
1 Yesus Kristus momoli-dada'din 

leo iak: Yesus nde bee na Dauk 
tititi-nonosin, fo Dauk ia Abraham tititi- 
nonosin. Ala sulak la Yesus bei-ba'ikai 
nala, mulai neme Abraham losa Dauk 
na'de nala nde ia: 

2 Abraham bongi Isak, Isak bongi 
Yakob, Yakob bongi Yehuda no tolanoo 
nala, Yehuda bongi Peres ma Zerah fo 
sila inan na'de Tamar, Yehuda bongi 
Hesron, Hesron bongi Ram, Ram bongi 
Aminadab, Aminadab bongi Nahason, 
Nahason bongi Salmon, Salmon bongi 
Boas fo inan nde Rahab, Boas bongi 
Obed fo inan nde Rut, Obed bongi Isai, 
ma Isai bongi Mane Dau ka. 

3(1:2) 

6 Neme Dauk losa lelek fo ala tu'u 
hataholi Israe la leo Babel leu a, ala 
sulak la na'de nala nde ia: Salomo fo 
inan nde Uria saoela na Salomo bongi 
Rehabeam, Rehabeam bongi Abia, Abia 

bongi Asa, Asa bongi Yosafat, Yosafat 
bongi Yoram, Yoram bongi Usia, Usia 
bongi Yotam, Yotam bongi Ahas, Ahas 
bongi Hiskia, Hiskia bongi Manase, 
Manase bongi Amon, Amon bongi Yosia, 
Yosia bongi Yekhonya no tolanoo nala. 

Fi) 

12 Neme lelek fo ala tu'u hataholi Israe 
la leo Babel leu losa bongi Yesus, ala 
sulak la na'de nala nde ia: Yekhonya 
bongi Sealtiel, Sealtiel bongi Serubabel, 
Serubabel bongi Abihud, Abihud bongi 
Elyakim, Elyakim bongi Asur, Asur bongi 
Sadok, Sadok bongi Akhim, Akhim bongi 
Eliud, Eliud bongi Eliasar, Eleasar bongi 
Matan, Matan bongi Yakob, Yakob bongi 
Yusuf, fo Maria sao na. Fo Maria ia nde 
bongi Yesus, fo loken lae Kristus. 

17 Da'di neme Abraham losa Dauk, 
hapu tititi-nonosik sanahuluha. Ma neme 

Dauk losa lelek fo ala tu'u hataholi Israe 
la leo Babel leu a, hapu tititi-nonosik 
sanahuluha boe. Boema neme lelek 

fo ala tu'u hataholi Israe la leo Babel 
losa bongi Kristus, hapu tititi-nonosik 
sanahuluha boe. 

18 Yesus Kristus bobongi na tutui na leo 
iak. Yesus inan na'de Maria. Beita bongi 
Yesus fa te, Maria nahiik no Yusuf. Tehu 
duas beita lakabubua boen te, Maria 
nailu so. Yusuf ta bubuluk Maria ilun 
ndia, ana da'di neme Manetualain Dula 
Dale na koasa na mai fa. 

19 Nana Yusuf fo nahiik no Maria ia nde 
bee na hataholi malole ma ana tunga 
te'e-te'e no agama hoholo-lalanen. Da'di 
ana dodoo nae, ana sanga nggaliheni 
Maria no denge-dengek fo sue ka nde 
hataholi ba'u boso lakamamaek Maria. 

20 Tehu nai lelek fo Yusuf bei dudu'a- 
dodoo dede'ak ndia te, nalame'i me'is 
esa. Nai me'is ndia dalek, nita Lamatua 
ka ata nusa so'dan esa nafa'dan nae, 
"Yusuf, fo Dauk tititi-nonosin: Boso bii 
ka'bing mo Maria: te nailu ni'iana ndia 
ana da'di neme Manetualain Dula Dale 
na koasa na mai. 

21 Neukose Maria bongi na ni'iana 
touanak esa. Soona o muse foi ni'iana 
ndia na'de Yesus, nanahu neukose 
ni'iana ndia nde soi-tefa nala hataholi 
daebafa ka sala-singo nala." 

22 Basa silala ala da'di tao leondiak, 
fo ela nandaa no hata fo Lamatua ka 
nafa'da basan tunga nabi nala hala 
nafafa'da nala lae, 

23 "Ana fe'oana mata tema esa, neukose 
nailu fo ana bongi na ni'iana touanak 
esa. Ala foi ni'iana ndia na'de, Imanuel." 
Imanuel ndia, metema tunga dede'a 
Ibrani soona sosoa na nae, "Manetualain 
no ita". 

24 Yusuf fo'a boema, ana tao tunga hata 
fo Lamatua ka ata nusa so'dan ndia 
nafa'da neun nana. Boema ana kabing 
no Maria leona. 

25 Nai lelek fo ni'iana ndia beita bongi fa 
nana, Yusuf no Maria beita lakabubua fa, 
tehu Maria bongi na ni'iana ndia boema, 
Yusuf foin na'de Yesus. 

1 Bongi Yesus nai kota Betlehem, nai 

nusa Yudea nai lelek Mane Herode 
sa paleta. Nai lelek ndia, hapu hataholi 
malela nduuk telu leme dulu mai fo ala 
leo Yerusalem leu. 

2Latane basa mamanak lala'e na lae, 
"Ala bongi ni'i ana fo Ana sanga da'di 
hataholi Yahudi la manen ndia nai bee? 
Ami mita nduu ka ana tii nai dulu so. 
Nduuk ndia ana da'di ta'du-tana esa nae, 
manek ndia nanabongik so Hu ndia de 
ami mai sangan, fo ami sanga sene-do'o 
kana." 

3Lelek fo Mane Herode sa namanene 
boema, ana nggenge nanseli. Leondiak 
boe, basa hataholi manai Yerusale 
mala lamanene halak ndia, boema ala 
nggenge beeno'u. 

4Boema nalo nakabubua basa malanga 
ima mala lo mese agama Yahudi la 
de natanes nae, "Ala bongi Manek fo 
Manetualain helu ka nai bee?" 

SBoema lae, "Nai kota Betlehem fo nai 
nusa Yudea. Nanahu nabi esa, ana sulak 
basan nae leo ia, 

$'Hai, basa hataholi manai Betlehem, fo 
nai nusa Yehuda, Ade o nusa ma, ta nusa 
anak nanseli fa, Nanahu neme o hataholi 
mala dalek, neukose mauli-malangan 
esa, nanabongik, fo nasulu-nahapa Au 
hataholi Israel ngala.'" 

7 Herodes namanene basa halak ndia 
boema no denge-dengek, nalo hataholi 

malela nduuk sila la de natanes nae, emi 
mita nduuk ndia, ndek fai hi'da ka. 

8Basa ndia boema nadenus leu leo 
Betlehem leu. Ana helus nae leo ia, "Meu 
soona, sanga matalolole ni'iana ndia. Fo 
metema emi hapun soona, mai mafa'da 
au, fo daenga au boeo u sene-do'o 
kana." 

9Boema ala la'o leona. Lita seluk 
makahulu na lita nduuk mana tii 
neme dulu mai ndia. Lita nduuk ndia 
boema, lamahoko lalan seli! Nduuk ndia 
nakahuluk, de nate'e neme ni'iana ndia 
ndandaan lain. 

10 (2:9) 

11 Boema lakandoo leo uma dale leu de 
lita ni'iana ndia no inan Maria. Tutika ala 
senek de lakaluku-lakatele neu ni'iana 
ndia. Boema ala buka sila mamana 
pepe'da bua lo'an de, ala ho'ila sila 
tutunu-hohotun de ala fen neu ni'iana 
ndia. Hataholi kateluk sila la lini lilopilas, 
boominik, ma aidaa tuu kaboominik. 

12 Manetualain fes nasanene'dak nai 
me'is esa dalek, fo daenga ala boso fali 
leo Herodes leu bai. Da'di, ala fali tunga 
enok fe'ek. 

13 Hataholi malela nduuk sila la la'o 
boema, Lamatua ka ata nusa so'dan 
esa natu'du ao na neu Yusuf nai me'is 
esa dalek nae, "Herodes tutu'u basa, 
ana sanga ni'iana ndia fo ana sanga 
taonisan. Hu ndia de fo'a leona, fo malai 
mo ni'iana ndia no inan leo Masir meu. 
Leo mahele meme naa, losa Au kokolak 
seluk o emi." 

14 Yusuf nggenge de ana fo'a boema, 
le'odaek ndia boe no ni'iana ndia no inan 
leo Masir leu. 

15 Ala leo leme ndia losa Herodes 
maten. Dede'ak ndia ana da'di, fo 
daenga nandaa no hata fo Lamatua ka 
nafa'da basan tunga nabi nala nae, "Au 
alo falik Au Ana nga neme Masir mai." 

16 Nai lelek fo Herodes bubuluk hataholi 
malela nduuk sila la ke'dilan boema 
namanasa nanseli. Boema ana po'i 
paleta fo daenga do'dolisa basa ni'iana 
touana kala lala'ena. Mulai neme teuk 
dua leo dae neu. Mulai neme Betlehem 
ma nggolo titia-tatai nala. Dede'ak ndia 
nandaa no hataholi malela nduuk sila la 
hala nafafa'dan la'eneu lelek fo nduuk 
ndia ana to'da mai, 

17 Nandaa no hata fo Nabi Yeremia, 
nafa'da basan nae, 

18 "Makaleleu kala nananamanenek nai 
kota Rama, hoo-nggu'u ka ma kikii ka. 
Rahel kii-makaleleu ana nala: Ana ta 
nau kokoe-nanasi fan nanahu ana nala 
ta kasa so." 

19 Mate basa Herodes boema, Lamatua 
ka ata nusa so'dan esa natu'du ao na 
neu Yusuf neme Masir nai me'is esa 
dalek nae, 

20 "Hataholi fo ana sanga taonisa ni'iana 
ndia, maten so. Hu ndia de, fo'a leona 
fo mo ni'iana ndia no inan fali leo Israel 
meu leona." 

21 Yusuf fo'a boema no falik ni'iana ndia 
no Maria fali leo Israel leu. 

22Tehu neu makabui na, Yusuf 
namanene Herodes anamanen Arkelaus 
da'di manek nggati aman nai nusa 
Yudea, boema ana bii fali leo Israel neu. 
Tehu Lamatua ka nafa'da selu kana nai 
mei'is esa dalek besa ka ana fali leo nusa 
Galilea neu. 

23 Ana leo neme kota esa nai ndia na'de 
Nazaret. No enok ndia, hata fo nabi la 
lafa'dan la'eneu ni'iana ndia, ana da'di: 

"Neukose loken soona lae, Hataholi 
Nazaret." 
1 Nai lelek ndia, Yohanis Mana Salani 
ka ana mai neme Yudea mo solokae 
na mai de ana tui-benga nae, 
2"Tukatei-saledale meme emi sala- 
singo mala mai leona, nana ta doo 
ka so'on te, neukose Manetualain Ana 
paleta leo Mane ka so!" 

3 Yohanis ia nde hataholi fo Nabi Yesaya 
nafa'da ka. Nabi Yesaya nafa'da nae, 
"Hapu hataholi esa nalo bou-bou nai 
mo solokae ka nae, 'Sadia enok soaneu 
Lamatua ka leona: tao matetu eno kala 
ba'eneu Lamatua ka." 

4Yohanis ia, bua papake na ala taon 
neme onta bulu na mai, kalikee na ala 
taon neme bana lou ka mai, boema 
nana'a-nininun nde lama ka no fani oe a. 

> Boema hataholi makadotok ala mai 
leme Yerusalem, nusa Yudea, boema 
leme nusa-nusak manai Lee Yarde na 
titia-tatain mai leo Yohanis mai. 

6 Ala manaku sala-singo nala, de 
Yohanis salanis leme Lee Yarde na. 

7 Hataholi Farisi la ma hataholi Saduki la 
boeo makadotoknan mai fo loke Yohanis 
salanis. Tehu Yohanis mete nitas ala 

mai boema nafa'das nae, "Hei, hataholi 
mangalau kala lemin! See ka nde nafa'da 
emi nae, emi ta hapu malai meme 
Manetualain huhuku mana mai na fa? 

8 Matu'dun nai emi tatao-nono'i ma 
dalek mae, emi tukatei-saledale meme 
emi sala-singo mala mai so. 

9Boso maedaenga emi ba'im nde 
Abraham de, emi ta hapu Manetualain 
huhuku na fa! Mafandendelek te, 
Manetualain hapu tao Abraham 
tititi-nonosin neme batu ia la mai boe! 

10 Taka nanasadia basak soaneu ala 
lo'oheni ai huuna no basa oka nala 
lala'ena so. Metema ai bee ta naboa 
boa malole fa soona, neukose nanalo'o 
henik, fo ala tapan leo ha'ik dale neu. 

11 Ay salani emi ninik oe fo daenga emi 
tukatei-saledale meme emi sala-singo 
mala mai, tehu basa au fai nga soona, 
hataholi esa ana mai fo, Ana salani emi 
ninik Manetualain Dula Dale na ma ha'i. 
Hataholi ndia ba'ulena au, de au ta 
andaa ho'u ta'buei na boen. 

12 Ana ho'u ooko a nai liman dale, fo 
ana da'i-eeko gandu ma losa balisi. 
Nadai gandum neu kala leo sokan dale 
neu, tehu gandum nala kala soona, ana 

hotuhenis nai ha'ipila manamate ta ka 
dalek." gandu ma isi na no lou na 

13 Ndia te Yesus mai neme Galilea mai 
de neu leo Lee Yarde na neu. Ana losa 
boema, neu leo Yohanis neu de noke 
Yohanis salanin. 

14Tehu Yohanis so'ba ta sipok Yesus 
nonoken ndia fa. Yohanis nae, "Tunga 
ndoo na, Ama nde muse salani au dei. 
Tehu besak ia, Ama nde mai noke au 
salani Ama bai?" 

15 Tehu Yesus nae, "Neme na fo basa 
sila lala'ena, ala da'di. Nanahu no enok 
ndia de, ita tao tatetu Manetualain 
hii-nanaun." Boema Yohanis salani Yesus 
leona. 

16 Yohanis salani basa Yesus tutika ana 
kalua neme oe dale mai. No kaiboik, lalai 
a natahuka de Yesus nita Manetualain 
Dula Dale na ana kona neme nusa so'da 
ka mai sama leo kalua sina de ana kona 
neu lain. 

17 Basa ndia boema Manetualain 
hala na nana namanenek nae, "Au 
ana susue-lalai nga nde ia. Ana tao 
namahohoko Au dale nga." 

1 Basa ndia boema, Manetualain Dula 
Dale na no Yesus leo mo maloa neu 
fo nitu so'ban. 

2 Yesus ta na'a-ninu lele'do le'odaek, 
faik hahulu dale na. Boema name'da 
namala'a. 

3 Boema nitu mai de nafa'dan nae, 
"Manetualain Anan O hetu? Naa, madenu 
batu ia la da'di loti leona." 

4Yesus nataa nitu a nae, "Nai Susula 
Malalaok dale nanasulak nae, Hataholi 
a ta naso'da ninik ka'da loti a mesa 
kana fa, tehu hataholi a naso'da neme 
Manetualain dede'a-kokolan mai boe." 

"Basa ndia boema nitu no Yesus 
leo Yerusalem, fo kota malalao ka de 
nangatutuu kana neu Manetualain Uma 
na punin lain. 

5Boema nitu nafa'dan nae, 
"Manetualain Anan O hetu? Metema 
leondiak soona, makaboku leo dae mu 
leona: nanahu nai Susula Malalaok 
dale nanasulak nae leo ia, 'Neukose 
Manetualain nadenu ata nusa so'da nala 
lanea O, de neukose ala solok lima nala 
fo ala ndaso la O, fo daenga O ei ma ta 
koila'e dae a fa." 

7 Boema Yesus nataa nitu nae, "Tehu 
nai Susula Malalaok dale boeo nana 
sulak nae, 'O boso so'ba o Lamatuam 
Manetualain.'" 

8 Basa boema nitu no seluk Yesus 
leo lete madema ina esa lain neu, de 
natu'dun basa nusak manai daebafa ka 
no basa oe isin lala'ena. 

9 Boema nitu nafa'da Yesus nae, "Au fe 
basa hata sila la neu O, makanaema O 
sene-do'ok ma makaluku-makatele neu 
au." 

10 Boema Yesus nataa nitu nae, "Hei 
mana dudungu-papau ko nei! O la'o 
leona. Te nai Susula Malalok dale 
nanasulak nae, Makaluku-makatele 
neu Lamatuak fo o Manetualai ma, ma 
malalau-maoonon!" 

11 Mate'e na boema nitu la'oela Yesus, 
boema ata nusa soda kala mai de 
lalalau-laoonon. 

12 elek fo Yesus namanene ala tao 
Yohanis leo bui dale neu boema, Ana 
la'oheok leo Galilea neu. 

13 Ana la'oela Nazaret, de neu leo neme 
Kapernaum, nai Dano Galilea su'u na, fo 
nai nusa Zebolun ma Naftali. 

14 Yesus tao leondiak, fo daenga hata fo 
Nabi Yesaya nafa'da ka, ana da'di: 

15"Dae Zebolun ma dae Naftali a, nai 
enok leo dano neu, fo nai Lee Yarde na 
selik, Galilea fo hataholi ta Yahudi la dae 
na! 

16 Hataholi fo naso'da nai makahatuk 
dale a, Lita mangale'do mandela-masa'a 
ka so! Ba'eneu hataholi fo ana leo nai 
nusa makahatuk ma mamate sa dale ka, 
mangale'do ka sa'a na tii-to'da mai so!" 

17 Mulai neme lelek ndia mai boema, 
Yesus mulai tui-benga nae, "Tukatei- 
saledale leona, te ta doo ka so'on te 
Manetualain paleta leo Mane ka!" 

18 [elek fo Yesus la'o-la'o neme Dano 
Galilea su'u na, boema nita mana 
dolu-dala dua, esa na'de Simon, fo loken 
lae, Petrus boe, no fa'din Anderias. Duas 
dala i'ak leme dano dale. 

19 Boema nafa'das nae, "Mai tunga Au 
leona, fo Au anoli emi da'di mana dala 
hataholi." 

20 Tutika duas nggali la'oela dala nala 
de leu tunga Yesus. 

21 Yesus la'ok nakandoo, boema nita 
seluk hataholi dua ka'a fa'di kala: esa 
na'de Yakobis ma esa na'de Yohanis, fo 

Sabedeus anan hataholi kaduak sila la. 
Duas lakahii dala nala leme ofak lain. 
Boema Yesus nalo duas. 

22 Tutika duas la'oela ofa ka ma aman 
de leu tunga Yesus. 

23 Yesus la'ok okofefeo basa nusak 
lala'ena de nanoli neme uma mamaso 
kala dalek. Ana tui-benga Hala Malole 
nae, ta doo ka so'on te neukose 
Manetualain paleta so. Boema 
nakahahaik hataholi kamahe'di sala, 
hataholi poke pake kala, ma lu'u ei-la'di 
lima kala. 

24 Ala benga Yesus nafeo basa nusa 
Siria lala'ena, nalosa hataholi makadotok 
mai leo Yesus mai. Ala lo basa hataholi 
kamahe'di mata-mata kala ma hataholi 
mana to'a-ta kala. Hataholi nitu sa'e 
kala, kamulu bi'i kala, ma lu'u ei kala de 
Yesus nakahahaik basa-basas. 

25 Nai lelek ndia, hataholi makadotok 
tunga Yesus. Nggelok leme Galilea mai, 
nggelok leme Kota Sanahulu a mai, 
leme Yerusalem ma Yudea mai, boema 
nggelok leme nusa-nusak manai Lee 
Yarde na selik mai boe. 

t Lelek fo Yesus nita hataholi 
makadotok sila la boema, Ana kae 

leo pupukuk esa lain neu. Nangatuuk 
boema ana mana tunga nala mai tungan, 

2 boema Ana mulai nanolis la'eneu, 

3"Maua-manalek neu hataholi fo 
name'da nana balakain ta, de namahena 
neu ka'da Lamatua ka mesa kana: 
nanahu sila nde da'di Manetualain 
hataholi kamahehele nala! 

4 Maua-manalek neu hataholi fo dale na 
he'di sa, nanahu neukose Manetualain 
kokoe-nanasis! 

SMaua-manalek neu hataholi fo mana 
makaloe-makadae ao ka: nanahu 
neukose Manetualain tao natetu hala 
hehelu na, neu hataholi sila la! 

6 Maua-manalek neu hataholi fo nahiik 
tao-no'i Manetualain hihii-nanaun; 
nanahu neukose Manetualain fes hata fo 
lahii kana! 

/Maua-manalek neu hataholi fo mana 
sue-lai hataholi fe'e ka; nanahu neukose 
Manetualain sue-lais boe! 

8 Maua-manalek neu hataholi fo dale 
na malalaok; nanahu neukose lalelak 
Manetualain. 

9 Maua-manalek neu hataholi fo nini 
mole-dame nai hataholi daebafa ka 

tala'da: nanahu neukose Manetualain 
sipo kasa da'di Manetualain ana nala! 

10 Maua-manalek neu hataholi mana 
doidoso ka, nana fefepa-lili'uk hu ka nde 
ana tao-no'i Manetualain hihii-nanaun: 
nanahu sila nde da'di Manetualain 
hataholi kamahehele nala! 

11 Maua-manalek neu emi, metema 
hataholi nakamumulu-nakamamaek emi, 
ala fepa-li'u emi, ma lakasasa'ek dede'a 
pepekok neu emi, nanahu Au. 

12 Nabi makahulu kala boeo, ala 
fepa-li'us sama leo emi boe. Mamahoko 
ma hika-setelee leona, nanahu Lamatua 
ka sadia basa ngga'di matua ina nai nusa 
so'da ka, soaneu emi so." 

13 “Emi ia masi daebafak. Metema 
masi ka masin ta soona, ade hapu tao 
namasi selu kana do? Masik ndia sosoa- 
ndandaan ta so, de ka'da tapahenin fo 
hataholi la heheta-aa'i lakalulutu kana. 

14 Emi ia mangale'do daebafak. Kota 
manai pupukuk lai na, kota ndia ta hapu 
nananafunik fa. 

15 Hataholi a de'de na banu ka soona, 
ana ta tatanaketu banuk ndia fa. Tehu 
ana fua banuk ndia neu mamana 
madema esa lain, fo daenga banuk ndia 


MATIUS 5.16-19 18 


nasalaa na basa hataholi manai uma 
ndia dale ka. 

16 [eondiak boe emi muse da'di 
mangale'dok nai hataholi a matan, fo ela 
lita emi tatao-nono'i malole ma, fo no 
enok ndia, hataholi a hapu koa-kio emi 
Amam manai nusa so'da ka." 

17 "Emi boso maedaenga Au mai fo 
Au loseheni Musa hoholo-lalanen ma 
nabi la nanoli nala. Au ta mai loseheni 
fas, tehu Au mai afa'da mangalele'do 
sosoa-ndandaa matetu nala. 

18 Mafandendelek leona te! Losa lalai 
no daebafa ka beita mopo fas soona, 
dede'ak sila la de'ek esa, do titianak 
esa boeo, ta mopo fas, makanaema 
basa-basas lala'ena beita da'di fa! 

19 Hu ndia de, metema see la'olena 
paleta sila la, leomae ka'da de'ek esa 
boe, boema nanoli hataholi fe'e kala fo 
ala tao leondiak boe, soona neukose 
hataholi ndia ana da'di kome'doana 
nanseli nai Manetualain hataholi 
kamahehele nala tala'da. Nasafali na, 
ba'eneu see fo nakalala'ok paleta sila Ia 
no malole na, boema nanoli hataholi fe'e 
kala, fo daenga ala tao leondiak boe, 
soona neukose ana da'di matuaina nai 

Manetualain hataholi kamahehele nala 
tala'da. 

20 Da'di, mafandendelek leona te: 
emi ta hapu da'di Manetualain hataholi 
kamahehele nala fa, metema emi ta 
tunga matalolole Manetualain hihii- 
nanaun lenaheni mese agama la ma 
hataholi Farisi la fa!" 

21 "Emi bubuluk ita bei-ba'i kai nala 
nanoli nala nae leo ia: Boso manisa: ba'e 
neu see fo nanisa soona, muse huku 
hataholi ndia. 

22Tehu besak ia, Au afa'da neu emi 
te, ba'eneu see fo namanasa hataholi 
fe'ek soona, neukose ana hapu huhukuk 
nai Mana Maketu Mala'di Agama Matua 
matan. Ma ba'enu see naseo hataholi 
nae, 'Nggoak' soona, hataholi ndia 
nandaa tapan leo tasi ha'ik dale neu. 

23 Hu ndia, de makanaema hataholi esa 
nai emi tala'da, nini tutunu-hohotuk fe 
Manetualain, tehu nai dale nameme'da 
na, hataholi bei nape'da dale non soona, 

24 ela leo bee na, ana la'oela tutunu- 
hohotun ndia neme mei tutunu-hohotuk 
lain, fo neu mole-dame no hataholi 
ndia. Basa ndia soona, besa ka ana fali 

seluk, fo ana fe tutunu-hohotun neu 
Manetualain. 

23 Leo uni ka, hapu hataholi kalaak emi 
leo mana kee-fula manai lai na neu, 
soona mole-dame mon beidai ana beita 
losa mana kee-fula manai lai na fa. 
Metema ta soona, neukose hataholi ndia, 
ana kalaak emi leo mana kee-mana fula 
neu, fo basa soona no emi leo polisi la 
neu. Fo daenga polisi la tao emi leo bui 
dale neu. 

26 Ma mafandendelek leona te: Tao leo 
bee o neukose emi ta hapu kalua neme 
bui ndia dalek mai fa, losa faik bee, 
emi baeketu basa emi huta bu'u mala 
lala'ena." 

27 "Emi bubuluk basan, hapu nanoli ka 
nae leo ia, boso hohonge. 

28 Tehu besak ia, Au afa'da neu emi: 
ba'eneu see fo ana mete inak esa, tutika 
dale na nakababale no inak ndia soona, 
hataholi ndia ana hohonge no inak ndia 
nai dalen dale so. 

29 Metema o mata kona ma nini salak 
fe o soona, e'doheni o matam ndia fo 
tapahenin! Malole lenak mopo o matam 
seli, neme ala tapa o leo tasi ha'ik dale 
no o matam duas no'u. 

30 Metema o lima kona ma nini salak 
fe o soona, te'te ma o limam ndia, fo 
tapahenin. Malole lenak mopo o limam 
seli, neme ala tapa o leo tasi ha'ik dale 
no o limam duas no'u." 

31 "Hapu nanoli ka nae leo ia boe: 
Metema hataholi esa elaheni saoina na 
soona, ana muse fe saoinan ndia susula 
naelak. 

32 Tehu besak ia, Au afa'da neu emi: 
metema touk esa ana elaheni saoinana, 
te see ko na inak ndia ta leo-la'o nasala 
fa, soona touk ndia nde tao na saoina 
na ana hohonge, metema inak ndia ana 
sao seluk. Ma touk see sao na ina maela 
saok ndia soona, touk ndia boeo ana 
hohonge ndia boe." 

33 "Emi bubuluk basa, ita bei-ba'i kai 
nala nanoli nala nae leo ia: boso malelesi 
hala hehelu ka. Hu ndia de metema o 
helu basa hata esa no sosoo-susupak nai 
Manetualain matan, soona o muse tao 
matetun. 

34Tehu besak ia, Au afa'da neu emi 
basa mala: boso soo-supa minik lalai a 
makandondook, nanahu lalai a nde bee 
na, Manetualain mamana tutuun ndia, 

35 do soo-supa minik daebafa ka, nana 
daebafa ka nde bee na Manetualain ta'bu 
ei na nde ndia, do ana soo-supa minik 
Yerusalem na'de na, nanahu ndia nde 
kota Manek matua ina. 

36 Boeo boso soo-supa minik o langa 
ma, nana o ta tao malelak o langa doo 
ma da'di fulak do nggeok, leomae ka'da 
dook esa boe. 

37 Ka'da mafa'da mae, 'Hei' do 'Ta' lenak 
neme ndia mai soona, basa sila la neme 
nitu mai ndia." 

38 "Emi boeo bubuluk basa, hapu nanoli 
ka nae leo ia: matak nggati matak, ma 
nisik nggati nisik. 

39 Tehu besak ia, Au afa'da neu emi: 
boso mape'da dalek neu hataholi fo 
mana tao mangalauk neu emi a. Dede'a 
nasafali na nae, metema hataholi fapa 
neu emi nasebu'u kona ma, soona solok 
emi nasebu'u kii ma neu, fo ana fapa 
selu kana boe. 

40 Boema metema hataholi kalaak 
emi leo manakee-manafula la meu, fo 
nakaseti emi fe emi ba'du ma leo ndia 
neu soona, fe emi ba'du manalu ma neu 
boe. 

41 Makanaema hataholi mana koasa 
matua esa, nakaseti emi lepa bua lo'an 
dodoo na kilo esa, soona lepa mini 
bua-lo'as sila dodoo na losa kilo dua. 

42 Metema hataholi neu noke emi hata 
esa, soona fen leona. Boema metema 
hataholi noke tona emi hatam esa, soona 
fen." 

43 "Emi boeo bubuluk basa, hapu nanoli 
ka nae leo ia: sue-lai emi tolanoo mala, 
boema makamuu-makadau emi musu 
noo mala. 

44Tehu besak ia, Au afa'da emi: sue-lai 
emi musu noo mala, boema hule-haladoi 
fe hataholi mana fepa-li'u emi a, 

45fo ela emi Amam manai nusa so'da 
ka, Ana tao emi da'di Ndia anan. Nanahu 
Manetualain sue-lai hataholi malole a 
ma hataholi mangalau ka boe. Ana fe 
hataholi mana tao ndoo sa ma hataholi 
mana tao mangalau ka u'dan no'u-no'u. 

46 Nanahu metema emi sue-lai ka'da 
hataholi mana sue-lai emi soona, sosoak 
hata Manetualain muse balas emi 
tatao-nono'im ndia? Ade mana susu bea 
la boeo, ala ta tao leondiak fa do? 

47 Boema metema emi fe ha'da- 
holomata neu ka'da emi nonoo mala 

mesa kasa soona, ade emi lena ma 
nde bee? Nanahu hataholi fo ta lalelak 
Manetualai na boeo, ala tao leondiak 
boe! 

48 Emi Amam ma nai nusa so'da ka 
boeo, Ana sue-lai basa hataholi lala'ena 
no matetu-mandaak. Hu ndia de emi 
boeo muse tao leondiak." 

6 1 "Mafandendelek, fo boso 

makalala'ok agama hoholo- 
lalanen nai lea matan, fo hataholi Ia 
lita. Metema emi tao leondiak soona, 
neukose emi Amam manai nusa so'da 
ka, Ana ta fe emi ngga'di fa. 

2 Hu ndia de, metema emi tulu-fali 
hataholi nuu ta kala soona, boso tui kii- 
konak dede'ak ndia, sama leo hataholi 
mana dea-dale kala tatao-nono'in. 
Hataholi matak leo sila kala, ala hii tao 
leondiak nai uma mamaso kala dalek, 
ma lai okofoo la lain, fo ela hataholi Ia 
koa-kios. Tehu mafandendelek te, ala 
sipo basa ngga'di nala nde ndia so. 

3Tehu metema emi tulu-fali hataholi 
nuu ta kala soona, fe no denge-dengek 
fo daenga hataholi boso bubuluk. 

4Neme na fo emi tatao-nono'im ndia 
hataholi boso bubulu kana, fo ela ka'da 

emi Amam manai nusa so'da ka mesa 
kana nde bubuluk emi tatao-nono'i 
nafunim ndia, fo daenga Ana fe emi 
ngga'di nai nusa so'da ka." 

5 "Metema emi hule-haladoi soona, boso 
sama leo hataholi mana dea-dale kala. 
Ala hii ka'da lapadeik leu uma mamaso 
kala dalek, ma leu leo eno kaba'e kala 
soona, besa ka ala hule haladoi. Ala tao 
leondiak fo sue ka nde hataholi la lita. 
Mafandendelek leona te, ala sipo basa 
sila ngga'di na nde ndia so. 

6 Tehu metema emi hule-haladoi soona, 
meu leo kama dale meu, fo kena 
lelesu a neu, fo hule-haladoi neu emi 
Amam fo nananita tak ndia. Soona emi 
Amam fo manai nusa so'da ka, nita emi 
tatao-nono'i nafunim ndia, de neukose 
Ana fe emi ngga'di. 

7 Metema ladenu emi hule-haladoi 
soona, boso makadedesik sama leo 
hataholi fo ta lalelak Lamatua ka fa. 
Nanahu hataholi matak leo sila kala, 
laedaenga Manetualain namanene sila 
huhule-haladoi manalu inan ndia, 

ŜEmi boso mete hataholi sila la. Nanahu 
emi beita hule-haladoi boen te emi 

Amam bubuluk basa hata fo emi paluun 
nai emi huhule-haladoim ndia dalek so. 

9 Hu ndia de, metema emi hule-haladoi 
soona mae leo ia, 'Ou, Ami amam manai 
nusa so'da ka: O nde Manetualain fo 
Kisak Ela leo bee na. Lakaluku-lakatele 
ma ala fe ha'da-holomata neu O. 

10 Ami mane ma nde O, Ela leo bee na, 
O paleta nai daebafa ka fo ela ala tao 
tunga O hihii-nanaum, sama leo nai nusa 
so'da ka. 

11 Fe ami nana'a-nininu mana daik nai 
faik ia dale na. 

12 Fe do'o do ampon neu ami sala-singo 
mala, sama leo, ami fe do'o do ampon 
neu basa hataholi fo mana tao salak neu 
ami a. 

13 Matetea ami namahele ma, nai faik 
fo soso ba-susu'di ka so'ba-su'di ami, 
tehu mapo'ik ami neme nitu mangalau 
ka koasa na mai. Nanahu O nde Manek 
mana koasa, ma mandela masa'ak, losa 
dodoo na. Amin.' 

14 Makanaema emi fe do'o do ampon 
neu hataholi mana tao salak neu emi 
soona, neukose emi Amam manai nusa 
so'da ka boeo, Ana fe do'o do ampon 
neu emi sala-singo mala. 

15 Tehu metema emi ta fe do'o do 
ampon neu hataholi fe'ek sala-singon fa 
soona, emi Amam manai nusa so'da ka 
boeo, neukose Ana ta fe do'o do ampon 
neu emi sala-singom boen." 

16 "Metema emi oka ao mala soona, 
boso fe mata-panam bee male, sama 
leo hataholi mana dea-dale kala fo mata 
panan bedae, fo sue ka nde hataholi 
la litas soona, lae sila oka ao nala. 
Mafandendelek te, ala sipo la sila ngga'di 
na nde ndia so. 

17 Tehu metema emi oka ao mala soona, 
malou oe, ma sau langa mala, 

18 fo daenga hataholi la boso bubuluk 
emi oka ao mala, ta'da fe'e emi Amam 
fo nananita tak ndia mesa kana nita 
emi tatao-nono'im nananafunik ndia, fo 
neukose Ana fe emi ngga'di." 

19"Boso tunga sanga ka'da hata-heto 
daebafak, fo andae ma lulutu'ka hapu tao 
lalutus, ma nakodaa mai fo namanako 
ninis. 

20Tehu tunga sanga ka'da hata-heto 
manai nusa so'da ka, fo andae ma 
lulutu ka ta hapu tao nalutu fas, boema 
nakodaa ta hapu namanako nini fas. 

21 Nanahu, metema emi hata-hetom nai 
bee soona, emi dale ma boeo nai ndia!" 
22 "Ita mata na, sama leo banuk esa 
neu ita ao paa na. Hu ndia de, metema 
emi mata ma neu ka soona, emi ao paa 

ma boeo nandela-nasa'a. 

23 Tehu metema emi mata ma keluha'bu 
ka soona, emi ao paa ma makiu- 
makahatuk. Da'di metema banuk manai 
emi ao paa ma dalek ndia, makahatuk 
soona, makahatuk ndia ba'u na seli!" 

24 "Ta hapu hataholi esa tao-no'i fe 
tuan dua la'iesa fa. Nanahu neukose 
ana sue-lai esa lenaheni esa ka. Boema 
neukose ana lilineka nahele tuan esa, 
tehu esa ka soona ta. Leondiak boe, 
ba'eneu emi. Emi ta hapu tao-no'i 
soaneu Manetualain, ma soaneu 
hata-heto daebafa ka fa. 

25 Hu ndia de, mafandendelek: fo 
boso bii neu emi so'da ma. Boso dodoo 
ka'da, hata fo emi mi'a-minu, do hata 
fo emi pake-nggao nai faik ia dale na. 
Ade ita so'dan ia, beli na ta lena heni 
nana'a-nininu ka, do ita ao paa na ta 
lena heni papake-ngganggao ka fa do? 

26 Mete su'dik manupui manai lalai la. 
Ala ta tao tina-osi, ala ta ketu-kolu, ma 

ha'de soka ta kala boe, tehu emi Amam 
manai nusa so'da ka bei nakaboboi 
naheles tunga faik! Ade emi beli ma ta 
ba'ulena manupui sila fa do? 

27 Emi see ka nde hu ka nde bibii- 
namata'u ka de ana hapu tao namanalu 
teu fain, leomae ka'da faa anak mesan 
boe? 

28 Tao le'e de emi bii soaneu emi 
papake-ngganggaom? Taoafik matalolole 
laisona se'ba ana moli nai mo ka. Ana ta 
tao hata esa boen, ma ana ta tenu-henge 
fa: 

29 tehu Mane Salomo fo tou kamasu'i 
ina ndia, bua lo'a papake na, lole na ta 
dai bunga sila la lole-napun fa! 

30 Na'u manai mo ka faik ia ana moli, 
tehu balahaa soona ala de'dehenin. Tehu 
Manetualain heheo-hihiluk na'u sila la, 
de lole nala seli. Muda hata neu emi bai! 
Hu ka nde emi namahehele ma, beita dai 
fa! 

31 Hu ndia de boso bii, boema emi bee 
doo mae, 'Ita ta'a beek,' do 'ita tinu 
beek', do 'ita pake-nggao beek bai'? 

32 Ka'da hataholi fo ta lalelak Manetualai 
na nde, usi basa dede'ak sila la. Te see 
ko na emi Amam manai nusa so'da ka, 


MATIUS 6.33-7.4 30 


Ana bubuluk basa, emi paluu basa sila 
la. 

33 Hu ndia de, sanga makahuluk 
Manetualain hihii-nanaun, fo daenga 
Manetualain paleta emi so'da ma soona, 
neukose Manetualain fe basa hata 
lala'ena neu emi. 

34 Hu ndia de boso bii la'eneu fai bala 
ha. Nanahu fai kala esa-esak nok nininin. 
Faik ia susa na dai so, de boso boe tama 
selu kana bai." 

7 1 Boso maketu-mala'di hataholi, 
fo daenga Manetualain boso 
naketu-nala'di emi. 

2 Nanahu emi maketu-mala'di hataholi 
tao leo beek soona, neukose Manetualain 
naketu-nala'di emi tao leondiak boe. 
Boema emi uku-dou hataholi minik ai 
uku bee soona, neukose Manetualain 
pake seluk ai uukuk ndia fo ana uku-dou 
emi boe. 

3Tao le'e de, emi hapu mita ai bibia 
anak esa nai emi tolanoo ma matan dale, 
tehu ai bibia matua ina nai emi matam 
dale soona, emi ta mita fan? 

4Tao leo bee fo emi hapu mafa'da emi 
tolanoo ma mae, 'Mai fo au dueheni ai 
bibiana ka nde o matam dale nde ndia 

dei,' te see ko na o beita dueheni ai 
bibiana ka nai o matam dale fa? 

5Hei hataholi mana dea-dale kala 
lemin! Dueheni makahuluk ai bibia 
matua ina neme emi matam dale mai, 
fo emi mita matalolole soona, besa ka 
emi hapu dueheni ai bibiana ka nai emi 
tolanoo ma matan dale. 

6 Boso fe hata malalao ka neu busa, 
te see busa ndia ana lepos nasafali 
fo ana sapu na emi. Boema boso fe 
poemata neu bafi fo daenga bafi ndia 
boso heheta-aa'i poemata ndia. 

7"Moke leona soona neukose emi sipo. 
Sanga leona soona neukose emi hapu. 
Dedelu leona soona neukose lelesu 
nanasoik soaneu emi. 

8 Nanahu see noke soona, neukose ana 
sipo, see sanga soona, neukose ana 
hapu, ma see dedelu lelesu a soona, 
neukose lelesu a nanasoik. 

9 Ade hapu amak esa nai emi tala'da, 
metema ana na noke loti soona, ana fen 
batu do? 

10 Do metema noke i'ak soona, ana fen 
menge do? 

11 [eomae emi ia, hataholi mangalau 
kala boe, tehu emi boeo bubuluk fe hata 

malole neu emi ana mala boe. Muda hata 
no emi Amam manai nusa so'da ka bai! 
Neukose Ana fe hata malole neu hataholi 
manoke neu na. 

12 Metema emi nau hataholi tao malole 
neu emi soona, nakahuluk emi tao 
malole neu hataholi dei." 

13"Masok tunga lelesu makabi'a ka 
leona, te lelesu ma enok mana leo tasi 
ha'ik dale neu a, maloa de hataholi ba'u 
ka hii tunga enok ndia. 

14Mafandendelek te, lelesu fo menini 
hataholi a leo nusa so'da ka neu a, 
makabi'a anak ma toto'a-sosotan ba'u na 
seli. Hu ndia de, ka'da hataholi lumanak 
nde tunga enok ndia." 

15 "Masanene'dak neu nabi pepeko kala, 
te lasale mai soona sama leo bi'ilopo a, 
te see ko na dale nala sama leo busa fui 
makaa mangalau ka. 

16 Neukose emi malelak nabi sila la, 
neme tatao-nono'in buna-boan mai. 
Dilanggau ka ta naboa ango la boa na, 
ma dilanggau ka boeo, ta naboa ai kak 
ka boa na fa. 

17 Ai huu na nalole soona, boa na 
malole, ma ai huu na matenggilak soona, 
boa na pi'da-nalak. 

18 Ai huu na nalole soona, boa na 
pi'da nalan ta. Boema ai bee huu na 
matenggilak soona, boa na pi'da nalak 
mesa-mesan 

19 Basa ai fo naboa, boa pi'da nalak 
soona, lo'ohenin fo hotuhenin. 

20j eondiak boe no nabi pepeko 
kala. Neukose emi malela kasa name 
tatao-nono'i nala mai." 

21ta basa hataholi fo lalo Au lae, 
'Lamatuak, Lamatuak,' soona ala da'di 
lima eik neme Manetualain hataholi 
kamahehele nala mai. Ka'da hataholi fo 
mana tao tunga Au Amang manai nusa 
so'da ka hihii-nanaun. 

22 Neu Fai Mate'e ka te neukose 
hataholi ba'u ka lalo Au lae, 'Lamatuak, 
Lamatuak, ade ami ta tui-benga minik O 
na'de ma fa do? Ma ade ami ta usiheni 
dula dale mangalau kala, boema ami tao 
manda'di beuk ba'u ka ta ninik O na'de 
ma fa do?' 

23Soona neukose Au ataa ae, 'Au 
ta alelak emi makandondook fa! La'o 
madook ia, hei hataholi mana tao-no'i 
mangau kala lemin!" 

24 "Naa, ba'eneu see fo namanene 
Au dede'a-kokolang ia boema ana tao 

tungan, soona hataholi ndia sama na leo 
hataholi malela ka napadedeik uma na 
nai batu lain. 

25 Nai lelek fo ani sangu ma faa tua 
ka ana mai fo ana fepa uma ndia boeo 
ana ta tu'u neu fa, hu ka nde uma ndia 
napadeik nai batu lain. 

26 Boema ba'eneu see fo namanene 
Au dede'a-kokolang ia, tehu ana ta tao 
tunga fan soona, hataholi ndia sama na 
leo hataholi nggoa ka napadedeik uma 
na neu solokaek lain. 

27 Nai lelek fo ani sangu ma faa tua ka 
ana mai, fo ana fepa uma ndia soona, 
ana tu'u neu fo nakalulutuk!" 

28 Yesus nanoli nate'e boema, hataholi 
manai sila la, ala dodoo doak nanoli na. 

29 Nanahu Yesus nanoli no napalanik, ta 
sama no sila mesa agama nala fa. 

1 Yesus kona neme pupukuk lain mai 
8 boema, hataholi makadotok tungan. 

ZLelek ndia hataholi he'di lou 
mangalauk esa, ana mai. Ana senek neu 
Yesus mata na de nafa'dan nae, "Ama 
nau soona, Ama tao mahai au dei." 

3 Boema Yesus nafaloe hataholi ndia de 
nafa'dan nae, "Au nau de, hai leona!" No 
hatematak ndia boe, he'di na mopon. 

4Boema Yesus nafa'dan nae, 
"Mafandendelek! Boso tui hataholi esa 
boen. Tehu besak ia mu leo ima ma mu 
fo moken nafa'da nae, tete'e ka o hai 
so. Basa ndia soona, fe tutunu-hohotuk 
tunga Musa paleta na, fo ana da'di buti 
esa soaneu hataholi la bubuluk lae, 
te'e-te'e o lea-hai so!" 

> Lelek Yesus losa Kapernaum boema, 
malanga solda'du matua ina Roma esa 
ana mai natongo non de, noke Yesus 
tulu-falin. 

6 Malanga solda'du matua ina ndia 
nafa'dan nae, "Ama, au ata nga 
namahe'di nai uma. Ana lu'u de, 
nangape'uk nahele nai pepe'un lain, ma 
ana doidoso nanseli." 

7 Boema Yesus nafa'dan nae, "Neukose 
Au u akahahai kana." 

8Tehu malanga solda'du ndia nafa'dan 
nae, "Au ta andaa sipok Ama nai au 
umang fa. Ka'da Ama paleta leona. 
Neukose au atang ndia ana hai. 

9 Nanahu au boeo muse akatele neu au 
malanga na paleta na. Boema nai au 
dae boeo, bei hapu solda'du ana kala, 
fo sila muse lakatele neu au paleta nga 
boe. Metema au adenu solda'du esa ae, 

'La'o!' soona, ana la'o. Boema au afa'da 
seluk esa ae, 'Mai ia!' soona, ana mai: 
boema metema au paleta au ata nga ae, 
"Tao ia leon!' soona ana taon." 

10 [elek fo Yesus namanene hata 
fo malanga solda'du matua ina ndia 
hala-kokola na boema Ana dodoo doa 
kana. Boema nafa'da basa hataholi mana 
tunga nana nae, "Hataholi ia anseli. 
Nanahu nai hataholi Israe la dalek, Au 
beita atongo o hataholi namahehelen 
ba'u ia fa! 

11 Tete'e ka! Neukose hataholi ba'u 
ka ala mai leme dulu ma muli mai, fo 
lamahoko sama-sama lo Abraham, Ishak 
ma Yakub nai Manetualain Daebafa Beun 
dale. 

12Te see ko na hataholi fo tunga 
ndoo na ala da'di Manetualain hataholi 
kamahehele nala, neukose sila 
nanatapahenik leo makahatuk manai 
dea ka leu. Nai ndia neukose ala ala 
doidoso." 

13 Boema Yesus nafa'da malanga 
solda'du ndia nae, "Fali leona, te hata o 
mamahele ka, ana da'di so." Boema no 
besak ndia boe, ata ndia ana lea-hai. 

14 Yesus neu leo Petrus uman neu. Ana 
losa boema nita Petrus aliina na ao na 
sumai de nangape'uk nai pepe'uk lain. 

15Yesus nafaloe lima na tuti ka 
sumai na mopon. Boema ana fo'a de 
nalalau-naoono Yesus. 

16 Nai lelek sanga le'donoso, boema 
hataholi la lo hataholi nitu sa'ek 
makadotok leo Yesus mai. Boema 
no ka'da dede'ak de'ek esa mesa 
kana de Ana usiheni basa dula dale 
mangalauk sila la. Ana nakahahaik 
hataholi kamahe'dis makadotok boe. 

17 Yesus tao basa manda'dik sila la, 
fo ela hata fo Nabi Yesaya nafa'da ka 
ana da'di. Nae leo ia, "Ana lu'a-lepa 
ita doidoson, ma Ana nakahahaik ita 
he'di-lau nala." 

18 Hapu hataholi makadotok nanseli lai 
Yesus boboa kaisun. Lelek Yesus mete 
nita hataholi sila la, boema nadenu ana 
mana tuga nala leu leo dano selik leu. 

19 Boema mese agama esa mai de 
nafa'dan nae, "Ama Mesen, au nau tunga 
Ama, su'di leo bee neu!" 

20Boema Yesus nataa nae, "Busa fui 
boeo mabolok, ma manupui mandunuk, 

tehu Ana Hataholi ka mamanan ta 
soaneu nakalololik ao na." 

21 Boema ana mana tungan fe'en esa 
nae, "Ama, fe au loak fo au u atoi au 
amang." 

22 Tehu Yesus naen nae, "Tunga Au 
leona, neme na fo hataholi mana mate 
ka natoi-natono aon hataholi mana mate 
na." 

23 Yesus kae leo ofak lain neu boema, 
ana mana tunga nala tunga lon. 

24 No kaiboik, ani matua ina da'di nai 
dano dale, de nalosa lii a ana puka ofa 
ka. Ndia te Yesus sungu. 

25 Boema ana mana tunga nala leu 
fafaen lae, "Ama! Fo'a dei! Te ita soe nde 
ia so!" 

26 Yesus fo'a boema nafa'das nae, 

"Te tao le'e de emi bii? Emi kulang 

namahehelek neu Au!" Basa boema 
Yesus fo'a napadeik de, nasapala ani 
na ma dano a. Boema dano a oe na 
nakamate. 

27 Boema Yesus ana mana tunga nala 
dodoo doa kana. Ala bee kola lae, "Ade 
see hataholi ia, de nalosa ani na ma lii a 
boeo tunga paleta na!" 

28 Lelek Yesus losa dano selik fo nai 
nusa Gadara, boema hataholi nitu sa'ek 
dua ala mai. Hataholi kaduak sila la nasa 
mangalau kala de nalosa hataholi esa 
boen ta napalani la'ok tunga ndia fa. 

29 Duas kalua leme lea-luak manai lates 
sila la dalek mai, de ala nggasi lae, 
"Manetualain Anan O, de O sanga tao 
ami le'e ia? Ade O sanga tao doidoso 
ami, leomae fai na beita losa fa do?" 

30 Ta doo ka neme mamanak ndia mai, 
bafi makadotok totofi sanga nana'ak lai 
ndia. 

31Tehu dula dale mangalauk sila la 
dokodoe neu Yesus lae, "Metema O 
sanga madenu ami kalua soona, madenu 
ami meu leo bafi sila la dalek meu." 

32Boema Yesus nafa'das nae, "Meu 
leona! Boema dula dale mangalauk sila 
la kalua leme hataholi kaduak ia la mai 
de leu leo bafi sila dalek leu." Boema bafi 
sila la lalai de, lakaboku leme fela ka poi 
na mai de, lapoko dano dale, de ala bolo. 

33Hataholi mana manea bafi la lita 
boema lalai leo kota leu, de ala tui basa 
mana da'dik sila la ma ala tui la'eneu 
hata da'di hataholi nitu sa'ek kaduak sila 
la. 

34 Boema basa hataholi manai kota ndia 
ala mai de leu latongo lo Yesus. Lelek 
fo lita Yesus boema loke lanseli, fo Ana 
la'oela sila nggolo na. 

9 1 Boema Yesus kae leo ofak lain neu, 
fo Ana fali leo nggolo na nai dano 
selik. 

2 Ana losa ndia boema hataholi la 
ndolo lo hataholi lu'uk esa pe'u-pe'u 
nai ne'ak lain. Lelek Yesus nita hataholi 
sila namahehele na ba'u na seli, boema 
nafa'da hataholi lu'uk ndia nae, "Matetea 
o dale ma, ana ngo! Te o sala-singom 
hapu do'o do ampon so." 

3Mese agama de'u bee lai ndia, 
ala bedoo nai dale nala dalek lae, 
"Hataholi ia nakamumulu-nakamamaek 
Manetualain!" 

4Yesus bubuluk mesen sila la dale nala, 
de nafa'das nae, "Te tao le'e de emi 
mape'da dudu'a-aafi mangalauk leondia 
ka? 

SBee ka nde ndofo na lena: afa'da ae, 
'O sala-singom hapu do'o do ampon so', 
do au afa'da ae, 'Fo'a fo la'ok leona'? 

6 Tehu besak ia neukose Au fe emi buti 
esa nae, nai daebafa ka Ana Hataholi 
ka nanuu koasa fe do'o do ampon neu 

sala-singo ka." Boema Yesus nafa'da 
hataholi lu'uk ndia nae, "Fo'a fo ho'i ma 
o ne'a ma fo fali mu'u ma leona!" 

7 Boema hataholi lu'uk ndia fo'a de ana 
fali ne'un leo uma neu leona. 

ŜLelek hataholi la lita manda'dik 
ndia boema ala bii, ma ala koa-kio 
Manetualain, nanahu Manetualain fe 
hataholi daebafa ka koasa matua ina so. 

9Basa boema Yesus la'oela mamanak 
ndia. Ana la'o-la'o boema nita tou mana 
susu bea esa, na'de Mateos, nangatuuk 
nai uma bea dale. Yesus nafa'dan nae, 
"Mai tunga Au leona!" Boema Mateos 
fo'a de, neu tunga Yesus. 

10 [elek fo Yesus bei na'a-ninu nai 
Mateos uman boema hataholi mana susu 
bea makadotok ala mai, fo tunga lau 
nala nafafa'da soona lae, hataholi sila 
ta malole la fa, tehu la'a lakabubua lo 
Yesus no ana mana tunga nala. 

11 Hataholi Farisi la lita manda'dik 
boema, latane Yesus ana mana tunga 
nala lae, "Te tao le'e de, emi mese ma 
na'a-ninu nakabubua no mana susu bea 
la, ma hataholi ta malole la fa?" 

12Yesus namanene hataholi sila la 
natatane na boema nataa nae, "Hataholi 

so'da-lada ka ta paluu dotel fa, te ka'da 
hataholi kamahe'di ka dei. 

13 Palisak matalolole Susula Malalao 
ka lalane na nde ia nae: 'Au hii ka nde 
susue-lalai ka, te ta nde bana-manu 
tutunu-hohotu ka fa.' Nanahu Au ta mai 
alo hataholi fo nafa'da nae ndia hataholi 
malole so, te Au mai neu hataholi fo 
lafa'da lae, hataholi ta malole fa." 

14 Basa ndia boema, Yohanis Mana 
Salani ka ana mana tunga nala mai leo 
Yesus mai. Boema latanen lae, "Te tao 
le'e de ami ma hataholi Farisi la oka 
ao mala, te Ama ana mana tunga nala 
soona ta?" 

15 Yesus nataa nae, "Ade emi hahapu 
ma leo beek? Ade fui manai feta ka'bi 
nga dale nala he'di sa, metema mana 
ka'bing tou ka bei sama-sama nos do? 
Tao leo bee o ta! Tehu neukose losa fai 
na, te mana ka'bing touk ndia la'oelas. 
Fo neu lelek ndia soona, besa ka ala oka 
ao nala. 

l6 Ta hapu hataholi tana tema bibia 
beuk neu tema palaa ka fa. Nanahu 
tema nanatana beuk ndia ana kukulu 
soona, siiba'e ba'du ndia, fo mate'e na 
ba'du ndia siba'e na boetai namaloa ka. 

17 Leondiak boe, ta hapu hataholi sali 
angol beu ka leo alukosu banalou palaak 
dale neu fa. Nanahu neukose alukosu 
ndia siba'en ma nalutun fo po'aheni ango 
la. Angol beu ka muse salin leo alukosu 
beuk dale neu boe, fo tao ka nde duas 
beuk mesa-mesan." 

18 Yesus bei kola-kola no Yohanis 
Mana Salani ka ana mana tunga nala 
te, malanga uma mamasok esa mai. 
Boema ana senek neu Yesus mata na 
de nafa'dan nae, "Au ana fe'o nga, besa 
ka maten. Tehu au amahena, ela leo 
bee na, Ama neu fo nafaloe la'en, fo ela 
naso'da falik." 

19 Boema Yesus no ana mana tunga 
nala fo'a de ala tunga hataholi ndia. 

20 Nai eno tala'dak, hapu inak esa ana 
hapu he'di bulak de, ana po'a daak, teuk 
sana hulu dua dale na, ana mai deka no 
Yesus neme dea mai. Ana dudu'a nai 
dalen dale nae, "Sa'di au tai la'e ka'da 
ba'du manalu na soona, neukose au 
hai." Boema ana koi la'e Yesus ba'du na 
pe'da na. 

21(9:20) 

22 Hatematak ndia boe, Yesus lipa 
leo dea neu, de nita inak ndia boema, 

nafa'dan nae, "Matetea o dale ma leon 
ana ngo! Hu ka nde o mamahele au de, 
o hai so!" No hatematak ndia boe, inak 
ndia hai. 

23 Basa boema, Yesus losa malanga 
uma mamasok ndia uman. Lelek fo nita 
hataholi mana makaminak musik manai 
mamate sa ma hataholi makadotok 
lakalupu boema, 

24 nafa'das nae, "Basa-basa mala kalua 
leo deak meu dei! Ni'iana ia ta mate fan, 
te ka'da ana sungu ia." Tehu basa-basas 
hika Yesus. 

25 Nadenu hataholi sila la kalua leo deak 
leu, boema Yesus neu leo ni'iana ndia 
kaman dale neu de, ana ho'u na lima na. 
Boema ni'iana ina anak ndia, ana fo'a 
leona. 

26 Boema ala benga manda'dik ndia, leo 
basa nusak lala'ena neu. 

2/ Yesus la'o neme ndia mai, de Ana 
losa eno tala'dak boema, hataholi pokek 
dua tungan. Duas nggasi lae, "Dauk 
anan, sue-lai ami dei!" 

28 Lelek fo Yesus masok nala uma dale 
boema, hataholi poke kaduak sila la ala 
mai. Boema Yesus natane duas nae, 
"Ade emi dua mamahele, Au hapu tao 

ahai emi dua do?" Boema duas lataa lae, 
"Ama, ami dua mamahele te'e-te'e!" 

29 Boema Yesus nafaloe duas mata 
nala, de nafa'das nae, "Hu ka nde emi 
mamahele de, ana da'di sama leo hata 
fo emi mamahena ka." 

30 Boema duas hapu lita leona. Yesus 
balataa duas, fo daenga boso lafa'da 
dede'ak ndia neu hataholi esa boen. 

31 Tehu duas leu de ala tui-benga halak 
la'eneu Yesus leo basa nusa-nusa kala 
neu. 

32 Lelek hataholi ka duak sila la'o, 
boema hataholi la lo hataholi hataholi 
hala ta nitu sa'ek esa, leo Yesus neu. 

33 Boema Yesus usiheni nitu mangalauk 
ndia, de no hatematak ndia boe, hataholi 
hala tak ndia hapu kokolak nalelak leona. 
Hataholi makadotok sila la, ala dodoo 
doa kana, de lafa'da lae, "Ami beita mita 
manda'di matak leo ia ka, nai Israel fa!" 

34 Tehu hataholi Farisi la lafa'da lae, 
"Nitu mangau kala malanga na, nde fen 
koasa, fo ana usiheni nitu mangalauk 
sila la." 

35 Leondiak, Yesus la'ok feo neme kota 
esa leo kota esa neu, ma neme nggolok 
esa leo nggolok esa neu. Nanoli nai uma 

mamaso kala dalek, ma Ana tui-benga 
Hala Malole la'eneu, tao leo beek fo, 
Manetualain paleta da'dileo Mane ka. 
Nakahahaik hataholi mana doidoso hu ka 
nde he'di mata-mata kala, ma lu'u-la'a 
kala. 

36 Lelek fo Yesus mete nita hataholi 
makadotok sila la, boema dale na 
tu'da neus, nanahu langgangok ma 
bendole-bendaku, sama leo bi'ilopo fo 
mana foon ta. 

37 Boema Yesus nafa'da ana mana tunga 
nala nae, "Keketu-kokolu ka ba'u ka, 
tehu mana ketu-kolu ka'da lumaanak. 

38 Hu ndia de, moke osi lamatuak ndia, 
fo daenga ana haitua mana ketu-kolu 
mai, fo ala ketu-kolu leona." 

1 O 1 Faik esa boema, Yesus nalo 

nakabubua ana mana tunga ka 
sanahulu dua nala. Boema Ana fes 
koasa, fo ala usi dula dale mangalau kala 
ma lakahahaik basa he'di mata-mata 
kala, ma basa lu'u-la'a mata-mata kala. 

2 Ana mana tunga kasanahulu duak 
sila la, na'de nala nde ia: makasososa 
na, Simon fo loken lae Petrus boe no 
tolanoon Anderias, boema Yakobis no 
tolanoon Yohanis, fo Zebedeus ana nala. 

3 Basa boema Filipus ma Bartolomeos, 
no Tomas, ma Mateos, fo mana susu bea 
ndia, ma Yakobis, fo Alfeus ana na, ma 
Tadeus: 

4boema mate'e na Simon, fo tou Zelo 
ta, ma Yudas Iskariot, fo mana ke'di-ndiu 
Yesu sa. 

> Basa boema, Yesus nadenu ana mana 
tunga kasanahulu duan sila la, de Ana 
fes natutu'du kala nde ia nae, "Boso meu 
leo hataholi ta Yahudi la nusa nala meu. 
Ma boso meu leo hataholi Samaria la 
kota nala meu boe. 

6Te meu leo ka'da hataholi Israe la 
meu, lena-lenak hataholi mana mopo 
nala. 

7 Meu fo mafa'das mae, ta doo ka 
so'on te, neukose no lai-laik Manetualain 
paleta da'dileo Mane ka. 

8 Boema makahahaik hataholi 
kamahe'di kala: tao maso'da falik 
hataholi mana mate kala: tao mahai 
hataholi he'di lou mangalau kala, mai 
usiheni dula dale mangalau kala. Emi 
sipo hiik basa sila la lala'ena, da'di fe hii 
kana neu hataholi la boe. 

9 Boso mini doi lilopilas, doi lilofulak, do 
doi liti boe. 

10 Boso mini alukosu doik boe, do bua 
papakek biak dua nai emi leleo-lala'o 
ma dalek, do tabueis, do ai tete'ek boe. 
Nanahu hataholi mana maue-male'di 
kala, nandaa nanafe ngga'di. 

11 Makanaema emi losa kota do nggolok 
esa, soona meu sanga hataholi esa fo 
ana nau sipok emi leo nai uman. Soona 
leo moon losa emi la'o seluk. 

12 Emi losa uma dale soona, mafa'da 
uma lamatuak mae, 'Ela leo bee na, 
Lamatua ka fe baba'e-papalak neu emi 
basa-basa mala.' 

13 Makanaema hataholi manai uma ndia 
dalek, ala sipok emi soona, emi nate'am 
ndia nahele nos. Tehu makanaema, ala 
ta sipok emi fa soona, hela falik emi 
nate'am ndia. 

14 Makanaema hapu uma do kota esa, 
ala ta nau sipok emi, do ala ta nau 
lamanene emi tutui-bebengam fa soona, 
la'oela mamanak ndia, tehu ngganggafu 
heni afu manai emi ei dale ma. 

15 Mafandendelek leon te! neu Le'do Fai 
Mate'e ka te, hataholi manai kota Sodo 
ma Gomora, neukose mu'dak la'iesa 
kana, Manetualain fe do'o do ampon neu 

sala-singo nala, neme hataholi fo manai 
kota sila la!" 

16 "Taoafik neu dede'ak esa nde ia te: Au 
adenu emi sama leo bi'i lopo tapandoe 
sa, neu leo busa fui makaa mangalau 
ka tala'da neu. Hu ndia de, emi muse 
manea sama leo menge a, tehu emi dale 
ma ndoos, sama leo manupui kalua sina. 

17 Manea leona, nana neukose ala 
ho'u la emi fo lo emi meu mataa mana 
maketu-mala'di kala. Neukose ala 
fepa-li'u emi nai uma mamaso kala 
dalek. 

18 Neukose lo emi meu mataa mana 
koasa la, mane-mane kala, nana Au ana 
mana tungang emi. Soona nai ndia nde 
emi hapu loak soaneu emi fe sakasii 
la'eneu Au soaneu hataholi manai sila la, 
ma hataholi fo ta lalelak Manetualai na 
fa. 

19 Tehu meteme lo emi, fo ala palisak 
emi soona, boso bii la'eneu hata fo 
emi muse kokola kana. Nana hata fo 
emi muse kokola kana ndia, neukose 
nananafa'dak neu emi, la'e fai na. 

20 Hu ka nde mana kokolak nai lelek 
ndia, ta nde emi fa, te Amak manai nusa 

so'da ka Dula Dale na, nde mana kokolak 
tunga emi bafa ma. 

21 Neukose losa fai na te, hataholi a fe 
tolanoo na leo hataholi fe'ek neu fo ala 
tao lisan, Ma dede'ak ndia boeo, neukose 
ana da'di neu ama ka no ana ka. Ana 
kala, ala la'ban ina-ama nala, Ala fe 
ina-aman leo hataholi fe'ek leu fo, ala 
tao lisas. 

22 Neukose basa hataholi la lakamuu- 
lakadau emi, nanahu Au ana mana 
tungang emi. Tehu hataholi fo 
nakatatakak losa mate'e na, neukose 
ana hapu so'da ka. 

23 Makanaema ala fepa-li'u emi nai 
kota esa soona, malai leo kota fe'ek 
meu. Au afa'da emi te: emi beita meu 
donge-dama mafeo basa kota-kota 
manai Israe la boen te, Ana Hataholi ka 
ana mai so. 

24 Sakola ana, ta ba'u lena mesen fa, 
ma ata ta ba'u lena malanga na fa. 

25 Metema ni'iana sakola ana esa, ana 
da'di sama leo mese na, ma ata esa, 
ana da'di sama leo malanga na soona, 
dai dai so. Makanaema malanga uma lo 
a, ala foi basa na'de na lae Baalzebul, 
soona muda hata no uma isi nala bai. 

Neukose ala fes na'dek esa, mangalau 
na ba'u lena seluk ndia bai!" 

26 "Boso bii hataholi daebafa ka. Ta 
hapu hata nananafunik, fo nananita tak, 
ma ta hapu hata nanabibila-babaa ka ta 
nana ofe henik fa. 

27 Hata fo Au afa'dan neu emi ia, bei nai 
makahatuk dale, tehu emi muse mafa'da 
selu kana no mangale'dok. Boema hata 
fo lamakukutu kana neu emi di'idoo ma, 
meu po'a-benga maloloan! 

28 Boso bii neu hataholi kanisa ao paa 
ka, nana sila ta lanuu koasa, fo tao lisa 
samane ka fa. Bii neu ka'da Manetualain, 
fo nanuu koasa taonisa la'iesak emi ao 
paa samanem nai tasi ha'ik dale. 

29 Hapu asa manupui daiana dua ninik 
doi sen kome'do ana esa. Tehu leomae 
leondiak boe, manupui anak sila la, 
esa boeo, ana ta tu'da leo dae neu fa, 
metema emi Amam manai nusa so'da 
ka, Ana ta nau fa. 

30 | anga dook manai emi langam lai na, 
nanaleke basak so. 

31 Hu ndia de, boso bii. Nana emi beli 
ma, ba'u lena manupui dai ana sila!" 

3? "Metema see manaku nai lea matan 
nae, Au ana mana tungang ndia soona, 

neukose Au boeo manaku hataholi ndia, 
nai Au Amang manai nusa so'da ka 
matan boe. 

33 Tehu metema see nalelesi Au nai lea 
matan nae, Au ana mana tungang ta 
ndia fa soona, neukose Au boeo, alelesi 
hataholi ndia, nai Au Amang manai nusa 
so'da ka matan boe." 

34 "Boso maedaenga, Au uni mole-dame 
leo daebafak ia mai. Au ta uni mole-dame 
fa, te Au uni lena-la'ba ka. 

35 Au mai fo sue ka nde, ana tou ka 
lena-la'ban aman, ana ina ka, ana 
lena-la'ban inan, ma manafeu ina ka ana 
lena-la'ban alina na na. 

36 Tete'e ka, fo neukose mana da'di 
musu matua ina nde bee na nde uma isi 
a dei. 

37 Hataholi mana sue-lai aman do inan 
lena heni Au, soona hataholi ndia ta 
nandaa da'di Au ana mana tungang fa. 
Leondiak boe, ba'eneu hataholi fo ana 
sue ana toun do ana inan lena heni Au a. 

38Ma hataholi fo ana ta nau lu'a ai 
nggange na, fo ana tunga Au fa soona, 
hataholi ndia ta nandaa da'di Au ana 
mana tungang fa. 

39 Hataholi fo ana ho'u nahele so'da na, 
neukose namopo so'da na, tehu hataholi 
fo ana nau namopo so'da na, hu ka nde 
ana lili neka nahele Au, soona, neukose 
ana hapu so'dana." 

40 "Hataholi mana sipok emi a, ana 
sipok Au boe. Boema hataholi mana 
sipok Au a, ana sipok Ndia fo mana 
madenu Au a. 

41 Hataholi mana sipok nabi da'dileo 
nabi, soona neukose ana sipo ngga'di 
sama leo nabi. Ma see sipok hataholi 
malole esa, da'dileo hataholi malole 
soona, neukose ana sipo ngga'di sama 
leo hataholi malole. 

42 Ba'eneu see fo ana fe hataholi 
matasi'da-matasaik fo Au ana mana 
tungang esa ninu, leomae ka'da oe 
makasufuk boe, soona mamahele leona 
te, neukose tao leo bee o, ana sipo 
ngga'di na!" 

lYesus fe basa natutu'duk neu 

1 1 ana mana tunga kasanahulu dua 
nala boema, Ana la'oela mamanak ndia. 
Neu nanoli ma tui-benga Manetualain 
hala hehelu na, nai kota mana dekak sila 
la. 

2 Yohanis Mana Salani ka bei nai bui 
dale te, namanene la'eneu Kristus 
ue-le'din so. Boema nadenu ana mana 
tungan de'u bee, leu leo Yesus leu, fo 
latanen lae, 

3"Ama nde bee na nde hataholi fo 
neukose Ana mai tunga Manetualain hala 
hehelu na, do ami muse mahani seluk 
hataholi fe'ek bai do?" 

4Boema Yesus nataa nae, "Fali me'u 
ma leo Yohanis meu, fo mafa'dan hata fo 
emi mitan ma mamanenen: 

> Hataholi poke kala lita, hataholi 
lu'u kala la'ok, hataholi he'di lou 
mangalau kala lea-hai: hataholi pake 
kala lamanene, hataholi mate sala 
laso'da falik, ma Manetualain Hala Malole 
na, nanatui-bengak neu hataholi nuu 
taa-hata ta kala. 

6 Maua-manalek neu hataholi fo, ana ta 
hapu ne'ek soaneu tipa Au a!" 

7 Yohanis hataholi nadedenu nala, ala 
la'o boema, Yesus mulai kokolak no 
hataholi makadoto kala la'eneu Yohanis 
nae, "Emi meu leo mo maloa meu fo 
mete beek? Emi meu mete na'u dook 
esa, fo ani na fuu ninin do? 

8 Emi meu fo mete beek? Emi meu mete 
hataholi mana pake-nggao malole do? 
Hataholi mana pake-nggao leondia ka, 
ala leo lai mane kala uman! 

? Da'di tao le'e de emi meu leo mo 
maloa meu? Soaneu mete nabi esa do? 
Tete'e ka, lena-lenak lena heni nabi esa. 

10 Nana Yohanis ndia nde nanasulak nai 
Susula Malalao ka lalane na dalek nae, 
'Manetualain nafa'da nae, Au hataholi 
nadedenu nga, nde ndia Au adenu 
akahulu kana neme O mai fo ela ana soi 
enok fe O.' 

11 Mafandendelek te! Nai daebafak ia, 
beita hapu hataholi ba'u lena Yohanis 
Mana Salani ka fa. Leomae leondiak 
boeo, hataholi fo anak nanseli nai 
Manetualain hataholi kamahehele nala 
dalek, ba'u lena heni Yohanis. 

1? Mulai neme Yohanis tui-benga 
tutui-bebengan losa besak ia, boema 
Manetualain hataholi kamahehele nala 
nanalena la'bak neme hataholi mana 
sanga enok ninik be'ibalakai kala mai. 

13 | osa Yohanis mamai na, basa Musa 
hoholo-lalanen, ma nabi la nanolin 
la'eneu dede'a nananafa'da ela kala, 
muse ala da'di. 

14Ma metema emi nau mamahele 
Yohanis ndia nde Elia, fo mamai na 
nananafa'da ela basak so. 

15Makanaema see madi'i dok soona, 
mamanene leona! 

16 No bee ka, Au muse akasasamak 
hataholi besak ia la? Hataholi sila la, 
sama leo ni'iana fo langatuuk lai pasa 
ka, fo bubuak esa bouk bubuak esa nae, 

17 "Ami makaminak nakamee 
namahokok soaneu emi, tehu emi 
ta nau foti-longe fa! Ami makamee 
nakamee fafaluk, tehu emi ta nau 
kii-makaleleu fa!' 

18 Yohanis ana mai-de ana oka ao na, 
ma ta ninu angol fa, boema hataholi la 
lae, 'Hataholi nitu sa'ek ndia!' 

19 Besak ia, Ana Hataholi ka, Ana mai 
de na'a ma ninu: boema hataholi la 
lafa'da lae, Mitak Hataholi ndia dei! Maa 
fula, mana mafuk, mana susu bea la 
nonoon, ma hataholi masala-masingo 
kala nonoon. Leomae leondiak boe, 
Manetualain manatee teno na, nananitak 
neme buna-boan mai." 

20 Boema Yesus nakamuu-nakadau 
kota-kota fo nai bee Ana tao manda'di 
beuk ba'u ka. Nanahu hataholi manai 

kota sila la, ala ta nau tuka tei-sale dale 
leme sala-singo nala mai fa. 

21 "Soe ba'eneu kota Korasi no hataholi 
nala! Ma soe ba'eneu kota Betsaida no 
hataholi nala boe. Leo uni ka, manda'di 
beuk fo nanataok neme emi tala'da ndia, 
nanatao basak neme Tirus no Sidon 
soona, tao leo bee o hataholi manai 
naa la, ala tuka tei-sale dale basa doo 
ka leme sala-singo nala mai so, ma ala 
pake bua papake fafaluk, boema ala tao 
afu neu langa nala lain. 

22 Mafandendelek leona te, neu Fai 
Mate'e ka te, neukose mudak la'i esa 
kana, hataholi Tirus ala ma hataholi 
Sidon ala Manetualain fe do'o do ampon 
neu sala-singo nala, neme emi mai! 

23 Ma ba'eneu kota Kapernaum no 
hataholi nala! Ade neukose emi nanaso'u 
namademak losa nusa so'da ka do? 
Neukose ta hetu! Te neukose emi 
nanatu'u henik leo tasi ha'ik dale meu! 
Nanahu leo uni ka, manda'di beuk 
fo nanataok neme emi tala'da ndia, 
nanataok neme Sodom, fo kota ndia, bei 
hapun nai daebafa ka losa besak ia! 

24 Mafandendelek te, neu Fai Mate'e 
ka te, neukose mudak la'iesa kana, 

Manetualain fe do'o do ampon neus, 
neme emi mai!" 

25 Lelek ndia, Yesus hule-haladoi nae, 
"Amak, fo Lamatuak mana koasa lalai 
a ma daebafa ka! Au oke makasi neu 
O, nanahu basa dede'ak sila la, O bibila 
babaas soaneu hataholi malela kala ma 
hataholi malela ina la, tehu O matu'dun 
neu hataholi mana sakola ta kala. 

26 Fo ndia nde nandaa no, Ama ka dale 
na." 

27 Boema Yesus kokolak seluk nae, 
"Basa hata lala'ena, Ama fe basan neu 
Au so. Ta hapu hataholi esa boen hapu 
nalelak Ana ka, ta'da fe'e Ama ka. 

Ma ta hapu hataholi esa boen, hapu 
nalelak Ama ka, ta'da fe'e Ana ka, ma 
hataholi-hataholi fo lalelak Ama ka tunga 
Ana ka. 

28 Mai leo Au mai leona, emi fo mana 
sota-mangu kala, ma mana lu'a-lepa 
mabela la lemin: neukose Au fe emi 
namahoko-sete leek. 

29Tunga Au paleta nga, ma manoli 
neme Au a mai. Nanahu Au dale nga 
mangana'uk, ma taidaek, de neukose 
emi hapu namahokok ma seteleek. 

30 Nanahu Au paleta nga nini 
namahokok, ma lulu'a-lelepak fo Au fuan 
neu emi alum lai na, da'u ka." 

1 Nai fai Sabat esa, lelek Yesus no 

1 2 ana mana tunga nala la'ok la'di 
osi gandum esa, boema Yesus ana mana 
tunga nala mulai ketu gandum de la'a, 
nanahu lamala'a. 

2 Lelek hataholi Farisi la lita, boema 
lafa'da Yesus lae, "Mete mitak O ana 
mana tunga mala la'o lena ita agama 
na hoholo-lalanen, nana ala tao hata fo 
nanakena ka'ik nai fai Saba ta." 

3Boema Yesus nataa nae, "Ade emi 
beita lees mita, la'eneu hata fo Dauk 
tao-no'in nai lelek fo Dauk no hataholi 
nala lamala'a fa do? 

4Dauk masok leo Manetualain Uman 
dale neu, boema na'a loti fo nanafe 
basak neu Manetualai na. Te se'kona 
tunga ita agama na hoholo-lalanen 
soona, nau Dauk do hataholi nala boeo, 
ta bole la'a loti ndia fa. Te ka'da imam 
ala, nde la'a loti ndia dei. 

SDo emi beita lees mita nai Musa 
hoholo-lalanen dale, nanasulak nae, 
tunga-tunga fai Saba ta, imam ala 
lalau-laoono lai Manetualain Uman, fo 

ndia boeo, ala la'o lena fai Saba ta 
nakanenete na, tehu emi ta fe salak neu 
fas? 

Hu ndia de, taoafik neu hata fo Au 
afa'dak ia: nai ita ia, hapu nggelok ba'u 
lena Manetualain Uma na. 

7 Nai Susula Malalaok dale nanasulak 
nae: Au hihii ka nde, susue-lalai ka, 
te Au ta hii bana tutunu-hohotuk fa. 
Metema tete'e ka emi bubuluk dede'ak 
ndia soona, neukose emi ta fe salak neu 
hataholi sala ta kala fa. 

8 Nanahu Ana Hataholi ka nde koasa fai 
Saba ta." 

? Yesus la'oela mamanak ndia boema, 
neu leo uma mamasok esa neu. 

10 Nai ndia, nita hataholi lima mate 
seselik esa. Nai ndia boeo, hapu hataholi 
de'u bee, ala sanga Yesus sala na. 
Boema latanen lae, "Ade bole tao nahai 
hataholi nai fai Saba ta do ta?" 

11 Boema Yesus nataa nae, "Leo uni ka, 
emi hataholim esa, nanuu bi'ilopo esa, 
Boema bi'ilopo ndia, ana tu'da leo bolo 
madema esa dalek, la'e fai Sabat: ade 
hataholi mabi'ik ndia, ana ta sanga enok 
fo, ana kalua heni bi'in ndia, neme bolok 
ndia dalek mai fa do? 

12 Na, Ade hataholi daebafa ka, beli na 
ta lena heni bi'i lopo ndia fa do! Da'di 
tete'e ka hetu, bole tulu-fali hataholi nai 
fai Saba ta." 

13 Basa boema Yesus nafa'da hataholi 
lima mate seselik ndia nae, "Look o lima 
ma mai." Hataholi ndia, lok lima na neu 
te, liman ndia ana hai de sama leo liman 
seli a so 

14 Boema hataholi Farisi la la'oela uma 
mamasok ndia, de leu lala halak fo ala 
taolisa Yesus. 

15Yesus bubuluk, hataholi Farisi sila 
la, lape'da dale mangalauk neun. Da'di 
Ana la'oela mamanak ndia, tehu hataholi 
ba'u ka tungan. Nai hataholi sila Ia 
dalek, hapu hataholi kamahe'di sala boe. 
Boema Ana tao nahai la'i esa kasa. 

16 Tehu Ana ka'is fo, boso lafa'da Ndia 
neu hataholi esa boen. 

17 No enok ndia, hata fo Manetualain 
kokola kana tunga Nabi Yesaya, ana 
da'di. 

18 Nae, "Ia nde bee na, Au Atang fo 
nanahele ka, Hataholi fo Au sue-lai ka, 
ma nandaa no Au dale nga. Neukose 
Au fen, Au Dula Dale nga, Neukose ana 

tui-benga Au nakeketu ndoo nga neu 
basa leoina la. 

19 Neukose Ana ta nasipo bafak, do 
nasanggati fa, do Ana kokolak nai okofoo 
la lain. 

20 Hanoe mana male ka, neukose Ana ta 
tao la'di fan, Banu mana pila ma'u-ma'u 
ka, neukose Ana ta taonisa fan. Neukose 
Ana sanga enok besa-besa, fo Ana hapu 
ndoo na. 

21 Neukose basa leoina lala'ena, tao 
namahehena nala neun." 

22 Basa boema, hataholi la lo hataholi 
esa pokek ma hala tak, nana dula dale 
mangalau ka, koasa nan. Yesus tao 
nahai hataholi ndia, de nalosa ana hapu 
kokolak nalelak ma nita no malole. 

23 Basa hataholi la dodoo doa kana de 
beekola lae, "Fafa'ka ma, Hataholi ia nde 
Dauk anan fo, nanaheluk ndia do?" 

24 Lelek hataholi Farisi la lamanene 
dede'ak ndia boema lae, "Hataholi ia, 
hapu usiheni dula dale mangalauk ndia, 
nana Baalzebul, fo nitu mangalau kala 
malanga na, ana fe basan koasa ndia 
SO." 

25 Tehu Yesus bubuluk hataholi Farisi Ia 
dale aafi na. Da'di nafa'das nae, "Metema 

nusa ina esa, hea ba'en neu bubua-buak 
fo esa musu no esa soona, neukose nusa 
ina ndia, ta nakatatakak fa. Boema kota 
esa, do uma lo esa, heaba'en fo esa 
MUSU no esa soona, neukose kota do 
uma lo ndia, nakalulutuk. 

26 Leondiak boe, nai nitu la nusan 
dale. Metema bubuak esa usi bubuak 
esa soona, neukose nitu la nusan ndia 
heaba'en, fo nakalulutuk. 

27 Emi mafa'da mae, Au hapu usiheni 
dula dale mangalau ka, nana Baalzebul 
koasa na. Metema leondiak soona, emi 
ana mana tunga mala, ala usiheni dula 
dale mangalau kala, ninik see koasa na. 
Hu ndia de, emi ana mana tunga mala 
nde fe buti lae, emi nde sala. 

28Tehu Au usiheni dula dale mangalau 
kala, ninik Manetualain Dula Dale na 
koasa na. Fo dede'ak ndia, sosoa na nae, 
Manetualain mulai paleta nai emi tala'da 
SO. 

29Tao leo bee fo, hataholi a hapu 
masok leo hataholi mabe'i-balakaik esa 
uman dale neu fo namanako hata-heton, 
metema ana ta henge nakahuluk 
hataholi mabe'i-balakaik ndia fa? Basa 

ndia soona, besa ka namanako na 
hataholi ndia hata-heton. 

30 Hataholi see ta nok au fa soona, 
te'e-te'e ana lena-la'ban Au. Ma hataholi 
see ta tulu-fali Au fa soona, te'e-te'e ana 
tao nakalulutuk Au tatao-nono'ing! 

31 Hu ndia de bubuluk leona te, metema 
see tao sala-singok, boema ana kokolak 
dede'a nakamumulu-nakamamaek 
soona, ana hapu do'o do ampon! Tehu 
metema nakamumulu-nakamamaek 
Manetualain Dula Dale na soona, ana ta 
hapu do'o do ampon fa! 

32 Metema hataholi a, ana kokolak 
dede'ak esa, fo ana lena-la'ban Ana 
Hataholi ka soona, ana hapu do'o do 
ampon, tehu metema nakamumulu- 
nakamamaek Manetualain Dula Dale na 
soona, ana ta hapu do'o do ampon fa, 
nau nai besak ia do nai fai mate'e ka 
boe!" 

33 "Aj huu na nalole soona, neukose 
naboa boa malole. Metema ai huu na ta 
nalole fa soona, neukose boa na boeo ta 
malole a fa. Ita bubuluk ai esa nalole do 
ta nalole, neme ai ndia boa na mai. 

34 Emi hataholi mangalauk, na tao leo 
bee fo emi hapu kokolak dede'a malole, 

metema emi hataholi mangalauk? Hata 
fo bafa ka kokola kana, ndia nde kalua 
neme dale ka mai! 

35 Hataholi malole a, ana kokolak dede'a 
malole, nanahu dale na henuk no malole 
a. Nasafali na, hataholi mangalau ka, 
ana kokolak dede'a mangalauk, nanahu 
dale na henuk no mangalau ka. 

36 Da'di, mafandendelek te: neu Fai 
Mate'e ka, hataholi a esa-esak nataa, 
ndia hala-kokola mangalau nala. 

37 Nanahu emi hala-kokolam nde 
nanapakek soaneu nafa'da, ade emi 
masalak do ta." 

38 Basa boema mese agama de'u bee 
ma hataholi Farisi la lae, "Ama Mesen, 
ami hii mita Ama tao manda'di beuk." 

39 Boema Yesus nataa nae, "Hataholi 
besak ia la, mangalau na seli Emi moke 
Au tao manda'di beuk do? Neukose Au 
ta fe emi manda'di beuk esa boen, ta'da 
fe'e mana da'di beuk fo Nabi Yunus a, 
la'o la'di nana. 

40 Yunus leo lele'dok telu le'odaek telu 
neme i'a matua ina tein dale. Leondiak 
boe, Ana Hataholi ka, neukose Ana leo 
lele'dok telu le'o daek telu nai dae dale. 

41 Neu Fai Mate'e ka te, neukose 
hataholi Niniwe la, ala fo'a sama-sama 
lo hataholi besak ia la, fo ala kalaa kasa. 
Nanahu hataholi Niniwe sila la tuka 
tei-sale dale leme sala-singo nala mai, 
nai lelek fo Yunus tui-benga fes ala. Tehu 
besak ia, hapu hataholi nai ia, ba'u lena 
Yunus! 

42Neu Fai Mate'e ka te, ina mane ka 
neme nusa Kona mai, fo neukose ana 
fo'a no hataholi besak ia la, fo ana kalaak 
asa. Nanahu soaneu ana nau namanene 
Salomo fo hataholi manatee tenok ndia, 
nanoli-nafa'dan, de ina manek ndia, ana 
la'ok doo na seli neme daebafa ka pe'da 
na mai. Tehu besak ia, hapu hataholi nai 
ia, ba'u lena Salomo!" 

43 "Metema dula dale mangalau ka, 
la'oela hataholi esa soona, dula dalek 
ndia ana la'ok nafeo basa mamana 
ma'dak lala'ena, fo ana sanga mamana 
hahae aok, tehu ana ta hapu fan. 

44Hu ndia de, ana dodoo nae, 'Malole 
lenak au falik seluk leo au la'oela uma u.' 
Lelek fo ana losa uma ndia te, uma ndia 
louk, balisi, ma nanaito-ato matalololek. 

43 Boema ana fali de, nalo no seluk 
dula dale mangalauk hitu, mangalau 

nala lena heni ndia. Basa boema ala 
masok leo hataholi ndia dalek leu de ala 
leo leme ndia. Neu mate'e na, hataholi 
ndia ha'da tataon, mangalau ba'u lena 
heni makasososa na. Ha'da tatao matak 
leondia ka, ana da'di neu hataholi 
mangalauk besak ia la boe." 

46 Yesus bei kola-kola no hataholi 
makadotok sila la te, inan no tolanoo 
nala mai. Lapadeik ka'da deak. Boema 
ala sanga enok fo ala hapu kokolak lon. 

47 Boema hataholi esa neme hataholi 
makadotok sila la tala'da mai, de neu 
nafa'da Yesus nae, "Ama, Ama inan ma 
Ama tolanoo nala lai deak. Ala sanga 
kokolak lo Ama." 

48 Tehu Yesus naen nae, "Au inang ma 
au tolanoo ngala nde see ka?" 

49 Boema Yesus natu'du leo ana mana 
tunga nala neu de nae, "Au inang ma Au 
tolanoo ngala nde hataholi ia la. 

50 Hataholi mana tao tunga Au Amang 
manai nusa so'da ka hihii-nanau na, 
hataholi ndia nde da'di Au tolanoo toung, 
Au tolanoo inang, ma Au ina nga." 

1 3 1 Nai faik ndia boe, Yesus la'oela 

uma ndia, boema neu leo dano a 
su'u na neu de nangatuuk neme ndia. 

2 Boema hataholi makadotok mai 
lakabubua leme Yesus boboa-kaisun, hu 
ndia de, neu nangatuuk neu ofak dale, 
tehu hataholi makadotok sila la lapadeik 
lai dano a su'u na. 

3Boema Yesus nanolis dede'ak 
makadotok ninik nakandandaak. Nae, 
"Hataholi mana tao tina-osi esa, neu 
nggali bini-nggee." 

4"Lelek ana nggali bini-nggen, boema 
nggelok tu'da lai enok lain. Boema 
manupui la mai de, la'a heni bini-ngges 
sila la. 

> Hapu nggelok tu'da lai dae mabatuk 
lain, fo dae isi na ka'da faa anak. 
Bini-ngges sila, ala moli no lai-laik hu ka 
nde dae ni'i anak ndia. 

6 Tehu neu lelek fo le'do a namatetu, 
boema nupu nala mulai male, de basa 
boema lamatuu de mates, nanahu oka 
nala ta tola dema ka fa. 

7 Hapu nggelok tu'da lai dila-nggauk 
tala'da. Dila-nggauk moli de ala aangu 
nupuk sila la nalosa mates. 

8 Tehu hapu nggelok tu'da lai dae maisi- 
maminak lain, boema labuna-laboa: Neu 
fai keketu-kokolun boema, ala hapu 

nggelok natun esa, nggelok nee hulu ma 
nggelok ala hapu didikuk la'i telu hulu." 

9Yesus tui basa nakandandaak ndia 
boema nae, "Metema see madi'idok 
soona, mamanene!" 

10 Basa boema Yesus ana mana tunga 
nala mai de latanen lae, "Te tao le'e 
de, metema Ama kokolak no hataholi 
ba'u ka soona, Ama kokolak pake 
nakandandaak?" 

11 Boema Yesus nataa nae, "Nana 
Manetualain fe basa emi baba'e- 
babati malole, soaneu emi malelak 
bibila-babaak la'eneu tao leo beek fo 
Manetualain paleta, tehu sila soona ta. 

12 Nanahu hataholi mana manuu basa 
ka, neukose ala fen ba'u ka seluk, fo 
ana hapu nakalena. Tehu hataholi fo ta 
nanuu hata esa boen soona, metema bei 
nanuu faa anak nai ndia soona, neukose 
nanaho'i nak. 

13 Hu ndia de, metema Au kokolak 
o hataholi ba'u ka soona, Au pake 
nakandandaak, nanahu sila lita, tehu 
sama leo hataholi mana nita ta kala: 
boema lamanene, tehu sama leo hataholi 
mana mamanene ta kala, de ta lalelak 
fa. 

14No enok ndia, hata fo ela nabi Yesaya 
nafa'da ka, ana da'di. 'Manetualain 
nafa'da nae: Neukose lamanene 
lakandoo, tehu ta lalelak fa: neukose ala 
taoafik lakandoo, tehu ala ta lalelak hata 
fo ana da'di fa. 

15 Nanahu hataholi ia la, dudu'a-aafin 
nala pa'an so, di'idoo nala pakes so, ma 
mata nala lasusungu kana so. Dede'ak 
ia ana da'di, fo ela mata nala boso lita, 
ma di'idoo nala, boso lamanene, dudu'a 
aafin nala, boso lamatane, fo ela, ala 
boso fali leo Au mai, fo Au boso tao 
ahais.'" 

16 Boema Yesus nafa'da ana mana tunga 
nala nae, "Tehu emi maua-manalek 
manseli, nanahu emi mita ma mamanene 
te'e-te'e. 

17 Mafandendelek te, nabi ba'u ka, 
ma hataholi mana tunga Manetualain 
hihii-nanau na, ala hii lita hata fo emi 
mitan besak ia, tehu ta lita fan. Ala 
hii lamanene hata fo emi mamanenen 
besak ia, tehu ta lamanene fan." 

18 "Mamanene matalolole 
nakandandaak la'eneu mana sele 
nggali a sosoa-ndandaan leona. 

19 Bini-ngges fo mana tu'da nai enok 
lai na, nakasasama na leo hataholi fo 
namanene halak la'eneu Manetualain 
paleta tao leo beek, tehu ta nalela kana 
fa. Boema Nitu Mangalauk ndia, ana mai 
de, natona nini hata fo nanasele-nggali 
basak nai dale nala dalek so. 

20 Bini-ngges fo mana tu'da nai dae 
mabatuk lai na, nakasasama na leo 
hataholi fo namanene halak ndia, tutika 
ana sipo kana no namahokok. 

21 Tehu halak ndia ta nahuu-naoka 
nai dale nala dalek fa, nalosa ana 
ta hapu nakatatakak nala doo ka fa. 
Leondiak ala hapu doidosok, susa-soe, 
ma fefepa-lili'uk, nanahu dede'a-kokolak 
sila la, tutika ala fali deak leona. 

22 Bini-ngges fo mana tu'da nai 
dila-nggauk tala'da, nakasasama na leo 
hataholi fo namanene halak sila la, tehu 
dale nala laba'e la'eneu so'da nala, ma 
ala hii ka'da laso'da lai hahapu-dadai 
mana dai lena ka dalek. Hu ndia de, 
halak maneme Manetualain mai a, 
nananakahapik nai dale nala dalek, de 
nalosa ta nabuna naboa fa. 

23 Ma bini-ngges fo mana tu'da nai dae 
maisi-mamina ka, nakasasama na leo 

hataholi fo namanene halak ndia, de ana 
tao tungan. Boema labuna laboa ba'u 
ka, de nalosa nggelok hapu buna-boak 
natun esa, nggelok hapu neehulu, ma 
nggelok ala hapu didikuk la'i telu hulu." 

24 Yesus tui seluk nakandandaak 
esa, neu hataholi makadoto kala, nae 
leo ia, "Metema Manetualain paleta 
soona, heheo-hihilun sama na leo 
nakandandaak ia: Hataholi mana tao 
tina-osi esa, neu sele-nggali bini-ngges 
malole a nai tina. 

25|e'odaek esa, nai lelek fo hataholi la 
basa-basas sungu, boema tina lamatuak 
ndia musu noo na ana mai de, ana 
nggali fii de'ek leo gandu ma tala'da neu, 
boema ana la'o. 

26 Lelek fo bini-ngges sila la, ala moli de 
mulai labuna-laboa boema, fii la boeo, 
ala moli lai nggadu ma tala'da. 

27 Boema tina lamatuak ndia, hataholi 
mana'a ngga'di nala ala mai de, lafa'da 
tina lamatuak lae, 'Tuan, ade Tuan ta 
sele-nggali bini-ngge malole nai Tuan 
tinan dale fa hetu? Na, da'di tao leo bee 
de, nalosa fii la moli lai tina dale boe?' 

28Boema tina lamatuak ndia nafa'das 
nae, 'Musu noo ka tatao-nono'in ndia.' 

Boema tina lamatuak ndia, hataholi 
mana'a ngga'di nala lafa'da selu kana 
lae, "Tuan nau ami meu fe'a heni fii sila 
la do?' 

29Tehu tina lamatuak ndia nafa'das 
nae, 'Bosok, nana metema emi fe'a fii la 
soona, neukose emi fe'a minin no gandu 
ma boe. 

30Neme na fo, ala moli lakabubua losa 
fai ketu-kolu ka soona, de'i fo au afa'da 
hataholi mana ketu-kolu la, fo ala fe'a 
lakahuluk fii la, fo ala puputus, basa 
soona, hotu henis. Basa ndia soona, 
besa ka lakaduduluk gandu ma la fo 
tadais leo soka dale neu.'" 

31 Yesus tui seluk nakandandaak esa 
neu hataholi makadotok sila la, nae 
leo ia, "Metema Manetualain paleta 
soona heheo-hihilun sama na leo 
nakandandaak ia: Hataholi esa, ana ho'i 
nini ai sawi de'ek esa de, neu selen leo 
tinan dale neu. 

32Ai sawi ia nde bee na ai de'ek esa, 
lutuanak nanseli. Tehu metema ana 
moli fo namatua soona, ba'u lena basa 
bubu'u-palusa lala'ena. Huu na, ba'u na 
seli, de nalosa manupui la mai landunu 
lai ndananala." 

33 Yesus tui seluk hataholi makadotok 
sila la, nakandandaak fe'ek esa seluk 
nae, "Metema Manetualain paleta soona, 
heheo-hihilun sama leo inak esa ana 
ho'i na lalu tei ka fo ana sese'do kana 
no ha'de sopuk fafa'kama kilo duahulu, 
tehu ha'de sopuk kilo kilo kaduahuluk 
ndia, basa-basan sa'e!" 

34 Yesus nanoli basa sila la neu hataholi 
makadoto kala, ninik nakandandaak. 

35 No enok ndia, hata fo nabi la lafa'da 
basa ka ana da'di nae, "Metema Au 
kokolak o hataholi sila la soona, Au pake 
nakandandaak, neukose Au tui-benga 
dede'a nananafuni kala, mulai neme 
daebafak ia dada'di na mai." 

36 Basa ndia boema, Yesus la'oela 
hataholi makadotok sila la, de neu 
leo uma dale neu. Boema ana mana 
tunga nala mai de lafa'dan lae, "Soba 
Ama mafa'da mangalele'do fe ami, 
nakandandaak fo fii moli nakabubua no 
gandu ma, sosoa-ndandaan dei." 

37 Boema Yesus nataa nae, "Hataholi 
mana sele-nggali bini-ngge malole ndia, 
nde Ana Hataholi ka. 

38 Tina ndia nde daebafak ia. Bini-ngges 
malole sila la nde hataholi fo, ana da'di 

Manetualain hataholi kamahehele nala. 
Boema fii sila la nde hataholi fo, ala lok 
nitu a. 

39 Boema musu nook fo mana 
sele-nggali fii sila la, nde Nitu a. Fai 
keketu-kokolu ka, nde Fai Mate'e ka, ma 
hataholi mana ketu-kolu la, nde ata nusa 
so'da kala. 

40 Sama leo, ala puputu lakabubua fii la 
fo ala hotu henis nai ha'i dale a, leondiak 
boe, neu Fai Mate'e ka te leondiak boe. 

41 Ana Hataholi ka neukose nadenu ata 
nusa so'da nala, fo laloo lakabubua basa 
Manetualain hataholi kamahehelen, fo 
manini sala-singok fe hataholi fe'e kala 
ma basa hataholi mana tao tatao-nono'i 
mangalau kala, 

42 hanatu'uk leo la'o mana pila lo'a-lo'a 
ka dalek leu: fo nai ndia neukose ala 
kii-makaleleu ma ala doidoso. 

43Ma hataholi mana tao tunga 
Manetualain hihii-nanau nala, neukose 
landela-lasa'a, sama leo le'do a nai 
sila Aman Manetualain Daebafa Beun 
dale. Ba'eneu see madi'idook soona, 
mamanene!" 

44"Metema Manetualain paleta soona, 
heheo-hihilun sama leo nakandandaak 

ia: hapu buas esa, nananatoik nai dae 
dale. Boema hataholi esa ana kali hapu 
buas ndia. Tehu nakadofu falik buas ndia 
leo dae dale neu. Hu ka nde hataholi 
ndia namahoko nanseli boema ana fali 
ne'un de nase'o heni basa hata-heton 
lala'ena, boema ana asa na dae ndia." 

45 "Metema Manetualain paleta soona, 
heheo-hihilun sama leo nakandandaak 
ia! Hataholi mana dangan esa, ana sanga 
poemata mana'a hiik. 

46 Lelek fo ana hapu poemata de'ek 
esa, mana'a hiik nanseli, boema ana 
fali ne'un lai-lai, de nase'o heni basa 
hata-heto nala, de ana asa na poemata 
de'e kisak ndia." 

47 "Metema Manetualain paleta soona, 
heheo-hihilun lakandandaa kana no ala 
po'i pu'a ka leo dano dale neu, boema 
nala i'a mata-mata kala. 

48 Dala ndia henun boema, mana 
dolu-dala, an hela dala ndia, leo ma'dak 
lain mai, de ana hehele kofe'ek i'ak sila 
la: I'a malole bee soona, ala taon leo 
sosolok dale neu, ma i'a mangalauk bee 
soona, ana tapa henin. 

49 Leondiak boe, neu Fai Mate'e ka 
te, neukose ata nusa so'da kala, ala 

ta'da fe'e hataholi mangalau kala leme 
hataholi mana tao tunga Manetualain 
hihii-nanau na. 

>0 Basa soona, ala tapa hataholi 
mangalauk sila la leo tasi ha'ik dale neu, 
fo ala kii-makaleleu ma ala doidoso lai 
ndia." 

51 Boema Yesus natanes nae, "Ade emi 
malelak basa dede'ak sila la do ta?" 
Lataa lae, "Ami malela basan so Ama!" 

52 Boema Yesus nafa'das nae, "Hu 
ndia de mese agama see, fo ana da'di 
Manetualain hataholi kamahehelen 
soona, hataholi ndia sama na leo uma 
lamatuak esa, fo ana kalua bua beu 
palan neme petin dale mai." 

53 Yesus tui basa nakandandaak sila la 
boema, Ana la'oela mamanak ndia, 

54 de Ana fali leo nggolo-ta'dun neu. 
Ana losa boema, nanoli neme uma 
mamasok dale, de hataholi sila la, ala 
dodoo doa kana, boema beekola lae, 
"Hataholi ia, hapu malelak ia neme bee 
mai? Ma Ana hapu koasa neme see mai, 
de Ana tao manda'di beuk? 

>> Ade tuka ai a, ana na ta nde ndia fa 
hetu? Ade inan nde Maria ndia, boema 

tolanoo nala nde, Yakobis, Yusuf, Simon, 
ma Yudas hetu? 

56Ma tolanoo ina nala boeo, ala leo lai 
ia boe hetu? Te nana, Ana hapu basa 
malelak sila la, leme bee mai?" 

57 Hu ndia de, ala ta nau sipok Yesus 
fa. Boema Yesus nafa'das nae, "Ala fe 
ha'da holomata neu nabi esa, nai basa 
mamanak lala'ena, ta'da fe'e nggolo isi 
nala, ma uma isi nala." 

58 Hu ndia de, Yesus ta tao mana da'di 
beuk ba'u ka nai ndia fa, nanahu ala ta 
nau lamahele fan. 

1 Nai lelek ndia Herodes fo mana 

14 koasa nai nusa Galilea, namanene 
hataholi la kokolak la'eneu Yesus, 

2 boema Herodes nafa'da hataholi mana 
ho'u paleta nala nae, "Tao leo bee o 
Yohanis Mana Salani ka ana fo'a falik nde 
ia so! Hu ndia de, ana hapu koasa fo ana 
tao manda'di beuk." 

3Nana makahulu na Herodes nadenu 
hataholi la ho'u la Yohanis, de ala hengen 
boema ala taon leo bui dale neu. Herodes 
tao leondiak, nanahu tolanoon Felipus 
saoinan fo Herodias dede'a na. 

4Nana Yohanis nafa'da hai Herodes 
nae, "O ta bole sao Herodias fa!" 

> Tunga ndoo na Herodes nau taonisa 
Yohanis dei, tehu ana bii hataholi la, 
nanahu lamahele Yohanis ia nde bee na 
nabi esa. 

6 Nai lelek fo, Herodes tao fai bobongi 
na, boema Herodias fo anafe'o na ana 
longe nai hataholi mana'a feta la matan. 
Lolonge na tao na Herodes namahoko 
nanseli, 

7de nalosa nafa'dan pake sosoo- 
susupak nae, noke beek ndia boeo ka'da 
ana fen. 

8 Hu ka nde Herodias ia inan dudungu- 
papau nan boema nae, "Au oke Yohanis 
Mana Salani ka langa na, taon neu pinga 
maloa esa dalek fo fen mai besak ia 
boe!" 

9 Herodes namanene nonokek ndia 
boema dale na he'di nanseli. Te hu ka 
nde ana soo-supa basa nai fui nala 
matan so, de ka'da ana fe paleta fo 
daenga ana tao natetu ina anak ndia 
hala nonoke na. 

10 Boema nadenu hataholi leo bui dale 
neu fo tete lini Yohanis langa na mai. 

11 Basa boema ala tete lini Yohanis 
langa na mai boema linin leo dalek neu 
de ala taon neu pinga maloa esa dalek, 

boema ala fen leo inanak ndia neu. Ana 
sipo naan boema ana fen leo inan neu. 

12 Basa ndia boema Yohanis ana mana 
tunga nala leu ko'o la Yohanis popola na 
de latoin. Latoi basan boema leu lafa'da 
Yesus. 

13 Lelek Yesus namanene halak ndia 
boema, mesa kana sa'e leo ofak esa 
de ana la'oela mamanak ndia fo neu 
leo mamana nees esa neu. Tehu lelek 
fo hataholi la lamanene dede'ak ndia 
boema, ala la'oela kota nala, de ala la'ok 
tunga dae ma'da ka fo, leu tunga Yesus. 

14 Lelek fo Yesus kona neme ofak lain 
mai de nita hataholi makadotok sila 
la boema, dale na he'di nanseli. Nai 
hataholi makadotok sila la dalek, hapu 
hataholi kamahe'dis ala boe. Boema Ana 
tao nalea-nahai la'iesa kasa. 

15 Le'donoso boema, Yesus ana 
mana tunga nala mai de lafa'dan lae, 
"Le'donoso ia so, boema mamanak ia 
pasi fe'e neme nggolo ka mai. Hu ndia 
de, malole lenak, Ama madenu hataholi 
makadotok ia la fali le'us, fo daenga leu 
asa nana'ak nai nggolo-nggolo kala." 

16 Boema Yesus nafa'das nae, "Hataholi 
ia la, ta bole fali fa. Emi muse fes la'a." 

17 Boema Yesus ana mana tunga nala 
lae, "Ami mini ka'da loti biak lima, ma 
i'ak boak dua nde ia!" 

18 Boema Yesus nafa'das nae, "Minis leo 
ia mai," 

19 Basa boema nadenu hataholi 
makadotok sila la, langatuuk leu na'u 
lain. Boema Ana ho'i na loti bia kalima 
kala, ma i'a boa kaduak sila la, de 
nanganalo leo lalai neu, fo noke makasi 
neu Manetualain. Basa ndia boema, Ana 
tete'i loti sila la, de Ana fes leo ana mana 
tunga nala, fo ala baba'e fes leu hataholi 
makadotok sila la. 

20 Basa-basas la'a losa lakabete. Basa 
ndia boema, Yesus ana mana tunga nala, 
hehele lakabubua nana'a ela kala, henu 
lepeneu sanahulu dua. 

21 Hataholi mana'ak nai faik ndia dale 
na, fafakama hataholi lifun lima, tehu ala 
beita leke ina kala, ma ni'i ana la fa. 

22 Basa ndia boema, Yesus nadenu ana 
mana tunga nala sa'e ofak fo lakahuluk 
leo dano a selik leu, nana Ana bei nadenu 
hataholi makadotok sila la fali le'us. 

23 Hataholi makadotok sila la la'o 
boema, Yesus mesa kana kae leo 
pupukuk esa lain neu fo Ana hule- 


MATIUS 14.24-31 82 


haladoi. Le'odae so, te Yesus mesa kana 
bei nai mamanak ndia. 

24 Ndia te Yesus ana mana tunga nala 
sa'e ofa ka ana losa nai dano a tala'da so. 
Boema lii a puka na ofa ka naleu-lilok, 
nana ofa ka natongo no ani solu a. 

25 Lolebalahaak boema, Yesus la'ok 
tunga oe lain de Ana mai tungas. 

26 Lelek fo Yesus ana mana tunga nala 
mete litan Ana la'ok nai oe lain, boema 
ala nggenge lanseli. Ala bii ma ala nggasi 
lae, "Ko'donao ka mai so!" 

27 Tehu Yesus nataa tutik nae, "Boso 
bii! Te Au ia Yesus. Dale mala tesa-tama 
leona!" 

28 Boema Petrus nae, "Metema memak 
tete'e ka Yesus nde O soona, madenu au 
ne'i leo Oa ninik au la'ok tunga oe lain 
boe." 

29 Yesus naen nae, "Mai leona." Boema 
Petrus kona neme ofak lain mai, de ana 
la'ok tunga oe lain fo neu leo Yesus neu. 

30 Tehu lelek fo Petrus nita ani matua 
ina ana mai, boema ana bii, de ana bolo. 
Ana nggasi ma nae, "Lamatuak, fali ma 
au dei!" 

31 No lai-laik Yesus lok lima na neu, 
de ana ho'u nan boema nafa'dan nae, 

"Petrus, Petrus, o namahehele ma, 
beita dai fa. Tao le'e de, o ta mamahele 
te'e-te'e neu Au fa?" 

32 Boema duas ka'e leo ofak lain leu 
tutika ani na nakamate. 

33 Boema Yesus ana mana tunga nala 
senek leu mata na de lae, "Te'e-te'e 
Lamatua ka nde bee na, Manetualain 
Anan!" 

34 Ala losa dano a selik boema ala kona 
nai Genezaret. 

35 Lelek hataholi manai sila la bubuluk 
Yesus nde manamaik ndia boema, leu 
po'a-benga halak ndia leo basa nggolok 
manai kota ndia boboa-kaisun nala. 
Boema lo basa hataholi kamahe'di sala 
leo Yesus mai. 

36 Ala dokodoe neu Yesus, fo sa'di ala 
hapu koila'e ba'du manalu na, leomae 
ka'da pe'da na boe. Basa hataholi 
kamahe'dis fo mana koila'e nana, ala hai 
beno'u. 

1 Hataholi Farisi bubuak esa ma 

1 5 mese agama de'u bee leme 
Yerusalem, fo ala mai leo Yesus mai. 
Latanen lae, 

2 "Tao le'e de O ana mana tunga mala 
la'olena ita bei-ba'i kai nala ha'da na? 

Lelek sanga la'a-linu soona, ta lafui oe 
lakahuluk, tunga nakanenete ka fa?" 

3 Boema Yesus nataa nae, "Ma tao le'e 
de emi boeo la'olena Manetualain paleta 
na, nana ka'da emi nau tunga bei ba'ikai 
mala ha'da na? 

4Nanahu Manetualain nafa'da nae, 'Fe 
ha'da holomata neu ina amam. Ba'eneu 
see fo ana kokolak dede'a mangalauk 
neu ina aman soona, muse huku nisan. 

5Tehu emi manoli mae, metema 
hataholi nafa'da ina aman nae, 'Hata fo 
au muse fen neu au ina ama nga, au fe 
henin leo Manetualain neu so,' 

6 soona boso makaseti hataholi ndia fo 
ana fe ha'da-holomata neu ina aman 
bai. Da'di hu ka nde emi bei-ba'i kai 
mala ha'da na, de emi makadadaek 
Manetualain dede'a-kokolan. 

7 Emi ia hataholi mana dea-dale kala! 
La'en la'iesa kana, hata fo Yesaya nafa'da 
elan soaneu emi fo nde nae, 

8'Manetualain nafa'da nae leo ia: 
Hataholi sila ka'da lakaluku-laktele neu 
Au, ninik ka'da hala-kokola nala, tehu 
dale nala doo ka neme Au mai. 

9 Palsuma la'iesa kana, ala sene-do'ok 
neu Au, nanahu nakanenete hataholi 

daebafa ka, nde sila lanoli nana, nonoo 
ka bai de, Au nakaneneteng sila.'" 

10 Basa boema Yesus nalo na hataholi 
la de nafa'das nae, "Mamanene leona fo 
malelak! 

11Fo mana masok leo bafak dale neu 
a, ta tao na hataholi a nanggenggeo fa, 
ka'da mana kalua neme bafak dale mai 
a, ndia nde nakadada'dik manggenggeo 
ka." 

12 Boema Yesus ana mana tunga nala 
mai de lafa'dan lae, "Ade Ama bubuluk 
hataholi Farisi la dale nala ba'i hana, nai 
lelek lamanene Ama kokolak nae leondia 
do ta?" 

13 Boema Yesus nataa nae, "Bubu'u- 
palusa fo Au amang manai nusa so'da 
ka, ta nde sele nana fa soona, neukose 
nanafe'a henik. 

14 Lokopae hataholi Farisi sila tao. Sila 
mauli-malanga poke kala: de metema 
hataholi poke ka hela-nole seluk hataholi 
poke ka soona, neukose duas tu'da leo 
oe lolok dale leu." 

15Boema Petrus nae, "Ama sue 
na mafa'da mangalele'do fe ami, 
nakandandaak ndia sosoa-ndandaan 
dei!" 

16 Yesus nataa nae, "Ade emi beita 
malela kana boen?" 

17 Ade emi ta bubuluk fa te, hata fo 
ana masok leo bafak dale neu, fo ana 
kona nakandoo leo teik dale neu, fo basa 
soona ana kalua seluk fa? 

18 Tehu mana kalua neme bafa ka mai 
a, ana kalua neme dale ka mai: fo ndia 
nde tao na hataholi a nanggenggeo. 

19 Nanahu dudu'a-aafi mangalau ka 
da'di neme dale ka mai, fo ana tao na 
hataholi a nanisa, hohonge, sosoa-piao, 
namanako, fe sakasii pepekok ma 
nakasasa'ek dede'ak neu hataholi. 

20 Dede'ak sila la nde tao na hataholi a 
tao sala ka, te ta nde ta'a te ta tafui oe 
fa. 

21 Basa boema, Yesus la'oela mamanak 
ndia, de neu leo nusak mana deka no 
kota Tirus ma kota Si'don a neu. 

22 Boema ina Kana'an esa nai nusak 
ndia, ana mai de nalo bou-bou nae, 
"Dauk anan, sue-lai au dei! Te dula dale 
mangalau ka, ana masok nai au ana fe'o 
nga dalek, de namahe'di belak." 

23 Yesus ta nataa inak ndia 
makandondook fa. Boema ana 
mana tunga nala mai, de ala dokodoe 

neun lae, "Ama, madenu inak ndia fali 
ne'un te ka'da nakalupu nai ita dea na!" 

24 Boema Yesus nataa nae, "Au 
nananadenuk ka'da soaneu leoina Israe 
la, lena-lenak soaneu mana sala eno 
kala." 

25 Boema inak ndia mai de ana senek 
neu Yesus mata na, de nafa'dan nae, 
"Fali ma au dei, Tuan." 

26 Yesus nataa nae, "Metema ita ho'i ta 
ni'i ana la nana'a na. fo ita tu'un leo busa 
neu soona, ndia ta malole fa." 

27 Inak ndia nataa nae, "Tete'e ka Tuan, 
tehu busa boeo na'a nana'a elak fo mana 
tu'da leme lamatua na mein lain a mai 
boe." 

28 Boema Yesus nafa'dan nae, Ina, o 
namahehele ma te'e-te'e ba'u na seli. 
Neme na fo, hata fo o mahii kana, ana 
da'di leona! No hate matak ndia boe, 
inak ndia ana na, ana hai. 

29 Yesus la'oela mamanak ndia boema 
Ana la'ok ndolo tunga dano Galilea su'u 
na. Basa boema Ana kae leo pupukuk 
esa lain neu, de nangatuuk neme ndia. 

30 Boema hataholi makadotok mai, lo 
hataholi ei hela kala, poke kala, lu'u kala, 
nggoa kala, boema hataholi kamahe'di 

fe'ek ba'u ka seluk bai. Langapepe'uk 
hataholi kamahe'dis sila la leu Yesus 
mata na de Ana tao nahai la'i esa kasa. 

31 Hataholi makadotok manai sila Ia ala 
dodoo doa kana lanseli, nai lelek lita 
hataholi hala ta kala kokolak, ei hela 
kala hai, lu'u kala la'ok, ma hataholi 
poke kala lita. Boema ala koa-kio leoina 
Israe la Manetualai na. 

32 Basa boema Yesus nalo na ana mana 
tunga nala de nafa'das nae, "Au dale 
nga tu'da neu hataholi makadotok ia la. 
Faik telu dale na, ala sama-sama lo Au, 
de besak ia basa nana'a nala so. Au ta 
nau po'ilota kasa fali lo tei lou nala fa, te 
boso nalosak ala sapala'o nai enok. 

33 Boema Yesus ana mana tunga nala 
latanen lae, Tehu ita nai nusa mana pasi 
fe'ek ia, de ita hapu nana'a ka nai bee 
fo ata fe hataholi de'u-de'u basa ia la, 
la'a?" 

34 Yesus natanes nae, "Emi mini loti 
biak de'ubee lai ndia?" Boema lae, "Loti 
hitu ma i'a lutuk boak de'u bee nde ia." 

35 Boema Yesus nadenu hataholi 
makadotok sila la langatuuk leu dae lain. 

36 Boema Ana ho'i na loti kahitu kala 
ma i'a boa ka de'u beek sila la, de noke 

makasi neu Manetualain. Basa ndia 
boema Ana tete'i loti ma i'ak sila la, de 
Ana fes leo ana mana tunga nala, fo ala 
baba'e fen neu hataholi makadotok sila 
la. 

37 Hataholi sila la basa-basas la'a losa 
lakabete. Basa ndia boema Yesus ana 
mana tunga nala, ala hehele lakabubua 
nana'a elak sila la basa-basas henu 
lepeneu hitu. 

38 Leke ka'da touk fo mana'ak nai faik 
ndia dale na, hataholi lifun ha. Te beita 
leke ina kala lo ni'i ana la fa. 

39 Basa boema Yesus nadenu hataholi 
makadotok sila la fali leona. Yesus mesa 
kana sa'e ofak esa de neu leo nusa 
Magada na neu. 

1 6 t Hapu hataholi Farisi de'ube ma 

hataholi Saduki ala mai leo Yesus 
mai, fo ala sanga lakahihi kana. Ala loke 
Yesus tao manda'di beuk fo ana da'di 
buti nae, Ana mai neme Manetualain 
mai. 

2 Yesus nataa nae, "Metema le'do a 
sanga tenak soona, emi mafa'da mae, 
'Lalai a mana'a hiik, nana lalai a pila.' 

3Ma nai fafai ana na emi mafa'da mae, 
'Faik ia neukose u'da na mai, nanahu 

lalai a pila ma nasakoko'a.' Naa, emi 
hapu neuk ma hana oe faa ka ninik emi 
mete ka'da lalai a ta'du-tanan, te see 
ko na emi ta hapu neuk mala le'do fai 
ta'du-tanan fa!" 

4"Hataholi lelek besak ia la mangalau 
naseli, ma malena langa-masa'ba soo 
kala. Emi moke Au tao manda'di beuk, 
tehu neukose, Au ta tao fe emi manda'di 
beuk esa boen, ta'da fe'e mana da'di 
beuk Nabi Yunu sa." Yesus kokolak basa 
nae leondia boema ana la'oelas leona. 

> Lelek fo Yesus ana mana tunga nala 
losa dano a selik, boema besa ka ala 
bubuluk lae, lafandele henin de ta lini 
loti fa. 

6 Boema Yesus nafa'das nae, "I'akouk 
soaneu hataholi Farisi la ma hataholi 
Saduki la lalutei na." 

7 Yesus ana mana tunga nala lamanene 
Yesus hala-kokolan ndia boema, esa 
mulai kokolak no esa nae, "Ana kokolak 
nae leondia, nana ita ta tini loti fa do." 

8 Yesus bubuluk hata fo ala kokolak 
ndia. Da'di nafa'das nae, "Te tao le'e de, 
emi matatane aok la'eneu emi ta mini 
loti fa? Emi namahele ma beita dai fa! 

9 Emi ta malela kana boen do? Ade emi 
ta mafandele loti kalimak fo, Au tete'i 
fen neu hataholi lifun lima la'a ndia fa 
do? Boema la'a ela loti la, emi hehele ma 
lepeneu de'u bee ndia fa do? 

10 Ma tao leo beek boe no loti bia 
kahituk fo hataholi lifu kaha kala la'a ka? 
Emi hehele makabubua la'a ela loti la 
lepeneu de'ubee? 

11 Tao le'e de emi beita malelak losa, 
Au ta kokolak o emi la'eneu loti ndia fa? 
I'akouk hataholi Farisi la ma hataholi 
Saduki la lalu tei na!" 

12 Neu makabui na boema besa ka 
Yesus ana mana tunga nala bubuluk lae, 
Yesus nadenus fo ala i'akouk ndia nde 
bee soona, ala i'akouk neu lalu teik fo 
ala paken neu loti a nde ndia fa, te ala 
i'akouk neu hataholi Farisi la ma hataholi 
Saduki la, nanoli nala nde ndia. 

13 Basa ndia boema, Yesus neu leo 
nusak mana dekak no Kaisarea Filipi 
neu. Ala losa naa boema natane ana 
mana tunga nala nae, "Tunga hataholi la 
hala nafafa'da na, Ana Hataholi ka, see 
ndia?" 

14 Boema ana mana tunga nala lae, 
"Hataholi nggelok lafa'da lae, Yohanis 

Mana Salani ka, nggelok lae, Elia. Tehu 
nggelok bai soona lae Yermia, do nabi 
esa nde ndia." 

15 Boema Yesus natane ana mana tunga 
nala nae, tehu tunga emi hahapu ma, Au 
ia see? 

16 Simon Petrus nae, "Ama nde Mane 
Mana Fe So'da ka, ma Manetualain Anan 
fo Maso'da ka." 

17 Boema Yesus naen nae, "O maua- 
manale manseli Simon, fo Yona anan! 
Nana hataholi daebafak ta nde nafa'da 
dede'ak ndia neu o fa, tehu Au Amang 
manai nusa so'da ka. 

18 Hu ndia de bubuluk leona te, O nde 
bee na Petrus, fo batu matea-mahelek. 
Nai batu netes ndia lain, nde neukose Au 
apadedeik Au mamaso nga, fo ta hapu 
sengi fan, leomae mamate sa boe! 

19 Neukose Au fe Manetualain Daebafa 
Beu na nggoe na neu o, fo hata fo 
o kena-ka'in nai daebafa ka soona, 
nanakena-ka'ik nai nusa so'da ka boe. 
Boema hata fo o mafa'da mae, la'en nai 
daebafa ka soona, lafa'da lae, la'en nai 
nusa so'da ka boe." 

20 Basa ndia boema Yesus fe ana mana 
tunga nala nasanene'dak, fo boso lafa'da 

su'di see a lae, Ndia nde Mane Mana Fe 
So'da ka. 

21 Mulai neme hatematak ndia mai boe, 
Yesus kokolak no mangale'dok no ana 
mana tunga nala nae, Au muse u leo 
Yerusalem u, fo Au la'o-la'di doidosok 
ba'u ka neme mauli-malanga nala ma 
malanga imam ala, boema mese agama 
la. Neukose ala taolisa Au, tehu neu 
fai katelu na soona, neukose Au aso'da 
falik. 

22 Boema Petrus hela Yesus leo boboak 
neu de ana ka'in nae, "Boso nalosak 
dede'ak ndia ana da'di neu Lamatua ka. 
Sa'di leo bee na Manetualain nadook 
dede'ak ndia, Lamatuak!" 

23 Boema Yesus lipa leo dea neu de 
nafa'da Petrus nae, "La'o meme ia mai 
mana dudungu-papau ko nei. O mapalani 
mapanggengge Au ou. O dudu'a-aafim 
ndia dudu'a-aafi hataholi daebafak te 
Manetualain dudu'a-aafin ta ndia fa!" 

24 Basa boema Yesus nafa'da ana mana 
tunga nala nae, "Hataholi fo ana nau 
tunga Au soona, muse nafandele heni 
basa ndia paluun lala'ena fo ana lu'a ai 
nggange na, ma ana tunga nahele Au. 

25 Nanahu hataholi mana ho'u nahele 
so'da na, neukose namopo so'da na. 
Tehu hataholi fo, ana tunu-hotu so'da na 
hu ka nde Au, soona neukose ana hapu 
so'da na. 

26 Ade hataholi esa hapu nanalak hata, 
metema ana hapu daebafa ka lala'ena, 
tehu namopo so'da samane na? Ade 
so'dak ndia hapu tukan ninik hata esa 
do? 

27 Ta doo ka so'on te Ana Hataholi ka 
sama-sama no ata nusa so'da nala, 
neukose ala mai no Ama ka koasa na. Nai 
lelek ndia, neukose Ana balas hataholi a 
esa-esak, nandaa no tatao-nono'in. 

28 Bubuluk leona! Te nai emi manai ia Ia 
dalek, hapu nggelok ta mate fa, metema 
ana beita nita Ana Hataholi ka fali ma'in 
da'dileo Mane ka." 

1 7 1 Basa faik nee dale na, boema 

Yesus leleko Petrus ma Yakobis 
no tolanoon Yohanis, de leu leo lete 
madema esa lain leu. 

2 Ala losa lete ka poi na boema Yesus 
mata-panan nasafali: mata-panan 
nangale'do sama leo le'do a, ma 
papake-ngganggaon fula mangadilak. 

3Basa boema ana mana tunga katelu 
nala, lita Musa ma Elia kokolak lo Yesus. 

4Boema Petrus nafa'da Yesus nae, 
"Lamatuak, ita leo nai mamanak ia 
soona mana'a hiik. Hu ndia de, metema 
Lamatua ka nau soona, au tao a lalaak 
telu mai ia: fo Lamatua ka soa esa, Musa 
soa esa, ma Elia soa esa." 

> Petrus bei kola-kola te, ko'a fulak 
bubuak esa fula elu-elu ana poti nalas, 
ma hala ka nananamanemek neme 
ko'as ndia dalek mai nae, "Ia nde Au 
ana susue nga. Nandaa no Au dale nga. 
Mamanene neun!" 

6 Lelek fo Yesus ana mana tunga nala 
lamanene halak ndia, boema ala bii 
lanseli, de nalosa ala tu'u latotono kala 
leu dae. 

/Tehu Yesus mai de Ana koi la'es boema 
nafa'das nae, "Fo'a leona, boso bii!" 

8 Lelek ala fo'a de ala mete neu te, ta 
lita hataholi esa boen, ka'da Yesus mesa 
kana nai ndia. 

9 Lelek fo ala kona leme letek lain mai, 
boema Yesus pa'da kasa nae, "Boso 
mafa'da na'kasa emi mita manda'dik 
ndia, neu hataholi esa boen, metema 

Ana Hataholi ka, Ana beita naso'da falik 
neme mamate sa mai fa." 

10 Boema ana mana tunga nala latanen 
lae, "Tao le'e de, mese agama la lafa'da 
lae, Elia muse mai nakahuluk?" 

11 Yesus nataa nae, "Memak Elia mai fo 
ana tao matalolole basa hata lala'ena. 

12 Tehu Au afa'da neu emi, te Elia mai 
so, tehu hataholi la ta lalela kana fa; ala 
taon tunga ka'da sila dale hihii-nanau 
nala. Ma neukose, ala tao Ana Hataholi 
ka leondiak boe." 

13 Boema ana mana tunga nala bubuluk 
lae, Yesus kokolak Yohanis Mana Salani 
ka nde ndia. 

14 Lelek Yesus ma ana mana tunga 
katelu nala, fali leo hataholi makadotok 
sila la leu boema, touk esa mai de, ana 
senek neu Yesus mata na, 

15 de nafa'dan nae, "Ama, fali ma au 
ana nga dei. Au anang ndia, kamulu 
bi'ik. He'di mulu bi'ik ndia, mangalau 
hiik, de nalosak ana tao na au ana nga 
nasi'a ana tu'da leo ha'i dale, ma oe dale 
neu boe. 

16 Au o hain neme Ama ana mana tunga 
nala neu so, tehu ala ta tao lahai fan." 

17 Boema Yesus naen nae, "Emi ia 
anseli! Tete'e ka, nanoli doak emi ia, 
ma emi ta mamahele fa. Au muse 
leo-apalasa o emi losa fai hi'da, ma Au 
ta haelai amanasa soaneu emi? Mo ni'i 
ana ndia, leo ia mai!" 

18Boema Yesus paleta dula dale 
mangalauk manai ni'iana ndia dale ka 
de ana kalua. Dula dale mangalauk ndia 
ana kalua boema ni'iana ndia, ana hai 
hate matak ndia boe. 

19 Basa boema ana mana tunga nala 
mai de latanen lae, "Ama, te tao le'e de, 
ami ta hapu usiheni dula dale mangalauk 
ndia fa?" 

20Boema Yesus nafa'das nae, "Hu 
ka nde emi namahehele ma beita 
dai fa. Mafandendelek! Metema emi 
namahehele ma leomae anak nanseli, 
tehu emi hapu mafa'da pupukuk ia mae, 
'Keko leo eli muu!' soona tao leo bee 
o neukose ana keko. Ta hapu hata esa 
boen, fo emi ta hapu tao mala fan! 

21 Tehu dula dale mangalau matak leo 
ia ka, emi hapu usihenin, ka'da ninik 
hule-haladoi ka, ma oka ao ka mesan." 

22 Lelek fo Yesus no ana mana tunga 
nala lakabubua leme Galilea, boema 

Yesus nafa'das nae, "Ta doo ka so'on te, 
neukose Ana Hataholi ka, nanafek leo 
hataholi daebafa ka koasan dale neu. 

23 Neukose ala taolisan, tehu neu fai 
katelu na naso'da falik." Boema ana 
mana tunga nala dale nala he'dis nanseli. 

24 Lelek fo Yesus no ana mana tunga 
nala losa Kapernaum boema mana susu 
bea manai Manetualain uma na, ala mai 
de latane Petrus lae, "O mese ma, ana 
bae Manetualain Uma na beana dota?" 

25 Boema Petrus nae, "Ana bae!" Lelek 
Petrus fali ma'in boema, Yesus nabenga 
nakahulu kana nae, "Simon, o hahapu 
ma leo beek? See ka nde muse bae bea 
neu mane daebafak ia la? Lau nala, do 
hataholi mana mai kala? 

26 Boema Petrus nae, "Hataholi mana 
mai la," Yesus nae, "Metema leondiak 
soona, ta paluu lau nala bae fa. 

27 Tehu ita boso tao takahehe'dik 
hataholi sila dale nala. Da'di muu leo 
dano dale muu, fo dolu i'ak. Basa soona, 
ho'i ma o dolu ma i'a makasososa ka, fo 
hea bafa na te, neukose o mita doi ka 
nai bafan dale nai ndia, soona ho'i man 
te doik ndia dai ita dua bea na so. Ho'i 

ma doik ndia fo muu bae ita dua bea na 
soaneu Manetualain Uma na." 
t Lelek ndia, Yesus ana mana 

18 tunga nala mai de latanen lae, 
"See ka nde lafa'da lae matua ba'u lena 
nai Manetualain hataholi kamahehele 
nala dalek?" 

2Boema Yesus nalo na ni'iana esa, de 
napadedei kana neu mata nala. 

3Boema nafa'das nae, "Mamahele 
leona! Ka'da metema emi da'di masafali 
sama leo ni'iana ia soona, neukose emi 
da'di lima eik neme Manetualain hataholi 
kamahehele nala mai. 

4Hataholi fo nakaloe-nakadae ao ina 
na, fo ana da'di sama leo ni'iana ia 
soona, ndia nde matua ba'u lena nai 
Manetualain hataholi kamahehele nala 
dalek." 

> Ma hataholi fo ana sipok ni'iana fo leo 
ia ka hu ka nde Au, soona sosoa na nae, 
ana sipok Au. 

6 "See ka nde tao na hataholi esa neme 
hataholi ka'di'ianak ia la ta namahele Au 
so'on soona, malole lenak metema pa'a 
batu tututu matua ina esa neu botolii 
na, fo makabobolok henin leo tasi oe 
madema esa dalek neu. 

7 Soe matua ina ba'eneu daebafak ia, 
nanahu dede'a-dede'ak fo mana tao na 
hataholi a nasala-nasingo a. Memak basa 
dede'ak matak leo sila kala, neukose 
hapu tataas esa, tehu soe ba'eneu 
hataholi fo mana tao-no'i nana! 

8 Metema o lima ma do o ei ma tao na o 
masala-masingo soona, tete man fo tapa 
henin. Fo malole lenak o maso'da mo 
Manetualain no lima seselik do ei seselik, 
neme ala tapa o leo tasi ha'ik dale neu 
no o limam duas do o eim duas. 

9Ma metema o mata ma tao na o 
masala-masingo soona, e'do man fo 
tapa henin. Fo malole lenak o maso'da 
mo Manetualain no mata seselik, neme 
ala tapa o leo tasi ha'ik dale neu no o 
matam duas." 

10 "T'akouk! Fo boso makamumulu- 
makamamaek hataholi esa boen neme 
hataholi kadi'ianak ia la mai. Nanahu 
mafandendelek te, sila ata nusa so'da 
nala lahele tataas esa lai Au Amang 
manai nusa so'da ka matan. 

11 Nanahu Ana Hataholi ka Ana mai 
soaneu Ana fe so'dak neu hataholi mana 
mopo kala! 

12 Emi hahapu ma leo beek? Leo uni ka 
hataholi esa bi'ilopon natun esa, boema 
mopo esa. Neukose hataholi ndia ana 
tao beek? Mae tao leo bee o neukose 
ana la'oela bi'ilopo kasiohulu siok sila la, 
fo neu sanga bi'i mana mopok ndia. 

13 Ma metema ana hapu falik bi'ilopo 
mana mopok ndia soona, mamahele Au 
leona te, neukose namahoko nanseli 
soaneu bi'ilopo kisak ndia, ba'u lena 
bi'ilopo kasiohulu sio mana mopo ta kala. 

14 | eondiak boe emi Amam manai nusa 
so'da ka, Ana ta nau hataholi esa neme 
hataholi anak ia la la'ok sala fa." 

15 "Metema o tolanoo ma nasala- 
nasingo neu o, soona muu fo mafa'da 
sala na. Fo ka'da emi dua mesa-mesa 
ma tao dede'ak ndia no denge-dengek. 
Metema ana tunga o hala-kokolam 
soona, o hapu falik o tolanoom ndia so. 

19Tehu metema ta soona, mo seluk 
hataholi esa do dua. Nanahu nai Susula 
Malalaok dale, nanasulak nae, 'Paluu, 
nai dae, hataholi dua do telu sakasii, fo 
lafa'da hataholi nanakalaak esa sala na.' 

17 Metema ana ta nau sipok hataholi 
sila la nanoli-nafa'dan fa soona, mafa'da 
dede'ak ndia neu salani kala. Mate'e 

na metema ana ta nau sipok salani 
kala nanoli-nafa'dan sila la fa soona, 
bole tafa'da tae hataholi ndia sama leo 
hataholi mana susu bea do hataholi fo ta 
nalelak Manetualai na fa." 

18 "Bubuluk leona: te hata fo emi kena- 
ka'in nai daebafa ka, nanakena-ka'ik 
nai nusa so'da ka boe. Ma hata fo emi 
mafa'da mae ndoos nai daebafa ka 
soona, nananafa'da ndoos nai nusa so'da 
ka boe. 

19 Ma bubuluk boe: Te nai daebafak ia, 
metema nai emi dalek hapu hataholi 
dua lalahalak fo ala hule-haladoi soaneu 
su'di hata beek ndia boe, soona Au 
Amang manai nusa so'da ka, Ana sipok 
huhule-haladoik ndia. 

20 Nanahu nai bee hataholi dua do telu 
lakabubua nanahu Au, soona Au nai 
hataholi sila la tala'da." 

21 Basa boema Petrus mai de natane 
Yesus nae, "Lamatuak, metema au 
tolanoong esa nasala-nasingo neu au, 
soona au muse fe do'o do ampon neun, 
la'i de'u bee? Ade losa la'i hitu do?" 

22 Boema Yesus naen nae, "Ta, ta losa 
ka'da la'i hitu fa, tehu la'i hitu hulu la'i 
hitu! 

23 Nanahu metema Manetualain 
paleta soona, heheo-hihilun sama leo 
nakandandaak ia: Manek esa ana nau 
ndia atan fo mana mahuta nana, ana 
bae ketu huta nala lala'ena. 

24 Lelek fo ana mulai palisak boema lo 
atan esa, nahuta juta-juta, 

25 de ana ta hapu bae nala fan. Da'di 
manek ndia, ana fe paleta fo lase'o ata 
ndia no saoana nala, ma basa hata-heton 
lala'ena, fo ana bae ketu huta nala. 

26 Boema ata ndia neu de, ana senek 
neu manek ndia mata na de ana dokodoe 
nae, 'Tuan, tuan boso haelai mamanasa 
ata ma dei. Te neukose ata ma, bae ketu 
huta nala lala'ena.' 

27 Boema manek ndia sue atan ndia, de 
ana loseheni basa huta nala lala'ena. 

28 Lelek fo ata ndia ana fali ne'un 
boema, natongo no nonoon esa bei ata 
ndia boe, fo nahutan ka'da lifun de'u 
bee. Boema ana ho'u na nonoon ndia 
de ana ki'du nan ma nafa'dan nae, 'Bae 
ketu o huta mala leona!' 

29 Boema nonoon ndia senek neu mata 
na de ana dokodoe nae, 'Boso haelai 
mamanasa dei tolanoo, te neukose au 
baeketu au huta ngala!' 

30 Tehu ata ndia ta nau sipok fa. Tehu 
noo ata ndia leo bui a neu de ala hukun, 
losa ana bae ketu huta nala. 

31| elek fo ata fe'e kala lita manda'dik 
ndia boema dale nala he'di sa, de leu 
lafa'da dede'ak ndia, neu mane ka. 

32 Boema mane ka nalo na ata 
mangalauk ndia de nafa'dan nae, 'Ata 
mangalau ko nei! Au loseheni basa o 
huta makadotom sila la, ka'da hu ka nde 
o dokodoe neu au. 

33 Ade o dale ma ta kasian neu o 
nonoom ndia, sama leo au kasian neu o 
fa?' 

34 Boema manek ndia namanasa 
nanseli, boema noo ata mangalauk ndia 
leo bui a neu fo ala hukun, losa ana 
baeketu basa huta nala." 

35 Yesus tui nate'e tutui na ninik dede'a 
ka nae leo ia, "Leondiak boe, Au Amang 
manai nusa so'da ka, neukose Ana tao 
emi esa-esak leondiak boe, metema emi 
ta fe do'o do ampon neu emi tolanoo ma 
no dale katematuak fa." 

' Yesus nafa'da basa dede'ak sila 

1 9 la boema Ana la'oela Galilea, de 
neu leo nusa Yudea, nai Lee Yarde na 
selik neu. 

2 Hataholi makadotok ala tungan. Nai 
hataholi makadotok sila la dalek, hapu 
hataholi kamahe'di sala boe, de Ana tao 
nahais leme ndia. 

3 Boema hataholi Farisi la mai fo sanga 
lakahihi'i kana. Latane Yesus lae, "Tunga 
ita agama na loholo-lalanen soona, Ade 
touk esa, bole elaheni saoinana ninik 
eno leo bee ka?" 

4Yesus nataa nae, "Ade emi beita 
lees mitan nai Susula Malalaok dale 
nanasulak nae, Mana makadada'dik 
hataholi daebafa ka, nai makasososa na 
nakadada'dik touk ma inak hetu? 

“Basa ndia boema nafa'da nae, 'Hu 
ndia de, tou ka la'oela inan no aman, fo 
ana dadi esa no saoina na soona duas 
da'di esa.' 

6 Da'di duas ta hataholi dua so'on, tehu 
hataholi esa so. Hu ndia de, hata fo 
Manetualain tao basan da'di esa soona, 
hataholi daebafa ka, ta bole binga-ba'e 
fas." 

/Boema hataholi Farisi la latanen lae, 
"Metema leondiak soona, tao le'e de 
Musa nanoli hataholi la, fo ala fe saoina 
na susula naelak, fo daenga ana ela 
henin?" 

8 Boema Yesus nataa nae, "Musa po'i 
emi maelak mo saoina mala nanahu 
nanoli doak emi. Tehu tunga ndoo na, 
neme makasososan mai a ta leondiak fa. 

9 Da'di mamanene dede'a ka nde ia: 
See elaheni saoina na, te se'ko na 
inak ndia ta leo-la'ok nasala fa, fo neu 
makabui na touk ndia sao seluk ina fe'ek 
soona, touk ndia ana hohonge ndia." 

10 Boema Yesus ana mana tunga nala 
lafa'dan lae, "Metema saotou ka ma 
saoinaka, tututi-nanaton leondiak soona, 
malole lenak boso sao ana." 

11 Yesus nataa nae, "Ta basa hataholi 
la hapu sipok dede'ak ndia fa. Ka'da 
hataholi fo Manetualain naketu basa kala 
dei. 

1? Nanahu hapu hataholi nggelok ta 
saoana fa nana, hataholi sila nanabongik 
leondiak. Hapu nggelok boeo ala 
ta saoana fa nanahu hataholi fe'ek 
tatao-nono'in. Ma nggelok bai soona, 
ala ta nau saoana fa, fo ela ala hapu 
lalalau-laoono Manetualain. Ba'eneu see 
fo ana sipok nanolik ia soona, neme na 
fo ana sipo kana leona." 

13 Boema hataholi la lo ana nala 
leo Yesus mai, fo Ana lalaa lima na 

neu ni'iana sila la langan lain, fo Ana 
hule-haladoi fes. Tehu Yesus ana mana 
tunga nala, lamanasa hataholi sila la. 

14 Boema Yesus nafa'da ana mana 
tunga nala nae, "Neme na fo ni'iana 
sila la mai leo Au mai! Boso kena-ka'is, 
nanahu hataholi leo ia kala, nde da'di 
lima-eik neme Manetualain hataholi 
kamahehele nala." 

15 Boema Yesus lala liman na neu ni'iana 
sila la lain de Ana fes baba'e-papalak. 
Basa boema Ana la'oela mamanak ndia. 

16 Faik esa boema touk esa mai leo 
Yesus mai nafa'dan nae, "Ama Mesen, 
tatao-nono'i malole bee ka nde au muse 
tao-no'in, fo ela au hapu sipo so'da 
matetu ka ma mana ketu basa ta ka?" 

17 Boema Yesus nataa nae, "Tao le'e de 
o matane Au la'eneu hata bee ka nde 
malole a? Hapu ka'da Esa mesa kana 
nde malole a. Metema o hii maso'da 
soona, o muse tao tunga Manetualain 
paleta nala." 

18 "Paleta bee ka nde ndia?" Hataholi 
ndia natane Yesus nai leondia. Boema 
Yesus nataa nae, "Boso manisa, boso 
hohonge, boso mamanako, boso sakasii 
pepekok, 

19 fe ha'da-holomata neu o inam no 
amam: ma sue-lai o nonoo hataholi ma 
sama na leo o sue-lai o ao ina ma mesa 
kana." 

20 Boema touanak ndia nae, "Basa 
paleta sila la au tao tungas so, te bei 
paluu seluk beek bai?" 

21 Boema Yesus nafa'dan nae, "Metema 
o nau matetu-mandaa soona, muu 
mase'oheni basa o hata-hetom lala'ena, 
fo fe doi na leo hataholi nuu ta-hata 
ta ka neu, fo daenga neukose o hapu 
hata-heto nai nusa so'da ka. Basa ndia 
soona, mai fo tunga Au!" 

22Tou mulisoluk ndia namanene 
dede'ak ndia boema ana la'o no dale 
he'dik, nanahu touanak ndia hataholi 
kamasu'i ina. 

23 Boema Yesus nafa'da ana mana 
tunga nala nae, "Au afa'da neu emi te, 
tea na seli ba'eneu hataholi kamasu'i 
ka ana da'di lima eik neme Manetualain 
hataholi kamahehelen. 

24 Ma Au afa'da seluk dede'ak esa ia 
neu emi nae leo ia, mu'dak la'iesa kana 
onta esa masok tunga ndandau ka bolo 
na, neme hataholi kamasu'ik esa, ana 

masok leo Manetualain Daebafa Beun 
dale neu." 

25 Lelek Yesus ana mana tunga nala 
lamanene kokolan ndia boema ala dodoo 
doa kana. Lafa'da Yesus lae, "Metema 
leondiak soona, see ka nde hapu so'da 
ka?" 

26 Yesus nanganalos boema nae, 
"Soaneu hataholi daebafa ka soona, 
dede'ak ndia ana ta da'di fa! Tehu 
ba'eneu Manetualain soona, basa-basas 
mana da'dik mesan." 

27 Boema Petrus nae, "Mete dei, te ami 
la'oela basa ami hata-hetom lala'ena 
soaneu tunga Ama. De neukose ami 
hapu beek?" 

28 Yesus nafa'das nae, "Mamahele 
leona: Nai Daebafa Beu ka dalek, 
neukose Ana Hataholi ka nangatuuk neu 
kandela manen fo mandela-masa'a ka 
lain. Nai lelek ndia emi fo Au ana mana 
tunga ngala, neukose emi mangatuuk 
nai kandela mane kasanahulu dua kala 
lain, fo emi maketu-mala'di leoina Israe 
la leo ana kasanahulu dua nala! 

29 Ma see la'oela uma-loon do tolanoo 
tou tolanoo inan, do ina aman, do 
upu-anan, do tina-osin nanahu Au 

soona, neukose hataholi ndia, ana sipo 
fali kana didikuk la'i natun esa. Ma 
neukose, ana sipo so'da matetu ka, ma 
mana ketu basa ta ka boe. 

30Tehu hataholi ba'u ka besak ia 
lakahuluk, te neukose ala da'di hataholi 
makabuik, ma hataholi makabuik 
besak ia la, neukose ala da'di hataholi 
makahuluk." 

20 1 "Metema Manetualain paleta 

soona heheo-hihilun sama leo 
nakandandaak ia: Hataholi maosi angol 
esa ana kalua fafaik fo neu sanga 
hataholi soaneu laue-lale'di nai ndia osi 
angol dale. 

2 Laketu basa ngga'di a, faik esa soona, 
doi isi lilo fulak esa, boema nadenus fo 
leu laue-lale'di nai ndia osi angol dale. 

3 Li'u sio fafai na boema, osi lamatuak 
ndia, neu sanga seluk hataholi, boema 
nita hataholi de'u bee ala tee bekau nai 
pasak. 

4Boema nafa'das nae, 'Meu maue- 
male'di nai au osi osi angol dale. Au 
bae emi ngga'di ma sama leo ngga'di 
mandoo fai a no matetu-mandaak.' 

> Boema ala la'o leona. Basa de li'u 
sanahuludua le'dohana na, ma li'u telu 

le'donoso na, boema osi lamatuak ndia 
neu sanga seluk hataholi. Ana kokolak 
nos bei sama leo makahulu kala boe. 

6 Fafaka ma li'u lima le'donoso na, 
boema neu sanga seluk hataholi, de ana 
bei hapu seluk hataholi la tee bekau. 
Boema natanes nae, 'Tao le'e de de 
fai katemak esa dale na, ka'da emi 
mapadeik bee ta mahele mai ia, te emi 
ta tao hata-hata esa boen?' 

7Boema hataholi sila la lae, 'Hataholi ta 
noke ami maue-male'di fa.' Boema osi 
lamatuak ndia nae, 'Metema leondiak 
soona, meu maue-male'di nai au osi 
angol dale.' 

8 |e'donoso boema osi lamatuak ndia 
nafa'da malanga mana so'u bela ka nae, 
'Maloo ma basa mana mana so'u bela 
kala fo bae ngga'di nala, mulai neme 
hataholi mana masok makabui ka, losa 
mana masok makasososa ka.' 

9Boema mana so'u belak fo mana 
maue-male'dik neme li'u lima le'donoso 
na ala mai. Sila esa-esak ana sipo doi isi 
lilo fulak esa. 

10 Basa boema mana masok fafai ana 
kala ala mai. Ala bedoo lae neukose sila 

sipo ba'u lena. Te se'ko na ala fes ka'da 
doi isi lilo fulak beke esak boe. 

11 Ala sipo la boema, bemumu lo osi 
lamatuak lae: 

12 'Hataholi mana masok makabui kala 
laue-lale'di ka'da li'u esa mesa kana. Te 
ami maue-male'di fai katemak esa, nai 
le'do mahaak ndia boe na, tuan bae ami, 
sama leo sila boe!' 

13 Boema osi lamatuak ndia, nafa'da 
mana maue-male'di sila la esa nae, 
'Tolanoo ei, au ta tao sala o fa. Ade o ta 
makaheik o ngga'di ma faik esa soona, 
doi isi lilo fulak esa fa do? 

14 Naa, sipo ma o ngga'di ma, fo la'o 
leona. Memak au hii fe hataholi mana 
masok makabuik sila la ngga'di nala 
sama leo au fen neu o a boe. 

15 Ade au boso ito-ato au hata-hetong, 
tunga au dale hihii nga fa do? Do o dale 
he'di sa, hu ka nde au dale malole nga 
do?" 

19Boema Yesus kokolak seluk nae, 
"Leondiak boe hataholi makabui ka, 
neukose ana da'di hataholi makahuluk, 
ma hataholi makahulu ka, neukose ana 
da'di hataholi makabuik." 

17 Lelek Yesus neu leo Yerusalem neu 
a, nai eno tala'dak nalo nakabubua ana 
mana tunga kasanahulu dua nala mesa 
kasa, boema nafa'das nae, 

18 "Mamanene! Te besak ia ita teu 
leo Yerusale ma teu ia so, de nai naa 
neukose ala fe Ana Hataholi ka leo 
malanga imam ala, ma mese agama la, 
fo ala huku lisan, 

19 basa soona, ala fen leo hataholi ta 
Yahudi la neu. Neukose ala hakinonolin, 
ala fepa-li'un, ma ala lona-nggangen. 
Tehu neu fai ka telu na soona, naso'da 
falik." 

20 Basa boema Zebedeus saoina na ma 
ana nala mai leo Yesus mai. Ana senek 
neu Yesus mata na soaneu noken hata 
esa. 

21 Boema Yesus natanen nae, "Ina nau 
beek?" Inak ndia nataa nae, "Metema 
Ama da'di manek soona, au hii ana 
kaduang ia la, esa nagatuuk nai Ama 
boboa kii na, ma esa nai Ama boboa 
kona na." 

22 Boema Yesus nafa'das nae, "Emi ta 
bubuluk hata fo emi moke ka fa. Ade 
emi mapalani minu nggalaa doidosok, fo 


MATIUS 20.23-28 114 


Au muse inu ka dota?" Lataa lae, "Ami 
mapalanin." 

23 Boema Yesus nae, "Memak neukose 
emi minu neme Au nggala nga mai. Tehu 
soaneu see ka nde nangatuuk nai Au 
boboa kii nga, ma Au boboa kona nga 
ndia, Au ta anuu hak, aketu dede'ak ndia 
fa. Mamanak sila la, soaneu hataholi fo, 
Au Amang naketu basan so." 

24 Lelek ana mana tunga kasanahulu 
fe'e nala lamanene dede'ak ndia boema, 
lamanasa hataholi ka'a fa'di kaduak sila 
la. 

25 Hu ndia de, Yesus nalo na basa-basas, 
de nafa'das nae, "Emi bubuluk basa 
hataholi fo, ta lalelak Manetualai na, 
mauli-malanga nala, ala tuni-ndeni lau 
nala. Boema hataholi matua-madema 
nala boeo ala tuni-ndenis. 

26 Tehu emi soona ta bole tao leondiak 
fa. Nasafali na nae, hataholi fo ana nau 
da'di matua nai emi tala'da soona, muse 
ana da'di emi malalau-maoonom. 

27 Ma hataholi fo ana nau da'di 
makasososak nai emi tala'da soona, 
muse ana da'di emi atam. 

28 Sama na leo Ana Hataholik ndia 
boe. Ana mai fo ta soaneu hataholi la 


MATIUS 20.29-21.1 115 


lalalau-laoono fan, te Ana mai soaneu 
nalalau-naoono ma Ana fe heni so'da na, 
soaneu Ana soi-po'i hataholi ba'u ka." 

29 Lelek ala la'oela Yeriko, boema 
hataholi makadotok tunga Yesus. 

30 Ndia te hataholi pokek dua, 
langatuuk nai eno ka su'u na. Lelek fo 
duas lamanene lae, Yesus la'ok tunga 
enok ndia, boema ala nggasi ma lae, 
"Dauk Anan, sue-lai ami dei!" 

31 Boema hataholi makadotok manai 
sila la lamanasa duas, de lafa'das fo 
ala bedenge. Tehu duas nggasi lapane'e 
seluk lae, "Tuan, fo Dauk anan, sue-lai 
ami dei!" 

32 Boema Yesus nate'e de nalo duas, 
boema natanes nae, "Emi dua hii Au tao 
emi dua le'e?" 

33 Boema duas lataa lae, "Tuan, ami hii 
mita!" 

34 Boema Yesus dale na tu'da, de 
nafaloe duas mata nala. No hatematak 
ndia boe duas lita, boema duas tunga 
Yesus. 

2 1 1 Lelek ala deka lo Yerusalem fo 

ala losa Betfage nai Lete Setu na, 
boema Yesus nadenu ana mana tungan 
dua lakahuluk. Ana helu duas nae, 

2 "Meu leo nggolok manai ita matan eli 
meu. Tutika neukose emi mita keledei 
esa nanapa'ak nai ndia no anan. Soona 
se'i ma duas fo minis leo ia mai. 

3Metema hataholi natane beek soona 
mafa'dan mae, 'Lamatua ka paluu 
keledei ia', soona neukose hataholi ndia 
po'i emi hela mini keledei ndia." 

4Dede'ak ndia ana da'di tao leondiak, 
fo ela hata fo nabi la lafa'da ka ana da'di 
leona. Nabi la lafa'da ka nae leo ia: 

S"Mafa'da Sion mae, emi Mane ma Ana 
mai so, te Ana beita losa fa. Dale na 
dale taidaek, ma Ana sa'e keledei esa, fo 
keledei ana esa." 

6 Basa boema Yesus ana mana tunga 
kaduan sila la la'o leona. Ala tao tungan 
sama leo Yesus helun neu duas. 

7 Da'di duas hela lini keledei ndia no 
anan. Boema ala o'du la ba'du manalu 
nala de ala belan neu keledei ndia 
muliha'in lain, de basa boema Yesus 
sa'e. 

8 Hataholi makadotok manai sila la, ala 
bela ba'du manalu nala leu enok lain, ma 
nggelok soona ala tati ai ndanak, de ala 
nggenggelas neu enok lain. 

9 Hataholi makadotok fo mana la'ok 
nai Yesus uluk ma manai dea na lalo 
bebou lae, "So'dak neu Dauk Ana 
na! Baba'e-papalak neu Ndia fo ana 
mai no Manetualain na'de na! Koa-kio 
Manetualain, fo Matua Madema ndia!" 

10 Boema lelek fo Yesus masok nala 
kota Yerusale ma dalek, te kota ndia 
dalek lala'ena, doto-doto, seek-see. 
Hataholi manai kota ndia, latatane lae, 
"Te see mana maik ia?" 

11 Boema hataholi makadotok fo mana 
tunga Yesu sa lafa'das lae, "Ndia nde 
Nabi Yesus neme Nazaret fo nai Galilea." 

12 Basa boema Yesus masok leo 
Manetualain Uman dale neu, de Ana 
usiheni basa hataholi mase'o banasak 
ma nai sila la lala'ena. Ana fae nalenga- 
natono hataholi mana tuka doi kala mei 
nala, ma ana soli natu'u, mana mase'o 
kalua sina la bangu nala. 

13 Boema nafa'da hataholi sila la nae, 
"Nai Susula Malalaok dale nana sulak 
nae, Manetualain nafa'da nae, 'loke Au 
Uma nga soona lae Uma fo mamana 
huhule-haladoik.' Tehu emi taon da'di 
mana bonga uma la ndunun!" 

14 Boema hataholi poke kala ma lu'u ei 
kala ala mai leo Yesus nai Manetualain 
Uman dale de Ana tao nahai la'iesa kasa. 

15 Tehu malanga ima mala ma mese 
agama la lita Yesus tao manda'di 
beuk sila la boema, lamanasa. Ma 
lamanasa nai lelek fo lamanene ni'iana 
la lasanggati lai Manetualain Uman dale 
lae, "So'dak neu Dauk ana na!" 

16 [afa'da Yesus lae, "O mamanene 
ni'iana la lafa'dak ndia do ta?" Boema 
Yesus nae, "Hei, Au amanene so, te emi 
beita lees mita Susula Malalao ka lalane 
na nde ia nae: Au anoli basa ni'iana la 
ma ni'iana mana su'u kala, fo ala kokolak 
koa-kiok fo matetu-mandaak fa do'?" 

17 Basa boema Yesus la'oelas, boema 
Ana kalua neme kota ndia mai de neu 
leo Betania neu, boema Ana sungu neme 
ndia. 

18 Balahaa fafaik boema Yesus fali leo 
kota neu, boema namala'a. 

19Ana mete nita ai kaak huuk esa nai 
eno ka su'u na. Boema neu leo ai ndia 
huu na neu te ta nita boak esa boen, 
te ka'da doo na mesa kana. Boema 
Ana nafa'da ai ndia nae, "Neukose o ta 

maboa so'on!" Tuti ka ai kaak ndia male 
henin. 

20 Nai lelek Yesus ana mana tunga nala 
lita manda'dik ndia, boema ala dodoo 
doa kana lanseli, de latane Yesus lae, 
"Tao le'e de, kaak ndia mate la'iesa 
kana?" 

21 Boema Yesus nafa'das nae, "Tete'e 
ka, metema emi mamahele, ma emi dale 
ma ta naba'e fa soona, emi hapu tao 
malak hata fo leo, besa ka Au tao basan 
neu kaak ia boe. Ma ta ka'da ndia mesa 
kana fa, te lena-lenak neukose emi hapu 
hapu mafa'da pupukuk ia mae, 'Pupuku 
ko nei, keko fo masok leo tasi dale muu'; 
soona dede'ak ndia ana da'di. 

22Su'di beek ndia boe, fo emi moken 
nai emi huhule-haladoi ma dalek, 
soona neukose emi hapun, sa'di emi 
mamahele." 

23 Basa boema Yesus fali leo Manetualain 
Uman neu, boema Ana masok leo dalek 
neu de nanoli neme ndia. Lelek Ana bei 
nanoli-nanoli te malanga ima mala, ma 
lasi-lasik Yahudi la ala mai de latanen 
lae, "O manuu hak beek de O tao basa 
manda'dik ia la? See ka nde fe hak ndia 
neuO a?" 

24 Boema Yesus nataa nae, "Au boeo 
sanga atane emi. Fo metema emi mataa 
malan soona, Au afa'da emi, no hak bee 
ka nde Au tao basa dede'ak sila la. Au 
natatane nga, leo iak. 

25 Yohanis salani ninik see hak ka? 
Manetualain do hataholi daebafak?" 
Boema malanga imamala ma lasi-lasi 
Yahudi la lakokolaok lae, "Metema ita 
tafa'da tae, 'Ninik Manetualain hak ka,' 
soona neukose nafa'da nae, 'Metema 
leondiak soona, tao le'e de emi ta 
mamahele fan?' 

26 Tehu metema ita tafa'da tae, 'Ninik 
hataholi daebafa ka hak ka soona,' 
nate ka ita bii hataholi makadoto kala 
lamanasa, nana basa-basas lamahele 
Yohanis ndia nde bee na nabi." 

27 Hu ndia de lataa lae, "Ami ta bubuluk 
fa." Boema Yesus nafa'das nae, "Metema 
leondiak soona, Au boeo ta afa'da emi, 
no see hak ka de Au tao basa dede'ak 
sila la fa." 

28Yesus kokolak nakandoo nae, "Besak 
ia emi hahapu ma leo beek la'eneu 
dede'ak ia? Hapu touk esa ana toun dua. 
Touk ndia nafa'da ana ulu na nae, 'Ana 

ngo nei, faik ia, muu maue-male'di nai 
osi angol dale.' 

29 Boema ni'iana ndia nataa nae, au ta 
nau u fa. Tehu basa boema ana dodoo 
selu kana bai, de ana la'o leo osi ango la 
neu. 

30Basa boema, touk ndia neu leo ana 
kadua na neu, de bei nafa'dan dede'ak 
ndia boe, boema ana kaduan ndia 
nakaheik, tehu basa boema, ta neu fa. 

31 Na, neme ni'iana kaduak sila la 
mai a, see ka nde tao tunga, aman 
hihii-nanaun?" Malanga ima mala ma 
lasi-lasi Yahudi la lataa lae, "Ana ulu ka". 
Boema Yesus nafa'das nae, "Mamahele, 
te neukose Mana susu bea la, ma 
ina mana sosoa piao kala, ala da'di 
Manetualain hataholi kamahehele nala, 
lakahuluk leme emi mai. 

32 Nanahu Yohanis Mana Salani ka ana 
mai, fo natu'du emi eno-dala maso'dak 
fo Lamatua ka nahii kana, te emi ta nau 
mamahele nanoli na fa: tehu mana susu 
bea la, ma ina mana sosoa-piao kala, 
lamahelen. Tehu leomae emi malelak 
basa dede'ak sila la so, tehu emi ta 
dudu'a masafali emi dudu'a-aafi mala 

nakalenak bai, emi ta nau mamahele 
Amak Manetualain fa." 

33 Boema Yesus nafa'das nae, 
"Mamanene seluk nakandandaak esa ia 
bai, dae lamatuak esa, ana sele osi angol 
esa. Ana pa'a feon, ma ana kali na bolok 
esa fo ala ka'bi ango la, oe na leo dalek 
neu, mate'e na, ana tao na lopo naneak 
esa. Basa ndia boema, ana fe osi angol 
ndia neu hataholi mana'a ngga'di nala 
seban, de ana la'o leo nusa fe'ek neu. 

34 Neu lelek fo fai ketu ango la losa, 
boema dae lamatuak ndia nadenu 
malalau-maoono nala leu leo osi ndia 
mana'a ngga'di nala leu, fo loke dae 
lamatuak baba'e na. 

35 Tehu hataholi mana'a ngga'di la ala 
ho'u la dae lamatuak ndia malalau- 
maoono nala, de ala tutu-fepa esa, ma 
ala tao lisa nggelok, boema ala tapa 
nggelok linik batu. 

36 Tehu dae lamatuak ndia, nadenu 
seluk malalau-maoonon, de'u lena 
makasososa kala bai de, leu seluk. Tehu 
ala beitao taos leondiak boe. 

37 Neu mate'e na boema, dae lamatuak 
ndia nadenu ana bongi na neu. Dae 
lamatuak ndia, ana dodoo nai dalen dale 

nae, 'Tao leo bee o, ala fe ha'da-holomata 
neu au ana nga,' 

38 Tehu hataholi mana'a ngga'di la lita 
dae lamatuak ndia ana na boema, esa 
kokolak no esa nae, 'Na, manoo nuu ka, 
ana mai nde ia so. Tao tisan leona, fo 
daenga ita hapu pusaka nala!' 

39 Boema ala ho'u la touanak ndia, de 
ala hela lon leo osi deak neu, de ala 
taolisan." 

40 Boema Yesus natanes nae, "Naa, 
metema osi angol ndia lamatua na, ana 
fali ma'in soona, ana tao hataholi mana'a 
ngga'di sila la le'e?" 

41 Lataa lae, "Tao leo bee o ana taonisa 
hataholi mana'a ngga'di mangalauk sila 
la, fo ana fe hataholi fe'ek se'ba osi angol 
ndia, fo neu fai na soona, hataholi ndia 
ana nau laba'e dae ndia isi na." 

42 Boema Yesus nafa'das nae, "Ade 
emi beita lees mita hata fo nanasulak 
nai Susula Malalaok dale fa do? Nae 
leo ia: 'Batu fo tuka uma la ta pake 
fan ndia, ana da'di batu makasososak 
so. Manetualain tatao-nono'in leondiak; 
Tatao nono'in ndia mana'a hiik!'" 

43Yesus nafa'da selu kasa nae, "Hu 
ndia de mafandendelek, emi manuu hak 

da'di lima eik neme Manetualain hataholi 
kamahehele nala mai, tehu emi hak ndia 
Manetualain hela fali kana, fo Ana fen leo 
leoina fo mana tao tunga Manetualain 
paleta na. 

44 Metema hataholi fo mana tu'da neu 
batu ndia lai na, neukose nakalulutuk, 
ma metema batu ndia napaluni na see 
soona, neukose ana loli nakasosopu 
kana, fo ana da'di afu." 

45 Lelek fo malanga ima mala ma 
hataholi Farisi la lamanene Yesus 
nakandandaan ndia, boema ala bubuluk 
basan, Yesus kokolak sila nde ndia. 

46 Hu ndia de, ala mulai sanga enok, 
fo ala ho'u Yesus. Tehu ala bii hataholi 
makadoto kala, nanahu hataholi 
makadotok sila la sipok Yesus sama na 
leo nabi esa. 

22 lYesus kokolak seluk no 

hataholi makadoto kala, ninik 
nakandandaak, 

2 nae, "Metema Manetualain paleta 
soona heheo-hihilun sama leo 
nakandandaak ia: Manek esa ana tao 
feta ka'bing soaneu ana mane na. 

3Manek ndia, nadenu malalau-maoono 
nala, leu lala hataholi nanaka'i kala leo 

feta ndia leu. Tehu hataholi nanaka'i sila 
la ta nau mai fa. 

“Basa boema manek ndia nadenu seluk 
malalau-maoonon nggelok leu seluk. 
Nafa'das nae: 'Meu mafa'da hataholi 
nanaka'ik sila la mae, nana'a-nininu 
feta kabi nga nanasadia basak so. Au 
do'do basa au sapi ngala ma bana-manu 
neulau ngala so. Basa-basan nanasadiak 
so de mai leona!' 

> Tehu hataholi nanaka'ik sila la ala ta 
taoafik neu fas. Esa-esak neu leondia ue 
le'din neu. Nggelok leu leo tina leu, ma 
nggelok leu sanga tali-doik: 

Sma nggelok bai soona, ala ho'u la 
manek ndia malalau-maoono nala de ala 
fepa-li'us, ma ala taolisa nggelok. 

7 Lelek mane ka namanene dede'ak ndia 
boema namanasa nanseli, de nadenu 
solda'du nala leu taolisa basa hataholi 
kanisak sila la lala'ena, boema ala hotu 
heni hataholi sila la, kota nala. 

8Basa ndia boema nalo na malalau- 
maoono nala de nafa'das nae, 'Feta ka'bi 
nga nanasadia basak so, tehu hataholi 
nanaka'i kala ta landaa fa. 


MATIUS 22.9-15 126 


9Besak ia, meu leo okofoo la lain meu, 
fo ka'i hataholi su'di ba'u bee a, fo ala 
mai leo feta ka'bing ia mai.' 

10Boema malalau-maoono sila la leu 
leona. Leu leo okofoo la lain leu, de lalo 
lakabubua basa hataholi fo latongo loos 
ala, nau hataholi malole do hataholi 
mangalauk boe. Boema mamanak manai 
feta ka'bing ndia henuk no hataholi a. 

11 Basa boema manek ndia neu memete 
hataholi nanaka'i kala. Boema nita 
hataholi esa nai feta ndia, ana ta pake 
bua-lo'a feta fa. 

12 Boema natane hataholi ndia nae, 
'Tolanoo ei, tao le'e de o masok leo ia 
mai, tehu o ta pake bua lo'a feta fa?' 
Hataholi ndia, ta nae le'e esa boen. 

13 Boema manek ndia nafa'da malalau- 
maoono nala nae, 'Pa'a hataholi ia ei 
liman fo tapan leo deak neu, fo nai 
mamana makahatu ka. Nai ndia neukose 
ana hapu ka'da kikiik ma doidoso ka." 

14Boema Yesus tui nate'e 
nakandandaak ndia nae leo ia, 
"Ba'u ka nananalook, tehu faa ka 
nanahelek." 

15Basa boema hataholi Farisi la 
lakabubua, fo lalahalak la'eneu tao leo 

beek fo ala hapu lakahihi'ik la Yesus 
ninik natatanek. 

16 Boema ladenu sila ana mana tunga 
nala lo hataholi de'u bee leme Herodes 
nakabubua na fo leu leo Yesus leu. 
Boema hataholi sila Ia lafa'da Yesus lae, 
"Ama Mesen, ami bubuluk Ama mana 
tao ndoos. Ama nanoli no mangale'dok 
la'eneu Manetualain hihii-nanaun neu 
hataholi daebafa ka, ma Ama tunga 
hataholi daebafa ka hahapu na fa. 
Nanahu Ama ta mete matak fa. 

17 Hu ndia de, So'ba Ama mafa'da su'dik 
fe ami: Tunga ita agama na nakanenete 
na, ade bole bae bea leo Kese la neu do 
ta?" 

18 Yesus bubuluk basa sila dudu'a 
mangalaun ndia so, da'di nafa'das nae, 
"Hei hataholi mana dea-dale kala lemin! 
Tao le'e de, emi sanga makahihi'ik Au? 

19 So'ba matu'du fe Au doik fo emi 
paken soaneu bae bea!" Boema ala fen 
doi isi lilo fulak esa. 

20 Yesus sipo nan boema natanes nae, 
"See mata aon ma na'den ia?" 

21Boema lataa lae, "Kese la," Boema 
Yesus nafa'das nae, "Metema leondiak 
soona, Kese la nuun bee na, fen leo Kese 

la neu, ma Manetualain nuun bee na, fen 
leo Manetualain neu." 

22 Lelek fo lamanene Yesus halan ndia, 
boema ala dodoo doa kana. Boema ala 
la'oela Yesus leona. 

23 Bei nai faik ndia dale na boe, hataholi 
Saduki de'ubee ala mai leo Yesus 
mai. Hataholi sila la nde bee na leme 
nakabubuak fo hahapu nala lae, hataholi 
mana mate kala, neukose ta laso'da falik 
SOON. 

24 Boema lafa'da Yesus lae, "Ama 
Mesen". Musa nanoli nae leo ia: Metema 
touk esa maten, tehu ana ta bongi na 
anak fa, soona tolanoo na, muse sao na 
ina falu ndia, fo ana bongi fe sao mana 
maten ndia tititi-nonosik. 

25 Hapu hataholi hitu ka'a-fa'di kala. Ala 
leo hai leme ia so. Ana ulu ka saoana 
boema maten, tehu ana ta bongi anak 
fa. Boema tolanoo kadua, muse sao na 
inafalu ndia. 

26 Basa boema tolanoon ndia boeo 
maten, te ana ta bongi na fa. Dede'a 
ka ana da'di tao leondiak neme anatou 
katelu a losa anatou kahitu a. 

27 Neu mate'e na boema inak ndia boeo 
maten. 

28 Naa, neu lelek fo hataholi mana mate 
kala laso'da fali ka, see ka nde da'di inak 
ndia sao na? Nanahu hataholi kahituk 
sila la, ala sao no'u inak ndia so. 

29 Boema Yesus nataa nae, "Emi sala 
manseli, nanahu emi ta malelak Susula 
Malalao ka isi liin, ma Manetualain koasa 
na fa. 

30 Nanahu metema hataholi mana mate 
kala neukose laso'da falik soona ala ta 
saoana so'on, nana laso'da sama leo ata 
nusa so'da kala nai nusa so'da ka. 

31 Ade emi beita lees mita hata fo 
Manetualain nafadan la'eneu hataholi 
mana mate kala laso'da falik fa do? 
Manetualain nafa'da nae leo ia, 

32 Au nde Abraham Manetualai na, Ishak 
Manetualai na, ma Yakub Manetualai na. 
Manetualain ndia, hataholi mana mate 
kala Manetualain ta ndia fa. Hataholi 
maso'da kala Manetualain ndia!" 

33 Lelek fo hataholi makadotok sila la 
lamanene Yesus nae leondia boema, ala 
dodoo doak lanseli ma bafa nala bee poo 
soaneu nanoli na. 

34 Lelek fo hataholi Farisi la lamanene 
lae, Yesus tao na hataholi Saduki la ta 
hapu kokolak so'on, boema lakabubua. 

35 Boema sila hataholin esa fo mese 
agama ndia, ana so'ba nakahihi'ik Yesus 
ninik natatanek nae, 

36 "Ama Mesen," paleta bee ka nde 
da'di paleta makasososak nai agama 
hoholo-lalanen dale ka? 

37 Boema Yesus nataa nae, "Sue-lai o 
Manetualaim no o dale katema tua ma, 
no basa o ao paa samanem, ma no basa 
o dudu'a-aafim. 

38 Paleta ndia nde da'di paleta 
makasososak ma beli na seli a! 

39 Paleta kadua, sama leo paleta 
makasososa ka fo nae: Sue-lai o nonoo 
hataholi ma sama na leo o sue lai o ao 
ina ma. 

40 Basa hoholo-lalanek fo Musa fe kala 
ma nabi la nanoli nala, lapadeik lai paleta 
kaduak sila la lain." 

41 Lelek hataholi Farisi la bei lakabubua 
lahele lai ndia, boema Yesus natanes 
nae, 

42 "Emi hahapu ma leo beek la'eneu 
Mane Mana Fe So'da ka? See tititi- 
nonosin hataholi Ndia?" Hataholi Faris la 
lataa lae, "Dauk tititi-nonosin," 

43Boema Yesus natanes nae "Metema 
leondiak," soona, "hu beek de 

Manetualain Dula Dale na nakababale 
Dauk dale na fo noke Mane Mana Fe 
So'da ka soona nae, 'Lamatuak'? Nanahu 
Dauk nafa'da nae, 

44'Manetualain nafa'da neu au Lamatua 
nga nae: mangatuuk mai Au boboa kona 
nga, losa Au tao ala O musu noo mala 
sene-do'ok leu O.' 

45 Da'di metema Dauk noke Mane 
Mana Fe So'dak ndia nae, 'Lamatuak' 
soona hapu nai bee, Dauk tititi-nonosin 
Hataholi ndia?" 

46Ta hapu hataholi esa boen nataa 
Yesus so'on. Boema mulai neme faik 
ndia mai a, ta hapu hataholi napalani 
natane selu kana hata-hata so'on. 

23 lBoema Yesus nafa'da hataholi 

makadoto kala ma ana mana 
tunga nala nae, 

2 "Mese agama la ma hataholi Farisi la 
hapu koasa, soaneu lafa'da mangalele'do 
Musa hoholo-lalanen. 

3Hu ndia de makatele ma tunga basa 
hata fo ala paleta kala. Tehu boso 
tunga hata fo ala tao-no'i ka nana lanoli 
hataholi, te se'ko na ala ta tao tunga 
hata fo lanolik sila la fa. 

4 Ala tao nakanenete mabela ina la fo 
lakaseti hataholi la tungas, tehu ala ta 
tulu-fali hataholi mana makalala'o kana 
faa anak boen. 

> Ta'ko ala pake kotak bana louk matua 
ina fo naisi Susula Malalao ka lalane 
nala, fo ala paken nai dedei nala ma 
alu nala boema ala tao lamanalu ba'du 
manalu nala fifiko na! 

6 Ala hii ka'da mamana neulauk nai 
feta-dote, ma kandela neulauk nai uma 
mamasok. 

7 Ala hii ka'da hataholi la fes ha'da- 
holomata, ma laloos lae, 'Ama Mesen nai 
hataholi ba'u matan.' 

8 Tehu emi boso nau lalo emi lae: 'Ama 
Mesen', nana emi mesem ka'da esa 
mesa kana, de emi ia tolanoo kala. 

9 Ma emi boeo boso maloo hataholi esa 
nai daebafak ia mae, 'Ama', nanahu emi 
Amam ka'da esa mesa kana, fo nde 
Amak manai nusa so'da ka. 

10 Ma emi boso nau lalo emi lae, 'Mauli- 
Malangan', nanahu emi mauli-malangam 
ka'da esa mesa kana, fo nde Mane Mana 
Fe So'dak, fo Manetualain helu ka. 

11 Hataholi matua ina manai emi tala'da, 
muse ana da'di emi malalau-maoonom. 

12 Hataholi fo namatutua-namadedema 
ao na, neukose nananakaloloe- 
nakadadaek, ma hataholi fo nakaloe- 
nakadae ao na, neukose nananamatutua- 
namadedemak." 

13 “Soe ba'eneu emi, fo mese agama 
la ma hataholi Farisi la lemin! Emi 
ia hataholi mana dea-dale kala. Emi 
mapanggengge hataholi soaneu ala da'di 
lima eik neme Manetualain hataholi 
kamahehele nala mai. Emi nde ta nau 
da'di lima eik neme Manetualain hataholi 
kamahehele nala mai fa, boema hataholi 
mana nau kala, emi mapanggengges. 

14 Soe ba'eneu emi, fo basa mese 
agama la ma hataholi Farisi la lemin! 
Emi ia hataholi mana dea-dale kala. Emi 
ke'dindiu ina falu la, ma emi loso ma uma 
nala. Ma soaneu tatao-nono'i mangalau 
ka nananafunik, de emi huhule-haladoim 
nalu na seli. Hu ndia de neukose emi 
huhuku ma, bela na seli! 

15 Soe ba'eneu emi, fo mese agama 
la ma hataholi Farisi la lemin! Emi ia 
hataholi mana dea-dale kala! Emi la'di 
tasi, fo emi meu leo dae dook meu, 
ma emi la'ok mafeo basa dae ma'dak 
lala'ena, ka'da soaneu hataholi esa ana 

masok emi agama ma. Fo hataholi ndia 
ana masok nai emi agama ma dalek 
soona, emi tao ma hataholi ndia hihii 
nae da'di tasi ha'i ka isi na, fo mangalau 
na lena heni emi la'i dua bai! 

16 Soe ba'eneu emi, fo mauli-malanga 
poke kala lemin! Emi manoli mae leo 
ia, Metema hataholi supa-soo ninik 
Manetualain Uma na soona, hataholi 
ndia natapo'i neme supa-soon mai, tehu 
metema ana supa-soo ninik lilopilas 
manai Manetualain Uman dale soona, 
ana ta natapo'i neme supa-soon ndia 
mai fa. 

17 Emi hataholi nggoa poke kala! Bee 
ka nde beli na lena. Lilo pila sa, do 
Manetualain Uma na nde tao na lilopilas 
ndia malalao-malalafu ka? 

18 Emi manoli mae leo ia, 'Metema 
hataholi esa supa-soo ninik mei tutunu- 
hohotu ka, soona hataholi ndia natapo'i 
neme supa-soon mai: tehu metema ana 
supa-soo ninik tutunu hohotuk manai 
mei tutunu-hohotuk ndia lai na soona, ta 
natapo'i neme supa-soon ndia mai fa. 

19 Emi poke-pake manseli! Bee ka 
nde beli na lena? tutunu hohotu ka 
do mei tutunu hohotu ka nde tao na 

tutunu-hohotuk ndia malalao-malalafu 
ka? 

20 Hu ndia de metema hataholi esa, 
ana Supa-soo ninik mei tunu-hotu ka 
soona, ndia sosoa na nae, ana supa-soo 
ninik mei tunu-hotu ka, ma ninik basa 
tutunu-hohotuk manai mei tutunu 
hohotuk ndia lai na boe. 

21Ma metema hataholi esa ana 
supa-soo ninik Manetualain Uma na, 
soona ndia sosoa na nae, ana supa-soo 
ninik Lamatua ka Uman ndia, ma ninik 
Manetualain fo mana leo nai ndia boe. 

22Ma metema hataholi esa ana 
supa-soo ninik nusa so'da ka, soona 
ndia sosoa na nae, ana supa-soo ninik 
Manetualain kandela mane na, ma ninik 
Manetualain fo mana mangatuuk nai 
kandela manek ndia lai na boe. 

23 Soe ba'eneu emi, fo mese agama 
la ma hataholi Farisi la lemin! Emi ia 
hataholi mana dea-dale kala. Emi ho'i ma 
bumbu dala dae, adas makeek, jintan 
baba'ek esa neme baba'ek sanahulu 
mai fo emi fen leo Manetualain neu. Te 
se'ko na dede'a mabeli ina la nai agama 
hoholo-lalane nala dalek, fo sama na 
leo: maketu-mala'di tunga ndoo na, 

dale manasue-lai ka ma lilineka ka, emi 
ta taoafik neu fas. Te se'ko na dede'ak 
sila nde muse emi tao-noin no boso 
mafandele heni dede'a fe'e kala boe. 

24 Emi mauli-malanga poke-pake kala! 
Pena manai emi nininum dale a emi se'e 
henin, tehu emi ko'doheni onta matua 
ina! 

25 Soe ba'eneu emi, fo mese agama 
la ma hataholi Farisi la lemin! Emi ia 
hataholi mana dea-dale kala. Emi safe 
balisi emi pinga-mangom dea nala, te 
see ko na dale na soona manggenggeo 
na seli ninik hata-hata fo emi hapun no 
nalaka-nasetik ma tenepeta ka. 

26 Hei, hataholi Farisi poke kala lemin! 
Safe balisi makahuluk emi pinga- 
mangom dale na, fo ela dale nala boeo 
balisi! 

27 Soe ba'eneu emi, mese agama la ma 
hataholi Farisi la lemin! Emi ia hataholi 
mana dea-dale kala! Emi sama leo late 
nanadama fula ka, fo meten neme deak 
mai soona mana'a hiik, tehu nai dalek 
henuk no duik ma kaboo pulu ka. 

28 Emi leondiak boe. Meten neme 
deak mai soona, emi malole moo basa 
hataholi lala'ena: tehu nai emi dalem 

dale henuk no peko-pakik ma la'olena 
ka." 

29 "Soe ba'eneu emi, fo mese agama 
la ma hataholi Farisi la lemin! Emi 
ia hataholi mana dea-dae kala. Emi 
mafofo'a late malole soaneu nabi la, ma 
emi barias hataholi so'da na malole la 
lutu nala. 

30 Boema emi mafa'da mae, 'Leo uni 
ka ami maso'da ndek lelek ami bei-ba'i 
kai makahulun eli la soona, ami ta tunga 
mos fo taomisa nabi la fa.' 

31 Da'di emi manaku aom mae, emi 
nde hataholi mana taonisa nabi la, 
tititi-nonosi na! 

32 Metema leondiak soona tao 
makandoo, ma tao makababasak 
sala-singok fo nanamulai basak neme 
emi bei-ba'i kaim sila la mai! 

33 Emi hataholi mangalau kala, ma 
tititi-nonosi hataholi mangalauk. Tao leo 
bee fo emi hapu matapo'i neme huhuku 
tasi ha'i ka mai? 

34Mamanene matalolole, te neukose 
Au haitua fe emi nabi-nabi, hataholi 
manatee tenok, ma mese-mese nala: 
tehu neukose emi taomisa hataholi sila 
la nggelok, boema emi lona nggange 

nggelok. Hapu nggelok neukose emi 
fepa-li'us nai uma mamaso kala dalek, 
ma emi usis leme kota esa leo kota esa. 

35 Hu ndia de neukose emi nanahukuk, 
hana kanisak fo, emi tao-no'in soaneu 
hataholi sala ta kala, mulai neme 
kanisak soaneu Habel fo hataholi sala tak 
ndia, losa kanisak soaneu Berekia anan 
Zakaria, fo emi taomisan nai Manetualain 
Uma na no mei tutunu-hohotu ka tala'da. 

36Mamahele: te neukose hataholi lelek 
besak ia la nde lu'a-lepa basa sila la!" 

37 "Yerusalem, Yerusalem! O taomisa 
nabi la. Boema o pia Manetualain 
hataholi nadedenu nala ninik batu 
losa mates. La'i de'ubee, Au hii holu o 
hataholi mala sama na leo manu ina 
nasaluluku ana nala nai li'dan dale, tehu 
emi ta nau fa! 

38 Hu ndia de Manetualain ta nok emi 
so'on. 

39 Bubuluk leon te, mulai besak ia, 
neukose emi ta mita Au so'on losa emi 
mafa'da mae, 'Nanaba'e-palak ba'eneu 
Ndia fo Ana mai no Manetualain na'de 
na.'" 

1 Lelek Yesus la'oela Manetualain 

24 Uma na, boema ana mana tunga 

nala mai de latu'du leo basa uma-uma 
manai Manetualain Uman ndia. 

2 Boema Yesus nafa'das nae, "Ade emi 
mita basa uma sila la so hetu? Bubuluk 
leona, te ta hapu batu esa boen neme 
uma sila la, neukose nananakatoto'dok 
nahelek neu mamana na fa. Te neukose 
basa-basas nanatao natu'uk." 

3Basa boema Yesus neu leo pupuku 
Setu na neu, de Ana bei nangatuuk te 
ana mana tunga nala mai fo ala kokolak 
lon mesa kana lae, "Mafa'da fe ami, 
faihi'da basa sila la neukose ala da'di, 
ta'du-tana bee ka nde natu'du Ama ka 
mamai na, ma le'do-fai mate'e ka?" 

4Boema Yesus nataa nae, 
"Masanene'dak leona, fo boso nalosak 
hataholi ke'dindiu emi. 

SNanahu neukose hataholi ba'u ka ala 
mai lini Au na'de nga fo lae, 'Au nde 
Mane Mana fe So'da ka!' Neukose ala 
ke'dindiu la hataholi ba'u ka. 

6 Neukose emi mamanene hataholi 
mana musu kala hala na, ma halak 
la'eneu matee-matati kala, tehu boso 
bii. Nana dede'ak sila la muse ala da'di, 
tehu ndia beita nafa'da nae fai mate'e ka 
losa so. 

7 Neukose leoina esa natati no leoina 
esa, ma dedeo esa natati no dedeo esa, 
neukose la'a-ndoe sa nai basa mamanak 
lala'ena, ma dae manggengo ka ana 
da'di. 

8Basa sila la besa ka makasososa na 
nde ndia, sama leo inak esa name'da 
he'di bobongi na nai lelek fo ana sanga 
bongi a. 

9Basa soona, neukose ala ho'u la 
emi fo ala fe heni emi soaneu ala fepa 
li'u emi, ma ala taolisa emi. Neukose 
basa daebafa ka lakamuu-lakadau emi 
nanahu Au ana mana tungang emi. 

10 Neu lelek ndia te neukose hataholi 
ba'u ka fali deak, ma ala da'di mana 
ke'dindiuk, boema esa nakamuu- 
nakadau esa. 

11 Neukose nabi pepekok ba'u ka ala 
to'da mai fo ala ke'dindiu la hataholi 
ba'u. 

1? Neukose tatao-nono'i mangalau ka 
boetai nakadedelek nalosa hataholi la ta 
lasue-lalai ao so'on. 

13Tehu hataholi fo nakatatakak losa 
mate'e na, neukose ana hapu so'dak. 

14 Ma Hala Malole la'eneu tao leo 
beek fo Manetualain paleta, neukose 

nanatui-bengak leo basa daebafa ka 
lala'ena neu, fo ela basa hataholi Ia 
lamanenen. Basa ndia soona, besa ka fai 
mate'e ka ana losa." 

15 "Neukose emi mita 'Mangalauk fo 
mana tao makalulutu ka', nangatuuk 
nai mamana malalao ka, sama leo nabi 
Dania la nafa'da ka. Basa hataholi fo 
mana lee ia, so'ba malela kana leona. 

16 Nai faik ndia, hataholi manai nusa 
Yudea la muse lalai leo lete lepa kala leu. 

17 Hataholi manai uma punin lai na, ana 
boso kona fo ana ho'i hata-hata neme 
uma dale mai. 

18 Hataholi manai tina, ana boso fali fo 
ana ho'i ba'du manalu na. 

19 Bibii namata'u ka ba'u naseli nai 
fai-faik sila la ba'eneu ina kailus ala ma 
ina mana masu'u ni'iana beu ana la! 

20 Hule-haladoi, fo boso nalosak emi 
muse malai la'e oe faak do la'e fai Sabat! 

21 Bibii namata'uk matua ina nai fai-faik 
sila la, neukose hapu toto'a-sosota 
matua ina sama leo ana beita da'di nita 
neme daebafa ka dada'di makasososa na 
losa besak ia, ma neukose ana ta da'di 
seluk so'on. 

22 Leo uni ka Manetualain ta tao keke'u 
fai na fa soona, ta hapu hataholi esa boen 
hapu naso'da fa. Te hu ka nde hataholi 
kamahehele nala, de Manetualain tao 
keke'u le'do-fai ndia. 

23 Nai lelek ndia, metema hataholi esa 
nafa'da emi nae, 'Mitak, Mane Mana Fe 
So'dak ndia nai ia, do nai na', soona 
boso mamahele hataholi ndia. 

24 Nanahu, neukose mana soi-tefa 
pepeko kala, ma nabi pepeko kala 
ala to'da mai. Fo neukose ala tao 
tatao-nono'i matua ina la ma manda'di 
beu kala soaneu sanga tao leondia fo 
ala ke'di-ndiu la Manetualain hataholi 
kamahehele nala. 

25 Da'di mafandendelek! Te dede'ak 
sila la ala beita da'di fa, te Au afa'da 
akahuluk emi so. 

26 Metema hataholi nafa'da emi nae, 
'Mitak, Mesias nai naa fo nai mo maloa!' 
Soona boso meu leo naa meu. Do 
metema lafa'da lae, 'Mita kana, Ana 
keke nai kama ia dalek!' Soona boso 
mamahele. 

27 Nanahu, Ana Hataholi ka mamai na 
sama leo ndela sa nangale'do neme dulu 
mai, fo nangale'do losa muli. 

28 Nai bee hapu paa puluk soona, nai 
ndia hapu manupui mana'a paa pulu 
kala." 

29 "Lelek toto'a tataa ka nate'e beita doo 
ka boen te, le'do a neukose makahatuk, 
ma bula ka ta nasalaa so'on. Neukose 
nduu kala, ala tu'da leme lalai mai, ma 
mana koasa manai lalai maloa, neukose 
ta latetu-landaa so'on. 

30 Basa ndia soona, ta'du-tana Ana 
Hataholi ka nananitak nai lalai. Neu lelek 
ndia, basa leoina manai daebafa ka 
neukose ala kii makaleleu. Neukose lita 
Ana Hataholi ka Ana mai nai ko'as lain no 
koasa ma mandela-masa'a matua ina. 

31 Pypuu matua ina nanapuuk soona 
neukose Ana Hataholi ka nadenu ata 
nusa so'da nala tao lakabubua hataholi 
kamahehele nala leme daebafa ka bu'un 
has mai, ma leme lalai pe'dan esa losa 
pe'dan esa" 

32"Ho'i nanonolik neme ai kaa ka 
mai. Metema ndana nala momo'do, ma 
mangana'uk, boema mulai lape'du beu 
soona, emi bubuluk mae, fai hana sa, 
ana deka so. 

33 [ eondiak boe, metema emi mita 
dede'ak sila la da'di soona, bubuluk leo 
na te fai na ana deka nanseli so. 

34 Bubuluk leona! Te hataholi maso'dak 
besak ia la beita mate fas, te basa 
dede'ak sila la ala da'di so. 

35 Lalai a no daebafa ka neukose 
mopos, tehu Au dede'a-kokolang lahele 
losa dodoo na." 

36 "Ta hapu hataholi bubuluk fai na do 
liu na fai hi'da fa. Ata nusa so'da kala 
boeo ta. Manetualain Ana na boeo ta, 
te ka'da Ama ka mesa kana nde bubulu 
kana. 

37 Metema Ana Hataholi ka sanga mai 
soona, heheo-hihilun sama leo nai lelek 
Noh tepo-lele na. 

38 Nai fai-faik fo faa tua ka beita da'di 
fa te, hataholi a na'a-ninu ma saoana. 
Leondiak nakandoo losa faik fo Noh 
masok leo ofak dale neu. 

39 Nai faik fo faa-tua ka luu nalas, 
besa ka lame'da hata fo ana da'di so. 
Metema Ana Hataholi ka mai soona, 
heheo-hihilun leondiak boe. 

40 Nai lelek ndia, hataholi dua bei 
laue-lale'di lai tina: soona neukose lo 
esa ma ala la'oela esa. 

41 Inak dua bei mol gandum: soona 
neukose lo esa ma ala la'oela esa. 

42 Da'di manea leona, nana emi ta 
bubuluk faihi'da fo neukose emi Lamatua 
ma Ana mai fa. 

43 Mafandendelek dede'a ka nde ia! Leo 
uni ka uma lamatuak bubuluk li'u de'u 
bee fo nakodaa ana mai, soona neukose 
nanea fo nakodaa boso masok leo uman 
dale neu. 

44 Hu ndia de emi boeo muse mahehele 
ao mala. Nanahu Ana Hataholi ka Ana 
mai nai faik fo emi ta hapu neuk mala 
fan." 

45 Boema Yesus kokolak seluk nae, 
"Metema leondiak soona, malalau- 
maoono bee ka nde mana lilinekak ma 
manatee teno ka? Ndia nde tua na so'un 
da'di malangan neu malalau-maoono 
fe'e kala, fo ela ana fes la'a-linu la'e fai 
na. 

46 Malalau-maoono ndia naua-nanale 
nanseli, metema tua na ana fali ma'in te 
nitan ana bei pue-lau no bela ba'un. 

47 Mamahele leona, te neukose 
malangan ndia nahoho'u basa hata- 
heton neu malalau-maoono ndia. 

48 Tehu metema malalau-maoono ndia 
mangalau ka soona, neukose ana dodoo 
nai dalen dale nae, 

49 Au tua nga bei doo ka besa ka ana 
fali ma'in, boema ana mulai fepa-li'u 
malalau-maoono fe'e kala, ma na'a-ninu 
no hataholi mana mafu kala. 

50 Neu makabui na neukose tua na fali 
ma'in nai faik ma li'u fo ana ta neuk nala 
fan. 

51 Soona neukose tua na fepa-li'u 
nalo'bo malalau-maoono ndia, basa 
soona ana tapan leo hataholi mana 
dea-dale kala mamana na neu. Neukose 
ala kii-makaleleu ma ala doidoso nai 


naa." 

25 1 "Metema Ana Hataholi ka Ana 

mai sama leo Lamatua ka soona, 

heheo-hihilun sama leo nakandandaak 
ia: Ana fe'oanak sanahulu lini banuk fo 
ala sipok mana ka'bing tou ka mamai 
na. Esa na nini banuk esa fo leu soluk 
mana ka'bing tou ka. 

2 Ana fe'oanak sila la lima nggoak ma 
lima malelak. 

3 Ana fe'oana nggoak kalima kala lini 
banuk, tehu ala ta lini mina lenak fa. 

4Tehu ana fe'oana malela kalima kala 
soona, lini banuk ma mina lenak. 

?Losa fai na so, te mana ka'bing touk 
ndia beita mai fa, hu ndia de mata nala 
ndua ka de ala sungu. 

6 Fatila'da boema besa ka lamanene 
hala ka nalo nae, 'Mana ka'bing tou ka 
mai so, de mai sipo kana leona!' 

7Boema ana fe'oana kasanahuluk sila 
la fo'a de lafafa'u banu nala beno'u. 

8 Boema ana fe'oana nggoa kalima kala 
lafa'da ana fe'oana malela kalima kala 
lae, 'Fe ami mina faa anak dei, te ami 
banu mala sanga mates nde ia so,' 

9 Tehu ana fe'o ana malela kalima kala 
lae, 'Ta bisa fa, nanahu boso nalosak ami 
mina ma ta dai fa, de meu asa nai toko 
a.' 
10Boema ana fe'oana nggoa kalima 
nggoa kala leu asa mina. Ala la'o tutika 
mana ka'bing tou ka losa. Boema 
ana fe'oana malela kalimak fo mana 
mahehele ao basak sila la, ala masok 
sama-sama lo mana ka'bing tou ka leo 
mamana feta leu de ala kena lelesu a! 

11 Basa boema besa ka ana fe'oana 
nggoa kalima kala ala losa. Lalo lae, 
"Tuan, Tuan, soi fe ami lelesu a dei.' 

12 Tehu mana ka'bing tou ka nataa nae, 
'Au ta alelak emi fa!'" 

13Boema Yesus kokolak nate'e 
nakandandaak ndia nae leo ia, "Hu ndia 
de manea leona, nanahu emi ta bubuluk 
fai na do li'u na fa." 

14 "Metema Ana Hataholi ka ana mai 
da'dileo Lamatua ka soona, heheo- 
hihilun sama leo nakandandaak ia: Touk 
esa, ana sanga neu leo mamana dok neu. 
Boema nalo na basa malalau-maoono 
nala de nahoho'u hata-heton neus. 

15 Ana fe malalau-maoonon sila la 
hata-heto nandaa no esa-esak bebe'i 
na. Ana fe esa doi isi lilopilas lifun lima. 
Boema ana fe esa, doi isi lilopilas lifun 
dua. Ma ana fe esa soona, ka'da doi isi 
lilopilas lifun esa, boema ana la'o leona. 

16 Touk ia la'o boema, malalau-maoono 
mana sipo doi isi lilopilas lifu kalima ka, 
lai-lai neu dangan besak ndia leona. 
Boema ana hapu bunak lifun lima seluk. 

17 Leondiak boe, malalau-maoono mana 
sipo doi isi lilopilas lifu kadua ka, ana 
hapu bunak lifun dua seluk. 

18 Tehu malalau-maoono mana sipo doi 
isi lilopilas lifu kisa ka ana kali bolok de 
nafuni tua na doi na. 

19 Basa ndia de doo na seli besa ka 
tuan ndia fali ma'in. Boema nalo na basa 
malalau-maoono nala de nokes ala leke 
doi nala. 

20 Malalau-maoono mana sipo doi isi 
lilopilas lifu kalima ka ana mai boema, 
ana leke fen lifun sanahulu. Nafa'da tua 
na nae, 'Tuan fe au doi isi lilopilas lifun 
lima, de mitak au hapu bunak lifun lima 
seluk.' 

21 Boema tua na nae, 'Malole, o malalau- 
maoono malole ma mana lilinekak. Hu ka 
nde o hapu nananamahelek nai dede'a 
kome'do ana la dalek, de neukose au fe 
namahehelek ba'u ka neu o. Masok leo 
dalek ia mai, fo mamahoko sama-sama 
mo au!' 

22 Boema malalau-maoono mana sipo 
doi isi lilopilas lifu kadua ka ana mai, de 
nafa'da tua na nae, 'Tuan, tuan fe au doi 
isi lilo pilas lifun dua, de mitak au hapu 
bunak lifun dua seluk.' 

23 Boema tua na nae, 'Malole, o malalau- 
maoono malole ma mana lilinekak. Hu ka 
nde o hapu nananamahelek nai dede'a 
kome'do ana la dalek, de neukose au fe 
namahehelek neu o. Masok leo dalek ia 
mai, fo mamahoko sama-sama mo au!' 

24 Basa ndia boema malalau-maoono 
mana sipo doi isi lilopilas lifu kisa ka ana 
mai, de nafa'da tua na nae, 'Tuan, au 
bubuluk tuan hataholi mana keke'ek ma 
maa mana talifefelok. Tuan seu ai boak 
nai mamanak fo tuan ta sele ai fa, ma 
tuan ketu-kolu buna-boak nai mamanak 
fo tuan ta sele-nggali bini-ngges fa. 

25 Da'di au bii de au u afuni tuan doi na 
nai dae dale. Tuan doi na nde ia de ho'i 
ma fali kana.' 

26 Boema tuan ndia naen nae, 'O 
malalau-maoono mangalauk ma pelatua! 
Ade o bubuluk mae, au seu ai boak nai 
mamanak fo au ta sele ai fa, ma au 
ketu-kolu buna-boak nai mamanak fo au 
ta sele-nggali bini-ngges fa do? 

27 Metema leondiak soona, o muse 
pe'da au doing ndia leo mamana 
nakabubuna doi ka neu, fo nai lelek au 
fali ma'i nga, au sipo falik au doing ndia 
no buna na. 

28 Hu ndia de ho'i ma doik ndia neme 
hataholi ia mai, fo fen leo hataholi mana 
manuu doi isi lilopilas lifu kasanahuluk 
ndia neu. 

29 Nanahu hataholi mana nanuu ka, 
neukose fen ba'u ka seluk. Tehu hataholi 

fo ta nanuu, do bei nanuu faa anak nai 
ndia, soona nanaho'i falik boe. 

30 Ma malalau-maoono sososa-ndandaa 
tak ndia, tu'un leo makiu-makahatuk 
manai deak eli neu. Nai naa, neukose 
ana kii-makaleleu ma ana doidoso!'" 

31 "Metema Ana Hataholi ka Ana mai 
da'dileo Lamatua ka, nonok ata nusa 
so'da nala soona, nangatuuk neu kandela 
mandela-masa'an lain, 

32 Neukose nalo nakabubua basa leoina 
lala'ena neu mata na. Boema Ana ta'da 
ba'es neu bubuak dua, sama leo mana 
foo a ta'da fe'e bi'ilopo neme bi'ihii ka 
mai. 

33 Hataholi mana tao tunga Manetualain 
hihii-nanau na, neukose Ana tao 
nakabubuas neu boboa kona na, ma fe'e 
kala nai boboa kii na. 

34 Basa ndia soona, Manek ndia nafa'da 
basa hataholi manai boboa kona na nae, 
'Mai leon emi fo Au Amang ba'e-pala kala 
lemin! Masok leo nusak fo nanasadiak 
soaneu emi, ndek daebafa ka da'di 
makasososa na. 

35 Nanahu nai lelek Au amala'a, emi fe 
Au u'a, ma nai lelek Au maa ma'da, emi 

fe Au inu. Au hataholi mana mai, emi 
sipok Au nai emi umam. 

36 Au papake-ngganggaong ta, boema 
emi fe Au papake-ngganggaok. Au 
amahe'di, boema emi puli mamo'do Au. 
Au nanahukuk, boema emi tulu-fali au.' 

37 Boema hataholi manai boboa kona 
na lae, 'Lamatuak, faihi'da ka nde ami 
mita Lamatua ka namala'a, boema ami 
fe Lamatua ka na'a do maa ma'da de 
ami fe Lamatua ka ninu? 

38Faihi'da ka nde ami mita Lamatua 
ka da'di hataholi mana mai, boema 
ami sipok Lamatua ka nai ami umam? 
Faihi'da ka nde Lamatua ka papake- 
ngganggaon ta hai so, boema ami fe 
Lamatua ka papake-ngganggaok? 

39 Fai hi'da ka nde ami mita Lamatua ka 
namahe'di do nai bui dale, boema ami 
tulu-fali Lamatua ka?' 

40 Neukose Manek ndia nataa nae, 
'Bubuluk leona, te nai lelek emi tao 
dede'ak sila la, leomae neu hataholi esa 
neme Au tolanoong matasi'da-matasai 
ngala mai, soona ndia sosoa na nae, emi 
tao-no'in soaneu Au nde ndia so!' 

41 Basa ndia boema, neukose Manek 
ndia nafa'da hataholi manai boboa kii 

na nae, 'La'o heok meme ia mai, hei 
hataholi mangalau kala lemin! Masok 
leo ha'i mana mate ta ka dalek meu, te 
mamanak ndia nanasadia basak soaneu 
nitu a no basa lima ein lala'ena! 

42 Nanahu nai lelek Au amala'a, emi 
ta fe Au u'a fa, ma nai lelek fo Au maa 
ma'da, emi ta fe Au inu fa. 

43 Au hataholi mana mai, te emi 
ta sipok Au nai emi umam fa. Au 
papake-ngganggaong ta, te emi ta fe 
Au papake-ngganggaok fa. Au amahe'di 
ma Au nai bui dale, te emi ta meu 
donge-dama Au fa.' 

44 Boema lafa'dan lae, 'Lamatuak, 
faihi'da ka nde ami mita Lamatua ka 
namala'a, do maa ma'da, do hataholi 
mana mai, do papake-ngganggaon ta, 
do mamahe'di, do nai bui dale, te ami ta 
tulu-fali Lamatua ka fa?' 

45 Neukose Manek ndia nataa nae, 
'Bubuluk leona, te nai lelek fo emi ta nau 
tulu-fali hataholi matasi'da-matasaek 
esa nai daebafa ka fa soona sosoa na 
nae, emi ta nau tulu-fali Au fa.' 

46 Soona neukose hataholi sila la 
nanahukuk ninik huhuku mana ketu basa 
ta ka, tehu hataholi mana tao tunga 

Manetualain hihii-nanau na, neukose ala 

hapu maso'da matetu ka, ma mana ketu 

basa ta ka." 

26 1 Yesus nanoli basa nanolik sila la 
boema nafa'da ana mana tunga 

nala nae, 

2"Emi bubuluk bei faik dua seluk 
soona Fai Malole Paskah, fo neukose 
Ana Hataholi ka nanafe henik soaneu 
nanalona-nggangek!" 

3 Ndia te malanga imam ala ma lasi-lasi 
Yahudi la lakabubua nai Imam Matua Ina 
Kayafa sa uma mane na. 

4Lakokola aok fo ala sanga ho'u Yesus 
no denge-dengek fo ala tao lisan. 

> Boema lae, "Tehu, ata boso taon la'e 
fai feta, te neukose tasibu a da'di nai lau 
nala dalk." 

6 Lelek ndia Yesus nai Betania nai Simon 
uman, fo makahulu na ana hapu he'di 
lou mangalauk, 

7 boema inak esa ana mai leo Yesus 
mai. Inak ndia nini mina ka'boomini 
mabelik boto esa. Ndia te Yesus bei 
na'a ninu, boema inak ndia po'a mina 
kaboominik ndia neu Yesus langa na. 

8 Yesus ana mana tunga nala lita 
manda'dik ndia, boema lamanasa de lae, 

"Sosoa-ndandaak hata didilo-dodolok leo 
ia ka?" 

9"Mina kabooninik ndia nase'on soona 
beli na makadotok, fo doi na fen leo 
hataholi nu ta-hata ta kala neu!" 

10 Yesus bubuluk sila dudu'a-aafin ndia, 
boema nafa'das nae, "Tao le'e de emi 
tao susa inak ia? Ana tao tatao-nono'i 
malole ma nanakoa-kiok soaneu Au. 

11 Hataholi nu ta-hata ta kala lo emi 
tataas esa, tehu Au ta o ahele emi fa. 

12 Inak ndia po'a mina ka'boomini ka 
neu Au ao nga ndia sosoa na nae, ana 
sadia basa Au natoi-natonong nde ndia 
SO. 

13 Mamahele leona! te nai basa 
daebafa ka, su'di bee boe, metema 
Hala Malole maneme Manetualain mai 
a nanatui-nanabengak soona, inak ndia 
tatao-nono'in neukose nanatui-bengak 
boe, fo ana da'di neu nasanene'dak esa 
soaneu inak ndia." 

14 Boema Yesus ana mana tungan esa 
na'de Yudas Iskariot, neu leo malanga 
ima mala neu. 

15 Boema nafa'das nae, "Metema au 
fe Yesus neu emi soona, ade emi fe au 

beek?" Boema ala leke fen doi isi lilofulak 
telu hulu. 

16 Mulai neme faik ndia mai, Yudas 
sanga fai loak malole soaneu ana 
ke'dindiu Yesus. 

17 Nai fai makasososa ka fo nai Feta Loti 
Lalu Tei Ta ka, Yesus ana mana tunga 
nala ala mai de latanen lae, "Ama hii ami 
meu sadia nana'a Paskah nai bee soaneu 
Ama?" 

18 Boema Yesus nae, "Meu leo hataholi 
esa nai kota, fo mafa'dan mae, 'Ama 
Mesen nae, fai na losa soaneu AU so; 
Au nau tao feta Paskah nai o umam, 
sama-sama o Au ana mana tunga 
ngala.'" 

19Yesus ana mana tunga nala tao tunga 
hata fo Yesus nadenus ala tao-no'in. 
Boema leu sadia nana'a Paskah ndia. 

20 | e'odae boema, Yesus no ana mana 
tunga kasanahulu dua nala langatuuk fo 
la'a-linu. 

21 Lelek fo ala bei la'a-la'a boema Yesus 
nae, "Mamanene leona: hataholi esa nai 
emi dalek ana ke'dindiu Au." 

22 Yesus ana mana tunga nala lamanene 
dede'ak ndia boema, ala susa lanseli. 
Boema esa-esa mulai natane Yesus nae, 

"Tao leo bee o Ama mafa'da hataholi a, 
ta nde au fa hetu?" 

23 Boema Yesus nae, "Hataholi fo ana 
dope loti na leo mango dale sama-sama 
no Au a, hataholi ndia nde ke'dindiu Au. 

24 Memak Ana Hataholi ka neukose Ana 
mate sama leo nanasulak nai Susula 
Malalaok dale. Tehu soe ba'eneu hataholi 
fo mana ke'dindiu Ana Hataholi ka! 
Malole lenak hataholi ndia boso bongin 
makandondook!" 

25 Boema Yudas fo mana ke'dindiuk 
ndia nae, "Tao leo bee o au ta nde Ama 
Mesen nafa'da ka fa hetu?" Yesus nae, 
"O nde mae leondia!" 

26 Lelek fo la'a boema Yesus ho'i na loti 
a, de Ana hule-haladoi noke makasi. 
Basa boema Ana tete'i loti ndia ninik 
lima na, de Ana fen neu ana mana tunga 
nala ma nae, "Ho'i man fo mi'an leona; 
ia nde bee na Au ao paa nga." 

27 Basa ndia boema, Ana ho'i na 
nggalaa angol esa de noke makasi 
neu Manetualain. Basa boema Ana fe 
nggalaas ndia neu ana mana tunga nala 
ma nae, "Basa-basa mala minun leona. 

28 Nana Au daang ia daak hehelu- 
balataak, daak fo nanapo'a henik soaneu 

fe do'o do ampon neu hataholi ba'u 
sala-singon. 

29 Mamahele leona: te neukose Au ta 
inu angol ia seluk so'on, losa lelek fo Au 
inu angol beu ka, sama-sama o emi nai 
Au Amang Daebafa Beu na dalek." 

30 Basa boema lakamee nakamee 
kokoa-kikiok esa. De basa ndia boema 
leu leo Pupuku Setun a leu. 

31 Boema Yesus nafa'da ana mana tunga 
nala nae, "Nai le'odaek ia boe, neukose 
emi basa-basa mala malai la'oela 
Au: nanahu nai Susula Malalaok dale 
nanasulak nae: Manetualain nafa'da, 
'Neukose Au taoisa manafoo ndia, fo 
bi'ilopo nala lalai tapasasala.' 

32 Tehu Au aso'da falik soona, neukose 
Au u akahuluk emi leo Galilea u." 

33 Boema Petrus nafa'da Yesus, 
"Leomae basa-basas la'oela Ama o, au 
ta makandondook!" 

34Boema Yesus nafa'dan nae 
"Mafandendelek, te le'odaek ia boe, 
manu a beita kokoa fa te o malelesi Au 
la'i telu so." 

35 Tehu Petrus nataa nae, "Leomae au 
muse mate o Ama boeo, neukose au 
ta afa'da ae, au ta alelak Ama fa!" Ma 

basa ana mana tunga fe'e nala boeo lae 
leondia. 

36 Basa ndia boema, Yesus no ana 
mana tunga nala leu leo mamanak esa 
na'de Getsemani. Ala losa naa boema 
nafa'das nae, "Mangatuuk meme ia te 
Au u hule-haladoi." 

37 Boema Ana leleko Petrus ma 
Zebedeus anan duas fo sama-sama loon. 
Ana mulai name'da dale na he'di sa ma 
ta tesa-tama fa. 

38 Boema nafa'da ana mana tunga nala 
nae, "Au dale nga he'di nanseli. Au 
ame'dan sama leo sanga mate. Ela emi 
meme ia fo manea sama-sama mo Au." 

39 Basa boema Ana la'ok leo uluk neu 
doo doo ana faa, de Ana senek boema 
Ana hule-haladoi nae. "Ama, metema 
Ama nau soona, madok doidosok fo Au 
muse lu'a-lepan ia neme Au a mai. Tehu 
boso tunga Au hihii-nanaaung, te tunga 
ka'da Ama hihii-nanaun." 

40 Basa ndia boema, Yesus fali leo ana 
mana tunga katelu nala neu te nitas ala 
bei sungu. Boema nafa'da Petrus nae, 
"Ka'da li'u esa mesa kana boeo, emi telu 
ta nau manea sama-sama mo Au fa? 

41 Manea ma hule-haladoi leona, fo ela 
emi boso hapu soso'ba-susu'dik. Memak 
emi dula dale ma nahiik tao tatao-nono'i 
ndoos, tehu emi ta mabe'i fan, nana 
hataholi daebafa ka ha'da-tataon 
tapandoes." 

42 Boema Yesus neu hule-haladoi la'i 
esa seluk nae, "Ama, metema doidosok 
ia, Au muse la'o la'din, ma ta hapu tao 
nadoo kana fa soona, neme na fo Ama 
hihii-nanaun da'di leona." 

43 Basa ndia boema, Yesus fali ma'in te 
ana mana tunga nala bei sungu, nana 
mata nala ndua ka nanseli. 

44Boema Yesus la'oela selu kasa, de 
neu hule-haladoi soaneu kala'i telu na, 
ninik huhule-haladoik matak esa. 

45 Basa ndia boema, Ana fali seluk leo 
ana mana tunga nala de nafa'das nae, 
"Ade emi bei sungu ma emi hahae ao 
mala do? Fo'a fo mete leona, te fai na 
losa Ana Hataholi ka nanafek leo hataholi 
masala-masingo kala, koasa na neu. 

46 Fo'a fo ata la'o leona. Mete mitak 
hataholi fo neukose ana ke'dindiu Au a, 
ana mai so!" 

47 Yesus bei kola-kola te Yudas fo 
hataholi esa neme ana mana tunga 

kasanahulu dua nala, ana mai so. No 
hataholi manini tee tafa ma ai keke'uk 
makadotok boe. Malanga ima mala ma 
lasi-lasi Yahudi la nde ladenus ala. 

48 Tou Mana ke'dindiu ka nafa'da basa 
ta'du-tanan neu hataholi sila nae, "Au 
de'i see ka soona, hataholi a nde ndia de 
ho'un leona!" 

49 Ala losa mamanak ndia tutika Yudas 
nakandoo leo Yesus neu de nafa'dan 
nae, "So'da molek neu Ama Mesen!" 
boema ana de'i Yesus. 

50 Boema Yesus naen nae, "Tolanoo ei, 
sosoak hata tolanoo ka leo ia mai?" Basa 
boema hataholi makadotok sila la tutulu 
matak de ala ho'u la Yesus. 

51 Boema Yesus ana mana tungan esa 
sama-sama no Yesus nai ndia boe. Ana 
fe'a na tafa na de ana tati imam matua 
ina ata na, de nalosa ketuheni di'idoo na. 

52 Yesus nafa'da ana mana tungan 
ndia nae, "So'dok falik o tafa ma leo 
mamanan dale neu, nana hataholi fo 
mana makaminak tafa, neukose ana 
mate no tafa boe. 

530 maedae nga Au ta hapu oke 
tutulu-fafalik neme Au Amang mai, fo 
soaneu hatematak esa mesa kana, Ana 

haitua fe Au ata nusa so'dak lenak neme 
bubuak sanahulu dua mai, fo ala tulu fali 
Au fa do? 

34Tehu metema leondiak soona hapu 
nai bee, hata fo nananafa'da elak nai 
Susula Malalaok dale, memak muse ana 
da'di sama leo besak ia?" 

>> Boema Yesus nafa'da hataholi 
makadotok sila la nae, "Ade Au ia 
hataholi mangalauk, de nalosak emi 
mini tafa ma ai keke'uk fo mai ho'u 
Au do? Tunga-tunga faik Au anoli nai 
Manetualain Uman dale, tehu emi ta ho'u 
Au fa! 

59 Tehu memak muse leondiak, fo ela 
hata fo nabi la sula kana nai susula 
Malalaok dale, ana da'di leona." Basa 
ndia boema basa ana mana tunga nala 
lalai la'oelan. 

57 Ala ho'u la Yesus boema lon Yesus 
leo Imam Matua Ina Kayafa sa uman 
neu. Mese agama la ma lasi-lasi Yahudi 
la lakabubua lai ndia so. 

58 Petrus tunga Yesus neme doo ka 
mai, losa imam matua ina uma na so'da 
na. Boema Petrus neu de nangatuuk 
sama-sama no mana manea la. Ana nau 

bubuluk dede'ak ndia, losa mate'e na 
laketu taon tao leo beek. 

59 Malanga ima mala ma basa mana 
Maketu Mala'di Agama Matua Ina, ala 
sanga enok fo ala hapu sakasii pepekok 
soaneu laketu huku lisa Yesus. 

60Tehu ala ta hapu buti esa boen, 
leomae hataholi ba'u ka ala mai fo ala 
da'di sakasii pepekok. Neu mate'e na 
boema, hataholi dua leu leo uluk leu, 

61 de lae, "Hataholi ia nafa'da nae, 'Au 
hapu tao atu'u Manetualain Uma na fo 
Au apadede'ik fali kana, ka'da nai faik 
telu dale na." 

62 Boema imam matua ina fo'a napadeik 
de nafa'da Yesus nae, "Ade O ta mataa 
kalaak fo ala kalaa kana neu O ndia fa 
do?" 

63Tehu Yesus ka'da denge-denge. 
Boema imam matua ina natane la'iesa 
selu kana nae, "No Manetualain fo 
maso'dak ndia na'de na mafa'da fe ami, 
ade O nde Mane Mana Fe So'dak fo 
Manetualain Anan do?" 

64 Boema Yesus nataa nae, "O nde 
mafa'da mae leondia. Tehu mamahele 
leona: te mulai hatematak ia, neukose 
emi mita Ana Hataholi ka nangatuuk nai 

Manetualain fo Mana Koasa boboa kona 
na, boema Ana mai nai ko'as lain nai 
lalai!" 

65 Boema imam matua ina ndia ana 
sisii-lulu'i papake-ngganggaon ma 
nae, "Nakamumulu-nakamamaek 
Manetualain! ta paluu sakasii so'on. Emi 
mamanene matan basa dede'a-kokola 
nakamumulu-nakamamaek Manetualai 
na so hetu. 

66 Besak ia, emi hahapu ma leo beek?" 
Boema lae, "Hataholi masalak ia de 
muse huku nisan." 

67 Boema lasapula ape neu Yesus 
mata panan ma ala tutu-fepan. Boema 
nggelok fapan, 

68 ma lae, "Hei, O mafa'da ami mae, 
Mane Mana Fe So'da ka nde O! Soba 
neuk su'dik, see ka nde fapa O a?" 

69 Petrus bei nangatuuk nai deak nai 
uma so'da na. Boema ina malalau- 
maoono esa mai de nafa'da Petrus nae, 
"Ade o boeo, sama-sama mo Yesus fo 
hataholi Galilea ndia hetu?" 

70 Tehu Petrus nalelesi nai basa hataholi 
sila la matan nae, "Au ta bubuluk o 
dudu'a ma nae leo bee ndia fa," 

71 boema neu leo lelesu manai uma 
so'da na neu. Tehu ina malalau-maoono 
fe'ek esa nita Petrus boema, nafa'da 
hataholi manai sila la nae, "Hataholi ia 
boeo, na'ka sa sama-sama no Yesus fo 
maneme Nazaret ndia mai boe." 

72 Boema Petrus nalelesi seluk ma ana 
supa-soo nae, "Te'e-te'e au ta alelak 
hataholi ndia fa!" 

73 Basa ndia de beita doo ka boen te, 
hataholi mana mapadeik manai sila la, 
leu leo Petrus leu de lafa'dan lae, "Tao 
leo bee o hataholi sila la esa nde o. Ami 
bubuluk neme o dede'a ma mai." 

74 Boema Petrus mulai soo-supa nae, 
"Au ta alelak hataholi ndia fa!" No 
hatematak ndia boe, manu a kokoa. 

79 Boema Petrus nafandele Yesus 
nafa'da basan nae, "Manu a beita kokoa 
boen te o malelesi Au la'i telu so." 
Boema Petrus kalua leo deak neu de ana 
kii-makaleleu ma dale na he'di nanseli. 

1 Fafai anak boema malanga 
27 imam ala ma lasi-lasi Yahudi la 
ho'i nakeketuk, fo tao lisa Yesus. 

2 Boema ala henge Yesus de lon leo 
Pilatus, fo gobelnol manai nusa Roma. 

3Lelek fo Yudas tou mana ke'dindiuk 
ndia nita laketu basa Yesus huhuku na 
boema, nasasale dale de nini falik doi isi 
lilofulak kateluhulu kala leo malanga ima 
mala ma lasi-lasi Yahudi la. 

4Neu boema nafa'das nae, "Au asala- 
asingo so, nana au ke'dindiu hataholi 
sala tak ndia de nalosak nanahuku 
nisak!" Tehu lafa'dan lae, "Ami ta 
mafaduli fa. O dede'am ndia!" 

> Boema ana tapa doik sila la leo Amak 
Manetualain Uman dale neu de, ana la'o 
neu lona aon. 

6 Boema malanga ima mala hele la doik 
sila la de lakokolaok lae, "Doik ia la 
doi daak. Tunga agama hoholo-lalanen 
soona, doik ia la ta bole taos leo peti 
doik manai Manetualain Uman dale neu 
fa." 

7 Lala halak basa boema, ala pake doik 
sila la fo ala asa dae, fo loken soona lae, 
Hataholi Mana Tao Ule ka Daen. Dae ndia 
ala paken soaneu latoi hataholi manamai 
la. 

8 Hu ndia de losa faik ia loke dae ndia 
soona lae, "Dae Daak." 

9 No enok ndia, hata fo nabi Yeremia 
nafa'da ka ana da'di, fo nae leo ia, 

"Ala sipo doi isi lilofulak teluhulu, fo 
nde leoina Israe la sipo kana da'di neu 
babaek esa soaneu Hataholi ndia. 

10 Doik ndia ala paken soaneu asa 
hataholi mana tao ule ka dae na, sama 
leo Lamatua ka paletan neu au a." 

11 Lelek fo lo Yesus neu nataa Pilatus 
fo nusak ndia gobelno la, boema natane 
Yesus nae, "Ade O manek nai hataholi 
Yahudi la do?" Boema Yesus nataa nae, 
"Leo o halam ndia," 

12 Tehu lelek fo malanga ima mala 
ma lasi-lasi Yahudi la ala hapu dede'a 
kalaak ba'u ka soaneu Yesus, te ta nataa 
makandondook fa. 

13 Hu ndia de Pilatus nafa'dan nae, "Ade 
O ta mamanene hataholi sila la kalaan 
neuO afa do?" 

14Tehu Yesus ta nataa faa anak boen, 
nalosa gobelno la dodoo doa kana. 

15 Biasa nai Feta Paskah soona, gobelno 
la po'i hataholi nanahukuk esa tunga 
hataholi ba'u hehele na. 

16 Nai lelek ndia, hapu hataholi 
nanahuku nananita-nalelak esa na'de 
Yesus Barabas. 

17 Da'di nai lelek hataholi makadoto 
kala lakabubua boema Pilatus natanes 

nae, "Ade see ka nde emi nau au po'i 
fen neu emi? Yesus Barabas do Yesus fo 
loken soona lae Kristus?" 

18 Pilatus nae leondia nana ana bubuluk 
basa, mana koasa Yahudi la lo Yesus 
leondia neu nana, lape'da dalek lon. 

19 Nai lelek fo Pilatus bei nangatuuk 
nai kandela paletan lain te, saoina na 
nadenu hataholi neu nafa'dan nae, "Boso 
mu sese'dok nai hataholi sala tak ndia 
dede'a na dalek, nana hu ka nde Hataholi 
ndia de, le'odae ka au alame'i me'is esa, 
nini bibii-namata'u matua ina." 

20 Tehu malanga ima mala ma lasi-lasi 
Yahudi la dudungu-papau lahele hataholi 
makadotok sila fo loke Pilatus po'i 
Barabas, ma huku nisa Yesus. 

21 Boema gobelno la natane selu kasa 
nae, "Neme hataholi kaduak ia la, see 
ka nde emi nau au po'i fen neu emi a?" 
Boema lataa lae, "Po'i Barabas." 

22 Boema Pilatus natanes nae, "Metema 
leondiak soona, au muse tao Yesus 
fo loken lae Kristus ia le'e?" Boema 
basa-basas lataa lae, "Lona-nggangen!" 

23 Lae leondia boema Pilatus natanes 
nae, "Tehu Ana tao tatao-nono'i 

managalauk beek?" Boema ala eki 
lapane'e seluk lae, "Lona-nggangen!" 

24 Mate'e na Pilatus name'da nana, 
ana ta hapu enok so'on, ma fafa'ka ma 
hataholi makadotok sila la ala tao tasibu. 
Da'di noke oe de nafui neu hataholi 
makadotok sila la matan ma nae, "Au ta 
lu'a'-lepa Hataholi ia mamate na fa! Emi 
ito-atom ndia!" 

25 Basa hataholi makadotok sila la 
lataa lae, "Hei, neme na fo ami mo ami 
upu-ana mala lu'a-lepa huhukuk soaneu 
mamate na!" 

26 Boema Pilatus po'i fes Barabas, ma 
nadenu hataholi la filuk Yesus: Basa 
boema ana fen neu fo leu lona-nggangen. 

27 Basa boema Pilatus solda'du nala lo 
Yesus leo gobelno la uman manen dale 
neu, de lapadeik okofefeo lan. 

28 Ala o'du heni Yesus bualo'an, de ala 
fen pake ba'du manalu kabeli ina esa 
pila balanggeok. 

29 Ala ane la ti'ilanga nggauk esa de ala 
taon neu Yesus langan lain. Basa boema 
lahoho'u ai tete'ek esa neu lima kona 
na, boema ala senek leu mata na, de 
ala hakinonolin lae, "So'dak neu hataholi 
Yahudi la Mane na!" 

30 Boema ala mu'di ape neun, ma ala 
ho'i la ai tete'ek ndia de, ala fepan neu 
langa na. 

31 Ala hakinonoli basan boema, ala 
o'duheni ba'du manalu pila balanggeok 
ndia, de ala o'du falik bualo'an ne'un. 
Basa boema lon leo deak neu fo leu 
lona-nggangen. 

32 Ala losa eno tala'dak boema latongo 
lo hataholi esa neme Kirene mai na'de 
Simon. Boema lakaseti hataholi ndia fo 
ana lu'a Yesus ai nggange na. 

33 Basa boema ala losa mamanak 
esa na'de Golgota, fo sosoa na nae, 
"Mamana Langa Duik". 

34 Nai mamanak ndia, ala fe Yesus ninu 
angol nanasese'do bana he'duoe. Tehu 
Yesus nalamei nita angol ndia boema 
Ana ta nau ninu fa. 

35 Basa boema ala lona nggangen ma 
ala tu'u batu fo ala baba'e bua papake 
na. 

36 Basa ndia boema langatuuk de 
lanean. 

37 Ala pasak susula liik la'eneu ala kalaa 
kana neu langa na ndandaan lain nae: 
"Ia nde bee na hataholi Yahudi la Mane 
na". 

38 Ala lona-nggange Yesus sama-sama 
no hataholi mana bonga uma dua, esa 
nai boboa kona na, ma esa nai boboa kii 
na. 

39 Basa hataholi mana la'ok tunga 
ndia lakakale langa ma lakamumulu- 
lakamamaek Yesus. 

40 Lafa'da lae, "O nde nau tao matu'u 
Manetualain Uma na, fo mafofo'a fali 
kana nai faik telu dale na hetu! Metema 
Manetualain Anan O soona, kona meme 
ai nggangek ndia lain mai fo ela O 
maso'da!" 

41 Leondiak boe malanga ima mala, 
mese agama la boema lasi-lasi Yahudi la 
hakinonoli Yesus lae, 

42"Ana soi-tefa hataholi fe'ek, te se'ko 
na ta nalak soi-tefa na ao ina na fa! 
Metema hataholi Israe la mane na nde 
ndia soona, besak ia boe, Ana kona 
neme ai nggangek ndia lain mai, fo besa 
ka ami mamahelen. 

43Namahele Manetualain, ma nafa'da 
nae Manetualain Anan Ndia. Naa, mai fo 
ata mete su'di kana, tete'e ka besak ia 
Manetualain nau soi-tefa nan do ta!" 

44 Mana bonga uma fo nanalona- 
nggangek sama-sama lo Yesu sa boeo, 

lena-lenak lakamumulu-lakamamaek 
Yesus lae leondia boe. 

45 Le'dohana boema makahatu ka poti 
na basa nusak ndia, dodoo na li'u telu. 

46 Li'u telu le'donoso na boema Yesus 
nalo napane'e nae, "Eli, Eli lama 
sabakhtani?" fo sosoa na nae, "Ou Au 
Manetualaing, ou Au Manetualai nga, tao 
le'e de O la'oela Au?" 

47 Hataholi de'ubee lai ndia lamanene 
Yesus hala doidoson ndia boema lae, 
"Nalo Elia!" 

48 Boema hataholi esa neme hataholi 
sila la tala'da mai, lai-lai neu ho'i na 
bue esa de ana dopen leo angol makeis 
dale neu. Basa boema ana kofun neu ai 
esa pe'da na, de ana lo kana leo Yesus 
difadoo na neu. 

49 Tehu hataholi nggelok lae, "Tahani fo 
ata mete su'di kana, fafa'ka ma Elia mai 
soi-tefan!" 

50 Basa boema Yesus nalo napene'e 
seluk, boema ketu hahae na. 

51 Boema temak nanalonak nai 
Manetualain Uman dale a, ta'ti ba'en 
neu biak dua neme lain losa dae. Boema 
daebafa ka nanggengo, ma lete batu la 
hea ba'es. 

52 Lates ala latahuka, de Manetualain 
hataholi kamahehele mana mate basa 
nala laso'da falik. 

53 Boema ala kalua leme lates ala 
dalek mai, nai lelek Yesus naso'da falik 
neme mamate sa mai, de ala masok 
leo Yerusalem leu. Nai naa, hataholi 
makadotok litas. 

34 Malanga solda'du a no solda'du mana 
manea Yesu sa, ala bii lanseli, nai lelek 
lita daebafa ka nanggengo ma basa 
manda'dik sila la. Boema lae, "Tete'e ka 
Hataholi ia, Manetualain Anan!" 

SS Lelek dia, inak makadotok lai ndia 
boe, tehu ala mete leme doo ka mai. 
Inak sila nde tunga Yesus, fo ala 
tulu-falin nai lelek leme Galilea mai a. 

56 Nai inak sila dalek, hapu Maria 
Magdalena, Maria fo Yakobis no Yusuf 
inan, ma Zebedeus ana nala, inan. 

57 Le'odaek ndia boe, hataholi kamasu'ik 
esa neme Arimatea na'de Yusuf, ana 
mai. Hataholi ndia boeo, Yesus ana mana 
tungan, 

58 heu noke Pilatus, fo nakona Yesus 
popola na. Boema Pilatus paleta fo fe 
Yesus popola na leondia neu. 

59 Boema Yusuf neu nakona na Yesus 
popola na, de ana popoti-papalun ninik 
tema fula beuk. 

60 Boema neu natoi Yesus popola na nai 
ndia laten esa dalek, fo ana kali memak 
bolok ndia nai pupuku batu esa lain. 
Basa ndia boema, ana loli na batu matua 
ina esa, de ana tatanan neu late sa bafa 
na, boema ana fali leona. 

61 Tehu Maria Magdalena ma Maria esa 
seluk bai, langatuuk lahele lasale leo late 
sa leu. 

62 Fai Sabat fafai na boema malanga 
imam ala, ma hataholi Farisi la, 
sama-sama leu leo Pilatus leu, 

63 de lafa'dan lae, "Tuan, ami bei 
mafandelek, lelek fo hataholi mana 
ke'dindiuk ndia bei naso'da, nafa'da hai 
nae, 'Basa faik telu soona, neukose Au 
aso'da falik.' 

64 Hu ndia de, madenu hataholi la leu 
lanea matalolole lates ndia losa fai katelu 
na, fo ela ana mana tunga nala boso leu 
lamanako la popola na, fo lafa'da hataholi 
la lae, naso'da falik neme mamate sa 
mai so. Nana mana puputa-papaik 
makabuik ia, neukose mangalau na lena 
seluk neme makasososa na mai." 

65 Boema Pilatus nafa'das nae, "Emi 
nde manuu solda'du mana manea, 
de mafa'das fo lanea lates ndia no 
mahelek." 

66 Boema leu leo lates leu, de ala segel 
lisa batu ina fo ala tatanan ninik late 
sa de lanea lahelen, fo daenga hataholi 
boso neu adu-dodoki lates ndia. 

28 lMamasok fafai ana na, fo nai 

lelek fai Saba ta seli, boema Maria 
Magdalena ma Maria esa seluk bai de leu 
mete Yesus late na. 

2Boema no kaiboboi anak de dae a 
nanggengo matua ina. Lamatua ka ata 
nusa so'dan esa kona neme nusa so'da 
ka mai, boema ana loli heni late sa batu 
kekena na, de nangatuuk neu lain. 

3 Ata nusa so'dak ndia mata panan sama 
na leo ndela sa, ma papake-ngganggaon 
fula mangadilak. 

4Solda'du manai sila la ala bii lanseli, 
losa ala dele bee too de nono'ka bai 
hataholi mates ala. 

5 Ata nusa so'dak ndia nafa'da inak sila 
la nae, "Boso bii! Au bubuluk emi sanga 
Yesus fo nanalona-nggange basak ndia. 

6Ta nai ia so'on. Naso'da falik sama na 
leo makahulu na nafa'da basan so. Mai 
mete mamanak fo, langapepe'u kana. 

7Besak ia la'o lai-lai leona, fo mafa'da 
ana mana tunga nala mae, naso'da falik 
so de besak ia nakahuluk neme emi, 
leo Galilea neu. 'Neukose emi mitan nai 
naa!' Mafandendelek hata fo au afa'da 
basan neu emi a." 

8 No lai-laik inak sila la la'oela late sa. 
Ala la'o no bii biik tehu no namahokok, 
duas lalai leu lafa'da dede'ak ndia neu 
Yesus ana mana tunga nala. 

? No kaiboik Yesus mai natongo no inak 
sila la de nafa'das nae, "So'da molek!" 
Boema ala mai deka lon, de basa boema 
ala holu la ei na ma ala sene-do'o kana. 

10 Yesus nafa'das nae, "Boso bii, meu 
mafa'da Au tolanoo ngala fo leu leo 
Galilea leu. Neukose lita Au nai na." 

11 Tnak sila la fali le'us boema, solda'du 
mana manea lates de'ubee ala fali leo 
kota dale leu, de lafa'da manda'dik ndia 
neu malanga ima mala. 

12 Boema malanga ima mala lakokolaok 
lo lasi-lasi Yahudi la, fo ala fe solda'du 
mana manea sila la doik makadotok, 

13 ma lafa'das lae, "Emi muse mafa'da 
mae, Yesus ana mana tunga nala mai 
le'odaek de lamanako lini popola na, nai 
lelek fo emi bei sungu. 

14 Ma metema gobelno la namanene 
dede'ak ndia fo natane soona, de'i fo ami 
kokoen fo emi boso hapu salak." 

15 Solda'du mana manea Ia sipo la doi 
kala boema, ala tao tunga hata fo lafa'da 
basan neus ala. Hu ndia de tutuik ndia 
bei nanatui-bengak nai hataholi Yahudi 
la tala'da losa besak ia. 

16 Yesus ana mana tunga kasanahulu 
esa nala, leu leo pupukuk esa nai Galilea, 
fo nandaa no Yesus hala hehelun neu 
sila. 

17 Ala losa naa de lita Yesus boema, 
ala sene-do'o kana. Tehu nai sila dalek, 
hapu nggelok dale nala bei laba'e. 

18 Boema Yesus neu nangatuuk deka 
nos de nafa'das nae, "Basa koasa manai 
nusa so'da ka ma manai daebafa ka 
nanafe basak neu Au so. 

19 Hu ndia de meu leo basa leoina 
manai daebafa ka lala'ena, fo taos da'di 
Au ana mana tunga ngala. Salanis ninik 
Ama ka na'de na, Ana ka nade'na, ma 
Manetualain Dula Dale na na'de na. 

20 Boema manolis, fo ala tao tunga basa 
hata fo Au paleta basan neu emi a. Ma 
mafandendelek te, neukose Au o ahele 
emi losa fai mate'e ka" 


Markus 


1 Hala Malole ia nde bee soona, 
la'eneu Yesus Kristus fo Manetualain 
Ana na. 

2 Hala Malole ndia ana mulai, sama 
leo nabi Yesaya sulak basan nae leo ia, 
Manetualain nafa'da nae, "'Au hataholi 
nadedenu nga nde ia, Au adenun 
nakahuluk neme O mai, fo daenga ana 
soi enok soaneu O.' 

3 Hapu hataholi nalo bou-bou nai mo 
solokae ka nae, 'Sadia enok soaneu 
Lamatua ka leona, tao matetu basa enok 
fo neukose Ana la'ola'di kala.'" 

4Sama leo nanasulak ndia, leondiak 
boe Yohanis to'da mai nai mo maloa. Ana 
mai salani hataholi ma nanduku-nalosak 
halak maneme Manetualain mai nae, 
"Emi muse tukatei-saledale neme emi 
sala-singom mai, ma emi muse salani fo 
ela Manetualain fe do'o do ampon neu 
emi." 

5Basa hataholi la leme nusa Yudea ma 
kota Yerusalem mai fo leu lamanene 
Yohanis tutui-bebengan. Boema ala 

manaku sala-singo nala, de Yohanis 
salanis leme Lee Yarde na. 

6 Yohanis bua papake na ala taon neme 
bana unta bulu na mai. Kalikee na ala 
taon neme bana lou ka mai, boema na'a 
ka'da lamak ma ninu ka'da fani oe. 

7 Ana tui-benga hala ka nde ia, 
"Neukose basa au fai nga te Hataholi esa 
ba'ulena au, neukose Ana mai. Soaneu 
au akatele fo se'i ta'bu ei na tali na boeo, 
au ta andaa fa. 

8 Au salani emi ninik oe, tehu neukose 
Ana salani emi ninik Manetualain Dula 
Dale na." 

9 Lelek ndia, Yesus mai neme Nazaret fo 
nai nusa Galilea, boema Yohanis salanin 
neme Lee Yarde na. 

10 Yesus bei kalua neme lee ndia dalek 
mai tutika, nita lalai a natahuka, de 
Manetualain Dula Dale na kona neu lain 
sama leo manupui kalua. 

11 Basa ndia boema, Manetualain hala 
na nananamanenek nae, "O nde Au Ana 
susue-lalai nga. O tao mamahoko Au 
dale nga." 

12 Basa ndia tutika Manetualain Dula 
Dale na no Yesus leo mo maloa neu. 

13 Faik hahulu dale na, Nitu so'ba Yesus 
neme ndia. Bana fui kala sama-sama lon 
nai ndia boe, tehu ata nusa so'da kala 
lasulu-lahapan. 

14 Ala huku basa Yohanis boema, Yesus 
neu leo Galilea neu de Ana tui-benga 
Manetualain Hala Malole na nai naa. 

15 Yesus tui-benga nae: "Neukose 
Manetualain mulai paleta no lai-laik. 

Hu ndia de tukatei-saledale meme emi 
sala-singo mala mai, ma mamahele 
Manetualain Hala Malole na." 

16 [elek fo Yesus la'o-la'o neme Dano 
Galilea su'u na boema, nita mandolu dala 
dua fo Simon no fa'di na na'de Anderias. 
Duas dala i'ak nai dano ndia dalek. 

17 Boema Yesus nafa'da duas nae, 
"Tunga Au leona, fo neukose Au anoli 
emi da'di manadolu-dala hataholi." 

18 Tutika ala la'oela dala nala de leu 
tunga Yesus. 

19 Yesus la'ok nakandoo, boema nita 
seluk hataholi dua ka'a fa'di kala, fo 
Yakobis ma Yohanis, fo Sabedeus anan 
hataholi kaduak sila la. Duas bei lakahii 
dala nala nai ofak dale. 

20 Tutika Yesus nalo duas. Boema duas 
la'oela duas aman nai ofak dale no 

hataholi mana'a ngga'di nala leme ndia, 
de leu tunga Yesus. 

21 Yesus no ana mana tunga nala losa 
kota Kapernaum. Nai fai Sabat manamai 
ka boema, Yesus neu leo uma mamasok 
dale neu de Ana mulai nanoli. 

22 Hataholi manamamanene nanoli na, 
ala dodoo doa kana ma bafanala beepoo 
la'eneu Ana nanoli na. Nana nanoli no 
heohaan, de ta sama no mese agama la 
fa. 

23 Nai lelek ndia, hataholi nitu sa'ek esa 
masok leo uma mamasok dale neu de 
ana nggasi nae, 

24 "Hei Yesus fo Hataholi Nazaret. O 
sanga tao ami le'e ia? O mai soaneu O 
tao makalulutuk ami do? Au bubuluk 
see O. O ia Hataholi nadedenu malalaok 
neme Manetualain mai!" 

25 Boema Yesus nasapala dula dale 
mangalauk ndia nae, "Denge-denge. 
Kalua meme hataholi ia mai leona." 

26 Boema dula dale mangalauk ndia ana 
nggonggongak napane'e hataholi ndia, 
de basa boema ana kalua neme hataholi 
ndia dalek mai, ma ana nggasinggasi 
mesan. 

27 Basa hataholi la dodoo doa kana de 
nalosa esa kokolak no esa nae, "Wei, te 
beek ia? Nanoli beuk ia ma. Ana paleta 
no heohaak ma henuk no koasa de dula 
dale mangalauk ndia ana kalua, ma ala 
tunga paleta na." 

28 Boema halak la'eneu Yesu sa, ana 
sipela no lai-laik leo basa nusa Galilea 
lala'ena neu. 

29 Yesus no ana mana tunga nala la'oela 
uma mamasok ndia boema leu leo 
Simon no Anderias uman leu. Yakobis no 
Yohanis boeo sama-sama lon. 

30 Ndia te Simon alina na ao na sumai 
de nangape'uk nai pepe'uk lain. Da'di 
lelek fo Yesus no ana mana tunga nala 
masok lala uma dale boema, lafa'da 
Yesus dede'ak ndia. 

31 Boema Yesus neu leo Simon alina 
na neu de Ana ho'u na lima na boema 
hela nafofo'an. Tutika sumai na mopon, 
boema ana fo'a de nalalau-naoonos. 

32 Le'donoso de le'do tenak boema, 
hataholi la lo basa hataholi kamahe'di 
sala ma hataholi nitu sa'e kala leo Yesus 
mai. 

33 Basa kota ndia hataholi nala mai de 
lakamomotu lai uma so'da na. 

34 Boema Yesus nakahahaik basa 
hataholi kamahe'di mata-matak 
makadotok, ma Ana usiheni dula dale 
mangalauk makadotok boe. Ana ta fe 
dula dale mangalauk sila la loak kokolak 
fa, nana ala bubuluk basa see Ndia so. 

35 Balahaa fafaianak fo bei 
makahahatuanak te Yesus fo'a, 
boema Ana la'oela uma ndia. Neu leo 
mamana nees esa nai kota ndia deak fo 
Ana hule-haladoi nai ndia. 

36 Tehu Simon no nonoo nala leu 
sangan. 

37 De ala hapun boema lafa'dan lae, 
"Basa hataholi la sanga Ama." 

38 Tehu Yesus nafa'das nae, "Mai fo 
ata la'ok takandoo ita leleo-lala'on leo 
kota-kota fe'ek manai titia-tataik ia la 
teu. Au muse u tui-benga nai naa boe, 
hana hu ka nde dede'ak ndia de Au mai 
leo daebafa ka mai." 

39 Hu ndia de Yesus neu leo basa 
mamanak lala'ena nai Galilea, de Ana 
tui-benga nai uma mamaso kala dalek, 
ma Ana usiheni dula dale mangalau kala. 

40 Hataholi he'di lou mangalauk esa, 
ana mai leo Yesus mai. Ana senek neu 
Yesus mata na de nafa'dan nae, "Metema 

Ama nau soona, Ama makahahaik au 
dei." 

41 Yesus dale na tu'da neu hataholi ndia 
de nafaloen ma nafa'dan nae, "Au nau 
de hai leona!" 

42 No hatematak ndia boe, he'di na 
mopo kana de ana lea-hai. 

43 Boema Yesus nadenun fo ana la'o, 
tehu Ana balatan nae, 

44 "Mafandendelek fo boso tui hataholi 
esa boen, te ka'da mu leo ima ma mu fo 
moken ana palisak o, tete'e ka o lea-hai 
so. Boema soaneu o hahaim ndia de, o 
fe tutunu-hohotuk tunga hata fo Musa 
paleta ka, fo ana dadi neu buti soaneu 
hataholi la lae, o hai te'e-te'e so." 

45 Tehu hataholi ndia neu boema, ana 
tui manada'dik ndia nakandondoohenin 
nai basa mamanak lala'ena, nalosak 
Yesus ta hapu masok leo kota dale no 
le'do-le'dok fa. Ana leo nai kota deak, nai 
ka'da mamana nees ala. Tehu hataholi la 
ka'da mai lakandoo leme basa mamanak 
lala'ena mai fo leu lakaninin. 

1 Basa faik de'ubee boema Yesus fali 

leo Kapernaum neu. Ana losa boema 
hala ka sipela leon lae, Ana losa nai uma 
SO. 


MARKUS 2.2-7 8 


2Boema hataholi makadotok ala mai. 
Lakamomotu lai ndia de nalosa ta hapu 
mamanak seluk so'on. Nai lelesu a 
mata na boeo nakase'e no hataholi a. 
Boema Yesus tui-benga halak maneme 
Manetualai na, neu hataholi makadotok 
sila la. 

3 Ana bei kola-kola te, hataholi ha ndolo 
lo hataholi lu'uk esa leo Yesus mai. 

4Tehu, hu ka nde hataholi makadotok 
nanseli de ala ta hapu deka lo fan. Da'di 
ala kae leo uma lain leu de, ala ofe la 
bolok esa nai Yesus ndandaan lain, de 
ala dodoko hataholi lu'uk ndia no ne'ana 
leo dae neu. 

?Lelek fo Yesus nita hataholi sila la 
namahehele na ba'una seli boema, 
nafa'da hataholi lu'uk ndia nae, "Ana 
ngonei, o sala-singom nanafe do'o do 
ampon so." 

6 Mese agama de'u bee bei langatuuk 
lai ndia boe, de ala mulai bedoo nai dale 
nala dalek lae, 

7"Hataholi ia napalani nanseli kokolak 
nae leondia! Nakamumulu-nakamamaek 
Manetualain. See ka nde fe do'o 
do ampon neu sala-singo ka, ka'da 
Manetualain mesa kana?" 

8 Nai lelek ndia boe, Yesus bubuluk 
mese agama sila la dudu'a-aafin. Boema 
nae, "Tao le'e de emi matane leondiak 
nai emi dalem dale? 

Bee ka nde ndofo na lena: Tafa'da tae, 
'O sala-singom nanafe do'o do ampon 
so', do Tafa'da tae, 'Fo'a leona, ho'ima o 
ne'a ma, fo la'ok leona'? 

10 Tehu besak ia, neukose Au sanga 
fe emi buti nae, nai daebafak ia Ana 
Hataholi ka nanuu koasa, fe do'o do 
ampon neu sala-singoka." Boema Yesus 
nafa'da hataholi lu'uk ndia nae, 

11 "Fo'a leona, ho'ima o ne'a ma fo fali 
leona!" 

12 Boema hataholi ndia fo'a de ana 
ho'ina ne'a na lai-lai de ana kalua 
la'oela mamanak ndia neme hataholi 
fo manita matan manda'dik ndia, mata 
na mai leona. Hataholi makadotok sila 
la dodoo doa kana, boema ala koa-kio 
Manetualain lae, "Ita beita tita manda'di 
leoia ka fa!" 

13 Yesus fali seluk leo Dano Galilea su'u 
na neu. Boema hataholi makadotok ala 
mai de nanolis. 

14 Yesus bei la'o-la'o nai ndia boema, 
nita manasusu bea esa na'de Lewi fo 

Alfeus anan ndia, bei nangatuuk nai 
uma bea dale. Boema Yesus nafa'dan 
nae, "Tunga Au leona." Boema Lewi fo'a 
napadeik de neu tunga Yesus. 

15|elek fo Yesus bei na'a-ninu nai 
Lewi uman te, hataholi manasusu bea 
makadotok, ma hataholi fo hataholi la 
lafa'da lae, hataholi ta malole sila fa, 
la'a sama-sama lo Yesus no ana mana 
tunga nala. Nanahu hataholi sila la bau 
ka tunga Yesus. 

16 Mese agama de'ubee fo nakabubua 
Farisi hataholin sila la, lita Yesus 
na'a-ninu sama-sama no mana susu bea 
la ma hataholi fo hataholi la lafa'da lae, 
hataholi ta malole sila fa. Da'di latane 
Yesus ana mana tunga nala lae, "Tao le'e 
de, emi Mese ma na'a sama-sama no 
mana susu bea la, ma hataholi ta malole 
sila la?" 

17 Yesus namanene hataholi sila 
natatanen ndia boema nataa nae, 
"Hataholi so'da-la'da ka ta paluu dotel 
fa. Ka'da hataholi kamahe'di kala dei. 
Au mai ta soaneu alo hataholi fo nafa'da 
nae ndia hataholi malole fa, te Au mai 
soaneu hataholi fo lafa'da lae, hataholi 
taidae ka dei." 

18 Nai faik esa boema, Yohanis Mana 
Salani ka ana mana tunga nala ma 
hataholi Farisi la, ala oka ao nala. 
Boema hataholi ana mai leo Yesus mai 
de natanen nae, "Tao le'e de Yohanis 
Mana Salani ka ana mana tunga nala ma 
hataholi Farisi la ana mana tunga nala 
oka ao nala, tehu Ama ana mana tunga 
nala soona, ta?" 

19 Boema Yesus nataa nae, "Nai feta 
ka'bi nga dalek, ade fui la ta la'a-linu fa 
do? Makanaema manakabing tou ka bei 
sama-sama nos soona, tao leo bee o 
la'a-linu. 

20Tehu neukose fai na losa fo 
manakabing touk ndia nanaho'ik neme 
sila tala'da mai. Fo nai faik ndia soona, 
besa ka ta la'a-linu fa. 

21Ta hapu hataholi fo ana tana tema 
bibia beuk neu ba'du palaa ka fa. Nanahu 
tema nanatanak ndia neukose ana 
kukulu, fo ana tao nasiba'e ba'du ndia, 
fo nalosa ana tao na siba'e na boetai 
namatua ka. 

22 Leondiak boe, ta hapu hataholi di'a 
angol beu ka leo alukosu bana lou palaak 
dale neu fa. Nanahu angol beuk ndia 
neukose ana tao naka'di alukosu bana 

louk ndia. Fo neu mate'e na te, tapaheni 
la'iesa kasa. Anggol beu ka muse di'an 
leo alukosu bana lou beuk dale neu boe!" 

23 Nai fai Sabat esa fo nai lelek Yesus 
la'oladi tina gandum esa, boema ana 
mana tunga nala mulai ketu gandum. 

24 Boema hataholi Farisi la lafa'da Yesus 
lae, "Tao le'e de O ana mana tunga mala 
la'olena ita agama na hoholo-lalanen, 
ninik ala tao-no'i hata fo nanakena-ka'ik 
nai fai Saba ta?" 

25 Boema Yesus nataa nae, "Emi beita 
les mita hata fo Dauk tao-no'in, nai 
lelek fo Abyatar bei nalalau-naoono da'di 
imam matuaina ndia fa. Lelek Dauk 
no hataholi nala lamala'a, tehu nana'a 
nala basan so, boema Dauk masok leo 
Manetualain Uman dale neu de, na'a 
loti fo ala fe basan neu Manetualain so. 
Ma ana fe loti ndia neu hataholi nala 
boe. Te se'kona tunga ita agama na 
hoholo-lalanen soona, ka'da ima mala 
nde bole la'a loti ndia dei." 

26(2:25) 

27 Boema Yesus kokolak seluk nae, 
"Fai Saba ta nanataok soaneu hataholi 
daebafa ka, te ta soaneu fai Saba ta fa. 

28 Da'di, Ana Hataholi ka Ana koasa fai 
Saba ta." 

1 Yesus fali seluk leo uma mamasok 
neu. Nai ndia hapu hataholi esa 
liman seli mates. 

2 Nai ndia boeo hapu hataholi Ia nau 
sanga Yesus sala na fo ala hapu kalaak 
kana. Da'di ala taoafik lahelen, ade 
neukose nakahahaik hataholi nai fai 
Saba ta do ta. 

3 Boema Yesus nafa'da hataholi fo liman 
seli mates ndia nae, "Mai mapadeik mai 
mata ia." 

4Boema Yesus natane hataholi manai 
sila la nae, "Tunga agama ito-aton 
soona, ita tao beek nai fai Saba ta? 
Tao malole do tao mangalauk? Soi-tefa 
hataholi do taotisa hataholi?" Tehu ka'da 
ala bedenge. 

> Yesus mete leo boboakaisun neu no 
nasak, tehu Ana dale he'di boe, nanahu 
ala langabatu lanseli. Boema nafa'da 
hataholi lima mate seselik ndia nae, "Lok 
o lima ma." Hataholi ndia lok lima na 
boema, lima na hai. 

6 Boema hataholi Farisi la la'oela 
uma mamasok ndia de no lai-laik, leu 
lakokolaok lo hataholi ba'ube leme 

Herodes nakabubua na mai fo ala taolisa 
Yesus. 

"Yesus ma ana mana tunga nala 
la'oheok leo Dano Galilea leu. Boema 
hataholi makadotok nanseli leme Galilea 
mai de leu tunga Yesus. Hataholi 
makadotok leme Yudea mai boe, 

Ŝleme Yerusalem mai, leme nusa 
Idumea mai, ma leme nusa-nusak 
manai Yarden boboan dulu mai, ma leme 
kota-kota manai Tirus ma Sidon boboa 
kaisu nala mai. Sila basa-basas mai 
leo Yesus mai, nanahu lamanene basa 
la'eneu dede'a-dede'ak fo Ana tao no'i 
nana so. 

9 Hataholi sila la de'u-de'u basa ndia de 
nalosa Yesus nadenu ana mana tunga 
nala leu sadia fen ofak, nanahu boso 
nalosak hataholi sila la sesetin. 

10 Ana nakahahaik hataholi makadotok 
nanseli, nalosa basa hataholi kamahedi 
sala lakaseseti sanga enok deka lon, fo 
ela ala hapu taila'en. 

11 Ma hataholi nitu sa'e kala metema lita 
Yesus soona, ka'da ala senek lakandoo 
leu mata na fo ala nggasi ma lae, "O nde 
Manetualain Anan!" 

12 Tehu Yesus kenaka'is no mahelek fo 
ala boso tui-benga, see Yesus ndia. 

13 Basa boema Yesus nda'e leo pupukuk 
esa lain neu, fo nalo hataholi fo Ana nahii 
kana. Hataholi sila la mai, 

14 boema Ana hele hataholi sanahulu 
dua leme hataholi sila dalek mai. 
Nafa'das nae, "Au hele emi fo ela emi 
sama-sama mo Au, fo ela Au adenu emi 
meu tao mamaloa Hala Malole maneme 
Manetualai na mai, 

15 ma neukose emi hapu koasa soaneu 
usiheni duladale mangalau kala." 

16 Hataholi kasanahulu duak sila Ia 
na'de nala nde ia: Simon fo loken soona 
lae Petrus boe, 

17 Yakobis ma tolanoon Yohanis, fo nde 
Zebedeus ana nala fo ala fois na'de 
Boanerges fo sosoana nae, "ta'tas anan", 

18 Anderias, Felipus, Bartolomeos, 
Mateos, Tomas, Yakobis fo Alfeus ana, 
Tadius, Simon fo Zelot ana na, 

19 ma Yudas Iskariot fo manake'dindiu 
Yesu sa. 

20Basa boema Yesus fali leo uma 
neu. Tehu hataholi makadoto kala mai 
lakabubua seluk, de nalosa Yesus ma 

ana mana tunga nala ta hapu lelak la'a 
fa. 

21 Hataholi la lafa'da lae, "Namulu 
so!" Nai lelek fo uma isi nala lamanene 
dede'ak ndia boema, leu lala fali kana. 

22 Mese agama Ia leme Yerusalem 
mai de lafa'da lae, "Baalzebul masok 
nai dalen dale so! Malanga dula dale 
mangalauk ndia nde fen koasa soaneu 
Ana usiheni dula dale mangalau kala." 

23 Boema Yesus nalo na hataholi 
makadotok sila la de Ana tuis 
nakandandaak de'ubee. Yesus nae, 
"Hapu nai bee, dula dale mangalau ka 
usiheni dula dale mangalau ka," 

24 "Makanaema nusak esa heaba'en 
da'di bubua-bubua kala fo esa musu 
no esa, soona neukose nusak ndia ta 
nakatatakak fa. 

25 Ma makanaema nai uma lo esa dalek 
ta hapu teikesa-dalekesa fo esa musu 
no esa soona, neukose uma isi ndia 
nakalulutuk. 

26Ma makanaema nai Nitu nusan dale, 
bibinga-baba'e ka ana dadi fo esa musu 
no esa soona, nusak ndia ta nakatatakak 
nala doo ka fa, de tao leo bee o neukose 
mopo kana. 

2/Ta hapu hataholi esa boen hapu 
masok leo hataholi balakaik esa uman 
dale neu fo ana loso nini hata-heto nala, 
makanaema ana ta henge nakahuluk 
hataholi balakaik ndia fa. Basa ndia 
soona, besa ka ana hapu loso nini 
hata-heto nala. 

28 Bubuluk leona! Makanaema hataholi 
tao sala-singok ma ana kokolak dede'a 
nakamumulu-nakamamaek soona, ana 
hapu do'o do ampon. 

29Tehu makanaema nakamumulu- 
nakamamaek Manetualain Dula Dale na 
soona, ana ta hapu do'o do ampon fa! 
Nanahu nakamumulu-nakamamaek ndia 
nde bee na, sala-singok fo manaketu 
basa tak." 

30 Yesus kokolak nae leondia nanahu 
hapu hataholi nafa'da nae dula dale 
mangalau ka ana masok nai Yesus dalek. 

31 Basa ndia boema, Yesus inan ma 
tolanoo nala ala mai. Lahani ka'da deak 
de ladenu hataholi neu nalo Yesus. 

32 Lelek ndia, hataholi ba'u ka bei 
langatuuk okofefeo la Yesus. Boema 
lafa'da Yesus lae, "Ama, Ama inan ma 
tolanoo nala lai deak. Ala sanga Ama." 

33 Boema Yesus nataa nae, "Au inang 
nde see? ma Au tolanoo ngala nde see?" 
34 Basa boema Ana mete leo hataholi 
fo manamangatuuk okofefeolan nana de 
nafa'das nae, "Au inang ma Au tolanoo 

ngala nde ia la! 

35 Hataholi fo manatao-no'i Manetualain 
hihii-nanau na, ndia nde Au tolanoo 
toung, tolanoo inang, ma Au inang." 

1 Yesus nanoli seluk nai Dano Galilea 

su'u na. Hataholi makadotok nanseli 
lakamomotu lan. Hu ndia de neu 
nangatuuk neu ofak esa lain nai dano 
dale, ma hataholi makadotok sila la 
lapadeik lai dano su'u na. 

2 Boema Yesus nanolis dede'ak ba'u ka 
ninik nakandandaak nae leo ia, 

3 "Mamanene ha! Hapu hataholi 
manatao tina-osi esa neu sele-nggali 
bini-ngges. 

4Lelek fo ana sele-nggali boema, hapu 
bini-ngges nggelok tu'da lai enok lain. 
Boema manupui la mai de la'aheni 
bini-ngges sila la. 

5 Hapu nggelok tu'da lai mamana 
mabatuk lain, de dae isi na ka'da faa 
anak. Bini-ngges sila la ala moli no 
lai-laik, nana dae isi na ta ba'u ka fa, 

6 tehu nai lelek fo le'do namatetu 
boema, nupu nala male, basa boema 
lamatuu de mates, nanahu oka nala ta 
tola dema ka fa. 

7 Hapu bini-ngges nggelok tu'da lai 
makatema dilanggauk tala'da. Boema 
makatema dilanggauk sila la ala moli 
de lakahapi la nupuk sila la de ta 
labuna-laboa fa. 

8Tehu hapu bini ngges nggelok tu'da 
lai dae maoe-maisik lain boe. Bini-ngges 
sila la moli no malole, de lamatua boema 
labuna-laboa, de hapu nggelok teluhulu, 
hapu nggelok neehulu, ma hapu nggelok 
didikuk la'i natun esa." 

? Yesus tui basa nakandandaak ndia 
boema nae, "Emi madi'idok soona, 
mamanene leona!" 

10 [elek fo Yesus mesa-mesa kana 
boema, hataholi mana mamanene 
basa nanoli na, ala mai sama-sama 
lo ana mana tunga kasanahulu dua 
nala. Ala loken fo nafa'da mangalele'do 
nakandandaak ndia sosoa-ndandaan. 

11Boema Yesus nafa'das nae, 
Manetualain fe basa emi baba'e-babati 
malole fo ela emi bubuluk bibila babaak 
la'eneu "Manetualain paleta tao leo beek. 

Tehu nanoli hataholi dea kala soona, Ana 
pake nakandandaak, 

12 fo ela 'Ala taoafik lakandoo, tehu ala 
ta bubuluk hata fo ana dadi fa, neukose 
lamanene lakandoo, tehu ta lalelak fa, 
dede'ak ia ana dadi, fo ela ala boso 
lita ma lalelak, ma ala boso mai leo 
Manetualain mai, fo Manetualain fes do'o 
do ampon." 

13 Basa boema Yesus nafa'das 
nae, "Makanaema emi ta malelak 
nakandandaak ndia sosoa-ndandaan fa 
soona, tao leo beek fo emi hapu malelak 
nakandandaa fe'e kala? 

14 Manasele-nggali ndia nde bee na, nde 
hataholi manatui-benga halak maneme 
Manetualai na mai. 

15 Bini-ngges fo manatu'da nai enok 
lai na, nakasasama na nde hataholi fo 
lamanene halak la'eneu Manetualain 
paleta tao leo bee ka. Tehu lamanenen 
tutika Nitu mai de ana ho'ina hata fo 
nanasele-nggali basak sila la leme dale 
nala dalek mai. 

16 Bini-ngges fo manatu'da nai mamana 
mabatuk lai na, nakasasama na nde 
hataholi fo lamanene halak ndia tutika 
ala sipo kana no dale namahokok. 

17 Tehu halak ndia ta nahuu-naoka 
nai dale nala dalek fa, de nalosa ta 
lakatatakak losa doo ka fa. Leondiak ala 
hapu toto'a-taak do fefepa-lili'uk nanahu 
halak ndia, tutika ala fali deak. 

18 Bini-ngges fo manatu'da nai 
makatema dilanggau ka tala'da ndia, 
nakasasama na nde hataholi fo lamanene 
halak ndia, 

19 tehu dale nala laba'e la'eneu so'da 
nala, ma ala hii ka'da laso'da nai 
hahapu-dadai manadai lena ka dalek. 
Hihii-nanau manadai lenak soaneu 
dede'a mata-mata kala masok leo dale 
nala dalek neu. Hu ndia de, lakahapi la 
halak maneme Manetualain mai nai dale 
nala dalek, nalosak ta labuna-laboa fa. 

20 Ma bini-ngges fo manatu'da nai dae 
maoe-maisik lain ndia, nakasasama na 
nde hataholi fo lamanene halak ndia 
boema ala sipo kana, de labuna-laboa 
ba'u ka, nalosa hapu nggelok teluhulu, 
hapu nggelok nehulu, ma hapu nggelok 
buna-boan didikuk la'i natun esa." 

21 Boema Yesus kokolak nakandoo nae, 
"Ade emi mita hai hataholi de'de na 
banu ka soona, ana tatana ketun ninik 
lepeneu, do ana pedan neu pepe'u ka 


MARKUS 4.22-27 22 


dae do? Tao leo bee o ta hetu. Tao leo 
bee o ana tao banuk ndia neu mamana 
banuk lain. 

22 Ta hapu nafuni na hata esa boen, 
nana neukose nananitak: ma ta hapu 
bibila-babaa na hata esa boen, nana 
neukose nanabubuluk. 

23 Hu ndia de makanaema see madi'idok 
soona, mamanene leona!" 

24 Boema Yesus kokolak seluk nae, 
"Taoafik neu hata fo emi mamanenek 
ia! Uuku-dodouk fo emi paken soaneu 
uku-dou hataholi fe'e ka, neukose 
Manetualain pake uuku-dodouk ndia 
boe, fo Ana uku-dou emi. Ma uuku-douk 
ndia ba'ulena seluk bai. 

25 Nanahu hataholi manamanuu basa 
ka, neukose nanafe lenak ba'u ka seluk 
bai: tehu hataholi nuu ta ka, metema bei 
nanuu faa anak soona, neukose nanaho'i 
falik boe." 

26 Yesus tuti kokola na seluk nae, 
"Makanaema Manetualain paleta sama 
leo Mane ka soona, heheo-hihilun hapu 
nakandandaa kana ninik hataholi esa 
sele-nggali bini-ngges nai tina. 

27 Nai fai le'odae na ana sungu; 
boema nai fai lele'do na ana fo'a. Tehu 

bini-ngges sila la moli lakandoo, fo 
lamatua-lamadema. Naa, eno na tao leo 
beek fo bini-ngges sila la ala moli ma 
lamatua, hataholi ndia ta bubuluk fa. 

28 Dae ndia nde tao na bini ngges sila Ia 
labuna-laboa, makasososa na ndana na, 
basa soona pule na, fo besa ka boa na. 

29Ma makanaema gandum ndia 
namatasa-namalatu soona, neukose 
hataholi ndia mulai ketu-kolu leona, 
nanahu fai na losa so." 

30 Boema Yesus natane seluk nae, 
"Makanaema Manetualain paleta soona, 
ita takasasama kana no bee ka? 
Ta'du-tana bee ka nde ita paken fo 
tafa'da mangalele'don? 

31 Makanaema Manetualain paleta 
soona, heheo-hihilun sama leo 
nakandandaak ia: Hataholi esa ho'i na ai 
Sawi de'ek esa fo ana selen leo dae dale 
neu. Ai de'e sawi ndia nde bee na, bini 
ngge kome'do ana nai daebafa ka. 

32 Tehu makanaema ana moli soona, 
ana dadi ai matuaina nai ai nanasele kala 
tala'da. Ndana nala eloaka, de nalosa 
manupui la mai fo landunu lai lain." 

33 Yesus nanoli hataholi la ninik 
nakandandaak leondiak ba'u ka, fo 
nandaa no hataholi sila la malela na. 

34 Makanaema Yesus nanoli hataholi 
sila la soona, nanoli ninik nakandandaak 
nakandoo. Tehu makanaema no ana 
mana tunga nala mesa kasa soona, 
nafada basa sila la no mangalele'dok. 

35 Le'donosok ndia boe, Yesus nafa'da 
ana mana tunga nala nae, "Mai fo ata 
sa'e ofak leo dano selik teu." 

36 Boema Yesus sa'e leo ofak lain neu 
ma ana mana tunga nala la'oela hataholi 
makadotok sila la leme dano su'u na, de 
ala kae leo ofak lain leu boe. Ofa fe'e 
kala lai ndia boe. Basa boema Yesus no 
ana mana tunga nala mulai lofa laa neu. 

37 Dodoo faa boema, ani matuaina mai. 
Lii la mulai puka ofa ka de oe masok leo 
dalek neu, nalosa oe a hihii nae henu ofa 
ka. 

38 Ndia te Yesus kailungu kailungu esa 
de Ana sungu nai ofa bui. Boema ana 
mana tunga nala leu fafae lafo'an de 
lafa'dan lae, "Ama Mesen, ade ita soe 
nde ia so, tehu Ama ta nafaduli fa?" 

39 Yesus fo'a boema nasapala anina, ma 
dano ndia nae, "Makamate leona!" No 

besak ndia boe, ani na nakamate, ma 
dano nee-nee lino-lino. 

40 Boema Yesus nafa'da ana mana 
tunga nala nae, "Tao le'e de emi bii? Tao 
le'e de emi ta mamahele Au fa?" 

41 Boema ala bii ma esa nafa'da esa 
nae, "Tunga ndoo na see hataholi ia, de 
nalosa ani lii tunga paleta na." 

1 Makabui na, Yesus no ana mana 
5 tunga nala losa Dano Galilea selik, fo 
nai nusa Garasa. 

2 Yesus bei kona neme ofak lain mai 
tutika, touk esa kalua neme lea-luak 
manai late sala dalek mai. 

3 Hataholi ndia, dula dale mangalau ka 
koasa nan, de ana leo ka'da nai late 
sala. Ala ta hapu pa'a lala fan: leomae 
ala pa'a lini kana namosina boe. 

ANasi'a ei liman nanalangek, tehu 
ana tao naketuheni namosina sila la 
tataas esa, ma besi manai ei na, ana tao 
nala'dis. Hataholi ndia balakai na seli, 
nalosa hataholi ta hapu ta'da nala fan. 

SLele'do le'odaen naleu-nalaak nai late 
sala, ma nai pupuku kala, boema ana 
nggasi ma ana tao nahina ao na ninik 
batu. 

6 Lelek bei nai doo ka te nita Yesus 
mai de nalai neu, boema ana senek neu 
Yesus mata na. 

7 Ana nggasi napane'e nae, "Yesus, Fo 
Manetualain Mademaina Ana na! O sanga 
tao au le'e ia? No Manetualain na'de na, 
au dokodoe fo boso tao doidoso au!" 

8 Hataholi ndia kokolak nae leondia 
nana Yesus nafa'dan nae, "Dula dale 
mangalau ko nei, kalua meme hataholi 
ia dalek mai leona!" 

9? Boema Yesus natanen nae, "O na'de 
see?" Hataholi ndia nataa nae, "Au 
na'de 'Legiun', nanahu ami makadotok 
nanseli!" 

10 Hataholi ndia noke fali-fali neu 
Yesus, fo daenga boso nadenu dula dale 
mangalauk sila la kalua leme nusak ndia 
mai. 

11 Ndia te bafi makadotok totofi sanga 
nana'ak nai pupuku ka huu na. 

12 Boema dula dale mangalauk sila la 
dokodoe neu Yesus lae, "Madenu ami 
meu leo bafi sila la dalek meu." 

13 BoemaYesus nakaheik. Dadi, dula 
dale mangalauk sila la kalua leme 
hataholi ndia mai de ala masok leo bafi 
sila la dalek leu. Bafi sila la lala'ena lalai 

de ala tee leme fela ka su'u na leo dano 
dale leu boema ala bolo. Bafi sila la 
basa-basas lala'ena, fafakama bafi lifun 
dua. 

14 Boema hataholi manamanea bafi sila 
la lalai de leu lafa'da manda'dik ndia neu 
hataholi manai kota no nggolo titia-tatai 
nala. Boema hataholi la mai fo ala sanga 
mete manda'dik beek ndia. 

15 Ala mai tutika lakandoo leo Yesus 
leu, boema lita hataholi fo na'ka sa dula 
dale mangalau ka nai aon dale ndia, bei 
nangatuuk nai ndia. Ana pake bualo'as 
so, ma dudu'a na boeo namaneu so. 
Boema basa-basas ala bii beno'u. 

16 Hataholi manita matan manda'dik 
ndia, ala tui manda'dik ndia neu basa 
hataholi la. 

17 Boema nusak ndia hataholi nala loke 
fo, Yesus la'oela nusak ndia. 

18 [elek fo Yesus sa'e nala ofak lain 
boema, hataholi fo na'ka sa dula dale 
mangalau ka nai aon dale ndia noke 
Yesus, fo ana tunga Yesus. 

19 Tehu Yesus ta nakaheik fa de nafa'dan 
nae, "Fali leona, fo mafa'da o tolanoo 
ka'a-fa'di mala, hata fo Lamatua ka 

tao no'i basan neu o so, ma mafa'das, 
Lamatua ka dale malolen soaneu o a!" 

20 Boema hataholi ndia ana la'o leona, 
de ana mulai tui nai kota esa na'de, 
Kota Sanahulu, hata fo Yesus tao basan 
soaneu ndia. Basa hataholi la lamanene 
boema, ala dodoo doak ana. 

21 Yesus fali seluk leo dano selik neu 
boema, hataholi makadotok ala mai de 
lakamomotu lan neme boboa kaisun 
mai. 

22 Hataholi esa na'de Yairus ana mai. 
Hataholi ndia mauli-malangan nai uma 
mamasok manai kota ndia. Lelek fo nita 
Yesus boema, ana sene neu mata na, 

23 de noke nanseli nae, "Ama, au 
anafe'o nga namahe'di belak. Ama sue 
na, mu fo mafaloen fo ana lea-hai, fo 
daenga boso maten!" 

24 Boema Yesus neu sama-sama 
no Yairus. Hataholi makadoto kala 
tungan de lakaseseti Yesus neme basa 
boboakaisun nala mai. 

25 Nai hataholi makadotok sila Ia tala'da, 
hapu inak esa namahe'di po'a daak teuk 
sanahulu dua so. He'dis ndia bei natutik 
no he'di bula na. 

26 Nase'o basa hata-heto nala fo ana 
bae dote la, tehu dotel sila la esa boeo 
ta hapu tao nahai fan. Te he'di na boetai 
namabela nakandoo. 

27 Inak ndia namanene tutuik ba'u ka 
la'eneu Yesus so. Boema inak ia si'da 
esa-esa no hataholi makadotok sila la de 
neu deka no Yesus neme dea mai, 

28 nanahu ana dodoo nai dalen dale 
nae, "Sa'di au taila'e ka'da ba'du manalu 
na boeo, neukose au lea-hai!" 

29 Neu de ana taila'e Yesus ba'du 
manalu na boema, no hatematak ndia 
boe, po'a daa na nate'e tutik. Name'da 
nana ana hai so. 

30 Nai hatematak ndia boeo, Yesus 
name'da balakai na kalua neme aoinan 
dale mai. Boema Ana lipa leo hataholi 
makadotok sila la neu de natanes nae, 
"See ka nde taila'e Au ba'du manalu 
nga?" 

31 Boema ana mana tungan nala 
lafa'dan lae, "Ama mita matam hataholi 
de'u-de'u basa ia la lakaseseti. Ma Ama 
bei natane nae, see ka nde taila'e Ama?" 

32 Tehu Yesus ka'da mete nakandoo leo 
boboa kaisun neu. 

33 Inak ndia bubuluk basa, hata 
manda'dik neu aoina na so, boema 
no dedelek ma bibiik, ana senek neu 
Yesus mata na, de ana manaku ndia 
tatao-nono'in. 

34 Boema Yesus nafa'dan nae, "Ana 
ngonei, hu ka nde o mamahele Au de o 
lea-hai! Mu'u ma no so'da-molek leona. 
Te o lea-hai makandoo so!" 

35 Yesus bei kola-kola te, ladenu 
hataholi de'ubee leme Yairus uman mai 
de lafa'da Yairus lae, "Tuan, Tuan anafe'o 
na maten so, de tuan boso boe tao susa 
seluk Ama Mesen bai" 

36Tehu Yesus ta taoafik neu hataholi 
sila la hala nafafa'dan ndia fa, de 
nafa'da Yairus nae, "Boso bii, te ka'da 
mamahele!" 

37 Boema Yesus la'ok nakandoo, tehu 
Ana ta nau hataholi tunga fan de no 
ka'da Petrus ma Yakobis boema Yohanis 
fo sila tolanoo kala. 

38 Lelek fo ala losa Yairus uman boema 
Yesus mete te nai uma, seek see-doto 
doto, ma lamanene kikii-makaleleu 
matuaina. 

39 Boema Yesus nakandoo leo uma dale 
neu de nafa'das nae, "Tao le'e de emi 

makalupu manseli ma emi kii makaleleu? 
Ni'iana ndia ta mate fan, te ka'da ana 
sungu ndia!" 

40 Tehu ala hika Yesus. Boema nadenu 
basa-basas kalua leo deak leu de no 
ni'iana ndia ina aman, ma ana mana 
tunga katelu nala masok leo ni'iana ndia 
kaman dale leu. 

41 Lala dalek boema Yesus ho'u na 
ni'iana ndia lima na de nafa'dan nae, 
"Talita kum," fo sosoa na nae, "Ana 
inaana konei, Au afa'da neu o, fo'a 
leona!" 

42No hatematak ndia boe, ni'iana 
inaanak ndia ana fo'a de ana la'ok. 
Inaanak ndia teuk sanahulu dua so. Basa 
hataholi manita matan manda'dik ndia, 
ala dodoo doa kana lanseli! 

43 Tehu Yesus kena ka'is no mahelek, 
fo ala boso tui-benga dede'ak ndia neu 
su'di see a boen. Boema nafa'das nae, 
"Fe ni'iana ndia na'a-ninu leona." 

t Yesus no ana mana tunga nala fali 
sama-sama leme mamanak ndia mai 
de leu leo nggolo-ta'dun leu. 

2 Nai Fai Saba ta boema, Ana mulai 
nanoli nai uma mamaso kala dalek. 
Hapu hataholi makadotok lai ndia. Lelek 

fo hataholi sila la lamanene Yesus nanoli 
na boema, ala dodoo doa kana lanseli. 
Bekola lae, "Hataholi ia Ana hapu basa 
nanolik sila la leme bee mai? Manatee 
tenok matak leo beek ia nai Hataholi ia 
dudu'a-aafin dale? Tao leo beek de, Ana 
hapu tao manda'di beuk? 

3 Ade Hataholi ia ta nde tuka ai fo 
Maria ana na, ma Yakobis, Yosep, boema 
Simon, tolanoo na nde ndia hetu? Hei, 
tolanoo ina nala boeo ala leo lai ia." Hu 
ndia de, ala ta sipo kana fa. 

4Boema Yesus nafa'das nae, "Ala fe 
nabi esa ha'da-holomata su'di nai bee 
bee a, ta'da fe'e nai tolanoo ka'a-fa'di 
nala ma nggileo-bobongi nala tala'da." 

SYesus ta hapu tao manda'di beuk esa 
boen nai mamanak ndia fa, te ka'da Ana 
nakahahaik hataholi kamahedis de'ubee 
ninik Ana lalaa lima na neu hataholi sila 
la lain. 

6 Yesus dodoo doak, tao le'e de ala ta 
lamahele fan. Basa boema, Yesus neu 
leo nggolo titia-tataik sila la de nanoli 
hataholi la. 

7Yesus nalo na ana mana tunga 
kasanahulu dua nala de nadenus ala 

la'ok dua-dua, ma Ana fes koasa, fo ala 
usiheni dula dale mangalau kala. 

8 Ana fes natutu'duk nae, "Boso mini 
hata-hata nai emi leleo-lala'o ma dalek, 
te mini ka'da emi aitete'e ma. Boso mini 
nana'ak do alukosu doik, do doik boe. 

9 Pake sapatu, tehu boso mini ba'du 
dua." 

10 Boeo nafa'das nae, "Makanaema emi 
masok leo uma esa dalek meu soona, leo 
meme ndia losa emi la'oela kota ndia. 

11 Tehu makanaema emi losa mamanak 
esa fo hataholi sila la ta nau sipok emi do 
ala ta nau lamanene emi fa soona, la'oela 
mamanak ndia. Soona ngganggafuheni 
afu manai emi ei dale ma, fo ana da'di 
neu nasanene'dak esa soaneu hataholi 
sila la!" 

12 Boema Yesus ana mana tunga 
kasanahulu duan sila la la'o leona. Leu 
tui-benga lae, hataholi daebafa ka muse 
tukatei-saledale leme sala-singo nala 
mai. 

13 Yesus ana mana tunga nala usiheni 
dula dale mangalauk makadotok, ma ala 
lose mina Setun neu hataholi kamahe'di 
sala fo ala lea-hai. 

14 Ala benga basa manda'dik sila Ia 
losa Mane Herode sa boe, nana nai 
basa mamanak lala'ena lamanene Yesus 
na'de na so. Hapu hataholi nafa'da nae, 
"Yohanis Mana Salani ka naso'da falik 
so! Hu ndia de nanuu koasa fo ana tao 
basa manda'di beuk sila la." 

15Tehu hataholi nggelok lafa'da lae, 
"Elia nde ndia." Hapu nggelok bai soona 
lafa'da lae, "Ndia nabi esa sama leo nabi 
lele makahulu kala." 

16 [elek fo Herodes namanene dede'ak 
ndia boema nae, "Tao leo bee o hataholi 
ndia nde Yohanis Mana Salani ka. 
Makahulu na au adenu hataholi neu 
tete na langa na so, tehu tao leo bee o 
naso'da falik nde ia so!" 

17 Nakahuluk neme ndia mai a, Herodes 
nadenu basa hataholi la leu ho'u la 
Yohanis fo ala taon leo bui dale neu so. 
Herodes tao leondiak nana Herodias fo 
ana saonan ndia, nde bee na tolanoon 
Filipus saoina na, 

18 te se'kona Yohanis kena-kai'i fali-fali 
no Herodes nae, "O ta bole sao o tolanoo 
ma saon ndia fa!" 

19 Hu ndia de Herodias nape'da 
dalek no Yohanis de ana nau taonisa 

Yohanis, tehu ta da'di fa nana Herodes 
napanggenggen. 

20 Hu ka nde Herodes nadenu basa 
hataholi fo lanea matalolole Yohanis 
maso'da na nai bui dale, nana ana bii 
Yohanis. Ana bubuluk Yohanis ia hataholi 
esa malole, fo nananadenuk neme 
Manetualain mai. Ma memak metema 
Yohanis kokolak soona, Herodes boeo 
nau namanenen, leomae hu ka nde 
Yohanis de dale na he'dis nanseli. 

21 Mate'e na boema Herodias hapu loak 
nai lelek fo Herodes tao fai bobongi na. 
Lelek ndia, Herodes tao feta fe nusak 
a mana paleta matua-madema nala, 
malanga soldadu matuaina la, ma basa 
lasi nggolok manai nusa Galilea. 

22 Herodias anafe'o na ana longe nai 
feta ndia. Lolonge na mana'ahiik de 
nandaa no Herodes no fui nala dale na. 
Boema Herodes nafa'da anafe'o anak 
ndia nae, "O hii beek soona ka'da moke, 
te neukose au fe o!" 

23 Boema Herodes helu anafe'o 
anakndia pake soo-supak nae, "O 
moke beek ndia boe, neukose au fe o, 
lena-lenak leomae o moke au nusa nga 
seli boe!" 

24 Boema anafe'oanak ndia neu natane 
inan nae, "Ina, au muse oke hata bee ka 
fo nde malole a?" Boema inan nafa'dan 
nae, "Moke Yohanis Mana Salani ka langa 
na." 

25 Tutika anafe'oanak ndia fali lai-lai leo 
Herodes neu de nafa'dan nae, "Au oke 
Yohanis Mana Salani ka langa na taon 
neu pinga maloa esa dalek fo fen mai au 
besak ia boe." 

29 Herodes namanene nonokek ndia 
boema, dale na he'di sa nanseli. Tehu 
ana ta hapu tipa nonokek ndia fa nana 
ana soo-supa basa nai fui nala matan so. 

27 Dadi ana paleta manamanean esa 
tutik fo neu te'te na Yohanis Mana Salani 
ka langa na. Boema soldadu ndia neu 
leo bui dale neu de ana te'te na Yohanis 
langa na. 

28 Basa boema, ana ho'inini langak ndia 
de ana taon neu pinga maloa esa dalek 
de ana fen leo anafe'oanak ndia neu. 
Boema anafe'oanak ndia ana fen leo inan 
neu. 

29 Lelek fo Yohanis ana mana tunga nala 
lamanene dede'ak ndia boema leu ho'i la 
Yohanis popola na de leu latoin. 

30 Basa boema, Yesus hataholi 
nadedenu nala ala fali ma'is de 
lakabubua falik lo Yesus. Ala tui Yesus, 
basa hata fo sila tao-no'in ma sila lanoli 
hataholi la. 

31 Hataholi makadotok nanseli leu mai 
de nalosa Yesus no ana mana tunga 
nala ta hapu loak la'a-linu fa. Hu ndia 
de Yesus nafa'da ana mana tunga nala 
nae, "Mai leona, fo teu leo mamanak esa 
nee-nee lino-lino fo ita mesa-mesa tala, 
fo ela emi hapu hahaeao mala doo doo 
fa dei." 

32 Boema ala sa'e ofak de leu leo 
mamanak esa nee-nee lino-lino. 

33 Tehu hataholi makadotok sila Ia lita 
ala la'oela mamanak ndia, ma lalelak 
Yesus no ana mana tunga nala so. Dadi, 
basa hataholi manai kota nai nusak ndia, 
lalaik lakahuluk tunga ma'dak lain de ala 
losa lakahuluk leme Yesus no ana mana 
tunga nala. 

34 Lelek fo Yesus kona neme ofak lain 
mai te nita hataholi makadotok lai ndia 
so. Yesus dale na tu'da, nana hataholi 
sila la sama leo bi'ilopo manafoo ta kala. 
Boema Ana mulai nanolis dede'ak ba'u 
ka. 

35 Le'donoso boema, Yesus ana mana 
tunga nala lafa'dan lae, "Sanga le'odae 
ia so, boema mamanak ia doo ka neme 
nggolo ka mai, de 

36 malole lenak Ama madenu hataholi ia 
la fo ala fali le'us, fo leu asa nana'ak nai 
nggolo titia-tataik ia la." 

37 Tehu Yesus nafa'das nae, "Emi fes 
la'a-linu." Tehu Yesus ana mana tunga 
nala lafa'dan lae, "Awii, ade ami muse 
meu asa loti beli na ba'u doi isi lilofulak 
natun dua, fo ami fe hataholi ia la la'a 
do?" 

38 Boema Yesus natanes nae, "Emi lotim 
ba'ubee nai ndia? Meu mete su'di kasa." 
Leu meten boema lafa'da Yesus lae, 
"Hapu loti lima ma i'ak boak dua." 

39 Boema Yesus nadenu basa hataholi 
sila la fo langatuuk bubua-bubua kala 
leu na'u lain. 

40 Hataholi sila la langatuuk bubua- 
bubua kala no malole na. Bubuak 
nggelok hapu hataholi natun esa, ma 
bubuak nggelok bai soona, hapu hataholi 
limahulu. 

41Basa boema, Yesus ho'i na loti 
kalima kala ma i'a boa kaduak sila la de 
nanganalo leo lalaia neu, boema noke 

makasi neu Manetualain. Basa ndia 
boema, Ana tete'i loti sila la de Ana fen 
neu ana mana tunga nala, fo ala baba'e 
fes neu hataholi makadotok sila la. Ana 
baba'e i'a boa kaduak sila la neu hataholi 
sila la basa-basas. 

42 Ala la'a losa lakabete. 

43 Basa boema, Yesus ana mana tunga 
nala hehele lakabubua nana'a ela kala 
basan lala'ena, hapu lepeneu henuk 
sanahulu dua. 

44 Leke ka'da touk mana'a loti sila la de, 
fafa'kama hapu touk lifun lima. 

45 Basa ndia boema, no lai-laik Yesus 
nadenu ana mana tunga nala lakahuluk 
lo ofa ka leo Betsaida leu, fo nai dano 
selik. Nana Yesus bei nadenu falik 
hataholi makadotok sila la. 

46Yesus nadenu basa hataholi 
makadotok sila la boema, Ana kae leo 
pupukuk lain neu fo Ana hule haladoi. 

47 Le'odae boema, Yesus ana mana 
tunga nala ofa na losa dano tala'da, tehu 
Yesus bei nai madak lain. 

48 Yesus mete nitas, ala sefe ofak ndia 
no toto'a-sosotak nana latongo lo ani 
solu a. Hu ndia de lolebalahaak boema, 
Ana la'ok tunga oe lain de neu tungas. 


MARKUS 6.49-55 40 


Ana sanga nae la'o nakandoo fo Ana la'o 
selis. 

49 Lelek fo ana mana tunga nala litan 
Ana la'ok nai oe lain boema, laedaenga 
ko'donaok manamaik ndia, 

50 de nalosa ala bii ma lakadii-lakau. 
Nana basa-basas litan de ala nggenge 
lanseli. Tehu Yesus kokolak nos tutik 
nae, "Makatetesak emi dale mala! Te Au 
Yesus, de boso bii!" 

51 Boema Ana kae leo ofak lain neu 
tutika, ani na boeo nakamate. Yesus ana 
mana tunga nala dodoo doa kana. 

52 Ala beita lalelak Yesus tao manda'di 
beuk ninik loti boa kalima kala fa. Tea na 
seli ba'eneus, soaneu lalela kana. 

53 Ala losa dano selik boema, ala see 
leme namo Genezare ta. 

34 Ala see de ala kona leme ofak lain 
mai boema, hataholi la lita Yesus nde 
mana maik ndia. 

>> Boema lalai leo basa mamanak 
lala'ena nai nusak ndia dalek, fo 
langapepe'uk basa hataholi kamahe'di 
nala neu ne'ak lain, fo ala ndolo los leo 
Yesus mai. Metema lamanene Yesus 
nai mamanak bee soona, ala ndolo lo 

hataholi kamahe'di sala leo mamanak 
ndia leu. 

56 Yesus losa bee, nau nai nusak bee do 
nai kota bee, do nai nggolok bee ndia 
boe, hataholi la lo hataholi kamahe'di 
sala leo ndia leu, fo langapepe'u kasa leu 
uma la so'da na. Hataholi la loke lanseli, 
fo fe hataholi kamahe'dis sila la loak, 
fo sa'di ala koila'e Yesus ba'du manalu 
na, leomae ka'da pe'da na boe. Basa 
hataholi kamahe'dis manataila'e nana, 
ala hai beno'u. 

7 1 Hataholi Farisi bubuak esa ma mese 
agama de'ubee leme Yerusalem mai 
leo Yesus mai. 

2 Lita Yesus ana mana tungan de'ubee 
la'a no lima nala ta balisi tunga agama, 
fo nde la'a-linu tehu ta lafui oe lakahuluk, 
tunga agama nakanenete na fa. 

3Hataholi Farisi la leondiak boe, basa 
hataholi Yahudi la ho'u lahele bei ba'ikai 
nala ha'da na. Ala ta nau la'a-linu fa, 
metema ala beita lafui oe lakahuluk 
tunga eno-dalak fo nananaketu basa ka 
SO. 

“Ala asa lini beek neme pasa ka mai 
soona, ala safe lakahuluk hata ndia dei, 
fo besa ka la'an. Ala ho'u lahele bei 

ba'ikai nala nakanenete fe'en ba'u ka, fo 
nde nakanenetek la'eneu, safe nggalaas, 
safe mango, ma safe lou-laa liti la. 

SHu ndia de, hataholi Farisi la ma mese 
agama sila la latane Yesus lae, "Tao le'e 
de, O ana mana tunga mala la'a-linu te 
ala ta lafui oe fa? Hu beek de, ala ta 
tunga ita bei ba'ikai nala ha'da na fa?" 

6 Boema Yesus nae, "Emi hataholi 
manadea dale kala! Hata fo Yesaya 
nafa'da elan la'eneu emi, memak 
tete'e ka la'en. Yesaya nafa'da nae, 
'Manetualain nae leo ia, Hataholi sila 
la lakaluku-lakatele leu Au, ka'da linik 
hala-kokola nala, tehu dale nala doo ka 
neme Au mai. 

7 Palsuma la'i esa kana, sila lakaluku- 
lakatele leu Au, nanahu, sila lanoli 
hataholi daebafa ka nakanenete nala 
nono'ka bai de, Au nakaneneteng sila la!' 

8 Emi ta taoafik neu Manetualain paleta 
nala fa, boema emi ho'u mahehele 
hataholi daebafa ka nakanenete nala." 

9Boema Yesus nafa'da selu kasa nae, 
"Emi malela ma seli soaneu emi ta sipok 
Manetualain paleta na, fo sue ka nde emi 
ho'u mahele emi nanoli mala. 

10 Musa fe basa paleta nde ia nae, 'Fe 
ha'da-holomata neu inam no amam,' 
boema 'Ba'eneu see fo ana soo-supa ina 
aman soona, muse hukunisan.' 

11 Tehu emi manoli mae: Makanaema 
hataholi nafa'da ina aman nae, 'Hata fo 
au muse fen neu au inang no au ama 
nga, au fe basan neu Manetualain so,' 

12 soona emi po'ilotak hataholi ndia 
neme belaba'un soaneu ana tulu fali ina 
aman. 

13 Da'di no emi nanolim fo emi fen 
neu hataholi la ndia, emi tao mamopo 
Manetualain dede'a-kokolan. Emi bei 
tao-no'i dede'ak leondiak ba'u ka." 

14Boema Yesus nalo hataholi 
makadotok sila la la'i esa seluk de 
nafa'da nae, "Mamanene leona, fo 
daenga emi malelak! 

15Ta hapu hata esa neme deak fo 
ana masok leo hataholi a dalek neu, fo 
daenga ana hapu tao na hataholi ndia 
nanggenggeo fa. Dede'a nasafali na 
nae, hata fo ana kalua neme hataholi 
esa dalek mai, soona hata ndia nde tao 
nanggenggeo nana. 

16 Da'di, makanaema emi madi'idok 
soona, mamanene leona." 

17 Lelek fo Yesus la'oela hataholi 
makadotok sila la boema, neu leo 
uma dale neu de ana mana tunga 
nala latanen, nakandandaak ndia 
sosoa-ndandaan. 

18 Boema Yesus nafa'das nae, "Ade emi 
boeo beita malela kana fa? Ade emi ta 
malelak hata fo ana masok leo hataholi 
esa dalek neu soona, hata ndia ana ta 
hapu tao na hataholi ndia nanggenggeo 
fa? 

19Nana hata fo manamasok ndia, 
ana ta la'ok tunga ate ka fa, tehu ana 
la'ok tunga tei ka, fo basa soona, ana 
kalua seluk." Yesus kokolak nae leondia 
nana, basa nana'ak lala'ena malole 
mesa-mesan. 

20Boema Yesus kokolak seluk nae, 
"Hata fo manakaluak neme hataholi 
a dalek mai a, hata ndia nde tao 
nanggenggeo nana. 

21 Nanahu neme dalek mai, fo nde neme 
dalen dale mai, dudu'a-aafi mangalau 
kala moli da'di, fo sila nde tao la hataholi 
a sosoa-piao, namanako, nanisa, 

22 hohonge, ke'dindiu, nakasasa'ek 
dede'ak, boema ana tao-no'i basa 
hata mangalauk lala'ena, ma ana 

da'di hataholi mana dale-he'di hata, ta 
nanuu ha'da-holomata, nape'da dalek, 
koao-ndaeaok, ma nanoli doa kana. 

23 Basa hata mangalauk sila la, ala moli 
da'di leme dalek mai, fo basa sila la nde 
tao na hataholi a nanggenggeo a." 

24 Basa boema, Yesus la'oela mamanak 
ndia de neu leo nusak manadeka no kota 
Tiru sa. Ana masok leo uma esa dalek 
neu, nana Ana ta nau hataholi bubuluk, 
Ndia nai ndia fa. Tehu Ana ta hapu nafuni 
na aoina na fa. 

25Inak esa ana inaana na, dula dale 
mangalau ka masok nai dalen dale. Inak 
ndia namanene hataholi la kokolak Yesus 
na'de na, boema neu leo Yesus neu de 
ana senek neu Yesus mata na, 

26 hoema ana dokodoe fo ela Yesus 
usiheni dula dale mangalauk ndia neme 
ni'iana ndia dalek mai. Inak ndia, 
hataholi ta Yahudi fa. Ala bongin nai 
nusa Fenisia nai Siria. 

2/ Yesus nafa'dan nae, "Muse fe ni'iana 
la la'a lakahuluk. Ta malole fa, metema 
emi ho'ima ni'iana la nana'a na fo fen 
neu busa." 

28 Boema inak ndia nae, "Lamatuak, 
busa manai mei sosolon dae boeo, la'a 

ni'iana la nana'a elan fo manatu'da leo 
dae neu a!" 

29 Boema Yesus nafa'dan nae, "Hu ka 
nde o natataam ndia de, fali mu'u ma 
leona, te dula dale mangalau ka, ana 
kalua neme o ana ma dalek mai so!" 

30 Inak ndia ana fali leona. Ana losa uma 
boema, nita ana na bei nangape'uk nai 
pepe'uk lain, tehu dula dale mangalau 
ka ana kalua te'e-te'e neme ni'iana ndia 
dalek mai so. 

31 Basa boema Yesus la'oela nusa 
Tiru sa de Ana la'ok nakandoo tunga 
Sidon, fo neu leo Dano Galilea neu. Ana 
la'ok tunga enok manaleo nusak Kota 
Sanahulu a. 

32 Nai ndia, hataholi Ia Io hataholi esa 
nggoa pakek leo Yesus neu. Loke Yesus 
fo Ana lalaa lima na neu hataholi ndia 
lain. 

33 Yesus no heok hataholi ndia mesa 
kana doo dooana faa neme hataholi 
makadoto kala mai boema, Ana tao 
limaku'u na leo hataholi ndia di'idoon 
duas dalek neu. Boema Yesus mu'di ape 
na, de nafaloe hataholi ndia maa na. 

34 Basa ndia boema, Yesus nanganalo 
leo lalai neu de Ana hela hahae na, 

boema nafa'da hataholi ndia nae, 
"Efata," fo sosoa na nae, "Matahuka 
leon!" 

35 Hataholi ndia di'idoo na natahuka, 
ma maa na mangana'u falik de ana mulai 
kokolak no malole. 

36 Boema Yesus kena-ka'i basa-basas fo 
ala boso tui dede'ak ndia neu su'di see 
a boen. Tehu Yesus boetai kena-ka'is, te 
sila boeo boetai tui-benga lakandoo. 

37 Basa hataholi fo lamanene dede'ak 
ndia, ala dodoo doa kana lanseli. Ala 
kokolak lae, "Ana tao basa hata lala'ena 
no malole! Nakalenak bai, Ana tao na 
hataholi pake kala hapu lamanene ma 
hataholi nggoa kala hapu kokolak!" 

1 Basa de, beita doo ka boen te hapu 
seluk hataholi makadotok bubuak 
esa, ala mai de lakabubua. Nana hataholi 
sila la nana'an ta. Boema Yesus nalo na 

ana mana tunga nala de nafa'das nae, 

Z2"Au dale nga tu'da neu hataholi 
makadotok ia la. Faik telu dale na, 
hataholi sila la sama-sama lo Au, de 
besak ia basa nana'a nala so. 

3Makanaema Au adenus ala fali no tei 
lou nala soona, neukose ala sapala'o lai 
eno tala'dak. Lena-lenak nai hataholi sila 

la dalek, hapu hataholi nggelok ala mai 
leme dae dook mai." 

4Boema Yesus ana mana tunga nala 
lae, "Mamanak ia mamana mana 
pasife'ek, de hataholi a hapu asa nana'ak 
nai bee fo dai basa hataholi ia la?" 

5 Yesus natanes nae, "Emi mini loti 
de'ubee nai ndia?" Boema lae, "Loti 
hitu," 

6 Boema Yesus nadenu hataholi 
makadotok sila la langatuuk leu dae 
lain. Boema Ana ho'i na loti kahituk sila 
la de noke makasi neu Manetualain. 
Basa boema, Ana tete'i loti sila la de 
Ana fen leo ana mana tunga nala neu 
fo ala baba'e fe hataholi sila la. Boema 
ana mana tunga nala tao tunga Yesus 
paletan ndia. 

7 Lini i'a lutuk boak de'ubee boe. Yesus 
noke makasi neu Manetualain neu i'ak 
sila la boema, nadenu ana mana tunga 
nala fo ala baba'e fe hataholi la i'ak sila 
la boe. 

8 Ala la'a losa lakabete. Hataholi mana'a 
kala, fafa'kama hataholi lifun ha. Basa 
boema, Yesus ana mana tunga nala 
hehele lakabubualala nana'aela kala 
lepeneu henuk hitu. Boema Yesus 

nadenu hataholi sila la fo ala fali le'us 
leona, 

9 (8:8) 

10 ma no ana mana tunga nala sa'e ofak 
tutik de leu leo nusa Dalmanuta leu. 

11 Hataholi Farisi de'ubee leu leo Yesus 
leu de ala mulai lale'a lon, fo ala sanga 
lakahihi'i kana. Loke Yesus tao manda'di 
beuk, fo ana da'di ta'du-tana esa nae, 
Ana mai neme Manetualain mai. 

12 Yesus hela hahae na boema nae, "Hu 
beek de hataholi besak ia la loke Au tao 
manda'di beuk? Ta! Neukose Au ta fes 
ta'du tana matak leondia ka fa!" 

13 Boema Yesus la'oelas de neu leo ofak 
dale neu. Basa boema neu leo dano selik 
neu. 

14Yesus ana mana tunga nala 
lafandelehenin de ta lini loti dai fa. Lini 
ka'da loti esa nai ofak lain. 

15 Yesus nafa'das nae, "I'akouk hataholi 
Farisi la lo Herodes lalu tei na," 

16 Boema ana mana tunga nala mulai 
lakokolaaok la'eneu dede'ak ndia. Bekola 
lae, "Ana kokolak nae leondia nana, ita 
lotin ta do." 

17 Yesus bubuluk hata fo sila latataneao 
ka. Hu ndia de natanes nae, "Tao le'e 

de emi matataneaok la'eneu loti ta? Ade 
emi ta bubuluk ma emi beita malelak 
boen do? Tao le'e de, emi dudu'a-aafim 
ana pa'a tao leondiak? 

18 Emi manuu matak, ma tao le'e de 
emi ta mita fa? Emi manuu di'idook, ma 
tao le'e de emi ta mananene fa? Emi ta 
mafandendelek 

19 loti kalimak fo Au tete'i fen neu 
hataholi lifu kalima kala la'a fa do? 
Emi hehele makabubua nana'aela kala, 
lepeneu henuk de'ubee?" Boema lataa 
lae, "Sanahulu dua." 

20 Yesus natane seluk nae, "Ma nai lelek 
fo Au tete'i fe hataholi lifu kaha kala loti 
kahituk sila la, emi hehele ma nana'aela 
kala, lepeneu de'ubee?" Boema lataa 
lae, "Lepeneu hitu," 

21 Yesus nafa'da selu kasa nae, "Naa, 
ade emi beita malela kana boen do?" 

22 Ala losa Betsaida boema, hataholi 
la lo hataholi pokek esa leo Yesus neu 
fo loken nafaloe hataholi pokek ndia fo 
nakahahai kana. 

23 Boema Yesus ho'u na hataholi pokek 
ndia lima na de nalala'on leo kota deak 
neu. Basa boema, Yesus mu'di ape neu 
hataholi ndia mata na. Boema Ana tao 

lima na neu hataholi ndia mata na de 
natanen nae, "Ade besak ia o hapu mita 
hata esa so do beik?" 

24 Hataholi ndia ana mete leo uluk neu 
boema nae, "Hei, Au ita hataholi Ia 
bela'o, tehu au itas sama leo ai huu ka." 

25 Yesus tao seluk lima na neu hataholi 
ndia mata na. Oek ia soona, hataholi 
ndia sanga enok fo nita no malolena. 
Mata na hai, de nita basa hata lala'ena 
no mangale'dok. 

26 Boema Yesus nafa'dan nae, "Fali 
leona! Tehu boso fali seluk leo kota ndia 
mu bai." 

27 Yesus no ana mana tunga nala leu 
leo nggolo-nggolok manai Kaisarea ma 
Filipi titia-tatai nala leu. Ala losa eno 
tala'dak boema Yesus natanes nae, 
"Tunga hataholi la nafa'dana soona, Au 
ia see?" 

28 Boema lataa lae, "Hapu hataholi 
nggelok lafa'da lae, Yohanis Mana Salani 
ka, ma hapu nggelok boeo lafa'da lae, 
Elia ma nggelok seluk bai soona lafada 
lae, nabi ndia." 

29 Yesus natanes nae, "Tehu tunga emi 
soona, Au ia see?" Boema Petrus nataa 
nae, "Ama nde Mane Mana Fe So'da ka!" 

30 Boema Yesus fes nasanene'dak fo 
ela ala boso lafa'da hataholi esa boen, 
la'eneu see Yesus ndia. 

31 Basa ndia boema, Yesus mulai nanoli 
ana mana tunga nala nae, Ana Hataholi 
ka muse doidoso nanseli, ma neukose 
lasi-lasi kala, malanga ima mala, ma 
malanga agama la ala la'ba nana. 
Neukose ala taolisan, tehu neu fai katelu 
na soona, neukose naso'da falik. 

32 Yesus nafada dede'ak ndia neu 
ana mana tunga nala no mangale'dok. 
Boema Petrus hela Yesus leo boboak neu 
de ana ka'i Yesus. 

33 Tehu Yesus lipa leo dea neu de Ana 
mete ana mana tunga nala, boema 
Ana ka'i Petrus nae, "La'o madook ia, 
mana dudungu-papau konei! O dudu'a 
ma dudu'a hataholi daebafak ndia, te 
Manetualain dudu'an ta ndia fa!" 

34 Basa boema, Yesus nalo hataholi 
makadotok manai sila la ma ana 
mana tunga nala de nafa'das nae, 
"Hataholi mananau tunga Au a, muse 
nafandeleheni hihii-nanaun fo basa 
soona, ana lu'a ai nggangena, fo ana 
tunga nahele Au. 

35 Nana hataholi fo ana nau ho'u nahele 
so'da na, neukose namopo so'da na. 
Tehu hataholi fo ana tunu-hotu so'da na 
soaneu Au, ma soaneu Hala Malole fo 
neme Manetualain mai soona, neukose 
ana hapu so'da na. 

36 Nanalak hata ba'eneu hataholi esa, 
makanaema ana hapu basa daebafak ia 
lala'ena, tehu namopo so'da na? 

37 Ade so'dak ndia hapu tukan ninik 
hata esa do? 

38 Makanaema hataholi esa ana mae 
manaku Au ma Au nanoli nga nai le'do fai 
malenalanga-masa'basok ma mangalauk 
ia soona, Ana Hataholi ka boeo, neukose 
Ana mae manaku hataholi ndia nai lelek 
fo Ana Hataholi ka Ana mai no Aman 
koasa na, ma no ata nusa so'dak malalao 
nala." 

1 Boema Yesus nae, "Bubuluk leona! 

Te nai emi basa-basam manai ia la, 
hapu nggelok beita mate fa, metema 
beita nita Manetualain paleta ninik koasa 
na!" 

2 Basa faik ne boema, Yesus no Petrus 
ma Yakobis no tolanoon Yohanis de mesa 
kasa leo lete madema esa poi na leu. Ala 

losa letek ndia poi na boema, ala mete 
neu te Yesus matapanan nasafali. 

3Bualo'a papake na nasafali da'di fula 
mangadilak. Ta hapu mana safesak esa 
boen nai daebafak ia, ana hapu safe-sa 
fo fula na leondiak fa. 

4Basa boema, Yesus ana mana tunga 
katelun sila la lita Yesus kola-kola no Elia 
ma Musa. 

> Boema Petrus nafa'da Yesus nae, 
"Ama Mesen, ita leo mai ia na, malole 
naseli. Malole lenak ami tao ma lalaak 
telu mai ia fo, Ama soa esa, Musa soa 
esa, ma Elia soa esa." 

6 Tunga ndoo na, Petrus ta bubuluk hata 
fo ana kokolak ndia fa, nana Petrus no 
nonoo kadua nala bii lanseli. 

7 Basa boema, ko'a sa poti nalas, boema 
lamanene hala ka neme ko'as ndia dalek 
mai nae, "Ia nde Au Anang fo Au sue-lai 
ka. Mamanene meun!" 

8 No lai-laik, ala mete leo boboakaisun 
leu te, ta lita hataholi esa boen sama- 
sama no Yesus nai ndia fa, te ka'da 
Yesus mesa kana so. 

9 Lelek fo ala kona leme letek ndia lain 
mai boema, Yesus fes nasanene'dak 
nae, "Boso tui hataholi esa boen, hata 

fo na'ka sa emi mitak ndia, nakahuluk 
neme Ana Hataholi ka naso'da falik neme 
mamate sa mai." 

10 Ala tao tunga hala heheluk ndia, 
tehu ala mulai lakokolaaok la'eneu Yesus 
hala-kokolan fo nae, "naso'da falik neme 
mamate sa mai". 

11 Boema latane Yesus lae, "Tao le'e de 
mese agama la lafa'da lae, Elia muse 
ana mai nakahuluk?" 

12 Yesus nae, "Memak Elia mai 
nakahuluk fo ana tao matalolole basa 
hata lala'ena. Tehu dede'a na tao leo 
beek no Ana Hataholi ka? Hu beek de, 
nai Susula Malalaok dale nanasulak 
nae, neukose Ana Hataholi ka doidoso 
nanseli, ma hataholi la lakadadae kana? 

13 Tehu Au afa'da neu emi te, Elia mai 
so de hataholi la taon tunga sila dale 
hihii-nanau nala. Dede'ak ndia nandaa 
no hata fo nanasulak nai Susula Malalaok 
dale la'eneu aoina na." 

14 Lelek fo Yesus no ana mana tunga 
katelu na fali ma'is sama-sama lo ana 
mana tunga fe'e nala, te lita hataholi 
makadotok lai ndia so. Mese agama 
de'ubee, bei lale'a lo Yesus ana mana 
tunga nala. 

15 Hataholi sila Ia lita Yesus tutika ala 
nggenge la, boema lalai-lalai mesan leu 
fo ala sipo kana. 

16 Boema Yesus natane ana mana tunga 
nala nae, "Emi matataneaok beek ndia 
mo mese agama sila la?" 

17 Nai hataholi makadotok sila la dalek, 
hataholi esa nafa'dan nae, "Ama Mesen, 
au o au ana nga leo Ama mai. Au anang 
ndia hala tak, nana dula dale mangalau 
ka masok nai aon dale. 

18 Makanaema dula dalek ndia fo'a 
soona, nakabebepa neu dae lain fo bafa 
na nafufu'de, ma nisi na nggio-nggio, 
boema basa ao na balakai. Au oke Ama 
ana mana tunga nala fo ala usiheni dula 
dale mangalauk ndia, tehu ala ta labe'i 
fan." 

19 Boema Yesus nafa'da ana mana 
tunga nala nae, "Emi ia su'di selin! Emi 
ia hataholi fo te'e-te'e, ta mamahele 
fa. Au muse leo o emi, ma Au ta haelai 
amanasa emi losa faihi'da? Mo ni'iana 
ndia leo ia mai!" 

20 Boema lo ni'iana ndia leo Yesus neu. 
Lelek fo Dula dale mangalauk ndia nita 
Yesus tutika, ana tao na ni'iana ndia ao 
na hela holoduku, de nalosa ni'iana ndia 

fepaneu de naloli-lokak neu dae lain 
boema bafa na nafufu'de. 

21 Boema Yesus natane ni'iana ndia 
aman nae, "Ni'iana ia, ana tao leo iak 
faik de'ubee ia so?" Ni'iana ndia aman 
nae, "Neme bei anana mai!" 

22 "Dula dale mangalauk ndia, la'i 
esa-la'iesa ana sanga enok fo ana 
taonisan, ninik ana fen tu'da leo ha'i 
dale, do oe dale neu. Tehu metema Ama 
nau tulu-fali soona, ela leo bee na Ama 
sue-lai ma tulu-fali ami dei!" 

23 Boema Yesus naen nae, "O mae 
le'e? O mae, metema Ama hapu? Hata 
lala'ena ana da'di, sa'di hataholi a 
namahele!" 

24 Tutika ni'iana ndia aman ana nggasi 
ma nae, "Lamatuak, au amahele tehu au 
namahehele nga ta dai fa. Tulu-fali au 
leona, fo ela au amahele lena seluk bai!" 

23 Lelek fo Yesus nita hataholi makadoto 
kala mulai mai lakamomotu boema, Ana 
paleta dula dale mangalauk ndia nae, 
"Dula dale pakek ma hala ta konei, Au 
paleta o, kalua meme ni'iana ia dalek 
mai, fo boso boe fali seluk leo ni'iana ia 
aon dale mai makandondook bai!" 

26 Dula dale mangalauk ndia ana nggasi 
boema, ana tao na ni'iana ndia ao na 
hela holoduku, basa boema ana kalua 
neme ni'iana ndia dalek mai. Mete 
ni'iana ndia soona, sama leo mamate sa, 
de nalosa basa hataholi la bekola lae, 
"Ni'iana maten so!" 

27 Tehu Yesus ho'u na ni'iana ndia lima 
na de nafofo'an. Boema ni'iana ndia ana 
fo'a leona. 

28Yesus losa uma boema, ana mana 
tunga nala esa-esa mai de latanen lae, 
"Hu hata de ami ta hapu usiheni duladale 
mangalauk ndia fa?" 

29 Boema Yesus nae, "Dula dale 
mangalauk matak leondia ka, ta hapu 
usihenin ninik eno matak leo bee ka 
boen, ka'da ka ninik huhule-haladoi ka 
mesa kana." 

30Yesus no ana mana tunga nala 
la'oela mamanak ndia boema, ala la'ok 
lakandoo tunga Galilea. Yesus ta nau 
hataholi bubuluk Ndia nai bee fa, 

31 nana nanoli ana mana tunga nala nae, 
"Neukose Ana Hataholi ka nanafehenik 
leo hataholi daebafa ka koasan dale neu 
fo ala taolisan, tehu neu fai katelu na 
soona, neukose naso'da falik!" 

32 Ana mana tunga nala ta lalelak Yesus 
nanolin ndia fa, tehu ta lapalani latane 
fan. 

33 Ala losa uma esa nai Kapernaum 
boema, Yesus natane ana mana tunga 
nala nae, "Na'ka sa emi matataneaok 
beek neme eno tala'dak?" 

34 Ala ta lataa fa, nana lale'a leme eno 
tala'dak ndia, lale'a la'eneu see ka nde 
matualena. 

35 Yesus nangatuuk boema nalo ana 
mana tunga kasanahulu dua nala de 
nafa'das nae, "Hataholi fo ana nau da'di 
hataholi makahuluk soona, ana muse 
da'di hataholi makabuik, ma ana muse 
da'di malalau-maoono neu basa hataholi 
lala'ena." 

36 Basa boema, Yesus ho'u na ni'iana 
esa lima na de non leo basa-basas uluk 
neu. Ana bei ifa ifa no ni'iana ndia te 
nafa'da ana mana tunga nala nae, 

37 "Hataholi fo ana sipok ni'iana esa 
leoiak nanahu Au, soona sosoa na nae, 
ana sipok Au. Ma hataholi mana sipok 
Au a, ana ta sipok ka'da Au mesa nga 
nde ndia fa, tehu ana sipok Ndia fo 
manamadenu Au a boe." 

38 Boema Yohanis nafa'da Yesus nae, 
"Ama Mesen, ami mita hataholi esa, ana 
usiheni nitu ninik ana pake Ama na'de 
na. Boema ami kena-ka'in, nana ita 
hataholin ta ndia fa." 

39 Tehu Yesus nae, "Boso kena-ka'in, 
nana ta hapu hataholi esa boen, hapu tao 
manda'di beuk ninik ana pake Au nade 
nga soona, hataholi ndia nakadadaek 
Au. 

40 Nana hataholi fo ana ta lena la'ban 
ita, sosoa na nae hataholi ndia nok ita. 
41 Mafandendelek te! Hataholi fo ana 
fe emi minu, hu ka nde Mane Mana Fe 
So'da ka ana mana tungan emi soona, 

tao leo bee o ana sipo ngga'di na." 

42 "See nde tao na hataholi esa neme 
hataholi kome'doana ia la ta lamahele 
seluk leu Au fa soona, malole lenak pa'a 
batu tutu'tu ka neu botolii na, fo tapan 
leo tasi dale neu. 

43 Makanaema o lima na nini sala-singok 
fe o soona, te'teheni limak ndia! Malole 
lenak o maso'da mo Manetualain no 
limak seli, neme o masok leo tasi ha'ik 
dale, fo nde ha'i mana ketu basa ta ka, 
no o limam duas. 

44 Nai naa ha'i ta hapu mate fan, ma ule 
kala ta hapu mate fas. 

45 Ma makanaema o ei ma nini sala- 
singok fe o soona, te'teheni eik ndia. 
Malole lenak o maso'da mo Manetualain, 
no o eim seli, neme o nanatapak leo tasi 
ha'ik dale neu, no o eim duas. 

46 Nai naa ha'i ta hapu mate fan, ma 
uleka la ta hapu mate fas. 

47 Makanaema o mata ma nini sala- 
singok fe o soona, e'doheni matak 
ndia! Malole lenak o masok Manetualain 
Daebafa Beu na no o matam seli, neme 
o nanatapak leo tasi ha'ik dale neu, no o 
matam duas. 

48 Nai naa, ha'i a ta hapu mate fan, ma 
ulek ala ta hapu mate fas. 

49 Hataholi a esa-esak, neukose 
nanatao nalalaok ninik ha'i, sama leo 
tutunu-hohotuk fo nanatao nalalaok 
ninik masik. 

50 Masik ndia malole, tehu makanaema 
masin ta soona, ade bei hapu tao namasi 
selu kana do ta? Da'di, ela leo bee na emi 
da'dileo masi ka, fo maso'da sama-sama 
no mole dame." 

1 Basa boema, Yesus la'oela 

10 mamanak ndia de neu leo nusa 

Yudea ma nusak manai Lee Yarde na 
selik neu. Hataholi makadotok, ala mai 
de lakamomotu okofeo la seluk Yesus, 
de nanolis sama leo mandoo fai a nanolis 
ala. 

2 Hataholi Farisi de'ubee ala mai boe, fo 
ala sanga lakahihi'ik Yesus. Latane Yesus 
lae, "Tunga ita agama na hoholo-lalanen 
soona, ade hataholi bole elaheni sao na 
do ta?" 

3Boema Yesus nae, "Musa fe paleta 
beek neu emi so?" 

4Boema lataa lae, "Musa fe hataholi 
loak fo ala elaheni saoinan na, sa'di ala 
sulak lakahuluk susula naela ka." 

> Yesus nafa'das nae, "Musa sulak 
paleta ndia, nana lanoli doak emi 
makandondook." 

6"Tehu nai makasososa na, nai 
lelek fo Manetualain nakadada'dik 
hataholi daebafa ka, nananafa'dak nae, 
'Manetualain nakadada'dik touk ma inak. 

7 Hu ndia de, neukose tou ka ana la'oela 
ina aman, fo ana da'di esa no saoinan na 

8 soona duas da'di esa.' Da'di sila ta 
hataholi dua so'on, te ala da'di esa so. 

9Hu ndia de, hata fo Manetualain taos 
da'di esa soona, hataholi daebafa ka ta 
hapu ba'e-bati fan!" 

10 Ala masok lala uma dale boema, ana 
mana tunga nala latane Yesus la'eneu 
dede'ak ndia. 

11 Boema Yesus naes nae, "See elaheni 
saoina na fo ana saoina fe'ek soona, 
hataholi ndia ana hohonge soaneu saoina 
makasososa na. 

12 Leondiak boe, inak fo ana elaheni 
saotou na, fo ana sao seluk tou fe'ek 
soona, inak ndia boeo ana hohonge 
ndia." 

13 Boema hataholi la lo ni'iana la leo 
Yesus mai fo nafaloes ma Ana fes 
baba'e-papalak. Tehu Yesus ana mana 
tunga nala lamanasa hataholi sila la. 

14 Yesus nita boema, namanasa de 
nafa'da ana manatunga nala nae, "Neme 
na fo ni'iana sila la ala mai leo Au mai! 
Boso kena-ka'is, nana hataholi leoia kala 
nde da'di lima eik neme Manetualain 
hataholi kamahehele nala mai. 

15 Mafandendelek dede'a ka nde ia! See 
ta neu nataa Manetualain sama na leo 
ni'iana esa fa soona, neukose ana ta 

da'di lima eik neme Manetualain hataholi 
kamahehele nala fa." 

16 Nafa'da basa nae leondia boema, Ana 
ifa na ni'iana sila la de basa boema, Ana 
lalaa lima na neu niiana sila la esa-esak 
lain de Ana fes baba'e-papalak. 

17 Lelek fo Yesus la'ok nakandoo seluk 
boema, hataholi esa nalai-nalai mesan 
leo Yesus mai de ana sene neu Yesus 
mata na, de natanen nae, "Mesen, fo 
malole, au muse tao leo beek fo au hapu 
so'da matetu ka ma mana ketu basa ta 
ka?" 

18 Boema Yesus natanen nae, "Tao le'e 
de o mafa'da mae, Au malole? Ta hapu 
hataholi esa boen malole fa, te ka'da 
Manetualain mesa kana. 

190 bubuluk basa, Manetualain paleta 
nala nae, 'Boso manisa, boso hohonge, 
boso mamanako, boso sakasii pepekok, 
boso ke'dindiu, fe ha'da-holomata neu o 
ina amam.'" 

20Boema hataholi ndia nae, "Ama 
Mesen, basa paleta sila la, au tao tungas 
neme au muli-solu nga mai so." 

21 Yesus mete hataholi ndia no susue- 
lalaik, boema nafa'dan nae, "Bei ela 
ka'da dede'ak esa mesa kana, fo o 

paluun. Mu leona, fo mase'oheni basa o 
hata-heto mala, fo fe doi na neu hataholi 
nuu ta kala, te neukose o hapu hata-heto 
nai nusa so'da ka. Basa ndia soona, mai 
fo tunga Au." 

22 Hataholi ndia namanene Yesus 
nafa'da nae leondia boema, dale na 
ba'ihana, tutika ana la'oela mamanak 
ndia no dale na susa, nana hataholi ndia 
kamasu'iina. 

23Boema Yesus mete ana mana 
tunga nala de nafa'das nae, "Sosotak 
la'iesa kana soaneu hataholi kamasu'i 
ka, ana da'di Manetualain hataholi 
kamahehelen!" 

24 Yesus ana mana tunga nala lamanene 
Yesus kokolan ndia boema, ala dodoo 
doa kana. Tehu Yesus kokolak seluk nae, 
"Ana ngala lemin, memak sosotak la'iesa 
kana, soaneu da'di Manetualain hataholi 
kamahehelen! 

25 Ndofo na seli, bana unta esa masok 
tunga ndandau ka bolo na, neme 
hataholi kamasu'ik esa ana masok leo 
Manetualain Daebafa Beun dale neu." 

26 Yesus hala-kokolan sila la tao na 
ana mana tunga nala dodoo doa kana, 
de nalosa latataneaok lae, "Metema 

leondiak soona, see ka nde hapu 
maso'da ka?" 

2/ Yesus metes boema nae, "Ba'eneu 
hataholi daebafa ka soona, dede'ak ndia 
ana ta da'di fa, tehu ba'eneu Manetualain 
soona, ana da'di. Ba'eneu Manetualain 
soona, basa hata lala'ena manda'dik 
mesa-mesan." 

28 Boema Petrus nae, "Mete leona, 
te ami la'oela basa ami hata-hetom 
lala'ena, de ami tunga Ama." 

29 Yesus nae, "Mamahele leona! Te 
hataholi fo ana la'oela uma lon, do 
tolanoo toun, do tolanoo inan, do inan, 
do aman, do ana nala, do ha'deoe ma 
tina osin boe, hu ka nde Au ma Hala 
Malole maneme Manetualai na mai, 

30 Soona, neukose hataholi ndia sipo 
lena ba'u ka, nai lelek besak ia. Neukose 
ana hapu didikuk la'i natun esa, de'u 
lena uma, tolanoo toun, tolanoo inan, 
inan, ni'iana la, ha'deoe, tina osi, leomae 
neukose ana hapu doidosok boe. Ma 
neukose nai le'do fai mana mai ka te, 
neukose hataholi ndia sipo so'da matetu 
ka ma mana ketu basa ta ka. 

31 Tehu besak ia, hataholi makahuluk 
ba'u ka, neukose ala da'di hataholi 

makabuik, ma besak ia hataholi ba'u ka 
lakabuik, tehu neukose ala da'di hataholi 
makahuluk." 

32 Yesus no ana mana tunga nala bei lai 
eno tala'dak leo Yerusalem leu. Yesus 
nakahuluk de ana mana tunga nala 
tunga dea na. Dale nala lapangamak. 
Ma hataholi mana tunga dea nala boeo, 
ala bii. Basa boema Yesus nalo seluk 
ana mana tunga nala fo mesa kasa fe'e, 
boema nafa'das basa hata fo neukose 
neu fai makabuin te, ana da'di neu aoina 
na. 

33 Yesus nae, "Mamanene leona, te 
besak ia ita teu leo Yerusalem teu ia 
so. Nai naa, Ana Hataholi ka neukose 
nanafek leo malanga ima mala, ma mese 
agama la. Neukose ala hukulisan, fo 
basa soona ala fen leo hataholi ta Yahudi 
la neu. 

34 Neukose lakamumulu-lakamamae 
kana, ala mu'di lakadoen ape, ala 
fepa-li'un, ma ala lona-nggangen. Tehu 
neu fai katelu na soona, neukose naso'da 
falik." 

35 Boema Yakobis ma Yohanis fo 
Zebedeus ana nala leu leo Yesus leu de 

lafa'dan lae, "Ama Mesen, ami nau Ama 
fe ami dede'ak esa nde ia." 

36 Boema Yesus natanes nae, "Te emi 
moke Au fe emi beek ndia?" 

37 Duas lataa lae, "Ami nau mangatuuk 
nai Ama boboa kii boboa kona na, 
metema Ama nangatuuk neu kandela 
Mane ka no mandela-masa'an lain." 

38 Boema Yesus nafa'das nae, "Emi ta 
bubuluk hata fo emi moken ndia fa. 
Ade emi mapalani minu neme nggalaa 
doidosok fo neukose Au inu ka, ma 
emi mapalani losa mamana doidosok fo 
neukose Au la'ola'dik ndia do ta?" 

39 Boema duas lae, "Ami mabe'in," 
Boema Yesus nafa'da selu kasa nae, 
"Memak, neukose emi minu neme 
nggalaa doidosok fo neukose Au inu ka, 
ma emi mapalani losa mamana doidosok 
fo neukose Au la'ola'di nana. 

40 Tehu la'eneu see fo neukose 
nangatuuk nai Au boboa kona nga, do 
Au boboa kii nga ndia soona, Au ta anuu 
hak aketu dede'ak ndia fa. Manetualain 
nde naketu, see nde neukose nangatuuk 
nai mamanak sila la." 

41 Lelek fo Yesus ana mana tunga 
kasanahulu fe'e nala lamanene dede'ak 

ndia boema, lamanasa Yakobis no 
Yohanis. 

42 Hu ndia de, Yesus nalo na basa-basas 
de nafa'das nae, "Emi bubuluk basa, 
mauli-malanga leoina la fo ta lalelak 
Manetualai na, ala tunindeni lau nala. Ma 
sila hataholi matua-madema nala ne'e 
laheles. 

43Tehu emi soona, boso tao leondiak! 
Dede'a nasafali na nae, hataholi fo 
ana nau da'di matua nai emi tala'da 
soona, muse ana nau da'di emi 
manamalalau-maoonom. 

44Ma hataholi fo ana nau da'di 
manamakahuluk nai emi tala'da soona, 
ana muse da'di ata neu emi basa-basa 
mala. 

45 Nana Ana Hataholi ka boeo, Ana ta 
mai soaneu lalalau-laoono fan. Te Ana 
mai soaneu nalalau-naoono, ma soaneu 
Ana feheni so'da na, soaneu Ana soipo'i 
hataholi ba'u." 

46 Yesus no ana mana tunga nala losa 
Yeriko de basa boema ala la'oela kota 
ndia, sama-sama lo hataholi makadotok. 
Ndia te hataholi pokek esa nangatuuk 
nai enok fo ala tungak ndia su'u na, 
fo noke su'di bee ka neme hataholi 

manala'ok tunga ndia. Hataholi ndia 
na'de Bartimeos, fo Timeus anan ndia. 

47 Lelek fo namanene hataholi la lafa'da 
lae, Yesus fo hataholi Nazaret ndia nde 
mana la'ok tunga ndia, boema ana 
nggasi ma nae, "Yesus, fo Dauk Anan! 
Sue-lai au dei!" 

48 Hataholi makadoto kala lamanasan 
de lafa'dan fo ana denge-denge. Tehu 
ana boetai nggasi napane'e seluk nae, 
"Dauk Anan, sue-lai au dei!" 

49 Boema Yesus nate'e de nae, "Malo 
dein." Dadi lalo hataholi pokek ndia. 
Lafa'dan lae, "Denge-denge leona! Te 
Yesus nalo o de fo'a fo mu leona!" 

50 Boema hataholi pokek ndia tapaheni 
ba'du manalu na de napadeik lai-lai, 
boema neu leo Yesus neu leona. 

51 Yesus natanen nae, "O nau Au tao 
o le'e?" Hataholi pokek ndia nae, "Ama 
Mesen, au hii au ita." 

52 Boema Yesus nafa'dan nae, "Mu 
leona, nana o mamahele Au de o lea-hai 
so." No hatematak ndia boe, hataholi 
ndia hapu nita. Boema ana tunga Yesus. 
1 1 l Lelek Yesus no ana mana tunga 

nala deka lo Yerusalem, dekat 
nai kota Betfage ma Betania, fo nai lete 

pupuku Zetu na huu na, boema Yesus 
nadenu ana mana tungan dua lakahuluk. 

2 Yesus nafa'das nae, "Meu leo nggolok 
esa nde ita matan eli. Emi losa nggolok 
dale tutika, emi mita keledei ana esa 
nanapa'ak nai ndia. Keledei ana ndia, 
hataholi beita sa'e nitan la'iesa boen. 
Soona, se'ima keledei ana ndia fo minin 
leo ia mai. 

3Metema hataholi natane emi nae, tao 
le'e de emi se'ima keledei ndia soona, 
mafa'dan mae, 'Lamatua ka sanga 
paken, fo basa soona nini fali kana no 
lai-laik.'" 

4Boema Yesus ana mana tunga kaduan 
sila la la'o leona. Ala losa boema, lita 
keledei ana esa nanapa'ak nai uma so'da 
na, nai eno ka su'u na. Boema ala se'ilan 
leona. 

?Tutika hataholi mana mapadeik manai 
ndia, natane duas lae, "Heh, emi tao 
beek ndia? Tao le'e de emi se'ima keledei 
ana ndia?" 

6 Duas lataa sama leo Yesus nafa'da 
duas natataa ka. Boema ala fe duas 
helalini keledei ana ndia. 

7 Duas fali de ala losa Yesus mata na 
boema, ala o'du la ba'du manau nala de 

ala belan neu keledai ndia muliha'in lain 
de Yesus sa'e. 

8 Hataholi makadotok o'du la ba'du 
manalu nala de ala belas neu enok lain, 
nggelok ta'tilini ai ndanak neme tina mai 
de lakalelekas neu eno ka tala'da. 

9 Hataholi manala'ok nai Yesus uluk 
ma manatunga Yesus dea na lalo bebou 
lae, "Kokoa-kikiok ba'eneu Manetualain! 
Manetualain fe baba'e-papalak neu Ndia 
fo Ana mai no Lamatua ka na'de na! 

10 Nanaba'e palak soaneu paleta na, fo 
neukose paletan ndia ana mai, fo Dauk 
ita bei ba'ikain paleta na! Kokoa-kikiok 
ba'eneu Manetualain Fo Mademaina!" 

11 Yesus losa Yerusalem boema, Ana 
masok leo Manetualain Uman dale 
neu. Ana losa dalek boema, Ana mete 
leo boboakaisun neu. Tehu sanga nae 
makahatu ka so, boema Yesus no ana 
mana tunga kasanahulu dua nala, leu 
leo Betania leu. 

12 Balahaa boema, Yesus no ana mana 
tunga nala kalua leme Betania mai fo 
ala sanga fali leo Yerusalem leu. Ala losa 
eno tala'dak boema, Yesus namala'a. 

13 Neme doo ka mai, Yesus nita ai kak 
esa doo na eloaka. Boema neu mete kak 

ndia, fafa kama maboak. Tehu Ana losa 
ai ndia huu na te, Ana ta hapu boak esa 
boen, te ka'da doo na mesa kana, nana 
nai lelek ndia ai kak kala fai naboan 
beita. 

14Boema Yesus nafa'da ai kak ndia 
nae, "Mulai besak ia, ta hapu hataholi 
esa boen, na'a o boa ma so'on!" Yesus 
ana mana tunga nala lamanene Yesus 
kokolan ndia. 

15 Yesus losa Yerusalem boema, neu 
seluk leo Manetualain Uman dale neu. 
Ana losa dalek boema, Ana mulai usiheni 
basa hataholi manamase'o-banasa 
kala. Ana fae nalenga-natono basa 
hataholi manatuka doi kala mei nala, 
ma manamase'o manupui kalua sina la 
bangu nala. 

16 Ma Ana ta fe loak neu hataholi 
esa boen, fo lini su'di bee ka tunga 
Manetualain Uman ndia so'da na. 

17 Basa boema, Yesus nanoli hataholi 
manai sila la nae, "Nai Susula Malalaok 
dale nanasulak nae leo ia: Manetualain 
nafa'da nae, 'Neukose loke Au Uma nga 
lae, mamana huhule-haladoik ba'eneu 
leoina lala'ena.' Tehu emi taon da'di 
manabonga uma la ndunu na!" 

18 Malanga ima mala ma mese agama 
la lamanene Yesus kokolan ndia boema, 
ala mulai sanga enok fo taolisan. Tehu 
ala biin, nana basa hataholi la koa-kio 
nanoli na. 

19 Sanga nae le'odae boema, Yesus no 
ana mana tunga nala la'oela kota ndia. 

20 Balahaa fafaianak boema, ala la'ok 
tunga ai kak ndia huu na. Tehu ala mete 
neu te, ai ndia maten losa oka na so. 

21 Boema Petrus nafandele na hua sa 
manda'di ka. Boema nafa'da Yesus nae, 
"Ama Mesen, mete su'di kana dei! Te ai 
kak fo Ama supa-sook ndia maten so!" 

22 Boema Yesus nae, "Emi muse 
mamahele Manetualain. 

23 Soona mamahele te, metema emi 
mafa'da lete pupukuk ia mae, 'O lali 
meme ia leo tasi dale mu!' soona ba'eneu 
emi, dede'ak ndia neukose ana'di: sa'di 
emi dale ma boso naba'e, ma emi 
mamahele hata fo emi mafa'dak ndia, 
neukose anda'di te'e-te'e. 

24 Hu ndia de mafandendelek dede'ak 
ia: Metema emi hule-haladoi fo emi 
moke hata esa soona, mamahele te, 
Manetualain fe basa hata fo emi mokek 
ndia so, de neukose emi sipon. 

25 Ma metema emi hule haladoi, tehu 
emi dale ma ta malole no hataholi esa, 
soona fe do'o do ampon nakahuluk neu 
hataholi ndia, fo ela emi Amam manai 
nusa so'da ka boeo, Ana fe do'o do 
ampon neu emi sala-singo mala. 

26 Makanaema emi ta fe do'o do ampon 
neu hataholi fe'ek fa soona, emi Amam fo 
manai nusa so'da ka boeo, neukose Ana 
ta fe do'o do ampon neu emi sala-singo 
mala fa." 

27 Yesus no ana mana tunga nala fali 
seluk leo Yerusalem leu. Boema Yesus 
la'ok okofefeo Manetualain Uman dale. 
Boema malanga ima mala, mese agama 
la, ma lasi-lasi Yahudi la ala mai leo 
Yesus mai. 

28 | atane Yesus lae, "O manuu hak hata 
tao basa ia la? See ka nde fe O hak 
ndia?" 

29 Boema Yesus nae, "Au boeo sanga 
atane emi, fo metema emi mataa man 
soona, besa ka Au afada emi, Au tao 
basa dede'ak ia la ninik see koasa na. 

30Yesus natanes nae, Yohanis salani 
ninik see koasa na, Manetualain do 
hataholi daebafak?" 

31 Boema malanga ima mala ma lasi-lasi 
Yahudi la mulai lakokolaok lae, "Metema 
ita tafa'da tae, 'Ninik Manetualain koasa 
na, soona neukose nae, 'Na tao le'e de 
emi ta mamahele Yohanis fa?' 

32 Tehu tea na seli boe, soaneu ita 
tafa'da tae, 'Ninik hataholi daebafak 
koasa na.'" Hu ka nde ala bii hataholi 
makadoto kala, nana basa hataholi la 
lafa'da lae, Yohanis ndia, nabi esa. 

33 Hu ndia de lataa lae, "Ami ta bubuluk 
fa." Boema Yesus nafa'das nae, "Metema 
leondiak soona, Au boeo ta afa'da emi, 
Au tao basa ia la ninik see koasa na fa." 

1 Basa boema, Yesus mulai 

1 2 kokolak no malanga ima mala, 
mese agama la, ma lasi-lasi Yahudi la 
ninik nakandandaak. Yesus nafa'das 
nae, "Hapu hataholi esa ana sele angol 
neu osi esa dalek, boema ana pa'a feon. 
Basa ndia boema, ana kali bolok fo ana 
tao mamana kaka'bi ango la neu ndia. 
Boema ana tao na uma lopo naneak 
esa. Basa ndia boema, ana fe osi angol 
ndia neu manaso'u belak de'ubee fo ala 
seban, boema ana la'o leo nusa fe'ek 
neu. 

2 Lelek fo fai ketu ango la losa boema, 
osi lamatuak ndia ana haitua malalau- 
maoonon esa, neu leo osi ndia manaso'u 
bela nala neu, fo ana sipo ndia baba'e 
na. 

3Tehu manaso'u belak sila la ho'u la 
malalau-maoono ndia de ala fepa-li'un, 
basa boema ladenun ana fali ne'un no 
lima louk. 

4Boema osi lamatuak ndia, ana 
haitua seluk malalau-maoono fe'en esa 
neu. Tehu manaso'u belak sila la fepa 
malalau-maoono ndia langa na, boema 
ala usin ne'un ma ala dodoki-aalin. 

SOsi lamatuak ndia, ana haitua seluk 
malalau-maoono fe'en esa neu bai. Tehu 
ala taolisa malalau-maoono ndia. Ala tao 
leondiak lakandoo neu malalau-maoono 
fe'ek ba'u ka boe. Ala fepali'u nggelok 
ma ala taolisa nggelok boe. 

6 Besak ia, osi lamatuak ndia ana haitua 
seluk see ka neu bai? Bei ela ka'da 
hataholin esa so, fo nde ana bongi susue 
na. Da'di, neu mate'e na boema, ana 
haitua ana susue na neu leo manaso'u 
bela kala neu. Ana dodoo nai dalen 
dale nae, 'Tao leo bee o, neukose ala fe 
ha'da-holomata neu au anang ndia.' 

/Tehu manaso'u belak sila la esa 
nafa'da esa nae, 'la nde hapu hata-heto 
nala, de mai fo ata taotisan leona, fo ita 
hapu hata-heton!' 

8 Boema ala ho'u la ni'iana ndia de ala 
taolisan. Ala tapaheni popolana leo osi 
ndia deak neu." 

9Boema Yesus natane nae, "Ade 
neukose osi lamatuak ndia tao beek? 
Tao leo bee o ana mai fo ana taonisa 
manaso'u belak sila la fo ana fe osi ndia 
neu manaso'u belak fe'ek bai. 

10 Tao leo bee o, emi lees basa Susula 
Malalao ka lalanen esa nde ia nae, 'Batu 
fo tuka uma la ta pake fa na, ana da'di 
batu fo makasososak so. 

11 Ta nde Lamatua ka tatao-nono'in, lole 
na seli!'" 

12 Boema basa lasi-lasi leoina Yahudi fo 
mana mamanene nakandandaak ndia, 
ala sanga enok ho'u Yesus, nana ala 
bubuluk Yesus kokolak nakandandaak 
ndia, ana tu'da la'e sila nde ndia. Tehu 
ala bii hataholi makadoto kala. Da'di, ala 
la'oela Yesus. 

13 Ladenu hataholi Farisi de'ubee leme 
Herodes nakabubua na mai, fo leu 
lakahihi'ik Yesus ninik natatanek. 

14 Ala mai boema lafa'da Yesus lae, 
"Ama Mesen, ami bubuluk Ama manatao 
ndoos, ma Ama ta paluu pake hataholi 
hahapun fa. Ama manoli no mangale'dok 
la'eneu Manetualain hihii-nanaun neu 
hataholi daebafa ka, nana Ama ta mete 
matak fa. Naa, so'ba Ama mafa'da su'dik 
fe ami, 'Tunga ita agama na nakanenete 
na soona, ade bole bae bea leo Kese la 
neu do ta? Ita muse bae bea do ta?" 

15 Yesus bubuluk basa sila manadeadale 
nala so. Boema nae, "Hu beek de emi 
sanga makahihi'ik Au? Matu'du su'dik fe 
Au, doi isi lilofulak esa." 

16 Boema ala fen doi isi lilofulak esa. 
Boema Yesus natanes nae, "See mata 
aon ma na'den ia?" Boema lae, "Kese 
la," 

17 Boema Yesus nafa'das nae, "Naa, 
metema leondiak soona, Kesel nuun 
bee soona fen leo Kese la neu, ma 
Manetualain nuun bee soona, fen leo 
Manetualai na neu." Lamanene Yesus 
nae leondia boema, ala dodoo doa kana. 

18 Hataholi de'ubee leme Zaduki 
nakabubua na mai leo Yesus mai. 
Hataholi sila la hahapu na lae, hataholi 

mana mate kala, neukose ta laso'da falik 
so'on. 

19Boema lafa'da Yesus lae, "Ama 
Mesen, Musa sulak fe ita hoholo-lalane 
ka nde ia nae, 'Metema touk esa maten, 
te ana ta bongi na fa, soona tolanoo 
na muse sao na inafalu ndia fo daenga 
ana bongi fe tolanoo mana maten ndia, 
tititi-nonosik.' 

20 Hapu hai hataholi hitu, tolanoo kala. 
Ana ulu ka sao boema maten, tehu ana 
ta bongi fa. 

21 Basa boema ana kadua sao na ina 
manamate saok ndia boema maten, tehu 
ana ta bongi anak boen. Dede'ak ndia, 
ana da'di neu ana katelu a, 

22 ma nakandondoohenin losa ana 
kahitu a leondiak boe. Neu mate'e na 
boema, inak ndia boeo maten. 

23 Naa, neu faik fo hataholi manamate 
kala laso'da fali ka, see ka nde da'di inak 
ndia sao na? Nana tolanoo kahituk sila 
la, ala sao no'u inak ndia!" 

24 Boema Yesus nae, "Emi manggangok 
manseli. Nana emi ta malelak Susula 
Malalao ka isi liin, ma Manetualain koasa 
na fa. 

25 Nana metema hataholi manamate 
kala laso'da falik soona, neukose ala 
ta saoana so'on, tehu neukose laso'da 
sama leo ata nusa so'dak manai nusa 
so'da ka. 

26 La'eneu hataholi manamate kala 
laso'da fali ka, ade emi beita les mitan 
nai Musa susulan dale, la'eneu telas 
manapilak ndia fa? Nai lalanek sila 
la dalek, nanasulak nae, Manetualain 
nafa'da Musa nae, 'Au nde Abraham 
Manetualai na, Isak Manetualai na, ma 
Yakob Manetualai na. 

27 Manetualain ndia, hataholi manamate 
kala Manetualain ta ndia fa, te hataholi 
maso'da kala Manetualain ndia. Emi 
menggangok manseli ia!" 

28 Boema mese agama esa ana mai 
nenene Yesus no hataholi maleme 
nakabubuak Saduki la hala-kokola nala. 
Mese agama ndia nita Yesus nataa basa 
hataholi sila la natatane nala no malole. 
Boema natane Yesus nae, "Paleta bee ka 
nde lenaheni basa paleta lala'ena?" 

29Boema Yesus nae, "Paleta 
makasososa ka nde: 'Mamanene 
leon, hei hataholi Israe la lemin! Ita 

Lamatuan Manetualain nde bee na 
Lamatua kisak. 

30 Sue-lai emi Lamatuam Manetualaim 
ninik emi dale katematua ma, ninik 
basa emi ao paa samanem, ninik basa 
emi dudu'a-aafim, ma ninik basa emi 
be'i-balakaim lala'ena.' 

31 Paleta kadua nde: 'Sue-lai emi nonoo 
hataholi ma sama leo emi sue-lai emi 
aoina ma.' Ta hapu seluk paleta fe'ek 
ba'ulena paleta kaduak sila la fa." 

32 Boema mese agama ndia nafa'da 
Yesus nae, "La'en la'iesa kana Ama 
Mesen! Memak hata fo Ama nafa'dan 
ndia, la'en: Lamatua ka nde Manetualain 
fo kisak, de ta hapu seluk Manetualain 
fe'ek so'on. 

33 Hu ndia de, hataholi daebafa ka muse 
sue-lai Manetualain ninik dale katematua 
na, ma ninik basa dudu'a-aafin ma ninik 
basa be'ibalakain lala'ena. Ma ana muse 
sue-lai nonoo hataholi na sama leo ana 
sue-lai aoina na boe. Ndia nde malole 
lenak neme fe tutunu-hohotu bana manu 
ma tutunu-hohotu fe'ek neu Manetualai 
na." 

34 Yesus nita mese agama ndia nataa 
no malole nanseli. Boema nafa'dan nae, 

"O mahehele aom basa da'di lima eik 
neme Manetualain hataholi kamahehele 
nala mai so." Basa ndia boema, ta hapu 
hataholi esa boen napalani natane Yesus 
so'on. 

35 Yesus bei nanoli nai Manetualain 
Uman te, natane nae, "Te tao le'e de, 
mese agama la lafa'da lae, Mane Mana 
Fe So'dak ndia, Dauk tititi-nonosin? 

36Te se'kona Dauk boeo, hu ka nde 
Manetualain Dula Dale na hehela- 
nonolen de nafa'dan nae, 'Amak 
Manetualain nafa'da au Lamatua nga 
nae: mangatuuk mai Au boboa kona 
nga losa Au tao a O musu noo mala 
lakaluku-lakatele leu O.' 

37 Da'di metema Dauk noke Mane Mana 
Fe So'dak ndia nae, 'Lamatuak', soona 
da'di tao leo beek de, Dauk tititi-nonosin 
Mane Mana Fe So'dak ndia?" Hataholi 
makadotok manai Manetualain Uman 
sila la, ala hii lamanene Yesus nanoli. 

38 Boema Yesus nafa'das nae, 
"Masanene'dak mese agama la. Nana 
ala hii ka'da pake la ba'du manalu 
nala fo ala kokook neu mai, ma ala hii 
ka'da hataholi la fes ha'da-holomata nai 
mamana nakabubua matua la. 

39 Ala hii langatuuk lai mamana neulauk 
hai uma mamaso kala ma nai feta-dote. 

40 Ala tipudai inafalu la, ma ala loso 
la uma nala. Ma soaneu lafunilisa sila 
tatao-nono'i mangalaun ndia de, ala 
hule-haladoi soona, nalu naseli. Hu ndia 
de, huhuku nala neukose bela ka!" 

41 Lelek Yesus nangatuuk nasasale 
matak no peti kolete manai Manetualain 
Uman dale, boema Ana taoafik neu 
hataholi manatu'u doi kolete leo peti 
ndia dalek neu. Nita hataholi kamasu'ik 
makadotok tu'u doi kolete ba'u ka leo 
peti dale neu: 

42 boema nita inafalu nuu ta-hata tak 
esa, ana mai boe. Ana tu'u doi anamaa 
liti dua leo peti ndia dalek neu. Doik ndia 
beli na nai daeanak nanseli. 

43 Boema Yesus nalo na ana mana 
tunga nala de nafa'das nae, "Taoafik 
neu dede'ak ia: Inafalu nuu ta-hata tak 
fo mana tu'u doi kolete leo peti ndia 
dalek neu a, beli na ba'u lenaheni basa 
hataholi fe'e kala tutu'u na. 

44 Nana basa hataholi sila la, ala fe 
neme sila hata-heto lena nala mai. Te 
inafalu ndia, leomae nuu ta-hata tak 
nanseli, tehu ana fe la'iesak hata fo 

nanuu nana, nanahu ana paluu ka nde 
maso'da ka." 
l|elek fo Yesus la'oela 

1 3 Manetualain Uma na boema, ana 
mana tunga nala esa nafa'dan nae, "Ama 
Mesen, mete su'dik uma manamapadeik 
sila la dei. Taoafik matalololen batu nala 
te, lole na seli!" 

2 Boema Yesus nae, "O mita uma 
matuaina sila la so hetu? Uma mapadeik 
sila la neukose batu nala esa boeo, ta 
nananakatoto'dok nahele neme mamana 
na fa. Neukose basa-basas tu'u leu." 

3Basa boema, Yesus neu leo lete 
pupuku Zetu na de nangatuuk neu 
mamanak esa, nasasalematak no 
Manetualain Uma na. Boema Petrus, 
Yakobis, Yohanis, ma Anderias ala mai 
de ala kokolak lo Yesus lae, 

4" Ama mafa'da su'dik fe ami, faihi'da 
besa ka basa sila la ala da'di? Ma 
ta'du-tana bee ka nde nafa'da nae, fai 
na losa so?" 

3 Boema Yesus nae, "Manea matalolole, 
fo boso nalosak ala ke'dindiu la emi. 

6 Neukose hataholi ba'u ka ala mai fo 
ala pake Au na'de nga, fo ala ke'dindiu 
la hataholi ba'u ka lae, 'Au nde sila!' 

7 Metema emi mamanene ala benga 
musu do matee-mata'ti kala soona boso 
bii, te dede'ak sila la muse ala da'di, 
tehu ndia ta nafa'da nae, fai mate'e ka 
nde ndia so. 

8 Neukose leoina esa natati no leoina 
esa. Nusaina esa natati no nusaina esa. 
Dae nanggengo, ma la'andoes da'di nai 
basa mamanak lala'ena. Basa sila la, 
besa ka makasososa na nde ndia. Sama 
na leo inak esa name'da he'di bobongi 
na. 

9 Emi muse manea matalolole, nana 
neukose ala ho'u la emi fo ala lele'a- 
loloso emi leo manamaketu-mala'di 
Agama matua meu. Neukose ala fepa-li'u 
emi nai uma mamaso kala dalek. 
Neukose lo emi meu mataa manaho'u 
paleta la ma mane kala, nana Au ana 
mana tungang emi. Tehu no dede'ak 
ndia fo emi hapu fai loak soaneu emi 
tui-benga Au neu hataholi sila la. 

10 Nana Manetualain Hala Malole na 
muse tui-benga nakahulu kana neu basa 
leoina lala'ena. 

11Ma metema ala ho'u la emi fo lo 
emi leo manamaketu-mala'di kala 
meu soona, boso bii la'eneu hata fo 

emi kokola kana. Metema fai na losa 
soaneu emi kokolak soona, kokolak 
ka'da hata fo nananafa'dak neu emi a. 
Nana dede'a-kokolak fo emi kokolak 
sila la, emi dede'a-kokolam ta sila fa. 
Dede'a-kokolak sila la leme Manetualain 
Dula Dale na mai. 

12 Neukose hataholi a fe heni tolanoo 
na fo ala taonisan. Dede'ak ndia boeo, 
neukose ana da'di soaneu ama ka no 
ana ka. Neukose ana kala la'ban ina-ama 
nala, ma ala taolisas. 

13 Neukose basa hataholi la lakamu- 
lakadau emi nana Au ana mana 
tungang emi. Tehu ba'eneu hataholi fo 
nakatatakak losa mate'e na, neukose 
ana hapu maso'da ka." 

14 "Nai faik esa te neukose emi 
mita, 'Nitu Mangalauk fo Mana Tao 
Nakalulutu ka' napadeik nai mamanak fo 
nanapa'dak ba'eneun. See lees ia soona, 
so'ba malela kana leona! Metema lelek 
ndia emi nai Yudea soona, emi muse 
malai leo lete lepa kala meu. 

15 Hataholi manai uma puni na, boso 
kona fo ho'i hata neme uma dale mai. 

16 Hataholi manai tina-osi, boso fali fo 
ho'i ba'du manalu nala. 

17 Bibii namata'u matuaina nanseli nai 
fai-faik sila la, ba'eneu ina kailu sala, ma 
inak fo bei manamasu'u ana ka! 

18 Hule-haladoi fo manda'dik sila la boso 
da'di la'e oefaak. 

19 Neu fai-faik mangalauk matuaina 
sila la, neukose hapu susa-soe esa fo 
susa-soe ndia, ana beita da'di nita nai 
daebafa ka, mulai neme Manetualain 
nakadada'dik daebafa ka losa besak ia, 
tehu neukose ana ta da'di so'on. 

20 Leo uni'ka Manetualain ta tao keke'u 
faik ndia fa soona, ta hapu hataholi esa 
boen, hapu naso'da fa. Tehu, hu ka nde 
Manetualain hataholi kamahehele nala 
de, Ana tao keke'u faik ndia. 

21 Nai lelek ndia, makanaema hataholi 
esa nafa'da emi nae, 'Mitak, Mane Mana 
Fe So'dak ndia, nai ia!' do 'Mitak, nai 
ndia!' soona boso mamahele hataholi 
ndia. 

22 Nana manafe so'dak masapepeko 
kala ma nabi pepeko kala neukose 
ala mai. Neukose ala tao tatao-nono'i 
matuaina la, ma manada'di beu kala 
fo ala ke'dindiu hataholi, fo metema 
da'di soona, ala ke'dindiu Manetualain 
hataholi kamahehele nala boe. 

23 Hu ndia de, manea matalolole leona! 
Basa dede'ak sila la, ala beita da'di fa te, 
Au afa'da akahuluk emi so." 

24 "Basa le'do fai susa-soe ndia soona, 
neukose le'do da'di makahatuk, ma bula 
ka ta nasalaa so'on. 

25 Neukose nduu kala tu'da leme lalai 
mai, ma manakoasa lalai maloa, neukose 
esak tofak matan. 

26 Nai lelek ndia, neukose Ana Hataholi 
ka Ana mai nai ko'as dale no koasa 
matuaina na, ma mandela-masa'an. 

27 Neukose nadenu ata nusa so'da 
kala fo ala tao lakabubua hataholi 
kamahehele nala leme daebafa ka bu'un 
has mai, ma leme daebafa ka pe'da na 
leo lalai pe'da na." 

28 "Ho'i nanolik neme ai kak ka mai. 
Metema ndana nala momo'do ma 
mangana'uk, boema ala mulai bukubeu 
soona, emi bubuluk fai ha'na sa deka so. 

29 Leondiak boe, metema emi mita 
dede'ak sila la ala da'di soona, emi 
bubuluk mae, fai na deka nanseli so. 

30 Bubuluk leona! Te basa manda'dik 
ia la neukose ala da'di te, hataholi 
maso'dak besak ia la, beita mate basa 
fas. 

31 Lalai a no daebafa ka neukose ala 
sapu-lalo, tehu Au dede'a kokolang 
lahele losa dodoo na." 

32 "| eomae leondiak boe, ta hapu 
hataholi esa boen fo ana bubuluk faik 
bee do li'u bee a fa. Ata nusa so'dak 
fo manai nusa so'da ka, ala ta bubulu 
kana fa, ma Ana ka boeo, ana ta bubulu 
kana fa, te ka'da Ama ka mesa kana nde 
bubulu kana. 

33 Hu ndia de emi muse manea ma 
masanene'dak, nana emi ta bubuluk neu 
faik bee fo, faik ndia losa fa. 

34 Dede'ak ndia lakasasama kana sama 
leo hataholi esa la'oela uma na, fo 
neu leo mamanak dook neu. Nadenu 
malalau-maoono nala lanea uma na, ma 
ana ba'e fe esa-esak nok ndia belaba'un. 
Ana helu manamanea lelesu fo nanea 
matalolole. 

35 Hu ndia de, emi muse manea, nana 
emi ta bubuluk neu faik bee ndia, fo uma 
lamatuak ana fali ma'in. Fafa'kama la'e 
le'donosok, fafa'kama la'e fatila'da neu 
dua, fafa'kama la'e lolebalahaana na, do 
fafa'kama la'e le'do tii. 

36 Metema uma lamatuak ndia ana mai 
no kaiboik soona, boso nalosak ana hapu 
na emi bei sungu. 

37 Hata fo Au afa'dan neu emi ia, Au 
afa'dan neu basa hataholi la ae, manea 
leona!" 

14 1 Bei faik dua seluk bai soona, Fai 

Paskah ma Feta Loti Lalu Tei Ta 
ka mulai. Lelek ndia, malanga ima mala 
lo mese agama la, ala sanga enok fo ala 
ho'u Yesus no denge-dengek fo taolisan. 

2 Lakokolaaok lae, "Tehu ata boso ho'un 
la'e fai feta, nana tao leo bee o tasi'bu 
da'di." 

3Yesus bei nai Betania nai Simon uman, 
fo makahulu na ana hapu he'di lou 
mangalauk. Boema inak esa ana mai. 
Inak ia, nini mina kaboominik nai boto 
fulak esa dalek. Mina kaboominik ndia 
ala taon neme ai oka kaboomini ka 
mai. Ndia te, Yesus bei nangatuuk na'a. 
Boema inak ndia, ana tao ba'e boto ndia, 
de ana po'a mina kaboominik ndia neu 
Yesus langa na. 

4Hataholi manai sila la, sila de'ubee 
lamanasa de esa kokolak no esa nae, 
"Sosoak hata, popo'a-ngganggangaheni 
mina kaboominik ndia? 

> Mina ndia metema nase'on soona, beli 
na lena neme doi isi lilofulak natun telu, 
fo fe doi na leo hataholi nuu ta-hata ta 
kala neu!" Boema lamanasa inak ndia. 

$Tehu Yesus nae, "Su'di inak ndia tao! 
Tao le'e de emi tao susa inak ndia? 
Ana tao hata esa malole naseli, ma 
nanakoa-kiok soaneu Au. 

7 Hataholi nuu ta-hata ta kala, mandoo 
fai a lai emi tala'da. Metema emi nau 
soona, tunga faik emi hapu tulu-falis. 
Tehu Au ta sama-sama o emi tataas esa 
fa. 

ŜInak ia, ana tao basa hata fo ana hapu 
tao na so. Fai na beita losa fa te, Ana 
sadia basa Au natoi-natonong ninik ana 
po'a mina kaboominik neu au ao nga so. 

9 Mamahele leona! Te nai basa daebafa 
ka lala'ena nai bee boe, Manetualain 
Hala Malole na nanatui-bengak soona, 
inak ia tatao-nono'in boeo, neukose 
nanatui-bengak da'dileo nasanene'dak 
soaneun." 

10 Boema Yudas Iskariot, fo hataholi esa 
neme Yesus ana manatunga kasanahulu 
dua nala neu leo malanga ima mala neu 
fo ana ke'dindiu Yesus. 

11 Malanga ima mala lamanene Yudas 
hala nafafa'dan ndia boema, lamahoko 
lanseli de laheluk fo ala fen doik. Boema 
Yudas boeo, ana mulai sanga fai lelak fo 
ana ke'dindiu Yesus. 

12 Nai fai makasososa ka, fo nai Feta 
Loti Lalu Tei Ta ka, nai lelek fo hataholi 
la do'do bi'ilopo Paskah boema, Yesus 
ana manatunga nala latane Yesus lae, 
"Ama nau ami meu sadia fe Ama nana'a 
Paskah nai bee?" 

13 Boema Yesus nadenu ana 
manatungan dua nae, "Meu leo 
kota meu te nai ndia, emi matongo mo 
touk esa nini oe nai uleoe esa dalek, fo 
metema ana masok 

14 leo uma bee dalek neu soona, tungan 
leon fo mafa'da uma lamatuak ndia 
mae, 'Ama Mesen natane nae, Ndia no 
ana manatunga nala sanga la'a nana'a 
Paskah de, mamana ka nai bee.' 

15 Neukose hataholi ndia natu'du fe 
emi kama matua esa nai lain. Lafafa'u 
matalolole basa kama ndia so, ma loulaa 
nala basa-basas manadai kala. Soona 
sadia basa-basas leu ndia leona." 

16 Boema Yesus ana manatunga kadua 
sila la la'o leona. Ala losa boema, ala 

hapu basa-basan nandaa no Yesus hala 
kokola na. Boema ala sadia nana'a 
Paskah neu ndia leona. 

17 Le'odae boema, Yesus no ana 
manatunga kasanahulu dua nala ala mai. 

18 Yesus no ana mana tunga nala 
langatuuk de la'a boema Yesus nae, 
"Mamanene dei, te hataholi esa nai emi 
dalek, besak ia na'a sama-sama no Au, 
neukose ana ke'dindiu Au." 

19 Yesus ana manatunga nala lamanene 
dede'ak ndia boema, dale nala he'di sa 
lanseli. Boema esa-esak mulai natane 
Yesus nae, "Tao leo bee o Ama ta 
mafa'da au nde ndia fa hetu?" 

20Boema Yesus nae, "Hataholi ndia nde 
emi fo hataholi kasanahulu duak ia la 
esa, fo besak ia ami dua mi'a neu pingak 
esa. 

21 Memak Ana Hataholi ka neukose 
maten sama leo hata fo nanasulak 
nai Susula Malalaok dale. Tehu soe la'i 
esa kana, ba'eneu hataholi fo mana 
ke'dindiu Ana Hataholik ndia! Ba'eneu 
hataholi ndia, malolelenak metema ta 
nanabongik makandondook fa!" 

22 Yesus no ana manatunga nala la'a 
boema, Ana ho'i na loti a de Ana hule- 

haladoi noke makasi neu Manetualain. 
Basa boema Ana tete'i loti ndia, de Ana 
fen neu ana manatunga nala ma nae, 
"Ho'i man fo mi'an leona, te ia nde bee 
na Au ao paa nga." 

23 Basa ndia boema, Ana ho'i na nggalaa 
angol esa de Ana hule-haladoi noke 
makasi neu Manetualain, boema Ana fe 
nggalas ndia neu ana manatunga nala. 
Basa boema basa basas linu angol ndia. 

24 Basa ndia boema Yesus nae, "Ia nde 
bee na Au daa nga, fo ana pakunisa 
Manetualain hehelu-balatan, daak fo 
nanapo'ahenik soaneu hataholi ba'u ka. 

25 Mamahele leona! Te neukose Au ta 
inu seluk angol ia so'ok, losa lelek fo Au 
inu angol beu ka, sama-sama o emi nai 
Au Amang Daebafa Beun dale." 

26 Basa boema, lakamee nakamee 
kokoa-kikiok esa. De basa ndia boema, 
leu leo Pupuku Zetu na lain leu. 

27 Basa boema, Yesus nafa'das nae, 
"Neukose emi malai la'oela Au. Nana nai 
Susula Malalaok dale nanasulak nae, 
'Neukose Manetualain taonisa manafoo 
na, fo bi'ilopo nala tapasasala.' 

28 Tehu Au aso'da falik soona, neukose 
Au akahuluk emi leo Galilea u." 

29 Boema Petrus nae, "Ta, leomae sila 
basa-basas la'oela Ama o, au ta alai 
la'oela Ama makandondook fa." 

30Tehu Yesus naen nae, 
"Mafandendelek, te le'odaek ia 
boe, manu beita kokoa la'i dua fa te, o 
malelesi Au la'i telu so." 

31 Boema Petrus nataa no balakaik 
nae, "Leomae au muse mate sama- 
sama o Ama boeo, au ta alelesi 
Ama makandondook fa!" Yesus ana 
manatunga fe'e nala boeo, lafa'da lae 
leondia. 

32 Ala losa mamanak esa na'de 
Getsemani boema, Yesus nafa'da ana 
manatunga nala nae, "Emi mangatuuk 
meme ia, te Au sanga u hule-haladoi." 

33 Boema Yesus leleko no Petrus, 
Yakobis, ma Yohanis de leu sama-sama. 
Ana mulai name'da dale na he'di sa, ma 
dale na ta tesatama fa. 

34Yesus nafa'das nae, "Au dale nga 
he'di nanseli. Au ame'dan sama leo Au 
sanga mate. Ela emi mahani meme ia fo 
manea!" 

35 Yesus neu leo uluk neu doo doo ana 
faa boema, ana bala neu dae lain de Ana 
hule-haladoi. Nai huhule-haladoin dale, 

Ana noke nae, metema da'di soona, Ana 
boso la'ola'di doidosok ndia. 

36 Ana hule-haladoi nae, "Ama, ou 
Ama, ta hapu hata esa boen fo Ama ta 
hapu tao nala fan. So'u ma doidosok ia 
neme Au a mai. Tehu boso tunga Au 
hihii-nanaung, te tunga ka'da Ama ka, 
hihii-nanaun." 

37 Basa ndia boema, Yesus fali ma'in te 
nita ana manatunga nala sungu. Boema 
nafa'da Petrus nae, "Simon, o sungu do? 
O ta hapu manea ka'da li'u esa boen 
do?" 

38 Boema Yesus nafa'das nae, "Manea, 
ma hule-haladoi leona, fo ela emi boso 
hapu soso'ba-susu'dik. Memak emi 
dale ma nahiik tao ndoos, tehu emi ta 
mabe'i fan, nana hataholi daebafa ka 
hihii-nanaun tapandoes." 

39 Yesus neu hule-haladoi la'iesa seluk. 
Ana bei kokolak dede'a kokolak fo na'ka 
sa Ana kokolak ndia. 

40 Basa ndia boema, Ana fali seluk leo 
ana manatunga nala neu te, nitas ala bei 
sungu, nana mata nala nduak lanseli. Hu 
ndia de, ala ta bubuluk lafa'da Yesus lae 
le'e fa. 

41 Lelek fo Yesus fali ma'in neu kala'i 
telu na boema, nafa'das nae, "Ade emi 
bei sungu fo emi hahae ao mala do? Dai 
so! Fai na losa soaneu Ana Hataholi ka 
nanafek leo hataholi masala-masingo 
kala liman dale neu. 

42 Fo'a fo ata la'o leona. Mete leona! Te 
hataholi mana ke'dindiu Au a, ana mai 
so!" 

43 Lelek fo Yesus bei kola-kola te 
Yudas, fo hataholi esa neme Yesus ana 
manatunga kasanahulu dua nala, ana 
mai no hataholi makadotok, ala ho'u 
tetafa ma ai keke'uk. Malanga ima mala, 
mese agama la lo lasi-lasi Yahudi la nde 
ladenu sala. 

44Tou manake'dindiu ka nafa'da basas 
ta'du tana esa nae, "Au de'i see soona, 
Hataholi nde ndia so. Ho'u man fo mon, 
ma manea matalololen." 

45 Yudas mai tutika nakandoo leo Yesus 
neu de nafa'dan nae, "Ama Mesen!" basa 
boema, ana de'i Yesus. 

46 Boema hataholi manamai sama-sama 
lo Yuda sa, ala ho'u la Yesus de ala 
hengen. 

47 Tehu hataholi esa nai ndia, ana 
fe'a na ta'faina na de ana ta'ti imam 

matuaina ata na, losa ketuheni di'idoo 
na. 

18 Boema Yesus nafa'da hataholi 
manamaik sila la nae, "Ade Au ia 
hataholi mangalauk, de nalosa emi mini 
tetafa ma ai keke'uk fo mai ho'u Au? 

49 Tunga faik Au anoli nai Manetualain 
Uman dale nai emi matam, te emi ta 
ho'u Au fa. Tehu memak muse leondiak, 
fo ela hata fo nanasulak nai Susula 
Malalaok dale, ana da'di leona." 

50 Basa Yesus ana manatunga nala lalai 
la'oelan mesa kana. 

51 Ta'eanak esa nalu'e ka'da temak 
bibiak esa, ana tunga Yesus. Hataholi la 
sanga ho'un, 

52 tehu ana nggaliheni tema bibiak ndia 
de, nalai no makaholak. 

53 Ala lo Yesus leo imam matuaina uman 
neu. Basa malanga ima mala, lasi-lasi 
Yahudi la, ma mese agama la lakabubua 
nai ndia so. 

34 Ndia te, Petrus tunga Yesus neme 
doo ka mai, losa ana masok leo 
imam matuaina uma so'da na. Boema 
nangatuuk namanelu ha'i sama-sama no 
manamanea la. 

>> Malanga ima mala ma basa mana 
Maketu-mala'di Agama Matua la sanga 
enok fo sue ka nde ala hapu Yesus sala 
na, fo ala hapu laketu hukulisa Yesus. 
Tehu ala ta hapu Yesus sala na fa. 

>6 Lalo sakasii makadotok fo ala fe 
sakasii pepekok soaneu Yesus, tehu 
hataholi sila tutui nala, esa ta ndandaa 
no esa fa. 

57 Boema sakasii de'ubee lai ndia, ala 
fo'a lapadeik de ala fe sakasii pepekok 
la'eneu Yesus lae, 

58 "Ami mamanene hataholi ia nafa'da 
nae, 'Neukose Au tao atu'u Manetualain 
Uman fo hataholi daebafa ka nde taon 
ia, fo basa faik telu soona, neukose Au 
apadedeik uma fe'ek esa, fo hataholi 
daebafa ka ta nde tao nana fa." 

59 Tehu hataholi sila la tutui nala boeo, 
esa ta ndandaa no esa fa. 

60 Boema imam matuaina napadeik neu 
basa-basas mata nala, de natane Yesus 
nae, "Ade O ta mataa basa dede'a kalaak 
fo ala kalaa kana neu O ia fa do?" 

61 Tehu Yesus ka'da denge-denge. Ta 
nataa makandondook fa. Boema imam 
matuaina natane la'iesa selu kana nae, 
"Ade O nde Mane Mana Fe So'dak, fo 

Manetualain Malalao-Malalafu ka, Ana na 
do?" 

62 Boema Yesus nae, "Au nde Ndia 
so. Neukose emi mita Ana Hataholi ka 
nangatuuk nai Manetualain Fo Mana 
Koasa boboa kona na, ma neukose Ana 
mai nai ko'as dale, neme lalai mai!" 

63 Boema imam matuaina namanasa, 
de ana sisii-lulu'i bua papake na, ma 
nafa'da nae, "Ta paluu sanga sakasii 
seluk so'on! 

64 Emi mamanene matam, dede'a 
kokolan fo nakamumulu-nakamamaek 
Manetualai na so, de besak ia emi 
nakeketu ma leo beek?" Tutika 
basa-basas fe nakeketuk lae, Yesus 
nasala-nasingo de nandaa hukunisan. 

65 Boema hataholi de'ubee lai ndia, ala 
mulai tupee lakadoe Yesus ape, ma ala 
potiketu mata na de ala fepan, boema 
lafa'dan lae, "So'ba neuk su'dik, see ka 
nde fepa O a?" Manamanea la boeo ala 
fapa Yesus. 

66 Ndia te Petrus bei nai uma so'da na, 
boema imam matuaina malalau-maoono 
inan esa, neu leo ndia neu. 

67 Lelek fo nita Petrus namanelu ha'i, 
tutika ana taoafik matalolole Petrus 

mata panan boema nafa'dan nae, "Ade o 
boeo sama-sama mo Yesus, fo hataholi 
Nazaret ndia boe hetu?" 

68 Tehu Petrus nalelesi nae, "Au ta 
bubuluk o dudu'am ndia nae leo bee ndia 
fa." Petrus nafa'da ina malalau-maoono 
ndia nae leondia. Boema Petrus leo 
imam matuaina ndia lelesu ina na neu. 
Nai hatematak ndia boe, manu kokoa. 

69 Ina malalau-maoono ndia nita seluk 
Petrus boema, nafa'da hataholi manai 
sila la nae, "Memak hataholi sila la esa 
nde hataholi ia boe!" 

70 Tehu Petrus nalelesi seluk. Dodoo faa 
boema, hataholi manai sila la lafa'da 
seluk Petrus lae, "Boso boe malelesi bai 
te, memak hataholi sila la hataholin esa 
nde o so, nana o meme Galilea mai boe!" 

71Boema Petrus mulai soo-supa ma 
nafa'da nae, "Au ta alelak hataholi fo 
emi mafa'dak ndia fa!" 

72 No hatematak ndia boe, manu kokoa 
la'i telu. Boema Petrus nafandele na 
Yesus nafada basan nae, "Manu beita 
kokoa la'i dua fa te, o malelesi Au la'i 
telu." Boema Petrus kii-nasakeke'du. 

1 5 1 Balahaa fafaianak boema, no 

lai-laik basa mana Maketu-mala'di 

Agama Matuaina lala'ena lo malanga ima 
mala, lasi-lasi Yahudi la ma mese agama 
la lakokolaaok fo ala henge Yesus, de 
basa boema lon leo Pilatus neu. 

2Boema Pilatus natane Yesus nae, 
"Tete'e ka, hataholi Yahudi la mane na 
nde O hetu?" Boema Yesus nae, "O nde 
kokolak mae leondia." 

3 Malanga ima mala kalaak dede'ak 
makadotok neu Yesus. 

4Boema Pilatus nafa'da seluk Yesus 
nae, "So'ba mete su'dik, ala kalaak O 
dede'ak de'ubee nde ndia! Ade O sanga 
kokolak hata esa do?" 

5Tehu Yesus ta nataa makandondook 
so'on, de nalosa Pilatus dodoo doa kana. 

6Tunga ha'da ka, fo metema Feta 
Paskah losa soona, ta bole nae ta Pilatus 
po'i hataholi nanahukuk esa, tunga 
hataholi ba'u hehele na. 

7 Ndia te ala huku hataholi manatao 
tasibu esa nai bui dale, na'de Barabas, fo 
hataholi ia ana taonisa hataholi nai lelek 
ala tao tasibu nai kota ndia. 

8 Hataholi makadotok lakabubua de 
loke Pilatus, fo ana po'i fes hataholi 
nanahukuk esa, sama leo sila ha'da na. 

9 Boema Pilatus natanes nae, "Ade emi 
nau au po'i fe emi, hataholi Yahudi la 
mane na do?" 

10 Nana Pilatus bubuluk basa, hu ka nde 
nape'da dale ka de, malanga ima mala 
fe Yesus leondia neu. 

11 Tehu malanga ima mala dudungu- 
papau hataholi makadoto kala, fo loke 
Pilatus po'i fes Barabas. 

12 Boema Pilatus nafa'da seluk hataholi 
makadotok sila la nae, "Metema leondiak 
soona, au muse tao leo beek neu 
hataholi fo emi moken mae, hataholi 
Yahudi la manen ndia?" 

13Tehu ala eki ma lae, "Lona- 
nggangen!" 

14Boema Pilatus nae, "Tehu ana tao 
mangalau bee ka?" Boema ala eki 
lapane'e seluk lae, "Lona-nggangen!" 

15 Pilatus nau tao namahoko hataholi 
makadotok sila la dale na de ana poi fes 
Barabas. Basa boema, nadenu hataholi 
la filuk Yesus, boema ana fen neu fo ala 
lona-nggangen. 

16 Soldadu la lo Yesus leo gobelno la 
uma na so'da na. Basa boema, lalo 
lakabubua basa soldadu la. 

17 Boema ala papake Yesus ninik ba'du 
manalu pilabalanggeok, de basa boema 
ala ane la ti ilanga nggauk esa de ala 
paken neu Yesus langa na. 

18Basa ndia boema ala hakinonoli 
Yesus. Boema late'an ma lafa'da lae, 
"So'dak ba'eneu hataholi Yahudi la Mane 
na!" 

19 Basa ndia boema, ala fepa Yesus 
langa na ninik aitete'ek, boema ala mu'di 
lakadoen ape, ma ala sene-do'ok leu 
mata na. 

20 Ala hakinonoli basa Yesus boema, ala 
o'duheni ba'du manalu pilabalanggeok 
ndia, de ala o'du falik bualo'a papake na 
ne'un. Basa boema, lon leo deak neu, fo 
leu lona-nggangen. 

21 Ala losa eno tala'dak boema, lakaseti 
la hataholi esa de ala fen lu'a Yesus 
ai nggange na. Hataholi ndia, besa ka 
neme nggolo ka mai, fo ana sanga neu 
leo kota neu. Hataholi ndia na'de Simon, 
neme Kirene mai fo Aleksander no Rufus 
aman. 

22 Lo Yesus losa mamanak esa na'de 
Golgota, fo sosoa na nae, "Mamana 
Langaduik." 

23 Boema ala fe Yesus ninu angol 
nanasese'do laluteik, tehu Yesus ta nau 
ninu angol ndia fa. 

24 Basa boema, ala lona-nggangen de 
ala baba'e buapapake na. Ala tu'u batu 
fo sue ka nde laketu esa-esak baba'en. 

25 Ala lona-nggange Yesus la'e li'u sio 
fafai na. 

26 Nai Yesus ai nggange na nisilai na, 
ala pasak papak esa, de ala sulak susula 
kalaak neu Yesu sa isi-liin nae, "Hataholi 
Yahudi la, Mane na." 

27 Ala lona-nggange Yesus sama-sama 
no hataholi manabonga uma dua, de esa 
nai Yesus boboa kona na ma esa nai 
Yesus boboa kii na. 

28 Dede'ak ndia ana da'di, fo ela nandaa 
no hata fo nanasulak nai Susula Malalaok 
dale nae, "Ala taon da'dileo hataholi 
mangalauk." 

29 Basa hataholi manala'ok tunga 
mamanak ndia, lakakale langa ma 
lakamumulu-lakamamaek Yesus lae, 
"Hee, O nde nau tao matu'u Manetualain 
Uma na, fo O mafofo'a fali kana, ka'da 
nai faik telu dale na hetu. 

30 So'ba O kona su'dik meme ai 
nggangek ndia lain mai, fo O maso'da 
leona!" 

31 Leondiak boe, malanga ima mala 
lo mese agama la hakinonoli Yesus. 
Esa nafa'da esa nae, "Ana soi-tefa na 
hataholi fe'e kala, tehu Ana ta hapu 
soi-tefa na aoina na fa! 

32 Metema hataholi Israe la mane 
na nde Ndia, fo Mane Mana soi-tefa 
ka soona, malolelenak besak ia, Ana 
kona neme ai nggangek ndia lain mai, 
fo ela ami mita ma ami mamahelen 
leona!" Hataholi nanalona-nggangek 
sama-sama lo Yesus sila la boeo, 
lakamumulu-lakama maek Yesus. 

33 Le'dohana boema, makahatu ka poti 
na nusak ndia lala'ena, dodoo na li'u 
telu. 

34 Li'u telu le'donoso na boema, Yesus 
nggasi napane'e nae, "Eloi, Eloi, lama 
sabakhtani?" fo sosoa na nae, "O Au 
Manetualai nga, Ou Au Manetualai nga, 
tao le'e de O la'oela Au?" 

35 Hataholi manai sila la, de'ubee 
lamanene ngganggasik ndia boema, ala 
bekola lae, "Mamanenen dei, te nalo 
Elia!" 

36 Boema hataholi sila la esa lai-lai neu 
ho'i buebunak, de ana dopen leo angol 
makeis dale neu. Basa boema ana ko'fu 
bue bunak ndia neu ai ndanak esa pe'da 
na, de ana lo kana leo Yesus difadoo na 
neu, ma nae, "Tahani fo, ata mete su'dik 
fafa'kama, Elia mai nakonan neme ai 
nggangek lain mai do." 

37 Boema Yesus nggasi tutika maten. 

38 Temak fo nanalonak nai Manetualain 
Uman dale a, tatiba'en neu dua neme 
lain losa dae. 

39 Malanga soldadu matua fo napadeik 
nai ai nggange ka mata na, nita Yesus 
mate tao leo beek. Boema malanga 
soldadu matua ndia nae, "Memak tete'e 
ka, Manetualain Anan Hataholi ia!" 

40 Ndia te, inak de'ubee lai ndia boe. 
Tehu ala mete basa manda'dik sila la 
leme doo ka mai. Nai inak sila la dalek, 
hapu Salome, Maria Magdalena, ma 
Yakobis fo bei muli-soluk ndia inan Maria, 
ma Yoses. 

#1Inak sila la nde tunga ma tulu-fali 
Yesus, nai lelek fo Yesus bei neme 
Galilea. Boema bei hapu ina fe'ek ba'u ka 
seluk lai ndia. Fo inak sila la sama-sama 
lo Yesus leo Yerusalem leu. 

42 Yusuf neme Arimatea mai te, sanga 
nae makahatu so. Yusuf ia nde bee na, 
mana Maketu-mala'di Agama Matua lima 
ein. Hataholi la fe ha'da-holomata neun. 
Yusuf ia boeo, bei nahani fai na losa, 
Manetualain mulai paleta sama leo Mane 
ka. Faik ndia, fai sadiak. Faik fo fai Saba 
ta beita losa fa. Hu ndia de no napalanik, 
Yusuf neu leo Pilatus neu, fo noke Yesus 
popola na. 

43 (15:42) 

44 Pilatus namanene lae Yesus maten 
so, boema ana dodoo doa kana. Hu ndia 
de, nadenu hataholi leu lalo malanga 
soldadu fo natanen, ade Yesus maten 
doo ka so do beik. 

45 Pilatus namanene basa malanga 
soldadu matua ndia hala nafa'da na 
boema, ana po'i Yusuf neu nakona na 
Yesus popola na. 

46 Boema Yusuf neu asa tema mamates 
fula aba lutu fo nakona na Yesus popola 
na soona, ana popoti-papalu nini kana. 
Basa boema, neu natoi Yesus popola na 
nai lates esa dalek, fo ala kali lates ndia 
nai lete batu esa poi na. Natoi basan 
boema, ana loli na batu matuaina esa de 
ana tatanan neu bolo ka bafa na. 

47 Ndia te, Maria Magdalena ma Yoses 
inan Maria, ala taoafik matalole, ala tao 
Yesus popola na nai bee. 

1 6 1 Lelek fai Saba ta seli boema, 
Maria Magdalena, Maria, fo 
Yakobis inan, ma Salome, leu asa bunga 
henasina, fo leu nggali neu Yesus late 

na. 

2 Fafaianak, lelek le'do tii fo fai 
makasososa ka nai mamasok ndia dale 
na, boema ala leo lates leu. 

3 Ala losa eno tala'dak boema, esa 
kokolak no esa nae, "See nde tulu fali ita 
fo ana loliheni batu nanatatanak manai 
late sa?" Nana batu ndia ba'u naseli. 
Tehu ala losa lates te, lita batu ndia 
nanalolihenik so. 

4(16:3) 

5 Boema lakandoo leo lates dale leu. Nai 
lates dale, fo nai late sa boboa kona na, 
lita hataholi muli-soluk esa, ana pake 
ba'du manalu fulak nagatuuk nai ndia, 
boema ala nggenge la. 

6 Tehu hataholi mulisoluk ndia nafa'das 
nae, "Boso bii! Au bubuluk emi mai 
sanga Yesus hataholi Nazaret fo 
nanalona-nggange ka. Ta nai ia so'on. 

Naso'da falik so! Mete mitak mamana 
nangapepe'u na nde ia dei. 

7Besak ia meu leona, fo manduku- 
malosak halak ia neu ana manatunga 
nala, boema Petrus boe. Mafa'das mae, 
'Ana la'o nakahuluk neme emi leo Galilea 
neu. De neukose emi mitan nai naa, 
sama leo hata fo nafa'dan neu emi.'" 

8 Boema ala kalua leme lates dale mai 
de lalai, nana nggenggenge ka ma bibii 
ka. Ta lafa'da hata-hata neu hataholi esa 
boen. 

9 Yesus naso'da falik basa neme mamate 
sa mai boema, mamasok fafaiana na 
natu'du aoina na makasososa neu Maria 
Magdalena. Yesus kaluaheni hai, dula 
dale mangalauk hitu neme Maria ndia 
aon dale mai so. 

10 Boema Maria Magdalena neu nafa'da 
manda'dik ndia neu Yesus tia-lai nala. 
Ndia te Yesus tia-lai nala bei falu ma ala 
kii makaleleu. 

11 [elek fo lamanene Yesus naso'da falik 
ma Maria nitan so, tehu ala ta lamahele 
fa. 

12Basa ndia boema, Yesus natu'du 
aoina na neu ana manatungan dua, tehu 
eno na fe'ek bai. Manda'dik ndia ana 

da'di nai lelek fo hataholi kaduak sila Ia 
bei bela'o leo nggolok esa leu. 

13 Boema ala fali ma'is de lafa'da 
manda'dik ndia neu nonoo fe'e nala. 
Tehu ala ta nau lamahele fa. 

14Neu mate'ena boema, Yesus natu'du 
aoina na neu ama manatungan sanahulu 
esa, nai lelek fo la'a-linu. Yesus nabengas 
nana namahehele nala beita dai fa, 
boema langa batu nala seli, de nalosa ta 
lamahele hataholi manita matan Yesus 
naso'da fali ka tutui na fa. 

15 Boema Yesus nafa'das nae, "Meu leo 
basa daebafa ka lala'ena meu, fo tui 
mamaloloa Manetualain Hala Malolen 
ndia neu basa hataholi daebafa ka 
lala'ena. 

16 Hataholi see ta namahele fa soona, 
neukose nanahukuk. Tehu hataholi see 
namahele fo salanin soona, neukose ana 
hapu so'da ka. 

17 Fo ana da'di buti esa nae, sila 
lamahele soona neukose ala usiheni dula 
dale mangalau kala ninik Au na'de nga. 
Neukose ala kokolak lalelak dede'ak fo 
ala ta lalela kana fa. 

18 Metema ala ho'u menge do linu laso 
soona, neukose ala ta hapu susa-soe fa. 

Metema ala lalaa lima nala neu hataholi 
kamahe'di sala lain soona, neukose 
hataholi kamahe'dis sila la ala lea-hai." 

19 | amatuak Yesus kokolak basa nos 
boema, Yesus nanaso'uk leo nusa so'da 
ka neu. Nai naa, Ana paleta sama-sama 
no Manetualain. 

20 Boema ana manatunga nala leu tui 
lamaloloa halak maneme Manetualain 
mai, leo basa mamanak lala'ena 
neu. Lamatua ka boeo Ana toa-no'i 
sama-sama nos, fo nananatu'duk tunga, 
ala tao manda'di beu kala. Fo dede'ak 
ndia, ana da'di ta'du esa nae, sila 
tutui-bebengan memak tete'eka. 


Lukas 


1 Ama Teofilus, Hataholi ba'u ka 

1 sanga basa enok fo ala sulak 
latalolole la'eneu basa manda'dik fo ala 
da'di nai ita tala'da so. 

2 Ala sula kana nandaa no basa hata 
fo nanatuik neu ita neme hataholi 
fo lita matan manda'dik sila la neme 
makasososa na mai, de basa boema ala 
tui-bengan. 

3 Au palisak matalolole basa dede'ak 
sila la neme makasososa na mai, de au 
afa'da ae, malole soaneu au sula ka hala 
nafa'dak esa no malole soaneu Tuan. 

4 Au tao ndia fo ela Tuan bubuluk nae, 
hata fo nanananoli basak neu Tuan ndia, 
memak tete'e ka. 

5 Lelek fo Herodes da'di manek nai 
nusa Yudea, hapu imam esa na'de 
Zakaria. Ana masok nai imam-imam 
Abia nakabua na. Saoina na na'de 
Elisabet, fo tititi-nonosin imam boe. 

6 Saotouk saoinak ia la so'da nala 
nandaa no Manetualain dale na. Duas 

tunga basa paleta ma Manetualain 
hoholo-lalanen no dale katematuak. 

/Tehu duas anan ta, nana Elisabet 
kalate'dis ma duas boeo lamalasi so. 

8 Faik esa fo nai lelek Abia nakabua 
na hapu baba'ek soaneu lalalau-laoono 
boema, Zakaria nakalala'ok bela ba'un 
da'dileo imam nai Manetualain matan. 

9 No tu'u batu fo imam-ima mala biasa 
taon, boema Zakaria nananatu'duk 
soaneu masok leo Manetualain Uman 
dale neu fo ana tunu boominik. 

10 Ana bei ito-ato tutunu boomini ka te, 
hataholi ba'u ka hule-haladoi lai deak, 

11 No kaiboik, Manetualain ata nusa 
so'da na natu'du ao na neu Zakaria. 
Ata nusa so'dak ndia napadeik nai mei 
tutunu boomini ka boboa kona na. 

12 Lelek fo Zakaria nita ata nusa so'dak 
ndia boema, napangamak ma ana bii. 

13 Tehu ata nusa so'dak ndia nafa'da 
nae, "Boso bii, Zakaria! Manetualain 
namanene basa o huhule-haladoim so. O 
saoinam Elisabet, neukose ana bongi na 
ni'iana touanak esa, fo o muse foin na'de 
Yohanis. 

14 Neukose o mamahoko manseli, ma 
hataholi ba'u ka neukose lamahoko- 

setelee metema ni'iana ndia mahani te 
nanabongik! 

15Neukose ana da'di hataholi matua, 
nai Manetualain mata memete na, ma 
neukose ta ninu angol do nininuk fo nini 
mamafuk fa. Neukose Manetualain Dula 
Dale na koasa nan, neme bongin nana 
mai. 

16 Neukose ana hela-nole hataholi 
Israel ba'u ka fali leo Manetualain fo sila 
senedo'o ka. 

17 Neukose ana da'di Manetualain 
hataholi nadedenu balakain, ma nanuu 
koasa sama leo Elia. Neukose ana 
mole-dame ama ka no ana ka, ma 
hataholi manatunga ta kala, neukose 
ana hela-noles fali leo dudu'a-aafik fo 
ndoo sa leu. No enok ndia, ana sadia 
hataholi kamahehelek bubuak esa fo 
laheheleaon basa, soaneu Lamatua ka 
SO." 

18 "Tao leo beek fo au bubuluk ae 
dede'ak ndia ana da'di? Zakaria natane 
ata nusa so'dak ndia. Au ia amalasi so, 
ma au saoina nga boeo namalasi so." 

19 Ata nusa so'dak ndia nataa nae, "Au 
ia Gabrial. Au alalau-aoono Manetualain, 

ma Ndia nde nadenu au anduku-alosak 
hala malole ia neu o. 

20 Hata fo au afa'dan, neukose ana 
da'di neu fai na. Tehu hu ka nde o ta nau 
mamahele fa de, mahani te o ta hapu 
kokolak fa. Neukose o da'di hala tak losa 
hata fo au afa'dan ia, ana da'di." 

21 Ndia te, hataholi la lahani lahele 
Zakaria. Ala dodoo doa kana, tao le'e 
de ana doo doo basa ia nai Manetualain 
Uman dale. 

22 Ma nai lelek fo ana kalua mai te, ana 
ta hapu kokolak nos so'on. Ka'da ana fe 
ta'du nakandoo ninik lima na, ma hala 
tak nahele. Boema hataholi la boeo ala 
bubuluk lae, ana nita basa ninitak esa 
nai Manetualain Uman dale so. 

23 Basa lau-onon nai Manetualain Uman, 
boema Zakaria fali ne'un leo uman neu. 

21 Beita doo ka boen te, Elisabet fo 
saoina na nailu, boema ana ta kalua 
uma, bulak lima dale na. 

25 Ana nafa'da nae, "Mate'e na, 
Manetualain tulu-fali au, ma Ana 
loseheni au taidae nga." 

26 elek Elisabet nailu bulak ne boema, 
Manetualain nadenu ata nusa so'dan 

Gabria la neu leo kota Nazaret neu fo nai 
nusa Galilea. 

27 Nadenu Gabrial neu leo anafe'oana 
matatema esa, na'de Maria. Ana fe'oana 
matatema ndia, tonangan no touk esa 
na'de Yusuf, fo Mane Dau ka tititi-nonosin 
ndia. 

28 Ata nusa so'dak ndia neu leo Maria 
neu, de nafa'dan nae, "So'da-molek neu 
o fo te'e-te'e Manetualain ba'e-pala o! 
Manetualain sama-sama no o!" 

29 Nai lelek Maria namanene ata nusa 
so'dak ndia kokola na boema, ana 
nggenge la ma tane-tane nai dalen dale 
nae, so'da-molek ndia sosoa na hata. 

30 Boema ata nusa so'dak ndia nafa'dan 
nae, "Boso bii Maria, nana o mandaa mo 
Manetualain dale na. 

31 Neukose o mailu, fo o bongi ni'iana 
esa, fo o muse foin na'de Yesus. 

32 Neukose Ana da'di namatutua- 
namadedemak, ma neukose loken 
lae, Manetualain Anan Fo Madema Ina 
Nanseli. Neukose Amak Manetualain 
taon da'di manek, sama leo Mane Dau 
ka fo ba'ikai na. 

33 Ma neukose Ana paleta sama leo 
manek neu Yakob tititi-nonosin losa 

dodoo na. Nusa na neukose ta hapu 
mate'e na fa." 

34 "Tehu au bei matatema", Maria 
nafa'da ata nusa so'dak ndia, "tao leo 
bee fo dede'ak ndia bisa da'di?" 

35 Ata nusa so'dak ndia nataa nae, 
"Manetualain Dula Dale na neukose ana 
mai neu o, ma Manetualain koasa na 
neukose poti na o. Hu ka nde ndia de, 
ni'iana fo neukose o bongin ndia loken 
lae, Malalaok, Manetualain Anan. 

36 Mafandendelek: Te Elisabet fo o 
tolanoom ndia nailu bulak ne ia so, 
leomae namalasi so, ma hataholi la 
lafa'dan lae, ndia ina kalate'dis. 

37 Nana ba'eneu Manetulain soona, ta 
hapu hata fo ana ta da'di fa." 

38 Boema Maria nae, "Au ia Manetualain 
atan: neme na fo ana da'di tunga hata 
fo o mafa'da ka." Boema ata nusa so'dak 
ndia la'oela Maria. 

39 Basa ndia de beita doo ka boen te 
Maria neu leo kota esa nai Yudea, fo nai 
nggolo letelepa na. 

40 Neu leo Zakaria uman neu. Nai lelek 
ana masok nala uma dale boema, nate'a 
Elisabet. 

41 Ma leondiak Elisabet namanene 
Maria nate'an ndia, tutika ni'iana manai 
Elisabet ilun dalen ndia nakababale. 
Boema Manetualain Dula Dale na koasa 
na Elisabet, 

42 de nalo ma nae, "O nde nanaba'e- 
palak ba'u na seli nai basa ina kala! 
Nanaba'e-palak neu ni'iana fo neukose o 
bongin ndia! 

43 See au ia, de nalosa Lamatua ka inan 
mai leo au mai? 

44 Leondiak au amanene o nate'a ma 
tutika ni'iana manai au ilung dale ia 
nakababale fo ta'du na nae namahoko. 

45 Maua-manalek neu o, hu ka nde o 
mamahele mae hata fo Manetualain 
nafa'dan neu o a neukose ana da'di!" 

46 Maria nae, "Au dale nga koa-kio 
Manetualain, 

47 ma au samane nga namahoko-setelee 
nana Manetualain au Manasoi-Manatefa 
nga. 

48 Ana nafandele au fo atan matasi'da- 
matasaik ia! Mulai besak ia, basa leoina 
la lafa'da lae, au aua-anale. 

49 Nanahu Manetualain, Fo Mana Koasa 
nanseli a Ana tao-no'i dede'a matuaina 
la neu au. Na'de na malalaok. 

50 Neme tititi-nonosik leo tititi-nonosik 
neu Manetualain tao dale susue na neu 
hataholi fo manabii neu na. 

51No lima balakai na, Ana tao 
tapasasala hataholi mana koao-ndaeao 
ka, ma Ana tao tasibu dale tutu'u nala. 

52 Nakonaheni mane-mane kala 
leme kandela mane nala lain mai ma 
hataholi matasi'da-matasai kala nanatao 
namadedemak. 

53 Hataholi kamala'a-kamandoe kala, 
Ana tao nakabetes ninik basa malole 
lala'ena, tou kamasu'i-makabete ka, 
nanausik no limalouk. 

54 Ana tulu-fali Israel Ata na, tunga 
hehelu-balatak, fo Ana taon no ita 
bei-ba'ikai nala. 

55 Manetualain ta nafandeleheni 
hehelu-balataan fa, Dale na malole neu 
Abraham ma tititi-nonosi nala, losa 
dodoo na." 

56 Fafa'ka ma bulak telu dale na, Maria 
leo no Elisabet, besa ka ana fali leo 
uman neu. 

57 Fai na losa ba'eneu Elisabet soaneu 
ana bongi. Ana bongi na niana touanak 
esa. 

58 Uma titia-tatai nala, ma tolanoo-ka'a 
fa'di nala, lamanene Manetualain 
malole nanseli no Elisabet, de sila boeo 
lamahoko-setelee lon. 

59 Lelek fo ni'iana ndia teu na faik falu, 
boema ala lon fo soaneu suna tana. Ala 
nau foi ni'iana ndia na'de Zakaria, fo 
tunga aman na'de na, fo Zakaria, 

60 tehu inan nae, "Ta! muse foin na'de 
Yohanis," 

61 Tehu lafa'dan lae, "Ta hapu hataholi 
esa boen neme sila tolanoo ka'a-fa'di 
nala na'de na leondiak fa," 

62 Boema latane Zakaria ninik 
ta'du-tana, fo ana foi ana na na'de see. 

63 Zakaria noke fen batu lei esa, boema 
ana sula kana nae, "Na'de Yohanis." 
Basa-basas dodoo doa kana. 

64 Nai lelek ndia boe, Zakaria hapu 
kokolak seluk, boema ana koa-kio 
Manetualain. 

65 Uma titia-tatai nala basa-basas ala 
bii beno'u. Boema halak ndia sipela leo 
basa nusak manai Yudea letelepa nala 
neu. 

66 Basa hataholi fo lamanene dede'ak 
ndia, betane nai dale nala dalek lae, 

"Neukose ni'iana ndia ana da'di beek?" 
Nanahu Amak Manetualain no kana. 

67 Manetualain Dula Dale na koasa na 
Zakaria fo ni'iana ndia aman, de nalosa 
nanduku-nalosak hala heheluk maneme 
Manetualain mai nae, 

68 "Mai fo ata koa-kio Manetualain, fo 
leoina Israe la sene-do'o ka! Ana mai 
tulu-fali hataholi kamahehele nala so ma 
Ana soi-po'is. 

69 Ana fe ita manasoi-tefa balakai lea, 
Dauk fo ata na tititi-nonosin. 

70 Makahulun eli, tunga nabi-nabi 
nanahele nala, Manetualain fe basa 
hehelu-balataan 

71 soaneu soi-tefa nala ita teme ita musu 
no nala mai ma neme hataholi-hataholi 
fo lakamu-lakadau ita, 

72 Soaneu natu'du dale malole na neu 
ita bei ba'ikai nala, de neukose Ana tao 
natetu hehelu-balataa malalaon ndia. 

73Ana soo-supa no Abraham fo ita 
aman, ma Ana helu soaneu Ana soi-tefa 
na ita teme ita musu no nala mai, 
fo ela ita talalau-taoonon boso no 
bibii-namata'uk. 

7441:73) 

73 takaluku-takatele neun tataas esa 
ma tao tamahoko dale na nai ita fai 
maso'da manalu na dalek. 

790, hei Au anango nei, neukose O 
nanasseik Manetualain fo Matua Madema 
Ina nabin. O nananadenuk nakahuluk 
neme Lamatua ka mai soaneu o oti enok 
ba'eneun, 

77 soaneu tui-benga neu hataholi 
kamahehele nala mae, neukose sila 
nanasoi-tefak, metema Manetualain fe 
basa do'o do ampon neu sila sala-singo 
nala. 

78 Ita Manetualain dale malole, bai te 
manasue-laik: soaneu Ana soi-tefa ita de 
Ana mai. Sama leo le'do tii nai fai fafai 
na, 

79 leondiak boe, Ana fe mangale'do 
na neu basa hataholi fo laso'da nai 
makahatu ka dalek ma bibii-namata'u 
ka. Ana hela-nole ita leo enok fo manaleo 
mole-dame neu." 

80 Zakaria anan ndia boetai namatua 
ka, ma dula dale na boetai balakaik. 
Ana leo nai mo maloa, losa fai na losa, 
natu'du aoina na neu leoina Israe la. 

1 Nai lelek ndia, Kesel Agustu sa ana 

2 po'i paleta fo ela basa nusa Roma lau 
nala sulak na'dek fo leke dede'u nala. 

2 Ala leke lau nala dede'u makasososa 
ha nde ia, fo ndia te Kirenius da'di 
gobelnol nai nusa Siria. 

3Basa hataholi manai lelek ndia, leu fo 
sulak na'de nala nai esa-esak kotan. 

“Hu ka nde Yusuf ia Dauk tititi-nonosin 
de ana muse la'o neme Nazaret fo nai 
Galilea leo Betlehem nai Yudea neu, fo 
mamanak bongi Mane Dau ka. 

5 Yusuf sulak na'de na sama-sama no 
Maria tonanga na, fo bei kailus. 

6 Nai lelek lai Betlehem boema, Maria 
fai na losa fo ana bongi. 

7 Ana bongi na ni'iana touanak esa, fo 
ana ulu na. Ala popoti ni'iana ndia ninik 
temak, boema langapepe'u kana neu 
hako esa ha'deaik nai dalek, nana ta 
hapu mamanak ba'eneu sila, nai kama 
manai lai na fa. 

8 Nai le'odaek ndia, hapu manafoo Ia 
bei lanea bi'ilopo nala nai mook esa nai 
nusak ndia. 

9 No kaiboik Manetualain ata nusa so'da 
nala, latu'du ao nala neus, ma masa'a 

ka nangale'do neme Manetualain mai de 
nagale'do nalas, boema ala bii lanseli. 

10 Tehu ata nusa so'dak ndia nafa'da 
nae, "Boso bii! nana au mai uni hala 
malole soaneu emi. Halak fo tao 
namahoko basa hataholi lala'ena. 

11 Faik ia nai Dauk kota na, bongi basa 
Mane Mana Fe So'da ka, fo nde Kristus 
fo Lamatua ka so. 

12 Ta'du-tanan nde ia: Neukose emi 
matongo mo ni'iana beuana esa, 
nanapopotik ninik temak, boema 
nangape'uk nai hako esa dalek." 

13 No kaiboik, ata nusa so'dak ndia 
sama-sama no ata nusa so'da fe'ek 
makadotok nan fo koa-kio Manetualain. 
Lafa'da lae, 

14 "Koa-kio Manetualain, fo manai lalai 
mademaina! Ma nai daebafa ka poi na, 
mole-dame ba'eneu hataholi daebafak, 
fo mana tao lamahoko Manetualain dale 
na!" 

15 Basa de ata nusa so'da kala la'oelas 
fo ala fali leo nusa so'da ka leu, boema 
manafoo sila la esa nafa'da esa nae, 
"Mai teu leo Betlehem teu, fo ata mete 
manda'dik fo Manetualain nafa'dan neu 
ita ndia." 

16 Ala la'o lai-lai leona, boema latongo 
lo Maria ma Yusuf, ma ni'iana beuana 
ndia bei nangape'uk nai hako dale. 

17 Lelek manafoo la lita ni'iana beuana 
ndia boema, ala tui hata fo ata nusa 
so'da kala lafa'dan la'eneu ni'iana 
beuana ndia. 

18 Ma basa hataholi la dodoo doa kana 
lamanene manafoo sila la tutui na. 

19 Tehu Maria pe'da basa dede'ak 
sila la nai dalen dale, boema ana 
dudu'a-dodoon. 

20 Basa boema manafoo sila la ala fali 
leo mo ka leu, boema ala koa-kio ma 
lamatutua-lamadedema Manetualain, 
nanahu basa hata fo lamanenen ma lita 
basan ndia, nandaa no hata fo ata nusa 
so'da kala lafa'da ka. 

21 Basa de ni'iana ndia faik falu, boema 
ala suna tana. Boema ala foin na'de 
Yesus, fo nde na'dek fo ata nusa so'da 
ka nafa'dan te, inan beita nailu fan. 

22 Nai lelek Yusuf ma Maria muse tao 
latetu ha'da tao nalalao ao ka tunga 
Musa hoholo-lalanen boema, lo ni'iana 
ndia sama-sama leo Yerusalem neu, fo 
ala fen neu Manetualain. 

23 Nanahu nai Manetualain hoholo- 
lalanen dale, nanasulak nae leo ia, "Basa 
ni'iana touana ulu kala, muse fes leo 
Manetualain neu." 

24 Sila boeo dudu'a fe tutunu-hohotuk, 
fo nde kateu pasan esa, do kalua ana 
pasan esa, sama leo nananaketu basak 
nai Manetualain hoholo-lalanen dale so. 

25 Lelek ndia nai Yerusalem, hapu 
hataholi esa na'de Simeon. Hataholi 
ndia hataholi malole, fo ana bii neu 
Manetualain, ma ana bei nahani fai 
na losa ba'eneu Manetualain soi-tefa 
hataholi Israe la. Manetualain Dula Dale 
na koasa nan, 

26 ma Manetualain Dula Dale na nafa'da 
basan nae, ana beita mate fa, metema 
beita nita Mane Mana Fe So'dak fo 
Manetualain helu ka. 

27 Hu Manetualain Dula Dale na 
hehela-nonolen, de Simeon masok 
leo Manetualain Uman dale neu. Nai 
lelek ndia, Yusuf ma Maria lo Yesus 
fo bei ni'iana ndia leo dalek neu, 
soaneu lakalala'ok ito-atok fo agama 
hoholo-lalanen paleta ka. 


LUKAS 2.28-34 16 


28 Boema Simeon ho'i na Ni'iana ndia 
de ana ko'o nan, boema ana koa-kio 
Manetualain nae: 

29 "Besak ia ou Manetualain, O tao 
matetu O hehelu-balatam so. Neme na 
fo O atam ia mate no mole-dame. 

30 Nana au ita matang Manasoi-tefa fo 
O madenun mai so 

31 Manasoi-tefa ndia, O sadia basan 
soaneu leoina lala'ena: 

32 sama leo mangale'dok fo nangale'do 
na eno ka ba'eneu leoina fe'e 
kala, soaneu ala mai leu O: fo nde 
mangale'dok manini ha'da-holomata 
ba'eneu O hataholi kamahehele mala fo 
Israel." 

33 Ni'iana ndia ina aman dodoo doa 
kana, lamanene hata fo Simeon nafa'dan 
la'eneu sila Ana na. 

34 Simeon fes baba'e-papalak, boema 
nafa'da Maria, fo Ni'iana ndia inan nae, 
"Ni'iana ia, Manetualain hele basan 
soaneu Ana tao namopo-namate, ma 
Ana soi-tefa na hataholi Israel ba'u 
ka. Neukose Ana da'di ta'du esa neme 
Manetualain mai, ma neukose hataholi 
ba'u ka ala la'ban nana, 


LUKAS 2.35-40 17 


35Ma no enok ndia, teiaten 
nanabukahenik. Ma neukose o 
mesa ma doidoso, nono 'ka bai o dale ma 
nanapapauk ninik tafaina matane." 

36 Nai ndia boe hapu nabi inak esa 
namalasi nanseli so. Na'de Hana, fo 
Fanuel neme leo Ase ra, anan ndia. Hana 
saoana basa teuk hitu boema, 

37 ana da'di inafalu, losa besak ia teun 
faluhulu ha so. Beita la'iesa fo ana 
la'oela Manetualain Uma na fa. Lele'do 
le'odaen nai ndia, fo ana sene-do'ok neu 
Manetualain, ninik hule-haladoi ma oka 
ao na. 

38 Naa, nai faik ndia boe, ana leondia 
neu boema, ana koa-kio Manetualain, 
ma ana kokolak la'eneu ni'iana ndia neu 
basa hataholi fo lahani fai na Manetualain 
ho'i falik Yerusalem. 

39Yysuf ma Maria tao latetu basa hata 
fo Manetualain Hoholo-lalanen paleta 
neu sila boema, ala fali le'us leo Nazaret 
nai Galilea. 

40 Ni'iana ndia boetai namatua ka, ma 
boetai balakaik. Manatee tenok nanseli, 
ma Manetualain sue-lainan ba'u na seli. 

41 Tunga-tunga teuk, Yesus ina aman 
leu leo Yerusalem leu, fo ala tunga Feta 
Paskah. 

42 Ma lelek Yesus teun sanahulu dua 
boema, leu leo feta ndia sama leo biasa 
na. 

43 Basa feta boema ala fali, tehu Yesus 
bei elan nai Yerusalem tehu ina aman ta 
bubuluk fa. 

44 Laedaenga Ana tunga nai hataholi 
bubuak sila la dalek. Ala la'ok basa fai 
katemak esa besa ka ala sangan nai 
tolanoo ka'a-fa'di nala, ma hataholi 
nalelela nala. 

4> Tehu ala ta hapu fan. Da'di ala fali 
seluk leo Yerusalem fo leu sangan. 

46 Ala sanga basa faik telu dale 
na boema, besa ka ala hapun nai 
Manetualain Uman dale. Ana bei 
nangatuuk namanene mese agama la 
nanoli nala, fo Ana fe natatanek neus. 

47 Basa hataholi fo lamanene nana, ala 
dodoo doa kana, nanahu natataa nala 
la'e-la'e mesan. 

48 Ina aman boeo litan boema, ala 
dodoo doa kana. Inan nafa'dan nae, 
"Ana ngonei, taole'e de O tao ami leoiak? 

Au o, o amam helahae manseli no sanga 
O!" 

19 Yesus nataa nae, "Tao le'e de, ama 
no ina sanga Au? Ade ama no ina ta 
bubuluk mae, Au muse nai Au Ama nga 
Uman dale fa do?" 

50 Tehu ala ta lalelak Yesus natataa na 
fa. 

51 Basa boema Yesus fali sama-sama 
nos leo Nazaret leu, ma Ana tunga duas 
paleta na. Inan pe'da basa dede'ak sila 
la, nai dalen dale. 

52 Yesus boetai tama namatua ka, 
ma manatee teno na boetai tama, 
boema Manetualain sue-lain ma hataholi 
daebafa ka lahii kana. 

1 Nai teu kasanahulu lima na neme 

Kesel Teberiu sa paleta, Pontius 
Pilatus da'di gobelnol nai Yudea, ma 
Herodes paleta nai Galilea, Felipus fo 
Herodes tolanoo na, ana paleta nai nusa 
Iturea ma Trakhonitis, boe te Lisanias 
paleta nai Abilene. 

2 Fo mana ho'u imam matuaina nde 
Hanas, basa boema Kayafas. Nai teuk 
ndia nde Manetualain kokolak no 
Yohanis, fo Zakaria ana na, nai mo 
solokae ka. 

3Boema Yohanis neu leo mamanak 
lala'ena nai basa nusak manai Lee Yarde 
na, fo nanduku-nalosak halak maneme 
Manetualai na mai. Yohanis nalo ma nae, 
"Tukatei-saledale neme sala-singo mala 
mai leona, ma emi muse nanasalanik, fo 
ela Manetualain fe do'o do ampon neu 
emi." 

4Ndia nandaa no hata fo nanasulak nai 
nabi Yesaya susulan dale nae, "Hapu 
hataholi nalo bou-bou nai mo solokae 
ka nae, 'Sadia enok soaneu Lamatua ka 
leona, tao matetu eno kala ba'eneun. 

> Masadokek lala'ena, ela leo bee na 
nanapo'ak, basa lete kala ma pupuku 
kala, tao matetus. Enok fo mana 
dopelele'u kala, ela leo bee na tao 
mamandoos, ma enok fo mana loe-nda'e 
kala, tao matetus. 

6 Basa hataholi manai daebafa ka 
lala'ena, neukose lita tao leo beek fo 
Manetualain soi-tefa na hataholi daebafa 
ka!'" 

7 Hataholi makadotok mai leo Yohanis, 
fo ana salamis. Yohanis nafa'das nae, 
"Emi hataholi mangalau kala! See ka nde 
nafa'da nae, emi hapu naladeak neme 
Manetualain huhukun fo manamai ka? 

8 Matu'du minik emi tatao-nono'im mae 
emi tukatei-saledale basa neme emi 
sala-singom mai so. Boso mafa'da mae 
Abraham nde bee na, emi bei-ba'ikaim. 
Mafandendelek: te neme batu ia la mai 
boeo, Manetualain nabi'i tao tititi-nonosik 
soaneu Abraham! 

9Taka nanasadia basak soaneu lo'oheni 
ai a huu na, losa oka nala. Basa ai fo 
ta naboa boa malole fa soona, neukose 
nanalo'o henik, fo tu'un leo ha'i dale 
neu." 

10"Da'di hata fo muse ami taon?" 
hataholi latane Yohanis lae leondia. 

11 Yohanis nataa nae, "Hataholi fo 
nanuu ba'du biak dua soona, muse ana 
fe esa leo ba'du ta ka neu; ma hataholi 
manana'a-nininu ka, muse ana baba'e fe 
hataholi nana'a-nininu ta ka." 

12 Manasusu bea la boeo ala mai leo 
Yohanis mai fo salanis. Latane lae, "Ama 
Mesen, ami muse tao beek?" 

13Yohanis nataa nae, "Boso susu lena 
ba'u ka neme hata fo nananaketu basak 
SO." 

14 Hapu soldadu la boeo latane lae, 
"Leo beek no ami? Ami muse tao beek?" 
Yohanis nataa nae, "Boso makaseti 


LUKAS 3.15-19 22 


hataholi fe doik, ma boso kalaak pepekok 
fo loso ma hataholi doin. Ela leo bee na 

ngga'di fo emi sipo ka, dai emi nde ndia 
so!" 

15 Nai lelek ndia, hataholi Ia mulai 
beetane lae, ade Yohanis nde Mane 
Manasoi-tefa fo sila lahani ka do. 

16 Hu ndia de Yohanis nafa'da basa- 
basas nae, "Au salani emi ninik oe, 
tehu mahani te, neukose Hataholi 
manamaik ndia matua lenaheni au. 
Bukaheni ta'bu ei na tali na boeo, Au ta 
andaa fa. Neukose Ana salani emi ninik 
Manetualain Dula Dale na, ma ha'i. 

17 Ana ho'u ooko nai liman dale, 
soaneu ana da'i-lelee gandu ma losa 
balisi. Gandu ma neukose nanatao 
nakabubuak nai soka dale, tehu neukose 
Ana hotuheni u nala nai ha'i manamate 
ta ka dalek!" 

18 Yohanis nanoli-nafa'da hataholi Ia 
ninik eno mata-mata kala leondiak, nai 
lelek ana tui-benga Hala Malole a. 

19Tehu Yohanis ka'i Herodes fo 
manakoasa Galilea, la'eneu ana sao na 
no Herodias fo tolanoo na saoina na, ma 
la'eneu basa mangalau fe'en fo ana tao 
basa ka. 

20Tehu Herodes boetai tama seluk 
tatao-nono'i mangalau nala ninik ana tao 
Yohanis leo bui dale neu. 

21 Basa de basa hataholi sila la 
nanasalani basak boema, Yesus 
boeo nanasalanik. Ma lelek ana bei 
hule-haladoi, boema lalai a natahuka, 

22 boema Manetualain Dula Dale 
na kona neu lain, nalupa manupui 
kalua. Boema Manetualain hala na 
nananamanenek nafa'da nae, "O nde 
Au Anang fo Au susue-lalai ka. O tao 
mamahoko Au dale nga." 

23 Nai lelek Yesus mulai ho'u ue-le'din 
te fafa'ka ma teun teluhulu so. Tunga 
hataholi a hahapu na soona, Yusuf anan 
Ndia, Eli anan, 

24 Matat anan, Lewi anan, Melkhi anan, 
Yanai anan, Yusuf anan, 

25 Matica anan, Amos anan, Nahum 
anan, Hesli anan, Nagai anan, 

26 Maat anan, Matica anan, Simei anan, 
Yosekh anan, Yoda anan, 

27 Yohanan anan, Resa anan, Zerubabel 
anan, Sealtial anan, Neri anan, 

28 Melkhi anan, Adi anan, Kosam anan, 
Elmadam anan, Er anan, 

29 Yesua anan, Elieser anan, Yorim 
anan, Matat anan, Lewi anan, 

30 Simeon anan, Yehuda anan, Yusuf 
anan, Yonam anan, Elyakim anan, 

31 Melea anan, Mina anan, Matata anan, 
Natan anan, Daud anan, 

321sai anan, Obed anan, Boas anan, 
Salmon anan, Nahason anan, 

33 Aminadab anan, Admin anan, Arni 
anan, Hezron anan, Peres anan, Yehuda 
anan, 

34 Yakub anan, Ishak anan, Abraham 
anan, Tera anan, Nahor anan, 

35 Serug anan, Rehu anan, Peleg anan, 
Eber anan, Salmon anan, 

36 Kenan anan, Arpakhsad anan, Sem 
anan, Nuh anan, Lamekh anan, 

37 Metusalah anan, Henokh anan, Yared 
anan, Mahalaleel anan, Kenan anan, 

38 Enos anan, Zet anan, Adam anan, 
Manetualain anan. 

1 Nai lelek Yesus la'oela Lee Yarde 

na, boema Manetualain Dula Dale na 
koasa na Yesus de non leo mo maloa 
neu. 

2Nitu so'ba Yesus nai ndia, faik hahulu 
dale na. Nai fai manalu ndia dale na, ta 

na'a-ninu hata-hata esa boen. Da'di neu 
mate'e na boema, name'da namala'a. 

3 Boema Nitu nafa'dan nae, "Metema 
Manetualain Anan O soona, madenu 
batu ia la da'di loti leona." 

4Yesus nataa nae, "Nai Susula Malalaok 
dale nanasulak nae, 'Hataholi a ta hapu 
naso'da neme loti mesa kana mai fa." 

SBoema Nitu no Yesus leo mamana 
mademaina esa lain neu. Ka'da nai 
hatematak esa mesa kana de, nitu 
natu'dun basa nusak manai daebafa ka 
lala'ena. 

6 Nitu nafa'da Yesus nae, "Basa koasa 
ma su'i-betes ia la, neukose au fen neu 
O, nana basa-basas nanafe basak neu 
au so, ma au hapu fen neu su'di see fo 
au nau fen neu. 

7 Basa sila lala'ena, neukose ala da'di o 
nuum, metema O sene-do'ok neu au." 

8 Boema Yesus nataa nae, "Nai Susula 
Malalaok dale nanasulak nae, 'Sene- 
do'ok neu o Lamatuam Manetualain, ma 
ka'da malalau-maoonon."" 

9 Boema Nitu no Yesus leo Yerusalem 
neu leo Manetualain Uma na punin 
lain neu, de nafa'dan nae, "Metema 

Manetualain Anan O soona, palaboku leo 
dae mu leona. 

10 Nana nai Susula Malalaok dale 
nanasulak nae, 'Neukose Manetualain 
nadenu ata nusa nala lasulu-lahapa O. 

11 Ma ata nusa so'da kala boeo neukose 
ala ndaso la O fo daenga O ei mata 
koila'e batu a fa." 

12 Yesus nataa nae, "Nai Susula 
Malalaok dale nanasulak nae, 'Boso so'ba 
Lamatuak fo o Manetualai ma." 

13 Nitu so'ba basa Yesus ninik basa enok 
mata-matak lala'ena, boema ana la'oela 
Yesus de nahani fai malole seluk bai. 

14 Manetualain Dula Dale na koasa na 
Yesus nai lelek Ana fali leo Galilea neu. 
Halak la'eneu Yesus ndia, ana sipela leo 
basa nusak ndia lala'ena neu. 

15 Yesus nanoli nai uma mamaso kala 
dalek, de basa hataholi la koa-kion. 

16 Yesus neu seluk leo Nazaret neu boe, 
fo nai mamanak fo namatua neme ndia. 
Nai fai Saba ta tunga biasa na, neu leo 
uma mamasok neu. Ana fo'a napadeik fo 
Ana lees Susula Malalao ka 

17 boema ala fen nabi Yesaya susula na. 
Ana buka susula nanalunuk ndia boema, 
Ana hapu lalanek esa ia nae, 

18" | amatua ka Dula Dale na nai Au 
dalek, nana Ana so'u basa Au, soaneu 
tui-benga Hala Malole neu hataholi 
nuu ta-hata ta ka. Nadenu Au soaneu 
po'abenga soi-po'i ka neu hataholi 
nanahuku kala ma nakahahai ka ba'eneu 
hataholi poke kala, soaneu soi-po'i 
hataholi nanatuni-ndeni kala 

19 ma tui-benga Lamatua ka fai mamai 
na fo soi-tefa hataholi kamahehele nala.' 

20 Yesus lunu fali susulak ndia, de Ana 
fe fali kana leo malalau-maoono fo 
mana hapu bela-ba'uk faik ndia, boema 
nangatuuk. Basa hataholi manai uma 
mamasok ndia dale ka, langanalon. 

21 Boema Yesus mulai kokolak nos nae 
leo ia, "Susula Malalao ka lalanen ia la, 
faik ia dale na nanatao natetuk nai lelek 
emi mamanene nana." 

22 Ana kokolak dede'a-kokola kala 
neulau hiik, nalosa hataholi la bafa nala 
bee poo ma ala sipok hata fo nafa'da ka. 
Tehu lafa'da lae, "Ade Yusuf ana na, ta 
nde ia fa hetu?" 

23 Boema Yesus nafa'das nae, "Tao leo 
bee o, neukose emi pake dede'a lasik 
ia la'eneu Au nae, 'Dote, makahahaik O 
aoina ma mesa kana. Ami mamanene O 

tao manda'di beuk neme Kapernaum, hu 
ndia de mu fo taos nai O nggolo-ta'dum 
ia.'" 

24 Yesus kokolak tama selu kana nae, 
"Mafandendelek, te ta hapu nabi fo 
nanafe ha'da-holomata nai nggolo-tu'dun 
fa. 

25 Tehu mamanene leona: te nai lelek 
Elia tepo-lele na, lelek u'dan ta teuk 
telu seselik dale na, boema la'a-ndoe 
matuaina da'di nai basa nusak a lala'ena. 
Nai lelek ndia, hapu inafalu makadotok 
nai Israel. 

26 Leomae leondiak boe, Manetualain 
ta nadajenu Elia neu leo inafalu sila la 
esa neu boen, te ka'da nadenun neu leo 
inafalu esa nai Sarfat nai nusa Sido na. 

27 Leondiak boe, nai lelek Nabi Elisa 
tepo-lele na, hapu hataholi ba'u ka nai 
Israel hapu he'di lou mangalauk, tehu ta 
hapu hataholi esa boen neme hataholi 
sila la lea-hai boen, te ka'da Naaman fo 
hataholi Siria ndia." 

28Basa hataholi manai uma mamasok 
ndia, lamanasa lanseli, nai lelek 
lamanene dede'ak ndia. 

29 Boema ala fo'a lapadeik de ala 
usiheni Yesus leo kota deak neu, de 

helan leo fela madema esa nai letek esa 
nai sila kota na. Ala dudu'a lae, ala solin 
leo felak ndia dalek neu. 

30Tehu Yesus tolanini hataholi 
makadotok sila la de, Ana la'o. 

31 Basa boema Yesus neu leo kota 
Kapernaum fo nai Galilea. Nai naa nanoli 
hataholi la nai fai Saba ta. 

32 Lelek litan nanoli boema bafa nala 
bee poo, nana Ana kokolak no heohan. 

33 Nai ndia fo nai uma mamasok ndia, 
hapu hataholi esa nitu mangalau ka 
koasa nan. Hataholi ndia nakadii-nakau 
ma nae, 

34 "Hei Yesus, hataholi Nazaret, O sanga 
tao ami le'e ia? Ade O mai soaneu tao 
makalulutuk ami do? Au bubuluk see O: 
O hataholi nadedenuk fo malalaok neme 
Manetualain mai!" 

35 Boema Yesus nasapala dula dale 
mangalauk ndia nae, "Denge-denge, 
fo kalua meme hataholi ia mai leona!" 
Boema dula dale mangalauk ndia 
bala hataholi ndia neu hataholi sila la 
basa-basas mata na, basa boema ana 
kalua neme hataholi ndia mai, tehu ana 
ta tao nahe'di fan. 

36 Basa hataholi la dodoo doa kana, 
ma esa kokolak no esa nae, "Hataholi ia 
dede'a-kokolan su'diselin. No heohan ma 
koasa, Ana paleta dula dale mangalauk 
kala kalua, de ala kalua boe!" 

37 Boema halak la'eneu Yesus, ana 
mulai sipela leo basa nusa ndia lala'ena 
neu. 

38 Yesus la'oela uma mamasok ndia 
boema, neu leo Simon uman neu. Simon 
alina na ao na sumai, de hataholi la 
lafa'da dede'ak ndia neu Yesus. 

39 Yesus neu leo inak ndia pepe'u na 
neu boema, Ana usiheni sumaik ndia. 
Sumaik ndia mopon kana, boema Simon 
alina na fo'a tutik de nalalau-naoonos. 

40 Lelek le'do a tenak boema, hataholi 
la lo tolano-tolanoon fo kamahe'di 
mata-mata kala leo Yesus neu. Yesus 
lalaa lima na neu hataholi sila la esa-esak 
lain de nakahahai kasa. 

41 Dula dale mangalau kala boeo kalua 
leme hataholi makadotok boema ala 
nggasi beau lae, "Manetualain Anan O!" 
Tehu Yesus nasapalas ma Ana ta fes loak 
kokolak fa, nana ala bubuluk lae, Ndia 
nde Mane Mana Fe So'da ka. 

42 Nai lelek le'do a mulai tii boema, 
Yesus la'oela kota ndia de neu leo 
mamana nees esa neu. Boema hataholi 
la mulai sangan, de lelek ala hapun 
boema ala sanga enok, fo daenga Ana 
boso boe la'oela bais. 

43 Tehu Yesus nae, "Hala Malole la'eneu 

tao leo beek fo Manetualain paleta. 
Au muse tui-bengan nai kota fe'e kala 
boe, nana hu ka nde dede'ak ndia de, 
Manetualain nadenu Au leo daebafa ka 
mai." 

44 Hu ndia de Yesus tui-benga nai uma 
mamasok manai nusa Yudea lala'ena. 

1 Nai faik esa boema Yesus napadeik 
neme dano Genezare ta solokaen 
lain. Hataholi makadotok lakaseseti 
ao soaneu lamanene halak maneme 
Manetualai na mai. 

2 Yesus nita ofak dua lai solokaek ndia 
lain. Mana dolu-dala nala kona leme ofak 
sila la lain mai so, de ala beitao balisi 
dala nala. 

3Yesus kae leo ofak esa lain neu fo nde 
Simon ofa na, boema nadenu Simon tipa 
ofa na dodoo ana faa neme solokae ka 
mai. Yesus nangatuuk neu ofak ndia lain 
de nanoli hataholi makadoto kala. 

“Basa de nanoli basa boema nafa'da 
Simon nae, "Sefe leo oe madema neu, fo 
pilu o dala ma neu fo ho'u i'ak." 

5 Simon nataa nae, "Tunggulu, le'odae 
manalu ia dale na, ami tao-no'i no 
mahelek, tehu ami ta mala hata esa 
boen! Tehu hu ka nde Tunggulu nadenu 
de malole au tu'u seluk dala neu." 

6 Ana tu'un neu boema, ala hapu i'ak 
makadotok nanseli, losa dala na mulai 
siiba'en. 

7 Hu ndia de, ala loke tutulu-fafalik 
neme nonoon manai ofa fe'e kala mai. 
Nonoon sila la mai boema, basa-basas 
laisi i'ak sila la, de ala tao lahenu ofa 
kaduak sila la, de nalosa ofa kaduak sila 
la hihii lae ala bolo. 

ŜLelek Simon nita ndia boema, ana 
sene-do'ok neu Yesus mata na boema 
nae, "La'oela au Lamatuak! nana au 
hataholi masala-masingok!" 

9Simon ma basa hataholi fo mana lo 
nana dodoo doa kana lita ala hapu i'a 
makadotok sila la. 

10 | eondiak boe no Simon nonoo nala, 
fo nde Yakobis ma Yohanis fo Zebedeus 
ana nala. Yesus nafa'da Simon nae, 

"Boso bii! Mulai besak ia, neukose o da'di 
mana dala hataholi." 

11 Simon no nonoo nala hela ofak sila la 
leo solokaek lain neu, basa boema ala 
la'oela basa-basas de leu tunga Yesus. 

12 Faik esa boema Yesus nai kota esa. 
Nai naa, hapu touk esa ao na henuk no 
he'dilou mangalauk. Lelek nita Yesus 
boema ana sene-do'ok neu Yesus mata 
na, de ana dokodoen nae, "Ama, metema 
Ama nau soona, Ama makahahaik au!" 

13 Yesus nafaloe hataholi ndia ma 
nafa'da nae, "Au nau. Naa, lea-hai 
leona!" Hatematak ndia boe, he'di na 
lea-hai. 

14 Boema Yesus ka'i hataholi ndia fo 
ela ana boso tui dede'ak ndia neu su'di 
see a boen. Nafa'dan nae, "Mu leo ima 
ma mu leona, fo moken soaneu nafa'da 
tete'e ka, o lea-hai so. Boema mu fo fe 
tutunu-hohotuk sama leo Musa paleta 
ka, fo da'dileo buti neu hataholi la lae, o 
hai te'e-te'e so." 

15 Tehu halak la'eneu Yesus boetai 
nakapepela leo basa mamanak lala'ena, 
boema hataholi ba'u ka mai soaneu 
lamanenen, ma soaneu nakahahai kasa 
leme he'di-lau nala mai. 

16 Basa ndia boema Yesus neu 
hule-haladoi nai mamana nees esa. 

17 Nai faik esa, lelek Yesus bei nanoli, 
boema hapu hataholi Farisi de'ubee 
ma mese agama la langatuuk lai ndia. 
Ala mai leme Yerusalem ma leme 
kota-kota manai Galilea ma Yudea mai. 
Manetualain koasa na nai Yesus dalek 
soaneu nakahahaik hataholi kamahe'dis 
ala. 

18 Nai lelek ndia hataholi de'ubee mai lo 
hataholi lu'uk esa nangape'uk nai ne'ak 
esa lain. Ala sanga enok lo hataholi ndia 
leo uma dale neu, fo ela ala hapu taon 
neu Yesus mata na. 

19 Tehu hu ka nde hataholi makadotok 
lanseli lai ndia, de ala ta hapu lon leo 
dalek neu fa. Hu ndia de, ala lakasasa'e 
kana leo uma kalan lain leu. Boema ala 
ofeheni uma kala na faa anak. Boema 
lakonan sama-sama no ne'a na neu 
Yesus mata na nai hataholi makadotok 
sila la tala'da. 

20 Lelek fo Yesus nita hataholi sila 
la namahehele na ba'una seli, boema 
nafa'da hataholi lu'uk ndia nae, "Tolanoo 
ei, o sala singom hapu do'o do ampon 
so." 

21 Boema mese agama la ma hataholi 
Farisi la mulai esa nafa'da esa nae, "See 
hataholi ia de napalani nakamumulu- 
nakamamaek Manetualain? See ka nde 
bisa fe do'o do ampon neu sala-singo ka, 
ka'da Manetualain mesa kana?" 

22 Yesus bubuluk sila dudu'a natatane 
nala. Hu ndia de nafa'da nae, "Tao le'e 
de, emi tane-tane leondiak nai emi 
dalem dale? 

23 Bee ka nde ndofo na lena. Tafa'da 
tae, 'O sala-singom hapu do'o do ampon 
so,' do tafa'da tae, 'Fo'a fo la'ok leona!'? 

24 Tehu besak ia neukose Au fe buti 
neu emi, ae nai daebafak ia poi na, Ana 
Hataholi ka nanuu koasa soaneu fe do'o 
do ampon neu sala-singo ka." Boema 
Yesus nafa'da hataholi lu'uk ndia nae, 
"Fo'a leona, ho'i ma o ne'a ma fo fali 
leona!" 

25 No lai-laik hataholi ndia fo'a neme 
sila basa-baas mata nala mai, boema 
ana ho'i na ne'ana de ana fali no koa-kio 
Manetualain. 

26 Sila basa-basas bafa nala bee poo 
lanseli, boema ala koa-kio Manetualain. 
No bibii-namata'uk lafa'da lae, "Dodoo 

doak nanseli no manda'dik fo ita titan 
faik ia!" 

27 Basa ndia boema Yesus la'o leo deak 
neu, de nita hataholi manasusu bea esa 
na'de Lewi, bei nangatuuk nai uma bea 
dale. Boema Yesus nafa'dan nae, "Tunga 
Au leona." 

28 [ewi fo'a napadeik de ana la'oela 
basa-basan lala'ena, boema neu tunga 
Yesus. 

29 Basa ndia boema, Lewi tao feta nai 
uman soaneu Yesus. manasusu bea ba'u 
ka, ma hataholi fe'e kala la'a sama-sama 
lon. 

30 Hataholi Farisi de'ubee ma mese 
agama la, lame'da nai dale nala dalek 
ta malole fa, boema lafa'da Yesus ana 
manatunga nala lae, "Tao le'e de, emi 
basa-basa mala mi'a-minu mo manasusu 
bea la ma hataholi ta malole fa?" 

31 Yesus nataa nae, "Hataholi so'da- 
la'da ka ta paluu dote fa te ka'da hataholi 
kamahe'di kala dei. 

32 Au mai ta soaneu alo hataholi fo 
name'da aoina na malole so, te Au mai 
soaneu hataholi masala-masingo kala, fo 
ela ala tukatei-saledale leme sala-singo 
nala mai." 

33 Hataholi la lafa'da Yesus lae, "Yohanis 
ma hataholi Farisi la ana manatunga 
nala, nasi'a ala oka ao nala, ma ala 
hule-haladoi. Tehu O ana manatunga 
mala hii ka'da la'a ma linu." 

34 Yesus nataa nae, "Ade emi bisa 
madenu fui la fo ala oka ao nala nai feta 
ka'bi nga, nai lelek mana kabing tou ka, 
bei sama-sama noos do? Tao leo bee o, 
ta hetu! 

35Tehu neukose fai na losa, mana 
kabing touk ndia nanaho'ik neme sila 
mata na mai. Nai lelek ndia nde neukose 
ala oka ao nala." 

36 Boema Yesus tuis nakandandaa ka 
nde ia, "Ta hapu hataholi tana ba'du 
palaa ka ninik tema bibiak fo ala ho'in 
neme ba'du beu ka mai fa. Nana ana 
siba'e badu beuk ndia. Nakalenak bai, 
tema nanatana beuk ndia, ta nandaa no 
badu palaa ka fa. 

37 | eondiak boe, ta hapu hataholi sali 
angol beu ka leo alukosu banalou palaa 
ka dalek neu fa. Nana angol beuk ndia 
neukose tao naka'di alukosu ndia, nalosa 
ango la po'ahenin ma alukosu a nalutun. 

38 Angol beu ka muse salin leo alukosu 
beuk dale neu boe. 

39 Leondiak boe, ta hapu hataholi fo ana 
nau ninu angol beu ka, metema ninu 
basa angol palaak so. 'Angol palaak ndia 
la'da na nde lena,' nae leondia." 

1 Nai fai Sabat esa, lelek fo Yesus 

ma ana manatunga nala la'ola'di osi 
gandum esa boema, ana manatunga 
nala ketu gandum. Lahohole gandum 
ndia ninik lima nala boema la'a leona. 

2 Hataholi Farisi de'ubee lafa'da lae, 
"Tao le'e de, emi la'olena ita agama 
na hoholo-lalanen no tao-no'i hata fo 
nanakena-ka'ik nai fai Saba ta?" 

3Yesus nataa nae, "Ade emi beita lees 
mita, la'eneu hata fo Dauk tao-no'in nai 
lelek fo no hataholi nala lamala'a fa do? 

4 Ana masok leo Manetualain Uman dale 
neu, de ana ho'i loti fo nanafe basak 
neu Manetualain boema na'a. Basa 
boema ana fe loti ndia neu hataholi nala 
boe. Te see ko na tunga ita agama na 
hoholo-lalanen soona, ka'da ima mala 
mesa kasa nde la'a loti ndia dei." 

> Boema Yesus nafa'da nae, "Ana 
Hataholi ka nanuu koasa neu fai Saba 
ta!" 


LUKAS 6.6-11 39 


6 Nai fai Sabat fe'ek esa boema, Yesus 
neu nanoli nai uma mamasok. Nai ndia 
hapu hataholi esa mate seli. 

7 Mese agama de'ubee ma hataholi 
Farisi la ala nau sanga Yesus sala na 
fo ela ala bisa kalaa kana. Hu ndia 
de, ala taoafik lahele Yesus, tete'e ka 
nakahahaik hataholi ndia, nai fai Saba ta 
do ta. 

8 Tehu Yesus bubuluk sila dudu'a nala. 
Boema nafa'da hataholi lima mate 
seselik ndia nae, "Mai mapadeik mai 
mata ia." Hataholi ndia fo'a boema neu 
napadeik neu ndia. 

9 Basa boema Yesus natane hataholi 
manai sila la nae, "Tunga agama 
hoholo-lalanen soona, ita bole tao hata 
nai fai Saba ta? Tao malole do tao 
mangalauk? Tao taso'da hataholi do tao 
susa-soen?" 

10 Yesus mete okofefeo leo basa hataholi 
la neu, boema nafa'da hataholi ndia nae, 
"Look o lima ma leona!" Hataholi ndia 
look lima na, te lima na ana hai so. 

11 Tehu mese agama la ma hataholi 
Farisi la lamanasa lanseli, de ala mulai 
lalahalak la'eneu hata fo ala hapu taon 
neu Yesus. 

12 Nai lelek ndia, Yesus kae leo pupukuk 
esa lain neu soaneu hulu-haladoi. Nai 
ndia Ana hule-hala doi neu Manetualain, 
le'odae katemak esa. 

13 [elek fo mangale'do boema, nalo 
hataholi manatunga nala boema, Ana 
hele hataholi sanahulu dua, neme 
hataholi sila dalek mai. Ana foi hataholi 
kasanahulu duak sila la, na'de hataholi 
nadedenuk. Hataholi sila la nde bee na: 

14 Simon fo Yesus noken lae Petrus 
boe, ma Anderias, fo Simon tolanoo 
na, Yakobis ma Yohanis, Filipus ma 
Bartolomeus, 

15 Mateos ma Tomas, Yakobis fo Alfeus 
ana na, ma Simon fo loken lae hataholi 
Zelot. 

16Yudas fo Yakobis ana na, ma Yudas 
Iskariot, fo basa boema ana da'di mana 
ke'dindiuk. 

17 Basa boema Yesus kona neme 
pupukuk ndia lain mai sama-sama no 
ana manatunga nala, boema ala hahae 
de lapadeik lai mamana esa matetuk. 
Nai ndia boeo hapu ana manatunga 
fe'en bubua matuaina esa, ma hataholi 
makadotok leme basa mamanak lala'ena 

nai basa Yudea, Yerusalem, Tirus ma 
Sidon fo nai tasi su'u na. 

18 Ala mai soaneu lamanene Yesus 
nanoli, ma soaneu Ana tao nahais leme 
he'di-lau nala mai. Sila fo dula dale 
mangalau ka masok nai dale na, ala mai 
boe, de nakahahai kasa. 

19 Basa hataholi la sanga enok, fo taila'e 
Yesus, nana hapu koasa kalua neme 
aoinan dale mai, fo hapu nakahahaik sila 
basa-basas. 

20 Yesus nanganalo ana manatunga nala 
boema nae, "Maua-manalek neu emi, fo 
nuu ta-hata ta kala, nanahu emi nde bee 
na, Manetualain hataholi kamahehele 
nala lima-ein! 

21 Maua-manalek neu emi, fo mamala'a 
besak ia: neukose emi nakabetek! Maua- 
manalek neu emi, fo emi kii-makaleleu 
besak ia: neukose emi hika! 

22 Maua-manalek neu emi, metema 
nananakamuu-nakadauk, nanatipahenik, 
nananakamumulu-nakamamaek, ma 
nanakala pepekok, hu ka nde Ana 
Hataholi ka! 

23 Nabi-nabi manai lelek makahulun 
eli la, ala taos leondiak boe. Metema 
dede'ak ndia ana da'di soona, ela leo bee 

na emi dale ma namahoko ma foti longe 
no namahokok, nana ngga'di matua ina, 
nanasadiak soaneu emi nai nusa so'da 
ka. 

24 Tehu soe neu emi, fo mamasu'i besak 
ia: nana emi la'ola'di basa maso'da 
mandailena ka so! 

25 Soe neu emi, fo makabete besak ia: 
nana neukose emi mamala'a! Soe neu 
emi, fo hika besak ia: nana neukose emi 
dale he'di, ma emi kii-makaleleu! 

26 Soe neu emi, metema basa hataholi 
la koa-kio emi. Nana leondiak boe sila bei 
ba'ikai nala koa-kio nabi-nabi pepekok 
makahulun eli la." 

27 "Tehu soaneu emi fo mamanene Au 
besak ia, Au fe hehelu ka nde ia: sue-lai 
emi musu noo mala, ma tao malole neu 
hataholi fo nakamu-nakadau emi. 

28 Fe baba'e-papalak neu hataholi fo 
ana soo-supa emi, ma hule-haladoi fe 
hataholi mana tao mangalauk neu emi a. 

29 Metema hataholi fapan neu emi 
nasebu'um esa soona, nemena fo ana 
fapa emi nasebu'um seli a boe. Metema 
ala loso la emi ba'du manalu ma soona, 
fe emi ba'du ma neu boe. 

30 Metema hataholi noke emi hata esa, 
soona fe hata ndia neu. Metema ala loso 
la emi hata-hetom soona, boso moke fali 
kana. 

31 Tao-no'i hata esa neu hataholi fe'e 
kala sama leo emi mahiik ala taon neu 
emi a. 

32 Metema emi sue-lai ka'da hataholi 
mana sue-lai emi a soona, emi ngga'di 
ma nde bee? Hataholi masala-masingo 
ka boeo, ana sue-lai hataholi mana 
sue-lais ala! 

33 Ma metema emi tao malole neu 
ka'da hataholi mana tao malole neu 
emi soona, emi ngga'di ma nde bee? 
Hataholi masala-masingo ka boeo, ana 
tao leondiak! 

34 Ma metema emi makatotonak emi 
doi ma neu ka'da hataholi fo ana bisa 
nggati fali kana soona, emi ngga'di ma 
nde bee? Hataholi masala-masingo ka 
boeo, nakatotonak doi na neu hataholi 
masala-masingo ka, boema noke fali 
kana! 

35Tunga ndoo na ta leondiak fa! 
Nasafali na, emi muse sue-lai emi musu 
no ma, ma tao malole neus. Emi muse 
fe hataholi tona emi hatam, ma boso 

mamahena hapu fali kana. Metema 
leondiak soona, neukose emi ngga'di 
ma matua ina, ma neukose emi da'di 
Manetualain Fo Mademaina, ana nala. 
Nana Manetualain dale na malole neu 
hataholi fo ta noke nalelak makasi ma 
neu hata fo mangalau ka boe. 

36 Ela leo bee na emi manuu dale 
susuek sama leo emi Amam boeo nanuu 
dale susuek!" 

37 "Boso maketu-mala'di hataholi fe'ek, 
fo ela Manetualain boso naketu-nala'di 
emi boe. Boso huku hataholi fe'ek, fo 
ela Manetualain boso huku emi boe. Fe 
do'o do ampon neu hataholi fe'ek, fo ela 
Manetualain boeo fe do'o do ampon neu 
emi. 

38 Fe hataholi fe'ek, fo ela Manetualain 
boeo fe emi. Neukose emi sipo fee feek 
manasasi kao-kao ka, uuku malole esa 
fo nananene'e basak soaneu emi. Nana 
uukuk fo emi paken soaneu hataholi fe'e 
ka, neukose Manetualain paken soaneu 
emi." 

39 Basa boema Yesus tuis nakandandaa 
ka nde ia, "Metema hataholi poke ka 
hela-nole hataholi poke fe'ek soona, tao 

leo bee o, neukose duas tu'da leo oelolok 
dale leu. 

40 Ta hapu ni'iana sakola ana ba'ulena 
mesen fa. Tehu sakola ana fo ana sakola 
basa, neukose ana da'di sama leo ndia 
mese na boe. 

41 Tao le'e de emi mita ai bibiana ka nai 
emi tolanoo ma matan dale, te see kona 
balok manai emi matam dale a, emi ta 
taoafik neu fan? 

42 Tao leo bee fo emi bisa mafa'da neu 
emi tolanoo ma mae, 'Mai, tolanoo, fo au 
dueheni ai bibianak ndia neme o mata 
ma mai,' te see ko na nai emi matam 
dale, hapu balok fo emi ta mita fan? 
Hei, mana dea dale konei! Kaluaheni 
makahuluk balok manai o matam dale a 
dei. Besa ka o hapu mita no mangale'dok 
soona, o hapu kaluaheni ai bibiana ka 
neme o tolanoo ma matan dale mai." 

"Ai nalole soona, ta naboa boa 
mangalauk fa. Leondiak boe ai ta nalole 
fa soona, ta naboa boa malole fa. 

44 Ai la esa-esak, nanalenak neme boa 
na mai. Nggau ka ta naboa ka boak, ma 
nggau ka ta naboa angol boak fa. 

45 Hataholi malole a, ana tao-no'i dede'a 
malole, nanahu dale na henuk no dede'a 

malole. Hataholi mangalau ka, ana 
tao-no'i dede'a mangalauk, nanahu dale 
na henuk no mangalau ka. Nana hata 
fo bafa na kokola kana, ndia nde kalua 
neme dalen dale mai." 

46 "Tao le'e de emi maloo Au mae, 
'Lamatuak, Lamatuak,' tehu ta tao-no'i 
hata fo Au afa'dan neu emi a fa? 

47 No see ka nde ita hapu takasasama 
kana hataholi fo, ana mai leo Au mai, ma 
namanene Au dede'a-kokolang, boema 
ana tao-no'in? Malole lenak Au afa'dan 
neu emi, 

48 Hataholi ndia sama leo tuka fo lelek 
nafofo'a uma na, ana kali nan dema na 
seli, boema ana tao fandere na neu batu 
lain. Nai lelek faa tua ka ana mai, fo 
lee oe na sa'e na uma ndia soona, ta 
nakababale faa anak boen, nana nafofo'a 
basan nai netes matea lain so. 

49 Tehu hataholi fo namanene Au 
dede'a-kokolang tehu ana ta tao tunga 
fan soona, sama leo tuka fo nafofo'a uma 
na te, ana ta pake fanderen fa. Metema 
faa loli nan soona, uma ndia no lai-laik 
ana tu'u neu, fo nalutu na ba'u na seli!" 

1 Yesus nafa'da basa dede'ak sila la 
neu hataholi makadoto kala boema 
neu leo Kapernaum neu. 

2 Nai ndia hapu malanga soldadu Roma 
nanuu ata esa fo ana sue nan ba'u na 
seli. Ata ndia namahe'di de hihii maten. 

3Nai lelek malanga soldadu ndia 
namanene la'eneu Yesus boema nadenu 
lasi-lasi Yahudi de'ubee leu leo Yesus 
leu soaneu loken fo ela Ana mai fo 
nakahahaik ata na. 

4Lelek ala losa Yesus boema hataholi 
sila la dokodoe lanseli, fo ela Ana tulu-fali 
malanga solda'du matuaina ndia. Lafa'da 
Yesus lae, "Malanga soldadu matuaina 
ndia nandaa Ama tulu-falin, 

> nana ana sue-lai ita leoina na, ma 
nafofo'a basa ami uma mamaso ma so." 

6 Boema Yesus la'o sama-sama nos. 
Lelek fo Yesus hihii nae deka no uma 
ndia te, malanga soldadu matuaina ndia 
nadenu nonoo nala leu lafa'da Yesus lae, 
"Ama boso sota losa au umang. Au ta 
andaa sipok Ama nai au umang fa. 

7 Hu ndia de au mesa nga ta apalani 
asasale matak o Ama fa. Da'di fe ka'da 
paleta fo daenga au ata nga lea-hai. 

8 Nana au boeo akatele neu paleta 
manai lai na, ma nai au dae boeo hapu 
soldadu ana kala, fo muse lakatele neu 
au paleta nga. Metema au adenu soldadu 
anak esa ae, 'La'o!' soona ana la'o boe: 
ma metema au afa'da neu fe'e kala ae, 
'Mai ia!' soona ana mai boe. Ma metema 
au paleta au ata nga ae, 'Tao ia leona!' 
soona ana taon boe." 

IYesus dodoo doa kana namanene 
dede'ak ndia. Ana lipa de nafa'da neu 
hataholi makadotok fo ala bei tunga 
nana nae, "Hataholi ia anseli. Te'e-te'e, 
nai hataholi Israe la tala'da boeo, Au 
beita atongo o namahehelek ba'u ia fa!" 

10 [elek hataholi nananadenuk sila la 
fali leo malanga solda'du matuaina ndia 
uman leu te, ata ndia lea-hai so. 

11Beita doo bee boen te, Yesus neu leo 
kota Nai na neu. Ana manatunga nala 
ma hataholi makadotok sama-sama lon. 

12 Lelek fo Yesus deka no kota ndia 
lelesuina na boema, hataholi la ndolo 
mamates esa leo kota deak neu. Hataholi 
manamatek ndia nde bee soona ana 
touk esa, fo inafalu esa ana kisa na. 
Kota ndia laun makadotok sama-sama lo 
inafalu ndia. 

13 [elek Lamatuak Yesus nita inak ndia 
boema, dale na tu'da neun de nafa'dan 
nae, "Ina, boso kii-makaleleu!" 

14 Basa boema Yesus neu deka no 
loanak mamates ndia de nafaloen. 
Boema mana ndolola late'e. Yesus nae, 
"Hai tou muli-solu konei! Fo'a leona!" 

15Tou muli-soluk fo manamate basak 
ndia ana fo'a de nangatuuk, ma ana 
mulai kokolak. Boema Yesus fen leo inan 
neu. 

16 Basa hataholi la bii ma ala mulai 
koa-kio Manetualain. Lafa'da lae, "Nabi 
matuaina esa to'da mai nai ita tala'da 
so! Manetualain mai fo Ana soi-tefa na 
hataholi kamahehele nala so!" 

17 Halak la'eneu Yesus ia, ana sipela leo 
basa Yudea lala'ena, ma nusa titia-tatai 
nala. 

18 Yohanis ana manatunga nala lafa'da 
Yohanis, basa manda'dik ndia. Boema 
Yohanis nalo na ana manatungan dua, 

19boema nadenus leu leo Lamatuak 
Yesus fo latanen lae, "Ade Ama ia 
hataholi fo neukose ana mai tunga 
Manetualain hehelu na, do muse ami 
mahani hataholi fe'ek?" 

20 Yohanis ana manatunga kaduan sila 
la leu leo Yesus leu de lafa'dan lae, 
"Yohanis Mana salani ka nadenu ami mai 
matane Ama, ade Ama ia nde hataholi 
fo neukose ana mai tunga Manetualain 
hehelu na, do ami muse mahani seluk 
hataholi fe'ek?" 

21 Lelek ndia Yesus nakahahaik hataholi 
makadotok, ma Ana usiheni dula dale 
mangalauk makadotok, boema Ana tao 
na hataholi pokek makadotok hapu lita. 

22 Da'di Yesus nataa nae, "Fali leo 
Yohanis meu, fo mafa'dan basa hata fo 
emi mamanenen ma mitan: hataholi 
poke ka nita, hataholi lu'u ka la'ok, 
hataholi he'di lou mangalau ka lea-hai, 
hataholi pake ka namanene, hataholi 
manamate ka naso'da falik, ma Hala 
Malole maneme Manetualain mai a, 
nanatui-bengak neu hataholi nuu ta-hata 
ta kala. 

23 Maua-manalek neu hataholi fo ta 
hapu ne'ek soaneu tipa Au fa." 

24 Basa de Yohanis hataholi nadedenun 
sila la'o boema, Yesus mulai kokolak no 
hataholi makadotok la'eneu Yohanis nae, 
"Emi hii mete beek nai mo maloa? Hanoe 
dok esa fo ani na fuu ninin do? 

25 Do bee ka? Hataholi esa papake- 
ngganggaon mana'ahiik do? Hataholi fo 
manapakenggao leondia ka, ma naso'da 
no hahapu-dadai manadai lena ka, ana 
leo nai mane ka uman dei! 

26 Da'di emi meu soaneu mete beek? 
Soaneu mete nabi esa do? La'en, 
lena-lenak lenaheni neme nabi esa mai. 

27 Nana Yohanis ndia nde nananafa'dak 
nai Susula Malalao ka lalanen ia dalek 
nae, 'Ia nde Au hataholi nadedenu 
nga,' Manetualain nafa'da, 'Neukose Au 
adenun nakahuluk neme O mai, fo ela 
ana sadia enok soaneu O!" 

28 Yesus nafa'da boe nae, 
"Mafandendelek leona, te nai daebafak 
ia beita hapu hataholi matua lenaheni 
Yohanis Mana Salani ka. Tehu hataholi 
fo, kome'doana nanseli nai Manetualain 
hataholi kamahehele nala tala'da, matua 
lenaheni Yohanis Mana Salani ka." 

29 Basa hataholi la, manasusu bea la lai 
dalek, lamanene Yesus kokolak dede'ak 
ndia: sila nde hataholi fo manatao tunga 
Manetualain paleta na, ma ala nau 
Yohanis salanis. 

30Tehu hataholi Farisi la ma mese 
agama la ta nau sipok Manetualain dale 

tutu'un soaneu sila aoina nala fa, nalosa 
ala ta nau Yohanis salani fas. 

31 Boema Yesus kokolak seluk nae, "No 
bee ka, Au muse akasasamak hataholi 
lelek besak ia la? Sila sama leo bee ka? 

32 Sila sama leo ni'iana fo langatuuk lai 
pasa ka. Bubuak esa nalo bou-bou neu 
fe'e kala nae, 'Ami fuu kinuk, makaminak 
nakamee namahokok soaneu emi, tehu 
emi ta nau foti-longe fa! Ami makamee 
nakamee manafaluk, tehu emi ta 
kii-makaleleu fa!' 

33 Lelek Yohanis Mana Salani ka ana 
mai de ana oka ao na, ma ta ninu angol 
fa, emi mafa'da mae, 'Nitu masok nai 
dalek!' 

34 Nasafali na lelek Ana Hataholi ka 
mai, de Ana na'a ma ninu, boema emi 
mafa'da mae, 'Mitak Hataholi ndia dei! 
Maa fula, mana mafuk, manasusu bea 
la nonoon, ma hataholi masala-masingo 
kala nonoon.' 

35 Leomae leondiak boe, Manetualain 
manatee teno na neukose nananitak 
la'en tunga hata fo nanatao-no'ik neme 
hataholi-hataholi manasipok manatee 
tenok ndia." 

36 Hataholi Farisi esa na'de Simon, ana 
ka'i Yesus na'a. Yesus neu leo uman neu 
de nangatuuk na'a. 

37 Nai kota nda hapu inak esa naso'da 
nai sala-singo ka dalek. Lelek namanene 
lae Yesus bei na'a nai hataholi Farisi ndia 
uman boema ana mai no nini boto esa isi 
na mina kaboominik. 

38 Napadeik neu Yesus dea na deka no 
ei na ma ana kii, boema nakadoe Yesus 
ei na ninik luu oe na. Basa boema ana 
lose nama'da Yesus ei na ninik langa doo 
na, ma ana de'in, boema ana po'a mina 
kaboomini ka neu. 

39 Lelek hataholi Farisi fo mana ka'i 
Yesu sa nita dede'ak ndia, boema ana 
dodoo nai dalen dale nae, "Leo uni ka 
hataholi ia nabi soona, tao leo bee o Ana 
bubuluk, see inak fo mana koila'e nana, 
ma nae inak ndia naso'da nai sala-singo 
ka dalek!" 

40 Boema Yesus nafa'da Simon nae, 
"Simon, hapu hata esa fo Au nau afa'dan 
neu o." Simon nataa nae, "Hei Ama 
Mesen, mafa'dan leona." 

41 Yesus nae, "Hapu hataholi dua, 
lahuta hataholi mana makatotonak doik 
esa. Esa nahuta doi isi lilofulak natun 

lima, ma esa ka nahuta doi isi lilofulak 
limahulu. 

42 Duas ta hapu bae ketu huta nala fa, 
boema huta nala nanalosehenik. Na, 
nai hataholi kaduak sila la, see ka nde 
susue-lalain lena neu hataholi manafe 
doi totonak ndia?" 

43 Simon nataa nae, "Au aedaenga 
hataholi manamahuta makadotok fo 
nanalosehenik ndia!" Yesus nataa nae, 
"O hahapu ma la'en." 

44Boema Yesus mete leo inak ndia neu 
ma nafa'da Simon nae, "O mete mitak 
inak ia dei? Au mai leo o umam mai, te 
o ta sadia oe soaneu tao balisi Au ei nga 
fa. Tehu inak ia tao balisi basa Au ei nga 
ninik luu oe na, ma ana lose nama'dan 
ninik langa doo na. 

450 ta sipok Au ninik dede'ik fa, tehu 
inak ia ta hahae de'i Au ei nga, mulai 
neme Au losa ia. 

460 ta po'a mina neu Au langa nga fa, 
tehu inak ia po'a basa mina kaboominik 
neu Au ei nga so. 

47 Te'e-te'e, susue-lalain fo matuainan 
ndia, natu'du nae sala-singo makadoto 
nala, nanafe do'o do ampon so! Metema 
hataholi a nanafe do'o do ampon faa 

anak soona, neukose susue-lalain faa 
anak boe." 

48 Boema Yesus nafa'da inak ndia nae, 
"O sala-singo mala nanafe do'o do 
ampon so." 

49 Hataholi fe'ek fo manamangatuuk la'a 
sama-sama lo Yesu sa, mulai esa nafa'da 
esa nae, "See hataholi ia, nalosa Ana 
hapu fe do'o do ampon neu sala-singo 
ka?" 

50 Tehu Yesus nafa'da inak ndia nae, 
"Hu ka nde o mamahele Au, de o hapu 
so dak. Mu'u ma leona no mole-dame!" 

1 Basa boema beita doo ka boen te, 
8 Yesus neu leo kota-kota ma nggolo- 
nggolo kala neu, soaneu tui-benga Hala 
Malole nae, Manetualain mulai paleta 
da'dileo Mane ka. Ana manatungan 
sanahulu dua tunga sama-sama lon. 

2| eondiak boe, inak de'ubee fo 
nananakahahai basak neme dula dale 
mangalau ka ma he'di-lau sa mai. Inak 
sila la nde: Maria, fo loken boeo lae, 
Magdalena, nanahu dula dale mangalauk 
hitu, nanakalua basak neme aon dale 
mai, 

3hoeo Yohana, fo Khuza saoina na. 
Khuza ia, pegawai nai Herodes uma 

mane na, Susana, ma ina fe'ek ba'u ka 
seluk bai. Ala tulu-fali Yesus ma ana 
manatunga nala ninik sila tali-doi mesa 
nala. 

4Hataholi la ka'da mai lakandoo 
leo Yesus mai, leme kota mata- 
mata kala mai. Nai lelek hataholi 
makadotok lakabubua boema, Yesus tuis 
nakandandaa ka nde ia: 

3 "Hataholi mana tao tina-osi esa, neu 
sele-nggali bini-ngges. Lelek fo ana 
bei nggali-nggali te, hapu bini-ngges 
nggelok tu'da lai enok lain. Hataholi 
heheta-aa'i nggelok, ma nggelok 
manupui la la'a henis. 

6 Hapu nggelok boeo ala tu'da lai dae 
mabatuk lain. Nai lelek nupu la kalua 
mai boema ala male, nana dae na tuuk. 

7 Hapu bini-ngges nggelok tu'da lai na'u 
aiana dilanggauk tala'da. Na'u aiana 
dilanggauk sila la moli sama-sama lo 
bini-ngges sila la, de ala aangus nalosa 
mates. 

8Tehu hapu bini-ngges nggelok tu'da 
lai dae maisi-maminak lain, boema ala 
moli de labuna-laboa didikuk la'i natun 
esa." Yesus tui basa nakandandaak 
ndia boema nafa'das nae, "Metema 

see madi'idook soona, ela leo bee na 
mamanene leona!" 

9Yesus ana manatunga nala latanen, 
nakandandaak ndia sosoa-ndandaan. 

10 Yesus nataa nae, "Emi nanafe 
baba'e-babatik basa soaneu bubuluk 
bibila-babaak la'eneu tao leo beek 
Manetualain paleta da'dileo Mane 
ka. Tehu hataholi fe'e kala soona, 
nanananolik ninik nakandandaak, fo ela 
ala taoafi kana, tehu ala ta bubuluk hata 
fo ana da'di fa, ma lamanene tehu ta 
lalela kana fa." 

11Basa boema Yesus nafa'da nae, 
"Nakandandaak ndia sosoa-ndandaan 
nde ia: Bini-ngges sila la nde Manetualain 
dede'a-kokolan 

12 Bini-ngges fo manatu'da nai enok 
lai na, nakasasama na nde hataholi fo 
lamanene dede'a-kokolak sila la. Tehu 
Nitu mai de ana losonini halak ndia neme 
dale nala dalek mai, fo ela boso lamahele 
fo nanasoi-tefa kala. 

13 Bini-ngges fo manatu'da lai mamana 
mabatuk lai na, nakasasama na 
nde hataholi fo nai lelek lamanene 
halak ndia, boema ala sipo kana no 
dale namahokok. Tehu halak ndia ta 

nahuu-naoka nai dale nala dalek fa. Ala 
lamahele ka'da ba'ihanak mesan, de nai 
lelek soso'ba-susu'di ka ana mai, boema 
ala fali deak. 

14 Bini-ngges fo manatu'da lai 
makatema dilanggau ka tala'da, 
nakasasama na nde hataholi fo 
namanene halak ndia, tehu dale nala 
laba'e la'eneu so'da nala, boema ala hii 
laso'da nai masoda manadai lena ka 
dalek, ma no namhokok nai daebafak ia. 
Basa sila la lakahapi lalas de nalosa ta 
labuna-laboa boa latuk fa. 

15 Bini-ngges fo manatu'da lai dae 
maisi-mamina ka, nakasasama na 
nde hataholi fo namanene halak ndia, 
boema nape'dan nai dalek fo malole 
ma ndoo sa dalek. Ala lakatatakak losa 
labuna-laboa." 

16 Basa ndia boema Yesus nafa'da 
nae, "Ta hapu hataholi fo ana de'de na 
pila banu ka boema ana tatanan ninik 
lepeneu, do ana pe'dan neu pepe'u 
ka dae fa. Neukose ana pe'da banuk 
ndia neu banu eik lain, fo ela hataholi 
manamasok leo dalek neu a, ana hapu 
nita mangale'dok. 


LUKAS 8.17-22 59 


17 Ta hapu hata nananafuni ka, neukose 
ta nananitak fa, ma ta hapu hata 
fo nanabibila-babaa ka, neukose ta 
nanaofehenik fo nanabubuluk fa. 

18 Hu ndia de taoafik matalolole hata fo 
emi mamanene nana. Nana hataholi fo 
manamanuu ka, neukose ala fen ba'u ka 
lena seluk. Tehu hataholi fo ta manuu 
ka, neukose nanaho'ik neme hataholi 
ndia mai, leomae bei ela ka'da faa anak 
nai ndia boeo." 

19 Yesus inan ma tolanoo nala ala mai 
latongo lon tehu ala ta bisa deka fa, 
nana hataholi makadotok nanseli. 

20Boema hapu hataholi esa nafa'da 
Yesus nae, "Ama, Ama inan ma Ama 
tolanoo nala lai deak. Ala nau latongo lo 
Ama." 

21Tehu Yesus nafa'da neus nae, 
"Hataholi fo namanene Manetualain 
dede'a-kokolan, ma ana tao-no'in soona, 
sila la nde Au inang ma Au tolanoo 
ngala." 

22 Faik esa boema, Yesus no ana 
manatunga nala sa'e ofak. "Mai teu 
leo dano selik teu," Yesus nafa'das nae 
leondia. Boema ala la'o leona. 

23 Nai lelek fo ofa ka bei la'ok te Yesus 
sungu. Kaiboboi anak te, ani matuaina 
fo'a nai dano ndia. Oe a mulai masok leo 
ofak dale neu, nalosa nini soe matuaina 
neu basa-basas. 

24 Boema Yesus ana manatunga nala leu 
de ala fafaen. Lafa'dan lae, "Ama Mesen, 
Ama Mesen, ita soe!" Yesus fo'a boema 
nasapala aniina ma lii manapoponuk 
ndia. Ani na ma lii ndia boeo nakamate, 
boema dano da'di nee nee -lino lino 
nanseli. 

25 Boema Yesus nafa'da ana manatunga 
nala nae, "Tao le'e de emi ta mamahele 
Au fa?" Boema ala dodoo doa kana ma 
ala bii. Ma esa kokolak no esa nae, 
"Tunga ndoo na see hataholi ia, de 
nalosa Ana paleta ani na ma lii a boeo 
ala tungan!" 

26 Yesus ma ana manatunga nala sa'e 
ofak lakandoo losa nusa Gerasa nai Dano 
Galilea selik. 

27 Nai lelek Yesus kona leo dae mada ka 
neu boema tou nitu sa'ek esa ana mai 
leo Yesus mai. Hataholi ndia neme kota 
mai. Doo ka so ana ta pake bualo'as ma 
ana ta nau leo nai uma fa. Ana nau ka'da 
leo nai lea-luak manai late sala. 

28 [elek nita Yesus tutika ana nggasi 
boema ana sene-do'ok neu Yesus mata 
na ma nalo nae, "Yesus, Manetualain Fo 
Madema Ina Ana na! Otao au le'e ia? Au 
dokodoe, boso tao doidoso au!" 

29 Hataholi ndia nafa'da nae leondia 
nana Yesus paleta dula dale mangalauk 
ndia kalua neme aon dale mai. Nasi'a 
dula dale mangalauk ndia ana koasa 
nalan, de nalosak leomae lima ein 
nanahenge basak ninik namosina ma 
lanea lahelen, tehu ana bei hapu tao 
naketu namosina ndia, boema dula dale 
mangalauk ndia non leo mo solokae ka 
neu. 

30 Yesus natane hataholi ndia nae, "O 
na'de see?" Hataholi ndia nataa nae, 
"Au na'de 'Legiun'", nana hapu dula dale 
mangalauk ba'u ka masok nai aon dale 
SO. 

3! Dula dale mangalauk sila Ia loke 
lanseli fo daenga Yesus boso usiheni sila 
leo Fela Mamatesa dalek leu. 

32 Deka no mamanak ndia, hapu bafi 
makadotok nan bei totofi nana'ak nai 
pupuku ka huu na. Dula dale mangalauk 
sila la loke lanseli neu Yesus fo daenga 

Ana fe sila loak masok leo bafi sila Ia 
dalek leu. Boema Yesus nakaheik. 

33 Boema dula dale mangalauk sila 
la kalua leme hataholi ndia dalek mai 
de, ala masok leo bafi sila la dalek leu. 
Boema bafi sila la lalai, de ala palaboku 
leme fela ka su'u na leo dano dale leu, 
de basa boema ala bolo. 

34 Mana manea bafi sila la lita hata 
fo ana da'di so. Boema lalai de ala tui 
manda'dik ndia nai kota ma nai nggolo 
titia-tatai nala. 

35 Boema hataholi la kalua mai, fo ala 
mete hata manda'dik ndia. Ala mai leo 
Yesus mai te nai ndia, ala lita hataholi 
fo natapo'i neme dula dale mangalau 
ka mai ndia, bei nangatuuk deka no 
Yesus ei na. Ana pake bualo'as so, ma 
dudu'a-aafin namaneu so boe. Boema 
ala bii. 

36 Sila fo mananita manda'dik ndia, ala 
tui hataholi la, tao leo beek de hataholi 
ndia nanatao nalea-haik. 

37 Boema basa nusa Gerasa lau na 
lala'ena loke lanseli fo daenga Yesus 
la'oela mamanak ndia, nana basa-basas 
bii lanseli. Boema Yesus sa'e leo ofak 
lain neu, fo Ana fali ne'un. 

38 Hataholi fo natapo'i neme dula dale 
mangalau ka mai ndia, ana dokodoe neu 
Yesus fo daenga ana bole tunga. Tehu 
Yesus nadenun ana fali ne'un. Nafa'dan 
nae, 

39 "Mu'u ma leona, ma tui-benga hata fo 
Manetualain tao basan neu o so." Boema 
hataholi ndia neu tui-benga neu kota 
ndia lala'ena, hata fo Yesus tao basan 
neu ndia so. 

40 Lelek Yesus fali leo dano a selik 
neu boema, hataholi la sipo kana no 
namahokok nanahu lahani talu-talu lon. 

41Boema malanga uma mamasok 
esa nai mamanak ndia ana mai. Na'de 
Yairus. Ana sene-do'ok neu Yesus mata 
na, ma noke nanseli fo ela Yesus mai leo 
uman mai, 

42 nanahu anafe'o kisa na fo teun 
sanahulu dua, hihii maten. Yesus bei 
la'o-la'o leo Yairus uman neu te hataholi 
la lakasesetin neme boboa-kaisuk mai. 

43 Nai dalek hapu inak esa, teuk 
sanahulu dua dale na ana po'a daak, 
fo natutik no he'di bula na. Ana nabasa 
hata-heton soaneu namo'do nai dote la, 
tehu ta hapu lakahahaik lala fan. 

44 Inak ndia deka no Yesus neme dea 
mai, boema ana koila'e Yesus ba'du 
manalu na pe'da na. No hatematak ndia 
boe, inak ndia po'a daa na, nate'e. 

45 Boema Yesus natane nae, "See ka 
nde koila'e Au a?" Hu ka nde ta hapu 
manamanaku fa. Boema Petrus nae, 
"Ama, hataholi makadotok nanseli lai 
Ama boboa-kaisun. Ala seseti Ama!" 

46 Yesus nae, "Tehu hapu hataholi 
koila'e Au. Au bubuluk ndia nana hapu 
be'i-balakaik kalua neme Au dalek mai." 

47 Inak ndia name'da nae tatao-nono'in 
ndia nanabubuluk. Da'di ana mai no ao 
na dele ngge'be-ngge'be, boema ana 
sene-do'ok neu Yesus mata na. Boema 
ana tui nai basa hataholi la matan, tao 
le'e de ana koila'e Yesus boema ana 
lea-hai nai hatematak ndia boe. 

48 Yesus nafa'dan nae, "Ana ngonei, hu 
ka nde o mamahele neu Au de o lea-hai. 
Fali mu'u ma leon no so'dak." 

49 Yesus bei kola-kola te hataholi 
nananadenuk esa ana mai neme Yairus 
uman mai. Nafa'da Yairus nae, "Tuan 
anafe'o na maten so. Tuan boso boe tao 
susa Ama Mesen bai." 

50[ elek fo Yesus namanene halak ndia 
te nafa'da neu Yairus nae, "Boso bii. 
Ka'da mamahele te o ana ma neukose 
ana lea-hai." 

51 Ala losa Yairus uman boema Yesus 
ta fe loak neu hataholi esa boen fo ana 
masok tunga fan, ka'da Petrus, Yohanis, 
Yakobis ma ni'iana ndia ina aman mesa 
kasa. 

52 Basa hataholi la bei kii-makaleleu hu 
ka nde ni'iana ndia mamate na. Tehu 
Yesus nae, "Boso kii-makaleleu bai. Nana 
ni'iana ndia ta mate fan, te ka'da ana 
sungu ndia!" 

53 Ala hika Yesus, nana ala bubuluk 
ni'iana inanak ndia maten so. 

54 Basa boema Yesus ho'u na ni'iana 
ndia lima na de nafa'da nae, "Fo'a leona, 
Ana ngo!" 

>> Ma ni'iana ndia hahae na fali, de no 
hatematak ndia boe ana fo'a. Basa ndia 
boema Yesus nadenus fo ala fe ni'iana 
ndia na'a. 

56 Ni'iana ndia ina-aman dodoo doa 
kana lanseli. Tehu Yesus kena-ka'is, fo 
boso lafa'da manda'dik ndia neu su'di 
see a boen. 


LUKAS 9.1-7 66 


l Yesus nalo ana manatunga 
kasanahulu dua nala, boema Ana fes 

koasa fo ala usiheni dula dale mangalau 
kala ma lakahahaik he'di lau sala. 

2Basa boema nadenus leu lakahahaik 
hataholi kamahe'di kala, ma ala tui- 
benga halak la'eneu tao leo beek fo 
Manetualain paleta leo Mane ka. 

3Yesus nafa'das nae, "Boso mini 
hata-hata soaneu emi leleo-lala'om ndia. 
Boso mini ai tete'ek, do alukosu doik, 
do nana'a-nininuk, do tali-doik, do bua 
papakek biak dua. 

4 Ala sipok emi nai bee soona, leo meme 
ndia losa emi la'oela kota ndia. 

3Ma nai bee ala ta sipok emi fa 
soona, nai lelek emi la'oela kota ndia, 
ngganggafuheni daesopu ka neme emi ei 
dale ma da'dileo nasanene'dak soaneus." 

6 Yesus ana manatunga nala la'o 
boema, neu leo nggolo-nggolo kala 

neu fo tui-benga Hala Malole ndia, ma 
nakahahaik hataholi kamahe'di sala nai 
mamanak lala'ena. 

7 Herodes, fo mana koasa Galilea 
namanene la'eneu basa manda'dik sila 
la ma napangamak. Nana hapu hataholi 

nafa'da nae, Yohanis Mana Salani ka 
naso'da falik so. 

8 Hapu nggelok boeo lafa'da lae, Elia 
to'da mai seluk so. Hataholi fe'e kala 
bai soona lae, nabi esa neme nabi-nabi 
makahulun eli la naso'da falik so. 

9"Te se'ko na au adenu hataholi neu 
tete na Yohanis langa na so. Da'di tunga 
ndoo na see hataholi ia, nalosa ala 
kokolak halak ba'u ka nanseli la'eneun?" 
Herodes nae leondia. Hu ndia de Herodes 
nahiik nanseli natongo no Yesus. 

10 Yesus ana manatungan fo nadenu 
kala fali ma'is boema, ala tui Yesus basa 
hata fo sila tao-no'i nana. Boema Yesus 
lelekos fo la'ok sama-sama mesa kasa 
leo kota Betsaida leu. 

11 Tetapi hataholi la bubuluk dede'ak 
ndia de nalosa ala tunga lahele Yesus. 
Yesus sipo kasa, boema Ana kokolak 
nos la'eneu tao leo beek fo Manetualain 
paleta leo Mane ka. Ma Ana nakahahaik 
hataholi kamahe'di sala lai hataholi sila 
dalek boe. 

12 Lelek le'do tenak boema, Yesus ana 
manatunga kasanahulu dua nala mai de 
lafa'dan lae, "Ama, mamanak ia ana pasi 
fe'e. Malole lenak Ama madenu hataholi 

ia la fali, fo ela leu sanga nana'ak ma 
mamana susunguk nai nggolo-nggolo 
titia-tataik ia la." 

13 Tehu Yesus nataa nae, "Ka'da emi 
fes la'a." Yesus ana manatunga nala 
lae, "Tehu ami lotim ka'da lima, ma i'ak 
boak dua nde ia. Ade ami muse meu asa 
nana'ak soaneu basa hataholi ia la do?" 

14 Fafakama hapu touk lifun lima lai 
ndia. Yesus nafa'da ana manatunga nala 
nae, "Madenu hataholi ia la langatuuk 
bubua-bubua kala leona. Fafakama 
hataholi limahulu soona bubuak esa." 

15 Yesus ana manatunga nala tao hata 
fo Yesus nafa'da neus ala. 

16 Boema Yesus ho'i na loti kalima kala 
ma i'a boa kaduak sila la. Basa boema 
nanganalo leo lalai neu de noke makasi 
neu Manetualain. Basa ndia boema, Ana 
tete'i loti ma i'ak sila la ninik lima na, 
boema Ana fen neu ana manatunga nala, 
fo ala baba'en neu hataholi makadotok 
sila la. 

17 Basa-basas la'a losa lakabete. Boema 
Yesus ana manatunga nala hehele 
lakabubua nana'a elak sila la lepeneu 
sanahulu dua. 

18 Nai faik esa, fo nai lelek Yesus 
bei hule-haladoi mesa kana, te ana 
manatunga nala mai. Boema Yesus 
natanes nae, "Tunga hataholi a nafafa'da 
na, Au ia see?" 

19 Boema lataa lae, "Hapu nggelok lae, 
Yohanis Mana Salani ka. Hapu nggelok 
boeo lae, Elia. Nggelok seluk bai soona 
lae, nabi lele makahulu na, esa naso'da 
falik nde ndia so." 

20Yesus natane nae, "Tehu tunga emi 
soona, Au ia see?". Petrus nataa nae, 
"Ama nde bee na Mane Mana Fe So'dak 
fo Manetualain helu ka." 

21 Boema Yesus nafa'da ana manatunga 
nala nae, "Boso mafa'da dede'ak ndia 
makandondook neu su'di see a boen." 

22 Yesus boeo nafa'da nae, "Memak 
Ana Hataholi ka muse doidoso ba'u ka, 
ma lasi-lasi nala boema malanga ima 
mala ma mese agama la ala la'ba nana. 
Neukose ala taolisan, tehu neu fai katelu 
na soona, naso'da falik." 

23 Basa boema Yesus nafa'da basa 
hataholi manai sila la nae, "Hataholi fo 
ana nau tunga Au a, muse nafandele 
heni basa paluu nala, fo ana lu'a ai 

nggange na tunga faik fo ana tunga 
nahele Au. 

24 Nana hataholi fo ana ho'u nahele 
so'da na, neukose namopo so'da na. 
Tehu hataholi fo ana tunu-hotu so'da na 
soaneu Au paluu nga, neukose ana hapu 
so'dak. 

25 Nanalak hata baeneu hataholi 
esa, metema nanuu basa daebafak ia 
lala'ena, tehu ana tao nalutu ma namopo 
so'da na? 

26 Metema hataholi a mae manaku Au 
ma Au nanoli nga soona, Ana Hataholi ka 
boeo neukose Ana mae manaku hataholi 
ndia nai lelek Ana fali ma'in no koasa 
na, ma no Ama ka koasa na, boema ata 
nusa so'dak fo malalaok koasa nala! 

27 Bubuluk leona: te nai emi manai ia 
la dalek, hapu nggelok neukose ta mate 
fa, metema beita lita Manetualain paleta 
fa." 

28 Fafa'ka ma Yesus nanoli basa dede'ak 
sila la mamasok esa boema, Ana leleko 
Petrus, Yohanis, ma Yakobis leo letek esa 
poi na leu fo ala hule-haladoi. 

29 Yesus bei hule-haladoi te mata-panan 
nasafali, ma bua papake na da'di fula 
mangadilak. 

30 Boema no kaiboboianak hataholi 
dua fo nde Musa ma Elia mai latu'du 
ao nala no mandela-masa'ak neme 
nusa so'da ka mai. Ala kokolak lo Yesus 
la'eneu mamate na fo ta doo ka so'on te, 
neukose Ana la'ola'din nai Yerusalem. 

31(9:30) 

32 Lelek ndia Petrus ma nonoo nala 
mana sungu kala, tehu no kaiboboianak 
ala fo'a, de lita Yesus nandela-nasa'a, 
ma hapu hataholi dua lapadeik lon. 

33 Nai lelek hataholi kaduak sila la sanga 
la'oela Yesus, boema Petrus nafa'da 
Yesus nae, "Ama Mesen, ita leo nai ia na 
malole na seli. Malole ami mapadedeik 
ma lalaak telu: esa soaneu Ama, esa 
soaneu Musa, ma esa seluk soaneu Elia." 
Petrus kokolak nae leondia, tehu ana ta 
nalelak hata fo ana kokola kana fa. 

34Petrus bei kola-kola te, ko'as esa mai 
de ana poti nalas de nalosa ala bii. 

35 Basa boema hala ka nananamanenek 
neme ko'as ndia dalek mai nae, "Ia nde 
Au anang fo Au hele ka. Mamanenen 
leona!" 

36Halak ndia nate'e te ala lita Yesus 
mesa kana nai ndia. Yesus ana 
manatunga nala ka'da bedenge la'eneu 

basa sila la, ma hata fo sila litan ndia, ta 
lafa'da hataholi esa boen. 

37 Balahaa boema Yesus ma ana 
manatunga katelu nala kona leme letek 
ndia lain mai boema, hataholi makadotok 
ala mai. 

38 Touk esa neme hataholi makadotok 
sila la tala'da heon mai ma ana nggasi 
nae, "Ama Mesen, Ama sue na mete au 
ana nga dei. Au anang ka'da kisak esa 
nde ndia! 

39 Metema dula dale mangalauk ndia 
sapu nan soona, ana nggasi kaiboik 
ma ao na hela-holoduku nalosa bafa 
na nafufu'de. Dula dalek ndia tao nan 
doidoso nakandoo ma ana ta nau kalua 
fa! 

40 Au oke basa Ama ana manatunga 
nala, fo ala usiheni dula dalek ndia, tehu 
ta lala fan." 

41 Boema Yesus nataa nae, "Te'e-te'e 
emi hataholi langa batuk ma kamahehele 
tak! Losa faihi'da, Au muse leo o emi ma 
Au ta haelai amanasa neu emi? Mo o 
anam ndia leo ia mai!" 

42 Ni'iana ndia bei la'ok leo Yesus neu 
te, dula dale mangalauk ndia balan neu 
dae ma ana tao na ao na hela-holoduku. 

Tehu Yesus paleta dula dalek ndia kalua, 
boema ni'iana ndia ana lea. Boema Yesus 
fe falik ni'iana ndia leo aman neu. 

43 Basa hataholi la bafa nala bee poo lita 
Manetualain koasa matua inan ndia. Nai 
lelek fo hataholi la bei bafa nala bee poo 
lita basa hata fo Ana taon nana boema, 
Yesus nafa'da ana manatunga nala nae, 

44 "Taoafik matalolole, ma boso 
mafandele heni Au dede'a-kokolang ia: 
Ana Hataholi ka neukose nanafek leo 
hataholi daebafa ka koasan dale neu." 

45 Tehu Yesus ana manatungan sila la 
ta lalelak dede'a-kokolan sila fa. Nana 
dede'a-kokolak sila la nanabibila-babaak 
soaneus, fo ela boso lalela kana. Tehu 
ala bii latanen dede'ak ndia. 

46 Nai Yesus ana manatunga nala dalek, 
nale'a ka da'di la'eneu see ka nde nai 
sila dalek, nde matua lena. 

47 Yesus bubuluk sila dudu'a-aafin. Hu 
ndia de Ana ho'i na ni'iana esa de Ana fe 
ni'iana ndia napadeik neu boboa na. 

48 Boema nafa'da ana manatunga nala 
nae, "Hataholi fo ana sipok ni'iana ia 
nanahu Au soona, sosoa na nae, ana 
sipok Au. Ma hataholi fo mana sipok Au 
a, ana sipok Ndia fo manamadenu Au 

a. Nana hataholi fo kome'doana nai emi 
tala'da, ndia nde matua lena!" 

49 Boema Yohanis nae, "Tunggulu, ami 
mita hataholi usiheni nitu ninik Tunggulu 
na'de na de ami ka'in, nana hataholi ndia 
ta neme ita nakabubua na mai fa." 

50Yesus nafa'da Yohanis ma ana 
manatungan fe'e nala nae, "Boso ka'in, 
nana hataholi fo ana ta la'ban emi fa 
soona, sosoa na nae ana nok emi." 

s1 Lelek fo Yesus fai na sanga deka 
Yesus nanaso'uk leo nusa so'da ka neu, 
boema Ana ho'i nakeketuk soaneu neu 
leo Yerusalem neu. 

52 Boema Yesus nadenu hataholi 
nakahuluk neme Ndia mai. Hataholi fo 
nadenun sila la leu boema, ala masok 
leo nggolok esa nai Samaria soaneu ala 
sadia basa hata lala'ena ba'eneu Yesus. 

53 Tehu hataholi manai nggolok ndia, ta 
nau sipok Yesus fa, nana litan, Ana bei 
la'o-la'o leo Yerusalem neu. 

54 Nai lelek ndia Yesus ana manatuga 
nala fo nde, Yakobis ma Yohanis ala 
bubuluk dede'ak ndia, boema lae, 
"Lamatuak, ade Lamatua ka nau ami 
moke ha'i kona neme lalai mai fo ana 
hotunisa hataholi ia la do?" 

>> Yesus lipa leo dea neu boema, 
namanasas. 

56 Basa boema ala leu leo nggolok fe'ek 
leu. 

37 Yesus ma ana manatunga nala bei 
bela'o te hapu hataholi nafa'da Yesus 
nae, "Ama, au nau tunga Ama su'di leo 
bee neu!" 

58 Yesus nataa nae, "Busa fui a mabolok, 
ma manupui a mandunuk, tehu Ana 
Hataholi ka ta nanuu mamanak soaneu 
nakalololik aoina na neu fa." 

>? Basa boema Yesus nafa'da hataholi 
fe'ek esa seluk nae, "Mai tunga Au 
leona." Tehu hataholi ndia nae, "Ama, fe 
au loak fali akahuluk soaneu au u atoi au 
amang dei. 

60 Yesus nataa nae, "Nemena fo hataholi 
manamate ka natoi ndia hataholi 
manamate na mesa kana. Tehu o mu 
tui-benga hala ka nae Manetualain mulai 
paleta so." 

61 Hapu hataholi fe'ek esa boeo nafa'da 
nae, "Ama, au nau tunga Ama, tehu fe 
au loak fali akahuluk soaneu ate'a au 
hataholi ngala dei." 

62 Boema Yesus nafa'da hataholi ndia 
nae, "Metema hataholi esa mulai nakau 

uk, boema ana lipa leo dea neu soona, 
hataholi ndia ta nandaa da'di lima-eik 
neme Manetualain hataholi kamahehele 
nala mai fa." 

1 Basa ndia de Lamatua ka hele 

10 na ana manatungan hituhulu 
seluk, boema nadenus ala la'ok dua-dua 
lakahuluk leme Yesus leo basa kota ma 
mamanak fo sanga neu donge-dama 
kala. 

2 Yesus nafa'das nae, "Buna-boak fo 
neukose nanaketu-kolu ka ba'u ka, tehu 
manaso'u belak soaneu keketu-kokoluk, 
ka'da lumanak. Hu ndia de moke 
tina lamatuak, fo daenga ana haitua 
manaso'u belak mai soaneu ketu-kolu 
bubu'u-palusan buna-boan. 

3 Naa, la'o leona! Au adenu emi sama 
leo bi'ilopo a neu leo busa fui a tala'da 
heon leu. 

4Boso mini alukosu doik, do mamana 
doik do ta'bueis boe. Boso mate'e nai 
eno tala'dak fo mate'a hataholi esa boen. 

SMetema emi masok leo uma esa dalek 
meu soona, mate'as mae, 'Sa'di leo bee 
na mole-dame ba'eneu uma ia.' 

6 Metema nai ndia hapu hataholi 
ana hii mole-dame soona, emi nate'a 

mole-damem ndia neukose nahele non. 
Te metema ta soona, hela falik emi 
nate'a mole-damem ndia. 

7 Leo mahele meme ka'da uma esa. 
Ka'da sipo hata fo ala sadia fe emi nai 
ndia, nana hataholi manamaue-male'di 
ka, nanuu hak sipo ngga'di na. Boso 
lali-lali neme uma esa leo uma esa meu. 

8 Metema emi meu leo kota esa meu, 
fo ala sipok emi no malole nai ndia no 
malole soona, mi'a hata fo nanasadiak fe 
emi nai ndia. 

9 Makahahaik hataholi kamahe'dis 
manai kota ndia, boema tui-benga fe 
hataholi manai sila la mae, 'Neukose 
Manetualain no lai-laik Ana mulai paleta 
da'dileo Manek nai emi tala'da.' 

10 Tehu metema emi meu leo kota 
esa meu, fo ala ta sipok emi nai ndia 
fa soona, kalua leo enok lain meu fo 
mafa'da mae, 

11 'Emi kota ma daesopum fo nakadita 
nai ami ei dale ma, ami sasapuhenin 
da'dileo nasanene'dak soaneu emi. Tehu 
bubuluk leona, te fai na deka soaneu 
Manetualain mulai paleta da'dileo Manek 
nai emi tala'da!' 

12 Mafandendelek leona. Neu fai mate'e 
ka te, ndofo na seli soaneu Manetualain 
fe do'o do ampon neu hataholi Sodo 
mala, neme kota ia hataholi nala mai!" 

13 “Soe ba'eneu emi, fo kota Korazim! 
Ma soe ba'eneu emi, fo kota Betsaida! 
Leo uni ka, basa manda'di beuk fo 
nanataok neme emi tala'da ndia, 
nanatao basak neme kota Tirus ma Sido 
na soona, tao leo bee o, hataholi sila 
la, ala tukatei-saledale basa doo ka, 
leme sila sala-singo nala mai so, boema 
ala pake bualo'a fafaluk, ma ala tao 
daesopuk neu langa nala lain. 

14Neu fai mate'e ka te, ndofo na seli 
soaneu Manetualain fe do'o do ampon 
neu hataholi Tiru sala lo hataholi Sido 
nala, neme emi mai. 

15 Boema emi, fo kota Kapernaum, 
emi maedaenga, neukose ala so'u 
lamdedema emi losa nusa so'da ka do? 
Ta! Nakalenak bai, tao leo bee o, ala 
tapa emi leo tasi ha'ik dale meu!" 

16 Boema Yesus nafa'da ana manatunga 
nala nae, "Metema see namanene emi 
soona, namanene Au. See tipa emi 
soona, ana tipa Au. Boema hataholi 

manatipa Au a, ana tipa Ndia, fo 
manamadenu AU a boe." 

17 Ana manatunga kahituhuluk sila la ala 
fali ma'is no namahokok lanseli. Lafa'da 
lae, "Lamatuak, dula dale mangalau kala 
boeo ala tunga ami paleta ma, metema 
ami paletas minik Lamatua ka na'de na!" 

18 Boema Yesus nafa'das nae, "Au ita 
Nitu a tu'da neme lalai sama leo ndela 
sa. 

19 Bubuluk leona! Te Au fe basa emi 
koasa soaneu emi heheta menge ma 
kula ka, boema tao mala'di musu 
be'i-balakain lala'ena, ta no hata esa 
boen fo hapu tao susa-soe emi. 

20 Leomae leondiak boe, boso 
mamahoko hu ka nde dula dale 
mangalau kala tunga emi paleta ma. 
Malole lenak emi mamahoko, hu ka 
nde emi na'de ma nanasulak nai susula 
maso'dak manai nusa so'da ka." 

21 Bei nai faik ndia boe, Yesus namahoko 
hu ka nde Manetualain Dula Dale na 
koasa nan. Yesus nae, "Ama, Manetualain 
fo mana koasa lalai ma daebafa ka! Au 
oke makasi neu O, hu ka nde basa sila 
la O bibila-babaas neme hataholi malela 
kala ma malelaina la, tehu O matu'dus 

neu hataholi manasakola ta kala. Ndia 
nde nandaa no Ama dale ma. 

22 Basa hata lala'ena, Ama fe basan neu 
Au so. Ta hapu hataholi esa boen nalelak 
Ana ka, ka'da Ama ka mesa kana. Ta 
hapu hataholi esa boen nalelak Ama 
ka, ka'da Ana ka mesa kana, ma neu 
hataholi see fo Ana ka fe Ama ka nalela 
kana." 

23 Boema Yesus lipa leo ana manatunga 
nala neu, basa boema nafa'das mesa 
kasa nae, "Emi maua-manale nana emi 
mita basa hata fo emi mitan besak ia. 

24 Mafandendelek leona! Nabi ba'u 
ka ma mane kala hii lita hata fo emi 
mitan besak ia, tehu ta lita fan. Ala 
hii lamanene hata fo emi mamanenen 
besak ia, tehu ta lamanene fan." 

25 Basa boema, mese agama esa to'da 
mai soaneu nakahihi'ik Yesus. Natane 
nae, "Ama mesen, au muse tao hata fo 
ela au hapu sipo so'da matetu ka ma 
manaketu basa ta ka?" 

26 Yesus nataa nae, "Ala sulak beek nai 
Susula Malalaok dale? O hahapu ma leo 
beek la'eneu dede'ak ndia?" 

27 Hataholi ndia nataa nae, "Sue-lai 
o Lamatuam Manetualain, ninik o dale 

katematua ma, ninik basa o samane ma 
la'iesa kana, ninik basa o be'i-balakaim, 
ma ninik basa o dudu'a-aafim lala'ena,' 
ma 'Sue-lai o nonoo hataholi ma, sama 
na leo o sue-lai o aoina ma." 

28 Yesus nae, "O natataam ndia la'en. 
Tao-no'in leona, soona neukose o 
maso'da." 

29Tehu mese agama ndia nau tao 
namandoo aoina na, hu ndia de natane 
nae, "See ka nde au nonoo hataholing 
ndia?" 

30Yesus nataa nae, "Hapu touk esa 
kona neme Yerusalem leo Yeriko neu. 
Nai eno tala'dak, mana bonga uma sapu 
nan, de ana loso na basa hata-heton 
lala'ena, ma ana fefepa-popoko nan hihii 
leo maten nana. Boema ala la'oelan 
lenga-lenga neme enok lain no ao na 
hinak-hinak mesan. 

31 Nandaa no imam esa boeo ana la'ok 
tunga enok ndia boe. Lelek nita hataholi 
ndia, boema ana heok leo eno ka selik 
neu, boema ana la'ok nakandoo. 

32 Leondiak boe no hataholi Lewi esa 
ana la'ok tunga ndia. Lelek nita hataholi 
ndia, boema neu deka non fo ana mete 
matalololen. Tehu hataholi ndia boeo, 

ana heok leo eno ka selik neu, boema 
ana la'ok nakandoo. 

33 Tehu basa boema hataholi Samaria 
esa ana la'ok tunga enok ndia boe. Lelek 
nita hataholi ndia, boema dale na he'di 
nanseli, nana ana kasia nana. 

34 Boema neu deka no hataholi ndia, 
boema ana safe balisi hina nala ninik 
angol, ma namo'don ninik mina, basa 
boema ana popoti-papalu hinak sila la. 
Basa ndia boema ana fua hataholi ndia 
neu keledein lain, boema non leo losmen 
esa neu fo puli lamo'don. 

35 Balaha boema ana ho'i na doi isi 
lilofulak dua de ana fes leo mana manuu 
losmen ndia neu, boema nafa'dan nae, 
'Puli-mamo'don, ma metema bei hapu 
sese'ba fe'ek bai soona, mahani te 
metema au fali ma'i nga soona, au 
baen.'" 

36 Basa boema Yesus tui nate'e tutuik 
ndia ninik natatanek nae, "Nai hataholi 
kateluk sila la, see ka nde tunga o 
hahapu ma, fo tatao-nono'in da'dileo 
nonoo hataholik neme hataholi fo 
nanafefepa-popokok ndia?" 

37 Mese agama manamatanek ndia 
nataa nae, "Hataholi fo manatulu-fali 

basa hataholi ndia." Yesus nafa'dan nae, 
"Nah, muu leona, fo tao-no'in leondiak 
boe!" 

38 Basa boema Yesus ma ana 
manatunga nala la'ok lakandoo leleo- 
lala'o nala, boema ala losa nggolok esa. 
Nai ndia inak esa na'de Marta, ana ka'in 
leo uma na neu. 

39 Marta tolanoo inan esa na'de Maria. 
Maria ia nangatuuk deka no Lamatuak 
Yesus, fo namanene nanoli nala. 

40 Tehu Marta soona ana puelau nanseli 
no tatao-nono'i uma lo na. Boema 
neu leo Yesus neu de nafa'dan nae, 
"Lamatuak, ade Lamatua ka ta mafaduli 
fa, metema Maria po 'ilotak au puelau 
mesa nga? Madenun fo ana tulu-fali au 
dei!" 

41 Lamatua ka nataa nae, "Marta, 
Marta! O dale ma falahaa, ma o su'ba 
ka'da dudu'a-dodoo ia ma naa: 

42 te see ko na fo nanapaluu ka, ka'da 
dede'ak esa mesa kana. Maria hele basa 
hata fo malole a, fo neukose ta nanaho'ik 
neme ndia mai fa." 

1 Nai faik esa boema Yesus 

1 1 hule-haladoi nai mamanak esa. 

Ana hule-haladoi basa boema, ana 

manatungan esa nae, "So'ba Lamatua ka 
manoli su'dik ami huhule-haladoik sama 
na leo Yohanis nanoli ana manatunga 
nala hule-haladoi ka." 

2 Boema Yesus nafa'das nae, "Metema 
emi hule-haladoi soona, mae leo ia, 
'Ama, O nde ma Manetualain fo Kisak. Ela 
leo bee na, O nananakaluku-nakatelek 
ma nanafe ha'da-holomatak. O nde ami 
Mane ma. Sa'di leo bee na O paleta nai 
daebafa ka. 

3Fe ami tunga faik nana'a-nininuk fo 
ami paluu ka, 

4Fe do'o do ampon neu ami sala-singo 
mala, nana ami boeo fe do'o do 
ampon neu basa hataholi fo sala-singo 
neu ami a. Ma boso po'ilotak ami 
mopo namahehelek nai lelek ami 
nanasoso'ba-susu'dik.'" 

“Yesus nafa'da ana manatunga nala 
nae, "Leo uni ka hataholi esa nai emi 
dalek neu leo nonoo na uman nai 
fatila'dak ma nae, 'Tolanoo ei, au tona o 
lotim telu dei, 

nana au nonoo nga fo bei nai leleo- 
lala'on dale, besa ka ana tuli nai uma te 
au nana'ang ta soaneun.' 

7 Masa bole o nonoom fo o muk ndia 
nataa neme uman dale mai, nae leo ia, 
'Boso tao susa au! Lelesu a nananggoe 
basak, ma au o au ana ngala sungu so. 
Au ta hapu fo'a fo fe o hata-hata fa." 

8 "Te'e-te'e, leomae nonoo na ta nau 
fo'a fo ana fen hata esa boen, leomae 
sila tolanoo kala, tehu hu ka nde ana ta 
mae noke fa de, neukose tolanoo na fo'a 
fo ana fen hata fo ana paluu ka. 

9 Da'di, Au afa'da neu emi: Moke leona, 
soona neukose emi nanafek. Sanga 
leona, soona neukose emi hapun. Dedelu 
leona, soona neukose lelesu nanasoik 
soaneu emi. 

10 Nanahu hataholi mana noke ka, 
neukose ana sipo, hataholi manasanga 
ka, neukose ana hapu, ma hataholi fo 
manadedelu lelesu a, neukose lelesu 
nanasoik. 

11 Nai emi dalek, ade hapu amak fo ana 
fe menge neu emi ana na, metema noke 
i'ak do? 

12 Do fen kulak, metema ana na noke 
manutolo? 

13 | eomae emi hataholi mangalauk, 
tehu emi boeo bubuluk fe hata malole 
neu emi ana ma. Muda hata no Amak 

manai nusa so'da ka bai! Neukose Ana fe 
Dula Dale na neu sila fo mananoke neu 
nana!" 

14 Nai faik esa boema, Yesus usiheni 
dula dale mangalau ka neme hataholi 
hala tak esa mai. Dula dale mangalauk 
ndia kalua boema, hataholi ndia mulai 
kokolak. Boema hataholi makadotok 
dodoo doa kana, 

15 tehu hapu nggelok kokolak lae, "Ana 
bisa usiheni dula dale mangalau ka 
nanahu Baalzebul koasa na, fo dula dale 
mangalauk ndia malanga na." 

16 Hapu hataholi fe'e kala boeo, nau 
lakahihi'ik Yesus, da'di loke Ana tao 
manda'di beuk esa da'dileo ta'du-tana 
nae, Ana mai neme Manetualain mai. 

17 Tehu Yesus bubuluk sila dudu'a na. 
Boema nafa'das nae, "Metema nusaina 
esa heaba'en neu bubua-bubua kala, fo 
esa musu no esa soona, nusaina ndia 
neukose ta nakatatakak fa. Ma bobongik 
esa heaba'en fo esa musu no esa soona, 
neukose nakalulutuk. 

18 [eondiak boe nai Nitu nusan 
dale. Metema bubuak esa nahote no 
bubuak esa soona, nusak ndia neukose 
nakalulutuk. Emi mafa'da mae, Au 

usiheni dula dale mangalau ka hu ka nde 
Baalzebul koasa na. 

19 Metema leondiak na no see koasa 
na emi ana manatunga mala usiheni 
dula dale mangalauk sila la? Emi ana 
manatungam sila la nde da'di ta'du esa 
nae, emi nde sala! 

20 Tehu Au usiheni dula dale mangalau 
ka ninik Manetualain koasa na, ma ndia 
sosoa na, nae Manetualain mulai paleta 
nai emi tala'da so. 

21 Metema hataholi balakaik esa, no 
tee-tafa mandaik nanea uma na mesa 
kana soona, basa hata-heton neukose 
laso'da. 

22 Tehu metema hataholi esa balakai na 
lena, fo ana sapu nan ma ana sengin, 
soona hataholi fo balakai na lena ndia, 
neukose ana loso na basa tee-tafa fo 
uma lamatuak namahenak ndia, boema 
ana baba'e basa bualo'as fo ana loso 
nalas. 

23 Hataholi fo ta nok Au a, te'e-te'e ana 
la'ban Au, ma hataholi fo ta tulu-fali Au fo 
tao nakabubua bi'ilopo la soona sosoa na 
nae, ana tao nalutu Au tatao-nono'ing, 
nanahu ana tao tapasasala bi'ilopo sila 
la." 

24"Metema dula dale mangalau ka 
kalua neme hataholi esa ao paa na mai 
soona, dula dalek ndia la'ok okofefeok 
leo mo maloa soaneu ana sanga mamana 
hahaeaok, tehu ana ta hapu fan. Hu ka 
nde ndia de ana kokolak nae, 'Neukose 
au fali seluk leo uma fo au la'oela ka u!' 

25 Lelek ana losa naa, te nita uma ndia 
balisi ma nanape'da fua matalololek so. 

26 Boema ana la'o de neu leleko no dula 
dale fe'ek hitu mangalau na lena neme 
ndia mai bai. Basa boema ala masok 
leo hataholi ndia dale leu de ala leo 
leme ndia leona. Neu mate'e na hataholi 
ndia ha'da-tataon mangalau na lenaheni 
makahulu na mai." 

27 Yesus kokolak basa nae leondia 
boema, inak esa nai hataholi makadotok 
sila la tala'da nafa'da Yesus nae, "Tete'e 
ka, maua-manalek neu inak fo mana 
bongi ma manamasu'u O a!" 

28Tehu Yesus nataa nae, "Maua- 
manalek lena seluk, hataholi mana 
namanene Manetualain dede'a-kokolan 
ma nakalala'o kana!" 

29 Hataholi la bei lakamomotu la Yesus, 
te Ana kokolak nakandoo kokola na nae, 
"Hataholi lelek besak ia la, mangalau na 

ba'u na seli. Ala loke ta'du-tana esa, fo 
ela ala hapu lamahele neu Au. tehu sila 
neukose ta nanafe ta'du-tana esa boen, 
ka'da ta'du-tana nabi Yunu sa. 

30 Sama leo nabi Yunu sa nalupa 
ta'du-tana ba'eneu kota Niniwe hataholi 
nala, leondiak boe Ana Hataholi ka 
neukose Ana da'di ta'du-tana esa soaneu 
hataholi lelek besak ia la. 

31 Neu fai mate'e ka, te Ina Manek nusa 
Kona, neukose ana fo'a sama-sama no 
hataholi lelek besak ia la, fo naketu- 
nala'din. Nana, soaneu nau namanene 
Salomo fo manatee teno ka nanoli na, 
de Ina Manek ndia ana tao leleo-lala'ok 
madoo ina neme daebafa ka pe'da na 
mai. Tehu besak ia nai ia, hapu nggelok 
matua ba'u lenaheni Salomo! 

32 Neu fai mate'e ka te, laun Niniwe la 
neukose fo'a sama-sama lo hataholi lelek 
besak ia la, fo ana naketu-nala'din, nana 
hataholi Niniwe sila la tukatei-saledale 
leme sala-singo nala mai, ndek lelek 
nabi Yunu sa tui-benga neus. Tehu besak 
ia nai ia hapu nggelok ba'ulena neme 
Yunus mai." 

33 "Ta hapu hataholi fo ana de'de na 
banu ka boema nafunin do tatanan 

ninik lepeneu. Neukose ana fua banuk 
ndia neu banu eik lain, fo ela hataholi 
manamasok leo uma dale neu a, hapu 
lita mangale'do na. 

34 Mata ka nde bee na banuk soaneu ao 
ka. Metema emi mata ma neu ka soona, 
basa emi ao ma lala'ena mangale'dok. 
Tehu metema emi mata ma keluha'bu 
ka soona, basa emi ao ma lala'ena, da'di 
makahatu kiu-kiuk. 

35 Hu ndia de, manea matalolole fo boso 
nalosak mangale'dok manai emi ndia 
ana da'di makahatuk. 

36 Metema emi ao ma lala'ena 
mangale'dok, fo makahatuk ta faa anak 
boen, soona emi aom ndia mangale'dok 
sama leo la'e banu ka pila na." 

37 Basa de Yesus kokolak basa boema, 
hataholi Farisi esa ka'in fo na'a nai uman. 
Boema Yesus neu na'a nai ndia. 

38 Hataholi Farisi ndia dodoo doa kana 
nita Yesus na'a te ta safe lima na 
nakahuluk tunga agama nakanenete na. 

39 Hu ndia de Lamatua ka nafa'dan nae, 
"Memak emi hataholi Farisi la, biasa safe 
balisi ka'da pinga mango dea na, tehu 
nai emi aoinam dale soona, henuk no 
naseti-nalaka ka ma mangalau ka. 

40 Emi, hataholi nggoak! Ade 
Manetualain ta nde tao manai dean ndia, 
boeo nde manatao manai dale na fa do? 

41 Fo manai emi pinga-mangom dale 
ndia nde muse emi fen neu hataholi 
nuu ta-hata ta kala. No enok ndia, 
basa-basan neukose da'di balisi soaneu 
emi. 

42 Soe ba'eneu emi fo hataholi Farisi la 
lemin! Emi bubu'u-palusam buna-boan 
sama leo daladae ma mo'do ai daak, 
ma bumu fe'e-fe'e kala, emi hapu 
sanahulu soona, emi fe baba'ek esa 
leo Manetualain neu, tehu naketu 
tunga matetu na, ma susue-lalaik neu 
Manetualai na, emi ta taoafik neu fan. Te 
see ko na ndia nde muse emi tao-no'in, 
ma taoafik neu fe'e-fe'e kala boe. 

43 Soe ba'eneu emi, fo hataholi Farisi 
la lemin! Emi nau mamana maha'da- 
holomatak nai uma mamasok dale, ma 
emi nau nanafe ha'da-holomata nai 
hataholi ba'uk matan. 

44 Soe ba'eneu emi! Emi sama leo late 
nanakota ta ka, fo hataholi a ta name'da 
fa te, ala heheta-aa'in." 

45 Mese agama esa nafa'da Yesus nae, 
"Tunggulu, no hala-kokolak sila la, Tuan 
makamumulu-makamamaek ami boe!" 

46 Yesus nataa nae, "Soe ba'eneu emi 
boe, fo mese agama Ia lemin! Emi 
makaseti dede'a mateaina la, ma emi 
fe nakanenete mabela la, tehu emi 
soona, faa anak boeo emi ta nau tulu-fali 
hataholi manamakalala'o kana fa. 

47 Soe ba'eneu emi! Emi mafofo'a lates 
soaneu nabi la, fo se'ko na emi bei 
ba'ikai mala nde taolisa sala. 

48 Da'di emi nde manaku mae emi 
makaheik hata fo emi bei ba'i kai mala 
tatao-nono'i basan sila la. Nana memak 
sila nde taolisa nabi sila la, tehu emi nde 
mafofo'a late nala. 

49 Hu ndia de hapu nanasulak nai 
Manetualain susula Manatee Tenon dale 
nae, 'Neukose Au haitua fes nabi-nabi, 
ma Au hataholi nadedenu ngala. Neukose 
ala taolisa nggelok, ma fepali'u nggelok!' 

50 Manetualain tao ndia, fo ela hataholi 
lelek besak ia la nanahukuk, nanahu 
kanisak fo nanataok neu basa nabi la, 
neme daebafa ka nananakadada'di kana 
mai, 

51 mulai neme kanisak neu Habe la ma 
losa kanisak neu Zakaria fo kanisak sila 
ana da'di nai mei tutunu-hohotu ka no 
Manetualain Uma na tala'da. Mamahele 
leona. Te hataholi lelek besak ia la, tao 
leo bee o neukose nanahuhuku kala, hu 
ka nde basa dede'ak sila la. 

52 Soe ba'eneu emi, fo mese agama la 
lemin! Nggoek soaneu soi lelesu malela 
ka emi nde ho'u nana, tehu emi ta 
nde nau masok leo dalek meu soaneu 
sanga malelak ndia fa. Nasafali na, emi 
mapanggengge hataholi mana sanga 
enok masok leo dalek neu a!" 

53 Lelek Yesus sanga la'oela mamanak 
ndia, boema mese agama la ma hataholi 
Farisi la mulai lape'da dale mangalauk 
soaneu Yesus. Ala mulai tu'u fen hanik, 
fo ela Ana nau kokolak la'eneu dede'a 
ba'u. 

34 Ndia te, ala maku-maku lahelen, fo 
ala hapu ho'u la hala kokola masalan 


esa. 
1 2 1 Hataholi lifu-lifun lakaseseti ao 
nalosa nggelok heta la nggelok ei 
na. Hataholi sila la bei lakamomotu te 
Yesus nafa'da ana manatunga nala nae, 
"Manea matalolole neu hataholi Farisi 

la lalu tei na. Fo Au dudu'a ka nde sila 
manadea-dale nala. 

2Ta hapu hata fo nananafuni ka, 
neukose ta nananitak, ma ta hapu hata 
fo nanabibila-babaa ka, neukose ta 
nanaofek fa. 

3 Fo emi mafa'dan nai fai le'odae 
na, neukose nananamanenek nai fai 
lele'do na. Fo emi mamakukutu kana 
nai hataholi a di'idoo na nai kama 
nanakenak dale a, neukose nanapo'a- 
benga namaloloak neme uma puni na 
mai." 

4"Mafandendelek leon tia-lai ngala 
lemin! Boso bii neu sila fo bisa mana 
taonisa emi, nanahu ala bisa taolisa 
ka'da emi ao paa ma, ma ta hapu tao 
lenak neme ndia mai fa. 

SMalole na Au atu'du fe emi, see ka 
nde emi muse emi bii-mamata'u nana. 
Bii-mamata'u leona neu Manetualain! 
Nana Ana ho'i basa ani haha'e ka soona, 
nanuu koasa boe, soaneu tapa emi leo 
tasi ha'ik dale neu. Te'e-te'e Ndia nde 
muse emi bii-mamata'u nana! 

6Manupui daiana lima lase'on 
beli na ba'u doik dua fo doik ndia 
kome'doana nanseli. Leomae leondiak 

boe, Manetualain ta nafandeleheni esa 
boen. 

7 Langadook manai emi langam lai na 
boeo, basa-basan nanaleke basak so. 
Hu ndia de boso bii, nanahu emi beli 
ma ba'u lenaheni manupui daiana sila la 
mai!" 

8 "Mafandendelek leona! te hataholi fo 
ana manaku nai lea matan nae ndia 
Au ana manatungang soona, ndia boeo 
neukose Ana Hataholi ka manakun nai 
Manetualain ata nusa so'da nala matan. 

9 Tehu hataholi fo nalelesi nai lea matan 
nae ndia Au ana manatungang soona, 
ndia boeo neukose Ana Hataholi ka 
nalelesin nai Manetualain ata nusa so'da 
na matan. 

10 Metema hataholi nafa'da hata esa 
lena-la'ban Ana Hataholi ka soona, hapu 
nanafe do'o do ampon. Tehu metema 
nakamumulu-nakamamaek Manetualain 
Dula Dale na soona, ana ta hapu do'o do 
ampon fa. 

11 Metema lo emi fo laketu-lala'di emi 
nai uma mamaso kala dalek do nai 
manapaleta ma manakoasa la matan 
soona, dale mala boso falahaa la'eneu 
tao leo beek fo emi muse masala'e emi 

aoina ma, do la'eneu hata fo emi muse 
kokola kana. 

12 Nana hata fo emi muse kokola kana 
ndia, neu fai na te neukose Manetualain 
Dula Dale na nanolin neu emi." 

13 Hataholi esa nai hataholi makadotok 
sila la tala'da, nafa'da Yesus nae, 
"Tunggulu, so'ba Ama madenu au 
tolanoo nga fo ana fe au, ami amam 
la'oela hata-heto la, baba'ek esa." 

14Yesus nataa nae, "Tolanoo ei, see ka 
nde so'u Au da'di manamaketu-mala'di, 
do manaba'e hata pusaka neu emi dua?" 

15 Basa boema, Yesus nafa'da 
basa hataholi manai sila la nae, 
"Masanene'dak ma manea, fo boso 
nalosak emi tenepeta. Nana hataholi 
daebafa ka so'da na, ta tai-namahena 
neu ka'da su'i-bete nala fa, leomae 
hata-heto nala, ala sasi kao-kao." 

16 Boema Yesus tui nakandandaa ka nde 
ia nae, "Hapu hataholi kamasu'ik esa. 
Nanuu dae-oe maisi mamina ba'u ka. 

17 Hataholi kamasu'ik ndia, ana mulai 
dodoo nai dalen dale nae, 'Ta hapu 
mamanak seluk soaneu au pe'da au dae 
oeng isi nala so'on. Au sanga enok tao 
leo beek besak ia?' 

18 Basa boema, ana dodoo seluk ma 
nafa'da nai dale dale na nae, 'Naa, 
au hapu enok. Au mamana pepe'da 
nana'a ngala, neukose au adenus fo ala 
bongahenis fo au tao amatua selu kasa, 
fo daenga au pe'da basa au gandu mala, 
ma hata-heto fe'e ngala leu dalek. 

19 Basa soona, au afa'da seluk au aoina 
nga ae, au aua-anale! Basa hata malole 
lala'ena o manuun so, de teuk lamalala 
boeo, neukose ta basa fas. Besak ia, 
hahae ao ma leona! Mu'a-minu ma 
mamahoko-setelee leona!' 

20Tehu Manetualain nafa'dan nae, 'Hei 
nggoa konei! Le'odaek ia boe, mate o, fo 
neukose see ka nde hapu basa su'ibetes 
fo o makadudulu mak sila la?' 

21 Dada'di na leondiak neu basa hataholi 
fo ala sanga enok da'di kamasu'ik soaneu 
aoina na mesa kana, tehu ana ta sanga 
enok da'di kamasu'ik nai Manetualain 
matan fa." 

22 Boema Yesus nafa'da ana manatunga 
nala nae, "Hu ndia de Au afa'da ae, 
'Dale mala boso ba'ihana la'eneu emi 
so'da ma, fo nde hata fo neukose emi 
mi'a-minu, do hata fo neukose emi 
pakenggao.' 

23 Maso'da ka lenaheni nana'a- 
nininuk, ma ao paa ka lenaheni 
papake-ngganggao ka. 

24 Taoafik neu manupui kaa la leona! 
Ala ta sele-nggali, ala ta ketu-kolu, ma 
ta lanuu uma pepe'da nana'a-nininuk, 
do masoka kala fa. Tehu Manetualain fes 
nana'a-nininuk boe! Naa, emi beli ma 
ba'ulena neme manupui la mai! 

25 See ka nai emi dalek, fo no dale 
manafalahaa na, ana hapu tao namanalu 
teu na, leomae ba'ihanak mesa kana? 

26 Metema no ka'da dede'a kome'doana 
ndia mesa kana boeo, emi ta hapu tao 
mala fan, tao le'e de emi dale ma falahaa 
la'eneu dede'a fe'e kala? 

2/Taoafik neu tao leo beek fo taledo 
a ana moli nai oo ka! Bunga sila la ta 
laue-laosa, ta tenu-henge boen. Tehu 
Mane Soleman fo tou kamasu'iina ndia 
boeo, ana ta pake papake-ngganggaok 
fo mana'a na sama leo bunga sila la fa! 

28 Leondiak boe na'u manai mo ka 
fo ana moli faik ia fo balahaa te 
nanahotuhenik. Tehu Manetualain barias 
na'u ndia de lole na seli. Mu'da hata no 
emi bai! Tehu emi kulang namahelek! 

29 Da'di dale mala boso ba'ihana ma 
mapangamak la'eneu hata fo neukose 
emi mi'a ma minu. 

30 Dede'a-dede'ak leondia ka nde 
hataholi fo ta nalelak Manetualai na, ana 
usi nana. Te se'ko na emi Amam bubuluk 
nae, memak emi paluu basa sila lala'ena. 

31Tehu emi muse sanga enok 
makahuluk, fo ela Manetualain paleta 
emi so'da ma soona, neukose fe'ek sila 
la boeo Manetualain fen neu emi." 

32 "Emi dede'u ma ka'da lumanak mesa 
kana de boso bii! Nana emi Amam boeo 
no namahokok hapu paleta nai emi 
maso'da ma dalek. 

33 Mase'oheni hata-hetom fo fe doi 
na neu hataholi nuu ta-hata ta ka. 

Tao ma alukosu doik fo ta bisa nalutu 
fan, soaneu emi aoina ma, fo nde 
hata-heto fo nanape'dak nai nusa so'da 
ka. Hata-heto ndia ta bisa mopo fan, 
nanahu nakodaa ta hapu ho'i na fan, ma 
andaea ta hapu tao nalutu fan. 

34 Nana emi hata-hetom nai bee soona, 
emi dale ma boeo nai ndia!" 

35 "Manea fo masasale matak mo 
basa dede'ak lala'ena. Emi muse 

maheheleaom tataas esa ma emi banu 
ma manapilak nahele, 

36 sama leo malalau-maoono fo bei 
naheheleaon nahani tua na fali ma'in 
neme feta kabing mai. Metema tuan ndia 
fali ma'in fo ana dedelu lelesu soona, 
neukose no lai-laik ala soi lelesu a. 

37 Ya-nalek ba'u na seli ba'eneu 
malalau-maoono fo tua na hapu 
nan bei nahani lahele nai lelek tua 
na mai. Mamahele leona! Neukose 
tuan ndia nahehele aon fo nadenu 
malalau-maoonon sila la langatuuk fo 
nalalau-naoonos. 

38 Nanalak matuaina ba'eneu malalau- 
maoono sila la, metema sila tuan ndia 
hapu nas bei lahehele aon lahani, leomae 
ana mai nai fatila'dak do nakamama'ak 
lena neme ndia mai! 

39 Mafandendelek ia leona! Leo uni 
ka uma lamatuak bubuluk li'u ba'u 
bee nakodaa neukose ana mai soona, 
neukose nanea fo ela nakodaa ta masok 
leo uman dale neu fa. 

40 Hu ndia de emi boeo muse mahehele 
aom, nanahu Ana Hataholi ka neukose 
ana mai nai faik fo emi ta bubulu kana 
fa." 

41 Petrus natane nae, "Lamatuak, ade 
nanolik ndia Lamatua ka natu'dun neu 
ami, do neu basa hataholi la?" 

42 Lamatua ka nataa nae, "See ka 
nde malalau-maoono mana lilinekak 
ma manatee tenok ndia, de nalosa 
tua na so'un da'di malangan neu 
malalau-maoono fe'e kala, fo daenga 
ana fes la'a-linu la'e fai na? 

43 Ya-nalen ba'u na seli malalau- 
maoono ndia, metema tua na fali ma'in 
te ana hapu nan bei tao-no'i bela-ba'un! 

44Mamahele leona! Te tuan ndia, 
neukose fe basa hata-heton lala'ena neu 
malalau-maoono ndia. 

45 Tehu metema malalau-maoono ndia 
dodoo nai dalen dale nae, 'Au tua nga bei 
doo ka besa ka ana fali ma'in,' boema 
ana fepa-li'u basa malalau-maoono nala, 
ma na'a-ninu losa mafuk, 

46 soona tua na neukose fali ma'in nai 
faik do li'u fo ta bubulu kana fa. Soona 
neukose malalau-maoono ndia hapu 
nanolik neme tua na mai, boema tua 
na taon ua-nalek esa no hataholi fo ta 
tunga Manetualai na fa. 

47 Malalau-maoono fo ana bubuluk tua 
na hihii-nanaun, tehu ta nahehele aon, 

ma ta tao-no'i tuan ndia hihii-nanaun fa 
soona, neukose nanafilu nahe'dik. 

48 Tehu malalau-maoono fo ana ta 
bubuluk tua na hihii-nanaun, basa 
boema ana tao nasala hata esa, nalosa 
muse filu kana, tehu neukose ala filuk 
lakadada'u kana. Nana hataholi fo ala 
fe basan ba'u ka, neukose loke lakaseti 
ba'u ka neme hataholi ndia mai boe. Ma 
hataholi fo nanafe namahehelek ba'u 
ka, neukose loke lakaseti ba'u ka neme 
hataholi ndia mai boe." 

49 "Au mai soaneu akadada'dik ha'i 
na'a ka nai daebafak ia. Malole na seli 
metema ha'i na pila so! 

50 Bei hapu doidoso matuaina, fo Au 
muse la'o-la'din. Ma Au dale nga ta tesa 
tama nanseli, metema dede'ak ndia 
beita da'di fa. 

51 Ade emi maedaenga Au mai soaneu 
Au uni mole-dame leo daebafa ka mai 
do? Tao leo bee o ta. Ta mole-dame fa, 
te lena-la'ba ka. 

52 Mulai neme besak ia mai, metema 
hataholi lima lai uma esa dalek soona, 
neukose esa-esak tofak matan, fo telu 
la'ban dua do dua la'ban telu. 

53 Ama ka neukose la'ban ana tou na, 
ma ana tou ka neukose la'ban aman. 
Inan la'ban ana ina na, ma ana ina na 
la'ban inan. Alina ka neukose la'ban 
manafeu ina na, ma manafeu ina ka 
neukose la'ban alina na." 

51 Yesus boeo nafa'da hataholi 
makadoto kala nae, "Metema emi mita 
ko'a sa sele nai muli, tutika emi mafa'da 
mae, 'Neukose u'dan.' Ma te'e-te'e ka 
uda na mai. 

55 Metema emi mame'da ani na mai 
neme kona mai soona, emi mafa'da mae, 
'Neukose hanas.' Ma te'e-te'e hanas. 

56 Emi hataholi nau dea-dalek! Emi 
hapu neuk mala hana-oe faak no ka'da 
mete lalai ma daebafa ka heheo-hihilun. 
Tao le'e de ta'du-tana le'do fai ia, emi ta 
bisa neuk mala fan?" 

57 "Tao le'e de emi ta maketu aom hata 
fo ndoo sa fa? 

58 Metema hapu hataholi kalaak emi leo 
manamaketu-mala'di kala soona, sanga 
enok besa-besa soaneu mole-dame mon 
beidai emi bei nai eno tala'dak. Metema 
ta soona, mahani te see ana le'a no emi 
leo manamaketu-mala'di kala matan 
neu, ma mana maketu-mala'dik ndia 

neukose ana fe emi leo polisi la fo polisi 
la tao emi leo bui dale meu. 

59 Mamahele leona! te neukose emi ta 
kalua meme bui dale mai, metema emi 
beita bae ketu emi huta ma fa." 

1 3 1Nai lelek ndia, hataholi tui 

Yesus la'eneu Pilatus taonisa 
hataholi Galilea de'ubee, nai lelek ala fe 
tutunu-hohotuk neu Manetualain. 

2 Yesus namanene tutuik ndia boema 
nae, "Hu ka nde ala taolisa hataholi 
Galilea sila la leondiak boema, emi 
maedaenga ndia da'di buti esa nae, 
hataholi sila lasala-lasingo lenaheni 
hataholi Galilea fe'e kala do? 

3Ta makandondook! Tehu 
mafandendelek leona: te metema 
emi ta tukatei-saledale meme emi 
sala-singo mala mai fa soona, neukose 
emi basa-basa mala boeo mopo-mate 
sama leo hataholi sila la. 

4Tao leo beek boe no hataholi 
kasanahulu faluk fo manamatek leme 
Siloa ma, nai lelek fo uma ndia puni 
madema na napaluni nalas? Emi 
maedaenga ndia da'di natutu'duk esa 
nae, hataholi sila la masala-masingok 

lenaheni basa hataholi fe'ek fo manaleo 
leme Yerusale ma do? 

5Ta makandondook! La'iesa seluk 
Au afa'da: Te metema emi ta tukatei- 
saledale meme emi sala-singo mala 
mai fa soona, emi basa-basa mala boeo 
neukose mopo-mate sama leo hataholi 
sila la." 

6 Basa ndia boema, Yesus tui 
nakandandaak ia boe nae, "Hapu 
hataholi esa nanuu ai kak huk esa nai osi 
angol dale. Faik esa boema neu sanga ai 
boak nai ai ndia, tehu ana ta hapu boak 
esa boen. 

7 Da'di nafa'da manamanea osi nae, 
'Mete dei, te teuk telu ia so, au mai 
sanga ka boak nai ai kak ia, tehu au 
ta hapu boak esa boen. Ka'da lo'oheni 
ai ndia leona! Te ka'da ana musi basa 
nana'ak manai dae dale a!' 

8Tehu manamanea osi ndia nataa nae, 
'Nemena fo ana moli seluk teuk ia dale 
na Tuan. Au sanga tatatik okofefeo huu 
na fo au tao pupuk neu. 

9 Fafa'ka ma mahani te teu mana 
maik ia soona, besa ka naboa. Tehu 
metema ta soona, bole Tuan madenu fo 
lo'ohenin.'" 

10 Nai fai Sabat esa boema, Yesus nanoli 
hai uma mamasok esa dalek. 

11 Nai ndia hapu inak esa, namahe'di 
teuk sanahulu falu so, nanahu dula dale 
mangalau ka nai aoinan dale. Inak ndia 
pukudouk, de ana ta hapu napadeik 
natetu makandondook fa. 

12 Lelek fo Yesus mete nitan boema, 
Ana bou kana nae, "Ina, lea-hai meme o 
he'di ma mai leona!" 

13 Boema Yesus tao lima na neu inak 
ndia lain tutika no hatematak ndia boe, 
inak ndia napadeik natetu, boema ana 
koa-kio Manetualain. 

14 Malanga uma mamasok ndia 
namanasa de nae, Yesus nakahahaik 
hataholi nai fai Saba ta, hu ndia de 
nafa'da hataholi la nae, "Hapu faik ne 
soaneu taue-tale'di, hu ndia de mai la'e 
faik sila la fo nakahahaik o, fo boso nai 
fai Saba ta!" 

15 Boema Lamatua ka nafa'dan nae, 
"Hai, Hataholi manadea-dale kala lemin! 
Nai fai Saba ta basa hataholi la po'i sapi 
do keledei nala fo neu hanis oe. 

19 Naa, besak ia nai ia, hapu inak esa 
Abraham tititi-nonosin, fo teuk sanahulu 
falu dale na Nitu pa'a nan so. Ade inak ia 

ta bole nanase'i-po'ik neme papa'an ndia 
nai fai Saba ta fa do?" 

17 Yesus hala-kokolan ndia tao na Yesus 
musu noo nala mae lanseli: tehu basa 
hataholi fe'e kala lamahoko lita basa 
mata beuk fo Yesus tao ka. 

18 Yesus natane nae, "Metema 
Manetualain paleta soona, heheo-hihilun 
tao leo beek? Au hapu akasasama kana 
no bee ka? 

19 Heheo-hihilun sama leo 
nakandandaaak mana maik ia: 
Hataholi esa ho'i na sawi de'ek esa, 
beoma neu selen leo osin dale neu. Ai 
de'ek ndia moli boema ana da'di ai huk 
matuaina, de manupui la tao ndunu nala 
nai ai ndia ndana nala." 

20 Yesus natane la'iesa seluk nae, 
"Metema Manetualain paleta soona, Au 
akasasamak heheo-hihilun no bee ka? 

21 Heheo-hihilun sama leo inak esa ho'i 
na lalu tei ka fo ana sese'do kana no 
ha'de sopuk litel hahulu losa basa-basan 
sa'e." 

22 Nai leleo-lala'ok leo Yerusalem 
neu, Yesus la'ok tunga kota-kota ma 
nggolo-ta'du kala, boema nanoli. 

23 Boema hapu hataholi natanen lae, 
"Ama, ade hataholi nanasoitefak ka'da 
lumanak mesan do?" Yesus nataa nae, 

24 "Sanga enok leona fo masok tunga 
lelesu makabi'a ka, Nana hataholi ba'u 
ka te'e-te'e ala sanga enok masok, tehu 
ala ta bisa fa. 

25 Nai lelek uma lamatuak fo'a napadeik 
de ana kena lelesu na, ndia te emi 
mapadeik nai deak de emi dedelu lelesu 
a, boema emi mafa'dan mae, 'Tuan, 
soi fe ami lelesu leona!' Soona neukose 
Tuan ndia nataa nae, 'Au ta bubuluk emi 
meme bee mai fa!' 

26 Neukose emi mataa mae, 'Ami 
me'a-minu sama-sama mo Tuan so, ma 
Tuan boeo nanoli nai ami kota ma eno 
nala so!' 

27 Tehu Tuan ndia neukose nafa'da seluk 
nae, 'Au ta bubuluk emi meme bee mai 
fa. La'o meme ia, hai emi fo hataholi 
mangalau kala lemin!' 

28 Nai lelek emi mita Abraham, Ishak, 
Yakub boema basa nabi la lamahoko- 
setelee nai Manetualain Daebafa Beu na 
dale ka, neukose emi kii-makaleleu ma 
doidoso, nanahu emi nanausiheni basak 
leo deak meu! 

29 Neukose hataholi la mai leme dulu ma 
muli, leme kii ma kona mai, fo neukose 
lamahoko-setelee nai Manetualain 
Daebafa Beun dale. 

30Tete'e ka, hataholi fo mate'e ka, 
neukose ana da'di hataholi makasososak, 
ma hataholi fo makasososa ka, neukose 
ana da'di hataholi mate'ek." 

31 Nai lelek ndia boe, hapu hataholi 
Farisi de'u bee mai leo Yesus mai de lae, 
"Boso leo meme ia! Muu leo mamana 
fe'ek mu, nana Herodes nau taonisa O." 

32 Yesus nataa nae, "Mu mafa'da 
hataholi fo ana hii ka'da tao nakalulutuk 
ndia mae, 'Faik ia ma balaha, Au 
usiheni dula dale mangalau kala, ma 
Au akahahaik hataholi kamahe'dis ala, 
tehu neu fai katelu na, neukose Au tao 
akababasak Au tatao-nono'ing.' 

33 Leomae leondiak boe, Au muse 
leo-la'ok akandoo Au leleo-lala'ong faik 
ia, balaha ma balaha binesak, nana 
ta malole nabi esa nanatao nisak nai 
Yerusalem deak. 

34Yerusalem, Yerusalem! O lau mala 
taomisa basa nabi la, ma Manetualain 
hataholi nadedenu nala, tapas minik 
batu, losa mates. La'i de'u bee so, Au hii 

holu basa o lau mala, sama leo manu ina 
nasaluluku ana nala nai li'dan dale, tehu 
o ta nau fa! 

35 Hu ndia de Manetualain ta nau nok o 
seluk fa. Bubuluk leona, te mulai besak 
ia, neukose o ta mita seluk Au losa 0 
mafa'da mae, 'Nanaba'e-palak neu Ndia 
fo ana mai no Lamatua ka na'de na." 

1 Nai fai Sabat esa boema 

1 4 vesus nanaka'ik neu na'a nai 
mauli-malanga Farisi esa uman. Hataholi 
manai sila la taoafik besa-besa lo Yesus. 

2 Boema hataholi peta aok esa ei lima 
peta-pae ana mai leo Yesus mai. 

3Boema Yesus natane mese agama 
la ma hataholi Farisi manai sila la nae, 
"Tunga ita agama na hoholo-lalanen, ita 
bole takahahaik hataholi he'dis nai fai 
Sabata dota?" 

4Mese agama la ma hataholi Farisi sila 
la ka'da beedenge. Boema Yesus nalo na 
hataholi ndia de nakahahai kana, basa 
boema nadenun ana fali ne'un. 

"Basa ndia boema Yesus nafa'da 
hataholi manai sila la nae, "Leo uni ka 
hataholi esa nai emi dalek nanuu anak 
esa do sapi esa ana tu'da leo oedolu dale 
la'e fai Sabat, ade hataholi ndia neukose 

ana ta lai-lai kaluaheni ni'iana do sapi 
ndia nai faik ndia boe dota?" 

6 Tehu hataholi esa boen ta nataa Yesus 
la'eneu dede'ak ndia boen. 

7 Boema Yesus mete nita fui la hele 
mamanak malole nanseli. Hu ndia de 
Ana tui nakandandaak ia neu basa-basas 
nae, 

8"Metema ala ka'i emi leo feta kabing 
meu soona, boso meu mangatuuk meu 
hataoli nananita-nalela kala kandela 
na. Nana fafa'ka ma hataholi nananita 
nalelak esa lenaheni emi, nanaka'ik leo 
feta ndia neu boe, 

9 boema uma lamatuak fo manaka'i 
basa emi dua ndia, ana mai fo nafa'da 
emi no nakasetik nae, 'Boso mamanasa, 
te mamanak ndia nanasadia basak 
soaneu fui ndia so.' Soona no mamaek 
nanseli, ma no nakasetik o muse lali leo 
mamana mate'ek manai dea. 

10 Hu ndia de, metema ala ka'i emi leo 
feta meu soona, hele mamana mate'ek 
manai dea. Te faka'ka ma uma lamatuak 
neukose ana mai fo nafa'da emi nae, 
'Tolanoo ei, mai mangatuuk mai mamana 
neulau ka nde ia.' No enok ndia, emi 

nanafe ha'da-holomata nai basa fui fe'ek 
sila la matan. 

11 Nana basa hataholi fo namatutua- 
namadedema aoina na, neukose 
nananakaloloe-nakadadaek, tehu 
hataholi fo nakaloe-nakadae aoina 
na, neukose nananamatutua- 
namadedemak." 

12 Boema Yesus nafa'da uma lamatuak 
nae, "Metema o ka'i hataholi mai na'a o 
feta lele'dok do le'odaek soona, boso ka'i 
o tia-laim, do tolanoom, do ka'a-fa'dim, 
do o uma titia-tataim fo kamasu'ik. Nana 
mahani te neukose ala ka'i o boe, fo no 
enok ndia, o sipo o tatao-nono'im babala 
na nde ndia so. 

13 Da'di, metema o tao feta soona, 
ka'i hataholi nuu ta-hata tak, hataholi 
bu'u-ba'ek, hataholi lu'u eik, ma hataholi 
poke-pakek. 

14 Neukose o nanaba'e-palak, nana 
hataholi sila la, neukose ala ta hapu 
balas o malole ma fa. Neukose o malolem 
ndia Manetualain nde bala sana, nai lelek 
hataholi malole la nanatao naso'da falik 
neme mamate sa mai." 

15 Nai lelek hataholi esa neme hataholi 
manala'a-linu sama-sama nai ndia, 

namanene Yesus hala-kokolan ndia 
boema nae, "Maua-manalek nanseli neu 
hataholi fo neukose na'a sama-sama no 
Manetualain, metema Ana mai da'dileo 
Mane ka!" 

16 Tehu Yesus nafa'da hataholi ndia 
nae, "Faik esa boema hapu hataholi esa 
tao feta matua, de ana ka'i hataholi 
makadotok. 

17 Lelek fai na losa soaneu feta mulai 
boema, hataholi ndia nadenu malalau- 
maoono nala leu leo basa hataholi 
nanaka'i kala fo nafa'das nae, 'Mai leona, 
te basa-basan nanasadiak so!' 

18 Tehu hataholi sila basa-basas, esa 
esak mulai nae, boso mamanasa nanahu 
ami ta bisa meu fa. Hataholi makasososa 
ka nafa'da malalau-maoono ndia nae, 
'Besa ka au asa a dae duduik esa, de au 
paluu u palisa kana de boso mamanasa.' 

19 Nggelok lae, 'Besa ka au asa a sapi 
nakauuk pasan lima, de au sanga u so'ba 
su'dik sapi sila la, de boso mamanasa.' 

20 Nggelok seluk bai soona lae, 'Besa ka 
au sao, hu ndia de au ta bisa u fa.' 

21 Malalau-maoono ndia fali ma'in de 
nafa'da dede'ak ndia neu tua na. Boema 
tuan ndia namanasa nanseli, de nafa'da 

malalau-maoonon nae, 'Meu lai-lai leo 
eno kala ma eno kaba'ek manai kota ia, 
fo mo basa hataholi nuu ta-hata tak, 
hataholi bu'u-ba'ek, hataholi poke-pakek 
ma hataholi lu'u ei kala leo ia mai.' 

22 Basa boema malalau-maoono ndia 
nae, 'Tuan, Tuan paleta na au akalala'o 
kana so, tehu bei hapu mamana louk 
ba'u ka.' 

23 Boema tuan ndia nae, 'Mu leo okofoo 
la lain ma eno kaba'ek manai kota deak, 
fo makaseti hataholi la mai fo ela au 
uma nga henun. 

24 Mafandendelek leona te! Ta hapu 
hataholi esa boen neme fui nanaka'i 
basak sila la, neukose name'da nita au 
fetang ia nana'a-nininun!'" 

25 Nai faik esa boema, hapu hataholi 
makadotok la'ok tunga Yesus. Yesus lipa 
leo dea neu boema nafa'das nae, 

26 "Metema hataholi mai leo Au mai, 
tehu ana sue-lai inan, aman, saoina na, 
ana nala, ma tolanoo nala, lena-lenak 
aoina na lenaheni Au soona, ana ta bisa 
da'di Au ana manatungang fa. 

27 Hataholi fo ana ta nau lu'a ainggange 
na fo ana tunga Au fa soona, ana ta 
hapu da'di Au ana manatungang fa. 

28 Metema hataholi esa neme emi mai, 
ana nau nafofo'a uma puni madema esa 
soona, tao leo bee o neukose nangatuuk 
fo ana leke nakahuluk doin nala, fo ela 
ana bubuluk, ade doin na dai soaneu 
ana tao nakababasak uma puni madema 
ndia do ta. 

29 Nana metema ana bubuluk, ana ta 
hapu tao nakababasak uma ndia fa, te 
se'kona ana tao basa fandere na so, 
soona basa hataholi la lita tatao-nono'ik 
ndia soona, neukose ala hikan. 

30 Neukose lafa'da lae, 'Weh, hataholi 
ia nafofo'a uma, tehu ana ta hapu tao 
nakababasa kana fa!' 

31 Metema manek esa nanuu solda'du 
lifun sanahulu, fo ana sanga natati no 
manek fe'ek esa solda'dun lifun duahulu, 
soona, tao leo bee o manek ndia neukose 
nangatuuk fo ana tai-dodoo nakahuluk, 
ade balakai na dai soaneu la'ban musun 
ndia do ta. 

32 Metema ana bubuluk balakai na ta 
dai fa soona, tao leo bee o, nai lelek fo 
musun ndia bei nai doo ka te, neukose 
nadenu hataholi nadedenu na fo neu 
noke dame." 

33 Mete'ena Yesus nae, "Leondiak boe 
no emi. Ta hapu hataholi esa boen 
neme emi mai a, hapu da'di Au ana 
manatungang, metema ana ta nau 
feheni maso'da na fa." 

34 "Masik ndia malole, tehu metema 
masin ta soona, tao leo bee o ta bisa tao 
namasi fali kana so'on. 

35 Masik ndia sosoa-ndandaan ta so, 
nau soaneu tina-osi do soaneu pupuk 
boe. Da'di ka'da tapahenin leona. 
Metema see madi'idook soona, ela leo 
bee na namanene leon!" 

1 Faik esa boema manasusu bea 

1 5 makadotok ma hataholi fo lau 
nala lafa'da lae hataholi ta malole la, ala 
mai lamanene Yesus nanoli-nafa'dan. 

2 Hataholi Farisi la ma mese agama la 
mulai lakamumu lae, "Awe, hataholi ia 
sipok hataholi ta malole la, bai te na'a 
sama-sama nos!" 

3Hu ka nde ndia de Yesus tuis 
nakandandaak ia, 

4 "Leo uni ka emi hataholim esa bi'ilopon 
natuan esa, boema namopo esa, ade 
neukose ana tao beek? Tao leo beeo 
neukose ana la'oela bi'ilopo kasiohulu 

siok sila la leme mo mana'u ka, fo neu 
sanga manamopok ndia losa hapun. 

> Ma metema ana hapu falik bi'ilopo 
ndia soona, namahoko nanseli nalosa 
nasaa bi'ilopo ndia neu alun lain, 

6 boema nini fali kana. Basa boema nalo 
nonoo nala ma uma titia-tatai nala ma 
nae, 'Mai fo ata tamahoko. Au bi'ilopo 
manamopo nga au hapu fali kana so!' 

7 Naa, leondiak boe nai nusa so'da 
ka hapu namahokok fo matua lena 
soaneu hataholi masala-masingok 
esa tukatei-saledale, neme hataholi 
siohulu sio fo malole so de ta paluu 
tukatei-saledale so'on." 

8 Basa boema Yesus tui nakandandaak 
fe'ek esa nae, "Leo uni ka inak esa doi 
isi lilofulan sanahulu, boema namopo 
esa. Neukose ana tao beek? Tao leo bee 
o neukose ana de'de napila banu ka fo 
ana sasapu uma na, boema ana sanga 
te'e-te'e no doik ndia losa ana hapu fali 
kana. 

9 Nai lelek ana hapu falik doik ndia 
soona, nalo basa nonoo nala boema 
uma titia-tatai nala fo nafa'das nae, 'Au 
amahoko anseli nana hapu falik au doi 


LUKAS 15.10-16 118 


mana mopo nga so. Mai fo ata tamahoko 
leona!' 

10 [eondiak boe Manetualain ata 
nusa so'da nala neukose lamahoko, 
metema hapu hataholi mangalau ka 
tukatei-saledale neme sala-singo nala 
mai." 

11 Yesus nafa'da seluk nae, "Hapu amak 
esa ana toun dua. 

12Ana muliana ka nafa'dan nae, 'Ama, 
besak ia fe au baba'e nga neme ita 
su'ibeten mai.' Boema aman ba'e 
su'ibeten neu anan duas. 

13 Basa faik de'ubee boema, ni'iana 
mulianak ndia nase'oheni ndia hata 
baba'e na de neu leo nusa dook neu. Nai 
naa, ana didilo-dodolo tali doi na ninik 
so'da lena-lena ka. 

14 Lelek doi na basa la'iesa kana boema, 
la'a matuaina da'di nai nusak ndia, 
nalosa ana mulai naleu-nalaak leona. 

15 Boema neu naue-nale'di nai laun esa 
nai ndia, boema nadenun leo tina neu fo 
nanea bafi na. 

16 Niiana ia name'da namala'a nanseli 
de nalosa ana hii na'a bafi sila la nana'a 
na. Leomae namala'a nanseli, tehu 
hataholi esa boen ta fen na'a fa. 

17 Neu mate'e na boema besa ka 
name'da de nae, 'Hataholi manamaue- 
male'di nai au amang uma na, 
nana'a-nininun sasikaokao, tehu au nai 
ja soona, au hihii mate o la'a sa! 

18 Malole lenak au fali no lai-laik 
fo au afa'da au amang ae, Ama, au 
asala-asingo basa neu Manetualain ma 
neu Ama so. 

19 Au ta andaa da'di ama anan so'on. 
Mafa'da mae, au da'di ama hataholi 
manaue-male'din.' 

20Boema no lai-laik ana fali ne'un leo 
aman uman neu leona. Neu de bei nai 
doo ka no uma te, aman nitan so. Boema 
aman dale na tu'da de nalai neu solu 
kana, tutika ana holu nan de ana de'in. 

21 Boema ni'iana ndia nafa'da aman 
nae, 'Ama, au asala-asingo basa neu 
Manetualain ma neu Ama so. Au ta 
andaa da'di Ama anan so'on.' 

22Tehu aman nalo malalau-maoono 
nala de nafa'das nae, 'Lai-lai meu ho'i 
bua papake neulauk fo fen pake. Boema 
o'du ndeli neu lima ku'u na, ma fen pake 
sapatu neu el na. 

23 Basa ndia soona, meu pa'a sapiana 
maao fo do'don leona, fo ta'a-tinu ma 
tamahoko-setelee. 

24 Nana makahulu na au ana nga maten 
so, tehu besak ia naso'da falik. Makahulu 
na mopon, tehu besak ia hapu fali kana 
so.' Boema ala mulai feta-dote leona. 

25 Ndia te ana ulu na nai tina. Lelek 
ana fali ma'in de ana deka no uma 
boema, namanene musi kala lalii, ma 
fofoti-lolongek. 

26 Boema nalo na malalau-maoonon esa 
de natanen nae, 'Te beek da'di nai uma?' 

27 Malalau-maoono ndia nataa nae, 
'Tuan fa'di na fali ma'in! De Tuan aman, 
nadenu do'do sapiana maao, nana ana 
hapu falik ana na no so'da-molek so!' 

28 Boema ana uluk ndia namanasa 
nanseli, de nalosa ana ta nau masok leo 
uma dale neu fa. Tehu aman mai de ana 
kokoen masok leo dalek neu. 

29 Tehu ana uluk ndia nae, 'Tunga teuk 
au aue-ale'di sota-mate fe ama. Ta 
la'iesa fo au se'i ama paleta na fa. Tehu 
ama fe au beek? Bi'ihiik esa boeo, ama 
beita fe nita au fo au tao feta o au nonoo 
ngala fa! 

30 Ama anan ndia na'a basa Ama 
su'ibeten neu ina manasosoa-piao kala, 
tehu leondiak ana fali ma'in boema Ama 
do'do fen sapiana maao!' 

31 Boema aman nataa nae, 'Ana ngonei, 
o mo au tataas esa nai uma. Ma au 
su'ibeteng lala'ena, o nuum la'iesak sila 
la. 

32Tehu ita muse tao feta ma tamahoko- 
setelee, nana o fa'di ma makahulu na 
maten so, tehu besak ia naso'da falik. 
Makahulu na mopon, tehu besak ia hapu 
fali kana so." 

1 6 l Yesus nafa'da ana manatunga 

nala nae, "Hapu tou kamasu'ik 
esa. Touk ia nanuu pegawi manape'da 
doik esa, fo ana ito-ato su'i-bete 
nala. Hataholi kamasu'ik ia hapu hala 
nafafa'dak lae, pegawi manape'da doi na 
didilo-dodolo tali doin. 

2 Da'di nalo pegawi manape'da doik 
ndia ma nae, 'Au amanene basa hata 
lala'ena la'eneu o so? Besak ia, fe au hala 
nafafa'da matetuk la'eneu o ue-le'dim 
ito-ato au su'i-beteng. O ta bole da'di au 
pegawi manape'da doing so'on.' 

3Boema pegawi manape'da doik ndia 
doodoo nae, 'Au muse tao beek besak 

ia? Au Tua nga sanga kaluaheni au ia 
so. Au ta foi abe'i dae fa. Da'di hataholi 
mananoke-nokek boeo, au mae. 

4Naa, au hapu enok. Au muse anuu 
tia-lai ba'u, fo ala nau au leo nai sila 
uman, metema au nanakalua henik!' 

> Da'di pegawi manape'da doik ndia 
nalo hataholi mana mahutak neu tua na 
esa-esak. Nafa'da hataholi makasososa 
ka nae, 'O mahuta de'ubee?' 

6 Hataholi ndia nataa nae, 'Mina zetun 
nggala natun esa.' Pegawi manape'da 
doik ndia nafa'dan nae, 'O susula huta 
ma nde ia. Mangatuuk leona fo sulak 
lai-lai: limahulu.' 

7 Basa boema nafa'da hataholi kadua. 
'Ma o mahuta de'ubee?' Hataholi ndia 
nataa nae, 'Gandum kalong lifun esa.' 
Pegawi mana pe'da doik ndia nafa'dan 
nae, 'O susula huta ma nde ia. Sulak 
natun falu leona.' 

8 Boema pegawi manape'da doik 
fo manaputa-paik ndia, malanga na 
koa-kion, nanahu tatao-nono'i puta-pain 
ndia. Maso'dak nai daebafak ia, sama na 
leondiak! Hataholi daebafak ia la ito-ato 
puta-paik lalelak sila ito-aton neme 

hataholi fo naso'da nai mangale'do ka 
dalek." 

9Boema Yesus kokolak seluk nae, 
"Mamanene leona! Pake su'i-bete 
daebafak ia, soaneu hapu tia-laik, fo ela 
metema su'i-bete daebafak ia ta nabeli 
so'on soona, neukose emi nanasipok nai 
mamanak fo matea-mahele ka. 

10 Hataholi fo bisa nananamahelek 
nai dede'a kome'doana la dalek, bisa 
nananamahelek nai dede'a matuaina 
la dalek boe. Tehu hataholi fo ta bisa 
nananamahelek nai dede'a kome'doana 
la dalek fa, ta bisa nananamahelek nai 
dede'a matuaina la dalek boe. 

11 Da'di, metema la'eneu su'ibete 
daebafak ia, emi ta hapu nananamahelek 
seluk fa soona, see nau fe namahehelek 
neu emi soaneu ito-ato su'ibete samane 
ka? 

12 Ma metema la'eneu buas fo hataholi 
fe'ek nuun, fo ala bubuluk ta bisa 
lamahele emi fa soona, see nau fe emi 
hata fo ana da'di emi nuum? 

13Ta hapu hataholi esa boen fo 
naue-nale'di soaneu tuan dua fa, nana 
neukose ana sue-lai esa lenaheni esa ka 
mai, do neukose ana lilineka neu tuan 

esa lenaheni esa ka mai. Leondiak boe no 
emi. Emi ta hapu maue-male'di soaneu 
Manetualain, ma soaneu su'ibetes boen." 

14 Hataholi Farisi la lamanene basa hata 
fo Yesus nafa'da kala. Boema ala hikan, 
nana ala hii ka'da doi ka. 

15 Tehu Yesus nafa'das nae, "Emi nde 
hataholi fo nai hataholi fe'ek matan 
soona, nananitak ndos, tehu Manetualain 
bubuluk emi dale ma oe isin lala'ena. 
Nana hata fo hataholi daebafa ka nafa'da 
nae madema, Manetualain meten soona, 
kaba'oanak. 

16 Hoholo-lalanek fo Musa fe ka ma nabi 
la nanoli nala nanapakek nahelek losa 
Yohanis Mana Salani ka tepo lele na. 
Neme lelek ndia, Hala Malole la'eneu tao 
leo beek fo Manetualain paleta da'dileo 
Mane ka, nanatui-bengak nakandoo. 
Boema hataholi a da'di Manetualain 
hataholi kamahehelen no nakasetik. 

17 Tehu mu'dak la'iesa kana soaneu 
lalai no daebafa ka sapulalo, neme 
Manetualain hoholo-lalanen de'e seseli 
anak esa da'di nanapake tak. 

18 See elaheni saoina na boema ana 
sao seluk ina fe'ek soona, hataholi ndia 
hohonge. Ma hataholi fo ana sao inak fo 

nanaelahenik ndia soona, ana hohonge 
boe." 

19 "Hapu hataholi kamasu'ik esa. 
Bualo'a papakena kabelik mesa-mesan, 
ma nana'a-nininun malole-mala'da tunga 
faik. 

20 Nai lelesuina na bafa na hataholi 
nuu ta-hata tak esa na'de Lasarus 
nangape'uk lee lee nai ndia, fo 
namahena ana hapu isi tei na ninik 
nana'ak fo manatu'da leme hataholi 
kamasu'ik ndia mein lain mai. 

21 Ao na henuk no pulu-pai ka, nalosa 
busa la ala hii ka'da lalamemei pulu- 
pain ndia. Lena-lenak busa la mai fo 
lalamemei pulu-pai na. 

22 Makabui na boema hataholi nuu ta- 
hata tak ndia maten, de ata nusa so'da 
kala lon leo mamana maha'da-holomata 
ka nai nusa so'da ka fo nai Abraham 
boboa na. Hataholi kamasu'ik ndia boeo 
maten de latoin. 

23 Nai daebafa hataholi manamate 
ka, ana doidoso nanseli. De nai lelek 
nanganalo neme naa leo lain neu te, nita 
Abraham nai mamana ka doo na seli, ma 
nita Lasarus nai Abraham boboa na. 

24 Boema hataholi kamasu'ik ndia nalo 
bou-bou nae, 'Ama Abraham! Sue-lai 
au dei. Madenu Lasarus dope lima ku'u 
na leo oe dale neu, boema ana mai fo 
nakadoe au maa nga dei. Te au doidoso 
anseli nai ha'ipilak ia dalek!' 

25Tehu Abraham nataa nae, 
'Mafandendelek ana ngonei: nai o 
fai maso'da ma dalek, o hapu basa hata 
fo malole lala'ena so, tehu Lasarus hapu 
basa hata ta malole lala'ena. Besak ia 
namahoko nai ia, ma o doidoso nai naa. 

26 Fe'ek neme ndia mai, nai o ma ami 
tala'da, hapu fela matuaina esa, fo ela 
hataholi neme ia ta hapu leo naa neu fa, 
ma hataholi neme naa ta hapu leo ia mai 
fa!' 

27 Boema hataholi kamasu'ik ndia nae, 
'Metema leondiak soona, au dokodoe 
anseli, fo Ama madenu Lasarus neu leo 
au Amang uman neu. 

28Te au tolanoong lima bei lai ndia. 
Madenu Lasarus neu fo ana fes 
nasanene'dak, fo daenga boso nalosak 
sila boeo masok leo mamana doidosok ia 
mai." 

29 Boema Abraham nataa nae, 'Sila 
lanuu Musa ma nabi la susula nala so! 

Nemena fo ala tunga hata fo nanasulak 
nai susulak sila la dalek!' 

30 Tehu hataholi kamasu'ik ndia nataa 
nae, 'Ndia beita dai fa, Ama Abraham. 
Metema hapu hataholi manamate ka 
naso'da falik fo neu nafa'das soona, 
neukose ala tukatei-saledale leme 
sala-singo nala mai.' 

31 Tehu Abraham nae, 'Metema ala ta 
taoafik neu Musa ma nabi la paleta na 
fa soona, tao leo bee o neukose ala ta 
lamahele boen, leomae hapu hataholi 
manamatek naso'da falik fo nafa'das 
boe.'" 

1 7 1 Yesus nafa'da ana manatunga 

nala nae, "Tao leo bee o hapu 

dede'a-dede'ak fo tao na hataholi a tao 
sala-singok. Tehu soe ba'eneu hataholi 
manamakadada'dik dede'ak sila! 

2Malole lenak, metema pa'a batu 
tutu ka neu hataholi ndia botolii na 
fo tu'uhenin leo tasi dale neu, neme 
ana tao na hataholi esa neme hataholi 
kome'doana ia la, ala tao sala-singok. 

3 Hu ndia de manea matalolole leona! 
Metema o tolanoo ma nasala-nasingo 
soona, kena-ka'in leona. Fo metema 

ana tukatei-saledale soona, fe do'o do 
ampon neun. 

4Metema faik esa nasala-nasingo neu 
o la'i hitu, boema tunga faik ana mai fo 
nafa'da o nae, 'Au oke ampon,' soona fe 
do'o do ampon neun." 

> Basa ana manatunga nala lafa'da 
Lamatuak Yesus lae, "Lamatuak, 
matetea-mahehele ami namahehele ma 
leona." 

6 Boema Lamatua ka nataa nae, 
"Metema emi manuu namahehelek ba'u 
ai sawi de'e ka soona, emi hapu mafa'da 
aihu matuaina ia mae, 'O nanafe'ahenik 
leona, fo nanaselek nai tasi dale, soona 
tao leo bee o aihu matuaina ndia 
neukose ana tunga emi paleta ma." 

7"Leo uni ka hataholi esa nai emi dalek, 
nanuu malalau-maoono fo ana foidae 
nai tina do manafoo bi'ilopo. Metema 
malalau-maoono ndia ana fali ma'in 
soona, ade nafa'dan nae, 'Mai fo mu'a 
lai-lai leona.'? 

ŜTao leo bee o ta hetu! Nasafali na, 
neukose nafa'dan nae, 'Sadia fe au 
nana'a-nininung mai. Mu pake bualo'a 
balisi fo manea au nai lelek au bei u'a 

inu. Basa ndia soona, besa ka o bole 
mu'a.' 

9 Malalau-maoono ndia ta paluu 
nanakoa-kiok fa, nanahu ana tunga tua 
na paleta na hetu? 

10 | eondiak boe neu emi. Metema emi 
tao basa hata fo ala paleta basan neu 
emi soona, mafa'da leona mae, 'Ami ia 
ka'da malalau-maoono. Ami bela-ba'um 
ndia, de ami muse tao-no'in.'" 

11 Nai Yesus leleo-lala'on leo Yerusalem 
dalek neu, Ana tunga nusa Samaria no 
Galilea dae too na. 

12 Lelek ana masok nala nggolok 
esa dalek boema, hataholi he'di lou 
mangalauk sanahulu ala mai. Lapadeik 
lai doo ka, 

13 boema ala nggasi ma lae, "Yesus! 
Ama Mesen! Sue-lai ami dei!" 

14 Lelek Yesus mete nitas boema nae, 
"Meu leo ima mala, fo mokes ala palisak 
emi ao ma." Ala bei bela'o te he'di nala 
lea-hai so. 

15 Lelek hataholi esa neme hataholi 
kamahedis sila la dalek, name'da nana 
ana lea-hai so, boema ana fali no 
ana koa-koak mesan ma ana koa-kio 
Manetualain. 


LUKAS 17.16-23 130 


16 Boema nai Yesus matan, ana senek- 
do'ok ma noke makasi neun. Hataholi 
ndia hataholi Samaria. 

17 Basa boema Yesus nae, "Ade hapu 
hataholi sanahulu nananakahahaik hetu? 
Sio seluk lai bee bai? 

18 Tao le'e de ka'da hataholi manamai 
ia, ana fali ma'in fo noke makasi neu 
Manetualain?" 

19 Boema Yesus nafa'da hataholi ndia 
nae, "Fo'a fo mu'u ma leona. Hu ka nde 
o mamahele Au, de o lea-hai so." 

20 Hataholi Farisi de'ubee latane 
Yesus lae, faihi'da Manetualain mai fo 
Ana paleta. Boema Yesus nataa nae, 
"Manetualain paleta na ana ta mulai 
ninik ta'du-tana fo hapu hataholi nitan, 

21 halosa hataholi hapu kokolak nae, 
'Mai meten te nde ia!' do 'nai naa!' Nana 
Manetualain mulai paleta nai emi tala'da 
SO." 

22 Basa ndia boema, Yesus nafa'da ana 
manatunga nala nae, "Neukose fai na 
losa, emi hii mita Ana Hataholi ka fain 
esa neme fai-fai nala mai, tehu emi ta 
hapu mita fan. 

23 Mahani te nukose hataholi nafa'da 
emi nae, 'Meten, te nai ndia!' do 'Meten, 

te nai ia!' Tehu emi boso kalua fo meu 
sangan. 

24 Sama na leo ndela sa nandela nai 
lalai, fo nasa'a neme pedak leo pedak 
neu soona, mahani te Ana Hataholi ka 
heheo-hihilun nai fai mamai na leondiak 
boe. 

25Tehu makasososa na, Ana muse 
doidoso ba'u ka, boema hataholi lelek 
besak ia la, ala ta sipo kana fa. 

26 Nai faik fo mahani te Ana Hataholi 
ka nananatu'duk soona, heheo-hihilun 
sama leo nai makahulu na Noh tepo-lele 
na. 

2/ Hataholi a na'a-ninu, ma ana saoana. 
Leondiak ana da'di nakandondoo henin 
losa Noh masok leo ofa matuaina dale 
neu, fo faa tua ka ana mai, soona mate 
basa hataholi sila la lala'ena. 

28 Bej sama leo Lot tepo-lele na boe. 
Hataholi a na'a-ninu, nase'o-banasa, tao 
tina-osi ma nafofo'a uma. 

29 Tehu lelek Lot kalua neme Sodom 
mai a, nai faik ndia ha'i ma belera nga 
kona neme lalai mai de, ana hotu naputu 
la'iesa kasa. 

30 Mahani te heheo-hihilun leondiak, nai 
lelek Ana Hataholi ka nananatu'duk. 

31 Nai faik ndia hataholi se nai uma na 
punin lain soona, ana boso kona fo ho'i 
bualo'an nai uma dale. Leondiak boe 
hataholi see bei nai tina soona, ana boso 
fali leo uma mai. 

32 Mafandendelek hata fo ana da'di neu 
Lot saoina na so! 

33 Hataholi fo ana sanga enok soitefa na 
maso'da na, neukose namopo maso'da 
na. Tehu hataholi fo namopo maso'da 
ha, neukose ana soitefa na maso'da na. 

34Mamahele leona, te nai le'odaek 
ndia, leo uni ka hataholi dua sungu lai 
pepe'uk esa soona, neukose lo esa, ma 
ala la'oela esa. 

35 Leo uni ka inak dua nggili gandum, 
soona neukose lo esa, ma ala la'oela esa. 
36 Leo uni ka hataholi dua laue-lale'di 
lai tina soona, neukose lo esa, ma ala 

la'oela esa." 

37 Boema Yesus ana manatunga nala 
latanen lae, "Lamatuak, neukose dede'ak 
ndia ana da'di nai bee?" Boema Yesus 
nataa nae, "Nai bee hapu popolak soona, 
manupui mana'a popola kala lai ndia." 

lBasa ndia boema Yesus tui 

1 8 nakandandaak esa soaneu 
nanoli ana manatunga nala fo ela ala 

hule-haladoi tataas esa ma boso ketu 
namahehe nala. 

2Yesus nae, "Nai kota esa hapu 
manamaketu-mala'dik esa, ana ta bii 
Manetualain ma ta nafaduli neu su'di see 
a boen. 

3 Nai kota ndia boeo, hapu inafalu esa 
neu tataas esa leo manamaketu-mala'dik 
ndia, fo noke nasala'e dede'a na. Inafalu 
ndia nafa'dan nae, 'Tulu-fali au, fo 
mafa'da au dede'a nga ndoo na, fo 
masasale matak mo au musu noo nga.' 

4Faik de'ubee dale na, manamaketu- 
mala'dik ndia ana ta nau tulu-fali inafalu 
ndia fa. Tehu mate'e na manamaketu- 
mala'dik ndia dodoo nae, 'Leomae au 
ta bii Manetualain ma au ta afaduli neu 
su'di see a boen, 

Stehu hu ka nde inafalu ia ka'da tao 
tasibu au nakandoo, de malaole lenak au 
asala'e dede'a na. Te metema ta soona, 
neukose ana mai nakandondoo henin fo 
ana tao susa au." 

6 Boema Lamatua ka nae, "Taoafik leon 
neu hata fo mana maketu-mala'dik fo ta 
manatao tunga ndoo ndia, nafa'da ka! 

7 Naa, ade Manetualain neukose ta 
nasala'e hataholi kamahehelen fo lalo 

bou-bou lon lele'do-le'odaen fa do? Ade 
nakadodook fai na, fo Ana ta tulu-fali fas 
do? 

8Mamahele leona! Te neukose no 
lai-laik, nasala'e dede'a nala! Tehu 
metema Ana Hataholi ka mai soona, ade 
bei natongo no hataholi fo namahele 
neun nai daebafak ia do ta?" 

? Yesus boeo tui nakandandaak ia neu 
hataholi fo ana mete hataholi fe'ek nai 
daeanak, tehu namahele aoina na mesa 
kana nde malole. 

10 Yesus nae, "Hapu hataholi dua leu leo 
Manetualain Uman soaneu hule-haladoi. 
Esa hataholi Farisi ma esa ka hataholi 
manasusu bea. 

11 Hataholi Farisi ndia napadeik mesa 
kana ma ana hule-haladoi nae, 'Ou 
Manetualain, au oke makasi neu O, 
nana au ta sama leo hataholi fe'e kala, 
fo mana tenepetak, mana po'de-paik, 
do mana hohongek fa. Au oke makasi, 
nanahu au ta sama leo manasusu bea 
ndia fa. 

12 Au oka ao nga la'i dua mamasok esa, 
ma metema au hahapu nga sanahulu 
soona, au fe O baba'ek esa.' 

13 Tehu manasusu bea ndia napadeik 
nai doo ka, ma nakalenak ta napalani 
nanganalo leo lalai neu fa. Ana lane lima 
na neu fana na ma nakatele langa na de 
nae, 'Ou Manetualain, sue-lai au hataholi 
masala-masingok ia!" 

14 Yesus nae, "Mamahele leona, te 
nai lelek ala fali le'us leo uma leu te, 
Manetualain sipo ka nde manasusu bea 
ndia, te hataholi Farisi ndia fa. Nana basa 
hataholi fo namatutua-namadedema 
aoina na, neukose nananakaloloe- 
nakadadaek: ma basa hataholi fo 
nakaloe-nakadae aoina na, neukose 
nananamatutua-namadedemak. " 

15 Hapu hataholi la lo ni'iana la leo Yesus 
neu fo ela Ana fes baba'e-papalak. Lelek 
Yesus ana manatunga nala lita dede'ak 
ndia, boema lamanasa hataholi sila la. 

16 Tehu Yesus nalo ni'iana sila la boema 
nafa'da ana mana tunga nala nae, "Neme 
na fo ni'iana sila la mai leo Au mai. Boso 
kena ka'is, nana hataholi matak leo ia 
kala nde da'di lima eik neme Manetualain 
hataholi kamahehele nala mai. 

17 Mafandendelek leona! Te hataholi fo 
ta nasasale matak no Manetualain sama 
leo ni'iana esa fa soona, neukose ana ta 

da'di lima eik neme Manetualain hataholi 
kamahehele nala mai fa." 

18 Mauli-malanga Yahudi esa natane 
Yesus nae, "Ama Mesen fo malole, au 
muse tao beek fo daenga au hapu sipo 
so'da matetu ka ma mana ketu basa ta 
ka?" 

19 Yesus natanen nae, "Te tao le'e de O 
mafa'da mae Au malole? Ta hapu hata 
esa malole boen, te ka'da Manetualain 
mesa kana. 

200 malelak basa Manetualain paleta 
na nae: 'Boso hohonge, boso manisa, 
boso mamanako, boso sakasii pepekok, 
ma fe ha'da-holomata neu o inam ma o 
amam." 

21 Hataholi ndia nataa nae, "Basa paleta 
sila la au tao tungas ndek au bei muli 
solu nga so." 

22 Yesus namanene dede'ak ndia 
boema nae, "Bei hapu seluk dede'ak 
esa fo o muse taon. Mase'oheni basa 
o hata-hetom lala'ena, fo fe doi na 
leo hataholi nuu ta-hata ta ka soona, 
neukose o hapu hata-heto nai nusa so'da 
ka. Basa ndia soona, mai fo tunga Au 
leona." 

23 Tehu lelek hataholi ndia namanene 
dede'ak ndia boema, dale na he'di sa, 
nanahu hataholi ndia, hataholi kamasu'ik 
nanseli. 

24Yesus bubuluk hataholi ndia dale 
na he'di sa, hu ndia de nae, "Tea na 
seli soaeneu hataholi kamasu'i ka da'di 
lima eik neme Manetualain hataholi 
kamahehele nala mai! 

25 Mu'dak la'i esa kana onta esa masok 
tunga ndandau ka bolo na, neme hataholi 
kamasu'ik esa masok leo Manetualain 
Daebafa Beu na dalek neu." 

26 Basa hataholi fo lamanene Yesus 
kokolak nae leondia boema, latane lae, 
"Metema leondiak soona, see ka nde 
hapu maso'da ka?" 

27 Yesus nataa nae, "Fo manda'di tak 
ba'eneu hataholi daebafa ka, ana da'di 
ba'eneu Manetualain!" 

28 Boema Petrus nae, "Mete leona! 

Te ami la'oela ami tolanoo ka'a fa'dim 
soaneu tunga Ama so." 

29 Yesus nae, "Mamahele leona! Te 
hataholi fo ana la'oela uma na, do saoina 
na, do tolanoo na, do ina-aman, do 
ana nala, hu ka nde nalalau-naoono 
Manetualain, 

30 soona, hataholi ndia neukose 
nanabalas la'i dua nai lelek besak ia, ma 
nai lelek manamai ka, neukose ana hapu 
maso'da matetu ka ma manaketu basa 
ta ka." 

31 Yesus tao nakabubua ana manatunga 
kasanahulu dua nala mesa kasa boema 
nae, "Taoafik leona! Te besak ia ita teu 
leo Yerusalem teu. Nai naa, basa hata fo 
nabi la sula kana la'eneu Ana Hataholi 
ka, neukose ana da'di. 

3? Neukose ala fen leo hataholi ta Yahudi 
la neu, fo neukose ala hakinonolin, 
lakamumulu-lakamamae kana, ma ala 
mu'di ape neun. 

33 Neukose ala tao doidoson, ma ala 
taolisan, tehu neu fai katelu na, neukose 
naso'da falik." 

34 Basa sila la ana manatunga nala 
ta lalela kana faa anak boen. Ana 
manatunga nala ta bubuluk hata fo 
Yesus kokola kana. Ala ta bubuluk fa, 
nanahu hata fo Ana kokola kana ndia 
sosoa-ndandaan nanabibila-babaak 
soaneus. 

35 Lelek Yesus ma hataholi fo 
manatunga nana sanga nae losa nai 
Yeriko, te hataholi pokek esa bei 

nangatuuk fo noke-noke nai eno ka su'u 
na. 

36 Lelek namanene hataholi makadotok 
sila la la'ok seli boema natane nae, "Te 
beek manda'dik ndia?" 

37 Lafa'dan lae, "Yesus fo hataholi 
Nazaret ndia, Ana tunga ia." 

38 Boema hataholi pokek ndia nggasi 
ma nae, "Yesus, Dauk anan! Sue-lai au 
dei!" 

39 Hataholi manala'ok manai ulu kala 
lamanasan de ladenun denge-denge. 
Tehu ana nggasi napane'e seluk nae, 
"Dauk Anan! Sue-lai au dei!" 

40 Yesus nate'e ma nadenu hataholi la Io 
hataholi pokek ndia leo Yesus neu. Lelek 
ana deka boema Yesus natane nae, 

41 "Hata fo o mahiik Au taon soaneu o?" 
Hataholi pokek ndia nataa nae, "Tuan, 
au hii ita." 

42 Boema Yesus nae, "Metema leondiak 
soona, mita leona! Hu ka nde o 
mamahele neu Au, de o hai." 

43 No hatematak ndia boe, ana hapu 
nita, boema ana tunga Yesus, ma noke 
makasi neu Manetualain. Lelek hataholi 
makadotok sila la lita dede'ak ndia 
boema, basa-basas koa-kio Manetualain. 

1 9 1 Lelek Yesus losa Yeriko, boema 
Ana la'ok nakandoo de Ana la'ok 
seli kota ndia. 

2 Nai kota ndia, hapu malanga 
manasusu bea kamasu'ik esa, na'de 
Zakeos. 

3 Ana hii nita see Yesus ndia, tehu hu 
kande hataholi makadotok nanseli, ma 
touk ia keke'uanak boema ana ta hapu 
nita Yesus fa. 

4Da'di, nalaik nakahuluk hataholi la de 
ana kae leo ai esa lain neu, fo ela ana 
hapu nita Yesus fo ba'ihanak seluk bai 
te, neukose Yesus la'ok tunga ndia. 

> Lelek Yesus losa ndia boema Ana mete 
leo lain neu de nae, "Zakeos, kona lai-lai 
leona! Nana faik ia tao leo bee o Au tuli 
o umam." 

6 Zakeos kona lai-lai de no namahokok 
ana sipo Yesus da'dileo fui nai uman. 

7 Basa hataholi fo mana lita dede'ak 
ndia, mulai lakamu mu. Lafa'da lae, 
"Awe! Neu leo lalai nai hataholi ta malole 
la uman!" 

8 Nai uman, Zakeos fo'a napadeik 
de nafa'da Yesus nae, "Lamatuak, au 
hata-heto ngala seli, neukose au fe hii 
kasa leo hataholi nuu ta-hata ta kala, 

ma see boe fo au ke'dindiu hain soona, 
neukose au bae fali kana la'i ha!" 

9Boema Yesus nafa'da hataholi 
makadotok sila la nae, "Nai faik ia, 
hataholi ia no basa uma isi nala 
nanasoi-tefa basak ma nanafe so'da 
beuk neme Manetualain mai, nanahu 
ndia boeo namahele sama leo Abraham 
fo emi bei ba'ikai mala. 

10 Ana Hataholi ka Ana mai soaneu 
sanga ma soi-tefa hataholi manala'ok 
sala eno ka." 

11 Hataholi la bei nenenen Ana 
kokolak, te Yesus kokolak nakadoo ninik 
nakandandaak esa. Nana nai lelek ndia 
Ana deka no Yerusalem so, ma hataholi 
la laedaenga neukose Manetualain paleta 
no lai-laik da'dileo Manek nai daebafa 
ka. 

12 Yesus nae, "Hapu maneana esa neu 
leo nusa dok neu soaneu so'un da'di 
manek de basa boema ana fali ma'in. 

13 Ana beita la'o fa te nalo na malalau- 
maoonon sanahulu, boema ana fes esa 
na doi isi lilopilas esa. Nafa'das nae, 'Au 
la'o soona, meu dangan minik doik ia la.' 

14 Tehu nusak ndia lau nala lakamun. 
Da'di, basa de ana la'o boema ala haitua 

hataholi nadedenuk neu soaneu nafa'da 
nae, 'Ami ta nau hataholi ia da'di ami 
mane ma fa.' 

15Tehu maneana ndia ka'da ala 
so'un da'di manek. Basa boema ana 
fali leo nusa na neu. No lai-laik nalo 
malalau-maoono nala mai lataa, soaneu 
ana bubuluk ala hapu bunak de'ubee. 

169 Malalau-maoono makasososa ka mai 
de nae, 'Tuan, Tuan fe au doi isi lilopila 
kisak ndia, au akabubuna kana de ana 
da'di sanahulu.' 

17 Tuan ndia nae, 'Malole so, O 
malalau-maoono malole! Hu ka nde 0 
bisa nananamahelek nai dede'a ana kala 
dalek de au fe o da'di mana koasa neu 
kota sanahulu.' 

18 Malalau-maoono kadua ana mai 
boema nae, 'Tuan, Tuan fe doi isi lilopila 
kisak ndia, au akabubuna kana da'di 
lima so.' 

19 Manek ndia nafa'da malalau-maoono 
ndia nae, 'Neukose o da'di mana koasa 
neu kota lima.' 

20 Malalau-maoono esa ka ana mai de 
nae, 'Tuan, Tuan doi na nde ia. Au potin 
nai lesu dale. 

21 Au bii Tuan, nana Tuan hataholi fo 
dale matea. Tuan ho'i hata fo nun ta ndia 
fa, ma tuan ketu-kolu nai mamanak fo 
tuan ta sele-nggali fa.' 

22 Manek ndia nafa'dan nae, 'O malalau- 
maoono mangalauk! Neukose au huku o 
nandaa no o hala-kokolam. O bubuluk au 
hataholi fo dale matea. Au ho'i hata fo ta 
au nung fa, ma au ketu-kolu buna-boak 
nai mamanak fo au ta sele-nggali fa. 

23 Metema leondiak soona, tao le'e de 0 
ta pe'da au doi nga leo ban ka neu fa, fo 
ela metema au fali ma'i nga soona, au 
hapu sipo falik doik ndia no buna na fa?' 

24 Basa boema manek ndia nafa'da 
hataholi manamapadeik manai ndia nae, 
'Ho'i ma falik doik ndia neme hataholi 
ndia mai, fo fen leo malalau-maoono fo 
mana manuu dotisi lilopila kasanahuluk 
ndia neu.' 

25 Tehu hataholi sila la lae, "Tuan, tehu 
hataholi ndia nanuu sanahulu so.' 

26 Manek ndia nataa nae, 
'Mafandendelek! Te hataholi manuu ka 
so, neukose fe selu kana ba'u ka. Tehu 
hataholi fo ta nuu ta ka, soona hata fo 
bei nanuun neukose nanaho'inak neme 
hataholi ndia mai boe. 

27 Ma besak ia mo au musu noong fo ala 
ta nau au da'di sila mane na, leo ia mai. 
Taomisa la'iesa kasa nai au matang!" 

28 Yesus nafa'da basa sila la boema, 
Ana la'ok nai hataholi sila la uluk fo leo 
Yerusalem neu. 

29 Lelek ala deka Betfage ma Betania nai 
pupuku Zetu na, boema Yesus nadenu 
ana manatungan dua leu lakahuluk. 

30 Yesus nafa'das nae, "Meu leo nggolok 
manai ita matan eli. Metema emi losa 
naa soona, neukose emi mita keledei 
ana esa nanapa'ak nai ndia. Keledei 
ndia hataholi beita sa'e nita fan. Se'i ma 
keledei ndia fo minin leo ia mai. 

31 Metema hataholi natane emi nae, 
'Tao le'e de emi se'i ma keledei ndia?' 
soona mafa'dan mae, 'Lamatua ka 
paluun.'" 

32Ana manatunga kaduak sila la leu 
boema latongo lo basa-basan, nandaa 
no Yesus hala nafa'da na. 

33Duas bei se'i keledei ana ndia te, 
manonuu ka nafa'das nae, "Tao le'e de 
emi se'i ma keledei ana ndia?" 

34Duas lataa lae, "Lamatua ka paluun." 

35 Boema lini keledei ana ndia leo Yesus 
neu. Basa boema ala bela ba'du manalu 

nala neu keledei ana ndia muliha'in lain 
de, lakasasa'ek Yesus leo lain neu. 

36 Ana sa'e keledei ndia de Ana la'ok 
tunga hataholi sila la mata na, boema 
ala o'du la bualo'a nala de ala belas neu 
enok lain. 

37 Lelek Yesus hihii nae losa Yerusalem, 
fo bei nai eno loloek manai pupuku Zetu 
na, te basa ana manatunga makadoton 
sila la lalo bebou koa-kio Manetualain 
ma loke makasi neun, nanahu basa 
manda'di beuk fo lita matan so. 

38 Lalo bebou lae, "Nanaba'e-palak 
ba'eneu Manek fo ana mai no 
Manetualain na'de na! So'da-molek nai 
nusa so'da ka, ma kokoa-kikiok neu 
Manetualain!" 

39 Hataholi Farisi de'ubee lai hataholi 
makadotok sila la dalek lafa'da Yesus 
lae, "Ama Mesen, madenu Ama ana 
manatunga mala fo bedenge." 

10 Yesus nataa nae, "Mamahele leona! 
te metema hataholi sila la bedenge 
soona, batu ia la neukose ala eki." 

41 Lelek Yesus boetai deka no 
Yerusalem, de Ana mete nita kota ndia 
boema Ana kii. 

42 Ma nae, "Kasian la'iesa kana, neu 
o Yerusalem! Malole na seli, metema 
faik ia o lau mala bubuluk hata fo nini 
mole-dame! Tehu besak ia, dede'ak ndia 
nananafunik neme sila mai. 

43 Te'e-te'e, fai na neukose losa, nai 
bee o musu noo mala ala tao mana 
mapanggenggek okofefeok o. Neukose 
ala lapadei okofeo la o, ma lakaseti la o 
neme basa bu'uk lala'ena mai. 

44 Neukose ala tao lakalulutuk o 
sama-sama mo basa o lau mala lala'ena, 
ma ta hapu batu esa boen, neukose ala 
po'ilota kana nananakatoto'do nahelek 
neme mamanana fa, nana o ta taoafik 
neu faik fo lelek Manetualain mai soaneu 
Ana soi-tefa nala o fa!" 

43 Basa boema Yesus masok leo 
Manetualain Uman dale neu de Ana 
mulai usiheni manadangan manai sila la. 

46 Yesus nafa'das nae, "Nai Susula 
Malalaok dale nanasulak nae leo ia: 
Manetualain nafa'da nae, 'Au Uma nga 
neukose ana da'di uma fo mamanak 
soaneu hataholi a hule-haladoi.' Tehu 
emi taon da'di manabonga uma la ndunu 
na!" 

47 Tunga faik Yesus nanoli nai 
Manetualain Uman dale. Malanga ima 
mala ma mese agama la boema lasi-lasi 
Yahudi la hii taolisan, 

48 tehu ala ta hapu enok soaneu tao fan, 
nanahu basa hataholi la ka'da lamanene 
lahelen, ma lahiik hala-kokolan. 

20 1 Nai faik esa boema, Yesus nanoli 

ma Ana tui-benga Hala Malole 
maneme Manetualain mai neu hataholi 
manai Manetualain Uman dale. Malanga 
ima mala ma mese agama la sama-sama 
lo lasi-lasi Yahudi la ala mai 

2 de lafa'da Yesus lae, "So'ba mafa'da fe 
ami, O hak beek tao basa ia la? See ka 
nde fe O hak ndia?" 

3Yesus nataa nae, Au hii atane boe. 
"So'ba mafa'da fe Au, 

4See nde fe Yohanis hak fo ana salani? 
Manetualain do hataholi daebafak?" 

5 Boema ala mulai lakokolaok leon lae, 
"Metema ita tafa'da tae, 'Manetualain 
nde fen hak ka soona neukose nae, 
'Metema leondiak soona, tao le'e de emi 
ta mamahele Yohanis fa?' 

$Tehu metema ita tafa'da tae, 'Hataholi 
daebafak nde fen hak ka,' soona basa 
hataholi la neukose ala pia ita ninik batu, 

nana hataholi sila lamahele, Yohanis ndia 
nabi esa." 

7 Da'di ala lataa lae, "Ami ta bubuluk 
fa." 

8 Boema Yesus nafa'das nae, "Metema 
leondiak soona, Au boeo neukose ta 
afa'da emi, see nde fe hak neu Au 
soaneu tao basaiala fa." 

9 Yesus tui hataholi sila la nakandandaak 
manamai ka nde ia nae, "Hapu touk esa 
ana sele osi angol esa. Basa boema ana 
fe osi ndia neu manaso'u belak de'ubee 
fo ala seban, boema ana la'o leo nusa 
fe'ek neu fo ana leo nala doo ka nai naa. 

10 [elek fo fai na losa ketu ango 
la, boema osi lamatuak ndia haitua 
malalau-maoonon neu leo manaso'u 
bela kala soaneu ana sipo baba'e 
na. Tehu manaso'u belak sila la fepa 
malalau-maoono ndia de ladenun ana 
fali no lima louk. 

11 Boema osi lamatuak ndia haitua 
seluk malalau-maoono fe'en esa neu. 
Tehu malalau-maoono ndia boeo ala 
fepan ma manaso'u belak sila la 
lakamumulu-lakamamae kana, boema 
ladenun ana fali no lima louk. 

12 Basa boema osi lamatuak ndia haitua 
malalau-maoono katelu a neu. Tehu 
malalau-maoono ndia boeo, manaso'u 
belak sila la fepan, ma ala tu'un leo osi 
deak neu. 

13 Mate'e na boema, osi lamatuak ndia 
nae, "Au muse tao beek bai? Neukose au 
adenu au ana susue nga neu. Tao leo bee 
o neukose ala fe ha'da-holomata neun!' 

14Tehu lelek fo manaso'u belak sila la 
lita osi lamatuak ndia ana na boema, esa 
nafa'da esa nae, Ia nde hapu pusaka 
nala. Mai fo taotisan leona, fo ela ita 
hapu pusaka nala.' 

15 Boema ala hela lon leo osi deak neu 
de ala taolisan." Boema Yesus natane 
nae, "Naa, metema osi lamatuak ndia fali 
ma'in soona, neukose ana tao manaso'u 
belak sila la le'e? 

16 Tao leo bee o neukose ana ma'i fo 
ana taonisa manaso'u belak sila la, fo 
ana fe osi ndia leo manaso'u bela fe'ek 
neu." Lamanene dede'ak ndia boema 
hataholi sila la lafa'da Yesus lae, "Ta 
makandondook!" 

17 Yesus nanganalos boema nae, 
"Metema leondiak soona, Susula Malalao 
ka lalanen ia, sosoa na beek? 'Batu fo 

tuka uma la ta pake fan so, ana da'di 
basa batu makasososak so.' 

18 Basa hataholi fo manatu'da leu batu 
ndia lai na, neukose lakalulutuk, ma batu 
ndia napaluni na see soona, neukose ana 
da'di dae sopuk." 

19 Mese agama la ma malanga ima mala 
bubuluk lae nakandandaak ndia, Yesus 
tuin la'e sila. Hu ndia de ala hii ho'u lan 
hatematak ndia boe, tehu ala bii hataholi 
makadoto kala. 

20 Da'di ala sanga fai lelak malole. Ala 
solok hataholi soaneu ala tao da'dileo 
hataholi ndoos, fo ladenu hataholi sila Ia 
lakahihi'ik Yesus ninik natatanek, fo ela 
ala hapu fen leo Gobelno la koasan dale 
neu. 

21 Boema hataholi fo nanasolo basak 
sila la lafa'da Yesus lae, "Ama Mesen, 
ami bubuluk mae, basa hata fo Ama 
mafa'dan ma manolik sila la tete'e 
ka. Ami boeo bubuluk, Ama nanoli 
no mangale'dok la'eneu Manetualain 
hihii-nanaun soaneu hataholi daebafa 
ka, nana Ama ta mete matak fa. 

22 Hu ndia de, so'ba Ama mafa'da fe 
ami, tunga ita agama na nakanenete na, 
bole bae bea leo Kese la neu do ta?" 

23 Tehu Yesus bubuluk sila keke'din 
ndia. Hu ndia de nae, 

24 “So'ba matu'du Au, doi isi lilofulak 
esa. Yesus sipo nan boema natanes nae, 
See mata aon ma see na'den ia?" Boema 
lae, "Kese la!" 

25 Yesus nafa'das nae, "Metema 
leondiak soona, Kesel nuun bee soona, 
fen leo Kese la neu, ma Manetualain 
nuun bee soona, fen leo Manetualain 
neu." 

26 Nananitak nai hataholi makadotok 
sila la matan, ala ta hapu Yesus salan faa 
anak boen. Ka'da ala bedenge ma bafa 
nala bee poo neu Yesus natataan ndia. 

27 Hataholi de'ubee leme Zaduki 
nakabubua na mai leo Yesus mai. 
Hataholi sila la nde bee na nakabubuak 
fo hahapu nala lae hataholi manamate 
kala, neukose ta laso'da falik so'on. Ala 
latane Yesus lae, 

28 "Ama Mesen, Musa sulak hoholo- 
lalanek ia soaneu ita: Metema touk 
esa maten te anan ta, soona tolanoo 
na muse sao na inafalu ndia, fo ela 
ana bongi fe hataholi manamatek ndia 
tititi-nonosik. 

29 Hapu hai hataholi hitu tolanoo kala. 
Ulu ka saoana boema maten te anan ta. 

30Basa boema ana kadua sao na inafalu 
ndia, tehu ndia boeo maten te anan ta. 

31 Dede'a ka sama ana da'di neu tolanoo 
katelu boe ma leondiak nakandondoo 
losa ana kahitu a. 

32 Mate'e na inak ndia boeo maten. 

33 Naa, losa faik fo hataholi manamate 
kala laso'da fali ka, see ka nde sao inak 
ndia? Nana hataholi kahituk sila la ala 
sao inak ndia so." 

34 Yesus nataa nae, "Hataholi maso'dak 
besak ia la ala saoana, 

35 tehu hataholi fo nandaa soaneu 
nanatao naso'da falik neme mamate sa 
mai, ma naso'da nai le'do fai manamai 
ka, ala ta saoana so'on. 

36 Heheo-hihilun sama leo ata nusa 
so'da ka, ma ala ta hapu mate fa. Sila 
nde bee na Manetualain ana nala, nana 
sila nanatao naso'da falik neme mamate 
sa mai so. 

37 Musa mesa kana nafa'da no 
mangale'dok nae, hataholi manamate 
kala neukose nanatao naso'da falik. Nai 
susula lii na dalek, la'eneu makatemak fo 
manapilak ndia, ana seseik Lamatua ka 

da'dileo: 'Abraham Manetualai na, Isak 
Manetualai na, ma Yakob Manetualai na.' 

38 Naa, Manetualain ndia, hataholi 
manamate kala Manetualain ta ndia fa! 
Te hataholi maso'da kala Manetualain 
ndia! Nana soaneu Manetualain de basa 
hataholi la laso'da." 

39 Mese agama de'ubee lae, "Ama 
Mesen natataa na lole na seli." 

40 Hu ndia de, ala ta lapalani latane 
seluk Yesus hata-hata so'on. 

41Yesus natanes nae, "Tao leo beek de 
hapu nananafa'dak nae Mane Mana Fe 
So'da ka, Dauk tititi-nonosin? 

42 Te see ko na Dauk mesa kana 
nafa'da nai susula Mazmu ra dalek nae, 
'Manetualain nafa'da au Lamatua nga 
nae: Mangatuuk mai Au boboa kona nga, 

43losa Au tao a O musu noo mala 
lakaluku-lakatele leu O.' 

44 Da'di metema Dauk seseik Mane 
Mana Fe So'dak ndia nae, 'Lamatuak,' 
soona hapu nai bee, Dauk tititi-nonosin 
Ndia?" 

45 Lelek hataholi la bei nenene Yesus 
kokolak, te nafa'da ana manatunga nala 
nae, 

46 "Masanene'dak soaneu mese agama 
la. Ala nau bela'o lo ba'du manalun fo 
manaluina nala, ma ala nau nanafe 
ha'da-holomata nai hataholi ba'u matan. 
Ala nau mamanak mahada-holomatak 
nai uma mamasok dale ma nai feta-dote. 

47 Ala ke'dindiu inafalu la fo ala loso 
la uma nala. Ma soaneu lafunilisa sila 
tatao-nono'i mangalaun ndia de, ala 
hule-haladoi soona, nalu na seli. Hataholi 
matak leo ia kala, neukose huhuku nala 
bela ka!" 

1 Nai Manetualain Uman dale, 

2 1 Yesus nita hataholi kamasu'i kala 
tu'u doik leo peti kolete dale neu. 

2 Ana nita inafalu nuu ta-hata tak esa 
boeo tu'u doi liti dua. 

3Boema Yesus kokolak nae, "Te'e-te'e, 
inafalu ia tu'u ba'ulena neme basa 
fe'e-fe'ek sila la mai. 

4Nana sila basa-basas fe neme sila 
hata-heto lena nala mai. Tehu inafalu ia, 
leomae nuu ta-hata tak nanseli, ana fe 
la'iesak hata-heton fo ana paluun soaneu 
naso'da." 

> Hapu hataholi la kokolak la'eneu tao 
leo beek de ala painote la Manetualain 
Uma na nalole nanseli ninik batu neulau 

ina la, ma bualo'as fo nanafek neu 
Manetualai na. Boema Yesus nafa'das 
nae, 

6"Mahani te hapu fai na basa hata 
fo emi mitak ia la, neukose nanatao 
natu'uk. Ta hapu batu esa boen, 
neukose nananakatoto'do nahelek neme 
mamanana fa!" 

7 Latane Yesus lae, "Ama Mesen, faihi'da 
dede'ak ndia neukose ala da'di? Ma 
ta'du-tanan nde bee nae fai na losa so, 
fo dede'ak ndia neukose ana da'di?" 

8 Yesus nae, "Manea matalolole leona, 
fo boso nalosak ala ke'dindiu la emi. 
Hataholi ba'u ka neukose ala mai no ala 
pake Au na'de nga fo lafa'da lae, 'Au nde 
Ndia!' ma 'Fai na losa so.' Tehu emi boso 
tungas. 

9 Boeo boso bii, metema emi mamanene 
halak la'eneu matee-matati kala ma 
manamafofo'a musu la. Basa sila la 
muse ala da'di lakahuluk. Tehu ndia 
sosoa na ta nae fai mate'e ka losa so." 

10 Boema Yesus kokolak nakandoo nae, 
"Leoina esa neukose natati no leoina 
esa, ma dedeo esa neukose natati no 
dedeo esa. 

11 Nai basa mamanak lala'ena, neukose 
dae a nanggengo matua ina, la'andoes 
ma he'di-lau sa. Neukose dede'a 
matuaina la ala da'di nai lalai. 

12Tehu basa sila la ala beita da'di 
fa te, neukose emi nanaho'uk ma 
nanafepa-li'uk. Neukose laketu-lala'di 
emi nai uma mamaso kala dalek, ma 
nanataok leo bui dale neu. Ma neukose 
ala lele'a-loloso emi leo mane kala ma 
mana koasa la matan meu, hu ka nde Au 
ana manatungang emi. 

13 Ndia nde fai loak ba'eneu emi 
soaneu tui-benga Hala Malole maneme 
Manetualai na mai. 

14 Pake ka'da dalek esa mae neukose 
emi ta bii la'eneu hata fo emi muse 
kokola kana soaneu masala'e aoina 
mala. 

15 Au nde neukose fe emi dede'a- 
kokolak ma manatee tenok ndia, nalosa 
ta hapu hataholi esa boen neme emi 
musu noo ma hapu la'ban do lalelesi 
hata fo emi mafa'da ka. 

16 Neukose emi nanake'dindiuk neme 
emi ina amam, emi tolanoo mala, emi 
ka'a-fa'di mala, ma emi tia-lai mala. 
Neukose ala taolisa emi nggelok. 

17 Neukose basa hataholi la 
lakamuu-lakadau emi, nanahu Au 
ana manatungang emi. 

18Tehu neukose ta mopo emi 
langadoom dook esa boen neme emi 
langam lain mai fa. 

19 Metema emi makatatakak ma ta 
haelai mamanasa fa soona, neukose emi 
maso'da." 

20 Yesus kokolak nakandoo nae, 
"Metema emi mita soldadu la lapadei 
okofeo la Yerusalem soona, neukose emi 
bubuluk mae kota ndia ta doo ka so'on 
te neukose nanatao nakalulutuk. 

21 Nai lelek ndia muse hataholi manai 
Yudea la lalai leo letelepa kala leu. Sila 
fo manai kota dale la, muse la'oela kota, 
ma sila fo manai kota dea ka, boso 
masok leo kota dale leu. 

22 Nana fai-faik sila la nde bee na 'Faik 
Huhuku ka Nananaketu-Nala'dik,' fo ela 
no enok ndia, hata fo nanasulak nai 
Susula Malalaok dale ana da'di. 

23 Bibii-namata'u matuaina nai fai-faik 
sila la soaneu ina kailus ala, ma inak 
fo bei mana masu'u ana kala! Nusak ia 
neukose ana hapu susa matua ina, ma 
Manetualain neukose huku leoina ia. 

24 Hapu nggelok neukose nanataonisak 
ninik tafaina, hapu nggelok neukose lon 
da'dileo hataholi nanahukuk leo hataholi 
nusa-namon. Hataholi fo ta nalelak 
Manetualai na, neukose ala heheta-aa'i 
Yerusalem losa basa faik fo Manetualain 
naketu basan soaneu sila." 

25 "Meten te neukose hapu ta'du-tana 
nai le'do a, bula ka, ma nduu kala. Nai 
daebafa ka, leoina la neukose ala bii 
ma lapangamak lasasale matak lo Iii 
mapoponu ka. 

26 Hataholi daebafa ka neukose ala bii 
lini mamate momopon lasasale matak lo 
hata fo neukose ana da'di nai daebafak 
ia lala'ena, nana basa mana koasa lalai 
maloa ta latetu-landaa so'on. 

27 Nai lelek ndia nde Ana Hataholi ka 
neukose ana mai nai koas dale koasa ma 
ndela-sa'a matuaina na. 

28 Metema dede'ak sila la mulai da'di 
soona, fo'a ma so'uk langa mala leona, 
nana ba'ihanak seluk faa bai te, neukose 
emi nanasoi-tefak." 

29 Boema Yesus tuis nakandandaak ia 
nae, "Taoafik matalolole ai ka ka, ma 
basa ai fe'e kala. 

30 Metema pe'du nala mulai buku soona, 
emi bubuluk mae fai hana sa ana deka 
SO. 

31 Leondiak boe, metema emi mita 
manda'dik sila la ala da'di, soona 
neukose emi bubuluk mae, no lai-laik 
neukose Manetualain paleta da'dileo 
Mane ka. 

32 Bubuluk leona! te dede'ak sila Ia 
neukose ala da'di te, hataholi maso'dak 
besak ia la beita mate basa fas. 

33 Lalai a ma daebafa ka neukose ala 
sapu-lalo, tehu Au dede'a-kokolang 
lahele losa dodoo na." 

34 Basa boema Yesus nae, "Manea ao 
ina mala leona, fo boso nalosak emi 
su'ba ka'da feta-dote, ma minu ala-lalu, 
do dudu'a-dodoo manseli neu emi so'da 
ma paluu na, nalosa emi ta mahehele 
aom, nai lelek fo faik ndia ana mai no 
kaiboik. 

35 Nana Faik ndia neukose ana mai 
sama leo hihi'ik esa neu basa hataholi 
manai daebafak ia poi na. 

36 Manea mahele ma hule-haladoi 
tataas esa leon, fo ela emi makatatakak 
mabe'i nai basa manda'dik fo neukose 


LUKAS 21.37-22.5 160 


ala da'di, ma fo ela emi hapu masasale 
matak mabe'i mo Ana Hataholi ka." 

37 Yesus nanoli nai Manetualain Uman 
nai fai lele'do na, ma nai fai le'odae na, 
Yesus neu leo Pupuku Setu na neu fo 
nahele neme ndia. 

38Tunga-tunga fafai na basa hataholi la 
mai leo Manetualain Uman mai soaneu 
lamanene Yesus nanoli. 

1 Feta Loti Ta Pake Lalu Teik fo 

22 loken lae Paskah, ana deka so. 

ZMalanga ima mala ma mese agama la 
bei sanga enok soaneu taolisa Yesus no 
denge-dengek, nanahu ala bii hataholi 
makadoto kala. 

3Basa boema Nitu koasa na Yudas fo 
loken lae Iskariot boe, fo nde hataholi 
esa neme Yesus ana manatunga 
kasanahulu dua nala mai. 

4Hu ndia de Yudas neu de nakokolaok 
no malanga ima mala ma basa malanga 
manamanea Manetualain Uma na, 
la'eneu tao leo beek fo ana hapu fe Yesus 
neus. 

SAla lamahoko lanseli ma laheluk 
soaneu fen doik. 

6 Yudas boeo nakaheik de ana mulai 
sanga fai loak fo ana fes Yesus no 
denge-dengek. 

7Fai na losa fo nai Feta Loti Ta Pake 
Lalu Tei ka dalek, nae bi'ilopo Paskah 
nanado'dok so. 

8 Boema Yesus nadenu Petrus ma 
Yohanis nae, "Meu leona, fo sadia ita 
nana'a Paskah na." 

9 Latane lae, "Ama nau ami sadian nai 
bee?" 

10 Yesus nataa nae, "Nai lelek emi 
masok leo kota meu, te touk esa ana bei 
nini nggusi esa oe nai dalek, neukose 
natongo no emi. Tungan leo uma fo ana 
maso ka dalek meu, 

11 ma mafa'da uma lamatuak ndia mae: 
Mesen nae, 'Mamanak nai bee fo Au o 
Au ana manatunga ngala mi'a nana'a 
Paskah?' 

12 Neukose uma lamatuak ndia natu'du 
fe emi, kama matua esa nai uma lain 
no lou-laan mandaik. Soona sadia 
basa-basan neu ndia leona!" 

13 Boema Petrus ma Yohanis leu leona, 
boema ala hapu basa-basan nandaa 
sama leo hata fo Yesus nafa'da ka. 
Boema ala sadia nana'a Paskah leona. 

14 Lelek fai na losa soaneu la'a nana'a 
Paskah, Yesus nangatuuk sama-sama no 
basa ana manatunga nala nai mamana 
mei malalao ka. 

15 Boema Yesus nafa'das nae, "Au ahiik 
anseli u'a nana'a Paskah ia sama-sama 
o emi, beidai Au beita doidoso fa! 

16 Nana te'e-te'e, neukose Au ta u'a 
ia seluk losa nangatuu mei ia sosoa- 
ndandaan nananafa'dak nai Manetualain 
Daebafa Beu na dalek." 

17 Basa ndia boema, Yesus so'uk 
nggalaa Ango la leo lain neu, boema 
Ana hule-haladoi noke makasi neu 
Manetualain, basa boema nae, "Ho'i ma 
ia, fo baba'en leona! 

18 Bubuluk leona, te mulai besak ia, 
neukose Au ta inu angol ia so'on, losa 
fai na Manetualain da'di Manek ma Mana 
Koasa no matetuk." 

19 Basa ndia boema Yesus ho'i na loti a. 
Ma Ana hule-haladoi noke makasi basa 
neu Manetualain, Ana tete'i loti ndia 
ninik lima na, boema Ana fen neu ana 
manatunga nala ma nae, "Ia nde Au ao 
paa nga fo nanafe henik soaneu emi. 
Tao-no'i ia leona, soaneu mafandendelek 
Au." 

20 Leondiak boe, la'a basa boema 
Ana fe nggala angol ndia neu ana 
manatunga nala ma nae, "Nggalas ia 
nde bee na Manetualain hehelu beu na, 
fo nanapaku nisak ninik Au daa nga, 
daak fo nanapo'ahenik soaneu emi." 

21 "Tehu, mete leona, Te hataholi mana 
ke'dindiu Au a, nai ia boe! 

22 Ana Hataholi ka memak neukose ana 
mate, sama na leo Manetualain naketu 
basan so. Tehu soe ba'eneu hataholi fo 
manake'dindiu nana!" 

23Boema ana manatunga nala esa 
mulai natane esa nae, see ka nde nai 
ita basa-basa tala ia nde neukose tao 
dede'ak ndia. 

24 Nai Yesus ana manatunga nala dalek, 
nale'a ka ana moli da'di la'eneu see ka 
nde neme sila nananafa'dak matua lena. 

25 Yesus nafa'das nae, "Leoina fo 
mane nala ta lalelak Manetualai na, 
ma manakoasa nala fo lokes lae, 'Mana 
Tulu-Fali Lau na, ala da'di tuan neu lau 
nala.' 

26 Tehu emi ta bole leondiak fa. Nasafali 
na, hataholi fo matuaina nai emi tala'da, 
muse ana da'di sama leo kome'do ana, 

ma mauli-malangan soona, muse ana 
da'di sama leo malalau-maoono. 

27 See ka nde matua lena: hataholi fo 
nangatuuk na'a nai mei a, do hataholi 
manamalalau-maoono nana? Tao leo 
bee o hataholi fo manamangatuuk 
ndia. Tehu Au nai emi tala'da da'dileo 
malalau-maoono. 

28 Nai basa Au toto'a-sosotang lala'ena 
dalek, emi sama-sama mo Au tataas 
esa. 

29 Sama leo Ama ka fe basa Au hak 
soaneu paleta, leondiak boe neukose Au 
fe hak ndia neu emi boe. 

30 No enok ndia emi boeo tunga 
mamahoko-setelee mo Au, nai lelek 
Au da'di Mane ka. Ma neukose 
emi mangatuuk nai kandela manek 
kasanahulu dua kala lain, soaneu paleta 
Israel leoina kasanahulu dua nala!" 

31 "Simon, Simon. Mamanene leona! 
Nitu fe basa loak soaneu so'ba-su'di 
emi, sama leo mana tao tina osi a ana 
tao kofe'ek gandu ma neme lou na mai, 
nalosa malole kofe'ek neme mangalau 
ka mai. 

32 Tehu Au hule-haladoi basa soaneu o 
so Simon, fo ela o namahe le ma boso 

kou-mosa. Ma metema o fali leo Au mai 
soona, o muse matetea-mahehele o 
tolanoo mala." 

33 Petrus nataa nae, "Lamatuak, au 
sadia masok bui ma mate sama-sama o 
Lamatua ka!" 

34 Yesus nae, "Mamahele leona Petrus, 
te manu a beita kokoa faik ia fa, te o 
malelesi Au la'i telu so." 

35 Basa ndia boema Yesus nafa'das nae, 
"Makahulu na lelek fo Au adenu emi no 
ta fe emi loak mini mamana bualo'as, 
alukosu, do ta'bueis fa, ade emi to'a-ta 
hata-hata do?" Lataa lae, "Ta!" 

36 Yesus nae, "Tehu besak ia see nanuu 
mamana bualo'as, do alukosu soona, 
muse ho'i ninin, ma see tafainan ta 
soona, muse nase'o ba'du manalu na fo 
asa tafaina. 

37 Nana, mamahele leona, te Susula 
Malalao ka lalane na nde ia nalii nae leo 
ia, 'Lafa'da lae, Ana da'dileo hataholi 
mangalauk esa,' dede'ak ndia muse ana 
da'di neu Au aoinang lain. Nana hata 
fo nanasulak nai Susula Malalaok dale 
la'eneu Au, besak ia ana da'di." 

38 Yesus ana manatunga nala lafa'da 
lae, "Lamatuak, mete mitak nai ia, hapu 

tafaina dua." Yesus nataa nae, "Hahae 
leona!" 

39 Yesus la'oela kota ndia de sama leo 
biasa na neu leo Pupuku Setu na neu. 
Ana manatunga nala boeo tunga Ion. 

40 Lelek ala losa mamanak ndia, boema 
nafa'das nae, "Hule-haladoi leona, fo ela 
emi boso nanaso'ba-su'dik." 

41 Basa boema Ana neu leo dodoo ana 
faa neme ana manatunga nala mai, 
fafa kama dodoo na batu tatapak esa, 
boema Ana senek de Ana hule-haladoi, 

42 nae, "Ama, metema bole soona, 
madook doidosok fo Au muse la'ola'din 
ia neme Au a mai leona. Tehu boso tunga 
Au hihii-nanaung, te tunga ka'da Ama ka 
hihii-nanaun." 

43 Boema ata nusa so'dak esa mai de 
natetea-nahehelen. 

44Yesus dale na susa nanseli, nalosa 
Ana boetai te'e-te'e hule-haladoi. Puse 
na sama leo daa ka, ana titi leo dae lain 
neu. 

45 Yesus hule-haladoi basa boema Ana 
fali seluk leo ana mana tunga nala neu. 
Ana hapu nas ala sungu, nanahu dale 
nala he'di lanseli. 

46 Boema nafa'das nae, "Tao le'e de emi 
sungu? Fo'a leona, fo hule-haladoi, fo ela 
emi boso hapu soso'ba-susu'dik." 

47 Lelek Yesus bei kola-kola te, hataholi 
bubuak esa ala mai. Yudas fo Yesus ana 
manatungan esa nde no hataholi sila la. 
Basa boema Yudas neu deka no Yesus de 
ana de'in. 

18 Yesus nafa'dan nae, "Yudas, ade no 
dede'ik ndia de o nau ke'dindiu Ana 
Hataholi ka do?" 

49 Lelek Yesus ana manatungan mana 
sila la lita hata fo neukose ana da'di, 
boema lafa'da lae, "Lamatuak, neme na 
fo ami meu sapu malas ninik tafaina." 

50 Boema hataholi esa neme sila dalek 
mai, sapu na imam matua ina ata na 
ninik tafaina de nalosa ketuheni di'idoo 
kona na. 

51 Tehu Yesus nafa'da nae, "Hahae 
leona!" Boema nafaloe hataholi ndia 
di'idoo na, ma nakahahai kana. 

52 Basa boema Yesus nafa'da malanga 
ima mala ma malanga matua ina mana 
manea Manetualain Uma na, boema 
lasi-lasi Yahudi fo ala mai lai ndia soaneu 
ala ho'u nana nae, "Ade Au ia hataholi 

mangalauk, de nalosa emi mai no tafaina 
ma ai keke'uk soaneu ho'u Au do? 

53 Tunga faik Au o emi nai Manetualain 
Uman, te emi ta ho'u Au fa. Tehu fai 
na nde ia soaneu emi, faik fo nai bee 
makahatu ka ana koasa." 

“4 Ala ho'u la Yesus de lon leo imam 
matuaina uman neu. Petrus tunga neme 
doo ka mai. 

SS Lakafu'ik ha'i nai uma ndia so'da 
na tala'da heon, boema Petrus neu de 
nangatuuk sama-sama no hataholi mana 
mangatuuk okofeo la ha'i ndia. 

56 Malalau-maoono inak esa nita Petrus 
nangatuuk nai ha'i bubuak ndia boboa 
na. Boema malau-maoono inak ndia 
ana taoafik matalolole Petrus, basa 
boema nae, "Hataholi ia boeo, na'kasa 
sama-sama no Yesus!" 

57 Tehu Petrus nalelesi. Nafa'da nae, "Au 
ta alelak hataholi ndia makandondook 
fal" 

58 Doo doo faa boema, hataholi fe'ek 
esa nita Petrus boema nae, "O boeo 
hataholi esa neme hataholi sila la mai 
hetu!" Tehu Petrus nataa nae, "Ta, au 
ta!" 


LUKAS 22.59-66 169 


59 Fafa'kama basa li'u esa boema 
hataholi fe'ek esa seluk nita Petrus, 
boema ana kokolak napane'e nae, 
"Memak hataholi ia Yesus ana 
manatungan, nana ia boeo hataholi 
Galilea!" 

60 Tehu Petrus nataa nae, "Tou nei, o 
kokolak mae le'e ndia, au ta bubuluk 
fa!" Hatemetak ndia boe fo Petrus bei 
kola-kola, te manu kokoa. 

61 Yesus boeo lipa leo dea neu de 
nanganalo Petrus. Boema Petrus 
nafandele na Lamatua ka nafa'da basan 
nae, "Manu beita kokoa faik ia fa, te o 
malelesi Au la'i telu." 

62 Boema Petrus kalua neme ndia mai 
de ana kii ke'du-ke'du. 

63 Hataholi-hataholi fo bei lanea Yesu 
sa, ala hakinonoli ma fefepa-popokon. 

64 Ala potiketu mata na de latanen 
lae, "So'ba neuk su'dik, see ka nde 
fefepa-popoko O a?" 

65 Ala kokolak dede'a-kokola 
nakamumulu-nakamamaek ba'u ka 
seluk soaneun. 

66 Balahaa fafaik boema, lasi-lasi Yahudi 
la, malanga ima mala, ma mese agama 
la lakabubua, boema lo Yesus leo sila 

Mana Maketu-Mala'di Agama Matua Ina 
na matan neu. 

67 Lafa'dan lae, "Mafa'da fe ami, ade O 
ia Mane Mana Fe So'da ka do?" Yesus 
nataa nae, "Leomae Au afa'da emi boeo, 
neukose emi ta mamahele fa. 

68 Ma leomae metema Au atane emi 
boeo, neukose emi ta mataa fa. 

69 Tehu mulai besak ia, neukose Ana 
Hataholi ka nangatuuk nai Amak Fo 
Mana Koasa Matua Ina boboa kona na." 

70Tutika basa-basas lahala lae, 
"Metema leondiak soona, O ia 
Manetualain Anan do?" Yesus nataa nae, 
"Emi halam ndia." 

71 Boema lafa'da lae, "Ta paluu seluk 
sakasii so'on! Ita tamanene matan neme 
bafa na mai so!" 

23 1 Basa hataholi manai sidang ndia 
dale ka, ala fo'a lapadeik de lo 
Yesus neu nataa Pilatus. 

2 Ala losa ndia boema, ala mulai kalaa 
kana lae, "Ami hapu ma Hataholi ia 
tao na lau nala latofa-latalak. Ana 
dudungu-papau hataholi la fo ala boso 
bae bea leo Kese la neu, nana nafa'da 
nae, Ndia nde bee na ami Mane ma, 

Manek Mana Fe So'dak fo Manetualain 
helu ka." 

3Boema Pilatus natane Yesus nae, 
"Tete'e ka hataholi Yahudi la Mane na 
nde O do?" Yesus nataa nae, "O halam 
ndia." 

4 Boema Pilatus nafa'da malanga ima 
mala ma hataholi makadotok sila la nae, 
"Au ta hapu Hataholi ia salan faanak 
boen soaneu huku fan." 

5Tehu lakaseti lahele seluk lae, "Ana 
dudungu-papau basa hataholi manai 
Yudea la lala'ena ninik nanoli na. 
Makasososa na ana dudungu-papau 
hataholi la Galilea la, de besak ia ana 
losa nai ia so boe." 

6 Lelek Pilatus namanene halak ndia 
boema natane nae, "Ade hataholi ia, 
hataholi Galilea do?" 

/ Lafa'da basa Pilatus lae, Yesus da'di 
neme nusak fo nai Herodes koasa na dae 
boema, Pilatus haitua Yesus leo Herodes 
neu, fo lelek ndia nai Yerusalem boe. 

8 Lelek fo Herodes nita Yesus, boema 
namahoko nanseli nanahu namanene ala 
kokolak Yesus na'de na doo ka so, de 
ana hii nitan. Namahena ana hapu nita 
Yesus tao manda'di beuk. 

9 Hu ndia de Herodes fen natatanek ba'u 
ka, tehu Yesus ta nataa makandondook 
fa. 

10 Boema malanga ima mala ma mese 
agama la leo mata leu de ala kalaak 
Yesus no mahelek. 

11 Boema Herodes ma solda'du nala, 
ala mulai hakinonoli ma lakamumulu- 
lakamamaek Yesus, boema ala papaken 
papake matua- madema, basa boema 
Herodes haitua falikana leo Pilatus neu. 

12 Makahulu na Herodes no Pilatus 
musu kala, tehu faik ndia boema, duas 
da'di tia-laik leona. 

13 Pilatus nalo nakabubua malanga ima 
mala, ma basa mauli-malanga nala, ma 
lau nala, 

14 boema nafa'das nae, "Emi mo 
Hataholi ia leo au mai ma emi mafa'da 
mae, Ana tao na hataholi la latofa- 
latalak. Besak ia au palisa kana nai emi 
matam so, tehu au ta hapu tatao-nono'i 
mangalauk esa boen, nandaa no dede'ak 
fo emi kalaa kana fa. 

15 Herodes hahapu na boeo leondiak, 
hu ndia de ndia boeo haitua falik Yesus 
leo ami mai. Hataholi ia ta tao hata-hata 

esa boen, fo nandaa hukun niinik huhuku 
mamates fa. 

16 Hu ndia de ka'da au filu kana, fo basa 
soona au po'in." 

17 Pilatus kokolak nae leondia nanahu, 
tunga-tunga feta Paskah soona, biasa 
na nadale malole fo ana po'i hataholi 
nanahukuk esa nandaa no hataholi 
Yahudi la nonoke na. 

18Tehu basa hataholi mana 
makabubuak manai sila la, ala eki 
lae, "Taomisan! Fo po'i fe ami Barabas!" 

19 Barabas ia nanahukuk nana tasibu fo 
manda'dik manai kota ma nanahu kanisa 
ka. 

20 Pilatus nau po'i Yesus, hu ndia de 
ana kokolak la'iesa seluk neu hataholi 
makadotok sila la. 

21 Tehu ala eki lae, "Lona-nggangen! 
Lona-nggangen!" 

22 Boema soaneu kala'i telu na Pilatus 
nalos nae, "Tehu Ana tao sala beek? Au 
ta hapu salan esa boen fo nandaa hukun 
ninik huhuku mamates fa! De neukose 
ka'da au filu kana fo au po'in." 

23 Tehu ala eki lini momopo-mamate 
nala lae, muse lona-nggange Yesus. De 
mate'e na, sila eeki na nini buna-boak. 

24 Boema Pilatus naketu fo ana tao 
natetu sila hala nonoke na, 

25 de ana po'i hataholi fo sila loke ka, fo 
nde hataholi nanahukuk nanahu ana tao 
tasibu ma kanisak. Basa boema ana fes 
Yesus fo ala taon tunga sila hihii-nanaun. 

26 Boema malanga ima mala, 
mauli-malanga nala lo Yesus fo leu 
lona-nggangen. Nai eno tala'dak, 
latongo lo hataholi esa na'de Simon fo 
neme Kirene mai, ndia te ana sanga 
masok leo kota neu. Boema solda'du 
la tahan lan de lakasetin fo ana lu'a ai 
nggange ka tunga Yesus dea na. 

27 Hataholi makadotok la'ok lai Yesus 
dea na, fo nai dalek hapu inak de'ubee 
boe. Inak sila la kii makaleleu Yesus. 

28 Tehu Yesus lipa leo dea neu de 
nafa'das nae, "Ina Yerusale mala lemin! 
Boso kii makaleleu Au. Kii-makaleleu 
emi aoina mala mesa kana ma emi ana 
mala. 

29 Nana fai na neukose ana losa fo 
hataholi a nafa'da nae, 'Maua-manalek 
nanseli ba'eneu inak fo beita lailu lita, 
ina ana ta kala, ma inak fo beita lasu'u 
lita ni'iana beuana fa! 

30 Nai lelek ndia nde neukose hataholi 
a nafa'da lete kala nae, 'Mapaluni ma 
ami leona!' Ma neu pupuku kala lae, 
'Mapaluni mala ami leona!' 

31 Nana metema soaneu aihuk fo bei 
maso'da ka, hataholi a taon sama leo iak 
so, na muda hata no ai hu tuu ka bai!" 

32 Lo hataholi fe'ek dua fo ala huku 
lisas sama-sama lo Yesus boe. Hataholi 
kaduak sila la hataholi mangalau kala. 

33 Ala losa mamanak fo loken lae, 
"Langadui ka", boema ala lona-nggange 
Yesus no hataholi mangalauk kaduak sila 
la, de esa nai Yesus boboa kona na, ma 
esa seluk nai boboa kii na. 

34Boema Yesus hule-haladoi nae, 
"Ama, fe do'o do ampon neu hataholi sila 
la! Te ala ta bubuluk hata fo ala tao fa." 
Basa boema ala tu'u batu fo ala baba'e 
Yeus bua papake nala. 

35 Hataholi la lapadeik lai ndia fo lanilu. 
Ndia te lasi-lasi Yahudi la hakinonoli 
Yesus lae, "Ana soitefa na hataholi fe'e 
kala so. Naa, neme na fo besak ia Ana 
soitefa na aoina, metema Mane Mana Fe 
So'dak fo Manetualain hele ka, te'e-te'e 
nde Ndia!" 

36 Soldadu la boeo hakinonolin. Leu 
deka lon de ala fen angol makeis, 

37 boema lae, "Metema hataholi Yahudi 
la Mane na nde O soona, soitefa ma 
aoina ma leona!" 

38Nai Yesus ai nggange na nisi lai na 
ala sulak dede'a ka nde ia nae, "Hataholi 
Yahudi la Mane na nde Ia." 

39 Hataholi mangalauk fo nanalona- 
nggangek nai ndia, esa nakamumulu- 
nakamamaek Yesus. Nafa'da nae, "Mane 
Mana Fe So'da ka nde O hetu? Naa, 
soitefa ma O aoina ma ma ami leona!" 

40Tehu hataholi mangalauk esa ka 
ana ka'i nonoon ndia nae, "Ade o ta 
bii Manetualain fa do? O nanahukuk 
sama-sama leo Ndia boe. 

41 Ka'da ita dua huhuku na, memak 
nandaa no ita tatao-nono'in. Tehu 
Hataholi ia salan ta makandondook!" 

42Boema nafa'da Yesus nae, 
"Mafandendelek au leona, metema 
O fali ma'i ma da'dileo Manek!" 

43 Yesus nafa'dan nae, "Mamahele 
leona! Faik ia neukose o sama-sama mo 
Au nai Firdaus dalek." 

44 Fafa'kama li'u sanahulu dua le'dohana 
na, boema le'do ta nasalaa so'ok, de 

basa nusak ndia lala'ena makahatuk 
nanseli losa li'u telu le'donoso na. 

4> Tema maloa fo nanalonak nai 
Manetualain Uman dale a, tati ba'en neu 
biak dua. 

46 Boema Yesus nggasi napane'e nae, 
"Ama! Au fe Au ao paa samaneng leo O 
limam dale neu!" Ana kokolak basa nae 
leondia boema maten. 

47 Lelek malanga soldadu matuaina nita 
basa hata fo ana da'di ndia boema, ana 
koa-kio Manetualain. Boema nafa'da 
nae, "Tete'e ka, Hataholi ia salan ta!" 

#8 Hataholi makadotok fo mana mai 
lanilu lai ndia, lita manda'dik ndia. 
Basa-basas fali no lasasale dale lanseli. 

49 Basa Yesus hataholi nalela nala, nai 
dalek ina-inak fo manatungan neme 
Galilea mai a, lapadeik leme doo ka, de 
lita basa manda'dik sila la. 

50 Hapu touk esa na'de Yusuf, bongi nai 
kota Arimatea nai nusa Yudea. Hataholi 
ia hataholi malole, fo hataholi la fe ha'da- 
holomata neun. Ndia boeo bei nahani 
talu-talu no Manetualain fai na Ana mulai 
paleta da'dileo Mane ka. Leomae hataholi 
ia lima eik neme Manamaketu-Mala'di 
Agama Matua Ina mai, tehu ana ta sipok 

manamaketu-mala'di kala nakeketu na 
ma tatao-nono'i nala fa. 

51 (23:50) 

52 Yusuf ia neu noke Pilatus fo ana fe 
Yesus popola na leo ndia neu fo neu 
natoi-natonon. 

53 Basa boema neu nakona na Yesus 
popola na neme ai nggangek lain mai de 
ana popotin ninik tema fula mamates. 
Basa ndia boema, neu natoin nai bolo 
mamates esa, ana kalin nai pupuku batu 
esa lain. Bolo mamates ndia nanapake 
beitak. 

54 Faik ndia fai limak, fo fai Saba ta 
sanga nae mulai ndia so. 

>> Basa inak fo manamaik lo Yesus leme 
Galilea mai a, ala tunga Yusuf de lita late 
sa mamana na. Ma lita Yesus popola na 
ala pe'da taon leo beek nai bolok dale. 

56 Basa boema ala fali de ala sadia 
bunga-henasina ma mina kaboominik 
fo ala pisi neu Yesus popola na. Nai fai 
Saba ta ala hahae ue-le'dis, fo tao tunga 
agama hoholo-lalanen. 

1 Nai fai mamasok fafaiana na 

24 boema, inak sila la lini ala sadia 
la bunga henasina la de leu leo lates leu. 

2 Ala losa lates de ala mete neu te, batu 
fo ala tatanan neu late sa, nanalolihenik 
SO. 

3 Boema lakandoo leo lates dale leu de, 
ala mete te Lamatuak Yesus popola na 
ta nai ndia so'on. 

“Ala bei lapadeik ma lapangamak 
dudu'a-dodoo dede'ak ndia, te 
kaiboboianak hataholi dua, bualo'a 
papake nala fula mangadilak, lapadeik 
deka los. 

> Boema ala bii lanseli de ala sene-do'o 
kasa. Ndia te hataholi kaduak sila la bei 
kokolak los lae, "Taole'e de emi sanga 
maso'da ka nai hataholi manamate kala 
tala'da? 

6Ta nai ia so'on te naso'da falik so. 
Mafandendelek hata fo nafa'da basan 
neu emi, nai lelek fo bei neme Galilea, 

7nafa'da nae, 'Muse ala fe Ana Hataholi 
ka leo hataholi masala-masingo kala 
leu fo ala lona-nggangen, tehu neu fai 
katelu soona, neukose naso'da falik.'" 

8 Boema inak sila la lafandele la Yesus 
hala-kokola nala. 

? Basa de ala fali ma'is leme lates mai 
boema, ala tui basa manda'dik ndia neu 

hataholi nadedenu kasanahulu esa nala 
ma ana manatunga fe'e nala. 

10 Ina-inak fo manatui basa dede'ak sila 
la neu Yesus ana manatunga nala sila 
nde: Maria Magdalena, Yohana ma Maria 
fo Yakobis inan, boema ina fe'e kala, fo 
ala sama-sama Ios. 

11 Tehu ana manatungan sila la 
laedaenga inak sila la ka'da tui dede'a 
manda'di tak sila, de ta lamahele inak 
sila la tutui na fa. 

12 Tehu Petrus fo'a de nalai-nalai mesan 
leo lates neu. Ana losa boema nakatele 
de ana titino leo lates dalek neu, boema 
nita ka'da tema mamate sa nai ndia. 
Petrus dodoo doa kana, boema ana fali 
ne'un no natatanek ba'u ka nai dalen 
dale, la'eneu hata fo ana da'di so. 

13 Bej nai faik ndia dalena boe, Yesus 
ana manatungan dua bei bela'o leo 
nggolok esa na'de Emaus, fafa'kama kilo 
sanahulu esa dodoo na neme Yerusalem 
mai. 

14Duas bei bela'o ma ala kokolak 
la'eneu basa dede'ak fo manada'di basak 
ndia. 

15 Duas bei bekola ma latuka aafik te 
Yesus mai de ala la'ok sama-sama. 

16 | ita Yesus, tehu hata esa tao nalas ta 
lalela kana fa. 

17 Boema Yesus natanes nae, "Emi dua 
kokolak beek ndia?" Tutika late'e tehu 
matapana nala manasusak. 

18 Boema hataholi kaduak sila la esa 
na'de Kleopas, natane Yesus nae, 

"Ade Ama hataholi manamai esa nai 
Yerusalem de, ta bubuluk manda'dik fo 
ana da'di nai fai-fai mate'ek ia la fa do?" 

19 Boema Yesus natanes nae, "Manda'di 
beek ndia?" Boema lataa lae, "Manda'dik 
fo ana da'di neu Yesus fo hataholi 
Nazaret ndia. Hataholi ndia Nabi esa. 
Hala-kokolan ma tatao-nono'in nanuu 
koasa matuaina, nau tunga Manetualain 
mata memete na, do tunga basa hataholi 
daebafa ka mata memete na boe. 

20 Malanga ima mala ma ita lasi leoina 
nala fehenin fo ala hukulisan, ma ala 
lona-nggangen! 

21Te se'ko na ami mamahena mae, 
neukose Hataholi ndia nde soi-po'i leoina 
Israe la! Dede'ak ndia ana da'di basa faik 
katelu ia so. 

22 Nakalenak bai, ami inam de'ubee 
ala tao langgengek ami. Bei fafaianak 
nanseli te leu leo lates leu, 


LUKAS 24.23-29 182 


23 tehu ta lita popola na nai lates dale 
fa. Boema ala fali ma'is de lafa'da ami 
lae, sila lita ata nusa so'da kala de 
latu'du ao nala ma lafa'da lae, Yesus 
naso'da falik so. 

24 Boema ami hataholim de'ubee lalai 
leo lates leu, de lita hata fo inak sila Ia 
lafa'da ka, memak leondiak, ka'da ta lita 
Yesus fa." 

25 Boema Yesus nafa'das nae, "Hei, emi 
ia beita malelak ma emi dale ma tea na 
seli soaneu mamahele basa hata fo nabi 
la lafa'da basa ka so! 

26 Ade Mane Mana Fe So'da ka muse Ana 
la'ola'di nakahuluk basa doidosok sila la, 
fo besa ka nanatao nandela-nasa'ak do 
ta?" 

27 Basa boema Yesus nafa'da 
mangalele'dos basa hata fo nanasulak 
nai Susula Malaok dale la'eneu aoina na, 
mulai neme Musa susula nala ma basa 
nabi la susula na. 

28 Ndia te leu leo nggolo ka, ana deka 
so. Yesus tao nono'ka bai de Ana sanga 
la'ok nakandoo, 

29 tehu ala tahan nana lae, "Ata tunga 
uma te, besak ia hihii," nae le'odae de 

mulai makahatu ia so. Boema Yesus 
masok de sungu nos. 

30 Nai lelek fo Yesus nangatuuk na'a 
sama-sama nos, boema Ana ho'i na loti 
a de noke makasi neu Manetualain de 
Ana tete'i loti ndia ninik lima na de Ana 
fen neu duas. 

31 Basa boema besa ka duas lame'da 
lae, Yesus nde Ndia. Tehu mopo kana 
neme duas mata memete na mai so. 

32 Boema esa kokolak no esa nae, "Ade 
ita ta tamahoko tanseli nai lelek fo Ana 
kokolak no ita neme eno tala'dak, ma 
nai lelek fo nafa'da mangalele'do Susula 
Malalao ka isi liin neu ita ndia fa hetu?" 

33 Besak ndia boe, duas fo'a de ala 
fali leo Yerusalem leu. Ala losa te lita 
Yesus ana manatunga kasanahulu esa 
nala bei lakabubua sama-sama lo ana 
manatunga fe'e kala, 

34fo ana manatungan sila la nde 
lafa'das lae, "Memak tete'e ka Lamatua 
ka naso'da falik de, natu'du basa aoina 
na neu Simon so!" 

35 Boema Yesus ana manatunga kaduan 
fo besa ka manamaik sila la, ala tui sila 
ninitan maneme eno tala'da ka, ma tao 

leo beek de sila lalelak Lamatua ka nai 
lelek fo Ana tete'i loti a. 

36 Duas bei tui-tui leondia te, no 
kaiboboianak Yesus napadeik nai 
basa-basas tala'da heon de nae, "So'da 
molek neu emi!" 

37 Ala nggenge ma ala bii lanseli, 
nanahu laedaenga sila lita ko'donaok 
ndia. 

38Tehu Yesus nae, "Tao le'e de emi bii? 
Tao le'e de emi dale ma naba'e? 

39 Au nde ia! Mete mita Au lima nga 
no Au ei nga nde ia! Mafaloe ma mete 
matalololen leona, nanahu ko'donao ka 
ta nanuu isik ma duik sama leo hata fo 
emi mitan nai Au a." 

40 Yesus kokolak basa nae leondia 
boema, natu'du lima ein neus. 

41 Boema ana manatunga nala 
lamahoko lanseli de bafa nala bee poo 
nalosa tea na seli ba'eneus soaneu 
lamahele hata fo besa ka sila litan ndia. 
Hu ka nde lamahoko lanseli de ala beita 
hapu lamahele dede'ak ndia ma ala 
dodoo doa kana, nai lelek ndia de Yesus 
natanes nae, "Ade emi manuu nana'ak 
nai ia boe do?" 

42 Boema ala fen i'a nanasesenak biak 
esa. 

43 Yesus sipo na i'ak ndia boema, na'an 
neme mata nala. 

44 Basa ndia boema, Yesus nafa'das 
nae, "Dede'ak ia la nde Au afa'da basan 
neu emi, nai lelek Au bei sama-sama o 
emi a. Basa dede'ak fo nanasulak la'eneu 
Au nai Musa susula na, nai basa nabi la 
susula na, ma nai Mazmur susula na dale 
ka, muse ana da'di." 

45 Basa boema, Yesus buka dudu'a-aafi 
nala fo ela lalelak Susula Malalao ka 
sosoa-ndandaan. 

46 Boema nafa'das nae, "Nai Susula 
Malalaok dale, nanasulak nae Mane 
Mana Fe So'da ka muse doidoso, ma 
muse naso'da falik neme mamate sa mai 
nai fai katelu na. 

47 Susulak ia la boeo lafa'da lae, no 
Mane Mana Fe So'dak ndia na'de na, 
muse nanatui-bengak neu basa leoina 
lala'ena mae, hataholi daebafa ka 
muse tukatei-saledale, ma mafa'da 
mae Manetualain fe do'o do ampon 
neu sala-singo ka. Halak ndia muse 
nanatui-bengak mulai neme Yerusalem 
mai. 

48 Emi ia nde da'di sakasii neme basa 
sila lala'ena mai. 

49 Ma neukose Au nde haitua fe emi 
hata fo Au Ama nga helu basa ka so. 
Tehu emi muse mahani mahele nai kota 
ia, losa koasa maneme Manetualain mai 
a, ana poti na emi." 

50 Basa ndia boema, Yesus nos kalua 
leo kota Betania leu. Ala losa ndia 
boema, Ana so'uk lima na de Ana fes 
baba'e-papalak. 

51 Yesus bei fes baba'e-papalak te 
nanaso'uk leo nusa so'da ka neu, boema 
nasi'da-naba'e nos. 

52 Ala sene-do'o kana, basa boema 
ala fali le'us leo Yerusalem no dale 
namahokok nanseli, 

53 boema ala koa-kio lakandoo 
Manetualain nai Manetualain Uman. 


Yohanes 


! Nai makasososa na, fo daebafa ka 

beita da'di fa te, dede'a kokola ka nai 
ndia so. Dede'a kokola ka nakabubua no 
Manetualain. Ma dede'a kokola ka sama 
no Manetualain. 

2Neme makasososan mai a, dede'a 
kokola ka nakabubua no Manetualain. 

3 Basa hata lala'e na, nananakadada'dik 
tunga Ndia, ma neme basa hata 
manada'dik lala'e na, ta hapu hata esa 
boen, fo ana da'di ta no Ndia fa. 

4Dede'a kokolak ndia, maso'da ka 
huu na, boema maso'dak ndia, ana fe 
hataholi daebafa ka mangale'dok. 

> Fo mangale'dok ndia, nandela-nasa'a 
nai makahatu ka dalek, tehu makahatu 
ka ta hapu tao namate fan. 

6 Manetualain nadenu hataholi a ana 
mai so, na'de Yohanis. 

7Ana mai tui-benga la'eneu 
mangale'dok ndia, fo ela basa 
hataholi la lamahele. 

8 Tehu hataholi ndia, ta nde mangale'dok 
ndia fa, hataholi ndia ka'da manatui- 
benga na. 

9 Mangale'do matetuk fo nangale'do 
nala basa hataholi daebafa ka, ana mai 
leo daebafa ka mai. 

10 Dede'a kokola ka hapun nai daebafa 
ka, fo daebafa ka nananakadada'dik 
tunga Ndia, tehu daebafa ka ta nalela 
kana fa. 

11 Ana mai leo nusa na mai, tehu 
hataholi nala ta sipo kana fa. 

12 Tehu hapu hataholi sipo kana, ma 
lamahelen boe; Hataholi sila, Ana fes 
hak fo ala da'di Manetualain anan. 

13 Fo hataholi daebafak ta nde bongi 
nana fa, nanahu so'da beuk ndia, ana 
da'di neme Manetualain mai. 

14 Dede'a-kokola ka, Ana da'di hataholi 
daebafak, de Ana leo nai ita tala'da, 
boema ita tita matua-mademan so. 
Matua-mademan ndia, Ana sipo kana 
da'dileo Ama ka Ana kisa na. Tunga 
Anan ndia, de ita tita Manetualain, ma 
susue-lalain neu ita. 

15Yohanis ana mai fo ana da'di sakasii 
na, de ana tui-benga nae: "Au afa'da 
hataholi a nde Ndia so: Neukose Ana mai 

nakabuik neme au mai, tehu ba'u lena 
au, nanahu au beita da'di fa te, Ndia 
da'di so." 

16 Hataholi ndia henuk no susue-lalai 
ka: susue-lalain manaketu basa tak. Ana 
ba'e-pala ita. 

17 Ita sipo Manetualain Hoholo-lalanen 
tunga Musa. Tehu lafa'da Manetualain 
susue-lalain, ma liinekan, tunga Yesus 
Kristus. 

18 Beita la'iesa boen fo hataholi hapu 
nita Manetualain, ka'da Ama ka Ana kisa 
na mesa kana, fo sama leo Ama ka, 
boema Ana da'di esa no Ama ka. Ndia 
nde natu'du Ama ka neu ita. 

19 Basa manakoasa Yahudi manai 
Yerusale mala, ladenu ima mala lo Lewi 
hataholi nala, leu leo Yohanis leu, fo 
latanen lae, "O ia see?" 

20Boema Yohanis manaku no 
mangale'dok nae, "Au ta nde Mane Mana 
Fe So'da ka ndia fa." 

21 Boema hataholi sila latane selu 
kana lae, "Metema leondiak soona, 0 
ia see? Ade Elia ta nde o fa do?" Tehu 
Yohanis nataa nae, "Ta," Boema latane 
la'iesa selu kana lae, "Ade o ia nabi do?" 
Yohanis nataa nae, "Ta." 

22 Boema lafa'dan lae, "Metema 
leondiak soona, mafa'da ami, see o ia, 
fo ami meu soona, ami mafa'da hataholi 
manamadenu ami a mae, see o ia." 

23 Boema Yohanis nafa'das nae, "Au 
nde hataholi fo Nabi Yesaya nafa'da ka 
nae: 'Hataholi fo nalo bou-bou neme mo 
solokae ka nae: Tao matetu eno kala 
soaneu Manetualain.'" 

24 Boema hataholi Farisi la ladenu 
hataholi la leu, 

25 |atanen lae, "Metema o ta nde Mane 
Mana Soi-Tefa ka, ma ta nde Elia, boema 
ta nde nabi esa boen, na tao le'e de O 
salani hataholi?" 

26 Tehu Yohanis nataa nae, "Au salani 
inik oe. Tehu nai emi dalek, hapu hataholi 
esa, fo emi ta malela kana fa. 

27 Ana mai nakabuik neme au mai, tehu 
se'i ta'bu ei na tali na boeo, au ta andaa 
fa." 

28 Basa sila la, ala da'di leme Betania, 
nai Lee Yarde na boboan dulu, fo nai 
mamanak fo Yohanis salani hataholi la. 

29 Balahaa boema, Yohanis nita 
Yesus mai boema nae, "Mete mitak, 
Manetualain Bi'ilopo Anan, fo mana 


YOHANES 1.30-34 5 


kokaheni daebafa ka sala singo na, ana 
mai nde ndia. 

30 Fo au afa'da ae, Ana mai nakabuik 
neme au mai a, Hataholi a nde ndia so. 
Tehu Hataholi ndia ba'u lena au, nanahu 
beita bongi au fa te, Hataholi ndia da'di 
SO. 

31 Ndia te, au ta bubuluk see Ndia fa. Te 
see ko na au mai, fo au salani unik oe, 
fo ela hataholi Israe Ia lalela kana." 

32 Yohanis boeo, ana fe sakasii nae leo 
ia, "Au ita Manetualain Dula Dale na, 
ana kona neme lalai mai, sama na leo 
manupui kalua, de ana sa'e neu Hataholi 
ndia lain. 

33 Lelek ndia, au beita bubuluk see 
Hataholi ndia fa. Tehu Manetualain, 
fo nde nadenu au salani unik oe a, 
nafa'da basa au nae, 'Metema o mita 
Manetualain Dula Dale na ana kona 
mai, fo ana sa'e neu see lain soona, 
neukose Hataholi ndia nde salani ninik 
Manetualain Dula Dale na." 

34 Boema Yohanis nae, "Au ita matang 
Hataholi ndia, de au afa'da ae, Hataholi 
ndia nde Manetualain Ana na." 

35 Balahaa boema, Yohanis no ana 
manatungan dua, bei lai mamanak ndia 
seluk. 

36 Yohanis nita Yesus la'ok tunga ndia 
boema, ana kokolak nae, "Mete leona, te 
Hataholi ndia nde Manetualain Bi'ilopo 
Ana na." 

37 Yohanis ana manatunga kadua nala 
lamanene Yohanis kokolak nae leondia 
boema, duas leu tunga Yesus. 

38 Yesus lipa leo dea neu boema, nita 
duas tungan. Boema natanes nae, "Emi 
dua sanga beek?" Boema duas lataa lae, 
"Mesen, Mesen leo nai bee?" (Dede'a 
Rabi ndia, sosoa na nae, Mesen.) 

39 Tehu Yesus nafa'da duas nae, "Mai 
fo mita matam." Boema duas tunga 
Yesus, fo sue ka nde duas bubuluk 
Yesus mamana leleo na. Ndia te, li'u ha 
le'donoso na so. Faik ndia dale na, duas 
leo lo Yesus. 

40 Yohanis kokolak no hataholi kaduak 
fo basa boema duas leu tunga Yesus 
ndia, esa na'de Anderias, fo Simon 
Petrus tolanoo na. 

41 Tutika Anderias lai-lai neu sanga 
Simon, fo tolanoo na, de nafa'dan nae, 
"Ami matongo mo Mesias so!" (Mesias 

sama leo Kristus, fo nde: Mane Mana Fe 
So'da ka.) 

42 Boema Anderias no Simon leu leo 
Yesus leu. Yesus mete tetee Simon 
boema nafa'dan nae, "O Simon, Yona 
anan. Neukose loke o soona lae, Kefas." 
(Kefas sama leo Petrus, fo sosoa na nae, 
lete batu.) 

43 Fo'a mai boema, Yesus naketu basa, 
Ana sanga neu leo Galilea neu. Neu 
boema, natongo no Felipus, tutika 
nafa'dan nae, "Mai fo tunga au!" 

44 Felipus ia neme Betsaida mai, fo 
Anderias no Petrus nggolo na. 

45 Felipus natongo no Nitanel boema, 
nafa'dan nae, "Ami matongo mo hataholi 
fo Musa sesei kana nai Manetualain 
Susula Hoholo-lalanen dale ka, fo nabi la 
tui-benga ka. Hataholi ndia nde Yesus 
neme Nazaret, fo Yusuf ana na." 

46 Tehu Nitanel nataa nae, "Neme bee 
mai a, hata malole esa, ana bole da'di 
neme Nazaret mai?" Boema Felipus naen 
nae, "Mai teu fo mita matam." 

47 Yesus nita Nitanel mai boema, 
nafa'dan nae, "Mete mitak hataholi Israel 
matetu ka nde ndia. Ta nanasese'do- 
babalik fa." 

48 Boema Nitanel natane Yesus nae, "Te 
tao leo bee de Ama malelak au?" Tutika 
Yesus naen nae, "Felipus beita nalo o fa, 
te Au ita o mangatuuk meme ai ka ka 
huu na so." 

49 Boema Nitanel nafa'da Yesus nae, 
"Ama Mesen, tete'e ka Ama nde bee 
na, Manetualain Anan! Ama nde da'di 
hataholi Israe la, Mane na!" 

50 Boema Yesus nafa'dan nae, "O 
mamahele nana Au afa'da o ae, Au ita o 
mangatuuk meme ai ka ka huu na hetu? 
Neukose o mita dede'a matuaina la, ba'u 
lena seluk ndia bai!" 

51 Yesus nafa'dan boe nae, "Tete'e ka, 
mamahele leona te neukose o mita lalai 
natahuka, fo o mita Manetualain ata 
nusa so'da nala, ala kona kae leo Ana 
Hataholi ka mai." 

1 Basa faik dua boema, feta kabi nga, 

neme kota Kana fo nai Galilea, de 
Yesus inan boeo, neu leo feta kabing 
ndia neu boe. 

2 Yesus no ana manatunga nala boeo, 
ala ka'is leo feta kabing ndia boe. 

3 Tehu hataholi la la'a-linu boema, Yesus 
inan nafa'da Yesus nae, "Basa ango la 
so." 

4Boema Yesus nafa'da inan nae, "Ina, 
boso madenu Au. Te fai nga beita losa, 
soaneu Au atu'du au aoina nga fa." 

> Boema Yesus inan nafa'da malalau 
la nae, "Metema nafa'da emi tao beek 
soona, ka'da tao tungan." 

6 Ndia te, ala sadia la oe henu nggala 
ne lai ndia, fo hataholi la mai soona, 
ala safe ei nala, tunga hataholi Yahudi 
la ha'da na. Nggala sila la, esa soona, 
fafa kama nala oe liter natun esa. 

7 Boema Yesus nafa'da malalau la nae, 
"Sali oe mahenu nggala sila." Boema 
malalau la sali oe lahenu nggala sila la. 

8 Tutika Yesus nafa'das nae, "Ndui ma 
oe ndia faa anak, fo minin leo malanga 
feta neu." Boema malalau la, ala ndui la 
oe ndia faa anak, de linin leo malanga 
feta neu, 

9 de nalamein te, oe ndia nasafali da'di 
angol so. (Tehu ana ta bubuluk, angol 
ndia neme bee mai fa, ka'da malalau 
manasali oe la nde bubulu kana.) Boema 
malanga feta neu leo tou manaka'bi nga 
neu de, 

10 nafa'dan nae, "Tunga ita ha'da na 
soona, fe hataholi la linu lakahuluk angol 
mala'da, fo metema linu lakabete soona, 

besa ka fes linu angol ta mala'da fa. Tehu 
tolanoo ka pe'da mahele angol mala'da 
ia de besa ka tolanoo ka fe hataholi Ia 
linu!" 

11 Yesus tao manda'di beuk makasososa 
ka nde ndia. Fo Ana taon neme nggolo 
Kana nai Galilea. Yesus natu'du matua- 
mademan, tunga manda'di beuk ndia. 
No enok ndia, de ana manatungan nala 
lamahelen. 

12 Basa ndia boema, Yesus no inan ma 
tolanoo nala, boema ana manatungan 
nala fali leo Kapernaum leu. Ala leo leme 
ndia, faik de'ubee dale na. 

13 Hataholi Yahudi la Fai Paskah na deka 
boema, Yesus neu leo Yerusalem neu. 

14 Ana losa boema, neu leo Manetualain 
Uman dale neu, te nita hataholi la 
lase'o sapi, bi'ilopo ma kalua sina nai 
Manetualain Uman dale: boema hataholi 
manatuka doi kala boeo, lai ndia boe. 

15 Boema Yesus tatali na tali ue esa, 
de Ana usiheni bi'ilopo la ma sapi sila 
la, leme Manetualain Uman dale mai. 
Boema Ana tipa nalenga-natono hataholi 
manatuka doi kala mei na, de doi nala 
tonggela leo basa mamanak lala'e na leu 

16 Boema nafa'da hataholi manamase'o 
kalua sina la nae, "So'uheni basa ia la 
leme ia mai. Fo boso tao Au Amang Uma 
na da'di mamana dangan!" 

17 Boema ana manatunga nala lafandele 
Susula Malalao ka baba'en esa nae, "Au 
dale susue-lalaing neu O Uma ma, ou 
Manetualain, ana hotu Au dale nga." 

18 Basa manakoasa Yahudi la, ala la'ban 
Yesus lae, "So'ba O tao fe ami manda'di 
beuk esa, fo ana da'di buti nae, O hapu 
hak tao leo iak." 

19 Boema Yesus nafa'das nae, "Tao 
matu'u Uma ia leona, fo Au afofo'a fali 
kana, ka'da nai faik telu dale na." 

20 Boema lafa'da Yesus lae, "Ami 
mafofo'a Manetualain Uman ia, teuk 
hahulu ne dale na. Tehu O mae, O 
mafofo'a fali kana ka'da nai faik telu dale 
na?" 

21Te se'ko na Manetualain Uman fo 
Yesus nafa'dak ndia, nde aoina na. 

22Hu ndia de, neu makabui na, de 
Yesus naso'da falik neme mamate sa 
mai boema, besa ka ana nala lafandele, 
Yesus nafa'da hai dede'ak ndia so. 
Boema lamahele hata fo nanasulak nai 

Susula Malalaok dale, ma hata fo Yesus 
nafa'dak ndia. 

23 Feta Paskah losa so, te Yesus bei 
nahele nai Yerusalem, boema Ana 
tao manda'di beuk ba'u ka, de nalosa 
hataholi ba'u ka lamahelen. 

24 Tehu Yesus ta namahele fas, nanahu 
Yesus nalelak basa hataholi lala'ena, 
dale nala. 

25Ta paluu hataholi nafa'da 
mangalele'do hataholi esa boen, 
la'eneu Yesus fa, nana Ana bubuluk basa 
hataholi daebafa ka dale na so. 

1 Hataholi Farisi la lasi agaman esa, 
nade Nikodemus. 

2| e'odaek esa boema, neu leo Yesus 
neu, de natanen nae, "Ama Mesen, 
ami bubuluk Manetualain nde nadenu 
Ama mai. Nanahu hataholi ta hapu tao 
manda'di beuk, sama na leo Ama tao 
kala fa, metema Manetualain ta nok 
hataholi ndia fa." 

3 Boema Yesus nafa'dan nae, "Mamahele 
leona te, metema hataholi esa ta bongi 
nasafali fan soona, hataholi ndia ta da'di 
Manetualain hataholi kamahehelen fa." 

4Tehu Nikodemus nafa'da Yesus nae, 
"Hapu nai bee, hataholi a namatua so, 

tehu bei bongi nasafali selu kana bai? 
Ade ana hapu masok fali seluk leo inan 
tein dale neu, fo bongi selu kana do?" 

> Boema Yesus naen nae, "Au dede'ang 
ia, tete'e ka la'en: metema ta bongi 
nasafali hataholi a neme oe ma 
Manetualain Dula Dale na mai fa soona, 
Manetualain hataholi kamahehelen ta 
hataholi ndia fa. 

6Tunga ao paa ka soona, hataholi 
daebafa ka inan no aman nde bongi 
nana, tehu tunga samane ka soona, 
hataholi a nanabongik neme Manetualain 
Dula Dale na mai. 

7 Boso nggenge, metema Au afa'da ae: 
emi muse nanabongi nasafalik. 

8 Ani na, ana hii leo bee neu soona, 
ka'da neu-neu mesan, fo ita tamanene 
ka'da ngguu na, tehu ita ta bubuluk 
neme bee mai, fo ana leo bee neu a fa. 
Leondiak boe, no hataholi fo nanabongik 
neme Manetualain Dula Dale na mai." 

9 Boema Nikodemus natane Yesus nae, 
"Neme bee mai a, dede'ak ndia ana 
da'di?" 

10 Tehu Yesus naen nae, "O ia mesen 
nai Israel, ma tao le'e de, o ta bubuluk 
dede'ak ia fa? 

11Mamahele leona: te ami kokolak 
ka'da hata fo ami bubulu kana, boema 
ami mitan leo beek soona, ami mafa'dan 
leondiak: tehu leondiak boeo, emi ta nau 
mamahele ami hala nafafa'dam sila fa. 

12 Au tui fe emi dede'a daebafak boeo, 
emi ta nau mamahele fa, na muda hata 
no dede'a nusa so'da ka bai? 

13Ta hapu hataholi esa, ana kae leo 
nusa so'da ka neu boen, ka'da ka Ndia 
fo manakona leo daebafa ka mai, fo nde 
Ana Hataholi ka. 

14 Sama na leo Musa nakasasa'ek 
menge liti neu ai ndanak esa lain, neme 
mo maloa, leondiak boe, Ana Hataholi ka 
muse nanaso'uk, 

15 fo ela basa hataholi kamahehele kala, 
hapu so'da matetu ka, ma manaketu 
basa ta ka." 

16 Hy ka nde Manetualain sue-lai 
hataholi daebafa ka, de Ana fe Ana Mane 
Kisa na mai, fo ba'eneu see fo namahele 
neun soona, ana ta mate fa, te ana hapu 
so'da matetu ka, ma manaketu basa ta 
ka. 

17 Nana Manetualain ta haitua Ana na 
mai, fo naketu-nala'di daebafak ia fa, te 
Ana mai nini so'dak fe daebafa ka. 

18 Hataholi see namahelen soona, ana 
ta hapu huhukuk fa. Tehu ba'eneu see 
fo ta namahele fan soona, Manetualain 
huku basa hataholi ndia so, hu ka nde ta 
namahele Manetualain Ana Mane Kisa na 
fa. 

19 Ala kalaa kana nanahu dede'a ka 
nde ia: Mangale'dok ndia, ana mai leo 
daebafa ka mai so, tehu hataholi daebafa 
ka hii ka'da makahatu ka, te ana ta nau 
mangale'do ka fa, hu ka nde tatao-nono'i 
nala, mangalauk. 

20 Hataholi manatao-no'i mangalau ka, 
nakamu mangale'do ka, de ana ta nau 
mai leo mangale'do ka mai fa, fo ela 
boso lita tatao-nono'i mangalau na. 

21 Tehu hataholi manatao tunga 
Manetualain hihii-nanau na, ana mai leo 
mangale'do ka mai, fo ela hataholi la lita 
hataholi ndia tatao-nono'in nandaa no 
Manetulain hihii-nanaun. 

22 Basa ndia boema, Yesus no ana 
manatunga nala, leu leo Yudea leu. Yesus 
leo faik de'ubee dalen neme Yudea, de 
Ana salani hataholi la. 

23 Ndia te, Yohanis beita masok bui fa. 
Ana salani neme Ainon, fo nggolok ndia 
deka no Salim. Ana salani nai Ainom, 

nanahu oe ba'u ka nai ndia. Hataholi la 
ala mai, de Ana salani la'i esa kasa. 

24(3:23) 

25 Boema Yohanis ana manatungan 
de'ubee, ala mulai lale'a lo hataholi 
Yahudi la la'eneu sasafe ao ka 
nakanenete nala. 

26 Boema leu lafa'da Yohanis lae, "Ama 
Mesen, ade Ama bei mafandendelek 
makahulu na, Ama neme Lee Yarde na, 
Ama matu'du ami hataholi a do? Besak 
ia, Ana salani hataholi boe!" 

27 Tehu Yohanis nafa'das nae, "Metema 
Manetualain ta fe hataholi daebafa ka 
hata esa boen, soona hataholi daebafa 
ka ta nanuu hata esa boen. 

28 Au afa'da basa emi ae, 'Au ta nde 
Mane Mana Fe So'dak ndia fa. Tehu 
Manetualain nadenu au mai akahuluk, 
neme Hataholi ndia mai.' 

29 Mana kabing ina ka nde bee soona, 
manakabing tou ka nuun ndia. Fo mana 
kabing tou ka tia-lain, ka'da lapadeik leu 
boboa na, fo metema lamanene mana 
kabing tou ka hala na soona, lamahoko. 
Au boeo leondiak boe. Besak ia, au 
amahoko anseli. 

30 Hataholi ndia, muse boetai namatua 
ka, boema au muse boetai amana ka." 

31Manamaik neme lain mai a, 
ba'ulenaheni basa hata lala'ena. Nana 
manamaik neme daebafa ka mai a, 
nana'de hataholi daebafak, fo ana 
kokolak dede'a daebafak. Tehu Ndia fo 
manamaik neme lain mai a, ba'ulenaheni 
basa hata lala'ena. 

32 Fo Ana kokolak hata fo nitan ma 
namanenen, tehu hataholi esa boen, ta 
nau namahele hala-kokolan fa. 

33 Hataholi fo lamahele hala-kokola 
na nde hataholi fo, te'e-te'e lamahele 
Manetualain nde bee na, ndoos. 

34 Hu ka nde hataholi fo Manetualain 
nadenun fo ana tui-benga Manetualain 
dede'a-kokola na, Manetualain fe la'iesak 
Dula Dale na neu hataholi ndia so. 

35 Ama ka sue-lai Ana na, de Ana fen 
basa koasa lala'ena. 

36 Hataholi fo namahele neu Anak ndia, 
neukose ana hapu so'da matetu ka, ma 
manaketu basa ta ka. Tehu hataholi fo 
ta namahele Anak ndia, ana ta hapu 
maso'da ka fa. Te Manetualain hukun 
losa dodoo na. 

1 Hataholi Farisi la lamanene te Yesus 
salani hataholi ba'u ka, lenaheni 
Yohanis. 

2Tunga ndoo na Yesus ta nde salani fa, 
te ana manatunga nala dei. 

3Hu ndia de, Yesus bubuluk hataholi 
Farisi la lamanene dede'ak ndia de, Ana 
la'oela Yudea boema neu leo Galilea neu. 

4Tehu muse Ana la'ok tunga Samaria. 

> Boema Yesus losa kota esa nai 
Samaria, na'de Sikhar, ta doo ka neme 
dae fo makahulu na Yakub fen neu anan 
Yusuf. 

6 Yakub oe dolu na nai ndia. Yesus sota 
nanseli no lala'o ka, boema nangatuuk 
neu oe dolu ndia su'u na. Ndia te, 
fafa'kama li'u sanahulu dua le'dohana 
na, 

7 Yesus ana manatunga nala leu asa 
nana'ak nai kota dale. Ala la'o boema, 
ina Samaria esa, ana mai dolu oe. 
Boema Yesus nafa'da inak ndia nae, 
"Ina, fe Au oe faa dei?" 

8(4:7) 

9Boema ina Samaria ndia nae, 
"Manetualain hataholi Yahudi, ma au 
hataholi Samaria: ma tao le'e de, 
Manetualain noke au oe?" Nanahu, 

hataholi Yahudi la ta bole kokolak lo 
hataholi Samaria la fa. 

10 Tehu Yesus naen nae, "Leo uni ka 
o bubuluk Manetualain baba'e-babatin, 
boema o bubuluk see nde mananoke o 
oe ia soona, tao leo bee o, o nde moke 
masafali hataholi ndia oe, soona neukose 
Ana fe o oe maso'da ka." 

11Boema inak ndia nae, "Tuan hai 
dodolun ta, nate ka oe dolu ia dema na 
seli, na Tuan hapu oe maso'dak ndia 
neme bee mai? 

12 Ami ba'ikaim Yakob, nde fe ami 
oe dolu ia. Fo no ana nala ma bana 
manun linu oe nai oe dolu ia. Ade Tuan 
maedaenga, Tuan ba'ulena Yakub do?" 

13 Boema Yesus nafa'dan nae, "See ninu 
oe ia soona, neukose ana maa ma'da 
seluk, 

14 tehu metema see ninu oe fo Au fe ka 
soona, neukose ana ta maa ma'da so'on, 
losa dodoo na. Nanahu Au fe oe ndia, 
neukose ana da'di oe mata nai aon dale, 
fo ana faa leo deak mai. Oe ndia nde nini 
so'da matetu ka, ma manaketu basa ta 
ka." 

15 Tutika inak ndia nafa'da Yesus nae, 
"Tuan fe au oe ndia leona, fo ela au boso 

boe maa ma'da bai: boema au ta paluu 
mai hela oe nai ia so'on." 

16 Tehu Yesus naen nae, "Muu malo o 
saotou ma fo mon leo ia mai leona." 

17 Boema inak ndia nae, "Au saong ta 
ma." Boema Yesus naen nae, "Memak o 
halam ndia la'en," 

18 "Nanahu o sao la'i lima so, tehu 
besak ia o leo mo tou ka, o saom ta ndia 
fa." 

19 Boema inak ndia nae, "Besa ka au 
bubuluk, Tuan nde bee na, nabi esa. 

20 Ami bei-ba'ikai mala, sene-do'ok 
neu Manetualain nai letek ia lain, tehu 
Tuan hataholi nala lafa'da lae, hataholi a 
sene-do'ok neu Manetualain, ka'da nai 
Yerusalem mesa kana." 

21 Boema Yesus naen nae, "Mamahele 
leona, te neu faik esa te, neukose 
hataholi a ta sene-do'ok neu Ama ka 
nai letek ndia lain so'on, ma ta nai 
Yerusalem boen. 

22 Ba'eneu emi hataholi Samaria la 
soona, emi sene-do'ok meu hata fo emi 
ta malela kana fa, tehu ba'eneu ami 
hataholi Yahudi a soona, ami sene-do'ok 
neu Ndia fo ami malela kana, nanahu 

so'da-mole ka da'di neme hataholi 
Yahudi a mai. 

23Tehu losa fai na, fo fai na nde ia 
so, soona no Manetualain Dula Dale na 
koasa na, de hataholi la sene-do'ok neu 
Ama ka, da'dileo Manetualain fo ndoo 
sa, fo nandaa no Ama ka dale hihii na. 

24Hu ka nde Manetualain ndia, nde 
Dula Dale ka, de no ka'da Manetualain 
Dula Dale na koasa na, de hataholi a 
hapu sene-do'ok neu Ama ka, sama leo 
Ama ka nai ia." 

25 Boema inak ndia nafa'da Yesus nae, 
"Au bubuluk Manek Mana Fe So'da ka fo 
loken lae Kristus ndia, neukose Ana mai. 
De metema Ana mai soona, neukose 
nafa'da basa hata lala'ena neu ita." 

26 Boema Yesus nafa'dan nae, "Te Au 
nde Mane Mana Fe So'dak ndia, fo besak 
ia, Au kola-kola o o nde ia so." 

27 Ndia te, Yesus ana manatunga nala 
besa ka ala fali ma'is. Lita Yesus kokolak 
no inak ndia boema, ala dodoo doa kana. 
Tehu ta lapalani latane inak ndia lae, "Te 
ina mai paluu beek?" do latane Yesus 
lae, "Tao le'e de, Ama kokolak no inak 
ia?" 

28 Boema inak ndia la'oela nggusi na 
neme ndia, de nalai leo kota dale neu, 
de nafa'da basa hataholi la nae, 

29 "Mai mitak hataholi esa nai eli, 
nafa'da basa au tatao-nono'ing lala'ena. 
De fafa kama, Mane Mana Fe So'da ka 
nde ndia do?" 

30 Boema basa hataholi la lalai leo Yesus 
leu. 

31 Ndia te, Yesus ana manatunga nala 
kokolak lon lae. "Ama Mesen, mu'a 
leona." 

32Tehu Yesus naes nae, "Au nana'a- 
nininung lai ia so, tehu emi ta bubulu 
kana fa." 

33 Boema ana manatunga nala latatane 
aok lae, "Fafa'kama hataholi nini fen 
nana'a-nininuk do?" 

34 Tehu Yesus nafa'das nae, "Au nana'a- 
nininung nde Au tunga Hataholi mana 
madenu Au a, hihii-nanaun, boema Au 
tao akababasak uele'dis fo Ana fen neu 
Au a. 

35 Emi mafa'da mae, 'Bei bulak ha 
seluk bai soona, fai keketu-kokoluk so.' 
Tehu Au afa'da emi: Mete mitak tina-osi 
lamatasa beno'u so, de lahani ka'da fai 
keketu-kokolun! 

36 Hataholi manaketu-kolu ka ana mulai 
sipo ngga'di na so. Boema ana tao 
nakabubua basa buna-boan lala'ena, 
soaneu so'da matetu ka, ma manaketu 
basa ta ka. Fo hataholi manasele-nggali 
ka no hataholi manaketu-kolu ka, 
lamahoko sama-sama. 

37 Dede'a nakandandaak esa nde ia 
la'en boe. Nae leo ia, 'Hataholi esa nde 
sele-nggali a, tehu hataholi fe'ek nde 
ketu-kolu nana.' 

38 Au adenu emi meu ketu-kolu nai tina 
fo emi ta nde mamatina nana fa, te 
hataholi fe'ek nde namatina tina ndia, de 
emi mi'a mudak hataholi sila ue-le'din." 

39 Kota Samaria laun ba'u ka lamahele 
Yesus, nana inak ndia nafa'da nae, 
"Hataholi ia nafa'da basa au tatao- 
nono'ing lala'ena." 

40 Hu ndia de, hataholi Samaria Ia 
latongo lo Yesus boema, lafa'dan fo Ana 
leo no sila. De Yesus leo nos faik dua 
dale na. 

41 Basa boema, hu ka nde Yesus nanoli 
na de, hataholi ba'u ka boetai lamahelen. 
42 Lafa'da inak ndia lae, "Besak ia, ami 
mamahele, nana ta hu o hala nafa'da ma 
fa te, hu ka nde ami mamanene matam, 


YOHANES 4.43-49 24 


boema ami bubuluk memak tete'e ka, 
Hataholi ia nde Soitefa nala daebafa ka." 

43 Yesus leo faik dua neme Sikhar, 
boema Ana fali leo Galilea neu. 

44 Yesus nafa'da basa nae, "Nggolo isi 
kala, ala ta fe ha'da-holomata neu nabi 
esa, metema nabi ndia neme nggolok 
ndia mai." 

45 Tehu Ana losa Galilea boema, hataholi 
sila la sipo kana no namahokok, nanahu 
lita basa hata fo Yesus taon, nai faik fo 
Fai Paskah neme Yerusalem. 

46 Basa boema, Yesus fali leo Kana neu, 
fo nai Galilea, nai bee Ana tao nasafali 
oe da'di angol. Nai kota Kapernaum 
ndia, hapu manapaleta, hataholi mana'a 
ngga'din esa, ana na namahe'di. 

47 Lelek fo namanene hataholi la lafa'da 
lae, Yesus neme Yudea mai de, nai 
Galilea so, boema neu nala Yesus leo 
Kapernaum neu, fo nakahahaik ana na, 
te namahe'di de hihii maten so. 

48 Tehu Yesus nafa'da manapaleta, 
hataholi mana'a ngga'din ndia nae, "Leo 
uni ka o ta mita Au tao manda'di beuk fa 
soona, O ta mamahele fa." 

49 Boema manapaleta, hataholi mana'a 
ngga'din ndia nae, "Tuan, teu lai-lai 

leona, beidai au ana nga beita mate fan 
ia." 

50 Tutika Yesus nafa'dan nae, "Mu'u ma 
leona, te o ana ma lea-hai so." Hataholi 
ndia namahele Yesus halan ndia, boema 
ana la'o leona. 

51 Ana losa eno tala'dak boema, 
nasosolu ata nala de lafa'dan lae, "Tuan 
ana na lea-hai so." 

52 Boema natanes nae, li'u de'u bee 
boema ni'iana lea-hai. Boema ata nala 
lae, "Ndek hua sa, fafa'ka ma li'u esa 
le'dohana boema, sumai na mopon." 

53 Boema ni'iana ndia aman nafandele 
na, nandaa no li'u ndia boema, Yesus 
nafa'dan nae, "O ana ma hai so." Tutika 
hataholi ndia no basa uma isi nala 
lala'ena lamahele Yesus. 

34 Yesus tao manda'di beuk kadua nde 
ndia, fo nai faik fo neme Yudea leo 
Galilea neu. 

' Basa ndia de, hataholi Yahudi a 
feta na losa boema, Yesus neu leo 
Yerusalem neu. 

2 Nai Yerusalem hapu lifu esa ana deka 
no "Lelesu Bi'ilopo." Tunga dede'a Ibrani 
soona, lifu ndia na'de, Betesda. Nai ndia 
hapu kama lima. 


YOHANES 5.3-8 26 


3 Hataholi kamahe'dis makadotok 
bekendoo neu ka lai kama sila la dalek. 
Nggelok pokek, nggelok ei helak, ma 
nggelok lu'uk. Basa-basas lahani lifu 
ndia oe na nako'ba. 

“Nana hapu faik fo Manetualain ata 
nusa so'da na kona leo lifu ndia dalek 
neu, fo ana koko'bak oe na. Metema 
lifu ndia oe na nako'ba, fo hataholi 
kamahe'dis see kona nakahuluk leo lifu 
ndia dalek neu soona, leomae he'di 
matak leo beek ndia boeo, ana hai tutik. 

SNdia te, touk esa namahe'di teuk telu 
hulufalu dale na, nai ndia boe. 

6 Yesus nita hataholi ndia ndokndoo 
boema Ana bubuluk, hataholi ndia 
namahe'di doo ka ndia so. Boema Yesus 
natanen nae, "O nau hai do ta?" 

7 Boema hataholi kamahe'dis ndia nataa 
nae, "Ama, nai lelek fo lifu oe na nako'ba 
soona, ta hapu hataholi nai ia, fo ana 
ko'o au leo lifu ndia dalek neu fa. Boema 
au bei sanga ae u leo lifu dale u te, 
hataholi fe'ek nakahuluk leo dalek neu 
SO." 

8 Boema Yesus naen nae, "Fo'a leona, 
fo ho'i ma o ne'a ma, fo fali mu'u ma 
leona." 

9 No hatematak ndia boe, hataholi ndia 
ana hai tutik. Boema ana ho'i na ne'a na, 
de ana fali ne'un leona. Manda'dik ndia, 
ana da'di la'e fai Sabat. 

10 Hu ndia de, basa manakoasa Yahudi 
la lafa'da hataholi fo besa ka ana hai 
ndia lae, "Faik ia fai Sabat. De o boso 
lu'a o ne'a ma." 

11 Tehu hataholi ndia nae, "Na'ka sa, 
hataholi manatao nahai au ndia, nde 
nadenu au ho'i a au ne'a nga, fo au fali 
leona." 

12 Boema latanen lae, "See nde nadenu 
o ho'i ma o ne'a ma fo o fali leon ndia?" 

13 Tehu hataholi fo besa ka ana hai ndia, 
ana ta bubuluk see ndia fa, nana Yesus 
mopo kana nai hataholi makadotok sila 
la tala'da so. 

14 Basa ndia boema, Yesus natongo no 
hataholi ndia neme Manetualain Uman 
dale, boema nafa'dan nae, "Besak ia 
o hai so. De boso boe tao sala-singok 
seluk bai, fo ela o boso boe hapu he'di 
mangalauk, lenaheni ia bai." 

15 Boema hataholi ndia la'o leona, de 
neu nafa'da basa manakoasa Yahudi la 
nae, Yesus nde tao nahai aua. 

16 Hu ka nde Yesus tao nahai hataholi 
la'e fai Sabat, boema ala mulai tao 
lakatoto'a-lakasosotak Yesus. 

17 Tehu Yesus nafa'das nae, "Au Ama 
nga naue-nale'di nakandoo losa besak 
ia, de Au boeo aue-ale'di boe." 

18 Dede'a-kokolak sila la nde tao la 
basa manakoasa Yahudi la sanga enok 
lakandoo, fo ala taolisa Yesus. Ala tao 
enok ndia, nana ta ka'da Yesus la'olena 
agama nakanenete na la'eneu fai Saba 
ta fa, te hu ka nde Yesus nafa'da nae, 
Ndia Aman nde Manetualain, fo dede'ak 
ndia sosoa na nae, Yesus nakasasamak 
aoina na no Manetualain. 

19 Boema Yesus nataa hataholi sila Ia 
nae leo ia, "Mamahele leona te, Ana ka 
ta hapu tao-no'i hata esa boen, ninik 
koasa na mesa kana fa. Ka'da ka Ana 
tao-no'i hata fo nita Aman tao-no'i nana. 
Nana hata fo Ama ka tao-noin soona, 
ndia nde Ana ka tao-no'in boe. 

20 Hu ka nde Ama ka sue-lai Ana ka, de 
natu'du fen basa hata fo Ana tao-no'in. 
Lena-lenak, neukose Ama ka natu'du fen 
tatao-nono'i matuaina la, ba'u lenaheni 
sila la bai, fo nalosa emi dodoo doa kana. 

21 Amak ndia nde tao naso'da falik 
hataholi manamate kala, fo Ana fes 
maso'da matetu ka ma manaketu basa 
ta ka. Leondiak boe, Ana ka fe maso'da 
manaketu basa ta na neu hataholi fo 
nahiik hapu maso'da ka. 

22 Ama ka ta naketu-nala'di hataholi 
esa boen. Nanahu Ana fe basa Ana na 
koasa, fo naketu-nala'di so. 

23 Ama ka tao leondiak, fo ela basa 
hataholi la fe ha'da-holomata neu Ana 
ka, sama leo ala fe ha'da-holomata 
neu Ama ka. See ta fe ha'da-holomata 
neu Ana ka fa soona, ana ta fe ha'da- 
holomata neu Amak fo manamadenu 
Ana ka. 

24 Au dede'ang ia la tete'e ka la'en: See 
taoafik neu Au hala-kokolang, boema 
namahele Ndia fo manamadenu Au a 
soona, ana hapu maso'da matetu ka 
ma manaketu basa ta ka. Neukose ana 
ta hapu huhukuk fa, te nanapo'i basak 
neme mamate sa mai so, boema ana 
hapu maso'da ka. 

25 Mamahele leona, te neukose fai na 
losa, nakalenak fai na losa so, soaneu 
hataholi manamate kala, neukose 
lamanene Manetualain Ana na hala na. 

Boema see namanenen soona, neukose 
naso'da. 

26 Sama na leo Ama ka nde maso'da ka 
huu na, boema Ana fe Ana na boeo, Ana 
da'di maso'da ka huu na. 

27 Ana fe basa Ana na hak fo naketu- 
nala'di, nana Anan ndia nde Ana Hataholi 
ka. 

28 Emi mamanene dede'ak ia soona, 
boso dodoo doa kana, nana neukose fai 
na losa soona, basa hataholi manamate 
basa kala lamanene hala na, 

29 soona ala kalua leme late sala dalek 
mai. Hataholi manatao-no'i malole a, 
neukose ala fo'a fo laso'da. Tehu hataholi 
manatao-no'i mangalau ka, neukose ala 
fo'a, fo ala sipo huhuku nala." 

30 "Au ta hapu tao-no'i hata esa boen, 
tunga Au hihii-nanau mesanga fa. Te Au 
aketu-ala'di tunga ka'da Manetualain 
paleta na. Boema Au nakeketu nga 
matetuk, nana Au ta tunga Au hihii- 
nanau mesa nga fa, te Au tunga Amak fo 
manamadenu Au a, hihii-nanaun. 

31 Leo uni ka, Au sakasii seluk Au aoina 
nga soona, ta lamahele Au sakasiing 
ndia fa. 

32 Tehu metema hapu hataholi fe'ek nde 
sakasii la'eneu Au soona, Au bubuluk 
hataholi ndia, sakasii na la'en. 

33 Emi madenu hataholi neu leo Yohanis 
neu, boema ana fe sakasii ndoos la'eneu 
Au so. 

34 Au kokolak dede'ak ia la, ta hu ka nde 
Au paluu sakasii neme hataholi daebafa 
ka mai fa, tehu sue ka nde emi hapu 
maso'da. 

35 Yohanis ndia, sama na leo banu 
manapila ka, fo pila na nasalaa. Emi 
mamahoko emi hapu masalaak ndia 
ka'da hatematak esa mesa kana. 

36 Tehu Au sakasii nga ba'u lenaheni 
Yohanis sakasii na. Au tao-no'i hata 
nai besak ia soona, Ama ka nde fe Au 
tatao-nono'ik ndia, fo ela ana da'di ta'du 
esa nae, Ama ka nde nadenu Au a. 

37 Boema Amak fo manamadenu Au a, 
Ana fe sakasii la'eneu Au boe. Emi beita 
mamanene mita hala na do mita lupaaon 
boen. 

38 Emi ta mape'da dede'a-kokolan 
nai emi dalem dale fa, nanahu emi ta 
mamahele Au fo nananadenuk ia fa. 

39 Emi maedaenga emi manoli Susula 
Malalao ka, fo no enok ndia emi hapu 

maso'da matetu ka, ma manaketu basa 
tak ndia. Boema Susula Malalaok ndia 
nde fe sakasii la'eneu Au. 

40 Tehu emi ta nau mai leo Au a mai, fo 
emi hapu maso'da manaketu basa tak 
ndia fa. 

41 Au ta sanga kokoa-kikiok neme 
hataholi daebafa ka mai fa. 

42 Nana Au alelak basa emi so. Au 
bubuluk emi ta sue-lai Manetualain nai 
emi dalem dale fa. 

43 No Au Amang koasa na de Au mai, 
tehu emi ta nau sipok Au fa. Tehu 
metema hataholi fe'ek ana mai no koasa 
na soona, emi nau sipo kana. 

44 Emi hapu mamahele tao leo beek, 
metema emi nau emi nonoo hataholi ma, 
koa-kio emi, te emi ta nau sanga enok 
fo sanga kokoa-kikiok neme Manetualain 
fo kisak ndia mai fa? 

45 Emi boso maedaenga, neukose Au 
fe salak neu emi nai Ama ka matan. Te 
Musa fo emi mamahena ka, neukose 
ndia nde fe salak neu emi. 

46 Leo uni ka, emi mamahele Musa 
soona, neukose emi mamahele Au boe, 
nana Musa sula ka nde Au dei. 

47 Tehu metema emi ta nau mamahele 
hata fo Musa sulak ndia fa soona, tao leo 
bee fo emi hapu mamahele hata fo Au 
afa'dak ndia?" 

1 Basa faik ba'ubee boema, Yesus 
neu leo dano Galilea selik neu, fo 
loke dano ndia soona lae, dano Tiberias 

boe. 

2 Ana losa naa boema, hataholi 
makadotok leu tungan, nana lita Ana 
tao manda'di beu kala ma nakahahaik 
hataholi kamahe'di sala. 

3 Boema Yesus kae leo pupukuk esa lain 
neu, de nangatuuk no ana manatunga 
nala leme ndia. 

4Ndia te, hataholi Yahudi la Fai Paskah 
Matua na, ana deka so. 

3 Lelek fo Yesus mete leo boboa kaisun 
neu, de nita hataholi benongo mai 
boema, nafa'da Felipus nae, "Ita hapu 
asa nana'ak nai bee fo daenga ata fe 
hataholi ia la la'a?" 

6 Yesus bubuluk basa hata fo Ana tao 
nana so, tehu Ana kokolak nae leondia 
hana, Ana sanga so'ba Felipus nde ndia. 

7Boema Felipus nae, "Ita asa loti, doi 
isi lilofulak natun dua boeo, tao leo bee 

o, ta dai hataholi ia la la'a fa, leomae esa 
na hapu ka'da faa anak boe." 

8 Yesus ana manatunga fe'en esa na'de 
Andreas, fo Simon Petrus tolanoo na 
nae, 

9 "Ni'iana touanak esa nai ia, nini 
loti lima ma i'ak boak dua. Tehu ndia 
sosoa-ndandaan ta soaneu hataholi 
de'u-de'u basa ia la?" 

10 Tehu Yesus nafa'dan nae, "Madenu 
hataholi sila la langatuuk leona." Nai 
mamanak ndia, na'u mesa-mesan de 
ladenu hataholi la langatuuk leu na'u 
lain. hataholi sila la basa-basas lala'ena, 
fafa'kama touk lifun lima. 

11 Basa boema Yesus ho'i na loti sila la, 
boema noke makasi neu Manetualain. 
Basa ndia boema, Ana baba'e loti ndia 
neu hataholi makadotok sila la de la'a. 
La'a basa loti ndia boema, Ana baba'e fe 
selu kasa i'ak ndia, de la'a losa lakabete. 

12 Basa-basas la'a losa lakabete. Boema 
Yesus nafa'da ana manatunga nala nae, 
"Hehele makabubua nana'a ela kala 
leona. Boso masanggango faa anak 
boen." 

13 Boema ala hehele lakabubua loti 
kalimak fo hataholi makadoto kala 
la'aela ka, henu lepeneu sanahulu dua. 

14 Hataholi makadotok sila Ia lita Yesus 
tao manda'di beuk ndia, boema bekola 
lae, "Tete'e ka, nabi fo ita tamahena Ana 
mai leo daebafa ka mai a, nde Hataholi 
ia so!" 

15 Yesus bubuluk hataholi sila mamain 
ndia nde bee soona, ala sanga lakasetin 
fo Ana da'di sila mane na. Hu ndia de, 
Ana la'oheok leo nggolok manai lete kala 
neu. 

16 [e'odae boema, Yesus ana 
manatunga nala leu leo dano dale leu. 

17 Ala losa boema, ala sa'e ofak leo dano 
selik leu, fo ala sanga leo Kapernaum 
leu. Makahatu ka so, te Yesus beita mai 
fa. 

18 Ndia te, ani na fo'a de dano lii nala 
lapoponu. 

19 Ala la'o de ala losa, fafa'kama kilo 
lima do ne boema lita Yesus mai. Ana 
la'ok tunga oe lain. Litan tutika ala bii 
mangalalau. 

20 Tehu Yesus nafa'das nae, "Boso bii te 
Au nde ia!" 

21 Boema no namahokok, ala sipok 
Yesus leo ofak lain neu. Boema no 
hatematak ndia boe, ofa ka losa 
Kapernaum. 

22 Fo'a mai boema, hataholi makadotok 
bei manai dano seli ka, besa ka lame'da 
lan te, na'ka sa ka'da ofak esa neme 
ndia. Hu ndia de, ala bubuluk ka'da 
Yesus ana manatunga nala mesa kasa 
sa'e ofak ndia te Yesus ta tunga fa. 

23 Basa boema, ofak de'ubee leme 
kota Teberia sa mai de, ala see deka lo 
mamanak fo Yesus fe hataholi makadoto 
kala la'a loti a. 

24 Lelek fo hataholi makadoto kala lita 
Yesus no ana manatunga nala ta lai ndia 
so'on boema, ala sa'e ofak sila la leona 
de leu sanga Yesus nai Kapernaum. 

25 Hataholi sila la leu de latongo lo 
Yesus neme dano selik boema, latanen 
lae, "Ama Mesen, Ama losa ia ndek fai 
hi'da ka?" 

26 Boema Yesus nae, "Tete'e ka, emi 
mai sanga Au nana ta hu ka nde emi 
malelak basa Au tao manda'di beu kala 
sosoa-ndandaan fa, te hu ka nde emi 
mi'a basa de emi makabete so. 

27 Boso sanga ka'da nana'a kabook fo 
hapu basan. Te sanga nana'a kaboo ta 
ka, ma nana'a manini maso'da matetu 
ka, ma manaketu basa ta ka. Fo Ana 
Hataholi ka nde fe emi nana'ak ndia. 
Nanahu Amak Manetualain so'u basa 
Ana Hataholik ndia so." 

28 Boema latane Yesus lae, "Metema 
leondiak soona, ami muse tao leo beek 
fo besa ka nandaa no Manetualain 
hihii-nanaun?" 

29 Boema Yesus nafa'das nae, 
"Manetualain nau emi tao ka nde ia: 
mamahele Manetualain nadenu Hataholi 
a, leona." 

30 Boema lae, "Metema leondiak soona, 
Ama ka fe ami ta'du-tana beek, fo ami 
mita ma mamahele Ama ka? 

31 Ami bei ba'ikai mala la'a loti manna 
neme mo solokae ka, sama na leo 
nanasulak nai Susula Malalaok dale nae, 
'Ana fes la'a loti maneme nusa so'da ka 
mai.'" 

32 Boema Yesus nafa'das nae, 
"Mamahele leona: te Au Amang nde fe 
emi loti matetu ka neme nusa so'da ka 
mai, te ta Musa fa. 

33 Nanahu Manetualain fe loti nde bee 
na, nde Ndia manakona neme nusa so'da 
ka mai, boema ana fe so'dak neu basa 
hataholi daebafa ka lala'ena." 

34 Boema lafa'da Yesus lae, "Ama, fe 
ami loti ndia tunga faik leona." 

35 Tehu Yesus nafa'das nae, "Au nde loti 
manafe so'dak ndia. Hataholi see mai leo 
Au mai soona, neukose ana ta namala'a 
so'on losa dodoo na. Ma see namahele 
Au soona, neukose ana ta maa ma'da 
so'on losa dodoo na. 

36 Tehu sama na leo Au afa'da basa emi 
ae, leomae emi mita Au so, tehu emi ta 
nau mamahele Au fa. 

37 Ama ka fe basa Au hataholi la, 
neukose ala mai leo Au mai. Boema see 
mai leo Au mai soona, Au ta tipa esa 
boen. 

38 Nanahu Au eme nusa so'da ka mai, 
fo Au ta tao-no'i tunga ka'da Au hihii- 
nanau mesa nga fa, te Au tao-no'i 
tunga Amak fo manamadenu Au a, 
hihii-nanaun. 

39 Amak fo manamadenu Au a, hihii- 
nanaun nde: Ana nau basa hataholi fo 
Ana fe basan neu Au a, boso mopo esa 

boen, tehu ela Au tao aso'da fali kasa nai 
Fai Mate'e ka. 

40 Fo memak dede'ak ndia nde nandaa 
no Au Amang hihii-nanau na. Au Amang 
hihii-nanaun nde, metema see nita 
Ana ka fo namahelen soona, ana hapu 
maso'da matetu ka, ma manaketu basa 
ta ka, boema Au tao aso'da fali kasa nai 
Fai Mate'e ka." 

41 Boema hataholi Yahudi la mulai 
lakamu Yesus, hu ka nde nafa'da nae, 
"Au nde loti fo manakona neme nusa 
so'da ka mai a." 

42Boema lakokola aok lae, "Ade 
hataholi ia, ta nde Yesus fo Yusuf ana 
na nde ndia hetu? Ami malelak ina ama 
nala! Naa, tao le'e de nafa'da nae, Ndia 
kona neme nusa so'da ka mai?" 

43 Boema Yesus nafa'das nae, "Boso 
makamu. 

44Te hataholi a, ana ta hapu mai leo Au 
mai fa, metema Amak fo manamadenu 
Au a, ta nde no hataholi ndia leo Au a 
mai, boema see mai soona, neukose Au 
tao aso'da fali kana nai Fai Mate'e ka. 

45 Ala sula kana nai Nabi la Susulan 
dale nae leo ia: 'Neukose Manetualain 
nanoli basa hataholi la.' Hu ndia de, see 

namanene Ama ka, ma nanoli neme Ama 
ka mai soona, ana mai leo Au mai. 

46 Au kokolang ia ta nanuu sosoak nae, 
hapu hataholi nita hai Ama ka so. Nana 
ka'da Ndia fo maneme Manetualain mai 
a, nde nita Ama ka. 

47 Fo ela emi bubuluk te: Hataholi see 
namahele soona, ana hapu maso'da 
matetu ka, ma manaketu basa ta ka. 

48 Au nde loti manafe maso'da ka. 

49 Emi bei ba'ikai mala la'a loti manna 
neme mo solokae ka, tehu mates boe. 

50 Tehu loti manakona neme nusa so'da 
ka mai a, ta leondiak fa. Metema see 
na'a loti ndia soona, ta mate fan. 

51 Au nde loti manakona neme nusa 
so'da ka mai, fo loti manafe maso'da 
ka. Hataholi see na'a loti ndia soona, 
naso'da losa dodoo na. Nana loti fo Au 
sanga fen neu hataholi daebafa ka ndia, 
nde bee na Au ao paa nga nde ndia." 

52 Hataholi Yahudi la lamanene dede'ak 
ndia boema, esa nale'a no esa. Lae, "Eno 
na tao leo beek, de hataholi ia nae, Ana 
fe ao paa na fo ita ta'an?" 

53 Boema Yesus nafa'das nae, 
"Mamahele leona: Te metema emi ta 
mi'a Ana Hataholi ka ao paa na, ma minu 

ao daa na fa soona, neukose emi so'da 
ma sosoa-ndandaan ta. 

54Nana see na'a Au ao paa nga, ma 
ninu Au ao daa nga soona, ana hapu 
maso'da matetu ka, ma manaketu basa 
ta ka, boema neukose Au tao aso'da fali 
kana nai Fai Mate'e ka. 

55 Nana Au ao paa nga, ma Au ao daa 
nga nde bee na, nana'a nininu matetuk. 
56 Hu ndia de, metema see na'a Au ao 
paa nga, ma ninu Au ao daa nga soona, 
ana da'di esa nahele no Au, ma Au da'di 

esa ahele o hataholi ndia boe. 

57 Amak fo maso'dak ndia nadenu Au, 
ma Au boeo aso'da eme Ama ka mai. 
Leondiak boe, hataholi fo na'a Au ao paa 
nga, neukose naso'da neme Au a mai. 

58 Loti ia nde loti manakona neme nusa 
so'da ka mai. Loti ia ta sama no loti fo 
emi bei-ba'ikai mala la'a ka fa. Nana la'a 
loti ndia, tehu ala mate boe. Tehu see 
na'a loti ia soona, neukose naso'da losa 
dodoo na." 

59 Yesus nafa'da dede'ak sila la ndek 
lelek fo nanoli neme uma mamaso 
Kapernau ma dalek. 

60 |amanene Yesus dede'a-kokolan 
sila la boema, Yesus ana manatunga 

makadoto nala lae, "Nanolik ia bela na 
seli. See ka nde nalelak nanolik ndia!" 

61 Yesus bubuluk, ana manatunga nala 
lakamu nanolik ndia. Boema nafa'das 
nae, "Ade emi dale ma ba'ihana, nanahu 
Au dede'ang sila la do? 

62 Dede'ak ndia dada'di na tao leo bee 
ko, ela metema emi mita Ana Hataholi ka 
kae falik ne'un leo mamana makasososa 
na neu dei? 

63Manetualain Dula Dale na, nde ana 
fe hataholi daebafa ka naso'da. Nanahu 
hataholi daebafa ka be'i-balakain 
sosoa-ndandaan ta. Au afa'da emi 
dede'a-kokolak sila la nde bee na, 
Manetualain Dula Dale na dede'a- 
kokolan, fo dede'a -kokola manafe 
maso'da ka. 

64Tehu emi hataholim nggelok ta nau 
mamahele fa." Yesus bubuluk basa, 
neme makasososan mai a, see ka nde ta 
nau namahele fa, boema neukose see ka 
nde ke'dindiu nana. 

65 Boema Yesus nafa'da selu kasa nae, 
"Hu ndia de, Au afa'da emi dei, te ta 
hapu hataholi mai leo Au mai fa, metema 
Ama ka ta natu'dun eno ka fa." 

66 Mulai neme hatematak ndia mai a, 
ana manatungan ba'u ka, lalai la'oelan, 
de ala ta nau tungan so'ok. 

67 Boema Yesus natane ana manatunga 
kasanahulu dua nala nae, "Ade emi boeo 
nau malai la'oela Au boe do?" 

68 Boema Simon Petrus nae, "Lamatuak, 
ami meu leo see meu bai? Nanahu 
Manetualain dede'a-kokolan nini 
maso'da matetuk ma manaketu basa ta 
ka, 

69 hu ndia de ami mamahele so, boema 
ami mamahele Lamatua ka nde hataholi 
malalaok fo Manetualain nadenun mai 
leo daebafa ka mai a." 

70 Tehu Yesus nae, "Ade Au ta nde hele 
emi hataholi kasanahulu duak ia la fa 
do? Tehu nai emi dalek, hapu hataholi 
esa, ana da'di nitu!" 

71Yesus nafa'da hataholi a nde Yudas, 
fo Simon Iskariot ana na. Hu ndia de, 
leomae Yudas ndia hataholi esa neme 
Yesus ana manatunga kasanahulu dua 
nala mai, tehu ndia nde ke'dindiu Yesu 
sa. 

1 Basa ndia boema, Yesus neu leo 
basa mamanak lala'ena, nai Galilea. 
Ana ta nau neu leo Yudea neu fa, nana 

basa manakoasa Yahudi manai Yudea la 
lape'da dalek lon fo ala sanga taolisan. 

2 Lelek ndia, Fai Matua Lalaa Akidoo ka 
ana deka so. 

3Boema Yesus tolanoo nala lafa'dan lae, 
"La'oela mamanak ia leona, fo mu leo 
Yudea mu, fo daenga O ana manatunga 
mala hapu lita O tatao-nono'im boe. 

4Neukose hataholi ta hapu nafuni na 
tatao-nono'in, metema ana nau da'di 
hataholi nananita-nalelak. Metema O tao 
dede'a leo sila kala soona, muse daebafa 
ka lala'ena ala bubulu kana!" 

> Nana, tolanoo nala boeo, ta lamahele 
fan. 

6 Boema Yesus nafa'das nae, "Au fai nga 
beita losa fa, tehu soaneu emi soona, 
emi hapu loak nai basa fai lala'ena. 

/Tao leo bee o, daebafak ia ta nakamu- 
nakadau emi fa. Tehu Au soona, memak 
daebafa ka, nakamu-nakadau Au, nana 
Au afa'da daebafa ka tatao-nono'i 
mangalau na tataas esa. 

8 Emi mesa ma meu leo fai matua ndia 
meu. Te Au ta u fa, nanahu Au fai nga 
beita losa fa." 

? Yesus nafa'da tolanoo nala nae leo 
ndia boema, Ana leo neme Galilea. 

10 Yesus tolanoo nala la'o leo feta ndia 
leu boema, Yesus mesa kana neu leo 
feta ndia no denge-dengek, te hataholi 
esa boeo ta bubuluk boen. 

11 Ana losa feta boema, basa manakoasa 
Yahudi la ala sangan de betane lae, "Te 
Ana mai de nai bee?" 

12 Hataholi makadotok mulai bengekutu 
la'eneu Yesus. Nggelok lae, "Hataholi 
ndia, hataholi malole." Tehu nggelok bai 
soona lae, "Ta! Nana Ana tao na hataholi 
ba'u ka latofa-latalak so." 

13Tehu ta hapu hataholi napalani 
kokolak mangale'dok no fan, nanahu ala 
bii manakoasa Yahudi la. 

14 Feta ba'e duak boema, Yesus neu leo 
Manetualain Uman dale neu de nanoli 
hataholi la. 

15 Basa mana koasa Yahudi la dodoo 
doa kana, boema bekola lae, "Tao leo 
bee de, hataholi ia nalelak basa dede'ak 
sila la, te see ko na, Ana ta sakola nita 
fa?" 

16 Boema Yesus nae, "Fo Au fe nanolik 
ia la, Au nanoling ta sila fa, te Hataholi 
manamadenu Au a, nanolin sila la. 

17 Hataholi fo ana tunga Manetualain 
hihii-nanau na, neukose ana bubuluk, 

ade Au nanoling sila la neme Manetualain 
mai, do neme Au a mai. 

18 Ba'eneu see fo nanoli tunga ka'da 
malela mesa na, ana sanga hataholi 
koa-kion. Tehu hataholi fo ana sanga 
ha'da-holomata fe Hataholi manamadenu 
nana, soona hataholi ndia dale na ndoos, 
ma ta masapepekok fa. 

19 Ade Musa beita fe emi Manetualain 
paleta nala fa do? Tehu ta hapu emi esa 
boen, tunga paleta sila la fa. Na tao le'e 
de emi sanga taomisa Au?" 

20 Boema hataholi makadotok sila la 
lae, "O mamulu ia so! See sanga taonisa 
O?" 

21 Yesus nae, "Au tao ka'da tatao- 
nono'ik esa, nai fai Saba ta, tehu emi 
dodoo doa kana. 

22 Musa fe emi suna ta nakanenete na, 
leomae tunga ndoo na, sunat ndia ana 
ta da'di neme Musa mai fa, tehu neme 
bei ba'ikai la mai, fo ndia te Musa beita. 
Hu ndia de, emi nau sunat hataholi nai 
fai Saba ta. 

23 Metema emi tao enok ndia, fo daenga 
emi boso la'olena Musa nakaneneten 
la'eneu suna ta soona, tao le'e de emi 

mamanasa Au, nana Au akahahaik 
hataholi nai fai Saba ta? 

24 Boso maketu-mala'di hataholi tunga 
hata fo emi mitan, te maketu-mala'di 
tunga ka'da matetu na." 

25 Basa boema, hataholi Yerusalem 
de'ubee lae, "Ade ala sanga taolisa 
hataholi a, nde ia do? 

26 Mitakana dei, te Ana kokolak 
pe'daon nai lea matan, tehu ta hapu 
hataholi kena-ka'i fan! Ade fafa'kama ita 
manakoasa nala lamahele, Mane Mana 
Fe So'da ka nde ia so do? 

27 Tehu metema Mane Mana Fe So'dak 
ndia mai soona, hataholi esa boeo, ta 
bubuluk Ana mai neme bee mai fa! Te 
see ko na ita bubuluk hataholi ia, ana 
da'di neme bee mai so." 

28 Makabui na te, Yesus bei nanoli nai 
Manetualain Uman dale de nalo napane'e 
nae, "Da'di emi bubuluk see Au ia, 
boema Au da'di eme mai so hetu? Au 
mamaing ia, ta tunga Au hihii-nanau 
mesa nga fa. Tehu Ndia fo ita tamahele 
nana, nde nanuu hak nadenu Au a. Tehu 
emi ta malelak Hataholi ndia fa. 

29 Au alelak Hataholi ndia, nana Au da'di 
eme Hataholi ndia mai, de Hataholi ndia 
nde nadenu Au a." 

30 No hatematak ndia boe, ala nau ho'u 
la Yesus leona, tehu esa boeo ta napalani 
tai la'e fan, nana fai na beita losa fa. 

31 Hataholi sila la ba'u ka lamahelen, de 
nalosa bekola lae, "Metema Mane Mana 
Fe So'dak ndia ana mai soona, ade Ana 
hapu tao manda'di beuk de'u lenaheni 
Hataholi ia do?" 

32 Hataholi Farisi la boeo, lamanene 
hataholi makadotok sila la, ala 
bengekutu la'eneu Yesus. Hu ndia de, 
lakabubua lo malanga ima mala de 
ladenu manamanea Manetualain Uman 
de'ubee, leu ho'u Yesus. 

33 Boema Yesus nafa'da hataholi 
makadotok manai Manetualain Uman 
dale la nae, "Au bei akabubua o emi, 
ka'da ba'ihanak mesa kana. Te basa 
ndia soona, neukose Au fali leo Ndia fo 
manamadenu Au a. 

34 Neukose emi sanga Au, tehu emi ta 
hapu matongo mo Au so'on. Nanahu emi 
ta hapu meu leo mamanak ndia meu fa." 

35 Boema basa manakoasa Yahudi Ia 
esa kokolak no esa nae, "Te Hataholi ia, 

ana sanga neu leo bee neu, de nalosak 
nae, ita ta hapu tatotongo ton so'on? 
Ade, Ana sanga neu leo hataholi Yahudi 
manaleo nai nusadea, fo nai hataholi 
Yunani la dalek, fo sue ka nde nanoli 
hataholi Yunani sila la do? 

36 Ana dudu'a tao leo beek de nalosa 
nae, neukose ita sangan, tehu ita ta 
hapu tatongo to fan, ma nae, neu leo 
mamana ka neu a, ita ta hapu teu leo 
mamanak ndia teu fa?" 

37 Losa feta ndia fai mate'e na fo faik 
ndia, fai masosoak, boema Yesus neu 
napadeik neu Manetualain Uman dale de 
nalo napane'e nae, "Hei hataholi mana 
maa ma'da kala lemin, ela leo bee na 
emi mai leo Au mai, fo minu leona. 

38Ba'eneu see namahele Au soona, 
nanasulak nai Susula Malalaok dale nae: 
'Oe manafe maso'da ka, ana faa neme 
dalen dale mai.'" 

39 Yesus kokolak la'eneu see namahelen 
soona, neukose ana sipo Manetualain 
Dula Dale na. Nanahu lelek ndia, 
Manetualain beita fe Dula Dale na mai fa. 
Hu ka nde Yesus beita nananamatutua- 
namadedemak ninik mamate na 
fa. 

40 Hataholi makadoto kala lamanene 
Yesus kokolan ndia boema, hataholi 
nggelok lai hataholi sila dalek bekola lae, 
"Tao leo bee o, Hataholi ia nabi ndia!" 

41 Ma nggelok lae, "Mane Mana Fe So'da 
ka nde ia!" Tehu hapu nggelok bai soona 
lae, "Ah, hapu nai bee, Mane Mana Fe 
So'da ka, Ana mai neme Galilea mai? 

42 Nana, nanasulak nai Susula Malalaok 
dale nae, Mane Mana Fe So'da ka nde bee 
na, Dauk tititi-nonosin, boema neukose 
Ana mai neme Dauk nggolo-ta'dun, fo 
Betlehem dei." 

43 Neu mate'e na boema, hataholi la 
mulai lale'a la'eneu Yesus. 

44 Nalosa nggelok sanga ho'un, tehu 
hataholi esa boeo ta napalani taila'e fan. 

45 Lelek fo ladenu hataholi manamanea 
Manetualain Uman fo leu ho'u Yesu sa, 
ala fali ma'is boema, malanga ima mala 
lo hataholi Farisi la latanes lae, "Te tao 
le'e de, emi ta mo fan?" 

46 Boema hataholi sila la lae, "Waa, 
beita la'iesa boen, fo hapu hataholi ana 
kokolak sama na leo Hataholi ndia kokola 
na fa!" 

47 Boema hataholi Farisi la lae, "Ade 
Ana tao na emi boeo mapangamak so 
hetu?" 

48 "Ade ita manakoasa nala do hataholi 
Farisi la boeo, lamahele boen do? 

49 Tehu hataholi makadotok sila la, ta 
lalelak Musa hoholo-lalanen fa, de tao 
leo bee o, ala soo-supa basas so." 

50 Nai hataholi Farisi sila la dalek, hapu 
hataholi esa na'de Nikodemus, neu hai 
leo Yesus neu so. Boema Nikodemus ia 
nafa'da hataholi Farisi nggelok nae, 

51 "Tunga hoholo-lalane ka soona, ta 
bole huku hataholi esa boen, metema 
beita palisak dede'a na fo tamanene ana 
tui ndia tatao-nono'in leo beek fa." 

52 Boema latanen lae, "Ade o boeo, 
meme Galilea mai boe do? Palisak Susula 
Malalao ka dei! Te neukose o bubulu 
kana nafa'da nae, nabi ta da'di neme 
Galilea mai fa!" 

53 Basa ndia boema, basa hataholi la 
ala fali le'us leo uma nala leu. 

1 Tehu Yesus neu leo Pupuku Zaitu na 
lain neu. 

2Balahaa fafaik boema, neu seluk leo 
Manetualain Uman neu, boema hataholi 

ba'u ka mai. Tutika Yesus nangatuuk de 
nanolis. 

3Ndia te, mese agama la lo hataholi 
Farisi la, ala ho'u la inak esa, ana 
hohonge, de lon leo Yesus neu. 

Boema ladenu inak ndia napadeik neu 
tala'daheon, 

4boema lafa'da Yesus lae, "Ama Mesen, 
ami ho'u ma inak ia ana hohonge. 

> Nai Musa hoholo-lalanen dale, hapu 
nakanenete ka nae, ina matak leo ia ka, 
muse pia nini kana batu losa maten. 
Besak ia, Ama hahapu ma leo beek?" 

6Latane lae leondia fo ala sanga 
lakahihi'ik Yesus, fo ala sanga Yesus sala 
na. Tehu Yesus ka'da nakatele de Ana 
duduik dae a. 

7 Tehu lakaseti lahelen boema, Ana 
so'uk langa na de nafa'das nae, "Emi 
see ka nde name'da nana, ndia salan ta 
soona, ndia nde pia nakahuluk inak ndia 
ninik batu." 

8 Basa ndia boema, Yesus nakatele de 
Ana duduik seluk dae a ninik lima ku'u 
na. 

9 Tehu lamanene Yesus kokolak nae 
leondia tutika, ala la'o esa-esa de 
nalosa mamanak ndia louk. Lasi kala 

la'o lakahuluk, de besa ka hataholi 
makadoto kala tunga dea. Mate'e na, 
ela ka'da Yesus no inak ndia mesa kasa 
lai mamanak ndia. Tehu inak ndia bei 
napadeik nahele nai mamana na. 

10Boema Yesus so'uk langa na de 
nafa'da ina ka nae, "Te hataholi 
makadoto kala leu lai bee so? Ade ala ta 
huku o fa do?" 

11 Boema ina ka nae, "Ta, Ama," Boema 
Yesus nafa'dan nae, "Naa, malole so, Au 
boeo ta huku o boen. Besak ia, fali mu'u 
ma leona, fo boso boe tao sala-singok 
seluk bai." 

12Yesus kokolak seluk no hataholi 
makadotok sila la nae, "Au nde 
mangale'do daebafa ka. Metema see 
tunga Au soona, neukose ana ta la'ok 
nai makahatu ka dalek fa, tehu ana hapu 
mangale'do manafe maso'da ka." 

13Tehu hataholi Farisi la lafa'da Yesus 
lae, "Besak ia, O sakasii seluk o ao ina 
ma, de o sakasiim ndia ta pake fan." 

14 Boema Yesus nafa'das nae, "Leomae 
Au sakasii seluk Au aoina nga o, Au 
sakasiing ndia la'en, nana Au bubuluk, 
Au mai eme bee mai, ma Au u leo bee 

u. Tehu emi ta bubuluk au mai eme bee 
mai, ma au u leo bee u fa. 

15 Emi maketu-mala'di hataholi, ninik 
hataholi daebafa ka naketu-nala'din. 
Tehu Au ta aketu-ala'di hataholi esa 
boen. 

16 Tehu metema Au aketu-ala'di hataholi 
soona, Au nakeketung ndia matetuk, 
hu ka nde Au ta mesa nga fa. Amak fo 
manamadenu Au a, no nahele Au. 

17 Nai Musa hoholo-lalanen dale 
nanasulak nae leo ia: Metema hataholi 
dua sakasii soona, sakasii matetu ka nde 
ndia dei. 

18 Hapu hataholi dua sakasii Au, fo nde, 
Au ma Amak fo manamadenu Au a." 

19 Boema hataholi Farisi la latane Yesus 
lae, "Te O Amam ndia nai bee?" Tuti ka 
Yesus nataa nae, "Emi ta malelak Au o 
Au Amang fa. Leo uni ka emi malelak 
Au soona, tao leo bee o emi malelak Au 
Amang boe." 

20 Yesus kokolak basa dede'ak sila la, 
ndek lelek fo nanoli neme Manetualain 
Uman dale. Ndia te, napadeik deka no 
peti doi ka. Tehu hataholi esa boen ta 
napalani ho'u fan, nana fai na beita losa 
fa. 

21 Boema Yesus nafa'da selu kasa nae, 
"Metema Au la'o soona, neukose emi 
sanga Au, tehu neukose emi mate nai 
emi sala-singo ma dalek. Nanahu Au u 
leo mamana ka, emi ta hapu losa fan." 

22 Boema manakoasa Yahudi la beekola 
lae, "Fafa'kama Ana sanga do'doaon ia, 
nanahu nafa'da nae, 'Neu leo mamana 
ka, emi ta hapu losa fan." 

23 Boema Yesus nafa'das nae, "Emi da'di 
meme dae mai, tehu Au da'di eme lain 
mai. Emi da'di meme daebafa ka mai, 
tehu Au ta da'di eme daebafa ka mai fa. 

24 Hu ndia de, Au afa'da emi te, neukose 
emi mate nai emi sala-singo mala dalek. 
Boema memak neukose emi mate nai 
emi sala-singo mala dalek, metema emi 
ta mamahele, 'Au Nde Ndia, fo lafa'da 
lae, AU NDE NDIA." 

25 Boema latane Yesus lae, "Tunga ndoo 
na, Oia se?" Tehu Yesus nafa'das nae, 
"Sosoak hata Au kokolak o emi! 

26 Au bei sanga kokolak o emi dede'a 
ba'u, boema Au afa'da Au nakeketung 
soaneu emi a. Nana Ndia fo manamadenu 
Au a, hapu tamahelen. Hu ndia de, Au 
amanene beek neme Ndia mai soona, Au 
afa'dan neu daebafa ka." 

27 Tehu ala beita bubuluk Yesus kokolak 
nos la'eneu Ama ka nde ndia fa. 

28 Hu ndia de, Yesus nafa'das nae, 
"Neme na fo metema emi so'u 
mamadema Ana Hataholi ka soona, besa 
ka emi bubuluk mae, 'Au Nde Ndia, fo 
lafa'da lae, AU NDE NDIA', boema besa 
ka emi bubuluk, te Au ta hapu tao hata 
esa boen, tunga Au hihii-anau mesa 
nga fa. Au afa'da ka'da hata fo Ama ka 
nanolin neu Au a. 

29 Boema Ndia fo manamadenu Au a, no 
nahele Au. Ana ta po'ilotak Au mesa nga 
fa, nanahu Au tatao-nono'ing nandaa no 
dale na tataas esa." 

30Yesus kokolak basa dede'ak sila la 
boema, hataholi ba'u ka lamahelen. 

31 Basa boema Yesus nafa'da hataholi 
Yahudi kamahehele kala nae, "Metema 
nai emi maso'da ma dalek, emi tunga Au 
nanoli nga soona, Au ana manatungang 
emi te'e-te'e, 

32 boema neukose emi malelak 
Manetualain fo ndoo sa, soona neukose 
Ana soi-tefa na emi." 

33 Tehu lafa'da Yesus lae, "Ami ia, 
Abraham tititi-nonosin. Beita la'iesa fo 
ami da'di ata neu hataholi esa boen! Te 

O dudu'a tao leo beek, de O mafa'da 
mae, 'Neukose emi nanase'i po'ik'?" 

34 Boema Yesus nafa'das nae, "Au 
dede'ang ia, tete'e ka la'en, nana 
hataholi manatao sala-singo ka nde bee 
na, ana da'di sala-singo ka atan. 

35Boema ata esa, ta nanuu mamana 
matea-mahelek nai uma lo a dalek fa, 
tehu ana bongi ka nde nanuu mamana 
matea-mahelek nai uma lo a dalek, losa 
dodoo na. 

36 Hu ndia de, metema ana ka soi po'i 
emi soona, ana soi po'i emi te'e-te'e. 

37 Memak Au bubuluk emi ia nde bee 
na, Abraham tititi-nonosin. Tehu emi nau 
taomisa Au, nanahu emi ta nau sipok Au 
nanoli nga fa. 

38 Au ita beek neme Au Ama nga mai 
soona, ndia nde Au afa'da nana. Tehu 
emi tao-no'i hata fo emi amam nanolin 
neu emi a." 

39 Boema lataa Yesus lae, "Ami amam 
nde Abraham." Tehu Yesus nafa'das 
nae, "Leo uni ka, tete'e ka emi amam 
nde Abraham soona, tao leo bee o, emi 
tao-no'i hata fo Abraham tao-no'i ka. 

40 Au tui-benga fe emi eno ndoos fo Au 
amanenen neme Manetualain mai, tehu 

emi nau taomisa Au. Soona Abraham 
tatao-nono'in ta leondiak fa! 

41Emi tao-no'i hata fo emi amam 
tao-no'i ka." Tehu lataa Yesus lae, "Ana 
kanaek ta ami fa. Ami Amam ka'da esa, 
fo nde Manetualain mesa kana." 

42 Boema Yesus nafa'das nae, "Leo 

uni ka emi amam nde Manetualain 
ndia soona, neukose emi sue-lai Au, 
nanahu Au mai eme Manetualain 

mai. Au mamaing ia, Au ta uni Au 
hihii-nanau mesa nga fa, te au uni Ndia 
fo manamadenu Au a, hihii-nanaun. 

43 Hu bek de, emi ta malelak Au nanoli- 
nafa'dang fa? Hu ka nde emi ta makataka 
mamanene Au nanoli-nafa'dang fa. 

44Emi amam nde nitu a, de tao leo 
bee o, emi nau tunga emi amam hihii- 
nanaun. Neme makasososan mai a, nitu 
ndia kanisak. Ana ta hii eno ndoo sa fa, 
nanahu eno ndoo sa ta hapu nai dalen 
dale fa. Metema nasapepeko soona, 
nandaa no ndia, ninik ndia ha'da-tataon 
leondiak so. Ndia masapepekok, ma 
basa masa pepekok lala'ena da'di leme 
ndia mai. 

4> Tehu Au afa'da ndoos de emi ta nau 
mamahele Au fa. 

46 Nai emi dalek, see ka nde napalani 
nafa'da nae, Au masala-masingok? 
Metema Au afa'da ndoos, na tao le'e de 
emi ta mamahele Au fa? 

47 Hataholi fo ana da'di neme 
Manetualain mai soona, neukose 
namanene Manetualain dede'a-kokolan. 
Tehu emi ta da'di meme Manetualain mai 
fa, hu ndia de, emi ta nau mamanene 
fan." 

48 Boema hataholi Yahudi la lataa Yesus 
lae, "Ade tete'e ka ami ta mafa'da mae,O 
hataholi Samaria nitu sa'ek fa do?" 

49 Tehu Yesus nae, "Hataholi nitu sa'ek 
ta Au fa. Au fe ha'da-holomata neu 
Au Amang, tehu emi makamumuluk- 
makamamaek Au. 

30 Au ta sanga ha'da-holomata neu Au 
fa. Hapu ka'da esa mesa kana nde sanga 
ha'da-holomata soaneu Au, nde Ndia fo 
manamaketu-mala'di ka. 

51 Au dede'ang ia, tete'e ka la'en. 
Hataholi manatunga Au dede'a-kokola 
nga, neukose ana ta mate losa dodoo na 
fa." 

52 Boema hataholi Yahudi la lafa'da 
Yesus lae, "Besak ia ami bubuluk tete'e 
ka, O ia hataholi nitu sa'ek! Abraham 

no nabi la mate basas so. Tehu O 
mafa'da mae, 'Hataholi manatunga O 
dede'a-kokola ma, neukose ana ta mate 
losa dodoo na fa.' 

53 Metema Abraham no basa nabi la 
mate la'i esa kasa soona, see O ia? 
Hapu nai bee O ba'u lenaheni ami amam 
Abraham!" 

S4Boema Yesus nae, "Leo uni ka 
Au sanga ha'da-holomata soaneu Au 
mesa nga soona, ha'da-holomata ndia 
sosoa-ndandaan ta. Nana hataholi 
manafe Au ha'da-holomata ndia, nde 
Au Amang, fo emi mafa'da mae, emi 
Manetualaim, 

>>te see ko na emi ta malela kana 
fa. Tehu Au alela kana. Leo uni ka Au 
afa'da ae, Au ta alela kana fa soona, 
Au hataholi masapepekok, sama na leo 
emi boe. Tehu Au alela kana, boema Au 
tunga dede'a-kokolan. 

56 Emi amam Abraham, nita Au fai nga 
de namahoko nanseli!" 

37 Boema hataholi Yahudi la lafa'da 
Yesus lae, "O teu ma beita dai limahulu 
boen te, O mafa'da mae, O mita 
Abraham so?" 

58 Tehu Yesus nafa'das nae, "Te'e-te'e 
Au afa'da emi te: beita bongi Abraham 
boe te, hapu Au so." 

59 Boema hataholi Yahudi la hele batu fo 
ala sanga tapa Yesus. Tehu ta lita Yesus 
so'on, nana Yesus la'oela Manetualain 
Uma na so. 

9 1 Yesus la'o-la'o boema, nita hataholi 
esa poken neme inan bongi mai a. 

2 Boema Yesus ana manatunga nala 
latanen lae, "Ama Mesen, tao le'e de 
hataholi ia, bongin te pokek so? Ade hu 
ka nde ndia sala-singon, do ina-aman 
nde tao sala-singo ka?" 

3Tehu Yesus nataa nae, "Hataholi ia 
poken nana ta hu ka nde ndia sala-singon 
do ina-aman sala-singon fa, tehu fo ela 
hataholi a hapu nita Manetualain koasa 
na tao-no'i nai hataholi ia dalek. 

4Nai fai lele'do na soona, ita tao-no'i 
Ndia fo manamadenu Au a, tatao- 
nono'in. Nanahu nai fai le'odae na, 
hataholi a ta tao-no'i so'on. 

5 Lelek fo Au bei nai daebafa ka, Au nde 
mangale'do daebafa ka." 

6 Yesus nafa'da basa nae leondia 
boema, Ana mudi ape na neu dae a de 

Ana sese'do kana no dae. Basa boema 
Ana losen neu hataholi ndia mata na, 

/ma nafa'dan nae, "Mu leona, fo safe o 
mata panam nai Lifu Siloa ma." Siloam 
ndia, sosoa na nae, 'Nananadenuk'. 
Boema hataholi ndia neu safe mata 
panan leona. Ana safe basan de ana fali 
ma'in te, nita so. 

ŜUma titia-tatai nala lo hataholi fo 
makahulu na litan ana da'di hataholi 
mananoke-nokek nai ka'da eno kala 
su'u na litan boema bekola lae, "Ade 
hataholi ia ta nde hataholi fo mandoo fai 
a, nangatuuk nai eno kala su'u na, fo 
ka'da noke su'di bee ka, nde ia hetu do?" 

?Boema nggelok lae, "Nde ndia so." 
Tehu nggelok bai soona lae, "Ta, mata 
na ka'da nahope no hataholi ndia." Tehu 
hataholi fo besa ka ana hapu nita ndia, 
nafa'da aon nae, "Au nde ndia so." 

10 Tutika latanen lae, "Te da'di tao leo 
beek de o hapu mita?" 

11 Boema nae, "Hataholi fo mana'de 
Yesus ndia, Ana sese'dok na tane faa 
anak de Ana losen neu au mata nga. 
Basa ndia boema, nafa'da au nae, 'Muu 
leona, fo safe o Mata panam nai Lifu 
Siloa ma.' Boema au la'o leona. Au u de 

au safe basa au mata panang tutika au 
ita." 

12Boema latane selu kana lae, "Te 
hataholi ndia nai bee?" Tehu nata nae, 
"Si'ika, au ta bubuluk fa." 

13 Faik fo Yesus sese'dok dae no ape na, 
fo nakahahaik hataholi pokek ndia la'e 
fai Sabat. Hu ndia de lo hataholi fo besa 
ka nita ndia leo hataholi Farisi la neu. 

14 (9:13) 

15 Ala losa boema, latanen tao leo beek 
de ana hapu nita. Boema nae, "Ana tao 
tane neu au mata nga, de basa boema, 
au u alou oe, tutika au ita leona." 

16 Boema hataholi Farisi sila la nggelok 
lae, "Hataholi manataok ia, ana ta mai 
neme Manetualain mai fa, nana hataholi 
ndia, ana ta tao papakek neu fai Saba 
ta fa." Tehu hataholi Farisi nggelok 
soona lae, "Hapu nai bee, hataholi 
masala-masingo ka hapu tao manda'di 
beuk leo ia ka?" Boema ala mulai lale'a 
leona. 

17 Boema hataholi Farisi la latane seluk 
hataholi ndia lae, "Te o hahapu ma leo 
beek, la'eneu Hataholi manatao na o 
mita seluk ndia?" Boema hataholi fo 

besa ka nita ndia nae, "Hataholi ndia 
Nabi ndia." 

18 Tehu basa lasi-lasi Yahudi sila la ta 
nau lamahele, makahulu na tete'e ka 
hataholi ndia pokek, tehu besak ia nita 
so. Hu ndia de, lalo hataholi ndia ina 
aman, 

19 de latanes lae, "Ade tete'e ka emi 
anam ia, bongin te pokek so do? Na tao 
leo beek, de besak ia nita so?" 

20 Boema hataholi ndia ina aman lae, 
"Memak ami anam ia, boema tete'e ka 
bongin te pokek so. 

21 Tehu da'di tao leo beek de besak ia 
ana hapu nita soona, ami ta bubuluk 
dede'ak ndia fa. Boema see ka nde tao 
han ana hapu nita boeo, ami ta bubuluk 
fa. Ka'da matane matam te touinak so, 
de de'i fo nataa aon." 

22 Hataholi ndia ina aman lafa'da lae 
leondia, nanahu ala bii lasi-lasi Yahudi 
la. Hu ka nde basa malanga Yahudi la 
lalahalak basa lae, metema see manaku 
Yesus da'dileo Mane Mana Fe So'da ka 
soona, ta bole neu leo uma mamasok 
dale neu so'on. 

23 Hu ndia de, hataholi ndia ina aman 
lafa'da lae, "Te touinak so de, de'i fo 
matane matam." 

24 Boema lalo seluk hataholi fo besa 
ka nita ndia de lafa'dan lae, "Supa- soo 
leona mae, o mafa'da tunga ndoo na. Te 
ami bubuluk hataholi mana makahahaik 
o ndia, hataholi masala-masingok ndia." 

25 Tehu nataa nae, "Ade hataholi ndia 
masala-masingok do ta o, au ta bubuluk 
fa. Au bubuluk ka'da dede'ak esa mesa 
kana, fo nde makahulu na au pokek, 
tehu besak ia au ita so." 

26 Boema lafa'da selu kana lae, "Te Ana 
tao beek neu o? Ana tao o leo beek de o 
mita?" 

27 Hataholi ndia nataa nae, "Au afa'da 
basa emi so, tehu emi ta nau mamanene 
fa. Tao le'e de emi nau mamanene 
seluk bai? Fafa'kama emi boeo nau da'di 
hataholi ndia, ana manatungan boe do?" 

28 Boema laseon lae, "O nde da'di 
hataholi ndia ana manatunga na te ami 
ta! Ami ia Musa ana manatungan dei. 

29 Nana ami bubuluk, Manetualain 
kokolak basa no Musa so. Tehu hataholi 
ndia soona, ami ta bubuluk Ana mai 
neme bee a mai fa." 

30 Boema hataholi ndia nataa nae, 
"Dodoo doak la'iesa kana, emi mafa'da 
mae, emi ta bubuluk hataholi ndia, Ana 
mai neme bee a mai fa, te nateka Ana 
tao na au hapu ita so. 

31 Ita bubuluk basa, Manetualain ta 
nau namanene hataholi masala-masingo 
ka huhule-haladoin fa, te namanene 
ka'da hataholi manafe ha'da-holomata 
ma manatao tunga hihii-nanau na, 
huhule-haladoin dei. 

32Neme daebafa ka ana mulai da'di 
a, ita beita tamanene la'iesa fo, hapu 
hataholi nakahahaik hataholi fo bongin 
te pokek so. 

33 Metema hataholi ndia, Ana ta mai 
neme Manetualain mai fa soona, neukose 
Ana ta hapu tao hata-hata esa boen." 

34 Boema lae, "O mae le'e? Ala bongi o 
no sala-singok, tehu o sanga manoli ami 
bai?" Mulai neme faik ndia mai, ala ta 
nau hataholi ndia neu leo uma mamasok 
dale neu so'on. 

35 Yesus namanene lae, ala ta nau sipo 
hataholi ndia, neu leo uma mamasok 
dale neu so'on boema, Ana sanga 
hataholi ndia de nafa'dan nae, "Ade o 
mamahele Ana Hataholi ka do ta?" 

36 Boema hataholi ndia nae, "See Ndia, 
Lamatuak? O Sue na mafa'da au, fo ela 
au amahele hataholi ndia boe." 

37 Tutika Yesus naen nae, "O mitan so, 
hataholi ndia nde besak ia, Ana kokolak 
no o." 

38Boema hataholi ndia senek neu Yesus 
mata na de nafa'dan nae, "Au amahele 
Lamatuak." 

39 Boema Yesus nafa'dan nae, "Au mai 
leo daebafa ka mai, fo Au aketu-ala'di, 
fo ela hataholi poke kala hapu lita, ma 
hataholi mananita kala pokes." 

40 Tehu hataholi Farisi de'ubee lai ndia 
de, lamanene Yesus natane hataholi ndia 
nae leondia boema, latane Yesus lae, 
"Ade O maedaenga ami ia boeo pokek 
do?" 

41 Boema Yesus nae, "Leo uni ka emi 
pokek soona, emi ta tao sala-singok fa. 
Tehu hu ka nde emi mafa'da mae, 'Ami 
mita,' soona dede'ak ndia sosoa na nae, 
emi hataholi bei masala-masingo kala." 
1 O |" Au dede'ang ia tete'e ka la'en. 

Metema hataholi esa, ana kae 
tunga bi'i lalae a, te ana tunga lelesu a fa 
soona, hataholi nakodaa ma manabonga 

uma ndia, nanahu ana ta tunga lelesu a 
fa. 

2Tehu hataholi fo ana leo dalek tunga 
lelesu a soona, manafoo nde ndia dei. 

3 Boema neukose manamanea lelesu a, 
ana soi fen lelesu fo metema nalo bi'i la 
esa-esak na'de na soona, lalelak hala na. 
Basa soona, ana foo bi'i la leo deak leu. 

4Metema bi'i la laladeak soona, 
manafoo a nakahuluk, fo bi'i la tunga 
tunga dea na, nana bi'i la lalelak hala na. 

> Bi'i la ta nau tunga hataholi fe'ek fa, 
de lalai la'oela hataholi ndia, nana ta 
lalelak hala na fa." 

6 Yesus tui nakandandaak ndia, tehu ala 
ta lalelak Yesus dudu'a na leo beek fa. 

7 Boema Yesus kokolak seluk nae, 
"Tete'e ka, Au hala-kokolang ia la'en: Au 
nde manafoo bi'ilopo la. 

8 Basa hataholi manamai lakahuluk 
leme Au mai a, nde bee na nakodaa ma 
mana bonga uma basa sila la, hu ndia 
de, bi'ilopo la ta nau lamanene hala nala 
fa. 

9 Au nde lelesu a. See masok tunga Au 
soona, neukose naso'da, boema neu leo 
dalek neu ma ana leo deak neu fo ana 
hapu na'a-ninu. 

10 Nakodaa ka'da ana mai namanako, 
nanisa, ma ana tao nakalulutuk basa 
hata lala'ena. Tehu Au mai, fo ela 
hataholi daebafa ka hapu so'dak, 
maso'da manaketu basa ta ka. 

11 Au nde manafoo malole. Manafoo 
malole a ana fe basa so'da na neu 
bi'ilopo nala. 

12 Tehu hataholi mana'a ngga'di a, 
manafoo ta ndia fa. Boema bi'i la 
lamatua na ta nde ndia boen. Hu ndia 
de, metema nita busa fui ka mai soona, 
neukose nalai la'oela bi'i la. Soona busa 
fui ndia, ana kaa nala bi'i la, ma ana tao 
na bi'i la tapasasala. 

13 Tutika hataholi mana'a ngga'di ndia 
nalai, nana hu ka nde naue-nale'di fo 
sue ka nde ana hapu ngga'di. Hu ndia 
de, ana ta nafaduli bi'i sila la fa. 

14 Au nde manafoo malole. Sama na leo 
Ama ka nalelak Au, ma Au alelak Ama ka 
leondiak boe. Au alelak Au bi'ilopo ngala, 
ma bi'i sila boeo lalelak Au. Au fe la'iesak 
Au maso'da nga neu bi'i sila la. 

15 (10:14) 

16 Boema Au bei anuu bi'ilopo fe'ek 
boe, tehu bi'i sila ta lakabubua lo bi'ilopo 
bubuak ia fa. Au muse u foo falik bi'i sila 

la boe, fo daenga lalelak Au hala nga. 
Neukose basa bi'i sila la, ala da'di ka'da 
bubuak esa, boema manafoo ka'da esa 
boe. 

17 Ama ka sue-lai Au, nana Au feheni 
Au maso'da nga, fo daenga Au hapu fali 
kana. 

18 Ta hapu hataholi esa boen, hapu ho'i 
fali kana neme Au mai fa. Nana Au fen 
tunga Au hihii-nanau mesa nga. Au anuu 
koasa soaneu Au feheni Au maso'da nga, 
ma anuu koasa soaneu ho'i fali kana. 
Belaba'uk ndia, Au sipon neme Ama ka 
mai." 

19 Hu ka nde Yesus kokolan ndia de 
hataholi Yahudi la lale'a leona. 

20 Sila ba'u ka lafa'da lae, "Nitu nai 
dalen dale! De namulu ndia! Sosoak 
hata, emi mamanene Hataholi ndia?" 

21 Tehu nggelok bai soona lae, "Hataholi 
nitu sa'e ka ta kokolak leondiak fa! Ade 
nitu hapu tao na hataholi poke ka hapu 
nita do?" 

22 Faik ndia, hataholi la bei tunga Feta 
Fai Matua Nakatema Manetualain Uma 
na, nai Yerusalem. Lelek ndia, la'e fai 
makasufuk. 

23 Ndia te, Yesus bei la'o-la'o nai Salomo 
Kama na, nai Manetualain Uman dale, 

24 nai lelek fo hataholi Yahudi la mai 
de lakabubua lai Yesus boboa kaisun. 
Boema lafa'dan lae, "O po'ilotak ami 
dale ma, naba'e losa faihi'da? Mafa'da 
no mangale'dok leona, metema tete'e ka 
Mane Mana Fe So'da kande O." 

25 Boema Yesus nataa nae, "Au afa'da 
basa emi so, tehu emi ta mamahele fa. 
Tatao-nono'ik fo Au tao-no'in ninik Au 
Ama nga na'de na, ana da'di buti esa 
neu Au. 

26 Emi ta mamahele fa, nana Au 
bi'ilopong ta emi fa. 

27 Au bi'ilopo ngala lamanene Au hala 
nga. Boema Au alelak asa, hu ndia de 
ala tunga Au. 

28 Au fes maso'da matetu ka, ma 
manaketu basa ta ka, fo ala ta mopo- 
mate losa dodoo na. Ta hapu hataholi 
esa boen, hapu loso ninis leme Au limang 
dale mai fa. 

29 Au Ama nga, Ana fe basa-basas mai 
Au, lenaheni basa hata lala'ena. Ta hapu 
hataholi esa boen, ana loso ninis leme 
Ama ka liman dale mai fa. 

30 Au ma Ama ka nde bee na, esa." 

31 Boema hataholi Yahudi la hele seluk 
batu fo ala tapa Yesus. 

32Tehu Yesus nafa'das nae, "Ama ka 
paleta Au fo tao tatao-nono'i malole ba'u 
ka, de emi mita basan so. De neme basa 
tatao-nono'ik sila la, bee ka nde tao na 
emi nau tapa Au?" 

33 Boema hataholi Yahudi la lataa lae, 
"Ta hu ka nde O tatao-nono'i malolem sila 
la fa, de ami nau tapa O ninik batu, te hu 
ka nde O makamumulu-makamamaek 
Manetualain. O hataholi daebafak esa 
boe na, O nau tao aoina ma da'di neu 
Manetualain." 

34 Boema Yesus nae, "Ade nai emi 
Susula Hoholo lalanem dale, ta 
nanasulak nae, Manetualain nafa'da nae, 
'Emi ia lamatua daebafak hetu'? 

35 Ita bubuluk basa, hata fo nanasulak 
nai Susula Malalao ka dalek, ana 
da'di losa dodoo na. Hu ndia de, 
metema Manetualain foi basa hataholi 
ta manasipok dede'a-kokola na, na'de 
'lamatua daebafak.' 

39 naa, tao le'e de emi mafa'da mae, Au 
akamumulu-akamamaek Manetualain, 
hu ka nde Au afa'da ae, Manetualain 
Anan Au? Te see ko na, Manetualain nde 

hele Au de nadenu Au mai leo daebafa 
ka mai. 

37 Metema Au ta tao tatao-nono'ik 
fo Ama ka paleta ka fa soona, boso 
mamahele Au. 

38Te hu ka nde Au tao-no'in de, 
mamahele hata fo Au tao-no'ik ndia 
leona, leomae emi ta nau mamahele 
Au fa. No enok ndia, emi bubuluk ma 
malelak mae, Ama ka da'di esa nahele 
no Au, ma Au da'di esa ahele o Ama ka." 

39 Boema ala sanga seluk enok fo ala 
ho'u Yesus, tehu Yesus la'o so. 

40 Yesus fali leo Lee Yarde na selik neu, 
nai mamanak fo makahulu na Yohanis 
salani nana, de Ana leo neme ndia. 

41 Hataholi makadotok ala mai, boema 
ala kokolak lae, "Yohanis ta tao-no'i 
manda'di beuk fa, tehu basa hata fo 
nafa'dan la'eneu hataholi ia, memak 
tete'e ka la'en." 

42 Boema hataholi makadotok sila la, 
lamahele Yesus. 

1 1 1 Hataholi esa na'de Lasarus, ana 

leo nai Betania, sama-sama no 
tolanoo inan Maria ma Marta. 

2Maria nde inak fo manapo'a mina 
kaboominik neu Yesus ei na, de ana 

losen ninik langadoo na. Faik esa boema, 
Lasarus tu'u he'dis. 

3 Tolanoo inan duas fe halak leo Yesus 
neu lae, "Lamatuak, ami tolanoom fo 
Lamatua ka sue-laik ndia, namahe'di." 

4Yesus namanene halak ndia boema 
nae, "He'dis ndia, neukose ta nini 
mamates fa. He'dis ndia ana da'di, 
fo ela Manetualain nananamatutua- 
namadedemak, ma fo ela no enok 
ndia, Manetualain Ana na boeo, 
nananamatutua-namadedemak." 

5 Yesus sue-lai Marta, Maria ma Lasarus. 
$Tehu lelek fo Yesus hapu halak nae, 
Lasarus namahe'di boema, Ana sue tao 
leondiak fo nahele neme mamana na, 

faik dua seluk bai. 

7 Basa ndia, besa ka nafa'da ana 
manatunga nala nae, "Mai, fo teu leo 
Yudea teu." 

8 Boema lae, "Ama Mesen, fai lai-laianak 
ia, hataholi Yahudi la sanga tapa Ama 
ninik batu, tehu besak ia, Ama nau fali 
seluk leo naa neu bai?" 

9Tehu Yesus nafa'das nae, "Ade fai 
lele'do ka dodoo na, ta li'u sanahulu dua 
fa do? Hataholi manala'ok nai fai lele'do 

na ta nakatunu fa, ninik nita mangale'do 
daebafak ia. 

10 Tehu hataholi manala'ok nai fai 
le'odae na nakatunu, ninik ta hapu 
mangale'dok nai ndia fa." 

11 Basa boema nafa'da selu kasa nae, 
"Ita tia-lain Lasarus ana sungu so, tehu 
neukose Au u tao aso'da fali kana." 

12 Boema Yesus ana manatunga nala 
lafa'dan lae, "Lamatuak, metema 
Lasarus ana sungu soona mahani te, tao 
leo bee o ana lea-hai." 

13 Yesus dudu'a na soona nae, Lasarus 
maten so. Tehu laedaenga Yesus dudu'a 
na nde bee na soona nae, Lasarus sungu 
hii hii ndia. 

14 Hu ndia de, Yesus nafa'das no 
mangale'dok nae, "Lasarus maten so. 

15Tehu Au amahoko, nanahu Au ta nai 
naa fa, ninik malole lenak soaneu emi, fo 
ela emi hapu mamahele. Besak ia, mai 
leona fo ata teu leo Lasarus teu." 

16 Tomas fo loken lae, "Takalapak" 
nafa'da nonoo manatunga nala nae, "Mai 
fo ata tungan, fo ela ata mate ton!" 

17 Lelek Yesus losa mamanak ndia te, 
latoiheni Lasarus faik ha ndia so. 

18Betania deka no Yerusalem, 
fafa'kama kilo telu dodoo na. 

19 Hataholi Yahudi ba'u ka leu donge 
Marta no Maria, fo ala kokoe-nanasis, 
nana tolanoo na mamaten ndia. 

20 Marta namanene Yesus mai boema 
neu leo deak neu de ana soluk Yesus, 
tehu Maria soona, nahele neme uma 
dale. 

21 Boema Marta nafa'da Yesus nae, 
"Lamatuak, leo uni ka lelek ndia, 
Lamatua ka nai ia soona, tao leo bee o 
au tolanoo nga ta mate fan. 

22 Leomae leondiak boeo, au bubuluk 
basan besak ia boe, neukose Manetualain 
ka'da fe beek fo Lamatua ka noke neun." 

23 Yesus nafa'da Marta nae, "Neukose o 
tolanoo ma naso'da falik." 

24Boema Marta nae, "Au bubuluk 
neukose Lasarus naso'da falik, metema 
hataholi manamate kala nanatao naso'da 
falik nai Fai Mate'e ka." 

25 Tehu Yesus nafa'da Marta nae, "Au 
nde manafe maso'da ka, ma manatao 
naso'da falik hataholi manamate kala. 
Hataholi fo namahele neu Au a, neukose 
naso'da, leomae ana mate so. 

26 Ma hataholi kaso'dak fo namahele 
neu Au a, neukose ana ta mate losa 
dodoo na fa. Ade o ta mamahele neu 
dede'ak ndia fa do?" 

27 Boema Marta nae, "Lamatuak, au 
amahele Lamatua ka Manetualain Anan, 
fo Manek Mana Fe So'da ka neukose Ana 
mai leo daebafak ia mai." 

28 Marta kokolak basa nae leondia 
boema, neu nalo Maria fo tolanoo na, de 
namakukutu kana nae, "Ama Mesen mai 
nai ia, de natane o." 

29 Maria namanene tutika ana fo'a lai-lai 
de neu soluk Yesus. 

30 Ndia te, Yesus beita losa nggolok dale 
fa. Ana bei napadeik nai mamanak fo 
Marta natongo non nana. 

31 Hataholi Yahudi manakokoe-nanasi 
manai uma, lita Maria fo'a lai-lai leo 
deak neu boema leu tungan, nanahu 
laedaenga Maria neu ki nai lates nde 
ndia. 

32 Maria losa mamanak ndia de nita 
Yesus boema, ana senek neu mata na 
de nafa'dan nae, "Lamatuak, leo uni ka 
lelek ndia, Lamatua ka nai ia soona, tao 
leo bee o, au tolanoo nga ta mate fan." 

33 Yesus nita Maria ki boema, hataholi 
Yahudi manamai sama-sama lo Maria, 
ala ki beno'u, boema Yesus dale na he'di 
sa, ninik dale na susa nanseli. 

34 Boema Yesus natanes nae, "Emi 
matoin nai bee?" Lafa'da Yesus lae, "Mai 
teu fo meten Lamatuak." 

35 Tutika Yesus ki. 

36 Boema hataholi Yahudi manai sila la 
bekola lae, "Mitakana dei, Ana sue na 
Lasarus ba'u na seli!" 

37 Tehu nggelok soona lae, "Ana tao na 
hataholi poke kala lita, ma tao le'e de, 
Ana ta hapu kena-ka'i na mamate sa fo 
daenga boso mate Lasarus fa?" 

38 Yesus susa nanseli, boema neu leo 
lates neu. Lates ndia nde bee soona leak 
esa, fo ala kenan ninik batu matuaina 
esa. 

39 Ala losa lates boema, Yesus nafa'das 
nae, "Soliheok batu ndia." Boema Marta, 
fo Lasarus tolanoo ina na nae, "Tehu 
ami matoi basa Lasarus, faik ha ia so 
Lamatuak. De tao leo bee o, naboo 
mangalalau so!" 

40 Tehu Yesus nafa'da Marta nae, 

"Ade Au beita afa'da hai o ae: Metema 

o mamahele soona, neukose o mita 
Manetualain koasa matuaina fa do!" 
41Boema ala soliheni batu ndia. Basa 
boema, Yesus nanganalo leo lalai neu 
de nae, "Makasi ba'u ka Ama, ninik O 
mamanene Au so. 

42 Au bubuluk O mamanene Au tunga 
faik, tehu Au afa'dak ia, soaneu hataholi 
fo manai ia la, fo daenga ela lamahele 
lae, O nde madenu Au a." 

43Yesus kokolak basa nae leondia 
boema, nalo napane'e nae, "Lasarus, leo 
deak mai leona!" 

44 Tutika hataholi manamatek ndia, leo 
deak mai leona. Lima ein bei nanapotik 
ninik tema mamates, ma mata panan 
boeo, bei nanapotik nahelek ninik 
tema popoti na. Boema Yesus nafa'da 
hataholi manai sila la nae, "Se'iheni tema 
mamate na, fo ela ana la'ok nalelak." 

45 Hataholi Yahudi manadonge-dama 
Maria, ba'u ka lamahele Yesus nai lelek 
fo lita manda'dik ndia. 

46 Tehu sila hataholin de'ubee leu leo 
hataholi Farisi la de, lafa'das Yesus 
tatao-nono'in ndia. 

4/ Hu ndia de, hataholi Farisi la 
lo malanga ima mala lakabua lo 

Mana Maketu-mala'di Agama Matua. 
Lakokolaok lae, "Ita muse tao bek dei? 
Te hataholi ia, ana tao manda'di beuk 
ba'u ka so! 

48 Makanaema ita po'ilota kana leoiak 
nakandoo soona, neukose basa hataholi 
la lamahelen. Fo neu mate'e na te, 
neukose manakoasa Roma mai fo ana 
tao nakalulutuk Manetualain Uma na no 
basa ita leoina na lala'ena!" 

49 Sila hataholin esa na'de Kayafas, fo 
imam matuaina nai teuk ndia dale na, 
nafa'das nae, "Emi ta bubuluk hata esa 
boen. 

50 Ade emi ta mame'da mae, hu ka 
nde lauingu a de, malole lenak mate 
hataholi esa, neme basa leoina lala'e na, 
lakalulutuk?" 

31 Tunga ndoo na, Kayafas hala kokolan 
ndia ta neme aafi mesa na mai ndia fa. 
Te hu ka nde ana da'di imam matuaina 
nai teuk ndia dale na, de nafa'da ela 
nae, neukose Yesus maten soaneu leoina 
Yahudi la. 

52 Boema ta ka'da soaneu leoina Yahudi 
la mesa kasa fa, tehu soaneu Ana 
tao nakabubua Manetualain ana mana 
tapasasala nala. 

53 Mulai faik ndia boema, basa 
manakoasa Yahudi la lalahalak esa, fo 
ala sanga taolisa Yesus. 

54 Hu ndia de, Yesus ta nato'dak aoina 
na nai lea matan, ma nai buao Yahudi 
a dalek so'on. Boema Ana la'oela Yudea 
de neu leo kota esa na'de, Efraim fo ana 
deka no mo solokae ka. Yesus no ana 
manatunga nala leo leme ndia. 

55 Nai lelek ndia, Fai Matua Paskah 
Yahudi a, ana deka so. Hataholi 
makadotok leme nggolo-ta'du kala mai, 
fo ala leo Yerusalem leu, fo sue ka nde 
Feta beita losa fa te, ala tunga lakahuluk 
ito-ato tao nalalao ao ka. 

56 Ala sanga Yesus, tehu lelek fo 
lakabubua leme Manetualain Uman dale, 
boema esa natane esa nae, "O hahapu 
ma leo bek? Fafa'kama, Ana ta mai leo 
feta ia mai fa do." 

57 Ala kokolak lae leondia nana, 
malanga ima mala lo hataholi Farisi la 
po'i basa paleta lae, hataholi see bubuluk 
Yesus nai bee soona, muse ana fe sila 
halak, fo daenga ladenu hataholi neu 
ho'un. 

1 2 1 Bei faik ne bai soona, besa ka 

Fai Matua Paskah, boema Yesus 

neu leo Betania neu. Lasarus fo Yesus 
nafofo'a fali kana neme mamate sa mai 
ndia, ana leo nai nggolok ndia. 

2 Yesus losa naa boema, ala fe Yesus 
na'a ninu, de Marta nde nakalalau kana. 
Lasarus no fui nala langatuk la'a-linu 
sama-sama lo Yesus. 

3 Basa boema, Maria nini mina narwastu 
kaboomeni mabeliina boto esa, fafaka 
ma liter seselik esa. De ana po'an neu 
Yesus ei na, boema ana losen ninik 
langadoo na. Uma ndia dalek lala'ena 
naboomeni nana mina ndia boo na. 

4Tehu Yudas Iskariot, fo Yesus ana 
manatungan esa, fo makabui na boema, 
ana ke'dindiu Yesus, nahala ma nae, 

3 "Tao le'e de mina kaboomenik ndia ta 
nase'o neu doi lilofulak natun telu, fo fe 
doi na leo hataholi nu ta kala neu fa?" 

6 Yudas kokolak nae leondia nana,ta 
hu ka nde ana taoafik neu hataholi nu 
ta kala fa, tehu hu ka nde ndia hataholi 
nakodaa. La'iesa-la'iesa ana ho'i doik 
neme kas doi nakabubua ka mai. Ndia 
nde ho'u kas doik nakabubua ka. 

7 Tehu Yesus nae, "Lokopae inak 
ndia tao! Ana tao ndia soaneu Au fai 
natoi-natongo nga. 

8 Hataholi nu ta kala tunga faik lai emi 
tala'da, tehu Au ta." 

9 Hataholi Yahudi makadotok lamanene 
lae Yesus losa nai Betania so, boema leu 
tungan nai naa. Sila leu tungan ndia, 
ta hu ka nde Yesus fa, te hu ka nde 
sila boeo nau lita Lasarus fo Yesus tao 
naso'da fali kana neme mamate sa mai. 

10 Hu ndia de malanga ima mala sanga 
taolisa Lasarus boe, 

11 hana ana tao na hataholi Yahudi 
makadotok la'oelas de lamahele Yesus. 

12 Balahaa boema hataholi manamai 
leo Feta Paskah mai a, sila makadotok 
lamanene lae, Yesus bei nai eno tala'dak 
sanga neu leo Yerusalem neu. 

13 Boema ala ho'i ai palem do de leu 
solu kana. Ala eki bekao lae, "Koa-kio 
Manetualain leona! Baba'e-papalak 
ba'eneu Ndia fo Ana mai no Manetualain 
na'de na. Baba'e-papalak ba'eneu Mane 
Israe la!" 

14 Ala fe Yesus keledai ana esa de Ana 
sa'e. Hu ndia de, hata fo nanasulak nai 
Susula Malalaok dale, ana da'di nae, 

15 "Boso bii-mamata'u, ana fe'oana Sio 
na lemin! Mete leona te, o Mane ma Ana 
mai, Ana sa'e keledai ana esa!" 

16 [elek ndia Yesus ana manatunga nala 
beita lalelak basa dede'ak sila la fa. Tehu 
Yesus nananamatutua-namadedema 
basak ninik mamate na, besa ka 
lafandele hata fo hataholi la tao-no'in 
soaneu na, nanasula basak nai Susula 
Malalaok dale so. 

17 Hataholi manita Yesus nalo Lasarus 
neme lates dale leo deak mai, fo naso'da 
falik neme mamate sa mai a, ala 
tui-benga lakandoo dede'ak ndia. 

18 Hu ndia de hataholi makadotok sila 
la leu leo Yesus leu, ninik lamanene lae, 
Yesus nde tao manada'di beuk ndia. 

19 Boema hataholi Farisi la esa nafa'da 
esa nae, "Ita ta tao talelak hata esa 
boen! Mitakana dei, te basa daebafa ka 
lala'ena leu tungan!" 

20 Nai hataholi manamaik leme 
Yerusalem fo nai lelek fai malole ndia, 
hataholi Yunani de'ubee lai dalek boe. 

21 Leu leo Felipus leu de lafa'dan lae, 
"Tolanoo ei, metema o nau soona, ami 
mahiik matongo mo Yesus." Bongi Filipus 
neme Betsaida fo nai Galilea. 

22Boema Felipus neu nafa'da dede'ak 
ndia neu Anderias, de basa boema duas 
leu lafa'da Yesus. 


YOHANES 12.23-27 85 


23 Yesus nafa'das nae, "Fai na losa, 
soaneu Ana Hataholi ka nananamatutua- 
namadedemak. 

24 Au dede'ang ia, tete'e ka la'en: 
Makanaema ha'de de'ek esa, ta selen leo 
dae dale neu, fo ha'de de'ek ndia po'o 
fan, soona neukose ana da'di de'ek esa 
nahele. Tehu makanaema ha'de de'ek 
ndia po'on nai dae dale, soona besa ka 
ana moli, fo nabuna-naboa ha'de de'e 
ba'u. 

25 Hataholi manasue-lai maso'da na, 
neukose namopo maso'da na. Tehu 
hataholi fo namopo maso'da na nai 
daebafak ia, neukose nakaboboi maso'da 
na, soaneu maso'da matetu ka ma 
manaketu basa ta ka. 

29 Hataholi see nau nalalau-naoono Au 
soona, ana muse tunga Au, fo sue ka nde 
Au nai bee soona, Au malalau-maoono 
ngala boeo lai ndia. Hataholi see 
nalalau-naoono Au soona, neukose Au 
Amang fe ha'da-holomata neun." 

27 "Au dale nga to'a-sota. Besak ia Au 
muse ae le'e bai? Ade Au muse afa'da 
ae, 'Ama, fali ma Au neme hatematak ia 
mai leona do'? Te hu ka nde doidosok ia 
de Au mai. 

28 Ama, O na'de ma nananamatutua- 
namadedemak!" Boema namanene halak 
esa neme lalai mai de nafa'dan nae, "Au 
amatutua-amadedema basan so, ma 
neukose Au amatutua-amadedema selu 
kana." 

29 Hataholi makadotok manai sila la, 
lamanene halak ndia boe. Boema lae, 
"Mangguluk ndia!" Tehu nggelok soona 
lae, "Ta! Ata nusa so'da ka kokolak non!" 

30 Boema Yesus nafa'das nae, "Ita 
tamanene halak ndia, tehu ta hu ka nde 
Au hihi-nanaung fa, te hu ka nde emi 
hihi-nanaum. 

31 Besak ia, fai na losa soaneu daebafak 
ia nananaketu-nala'dik. Besak ia, 
manakoasa daebafa ka nanalolihenik so. 

32Tehu Au ia, metema Au 
nananamatutua-namadedema basak nai 
daebafa ka soona, neukose Au hela uni 
basa hataholi la leo Au mai." 

33 Ana kokolak nae leondia nana sanga 
natu'du eno na tao leo beek, de Ana 
mate. 

34 Boema hataholi makadotok sila 
la lafa'dan lae, "Tunga ami Susula 
Hoholo-lalane ma nafa'da na soona, 
Mane Mana Fe So'da ka neukose naso'da 

losa dodoo na. Naa, tao leo beek de O 
mafa'da mae, Ana Hataholi ka muse 
nananamatutua-namadedemak nai 
daebafak ia poi na? See Ana Hataholik 
ndia?" 

35 Boema Yesus nae, "Ka'da ba'ihanak 
mesa kana, mangale'dok ndia nai emi 
tala'da. Hu ndia de, leo la'ok beidai 
mangale'dok ndia bei hapun, fo ela 
makahatu ka boso tuni na emi. Hataholi 
manaleo la'ok nai makahatu ka dale ka, 
neukose ana ta bubuluk leo bee neu fa. 

36 Mamahele mangale'dok ndia beidai 
bei hapun nai emi dalek, fo ela emi 
da'di ana mangale'dok." Yesus kokolak 
basa nae leondia boema, Ana la'oela 
mamanak ndia, nana Ana ta nau natu'du 
aoina na neu hataholi sila la so'on. 

37 Leomae Yesus tao basa manda'di 
beuk ba'u ka nai sila matan so, tehu ala 
ta nau lamahele fan. 

38 Hu ndia de, hata fo Nabi Yesaya 
nafa'da ka, ana da'di, "Lamatuak, see 
ka nde namahele ami tutui-bebengam? 
Manetualain natu'du koasa na neu see 
ka?" 

39 Hu ndia de, ala ta nau lamahele fa, 
ninik Yesaya boeo nafa'da basa nae, 
"Manetualain nafa'da nae, 

40'Ao tao apoke mata nala, Au tao 
atea dale nala, fo ela mata nala boso 
lita, dudu'a aafi nala boso lalelak, fo 
ela ala boso fali leo Au mai fo Au tao 
alea-ahais.'" 

41 Yesaya nafa'da nae leondia nana, nita 
basa Yesus matua-mademan so. Hu ndia 
de ana kokola kana. 

42 Leomae leondiak boe, hataholi ba'u 
ka, lena-lenak nai manakoasa Yahudi 
la dalek, lamahele Yesus boe. Tehu 
ala ta lapalani manaku dede'ak ndia 
no mangale'dok fa nana, ala bii boso 
nalosak hataholi Farisi la ta po'is leu 
masok so'on. 

43 Ala hii lanseli, hapu kokoa-kikiok 
neme hataholi daebafa ka, lena neme 
Manetualain so'ulai kasa. 

44 Boema Yesus nalo nae, "Hataholi 
see namahele Au soona, ta namahele 
Au nde ndia fa te, namahele Ndia fo 
manamadenu Au a. 

45 Ma hataholi see nita Au soona, nita 
Ndia fo manamadenu Au a. 


YOHANES 12.46-13.1 89 


46 Au mai leo daebafak ia mai fo 
da'di mangale'dok, fo ela basa hataholi 
fo lamahele Au a, ala boso leo nai 
makahatu ka dalek. 

47 Hataholi fo lamanene Au nanoli nga, 
tehu ana ta tao tunga fan soona, Au 
ta nde huku nana fa. Nana Au ta mai 
aketu-ala'di daebafak ia fa, tehu Au mai 
fo Au fe so'dak neu daebafa ka. 

48 Hataholi manatipa Au, ma ta nau 
lamanene Au dede'a-kokolang fa, hapu 
mana maketu-mala'di na so. Dede'a- 
kokolak fo Au afa'da kala, neukose neu 
fai mate'e ka te, dede'a-kokolak sila la 
nde laketu-lala'di sala. 

49 Nanahu Au ta kokolak unik Au 
hihi-nanau mesa nga fa, te Amak fo 
manamadenu Au a, Ndia nde paleta 
Au, hata fo Au muse afa'dan, ma 
anduku-alosa kana. 

50 Ma Au bubuluk basa paletan ndia nini 
so'da matetu ka ma manaketu basa ta 
ka. Hu ndia de, Au anduku-alosa kana, 
sama leo Ama ka nanoli basan neu au a 


SO." 

1 3 1 Bei ela ka'da faik esa bai soona, 
besa ka Fai Matua Paskah losa, 

tehu Yesus bubuluk basa, fai na losa 

soaneu Ana la'oela daebafak ia, fo Ana 
fali ne'un leo Aman neu. Ana sue-lai Ndia 
hataholin manai daebafa ka. Ana sue-lai 
naheles, losa mate'e na. 

2 Yesus no ana manatunga nala bei 
la'a-linu le'odaek, te nitu nadai basa 
dudu'a mangalau ka nai Yudas fo Simon 
Iskariot ana na dalen dale, fo sue ka nde 
ana ke'dindiu Yesus. 

3Yesus bubuluk basa, Ama ka fe basan 
koasa lala'ena so. Boeo Ana bubuluk 
basa, Ana mai neme Manetualain 
mai, ma neukose Ana fali seluk leo 
Manetualain neu. 

“Hu ndia de, Ana fo'a napadeik de Ana 
o'duheni ba'du manalu na, de Ana pa'a 
handu ka neu tala'da na. 

> Basa ndia boema, Ana po'a oe leo 
bokol esa dalek neu, de Ana mulai safe 
ana manatunga nala ei na, boema Ana 
lose nama'das ninik handuk fo nanapa'ak 
nai tala'da na. 

6 Ana losa Simon Petrus boema, Simon 
Petrus nafa'dan nae, "Lamatuak, hapu 
nai bee Lamatua ka safe au ei nga?" 

7 Boema Yesus nafa'dan nae, "Besak ia 
o beita malelak hata fo Au taon ia fa, 
tehu mahani te, neukose o malela kana." 

8 Petrus nafa'da Yesus nae, "Bosok, 
Lamatuak! Lamatua ka boso safe au ei 
nga makandondook!" Tehu Yesus naen 
nae, "Makanaema Au ta safe o ei ma fa 
soona, o ta hapu da'di esa mo Au fa." 

9Boema Simon Petrus nae, 
"Makanaema leondiak soona, Lamatua 
ka boso safe ka'da au ei nga mesa kana, 
tehu au lima nga no au langa nga boe!" 

10 Yesus nafa'da Petrus nae, "Hataholi fo 
nadiu basa oe soona, basa ao na lala'ena 
balisi so. Ta paluu tao balisi hataholi ndia 
seluk so'on, te ka'da ei na. Emi ia balisi 
so, tehu ta basa-basan balisi fa." 

11 Yesus bubuluk basa, see ka nde 
neukose ana ke'dindiu nana. Hu ndia 
de, nafa'da nae, "Emi balisi so, tehu ta 
basa-basan balisi fa." 

12 Yesus safe basa ei nala boema, 

Ana pake falik ba'du manalu na, de 
nangatuuk falik. Boema nafa'das nae, 
"Ade emi ta malelak hata fo, besa ka Au 
taon neu emi ndia fa do? 

13 Emi malo Au mae, Mesen ma 
Lamatuak. Memak tete'e ka leondiak. 

14 Makanaema Au da'di emi Lamatua 
ma, ma emi Mese ma, fo Ana safe emi ei 

ma soona, emi boeo esa muse safe esa 
ei na. 

15 Au fe emi natutu'duk ia, fo daenga 
emi boeo tao tunga, hata fo Au tao 
basan neu emi so. 

16 Au dede'ang ia tete'e ka la'en, Ata 
esa, ta ba'ulena tua na, ma hataholi 
nadedenuk esa, ta ba'ulena hataholi 
manamadenu nana fa. 

17 Makanaema emi bubuluk basa 
dede'ak ia la lala'ena, boema emi tao 
tungan soona, maua-manalek neu emi. 

18 Au afa'da basa dede'ak ia la, ta 
soaneu emi basa-basa mala fa. Ninik 
Au bubuluk basa, see ka nde Au hele 
nana. Tehu hata fo nanasulak nai Susula 
Malalao ka dalek, muse ana da'di, fo nde 
'Hataholi fo na'a sama-sama no Au a, 
neukose ana la'ban Au.' 

19 Besak ia, Au afa'da dede'ak ndia neu 
emi, beidai ana beita da'di ia fa, fo ela 
metema dede'ak ndia ana da'di soona, 
neukose emi mamahele mae, Au nde 
Ndia fo loken lae, AU NAI IA. 

20 Au dede'ang ia tete'e ka la'en: See 
sipok hataholi fo Au adenu ka soona, ana 
sipok Au boe. Ma see sipok Au soona, 

ana sipok Ndia fo manamadenu Au a 
boe." 

21 Yesus kokolak basa nae leondia 
boema, dale na he'di nanseli. Boema 
nae, "Au dede'ang ia tete'e ka la'en: Nai 
emi dalek, hapu hataholi esa neukose 
ana ke'dindiu Au." 

22 Boema ana manatunga nala dodoo 
doa kana, de esa mete esa, nana ala ta 
bubuluk Yesus kokolan ndia ana tu'da 
la'e see ka nde ndia fa. 

23 Yesus ana manatungan fo Yesus 
sue-lai ka, nangatuuk nai Yesus boboa 
na. 

24 Simon Petrus fen ta'du fo natane 
Yesus, see ka nde Yesus nafa'dak ndia. 

25 Boema ana manatungan ndia, 
nakanodok seluk leo Yesus neu de 
natanen nae, "See ndia Lamatuak?" 

26 Yesus nafa'dan nae, "Hataholi fo Au 
fen loti fo Au dopen leo mango dale neu 
soona, hataholi a nde ndia so." Boema 
Yesus ho'i na loti biak esa, de Ana dopen 
leo mango dale neu, basa boema Ana 
fen leo Yudas fo Simon Iskariot ana na. 

27 Yudas sipo na loti ndia tutika nitu 
masok leo dalen dale neu. Boema Yesus 

nafa'dan nae, "O sanga tao beek soona, 
taon lai-lai leona." 

28 Sila manamangatuuk la'a lai ndia, 
hataholi esa boen, ana ta bubuluk tao 
le'e de, Yesus nafa'da Yudas nae leondia. 

29 Sila nggelok laedaenga Yesus nadenu 
Yudas neu asa seluk hata esa, fo ala 
paluun nai feta ndia, do nini fe hataholi 
nuu ta kala doik, nana Yudas nde ho'u 
sila basa-basas doi na. 

30 Yudas sipo na loti ndia tutika ana fo'a 
de ana leo deak neu. Ndia te, le'odae so. 
31 Yudas la'o boema Yesus nae, "Besak 
ia, Ana Hataholi ka nananamatutua- 

namadedemak, ma Manetualain 
nananamatutua-namadedemak tunga 
Ana Hataholik ndia. 

32 Metema Manetualain 
nananamatutua-namadedemak tunga 
Ana Hataholik ndia soona, Manetualain 
namatutua-namadedema Ana Hataholi 
ka, tunga Ao inana. Lena-lenak, neukose 
Manetualain namatutua-namadedeman 
no laik-laik. 

33 Ana ngala lemin! neukose Au ta leo 
ala doo ka o emi so'on. Neukose emi 
sanga AU, tehu sama na leo hata fo Au 
afa'da basan neu manakoasa Yahudi la, 

leondiak boe Au afa'da neu emi. Auu leo 
mamana ka, emi ta hapu losa mamanak 
ndia fa. 

34 Au fe emi paleta beuk esa nae leo ia: 
Masue-malai ao leona. Sama na leo Au 
sue-lai emi basa-basa mala. Leondiak 
boe, emi muse masue-malai ao. 

35Makanaema emi masue-malai ao 
soona, neukose basa hataholi la bubuluk 
lae, AU ana manatungang emi." 

36 Boema Simon Petrus natane Yesus 
nae, "Lamatuak, Lamatua ka sanga leo 
bee neu?" Yesus nafa'dan nae, "Au leo 
bee u o, besak ia o beita hapu tunga fa. 
Tehu neukose makabui na te, o tunga 
Au." 

37 Petrus natane seluk nae, "Lamatuak, 
te tao le'e de, besak ia au beita tunga 
Lamatua ka fa? Au nau mate soaneu 
Lamatua ka!" 

38 Boema Yesus nae, "Ade tete'e ka, 

o nau mate soaneu Au do? Fo ela o 
bubuluk leona te, manu ana beita kokoa 
fa, te o mafa'da basa la'i telu mae, o ta 
malelak Au fa!" 

1 Boema Yesus nafa'das nae, 
14 "Emi dale mala boso he'di sa, 

te mamahele Manetualain leona, ma 
mamahele Au boe. 

2 Nai Au Ama nga Uman, hapu mamana 
leleok ba'u ka. Au u leo naa u, fo Au 
sadia mamanak soaneu emi. Leo uni 
ka ta leondiak fa soona, neukose Au ta 
afa'da emi ae leondia fa. 

3Au u fo Au sadia basa mamanak 
soaneu emi soona, neukose Au fali ma'i 
nga, fo Au mai ala emi, fo daenga Au nai 
bee soona, emi nai ndia boe. 

4Au u leo mamana ka, emi bubuluk eno 
na so." 

> Boema Tomas nafa'da Yesus nae, 
"Lamatuak, ami ta bubuluk Lamatua ka 
neu leo bee neu fa, na tao leo bee fo ami 
bubuluk eno na?" 

6 Boema Yesus nae, "Au nde enok 
soaneu emi malelak Manetualain, fo emi 
hapu maso'da. Hataholi esa boen, ana ta 
hapu neu leo Ama ka neu fa, metema ta 
no Au fa. 

7 Leo uni ka emi malelak Au soona, tao 
leo bee o emi malelak Au Amang boe. 
Besak ia, emi malelak ma emi mitan so.' 

8 Boema Filipus nafa'da Yesus nae, 
"Lamatuak, matu'du Ama ka neu ami, fo 
daenga ami dale ma loa ka." 

9Tehu Yesus nataa nae, "Au o emi 
doo-doo basa ia so, ma tao le'e de, o 
beita malelak Au boen, Filipus? See nita 
Au soona, nita Ama ka nde ndia so. Tao 
le'e de, o mafa'da mae, 'Matu'du Ama ka 
neu ami leona'? 

10 Filipus! Ade o ta mamahele mae, Au 
da'di esa o Ama ka, boema Ama ka da'di 
esa no Au fa do? Hata fo Au afa'da neu 
emi ndia, Au ta afa'da Au hala-kokola 
mesang ndia fa. Te Amak fo manada'di 
esa nahele no Au a, nde tao basa sila la. 

11 Mamahele Au leona, nana Au da'di 
esa o Ama ka, ma Ama ka da'di esa no 
Au. Do dede'a keke'u na nae, mamahele 
leon neu hata fo Au tao basa kala so. 

1? Au dede'ang ia tete'e ka la'en: See 
namahele Au soona, neukose ana tao 
hata fo Au tao basa kala so, lena-lenak 
ana tao dede'a matua lena seluk bai, 
nana Au u leo Ama kau. 

13 Boema metema emi moke hata 
esa minik Au na'de nga soona, 
neukose Au fe emi, fo ela Ama ka 
nananamatutua-namadedemak tunga 
Ana ka. 

14 Hata fo emi moken minik Au na'de 
nga soona, neukose Au fe emi." 

15 "Metema emi sue-lai Au, ma emi 
makalala'ok Au paleta ngala soona, 

16 neukose Au oke Ama ka fo Ana fe 
emi, Mana Tulu-Fali fe'ek esa, fo ana leo 
nakabubua no emi losa dodoo na. 

17 Mana Tulu-Fali fe'ek ndia, nde 
Manetualain Dula Dale na, fo neukose 
nafa'da ndos la'eneu Manetualain. 
Daebafa ka ta sipo kana fa, nana ta litan 
do lalela kana fa. Tehu emi malela kana, 
nana Ana leo nakabubua no emi, boema 
Ana da'di esa no emi. 

18 Au ta la'oela emi mesa mala leobai 
ana maa ka fa. Neukose, Au mai akanini 
emi. 

19 Bei ela ka'da ba'ihanak mesa kana fo 
daebafa ka ta nita Au so'on. Tehu emi 
mita Au. Ma hu ka nde Au aso'da, de emi 
boeo maso'da. 

20 Metema faik ndia losa soona, neukose 
emi bubuluk mae, Au da'di esa o Ama 
ka, boema emi da'di esa mo Au, ma Au 
da'di esa o emi. 

21 Hataholi fo ana sipok Au paleta ngala 
fo ana tao tungan soona, ndia nde 
sue-lai Au a. Boema Au Ama nga sue-lai 
hataholi manasue-lai Au a. Neukose Au 

boeo sue-lai hataholi ndia, fo Au atu'du 
Au aoina nga neu hataholi ndia." 

22 Yudas (tehu ta Yudas Iskariot fa) 
natane Yesus nae, "Lamatuak, tao le'e 
de Lamatua ka nau natu'du aoina na neu 
ami te ta neu daebafa ka fa?" 

23 Boema Yesus nae, "Hataholi mana 
sue-lai Au a, neukose ana tunga Au 
nanoli nga fo Au Amang sue-lai hataholi 
ndia. Neukose Ama ka, ma Au mai leo 
hataholi ndia fo ami leo makabubua 
mon. 

24 Hataholi fo ana ta sue-lai Au fa soona, 
ana ta tunga Au nanoli nga fa. Nanolik fo 
emi mamanenen ndia ta neme Au mai 
fa, tehu neme Amak fo manamadenu Au 
a. 
25 Au afa'da basa sila la neu emi, beidai 
Au bei akabubua o emi. 

26 Tehu Manetualain Dula Dalen Fo Mana 
Tulu-Fali ndia, neukose Ama ka nadenun 
ana mai no Au na'de nga, fo Ndia nde, 
neukose nanoli emi basa hata lala'ena, 
boema Ana fe emi nafandendelek soaneu 
basa hata fo Au afa'dan neu emi so. 

27 Au la'oela so'da-mole ka neu emi. Au 
so'da-moleng nde Au fe neu emi ndia. 

Au fe emi ndia, ta sama no daebafa ka fe 
emi ka fa. Boso dale he'di, ma boso bii. 
28 Emi mamanene Au afa'da basa ae, 

'Neukose Au la'o, tehu neukose Au 
fali ma'i nga leo emi mai'. Metema 
emi sue-lai Au soona, neukose emi 
mamahoko Au u leo Ama ka u, nana 
Ama ka matua ba'ulena Au. 

29 Besak ia, Au afa'da emi dede'ak ndia, 
beidai basa hata lala'ena beita da'di fa, 
fo ela metema ana da'di soona, neukose 
emi mamahele. 

30 Au ta kokolak ba'u ka o emi so'on, 
nana manakoasa daebafak ia fai na losa, 
de ala mai so. Tehu sila ta nde koasa Au 
ao paang ia fa. 

31 Tehu basa sila la muse ala da'di, fo 
ela daebafa ka bubuluk lae, Au sue-lai 
Ama ka de Au tao basa hata lala'en, fo 
Ama ka paletan soaneu Au a. Naa, mai 
fo ata la'oela mamanak ia leona." 

1 5 1 Yesus kokolak seluk nae, "Au 

nde ai huu angol matetu ka, 
boema Au Amang nde mana palusa osi 
a. 
2 Ndanak manai Au dale ka, metema ta 
naboa fa soona, Ana tati henin, boema 
ndana maboa ka, Ana seselu nanggo'de 

doo na, fo Ana tao balisin, fo ela boetai 
naboa ka. 

3 Emi balisi, nanahu nanolik fo Au anolin 
neu emi a. 

4Metema emi da'di esa mahele mo Au 
soona, neukose Au boeo da'di esa ahele 
o emi. Metema ai ndana ka napadeik 
mesa kana soona, ta naboa fa, ta'da fe'e 
ai ndanak ndia nakadita nahele no ai 
huu na. Leondiak boe emi. Metema emi 
mahele mo Au soona, emi hapu maboa. 

> Au nde ai huu ango la, boema emi 
nde ndana nala. Hataholi manada'di esa 
nahele no Au, ma Au o hataholi ndia, 
soona neukose naboa ba'u ka. Metema 
emi ta mo Au fa soona, emi ta hapu tao 
hata esa boen. 

6 Metema see ta da'di esa nahele no Au 
fa soona, neukose nanatapahenik, sama 
leo ai ndana ka, fo namatuu. Neukose 
ala tao lakabubua ai ndanak leo sila 
kala, fo ala tapas leo ha'i dale neu, fo ala 
hotuhenis. 

7 Metema emi da'di esa mahele mo Au, 
boema Au nanoli nga nai emi dalem dale, 
fo emi hii beek soona moke Ama ka, te 
neukose Ana tao natetu emi nonokem 
ndia. 

8 Metema emi maboa ba'u ka, 
soona Au Ama nga nananamatutua- 
namadedemak, fo no enok leondia ka, 
te'e-te'e emi da'di Au ana manatunga 
ngala. 

9 Sama na leo Ama ka sue-lai Au, 
leondiak boe Au sue-lai emi. Ela leo 
bee na, emi maso'da mahele da'dileo 
hataholi fo Au sue-lai kala. 

10 Makanaema emi makalala'ok Au 
paleta nga, ma emi ho'u mahele Au 
susue-lalaing sama na leo Au ho'u ahele 
Ama ka susue-lalain, hu ka nde Au 
akalala'ok paleta nala. 

11 Au afa'da basa dede'ak ia la neu emi, 
fo ela Au namahoko nga hapun nai emi 
dalem dale, boema emi namahoko ma 
da'di matetu-mandaak. 

12 Au fe paleta esa nde ia neu emi nae: 
Masue-malai ao, sama na leo Au sue-lai 
emi. 

13 Hataholi manasue-lai tolanoo nala 
ba'u ka, nde hataholi fo ana feheni so'da 
na soaneu tolanoon sila la. 

14 Metema emi tao hata fo Au paletan 
soaneu emi soona, Au tolanoong emi. 

15 Au ta alo emi ae, ata so'on, ninik ata 
ta bubuluk lamatua na tatao-nono'in fa. 

Au alo emi ae tolanook, nana basa hata 
fo Au amanenen neme Au Amang maia, 
Au afa'dan neu emi so. 

16 Emi ta nde hele Au fa. Te Au nde 
hele emi, boema Au adenu emi meu, 
fo maboa ba'u ka, boak fo ta hapu 
mopo-mate fan. Boema neukose Ama ka 
fe emi, su'di hata fo emi moken minik Au 
na'de nga. 

17 Au fe emi paleta nde ia nae: 
Masue-malai ao." 

18 "Makanaema daebafa ka nakamu- 
nakadau emi soona, mafandendelek te, 
daebafa ka nakamu-nakadau nakahuluk 
Au so. 

19 Leo uni ka, daebafa ka nuun emi 
soona, neukose daebafa ka sue-lai emi, 
da'dileo ndia nuun. Tehu Au hele basa 
emi neme daebafak ia mai so, da'di 
daebafa ka nuun ta emi so'on. Hu ndia 
de, daebafa ka nakamu-nakadau emi. 

20 Mafandendelek hata fo Au afa'da 
basan neu emi ae, 'Ata ta ba'u lenaheni 
lamatua na fa.' Metema ala fepali'u basa 
Au soona, neukose ala fepali'u emi boe. 
Metema ala tunga Au nanoli nga soona, 
neukose ala tunga emi nanoli ma boe. 

21 Neukose ala tao emi leondiak, nanahu 
Au ana manatungang emi, hu ka nde ta 
lalelak Ndia fo manamadenu Au a fa. 

22 Leo uni ka, Au ta mai fo Au afa'das 
basa sila la soona, ta lasala- lasingo fa. 
Tehu besak ia, ala ta hapu ne'ek seluk 
soaneu sala-singo nala so'on. 

23 Metema hataholi nakamu-nakadau 
Au soona, nakamu-nakadau Au Ama 
nga. 

24 Leo uni ka, nai sila dalek, metema Au 
beita tao dede'ak fo hataholi fe'e kala 
beita tao lita fan soona, ta lasala-lasingo 
fa. Tehu besak ia, lita basa hata fo Au 
tao ka so, tehu bei lakamu-lakadau AU 0 
Au Amang. 

25 Tehu muse ana da'di tao leondiak, 
fo ela hata fo nanasulak nai sila Susula 
Hoholo lalane na dalek, ana da'di leona 
nae: 'Lakamu-lakadau Au, tehu ne'en 
ta.' 

26 Neukose Au adenu Mana Tulu-Fali ka 
neme Ama ka mai, soaneu emi. Ndia 
nde Dula Dalek fo neukose nafa'da ndos 
la'eneu Manetualain. Metema Ana mai 
soona, neukose Ana fe sakasii la'eneu 
Au. 

27 Boema emi boeo muse fe sakasii 
la'eneu Au, hu ka nde emi sama-sama 
mo Au, neme makasososa na mai so. JHN 
ROTJHN.16 NT ROTE CHP.16,10-05-97 
JOKO 
1 6 lAu afa'da basa sila la neu emi, 

fo ela emi boso fali deak. 

ZNeukose ala usiheni emi neme uma 
mamaso kala dalek mai. Boema losa 
fai na te, hataholi mana taonisa emi 
a, neukose naedaenga ndia tao malole 
soaneu Manetualain nde ndia so. 

3Ala tao emi leondiak nanahu beita 
lalelak Ama ka ma Au boe, 

4Tehu besakia, Au afa'da emi dede'ak 
ndia, fo metema neu fai makabuin, ana 
da'di soona, emi mafandele mae, Au 
afa'da basan neu emi so." "Au ta afa'da 
dede'ak ia la neu emi neme makasososa 
na mai fa nana, Au bei sama-ama o emi. 

5Tehu besak ia, neukose Au u leo Ndia 
fo manamadenu Au a u, tehu emi esa 
boeo, ta napalani natane Au u leo bee u 
fa. 

6 Lena-lenak besak ia, emi dale ma 
he'di sa, hu ka nde Au afa'da dede'ak 
ndia neu emi. 

/Tehu Au afa'da emi no ndoos te, 
metema Au u soona, ndia nde malole 
soaneu emi, nanahu metema Au ta u fa 
soona, neukose Mana Tulu-Fali ndia, ana 
ta mai neu emi fa. Tehu metema Au u 
soona, neukose Au adenun fo Ana mai 
leo emi mai. 

8 Metema Ana mai soona, neukose 
nafa'da daebafa ka sala-singon 
sosoa-ndandaa matetu na, neme hata 
fo ndoo sa, ma neme Manetualain 
huhuku-dodokin mai. 

9 Neukose nafa'da nae, metema see ta 
namahele Au fa soona, sala-singok ndia; 
10 nafa'da nae, Au ndoos nanahu Au u 
leo Ama ka u, fo neukose emi ta mita Au 

so'on, 

llboema nae, Ama ka huku doki 
hataholi so, nana manakoasa daebafak 
ia nanahuku doki basak so. 

12 Au sanga afa'da emi dede'ak ba'u ka 
seluk bai, tehu besak ia, emi beita sipo 
mabe'i fan. 

13Tehu metema Dula Dalek fo 
manamafa'da ndoos soaneu Manetualai 
na, ana mai soona, neukose Ana hela 
nole emi, fo emi malelak basa eno ndoos 
lala'ena. Neukose Ana ta nafa'da seluk 

aoina na nde ndia fa, tehu nafa'da hata 
fo namanenen, boema neukose nafa'da 
emi, hata fo neukose ana da'di nai fai 
makabuin. 

14 Neukose namatutua-namadedema 
Au, hu ka nde hata fo Ana sipon neme 
Au mai, Ana tui-bengan neu emi. 

15 Ama ka nuun bee soona, Au nuung 
ndia. Hu ndia de, Au afa'da ae, hata fo 
Dula Dale ka nafa'dan neu emi soona, 
Ana sipon neme Au a mai." 

16 "Bei ela ka'da hatematak esa mesa 
kana, fo emi ta mita Au so'on, boema 
bei ela ka'da hatematak esa mesa kana 
boe, fo emi mita seluk Au." 

17 Boema Yesus ana manatungan 
de'ubee latatane aok lae, "Ana dudu'a 
tao leo beek de nafa'da ita nae: 'Bei ela 
ka'da hatematak esa mesa kana, fo emi 
ta mita Au so'on, boema bei ela ka'da 
hatematak esa mesa kana, fo emi mita 
seluk Au'? Boema Ana dudu'a tao leo 
beek boe, de nafa'da nae: 'Au u leo Ama 
ka u'?" 

18 | atane lakandoo dede'ak fo nae, 
"Hatematak esa ndia?' Sosoa ndandaan 
nae leo bee? Ita ta bubuluk, Ana kokolak 
la'eneu beek ndia fa!" 

19 Tehu Yesus bubuluk ala sanga 
latanen. Hu ndia de, nafa'das nae, 
"Na'ka sa Au afa'da ae, 'Bei ela ka'da 
hatematak esa mesa kana, fo emi ta 
mita Au so'on, boema bei ela ka'da 
hatematak esa mesa kana, fo emi mita 
seluk Au.' Dede'ak ndia nde emi matui 
kana hetu? 

20 Mamahele leona, te neukose emi 
kii-makaleleu, tehu neukose daebafa ka 
namahoko-setelee. Neukose emi dale 
ma he'di sa, tehu emi dale he'dim ndia, 
nasafali da'di namahoko-seteleek. 

21 Metema inak esa, ana hihii nae 
bongi soona ana to'asota, hu ka nde fai 
toto'a-sosotan ana losa so. Tehu metema 
ana bongi na ana na soona, neukose inak 
ndia nafandeleheni toto'a-sosotan ndia, 
fo namahoko-setelee, nanahu ni'iana 
beuana esa nanabongik leo daebafa ka 
mai so. 

22 Emi boeo leondiak: Besak ia emi dale 
ma he'di sa, tehu metema Au atongo 
seluk o emi soona, emi mamahoko- 
setelee, fo ta hapu hataholi esa boen, 
hapu ho'i na namahoko-seteleek ndia 
neme emi dalem dale mai so'on. 

23 Nai faik ndia, neukose emi ta matane 
Au, hata-hata so'on. Mamahele leona: Te 
hata fo emi moken neme Ama ka minik 
Au na'de nga soona, neukose Ama ka fe 
emi. 

24 Losa hatematak ia, emi beita moke 
mita hata-hata minik Au na'de nga 
fa. Moke leona, te tao leo bee o emi 
sipo, fo ela emi namahoko-setelem 
natetu-nandaa." 

25 "Au afa'da basa ia la neu emi ninik 
nakandandaak. Tehu neukose fai na losa 
te, Au ta pake nakandandaak so'on, Au 
kokolak o emi no mangale'dok la'eneu 
Ama ka. 

29 Nai lelek ndia, neukose emi moke 
neu Ama ka, minik Au na'de nga, fo ela 
emi bubuluk leona te, neukose Au ta 
oke hata-hata fe emi neme Ama ka mai 
so'ok. 

27 hu ka nde Ama ka nde sue-lai emi 
a. Ana sue-lai emi, nana emi sue-lai 
Au, boema emi mamahele, Au mai eme 
Manetualain mai. 

28 Memak Au da'di eme Ama ka mai, 
de Au mai leo daebafa ka mai so. Tehu 
besak ia, Au la'oela daebafa ka, fo Au fali 
leo Ama ka u." 

29 Boema Yesus ana manatunga nala 
lafa'dan lae, "Besak ia, Manetualain 
kokolak no mangale'dok te ta pake 
nakandandaak so'on, 

30 hu ndia de, ami bubuluk Manetualain 
bubuluk basa hata lala'ena. Ta paluu 
hataholi esa boen, natane Manetualain 
hata-hata so'on. Hu ndia de, ami 
mamahele Lamatua ka mai neme 
Manetualain mai." 

31 Boema Yesus nafa'das nae, "Ade 
besak ia, emi mamahele so do beik? 

32 Mafandendelek! te neukose fai na 
losa, nakalenak ana losa so, te neukose 
ala tao tapasasala emi. Fo emi esa-esak 
fali leo uman neu, fo la'oela Au mesa 
nga. Tehu Au ta mesa nga fa. Nanahu 
Ama ka no Au. 

33 Au afa'da basa dede'ak ia la, fo ela 
emi hapu so'da-molek, hu ka nde emi 
da'di esa mo Au. Neukose emi to'a-sota 
nai daebafa ka. Tehu matetea-mahehele 
emi dale ma! Nana Au sengi daebafa ka 
so!" 

1 7 1 Yesus kokolak basa nae leondia 

boema, nanganalo leo lalai neu 
de nae, "Amak, besak ia fai na losa 
so. De mamatutua-mamadedema O 

Ana ma leona, fo ela O Ana ma boeo, 
namatutua-namadedema Ama ka. 

2 Ama ka fen koasa fo Ana koasa basa 
hataholi daebafa ka lala'ena, fo ela Ana 
ka fe maso'da matetu ka ma manaketu 
basa ta ka neu basa hataholi fo Ama ka 
fen neu Au a. 

3Ndia nde maso'da matetu ka ma 
manaketu basa ta ka, fo ela hataholi 
la lalelak Ama ka nde Manetualain, 
fo mesa-mesa kana nde ndoo sa, ma 
lalelak Yesus Kristus nde bee na, Ama ka 
nde nadenu nana. 

4 Au amatutua-amadedema Ama ka nai 
daebafak ia ninik Au tao akababasak 
tatao-nono'ik, fo Ama ka paletan neu Au 
a. 
> Amak! Mamatutua-mamadedema Au 
besak ia leona soaneu Ama ka, ninik 
matua-madema fo Au o Ama ka manuun, 
te daebafak ia beita nananakadada'dik 
fa. 

6 Au fe Ama ka nalelak basa hataholi 
daebafak fo Ama ka fe basan neu Au so. 
Hataholi sila la, Ama ka nuun, boema 
Ama ka fe basa-basas leo Au mai, de ala 
tunga Ama ka dede'a-kokolan so. 

/Besak ia, ala bubuluk basa, hata fo 
Ama ka fes leu Au a, basa-basas ala 
da'di leme Ama ka mai. 

8 Ama ka fe Au dede'a-kokola kala, Au 
afa'da basa-basas neu hataholi la, de ala 
sipo lalan so. Ala bubuluk basa, tete'e ka 
Au mai eme Ama ka mai, de lamahele 
Ama ka nde nadenu Au a. 

9Hu ndia de, Au hule-haladoi fes. Au 
ta hule-haladoi fe daebafa ka fa, te Au 
hule haladoi fe hataholi fo Ama ka fe 
basa-basas leu Au so, nana Ama ka 
hataholin sila. 

10 Au hata-hetong lala'ena nde bee 
soona, Ama ka hata-heton boe, boema 
basa Ama ka hata-heton lala'ena nde 
bee soona, Au hata-hetong boe. Au 
nananamatutua-namadedemak nai sila 
dalek. 

11 Besak ia, Au mai leo Ama ka mai. Au 
ta leo nai daebafa ka so'on, tehu sila bei 
leo lai daebafa ka. Amak fo malalao ka! 
Maneas minik Ama ka na'de mana koasa 
na, fo Ama ka fe basa Au na'dek ndia so, 
fo ela sila da'di esa sama leo Ama ka ma 
Au boeo da'di esa. 

12 Nai lelek fo Au bei akabubua o sala, 
Au aneas ninik Ama ka na'de manakoasa 


YOHANES 17.13-17 113 


na so, na'dek fo Ama ka fen neu Au. Au 

aneas, de ta mopo-mate esa boen, ta'da 
fe'e ba'eneu see fo memak tunga matetu 
na, sila manamopo-mate basa kala so, fo 
ela no enok ndia, hata fo nanasulak nai 

Susula Malalaok dale, ana da'di leona. 

13 Besak ia, Au mai leo Ama ka mai. 
Basa dede'ak ia la, Au afa'das nai 
lelek fo Au bei nai daebafa ka, fo ela 
leo bee na, lame'da te'e-te'e lo Au 
namahoko-seteleng. 

14 Au tui-benga Ama ka dede'a-kokolan 
neus so, de daebafa ka nakamu- 
nakadaus hu ka nde daebafa ka 
hataholin ta sila so'ok, sama na leo Au 
boeo, daebafa ka hataholin ta Au fa. 

15 Au ta oke Ama ka ho'i nalas leme 
daebafa ka ia mai fa, tehu Au oke ela 
leo bee na, Ama ka naneas leme Nitu 
Mangalau ka mai. 

16 Dede'a na sama leo daebafa ka 
hataholin ta Au fa, sila boeo daebafa ka 
hataholin ta sila fa. 

17 Ama ka taos da'di Ama ka nuu 
hehelin, tunga eno ndoo sa. Ama ka 
dede'a-kokolan nde da'di eno ndoo sa. 

18 Sama leo Ama ka nadenu Au leo 
daebafa ka ia mai so, leondiak boe, Au 
adenus leo daebafa ka leu. 

19 Au fe Au ao ina nga da'dileo Ama ka 
nuu hehelin, soaneu sila paluu na, fo ela 
sila boeo, ala da'di Ama ka nuu hehelin, 
tunga eno ndoo sa. 

20 Au hule-haladoi ta ka'da soaneu 
sila mesa kasa fa. Au boe hule-haladoi 
soaneu hataholi fo lamahele leu Au a, 
hu ka nde Au ana mana tunga ngala 
tutui-bebengan. 

21 Au dokodoe neu Ama ka, fo ela 
basa-basas ala da'di esa, sama leo Ama 
ka da'di esa no Au, ma Au da'di esa 0 
Ama ka. Ela leo bee na, sila da'di esa lo 
Ita, fo ela daebafa ka lamahele, Ama ka 
nde nadenu Au. 

22 Au fes namatutua-namadedemak fo 
Ama ka fen neu Au a so, fo ela sila da'di 
esa, sama na leo Ita boeo da'di esa: 

23 Au o sila, ma Ama ka no Au, fo ela 
sila da'di esa te'e-te'e. Soona neukose 
daebafa ka bubuluk, Ama ka nde nadenu 
Au a, ma lae, Ama ka sue-lai sila, sama 
leo Ama ka sue-lai Au. 

24 Ama, Au nau fo ela hataholi fo Ama 
ka fes leu Au a, lakabubua lo Au nai Au 

mamana nga, fo sue ka nde sila lita Au 
matua-mademang. Matua-madema fo 
Ama ka fen neu Au nana Ama ka sue-lai 
Au te daebafak ia beita da'di fa. 

25 Amak fo matetu ka! Daebafa ka ta 
nalelak Ama fa, tehu Au alelak Ama, ma 
hataholi ia la bubuluk basa, Ama ka nde 
nadenu Au a. 

26 Au afa'da basa Ama, hataholi sila 
na'de nala so, ma neukose Au tao 
leondiak akandoo, fo ela Ama ka 
susue-lalain neu Au a, nahele nai dale 
nala dalek, fo sue ka nde Au da'di esa 


os." 
1 Yesus hule-haladoi basa 

18 nae leondia boema, no ana 
manatunga nala leu leo lee Kidro na selik 
leu. Osi esa nai ndia, de Yesus no ana 
manatunga nala leu leo osi ndia dalek 
leu. 

2 Yudas fo hataholi manake'dindiuk 
ndia, ana bubuluk mamanak ndia nana 
Yesus no ana manatunga nala nasi'a 
lakabubua nai mamanak ndia. 

3Boema Yudas boeo neu leo mamanak 
ndia neu. Tehu no solda'du Romawi 
bubuak esa, ma hataholi manamanea 
Manetualain Uman de'ubee, fo malanga 

ima mala lo hataholi Farisi la nde ladenu 
sala. Lini teetafa, banu lantela ma pele. 
4Tehu Yesus bubuluk basa, hata fo 
neukose ana da'di neu aoina na so. Hu 
ndia de, neu leo hataholi sila la mata na 
neu de natanes nae, "Emi sanga se?" 

SBoema lae, "Yesus, hataholi Nazaret 
ndia." Tutika Yesus nafa'das nae, "Au 
nde Ndia." Ndia te, Yudas fo hataholi 
manake'dindiu ka, napadeik nos lai ndia. 

6 Yesus bei nafa'das nae, "Au nde Ndia," 
tutika basas lakadedeak, de ala tu'u leu 
dae. 

"Yesus natane la'iesa selu kasa nae, 
"Emi sanga see?" Boema lae, "Yesus, 
hataholi Nazaret ndia." 

8 Yesus nafa'das nae, "Au afa'da basa 
ae, Au nde Ndia, boema metema memak 
Au nde emi sanga ka soona, neme na fo 
fe'ek ia la, ala la'o." 

? Yesus nafa'da nae leondia, fo ela hata 
fo makahulu na nafa'da ka, ana da'di 
leon nae, "Ama, basa hataholi fo Ama ka 
fes leu Au a, ta mopo-mate esa boen." 

10Tehu Simon Petrus nasakue tafaina 
esa de ana fe'a nan tutika ana tati imam 
matuaina ata na, de ketuheni di'idoo 
kona na. Ata ndia na'de Malkus. 


YOHANES 18.11-16 117 


11Boema Yesus nafa'da Petrus nae, 
"So'dok falik o tafaina ma leo mamanan 
dale neu! Ade tunga o dale dodoo ma, 
neukose Au ta inu nggalaa doidosok fo 
Ama ka fen neu Au ndia fa do?" 

12 Boema solda'du Romawi la lo sila 
malanga solda'du na, ma hataholi Yahudi 
la solda'du manamanea nala ho'u la 
Yesus de ala hengen. 

13 Makasososa na, lo Yesus neu nataa 
Hanas, fo Kayafas aliama na. Kayafas 
da'di imam matuaina nai teuk ndia dale 
na. 

14 Boema, ndia nde nanoli nafa'da basa 
manakoasa Yahudi la nae, malole lenak 
mate hataholi esa soaneu leoina lala'ena. 

15Simon Petrus no Yesus ana 
manatungan esa, tunga Yesus. Imam 
matuaina nalelak Yesus ana manatungan 
ndia. Hu ndia de ana leo dalek neu no 
Yesus leo imam matuaina uma so'da na 
neu, 

16 tehu Petrus nahani neme deak, nai 
lelesu bafa na. Basa boema, Yesus ana 
manatungan ndia, neu leo deak neu de 
ana kokolak no malalau inak esa, nanea 
lelesu a, boema Yesus ana manatungan 
ndia no Petrus leo dalek neu. 

17 Malalau inak fo manamanea lelesu 
ndia, nafa'da Petrus nae, "Hei, ade 
hataholi ndia, ana manatungan esa nde 
o hetu?" Boema Petrus nae, "Ta." 

18 Ndia te makalini na seli de malalau 
la lo manamanea Ia lakafu'dik ha'i de 
lamanelu lai ndia. Boema Petrus neu 
nakaninis de namnelu nakabubua nos. 

19 Imam matuaina natane Yesus la'eneu 
ana manatunga nala ma nanoli nala. 

20 Boema Yesus nae, "Au kokolak tataas 
esa no mangale'dok nai lea matan. Au 
anoli hataholi la tataas esa nai uma 
mamaso kala dalek, ma nai Manetualain 
Uman, nai mamanak fo mandoo fai a 
hataholi Yahudi la lakabubua. Au beita 
kokolak ita dede'a nafufunik la'iesa boen. 

21 Hu ndia de, tao le'e de Tuan natane 
Au? Matane ka'da hataholi fo lamanene 
Au nanoli nga. Te tao leo bee o, Au 
kokolak ae le'e soona, ala bubuluk." 

22 Tehu Yesus bei kokolak nae leondia 
tutika, manamanea esa ana fapan ma 
nae, "O mapalani la'iesa kana kokolak 
mae leondia neu imam matuaina!" 

23 Boema Yesus nae, "Metema Au 
kokolak sala soona, besak ia mafa'da 
sala na nde bee! Tehu metema Au 

kokolang ndia memak tete'e ka la'en, na 
tao le'e de o fapa Au?" 

24 Basa boema Hanas nadenu hataholi 
la lo Yesus no papa'a na leo Imam Matua 
ina Kayafa sa neu. 

25 Simon Petrus bei napadeik namanelu 
ha'i nai ndia boe. Boema hataholi la 
latanen lae, "Ade hataholi ndia, ana 
manatungan esa nde o hetu?" Tehu 
Petrus nalelesi nae, "Ta ma!" 

26 Boema Imam matuaina atan esa, fo 
Petrus tatiheni di'idoo na hataholin ndia, 
nafa'da nae, "Ade au ta ita o nde mo 
hataholi ndia neme osi ndia dalek fa?" 

27 Tehu Petrus nalelesi seluk nae, "Ta 
ma," Petrus bei nae leondia tutika, manu 
kokoa. 

28 Bei fafai anak te lo Yesus neme 
Kayafas uman, leo gobelno la uma mane 
na neu. Hataholi Yahudi la ta leu leo uma 
manek dale leu fa, fo ela ala boso tao 
langgenggeo uma ndia so'da na, tunga 
agama eno-dalan, nana ala sanga la'a 
nana'a Paskah ndia so. 

29 Hu ndia de, Pilatus neu leo deak neu 
de natanes nae, "Emi kalaak hataholi ia 
beek?" 

30 Boema lae, "Leo uni ka ta nasala fa 
soona, neukose ami ta mon leo Ama 
gobelno la mai fa." 

31 Boema Pilatus nafa'das nae, "Mo fali 
kana, fo maketu-mala'din tunga emi 
hoholo-lalanem!" Tehu hataholi Yahudi la 
lataa lae, "Ami ta bole hukumisa hataholi 
fa." 

32 Dede'ak ia da'di, fo ela ala tao latetu 
hata fo Yesus nafa'dan la'eneu eno-dalan 
tao leo beek, nai lelek Ana sanga mate. 

33 Boema Pilatus fali leo uma manek 
dale neu, de natane Yesus nae, "Ade 
hataholi Yahudi la mane na nde O do?" 

34 Yesus nae, "Ade natatanek ia kalua 
neme o dale ma mai do hataholi nde 
nafa'dan Au neu o do?" 

35 Boema Pilatus nae, "Ade au ia ta 
hataholi Yahudi fa do? O leoina ma nde 
lo O leo au o malanga ima mala mai. De 
O tao tatao-nono'i masalak beek so?" 

36 Boema Yesus nae, "Au nusa nga ta 
neme daebafak ia mai fa. Leo uni ka Au 
nusa nga neme daebafak ia mai soona, 
neukose Au hataholi ngala sanga enok 
lakandoo, fo daenga ala boso fe Au leo 
manakoasa Yahudi la neu. Tehu memak 

Au nusa nga ta neme daebafak ia mai 
fal" 

37 Boema Pilatus natane Yesus nae, 
"Metema leondiak soona, manek O do?" 
Yesus nae, "O nde mafa'da mae, Au ia 
manek. Au ia, nanabongik boema Au mai 
leo daebafa ka mai, no dudu'ak ka'da 
esa mesa kana, fo nde Au tui-benga eno 
ndoo sa. Hataholi see da'di neme ndoos 
ndia mai soona, namanene Au." 

38Boema Pilatus natanen nae, "Ndoos 
ndia, sosoa na nae leo bee?" Boema 
Pilatus leo deak mai seluk de nafa'da 
hataholi Yahudi la nae, "Au ta hapu 
hataholi ia salan esa boen. 

39 Tehu tunga emi ha'da ma soona, 
au po'i hataholi nanahukuk esa nai Fai 
Matua Paskah. Ade emi nau au po'i fe 
emi hataholi Yahudi la mane na do?" 

40 Tehu lataa no eekik lae, "Ta, boso po'i 
hataholi Ndia, te po'i Barabas!" Barabas 
ndia, hataholi mana bonga uma esa. 
19 1 Basa boema Pilatus neu leo 

dalek neu, de nadenu hataholi la 
filuk Yesus. 

ZBoema solda'du la ane la ti'ilanga 
nggauk esa de ala taon neu Yesus langan 


YOHANES 19.3-7 122 


lain. Basa ndia boema, ala fen pake 
ba'du mata pilabalanggeok esa, 

3 de ala la'ok neu mai leo mata na leu, 
de ala hakinonolin lae, "So'dak molek 
ba'eneu mane Yahudi!" Basa boema ala 
fapan. 

4Basa ndia boema, Pilatus fali seluk leo 
deak neu, de nafa'da hataholi makadotok 
sila la nae, "Mete dei! te au on leo deak 
mai, fo au fen leo emi ne'i, fo ela emi 
bubuluk te au ta hapu hataholi ia salan 
esa boen." 

> Boema lo Yesus leo deak neu te Ana 
paken ti'ilanga nggauk ma ba'du manalu 
pilabalanggeok esa. Boema Pilatus 
nafa'das nae, "Mete hataholi ndia leona." 

6Lelek fo malanga ima mala lo 
manamanea sila la lita Yesus boema 
ala eki lae, "Lona nggangen leona! 
Lona nggangen leona?" Boema Pilatus 
nafa'das nae, "Hela man fo emi lona 
nggange aom, te au ta hapu hataholi ia 
salan esa boen." 

7 Tehu hataholi Yahudi la lae, "Tunga ami 
hoholo-lalanem soona, muse hukunisa 
hataholi ndia, nana nafa'da aon nae, 
Manetualain Anan ndia." 

8 Pilatus namanene hataholi Yahudi la 
lafa'da lae leondia boema, ana boetai 
bibii ka. 

9Tutika ana fali ne'un leo uma manek 
dale neu de lo Yesus leo dalek neu, 
boema natanen nae, "O da'di meme bee 
mai?" Tehu Yesus ta nataa fa. 

10 Hu ndia de, Pilatus nafa'da selu kana 
nae, "O ta nau kokolak mo au fa? Fo ela 
O bubuluk te, au anuu koasa po'i O, ma 
au anuu koasa lona nggange O!" 

11 Boema Yesus naen nae, "Makanaema 
Manetualain ta fe koasa ndia neu o 
fa soona, o ta manuu koasa faa anak 
boen, soaneu Au fa. Hu ndia de, hataholi 
manafe Au leo o neu ndia, sala singon 
ba'ulena o sala-singom." 

12 Pilatus namanene dede'ak ndia 
boema, ana sanga enok fo ana po'i 
Yesus. Tehu hataholi Yahudi la ala eki 
ma lae, "Makanaema Tuan po'in soona, 
Kese la ta nanonoo Tuan so'on! Hataholi 
fo nafa'da nae, ndia manek soona, Kese 
la musu noon hataholi ndia!" 

13 Pilatus namanene dede'ak ndia 
boema, no Yesus leo deak neu. Boema 
nangatuuk neu kandela kekee-fufulan 
lain, fo nai mamana ka na'de, Lantai 

Batu. Nai dede'a Ibrani dalek soona, 
na'de Gabata. 

14 elek ndia, sanga li'u sanahulu dua 
lele'do na, fo fai Matua Paskah beita losa 
fa, te Pilatus nafa'da hataholi la nae, 
"Emi mane ma nde ia!" 

15 Tehu ala eki lakandoo lae, "Tao 
misan! Tao misan! Lona-nggangen!" 
Boema Pilatus natanes nae, "Ade au 
muse lona-nggange emi mane ma do?" 
Tehu malanga ima mala lataa lae, "Ami 
manem ka'da esa mesa kana, fo nde 
Kese la." 

16 Boema Pilatus fe Yesus neu fo ala 
lona-nggangen. Ala sipo la Yesus boema, 
lon de ala la'o leona. 

17 Lo Yesus leo deak neu te, Yesus lu'a 
aon ai nggange na, de lon leo mamana 
ka na'de, "Mamana Langaduik." Fo nai 
dede'a Ibrani dalek soona loken lae, 
Golgota. 

18 Boema ala lona nggangen neme ndia. 
Ala lona nggange lakabubua Yesus no 
hataholi fe'ek dua boe. Esa nai boboa kii 
na, ma esa nai boboa kona na, de Yesus 
nai duas tala'da. 

19 Pilatus nadenu ala paku papak esa 
neu Yesus ai nggange na nisilai na nae, 

"Yesus neme Nazaret, hataholi Yahudi Ia 
mane na." 

20 Hataholi Yahudi ba'u ka ala les susula 
liik ndia, nana ala lona-nggange Yesus 
nai mamana ka, ta doo ka neme kota 
mai fa. Ala sulak susulak ndia nai dede'a 
Ibrani, Latin, ma Yunani dalek. 

21 Boema malanga ima mala lafa'da 
Pilatus lae, "Boso sulak mae, 'Hataholi 
Yahudi la Manen', te sula kana mae, 
'Hataholi ia nafa'da nae, Hataholi Yahudi 
la Mane na nde Au." 

22 Tehu Pilatus naes nae, "Au sulak basa 
bee soona, neme na leona." 

23 Solda'du la ala lona-nggange basa 
Yesus boema, ala ho'i la bualo'a papake 
na, de ala ba'en neu baba'ek ha: fo 
esa na hapu biak esa. Boema ala ho'i 
la ba'du manalu na boe. Ba'du manalu 
ndia, seseun ta, te ala tenun neme lain 
losa dae. 

24 Boema solda'du la lakokolaok lae, 
"Ata boso kee kee ba'du manalu ia. Te 
malole lenak, ata tu'u batu fo naketu fe 
ita, see ka nde hapu nana." Dede'ak ia 
ana da'di, fo ela ana tao natetu hata fo 
nanasulak nai Susula Malalaok dale nae: 
"Ala baba'e Au bua papake nga, tehu 

ala tu'u batu soaneu Au ba'du manalu 
nga." Memak tete'e ka, solda'du la ala 
tao leondiak. 

25 Ndia te, Yesus inan, ma Yesus inan 
tolanoo inan fo Maria Klopas saona, 
boema Maria Magdalena, lapadeik deka 
lo Yesus ai nggange na. 

26 Yesus nita inan no ana manatungan 
fo Ana sue-lai ka lapadeik lai ndia 
boema, nafa'da inan nae, "Ina, Ina ana 
ma nde ndia." 

27 Basa boema, Yesus nafa'da ana 
manatungan ndia nae, "O inam nde 
ndia." Mulai name faik ndia mai boema, 
Yesus ana manatungan ndia, ana sipok 
Yesus inan de ana leo non nai uma. 

28 Yesus bubuluk nae, besak ia basan 
lala'ena natetu-nandaa so, boema fo ela 
hata fo nanasulak nai Susula Malalaok 
dale ana da'di, boema nae, "Au maa nga 
ma'da ka." 

29 Ndia te, mango esa nai ndia, henuk 
no oe angol makeis. Boema ala ho'i la 
bue bunak esa, de ala dopen leo oe 
angol ndia dalek neu, boema ala kofun 
neu ai hisop matane esa, de ala lo kana 
leo Yesus difadoo na neu. 

30 Yesus nalamei nita oe angol ndia, 
boema nafa'da nae, basa basan "Dai so!" 
Tutika Ana pelu neu de maten. 

31 Basa manakoasa Yahudi la ta 
nau hataholi nanalona-nggangek sila 
la popoola nala belona lahele leme 
ainggangek lain nai fai Saba ta, 
nakalenak oek ia, fai Sabat ndia Fai 
Matua, fo fai hehelik esa. Nana faik fo 
lelek Yesus nanalona-nggange ka, ana 
tu'da la'e beita fai Sabat ndia fa. Boema 
hataholi Yahudi la loke Pilatus, fo ana 
fes loak soaneu ala helula'di hataholi 
nanalona-nggange basak sila la ei nala, 
fo lakona popola nala leme ainggangek 
lain mai. 

32 Boema solda'du la leu de ala 
helula'di lakahuluk hataholi kaduak fo 
nanalona-nggangek lakabubua lo Yesu 
sa, ei nala. 

33 Lelek fo ala losa Yesus boema, ala 
mete neu te maten so. Da'di ala ta 
helula'di ei na fa. 

34 Tehu solda'du esa nai solda'du sila 
la dalek, ana pau Yesus kaisu na ninik 
tee. Boema no kaiboik, daak ma oe a ala 
kalua leon. 

35 Hataholi fo nita matan manda'dik 
ndia, hataholi ndia nde manatui-benga 
dede'ak ndia, fo ela emi boeo mamahele. 
Ma sakasiin ndia la'en, ma ana bubuluk 
nae, dede'ak ndia la'en. 

36 Dede'ak ndia anda'di, fo ela ana tao 
natetu hata fo nanasulak nai Susula 
Malalaok dale nae "Ala ta helula'di duin 
esa boen." 

37 Nai Susula Malalaok dale boeo 
nanasulak nae: "Neukose ala langanalo 
Ndia fo nanapau basa ka so." 

38 Basa ndia boema, Yusuf neme 
Arimatea mai, neu noke Pilatus fo ana 
fen loak soaneu neu ho'i na Yesus 
popola na. (Yusuf nde bee na, Yesus 
ana manatungan ndia, tehu ana tunga 
no nafufunik, nana ana bii manakoasa 
Yahudi la.) Pilatus fen loak, boema neu 
ho'i na Yesus popola na. 

39 Nikodemus, fo makahulu na ana mai 
hai leo Yesus nai fai le'odaek, no Yusuf 
boe. Nikodemus nini bumbu laluteik 
kaboominik, ma ai gaharu. Basa-basan 
lala'ena, fafa'kama bela na kilo teluhulu. 

40 Hataholi kaduak sila la, ala ho'i la 
Yesus popola na boema, ala popotin ninik 
tema mamates, no bumbu kaboominik 


YOHANES 19.41-20.5 129 


sila la, tunga hataholi Yahudi a ha'da 
natoi-natonon. 

41 Nai mamanak fo Yesus nanalona- 
nggange ka, hapu osi esa. Nai osi ndia 
dalek, hapu bolo mamate beuk esa, fo 
beita latoi lita mamates neme bolok ndia 
dalek fa. 

42 Nana bolo mamates ndia ana deka, 
ma fai Saba ta sanga deka so, boema 
latoi Yesus neme ndia leona. 

20 ! Mamasok fafai na, fo bei 

makahahatuanak, te Maria 
Magdalena neu leo lates neu. Ana losa 
boema, ana mete te batuina fo ala 
tatanan neu late sa, nanakeko henik 
neme late sa bafa na mai so. 

2 Boema nalai fali de neu sanga Simon 
Petrus ma Yesus ana manatunga susue 
na de nafa'das nae, "Ala ko'o lini 
Lamatua ka neme lates dale mai so, tehu 
au ta bubuluk ala pe'dan nai bee a fa." 

3Boema Petrus no ana manatungan 
fe'ek ndia, lalai leo lates leu. 

4Duas lalaik tehu ana manatunga fe'ek 
ndia nalai seli Petrus de, ana nduku 
nakahuluk lates. 

5Tutika ana titino leo lates dale neu 
te, nita tema mamate sa bei lee-lee nai 

ndia, tehu ana ta kona leo lates dale neu 
fa. 

6 Simon Petrus losa nakabuik, tehu ana 
kona nakandoo leo lates dale neu de nita 
tema mamate sa bei lee-lee nai mamana 
na, 

7 tehu tema nanapa'ak nai Yesus langa 
ha, ta deka nai ndia fa te, nanadiku 
matalololek de nanape'dak nai mamana 
fe'ek so. 

8 Basa boema, ana manatungan fo 
manalosa nakahuluk late sa ndia, ana 
kona leo dalek neu de nitan boema 
namahele. 

9Losa faik ndia te ala beita lalelak 
hata fo nanasulak nai Susula Malalaok 
dale nae, Ana muse naso'da falik neme 
mamate sa mai. 

10 Basa ndia boema, Yesus ana 
manatungan sila la fali le'us. 

1! Maria Magdalena napadeik neu late 
sa mata na boema ana kii. Ana bei kii-kii 
te, ana titino leo lates dale neu, 

12 boema nita ata nusa so'dak dua, ala 
pake bualo'a fulak. Duas langatuk lai 
Yesus popola na mamana, de esa nai 
langa na ma esa nai ei na. 

13 Boema ata nusa so'dak sila latanen 
lae, "Ina, te tao le'e de o kii?" Boema 
Maria nae, "Ala ko'o lini au Lamatua nga 
so, de au ta bubuluk ala pe'dan nai bee 
fa." 

14 Ana kokolak basa nae leondia boema, 
ana lipa leo dea neu te, nita Yesus 
napadeik nai dea na so. Tehu ana ta 
bubuluk, Yesus nde ndia fa. 

15 Boema Yesus natanen nae, "Ina, te 
tao le'e de, ina kii? Ina sanga see?" Tehu 
Maria naedaenga manamanea osi a nde 
ndia de nafa'dan nae, "Ama, metema 
Ama nde pe'da heo kana neme ia mai 
soona, ama sue na mafa'da au, Ama 
pe'dan nai bee, fo daenga au u ho'i fali 
kana." 

16 Boema Yesus nafa'dan nae, "Maria!" 
Tutika Maria lipa leo Yesus neu de, 
ana kokolak ninik dede'a Ibrani nae, 
"Rabuni!" fo sosoa na nae, "Mesen." 

17 Boema Yesus naen nae, "Boso taila'e 
Au dei, te Au beita kae leo Ama ka u 
fa. Tehu fali mu'u ma leon, fo mafa'da 
Au tolanoon gala mae, besak ia Au kae 
falik leo Au Ama nga ma o Amam, ma Au 
Manetualai nga ma o Manetualai ma." 

18 Boema Maria neu nafa'da Yesus ana 
manatunga nala nae, au ita Lamatua ka 
so, de Lamatua ka nafa'da basa dede'ak 
sila la neu au. 

19 Bei nai mamasok ndia dalena boe, 
tehu la'e le'odaek, boema Yesus ana 
manatunga nala lakabubua leme uma 
esa dalek, de ala nggoelisa basa lelesu 
la, nana ala bii manakoasa Yahudi la. 
Tehu nggenge te Yesus mai de napadeik 
nai basa-basas tala'da, boema nafa'das 
nae, "So'da-molek ba'eneu emi." 

20 Nafa'da basa nae leondia boema, 
natu'dus lima na ma kaisu na. Lita 
Lamatua ka boema, lamahoko laanseli. 

21 Boema Yesus nafa'da la'iesa 
selukasa nae, "So'da-molek ba'eneu 
emibasamala. Sama na leo Ama ka 
nadenu Au, leondiak boe, Au adenu 
emi." 

22Tutika Ana fuu ani hahae na 
neus, boema nafa'das nae, "Sipo ma 
Manetualain Dula Dalena leona. 

23 Metema emi fe do'o do ampon 
neu hataholi esa sala-singon soona, 
Manetualain boeo fe do'o do ampon neu 
hataholi ndia fa. Metema emi ta fe do'o 
do ampon neu hataholi esa sala singon 

fa soona, Manetualain boeo, ta fe do'o 
do ampon neu hataholi ndia fa." 

24Tomas fo loken soona lae, 
"Takalapak", fo Yesus ana manatungan 
esa nde ndia boe. Ndia te ta nakabubua 
nos lai ndia fa. 

25 Basa boema, Yesus ana manatungan 
sila la lafa'da Tomas lae, "Ami mita 
Lamatua ka so!" Tehu Tomas nae, 
"Metema au beita ita paku mamana ka 
hai lima na, fo au beita tao au lima ku'u 
nga neu bisu piik sila la, ma beita tao au 
lima nga neu kaisu na fa soona, au ta 
nau amahele makandondook fa." 

26 Basa mamasok esa seluk boema, 
Yesus ana manatunga nala lakabubua 
seluk nai mamanak ndia, tehu ia soona, 
Tomas nai ndia boe. Ala nggoe lisa basa 
lelesu la. Tehu Yesus mai de napadeik 
neu basas tala'da, boema nafa'das nae, 
"So'da-molek ba'eneu emi." 

2/ Basa boema Yesus nafa'da Tomas 
nae, "Mete Au lima nga, fo tao o lima 
ku'uma neu bisu piik ia la leona. Boema 
lok o lima ma mai fo taon neu Au kaisu 
nga, fo o dalema boso boe naba'e bai, 
tehu mamahele leona!" 

28 Boema Tomas nafa'da Yesus nae, "Au 
Lamatua nga ma au Manetualai nga!" 

29 Boema Yesus nafa'dan nae, "Hu ka 
nde o mita Au, de besaka o mamahele 
hetu do? Tehu maua-manalek ba'eneu 
hataholi fo namahele, leomae beita nita 
Au fa!" 

30 Yesus beitao manada'di beuk 
makadotok seluk bai, nai ana manatunga 
nala matan, tehu ala ta sulak basas nai 
susulak ia dalek fa. 

31 Tehu ala sulak basa ia la, fo daenga 
ela emi mamahele mae, Yesus nde beena 
Mane Mana Fe So'dak fo Manetualain 
Anan, boema hu ka nde emi mamahelen, 
de emi hapu maso'da ka. 

1 Basa ndia boema, Yesus natu'du 

2 1 ao na la'i esa seluk neu ana 
manatunga nala neme Dano Tiberia sa. 
Dede'ak ndia dada'di na leoiak. 

2 Faik esa boema, Simon Petrus, Tomas 
fo loken lae, Takalapak, Nitanel neme 
Kana nai Galilea, Zebedeus ana nala, ma 
ana manatunga fe'e dua, de basa-basas 
lakabubua. 

3Simon Petrus nafa'da nonoo nala nae, 
"Au sanga u ho'u i'ak." Boema Petrus 
nonoo nala lafa'dan lae, Ami meu boe, 

Tutika ala sa'e leo ofak lain leu de ala 
la'o leon. Tehu le'odaek ndia dale na, ala 
ta lalaa i'ak boak esa boen. 

4Le'do tii boema, Yesus napadeik nai 
dano su'u na, tehu ta lalela kana fa. 

> Yesus natanes nae, "Ana ngala lemin, 
ade emi hapu i'ak boe do?" Tehu lataa 
lae, "Ta ma," 

6 Boema Yesus nafa'das nae, "Pilu emi 
dala ma leo ofa ka boboa kona na neu, te 
neukose emi hapu i'ak." Boema ala pilu 
dala neu, tehu ala hela fali kana te, ala 
ta hela labe'i fan, nana i'ak makadotok 
lai dala dale. 

7 Boema Yesus ana manatunga susue 
na nafa'da Petrus nae, "Lamatua ka nde 
ndia!" Simon Petrus namanene dede'ak 
ndia boema, ana o'du ba'du na neu, 
nana ndia te, ana ta pake ba'du fa tutika 
ana palaboku leo oe dale neu. 

8 Ana manatunga fe'e kala, lakabuik lo 
ofa ka leo ma'dak lain leu, ma ala hela 
dala, henuk no i'a ka. Ala nafu ofa ka ta 
doo ka neme solokae ka mai, fafa'kama 
ka'da metel natun esa. 

9 Ala kona leme ofak lain mai, te lita 
ha'i a folokakaan nai dano su'u na, tehu 
lita i'ak ma loti nai ha'i lain. 

10 Boema Yesus nafa'das nae, "Mini 
su'dik i'ak fo besa ka emi ho'u ma kala, 
boak de'ubee leo ia mai dei." 

11 Tutika Simon Petrus kae leo ofak lain 
neu, de ana loso dala leo madak lain 
neu. Dala ndia henuk no i'a matua ina 
mesa-mesan: ala leke la basa-basas 
lala'ena, i'ak boak natun esa limahulu 
telu. Leomae i'ak de'u-de'u basa ndia, 
tehu dala ndia ta sii ba'en faa anak boen. 

12Boema Yesus nafa'das nae, "Mai fo 
mi'a leona." Tehu Yesus ana manatunga 
nala, esa ta napalani natanen nae, "Te 
Ama ia, see?" Nana ala bubuluk basa, 
Lamatua ka nde ndia so. 

13 Basa boema Yesus neu nangatuuk 
deka nos, boema Ana ho'i na loti ndia, 
de Ana fe ana manatunga nala. I'a ka 
boeo, Ana tao leondiak. 

141a soona, Yesus natu'du ao na neu 
ana manatunga nala, soaneu kala'i 
telu na, nai lelek fo naso'da falik neme 
mamate sa mai. 

15 La'a basa boema, Yesus nafa'da 
Simon Petrus nae, "Simon, fo Yona anan, 
ade o sue-lai Au, lenaheni basa ia la 
susue-lalain neu Au a do ta?" Boema 
Petrus nae, "Tete'e ka, Lamatuak. 

Lamatua ka bubuluk, au sue-lai Lamatua 
ka." Yesus nafa'dan nae, "Makaboboi Au 
bi'lopo ana ngala." 

16 Yesus natanen neu kala'i dua na nae, 
"Simon, fo Yona anan, ade o sue-lai 
Au do ta?" Boema Petrus nae, "Tete'e 
ka, Lamatuak. Lamatua ka bubuluk, au 
sue-lai Lamatua ka." Yesus nafa'dan nae, 
"Makaboboi Au bi'ilopo ngala." 

17 Yesus natanen neu kala'i telu na 
nae, "Simon, fo Yona anan, ade o 
sue-lai Au do ta?" Boema Petrus dale 
na he'di sa, nana Yesus natanen losa 
la'i telu, Boema Petrus nataa seluk nae, 
"Lamatuak, Lamatua ka bubuluk basa 
hata lala'ena. Lamatua ka bubuluk, 
au sue-lai Lamatua ka!" Boema Yesus 
nafa'dan nae, "Makaboboi Au bi'ilopo 
ngala. 

18 Au dede'ang ia tete'e ka la'en; Nai 
lelek fo o bei mulisolu ma,o kalikee aom 
o kalikee ma, fo o hii mu leo bee mu 
soona, o la'o-la'o mesan. Tehu metema 
neu o fai lasi ma soona, hataholi fe'ek 
nde kalikee fe o kalikee ma neu, fo ana 
hela o leo mamanak fo, o ta mahii kana 
fa." 

19 Yesus dede'an ndia, ana da'di 
natutu'duk esa nae, neukose Petrus 
ana mate tao leo beek, fo soaneu 
namatutua-namadedema Manetualain. 
Basa ndia boema, Yesus nafa'da Petrus 
nae, "Tunga Au leona!" 

20 Basa boema, Petrus lipa leo dea neu 
te, nita Yesus ana manatunga susue na, 
nai dea na. Ndia nde nangatuuk deka 
no Yesus ndek la'a, boema natane Yesus 
nae, "Lamatuak, see ka nde ke'dindiu 
Lamatua ka?" 

21 Petrus nitan boema natane Yesus 
nae, "Lamatuak, neukose, tao leo beek 
no hataholi ia?" 

22 Boema Yesus naen nae, "Leo uni ka, 
Au nau naso'da nahele losa Au fali ma'i 
nga o, o ito atom ta ndia fa. Tehu o 
soona, tunga Au leona!" 

23 Boema hala ka nakapela nai Yesus 
ana manatunga nala tala'da nae, 
neukose Yesus ana manatungan ndia, ta 
mate fan. Te see ko na Yesus ta nafa'da 
nae, ana manatungan ndia neukose ta 
mate fan, tehu nae, "Leo uni ka, Au nau 
naso'da nahele losa Au fali ma'i nga o, 0 
ito atom ta ndia fa." 

24 Yesus ana manatungan ndia, nde 
tui-benga basa manda'dik ia la. Ndia nde 
sulak basa dede'ak ia la boe. Hu ndia de 
ita bubuluk basa, nafa'da basa dede'ak 
ia la, memak tete'e ka. 

25 Yesus beitao dede'ak makadotok 
nanseli. Leo uni ka, ala sulak la basa 
dede'ak sila la lala'ena soona, au dodoo 
nana, ta hapu mamanak dai nai daebafak 
ia, soaneu pe'da fua basa susulak sila la. 


Kisah Para Rasul 


1 Teofilus fo dale malole Nai au 

1 susula makasososa nga dalek, au 
afa'da mangalele'do basa hata fo Yesus 
tao-no'in, ma nanoli nala mulai neme 
Ana ho'u uele'din mai, 

2losa faik fo, nanaso'u falik leo nusa 
so'da ka neu. Ana beita kae falik leo 
nusa so'da ka no Manetualain Dula Dale 
na koasan ndia fa te, Ana fe hataholi 
nadedenu nanahele nala natutu'duk. 

3 Mate basan de naso'da falik boema, 
nai faik hahulu dale na, nasi'a natu'du 
aoina na no le'do-le'dok neu hataholi 
nadedenu nala nae, tete'e ka naso'da 
falik so. Hataholi nadedenu nala litan 
de Ana kokolak nos la'eneu Manetualain 
Ana paleta leo Mane ka. 

4Ma nai lelek fo Ana leo sama-sama 
nos ala, Ana fes paleta nae, "Boso laoela 
Yerusalem. Mahani meme ndia losa Ama 
ka Ana fe hata fo Ana helu basa ka, fo 
nde hata fo makahulu na Au basan neu 
emi so. 


KISAH PARA RASUL 1.5-10 2 


SNana Yohanis salani ninik oe, tehu 
bei faik de'ubee bai soona, neukose emi 
nanasalanik ninik Manetualain Dula Dale 
na." 

6 Lelek fo Lamatua ka hataholi nadedenu 
nala lakabubua lo Yesus boema latanen 
lae, "Lamatuak, ade besak ia, Lamatua 
ka sanga napadedeik falik hataholi Israe 
la paleta na do?" 

/Boema Yesus nafa'das nae, "Au 
Amang nde naketu le'dofai na. Ta paluu 
emi bubuluk dede'ak ndia fa, nana Au 
Amang hak ndia. 

8Tehu neukose emi hapu koasa, 
metema Manetualain Dula Dale na ana 
kona mai emi. Ma neukose emi da'di 
sakasii soaneu Au nai Yerusalem, nai 
basa Yudea lala'ena, ma nai Samaria, 
losa daebafa ka bu'u-bu'u nala." 

9Yesus nafa'da basa nae leondia 
boema, nanaso'u falik leo nusa so'da ka 
neu neme mata nala mai, boema ko'a sa 
poti nan de ta litan so'on. 

10 [elek Yesus nanaso'u falik leo nusa 
so'da ka neu, de ala bei langanalo leo 
lalai leu, te no kaiboik, hataholi dua, ala 
pake bualo'a fulak, lapadeik lai boboa 
nala, 

11 boema lafa'das lae, "Hai, hataholi 
Galilea la lemin, tao le'e de emi mapadeik 
meu ndia de emi manganalo leo lalai 
meu? Yesus fo emi mitan nanaso'uk leo 
nusa so'da ka neme emi matam mai 
ndia, neukose Ana fali ma'i selu kana 
leondiak, sama leo na'ka sa emi mitan 
ndia boe." 

12 Basa boema Lamatua ka hataholi 
nadedenu nala kona leme lete Zetun 
lain mai de lakandoo leo Yerusalem leu. 
Letek ndia dodoo na neme Yerusalem 
mai a, fafa'kama kilo esa. 

13 Ala losa Yerusalem boema, lakandoo 
leo ala leo leme uma, kama manai lai 
na. Lamatua ka hataholi nadedenun 
sila la nde: Petrus ma Yohanis, Yakobis 
ma Anderias, Felipus ma Tomas, 
Bartolomeos ma Mateos, Yakobis fo 
Alfeus ana na, Simon fo hataholi Zelot 
ma Yudas fo Yakobis ana na 

14 basa-basas lakabubua no dalek 
esa lakandoo, fo ala hule-haladoi. Ala 
hule-haladoi sama-sama lo ina kala, fo 
nai dalek hapu Yesus inan Maria, ma 
sama-sama lo Yesus tolanoo nala. 

15 Faik esa, fo nai lelek lakabubua, 
fafa'kama hapu hataholi natun esa 

duahulu lai ndia. Boema Petrus fo'a 
napadeik de ana kokolak nae, 

16 "Tolano-tolaoo ngala lemin! Hata fo 
nanasulak nai Susula Malalaok dale, 
muse ala da'di. Makahulu na Manetualain 
Dula Dale na ana kokolak tunga Dauk, 
la'eneu Yudas fo nalanga hataholi mana 
ho'u Yesu sa. 

17 Ita hataholin esa nde Yudas ia, fo 
nanahele basak soaneu nalalau-naoono 
sama-sama no ita boe." 

18 Yudas ia, ana hapu dae fo ana da'di 
mamana loo-laten neme ngga'di mana 
ke'dindiu mangalau na mai so. Ana 
tu'da de tatika'di tei na, boema tei 
aten basa-basan poka leo deak mai, de 
maten. 

19 Basa hataholi mana leo nai Yerusale 
ma ala bubuluk dede'ak ndia. Hu ndia 
de, ala foi dae ndia na'de na tunga sila 
dede'a na soona na'de Akeldama, fo 
sosoa na nae, 'Dae Daak'. 

20 "Nanahu nanasulak nai susula 
Mazmur dale nae leo ia, 'Neme na fo 
mamana leleo na nee nee-lino lino: 
hataholi esa boen boso leo nai dalek.' 
Nanasulak nae leo ia boe, 'Neme na fo 

hataholi fe'ek ho'i na kandela nagatutuu 
na.' 

21 Hu ndia de, muse hapu hataholi esa 
ana tunga no ita fo ana da'di sakasii 
nae, Lamatuak Yesus naso'da falik neme 
mamate sa mai so. Hataholi ndia muse 
hataholi esa neme basa hataholi fo 
sama-sama no ita tataas esa neme lelek 
fo ita tunga Lamatuak Yesus leo basa 
mamanak lala'ena, mulai neme Yohanis 
ana salani, losa lelek fo Yesus nanaso'uk 
leo nusa so'da ka neme ita tala'da mai." 

22 (1:21) 

23 Boema hataholi manai sila la ala 
fe hataholi dua, fo nde Yusuf fo nasi'a 
loken soona lae, Barsabas, ma nasi'a lae 
Yustus boe, boema Matias. 

24 Boema ala hule-haladoi lae, "Ou 
Lamatuak, O bubuluk basa hataholi 
daebafa ka dale na. Yudas ia, Lamatua 
ka hataholi nadedenun, tehu ana tu'da 
neme kandela nagatutuu na mai, de 
maten so. Hu ndia de, matu'du fe ami, 
nai hataholi kaduak ia la, see ka nde 
Lamatua ka helen, soaneu nakalala'ok 
belaba'uk ndia nggati Yudas." 

25 (1:24) 

26 Basa boema ala tu'u batu fo ala 
sanga nai hataholi kaduak sila la, see 
ka nde ala hele nana. Boema batu tu'da 
la'e Matias. Hu ndia de ala so'un da'di 
Lamatua ka hataholi nadedenun, fo 
ana tunga sama-sama no Lamatua ka 
hataholi nadedenu kasanahulu esa fe'e 
nala. 

! Lelek fai Pentakosta losa boema, 
basa hataholi kamahehele kala 
lakabubua leme mamanak esa. 

2 Boema no kaiboik, lamanene 
mangguuk esa neme lalai mai, sama leo 
ani matua ina ngguu na. Mangguuk ndia, 
ana poti na uma fo langatuuk ndia dalek 
lala'ena. 

3Boema lita masalolo'de kala lasalolo'de 
sama leo ha'i pila ka nasalolo'de, nai 
basa uma ndia dalek lala'ena, de basa 
boema ana sa'e neu esa-esak langan 
lain. 

4Tutika Manetualain Dula Dale na koasa 
nalas de ala mulai kokolak linik dede'a 
fe'ek mata-mata kala. Ala kokolak tunga 
hata fo Dula Dale ka, ana fes ala kokola 
kana. 

SLelek ndia, hataholi Yahudi makadotok 
ala mai leme nusa mata-matak manai 

daebafak ia lala'ena, de lakabubua lai 
Yerusalem. Hataholi sila la nde bee na 
hataholi fo lamahele neu Manetualain. 

6 Lelek fo lamanene mangguuk ndia 
boema hataholi makadoto kala mai 
lakamomotu. Lamanene hataholi 
kamahehelek sila la kokolak lalelak sila 
esa-esak dede'an boema ala nggenge 
beno'u. 

7Basa-basas bafa nala beepoo, boema 
lakokolaok lae, "Hataholi mana kokolak 
ia la, basa-basas hataholi Galilea la 
hetu? 

8 Da'di tao leo beek, de ita tamanenes 
ala kokolak lalelak ita esa-esak dede'a 
na? 

?Ita nggelok teme Partia, Media, Elam 
mai, nggelok leme Mesapotamia, Yudea, 
Kapadokia, ma nggelok leme Pontus ma 
Asia mai, 

10 Nggelok leme Frigia, ma Pamfilia, 
nggelok leme Masir, ma basa nusak 
manai Libia, fo deka no Kirene, ma 
nggelok leme Roma mai, 

11 Hapu hataholi Yahudi, ma hataholi 
leo fe'e kala boe, tehu ala masok agama 
Yahudi so. Boeo hapu nggelok leme 
Kreta ma Arab mai. Ita basa-basa tala 

tamanenen nde ndia, hataholi sila Ia 
kokolak lalelak ita esa-esak dede'an 
boema ala kokolak dede'a mata beuk fo 
Manetualain tao kala!" 

12 Boema basa-basas bafan beepoo 
leona de lakokolaok lae, "Ia sosoa na 
nae leo bee ia?" 

13 Tehu hapu hataholi nggelok soona 
ala hakinonolis lae, "Weh, hataholi mana 
mafuk basa sila la!" 

14 Boema Petrus napadeik sama-sama 
no Lamatua ka ana mana tunga 
kasanahulu esa nala. Boema ana kokolak 
namabela hala na no hataholi makadotok 
sila la nae, "Tolano-tolanook fo hataholi 
Yahudi ma basa hataholi mana leo 
manai Yerusale mala lemin! Mamanene 
matalolole leona, nana paluu au afa'da 
mangaleledo dede'ak ia la neu emi. 

15 Hataholi ia la ta mafuk sama leo emi 
dudu'am ndia fa, nana besa ka li'u sio 
fafaik. 

16 Tehu Manetualain nafa'da basa 
dede'ak ia tunga Nabi Yoel nae: 

17 Manetualain nae, 'Neu fai mate'e ka 
te neukose Au akona Au Dula Dale nga 
neu basa hataholi lala'ena. Emi ana tou 
mala ma emi ana ina mala, neukose 

lafa'da emi basa dede'ak fo Au afa'da 
neus ala. Neukose emi hataholi mulisolu 
mala, lita basa dede'ak fo Au atu'du neus 
ala. Neukose emi hataholi lasi mala, 
lalame'i me'is fo Au fe neus ala. 

18 Neu Au ata ngala fo nau touk do 
inak boe neukose Au akona fes Au Dula 
Dale nga, nai faik sila la fo lafa'da basa 
dede'ak fo Au afa'da neus ala. 

19 Neukose Au tao manda'di beu kala 
nai lalai, ma dede'a matua ina la nai 
daebafa ka: neukose hapu daak, ha'i, 
boema masuk. 

20 Neukose le'do da'di makahatuk, bula 
ka da'di pilas sama na leo daa ka, tehu 
Lamatua ka Fai Matuan ma Fai Malolen 
ndia, ana beita losa nde ndia fa. 

21 Neu faik ndia te metema see nalo neu 
Lamatua ka soona, neukose naso'da.' 

22 Tolano-tolanoo Israel ngala lemin! 
Mamanene hata fo au afa'dak ia la. 
Manetualain fe basa belaba'uk neu Yesus 
fo hataholi Nazaret ndia, soaneu tolanoo 
kala so. Ita titan no mangale'dok nai 
manda'di beu kala ma dede'a matua ina 
la dalek, fo Manetualain taon nai emi 
tala'da tunga Yesus ndia. Emi bubuluk 
basa dede'ak sila la so. 

23 Manetualain naketu basa nae, Ana 
fe emi Yesus fo dede'ak ndia nandaa no 
dale tutu'u na. Tehu nai lelek fo Ana fen 
mai, boema emi taomisan, nana emi 
po'ilotak hataholi mangalau kala, ala 
lona nggange lisan. 

24 Tehu Manetualain tao naso'da fali 
kana neme hataholi mana mate kala 
tala'da mai. Memak Ana mate te'e-te'e, 
tehu Manetualain se'i po'in, nana 
mamate sa ta hapu koasa fan. 

25 Mane Dau ka sulak memak Yesus 
ia nae, 'Au ita Manetualain tataas esa 
nai au mata nga, nai au boboa nga fo 
daenga au boso anggengo. 

26 Hu ndia de au amahoko-setelee, au 
koa-kio: ma au ahani, no nee nee-lino 
linok nai late dae a dalek. 

27 Nana, hu O ta po'ilotak au samane 
nga, nahele neme bolo mamates dale 
fa. O ta po 'ilotak O Atam mana lilinekak 
ndia pulu po'on ma mopo fan. 

280 matu'du basa au, enok mana leo 
so'da matetu ka neu so. Au amahoko 
anseli, nanahu O sama-sama mo au.' 

29Tolano-tolanoo ngala lemin! Fe 
au loak faa anak, fo au kokolak no 
mangale'dok la'eneu Dauk fo ita ba'ikain 

ndia. Ita ba'ikain ndia maten, de 
latoihenin so: de late na bei hapun losa 
besak ia. 

30 Manetualain helu basa Dauk pake 
sosoo-susupak nae, neukose Ana so'u 
mane Dau ka tititi-nonosin esa da'di 
manek. Nana Dauk ia nabi ndia boe, de 
ana bubuluk dede'ak ndia. Hu ndia de, 
ana bubuluk basa hehelu-balataak sila 
la. 

31 Dauk bubuluk basa, Manetualain 
sanga tao beek boe. Hu ndia de 
nafa'da nae, Mane Mana Fe So'dak fo 
Manetualain helu basak ndia, neukose 
naso'da falik neme mamate sa mai. Dauk 
nafa'da nae, 'Ana ta po'ilota kana nahele 
neme bolo mamates dale fa: neukose ta 
pulu po'o ao paa na, fo mopo fan' 

32 Yesus ia, nde Manetualain tao naso'da 
fali kana neme mamate sa mai. Fo ami 
basa-basa mala ia, nde sakasii matam 
dede'ak ndia. 

33 Boema Manetualain so'un da'di mana 
koasa matua-madema. Ma Ana fen Dula 
Dalek fo Ana helu basa ka. Hu ndia de, 
mita ma mamanene, te Ana fe ami Dula 
Dalek ndia boe. 

34 Dauk ta kae leo nusa so'da ka 
neu fa, tehu Dauk nafa'da nae, 'Amak 
Manetualain nafa'da au Lamatua nga 
nae, 

35 Mangatuuk mai Au boboa kona nga 
leona, losa Au fe O musu noo mala sene 
do'ok leu O!' 

36 Hu ndia de basa hataholi Israe la 
muse ala bubuluk te'e-te'e, te Yesus fo 
emi lona nggangek ndia, Manetualain 
taon da'di Lamatuak, ma Mane Mana Fe 
So'dak!" 

37 Lelek hataholi sila la lamanene 
dede'ak ndia boema dale nala ta 
tesa-tama makandondook so'on. Boema 
latane Petrus no Lamatua ka hataholi 
nadedenu fe'e kala nae, "Tolano-tolanoo 
ngala lemin! Ami muse tao leo beek 
bai?" 

38 Boema Petrus nafa'das nae, "Tukatei- 
saledale meme emi sala-singom mai 
leona, ma ela leo bee na salani emi 
ninik Yesus Kristus na'de na: fo ela emi 
sala-singom hapu do'o do ampon. Soona 
neukose Manetualain fe hiik Dula Dale 
na neu emi. 

39 Nanahu hata fo Manetualain helu 
basan ndia nde bee na soaneu emi 

mo emi emi tititi-nonosi mala, boema 
soaneu hataholi manai mamana doo 

kala, fo nde hataholi fo ita Lamatuan 
Manetualain nalo basa kala." 

40 Petrus nafa'da mangalele'do fes nae 
leondia. Petrus kokolak nos dede'ak 
ba'u ka, fo tao ka nde ladook aoina nala 
leme hataholi mangalauk fo neukose 
Manetualain huku kala. 

41 Hataholi ba'u lamahele Petrus hala 
kokolan sila la. Tutika loke salanis leona. 
Faik ndia dale na, tama seluk hataholi 
kamahehelek lifun telu. 

42 Ala tunga Lamatua ka hataholi 
nadedenu nala nanoli nala tunga faik, 
no manggatek. Lakabubua tataas esa, 
ma la'a-linu leu esa, ma ala hule-haladoi 
sama-sama. 

43 Hataholi kamahelele kala tao 
manda'di beuk makadotok nan, de basa 
hataholi la ala bee doo hiik ma ala bii 
lanseli. 

44 Hataholi kamahehelek sila la, 
basa-basas dalek esa, boema la'a-pake 
hata-heto nala leu esa. 

45 Lase'o bualo'a papake nala ma 
hata-heto nala, fo ala baba'e doi na neu 
tolanoo nala, tunga esa-esak paluu na. 

46 Tunga faik lakabubua tataas esa nai 
Manetualain Uman dale, ma la'a-linu 
lakabubua no namahokok, ma lasue-lalai 
ao nai uma lo nala dalek. 

47 Ala koa-kio Manetualain tataas esa, 
de nalosa basa hataholi la dale na 
loa-loak mesan los. Hu ndia de, tunga 
faik hapu hataholi mana tukatei-saledale 
kala boetai lamba'u ka, de nalosa 
hataholi kamahehele kala, dede'u nala 
boetai tama lakandoo. 

1 Faik esa boema, Petrus no Yohanis 
leu leo Amak Manetualain Uman la'e 
li'u telu le'donoso na, fo ala hule-haladoi. 

2 Nai Lelesu Ina mata na, hapu lelesu 
esa na'de Lelesu Mana'a Hiik. Hapu touk 
esa nangatuuk nai ndia. Touk ia inan 
bongin te lu'uk so. Tunga faik lon leondia 
neu fo noke su'di bee ka neme hataholi 
mana masok leo Amak Manetualain 
Uman dale neu a. 

3 Lelek fo touk ia nita Petrus no Yohanis 
masok leo Amak Manetualain Uman dale 
leu boema, ana nokes fo ala fen su'di 
bee ka. 

4Boema duas mete touk ia, de basa 
boema Petrus nafa'dan nae, "Mete leo 
ami mai!" 

SBoema touk ia taoafik neu duas nana 
namahena, neukose ana hapu hata esa 
neme duas mai. 

6Tehu Petrus nafa'dan nae, "Au doing 
ta sen esa boen. Tehu hata fo au anuun 
soona, neukose ndia nde au fen neu o 
a: No Yesus Kristus, fo hataholi Nazaret 
ndia koasa na, la'ok leona!" 

7Boema Petrus ho'u na tou lu'uk ndia 
lima kona na de nafofo'a falin. Tutika 
touk ia ei bu'u nala balakai leona. 

ŜTouk ia nakaboku de napadeik, boema 
ana la'ok neu mai. Basa boema ana 
sama-sama no Petrus no Yohanis de leu 
leo Amak Manetualain Uman dale leu. 
Ana la'ok ma nakaboboku, boema ana 
koa-kio Manetualain. 

9? Basa hataholi la litan ana la'ok ma ana 
koa-kio Manetualain. 

10 Boema ala bubuluk mandoo fai a 
hataholi mana mangatuuk manai Amak 
Manetualain Uma na Lelesu Mana'a 
Hii na mata na fo noke su'di bee ka, 
nde hataholi ndia. Hataholi sila la lita 
manda'dik ndia boema, ala dodoo doa 
kana, ma langan bekale hiik. 

11 Touk ndia ana tunga nahele Petrus 
no Yohanis. De lelek fo ala losa Amak 

Manetualain Uman na so'da na, fo loken 
soona lae, "Serambi Salomo", boema 
basa hataholi la mai, de lakamomotu Ia 
telus, nana ala dodoo doa kana. 

12 Lelek fo Petrus nita hataholi sila la 
boema nafa'das nae, "Hei hataholi Israe 
la lemin, tao le'e de tolanoo kala dodoo 
doak dede'ak ndia? Tao le'e de emi 
mete mahelek ami? Ade emi maedaenga 
hataholi ia ana la'ok hu ka nde ami koasa 
ma, do hu ka nde ami mamahele neu 
Manetualain? 

13 Manetualain fo Abraham, Isak, ma 
Yakob sene do'o ka nde bee na ita bei 
ba'ikai nala Manetualain. Manetualain 
ndia namatutua-namadedema basa Ata 
na, fo nde Yesus Kristus. Yesus Kristus 
ndia nde emi fe henin leo mana koasa la 
neu, boema emi la'ba nana nai Pilatus 
matan, nai lelek fo Pilatus ana sanga po'i 
nana. 

14 Yesus ndia malalaok ma malole, tehu 
emi la'ba nana, de emi makaseti Pilatus 
fo ana po'i fe emi, hataholi kanisak esa. 

15 Boema tolanoo kala taomisan, te 
see ko na Ndia nde maso'da ka huu na, 
ba'eneu basa hataholi lala'ena. Tehu 
Manetualain tao naso'da fali kana neme 

mamate sa mai so. Ami nde sakasii 
matam dede'ak ndia. 

16 Tolanoo kala mitan, ma emi mita hata 
da'di neu hataholi lu'uk ia so. Hataholi 
lu'uk ia, ana da'di hataholi balakaik, 
boema ana lea-hai so, nana namahele 
Yesus ma koasa na. Hu ka nde hataholi 
ia namahele Kristus, de ana lea-hai nai 
tolanoo kala basa-basam matan so. 

17 Tolano-tolanoo ngala lemin! Besak 
ia, au bubuluk basa hata fo emi mo emi 
mauli-malanga mala taon soaneu Yesus. 
Emi tao tataos ndia nana emi ta bubuluk 
hata fo emi taon ndia fa. 

18Ma hu ndia de, ana da'di hata fo 
makahulu na Manetualain nafa'dan 
tunga basa nabi nala nae, Mane Mana Fe 
So'dak fo Ana helu ka muse Ana doidoso. 

19 Hu ndia tolano-tolanoo ngala lemin, 
tukatei-saledale meme emi sala-singo 
mala mai leona, fo fali leo Manetualain 
mai, fo ela Ana kokaheni emi sala-singom 
sila la. 

20 Neukose Amak Manetualain mai 
neu emi, fo emi samane ma hapu 
namahokok. Ma neukose Manetualain 
nadenu Yesus Ana mai neu emi, nana 

Manetualain naketu basa, Ana da'di 
Mane Mana Fe So'dak soaneu emi. 

21 Ana muse leo nai nusa so'da ka, losa 
Manetualain tao na basa hata lala'ena 
ala da'di beuk, sama leo Manetualain 
nafa'da basan, tunga nabi nala ndek 
makahulun eli. 

22 Musa nafa'da hai nae, Manetualain fo 
emi Lamatua ma, neukose nadenu emi 
hataholim esa da'di nabi neu emi, sama 
leo nadenu au ia. Emi muse mamanene 
basa hata, fo nabi ndia nafa'dan neu emi 


23 Hataholi fo ana ta taoafik neu 
hata fo nabi ndia nafa'da ka fa soona, 
Manetualain si'uheni hataholi ndia neme 
hataholi kamahehele kala dalek mai, fo 
mopo-maten. 

24 Basa nabi fo landuku-lalosak hai 
halak maneme Manetualain mai, mulai 
neme Nabi Samue la, ma basa nabi fe'ek 
fo mana mai makabui kala basa-basas, 
ala tui-benga la'eneu le'do fai besak ia. 

25 Manetualain hehelu-balataan fo basa 
nabi la landuku-lalosa kana nde bee na, 
soaneu tolanoo kala. Nai hehelu-balataak 
fo Manetualain taon no emi ba'ikai mala 
ndia, Manetualain nafa'da Abraham 

nae leo ia, 'Neme o tititi-nonosim mai, 
neukose Au fe baba'e-papalak neu 

basa leoina manai daebafa ka lala'ena.' 
Hehelu-balataak ndia nde bee na soaneu 
emi boe. 

26 Hu ndia de Manetualain hele Ata na 
fo nadenun Ana mai nakahuluk neu emi, 
fo ela Ana fe baba'e-papalak neu emi. 
Ana fe baba'e-papalak ndia, eno na nde, 
Ana tao na tolanoo kala tukatei-saledale 
neme emi maso'da mangalau ma eno 
dalan mai." 

1 Lelek fo Petrus ma Yohanis bei 

kokolak lo hataholi sila la te, malanga 
ima mala ma malanga mana manea 
Manetualain Uma na, boema hataholi 
Zaduki la ala mai leo Petrus no Yohanis 
mai. 

2 Hataholi sila la lamanasa nana Petrus 
no Yohanis lafa'da hataholi la lae, Yesus 
naso'da falik neme mamate sa mai so. 
Fo ndia da'di neu buti esa nae, hataholi 
mana mate kala neukose laso'da falik. 

3 Boema ala ho'u la Lamatua ka hataholi 
nadedenu kaduan sila la de ala taos leo 
bui dale neu. Ma hu ka nde le'odae so de 
lahele Petrus no Yohanis leme ndia losa 
balahaa fafaik. 


KISAH PARA RASUL 4.4-9 20 


4Tehu hataholi mana mamanene 
Lamatua ka hataholi nadedenu kaduan 
sila nanoli nala, ba'u ka lamahele. De 
dede'u nala boetai lamba'u ka. Fafa'ka 
ma, losa hataholi lifun lima. 

SBalahaa fafaik boema, lasi Mana 
Maketu-Mala'di la, mauli-malanga Yahudi 
la, boema mesa agama la lakabubua nai 
Yerusalem. 

6 Latongo lo Hanas fo Imam Matua Ina, 
boema Kayafas, Yohanis, Aleksander ma 
basa imam matua ina ndia tei dale nala. 

7Boema lo Petrus no Yohanis leu lataa 
mauli-malangan sila la de latane duas 
lae, "Eno na tao leo beek de emi tao 
mahai hataholi lu'uk ndia? No be'ibalakik 
do no koasa neme see mai, de emi tao 
dede'ak ndia?" 

8 Boema Petrus fo Manetualain Dula 
Dale na koasa nan ndia nataa nae, "Tua 
nasa mauli-malangan nai leoina la, ma 
Tua nasa mana maketu-mala'di kala! 

9 Faik ia emi kalaak ami nana ami tao 
malole soaneu ami tulu-fali hataholi lu'u 
ka, ma hu ka nde Tua nasa nau bubuluk 
ami tao malea-mahai hataholi ndia tao 
leo beek, 

10 Naa, Tuan-tua nasa muse bubuluk 
ma basa hataholi Israe la boeo muse 
bubuluk te besak ia, hataholi ia napadeik 
nai Tuan-tua nala matan no so'da-molek 
nana be'ibalakaik ma koasa neme 
Yesus Kristus fo hataholi Nazaret ndia. 
Tuan-tua nala lona-nggange basa Yesus 
ndia so, tehu Manetualain tao naso'da 
fali kana. 

11 Yesus ndia nde nananafa'dak nai 
Susula Malalao ka lalanen esa nde ia 
dalek nae, 'Batu fo emi ndolu uma mala 
ta pake fan te see ko na ana da'di batu 
netes.' 

12 Ka'da tunga Yesus mesa kana de 
hataholi a hapu so'dak. Hu ndia de nai 
daebafak ia lala'ena, fo nai basa hataholi 
daebafa ka tala'da, ta hapu hataholi 
fe'ek esa boen, ana hapu koasa neme 
Manetualain mai, fo ana fe so'dak neu 
ita." 

13 Mana maketu-mala'dik sila lita Petrus 
no Yohanis napalani na boema ala dodoo 
doa kana, lena-lenak ala bubuluk basa, 
Lamatua ka hataholi nadedenu kaduan 
sila la nde bee na hataholi biasa, ma 
mana sakola ta kala. Boema ala bubuluk 

Lamatua ka hataholi nadedenu ka'duan 
sila la nde bee na ala tunga Yesus. 
14Tehu ala ta bisa kokolak hata-hata 
fa nana hataholi fo lakahahai kana ndia 
napadeik nai ndia, fo nai sila matan 
sama-sama no Petrus ma Yohanis. 

15 Boema ladenu Lamatua ka hataholi 
nadedenu kaduan sila la fo ala kalua 
leme mamana sidang dale mai. Basa 
boema lakokolaaok. 

16 akokolaaok lae, "Ita muse tao 
hataholi ia la le'e? Basa hataholi mana 
leo nai Yerusale mala bubuluk basa 
manda'di beuk matua ina fo hataholi 
kaduak ia la tao ka so. Ita ta hapu 
talelesi tala dede'ak ndia fa. 

17 Tehu fo ela dede'ak ia ana boso sipela 
fo namaloa seluk leo hataholi la neu, de 
malole lenak takabibiik duas tae, emi ta 
bole kokolak mo hataholi esa boen minik 
Yesus na'de na makandondook so'on." 

18 Boema lalo falik duas leo dalek leu de 
lafa'das lae, emi ta bole seseik do manoli 
minik Yesus na'de na makandondook 
so'on. 

19Tehu Petrus no Yohanis lataa lae, 
"Du'a-dodoo matam, bee ka nde malole 
nai Manetualain mata na: tunga Tua nala 

paleta na do tunga Manetualain paleta 
na. 

20 Nana ami ta bisa hahae kokolak 
la'eneu hata fo ami mitan ma ami 
mamanene matam fa." 

21 Boema mana maketu-mala'dik sila 
la ta hapu ne'ek faanak boen soaneu 
ala huku Petrus no Yohanis. Da'di ka'da 
lakabibiik Lamatua ka hataholi nadedenu 
kaduan sila la boema ala po'i duas, nana 
basa hataholi la koa-kio Manetualain, hu 
ka nde manda'dik ndia. 

22 Hataholi fo ana hapu lea-hai ninik 
manda'di beuk ndia, teun hahulu lenak 
SO. 

23 Ala po'i Petrus no Yohanis boema 
duas fali leo nonoo nala leu, de ala tuis 
basa hata fo malanga ima mala ma 
mauli-malanga Yahudi la lafa'da duas. 

24 Nonoo nala lamanene basa dede'ak 
sila la boema basa-basas teikesa- 
dalekesa de ala hule-haladoi neu 
Manetualain. Ala hule-haladoi lae, 
"Manetualain, O nde makadada'dik lalai 
no daebafa ka ma tasi no basa oe isin 
lala'ena. 

250 kokolak hai mo ami bei ba'ikai 
mala ninik O Dula Dale ma. O mafa'da O 

atam Dauk mae. 'Tao le'e de hataholi fo 
ta lalelak Manetualai na lamanasa: tao 
le'e de nggileoina la, dudu'a-dodoo ka'da 
dede'ak manda'di ta kala? 

26 Mane-mane daebafa kala lahehele 
aon, fo leu latee-latati, ma basa 
mauli-malanga nala teikesa-dalekesa, fo 
ala la'ban Lamatua ka, ma Mane Mana 
Fe So'da ka.' 

27 Nana memak Herodes no Pontius 
Pilatus tao nakabubuak lo hataholi fo ta 
lalelak Lamatua ka ma hataholi Israe la, 
leme kota ia dalek. Latongo fo ala la'ban 
O atam Yesus fo malalao-malalafuk ndia, 
fo O so'u basan da'di Mane Mana Fe 
So'da ka. 

28 Basa-basas teikesa-dalekesa fo ala 
tao basa hata lala'ena, fo O maketu 
basa makahulu kana mae, neukose 
dede'ak ndia ana da'di. Boema O maketu 
dede'ak ndia tunga O koasa ma, ma O 
hihii-nanau mesa ma. 

29 Besak ia Lamatuak, mita kasa 
lakabibiik tao ami le'e ia so. Fe ami 
fo atam ia la loak soaneu tui-benga O 
dede'a-kokolam boso no bibii-namata'uk. 

30Fe O tutulu-fafalim mai, fo ela 
hataholi kamahe'dis ala lea-hai, ma 

manda'di beu kala boema dede'a matua 
ina la ala da'di tunga O atam Yesus fo 
malalao-malalafuk ndia na'de na." 

31 Ala hule-haladoi basa boema 
lakabubua lai mamana ka, nanggengo. 
Boema Manetualain Dula Dale na koasa 
na basa-basas de ala mulai kokolak no 
napalanik nanseli la'eneu halak maneme 
Manetualai na mai a. 

32 Basa hataholi kamahehelek sila Ia 
teikesa-dalekesa ma dudu'aafik esa. Ta 
hapu hataholi esa boen nafa'da nae, ndia 
hata-heton sila la ndia nuu mesan fa. 
La'a-pake hata-heto nala leu esa. 

33 Lamatua ka hataholi nadedenun 
sila la tui-benga Yesus fo naso'da falik 
ndia no koasa matua ina. Hu ndia de, 
Manetualain fes baba'e-papala matua 
ina. 

34 Nalosak ta hapu sila hataholin esa 
ana to'a-taa hata esa boen. Nana 
hataholi see nanuu dae do uma soona 
nase'o fo nini doi nala 

35 leo Lamatua ka hataholi nadedenu 
nala leu. Basa soona Lamatua ka hataholi 
nadedenu nala baba'e fes neu hataholi 
mana paluu kala. 

36 Yusuf boeo tao leondiak. Nase'o 
dae na de nini doi nala leo Lamatua 
ka hataholi nadedenu nala neu. Yusuf 
ia nde bee soona, Lewi fo neme 
Siprus, tititi-nonosin ndia, Lamatua ka 
hataholi nadedenu nala loken soona lae, 
Barnabas boe. (Sosoa na nae, Mana 
kokoe-nanasi). 

37 (4:36) 

1 Tehu touk esa na'de Ananias ma 
saoina na na'de Safira, nase'o sila 
daen duduik esa boe. 

2 Nase'o na dae ndia boema, ana ba'e 
duak dae ndia beli na, boema no saoina 
na lalahalak, de nini seli leo Lamatua ka 
hataholi madedenu la neu, ma ndia soa 
seli. 

3 Nini doi kala neu boema, Petrus 
nafa'dan nae, "Ananias, te tao le'e de O 
po'ilotak Nitu koasa o dale ma, de nalosa 
o masapepeko neu Manetualain Dula 
Dale na no denge-dengek. O ho'i ma o 
mase'o dae a doi na seli fo o paken neu 
o paluu ma? 

4Dae ndia o beita mase'o fa nana, o 
daem ndia. Ma o mase'oheni dae ndia de 
doi nala, o doim sila boe. Na tao le'e de, 
o manuu dudu'uk ndia nai o dalem dale, 

de o tao leondiak. O ta masapepeko neu 
hataholi daebafa ka nde ndia fa, te o 
masapepeko neu Manetualain nde ndia!" 

5 Leondiak Ananias namanene dede'ak 
ndia, tutika ana bala neu de maten. Basa 
hataholi mana lamanene dede'ak ndia, 
ala bii lanseli. 

6 Boema touana muli-solu kala ala mai 
de ala popoti la Ananias popola na de leu 
latoin. 

7 Fafa'kama basa li'u telu boema, 
Ananias saoina na ana mai. Tehu ana ta 
bubuluk hata fo besa ka ana ndia fa. 

8 Boema Petrus naen nae, "So'ba o 
mafa'da su'dik fe au: ade o mo o saotou 
ma mase'o dae a, doi na ba'u ka'da ia 
do?" Boema nataa nae, "Tete'e ka, beli 
na nde ndia so." 

Boema Petrus naen nae, "Te tao le'e 
de, o mo o saotou ma mala halak fo emi 
so'ba Amak Manetualain Dula Dale na? 
Mamanene ha! Te hataholi fo leu latoi o 
saotou ma, ala fali ma'is so. Neukose ala 
ndolo o leo deak neu leondiak boe." 

10 No hatematak ndia boe, Ananias 
saoinan ndia ana bala neu de maten nai 
Petrus mata na. Lelek touana muli solu 
kala ala leo dalek leu de ala mete te, 

maten so. Boema ala ndolo la popola na 
de leu latoin neu saotou na boboa na. 

11 Boema basa hataholi kamahehele 
kala lo hataholi fe'ek fo mana lamanene 
manda'dik ndia, ala bii beno'u. 

12 Hu ka nde Lamatua ka hataholi 
nadedenu la lau-onon de manda'di 
beu kala ma dede'a matuaina la ala 
da'di nai lau nala tala'da. Basa hataholi 
kamahehele kala lakabubua no teikesa- 
dalekesa nai Serambi Salomo, fo nai 
Amak Manetualain Uman. 

13Ma hataholi dea kala esa boeo ta 
napalani neu nakabubua no hataholi 
kamahehelek sila la fa. Tehu lau nala fe 
ha'da-holomata mangalalau neu hataholi 
kamahehelek sila la. 

14 Ma tunga faik, hataholi ba'u ka boetai 
lamahele Lamatua ka, nau touk do inak 
boe. 

15Hu ka nde manda'di beuk sila la, 
de ala tao hataholi kamahe'dis ala leu 
pepe'u kala lain do ne'a kala lain fo los 
leo enok lain neu, fo sue ka nde sa'di 
Petrus salao na la'es, metema Petrus 
la'ok tunga ndia. 

16 Hataholi la faa beosu mai leme kota 
manai Yerusalem boboa kaisu nala mai. 

Lo hataholi kamahe'dis ala, ma hataholi 
nitu sa'e kala mai. Tehu hataholi sila la 
basa-basas lea-hai. 

17 Mate'e na, imam matuaina ma basa 
hataholi mana tunga nana, fo nde 
hataholi Saduki la nakabubua na, ala 
mulai sanga dede'ak nanahu nape'da 
dale ka. 

18 Boema ala ho'u la Lamatua ka 
hataholi nadedenuk sila la de ala taos 
leo bui manai kota dale a dalek leu. 

19 Tehu le'odae boema, Lamatua ka ata 
nusa so'dan esa ana soiheni uma bui 
a lelesu na de no Lamatua ka hataholi 
nadedenun sila la leo deak leu. Ata nusa 
so'dak ndia, nafa'da Lamatua ka hataholi 
nadedenun sila la nae, 

20"Meu mapadeik meu Amak 
Manetualain Uman dale, fo tui-benga 
neu basa hataholi la la'eneu so'da beuk 
ia." 

21 Boema Lamatua ka hataholi 
nadedenun sila la tunga ata nusa so'dak 
ndia hala hehelu na. Fafai anak boema, 
leu leo Amak Manetualain Uman leu de 
ala mulai lanoli leme ndia. Ndia te imam 
matuaina no basa hataholi mana tunga 
nana ala mai, boema ala tao sidang 

matua lo mana maketu-mala'di matua 
ma basa lasi-lasi Yahudi la. Basa boema, 
ladenu hataholi la leu lala Lamatua ka 
hataholi nadedenu nala lai bui dale fo ala 
mai lataa sila. 

22 Tehu lelek hataholi nanadenuk sila Ia 
losa uma bui ate ala ta hapu hataholi 
nadedenuk sila la lai ndia so'on. Da'di 
ala fali ma'is boema lafa'fa dede'ak ndia 
neu Mana Maketu-Mala'di Matua Ina. 

23 | afa'da Mana Maketu-Mala'di Matua 
Ina lae, "Lelek ami losa uma bui te ami 
mita lelesu la bei nananggoe matalolole 
kala, ma mana manea Ia bei lanea lelesu 
la. Tehu lelek ami soiheni lelesu a, te ami 
ta mita hataholi esa boen nai dalek fa." 

24| elek malanga matuaina mana 
manea Amak Manetualain uma na 
ma malanga ima mala lamanene hala 
nafafa'dak ndia boema lapangamak 
la'eneu hataholi nadedenuk sila la, ma 
ala bii neu hata fo neukose ana da'di so. 

25 Basa boema touk esa ana mai 
de nafa'das nae, "Mamanene dei! Te 
hataholi fo Tua nasa taos leo bui dale leu 
a, besak ia lanoli hataholi makadotok nai 
Amak Manetualain Uman so!" 

26 Boema soldadu la malanga matuan 
mana manea Amak Manetualain Uma 
na, sama-sama no mana manea nala 
de leu lala falik Lamatua ka hataholi 
nadedenun sila la. Tehu ala tao balakaik 
neu fas, nana ala bii hataholi makadoto 
kala; boso nalosak hataholi makadotok 
sila la ala tapas linik batu. 

27 Lo hataholi nadedenuk sila la leu 
lataa mana maketu-mala'di matuaina. 
Boema imam matuaina ana palisa kasa. 

28 Imam matuaina nafa'das nae, "Ami 
kena-ka'i emi no mahelek fo boso boe 
manoli la'eneu Hataholi ndia bai. Tehu 
besak ia so'ba mete su'di kana, emi 
tao beek ia! Emi tui-benga mamaloa 
emi nanolim ndia nai basa Yerusalem 
lala'ena, tehu emi nau kalaak masafali 
ami mae, ami nde tataom Hataholi ndia 
mamate na." 

29 Boema Petrus ma hataholi nadedenu 
fe'e kala lataa lae, "Ami muse tunga 
Manetualain, te ami ta tunga hataholi 
daebafak fa. 

30 Yesus fo emi lona-nggange ka, ita 
bei ba'ikai nala Manetualai na, Ana tao 
naso'da fali kana neme mamate sa mai 
SO. 

31 Boema Manetualain fen nangatutuu 
madema ma koasa matuaina da'dileo 
Mauli-Malangan ma Mana Soi-Tefa, fo 
ela hataholi Israe la hapu loak soaneu 
ala tukatei-saledale leme sala-singo nala 
mai, fo ala hapu do'o do ampon. 

32 Ami nde sakasii basa dede'ak sila la, 
ami ma Manetualain Dula Dale na boe, 
fo Manetualain fen neu basa hataholi 
mana tunga paleta na." 

33 Lelek Mana Maketu-Mala'di Agama 
Matua Ina hataholi nala lamanene 
dede'ak ndia boema lamanasa lanseli, 
de lalahalak fo ala taolisa hataholi 
nadedenuk sila la. 

34Tehu nai mana maketu-mala'di 
matuaina sila la dalek, hapu hataholi 
Farisi esa na'de Gamalial. Hataholi ia 
mese agama, fo basa hataholi la fe 
ha'da-holomata neun. Ana fo'a napadeik 
boema nadenu hataholi la fo lo lalai 
hataholi nadedenuk sila la leo deak leu. 

35 Basa boema nafa'da Mana Maketu- 
Mala'di Agama Matua Ina sila la nae, 
"Tolano-tolanook fo hataholi Israe lala 
lemin! Dodoo matalololen la'eneu hata 
fo emi sanga taon neu hataholi ia la. 


KISAH PARA RASUL 5.36-39 33 


36 Nana makahulu na Teudas ana to'da 
mai hai so, de nafa'da aon nae ndia 
hataholi matua, de nalosa fafa'kama 
hataholi natun ha ala tungan. Tehu ala 
taolisan de hataholi mana tungan nana 
lalai tapasasala de nakabua na mopo 
kana. 

37 Basa ndia boema, nai lelek ala leke 
lau nala dede'u na boema, Yudas fo 
hataholi Galilea ndia ana to'da mai. 
Boema hu ka nde manini-mafa'da na, de 
hataholi makadotok ala tungan. Tehu ala 
taolisan boe, de hataholi mana tungan 
nana lalai tapasasala. 

38 Da'di besak ia, no manda'dik ia de au 
fe emi nanoli-nafa'da ka nde ia: boso 
tao hata-hata neu hataholi ia la, te ka'da 
po'ilota kasa. Nana metema sila nanolin 
ma sila nakabuan ndia ana da'di neme 
hataholi daebafak mai soona, neukose 
sila nanolin ma sila nakabuan ndia mopo 
kana. 

39Tehu metema ana da'di neme 
Manetualain mai soona, neukose tolanoo 
kala ta sengi fas. Dede'a nasasfali na 
nae, fafa'kama lae tolanoo kala nde 
la'ban Manetualai na." Mana Maketu- 

Mala'di Matua, ala sipok Gamalial 
nanoli-nafa'dan ndia. 

40 Boema lalo hataholi nadedenuk sila 
la de ala filu kasa, basa boema ala 
kena-ka'is, fo boso boe lanoli la'eneu 
Yesus bai. Basa ndia boema, besa ka ala 
po'is. 

41 Hataholi nadedenun sila la la'oela 
Mana Maketu-Mala'di Agama Matua Ina 
sila la no namahokok, nana Manetualain 
nafa'da basa nae, sila landaa hapu 
nakamumulu-nakamamaek, hu ka nde 
Yesus. 

42Tunga faik nai Manetualain Uman 
ma nai hataholi la uma nala, hataholi 
nadedenuk sila lanoli lakandoo, ma ala 
tui-benga Hala Malole la'eneu Yesus 
lae, Ndia nde Mane Mana Fe So'dak fo 
nanahelu ka. 

1 Hataholi mana tunga Yesu sa boetai 

lamba'u ka. Nai lelek ndia, hataholi 
Yahudi mana kokolak linik dede'a Yunani 
la, ala ta hii hataholi Yahudi nusa isi kala 
fa. Hataholi Yahudi mana kokolak linik 
dede'a Yunani la lae, "Ami inafalu mala 
ala ta hapu baba'ek neme tutulu-fafalik 
fo ala baba'e fe hataholi la fa." 

2Hu ndia de, hataholi nadedenu 
kasanahulu dua kala lalo lakabubua basa 
hataholi mana tunga Yesu sa, de lafa'das 
lae, "Metema ami hahae tui-benga 
Manetualain dede'a-kokolan fo ami muse 
ito-ato ka'da nana'a-nininuk soona, ndia 
ta malole fa. 

3 Da'di malole lenak, tolanoo kala hele 
ma emi hataholim hitu, tehu hataholi 
kahituk sila la na'de nala ta langgenggeo 
faa anak boen, ma Manetualain Dula 
Dale na, ana koasa na hataholi sila 
la, boema hataholi sila la, hataholi 
manatee teno kala, fo ami fes ala ito-ato 
tutulu-fafalik ia la: 

“nana ami nau ka'da hule-haladoi ma 
tui-benga Manetualain dede'a-kokolan 
mesa kana." 

> Basa hataholi sila la lakaheik tunga 
hataholi nadedenu kala hahapun ndia. 
Boema ala hele Stefanus, fo hataholi 
esa namahele nanseli neu Yesus, ma 
Manetualain Dula Dale na koasa nan. 
Boema ala hele Felipus, Prokhorus, 
Nikanor, Timon, Parmenas, ma Nikolas, 
fo neme Antiokia mai: hataholi Yahudi ta 
ndia fa, tehu ana masok agama Yahudi 
SO. 

6 Ala fe hataholi kahituk ia la leo 
hataholi nadedenu kala leu fo ala 
hule-haladoi fes, ma loke Manetualain fo 
Ana fe baba'e-papalak neus. 

7 No enok ndia, Manetualain dede'a- 
kokolan boetai namaloa ka, ma hataholi 
mana tunga Yesus manai Yerusale mala 
boetai lamba'u ka. Ma imam ba'u ka 
lamahele Yesus. 

8 Manetualain ba'e-pala Stefanus ba'u 
na seli, de nalosa ana tao manda'di beuk 
makadotok, ma dede'a matua ina la nai 
lau nala tala'da. 

9 Tehu hapu hataholi la'ban Stefanus: 
fo uma mamasok esa hataholin sila. 
Uma mamasok ndia na'de, Hataholi 
Nanapo'ilota kala Uma Mamason. Uma 
mamasok ndia hataholi nala hataholi 
Yahudi, fo leme Kirene ma Aleksandria 
mai. Hataholi sila la lo hataholi Yahudi 
maleme Kilikia ma Asia la lase'i lo 
Stefanus. 

10Tehu ala ta hapu se'i la Stefanus 
dede'a-kokolan fa, nana Manetualain 
Dula Dale na fen dudu'a-aafi manatee 
tenok, fo ana kokolak. 

11 Hu ndia de ala solok hataholi de'ubee 
fo lafa'da lae, "Ami mamanene hataholi 

ia kokolak nakamumulu-nakamamaek 
Musa ma Manetualain!" 

12 Ala dudungu-papau hataholi la, 
mauli-malanga Yahudi la, boema mese 
agama la leondiak. Boema leu ho'u la 
Stefanus, de basa boema lon leo Mana 
Maketu-Mala'di Agama Matua Ina neu. 

13Ma lo hataholi mana sakasii 
masapepeko kala, fo ala fe sakasii 
la'eneu Stefanus. Sakasii masapepekok 
sila la lae, "Hataholi ia nakamumulu- 
nakamamaek Manetualain Uma 
malalao-malalafu na tataas esa, ma 
nakamumulu-nakamamaek Manetualain 
paletan fo Musa naduku-nalosa kala. 

14 Ami mamanenen ana kokolak nae, 
Yesus fo Hataholi Nazaret ndia neukose 
Ana tao natu'u Manetualain Uman ia ma 
Ana nggati la'iesak ha'dak fo Musa fen 
neu ita!" 

15 Basa hataholi manai sidang ndia dale 
ka, ala mete leo Stefanus beno'u. Nai 
lelek ndia boe, ala mete Stefanus mata 
panan soona, sama na leo ata nusa so'da 
ka mata panan. 

1 Boema Imam Matua Ina natane 
Stefanus nae, Ade basa hata fo 

hataholi sila la kokola kana ndia, tete'eka 
do ta? 

2 Boema Stefanus nae, Ina ama 
tolanoo, ka'a-fa'di ngala lemin! So'ba 
emi mamanene su'dik au dei! Te ita 
ba'ikain Abraham beita hukahai leo 
Haran neu fa, lelek ndia ana bei leo 
neme Mesapotamia. Boema Manetualain 
fo Mandela-masa'ak ndia ana mai, 

3de nafa'dan nae, La'oela o nusa- 
namom ma o tolanoo ka'a-fa'di mala, fo 
mu leo nusak fo neukose Au atu'dun neu 
O. 
4Boema Abraham la'oela nusa Kasdi 
ma, de ana hukahai leo Haran neu. Mate 
basa Abraham aman boema Manetualain 
nadenu Abraham hukahai leo nusak ia 
mai, fo beak ia ina ama ngala ma tolanoo 
kala leo nai dalek nde ia. 

> Nai lelek ndia, Manetualain ta fe 
Abraham dae ia bibianak faa anak boen, 
fo ana taon da'di ndia dae pusakan 
boen; tenga esa boeo, Ana ta fe fan. 
Tehu Manetualain helu nae, neukose Ana 
fe dae ndia neu Abraham, fo ana da'di 
Abraham no tititi-nonosi nala pusakan. 
Ndia te Abraham anan beita. 

6 Tehu Manetualain nafa'da Abraham 
dede'ak esa nde ia nae, 'Neukose o 
tititi-nonosim ala leo sama leo hataholi 
manamai nai hataholi fe'ek nusa-namon. 
Neukose nusak ndia hataholi nala 
tunindenis, ma ala taos no balakaik, teuk 
natun ha dale na. 

/Tehu hataholi mana taos da'di ata sila 
la, neukose Au hukus, fo ala kalua leme 
nusak ndia mai, fo ala sene-do'ok neu 
Au nai mamanak ia.' 

8 Manetualain kokolak basa nae leondia 
boema, ana paku nisa hehelu-balataak 
ndia ninik suna ta. Hu ndia de, bongi 
basa Isak faik falu boema, Abraham 
suna tana. Basa boema Isak boeo, ana 
sunat Yakob. Yakob boeo ana suna tana 
kasanahulu dua nala, fo hataholi Yahudi 
la amakai na. 

9 Boema ita amakai nala lape'da dalek 
lo Yusuf, nalosa lase'ohenin de ana da'di 
ata neme Masir. Tehu Manetualain no 
kana, 

10 Je ana soi nan neme basa toto'a- 
tatan dalek mai. Manetualain ba'e fen 
dale malole, ma ndolu malelak nai lelek 
neu nataa mane Masi ra fo Firon, nalosa 
ana so'un da'di Gobelnol nai nusa Masi 

ra, ma ana paleta koasa mane Firo na 
uma mane na. 

11 Basa boema, fai la'a ndoe matuaina 
nai basa nusa Masi ra ma dae Kana'a na 
lala'ena, de nalosa basa hataholi lala'ena 
lamala'a-lamandoe lanseli. Ita bei ba'ikai 
nala boeo lamala'a lanseli. 

12 Boema lelek fo Yakob namanene 
hataholi la benga lae, nai Masir bei hapu 
nana'ak boema, nadenu ana nala fo 
ita ba'ikai nala leu leo Masir leu. Fo ia 
soona, besa ka leu makasososa na nde 
ndia. 

13 [elek fo leu kala'i dua na boema besa 
ka Yusuf nafa'da tolanoo nala nae, Yusuf 
nde au. Faik ndia besa ka Firon nalelak 
Yusuf tolanoo ka'a-fa'di nala. 

14 Basa boema Yusuf haitua fe aman 
Yakob halak, fo noke Yakob no tolanoo 
ka'a-fa'di nala lala'ena, ala hukahai leo 
Masir leu basa-basas, hataholi hituhulu 
lima. 

15 Boema Yakob hukahai leo Masir neu, 
de Yakob no ita bei ba'ikai nala mates 
leme nusa Masi ra. 

16 Neu fai makabuin besa ka lini falik 
dui-kalu nala leo Sikem leu, de latois 
leme mamana natoik fo Abraham fe doik 

de ana asa na mamanak ndia neme leo 
Hemo ra nai Sikem. 

17 Lelek Manetualain fai na deka, fo 
Ana tao natetu hehelu-balataan no 
Abraham te, ita leoinan manai Masi ra, 
lamade'u-lamba'u so. 

18 Mate'e na boema, mane beuk esa 
paleta nusa Masi ra, fo manek ndia ta 
nalelak Yusuf fa. 

19 Manek ndia fepa li'u nakamiminak 
ita bei ba'ikai nala, ma ka'da ana tao 
nasa-nasak mesan nos. Ana lakanakaseti 
hataholi la fo ala tu'uheni ana manapipila 
ana nala, de lalefu-le'ak basa mo ka de 
mate la'iesa kasa. 

20 Nai lelek ndia nde bongi Musa. Ni'iana 
ndia mana'a hiik. Ina aman lakaboboi 
lafufunik ni'iana ndia neme uma, bulak 
telu dale na, 

21 neu makabui na boema ala tu'uhenin 
boe, de mane Firo na anafe'o na hele 
nan de nakaboboin sama na leondia ana 
bongi na. 

22 Basa leoina Masi ra malela nala lanoli 
la'iesa kasa neu Musa, de nalosa Musa 
da'di hataholi mana koasa matuaina nai 
hala-kokolan ma tatao-nono'i na dalek. 

23 Lelek fo Musa teun hahulu boema, 
dale na nahiik nanseli neu nita ndia 
hataholi Israel nala, so'da nala tao leo 
beek so. 

24 Neu boema nita hataholi Masir esa, 
ana tutu-fepa ndia hataholin esa: boema 
neu nasale'e hataholi nanatutu fepa ka, 
de ana taonisa hataholi Masir ndia. 

25 Musa nae uni ka ndia hataholi nala 
neukose ala bubuluk, Manetualain pake 
ndia fo neu soi po'is. Te see ko na ala ta 
bubuluk fa. 

26 Balahaa boema nita seluk hataholi 
Israel dua laki'duao, boema ana sanga 
enok fo ana mole-dame duas. Musa 
nafa'da duas nae, 'Emi dua tolanoo kala. 
Ma tao le'e de emi dua maki'duao?' 

27 Tehu hataholi fo mana tutu fepa 
nonoo na ndia, ana tipa Musa leo boboak 
neu de nafa'dan nae, 

28 'See ka nde so'u o da'di ami mauli- 
malangam, ma mana maketu-mala'di 
ma? Ade o sanga taomisa au, sama na 
leo hua sa, o taomisa hataholi Masir ndia 
bai hetu?' 

2? Musa namanene hataholi ndia 
kokolak nae leondia boema nalai la'oela 

Masir, de neu leo nai nusa Media na. Neu 
ndia boema, ana bongi na ni'iana dua. 

30 Basa teuk hahulu boema, ata nusa 
so'dak esa natu'du ao na neu Musa neme 
mo malo a, fo deka no Lete Sinai. Ata 
nusa so'dak ndia ana mai nai ha'i mana 
pilak dale, fo ana kalua neme telaanak 
dale mai. 

31 Musa nita manda'dik ndia boema, 
ana dodoo doa kana, nalosa neu leo 
telaanak ndia mata na neu, fo sue ka 
nde ana bubuluk beek manda'dik ndia. 
Boema namanene Manetualain nafa'dan 
nae, 

32 Au ia, o bei ba'ikaim Manetualain: 
Au ia, Abraham, Isak, ma Yakob 
Manetualain,' Musa dele ngge'be- 
ngge'be no bibii ka, de nalosa ana ta 
napalani mete leo telaanak ndia neu 
so'on, 

33 Basa boema Manetualain nafa'da selu 
kana nae, 'Se'iheni ta'bueis fo o pakek 
ndia, nana mamanak fo o mapadeik 
nai lain ndia nde bee na, mamana 
malalao-malalafuk. 

34 Au ita ma Au taoafik neu basa Au 
hataholi kamaheheleng manai Masi ra 
doidoso nala so. Au amanene hoo-nggu'u 


KISAH PARA RASUL 7.35-38 44 


nala de Au sanga kona u soaneu Au soi 
po'is. Besak ia mai dei! te Au sanga 
adenu o fali mu'u ma leo Masir mu.' 

39 Musa ia nde Musa fo leoina Israe 
la ta sipo kana fa, ma ala tipahenin 
ninik dede'a-kokola ka nae, 'See ka nde 
so'u o da'di ami mauli-malangam, ma 
mana maketu-mala'di ma?' Tehu mate'e 
na, ndia nde Manetualain nadenun fo 
ana da'di mauli-malangan, ma mana 
fe so'dak neu hataholi Israe la, ninik 
tutulu-fafalik neme ata nusa so'dak fo 
ana mai natongo non neme telaana 
mana pilak dale a. 

39 Musa ia nde hela-nole leoina Israe 
la kalua leme Masir mai, ninik ana tao 
manda'di beuk, ma dede'a matuaina la 
neme Masir, neme Tasi Pila sa, ma neme 
mo maloa teuk hahulu dale na. 

37 Musa ia boeo, nde Musa fo nafa'da 
leoina Israe la nae, 'Neukose Manetualain 
fe emi nabi esa, fo nanahelek neme emi 
tala'da mai, sama na leo Ana hele au a.' 

38 Musa ia nde nai leoina Israe la tala'da 
fo neme mo solokae ka, ana da'di lelete 
soaneu ata nusa so'dak fo mana kokolak 
non neme Lete Sinai, ma no ita bei 
ba'ikai nala. Ndia nde mana sipo hala 

maso'dak maneme Manetualain mai fo 
nanduku-nalosa kana neu ita. 

39 Leomae leondiak boe, ita bei ba'ikai 
nala ta nau tunga paleta na fa. Ala ta 
nau sipo kana fa, ma ala nau fali seluk 
leo Masir leu. 

40 Lafa'da Harun lae, 'Tao fe ami 
lamatua daebafak fo ala hela-nole ami. 
Nana ami ta bubuluk hata da'di tou Musa 
fo mana no falik ami kalua meme Masir 
mai.' 

41 Boema nai lelek ndia, ala doki-dulak 
la sapi ana esa, de basa boema ala 
tunu-hotu fe sapi ana nanadoki-dulak 
ndia tutunu-hohotuk, ma ala tao feta fo 
ala sene-do'ok neu buas fo sila tao lan 
ndia. 

42 Boema Manetualain la'oelas de Ana 
po'ilota kasa, ala sene-do'ok neu nduuk 
manai lalai la. Dede'ak ndia nandaa no 
hata fo nanasulak nai nabi la susulan 
dale. Nae leo ia 'Hei hataholi Israe Ia 
lemin! Ta soaneu Au emi do'do ma emi 
tunu-hotu bana dodoo na teuk hahulu 
dale na, nai mo solokae ka. 

43 Uma Lopo sosongo Molo ka nde emi 
meu leo bee meu soona, emi ho'i minin 
sama-sama no bana nanadoki-dulak 

fo emi sosongo nana, fo nde Refan: 
ndia dodoki-dudulak fo emi taon fo emi 
sene-do'o kana. Hu ndia de, neukose Au 
tu'u-tapaheni emi losa doo ka, losa nusa 
Babe la meu.' 

44 Uma Lopo fo Manetualain mamanan 
fo Ana mai neu hataholi daebafa ka, 
hapun nai ita bei ba'ikai nala neme mo 
maloa. Manetualain paleta Musa fo ana 
tao Uma Lopo ndia, tunga natutu'duk fo 
Manetualain natu'dun neu Musa. 

45 Basa boema ita bei ba'ikai nala lini 
seluk Uma Lopo ndia, nai lelek lo Yesua 
leu loso la ita nusan ia neme leoina la 
koasa na, fo Manetualain usihenis leme 
mata na mai. Uma Lopo ndia nahele 
neme ndia losa Dauk tepo na. 

46 Dauk nandaa no Manetualain dale 
na, de Dauk noke Manetualain fo ela 
Ana nau Dauk tao na uma esa soaneu 
Manetualain fo Yakob sene-do'ok ndia. 

47 Tehu Salomo nde napadedeik uma 
soaneu Manetualain. 

48 Tehu Manetualain Fo Madema Ina 
ndia, Ana ta nau leo nai uma fo hataholi 
daebafa ka tao ka fa; Nana nai nabi la 
susulan dale nanasulak nae leo ia: 

49 ' alai nde bee na Au kandela nga, ma 
daebafa ka nde bee na Au ei tatabu nga. 
Uma bee ka nde emi sanga mapadedei 
kana soaneu Au? Au mamana hahae ao 
nga nai bee. 

50 Ade Au ta nde akadada'dik basa 
lala'ena fa do?' Manetualain nae leondia. 

31 Tolanoo kala langa batu manseli, 
ma tea na seli soaneu emi tunga 
Manetualain! Emi di'idoo mala pake 
nanseli neu Manetualain dede'a-kokolan! 
Emi mo emi bei ba'ikai mala matak esa! 
Emi la'ban Manetualain Dula Dale na 
tataas esa! 

52 Ade emi bei ba'ikai mala ta fepa-li'u 
nabi esa boen do? Ala taolisa Manetualain 
hataholi nadedenun fo makahulun eli 
ala tui-benga lae, Manetualain Atan fo 
ndoos ndia, neukose Ana mai. Ma besak 
ia emi ta mo kana fa, nakalenak bai emi 
taomisa Manetualain Atan ndia. 

53 Ata nusa so'da kala landuku-lalosak 
Manetualain paleta nala neu emi so, tehu 
emi ta tunga fas!" 

34 Mana maketu-mala'di matua la 
lamanene basa hata fo Stefanus nafa'da 
ka boema, dale nala he'di sa ma 
lamanasa mangalalau. 

>> Tehu Stefanus fo Manetualain Dula 
Dale na koasa nan ndia, nanganalo leo 
lalai neu. Nita Manetualain ndela-sa'an 
ma nita Yesus napadeik nai Manetualain 
boboa kona na. 

56 Boema Stefanus nae, "Mitak! Au ita 
nusa so'da ka natahuka de au ita Ana 
Hataholi ka napadeik nai Manetualain 
boboa kona na!" 

57 Mana maketu-mala'di matua sila la 
ko'oketu di'idoo nala ma ala eki, boema 
basa-basas leu sapu la Stefanus. 

58 Ala lele'a-loloso Stefanus leo kota 
deak neu, basa boema ala tapan 
ninik batu. Basa hataholi fo lita matan 
manda'dik ndia, ala pe'da ba'du manalu 
nala neu touana mulisoluk esa na'de 
Saulus ei na. 

59 Ala bei pia-pia lo Stefanus te Stefanus 
nalo ma nae, "Lamatuak Yesus, sipok ma 
au samane nga!" 

60 Boema ana senek ma ana nggasi 
napane'e nae, "Lamatuak, boso fe 
hataholi ia la lu'a-lepa sala-singok ia!" 
Nafa'da basa nae leondia boema maten. 

1 Ma Saulus sipok kanisak ndia no 
namahokok boe. Faik ndia dale na 
boe, ala usi salanik manai Yerusale mala, 

de nalosa hataholi kamahehele kala 
lalai tapasasala leo basa nusa Yudea no 
Samaria lala'ena leu, ta'da fe'e Lamatua 
ka hataholi nadedenu nala soona, ta lalai 
fa. 

2 Hataholi fo lamahele neu Manetualai 
na, latoi Stefanus. Dale nala he'di sa, de 
ala kii-makaleleun. 

3Tehu Saulus ka'da ana sanga enok 
nakandoo, fo ana tao nakalulutuk salani 
kala. Neme uma esa leo uma esa neu, 
fo ana lele'a-loloso hataholi kamahehele 
kala nau inak do touk boe leme uma dale 
mai, boema ana taos leo bui dale leu. 

4Hataholi kamahehelek fo mana 
tapasasalak sila la tui-benga Manetualain 
Hala Malole na leo basa mamanak 
lala'ena. 

> Felipus neu leo kota Samaria neu de 
ana tui-benga Mane Mana Fe So'dak fo 
Manetualain helu ka neu hataholi manai 
naa la. 

6 Lelek fo hataholi la lamanene Felipus 
tutui-bebengan ma lita ana tao manda'di 
beu kala boema hataholi sila la ba'u ka, 
ala taoafik neu hata fo Felipus tui-bengak 
sila la. 

7 Nana dula dale mangalau kala 
lakadi-lakadau fo ala kalua leme hataholi 
nitu sa'e kala dalek mai. Hataholi lu'u 
kala ma hataholi ei hela kala boeo ba'u 
ka ala lea-hai. 

8 Boema hataholi manai Samaria la 
lamahoko lanseli. 

9 Nai kota ndia, hapu touk esa na'de 
Simon. Nai faik de'ubee dale na, ana tao 
na hataholi la langan beekale, hu ka nde 
malela suangi na. Nafa'da hataholi la 
nae, ndia hataholi malela ina. 

10 Boema basa hataholi ta'da-ta'dak 
manai kota ndia, ala taoafik lanseli 
neu hataholi ndia. Hataholi sila la lae, 
"Hataholi ia, Manetualain be'i balakain, 
fo nananita-nalelak da'dileo Be'i balakai 
Matua Ina." 

11 Ana tao na hataholi la bafa nala bee 
poo nana malela suangi na doo ba'u 
so, de nalosa hataholi la taoafik lanseli 
neun. 

1? Tehu Felipus tui-benga fe hataholi 
sila la Hala Malole la'eneu tao leo 
beek de Manetualain paleta leo Mane 
ka, ma la'eneu Yesus Kristus fo Mane 
Mana Soi-Tefak ndia. Boema hataholi la 

lamahele Felipus tutui-bebengan ndia de 
ala salanis, nau touk do inak boe. 

13 Simon boeo namahele de salanin. 
Salani basan boema ana tunga nahele 
Felipus. Manda'di beu kala tao la Simon 
bafanpoo-poo. 

14 Hataholi nadedenuk manai Yerusale 
mala lamanene hataholi Samaria la sipok 
Manetualain dede'a-kokolan so, boema 
ladenu Petrus no Yohanis leu leo naa leu. 

15 Lelek fo Petrus no Yohanis losa naa 
boema, ala hule-haladoi fe hataholi 
Samaria sila la fo daenga ala hapu 
Manetualain Dula Dale na, 

16 nana Manetualain Dula Dale na beita 
koasa na hataholi sila la esa boen: 
hataholi sila la besa ka nanasalanik ninik 
ka'da Lamatuak Yesus na'de na. 

17 Boema Petrus no Yohanis lalaa lima 
nala neu hataholi Samaria sila la langan 
lain: boema ala hapu Manetualain Dula 
Dale na. 

18 Simon nita hu ka nde hataholi 
nadedenuk sila la lalaa lima nala neu 
hataholi la langan lain fo ala hapu 
Manetualain Dula Dale na. Hu ndia de 
Simon nini fe Petrus no Yohanis doik, 

19 boema nafa'das nae, "Fe au koasa 
ndia boe, fo ela metema au lalaa au lima 
nga neu su'di see lain soona, hataholi 
ndia hapu Manetualain Dula Dale na." 

20 Tehu Petrus naen nae, "Soe ba'eneu 
o mo o doi ma! O maedaenga o hapu asa 
Manetualain baba'e-babatin ninik doik 
do? 

210 ta manuu hak soaneu tunga ami 
nai ami lau-onom dalek fa, nana o dale 
ma ta ndos soaneu Manetualain fa. 

22 Hu ndia de tu'u-tapaheni o dudu'a- 
aafi mangalaum ndia leona, fo moke neu 
Lamatua ka fo daenga Ana fe do'o do 
ampon neu o dudu'a-aafi manga laum 
ndia! 

23 Nana au bubuluk o dale ma henuk 
no nape'da dale ka, ma tatao-nono'i 
mangalau ka tao o da'di ata." 

24Boema Simon nafa'da Petrus no 
Yohanis nae, "Sue na moke Lamatua ka, 
fo emi mafa'da basa dede'ak sila la, esa 
boeo ana boso da'di neu au." 

25 Petrus no Yohanis fe basa sakasii 
ma tui-benga basa Amak Manetualain 
dede'a-kokolan boema, duas fali leo 
Yerusalem leu. Nai leleo-lala'o nala 

dalek, ala tui-benga Hala Malole ndia 
neu nggolo-ta'duk ba'u ka nai Samaria. 

26 Lamatua ka ata nusa so'dan esa 
nafa'da Felipus nae, "La'o lai-lai leo kona 
mu fo tunga enok mana tuti Yerusalem 
no Gasa." Enok ndia nee nee-lino lino. 

27 Boema Felipus la'o leona. Ndia te 
mane Etiopia pegawin esa bei nai eno 
tala'dak fo ana sanga fali ne'un leo 
nusa na neu. Hataholi ndia pegawi 
matua-madema esa, fo ndia nde ito-ato 
basa ina mane Etiopia fo Kandake 
su'i-beten lala'ena. Hataholi ndia neu leo 
Yerusalem neu fo ana hule-haladoi neu 
Manetualain, de besak ia ana fali ne'un 
no kaleta na. Nangatuuk neu kaletan lain 
boema ana lees Nabi Yesaya Susula na. 

28 (8:27) 

29 Boema Manetualain Dula Dale na 
nafa'da Felipus nae, "Mu leona, fo deka 
mo kaleta ndia." 

30 Boema Felipus neu deka no kaleta 
ndia de namanene hataholi ndia lees 
Nabi Yesaya Susula na. Boema Felipus 
natanen nae, "Ade Tuan malelak hata fo 
Tuan lees ndia do ta?" 

31Hataholi ndia nataa nae, "Neme 
bee mai, au hapu alela kana, metema 

hataholi ta nafa'da mangalele'do au, 
sosoa-ndandaan fa." Boema nafa'da 
Felipus fo ana kae leo kaleta lain neu fo 
nangatuuk sama-sama non. 

32 Hataholi ndia lees lalane ka nae leo 
ia, "Ndia sama leo ala hela lini bi'ilopo 
a, fo leu do'don, sama leo bi'ilopo ana 
fo ta nakamee, metema ala nggute bulu 
na, leondiak boe Ana ta kokolak dede'ak 
de'ek esa boen, 

33 Lakamumulu-lakamamae kana, ma 
ala ta tao ndoos neu fan. Ala tao laketu 
hahae na nai daebafa ka, nalosa ta 
hapu hataholi esa boen, hapu tui la'eneu 
tititi-nonosin fa." 

34 Boema pegawi matua-madema fo 
maneme Etiopia ndia nafa'da Felipus 
nae, "So'ba mafa'da su'dik fe au, see ka 
nde nabi ia nafa'da ka? Nafa'da seluk 
aoina na nde ndia do nafa'da hataholi 
fe'ek ndia?" 

35 Boema Felipus ana mulai kokolak. 
Ana pake lalanek sila la da'di neu 
tutui-bebenga makasososak, fo ana 
tui-benga Hala Malole la'eneu Yesus neu 
pegawi matua-madema ndia. 

36 Ala losa mamanak esa nai eno 
tala'dak boema hapu oe nai ndia. Boema 

pegawi matua-madema ndia nafa'da 
Felipus nae, "Mitak oe a nde ndia so! Bei 
kulang beek seluk bai soaneu salani au?" 

37 Boema Felipus nae, "Metema Tuan 
namahele no dale katematuak soona, 
bole salani Tuan leona." Boema pegawi 
matua-madema Etiopia ndia nae, "Au 
amahele Yesus Kristus nde bee na 
Manetualain Anan." 

38 Boema noke hela nate'e kaleta na: 
basa boema duas fo nde Felipus no 
pegawi matua-madema ndia, ala kona 
leo oe dale leu de Felipus salanin leona. 

39 Lelek ala kalua leme oe dale mai, 
boema Manetualain Dula Dale na no heok 
Felipus de nalosa pegawi matua-madema 
fo maneme Etiopia ndia ta nita Felipus 
so'on. Pegawi matua-madema ndia la'ok 
nakandoo no namahokok. 

40 Te se'ko na Felipus losa nai Asdod so. 
Nai leleo-lala'o na dalek, ana tui-benga 
Hala Malole la'eneu Kristus nai basa kota 
lala'ena, losa ana nduku Kaisarea. 

1 Ndia te Saulus hii ka'da nakabibiik 

nakandoo ma ana taonisa hataholi 
mana tunga Lamatuak Yesus ala. Neu 
leo imam matua ina neu, 

2 de noke susula koasa fo neu leo 
hataholi Yahudi la uma mamason manai 
Damsi ka mauli-malanga nala neu. Fo 
sue ka nde metema natongo no hataholi 
mana mamahele neu Yesus nai naa 
soona, ana ho'u nas fo nos leo Yerusalem 
leu. 

3 Ana bei la'o-la'o leo Damsik neu, de 
nai lelek fo ana sanga deka no kota 
ndia boema no kaiboik masa'ak esa 
neme lalai mai de nangale'do okofeo na 
Saulus. 

4Tutika ana bala neu dae, boema 
namanene halak esa nafa'dan nae, 
"Saulus, Saulus! Tao le'e de o tunindeni 
Au?" 

> Boema Saulus natane nae, "See O 
Tuan?" Boema halak ndia nataa nae, "Au 
nde Yesus fo o tunindeni ka. 

6Tehu besak ia fo'a leona, fo mu leo 
kota dale mu. Nai ndia, neukose o 
bubuluk hata fo o muse tao-no'in." 

7 Hataholi mana tunga sama-sama lo 
Saulu sa ala nggenge la, nalosa ala ta 
hapu lahala fa: nana lamanene halak 
ndia, tehu ta lita hataholi esa boen. 

8 Boema Saulus fo'a napadeik de nalaak 
mata na, tehu ana ta hapu nita hata-hata 

so'on. Da'di ala ho'u lima na fo lalala'on 
leo kota Damsi ka dalek neu. 

9 Faik telu dale na ana ta hapu nita fa, 
ma ta na'a-ninu makandondook fa. 

10 Nai Damsik, hapu Lamatuak Yesus 
ana mana tungan esa na'de Ananias. 
Nai ninitak esa dalek, ana nita Lamatua 
ka kokolak non. Lamatua ka nae, 
Ananias! Boema Ananias nataa nae, "Au, 
Lamatuak." 

11 Boema Lamatua ka nafa'dan nae, 
"Ayo, la'o besak ia leona. Mu leo Yudas 
uman mu, fo nai mamana ka na'de, Eno 
Mando. Soona matane te hataholi esa 
nai ndia na'de Saulus, fo hataholi ndia 
neme Tarsus mai. Besak ia, hataholi ndia 
ana bei hule-haladoi, 

12 de nai ninitak esa dalek, ana nita 
touk esa na'de Ananias, ana mai de ana 
lalaa lima na neu langan lain fo sue ka 
nde nita falik." 

13 Boema Ananias nafa'dan nae, 
"Lamatuak, au amanene hataholi ba'u 
ka kokolak hataholi ndia, lenak-lenak 
tutuni-ndendenik neu O hataholi 
kamahehelem manai Yerusale mala. 

14 de besak ia, ana mai nai ia so, nana 
malanga ima mala fen loak fo ana ho'u 
basa hataholi fo lamahele neu O." 

15Tehu Lamatua ka nafa'da Ananias 
nae, "Ka'da mu leona! Nana Au hele basa 
hataholi ndia soaneu nalalau-naoono Au, 
ma ana tui-benga Au neu leoina fe'ek 
fo ala beita masok agama Yahudi a fa, 
ma neu mane-mane kala, boema neu Au 
hataholi kamaheheleng Israel ngala boe. 

16 Ma Au atu'dun basa doidosok fo muse 
ana la'ola'din, nanahu Au." 

17 Boema Ananias neu leo uma ndia neu 
de ana lalaa lima na neu Saulus langan 
lain. Nafa'dan nae, "Tolanoo Saulus, 
Lamatuak Yesus fo tolanoo ka mitan 
neme eno tala'dak nai lelek fo tolano ka 
leo ia mai a, Ndia nde nadenu au mai 
fo daenga o mita falik, ma Manetualain 
Dula Dale na koasa na tolanoo ka." 

18 Boema no hatemetak ndia boe, hata 
esa nono'ka bai de i'a une a, ana tu'da 
neme Saulus mata na mai de Saulus 
nita falik. Boema ana fo'a de ala salanin 
leona. 

19 Ala fen na'a ninu, de na'a ninu basa 
boema ao na balakai seluk. Saulus no 

Yesus hataholi mana tunga nala leo faik 
de'ubee dale na leme Damsik. 

20 Tutika neu leo uma mamaso kala de 
ana mulai tui-benga nae, Yesus ndia nde 
bee na Manetualain Anan. 

21 Basa hataholi la lamanene Saulus 
tui-benga boema, ala dodoo doa kana. 
Ala kokolak lae, "Ade ndia ta nde taonisa 
basa hataholi kamahehelek manai 
Yerusale mala fa hetu?. Ade ndia ta nde 
mana maik leo ia mai fo ana sanga ho'u 
hataholi kamahelek manai ia la fo nos 
leo malanga ima mala leu!" 

22 Tehu Saulus boetai nananita-nalelak. 
Ana fe buti matea-mahelek nae, Yesus 
ndia nde Mane Mana Fe So'da ka, de 
nalosa hataholi Yahudi mana leo nai 
Damsi kala ta hapu lase'i so'on. 

23 Basa faik de'ubee dale na boema 
hataholi Yahudi la lalahalak, fo ala taolisa 
Saulus. 

24Tehu Saulus bubuluk sila dudu'a 
mangalaun ndia. Lele'do le'odaen 
hataholi Yahudi la lanea lahele kota ndia 
lelesu ina na fo ala hapu taolisa Saulus. 

25 Tehu le'odaek esa boema, Saulus 
hataholi mana tunga nala leu lalan de 
ala taon neu sapai esa dalek de lakonan 

tunga tembok manai kota ndia leo deak 
neu. 

26 Saulus neu leo Yerusalem neu de 
ana sanga enok fo nakabubua no Yesus 
hataholi mana tunga nala. Tehu ala biin 
nanahu ta lamahele, tete'e ka ana tunga 
Yesus so. 

2/ Basa boema Barnabas mai de 
no Saulus leo Lamatua ka hataholi 
nadedenu nala neu. Barnabas tui 
Lamatua ka hataholi nadedenu nala, 
tao leo beek de Saulus nita Lamatua 
ka neme eno tala'dak, ma tao leo beek 
de Lamatua ka kokolak non. Barnabas 
boeo ana tuis, tao leo beek de Saulus 
napalani nanoli ninik Yesus na'de na 
neme Damsik. 

28 Hu ndia de ala sipok Saulus leo 
nakabubua nos, de ana tui-benga ninik 
Yesus na'de na no napalanik nai basa 
Yerusalem lala'ena. 

29 Ana kokolak ma natukaaafik no 
hataholi Yahudi mana kokolak linik 
dede'a Yunani la boe, tehu ala sanga 
enok fo ala taolisan. 

30 Lelek hataholi kamahehele fe'e kala 
bubuluk dede'ak ndia boema, leu lala 

Saulus leo Kaisarea neu, de basa boema 
ala haituan leo Tarsus neu. 

31 Boema hataholi salanik manai basa 
Yudea, Galilea, ma Samaria lala'ena, 
dale nala tesa-tama. No Manetualain 
Dula Dale na tutulu-fafalin, ma no bii 
neu Lamatua ka, de hataholi salanik sila 
la boetai latea-lahele ma boetai lamba'u. 

32 Petrus neu donge-dama hataholi 
salani kala nai basa mamanak lala'ena. 
Faik esa boema, neu donge-dama 
Lamatua ka hataholi kamahehelen manai 
Lida. 

33 Ana losa boema, natongo no touk esa 
na'de Eneas. Touk ia lu'uk, de ana ta fo'a 
neme pepe'un lain teuk falu dale na. 

34 Boema Petrus nafa'da Eneas nae, 
"Eneas, Yesus Kristus tao nahai o. Fo'a fo 
mafafa'u matalolole o pepe'u ma leona." 
No hatematak ndia boe, Eneas ana fo'a 
leona. 

35 Basa laun manai Lida ma Saron lita 
Eneas boema, basa-basas lamahele 
Lamatua ka. 

36Hapu inak esa nai Yope nade Tabita. 
Inak ia namahele Yesus. (Na'de na nai 
dede'a Yunani dale soona, Dorkas, fo 
sosoa na nae, nusa.) Ana tao ka'da 

tatao-nono'i malole tataas esa, ma ana 
tulu-fali hataholi nuu ta-hata ta kala. 

37 Lelek ndia namahe'di, boema maten. 
Ladiu basa popola na oe boema, 
langapepe'u kana neu kama esa dalek, 
nai uma lai. 

38 Yope ia ta doo ka neme Lida mai 
fa. Da'di lelek fo hataholi mana tunga 
Yesus manai Yope la, lamanene Petrus 
nai Lida boema, ladenu hataholi dua leu 
lala Petrus. Ala helu duas lae, "Mai lai-lai 
leo Lida mai dei." 

39Tutika Petrus fo'a de ana tungas 
leona. Ala losa boema lo Petrus leo kama 
manai lai na neu. Basa inafalu manai 
sila la lakamomotu la Petrus boema ala 
kii-makaleleu, ma latu'du Petrus, ba'du 
ma ba'du manalu fo Dorkas seu fe sila, 
ndek lelek fo Dorkas bei naso'da. 

40 Boema Petrus nadenu basa-basas 
kalua leo deak leu, boema ana senek 
de ana hule-haladoi. Ana hule-haladoi 
basa boema, nasale leo Dorkas popola 
na neu de nafa'dan nae, "Tabita, fo'a 
leona!" Tutika Dorkas nalaak mata na de 
lelek fo nita Petrus boema, ana fo'a de 
nangatuuk. 

41 Boema Petrus ho'u na lima na de 
nafofo'a falin, fo napadeik. Basa boema, 
Petrus nalo basa hataholi kamahehelek 
manai sila la, sama-sama lo inafalu la de 
ana fe Dorkas fo besa ka naso'da falik 
ndia neus. 

42 Dorkas naso'da falik ndia, tutui na 
nakapepela leo basa Yope lala'ena neu, 
de nalosa hataholi makadotok lamahele 
Yesus da'dileo sila Mane Mana Fe So'da 
na. 

43 Petrus leo neme ndia faik de'ubee 
seluk bai. Ana leo neme tou mana tao 
balisi bana louk esa na'de Simon, uman. 
1 O 1 Hapu touk esa nai Kaisarea 

na'de Kornalius. Touk ia Kaptein 
nai "Soldadu Italia". 

2Touk ia no basa uma isi nala fe ha'da 
holomata neu Manetualain. La'iba'u 
ka ana tulu fali hataholi Yahudi nuu 
ta-hata ta kala, ma ana hule-haladoi neu 
Manetualain tataas esa. 

3 Faik esa boema, fafa'kama la'e li'u telu 
lele'do na, boema nita no mangale'dok 
nai ninitak esa dalek, Manetualain ata 
nusa so'dan esa mai de nalon nae, 
"Kornalius!" 

4Kornalius mete ata nusa so'dak ndia 
no bibiik, boema nae, "Bee ka Tuan?" 
Boema ata nusa so'dak ndia nae, "O 
huhule-haladoim ma o dale malole ma, 
Manetualain sipo kana so, ma nafandele 
O. 
SBesak ia, madenu hataholi neu nalo 
Simon, fo na'de matetu na na'de Simon 
Petrus nai Yope. 

6 Ana bei leo lalai nai hataholi mana tao 
balisi bana louk esa uman, na'de Simon, 
fo ana leo nai tasi su'u na." 

7 Ata nusa so'dak fo mana kokolak 
no Kornalius ndia ana la'o boema,nalo 
na malalau-maoonon dua, ma solda'du 
mana manea kamahehelen esa, 

8 de ana tuis manda'dik ndia, boema 
nadenus leu leo Yope leu. 

9Balahaa te bei lai eno tala'dak, fo 
ala sanga lae losa Yope nde ndia so. 
Boema Petrus kae leo uma lai neu fo ana 
hule-haladoi. 

10 Boema namala'a nanseli de ana hii 
na'a ninu. Tehu ala bei sadia nana'a 
ninuk fa te nita ninitak esa. 

11 Nita lalai natahuka, boema nita hata 
esa sama leo tema maloa esa, belona 

nai bu'un has nanalonak leo daebafa ka 
mai. 

12 Nai tema maloa ndia dalek, hapu 
basa bana ei ha mata-mata kala, basa 
bana mana lo'do lae kala, ma basa 
manupui fui kala. 

13 Boema halak esa nafa'dan nae, 
"Petrus, fo'a leona! Do'do bana sila la fo 
mu'a!" 

14Tehu Petrus nae, "Ta Lamatuak! Au 
beita u'a ita hata nanakena ka'ik ma 
manggenggeok fa." 

15 Tehu halak ndia nafa'da selu kana 
nae, "Hata fo Manetualain nafa'da basa 
nae, ta nanakenaka'ik fa soona, o boso 
mafa'da mae nanakenaka'ik." 

16 Ninitak ndia ana da'di losa la'i telu, 
de basa boema temak ndia nanaso'u 
falik leo nusa so'da ka neu. 

17 Petrus napangamak no dudu'a-dodoo 
ninitak ndia sosoa-ndandaan. Ana bei 
dudu'a-dodoo te Kornalius nadenu 
hataholi la losa Simon uman de lapadeik 
lai lelesu a bafa na so. 

18 Boema lalo de latane lae, "Ade hapu 
fui esa na'de Simon Petrus, ana leo nai 
ia do ta?" 

19 Ndia te Petrus bei sanga enok 
nakandoo, fo ana sanga bubuluk ninitak 
ndia sosoa-ndandaan, te Manetualain 
Dula Dale na nafa'dan nae, "Hei Petrus, 
hataholi telu sanga o. 

20 Ayo kona lai-lai leo dae mu fo o dale 
ma boso naba'e, fo tunga hataholi sila 
la, nana Au nde adenu hataholi sila la." 

21 Boema Petrus kona leo dae neu de 
nafa'da hataholi sila nae, "Tolanoo kala 
sanga hataholi a, nde au so. Tolanoo 
kala mai tao beek?" 

22 Boema lae, "Kaptein Kornaliu sa 
nde nadenu ami mai leo ia mai a. 
Hataholi ndia dale na malole, ma ana 
fe ha'da-holomata neu Manetualain, 
boema basa hataholi Yahudi la fe 
ha'da-holomata neun. Manetualain ata 
nusa so'dan esa nadenun fo noke Tuan 
neu leo uman neu, fo ana da'di neu 
natataak esa soaneu huhule-haladoin, 
ma ata nusa so'dak ndia nadenun fo 
namanene hata fo Tuan sanga nafa'da 
neun." 

23 Boema Petrus nokes leo uma dale leu 
fo ala sungu lon le'odaek ndia. Balahaa 
de Petrus fo'a boema ala la'o leona. 

Hataholi kamahehelek de'ubee lai Yope 
boeo, ala tunga boe. 

24 Ala la'ok faik esa boema, ala losa 
Kaisarea. Ala losa naa te Kornalius no 
tolanoo ka'a fa'din, ma tia-lai nanaka'i 
kala lahani so. 

25 Petrus losa boema, Kornalius neu 
solu kana de ana senek neu mata na. 

26Tehu Petrus hela nafofo'an de 
nafa'dan nae, "Fo'a! Te au hataholi 
daebafak boe." 

2/ Petrus kola-kola no Kornalius ma ana 
la'ok nakandoo leo uma dale neu. Neu te 
nita hataholi makadotok lakabubua lai 
ndia so. 

28 Boema Petrus nafa'das nae, "Tolanoo 
kala bubuluk basa, hataholi Yahudi Ia 
agama na, ana ta nau hataholi Yahudi 
la leu donge-dama do lakabubua lo 
hataholi leoina fe'ek fa. Tehu Manetualain 
natu'du basa au nae, au ta bole afa'da 
hataholi esa boen ae manggenggeok do 
mangalauk fa. 

29 Hu ndia de, lelek fo Tuan noke au 
mai leo ia mai, boema au ta akalele'ok 
mamaik fa. Da'di besak ia au nau 
bubuluk, tao le'e de Tuan noke au mai 
leo ia mai." 

30 Boema Kornalius nae, "Faik telu 
maneu ka, fafa'ka ma le'do a ba'u 
leo ia, boema au hule-haladoi nai 
uma la'e li'u telu le'donoso na. Boema 
no kaiboboianak, touk esa napadeik 
nai au mata nga. Bualo'a papake na, 
nandela-nasa'a. 

31 Touk ndia nafa'da au nae, 'Kornalius! 
Manetualain namanene o huhule- 
haladoim so, ma nafandendelek o dale 
malole ma. 

32 Da'di, madenu hataholi neu leo 
Yope neu, fo nalo hataholi esa nai ndia 
na'de Simon Petrus. Ana bei leo lalai nai 
hataholi mana tao balisi bana louk esa 
uman, na'de Simon: uma na nai tasi su'u 
na.' 

33 Hu ndia de no lai-laik, au adenu 
hataholi neu nalo Tuan. Tuan dale na 
malole hiik, de Tuan mai so. Besak ia, 
ami basa-basa mala makabubua nai ia, 
nai Manetualain matan, fo mamanene 
basa hata fo Manetualain nadenu Tuan 
nafa'dan neu ami." 

34 Boema Petrus nae, "Besak ia, au 
ame'dan te'e-te'e, Manetualain tao basa 
hataholi lala'ena, matak esa. 

35 Hataholi mana fe ha'da-holomata neu 
Manetualain, ma hataholi mana tao ndoo 
sa, Manetualain sipok hataholi ndia. Ta 
nafaduli hataholi ndia neme leoina bee 
ka mai fa. 

36 Tolanoo kala bubuluk basa, halak fo 
Manetualain nanduku-nalosa kana neu 
leoina Israe la, isi na so. Halak ndia nde 
Hala Malole la'eneu mole-dame tunga 
Yesus Kristus, fo nde Lamatuak soaneu 
hataholi lala'ena. 

37 Emi bubuluk hata fo ana da'di nai 
Yudea lala'ena, fo ana mulai neme 
Galilea, nai lelek fo Yohanis nafa'da 
salani hataholi la. 

38 Emi bubuluk mae, Manetualain hele 
basa Yesus fo Hataholi Nazaret ndia, 
boema Ana fen Dula Dale na, ma koasa 
na. Emi bubuluk basa boe, Yesus ndia, 
neu leo mamanak lala'ena, fo Ana tao 
malole: Ana tao nahai basa hataholi fo 
Nitu koasa nalas, nana Manetualain no 
kana. 

39 Ami ia nde mita matam basa hata 
fo Ana taon nai hataholi Yahudi la ma 
Hataholi Yerusale mala nusa na. Tehu nai 
naa, ala lona nggangen, ma ala taolisan. 

40Tehu neu fai katelu na boema 
Manetualain tao naso'da fali kana 
neme mamate sa mai, ma Manetualain 
natu'dun neu hataholi daebafa ka. 

41 Ta natu'dun neu basa hataholi lala'ena 
fa, te ka'da neu ami fo Manetualain hele 
basa nakahulu kala soaneu ami da'di 
sakasii na. Ami mi'a-minu mon nai lelek 
fo naso'da falik neme mamate sa mai. 

42 Boema nadenu ami tui-benga Hala 
Malole ndia neu hataholi la, ma ami fe 
sakasii mae, Ndia nde Manetualain so'un 
da'di Mana Maketu-Mala'di neu hataholi 
maso'da kala, ma hataholi mana mate 
basa kala. 

43 Basa nabi la kokolak la'eneun. Lafa'da 
lae, basa hataholi fo lamahele neu Yesu 
sa, neukose sala-singon hapu do'o do 
ampon ninik Yesus koasa na." 

44 Lelek fo Petrus bei kola-kola te, 
Manetualai Dula Dale na kona mai de ana 
koasa na basa hataholi mana mamanene 
tutui-bebengak sila la. 

45 Hataholi Yope kamahehelek fo mana 
tunga Petrus ala, nde bee na hataholi 
Yahudi sila la. Basa-basas dodoo doa 
kana lita Manetualain fe Dula Dale na 

neu leoina fe'ek fo ta hataholi Yahudi la 
fa. 

46 Nana lamanene hataholi sila 
la kokolak linik dede'a mata-mata 
kala, ma ala koa-kio Manetualain 
matua-mademan. Boema Petrus nae, 

47 "So'ba mete su'dik hataholi ia la hapu 
Manetualain Dula Dale na, sama leo ita 
so. Da'di hapu hataholi napanggengges, 
fo boso salanis ninik oe do?" 

48 Boema Petrus nadenu salani hataholi 
sila la ninik Yesus Kristus na'de na. Basa 
ndia boema lafa'da Petrus, fo ana leo 
nos faik de'ubee dale na. 

1 1 1 Hataholi nadedenu kala ma 

hataholi kamahehelek manai 
Yudea la lala'ena, lamanene hataholi 
ta Yahudi la boeo sipok Manetualain 
dede'a-kokolan so. 

2 Lelek fo Petrus neu leo Yerusalem 
neu boema, hataholi Yahudi kamahehele 
basak sila la lakamu-lakadau Petrus. 

3 Lafa'da Petrus lae, "Tao le'e de, o 
mu leo hataholi nanasunat beita kala 
uman mu? O mu bai te o mu'a-minu 
sama-sama mos bai!" 

“Hu ndia de Petrus tui mangalele'dos 
basa hata fo ana da'di, mulai neme 

makasososa na mai. Petrus nafa'das 
nae, 

3 "Au hule-haladoi eme kota Yope, 
boema au ita ninitak esa. Au ita hata 
esa sama leo tema maloa biak esa kona 
neme lalai mai, belona nai bu'un has, 
basa boema nate'e neu au boboa nga. 

6 Nai lelek fo au mete matalolole leo 
temak ndia dalek neu te, au ita bana ei 
ha kala, bana fui kala, bana mana lo'do 
mana lae kala, ma manapui fui kala. 

7Boema au amanene halak esa nafa'da 
au nae, 'Petrus, fo'a leona! Do'do bana 
sila la fo mu'a leona!' 

8Tehu au ataa ae, 'Ta Lamatuak! Au 
beita u'a ita nana'ak fo nanakenaka'ik 
ma manggenggeok fa.' 

9 Tehu halak ndia nafa'da seluk 
au neme lalai mai nae, 'Hata fo 
Manetualain nafa'da basa nae, ta 
nanakenaka'ik fa soona, boso mafa'da 
mae, nanakenaka'ik.' 

10 Au ita manda'dik ndia la'i telu, de 
mate'e na boema basa-basas nanaso'u 
falik leo nusa so'da ka neu. 

11 Nandaa no li'u ndia boe, hataholi 
kateluk maleme Kaisarea mai, fo ladenus 

mai lalo au a, ala losa uma fo au leo ka 
SO. 

12 Boema Manetualain Dula Dale na 
nafa'da au nae, o dale ma boso naba'e, 
fo la'o sama-sama mos leona. Tolanoo 
kaneek ia la boeo, ala tunga au leo 
Kaisarea, de ami basa-basa mala masok 
leo Kornalius uman dale meu. 

13 Basa boema Kornalius tui ami, tao 
leo beek de ata nusa so'dak esa neu, 
de napadeik neme ndia uman, boema 
nafa'dan nae, 'Madenu hataholi neu leo 
Yope neu, fo nalo touk esa na'de Simon 
Petrus. 

14 Neukose nanduku-nalosak fe o, halak 
fo neukose nini so'dak fe o mo o uma isi 
mala." 

15 Petrus kokolak nakandoo nae, nai 
lelek fo au mulai kokolak ae leondia, 
boema Manetualain Dula Dale na kona 
neu hataholi sila la, sama leo makahulu 
na ana da'di neu ita. 

16 Boema au afandele, Lamatua ka 
nafa'da hai nae, 'Yohanis salani ninik 
oe, tehu neukose emi nanasalanik ninik 
Manetualain Dula Dale na.' 

17 Da'di, dede'a na ana mangale'do 
nae, Manetualain fe hataholi ta Yahudi 

la baba'e-babatik matak esa, sama leo 
Ana fen neu ita, nai lelek fo ita tamahele 
Lamatuak Yesus Kristus. Hu ndia de, 
hapu nai bee, au kenaka'i Manetualain!" 

18 [amanene Petrus kokolan dede'ak 
ndia boema ta lase'i so'on. Boema ala 
koa-kio Manetualain leona. Lafa'da 
lae, "Metema leondiak soona, hataholi 
ta Yahudi la boeo, Manetualain fes 
fai loak soaneu ala tukatei-saledale 
leme sala-singo nala mai, ma ala hapu 
lame'da lita so'da matetu ka!" 

19Ala taolisa Stefanus boema, ala usi 
neu mai lo hataholi kamahehele kala, de 
nalosa ala tapasasala leo basa mamanak 
lala'ena leu. Nggelok lalai losa Fenesia, 
ma nggelok losa Siprus ma Antiokia. Ala 
tui-benga Manetualain dede'a-kokolan 
neu ka'da hataholi Yahudi la. 

20Tehu nai hataholi kamahehelek sila 
la dalek, fo hataholi maleme Siprus 

ma Kirene mai a, sila de'ubee leu leo 
Antiokia leu, fo ala tui-benga Hala Malole 
la'eneu Lamatuak Yesus neu hataholi ta 
Yahudi la boe. 

21 Lamatua ka koasa na nai hataholi 
sila la dalek, nalosa hataholi ba'u 

ka lamahele de ala fe so'da nala leo 
Lamatua ka neu. 

22 Manda'dik sila la tutui na, ana losa 
hataholi salanik manai Yerusale mala. 
Boema ladenu Barnabas neu leo Antiokia 
neu. 

23 Ma lelek Barnabas losa naa de nita 
Manetualain ba'e-pala tao hataholi sila Ia 
tao leo beek, boema namahoko nanseli. 
Boema nokes fo ela te'e-te'e ala lilineka 
neu Lamatua ka no dale katematuak. 

24 Barnabas ia, hataholi dale malole ma 
Manetualain Dula Dale na koasa nan, 
boema namahele nanseli neu Lamatua 
ka, de nalosa hataholi makadotok tunga 
Lamatua ka. 

25 Basa boema, Barnabas neu sanga 
Saulus nai Tarsus. 

26 Ana hapun boema non leo Antiokia 
neu, de duas leo lakabubua lo hataholi 
salanik manai naa la teuk esa dale na, 
boema duas lanoli hataholi makadotok. 
Nai Antiokia ndia nde ala foi hataholi 
kamahehele kala na'de, Hataholi Salanik. 

27 Nai lelek ndia, hapu nabi de'ubee 
leme Yerusalem leo Antiokia leu. 

28 Nai nabi sila la dalek, hapu hataholi 
esa na'de Agabus. No Manetualain Dula 

Dale na hehela-nonolen de nafa'da ela 
nae, neukose la'a-ndoe matuaina da'di 
nai basa daebafa ka lala'ena. Memak 
tete'e ka, dede'ak ndia da'di nai lelek fo 
Kesel Klaudiu sa paleta. 

29 Boema basa Yesus hataholi mana 
tungan sila la, lalahalak fo ala haitua 
fe basa tolanook manai Yudea la 
tutulu-fafalik. Sila esa-esak haitua tunga 
hahapu na. 

30 Ala tao latetu sila nakeketun ndia 
boema, ladenu Barnabas no Saulus lini 
tutulu-fafalik sila la leo mauli-malanga 
salani kala neu. 

1 2 1 Bei nai teuk ndia dale na boe, 

Mane Herode sa mulai tunindeni 
hataholi salani kala. 

2 Hu no ndia paleta na de ala do'dolisa 
Yakobis, fo Yohanis tolanoo na ninik 
tafaina. 

3Lelek fo Herodes nita ndia tatao- 
nono'in ndia nandaa no hataholi Yahudi 
la dale na boema, ana tao seluk leondiak. 
Nadenu hataholi la leu ho'u Petrus boe. 
Dede'ak ndia ana da'di la'e Fai Matua 
Loti Ta Pake Lalu Tei ka. 

4 Ala ho'u la Petrus boema, ala taon leo 
bui dale neu. Ala fe soldadu bubuak ha 

lanea Petrus nai bui dale bubuak esa 
soona, soldadu ha. Feta Paskah basa 
boema, besa ka Herodes palisak Petrus 
dede'a na nai lea matan. 

SDa'di ala huku lahele Petrus neme 
bui dale. Tehu hataholi salani kala 
hule-haladoi te'e-te'e neu Lamatua ka 
soaneu Petrus. 

6 Sanga balahaa fo Herodes palisak 
Petrus dede'a na nai lea matan boema, 
le'odaek ndia Petrus sungu no nanapa'ak 
ninik namosina dua nai solda'du mana 
manea dua tala'da. Solda'du mana 
manea fe'e kala boeo, bei lanea lahele 
nai uma bui lelesu nala. 

7 No kaiboik, Lamatua ka ata nusa 
so'dan esa napadeik nai kama ndia 
dalek, de masa'ak esa nangale'o nai 
kama ndia dalek. Ata nusa so'dak ndia 
kakakuk Petrus losa ana fo'a. Boema ata 
nusa so'dak ndia nafa'dan nae, "Wei, fo'a 
lai lai leona!" No hatematak ndia boe, 
namosina nanapa'ak nai Petrus lima na, 
tu'dahenin. 

8Basa ndia boema, ata nusa so'dak 
ndia nafa'dan nae, "Pake o bualo'am ma 
pa'a o ta'bu ei ma tali na leona." Boema 
Petrus ana pake bualo'an ma ana pa'a 

ta'buei na tali na. Basa ndia boema, ata 
nusa so'dak ndia nafa'dan nae, "Pake o 
buapapake ma, ma pa'a o tabu ei ma 
tali na." Boema Petrus pake buapapake 
na, ma ana pa'a tabu ei na tali na. Basa 
boema, ata nusa so'dak ndia nafa'da 
selu kana nae, "Pake o ba'du manalu ma 
fo tunga au leona." 

Boema Petrus tunga ata nusa so'dak 
ndia de ala kalua leme bui dale mai. 
Tehu Petrus ta name'da hata fo ata nusa 
so'da ka taon ndia nde bee na, hata esa 
ana da'di te'e-te'e. Petrus naedaenga 
manda'dik ndia ka'da ninitak esa mesa 
kana ndia. 

10 [elek ala la'oseli mamana nanea 
makasososa ka ma kadua boema, ala 
losa lelesu besi fo lelesu ndia nasale leo 
kota neu. Lelesu ndia ana soi aon de 
ala kalua leo deak leu, boema ala la'ok 
tunga mangalolok esa. No kaiboik, ata 
nusa so'dak ndia la'oela Petrus. 

11 Basa ndia besa ka Petrus name'da 
hata da'din so, boema ana kokolak nae, 
"Besak ia au bubuluk te'e-te'e, Lamatua 
ka haitua ata nusa so'da na mai fo ana 
soi-po'i au eme Herodes koasa na, ma 


KISAH PARA RASUL 12.12-17 79 


neme basa hata fo leoina Yahudi la sanga 
taon neu au a." 

12 petrus bubuluk basa manda'dik 
ndia boema neu leo Maria uman 
neu. Maria ia Yohanis inan, fo loke 
Yohanis soona lae, Markus boe. Hataholi 
makadotok lakabubua lai uma ndia de 
ala hule-haladoi. 

13 petrus dedelu lelesu manai dea ka, 
boema ina mana malalau esa na'de 
Rode, ana mai soi lelesu a. 

14 Tutika nalelak Petrus hala na. Hu ka 
nde namahoko nanseli, de ana fali lai-lai 
leo dalek neu, te ana ta soi lelesu a fa. 
Neu boema nafa'da hataholi manai sila 
la nae, Petrus nai deak. 

15 Boema laen lae, "O mamulu ia do!" 
Tehu Rode nahele ka'da, tete'e ka, Petrus 
nde ndia. Boema lae, "Petrus ata nusa 
so'da na nde ndia." 

16 Ndia te Petrus dedelu nahele lelesu a. 
Ala soi lelesu a de lita Petrus boema, ala 
dodoo doa kana. 

17 Petrus nababa'a lima fo daenga 
bedenge, de basa boema ana tuis, tao 
tao leo beek de Lamatua ka ana kalua 
ndia neme bui dale mai. Boema nafa'das 
nae, "Mafa'da dede'ak ia neu Yakobis ma 

tolanoo fe'e kala boe." Basa ndia boema, 
Petrus la'oela mamanak ndia, de neu leo 
mamana fe'ek neu. 

18 Balahaa fafaik boema, tasi'bu da'di 
nai solda'du mana manea la dalek. 
Lapangamak lanseli la'eneu hata fo ana 
da'di neu Petru sa. 

19 Boema Herodes nadenu hataholi neu 
sanga Petrus, tehu ala ta hapu fan. Da'di 
Herodes fe paleta fo latane solda'du 
mana manea sila la fo tao lisas. Basa 
ndia boema, Herodes la'oela Yudea de 
neu leo neme Kaisarea, faik de'ubee dale 
na. 

20 Ndia te, Herodes namanasa 
mangalalau hataholi Tiru sala ma 
hataholi Sido nala. Hu ndia de, hataholi 
sila la basa-basas mai de lasale lan. 
Makasososa na ala fufu'di Blastus, fo 
ndia malangan nai Herodes uma mane 
na, de nalosa Blastus no kasa. Basa ndia 
boema leu leo Herodes leu fo loke dame, 
nana hataholi sila la nusa na, lamahena 
hapu nana'ak neme Herodes nusa na 
mai. 

21 Neu faik fo laketu basa ka boema, 
Herodes pake papake matua-mademan 
de nangatuuk neu kandela paletan lain, 

boema ana mulai kokolak nai lau nala 
matan. 

22 Laun mana mamanenek sila la lalo 
ma lae, "Nitu lalai sa halan ia, te hataholi 
daebafak halan ta ia fa!" 

23 No hatematak ndia boe, Lamatua 
ka ata nusa so'da na fapa Herodes, 
nana ana ta fe ha'da-holomata neu 
Manetualain fa. Boema kalati kala la'a 
Herodes de maten. 

24 Boema Manetualain dede'a-kokolan 
boetai namaloa ka, ma boetai natea- 
nahele. 

25 Barnabas no Saulus tao lakababasak 
sila belaba'un boema, lo Yohanis Markus 
de ala la'oela Yerusalem. 

1 3 1 Nai hataholi salanik Antiokia 

la dalek, hapu nabi-nabi ma 
mese-mese nala, fo nde Barnabas, 
Simon, fo ala foin na'de Ta'e Nggeok, 
Lukius neme Kirene mai, Menahem, fo 
lakaboboin sama-sama no Mane Herode 
sa, ma Saulus. 

2 Lelek ala hule-haladoi neu Lamatua 
ka, ma ala puasa, boema Manetualain 
Dula Dale na nafa'das nae, "Hele ma 
Barnabas no Saulus da'di Au hataholing, 

fo daenga duas tao-no'i tatao-nono'ik fo 
Au aketu basan soaneu duas so." 

3Ala puasa ma ala hule-haladoi basa 
boema, ala lalaa lima nala neu Barnabas 
no Saulus, boema ladenu duas leona. 

4Hu ka nde Manetualain Dula Dale na 
nadedenu na, de Barnabas no Saulus leu 
leo Seleukia leu. Duas sa'e ofak leme 
ndia leo pulu Sipru sa leu. 

SLelek ala losa Salamis boema, ala 
tui-benga Manetualain dede'a-kokolan 
nai uma mamaso Yahudi la. Yohanis 
Markus tulu-fali duas nai leleo-lala'o nala 
dalek. 

6 Ala la'ok lafeo pulu ndia, losa Pafos. 
Ala losa naa boema, duas latongo lo 
hataholi Yahudi esa na'de Bar Yesus. 
Hataholi ndia mana suangi mangalauk. 
Nafa'da aon nae, ndia nabi boe. 

7 Pulu ndia gobelno la na'de Sergius 
Paulus, tia-lai malolen tou mana suangik 
ndia. Gobelnol ndia hataholi malelaina 
ma manatee tenok. Nalo Barnabas 
no Saulus nana ana hii namanene 
Manetualain dede'a-kokolan. 

8Tehu Elimas fo tou mana suangik ndia, 
ana la'ban Barnabas no Saulus, nana 
Elimas (fo na'de Yunani na nde ndia) ana 

sanga enok fo boso nalosak gobelnol 
ndia namahele Yesus. 

9Tehu Saulus, fo loken soona lae, 
Paulus boe, Manetualain Dula Dale na 
koasa nan, de nalosa nanganalo tou 
mana suangik ndia, 

10 boema nafa'dan nae, "Hei hataholi 
mana tipudaik ma nanasoo-supa ko nei! 
O musu mo basa hata malole lala'ena. 
Tao le'e de o ta hahae tao malutu 
Manetualain dale tutu'un soaneu Ana 
soi-tefa hataholi daebafa ka fa? 

11 Besak ia meten te, neukose Lamatua 
ka huku-doki o! Neukose o da'di pokek, 
fo o ta mita le'do mata na, nai faik 
de'ubee dale na." No hatemetak ndia 
boe, Elimas name'da makamamasu 
nggeo ka potiketu mata na de nalosa 
ana la'ok nafangganggao sanga hataholi 
fo ana helan. 

12 Lelek fo gobelno la nita manda'dik 
ndia boema namahele Yesus. Nana ana 
dodoo doak nanoli-nafa'dak la'eneu 
Lamatuak Yesus. 

13 Paulus no nonoo nala sa'e ofak leme 
Pafos leo Perga, fo nai Pamfilia. Ala losa 
ndia boema, Yohanis Markus la'oelas de 
ana fali leo Yerusalem neu. 

14 Leme Perga mai de lakandoo leo 
Antiokia fo nai Pisidia, de fai Saba ta losa 
boema, leu leo uma mamasok leu. 

15Ala lees basa Musa Susula na, ma 
Nabi la Susula na boema, uma mamasok 
ndia mauli-malanga nala ladenu hataholi 
neu nafa'da Paulus no nonoo nala 
nae, "Metema tolanoo kala nau tao 
matetea-mahehele ma kokoe-nanasi 
hataholi ia la soona, manduku-malosa 
kana leona." 

16 Boema Paulus fo'a napadeik de ana 
fe ta'du ninik lima na fo ala bedenge. 
Basa boema nae, Tolano-tolanoo Israel 
ngala ma basa hataholi kamahehelek 
manai ia la lemin! "So'ba mamanene 
su'dik au dei. 

17 Leoina Israe la Manetualai na hele 
basa ita bei ba'ikai nala, fo Ana tao leoina 
ia da'dineu leoina matuaina nai lelek 
ala bei leo leme Masir, da'dileo hataholi 
manamai. Basa boema, no Manetualain 
koasa matuaina na de Ana kaluahenis 
leme Masir mai. 

18 Ana ta haelai namanasa ha'da-tatao 
nala, nai lelek fo leme mo maloa teuk 
hahulu dale na. 

19 Ana tao nakalulutuk leoina hitu neme 
nusa Kanaa na, de Ana baba'e nusak 
ndia neu leoina Israe la, fo daenga nusak 
ndia ana da'di sila pusakan. 

20 Basa sila la ala da'di teuk natun 
ha limahulu. Manetualain ba'e basa 
nusa Kanaa na boema, Ana fes mana 
maketu-mala'di. Mana maketu-mala'di 
mate'e ka nde Samuel. 

21 Basa boema loke fe sila manek esa. 
De Manetualain fes Saul fo Kis ana na, fo 
neme leo Benyami na mai, de ana da'di 
sila manen teuk hahulu dale na. 

22 Manetualain kekoheo kana neme 
kandela nangatutuu na mai boema, 
Manetualain so'u fes Dauk da'di sila 
manen. Ma hu ka nde dede'ak ia de 
Manetualain kokolak la'eneu Dauk nae, 
'Au bubuluk basa Dauk fo Isai anan 
ndia, nandaa no Au dale nga. Ndia nde 
hataholi fo neukose ana tao-no'i Au 
hihii-nanau nga.' 

23 Neme Dauk tititi-nonosin ndia mai, 
de Manetualain sadia fe leoina Israe la 
Mane Mana Soi-Tefak esa, sama leo Ana 
helu basa ka. Fo Yesus ndia nde Mane 
Mana Soi-Tefak ndia. 

24 Yesus beita ho'u ue-le'din fa te, 
Yohanis nalo neu hataholi Israe la fo ala 
tukatei-saledale leme sala-singo nala 
mai fo salanis. 

25 Ma nai lelek fo Yohanis sanga 
nakababasak ue-le'din boema, nafa'da 
hataholi la nae, 'Tunga emi hahapu ma, 
see au ia? Au ta nde Hataholi fo emi 
mahani talu-talu ka fa. Mafandedelek, te 
basa au fai nga soona, neukose Hataholi 
ndia Ana mai, fo leomae o'duheni ta'bu 
ei na boeo, au ta andaa fa.' 

26 Tolano-tolanoong fo Abraham tititi- 
nonosin, ma basa tolano-tolanoo fe'ek 
manai ia fo mana mamahele Manetualai 
na lemin! Manetualain haitua fe ita halak 
fo manini maso'dak ndia so: 

27 hana hataholi fo mana leo nai 
Yerusale mala lo sila mauli-malanga nala 
ta lame'da fa te, se'kona Hataholi ndia 
nde mana soi-tefa. Ala ta lalelak nabi 
la nanolin fo nanalees tunga-tunga fai 
Saba ta fa, de nalosa ala huku Yesus. 
Tehu se'ko na no tatao-nono'i leondia ka 
de ala tao la hata fo nabi la lafa'da ela 
ka, ana da'di. 

28 Leomae ala ta hapu salan faanak 
boen, fo nandaa hukunisa fan, tehu loke 
Pilatus fo ala taolisan. 

29 Ala tao letetu basa hata fo nanasulak 
nai Susula Malalaok dale la'e neun, 
boema lakona la popola na neme ai 
nggangek lain mai de latoin. 

30Tehu Manetualain tao naso'da fali 
kana neme mamate sa mai. 

31Basa boema, tunga-tunga faik Ana 
mai fo natu'du aoina na neu hataholi fo 
ala la'ok lon neme Galilea leo Yerusalem 
leu. Hataholi sila nde besak ia, ala da'di 
sakasii soaneun, ba'eneu leoina Israe la. 

32 Da'di besak ia, ami manduku- 
malosak Hala Malole ndia neu emi: Hata 
fo Manetualain helu basan neu ita bei 
ba'ikai nala, 

33 ndia Ana tao-no'i basan soaneu ita, 
ninik Ana tao naso'da falik Yesus neme 
mamate sa mai so. Nana nai Mazmur 
kadua dalek, nanasulak nae, 'O nde Au 
ana nga, nai faik ia dale na, Au da'di O 
Amam so.' 

34 Manetualain tao naso'da fali kana 
neme mamate sa mai so. Besak ia, 
neukose Ana ta la'ola'di mamate sa 
nai bolo mamates dale so'on. La'eneu 

dede'ak ndia de Manetualain nafa'da 
nae, 'Neukose Au fe O hehelu-balataa 
malalao-malalafuk, fo tao leo bee o 
nanatao natetuk, fo Au helu basan neu 
Dauk so.' 

35 Leondiak boe, nai lalane fe'e kala 
dalek, nananafa'dak nae, 'Neukose, O ta 
po'ilotak O Atam mana lilinekam ndia, 
Ana pulu-po'o nai bolo mamates dale fa.' 

36 Dauk tao nakababasak hata fo 
Manetualain fen tao-no'in, boema maten 
de latoi lakabubuan no bei ba'ikai nala 
so boe. Popola na, noeheni la'iesa kana 
so boe. 

37 Tehu Yesus fo Manetualain tao 
naso'da fali kana neme mamate sa mai 
ndia, popola na ta noeheni fan. 

38 Hu ndia de, tolanoo kala muse 
bubuluk te tunga Yesus ia, de halak 
la'eneu sala-singok nanafe do'o do ampo 
na, nanatui-bengak neu emi; emi muse 
bubuluk, te hataholi fo namahele nana, 
nanasoi po'ik neme basa sala-singok fo 
ta bisa nanalosehenik tunga Manetualain 
paletan fo Musa nanduku-nalosa kana 
fa. 

39 (13:38) 

40 Hu ndia de emi muse manea 
matalolole, fo boso nalosak hata fo nabi 
la lafa'dak ia, ana tu'da la'e emi. Nabi la 
lafa'da lae leo ia, 

41'Manea matalolole, hei emi fo 
hataholi mana hii ka'da makamumulu- 
makamamae kala lemin! Neukose emi 
dodoo doa kana, fo mateheni mala! Nana 
nai le'dofai besak ia, Au bei tao hata esa, 
fo neukose emi ta mamahele fan, leomae 
hapu hataholi nafa'da mangaleledon neu 
emi boe.'" 

42 Lelek fo Paulus no Barnabas la'oela 
uma mamasok ndia, boema hataholi 
manai uma mamasok ndia dalek lokes 
fo fai Sabat mana mai ka soona, ala 
fali seluk fo lafa'da mangalele'do seluk 
lakandoo dede'ak sila la. 

43 Hataholi sila la kalua leme uma 
mamasok dale mai boema, hataholi 
Yahudi la lo leoina fe'ek fo mana masok 
agama Yahudi a ala tunga Paulus no 
Barnabas. Boema Lamatua ka hataholi 
nadedenun kaduak sila la lanoli-lafa'das, 
fo daenga lamahena lakandoo neu ka'da 
Manetualain susue-lalain. 

44 Neu fai Sabat mana mai ka boema, 
hii-hii nae basa hataholi manai kota 

ndia dalek lala'ena, ala mai lamanene 
Lamatua ka dede'a-kokolan. 

45 Lelek fo hataholi Yahudi la lita hataholi 
makadotok sila la boema, dale nala 
he'di lanseli. Lakamumulu-lakamamaek 
Paulus, ma ala la'ban ana kokolak dede'a 
kala. 

46 Tehu Paulus no Barnabas boetai lapani 
seluk, de ala kokolak no le'do-le'dok lae, 
"Memak Manetualain dede'a-kokolan 
muse nanananduku-nalosak nakahuluk 
neu emi. Tehu, hu ka nde emi ta nau 
sipo kana fa de emi nde maketu aom 
mae, emi ta mandaa sipo so'da matetu 
ka, ma mana ketu basa ta ka fa. Hu ndia 
de ami meu lo leoina fe'e kala meu. 

47 Nana Lamatua ka fe ami paleta nde 
ia. Lamatua ka nae, 'Au hele basa emi, 
da'di mangale'dok ba'eneu leoina ta 
Yahudi la, fo ela emi mini maso'dak fe 
hataholi daebafa ka lala'ena.'" 

48 Nai lelek leoina fe'ek fo hataholi 
ta Yahudi la lamanene dede'ak ndia, 
boema lamahoko lanseli, de ala koa-kio 
Manetualain dede'a-kokolan. Ma hataholi 
fo Manetualain hele basa kala lamahele 
ala hapu so'da matetu ka, ma mana ketu 
basa ta ka. 

49 Boema la'eneu Lamatua ka dede'a- 
kokolan soona, ana mulai nakapepela 
leo basa nusak ndia dalek lala'ena. 

50 Tehu hataholi Yahudi la dudungu- 
papau hataholi matua-madema manai 
kota ndia, hataholi matua-madema fo 
mana bii neu Manetualai na ina nala. Ala 
tao musu lo Paulus no Barnabas, de ala 
usiheni duas leme nusak ndia mai. 

51 Boema hataholi nadedenu kaduak 
sila la, ala sasapuheni daesopuk manai 
duas ei dale nala nai hataholi sila la 
matan, fo ana da'di neu nasanene'dak 
esa, boema duas la'o leo Ikonium leu. 

52 Hataholi mana tunga Lamatuak 
manai Antiokia la, lamahoko lanseli, ma 
Manetualain Dula Dale na koasa nalas. 
14 t Paulus no Barnabas la'ola'di 

dede'ak matak esa nai Ikonium. 
Duas leu leo hataholi Yahudi la uma 
mamason dale leu de duas kokolak 
de kokola nala malole hiik, de nalosa 
hataholi Yahudi ma hataholi ta Yahudi 
makadotok lamahele Yesus. 

2Tehu hataholi Yahudi kamahehele ta 
kala dudungu-papau hataholi ta Yahudi 
la, de nalosa lakamuu-lakadau hataholi 
fo lamahele neu Yesu sa. 

3Hu ndia de Paulus no Barnabas 
leo laladoo ka leme kota ndia. Ma no 
napalanik, duas kokolak la'eneu Lamatua 
ka. Boema Lamatua ka boeo Ana fe 
buti nae, duas tutuin la'eneu Lamatua 
ka susue-lalain ndia, tete'e ka: Ana fes 
koasa, fo ala tao manda'di beuk, ma 
dede'a matua ina la. 

4Tehu kota ndia lau nala esa nale'a no 
esa: nggelok lok hataholi Yahudi la, ma 
nggelok lok hataholi nadedenu kala. 

> Boema hataholi Yahudi la lo mauli- 
malanga nala sama-sama lo hataholi ta 
Yahudi la lalahalak fo ala tunindeni, ma 
ala tapa hataholi nadedenu kala ninik 
batu. 

6 Tehu hataholi nadedenu kala bubuluk 
dede'ak ndia de ala la'oheok leo Listra 
ma Derbe leu fo nde kota-kota manai 
Likaonia, ma kota manai boboakaisu 
nala. 

7 Ala losa naa boema, ala tui-benga 
seluk Hala Malole ndia. 

8 Hapu touk esa nai Listra, bongin te ei 
na lu'uk so, de nalosa ana ta hapu la'ok 
fa, nana ei bu'u nala mate la'iesa kasa. 

9 Tou lu'uk ia boeo nangatuuk nai ndia 
fo namanene Paulus kokola na. Paulus 

nita tou lu'uk ndia namahele te'e-te'e de 
ana bisa lea-hai. Paulus meten, 

10 boema ana kokolak napane'e nae, 
"Mapadeik matetu leona!" Tutika tou 
lu'uk ndia nakaboku de napadeik, boema 
ana la'ok leona. 

11 Lelek fo hataholi makadotok sila la 
lita hata fo Paulus taon ndia boema, ala 
eki linik dede'a Likaonia lae, "Nitu lalai 
sala kona leo daebafa ka mai nai hataholi 
daebafa ka ao paan dale mai nde ia so." 

12 Boema ala foi Barnabas na'de Seus, 
ma Paulus na'de Hermes, nana Paulus 
nde kokola ka. 

13 Imam Nitu lalais Seu sa uma 
sosongo-tatangon nai kota Listra mata 
na. Boema ana hela nini sapi mane, ma 
bunga leo kota ndia lelesu ina na neu. 
Ana nau tunga no hataholi makadotok 
sila la, fo leu fe tutunu-hohotuk neu 
hataholi nadedenu kala. 

14 Lelek fo Barnabas no Paulus bubuluk 
hataholi sila la sanga tao beek ndia 
boema, duas sisii-lulu'i bua papake nala, 
de lalai leo hataholi makadotok sila la 
tala'da leu ma ala nggasi lae, 

15"Wei, te tao le'e de emi tao tataos 
ia? Ami ia hataholi daebafak sama leo 

emi boe! Ami nai ia nana, ami tui-benga 
Hala Malole ndia neu emi, fo ela emi 
tu'u-tapaheni emi tatao-nono'i sosoa- 
ndandaa tak ia, fo mai leo Manetualain 
fo maso'dak, ma mana makadada'dik 
lalai ma daebafa ka, boema tasi no oe 
isin lala'ena. 

16 Nai lelek makahulu na, Manetualain 
po'ilotak leoina la laso'da tunga sila 
hihii-nanau nala. 

17 Tehu Ana ta nafandeleheni fe buti 
la'eneu aoina na, fo nde Ana tao malole. 
Ana fe emi u'dan neme lalai mai, fo 
dae-oe laisi-lamina, la'e fai na. Ana fe 
emi nana'a-nininuk fo nandaa no emi 
dale ma." 

18 Tehu hataholi makadotok sila la, ta 
lamanene hataholi nadedenuk sila la 
dede'a-kokolan fa, te ka'da ala tunu-hotu 
tutunu-hohotuk fe duas. 

19 Hataholi Yahudi de'ubee ala mai leme 
Antiokia fo nai Psidia, ma leme Ikonium 
leo Listra leu, de ala dudungu-papau 
hataholi makadotok sila la, nalosa 
hataholi makadoto kala lo kasa. Ala 
tapa Paulus ninik batu, basa boema ala 
lele'a-loloson leo kota deak neu. Nana 
laedaenga mate son. 

20Tehu nai lelek fo hataholi 
kamahehelek manai sila la lapadeik 
okofeo lan boema, ana fo'a de ana 
masok fali leo kota dale neu. Balahaa 
boema, Paulus no Barnabas fali leo 
Derbe leu. 

21 Nai Derbe, Paulus no Barnabas 
tui-benga Hala Malole a, de hataholi ba'u 
ka lamahele Yesus. Basa ndia boema, 
duas fali leo Listra leu, de basa boema 
lakandoo leo Ikonium leu, de ala leo 
Antiokia, fo nai Pisidia. 

22 Nai kota sila la, duas latetea-lahehele 
ma lanoli-lafa'da hataholi mana tunga 
Yesus manai kota sila la, fo daenga 
lamahele lahele Yesus. Lanoli-lafa'das 
lae, "Ita muse doidoso ba'u ka takahuluk, 
fo besa ka ita hapu namahokok nai 
Manetualain Daebafa Beu na dalek." 

23 Ma nai mamaso kala esa-esak, Paulus 
no Barnabas so'u fes Penatua-penatua. 
Ala hule-haladoi ma ala puasa basa 
boema, ala fe Penatua-penatua sila la 
leo Lamatuak fo sila dua lamahele ka. 

24 Basa ndia boema, duas la'ok lakandoo 
duas leleo-lala'on, de ala la'ok seli nusa 
Pisidia de ala losa Pamfilia. 

25 Ma ala tui-benga basa Manetualain 
dede'a-kokolan neme Perga, boema 
duas leu leo Atalia leu. 

26 Ala sa'e ofak leme ndia mai, de ala 
fali leo Antiokia leu. Nai kota ndia nde, 
makahulu na ala fe duas leo Manetualain 
susue-lalain dalek neu, fo daenga ala 
tao-no'i tatao-nono'ik fo besak ia ala tao 
lakababasa kana. 

27 Lelek ala losa Antiokia, boema lalo 
lakabubua basa mamasok ndia salani 
nala de ala tuis, basa hata fo Manetualain 
tao-no'in tunga sila dua. Boeo ala tuis 
la'eneu tao leo beek de, Manetualain soi 
enok fe hataholi ta Yahudi la fo lamahele 
Yesus. 

28 Paulus no Barnabas leo doo ka lo 
hataholi kamahehelek manai kota ndia. 
1 5 1 Hataholi Yudea de'ubee leme 

Yudea leo Antiokia leu de lanoli 
hataholi kamahehelek manai Antiokia Ia 
lae, metema ta suna tasa tunga Musa 
hoholo-lalanen fa soona, ala ta hapu 
so'da ka fa. 

2Tehu Paulus no Barnabas la'ban 
mangalalau hataholi sila hahapun ndia. 
Mate'e na boema ala ho'i nakeketuk, fo 
Paulus no Barnabas lo hataholi de'ubee 

leme Antiokia leo Yerusalem leu, fo 
ala kokolak dede'ak ndia lo hataholi 
nadedenu kala, ma mauli-malangan 
manai naa la. 

3Hataholi salanik Antiokia la los losa 
kota deak boema, ala la'ok tunga Fenisia 
ma Samaria. Nai naa ala tuis, tao leo 
beek de hataholi ta Yahudi la fe so'da 
nala leo Manetualain neu. Halak ndia tao 
na hataholi kamahehelek manai sila la, 
lamahoko lanseli 

4Lelek ala losa Yerusalem boema, 
hataholi salani kala ma hataholi 
nadedenu kala boema Penatua-penatua 
la sipo kasa no malole. Boema ala tuis 
basa hata fo Manetualain tao-no'in tunga 
sila. 

> Tehu hataholi Farisi kamahehelek 
basak de'ubee fo'a lapadeik de ala 
kokolak lae, "Hataholi leoina fe'ek 
fo kamahele basak sila la muse 
suna tasa, ma muse ala tunga Musa 
hoholo-lalanen." 

6 Boema hataholi nadedenu kala ma 
Penatua-penatua la lakabubua fo ala 
kokolak dede'ak ndia. 

7 Latukaaafik doo na seli. Neu mate'e 
na boema, Petrus fo'a napadeik de 

ana kokolak nae, "Tolano-tolanoo ngala 
lemin! Emi bubuluk basa, faik de'ubee 
maneu ka, Manetualain hele au neme 
emi tala'da mai, fo tui-benga Hala Malole 
ndia neu hataholi ta Yahudi la fo ela 
lamanene ma lamahele boe. 

8 Boema Manetualain fo mana bubuluk 
basa hataholi daebafa ka dale na, 
nafa'da basa nae, Ana sipok hataholi sila 
la. Nafa'da dede'ak ndia ninik Ana fe 
Dula Dale na neu hataholi sila la sama 
leo Ana fe basan neu ita so. 

9 Manetualain ta bibinga-baba'e ita to 
sila fa. Ana tao nalalao-nalalafu hataholi 
sila la dale nala nana lamahele. 

10Na, tao le'e de besak ia emi nau 
la'ban Manetualain ninik emi fe hataholi 
mana tunga Lamatuak sila la, lulu'a- 
lelepa mabelaina ndia, te se'ko na ita bei 
ba'ikai nala, ma ita boeo, ta takalala'ok 
tabe'i fas? 

1! Dede'a nasafali na, ita tamahele 
de ita hapu maso'da ka, hu ka nde 
Lamatuak Yesus susue-lalain: hataholi 
sila la leondiak boe." 

12Boema basa hataholi mana 
makabubuak manai sila la, basa-basas 
bedenge. Basa boema, ala nenene 

Paulus no Barnabas tui seluk basa 
manda'di beuk ma dede'a matuaina, fo 
Manetualain taon tunga sila, nai leoina 
fe'ek fo hataholi ta Yahudi la tala'da. 

13 Ala kokolak late'e boema Yakobis 
nae, "Tolano-tolanoo ngala lemin! So'ba 
mamanene su'dik au dei. 

14 Besa ka Simon nafa'da mangalele'do, 
tao leo beek de nai makasososa na, 
Manetualain mete-nakanae hataholi ta 
Yahudi la fo Ana sanga hele nai sila 
dalek, hataholi fo ana da'di Ndia hataholi 
kamahehelen. 

15 Dede'ak ndia nandaa no nabi la 
lafa'da ela ka. Nana nanasulak nae leo 
ia, 
16 | amatua ka nae, 'Basa ndia soona, 
neukose Au fali seluk.' 'Neukose Au 
afofo'a falik Dauk uman fo mana tu'u 
basa ka, ma Au tao ahii nalutu na, 
boema Au tao atetu fali kana: 

17 fo daenga beiela hataholi sila la, ala 
sanga Amak Manetualain, sama-sama 
lo leoina fe'ek fo ta hataholi Yahudi la fo 
Au alos soaneu ala da'di Au nuu ngala.' 
Amak Manetualain nae leondia, 

18 fo nafa'da basa dede'ak ndia, neme 
makahulun eli mai so." 

19 Boema Yakobis nae, "Da'di tunga au 
hahapu nga soona, ata boso tao susa 
hataholi ta Yahudi kamahehelek sila la. 

20 Tehu ita muse sulak fes susulak 
ma tanoli-tafa'das, fo daenga boso la'a 
nana'a sosongo-tatango manggenggeok 
sila la, do la'a bana nanafule nisak paa 
na, do la'a paa daa. Boema, fo ela ladook 
ao nala leme sosoa-piao ka mai. 

21 Nana neme makahulun eli mai a, ala 
lees Musa hoholo-lalanen tunga-tunga 
fai Saba ta nai uma mamaso kala 
dalek, ma nanatui-bengak nai basa kota 
lala'ena so." 

22 Boema hataholi nadedenu kala ma 
Penatua-penatua la lo basa hataholi 
salani kala, ala ho'i nakeketuk fo ala 
hele la sila hataholin de'ubee fo ladenus 
sama-sama lo Paulus ma Barnabas leo 
Antiokia leu. Boema ala hele Silas no 
Yudas fo loken soona lae, Barsabas boe. 
Hataholi kaduak ia la nde bee soona, 
hataholi nananita-nalelak nai hataholi 
kamahehelek manai Yerusale ma dalek. 

23 Ala fe hataholi fo ladenuk sila la, 
lini susulak esa boe. Susulak ndia lii na 
nae leo ia, "Neu basa tolano-tolanook 
maneme leoina fe'ek fo ta hataholi 

Yahudi mana leo nai Antiokia, Siria, 

ma Kilikia. So'da-molek neme ami, fo 
Lamatua ka hataholi nadedenu nala, ma 
Penatua-penatua fo emi tolanoo mala. 

24 Ami mamanene, ami hataholim 
de'ubee le'i de ala tao tasi'bu, ma 
ala tao la emi mapangamak ninik sila 
nanoli nala. Te se'ko na, ami ta madenu 
hataholi sila la tao tataos ndia fa. 

25 Hu ndia de ami makokolaok, de 
basa-basas lakaheik boema, ami hele 
ma hataholi de'ubee fo ami madenus le'i. 
Sama-sama lo ita tolanoon Barnabas ma 
Paulus fo ami sue-lai ka. 

26 Hataholi kaduak ia la lapalani mate, 
nana ita Lamatuan Yesus Kristus. 

27 Da'di, ami madenu Yudas no Silas le'i 
fo lafa'da matan emi, halak fo nanasulak 
nai susulak ndia dale ka. 

28 Manetualain Dula Dale na nakaheik, 
ma ami boeo makaheik so, fo ela emi 
boso lu'a-lepa lulu'a-lelepa mabela, 
lenaheni bela-ba'uk fo emi paluu ka fo 
nde: 

29 boso mi'a nana'ak fo ala fen neu 
sosongo-tatangok, boso mi'a paa daa, 
boso mi'a bana nanafule nisak paa na, 
ma madook ao ma neme sosoa-piao ka 

mai. Metema emi madook a0 ma neme 
basa dede'ak sila la mai soona, emi 
tao-no'i tatao-nono' im malole ndia so. 
Ba'u ka'da ndia. So'da-molek ba'eneu 
emi!" 

30 | atete'aok basa boema hataholi fo 
ladenuk sila la, ala la'o leo Antiokia leu. 
Ala losa boema, lalo lakabubua basa 
hataholi salani kala de ala fe susula ka 
neu. 

31 Lelek hataholi salani kala lees 
basa susulak ndia boema, lamahoko 
lanseli nana susulak ndia isi-liin nini 
kokoe-nanasik neus. 

32 Yudas no Silas nde bee na nabi 
boe. Ala kokolak doo na seli lo tolanoo 
kamahehelek manai Antiokia sila la, fo 
latetea-laheheles, ma ala fes napalanik. 

33 Yudas no Silas leo los basa faik 
de'ubee dale na, boema hataholi 
kamahehelek manai Antiokia sila la, 
ladenu fali kasa, ma lafa'das fo landuku- 
lalosak sila nate'a na neu hataholi mana 
madenu sila. 

34Tehu Silas naketu basa, ana leo 
nahele neme Antiokia. 

35 Paulus no Barnabas boeo, ala leo faik 
de'ubee dale na leme Antiokia. Duas lo 

hataholi fe'ek makadotok, lanoli ma ala 
tui-benga Manetualain dede'a-kokolan 
nai Antiokia. 

36 Beita doo bee boen te, Paulus nafa'da 
Barnabas nae, "Mai fo ata fali fo teu 
donge-dama basa tolanoo kamahehele 
kala nai basa kota-kota fo ita tui-benga 
Lamatua ka dede'a-kokolan, fo daenga 
ita bubuluk so'da nala tao leo beek so." 

37 Barnabas hii no Yohanis Markus, 

38 tehu tunga Paulus dale nameme'da 
na, metema lo Markus soona, ta malole 
fa, nana Markus ta nau nalalau-naoono 
sama-sama no sila fa, ma ana la'oelas 
leme Pamfilia. 

39 Boema Paulus no Barnabas lale'a 
matua ina de nalosa neu mate'e na 
boema, duas lasi'da-laba'e. Boema 
Barnabas nalo na Markus de duas sa'e 
ofak leo Siprus leu. 

40 Ma Paulus nalo na Silas de tolanook 
manai Antiokia la hule-haladoi basa fe 
duas boema, duas la'o leona. 

41 Ala la'ok okofeo Siria ma Kilikia de 
latetea-lahehele hataholi salanik manai 
naa la. 

1 6 1 Paulus la'ok nakandoo leo Derbe 

neu, de basa boema neu leo 

Listra. Nai ndia hapu Yesus hataholi 
mana tungan esa na'de Timotius. Inan 
hataholi Yahudi, fo namahele Yesus so: 
tehu aman hataholi Yunani. 

2 Nai hataholi kamahehelek fo mana leo 
nai Listra ma Ikoniu ma dalek, Timotius 
ia nananita-nalelak da'dileo hataholi 
malole. 

3 Paulus nau fo ela Timotius tunga no 
ndia; hu ndia de ana sunat Timotius. 
Ana tao tataos ndia nana hataholi Yahudi 
manai nusak ndia, basa-basas bubuluk, 
Timotius aman hataholi Yunani. 

4Nai kota fo duas donge-dama kala, 
lafa'da hataholi kamahehele kala 
nakeketuk fo hataholi nadedenu kala 
lo Penatua-penatua manai Yerusale 
mala laketu basa kala. Lanoli-lafa'da 
tolanoo kamahehelek sila la fo ala tunga 
nakeketuk sila. 

> Boema hataholi salanik manai sila la, 
namahehele nala boetai latea-lahele, ma 
tunga faik dede'u nala boetai lamba'u 
ka. 

6Manetualain Dula Dale na ta po'i 
Paulus no Silas tui-benga Manetualain 
dede'a-kokolan nai propensi Asia fa. 

Da'di, duas la'ok lakandoo leo nusa Frigia 
ma Galatia leu. 

7 Lelek ala losa nusa Misia dae too na 
boema, ala masok so'ba leo propensi 
Bitinia leu, tehu Yesus Dula Dale na ka'i 
duas fo boso leu leo naa leu. 

8 Da'di duas tunga Misia de lakandoo 
leo Troas leu. 

9 Le'odaen ndia duas lai Troas, boema 
Paulus nita ninitak esa. Nai ninitak ndia 
dalek, Paulus nita hataholi Makedonia 
esa napadeik nai mata na, boema 
hataholi ndia noke nanseli, fo neu leo 
Makedonia neu, fo ana tulu-fali duas. 

10 Paulus nita basa ninitak ndia tutika, 
ami mahehele aom fo ami meu leo 
Makedonia meu. Nana ami mamahele 
Manetualain nadenu ami meu tui-benga 
Hala Malole ndia, neu hataholi manai 
naa la. 

11 Boema ami la'oela Troas de ami sa'e 
ofak makandoo leo Samotrake meu, de 
balahaa boema ami leo Neapolis meu. 

12 Boema ami meme ndia leo Filipi meu 
fo kota matua manai Makedonia, esa 
nde ndia. Filipi ia nde bee na nusa Roma 
nusa paletan ndia. Ami leo meme naa 
faik de'ubee dale na. 

13 [elek fai Saba ta losa boema, ami 
meu leo lee esa su'u na may, fo lee 
ndia nai kota lelesuina na deak, nana 
ami bubuluk hataholi Yahudi la mamana 
huhule-haladoin nai ndia. Boema ami 
mangatuuk, de ami kola-kola mo inak 
mana makabubuak manai sila la. 

14 Inak esa nai inak sila la dalek nde 
bee soona, ina mana mase'o tema pila 
balanggeo kabelik, na'de Lidia, fo neme 
Tiatira mai. Ana sue-lai Manetualain, de 
Lamatua ka nakababale dale na, fo ela 
ana sipok hata fo Paulus nanolin nana. 

15 Boema ala salani Lidia no uma isi 
nala. Salani basan boema, noke ami 
meu leo uman meu. Nafa'da ami nae, 
"metema tolanoo kala mame'da nana, 
te'e-te'e au amahele Yesus soona, mai 
fo ata teu leo au umang teu." Boema 
nakaseti nahele ami, fo ami tunga ndia 
nonoke na. 

16 Faik esa, nai lelek fo ami bei sanga 
mae meu leo mamana huhule-haladoi 
ka meu te, ami matongo mo inak esa, 
inak ndia ata esa. Dula dale mangalau 
ka koasa na inak ndia de ana hapu neuk 
nala basa manda'dik mana mai kala. Hu 
ka nde ana hapu neuk nala hataholi a 

ua-nalen de inak ia nini nanala matua 
ina fe ndia malanga na. 

17 Inak ndia ka'da tunga nahele ami 
mo Paulus. Ana eki ma nae, "Hataholi ia 
la Manetualain Fo Matua-Madema ndia 
atan sila! Ala mai fo lafa'da tolanoo kala, 
eno na tao leo beek fo tolanoo kala hapu 
so'dak!" 

18 Faik de'ubee dale na inak ndia eki 
nakandoo nae leondia. Boema Paulus 
namanasa, de nalosa ana lipa leo dea 
neu de nafa'da dula dale mangalauk 
ndia nae, "No Yesus Kristus na'de na, au 
paleta o, fo kalua meme inak ia dalek 
mai leona!" No hatematak ndia boe, dula 
dale mangalauk ndia kalua neme inak 
ndia dalek mai. 

19 Lelek fo inak ndia malanga nala 
lame'da nana, sila fai loan fo ala hapu 
doi ka mopon boema, ala ho'u la Paulus 
no Silas de ala lele'a-lolosos leu lataa 
mana paleta la fo ala palisa kasa. 

20 Lo Paulus no Silas leu lataa mana 
paleta Roma de ala kalaak duas lae, 
"Hataholi ia la hataholi Yahudi. Ala mai 
tao tasi'bu nai ita kota na. 

21 Boema hataholi ia la ladenu hataholi 
la fo ala tunga ha'da-tataok fo ta nandaa 

no ita hataholi Roma hoholo-lalanen fa. 
Hu ndia de ami ta sipok do tunga ha'da 
tataok sila fa!" 

22 Hataholi makadoto kala boeo, sapu Ia 
Paulus no Silas. Boema mana paleta la 
sisii-lulu'iheni hataholi nadedenuk sila la 
ba'du nala leme ao nala mai, de ladenu 
hataholi la filuk duas. 

23 Ala filuk lalo'bo duas boema ala taos 
leo bui dale leu. Ladenu malanga bui fo 
nanea matalololes. 

24 Hu ka nde paleta ndia de malanga bui 
taos duas leo bui a kama mate'e na neu, 
boema ala lange duas ei na ninik balok. 

25 Fafa'kama fatila'da boema, Paulus 
no Barnabas hule-haladoi ma lakamee 
koa-kio Manetualain. Hataholi nanahuku 
fe'e kala lamanene duas lakamee. 

26 No kaiboboianak, dae nanggengo 
matuaina, de nalosa uma bui nanggengo. 
Boema lelesu bui a basa-basas latahuka, 
ma namosina nanapa'ak neu hataholi bui 
la bukahenis. 

27 Malanga bui a ana nggenge boema 
ana fo'a. Lelek fo nita lelesu bui la 
latahuka beno'u boema, ana fe'a na 
tafaina na fo ana sanga do'doaon, nana 

naedaenga hataholi nanahuku kala lalai 
beno'u so. 

28 Tehu Paulus nalo napane'e nae, "Boso 
do'doaom te ami basa-basa mala bei nde 
ia!" 

29 Boema malanga bui noke banuk 
de nalai leo dalek neu. Ana bala neu 
Paulus no Silas mata na ma ana dele 
ngge'be-ngge'be. 

30 Basa boema no duas leo deak leu de 
nafa'das nae, "Tuan-tuan, au muse tao 
leo beek fo au hapu aso'da?" 

31 Boema Paulus no Silas lataa lae, 
"Mamahele Lamatuak Yesus leona! 
Neukose o mo basa o uma isi mala 
lala'ena maso'da!" 

32 Boema Paulus no Silas tui-benga 
Hala Malole la'eneu Lamatuak Yesus neu 
malanga bui ndia no basa hataholi manai 
uman dale la lala'ena. 

33 Fatila'dak ndia boe, malanga bui ndia 
no duas de ana safe balisi hina nala. 
Boema malanga bui ndia no basa uma isi 
na lala'ena nanasalanik tutik. 

34 Basa boema no Paulus ma Silas 
leo uma neu de ana fes la'a-linu. 
Malanga bui ndia no basa uma isi 

nala lamahoko lanseli, nana besak ia 
lamahele Manetualain so. 

35 Balahaa fafaik boema, basa mana 
paleta Roma ladenu Polisi la lini paleta 
leo uma bui leu fo ala po'i Paulus no 
Silas. 

36 Boema malanga bui nafa'da dede'ak 
ndia neu Paulus. Nafa'dan nae, "Tuan- 
tuan, mana paleta ana fe paleta fo po'i 
tuan-tua nala. De besak ia tua-tua nala, 
bole fali leona. Fali no so'da-molek!" 

37 Tehu Paulus nafa'da polisi sila la nae, 
"Nusa Roma laun ami. Ma emi beita 
palisak ami dede'a ma boen te, emi 
filuk ami nai lea matan, ma emi tao ami 
leo bui dale meu. Tehu besak ia, emi 
madenu ami fali no denge-dengek? Ami 
ta nau fa. Madenu mana paleta sila la 
mai matan fo ala po'i ami." 

38 Boema polisi Ia lafa'da dede'ak ndia 
neu mana paleta Roma. Lelek fo mana 
paleta la lamanene nusa Roma laun 
Paulus ma Silas boema ala bii. 

39 Boema leu loke ampon neu Paulus 
ma Silas, basa boema ala kalua duas 
leme bui dale mai. Lafa'da Paulus ma 
Silas, fo duas kalua leme kota ndia mai. 

40 Paulus ma Silas kalua leme bui dale 
mai boema leu leo Lidia uman leu. 
Latongo lo hataholi kamahehelek manai 
sila la, boema latetea-lahehele dale nala. 
De basa boema, Paulus ma Silas la'o 
leona. 

1 Paulus no Silas la'ok lakandoo de 

1 7 ala tunga Amfipolis ma Apolonia, 
boema ala losa Tesalonika. Hataholi 
Yahudi la uma mamaso na nai ndia boe. 

2Boema Paulus neu leo uma mamasok 
ndia neu sama leo tatao mandoo fai na, 
metema hapu hataholi Yahudi la uma 
mamason esa soona, neu fo natukaaafik 
no hataholi manai sila la, la'eneu Susula 
Malalao ka isi-liin. Ana tao leondiak 
iko-iko fai Sabat telu dale na. 

3 Ana pake Susula Malalao ka isi-liin fo 
nafa'da mangalele'do ma ana fe buti nae, 
Mane Mana Fe So'dak fo Manetualain 
helu ka, Ana muse doidoso, ma naso'da 
falik neme mamate sa mai. Paulus nae, 
"Yesus fo au tui-bengan neu emi ndia, 
nde Mane Mana Fe So'dak fo nanahelu 
ka" 

4Hataholi de'ubee lamahele, boema ala 
tunga Paulus no Silas. Leondiak boe, 

hataholi Yunani mana bii Manetualain 
makadotok nan seluk bai. 

> Tehu hataholi Yahudi la lape'da dalek. 
Lalo la hataholi mada'baoek manai 
eno kala lain de lapadedeik hataholi 
mana tao tasi'bu la nakabubua na. 
Boema ala mulai tao tasi'bu nai basa 
kota ndia lala'ena. Leu sapu la hataholi 
kamahehelek esa na'de Yason uma na fo 
ala sanga Paulus no Silas, nana ala sanga 
lo duas leu lataa hataholi makadoto kala. 

$Tehu lelek fo ala ta hapu Paulus no 
Silas fa boema, ala lele'a-loloso Yason 
ma hataholi kamahehele fe'ek de'ubee 
leo mana mana paleta fo mana koasa 
manai kota ndia matan leu. Ala eki ma 
lae, "Hataholi ia la tao tasi'bu nai basa 
mamanak lala'ena! De besak ia ala losa 
ita kota na so, 

7 de Yason nde sipo kasa nai ndia uman. 
Da'di sila basa-basas la'olena Kesel 
Roma nakeketu nala, nana lafa'da lae, 
bei hapu seluk mane fe'ek esa na'de 
Yesus." 

ŜNo dede'a-kokolak sila la, de ala 
tao la hataholi makadotok ma mana 
koasa manai kota ia, ala nggenge la de 
latataneaok. 

9Boema loke Yason no hataholi 
kamahehele fe'ek sila la bae doik fo besa 
ka ala po'is. 

10 e'odaek ndia, hataholi kamahehelek 
manai kota ndia, ladenu Paulus no Silas 
leu leo Berea leu. Ala losa naa boema, 
leu leo hataholi Yahudi la uma mamason 
dale leu. 

11 Hataholi manai Berea la hii lamanene 
Paulus no Silas tutui-bebengan, lenaheni 
hataholi Tesalonika la. Lamanene 
Lamatuak Yesus dede'a-kokolan no 
namahokok, ma tunga faik ala lees 
Susula Malalao ka fo ala bubuluk, ade 
Paulus nanolin sila la tete'e ka do ta. 

12Sila ba'u ka lamahele Yesus, ma 
hataholi Yunani nananita-nalelak ba'u 
ka, nau inak do touk boe, lamahele. 

13 Lelek fo hataholi Yahudi manai 
Tesalonika la lamanene lae, Paulus 
tui-benga Manetualain dede'a-kokolan 
nai Berea boe, boema sila boeo leu 
leo Berea leu, de ala dudungu-papau 
hataholi manai sila la, de dale nala ta 
tesa-tama fa. 

14 Boema no lai-laik tolanook manai 
Berea la lo Paulus leo tasi su'u na neu, 

tehu Silas no Timotius soona, ala leo 
lahele leme kota ndia. 

15 Lo Paulus losa Atena boema, tolanook 
sila la fali leo Berea leu. Paulus helus fo 
leu soona, lafa'da Silas no Timotius fo no 
lai-laik, duas leu tunga Paulus nai Atena. 

16 Paulus nahani Silas no Timotius 
mamai na nai Atena, tehu dale na he'di 
sa, nana nita nai kota ndia dalek, henuk 
no sosongo-tatango ka. 

17 Hu ndia de nai uma mamaso kala 
dalek, Paulus natukaaafik no hataholi 
Yahudi la, ma hataholi kamahehelek neu 
Manetualai na. Leondiak boe, tunga faik 
natukaaafik no hataholi manai pasa kala. 

18 Nakabua Epikuro sa mese nala lo 
nakabua Stoa mese nala boeo, lase'i 
lo Paulus. Sila hataholin nggelok lae, 
"Hataholi ia bubuluk beek? Malela nala 
ka'da faanak mesan, tehu bafa na soona, 
loa na seli!" Sila hataholin nggelok soona 
lae, "Me'dan te ana tui-benga leoina fe'e 
kala nitu lalai nala nde ndia." Ala kokolak 
lae leondia nana Paulus kokolak la'eneu 
Yesus, ma la'eneu hataholi a ana mate, 
tehu naso'da falik. 

19 Boema lo Paulus leo mamana 
nakabuak esa nai Pupuku Areopagus 

lain neu. Ala losa boema lafa'da Paulus 
lae, "Ami hii bubuluk nanoli beuk fo o 
tui-bengak ndia. 

20 Nana o kokolak dede'a kala, nenenen 
soona nanoli mata beuk ndia. Hu ndia de 
ami nau malelak sosoa-ndandaan." 

21 Nana basa hataholi Atena la lo 
hataholi manamai leo nai kota ndia, ala 
hii ka'da labasa le'do fai nala soaneu 
lamanene ma ala kokolak la'eneu dede'a 
beuk. 

22 Lelek fo Paulus napadeik neu hataholi 
sila mata nala boema ana kokolak nae, 
"Hei hataholi Atena la lemin! Au ita nai 
basa dede'ak lala'ena dalek, emi hataholi 
maagama kala, 

23 Nana nai lelek fo au la'ok okofefeo 
emi kota ma de au taoafik neu emi 
mamana huhule-haladoim, boema au 
ita mamana tutunu-hohotuk esa boe. 
Nai mamanak ndia nanasulak nae, 'Neu 
Manetualain Fo Ta Nananalela ka fa.' 
Naa, Manetualain emi fo sene-do'o kana 
tehu emi ta malela kana ndia nde, au 
tui-bengan neu emi a. 

24 Manetualain fo mana makadada'dik 
daebafak ia no basa oe isin lala'ena. 
Ndia nde bee na Lamatuak neu lalai a no 

daebafa ka. Ana ta leo nai nitu lalais ala 
uman, fo hataholi daebafa ka tao ka fa. 

25 Ndia boeo ta paluu hataholi daebafa 
ka tutulu-fafalin fa, nana Ndia nde mana 
fe maso'da ka, ani hahae ka, ma basa 
hata lala'ena neu hataholi daebafa ka. 

26 Neme ka'da hataholi esa mesa kana 
de nakadada'dik basa leoina lala'ena, 
boema nadenus fo ala leo lai basa 
daebafa ka lala'ena. Ndia boeo nde mana 
naketu basa neme makasososan mai a, 
faihi'da, ma nai bee, hataholi daebafa ka 
bole naso'da. 

27 Manetualain tao dede'ak ndia fo ela 
hataholi daebafa ka sangan. Sa'di leo 
bee fo latongo lon nai lelek fo ala sanga 
nana. Tehu tunga ndoo na, Manetualain 
ta doo ka neme ita esa-esak mai fa. 

28 Sama leo hataholi la lafa'da basan 
lae, 'Ita taso'da ma ita takababale nai 
daebafak ia, nana Manetualain koasa 
na.' Sama leo emi hataholi mana tao 
binim de'ubee lafa'da lae, 'Ita basa-basa 
tala nde bee na, Manetualain anan.' 

29 Naa, hu ka nde ita ia Manetualain 
anan, de ita ta bole tafa'da tae, 
Manetualain sama na leo hata esa 
nanadoki dulak neme lilopilas, lilofulak, 

do ai batu fo nanadoki-dulak tunga 
hataholi daebafa ka malela na. 

30 Manetualain nafandeleheni ita nggoa 
na so, tehu besak ia nadenu basa 
hataholi daebafa ka tukatei-saledale 
leme sala-singo nala mai. 

31 Nana naketu basa faik esa soaneu 
naketu-nala'di basa daebafak ia lala'ena 
tunga matetu na. Manetualain hele 
basa hataholi esa soaneu nakalala'ok 
bela ba'uk ndia. Boema fo ela basa 
hataholi lala'ena lamahele dede'ak ndia 
de Manetualain tao naso'da falik hataholi 
ndia neme mamate sa mai so!" 

32 Lelek fo hataholi sila la lamanene 
Paulus kokolak nae, hataholi mana mate 
kala laso'da falik, boema sila nggelok 
hika Paulus. Nggelok bai soona lae, "Ami 
hii mamanene tolanoo ka kokolak seluk 
dede'ak ndia." 

33 Boema Paulus la'oela mamana 
nakabuak ndia. 

34Tehu hapu sila hataholin nggelok lok 
Paulus de lamahele Yesus. Hataholi sila 
nde, Dionisius fo majelis nai Areopagu 
sa, ma inak esa na'de Damaris, ma 
hataholi de'ubee seluk bai. 

1 Basa ndia boema, Paulus la'oela 

1 8 Atena de neu leo Korintus neu. 

2 Ana losa ndia boema, natongo no 
hataholi Yahudi esa na'de Akwila, neme 
nusa Pontu sa mai. Akwila no saon 
Priskila besa ka leme Italia mai. Ala 
leo Korintus leu nana, Kesel Klaudiu sa 
nadenu basa hataholi Yahudi la kalua 
leme nusa Roma mai. Boema Paulus neu 
donge-dama duas, 

3de ana leo no duas, de naue-nale'di 
sama-sama nos, nana tutunga-sasanga 
nala sama no Paulus, fo nde duas mana 
tao kema sama leo Paulus boe. 

4Tehu tunga-tunga fai Saba ta soona, 
Paulus neu kola-kola nai uma mamasok 
dale, de nalosa nau hataholi Yahudi do 
hataholi Yunani boeo lamahele Yesus. 

> Silas no Timotius leme Makedonia 
mai de ala losa boema, Paulus pake 
basa failoan lala'ena fo ana tui-benga 
Manetualain dede'a-kokolan neu hataholi 
Yahudi la nae, Yesus nde Mane Mana Fe 
So'dak fo Manetualain helu ka. 

6Tehu, hu ka nde hataholi la 
ka'da ala la'ban lakandoon ma 
lakamumulu-lakamamae kana boema, 
ana ngganggafuheni daesopuk manai 

bualo'a papake na, fo ana da'di neu 
ta'du-tana soaneu ana fe nasanene'dak 
neu hataholi sila sala-singo nala. Paulus 
nae, "Metema emi hapu susa-soe soona 
emi salam ndia! Te au po'i au lima nga! 
Mulai besak ia, au sanga u leo hataholi 
ta Yahudi la." 

7 Boema Paulus la'oelas de neu leo nai 
uma esa nai uma mamaso ka boboa 
na. Uma ndia hataholi ta Yahudi esa 
uman, tehu hataholi ndia namahele 
Manetualain. Hataholi ndia na'de Titius 
Yustus. 

8Tehu Kripus fo uma mamasok ndia 
malanga na no basa uma isi nala, 
lamahele Lamatuak Yesus. Hataholi 
Korintus ba'u ka hii lamanene halak 
fo Paulus nanduku-nalosa kana de 
lamahele Yesus, boema ala salani. 

9 | eodaek esa boema, nai ninitak esa 
dalek, Lamatua ka nafa'da Paulus nae, 
"Boso bii! Te kokolak makandoo fo boso 
denge-denge. 

10 Nana Au ok o. Ta hapu hataholi esa 
boen tao mangalauk neu o fa, nana Au 
hataholing makadotok nai kota ia dalek." 

11 Hu ndia de Paulus leo teuk esa seselik 
neme Korintus de nanoli Manetualain 
dede'a-kokolan neu hataholi sila la. 

12 Lelek fo Galio da'di gobelnol nai 
Akhaya boema, hataholi Yahudi la 
teikesa-dalekesa de ala la'ban Paulus, 
boema lon leo mana maketu-mala'di 
kala neu. 

13 Ala kalaak Paulus lae, "Hataholi ia, 
ana dudungu-papau hataholi makadotok, 
fo daenga lamahele Manetualain, ninik 
eno-dalak fo ta nandaa no Musa 
hoholo-lalanen fa!" 

14 Leondiak Paulus bei sanga nae nataa, 
te Galio nafa'da hatholi Yahudi la nae, 
"Hei, hataholi Yahudi la lemin! Metema 
emi kalaam ia dede'a la'olenak do 
tatao-nono'i mangalauk soona, memak 
nandaa au sipok emi kalaam ia. 

15Tehu dede'ak ia ka'da dede'a 
nale'a-napilik la'eneu hala-kokolak 
la'eneu na'de kala, ma la'eneu emi 
hoholo-lalanem. Da'di emi palisak aom 
dede'ak ia. Te au ta nau palisak dede'a 
matak leoia ka fa!" 

16 Boema Galio usiheni basa-basas leo 
deak leu. 

17 Boema ala ho'u la Sostenes fo uma 
mamasok ndia malanga na de ala fepan 
neme mei naketu-nala'di ka matan. Tehu 
Galio ta taoafik neu fas. 

18 Basa ndia boema, Paulus bei leo 
nala doo ka neme Korintus. Basa boema 
nate'a hataholi kamahehelek manai sila 
la de no Priskila ma Akwila sa'e ofak 
leo Siria leu. Ala losa Kengkrea boema 
Paulus nggeuheni langa doo na. Paulus 
namaa langa doo na nana naheluk basa 
no Lamatua ka nae, ndia sanga tao hata 
esa soaneu Lamatua ka. 

19 Lelek ala losa Efesus boema, Paulus 
la'oela Priskila no Akwila leme ndia de 
neu leo uma mamasok dale neu de 
natukaaafik no hataholi Yahudi manai 
sila la. 

20 Loke Paulus fo ana leo no sila doo ka, 
tehu ana ta nau fa. 

21| eomae leondiak boe, nai lelek fo ana 
sanga la'o boema nafa'das nae, "Metema 
Manetualain po'i soona, neukose au fali 
seluk leo ia mai." Ana kokolak basa nae 
leondia boema, ana sa'e ofak de ana 
la'oela Efesus. 

22 Ana kona neme Kaisarea mai boema, 
neu leo Yerusalem neu, fo nate'a hataholi 

salanik manai sila la, de basa boema 
nakandoo leo Antiokia neu. 

23 Ana leo faik de'ubee neme ndia 
boema, ala la'o seluk de neu donge- 
dama hataholi salanik manai nusa 
Galatia no Frigia, fo natetea-nahehele 
hataholi kamahehelek sila la namahehele 
nala. 

24 Ndia te hataholi Yahudi esa bongin 
neme Aleksandria, na'de Apolos neu leo 
Efesus neu. Hataholi ia malela dede'ak, 
ma nalelak Susula Malalao ka isi liin no 
malole na, 

25 hoema lanolin de nalelak Yesus nanoli 
nala so. Ana manggate nanseli, de nanoli 
no lutu-lutuk la'eneu Yesus nanoli nala, 
leomae nalelak losa ka'da Yohanis salani 
na. 

29 No napalanik, Apolos mulai kokolak 
nai uma mamaso kala dalek de Priskila 
no Akwila lamanene nanoli na boema, 
lon leo uma neu. Ala losa uma boema, 
lafa'da mangalele'don no matetuk, 
la'eneu Manetualain dale tutu'u na 
soaneu Ana fe so'dak neu hataholi 
daebafa ka, tunga Yesus. 

27 Basa boema Apolos dodoo nae, sanga 
neu leo Akhaya neu. Boema hataholi 


KISAH PARA RASUL 18.28-19.3123 


kamahehelek manai Efesu sala sulak fe 
tolanoo kamahehelek manai Akhaya la 
susulak fo ala sipok Apolos. De lelek fo 
Apolos losa Akhaya boema, tutulu-fafalin 
nananitak masosoa-ndandaak ba'eneu 
hataholi fo hu ka nde Manetualain 
susue-lalain de lamahele Yesus so. 

28 Hu ka nde Apolos namahehele matea 
na de ana sengi hataholi Yahudi la nai 
natukaaafi ka dalek nai lea matan. Ana 
pake Susula Malalao ka isi liin de ana 
fe buti nae, Yesus nde Mane Mana Fe 
So'dak fo nanahelu ka. 

1 9 t Lelek Apolos bei nai Korintus te 

Paulus la'ok okofefeo nusak ndia 
nggolo-nggolo manai lete kala de ana 
losa nai Efesus so. Nai naa, natongo no 
hataholi de'ubee lamahele Yesus so. 

2Boema Paulus natanes nae, "Ade nai 
lelek fo tolanoo kala lamahele Yesus 
ndia, tolanoo kala hapu Manetualain Dula 
Dale na do ta?" Boema lae, "Beik, ami 
beita mamanene ala seseik Manetualain 
Dula Dalen ndia fa." 

3Boema Paulus natanes nae, "Metema 
leondiak soona, ala salani emi ninik see 
salani na?" Boema hataholi sila la lae, 
"Ninik Yohanis salani na." 


KISAH PARA RASUL 19.4-9 124 


4Boema Petrus nae, "Yohanis salani 
hataholi fo ana tukatei-saledale neme 
sala-singon mai. Tehu Yohanis boeo 
nafa'da hataholi Israe la fo ala muse 
lamahele Hataholi esa, neukose Ana mai 
nakabuik neme au mai, fo Hataholi ndia 
nde Yesus." 

5 Hataholi sila Ia lamanene dede'ak ndia 
boema, ala nau salani sila ninik Yesus 
na'de na. 

6 Nai lelek fo Paulus lalaa lima na 
neu hataholi sila la langan lain boema, 
Manetualain Dula Dale na koasa na 
hataholi sila la, de ala kokolak lalelak 
dede'a mata beuk, ma ala tui-benga 
Manetualain dede'a-kokolan. 

7 Hataholi sila la dede'u nala, fafa'kama 
hataholi sanahulu dua. 

8 Bulak telu dale na, Paulus kokolak 
nakandoo no napalanik nai uma mamaso 
kala dalek, ma natukaaafik nos fo 
hatetea-nahehele namahehele nala, 
la'eneu tao leo beek de Manetualain 
paleta leo Mane ka. 

9 Tehu hataholi sila la, de'ubee ala langa 
batu de ala ta nau lamahele fa. Nai 
basa hataholi mana makabubuak sila la 
matan, lakamu-lakadau nanolik la'eneu 


KISAH PARA RASUL 19.10-13 125 


Manetualain dale tutu'un soaneu Ana 
soi-tefa na hataholi daebafa ka tunga 
Yesus. Hu ndia de Paulus la'oelas de no 
hataholi mana tunga Yesu sala leu leo 
Tiranus kama nanolin dale leu. Leu ndia 
boema, tunga faik Paulus natukaaafik no 
hataholi la. 

10 Ana tao leondiak nakandondoohenin 
teuk dua dale na, de nalosa basa 
hataholi mana leo nai propensi Asia, nau 
hataholi Yahudi do hataholi leoina fe'e 
kala, basa-basas lamanene Lamatua ka 
dede'a-kokolan. 

11 Manetualain tao manda'di beuk 
matuaina la tunga Paulus. 

12 Metema Paulus pakenita lesu do 
kalikee bee fo metema linis leo hataholi 
kamahe'di sala leu soona ala lea-hai, 
ma dula dale mangalau kala kalua leme 
hataholi sila la aon dale mai. 

13 Hapu hataholi Yahudi la hataholi 
mana puli malelak he'dis de'ubee, leu leo 
basa mamanak lala'ena leu fo ala usiheni 
dula dale mangalau kala leme hataholi 
la aon dale mai. Hataholi mana puli 
he'dis sila la boeo ala so'ba-so'ba pake 
Lamatuak Yesus na'de na, fo ala usiheni 
nitu la. Lafa'da dula dale mangalauk sila 

la lae, "No Yesus fo Paulus tui-bengak 
ndia na'de na, au usiheni emi!" 

14 Hapu malanga imam esa na'de 
Skewa, ana toun hitu, ala tao leondiak 
boe. 

15Tehu dula dale mangalauk sila 
lafa'das lae, "Au alelak Yesus ma Paulus 
boeo, tehu emi ia see?" 

16 Boema hataholi nitu sa'ek ndia 
nakaboku no nasak nanseli, boema 
nakala'ba nalas de ana sisii-lulu'i na ao 
nala hina-hinak mesan, ma ana o'duheni 
bualo'a papake nala, de nalosa lalai 
la'oela uma ndia no ao nala hina-hinak 
mesan ma lakahola la. 

17 Basa hataholi Yahudi la, ma leoina 
fe'ek fo mana leo nai Efesu sa, lamanene 
manda'dik ndia boema, ala bii. Neme 
ndia mai a, Lamatuak Yesus na'de na 
nanakoa-kiok. 

18 Hataholi kamahehelek neu Yesus 
makadotok leu manaku sila tatao-nono'i 
fai-fai maneu ka, nai lea matan. 

19 Ma hataholi mana pake mo'doakidoo 
kala, ala tao lakabubua sila susula 
mo'doakidoo nala de ala hotuhenis nai 
hataholi makadoto kala matan. Metema 

leke basa susulak sila la beli na soona, 
fafa'kama doi fulak lifun limahulu. 

20 No enok matua ina sila la de 
Manetualain dede'a-kokolan boetai 
namaloa ka, ma boetai natea-nahele. 

21 Basa manda'dik sila Ia late'e boema, 
Paulus ho'i nakeketuk fo neu leo 
Makedonia ma Akhaya neu, fo basa 
soona, nakandoo leo Yerusalem neu. 
Paulus nae, "Au u leo naa u fo basa 
soona, au muse u leo Roma u boe." 

22 Boema nadenu hataholi mana 
tulu-falin dua, fo Timotius no Erastus leu 
leo Makedonia leu, te ndia bei leo faik 
de'ubee dale na seluk nai propensi Asia. 

23 Fafa'kama la'e faik ndia nde tasi'bu 
matua ina da'di nai Efesus, hu ka nde 
Yesus nanoli nala. 

24 Nana nai kota ndia hapu hataholi 
mana tutu lilofulak esa na'de Demetrius, 
ana tao nitu lalais inak esa na'de 
Artemis, uma sosongo na. Hataholi 
ndia, ue-osan nini nanala matua ina, fe 
hataholi mana'a ngga'di nala. 

25 Hu ndia de, nalo nakabubua basa 
ndia hataholi mana'a ngga'di nala, 
sama-sama no hataholi mana tutu 
lilofula fe'e kala hataholi mana'a ngga'di 

nala, de nafa'das nae, "Tolano-tolanoo 
ngala lemin! Tolanoo kala bubuluk basan, 
ita hapu nanalak neme ita ue-osan ia 
mai. 

26 Besak ia, tolanoo kala mita ma 
mamanene matam, hata fo touk 
mana'de Paulus ndia, tao-no'in so. 

Ana kokolak nae, nitu lalais fo hataholi 
daebafa ka doki-dula kala, nitu lalais ta 
sila makandondook fa. Ma ana tao na 
hataholi makadotok lamahele nanoli na, 
fo ta ka'da nai Efesus ia fa, tehu hihii 
nae, nai basa nusa Asia lala'ena boe. 

27 Mangalau ina na nde nafa'da nae, 
ita ue-osan ia, neukose ana hapu 
na'de manggenggeok. Ma ta ka'da ndia 
mesa kana fa, te nitu inak fo mana'de 
Artemi sa uma na boeo lakadadae 
kana, ma matua-mademan neukose 
nanaheheta-aa'ik; te se'ko na, basa 
hataholi Asia la ma basa daebafa ka 
lala'ena, ala sene-do'ok neu nitu inak 
ndia." 

28 | eondiak hataholi sila la lamanene 
dede'ak ndia tutika, dale nala lamahana 
belo, boema ala eki lae, "So'dak neu 
Artemis, fo hataholi Efesu sala nitu lalai 
na!" 

29 Boema tasi'bu ndia namaloa losa leo 
basa kota lala'ena neu. Basa boema 
hataholi mana tao tasi'bu sila la, ala ho'u 
la Gayus ma Aristarkhus, fo hataholi 
Makedonia mana la'ok lo Paulu sa de ala 
lele'a-lolosos leo mook esa nai kota ndia. 

30 Paulus nau masok tunga duas leo 
dalek neu, te hataholi kamahehelek 
manai sila la, ala ta nau fa. 

31 Nusa Asia hataholi matua-mademan 
de'ubee, ala tao tiak lo Paulus. De ladenu 
hataholi neu nafa'da Paulus, fo daenga 
boso natu'du ao na nai mook ndia dalek. 

32 Ndia te, hataholi mana makabubuak 
manai mook ndia dale ka, ala tasi'bu 
so. Nggelok eki lae leo iak, ma nggelok 
eki lae leo naak, nana hataholi sila la 
ba'u na ala ta bubuluk, hu beek de sila 
lakabubua lai ndia. 

33 Hataholi sila la nggelok laedaenga 
Aleksander nde da'di dope sina, nana 
hataholi Yahudi la solin leo uluk neu. 
Boema Aleksander so'uk lima na fo noke 
fen loak soaneu nasala'e aoina na nai 
hataholi sila la matan. 

34 Tehu ala bubuluk ndia hataholi Yahudi 
tutika ala eki lapane'e no'u-no'u lae, 

"So'dak neu Artemis, fo hataholi Efesu 
sala nitu lalai na!" 

35 Mate'e na boema, mana paleta kota 
esa ana ka'i na hataholi makadotok sila 
la. Ana kokolak nae, "Hataholi Efesu sala 
lemin! Basa hataholi la bubuluk basa, 
kota Efesus ia nde mete-nakanae nitu 
ina lalai sa uma na, ma ai batu nanadoki 
dulan fo mana tu'da neme lalai mai a. 

36Ta hapu hataholi esa boen ana se'i 
dede'ak ndia fa. Hu ndia de bedenge 
leona, fo boso tao hata esa no dedelek. 

37 Emi hela mo hataholi ia la leo ia mai 
nana ta hu ka nde ala bonga nitu lalai 
sa uma na, do hu ka nde lakadadaek ita 
nitu ina lalai na so. 

38 Metema Demetrius no hataholi 
mana'a ngga'di nala, ala sanga kalaak 
hataholi ia la soona, neme na fo lini sila 
dede'an ndia leo mana maketu-mala'di 
ka neu. Nana mana maketu-mala'di kala 
lelesu na nanasoik su'di neu see a, ma 
mana paleta la boeo lai ndia tataas esa. 

39 Tehu metema bei hapu seluk emi 
dede'a kalaam soona, muse naketu 
dede'ak ndia nai mana paleta kota 
mamana nakabubua na. 

40 Nana basa hata manda'dik nai faik 
ia dale na, bisa nini soe fe ita. Ala bisa 
kalaak ita lae, ita nde tao musu, nana ita 
ta hapu ne'ek faa anak boen, soaneu ita 
sipok tasi'u ia." 

41 Yurutuli sa kokolak basa dede'ak sila 
la boema, nadenu hataholi makadotok 
sila fo ala fali le'us leona. 

20 1 Nai Efesus nee nee-lino lino 

boema, Paulus nalo nakabubua 
basa hataholi salani kala, de natetea- 
nahehele dale nala. Basa boema nate'as, 
de neu leo Makedonia neu. 

ZNeu donge-dama nggolo-nggolok 
manai Makedonia la, de ana fes nanoli- 
nafa'da ba'u neu hataholi kamahehelek 
neu Yesus manai naa la, fo latea-lahele 
dale nala. Basa boema, neu leo Yunani 
neu. 

3 Ana leo neme naa bulak telu dale na. 
Boema nai lelek ana bei nahehele aon fo 
ana sanga sa'e ofak leo Siria neu, boema 
ana hapu halak lae, hataholi Yahudi la 
lalahalak sanga taolisan. Hu ndia de, 
ana ho'i nakeketuk fo ana fali tunga 
Makedonia. 

4Sopater, fo Pirus neme Berea ana 
na sama-sama non: leondiak boe 

Aristarkhus ma Sekundus fo hataholi 
Tesalonika, ma Gayus fo hataholi Derbe. 
Boema Timotius ma hataholi dua leme 
propensi Asia mai, fo nde Tikhikus ma 
Trofimus. 

> Ala losa lakahuluk leme ami mai, de 
lahani ami neme Troas. 

6 Basa Feta Fai Malole Loti Ta Pake Lalu 
Tei ka boema, ami sa'e ofak de ami 
la'oela Filipi. Basa faik lima boema, ami 
makabubua seluk mos neme Troas. Ami 
leo mamasok esa neme naa. 

7 Mamaso na fai makasososa na 
le'odae boema, ami makabubua de 
ami mi'a-minu sama-sama nono'ka 
bai tolanoo ka. Le'odaen ndia, Paulus 
kokolak no hataholi sila la, nana balahaa 
te ana sanga la'o ndia so. Fatila'da so, te 
Paulus bei kokolak nakandoo. 

8 Ami makabubua nai kama manai 
ta'dak lai na, de ala de'de banuk 
makadotok nai ndia. 

9 Ndia te, touanak esa na'de Eutikhus, 
nangatuuk nai jendela lain. Hu ka nde 
Paulus ta hahae kokola ka fa, de touanak 
ndia mata na ndua ka, de ana sungu 
neme jendela lain, boema ana tu'da 

neme ta'da katelu a leo dae neu. Boema 
leu de ala ko'olan te maten so. 

10 Tehu Paulus kona leo dae neu de ana 
dala na touanak ndia boema nae, "Boso 
bii te bei maso'dak!" 

11Basa boema Paulus kae falik leo lain 
neu, boema ana baba'e fes loti de la'a 
sama-sama. Paulus kokolak no hataholi 
sila la losa fafaik, boema ana la'o leona. 

12 Hataholi la lo falik touanak ndia no 
maso'dak leo uman neu. Basa-basas 
lamahoko ma dale nala loa-loak mesan. 

13 Boema ami sa'e leo ofak lain meu de 
ami makahuluk leo Asos meu, fo ami 
meu mala Paulus nai naa. Ana atol basa 
eno na leondiak, nana ana sanga la'ok 
tunga dae ma'da ka, fo neu leo naa neu. 

14 Ami matongo Asos boema Paulus sa'e 
lai-lai leo ofak lain neu, de ami meu leo 
Metilene meu. 

15 Ami sa'e ofak meme naa mai, de 
balahaa boema ami losa mamanak 
esa, nasasale matak no Khios. Binesak 
boema ami losa Samos, de ta'da faik esa 
boema ami losa Miletus. 

16 paulus naketu basa ana ta tuli Efesus 
fa, fo boso tu'u-tapaheni le'do fai nai 

nusa Asia. Ana hii losa lai-lai Yerusalem, 
hai fai Malole Pentakosta. 

17 Paulus losa Miletus boema, ana fe 
halak leo Efesus neu fo noke Penatua- 
penatua manai naa la, ala mai latongo 
lon. 

18 [elek ala losa, boema Paulus nafa'das 
nae, "Dodoo basa ia, tolanoo kala 
bubuluk basa au so'da nga leo beek, 
mulai neme fai makasososak fo au losa 
nusa Asia. 

19 No dale nakaloe aok ma no luu oe, 
au aue-ale'di soaneu Lamatua ka nai 
doidoso ka tala'da, hu ka nde hataholi 
Yahudi la dale tutu'u mangalau nala. 

20 Tolanoo kala bubuluk basa, au ta 
hiapenge tui-benga neu emi, hata fo 
masosoa-ndandaak ba'eneu emi. Au 
anoli emi nai mamana nakabua matua 
la, ma nai uma puni sa'e-sa'e kala. 

21 Au fe nasanene'dak tataas esa, nau 
neu hataholi Yahudi do leoina fe'e kala, fo 
ela ala tukatei-saledale leme sala-singo 
nala mai, fo ala fali leo Manetualain mai, 
boema lamahele Lamatuak Yesus. 

22 Besak ia, soaneu tunga Manetualain 
Dula Dale na paleta na, de au u leo 

Yerusalem u. Tehu au ta bubuluk 
neukose hata da'di au nai fa. 

23 Ka'da au bubuluk Manetualain Dula 
Dale na nafa'da basa au no mangale'dok 
nai kota-kota la nae, neukose ala tao 
au leo bui dale neu, ma neukose au 
doidoso. 

24 Tehu au ta afaduli au so'dang ia fa, 
sa'di au tao akababasak bela-ba'uk fo 
Lamatuak Yesus fen neu au a, ma sa'di 
au lilineka losa au so'da mate'e nga, fo 
daenga au tui-benga Hala Malole la'eneu 
Manetualain susue-lalai na. 

25 Au donge-dama basa tolanoo 
kala basa-basa mala so, ma au boeo 
tui-benga basa, la'eneu tao leo beek 
de, Manetualain paleta leo Mane ka so. 
Besak ia au dodoo nana, neukose au ta 
atongo o tolanoo kala so'on. 

26 Hu ndia de, faik ia au afa'da emi 
te metema nai emi basa-basa mala ia, 
nggelok hapu momopo-mamates soona, 
au salang ta ndia fa. 

27 Beita la'iesa fo au alai la'oela au 
bela-ba'ung boen, soaneu au afa'da 
mangalele'do emi, Manetualain dale 
tutu'un lala'ena fa. 

28 Fla leo bee na emi manea emi aoina 
mala, ma manea basa hataholi salanik 
fo Manetualain Dula Dale na ana fes neu 
emi, fo emi maneas: nana emi nanaso'u 
basak da'di mana manea hataholi 
salanik so. Ela leo bee na emi manea 
Manetualain hataholi salanin sila la, 
sama leo manafoo a nanea bi'ilopo nala, 
hu ka nde Manetualain nakadada'dik 
basa hataholi salanik sila la da'di neu 
Ndia nuun, tunga Ana na mamate na so. 

29 Au la'oia so, tehu tao leo bee o busa 
fui makaa kala neukose ala mai leo emi 
tala'da mai. Fo emi manea hataholi sila 
la, neukose ala da'di busa fuik sila Ia 
nana'a nala. 

30 [ ena-lenak, neukose nai tolanoo kala 
tala'da boeo, neukose hataholi la to'da 
mai, fo ala tui-benga dede'a masapepeko 
kala. Hataholi sila la ala tao leondiak, fo 
sue ka nde hataholi fo lamahele basa 
Yesus ala la'ok sala, fo ala tunga sila. 

31 Hu ndia de manea matalolole! 
Mafandendelek, te teuk telu dale na, 
titiheni au luu oe nga, nai lelek fo au 
anoli-afa'da emi nai lele'do-le'odaen. 

32 Besak ia au fe emi leo Manetualain 
neu, fo ela nakaboboi ma fo ela emi ho'u 


KISAH PARA RASUL 20.33-21.1137 


mahele neu halak la'eneu Manetualai 
susue-lalain. Manetualain nanuu koasa 
soaneu natetea-nahehele emi, ma Ana fe 
emi baba'e-papalak fo Ana sadia basan 
soaneu hataholi kamahehele nala. 

33 Beita la'iesa boen fo au oke doik, do 
bua papakek, neme hataholi esa mai 
boen. 

34Tolanoo kala mita matam, au 
tunga-sanga aong au o hataholi mana 
tunga au a, paluu mala. 

35 Nai basa dede'ak lala'ena dalek, au fe 
emi natutu'duk ae, ka'da no manggate 
leo ia ka nai ue le'di sa dalek, ita muse 
tulu-fali hataholi tapandoe sala. Nana ita 
muse tafandendelek hata fo Lamatuak 
Yesus nafa'da matam nae, 'Fe fee ka, 
ua-nalen ba'ulena heni sisipo ka." 

36 Paulus kokolak basa boema, ana 
senek de ala hule-haladoi sama-sama 
nos. 

37 Basa-basas holu la Paulus de ala kii 
ma lafa'dan lae, la'o no so'dak leona. 

38 Ala susa lanseli, nana Paulus nafa'da 
nae, neukose ta lita Paulus so'on. Basa 
boema lafuli lo Paulus losa ofak lain. 

1 Ami matete'aok basa mo 
2 1 Penatua-penatua maneme Efesu 

sala boema, ami la'oelas leona. Tutika 
ami sa'e ofak makandoo leo pulu Ko sa 
meu, de balahaa boema ami losa pulu 
Rodo sa. Ami sa'e ofak meme ndia mai, 
de ami makandoo leo namo see-seek 
Patara meu 

2 Ami losa Patara boema ami hapu ofak 
esa, ana sanga neu leo Fenisia neu. 
Boema ami sa'e ofak ndia leona de ami 
la'o, 

3 ami la'o de ami mita pulu Sipru sa nai 
ami boboa kii ma, tehu ami makandoo 
leo Siria meu. Ami kona neme Tirus nana 
ami sa'e ofa ka sanga nakona bualo'as 
nai ndia. 

4 Ami losa ndia boema, ami meu 
donge-dama hataholi kamahehelek neu 
Yesu sala de ami leo mos mamasok 
esa dale na. No natutu'duk neme 
Manetualain Dula Dale na mai, de ala 
kokoe Paulus fo boso neu leo Yerusalem 
neu. 

> Tehu fai na losa fo ami la'o meme ndia 
mai so, boema ami la'oelas de ami la'ok 
makandoo leona. Basa-basas lo saoana 
nala lafuli lo ami losa kota deak. Ami 
losa tasi su'u na boema, ami basa-basa 
mala senek de ami hule-haladoi. 

6 Basa ndia boema, ami matete'aok de 
ami sa'e leo ofak lain meu, ma sila fali 
le'us leo uma nala leu. 

7 Ami sa'e ofak makandoo meme 
Tirus leo Ptolemais meu. Ami losa naa 
boema, ami meu donge-dama tolanoo 
kamahehele kala fo ami mate'as, boema 
ami leo mos faik esa dale na. 

8 Balahaa boema ami la'o seluk de ami 
losa Kaisarea. Ami kona ndia boema, ami 
meu leo tou mana tui-benga esa na'de 
Felipus boema ami leo meme uman. Ala 
hele hataholi kahituk manai Yerusale 
mala, hataholi esa nde Felipus ia. 

9 Felipus ia anafe'on ha, de Manetualain 
fes malelak ma be'ibalakaik, fo ala 
tui-benga halak maneme Manetualain 
mai. 

10 Ami leo faik de'ubee dale na neme 
ndia, boema nabi esa na'de Agabus, ana 
mai neme Yudea mai. 

11 Ana mai donge ami boema ana ho'i 
na Paulus kalikee na, de ana pa'an neu 
ei liman boema nae, "Manetualain Dula 
Dale na nafa'da nae, neukose hataholi 
Yahudi la pa'a kalikee ia lamatua na 
leoiak nai Yerusalem, fo ala fen leo 
hataholi ta Yahudi la neu." 

12 Lelek ami mamanene dede'ak ndia 
boema, ami mo tolanook mana leo nai 
Kaisarea la moke manseli neu Paulus fo 
boso neu leo Yerusalem neu. 

13Tehu Paulus nae, "Sosoak hata 
tolanoo kala kii leoiak, de nalosa emi tao 
ma au dale nga nakalulutuk? Au sadia 
basa, ta ka'da soaneu ala ho'u au nai 
naa fa, te au sadia basa soaneu au mate 
hu ka nde Lamatuak Yesus." 

14 Paulus ta nau namanene ami fa, 
boema ami ta kena-ka'in so'on. Ami 
bekola mae, "Neme na fo ka'da Lamatua 
ka hihii-nanaun nde da'di a." 

15 Ami leo meme ndia faik de'ubee dale 
na boema, ami mafafa'u ami bualo'am fo 
ami sanga meu leo Yerusalem meu. 

16 Tolanook de'ubee leme Kaisarea mai 
boe, de ami basa-basa mala meu leo 
Manason uman meu, nana ami sanga 
leo nai uma ndia. Manason ia hataholi 
Siprus, fo ana tunga Yesus doo ka so. 

17 Lelek ami losa Yerusalem boema, 
tolanook manai sila la sipok ami no 
namahokok. 

18 Balahaa boema, Paulus sama-sama 
no ami meu donge-dama Yakobis. Ami 

meu te basa Penatua-penatua la lai ndia 
so boe. 

19 Ami mate'a basas boema, Paulus tuis 
basa hata fo Manetualain tao-no'in tunga 
ndia lau-onon nai hataholi ta Yahudi la 
dalek. 

20 amanene Paulus tutuin ndia boema 
basa-basas koa-kio Manetualain. Basa 
boema lafa'da Paulus lae, "Tolanoo 
Paulus! Tolanoo ka muse bubuluk te, 
hataholi Yahudi la lifu-lifun lamahele 
Yesus so. Basa-basas tunga Musa 
hoholo-lalanen no manggatek. 

21 Ma besak ia lamanene lae, tolanoo 
ka nanoli hataholi Yahudi fo mana leo 
nai leoina fe'e kala tala'da, fo daenga ala 
boso tunga Musa hoholo-lalanen. Boema 
tolanoo ka mafa'das fo ala boso sunat 
ana nala, ma ala boso tunga hataholi 
Yahudi la ha'da na. 

22 Besak ia hataholi Yahudi kamahehele 
basak sila la, tao leo bee o lamanene 
tolanoo ka mai nai ia so. Da'di besak ia, 
tao leo bee bai? 

23 Malole lenak tolanoo ka tunga ami 
nanoli-nafa'dam, te hapu hataholi ha lai 
ia, laheluk basa lo Lamatua ka so. 

24 Naa, tolanoo ka mu fo tao balisi 
ao ma sama-sama mos, sa'di tolanoo 
ka se'ba fes fo ala nggeuheni langa 
doo nala. No enok ndia, neukose basa 
hataholi la ala bubuluk lae, hata fo 
sila lamanenen la'eneu tolanoo ka ndia 
ta tete'e ka fa, nana tolanoo ka boeo 
nakalala'ok Musa hoholo-lalanen boe. 

25 Tehu la'eneu hataholi ta Yahudi 
kamahele basa kala soona, ami haitua 
fes susula nakeketu ka nae, ta bole la'a 
nana'ak fo ala fen neu sosongo-tatangok, 
ta bole la'a paa daa, ta bole la'a bana 
nanafule nisak paa na: ma ala ta bole 
sosoa-piao fa." 

26 Boema Paulus no hataholi kahak sila 
la leu tunga feta tao balisi ao ka. Basa 
boema leu leo Manetualain Uman leu fo 
latanes, bei faik de'ubee bai soona, besa 
ka feta tao balisi aok ndia basan, ma 
latanes, sila esa-esak fe tutunu-hohotuk 
tao leo beek. 

27 Lelek fo fai kahitu kala sanga 
deka basan boema, hataholi Yahudi 
de'ubee leme Asia mai de lita Paulus 
nai Manetualain Uman dale. Boema leu 
dudungu-papau hataholi makadotok, fo 
leu ho'u Paulus, 

28 ma ala eki lae, "Hei hataholi Israe Ia 
lemin, mai fo fali ma ami dei! Te hataholi 
ia nde neu leo basa mamanak lala'ena 
fo nanoli hataholi la la'ban leoina Israe 
la fo ala la'ban Musa hoholo-lalanen, 
ma ala la'ban Manetualain Uman ia. 
Nakalenak besak ia, ana hela no hataholi 
ta Yahudi la leo Manetualain Uman dale 
leu, fo ala tao langgenggeo mamana 
malalao-malalafuk ia!" 

29 Ala kokolak lae leondia nana lita 
Trofimus fo hataholi Efesus ndia nai kota 
sama-sama no Paulus, de laedaenga 
Paulus non leo Manetualain Uman dale 
neu. 

30 Boema tasi'bu da'di nai basa kota 
dale lala'ena, de basa hataholi la lalai 
mai de lakamomotu lalas. Boema ala 
ho'u la Paulus de ala lele'a-loloson kalua 
neme Manetualain Uman dale mai. Besak 
ndia boe, ala nggoelisa Manetualain Uma 
na lelesu nala. 

31 Lelek hataholi mana tao tasi'bu sila 
la bei sanga enok fo taolisa Paulus te 
hataholi neu nafa'da malanga solda'du 
Roma nae, tasi'bu da'di nai basa 
Yerusalem lala'ena, 

32 Tutika malanga solda'du ndia 
no solda'du la malanga matuainan 
de'ubee lo solda'du ana kala de lalai leo 
mamana tasi'bu leu. Nai lelek fo hataholi 
makadotok sila la lita malanga solda'du 
a no solda'du nala mai boema, ala hahae 
fepa Paulus. 

33 Boema malanga solda'du ndia neu 
leo Paulus neu de ana ho'u nan, boema 
nadenu hataholi la pa'a liman duas 
ninik namosina. Basa boema malanga 
solda'du ndia natane, see Paulus ndia, 
ma ana tao sala beek so. 

34 Hataholi makadotok sila la, nggelok 
lataa lae leo iak, ma nggelok bai soona 
lata lae leo nak. Hu ka nde tasi'bu ta 
naloe fa de malanga solda'du ta bubuluk, 
tunga ndoo na hata da'di so. Hu ndia de 
ana paleta fo lo Paulus leo solda'du la 
kota musun dale neu. 

35 Lelek lo Paulus losa solda'du la 
kota musu na e'dahuun lain boema, 
hataholi mana tao tasi'u la tao tasi'bu 
mangalalau, de nalosa solda'du ana kala 
muse ko'ok Paulus leo solda'du la kota 
musun dale neu. 

36 Hataholi mana tao tasi'bu la tunga 
dea ma eki lae, "Taomisan!" 


KISAH PARA RASUL 21.37-22.2 145 


37 Leondiak ala bei sanga lala kota musu 
dalek tutika Paulus nafa'da malanga 
solda'du nae, "Au bole kokolak faanak o 
Ama do?" Boema malanga solda'du ndia 
nafa'dan nae, "O kokolak malelak dede'a 
Yunani boe? 

38 Meteme leondiak soona, o ta nde 
hataholi Masir fo faihi'da ka ana tao 
tasi'bu de nalai no hataholi mana tao 
tasi'bu mana ho'u tee-tafa lifunha leo 
mo maloa leu fa hetu?" 

39 Boema Paulus nataa nae, "Au hataholi 
Yahudi, fo bongi au neme Tarsus fo kota 
matua nai Kilikia. Ama sue na fe au loak 
faa fo au kokolak o hataholi makadotok 
ia la." 

40 Malanga solda'du nakaheik boema, 
Paulus napadeik neu e'dahuuk lain de 
ana fe ta'du ninik lima na, fo hataholi la 
bedenge. Basa boema Paulus kokolak 
nos ninik dede'a Ibrani nae, 

22 lIna-ama, tolanoo, ka'a-fa'di 

ngala lemin! Au sanga afa'da 
emi, au dede'a nasala'e nga de, so'ba 
mamanene su'di kana!" 

2 Lelek fo hataholi sila la lamanene 
Paulus kokolak ninik dede'a Ibrani 


KISAH PARA RASUL 22.3-6 146 


boema, ta lahahala so'on. Boema Paulus 
kokolak nakandoo nae, 

3"Au hataholi Yahudi, bongi au neme 
Tarsus nai nusa Kilikia, tehu au amatua 
nai Yerusalem, de mese matuaina esa 
na'de Gamaliel, nanoli lutu-lutuk au, 
Musa fe ita bei ba'ikai nala, hoholo-lalane 
kala. Sama leo tolano-tolanook fo faik 
ia manai ia la, au boeo puse nga titi 
te'e-te'e neu Manetualain. 

4 Au tunindeni hataholi mana tunga 
nanoli beuk ndia de nalosa mates. 
Basa-basas lala'ena, nau touk do inak 
boe, au ho'u alas fo au taos leo bui dale 
leu. 

Imam matuaina ma Mana Maketu- 
Mala'di agama matuaina basa-basas 
sakasii, au ta pepeko fa. Nana sila nde 
fe au susula koasa fo au u leo hataholi 
Yahudi manai Damsi kala u. No susula 
koasa ndia de au bole ho'u hataholi 
kamahehelek manai naa la, fo daenga 
au os leo Yerusalem mai fo hukus." 

6 Paulus tuis nae leo ia, "Lelek fo au 
bei nai au leleo-lala'o nga dalek, fo au 
sanga losa Damsik nde ndia so. Ndia 
te le'dohana so, boema no kaiboik, 

mangale'dok esa tane na seli, nandela 
neme lalai mai de ana okofeo na au. 

/Tutika au bala u dae, boema au 
amanene halak esa nafa'da au nae, 
'Saulus, Saulus! Tao le'e de, o tunindeni 
Au?' 

8 Boema au atanen ae, 'See O Tuan?' 
Halak ndia nataa nae, 'Au nde Yesus, 
hataholi Nazaret ndia, fo o tunindeni ka.' 

9 Hataholi mana la'ok sama-sama lo 
au a, lita mangale'dok ndia boe, tehu 
ta lamanene halak mana kokolak no au 
ndia fa. 

10 Boema au atane selu kana ae, 'Au 
muse tao leo beek Lamatuak?' Boema 
Lamatua ka nataa nae, 'Fo'a leona, mu 
leo kota Damsi ka dalek mu. Nai naa, 
besa ka neukose o bubuluk basa hata fo 
Manetualain sanga fe o tao-no'in.' 

11 Au da'di pokek, nana ndelas ndia sa'a 
na. De au nonoo ngala lalala'o au leo 
kota Damsi ka dalek u. 

12Touk esa na'de Ananias, ana 
leo nai ndia. Hataholi ndia hataholi 
malalao-malalafuk, ma ana tunga 
Musa hoholo-lalanen no matetuk. Basa 
hataholi Yahudi mana leo nai Damsi ka 
ala fe ha'da-holomata neun. 

13 Neu donge au boema napadeik neu 
au boboa nga de nae, 'Tolanoo Saulus! 
Ela leo bee na o mita seluk leona!' 
Boema no hatematak ndia boe, au botik 
au langa nga te au itan so. 

14 Basa boema nafa'da au nae, 'Ita bei 
ba'ikai nala Manetualai na hele basa o 
fo daenga o bubuluk hihii-nanaun, ma 
o mita Yesus fo Manetualain Atan mana 
tao-no'i Manetualain hihii-nanau na, 
boema Manetualain nau o mamanene 
matam Yesus hala na. 

15 Nukose o da'di sakasii soaneu mu 
tui-benga neu basa hataholi lala'ena, 
basa hata fo o mitan ma o mamanenen 
ndia. 

16 Besak ia boso boe mahani mala doo 
ka bai. Fo'a fo salani o leona. Malo neu 
Lamatua ka fo Ana se'i-po'i o meme o 
sala-singo mala mai."" 

17 "Au fali leo Yerusalem u, de lelek fo 
au bei hule-haladoi eme Manetualain 
Uman dale, boema Manetualain Dula 
Dale na koasa na au. 

18 Au ita Lamatua ka boema nafa'da 
au nae, 'La'oela Yerusalem lai-lai, te 
hataholi manai ia la ta nau sipok o 
tutui-bebengam la'eneu Au fa.' 

19 Boema au ae, 'Lamatuak, ala bubuluk 
matalolole au u leo uma mamaso kala 
dalek u, fo au ho'us ma au fepa-li'u 
hataholi mana lamahele leu O a. 

20 Leondiak boe, lelek O sakasiim 
Stefanus fo nanataonisa ka, au nai 
ndia boe, de au sipok kanisak ndia. 
Lena-lenak, au nde anea hataholi mana 
taolisa Stefanu sa bualo'a nala.' 

21Tehu Lamatua ka nafa'da seluk au 
nae, 'Ka'da mu leona, nana Au sanga 
adenu o mu leo mamana dook mu, fo 
nde hataholi ta Yahudi la.'" 

22 Hataholi la bei lamanene lahele 
Paulus kokolak, tehu neu Paulus hala 
mate'e na boema, ala eki lapane'e ma 
lae, "Ka'da taomisa hataholi matak 
leondia ka. Te ta nandaa naso'da so'on!" 

23Ala eki ma ala ngganggafu ba'du 
manalu nala de, daesopu ka lapu leo lain 
neu. 

24 Boema malanga solda'du Roma 
nadenu lo Paulus leo solda'du la kota 
musu na neu, fo daenga ala palisa kana 
nai ndia no balakaik fo ala bubuluk hu 
beek de, hataholi Yahudi la eki lae leo 
ndia. 

25 Tehu nai lelek ala pa'a Paulus fo ala 
sanga filu kana boema, Paulus nafa'da 
malanga solda'du matuaina fo napadeik 
hai ndia nae, "Ade bole filuk nusa Roma 
hataholin esa, leomae beita palisak 
dede'a na fa do?" 

26 Malanga solda'du matuaina ndia 
namanene dede'ak ndia boema, neu leo 
malanga solda'du neu de nafa'dan nae, 
"Ade ama sanga tao beek ia? Hataholi ia 
nusa Roma laun ndia!" 

27 Boema malanga solda'du neu leo 
Paulus neu de natanen nae, "So'ba 
mafa'da su'dik au, ade nusa Roma laun o 
do!" Boema Paulus nae, "Hei, nusa Roma 
laun au." 

28 Boema malanga solda'du nafa'da 
selu kana nae, "Au bae doik ta ba'ihanak 
fa, besa ka au da'di nusa Roma laun!" 
Boema Paulus nae, "Tehu bongi au te 
nusa Roma laun au so." 

29 No besak ndia boe, basa solda'du 
mana palisak Paulus dede'a na 
lakadedeak beno'u, ma malanga 
solda'du ana bii, nana ana pa'a basa 
Paulus ninik namosina so, te se'kona 
nusa Roma laun Paulus. 

30 Malanga solda'du Roma ndia nahiik 
nanseli, ana bubuluk hu beek de hataholi 
Yahudi la fe salak neu Paulus. Hu ndia 
de balahaa boema, nalo na malanga ima 
mala ma Mana Maketu-Mala'di Agama 
Matua fo lakabubua. Boema ala se'iheni 
namosina fo ala pa'an neu Paulus lima 
na, de basa boema lon neu nataa sila 
basa-basas. 

1 Paulus mete mana maketu- 

23 mala'dik sila la boema nafa'das 
nae, "Tolano-tolanoo ngala lemin! Losa 
faik ia dale na, au ame'da nana au 
ta tao salak neu Manetualain nai au 
dale bobongoana nga dalek la'eneu au 
maso'da nga fa." 

2 Lelek fo Paulus kokolak nae leondia 
boema, Imam Matuaina fo Ananias, 
nadenu hataholi mana mapadeik nai 
Paulus boboa na, fo ala fapan neu Paulus 
bafa na. 

3 Boema Paulus nafa'da imam matuaina 
ndia nae, "Tao leo bee o Manetualain 
fapa hataholi mana deadalek fo ta'ko 
nae, ndia hataholi malalao-malalafuk! 

O mangatuuk nai mamanak ndia fo 
o maketu-mala'di au tunga Musa 
hoholo-lalanen, te se'kona o nde la'olena 

hoholo-lalanek sila la, ninik o madenu 
hataholi fapa au!" 

4Boema hataholi mana mapadeik 
nai Paulus boboa na, nafa'da Paulus 
nae, "O makamumulu-makamamaek 
Manetualain imam matuaina na!" 

> Boema Paulus nataa nae, "Oh, au 
ta bubuluk ndia imam matuaina fa 
tolano-tolanoo ngala lemin. Memak 
nanasulak nai Susula Malalaok dale nae, 
'Boso makamumuluk-makamamaek o 
leoina ma, ma o Mauli-malangan.'" 

6 Paulus nita hataholi mana maketu- 
mala'dik sila la, nggelok hataholi Saduki, 
ma nggelok hataholi Farisi. Hu ndia 
de, nafa'da mana maketu-mala'di sila 
la nae, "Tolano-tolanoo ngala lemin! 

Au ia hataholi Farisi, fo tititi-nonosi 
Farisi. Au nanaketu-nala'dik nai ia nana, 
au amahele hataholi mana mate kala 
neukose laso'da falik." 

7 Lelek fo Paulus kokolak nae leondia 
boema, hataholi Farisi la lo hataholi 
Saduki la mulai lale'a leona, nalosa 
nakabuak ndia heaba'en neu bubuak 
dua. 

8 Nana hataholi Saduki la hahapu na 
soona lae, hataholi mana mate kala ta 

laso'da falik so'on, ata nusa so'dak ta, 
ma dula dalek boeo ta. Tehu hataholi 
Farisi la soona lamahele basa dede'ak 
sila la. 

9 Boema tasi'bu matuaina da'di leona. 
Hataholi Farisi la mese agaman de'ubee 
ala fo'a lapadeik de ala la'ban lini 
mamate-momopon lae, "Tunga ami 
hahapu ma hataholi ia salan ta faanak 
boen! Memak fafa'ka ma hapu dula 
dalek do ata nusa so'dak nde kokolak 
fen nana!" 

10 Nale'a ka boetai namatua ka, nalosa 
malanga solda'du ana bii boso nalosak 
ala fefepa-popoko Paulus. Da'di nadenu 
solda'du ana nala leu lala Paulus, fo lon 
leo solda'du la kota musun dale neu. 

11 Balahaa le'odae boema, Lamatuak 
Yesus napadeik neu Paulus boboa na 
de nafa'dan nae, "Matetea-mahehele o 
dale ma! Te o fe basa sakasii la'eneu Au 
neme Yerusalem so, de neukose o muse 
fe sakasii leondia ka nai Roma boe." 

12 Balahaa fafaik boema hataholi Yahudi 
la tao nakabua makahatuk. Ala soo-supa 
lae, metema ala beita taolisa Paulus fa 
soona ta la'a linu fa. 

13 Hataholi hahulu lena kala tao 
nakabua makahatuk ndia. 

14Boema leu leo malanga ima mala lo 
lasi-lasi Yahudi la de lafa'das lae, "Ami 
soo-supa sama-sama basa mae, ami ta 
mi'a-minu hata esa boen, metema ami 
beita taomisa Paulus fa. 

15 Naa, besak ia tolanoo kala mo mana 
maketu-mala'di agama la, ela leo bee 
na haitua fe malanga solda'du Roma 
susulak, fo moke lo falik Paulus mai 
nataa emi, fo ta'ko mae, emi sanga 
palisak matalolole seluk dede'a na. 
Soona ami mahehele ao fo ana beita losa 
ia fa te, ami taomisan so." 

16 Tehu Paulus feto na anan esa, 
namanene ala kokolak beek nai nakabua 
makahatuk ndia dalek. Boema neu leo 
solda'du la kota musu na neu, de nafa'da 
Paulus. 

17 Boema Paulus nalo na malanga 
solda'du matuaina esa de nafa'dan nae, 
"Mo ni'iana ia leo malanga solda'du neu, 
te sanga nafa'dan dede'ak." 

18 Boema malanga solda'du matuaina 
ndia no ni'iana ndia leo malanga solda'du 
neu de nafa'dan nae, "Paulus, fo hataholi 
nanahukuk ndia nalo au de nafa'da au 

fo au o ni'iana ia leo Ama mai, te sanga 
nafa'da Ama dede'ak." 

19 Boema malanga solda'du ho'u na 
ni'iana ndia lima na de non mesa kana 
fe'e de natanen nae, "O sanga mafa'da 
au beek ndia?" 

20Boema ni'iana ndia nae, "Hataholi 
Yahudi la lalahalak basa loke Ama fo 
balahaa soona, Ama mo Paulus neu 
nataa Mana Maketu-Mala'di Agama 
Matua fo ta'ko ala sanga palisak 
matalolole seluk Paulus dede'a na. 

21 Tehu Ama boso tunga hataholi sila 
la nonoken ndia, nana hataholi hahulu 
lenak leu lahani Paulus nai eno tala'dak. 
Hataholi sila basa-basas soo-supa basa 
lae, ta la'a linu fa, metema ala beita 
taolisa Paulus fa. Besak ia lahehele aon 
basa so, te bei lahani ka'da Ama hala 
natataa na." 

22 Boema malanga solda'du nae, "Boso 
mafafa'da hataholi esa boen mae, o 
mafa'da basa dede'ak ndia neu au so. 
Boema nadenu ni'iana ndia fali ne'un 
leona." 

23 Basa boema malanga solda'du nalo 
na malanga solda'du matuaina dua de 
nafa'das nae, "Hele ma solda'du anak 

natun dua, ma solda'du mana sa'e ndala 
hituhulu, boema solda'du mana ho'u 
dongi natun dua, fo le'odaek ia boe, li'u 
sio soona, leu leo Kaisarea leu. 

24 Sadia fe Paulus ndala boe, fo ana sa'e 
fo mon losa Gobelnol Feleks matan no 
so'dak." 

25 Boema malanga solda'du ana sulak 
fe Gobelnol Feliks susulak esa lii na nae 
lao ia, 

26 "Ama Gobelnol Feliks fo Mandela- 
masa'ak. So'dak neme au fo Klaudius 
Lisias! 

27 Hataholi Yahudi la ho'u la hataholi ia 
de isabai na ala taolisan, tehu malole 
boe de au o au solda'du ngala masi'a de 
ami fali man: nana au amanene hataholi 
la lafa'da lae, hataholi ndia nusa Roma 
laun ndia. 

28 Hu ka nde au nau bubuluk tunga 
ndoo na hataholi ia sala beek de ala 
kalaa kana, de au on leo sila Mana 
Maketu-Mala'di Agama Matua na neu. 

29 Boema ala palisak dede'a na te se'ko 
na ana ta tao salak hata esa boen fo 
nadaa huku lisan do taon leo bui dale 
neu fa. Ala kalaa kana ka'da ana la'olena 
sila agama na hoholo-lalanen. 

30 Basa boema au hapu halak 
lae, hataholi Yahudi la lape'da dale 
mangalauk neun. Da'di au amanene 
tutika au haituan leo Ama Gobelno la 
mai. Ma au adenu hataholi mana kalaa 
kana fo lini sila kalaa na leo Ama mai." 

31 Boema solda'du la lakalala'ok sila 
bela-ba'un leona. Leu lala Paulus de lon 
le'odaek ndia losa Antipatris boe. 

32 Balahaa boema ala fe solda'du mana 
sa'e ndala la la'ok lakandoo lo Paulus, 
ma solda'du fe'e kala fali leo sila kota 
musu na leu. 

33 Lelek solda'du mana sa'e ndala la 
losa Kaisarea boema, ala fe susula ka no 
Paulus leo gobelno la neu. 

34 Gobelno la lees basa susula ka 
boema, natane Paulus da'di neme bee 
mai. Lelek fo ana bubuluk Paulus da'di 
neme Kilikia mai, 

35 boema nae, "Malole so! Metema 
hataholi mana kalaak o a ala losa ia 
soona, au palisak o dede'a ma." Boema 
ana fe paleta fo ala tahan Paulus neme 
mane Herode sa uma manen dale. 

1 Basa faik lima boema, Imam 
24 Matua Ina Anania sa no lasi-lasi 
Yahudi la lo tou masala'e dede'ak esa 

na'de Tertulus, de leu leo Kaisarea leu. 
Ala losa boema, leu leo Gobelnol Feliks 
a leu, fo ala tui sila dede'a kalaan neu 
Paulu sa. 

2 Lelek fo lalo Tertulus leo mata na neu 
fo ana tui sila dede'a kalaan neu Paulu sa 
boema nae, "Ama Gobelnol fo Mandela- 
masa'ak! No Ama hehela-nonolen de 
ami nusa ma so'da-molek. Ma no Ama 
manatee teno na boe, de Ama mafofo'a 
ami leoina ma. 

3Basa sila la ami sipo kana no makasi 
tataas esa, ma kokoa-kikio matuaina nai 
basa mamanak lala'ena. 

4Tehu fo ela boso tu'u-tapaheni 
Ama fain ba'u ka, au amahena Ama 
nau namanene ami dede'a kalaam 
keke'uanam ia. 

SAmi ho'u ma hataholi ia hataholi 
mana tao tasi'bu mangalauk. Nai basa 
mamanak lala'ena nakadada'dik tasi'bu 
nai hataholi Yahudi la tala'da, ma ana 
da'di mauli-malangan nai hataholi 
Nazaret tala nakabua na. 

ŜNakalenak bai, ana so'ba tao 
nanggenggeo Manetualain Uma na, tehu 
malole boe de ami ho'u man. Ami doo 

doo mae, ami maketu-mala'din tunga 
ami agama ma hoholo-lalanen. 

7Tehu malanga solda'du Lisia sa loso 
nan neme ami mai, 

Ŝboema nadenu ami fo mana kalaa 
kana mai mataa Ama. Metema Ama 
palisak dede'a na soona, de'i fo Ama 
mamanene matan, ami kalaam ia ndoo 
na neme hataholi ndia mai." 

9 Hataholi Yahudi manai sila la boeo, ala 
fe salak neu Paulus ma ala sipok la'iesak 
Tertulus dede'a kalaa na. 

10 Boema gobelno la fe Paulus loak fo 
ana bole kokolak. Boema Paulus kokolak 
nae leo ia, "Au bubuluk Ama da'di mana 
maketu-mala'di nai nusak ia doo ba'u so. 
Hu ndia de au amahoko au uni au dede'a 
nasala'eng ia leo Ama mai. 

11 Ama bole palisak matalololen te ta 
lenak neme faik sanahulu dua maneu ka, 
au u leo Yerusalem u fo au hule-haladoi. 

12Tehu hataholi Yahudi la beita ho'u 
la au ale'a-apilik o hataholi esa boen, 
do au alo akabubua hataholi fo ami tao 
tasi'bu nau nai Manetualain Uman do nai 
uma mamaso kala dalek, do nai su'di 
mamanak bee boe, nai kota ia dalek. 

13 Sila boeo ta hapu fe buti esa boen 
la'eneu sila kalaan neu au a fa. 

14 Memak au muse manaku nai Ama 
matan, tete'e ka au sene-do'ok neu ami 
bei ba'ikai mala Manetualai na tunga 
Yesus nanolin fo sila lafa'da lae salan 
ndia. Tehu au bei amahele neu basa hata 
fo nanasulak nai Musa no Nabi la susula 
nala dalek. 

15 Au boeo amahena, tao leo bee fo 
Manetualain tao naso'da falik basa 
hataholi mana mate kala sama leo sila 
boe, nau hataholi mana tao malole do 
hataholi mana tao mangalau kala boe! 

16 Hu ndia de au sanga enok matalolole 
tatas esa fo daenga au dale bobongo ana 
nga balisi soaneu Manetualain, ma balisi 
soaneu hataholi daebafa ka. 

17 Au ta nai Yerusalem teuk de'ubee 
dale na boema au fali leo naa u, fo au uni 
doi tutulu-fafalik fe au leoina ngala ma 
au fe tutunu-hohotuk neu Manetualain. 

18 Nai lelek fo au tao alalao-alalafu basa 
au ao nga neme Manetualain Uman dale 
boema lita au. Ta hapu hataholi ba'u lo 
au nai ndia fa, ma ta hapu tasi'bu nai 
ndia boen. 

19 Ka'da hapu hataholi Yahudi de'ubee 
leme propensi Asia mai, de lai ndia. 
Tunga ndoo na metema hataholi sila Ia 
lai ia soona, sila nde kalaak au leo Ama 
mai dei. 

20 Tehu neme na fo hataholi ia la nde 
lafa'da au tao tatao-nono'i mangalauk 
bee ka, ndek lelek fo ala palisak au neme 
Mana Maketu-Mala'di Agama Matua mata 
na. 

21 Sila bubuluk ka'da dede'ak esa ia 
fo au kokola kana neme sila matan ae, 
faik ia au nanapalisak nana au amahele 
hataholi mana mate kala laso'da falik." 

22 Boema Feliks fo nalelak ba'u ka 
la'eneu Yesus nanoli na ndia, ana 
tatana nakabuak ndia ma nae, "Metema 
malanga solda'du Lisia sa ana mai soona, 
au aketu dede'ak ia." 

23 Boema ana paleta malanga solda'du 
matuaina fo mana manea Paulu sa tahan 
nahele Paulus, tehu fen loak faanak, ma 
fe nonoo nala loak fo lini fen hata fo ana 
paluun. 

24 Basa faik de'ubee boema, Feliks 
no saoinan Drusila, ala mai. Drusila ia 
hataholi Yahudi. Boema Feliks nadenu 
hataholi la leu lala Paulus fo ana sanga 

namanene Paulus kokolak la'eneu 
namahehelek neu Kristus Yesu sa. 

25 Tehu lelek fo Paulus kokolak 
nakandoo la'eneu tao tunga ka'da ndoo 
na, ma nakatatak nasa-melu ka, ma 
la'eneu huhukuk nai Fai Mate'e ka 
boema, Feliks bii nanseli de nafa'da 
Paulus nae, "O bole fali besak ia leona, 
fo au hapu fai loak soona, de'i fo au alo 
seluk o." 

29 Ndia te Feliks namahena ana hapu 
doik neme Paulus mai. Hu ndia de 
nadenu hataholi neu nala Paulus tataas 
esa fo ana kokolak non. 

27 Basa teuk dua boema, Perkius Festus 
ana nggati Feliks da'di gobelnol. Hu ka 
nde Feliks sue ho'i hataholi Yahudi la 
dale na, de ana po'ilotak Paulus nahele 
neme bui dale. 

25 1 Festus losa nusak ndia faik 
telu boema, neme Kaisarea leo 
Yerusalem neu. 

2 Ana losa naa boema, malanga ima 
mala lo lasi-lasi Yahudi la lini sila dedea 
kalaan soaneu Paulu sa. Ala kokoe lahele 
Festus, 

3fo ela no dale malole na, ana nau 
nadenu hataholi lo Paulus leo Yerusalem 

neu, nana lalahalak basa fo sanga 
taolisan nai eno tala'dak. 

4Tehu Festus nataa nae, "Ala bei tahan 
Paulus nai Kaisarea, ma au boeo ta doo 
ka so'on te au fali leo naa u so. 

SDa'di, neme na fo au fali leo naa u 
soona, au o emi hataholi mana ho'u hak 
kala leo Kaisarea meu, fo ladede'a lon 
nai naa, metema memak tete'e ka ana 
tao salak." 

6 Festus leo neme Yerusalem fafa'kama 
faik falu do faik sanahulu, boema ana 
fali leo Kaisarea neu. Balahaa boema, 
ana buka sidang naketu-nala'di ka, de 
nadenu hataholi neu nala Paulus, fo ana 
mai nataa. 

7 Lelek fo Paulus losa boema, hataholi 
Yahudi manamaik leme Yerusalem mai a, 
lapadeik okofeo lan de ala mulai tui sila 
kalaa mabela ina na neu Paulus. Tehu 
sila kalaa na, butin ta. 

8 Boema Paulus kokolak nai dede'a 
nasala'e na dalek nae, "Au ta tao sala 
hata esa boen la'eneu Musa hoholo- 
lalanen, do la'eneu Manetualain Uma na 
do la'eneu Kesel Roma boen." 

9 Tehu Festus sanga ho'i hataholi Yahudi 
la dale na de natane Paulus nae, "Ade o 


KISAH PARA RASUL 25.10-14 164 


nau fali leo Yerusalem mu fo au palisak 
o dede'a ma nai naa fo nai au matang 
la'eneu kalaak sila la do?" 

10 Boema Paulus nataa nae, "Au 
bei apadeik nai Kesel Roma mana 
maketu-mala'di matua na matan: ma 
au dede'a nga muse nanapalisak nai 
mamanak ndia. Ama bubuluk basa, au 
ta asala hataholi Yahudi la fa. 

11 Metema au la'olena hoholo-lalanek 
do au tao salak esa nandaa huku nisa au, 
soona au hii au mate. Tehu metema sila 
kalaan sila la, ta tete'e ka fa soona, ta 
bole hataholi esa boen fe au leo hataholi 
sila la neu fa. Au oke palisak au dede'a 
nga nai Kese la mana maketu-mala'di 
nala!" 

12 Festus nakokolaok no basa ndia 
lasi-lasi nala boema nae, "O moke 
palisak o dede'a ma nai Kese la mana 
maketu-mala'din, da'di o muse mu 
mataa Kese la." 

13 Beita doo ka boen te Mane Agripa no 
Bernike leu leo Kaisarea leu, fo laho'u 
limak lo Festus. 

14 Duas lai ndia faik de'ubee dale na 
boema Festus tui mangalele'do Paulus 
dede'a na neu Mane Agripa. Ana tuin 


KISAH PARA RASUL 25.15-19 165 


nae, "Feliks la'oela hataholi nanatahan 
esa nal ia. 

15 Lelek fo au bei eme Yerusale ma, 
malanga ima mala lo mauli-malanga 
Yahudi la kalaak hataholi ndia leo au mai 
de loke au aketu fo huku hataholi ndia. 

16 Tehu au ataa ae, hataholi Roma la 
ta fe sila hataholi nanakalaan esa fo 
hukun leondiak mesa kana fa, metema 
hataholi nanakalaak ndia beita nadede'a 
no hataholi mana kalaa kana, ma beita 
fe hataholi ndia loak soaneu nasala'e ao 
na fa. 

17 Da'di ala mai boema, au ta ahani 
ala doo ka so'on. Balahaa tutika au alo 
akabubua basa mana maketu-mala'di 
kala de au fes leu lala hataholi ndia fo 
ana mai nataa. 

18 [elek fo hataholi mana kalaa kana 
ala mai de ala tui sila dede'a kalaa na 
te, ala ta kalaa kana dede'a mangalauk 
esa boen, sama leo au dodoo basa sila 
dede'a kalaa na fa. 

19 Ka'da sila esa-esak hahapun la'eneu 
sila agama na, ma la'eneu hataholi esa 
na'de Yesus. Hataholi ndia maten so, 
tehu Paulus nahele ka'da hataholi ndia 
bei naso'da. 

20 Ala tao la au apangamak de au ta 
bubuluk au tao tao leo beek fo au hapu 
dede'ak ndia ndoo na leo beek fa boema 
au atane Paulus ae, ade o nau mu leo 
Yerusalem mu fo palisak o dede'a ma nai 
naa do ta. 

21 Tehu Paulus noke nakae dede'a na. 
Noke tahan nahele ndia losa Kese la 
naketu dede'a na. Hu ndia de au fes 
paleta fo ala tahan lahelen losa au hapu 
loak soona, au haituan leo Kese la neu." 

22 Boema Agripa nafa'da Festus nae, 
"Au boeo hii amanene hataholi ndia 
dede'a-kokolan." Boema Festus nafa'dan 
nae, "Balahaa soona, de'i fo Ama 
mamanenen ana kokolak." 

23 Balahaa boema, Agripa no Bernika 
ala mai de ala sipo kasa da'dileo hataholi 
matua-madema. Ala masok leo mamana 
naketu dede'a ka sama-sama lo malanga 
solda'du la ma hataholi nananita-nalelak 
manai kota ndia. Boema Festus fe paleta 
fo lo Paulus leo dalek neu. 

24Boema Festus nae, "Mane Agripa ma 
basa hataholi manai ia la lemin! Basa 
leoina Yahudi a nau manai Yerusale mala, 
do manai ia la boe ala kalaak hataholi 

ia leo au mai. Lakaseti au ma eki lae, 
hataholi ia ta ndaa naso'da so'on. 

25 Tehu au ta hapu hataholi ia tao salak 
hata esa boen fo nandaa huku nisa fan. 
Ma hu ka nde noke aon fo Kese la mana 
maketu-mala'di nala nde laketu dede'a 
na de aketu basa, haituan leo Kese la 
neu. 

26Tehu au beita hapu hala tutui 
mangale'dok esa boen la'eneu hataholi 
ia fo au sula kana nai au susulang dale 
fo au fen leo Kese la neu. Hu ndia de 
au alon fo ana mai nataa nai Ama ngala 
basa-basam matan, nakalenak ba'eneu 
Ama Manek Agripa fo Mandela-Masa'a 
ka! Au dale dodoo nga soona, au ae 
neme na fo palisak basa dede'a na fo au 
hapu tutui mangale'dok soona, au sula 
kana nai au susulang dale. 

27 Nana tunga au dale nameme'da nga, 
ta nandaa ita haitua hataholi nanatahan 
esa, tehu ita ta tafa'da salak fo ala kalaa 
kana fa." 

26 1Boema Agripa nafa'da Paulus 

nae, "O hapu loak kokolak soaneu 
kokolak masala'e o ao ma." Boema 
Paulus so'uk lima na de ana mulai 
kokolak dede'a nasala'e ao na nae, 

2 "Manek Agripa fo Mandela-Masa'a ka! 
Au ameda au aua-anale anseli, nana au 
hapu kokolak au dede'a nasala'e ao nga 
nai Ama Manek matan, la'eneu hataholi 
Yahudi la dede'a kalaan soaneu au a: 

3 nakalenak, nanahu Ama Manek nalelak 
matalolole hataholi Yahudi la ha'da- 
tataon, ma dudu'a-aafi maseikosala 
nala. Hu ndia de au dokodoe, ela leo bee 
na Ama Manek mamanene au hala tutui 
nga no dale makasufuk. 

“Basa hataholi Yahudi la bubuluk basa 
au so'da nga leo beek neme au bei 
muli-solu nga mai so. Ala bubuluk basa, 
neme au muli-solung mai a, au aso'da 
nai Yerusalem, fo nai au leoina ngala 
tala'da. 

5 Lalelak au doo ka so. De metema ala 
nau soona, ala bole fe sakasii lae, neme 
makasososan mai a, au aso'da sama leo 
hataholi Farisi boe, boema au nde tunga 
atetu ami agama na hoholo-lalane nala. 

6 Besak ia, au apadeik nai ia soaneu 
nananaketu-nala'dik, nana au amahele 
hehelu-balataak fo Manetualain taon no 
ami bei ba'ikai mala. 

7 Leoina Israe la leoana kasanahulu dua 
nala boeo lamahehenadae lo hehelu- 

balataak ndia, de nalosa lele'do-le'odaen 
ala hule-haladoi neu Manetualain. Ama 
Manek fo Mandela-Masa'ak! Hu ka nde 
au amahele hehelu-balataak ndia de 
hataholi Yahudi la fe salak neu au. 

8 Tao le'e de tolano-tolanook Yahudi la 
ta nau lamahele Manetualain tao naso'da 
falik hataholi mana mate kala fa? 

9 Makahulu na boeo au hahapu nganae, 
au muse tao basa hata lala'e na fo au 
la'ban Yesus fo maneme Nazaret ndia 
mai. 

10 De memak tete'e ka, tatao-nono'ik 
ndia nde au taon neme Yerusale ma so. 
No susula koasa fo malanga ima mala 
fe au ka, au tao hataholi mana lilineka 
lahele leu Manetualain makadotok leo 
bui dale leu. Lena-lenak au boeo akaheik 
fo hukunisas. 

11 [a'i ba'u ka au fepa-li'us lai uma 
mamaso kala dalek, ma au akasetis fo 
daenga lalelesi hata fo sila lamahele basa 
ka. Hu ka nde au amanasa mangalalaus, 
de nalosa au u leo kota fe'e kala u boe, 
fo au usis lai na." 

12 "Hu no dudu'ak ndia boe, de au 
ho'iuni susula koasa fo malanga ima 
mala fe au ndia de au u leo Damsik u. 

13 De nai lelek au losa eno tala'dak, 
fo ndia te le'dohana so Ama Manek 
Mandela-Masa'ak, boema au ita 
mangale'dok esa neme lalai mai. 
Mangale'dok ndia mangale'do na 
lenaheni le'do a. Mangale'dok ndia 
okofeo na au o hataholi manala'ok 
sama-sama lo au a. 

14 Tutika ami basa-basa mala bala meu 
dae lain. Boema au amanene halak esa 
ana kokolak no au ninik dede'a Ibrani 
nae, 'Saulus, Saulus! Tao le'e de, ka'da 
o tuni-ndeni mahele Au? Neukose o 
mame'da he'di na, metema o la'ban 
mahele Ndia fo mana koasa o a.' 

15 Boema au atane ae, 'See O Tuan?' 
Boema Lamatua ka nataa nae, 'Au nde 
Yesus fo o tuni-ndeni ka. 

16 Fo'a fo mapadeik leona! Au atu'du 
Au ao nga neu o nana Au sanga so'u 
o da'di Au malalau-maoonong. O muse 
tui-benga hataholi la, hata fo faik ia o 
mitan la'eneu Au, ma la'eneu hata fo 
neukose Au atu'dun neu o, nai fai-fai 
mana mai kala. 

17Neukose Au se'ipo'i o meme leoina 
Israe la mai, ma neme leoina fe'ek fo 

hataholi ta Yahudi la. Au sanga adenu o 
mu leo hataholi ta Yahudi sila la, 

18fo tao ma mata nala lalaak, fo 
daenga ala kalua leme makahatuk dale 
leo mangale'do ka dalek, ma latapo'i 
leme Nitu dudungu-papaun mai, fo 
ela Manetualain koasa nalas. Fo no 
namahehelek neu Au ndia, Au fe do'o 
do ampon neu sala-singo nala, fo ala 
da'di Manetualain hataholi kamahehele 
nanahelek."" 

19 "Hu ndia Ama Mane Agripa, au sanga 
enok tataas esa, fo au tao tunga ninitak 
fo Manetualain natu'du basan neu au 
ndia. 

20 Au kokolak no mangale'dok o 
hataholi la ae, sila muse tukatei-saledale 
leme sala-singo nala mai, fo ala fe 
so'da na leo Manetualain neu, ma 
latu'dun nai maso'da nala dalek lae, 
sila tukatei-saledale leme sala-singo 
nala mai so. Au afa'da dede'ak ndia 
makasososa na neme Damsik, de basa 
boema neme Yerusalem, ma neme basa 
Yudea lala'ena, ma neme basa hataholi 
ta Yahudi la tala'da. 

21 Hu no dede'ak ndia de hataholi 
Yahudi la ho'ula au neme Manetualan 
Uman, de ala sanga enok taolisa au. 

22 Tehu losa hatematak ia, Manetualain 
nasulu-nahapa au de nalosa au hapu 
apadeik nai ia, fo au fe sakasii neu basa 
hataholi la, nau ana do matua boe. Hata 
fo au kokolak ia, ta fe'ek neme hata fo 
Nabi la ma Musa lafa'da ela ka fa: 

23 fo nde Mane Mana Fe So'dak, fo 
Manetualain helu ka, Ana muse doidoso 
ma Ana da'di hataholi makasososak fo 
naso'da falik neme mamate sa mai, fo 
ela no enok ndia, Ana hapu tui-benga 
mangale'do ka, fo nde maso'da ka, nau 
ba'eneu hataholi Yahudi la do hataholi ta 
Yahudi la boe." 

24 Paulus bei kokolak dede'a nasala'e 
oa na te Festus nasapala ma nae, 

"O mamulu ia so Paulus! O malela 
makadotoina ma, nde tao na o mamulu 
a!" 

25 Tehu Paulus naen nae, "Au ta amulu 
fa Mane Mandela-Masa'ak. Dede'a- 
kokolak fo au kokola kana ia tete'e ka, 
ma ana kalua neme dudu'a-aafi maneu. 

26 Ama Mane Agripa boeo malelak 
matalolole dede'ak sila la. Hu ndia de, 

au apalani kokolak dede'ak sila la nai 
Ama Manek matan no mangale'dok. 
Au amahele, Ama Manek malelak basa 
dede'ak sila la so, nana basa sila la ta 
da'di nai mamana nafunik fa. 

27 Ama Manek Agripa fo Mandela- 
Masa'ak! Ade Ama Manek mamahele 
hata fo Nabi la lafa'da ka do ta? Au 
ame'da nana, Ama Manek namaheles!" 

28 Boema Agripa nafa'da Paulus nae, "O 
maedaenga mu'dak la'iesa kana o tao 
ma au da'di hataholi Salanik ka'da nai fai 
nggenggeloanak esa mesa kana do?" 

29 Boema Paulus nae, "Nai fai 
nggenggeloanak do fai manalu boeo, 
au hule-haladoi neu Manetualain fo 
ela Ama Manek mo basa ama-ama fo 
mana mamanene au nai faik ia dale na, 
da'di sama leo au, ta'dafe'e lange fo 
nanalangek neu au ia!" 

30 Mate'e na boema, Mane ka, gobelno 
la no Bernike ma basa hataholi fe'e kala 
fo'a lapadeik de ala la'o. 

31 Laladeak boema esa kokolak no esa 
nae, "Hataholi ia ta tao salak hata esa 
boen fo nandaa hukunisan do taon leo 
bui dale neu fa." 

32 Boema Agripa nafa'da Festus nae, 
"So'ba leo hataholi ia ta nini dede'a na 
leo Kese la mana maketu-mala'di na neu 
fa soona, bisa po'in leona." 

t Laketu basa lae, ami muse 
27 sa'e ofak leo Italia meu boema, 
ala fe Paulus no hataholi nanatahan 
de'ubee leo Yulius fo solda'du Roma la 
malanga matuaina na fo loken soona 
lae, "Resimen Kesel." 

2 Ami sa'e ofak esa neme Adramitium 
mai. Ofak ndia ana fufua basa so, fo 
sanga neu leo namo seseek manai 
propensi Asia neu. Ami sa'e mo tou 
Makedonia esa na'de Aristarkhus, fo 
besa ka neme Tesalonika mai. 

3Balahaa boema ami losa Sidon. Yulius 
ta tao mangalauk neu Paulus fa. Ana 
po'i Paulus bole neu donge-dama nonoo 
nala, fo ana paluu beek soona, ala fen. 

4Ami makandoo meme ndia mai, tehu 
ofa ka natongo ani solu, boema ami la'ok 
ndolo-ndolo tunga pulu Sipru sa su'u na, 
fo sue ka nde ofa ka babaa neme ani na 
mai. 

> Basa boema, ami tunga tasi fo 
nasasalematak no Kilikia ma Pamfilia, 
boema ami losa Mira, fo nai nusa Likia. 

“De nai ndia, malanga solda'du 
matuaina, ana hapu ofak esa neme 
Aleksandria mai, fo sanga neu leo Italia 
neu. Boema ala nggati ami leo ofak ndia 
lain meu. 

7 Faik de'ubee dale na, ofa ka la'ok faa 
faa, de no toto'a-sosotak nanseli besa 
ka ami deka mo kota Knidu sa. Basa 
boema, hu kande ani na bei nasa ka, 
boema ofa ka halua na tu'da sala. Boema 
ami leo pulu Kreta boboa kona na meu 
de ami tunga Nggonggo Salmone, fo sue 
ka nde ami babaa neme ani na mai. 

8 Ami pusemanggeo ka de besa ka 
ami la'ok ndolo-ndolo tunga pulu ndia 
su'u na, de mate'e na boema ami losa 
mamanak esa na'de, Namo Seseek 
Mana'a Hiik, fo ta doo ka neme kota 
Lasea mai fa. 

9 Lelek ndia, hataholi Yahudi la Fai 
Malole Mole-Dame na seli so. Ami 
mamopo fai ba'u ka so, de ta hapu fai 
malole soaneu ofa ka la'ok no malole 
so'ok. Hu ndia de Paulus nanoli-nafa'das 
nae, 

10 "Tolano-tolano ngala lemin! Tunga au 
hahapu nga, metema ita la'ok takandoo 
soona, ita hapu soe matuaina ia fa. 

Neukose ita hapu tutu'da matua, fo ta 
ka'da ofa ka no oe-isin lala'ena fa te, ita 
samane na boeo mopon." 

11 Tehu malanga solda'du matuaina ndia 
namahele ka'da mana ho'u uli no kaptei 
na lenaheni Paulus hala-kokolan. 

12 Namo see-seek ndia metema oe faak 
soona, memak ta malole ba'eneu ofak 
manaseek lai ndia fa. Hu ndia de, ofa isi 
la ba'u na ala nau ofa ka la'oela namo 
see-seek ndia, nana ala nau sanga enok 
fo ala losa Feniks fo ala leo leme ndia 
nai oe faak ndia dale na. Feniks ia nde 
bee soona namo see-seek esa nai pulu 
Kreta, fo nasale leo muli konak ma muli 
kiik neu. 

13 [elek ndia, ani kona sa filo-filo. 
Boema ofa isi la laedaenga ofa ka bisa 
la'o ndia so. Da'di ala hela naka leo 
ofak lain neu, de ala fe ofa ka la'ok 
ndolo-ndolo tunga pulu Kreta su'u na. 

14Tehu basa de dodoo fa boema, ani 
matua ia, fo loke anin ndia soona lae Ani 
Timu. Anin ndia nahoo neme ma'dak lain 
mai, 

15 de ana fepa na ami ofa ma naleu-lilok, 
de ofa ka ta hapu ta'da na ani solu a fa, 

de ami mete kana leona. Ala po'ilotak 
ani na lepanini ofa ka. 

16 Ami hapu babaa faanak nai lelek ami 
tunga pulu anak esa na'de Kauda boboa 
kona na. Nai ndia, ami puselaipana de 
besa ka ami hapu hela ma sakoci la. 

17 Ala hela la sakoci la lala ofak lain 
boema, ala pa'a tali okofefeok ofaina fo 
sue ka nde ofa ka natea. Lakonaheni ofa 
ka laa na, de ala po'ilotak ofa ka tunga 
ani na hihii na. Huka nde ala bii ofa ka 
hala nai Sirtis, nana nai ndia tasi oe na 
kaba'oanak. 

18 Ani na fo'a nakandoo de balahaa 
boema, ala mulai tapaheni bualo'as 
manai ofak lai na leo tasi dale leu. 

19 Binesak boema, ofa isi la ho'i matan 
ofa ka parkaka sala de ala tapas leo tasi 
dale neu. 

20 | ele'do-le'odaen ami ta mita le'do no 
duu kala mata na fa, ma ani na boeo 
boetai nakadedelek. Mete'e na boema 
ketu ami namahehena ma. 

21 Faik de'ubee dale na, hataholi la ta 
la'a linu fa. Boema Paulus neu napadeik 
neu basa-basas tala'da de nafa'das nae, 
Tolano-tolanoo ngala lemin! So'ba leo 
emi tunga au hala nafa'da nga fo ata 

boso tunga pulu Kreta soona, ita ta hapu 
basa nakalulutuk ma tutu'dak ia fa. 

22Tehu besak ia, au oke anseli fo 
matetea-mahehele dale mala, te 
neukose ta mate tolanoo kala esa boen. 
Neukose ita tamopo ka'da ofa ka mesa 
kana. 

23 Nana Manetualain fo au sene-do'o 
ka, fo nde Manetualain mana manuu au 
a, le'odae ka nadenu atan esa mai, 

24 de nafa'da au nae, 'Boso bii Paulus! 
Te nukose o muu mataa Kese la. Ma hu 
no Manetualain dale malole na neu o de 
basa hataholi manai ofak ia lai na laso'da 
beno'u nanahu o.' 

25 Hu ndia de, ela leo bee na tolanoo 
kala matetea-mahehele dale mala! Nana 
au amahele basa hata fo Manetualain 
nafa'da basan neu au de neukose ala 
da'di. 

26 Tehu neukose ita hala nai pulu esa 
sokaen lain. 

27 Neu le'odae kasanahulu ha na te ami 
bei bo'u-bo'u nai Tasi Adria. Fafa'kama 
fatila'da nde ndia so, boema ofa isi la 
lame'da nana, ofa ka sanga deka dae 
ma'da ka. 

28 Boema ala tu'u tali uuku ka leo tasi 
dale neu fo ala uku tasi oe dedema na. 
Ala ukun te nai mamanak ndia tasi oe 
dedema na, hihii nae metel hahulu. 
Dodoo faa boema, ala uku selu kana te 
nai mamanak ndia, dedema na hihii nae 
metel teluhulu so. 

29 Boema ala bii, neukose ofa ka hala 
neu batupiak lain de lakona naka kahak 
manai ofa ka bui na leo tasi oe dale 
neu. Boema lamahena sa'di leo bee fo 
mangale'do lai-lai leona. 

30 Boema ofa isi la sanga lalai la'oela 
ofa ka no denge-dengek. Boema lakona 
sakoci la leo tasi dale leu fo ta'ko sila leu 
lakona naka manai ofa ka langa na. 

31 Tehu Paulus nafa'da malanga solda'du 
matuaina no solda'du ana kala nae, 
"Metema ofa isi la ta lahele leme ofak 
ia lain fa soona, tolanoo kala basa-basa 
mala ta maso'da fa." 

32 Hu ndia de, solda'du la ke'diketu 
sakoci la tali nala de sakoci la bolo leo 
tasi dale leu. 

33 Nai lelek fo beita dulufula boen te 
Paulus nafa'da basa-basas fo la'a-linu. 
Paulus nae, "Faik sanahulu ha dale na, 
tolanoo kala basa-basa mala mahani no 

dale ma ta tesa-tama fa, ma tolanoo 
kala ta mi'a minu hata esa boen. 

34 Hu ndia de, au oke tolanoo kala 
mi'a-minu faa dei. Ndia malole soaneu 
emi, fo ela emi ao ma balakai. Nana 
neukose tolanoo kala basa-basam 
maso'da beno'u, ma ta kulang hata esa 
boen." 

35 Paulus kokolak nate'e nae leondia 
boema, ana ho'i na loti de noke makasi 
neu Manetualain nai basa-basas matan, 
de basa boema ana baba'e fes de la'a. 

36 Boema basa-basas lamahoko de la'a 
boe. 

37 Hataholi natun dua hituhulu ne lai 
ofak ndia lain. 

38 Basa-basas la'a basa de lakabete 
boema, ala ko'o la gandu mala de ala 
tu'us leo tasi dale neu fo sue ka nde ofa 
ka namada'u. 

39 Mangale'do boema, ofa isi la mete 
lita dae ma'da ka, tehu ala ta bubuluk 
dae ma'dak ndia nai bee ndia fa. Ala 
mete lita namo esa solokae na boema 
ala dodoo lae, ala fe ofa ka ana see neu 
namo ndia. 

40 Boema ala ke'diketu naka Ia tali nala 
de lakabobolok henis leo tasi dale leu. 

Ma ala se'iheni tali fo ala pa'an neu ofa 
ka uli nala. Basa boema ala hela laa 
manai ofa langa neu fo ela ani na nini 
ofa ka leo tasi su'u na neu. 

41Tehu ofa ka hala nai solokaek lain de 
langa na ta nakababale so'on, tehu Iii 
puka nakalutu-lutuk ofa ka bui na so. 

42 Boema solda'du ana kala bedoo 
lae, ala sanga taolisa la'iesak hataholi 
nanatahan manai ofak lai na, nana ala 
bii boso nalosak nggelok suik leo ma'dak 
lain leu fo lalai. 

43Tehu malanga solda'du matuaina 
tanau fa, nana ana nau Paulus naso'da. 
Boema nadenu basa hataholi mana suik 
malela kala fo lakaboku lakahuluk leo 
tasi dale leu fo ala suik leo ma'dak lain 
leu, 

44 ma mana sui malela tak bee soona, 
ana ho'i papak do ofa ka bibia nala fo ana 
suik leo ma'dak lain neu. Ami basa-basa 
mala tunga malanga solda'du matuaina 
ndia paleta na de ami losa ma'dak lain 
no so'dak. 

1 Ami losa ma'dak lain besa ka 

28 ami bubuluk pulu ndia na'de pulu 
Malta. 

2 Pulu ndia lau nala ha'da na malole hiik 
lo ami. Ala sipok ami no malole. Lananau 
fe ami ha'i fo ami mmanelu, nana ndia 
te u'da na mai de makalini na seli. 

3 Paulus boeo neu hehele ai fo ana tao 
leo ha'i lai neu. Nini ai la mai de ana tao 
leo ha'i lain neu boema, hu ka nde ha'i 
haa na de menge esa poka name ai dale 
mai de ana kan neu Paulus lima na. 

#Lelek fo pulu ndia lau nala lita menge 
doko-doko nai Paulus lima na boema, esa 
naa'da esa nae, "Hataholi ia tao leo bee 
o hataholi kanisak, de leomae naso'da 
neme soe tasi mai, tehu Nitu Lalais Inak 
fo Mana Maketu-Mala'di tunga ndoo na, 
ana ta po'ilota kana naso'da fa." 

> Tehu Paulus pisiheni menge ndia leo 
ha'i lain neu te, ta name'da he'dis faanak 
boen. 

6 Boema ala bedoo lae, ba'ihanak seluk 
bai te, neukose Paulus lima na peta fo 
nggenge te ana fepa neu fo maten. Tehu 
lahani lala doo doo te, Paulus ta name'da 
hata-hata fa, boema ala dodoo seluk bai, 
de esa nafa'da esa nae, Paulus ia, nitu 
lalais. 

7 Mana paleta matua manai pulu ndia 
na'de Publius, fo dae na ma uma na ta 

doo ka neme mamanak ndia mai fa. Touk 
ia ha'da na neulau hiik. No ami leo uman 
meu de ami leo mon faik telu dale na. 

8 Lelek ndia, touk ia aman namahe'di. 
Ana sumai ma tei daak. Boema Paulus 
neu mete tou kamahe'dis ndia, de ana 
hule-haladoi ma ana lalaa lima na neu 
lain boema ana lea-hai. 

9 Hu ka nde manda'dik ndia de basa 
hataholi kamahe'dis manai pulu ndia, ala 
mai de Paulus tao na lea-hai la'iesa kasa. 

10 Ala fe ami bua palsen makadotok, 
ma lelek ami sanga la'o boema, lini fe 
ami basa hata fo ami paluun nai ami 
leleo-lala'om dalek. 

11 Ami leo bulak telu dale na neme 
pulu ndia, boema ami sa'e ofak esa 
neme Aleksandria mai, fo ofak ndia ana 
see nai pulu ndia neme oefaa ka mai 
ndia so. Ofak ndia ana pake ta'du esa 
na'de, "Nitu Lalais Takalapak Kastor ma 
Poluks." 

12 Ami see meme kota Sirakusa, de ami 
leo faik telu dale na neme ndia. 

13 Boema ami la'o seluk de ami ndolo 
tasi su'u na, losa kota Regium. Balahaa 
boema, ani kona sa de ami la'ok ka'da 
faik dua boema ami losa kota Potioli. 

14 Ami matongo mo hataholi 
kamahehelek neu Yesus de'ubee 
lai kota ndia, de loke ami meu leo mos 
mamasok esa dale na. Boema ami meu 
leo Roma meu. 

15 Tolanoo kamahehelek manai Roma la 
lamanene halak boema, leu soluk ami 
neme Pasak Apiu sa, ma Pasanggraha 
Tiga. Lelek fo Paulus natongo nos 
boema, noke makasi neu Manetualain de 
dale na natea-nahele. 

16 [elek ami losa Roma boema, ala nau 
Paulus mesa kana leo fe'e, de ala fe 
solda'du esa nanean. 

17 Basa faik telu boema, Paulus nalo 
lasi-lasi Yahudi manai mamanak ndia. 
Lakabubua boema nafa'das nae, "Tolano- 
tolanoo ngala lemin! Au ta tao salak 
hata-hata esa boen neu ita leoina na, do 
au la'olena ha'dak fo ita sipon neme ita 
bei ba'ikai nala mai. Leomae leondiak 
boe, ala ho'u la au neme Yerusalem de 
ala fe au leo hataholi Roma neu. 

18 Ala palisak basa au dede'a nga 
boema, ala nau po'i au nana ala ta hapu 
au sala nga nandaa hukulisa au fa. 

19 Tehu, hu ka nde hataholi Yahudi la 
ala la'ban boema, nau do ta nau fa o 

au uni au dede'a nga leo Kesel Roma 
mana maketu-mala'di nala neu. Au tao 
leondiak nana, ta hu ka nde au sanga 
kalaak seluk au leoina nga fa. 

20 Hu ndia de au nau atongo o emi, fo 
au kola-kola o emi nana au nanalangek 
hu ka nde Mana Soi-Mana Tefa fo leoina 
Israe la namahehena ka." 

21 Boema lafa'da Paulus lae, "Ami beita 
sipo susulak esa boen neme Yudea mai, 
la'eneu tolanoo ka fa. Ma beita hapu 
tolanook esa boen neme naa mai fo nini 
halak la'eneu tolanoo ka, do kokolak 
mangalauk la'eneu tolanoo ka fa. 

22Tehu ami hii bubuluk tolanoo ka 
namahehele na, nana ami basa-basa 
mala mamanene hataholi la lakamu- 
lakadau nanolik fo tolanoo ka namahelen 
ndia." 

23 Boema basa-basas laketu la faik esa 
fo latongo seluk. Nai faik ndia, hataholi 
ba'u ka leu leo Paulus mamana leleo na 
neu. Neme fafain ndia losa le'donoso, 
Paulus nafa'da mangalele'dos ma ana 
tui-benga fes, halak la'eneu tao leo 
beek fo Manetualain paleta leo Mane ka. 
Paulus pake Musa ma Nabi la susula na 

lalane nala fo ana sanga enok, fo daenga 
lamahele Yesus. 

24 Hapu nggelok lamahele hata fo 
Paulus nafa'dak sila la, tehu hapu 
nggelok ta nau lamaele fa. 

25 Ala fali le'us no esa-esak hahapun, 
nana nai lelek Paulus nafa'das nae, 
"Memak la'en la'iesa kana, hata fo 
Manetualain Dula Dale na nafa'dan neu 
ita bei ba'ikai nala tunga Nabi Yesaya! 

26 Manetualain nafa'da nae, 'Mu mafa'da 
leoina ia mae: Neukose emi mamanene 
makandoo, tehu emi ta malelak fa: 
neukose emi taoafik makandoo, tehu 
emi ta bubuluk hata fo ana da'di fa. 

27 Nanahu leoina ia dudu'a-aafin, ta 
lamatane so'on, di'idoo nala da'di pakek 
So, ma mata nala lasusungu kana so. 
Dede'ak ia ana da'di, fo ela mata nala 
boso lita, di'idoo nala boso lamanene, 
dudu'a-aafi nala boso lalelak, fo ala boso 
fali leo Au mai, fo Au tao alea-ahais.'" 

28 Mate'e na boema Paulus nafa'das nae, 
"Tolanoo kala muse bubuluk te, besak 
ia halak la'eneu maso'dak maneme 
Manetualain mai a, nanatui-benga basak 
neu leoina fe'ek fo hataholi ta Yahudi la, 
de ala tungan so!" 

29 Paulus kokolak basa nae leondia 
boema, hataholi Yahudi la la'oela 
mamanak ndia, tehu esa nale'a no esa. 

30 Paulus leo teuk dua dale na neme 
Roma. Ana se'ba uma esa de ana leo nai 
dalek. Ana sipok hataholi mana donge 
dama nana no namahokok. 

31 No napalanik, ana tui-benga neu 
hataholi la, la'eneu tao leo beek fo 
Manetualain paleta leo Mane ka, ma 
la'eneu Lamatuak Yesus Kristus. Paulus 
tui-benga su'di bebe'i ka, te ta hapu 
mana kena-ka'i fa. 


Roma 


1 Tolano-tolanook manai Roma fo 
Manetualain hele ma sue-lai kala 
lemin! Manetualain hele basa au, boema 
Ana so'u heheli au, da'di mana tui-benga 
Hala Malole maneme Manetualai na mai. 

2 Manetualain helu basa Hala Malole 
ndia neme makahulun eli, tunga nabi 
nala, de nanasula basak nai Susula 
Malalok dale so. 

3Hala Malole ndia, ana tui la'eneu 
Manetualain Anan, fo ita Lamatuan Yesus 
Kristus. Fo tunga hataholi daebafa ka 
hahapu na soona, Yesus Kristus ndia nde 
bee na Dauk tititi-nonosin, 

4tehu tunga Dula Dale ka soona, 
Manetualain Anan Yesus Kristus ndia. Fo 
ta'du-tanan nde, no Manetualain koasa 
matuaina na de, naso'da falik neme 
mamate sa mai. 

> Manetualain fe au baba'e-babatik, fo 
au da'di Lamatua ka ana manatungan, fo 
ela au alalau-aoono Kristus ma hela-nole 
basa hataholi lala'ena, fo ela lamahele 
ma ala tunga. 

6] afa'da lae, hela-nole basa hataholi 
lala'ena ndia, nde bee soona emi fo 
manai Roma la nai dalek boe. Fo ela leo 
bee na, emi da'di Yesus Kritus hataholi 
kamahehele nala. 

7 Hu ndia de, au sulak fe emi susulak 
ia. Ela leo bee na, ita Aman Manetualain 
ma Lamatuak Yesus Kristus, fe emi 
baba'e-papalak ma mole-dame. 

8Au oke makasi makasososa neu 
Manetualain tunga Yesus Kristus, hu ka 
nde tolanoo kala. Nana basa daebafa 
ka lala'ena, lamanene basa lae, emi 
mamahele te'e-te'e neu Kristus so. 

9 Metema au hule-haladoi soona, au 
afandele emi tataas esa. Manetualain 
nde sakasii au hala-kokolang ia la 
memak tete'e ka. Manetualain ndia nde, 
au alalau-aoonon no dale katematuak, 
ninik au tui-benga Hala Malole ndia 
la'eneu Ana na. 

10 Au amahena Manetualain fe au fai 
loak, fo au ne'i donge-dama emi. 

ll! Nana au ahiik anseli atongo o emi, fo 
ela ita taba'e Manetualain Dula Dale na, 
ma baba'e-babatin fo enok ndia, au tao 
atetea-ahehele emi. 

12 Nana tunga au dudu'a nga nde bee 
soona, hu ka nde ita basa-basatala 
tamahele Yesus Kristus so, de ita esa 
natetea-nahehele esa. 

13 Tolano-tolanoo ngala lemin! Au nau 
emi bubuluk nana la'i ba'u ka, au dodoo 
ae ne'i donge-dama emi, tehu au ta hapu 
loak makandondook fa. Nana au nau au 
ue-osang nini buna-boak fe emi, sama 
na leo hataholi ta Yahudi fo manaleo nai 
mamana fe'e kala boe. 

14 Nana au bela ba'ung ia, soaneu 
basa leoina lala'ena, nau mana malela 
ha'da kala, do malela ha'da ta kala, 
manasakola kala, do manasakola ta kala. 

15 Hu ndia de au ahiik anseli, tui-benga 
Hala Malole ndia neu emi manai Roma la 
boe. 

16 Au amahele Hala Malole ndia nana 
Hala Malole ndia nde bee na, Manetualain 
be'i-balakain nde ndia, soaneu Ana fe 
so'dak neu basa hataholi kamahehele 
kala lala'ena: makasososa na hataholi 
Yahudi a, boema leoina fe'e kala boe. 

17 Hu ka nde Hala Malole ndia de, 
Manetualain natu'du eno na tao leo 
beek, fo hataholi daebafa ka tututin no 
Manetualai na, ana da'di malole falik: 

eno na nde, tamahele Manetualain neme 
makasososa na losa mate'e na. Dede'ak 
ndia nandaa no Susula Mala lao ka isi liin 
nae, "Hataholi fo namahele Manetualain, 
ma tututi-nanaton no Manetualain 
malole falik soona, neukose hataholi 
ndia hapu maso'da ka!" 

18 Manetualain natu'du nasa-melun 
neme nusa so'da ka, soaneu sala-singo 
ka, ma hataholi daebafa ka tatao- 
nono'i mangalau na, nana tatao-nono'i 
mangalauk sila la nde kena-ka'i hataholi 
daebafa ka fo boso lalelak Manetualain 
nanoli ndoo na. 

19 Hataholi daebafa ka nalelak 
Manetualain, hu ka nde Manetualain 
nde nafa'da dede'ak ndia neu hataholi 
daebafa ka. 

20 Mulai neme Manetualain nakadada'dik 
daebafa ka, Manetualain ha'da-paliin 
fo nananita ta ka, fo nde Manetualain 
heo-hilun, ma koasa matea-mahele na, 
hataholi daebafa ka hapu bubulu kana 
tunga basa hata fo nakadada'di kana. 
Da'di hataholi daebafa ka ta hapu ne'ek 
soaneu nafa'da nae, ndia ndoos fa. 

21 Hataholi daebafa ka nalelak 
Manetualain, tehu hataholi daebafa 

ka ta nau fe ha'da-holomata neu fan, 
da'dileo Manetualain, ma ala ta nau loke 
makasi neu fan. Te hataholi daebafa ka 
dudu'a-dodoo ka'da dede'a manda'di ta 
kala: nana dale nala makahatuk so. 

22 Lafa'da lae, sila hataholi manatee 
teno kala, te se'ko na nggoa nala seli. 

23 Ala ta sene-do'ok neu Manetualain 
fo matea-mahelek ndia fa, te ala 
sene-do'ok neu ai batu nanadoki-dula 
kala, fo lalupa hata maso'dak, tehu 
hahae ta kala; ala doki-dulak las lalupa 
hataholi daebafak, manupuia, bana ei 
hak, ma bana manalo'do-lae ka. 

24 Hu ndia de, Manetualain po'ilota 
kasa, fo daenga ala tao tunga ka'da sila 
dale hihii-nanau mesa nala, nalosa ala 
tao nonoo hataholi nala no ta malole fa. 

25 Ala nggati Manetualain fo ndoos 
ndia, ninik ai batu nanadoli-dulak. Ala 
ta sene-do'ok neu mana makadada'dik 
daebafa ka fa, te ala sene-do'ok ma 
lalalau-laoono hata manasapu lalo kala. 
Te se'ko na tunga ndoo na soona, muse 
koa-kio mana makadada'dik ndia losa 
dodoo na! Amin. 

29Hu ka nde hataholi daebafa ka 
tatao-nono'in leondia ka de, Manetualain 

po'ilota kasa fo ala tao tunga ka'da sila 
hihii-nanau mangalaun sila la. Ala ta tao 
tunga hataholii a ha'da na, fo ina kala 
hii tou kala, tehu ina ka nahiik seluk no 
inak. 

27 Tou nala leondiak boe: ala ta 
lakaminak inak tunga matetu na so'on, 
te nasa sasaoana nala lasuu neu ka'da 
nonoo tou nala. Tou nala tao tatao-nono'i 
mamaek, soaneu nonoo tou nala, 
nalosa ala hapu babala na nandaa no 
tatao-nono'i nala. 

28 Tunga hataholi daebafa ka dale 
nameme'da na soona, ana ta paluu 
nalelak Manetulain fa. Hu ndia de, 
Manetualain po'ilotak dudu'a-aafi nala 
nalutus, fo ela ala tao-no'i tatao-nono'ik 
fo tunga ndoo na, ala ta bole tao-no'i 
fan. 

29 Basa tatao-nono'i mangalauk, ma 
sala-singok lala'ena, henu dale nala, dale 
nala henuk no tenepeta ka, kaboo-kabali 
ka, ma nakamu-nakadau ka: kanisa 
ka, natutu-nafepa ka, tipu-dai ka, ma 
nape'da dale ka. Ala hii ka'da kokolak 
hataholi, 

30 ala hii ka'da tao langgenggeo 
hataholi na'den: ala koao-ndaeao, ma 

malela ha'da ta kala, lakamu-lakadau 
Manetualain, ala kokolak ka'da dede'a- 
kokola sosoa-ndandaa ta kala. Ala 
sanga lalelak eno beuk, fo ala tao 
tatao-nono'i mangalauk. Ala hii ka'da 
la'ban ina-amak; 

3l ala ta nau tunga hataholi fe'ek 
hihii-nanaun, ala ta lilineka, ma ha'da 
hataholi ta kala. 

32Ala bubuluk basa, metema tunga 
Manetualain hoholo-lalanen soona, 
hataholi manatao tunga nana, muse 
hukunisan. Leomae leondia boe, ala tao 
lakandoo; lena-lenak bai, lakatutuluk 
hataholi la fo ala tao tatao-nono'i 
mangalauk. 

1 Hu ndia de, tolano-tolanoo ngala 

lemin! see tolanoo ka, de nalosa 
tolanoo ka nau fe salak neu hataholi? 
Tolanoo ka ta hapu enok faaanak 
boen soaneu masala'e aoina ma fa! 
Nana metema tolano ka fe salak neu 
hataholi fe'ek, te se'kona tolanoo ka 
tatao-nono'im boeo bei sama leo hataholi 
sila la, soona tolanoo kala nde maketu 
aom tolanoo kala huhukum ndia. 

2 Ita bubuluk basa, metema Manetualain 
naketu hataholi manatao tatao-nono'i 

matak leo sila kala, huhuku nala soona, 
Manetualain nakeketun ndia la'en. 

3Tehu tolanoo ngala lemin! Emi boeo 
tao tatao-nono'ik fo emi makasasa'e 
kana neu hataholi fe'ek sila la boe! De 
emi maedaenga Manetualain ta huku 
emi fa do? 

4Do emi ka'da makadadaek Manetualain 
dale malole na ma nggange loa na boema 
dudu'a manalu matuaina na ta nde ndia 
fa do? Tao leo beeo emi bubuluk basa, 
Manetualain natu'du susue-lalain nana 
Ana nau fo ela emi tukatei-saledale 
meme emi sala-singo mala mai. 

> Tehu emi langa batu ma emi ta nau 
oebeu dale mala fa. Hu ndia de, emi 
nde tao mambela seluk emi huhuku ma 
nai Fai Mate'e ka, metema Manetualain 
natu'du nasa-melun fo naketu-nala'di 
tunga matetu na. 

6 Nana neukose Manetualain balas 
hataholi esa-esak, nandaa no tatao- 
nono'i nala. 

/Manetualain fe maso'da matetu ka 
ma manaketu basa ta ka neu hataholi 
manatao-no'i lahele tatao-nono'i malole, 
fo ala hapu hata mandela-masa'ak 

ndia, ma matua-madema boema 
matea-mahele ka. 

8Tehu hataholi fo ana paluu ka'da 
aoina na mesa kana, ma ana ta nau 
tunga Manetualain fa te ana tunga ka'da 
hata mangalau ka soona, Manetualain 
namanasa mangalalau hataholi sila Ia. 

9 Basa hataholi manatao tatao-nono'i 
mangalau ka, neukose ala hapu ka'da 
toto'a-sosota ka ma doidoso ka: 
makasososa na hataholi Yahudi a, basa 
soona leoina fe'e kala boe. 

10 Tehu basa hataholi manatao tatao- 
nono'i malole a, neukose Manetualain fes 
mandela-masa'ak ma ha'da-holomata, 
boema so'da-molek: makasososa na 
hataholi Yahudi a, basa soona leoina fe'e 
kala. 

11 Nana Manetualain susue-lalain matak 
esa soaneu hataholi lala'ena. 

12 Leoina fe'e kala lasala-lasingo nana 
ala ta bubuluk agama Yahudi a hoholo- 
lalanen fa. Hu ndia de, Manetualain 
hukus nai hoholo-lalane ka deak. Tehu 
hataholi Yahudi la soona, ala bubuluk 
basa hoholo-lalanek sila la so; hu ndia 
de, neukose Manetualain hukus tunga 
hoholo-lalanek sila la boe. 

13 Nana hataholi a malole falik lo 
Manetualain, ta hu kande hataholi ndia 
bubuluk basa agama Yahudi a hoholo- 
lalanen so, te hu kande ana tao-no'i hata 
fo nanasulak nai hoholo-lalanek ndia 
dale ka. 

14 Leoina fe'e kala ta lalelak agama 
Yahudi a hoholo-lalanen fa. Tehu metema 
no sila hihii-nanau mesa na, boema 
ala tao-no'i hata fo hoholo-lalanek ndia 
paleta neu sala soona, sila dale nala nde 
da'di hoholo-lalanek soaneu sila, leomae 
ta lalelak agama Yahudi a hoholo-lalanen 
fa. 

15 Sila ha'da-palin nde da'di natutu'duk 
nae, hata fo hoholo-lalanek ndia paleta 
neu sala, nanasulak nai sila dale nala 
dalek. Sila dale bobongoana nala boeo, 
latu'du dede'ak ndia ta'du-tanan, nana 
nasi'a sila dudu'a-aafin fe salak neus, 
ma nasi'a fe ndoos neus. 

16 Mahani te neu faik fo Manetualain 
naketu basa ka te, neukose ana da'di tao 
leondiak, nai faik ndia, tunga Hala Malole 
fo au tui-benga ka, neukose Manetualain 
naketu-nala'di basa hata nananafunik 
nai hataholi a dalen dale ma dudu'a-aafi 
na dalek, tunga Yesus Kristus. 

17 Tehu besak ia, tao leo beek no 
tolanoo kala bai? Tolanoo kala manaku 
aom mae, tolanoo kala hataholi Yahudi, 
de tolanoo kala mamahena ka'da agama 
Yahudi a hoholo-lalanen, boema tolanoo 
kala tututi-nanaton no Manetualai na tao 
na tolanoo kala koao-ndaeao. 

18 Hu ka nde natutu'duk neme hoholo- 
lalanek ndia mai, de nalosa tolanoo kala 
bubuluk Manetualain hihii-nanaun ma 
tolanoo kala bubuluk bee ka nde malole 


19 Tolanoo kala manaku mae, hataholi 
poke kala mauli-malangan nde tolanoo 
kala, ma tolanoo kala da'di mangale'dok 
ba'eneu hataholi manai makahatu ka 
dalek. 

20 Tolanoo kala manoli hataholi ha'da 
ta kala, ma mesen ba'eneu hataholi 
nggoa kala. Tolanoo kala manaku mae, 
tolanoo kala hapu basa malelak lala'ena 
ma nanoli ndoo sa nai agama Yahudi a 
hoholo-lalanen dale. 

21 Tolanoo kala manoli hataholi fe'e 
kala, na tao le'e de tolanoo kala ta 
manoli aoina mala fa? Tolanoo kala 
manoli hataholi la fo boso lamanako, te 
se'kona tolanoo kala lamanako! 

22Tolanoo kala manoli hataholi la fo 
boso hohonge, te se'kona tolano kala 
hohonge! Tolanoo kala ta hii sosongo- 
tatango ka fa, te se'kona tolanoo kala 
ho'i uma sosongo-tatango ka bualo'a 
nala. 

23Tolanoo kala koao-ndaeao nana 
tolanoo kala ho'u Musa hoholo-lalanen, 
te se'kona tolanoo kala makamumulu- 
makamamaek Manetualain ninik 
hoholo-lalanen. 

24 Nai Susula Malalaok dale nanasulak 
nae leo ia, "Hu ka nde emi hataholi 
Yahudi, de Manetualain na'de na nanatao 
nanggenggeok nai leoina fe'e kala 
dalek." 

25 Metema tolanoo kala tunga agama 
Yahudi hoholo-lalanen soona, tolanoo 
kala sunat ndia masosoa-ndandaak boe. 
Tehu metema tolanoo kala ta tao matetu 
hoholo-lalanek sila la fa soona,ta pake 
tolanoo kala sunat ndia makandondook 
fa. 

26 Metema hataholi ta Yahudi esa 
nanasunat tak, tehu ana tunga agama 
Yahudi hoholo-lalanen, ade Manetualain 
ta nafa'da nae, hataholi ndia nanasunat 
basak so do? 

27 Ma hataholi nanasunat tak sila la, 
neukose ala fe salak neu tolanook 
Yahudi la, nana tolanook Yahudi la 
manuu agama Yahudi hoholo-lalanen 
ma tolanoo kala nanasunat, tehu tolano 
kala nde la'olena hoholo-lalanek sila 
la. Hataholi sila la nanasunat ta kala, 
tehu sila nde tao tunga agama Yahudi 
hoholo-lalane na. 

28 Nana hataholi Yahudi matetu ka, ta 
nde hataholi fo ana lepa ka'da na'de 
hataholi Yahudi na fa: ma hataholi fo 
nanasunat matetu ka, ta nde hataholi fo 
nanasunat tunga ka'da ao paa ka fa. 

29 Dede'a nasafali na, hataholi Yahudi 
matetu ka nde, hataholi fo nape'da 
ha'da-pali Yahudi nai dalen dale, ma 
sunat matetu ka nde Manetualain Dula 
Dale na nde tao na hataholi ndia dale 
na nanasunat, te ta sunat fo nanasulak 
nai susulak dale fa. Hataholi leo sila kala 
nde sipo kokoa-kikiok neme Manetualain 
mai, te ta neme hataholi daebafa ka mai 
fa. 

1 Metema leondiak soona, ade 

hapu nanalak hata da'di hataholi 
Yahudi? Ma sosoak hata tunga suna ta 
nakanenete na? 

2 Tao leo beeo, sosoa-ndandaan ba'uka! 
Makasososa na, hu ka nde Manetualain 
fe dede'a-kokolan neu hataholi Yahudi la. 

3 Tehu metema hataholi Yahudi nggelok 
ta lilineka fa soona, tao leo bee bai? Hu 
no enok ndia de, ade Manetualain ta 
lilineka fa do? 

4Tao leo bee o ta! Nana dede'a 
mangale'do na, Manetualain ndos 
nahele, leomae basa hataholi daebafa ka 
masapepekok mesa-mesan. Nai Susula 
Malalaok dale nanasulak nae, "Ela leo 
bee na, lita O ndos nai O hala-kokola 
ma dalek, ma O sengi nai lelek fo 
laketu-lala'di O." 

> Tehu metema Manetualain mandoon 
ndia boetai nananitak, hu ka nde ita 
tatao-nono'i masala na soona, ade 
ita bei sanga tae le'e bai? Metema 
Manetualain huku ita soona, ita tafa'da 
tae, Manetualain ta naketu tunga ndoo 
na fa hetu do? Tunga hataholi daebafa 
ka soona, natatanek ia, memak nandaa. 

6Tehu ta leondiak fa! Nana metema 
Manetualain ta ndoos fa soona, tao le'e 
de naketu-nala'di daebafa ka ia? 

/Tehu metema, hu ka nde tatao-nono'i 
masala kala, de hata ndoos la'eneu 

Manetualai na, boetai nananitak, nalosa 
Manetualain nanakoa-kiok soona, tao le'e 
de ala bei fe salak neu hataholi mana tao 
sala kala lae, hataholi masala-masingok 
bai? 

8 Boema tao le'e de ita ta bole tafa'da 
tae, "Malole lenak, ata tao tatao-nono'i 
mangalauk takandoo, fo daenga tatao- 
nono'i malole a, ana moli-da'di?" Memak 
hapu hataholi nakadadaek au ninik 
nafa'da nae, au kokolak basa ae leondia 
so. Hataholi matak leondia ka, ndandaa 
na, Manetualain hukun. 

9 Naa, metema ita da'di hataholi Yahudi 
soona, ita malole na lenaheni leoina fe'e 
kala do? Ta leondiak fa! Au afa'da basa 
ae, leomae hataholi Yahudi do leoina fe'e 
kala boeo, hataholi masala-masingok 
mesa-mesan. 

10 Sama leo nanasulak nai Susula 
Malalaok dale nae, "Ta hapu hataholi 
ndoos esa boen 

ll ta hapu hataholi malelak esa boen, 
ma ta hapu hataholi esa boen, ana 
sene-do'ok neu Manetualain. 

12 Basa hataholi la ladook aoina nala 
neme Manetualain so; basa-basas 
latofa-latalak so. Ta hapu hataholi 

manatao ndoos esa boen, ta hapu 
hataholi esa boen! 

13 Botolii koko'do nala bepoo, sama 
leo lates manapoo poo ka. Ala kokolak 
ka'da dede'a-kokola tipudaik, ma 
lakamu-lakadau, sama leo menge 
malaso ka. 

14 Ala hii ka'da soo-supa, ma tao 
balakaik. 

15 Ala la'ok lai-lai metema ala sanga 
fepali'u ma taolisa hataholi. 

16 Tao nakalulutuk ma toto'a-tataa ka 
ala sele nggalin nai basa mamanak 
lala'ena. 

17 Ta lita eno tetu-tema ka fa, 

18 ma ala ta fe ha'da-holomata neu 
Manetualain fa." 

19 Besak ia ita bubuluk basa, hoholo- 
lalanek fo nanasula basak nai agama 
Yahudi a hoholo-lalanen dale ndia, 
soaneu hataholi fo laso'da lai hoholo- 
lalanek ndia paleta na dae. No enok 
ndia, ta hapu hataholi esa boen, hapu fe 
ne'ek hata-hata so'on, ma Manetualain 
kalaak basa daebafa ka lala'ena. 

20 Nana ta hapu hataholi esa boen, hapu 
enok soaneu malole falik no Manetualain, 
nanahu hataholi ndia tao-no'i dede'ak 

manai agama hoholo-lalanen dalek. 
Nasafali na, hoholo-lalanek ndia, ka'da 
natu'du hataholi daebafa ka nae, 
hataholi daebafa ka masala-masingok 
mesa-mesan. 

21 Tehu besak ia, Manetualain natu'du 
basa fe hataholi daebafa ka, eno na tao 
leo beek fo ala malole falik lon: tehu 
enok ndia, ta natutik no agama Yahudi 
a, hoholo-lalanen fa. Dede'ak ndia 
nanasulak nai Musa no nabi la susulan 
dale boe nae, 

22 metema hataholi daebafa ka nau 
malole falik lo Manetualain soona, muse 
lamahele Yesus Kristus. Manetualain tao 
leondiak fo hataholi daebafa ka lamahele 
Yesus Kristus, nana basa- basas matak 
esa: 

23 Basa hataholi la lasala-lasingo, de 
lalai la'oela Manetualain fo manafes 
maso'dak ndia so. 

24 Hu ka nde Manetualain fe hiik 
susue-lalain neu hataholi daebafa ka, 
de hataholi daebafa ka tututi-nanaton 
malole falik lo Manetualain: eno na nde, 
Kristus Yesus soi po'i hataholi daebafa 
ka. 

25 Manetualain feheni Kristus Yesus, 
fo ela no mamaten ndia, hataholi 
daebafa ka nanafa'dak natapo'i neme 
sala-singo ka mai, metema lamahele 
neun. Manetualain tao leondiak soaneu 
natu'du ndoo matetu na. Nana nai 
tepo lele makahulu na, Manetualain ta 
haelai namanasa hataholi daebafa ka 
sala-singo nala fa, de nalosa Ana ta huku 
fas. 

26 Tehu besak ia, Ana ta tao mangana'uk 
neu sala-singo ka fo natu'du ndoo matetu 
na. No enok ndia, natu'du ndoo matetu 
na; ma hataholi fo namahele neu Yesu 
sa nananafa'dak da'dileo hataholi fo ana 
malole falik no Manetualain so. 

27 Hu ndia de, ita ta hapu seluk ne'ek 
soaneu tamatutua-tamadedema fa. Taol 
e'e de, leondiak? Ade hu ka nde, ita 
tao tatetu hata fo nanasulak nai agama 
Yahudi hoholo-lalanen dale do? Ta 
leondiak fa. Te hu ka nde, ita tamahele. 

28 Nana dede'a ka isi na nae leoia: 
Hataholi fo nananafa'dak ana malole 
falik no Manetualain, ta hu ka nde ana 
tao natetu hata fo nanasulak nai agama 
Yahudi hoholo-lalanen dale fa, te hu ka 
nde namahele Yesus Kristus. 

29 Do ka'da hataholi Yahudi la mesa 
kasa Manetualain ndia do? Ade leoina 
fe'e kala Manetualain ta ndia fa do? 
Hei, memak tete'e ka leoina fe'e kala 
Manetualain ndia boe! 

30 Nana Manetualain ka'da esa mesa 
kana. Ndia nde fe hataholi Yahudi la 
malole falik lo Manetualain, hu ka nde 
lamahele. Ma Ndia boeo nde fe leoina 
fe'e kala malole falik lon, nana lamahele 
boe. 

31 Ade dede'ak ia, ta nanuu sosoa- 
ndandaak nae, hu ka nde ita tamahele 
Kristus, boema ita tu'u-tapaheni agama 
Yahudi a hoholo-lalanen do? Ta leondiak 
fa! Nana hu no ita namahehelen ndia de, 
ita so'ulaik hoholo-lalanek ndia. 

4 1 Metema leondiak soona, hata fo ita 

hapu tafa'dan la'eneu Abaraham fo 
ita leoina na bei ba'ikai na? Ade so'da na 
tao leo beek? 

2 Metema tatao-nono'in nde tao 
na Manetualain sipo kana da'dileo 
hataholi fo nandaa no Manetualain 
dale na soona, ana hapu ne'ek soaneu 
namatutua-namadedema ao na. Tehu 
ta namatutua-namadedema ao na nai 
Manetualain matan fa. 

3 Nai Susula Malalaok dale, nanasulak 
nae, "Abraham namahele Manetualain, 
de hu ka nde namahehelen ndia de, 
Manetualain sipo kana da'dileo hataholi 
fo nandaa no Manetualain dale na." 

4Hataholi manamaue-maosa ka, ana 
sipo ngga'di: tehu ana ta sipo hiik 
ngga'din ndia fa, nana hataholi ndia hak 
ndia. 

?Tehu hapu hataholi nggelok, ta 
lamahena neu ka'da sila ue-osan ndia 
mesa kana fa: te ana fe so'da na neu 
Manetualain fo manafe do'o do ampon 
neu sala-singo ka. Hu ka nde hataholi 
ndia namahehele na de, Manetualain 
sipok hataholi ndia, da'dileo hataholi fo 
nandaa no Manetualain dale na. 

6 Dauk hahapu na leondiak boe; hu 
ndia de nae, hataholi fo Manetualain 
sipo kana da'dileo hataholi fo nandaa no 
Manetualain dale na ndia, naua-nanale, 
ma Manetualain kokaheni, hataholi ndia 
tatao-nono'i masala nala. Dauk nafa'da 
nae leo ia, 

7 "Maua-manalek neu hataholi fo 
Manetualain ta leke sala-singo nala, 
ma Manetualain fe do'o do ampon neu 
sala-singo nala! 

8 Maua-manalek neu hataholi fo 
Lamatua ka ta naketu-nala'di sala-singo 
nala fa!" 

9 Ade Manetualain fe ua-nalek ia neu 
ka'da hataholi manatunga suna ta 
nakanenete nala do? Do Manetualain 
fen neu hataholi ta manatunga suna ta 
nakanenete na boe do ta? Ami kokolak 
basan mae, Manetualain sipok Abraham 
da'dileo hataholi fo nandaa no dale na, 
nanahu namahele Manetualain. 

10 Naa, Manetualain nafa'da dede'ak 
ndia ndek faihi'da ka? Ndek beita sunat 
Abraham fa do sunat basan so? Memak 
ndek beita suna tana fa, te ta ndek sunat 
basa nana fa. 

11 Neu makabui na besa ka suna tana, 
tehu sunat ndia ana da'di ka'da ta'du 
esa nae, hu ka nde namahehele na de, 
Manetualain sipo kana da'dileo hataholi 
fo nandaa no dale na. Manetualain sipo 
kana ndek ana beita tunga suna ta 
nakanenete na fa. Boema ana da'di ama 
salanik neu basa hataholi kamahehele 
kala, ma hu ndia de Manetualain sipo 
kana da'dileo hataholi fo nandaa no 
dale na, leomae ana ta tunga suna ta 
nakanenete na fa. 

12 Abraham da'di ama salanik neu 
hataholi manatunga suna ta nakanenete 
na boe. Tehu, ta hu ka nde sila tunga 
suna ta nakanenete na boema, Abraham 
da'di sila ama salanin, te hu ka nde 
sila lamahele Manetualain sama na leo 
Abraham namahele te, ana beita tunga 
suna ta nakanenete na boe. 

13 Manetualain helu Abraham no tititi- 
nonosi nala nae, daebafak ia neukose 
ana Abraham nuun. Manetualain helu 
nae leondia nana, ta hu ka nde Abraham 
tunga agama Yahudi hoholo-lalanen fa, 
te hu ka nde namahele Manetualain 
nalosa Manetualain sipo kana da'dileo 
hataholi fo nandaa no dale na. 

14 Nana metema ka'da hataholi 
manatunga agama Yahudi hoholo- 
lalanen sila mesa kana neukose ana 
sipo hata fo Manetualain helu ka 
soona, namahehelek neu Manetualai 
na sosoa-ndandaan ta makandondook, 
ma Manetualain hala hehelu na boeo 
pepekok ndia. 

15 Agama Yahudi a hoholo-lalanen 
nini Manetualain huhuku-dodokin. 

Tehu metema hoholo-lalanek ta soona, 
la'olena ko ta boe. 

16 Da'di, Manetualain hala hehelun 
ndia, tunga ka'da namahehelek neu 
Manetualai na. Dede'ak ndia ana da'di 
bua pepe'dak esa soaneu basa Abraham 
tititi-nonosi nala nae, Manetualain fe 
hiik hala-hehelun ndia neu sila: ta ka'da 
neu sila fo manatunga agama Yahudi 
hoholo-lalanen mesa kana fa, tehu neu 
sila fo lamahele neu Manetualain sama 
leo Abraham namahele Manetualain 
boe. Nana Abaraham nde bee na, ita 
basa-basa tala ama salanin ndia. 

17 Nana Manetualain nafa'da Abraham 
nae leoia, "Au fe o da'di amak neu 
basa leoina lala'ena." Eno na leondiak 
Manetualain fe hala hehelu na neu 
Abraham. Boema Abraham namahele 
neun. Ndia nde Manetualain manatao 
naso'da falik hataholi manamate kala: 
Manetualain ndia boeo nde Manetualain 
fo ka'da Ana kokolak fo hata manada'di 
beita ka, ana da'di. 

18 Abraham ka'da namahena ma 
namahele nakandoo, leomae ta hapu 
namahehenak so'on. Hu ndia de ana 
da'di amak neu leoina makadotok. Sama 
na leo nanasulak nai Susula Malalaok 

dale nae, "Neukose o tititi-nonosim 
lamade'u-lamaba'u lanseli." 

19 Nai lelek ndia, Abraham bubuluk 
basan, tao leo beeo ana ta hapu tititi- 
nonosik so'on, nana namalasi nanseli, 
boema teu na hihii nae natun esa so: 
nakalenak bai, saoinan Sara, manabongi 
tak. Tehu Abraham namahehele na 
boetai namatua ka. 

20 Abraham namahele nahele ma dale 
na ta naba'e neu Manetualain hala 
hehelun ndia. Nakalenak namahehele na 
tao nan boetai balakaik de nalosa ana 
koa-kio Manetualain. 

21 Abraham namahele nanseli nae, 
Manetualain hapu tao natetu hata fo Ana 
helu basa ka. 

22 Hu ndia de Manetualain sipok 
Abraham da'dileo hataholi fo nandaa no 
dale na. 

23 Dede'ak fo nae, "Nanasipok da'dileo 
hataholi fo nandaa no Manetualain dale 
na", nanasulak ta soaneu ka'da Abraham 
mesa kana fa, 

24tehu soaneu ita boe. Neukose ita 
boeo nanasipok da'dileo hataholi fa 
nadaa no Manatualain dale na boe, 
nanahu ita tamahele Manetualain fo 

manatao naso'da falik Yesus fo ita 
Lamatua na, neme mamate sa mai. 

25 Yesus ndia nanafe henik soaneu 
nanataonisak nanahu ita sala-singo 
nala; boema Manetualain tao naso'da fali 
kana, soaneu Ana soi enok fe ita malole 
falik to Manetualain. 

1 Besak ia ita malole falik to 
Manetualain so, nanahu ita 
tamahele. Hu ndia de ita taso'da to 
Manetualain nai mole-dame a dalek, 

tunga ita Lamatuan Yesus Kristus. 

2Hu ka nde ita tamahele Yesus de 
Ana fe ita Manetualain susue-lalain, 
de no susue-lalaik ndia de besa ka ita 
taso'da. Hu ndia de ami mamahoko nana 
ita tamahena, neukose ita taso'da nai 
Manetualain fe ua-nale ka dalek! 

3 Lenak neme ndia mai, ita boeo 
tamahoko nai doidoso ka dalek, nana ita 
bubuluk basa doidosok ndia nde tao na 
hataholi a da'di natea-nahele, 

4boema natea-nahele ka tao na 
hataholi a nakatatakak sosoba-susu'di 
ka; fo namahehena ka da'di neme ndia 
mai. 

SNamahehenak leoia ka, neukose 
ana tao namatua ita dale na, hu ka 

nde Manetualain susue-lalain nai ita 
dalen dale. Dede'ak ndia ana da'di 
tunga Manetualain fe ita Dula Dale ka 
hehela-nonolen. 

6 Nai lelek fo ita nai tapandoe sa dalek, 
Kristus mate soaneu ita, nandaa no 
Manetualain naketu basa fai na so, te 
se'kona ita ta deka to Manetualain fa. 

/Sosotak la'iesa kana, hataholi a nau 
mate nggati hataholi mana tao ndoos 
esa. Fafaka ma hapu hataholi nggelok 
lapalani mate soaneu hataholi manatao 
ndoos esa boe. 

8 Tehu Manetualain natu'du susue-lalain 
neu ita, nai lelek fo ita bei hataholi 
masala-masingo ka, nai leek ndia, 
Kristus mate soaneu ita. 

9Besak ia ita malole falik to 
Manetualain, tunga Kristus mamate 
na so. Hu ndia de tao leo beeo Kristus 
soi-tefa nala ita teme Manetualain 
nasa-melun mai. 

10 Nai lelek fo ita musu to Manetualai 
na, Kristus mamate na nini mole-dame 
fe ita to Manetualain, nakalenak bai, 
besak ia ita to Manetualain da'di esa so, 
de tao leo beeo Ana fe ita so'dak tunga 
Kristus so'da na boe. 

11| enak neme ndia mai, ita boeo 
tamahoko nai Manetualain dalek, tunga 
ita Lamatuan Yesus Kristus. Nana besak 
ia ita hapu mole-dame ndia tunga 
Kristus. 

12 Hu ka nde hataholi esa tatao-nono'in 
de, sala-singo ka da'di nai daebafa ka. 
Boema neme sala-singok ndia mai de, 
mamate sa moli-da'di. Basa boema 
mamate sa nafeo basa hataholi daebafa 
ka lala'ena, nana basa hataholi daebafa 
ka masala-masingok mesa-mesan. 

13 Manetualain beita fe agama Yahudi a 
hoholo-lalanen mai fa te, sala-singo ka 
da'di nai daebafa ka so. Metema ta hapu 
hoholo-lalanek fa soona, sala-singo ka 
nanapo'ilotak. 

14 Tehu neme Adam tepo lele na losa 
Musa tepo lele na, mamate sa koasa na 
basa hataholi daebafa ka lala'ena so. 
Leomae hataholi fo ala ta tao sala-singok 
sama leo Adam tao sala-singo ka fa, 
tehu mamate sa ana koasa na hataholi 
sila boe. Hataholi manamai makabui ka 
salao na nde Adam 

15Tehu duas ta sama fa: nana 
Manetualain baba'e-babatin ba'ulena 
nanseli, metema nakasasama kana no 

Adam la'olena na. Hu ka nde hataholi 
esa la'olena na de mate basa hataholi 
ba'u. Manetualain fe hiik baba'e-babatin 
ma so'da molen, ba'ulena seluk neu 
hataholi makadotok, tunga hataholi esa, 
fo nde Yesus Kristus. 

16 Manetualain baba'e-babatin boeo, 
ba'ulena nanseli, neme hataholi kisak 
ndia sala-singon mai. Nana hataholi 
kisak ndia tao salak basa soona, laketu 
hataholi ndia, "Nasala." Tehu hataholi 
makadotok tao basa sala-singok soona, 
Manetualain susue-lalain mai leona fo 
nafa'da nae, "Ta lasala fa." 

17 Nana hu ka nde hataholi esa 
sala-singon de mamate sa nafeo basa 
mamanak lala'ena, tunga hataholi 
kisak ndia. Tehu hataholi esa, fo Yesus 
Kristus, Ana tao ba'ulena seluk ndia 
bai. Manetualain fe basa susue-lalai 
matuainan ndia, neu hataholi makadotok 
boema Ana fe hiik susue-lalain ndia fo 
ala malole falik lo Manetualain: neukose 
ala hapu koasa nai daebafak ia, tunga 
Kristus. 

18 Hu ka nde hataholi masala-masingok 
esa de Manetualain huku basa hataholi 
daebafa ka, leondiak boe, hu ka nde 

hataholi ndoos esa tatao-nono'in de, 
basa hataholi daebafa ka hapu do'o do 
ampon, de ala hapu so'dak. 

19 Boema hu ka nde hataholi kamahele 
tak esa de, hataholi makadotok 
lasala-lasingo, leondiak boe, hu ka nde 
hataholi kamahehelek esa de, hataholi 
makadotok malole falik lo Manetualain. 

20 Manetualain nde fe agama Yahudi 
hoholo-lalanen sila la. Tehu nai lelek 
fo hataholi daebafa ka boetai sanga 
enok fo tunga hoholo-lalanek sila, ala 
boetai la'olena hoholo-lalanek sila ma ala 
boetai lasala-lasingo. Leomae hataholi 
daebafa ka boetai tao sala-singok, tehu 
Manetualain boeo, boetai sue-lais. 

21 Naa, ita muse mate, nana ita tao 
sala-singok. Tehu Manetualain sue-lai 
ita de Ana fe ita enok fo ata malole falik 
ton. Boema hu ka nde ita tututi-nanaton 
to Manetualai na, malole falik, boema 
Ana fe ita so'da matetu ka ma manaketu 
basa ta ka, tunga ita Lamatuan Yesus 
Kristus. 

1 Metema leondiak soona, ita tae 
le'e bai? Ade ata tao sala-singok 
takandoo fo daenga Manetualain boetai 

sue'lai ita do? 

2 Tao leo beeo ta leondiak fa! Nana 
sala-singo ka, ta koasa ita so'on. Hu ndia 
de, hapu nai bee, ita bole tao sala-singok 
takandondoo henin? 

3 Ade emi ta bubuluk, lelek fo ala salani 
ita, nai lelek ndia ita da'di esa to Kristus 
fa do? Dede'ak ia sosoa na nae, ita da'di 
esa to Kristus nai mamate na dalek. 

4No oe salanik ndia de, latoi ita to 
Kristus fo daenga ita mate sama-sama 
to Kristus, fo ela no Amak fo mandela- 
masa'ak ndia koasa na, fo Ana tao 
naso'da falik Kristus neme mamate na 
mai, de ita boeo hapu so'da beu ka. 

> Metema ita da'di esa to Kristus nai 
mamate na dalek soona, neukose ita 
da'di esa to Kristus, fo ita boeo nanatao 
naso'da falik sama na leo Kristus boe. 

ŜIta bubuluk basa, ita ha'da-tatao 
daebafa na, Kristus mate non neme 
ai nggangek lain, fo ela Kristus tao 
nakalulutuk ita ha'da-tatao masala- 
masingon ndia koasa na, no enok ndia 
de, sala-singo ka ta paleta ita so'on. 

7 Nana metema hataholi esa maten 
soona, sala-singo ka ta koasa hataholi 
ndia so'on. 

8 Metema ita mate to Kristus soona, ita 
taso'da ton boe. 

9 Nana ita bubuluk basa, Manetualain 
tao naso'da falik Kristus neme mamate 
sa mai so, de Ana ta mate so'on: nana 
mamate sa, ana ta koasan so'on. 

10 Kristus mate soaneu sala-singo ka. 
Kristus mamaten ndia, ana da'di ka'da 
la'iesa, losa dodoo na. Boema Kristus 
maso'dan besak ia, nde beena naso'da 
soaneu Manetualain. 

11 Emi muse manaku, emi ta tao 
sala-singok so'on, te emi da'di esa mo 
Manetualain, tunga Kristus Yesus. 

12 Boso po'ilotak sala-singo ka koasa 
seluk emi so'da mana fuu-mopok ia, 
fo ela emi boso tunga emi hihii-nanau 
mangalau ma. 

13 Boso fe emi ao paa ma neu sala-singo 
ka fo ana paken, soaneu tao-no'i 
tatao-nono'i mangalau ka. Te fe emi 
so'da ma leo Manetualain neu, sama leo 
hataholi manalali neme mamate sa leo 
maso'da ka dalek neu. Fe la'iesak emi 
so'da ma leo Manetualain neu, fo Ana 
paken soaneu makalala'ok hihii-nanaun. 

14 Boso fe sala-singo ka, koasa emi 
bai, nana emi ta maso'da nai agama 

Yahudi hoholo-lalanen dale so'on, te emi 
maso'da nai Manetualain susue-lalai na 
dalek so. 

15Besak ia, dede'a ka isi na nae leo 
bee? Ade ita bole tao sala-singok, nana 
ita ta nai agama Yahudi hoholo-lalanen 
koasan dale so'on, te ita nai Manetualain 
susue-lalain koasa na dalek do? Ta 
leondiak fa! 

16 Emi bubuluk basa, metema hataholi 
esa paleta emi tunga hataholi ndia 
dale hihii na soona, emi da'di ata neu 
hataholi ndia so, ta bubuluk emi da'di 
sala-singo ka atan fo no emi leo mamate 
sa dalek meu, do emi da'di ata fo tunga 
Manetualain, fo no enok ndia, emi malole 
falik mo Manetualain. 

17 Tehu moke makasi neu Manetualain! 
Nana makahulu na, emi da'di sala-singo 
ka atan, tehu besak ia emi tunga nanoli 
ndoos fo lanoli emi no dale katematuak. 

18 | amatua ka soi-tefa nala emi neme 
sala-singo ka mai, de besak ia emi 
da'di ata neu Manetualain de tunga 
hihii-nanaun. 

19 Hu ka nde emi malela ma beita dai fa 
de, au pake dede'a ata ndia, fo ana da'di 
natutu'duk esa soaneu emi, fo sue kande 

emi malelak sosoa-ndandaan lai-lai. 
Makahulu na tatao-nono'i manggenggeok 
ma tatao-nono'i mangalau kala, ala tao 
emi da'di ata soaneu tao tatao-nono'i 
mangalau kala. Leondiak boe besak ia, 
ela leo beena emi fe la'iesak emi so'da 
ma neu Manetualain fo da'di ata soaneu 
tunga hihii-nanaun. 

20 Lelek fo emi bei da'di ata neu 
sala-singo ka, Manetualain hihii-nanaun 
ta nai emi dalem dale so'on. 

21 Nai lelek ndia, emi hapu nanalak 
hata neme basa tatao-nono'ik fo besak 
ia emi tao-no'in no bibii-mamaek ndia? 
Basa tatao-nono'ik sila la ninini na ka'da 
mamate sa! 

22 Tehu besak ia, Lamatua ka soi-tefa 
nala emi neme sala-singo ka mai so, de 
emi da'di Manetualain atan so. Emi hapu 
nanala'ka nde, emi maso'da soaneu 
ka'da Manetualain fo tatao-nono'ik ndia 
buna-boan nde so'da matetu ka ma 
manaketu basa ta ka. 

23 Nana sala-singo ka ngga'di na 
nde mamate sa: tehu Manetualain 
baba'e-babatin nde so'da manaketu basa 
ta ka nai Yesus Kristus dalek. 

lTolano-tolanoo ngala lemin! 

Emi bubuluk basa hoholo-lalane 
kala so. Hu ndia de emi bubuluk, 
metema hataholi a bei naso'da soona, 
hoholo-lalane ka koasa hataholi a. 

2 Sama na leoina masaok esa. Lelek fo 
saotou na bei naso'da soona, inak ndia 
bei naso'da nai hoholo-lalane ka dalek. 
Tehu metema saotou na maten soona, 
inak ndia naso'da nai hoholo-lalane ka 
deak so. 

3Boema metema inak ndia saotou na 
bei naso'da, tehu inak ndia neu popo'de 
tou fe'ek soona, ana hohonge ndia. Tehu 
metema saotou na maten, fo tunga 
hoholo-lalane ka soona, inak ndia nai 
hoholo-lalane ka deak so. De metema 
ana sao seluk tou fe'ek soona, ana ta 
hohonge ndia fa. 

4Tolano-tolanoo ngala lemin! Emi 
boeo leondiak. Emi ta paluu agama 
Yahudi hoholo-lalanen so'on, nana emi 
da'di esa mo Kristus so, de Yesus fo 
naso'da falik neme mamate sa dalek mai 
ndia, nuun emi so. Naso'da falik neme 
mamate sa mai, fo ela ita talalau-taoono 
Manetualain beidai ita bei maso'dak ia. 

> Nana, makahulu na ita taso'da tunga 
hataholi daebafa ka ha'da-tatao masala- 
masingo na. Nai lelek ndia, hihii-nanau 
masala-masingo ka ana molida'di, hu ka 
nde agama hoholo-lalanen ana paleta ita 
dale na. Hu ndia de ita tao tatao-nono'ik 
fo ninini na ka'da mamate sa. 

6 Tehu besak ia, agama Yahudi hoholo- 
lalanen ta koasa ita so'on. Ita ta tunga 
ala sulak hoholo-lalane palaa ka so'on. 
Besak ia ita tunga Manetualain Dula Dale 
na natu'du ita eno beu ka so. 

7 Metema leondiak soona, ita tae le'e 
bai? Ita tae agama Yahudi hoholo-lalanen 
mangalau ka do? Tao leo beeo ta! Tehu 
hoholo-lalanek ndia nde nanoli au 
de au alelak sala-singo ka. Tao leo 
bee o au ta bubuluk tenepetak ndia 
sosoa-ndandaan nae le'e fa, metema 
agama hoholo-lalanen ta nafa'da nae, 
"Boso tenepeta." 

8Hu no agama hoholo-lalanen de, 
tenepeta mata-mata kala da'di nai au 
daleng dale, hu ndia de metema ta hapu 
agama hoholo-lalanen fa soona, ta hapu 
sala-singok boen. 

9 Makahulu na au ta aso'da o agama 
hoholo-lalanen fa. Tehu lelek fo agama 

hoholo-lalanen ana da'di boema, 
sala-singo ka mulai naso'da falik, 

10 boema au mate. Tunga au dudu'a 
makasososa nga soona, agama hoholo- 
lalanen ndia nini so'dak, te se'kona nini 
mamates fe au. 

11 Agama hoholo-lalanen fe loak neu 
sala-singo ka, fo ana ke'dindiu ma ana 
taonisa au. 

12 Agama hoholo-lalanen no basa paleta 
manai hoholo-lalanek ndia dale ka, neme 
Manetualain mai de matetuk ma malole. 

13 Naa, ade dede'ak ia sosoa na nae, 
hata malole a nini mamates fe au do? 
Tao leo beeo ta! Nana sala-singo ka nde 
nini mamates ndia dei. Sala-singo ka 
ana pake hata malole a fo nakamate au, 
fo ela hataholi a bubuluk no mangale'dok 
ha'da-palii masala-masingo ka. Hataholi 
a bubuluk sala-singok ndia mangalau na 
seli, neme Manetualain hoholo-lalanen 
mai. 

14 Ita bubuluk basa, Manetualain 
Dula Dale na nde fe agama Yahudi 
hoholo-lalanen: tehu au ia hataholi 
tapandoes. Lase'oheni au soaneu da'di 
ata neu sala-singo ka so. 

15Nana au boeo, ta bubuluk au 
tatao-nono'ing fa. Tatao-nono'i malole 
a soona, au ta tao fan, tehu au tao 
tatao-nono'i mangalau ka. 

16 Naa, metema au tao tatao-nono'ik fo 
ta nandaa no au dale hihii nga fa soona, 
dede'ak ndia sosoa na nae, au manaku 
ae agama Yahudi hoholo-lalanen sila la 
malole. 

17 Hu ndia de, metema tunga ndoo na, 
au ta nde tao tatao-nono'ik sila la fa, te 
sala-singok manai au daleng dale a nde 
tao tatao-nono'ik sila la dei. 

18 Au bubuluk basa, au ia hataholi 
daebafak, de ta hapu hata malole esa 
boen nai au daleng dale fa. Nana au hii 
tao malole, tehu au ta tao abe'i fan. 

19 Au hii tatao-nono'i malole a, tehu au 
ta tao fan: dede'a nasafali na, au ta hii 
tatao-nono'i mangalau ka fa, tehu au 
taon. 

20 Metema au ta hii tatao-nono'ik esa 
fa, tehu au taon soona, dede'ak ndia 
sosoa na nae, au ta nde manataok ndia 
fa, te sala-singok manai au daleng dale 
a, nde tao nana. 

21 Da'di, au ho'i ka'da dede'a ka isi 
na nae, hoholo-lalanek iala nde paleta 

ita dale na: fo nde, metema au hii tao 
malole soona, dula dale mangalau ka, 
ana koasa na au leona. 

22 Au dale nga nahiik Manetualain 
hoholo-lalanen, 

23 tehu au ame'da nana, hapu hoholo- 
lalane fe'ek nai au daleng dale, fo 
nde hoholo-lalanek fo naseikosalak no 
hoholo-lalanek manai au dudu'a-aafi 
nga dale ka. Hu ndia de, au ho'u ahele 
hoholo-lalane sala-singo ka de ana 
paleta nai au daleng dale. 

24 Naa, au so'da nga leondiak: au 
tunga Manetualain hoholo-lalanen ninik 
au dudu'a-aafing, te hu ka nde au 
ha'da-tatao daebafa nga de, sala-singo 
ka paleta au. Au susa-soeng ba'una seli! 
See ka nde soi-tefa na au ao paang fo 
manini au leo mamate sa neu ia? Au 
oke makasi neu Manetualain! Nana Ana 
soi-tefa nala au, tunga Yesus Kristus. 

25 (7:24) 

1 Besak ia, ta hapu huhukuk soaneu 
hataholi fo laso'da lo Kristus Yesu sa 
so'on. 

? Nana Manetualain Dula Dale na 
hoholo-lalanen fo manafe ita da'di esa 
to Kristus Yesu sa, ndia nde soi-tefa 

ha au eme hoholo-lalanek fo manini 
sala-singok ma mamates ndia mai so. 
3Hata fo agama hoholo-lalanen ta hapu 
tao nala fan, hu ka nde ita hataholi 
daebafa ka tapandoe na, Manetualain tao 
basan so. Manetualain sengi sala-singo 
ka koasa na nai hataholi daebafa ka 
ha'da-tatao na dalek, ninik Ana haitua 
Ana na mai no heheo-hihilun sama na 
leo hataholi daebafa masala-masingo ka, 
fo Ana kokaheni sala-singo ka. 
4Manetualain tao leondiak, fo Ana tao 
natetu hihii-nanaun manai agama Yahudi 
hoholo-lalanen nai ita dalen dale, fo 
taso'da tunga Manetualain Dula dale na, 
te ta tunga hataholi daebafa ka ha'da 
paliin fa. 
> Hataholi fo naso'da tunga hataholi 
daebafa ka ha'da palii na, ana du'a-dodoo 
ka'da ao paa ka hihii-nanaun. Tehu 
hataholi fo naso'da tunga Manetualain 
Dula Dale na, ana dudu'a-dodoo ka'da 
Manetualain Dula Dale na hihii-nanaun. 
5Metema hataholi daebafa ka ha'da 
tataon koasa na emi dudu'a-aafim soona, 
ninini na ka'da mamate sa. Tehu metema 
Manetualain Dula Dale na koasa na emi 

ha'da-tataom soona, ninini na maso'da 
ka ma mole-dame no Manetualain. 

7 Hataholi fo hataholi daebafa ka 
ha'da paliin koasa na dudu'a-aafi na, 
hataholi ndia musu no Manetulain; 
nana hataholi ndia ta tunga Manetualain 
hoholo-lalanen fa. 

8 Basa hataholi fo laso'da tunga hataholi 
daebafa ka ha'da-palii na, hataholi ndia 
ta nandaa no Manetualain fa. 

9 Tehu emi ta maso'da tunga hataholi 
daebafa ka ha'da-paliin fa. Emi maso'da 
tunga Manetualain Dula Dale na, fo 
metema tete'e ka soona,Manetualain 
Dula Dale na koasa nai emi dalem dale 
te'e-te'e. Hataholi fo Kristus Dula Dale 
na ta nai dalen dale fa soona, Kristus 
hataholin ta ndia fa. 

10Tehu metema Kristus naso'da nai 
emi dalem dale soona, leomae emi ao 
paa ma maten hu ka nde sala-singo 
ka, tehu Manetualain Dula Dale na 
fe emi maso'dak ndia, nana emi mo 
Manetualain da'di esa so. 

11 Metema Manetualain Dula Dalen fo 
manatao naso'da falik Kristus neme 
mamate sa mai ndia, naso'da nai emi 
dalem dale soona, Ndia fo manatao 

naso'da falik Kristus neme mamate sa 
mai ndia, neukose Ana tao naso'da falik 
emi ao paa manamatem ndia boe. Ana 
tao naso'da falik emi ninik Dula Dalen 
manai emi dalem dale a. 

12 Hu ndia de, tolano-tolanoo ngala 
lemin, ita hapu belaba'uk, tehu belaba'uk 
ta soaneu hataholi daebafa ka ha'da- 
paliin fa, de ta paluu ita taso'da tunga 
hihii-nanaun ndia fa. 

13 Nana metema emi maso'da tunga 
hataholi daebafa ka ha'da-paliin soona, 
neukose mate basa-basa mala, tehu 
metema emi maso'da tunga Manetualain 
Dula Dale na koasa na soona, neukose 
emi tao makamate emi tatao-nono'i 
masala-masingo mala tataas esa, fo emi 
hapu maso'da ka. 

14 Manetualain Dula Dale na hela-nole 
hataholi see soona, Manetualain anan 
hataholi sila la. 

15 Nana Manetualain fe emi Dula 
Dale ka, ana ta tao emi da'di ata fo 
emi maso'da nai ka'da bibii-namata'u 
ka dalek fa. Dede'a nasafali na, 
Manetualain Dula Dale na, ana tao 
emi da'di Manetualain anan. Boema 
no Manetualain Dula Dale na koasan 

ndia de, ita talo Manetualain soona tae, 
"Ama, ou au Ama nga!" 

16 Manetualain Dula Dale na no ita 
dula dale na lafa'da lae, ita nde bee na 
Manetualain anan. 

17 Naa, metema ita ia Manetualain 
anan soona, ita nde hapu hata-heto 
nala, boema ita nde sipo baba'e-papalak 
fo Ana sadia basan soaneu ana nala. 
Neukose Kristus ba'e fe ita Ndia hata- 
heton boe; nana metema ita doidoso to 
Kristus soona, neukose ita tandela-tasa'a 
ton boe. 

18 Tunga au hahapu nga soona,besak 
ia ita hapu doidoso kala, metema 
takasasama kana no mandela- 
masa'ak fo ita hapu ka soona,ta sama 
makandondook fa. 

19 Basa daebafa ka lala'ena lahiik lanseli 
fai na losa leona, fo Manetualain natu'du 
ana nala nde see. 

20Nana basa daebafa ka nakalulutuk, 
ta hu ka nde daebafa ka hihii-nanaun 
mesa na fa, te hu ka nde Manetualain 
po'ilota kasa ana da'di tao leondiak. 
Leomae leondiak boe, tehu bei hapu 
namahehenak esa nde ia, 

21 hae, neu faik esa te, neukose 
Manetualain soi-tefa na daebafa ka 
lala'ena, neme manatao nakalulutu 
kana, koasa na mai fo namatutua- 
namadedeman sama-sama no 
Manetualain ana nala. 

22 Ita bubuluk basa, losa faik ia, daebafa 
ka lala'ena hoo-nggu'u nggu'u, sama leo 
inak esa, ana hoo-nggu'u nai lelek fo ana 
sanga bongi a. 

23 Tehu ta ka'da daebafa ka mesa kasa 
hoo-nggu'u fa: te ita hoo-nggu'u nai ita 
dalen dale boe. Ita sipo basa Manetualain 
Dula Dale na da'di neu Manetualain 
baba'e-babati makasososa na, tehu ita 
boeo bei tahani Manetualain soi-tefa na 
ita so'da na basa-basan lala'ena fo Ana 
tao ita da'di Ndia anan. 

24 Nana, hu ka nde namahehena ka 
de, ita hapu so'da ka. Tehu metema ita 
tita hata fo ita tamahenak ndia soona, 
namahehenak ta ndia so'on. Nana ita 
tita hata fo ita tamahena ka so, na ita 
bei tamahena seluk beek bai? 

25 Tehu metema ita tamahena hata 
esa, fo ita beita tita fan soona, ata boso 
haelai tamanasa fo tahani tahele. 

26 Leondiak boe, metema ita nai 
tapandoe sa dalek soona, Manetualain 
Dula Dale na mai tulu-fali ita. Nana ita 
ta bubuluk, ita hule-haladoi tao leo bee 
ka fa: Dula dalek ndia nde hule-haladoi 
nggati ita nai Manetualain matan. 

27 Soona Manetualain, fo manabubuluk 
hataholi daebafa ka dale na, Ana bubuluk 
basa Dula Dale ka hihii-nanaun so: 
nana Dula Dalek ndia, ana dokodoe 
soaneu Manetualain salani nala. Boema 
dokodoen ndia nandaa no Manetualain 
hihii-nanaun. 

28 Ita bubuluk basa, Manetualain 
ito-ato basa dede'ak lala'ena, de nalosa 
nini buna-boa malole soaneu hataholi 
manasue-lai nana, ma hataholi fo 
nandaa no dale tutu'u na. 

29 Hataholi fo Manetualain hele basa 
kala, naketu basan neme makasososa 
na mai a, hataholi sila sama leo Ana na, 
fo nde Yesus Kristus. No enok ndia de, 
Anak ndia, nde da'di puleuluk neu basa 
tolanoo kala lala'ena. 

30 Manetualain hala nalolon neu hataholi 
fo naketu basan neme makahulu na mai 
a, leondiak: boema hataholi nananalok 
sila la, ala hapu loak soaneu ala malole 

falik lo Manetualain. Ma ala hapu 
loak soaneu laso'da nai Manetualain 
so'da-mole na dalek. 

31 Ade besak ia ita tae le'e bai? Metema 
Manetualain nok ita soona, see kande 
napalani laban ita? 

32 Hu ka nde ita paluu na de Ana fe ita, 
Ana susue na: na masa bole, Ana ta fe 
ita, basa hata lala'ena fa? 

33 Manetualain hele basa ita da'di Ndia 
salanin so, de nafa'da nae, ita salan ta, 
na see kande napalani kalaak ita bai? 

34 Ade hapu hataholi nau fe salak neu 
ita do? Soona, mahani te Kristus Yesus 
nde nasala'e ita! Ndia nde manamate 
basa ka, ma naso'da falik neme mamate 
sa mai, de nangatuuk nai Manetulain 
boboa kona na. 

35 Ade hapu hata esa, ana ta'da Kristus 
susue-lalain neu ita do? Ade toto'a-tataa 
ka, do fefepa-lili'u ka, do la'a-ndoe sa, 
do nuu ta-hata ta ka, do susa-soe a, do 
mamate sa? 

36 Nai Susula Malalaok dale nanasulak 
nae leoia, "Fai katemak esa ami maso'da 
nai susa-soe mamate sa dalek nanahu 
O. Ala tao ami sama leo bi'ilopo fo sanga 
do'don." 

37 Ta! Nakalenak nai basa dede'ak sila la 
dalek, ita hapu sesengi matetu-mandaa 
ka neme Ndia fo manasue-lai ita! 

38 Nana au amahele te'e-te'e ae, nai 
basa daebafaka ia lala'ena, nau mamate 
sa do maso'da ka, nau ata nusa so'dak 
do manakoasa, nau fefepa-lili'u besak ia 
do fefepa-lili'uk nai fai manamai ka do 
be'i-balakai fe'e-fe'e kala: 

39 nau dede'ak manai lalai la, do dede'ak 
manai daebafa ka do sudi beek ndia boe, 
basa sila la ta hapu ta'da Manetualain 
susue-lalain neu ita fa: sama leo natu'du 
basan, tunga ita Lamatuan Yesus Kristus 
SO. 

1 Hata fo au afa'dak ia la tete'e ka, 

nanahu au ia, Kristus nuun. Au ta 
pepeko fa. Manetualain Dula Dale na 
hehela-nonolen de, natetea au dale 
bobongoana nga nae, au dede'ang ia ia 
tete'e ka. 

2 Au doidoso ma au dale nga he'di 
nanseli, 

3 nanahu au tolanoong fo leoina esa 
lo au. Nana hu ka nde sila de, au 
nau Manetualain soo-supa au ma 
nanabingaba'ek neme Kristus mai. 

4Tolanook sila nde bee na Manetualain 
hataholi kamahehelen nanahele kala ma 
Manetualain taos da'di ana mesa nala 
boema natu'du koasa na neus. Ana tao 
hehelu-balataak nos, ma Ana fes agama 
hoholo-lalanen. Manetualain nafa'das 
tao leo beek fo ala maso kasasi, ma ala 
sipo hehelu-balataa nala boe. 

“Sila nde bee na, ita bei-ba'ikai nala, 
tititi-nonosin. Tunga ao paak soona, 
Kristus da'di neme sila leoina mai. 
Kristus dema lenaheni basa-basas. 
Koa-kio Manetualain losa dodoo na! 
Amin. 

6 Au ta dudu'a ae, Manetualain 
hehelu-balataa na, ta paken so'on: tehu 
Manetualain ta hele basa hataholi Israe 
la, da'di hataholi kamahehelek fa. 

/Ta basa Abraham tititi-nonosi nala 
nde bee na, Manetualain ana nala fa. 
Nana Manetualain nafa'da Abraham 
nae, "Ka'da Isak tititi-nonosi nala nde 
neukose lokes lae o tititi-nonosim." 

8 Dede'ak ndia sosoa na nae, Abraham 
tititi-nonosin nde da'di Manetualain ana 
nala, nde bee na ka'da tititi-nonosin 
nde nanabongik, hu ka nde Manetualain 

hehelu-balataan: te ta basa tititi-nonosi 
nala fa. 

9 Nana Manetualain hehelu-balataan 
nae leo ia, "Nai faik fo nananaketu ka, 
neukose au fail te neukose Sara bongi 
na ni'iana touanak esa so." 

10 Ma dede'a ka nde ia boe: Ribka bongi 
ni'iana touanak dua fo duas ama esa fo 
nde ita bei ba'ikain Isak. 

11 Beita bongi ni'iana kaduak sila la fa 
te, Manetualain naketu basa, Ana hele 
see ka so. Manetualain hehelen ndia ta 
namahena hata fo hataholi daebafa ka 
hele ka fa, te namahena neu Manetualain 
hala nalo na mesa kana. Nana nai lelek 
Ribka ana touana kaduan sila la beita 
tao lalelak bee ka nde malole do bee ka 
nde mangalau ka fa te, 

12 Manetualain nafa'da basa Ribka nae, 
"Neukose ka'a ka nalalau-naoono fa'di 
ka." 

13 Nai Susula Malalaok dale nanasulak 
nae, Manetualain nafa'da nae leo ia, "Au 
sue-lai Yakob ma Au amanasa Esau." 

14Ade besak ia, ita ho'i nakeketu na 
leo beek? Ita tafa'da tae, Manetualain ta 
naketu tunga ndoo na fa do? Mae tao leo 

bee o, Manetualain naketu tunga ndoo 
na. 

15 Nana Manetualain nafa'da Musa nae, 
"Au atu'du susue-lalaik neu hataholi fo 
Au nau atu'du Au susue-lalaing neun, 
ma neukose Au atu'du Au dale kasia nga 
neu hataholi fo Au nau atu'du Au dale 
kasia nga neun." 

16 Da'di, Manetualain nakeketun ndia, 
ta namahena neu hataholi daebafa ka 
dale hihii na fa, do namahena hataholi 
daebafa ka sanga fen enok fa, te ka'da 
neme Manetulain dale malole na neu 
hataholi fo Ana helek ndia. 

17 Nana nai Susula Malalaok dale 
nanasulak nae, "Manetualain nafa'da 
mane Masi ra nae, 'Au so'u o da'di manek 
soaneu ka'da dudu'ak esa nde ia, fo ela 
tunga o fo Au atu'du Au koasa nga ma 
Au na'de nga nananita-nalelak nai basa 
daebafa ka lala'ena.'" 

18 Da'di, Manetualain dale susue-lalain 
neu hataholi esa, metema nahiik Ana tao 
leondiak. Ma Manetualain tao na hataholi 
esa langa batu, metema Manetualain 
nahiik tao leondiak boe. 

19 Naa, neukose tolanoo ka mafa'da 
au mae, "Metema leondiak soona, tao 

le'e de Manetualain bei nau fe salak neu 
hataholi daebafa ka bai? Tete'e ka ta 
hapu hataholi esa boen hapu kena-ka'i 
na Manetualain dale hihii na fa do?" 

20 Tehu tolano-tolanoo ngala lemin! 
Tolanoo kala hataholi daebafak mesan. 
De tolanoo kala ta bole male'a mo 
Manetualain fa! Ade pot bunga bole 
natane hataholi manatao pot bunga ndia 
nae, "Tao le'e de, o tao ma au da'di tao 
leoiak?" 

21 Ade hataholi manatao pot bunga ndia 
ta nauu hak soaneu ana tao dae ndia 
tunga dale hihii na fa do? Hataholi ndia 
nanuu hak tao dae bubuak ndia da'di pot 
bunga matak dua: fo esa mana'ahiik ma 
esa ka mana'a na ta dai fa. 

22| eondiak boe no hata fo Manetualain 
tao ka. Ana dodoo nae sanga namanasa 
do natu'du koasa na. Tehu Ana ta haelai 
namanasa sila fo muse nanahukuk 
nanahu ala tao lakananasa kana. 

23 Manetualain boeo dodoo soaneu 
natu'du ita ua-nale manasasi kao-kao ka 
Ana po'an neu ita fo Ana sue-lai ka. Ana 
sadia basa ita soaneu sipo ua-nalek ndia 
SO. 

24 Ita nde nalo basa ka, ta ka'da neme 
leoina Yahudi la mai fa, te nalo neme 
hataholi fe'e kala boe. 

25 Nana nai Nabi Hosea susulan dale, 
Manetualain nafa'da nae, "Hataholi 
fo Au hataholi namaheheleng ta sila 
fa, neukose Au alos ae, 'Au hataholi 
kamaheheleng.' Leoina fo Au ta sue-lai 
fas, neukose Au alos ae, 'Au susueng,' 

26 Boema nai mamanak fo nai bee, 
nananafa'dak neu hataholi lae, 'Au 
hataholi kamaheheleng ta emi fa,' nai 
ndia hataholi ndia neukose nanaseseik 
Manetualain fo maso'da ka, ana nala." 

27 Nabi Yesaya kokolak no halabelak 
la'eneu leoina Israel nae, "Leomae leoina 
Israe la dede'u na de'u solokaek manai 
tasi su'u ka, tehu ka'da lumanak mesa 
kana neukose laso'da: 

28 nana ta dooanak so'on te,neukose 
Lamatua ka naketu-nala'di basa hataholi 
daebafa ka, huhuku nala." 

29 Yesaya nafa'da nae leoia boe, "Leo 
uni'ka Manetualain Fo Mana Koasa ta 
la'oela ita tititi-nonoson fa soona, tao leo 
bee o ita basa-basa tala da'di sama leo 
Sodom no Gamora so." 

30 Da'di, dede'a ka isi na nde ia: Leoina 
fe'ek fo hataholi ta Yahudi la, ala ta 
sanga enok fo ela tututi-nanaton lo 
Manetualai na malole falik fa. Tehu hu ka 
nde lamahele de, Manetualai tao na sila 
tututi-nanaton lo nana, ana da'di malole 
falik. 

31 Dede'a na nasafali de, hataholi 
Yahudi la sanga enok tataas esa tunga 
hoholo-lalanek, fo ela sila tututi-nanaton 
lo Manetualai na malole falik. Tehu 
nakalenak ala ta hapu buna boan fa. 

32Te tao le'e de, ala ta hapu buna-boan 
fa? Nana ala tao dede'ak ndia ta tunga 
namahehelek neu Manetualai na fa te, 
tunga ka'da sila hihii-nanau mesa nala. 
Boema ala tu'da de lakatunu neu "Batu 
Nakatutunu ka." 

33 La'eneu batu ndia, nai Susula 
Malalaok dale nanaulak nae leoia, 
"Taoafik dede'a ka nde ia nae, Au pe'da 
batu esa nai Sion so fo neukose ana 
tao na hataholi a nakatunu: fo nde 
batu matuaina esa fo neukose ana tao 
na hataholi a tu'da. Tehu hataholi fo 
namahele neu na, neukose dale nala ta 
laba'e fa." 


ROMA 10.1-6 53 


10 lTolano-tolano ngala lemin! Au 
ahiik alanseli, fo au hataholi ngala 
hapu nanasoi tefak. De au hule-haladoi 
te'e-te'e neu Manetualain soaneus. 

2 Au apalani kokolak ae, ala manggate 
lanseli tunga Manetualain. Tehu sila 
manggaten ndia ta tunga malelak 
maneme Manetualai na mai fa. 

3Ala ta bubuluk eno na tao leo 
beek fo, Manetualain tao na hataholi 
daebafa ka tututi-nanaton lo nana, 
malole falik. Nanahu ala nau tunga sila 
hihii-nanau mesa nala, te ala ta nau 
tunga Manetualain natu'du fes eno ka fa. 

“Kristus tao natetu agama hoholo- 
lalanen so. Da'di, hataholi see namahele 
Kristus soona, tututi-nanaton no 
Manetualai na, malole falik. 

5Musa sulak nae, hataholi a malole 
falik no Manetualain tunga agama 
hoholo-lalanen soona, neukose hataholi 
ndia naso'da nanahu ana tao tunga 
agama hoholo-lalanen ndia. 

6 Tehu enok fo hataholi a malole falik 
no Manetualai na, nde ka'da tunga 
namahehelek neu Manetualai na. Susula 
Malalao ka nae leo ia, "O boso dodoo 
nai o dalem dale mae, Neukose see ka 

nde neukose kae leo nusa so'da ka neu?' 
sosoa na nae, neu fo no Kristus kona leo 
daebafa ka mai 

7 do 'Neukose see ka nde kona leo 
hataholi mana mate kala mamana na 
neu?' sosoa na nae, no falik Kristus 
neme mamate sa mai." 

8 Dale dudu'a na nae leo ia, "Halak 
maneme Manetualain mai ndia, ana deka 
nanseli no emi; nai emi bafam dale, ma 
nai emi dalem dale." Halak ndia nde ami 
tui-benga nana; halak ndia nafa'da nae, 
hataholi a, muse namahele. 

9 Nana metema emi manaku minik emi 
bafa ma mae, "Yesus ndia Lamatuak", 
ma emi mamahele nai emi dalem dale 
mae, Manetualain tao naso'da falik Yesus 
neme mamate sa mai soona, neukose 
emi maso'da. 

10 Nanahu no dale ka fo hataholi a 
namahele, soona Manetualain sipo kana 
da'dileo hataholi fo ana mole falik no 
Manetualain so. Ma no bafa ka fo hataholi 
a manaku soona, ana hapu maso'da ka. 

11 Nai Susula Malalaok dale nanasulak 
nae, "Hataholi kamahehele ka dale na ta 
naba'e fa." 

12 Dede'ak ndia la'e basa hataholi 
lala'ena, nana hataholi Yahudi no 
hataholi leoina fe'e kala matak esa. 
Manetulain fo kisak ndia, nde bee na 
Lamatuak soaneu hataholi lala'ena. 

Ana fe baba'e-papala manasasi kao 
kao ka neu basa hataholi fo mananoke 
tutulu-fafalik neu nana. 

13 Nai Susula Malalaok dale nanasulak 
nae, "Basa hataholi fo nalo neu Lamatua 
ka, neukose naso'da." 

14Tehu tao leo beek fo hataholi a hapu 
nalo neu Lamatua ka, metema ala beita 
lamahele fa? Ma tao leo beek fo sila 
hapu lamahele Lamatua ka, metema sila 
beita lamanene la'eneu Lamatua ka fa? 
Boeo tao leo beek fo sila hapu lamahele 
Lamatua ka, metema ta hapu hataholi 
manatui-benga fa? 

15 Ma tao leo beek fo hataholi hapu 
tui-benga halak ndia, metema hataholi 
sila ta nanadenu fa? Nai Susula Malalaok 
dale nanasulak nae leo ia, "Malole na 
seli, metema hataholi mai fo nini Hala 
Malole maneme Manetualai na mai!" 

16 Tehu ta basa hataholi la sipok Hala 
Malole ndia fa. Nana Yesaya nafa'da nae, 

"Lamatuak, see ka nde namanene ami 
tutui-bebenga ma?" 

17 Hu ndia de hataholi a namahele, 
nana lamanene halak ma hala ka 
nananamanenek nana hapu hataholi 
tui-benga la'eneu Kristus. 

18 Tehu au atane bai, Ade memak sila 
beita lamanene halak ndia fa do? Tao leo 
beeo, lamanenen so! Nana nai Susula 
Malalaok dale nanasulak nae leo ia, "Sila 
hala nala dolodolo nai basa daebafa 
ka lala'ena so, sila hala-kokolan losa 
daebafa ka bu'u bu'u nala so." 

19 Au atane seluk bai, Ade leoina Israe 
la, beita bubulu kana fa do? Neme na fo 
Musa nde nataa nakahuluk natatanek 
ndia. Musa nafa'da nae, "Manetualain 
nae leo ia, 'Neukose Au tao a emi dale 
he'di neu leoina esa fo ana beita da'di 
hataholi kamahehelek fa ma neukose Au 
tao a emi mamanasa leoina esa fo bei 
nggoak.'" 

20 Yesaya napalani nafa'da seluk nae, 
"Manetualain nae leo ia, 'Hataholi fo ala 
ta sanga Au fa, tehu latongo lo Au so; 
ma Au atu'du Au ao nga neu sila fo ta 
latane la'eneu Au fa." 

21 Tehu Yesaya kokolak la'eneu hataholi 
Israe la nae, "Manetualain nae leo ia, 
'Nai fai katemak esa dale na, Au lok Au 
lima nga neu leoina fo langa batuk ma ta 
tunga paleta fa." 

1 1 1 Au atane bai: Ade Manetualain 

tu'u-tapaheni hataholi 
kamahehele nala so do? Tao leo 
bee o ta! Au boeo hataholi Israel fo 
Abraham tititi-nonosin, ma au da'di eme 
leo Benyami na mai. 

“Ta! Neme makasososan mai a, 
Manetualain hele basa hataholi 
kamahehele nala so, de Ana ta tu'u- 
tapaheni fas. Emi bubuluk hata fo 
nanasulak nai Susula Malalaok dale 
la'eneu Elia, nai lelek ana kalaak hataholi 
Israe la leo Manetualain neu. Elia nae, 

3"Lamatuak! Hataholi la taolisa O nabi 
mala ma ala tao lakalulutuk mamana 
tutunu-hohotuk soaneu O. Ela ka'da au 
mesa nga so, tehu ala sanga taolisa au 
boe." 

4Boema Manetualain nafa'da Elia nae 
le'e? Manetualain nae, "Au hele basa 
Au hataholing lifun hitu so. Hataholi sila 
beita songo-tango lita Nitu Baa la fa." 

SLeondiak boe besak ia: hu no 
Manetualain susue-lalain de Ana hele 
basa hataholi lumanak so. 

6 Ana hele hataholi sila nana susue- 
lalain te ta hu ka nde tatao-nono'i nala 
fa. Nana metema hu ka nde hataholi 
daebafa ka tatao-nono'in de Manetualain 
heles soona, Manetualain susue-lalain 
ndia, ta matetuk so'on. 

7 Da'di, tao leo beek bai? Hataholi Israe 
la ta hapu hata fo ala sanga ka fa. 
Manahapu nana ka'da hataholi bubuanak 
esa fo Manetualain hele basa hataholi 
sila la so. Fe'e kala soona, basa-basas ta 
nau lamanene Manetualain hala nalolo 
na fa. 

8 Nana nai Susula Malalaok dale 
nanasulak nae leo ia, "Manetualain 
tao na dale nala ma dudu'a-aafi nala 
lamanggoa, de losa besak ia, mata 
nala beita lita ma di'idoo nala ta hapu 
lamanene fa." 

9Dauk boeo nafa'da nae, "Neme na 
fo, feta-dote nala da'di hihi'ik seluk neu 
aoina nala, boema da'di bolok fo da'di 
mamanak soaneu ala tu'da leo dalek leu 
fo lakalulutuk! 

10 Neme na fo mata nala da'di 
makahatuk fo ela ala boso hapu lita; 
ma nemena fo ala da'di pukudouk losa 
dodoo na." 

11 Au atane seluk bai: Lelek fo hataholi 
Yahudi la ala tu'da, ade dede'ak ndia 
da'di fo ela lakalulutuk do? Ta leondiak 
fa! Te hu ka nde sala-singo nala, de 
leoina fe'e kala nde hapu maso'da ka, 
nalosa hataholi Yahudi la, lape'da dalek 
neu leoina fe'ek sila la. 

12 Hu ka nde leoina Yahudi la lasala- 
lasingo ma ala ta tunga Manetualain 
hihii-nanaun fa, de Manetualain fe 
baba'e-papalan neu leoina fe'e kala. 
Lena-lenak metema leoina Yahudi la 
tututi-nanaton lo Manetualai na, malole 
falik, tao leo beeo Manetualain fes 
baba'e -papalak ba'ulena seluk bai! 

13 Tehu besak ia, malole lenak au 
kokolak o emi fo hataholi ta Yahudi la. 
Dodoo basa ia, au da'dileo Lamatua ka 
hataholi nadedenun soaneu leoina ta 
Yahudi la, au so'ulaik au belaba'ung ndia. 

14 Au amahena, au uni nape'da dalek 
fe au leoina ngala, fo no enok ndia, au 
hapu soi tefa ala sila nggelok. 

15 Hu ka nde Manetualain ta sipo kasa 
fa, de daebafa ka tututi-nanaton lo 
Manetualai na malole falik. Lena-lenak 
metema Manetualain sipo kasa! Tao leo 
bee o, dede'ak ndia sama na leo hataholi 
manamate kala laso'da falik! 

16 Metema loti bibia makasososa ka ala 
fen leo Manetualain neu soona, dede'ak 
ndia sosoa na nae, ala fe la'iesak loti ndia 
leo Manetualain neu boe. Ma metema 
Manetualain nanuu ai a oka na soona, 
dede'ak ndia sosoa na nae, Manetualain 
nanuu la'iesak ai ndia ndana nala boe. 

17 Ai zetu na ndanan nggelok, fo nde 
hataholi Yahudi la, nake'di henik so. Ma 
nai nanake'di henik sila mamana na 
lakadiditak ai Zetun fui ka ndana na, 
fo nde emi fo hataholi ta Yahudi la fa. 
Lakadiditak emi meu ndia, fo ela emi 
hapu mame'da mita basa hata malole 
lala'ena neme hataholi Yahudi la so'da 
samane na mai. 

18 Hu ndia de emi boso makadadaek 
hataholi nanake'dihenik sama na leo 
ai ndanak nanake'dihenik sila la. Emi 
muse mafandendelek te, emi ia ka'da ai 
ndanak mesa kana. Te ta ai ndanak fo 

ana hanihao ai oka na, te ai oka na nde 
hanihao ai ndana na dei. 

19 Tehu besak ia neukose emi mafa'da 
mae, "Hei, tehu ai ndanak sila Ia 
nanatatihenik fo ela lakadiditak au neu 
ai huu na!" 

20 Memak dede'ak ndia la'en Tehu sila 
nanatapahenik nanahu ta lamhele fa. 
Boema Manetualain sipok emi nanahu, 
emi mamahele. Da'di emi boso no 
dede'ak ndia de emi koao ndaeao: 
nasafali na emi muse bii mamata'u. 

21 Nana metema Manetualain ta nanuu 
susue-lalaik soaneu tu'u tapaheni 
hataholi Yahudi la sama na leo ai ndana 
matetuk sila la, soona, boso maedaenga 
neukose Ana ta nanuu susue-lalaik 
soaneu tu'u tapaheni emi fa! 

22 Da'di, no enok ia de, ita tita 
Manetualain dale malole na, ba'u na 
seli, ma nasa-melun boeo, ba'u na seli. 
Ana tao mangalalau sila fo manatao 
sala-singo kala, tehu dale na malole neu 
emi, sa'di emi maso'da mahele neme 
susue-lalain ndia mai. Metema ta soona, 
neukose emi boeo nanatu'u tapahenik. 

23 Boema la'eneu hataholi Yahudi 
sila la, metema ala tukatei-saledale 

soona, neukose sila nanasipo falik: nana 
Manetualain nanuu koasa soaneu Ana 
sipo fali kasa. 

24 Emi ta da'di meme hataholi ta 
Yahudi la fo sila sama na leo ai zetun 
fui ka ndana na. Naa, metema emi 
tu'u tapaheni emi ha'da paliim soona, 
emi nana nakadidita falik neu ai Zetun 
matetu ka, muda hata no hataholi Yahudi 
sila la fo Manetualain nakasasama kasa 
sama leo ai Zetun matetuk ndia ndana 
nala. Tao leo beeo, mudak la'iesa kana 
ba'eneu Manetualain nakadiditak fali 
kasa leo sila ai zetun matetu na huu na 
neu. 

2> Tolano-tolanoo ngala lemin! Au 
amahena emi boso mafa'da mae, emi 
malelak basa hata lala'ena so. Nana 
Manetualain nahiik dede'ak esa, tehu 
hataholi a beita bubulu kana fa. Hu ndia 
de, au nau emi bubulu kana: dede'a ka 
nde ia: Hataholi Yahudi nggelok langa 
batu, tehu ala ho'u lahele sila ha'da 
paliin ndia, losa ka'da hataholi ta Yahudi 
manamaik leo Manetualai na, dede'u 
nala lamadai. 

26 No enok ndia, basa hataholi Yahudi 
la neukose laso'da. Nana nai Susula 

Malalaok dale nanasulak nae leo ia, 
"Neukose, mane Manasoi-Tefa ka, Ana 
mai neme Sion mai: Neukose Ana 
kokaheni basa Yakob tititi-nonosin 
sala-singo nala. 

27 Neukose Au tao hehelu-balataa ka 
nde ia, no sila nai lelek fo Au fe do'o do 
ampon neu sala-singo nala." 

28 Hu ka nde hataholi Yahudi a, ta nau 
sipok Manetualain Hala Malole na fa de, 
ala dadi Manetualain musu noo nala: 
fo dede'ak ndia nini nanalak esa fe emi 
hataholi ta Yahudi la. Te hu ka nde 
Mantualain nde hele a de, Ana sue-lai 
nahele hataholi Yahudi sila la, hu sila 
bei-ba'ikai nala. 

29 Nana metema Manetualain hele 
hataholi esa fo Ana fen baba'e-papalak 
soona, Ana ta hela falik hata fo Ana taon 
ndia fa. 

30 Makahulu na emi ta tunga 
Manetualain fa. Tehu besak ia 
Manetualain nafa'da basa nae, hu ka nde 
hataholi Yahudi a ta nau tunga fa de,emi 
matapo'i neme sala-singo ka mai so. 

31 Hataholi Yahudi sila la leondiak boe. 
Besak ia ala ta nau tunga Manetualain fa, 
fo ela emi nananafa'dak, emi matapo'i 

meme sala-singo ka mai. Tehu mahani te 
neukose sila boeo nananafa'dak, latapo'i 
leme sala-singo ka mai boe. 

32 Nana Manetualain po'ilotak basa 
hataholi daebafak lala'ena, langa batu 
ka koasa nalas, fo daenga Ana hapu 
natu'du susue-lalain neu basa-basas. 

33 Tete'e ka, Manetualain su'ibeten ba'u 
na seli! Tete'e ka, manatee teno na ma 
malela na ba'u na seli! See ka nde hapu 
palisak matalolole nakeketu nala? See 
ka nde bubuluk eno na tao leo beek fo 
naue-nale'di? 

34 Nai Susula Malalaok dale nanasulak 
nae leo ia, "See ka nde bubuluk 
Manetualain dudu'a-aafin? See ka nde fe 
nanoli-nafa'dak neu Manetualain? 

35 See ka nde fe hai hata esa neu 
Lamatua ka nalosa nakaseti Lamatua ka 
balas ana?" 

36 Manetualain nde nakadada'dik basa 
hata lala'ena. Basa-basan da'di neme 
Manetualain mai, ma basa-basan soaneu 
Manetualain. Kokoa-kikio ba'eneu 
Manetualain losa dodoo na! Amin. 

lTolano-tolanoo ngala lemin! 

1 2 Manetualain malole na ba'u na 
seli neu ita. Hu ndia de au oke anseli 

fo ela leo bee na, emi fe emi so'da ma 
da'dileo tutunu-hohotu maso'da hehelik 
soaneu Manetualain fo nandaa no dale 
na. Emi huhule-haladoim neu Manetualai 
na, muse leondiak. 

2Boso tunga daebafak ia, ha'da-tataon. 
Neme na fo Manetualain tao na emi 
ha'da paliin da'di beuk, fo ela emi 
tukatei-saledale. No enok ndia, besa 
ka emi malelak matalolole Manetualain 
hihii-nanaun, fo nde, bee ka nde malole 
ma bee ka nde nandaa no dale na ma 
matetu-mandaa ka. 

3Manetualain fe basa baba'e-babatin 
neu au so. Hu ndia de au anoli-afa'da 
emi basa-basa mala fo boso mamatutua- 
mamadedema ao ina ma ba'u lenaheni 
emi aoina ma baba'u na. Te ela leo 
beena, emi mete aoina mala no dale 
nakaloe-nakadaek; esa-esak mete aoina 
na tunga be'ibalakaik fo Manetualai fe 
neun, hu ka nde namahele Yesus. 

“Ita ao paa na lima ein ba'u ka. Lima 
eik sila, esa-esak nok ndia belaba'un. 

SIta leondiak boe. Leomae ita ba'u ka, 
tehu ita nalupa aok esa nanahu ita da'di 
esa to Kristus. Boema ita esa natutik no 

esa da'dileo lima eik neme ao paak esa 
mai. 

ŜIta esa-esak nok baba'e-babatin 
soaneu nalalau-naoono. Manetualain fe 
baba'e-babatik ndia neu ita tunga dale 
susue na. Hu ndia de, ita muse pake 
baba'e-babatik sila la. Hataholi fo ana 
hapu baba'e-babatik soaneu tui-benga 
Manetualain dede'a-kokolan soona, 
muse ana tui-benga dede'a-kokolak sila 
tunga ndia be'i balakain. 

7 Hataholi fo ana hapu baba'e-babatik 
soaneu tulu-fali hataholi fe'ek soona, 
muse te'e-te'e ana tulu-fali hataholi 
fe'ek. Hataholi fo ana hapu baba'e- 
babatik soaneu nanoli soona, muse 
nanoli te'e-te'e. 

8 Hataholi fo ana hapu baba'e-babatik 
soaneu ana fe manggatek neu hataholi 
fe'ek soona, muse te'e-te'e ana fe 
manggatek neu hataholi fe'ek. Hataholi 
fo ana hapu baba'e-babatik soaneu ana 
fe hata fo ndia nanuun leo hataholi 
fe'ek neu soona, muse ana taon no 
dale katematuak. Hataholi fo ana 
hapu baba'e-babatik soaneu nauli- 
nalanga soona, muse naulu-nalanga 
no te'e-te'ek. Hataholi fo ana hapu 

baba'e-babatik soaneu sue-lai hataholi 
fe'ek soona, muse ana sue-lai no dale 
katematuak. 

9 Sue-lai no matetu na. Makamu- 
makadau tatao-nono'i mangalau ka, ma 
ho'u mahele tatao-nono'i malole a. 

10 Fla leo bee na emi masue-malai ao no 
dale katema-tuak sama na leo tolanook 
esa nai bobongik esa dalek, ma ela leo 
bee na esa fe ha'da-holomata neu esa. 

11 Maue-male'di no manggatek. Boso 
pela-bale. Maue-male'di soaneu Lamatua 
ka tunga Manetualain Dula Dale na 
hehela-nonolen. 

12 Fla leo bee na mamahena neu ka'da 
Lamatua ka no namahokok, boso haelai 
mamanasa nai toto'a-tataa ka dalek, ma 
hule-haladoi mahele. 

13 Tulu-fali ma tao matetu hataholi 
Salani fe'ek paluu na, ma sipok emi 
tolanoom fo namahehelek esa leo emi 
umam no namahokok, leomae emi beita 
malela kana fa. 

14 Moke neu Manetualain fo ela Ana 
ba'e-pala hataholi manatao mangalauk 
neu emi a. Hei, moke Manetualain fes 
baba'e-papalak fo boso soo-supas. 

15Mamahoko mo hataholi 
manamamahoko kala, ma kii mo 
hataholi manakii kala. 

16 Maso'da nai mole-dame a dalek. Boso 
koao-ndae ao, te tao aoina ma sama no 
hataholi ta nananita-nalela kala. Boso 
mafa'da mae emi hataholi malela kala, 
te se'kona ta leondiak fa. 

17 Metema hataholi tao mangalauk 
neu emi soona, boso bala sana ninik 
mangalauk. Tao malole tunga hataholi a 
mata memete na. 

18 Sanga enok tao leo bee fo maso'da 
mole-dame mo basa hataholi lala'ena. 

19 Tolano-tolanoo ngala lemin! Boso 
balas nape'da dalek no nape'da dalek, 
neme na fo Manetualain nde huku nana. 
Nana nai Susula Malalaok dale nanasulak 
nae, "Au nde manabala sa. Neukose 
Au nde huku nana." Lamatua ka nae 
leondia. 

20 Dede'a nasafali na nae, metema o 
musu noo ma namala'a soona, fen na'a: 
ma metema ana maa ma'da soona, fen 
ninu. Nanahu no tatao-nono'i leondia ka 
de, neukose emi tao man ana mae. 

21 Boso po'ilotak mangalau ka paleta 
emi so'da ma, te ela leo bee na emi sengi 
mangalau ka ninik tatao-nono'i malole. 

1 Hataholi lala'ena muse tunga 

13 manapaleta paleta na, nana 
ta hapu manapaleta sa boen fo ana 
hapu koasa neme Manetualain mai 
fa. Manapaleta besak ia la, lakalala'ok 
paleta nala tunga Manetualain paleta na. 

2Hu ndia de hataholi fo ana laban 
manapaleta, sama na leo ana laban 
hata fo Manetualain naketu basan. De 
hataholi manatao leondia ka, neukose 
ana hapu huhukuk. 

3Nana, hataholi manatao malole a, ta 
paluu bii manapaleta fa. Ka'da hataholi 
manatao mangalau ka nde muse ana 
bii. Metema emi nau fo ela emi boso bii 
neu manapaleta soona, emi muse tao 
malole, fo emi nanakoa-kiok. 

4Nana manapaleta nde bee na 
Manetualain atan, fo naue-nale'di 
soaneu emi malole ma. Tehu metema 
emi tatao-nono'im mangalau ka soona, 
memak emi muse bii manapaleta, nana 
manapaleta nanuu koasa soaneu ana 
huku hataholi. Manapaleta nde bee na 
Manetualain atan, fo naketu hataholi 

manatao tatao-nono'i mangalau kala 
tunga Manetualain nakeketu na. 

"Hu ndia de, emi muse tunga 
manapaleta, ta ka'da hu ka nde emi ta 
nau ala huku emi fa te, hu ka nde neme 
emi dale bobongoana ma mai. 

6 Ndia boeo ana da'di netes esa soaneu 
emi bae bea, nana manapaleta nde bee 
na Manetualain lima ein, fo nakalala'ok 
belaba'u hehelik ndia. 

7 Da'di, bae hata fo emi muse baen 
leo manapaleta neu. Bae bea metema 
emi muse bae bea. So'ulaik sila fo muse 
nanaso'ulaik, ma fe ha'da-holomata neu 
sila fo muse nanafe ha'da-holomata. 

8 Boso mahuta su'di see, hata esa boen, 
ta'da fe'e huta nasue-nalai ao ka. Nana 
hataholi manasue-lai nonoo hataholi na, 
ana tao natetu basa Musa hoholo-lalanen 
lala'ena. 

9 Nana agama Yahudi, hoholo-lalanen 
nafa'da ae, boso hohonge, boso manisa, 
boso mamanako, boso dale he'di hataholi 
hata-heton: basa sila la lakabubua lo 
hoholo-lalanek fe'e kala, fo huu na ka'da 
hoholo-lalanek esa mesa kana, fo nde, 
"Sue-lai o nonoo hataholi ma sama leo o 
sue-lai o aoina ma." 

10 Hataholi manasue-lai hataholi fe'e ka, 
ana ta tao mangalauk neu hataholi ndia 
fa. Da'di hataholi fo manasue-lai nonoo 
hataholi na nde bee na, hataholi fo ana 
tao natetu basa agama hoholo-lalanen 
lala'ena. 

11 Fe'ek neme ndia mai, emi bubuluk 
mae, faik ia nde bee na faik soaneu emi 
fo'a meme emi susungu ma dalek mai. 
Nana fai na losa soaneu ita nanasoi-tefa 
ka, besak ia ana deka neme lelek fo besa 
ka ita mulai tamahele a. 

12 Le'odae ka hihii nae seli ia so, 
de ba'ihanak seluk bai te, neukose 
mangale'do ia so. Da'di, malolelenak ata 
hahae tao tatao-nono'i makahatu ka 
leona. Ita muse tahehele ao tala ninik 
teetafa mangale'do ka. 

13 Ita muse tao tatao-nono'i nanakoa- 
kiok sama leo mandoofai hataholi a 
tao-no'in nai fai lele'do na: boso tao 
feta-dote lena neme dae too mai, do 
mafuk ala-lalu. Boso sosoapiao, do 
matu'du ha'da-tatao ha'da tak. Boso 
mahote, do mape'da dalek neu hataholi. 

14 Neme na fo Lamatuak Yesus Kristus 
nde naketu hata fo emi muse tao-no'i 
hana. Ma boso tunga hataholi masala- 

masingo kala ha'da-paliin fo sa'di ala tao 
latetu sila nasamelun. 

1 4 1 Hataholi fo ta namahehele hata 

fo namahelen soona, emi muse 
sipo kana no malole. Boso male'a moon, 
la'eneu ndia hahapun ndia. 

2 Hataholi nggelok hahapu na nae, ndia 
na'a su'di bee ka. Tehu hataholi nggelok 
namahehele na bei tapandoes; ana hii 
na'a ka'da uta-aidoo mesa kana. 

3 Hataholi fo mana'a su'di bee ka ndia, 
boso fe salak neu hataholi mana'a ka'da 
nana'a mata kisa ka: ma hataholi mana'a 
ka'da nana'a mata kisa ka, boso fe salak 
neu hataholi mana'a basa hata lala'ena, 
nana Manetualain sipok hataholi ndia so. 

4See emi ia, de nalosa emi muse 
maketu-mala'di hataholi fe'ek ata na? 
Fafa'kama ata ndia tu'u do fo'a boeo, ata 
ndia tua na ito-aton ndia. Ma memak ata 
ndia neukose napadeik natetu, nanahu 
Lamatua ka nabe'i fen napadeik natetu. 

> Hataholi nggelok lamahele, faik esa 
malole na lenaheni fai fe'e-fe'e kala, tehu 
hataholi nggelok bai soona lae, basa fai 
kala matak esa. Neme na fo hataholi a 
esa-esak naketu aon tunga ndia dale 
nakeketu na. 

6 Hataholi fo namahele ka'da faik esa 
nde malole ndia, ana tao leondiak fo 
ana fe ha'da-holomata neu Lamatua 
ka. Boema hataholi fo na'a basa hata 
lala'ena ndia, ana tao leondiak fo ana 
e ha'da-holomata neu Lamatua ka, 
nanahu noke makasi neu Manetualain hu 
ka nde nana'a-nininuk sila la. Leondiak 
boe, hataholi fo na'a ka'da nana'a mata 
kisa ka, hataholi ndia boeo ana fe 
ha'da-holomata neu Lamatua ka, ma 
noke makasi neu Manetualain. 

7 Ta hapu hataholi esa boen neme ita 
mai, naso'da soaneu ka'da aoina na 
mesa kana fa; ma ta hapu hataholi esa 
boen neme ita mai, ana mate soaneu 
aoina na mesa kana fa. 

8Metema ita taso'da soona, taso'da 
soaneu Lamatua ka. Boema metema 
ita mate soona, mate soaneu Lamatua 
ka boe. Da'di, leomae ita taso'da do ita 
mate boeo, Lamatua ka nuun ita. 

9 Kristus mate de naso'da falik so. Hu 
ndia de Ana da'di Lamatuak soaneu 
hataholi maso'da kala ma soaneu 
hataholi manamate basa kala boe. 

10 Da'si, tolano-tolanoo ngala lemin! 
Sosoak hata, fe salak neu emi tolanoom 

fo namahehelek esa? Ma sosoak hata, 
emi mafa'da mae hataholi ndia nai 
daeanak? Ita basa-basa tala neukose 
tasasalematak to Manetualain soaneu 
nananaketu-nala'dik. 

11 Nai Susula Malalaok dale nanasulak 
nae, Lamatua ka nae, "Tete'e ka", 
"neukose basa hataholi lala'ena, sene- 
do'ok nai Au mata nga, ma basa hataholi 
lala'ena, neukose ala manaku lae, Au 
nde Manetualai na." 

12 Da'di, ita esa-esak muse tataa 
basa ita tatao-nono'in lala'ena neu 
Manetualain. 

13 Hu ndia de ita esa boso sanga esa 
sala na. Te sanga enok fo daenga boso 
no emi tatao-nono'im fo emi tolanoom 
fo namahehelek esa ana tu'da leo 
sala-singo ka dalek leu. 

14 Nanahu au da'di esa o Lamatuak 
Yesus so, de au amahele ta hapu 
hata esa boen fo manggenggeok 
so'on: tehu dede'ak ndia ana da'di 
manggenggeok soaneu hataholi esa, 
metema hataholi ndia nafa'da nae, hata 
ndia manggenggeok. 

15Tehu metema emi mi'a hata esa, 
fo nini dale he'dik fe emi tolanoom fo 

kamahehelek esa soona, emi tatao- 
nono'im ndia ta tunga susue-lalai ka 
so'on, Metema Kristus mate soaneu 
hataholi esa, soona boso po'ilotak 
hataholi ndia namahehele na nalutun, 
nanahu hata fo emi mi'ak ndia. 

16 Hu ndia de, hata fo malole ba'eneu 
emi ndia, boso po'ilotak hataholi fe'ek 
nafa'da nae, ta malole fa. 

17 Nana metema Manetualain paleta 
hataholi esa so'da na soona, hata fo na'a 
do nininun ndia, ta paluu so'on. Fo paluu 
ka nde hataholi ndia tunga Manetualain 
hihii-nanaun, dale na tesa-tama, ma ana 
sipo namahokok fo Manetualain Dula 
Dale na ba'e fe nana. 

18 Hataholi fo nalalau-naoono Kristus no 
enok leondia ka, hataholi ndia nandaa 
no Manetualain dale na, ma hataholi fe'e 
kala fe ha'da-holomata neun. 

19 Hu ndia de, ita dale dudu'a na muse 
nai ka'da nai mole-dame a dalek tataas 
esa, ma esa nafofo'a esa namahehele 
na. 

20Boso hu ka nde nana'a-nininu ka 
fo emi tao malutu hata fo Manetualain 
tao basak ndia. Memak basa nana'ak 
lala'ena ta nanakena-ka'ik soaneu ta'a 

fan: tehu metema hata fo emi mi'ak ndia 
nini sala-singok fe hataholi fe'ek soona, 
emi sala ndia so. 

21 Malolelenak boso mi'a paa do minu 
angol do tao ka'da su'di bee ka, metema 
dede'ak ndia ta nini fe tolanook fo 
namahehelek esa, nasala-nasingo. 

22 Neme na fo hata fo emi mamahelen 
ndia, emi taon nai ka'da Manetualain 
mata na soaneu emi mesa ma. Hataholi 
fo ana ta ne'ek soaneu name'da nasala 
neu hata fo nafa'da nae ndoos ndia, 
soona hataholi naua-nanale. 

23Tehu hataholi fo dale na bei 
naba'e soaneu na'a hata esa,tehu neu 
makabuina boema na'a nana'ak ndia 
soona, Manetualain fe salak neu hataholi 
ndia; nana hataholi ndia ta tao tunga 
namahelena la'eneu hata fo ndoos 
ma hata fo masala ka fa. Ma ana tao 
hata esa ta no namahehelek fa soona, 
sala-singok ndia. 

1 5 lIta fo tamahehele te'e-te'e neu 

hata fo ita tamahelek ndia soona, 
ita boso haelai tamanasa hataholi fo 
namahehele na beita natea-nahele fa 
ndia, hahapu na. Ita boso tao tamahoko 
ka'da ita aoina na mesa kana. 

2 Nasafalina, ita esa-esak muse tao 
tamahoko ita tolanoo na dale na fo 
nini malole fe tolanook ndia, fo daenga 
namahehele na boetai natea-nahele. 

3 Nana Kristus boeo ta dudu'a-dodoo 
ka'da namahoko na mesa kana fa. Nai 
Susula Malalaok dale nanasulak nae 
leoia, "Nakamu-nakadauk fo ala fe O 
lu'alepa kala, ala tu'da mai au lain." 

“Basa hata fo nanasulak nai Susula 
Malalaok dale ndia, nde bee na soaneu 
nanoli ita. Nana nanolik fo ita sipon 
neme Susula Malalao ka, ana tao na ita 
takatatakat ma balakaik, nalosa ita hapu 
tamahena neu Manetualain. 

“Ela leo bee na Manetualain, fo 
manatao natea-nahele ma mana kokoe- 
nanasi hataholi daebafa ka, tulu-fali ita 
fo taso'da no teikesa-dalekesa, tunga 
Kristus heheo-hihilun. 

6 No teikesa-dalekesa, tolanoo kala 
basa-basa mala koa-kio Manetualain fo 
ita Lamatuan Yesus Kristus Aman. 

7 Hu ndia de, ela leo bee na, emi esa 
sipok esa no namahokok, sama na 
leo Kristus boeo Ana sipok emi fo emi 
koa-kio Manetualain. 

ŜNana, mafandendelek te, Kristus 
nalalau-naoono hataholi Yahudi la a, 
fo ela ana da'di natutu'duk esa nae, 
Manetualain ta nafandele heni tao natetu 
hehelu-balataan neu ita bei ba'ikai nala. 

9Yesus boeo Ana tao na leoina fe'e 
kala koa-kio Manetualain, nanahu 
Manetualain dale na malole neus. Nai 
Susula Malalaok dale nanasulak nae 
leoia, "Hu ndia de neukose au koa-kio O 
nai hataholi fe'e kala tala'da, neukose au 
akamee nakamee kokoa-kikiok soaneu 
O na'de ma." 

10 Hapu nanasulak nae leoia boe, 
"Mamahoko mo Manetualain hataholi 
kamahehelen fo nanahele kala hei leoina 
la lemin." 

Ma nae leoia boe, "Koa-kio 
Manetualain, hei basa leoina la lemin, 
ela leo bee na, basa hataholi lala'ena 
koa-kion!" 

12 Boema Yesaya nafa'da nae leoia 
boe, "Neme Isai tititi-nonoin, neukose 
hataholi esa to'da mai fo neukose Ana 
paleta basa leoina lala'ena: Hataholi ndia 
nde leoina sila la lamahena ka." 

13 Manetualain nde bee na emi mamana 
namahehena ma. Ela leo bee na Ana 

tao nahenu emi dale ma ninik basa 
namahokok ma so'da-molek lala'ena, 
nanahu emi mamahelen, fo ela no 
Manetualain Dula Dale na koasa na, emi 
boetai mamahena neu Manetualain. 
14Tolano-tolanoo ngala lemin! Au 
amahele, emi bei manuu dede'a malole 
ba'u ka. Emi boeo malelak basa-basan 
lala'ena, ma emi esa naoli esa boe. 

15 Tehu la'eneu dede'a kikisa kala, au 
balataa emi no mahelek nai susulak ia 
dalek, nanahu Manetualain ba'ebati fe 
au belaba'uk ndia. 

16 Ana tao au da'di Kristus malalau- 
maoonon fo nadenu au u leo leoina ta 
Yahudi la u. Ma au alalau-aoono da'dileo 
imam fo tui-benga Manetualain Hala 
Malole na neu hataholi ta Yahudi la fo ala 
da'di tutunu-hohotuk neu Manetualain 
fo Ana sipo kasa. Ela leo bee na, 
Manetualain Dula Dale na tao nalalao- 
nalalafus fo ala da'di tutunu-hohotu 
malalaok soaneu Manetualain. 

17 Da'di, hu ka nde au da'di o Kristus 
Yesus, de au amahoko neu au uele'din 
ba'eneu Manetualain. 

18 Au apalani kokolak ae leondia ka'da 
la'eneu hata fo Kristus taon tunga au 

soaneu hela-nole hataholi ta Yahudi la 
tunga Manetualain. Au tao dede'ak sila 
la ninik hala-kokola ka ma tatao-nono'ik, 

19 ma ninik manda'di beu kala ma 
dede'a matua ina la: basa sila la leme 
Manetualain Dula Dale na koasa na 
mai. Hala Malole la'eneu Kristu sa, au 
tui-benga basa-basan neu hataholi la, 
mulai neme Yerusalem losa Ilirikum. 

20 Au dale hihii nga nde, tui-benga 
Manetualain Hala Malole na nai mamanak 
fo nai bee, hataholi a beita namanene 
la'eneu Kristus. Nana au ta nau 
apadedeik au uele'ding neu fanderen fo 
hataholi fe'ek nde tao nana, lain fa. 

21 Nai Susula Malalaok dale nanasulak 
nae, "Hataholi fo beita sipo halak la'eneu 
Lamatua ka, neukose litan: ma sila fo 
beita lamanene neukose lalela kana." 

22Hu ndia de, nasi'a su'di bee 
ka napangengge au fo au ta ne'i 
donge-dama emi fa. 

23Tehu besak ia soona, au uele'ding 
manai nusak sila la, basas so. Teuk 
lamalala, au hii ne'i donge-dama emi. 

24 Mahani te metema au la'ola'di emi 
kota ma nai au leleo-lala'ong leo Spanyol 
u soona, au amahena au hapu atongo 

o emi, fo amahoko dodooana fa o emi. 
Basa ndia soona, au amahena emi 
tulu-fali au nai au leleo-lala'ong leo 
Spanyol u. 

25Tehu besak ia au sanga u leo 
Yerusalem u fo au uni tutulu-fafalik 
fe Manetualain hataholi kamahehelen 
manai naa la. 

26 Nana salanik manai Makedonia 
ma Akhaya la lakaheik basa, ala fe 
tutulu-fafalik neu tolano-tolanook fo nuu 
ta-hata tak manai Manetualain hataholi 
kamahehelen Yerusale ma. 

27 No dale namahokok ala ho'i 
nakeketuk soaneu ala tao dede'ak ndia. 
Memak tunga ndoo na, sila landaa 
tulu-fali tolanoo nuu ta-hata tak mannai 
Yerusalem sila la: nana neme hataholi 
Yahudi, hataholi ta Yahudi sila la sipo 
basa Manetualain baba'e-papalan so. 
Da'di hataholi ta Yahudi sila la boeo, 
landaa tulu-fali hataholi Yahudi la ninik 
baba'e-papala hata-heto. 

28 Metema au belaba'ung ia basan, ma 
au fe hataholi manai Yerusalem sila Ia 
tutulu-fafalik fo lakabubua basak ndia 
soona, au u leo Spanyol u fo au tuli emi 
kota ma. 

29 Metema au ne'i soona, tao leo bee 
o au nene'ing ndia, nini baba'e-papala 
ba'u neme Kristus soaneu emi. 

30 No ita Lamatuan Yesus Kristus na'de 
na, ma no Manetualain Dula Dale na fe 
susue-lalai ka, au oke anseli neu emi, 
ela leo bee na emi hule-haladoi te'e-te'e 
sama-sama mo au neu Manetualai 
soaneu au. 

31 Hule-haladoi leona, fo ela Manetualain 
se'ipo'i au neme hataholi kamahehele tak 
manai Yudea la liman mai, ma fo ela au 
belaba'ung soaneu au uni tutulu-fafalik 
leo Yerusalem neu a, Manetualain 
hataholi kamahehelen manai Yerusale 
mala, ala sipon no namahokok. 

32 No enok ndia, metema Manetualain 
nau soona, au ne'i leo emi no dale 
namahokok. Ma neukose au dale nga 
namahoko nai emi tala'da. 

33 Fla leo beena Manetualain, fo manafe 
mole-dame neu hataholi daebafa ka, no 
emi basa-basa mala. Amin. 

1 Au hii fe emi malelak ita tolano 

1 6 inan, Febe. Nalalau-naoono nai 
salani Kengkrea la. 

2Sipokana sama leo Lamatua ka 
hataholi kamahehelen. Memak hataholi 

fo namahele neu Manetualai na, esa 
muse sipok esa leondiak. Tulu-falin, 
metema ana paluu tutulu-fafalik neme 
emi mai, nanahu ana tulu-fali hataholi 
ba'u so, ana tulu-fali au so boe. 

3 Manduku-malosak au nate'a nga neu 
Priskila no Akwila, au nonoong fo ami 
basa-basa mala maue-male'di soaneu 
Kristus Yesus. 

4Isabaina mate duas nanahu ala nau 
tulu-fali au. Au oke makasi neu duas, 
ma ta ka'da au mesa nga fa, tehu basa 
salanik leoina fe'ek fo hataholi ta Yahudi 
la boeo, loke makasi neu duas. 

> Manduku-malosak au nate'a nga neu 
salanik fo lakabubua nai duas uman. Ma 
neu Epenetus fo au sue-lai ka. Ndia nde 
hataholi makasososak fo namahele neu 
Kristus nai nusa Asia. 

6 Manduku-malosak au nate'a nga neu 
Maria boe. Nue-nale'di puselaipana 
soaneu emi so. 

7 Manduku-malosak au nate'a nga neu 
Andronikus no Yunias boe. Sila dua bei 
leo esa lo au, ma duas masok hai bui 
sama-sama lo au. Au beita amahele 
Kristus fa te, duas lamahele lakahuluk 

so. Sila nde nananita-nalelak nai basa 
hataholi nadedenu kala dalek. 

8 Manduku-malosak au nate'a nga neu 
Ampliatus, fo au sue-lai ka, nana ndia no 
au sama-sama da'di esa mo Lamatua ka 
SO. 

9 Manduku-malosak au nate'a nga neu 
Urbanus, fo ita nonoo maue-male'din 
soaneu Kristus. Manduku-malosak au 
nate'a nga neu Stakhis fo au sue-lai ka 
boe. 

10 Manduku-malosak au nate'a nga 
neu Apeles. Lilinekan neu Kristu sa, 
nananitak so. Manduku-malosak au 
nate'a nga neu Aristobulus tolano ka'a 
fa'di nala, 

11 ma neu Herodion boe. Ndia bei leo 
esa no au. Manduku-malosak au nate'a 
nga neu tolano-tolanook fo namahehelek 
esa nai Narkisus tolano ka'a fa'di nala 
dalek. 

1? Manduku-malosak au nate'a nga 
neu Trifena no Trifosa fo laue-lale'di 
puselaipana no lalalau-laoono neu 
Lamatua ka, ma neu Persis fo au sue-lai 
ka. Ndia boeo, naue-nale'di puselaipana 
soaneu Lamatua ka so. 

13 Manduku-malosak au nate'a nga 
neu Rufus no inan, fo ba'eneu au 
soona, sama leo au ina bonging so. 
Rufus nde bee na, Lamatua ka hataholi 
nanakoa-kion. 

14 Manduku-malosak au nate'a nga 
neu Asinkritus, Flegon, Hermes 
Patrobas, Hermas, ma basa tolanook fo 
namahehelek esa, fo sama-sama los lai 
ndia. 

15 Manduku-malosak au nate'a nga 
neu Filologus ma Yulia; neu Nereus ma 
feton; neu Olimpas ma neu basa hataholi 
kamahehelek fo sama-sama los lai ndia. 

16 Matete'aok no susue-lalaik sama leo 
tolanoo Salani ka. Basa Kristus salani 
nala landuku-lalosak sila nate'a na neu 
tolano-tolanoo kala. 

17 Tolano-tolanoo ngala lemin! Au 
dokodoe anseli: Fo ela leo bee na,manea 
matalolole soaneu hataholi mana 
makadada'dik nasi'da-naba'e ka ma 
manatao tasibu hataholi a namahehelen 
neu Lamatua ka. Dede'ak ndia,ta nandaa 
no hata fo lanolin neu emi a fa. Madook 
aoina mala neme hataholi leo sila kala 
mai. 

18 Nana hataholi manatao leondia ka, 
ta naue-nale'di soaneu ita Lamatuan 
Kristus fa, te soaneu ala tao latetu 
sila dale hihii na. No fufu'di-oo'dok ma 
dede'a-kokola makee-mamina nala, ala 
ke'dindiu hataholi fo ala ta bubuluk 
hata-hata esa boen. 

19 Basa hataholi la bubuluk basa 
lae, emi lilineka neu nanolik la'eneu 
Manetualain Hala Malole na. Ma au 
amahoko neu dede'ak ndia la'eneu emi. 
Au nau fo ela emi manatee tenom la'eneu 
dede'a malole la ma emi mamanggoa 
la'eneu dede'a mangalau kala. 

20 Manetualain fo manafe mole-dame 
neu hataholi daebafa ka, neukose Ana 
tao Nitu neu emi koasa ma dae, fo tao 
makalulutu kana. Ela leo bee na ita 
Lamatuan Yesus Kristus ba'e-pala emi 
tataas esa! 

21 Au nonoong Timotius, ana haitua fe 
emi nate'ak boe. Leondiak boe, Lukius, 
Yason, ma Sosipater, fo sila bei leoina 
esa lo au. 

22 Au fo Tertius nde sulak susulak ia. Au 
haitua nate'a susue-lalaik neu emi. 

23 Gayus haitua nate'a na neu emi. Au 
leo nai uman, ma ami salani mala boeo 

ala masok lai ndia. Erastus fo malanga 
doik nai kota ndia, ana haitua nate'a 
na neu emi. Leondiak boe, ita tolanoon 
Kwartus. 

24 Fla leo bee na ita Lamatuan Yesus 
Kristus fe baba'e-papalan neu emi. Amin. 

25 Kokoa-kikiok neu Manetualain! 
Nanuu koasa fo natetea-nahehele emi 
namahehele ma, nandaa no Manetualain 
Hala Malolen fo au tui-bengan la'eneu 
Yesus Kristus. Au tui-benga halak ndia 
nandaa no hata fo Manetualain nafa'da 
ka: fo nde la'eneu Manetualain dale 
tutu'un fo teu netek eli la, hataholi a 
beita bubulu kana fa. 

26 Tehu besak ia, no Manetualain paleta 
matea-mahele na, de dale tutu'uk ndia 
nananatu'duk ma nanatui-bengak neu 
basa leoina lala'ena, tunga nabi la susula 
lii na, fo ela sila basa-basas lamahele ma 
ala tunga Manetualain. 

27 Ndia nde Manetualain fo kisak ma 
manatee tenok. Ela leo bee na, nanaso'u 
namadedemak losa dodoo na, tunga 
Yesus Kristus! Amin. Ha'da-holomata 
neme ami, Paulus, fo Yesus Kristus ata 
na 


1 Korintus 


1 Tolano-tolanook fo Manetualain 
salanin manai Korintu sa lemin! 

Manetualain nalo talanoo kala soaneu 
da'di Ndia hataholi kamahehelen, 
nana Kristus Yesus nuun tolanoo kala 
sama-sama mo basa hataholi manai su'di 
bee a, fo ala sene-do'ok neu Lamatuak 
Yesus Kristus, fo nde sila Lamatua na ma 
ita Lamatua na boe. Au fo Paulus, ma 
ita tolanoon Sostenes, ami mamahena, 
ela leo bee na, ita Aman Manetualain, 
ma Lamatuak Yesus Kristus, fe baba'e- 
papalak ma so'da-molek neu emi. Au 
sulak susulak ia, da'dileo Kristus Yesus 
hataholi nadedenun, fo nanaso'uk neme 
Manetualain mai ma ninik hihii-nanaun 
boe. 

2 (1:1) 

3(1:1) 

4Au oke makasi tataas esa neu 
Manetualain soaneu emi, nana emi sipo 
basa baba'e-papalak neme Manetualain 
tunga Kristus Yesus so. 

> Nana emi da'di Kristus nuun so, 
boema emi so'da ma namasu'i nai basa 
dede'ak lala'ena dalek, ma emi malela 
ma nai basa hata lala'ena dalek dema 
na seli, ma emi manoli malelak malelak 
ndia. 

6 Ndia natu'du nae, Hala Malole la'eneu 
Kristu sa, ana da'di esa no emi nai emi 
dalem dale so, 

7de nalosa emi ta to'a ta baba'e- 
papalak esa boen, nai lelek emi bei 
mahani ita Lamatuan Yesus Kristus 
mamai na, fo basa hataholi la litan. 

8 Neukose Kristus nde nanea matan 
emi losa mate'e na; fo ela nai lelek 
Ana falima'in te, Ana ta hapu na emi 
masala-masingok fa. 

9 Manetualain fo hapu nananamahelek 
te'e-te'e a, Ndia nde Manetualain fo nalo 
basa emi soaneu da'di esa mo Ana na, fo 
nde ita Lamatuan Yesus Kristus. 

10 Tolano-tolanoo ngala lemin! No ita 
Lamatuan Yesus Kristus na'de na, au 
oke fo ela emi basa-basa mala teikesa 
dalekesa: fo ela nasi'da-naba'e ka, 
boso da'di nai emi dalek. Ela leo bee 
na emi da'di esa, teikesa dalekesa, ma 
dudu'a-aafik esa. 

11 Nana Kloe uma isi nala lafa'da au lae, 
hapu nale'a-napili ka nai emi dalek. 

12 Fo au dudu'a ka nde lae, nai emi 
dalek hapu nggelok lafa'da "Au tunga 
Paulus," ma nggelok boeo lae, "Au tunga 
Apolos" ma nggelok lae, "Au tunga 
Petrus", ma nggelok seluk bai soona lae, 
"Au tunga Kristus." 

13 Hapu nai bee, Kristus nanababa'ek! 
Paulus ta mate nanalona-nggangek 
soaneu emi fa! Emi boeo ta nanasalanik 
soaneu da'di Paulus ana manatungan fa 
hetu? 

14 Makasi ba'u ka, au ta salani hataholi 
esa boen nai emi dalek fa, ka'da Kripus 
ma Gayus. 

15 Da'di boso nalosak hataholi esa boen 
nafa'da nae, au salani basa ndia soaneu 
da'di au ana manatungan. 

16 Eh hei, memak Stefanus no uma isi 
nala, au nde salani sala. Tehu fe'ek neme 
ndia mai soona, au afandendelek, ta 
hapu seluk hataholi fe'ek fo au salani fa. 

17 Kristus ta nadenu au soaneu salani 
hataholi fa, te soaneu tui-benga Hala 
Malole maneme Manetualai na mai: ma 
au muse tao dede'ak ndia no ta pake 
hataholi daebafa ka malela kokola na 

boen, fo ela Kristus mamaten nai ai 
nggangek lai na, koasa na boso da'di 
sosoa-ndandaa tak. 

18 Nana ba'eneu hataholi fo ana la'ok 
nasale leo mamate-momopo ka neu 
a, halak la'eneu Kristus mamaten 
nai ai nggangek lai na, nalupa tutui 
masapepekok basa sila la. Tehu ba'eneu 
ita fo Manetualain soi tefa basa ka, 
tutui-bebengak ndia, nalupa eno-dalak 
soaneu Manetualain natu'du koasa na. 

19 Nana nai Susula Malalaok dale 
Manetualain nafa'da nae, "Neukose Au 
tao tasibu hataholi malela kala manatee 
teno na, ma neukose Au tao a hataholi 
malelaina la malela na sapu-lalo." 

20 Naa, sosoak hata hataholi malelak 
manatee tenok sila la? Sosoak hata 
hataholi malelaina la? Sosoak hata, 
hataholi dodole maneu manai daebafak 
ia la? Manetualain natu'du basa nae, 
manatee teno daebafak ia, nde bee na 
manakokola bafa lou kala! 

21 Nana leomae hataholi daebafa ka 
malela na leo beek boeo, ana ta hapu 
nalelak Manetualain ninik ndia malelan 
ndia fa. Te lena-lenak, hu ka nde 
Manetualain manatee teno na de, Ana 

nau soi tefa na hataholi fo lamahele 
neun, tunga halak fo ami tui-bengan fo 
daebafa ka nafa'da nae, kokola bafa louk 
basa sila la. 

22 Hataholi Yahudi la loke lakaseti 
manda'di beuk, fo ana da'di buti, ma 
hataholi Yunani la paluu ka'da manatee 
teno daebafa ka. 

23 Tehu ita ia ka'da tui-benga Kristus, 
fo manamatek nai ai nggangek lai na. 
Tutuik ndia, ana tao na hataholi Yahudi 
la lamanasa, ma hataholi ta Yahudi la 
lafa'da lae, tutui bafa louk basa sila la. 

24Tehu ba'eneu Manetualain nalo 
basa hataholi la, nau hataholi Yahudi 
do hataholi ta Yahudi boe, tutuik ndia 
nalupa Manetualain eno-dalan soaneu 
natu'du koasa na, ma manatee teno na. 

25 Nana hata fo nananitak nggoak nai 
Manetualai na, ndia nde bee na manatee 
tenok fo lenaheni hataholi daebafa ka 
manatee teno na, ma hata fo nananitak 
tapandoes nai Manetualai na, ndia nde 
bee na balakai na lenaheni hataholi 
daebafa ka balakai na. 

26 Tolano-tolanoo ngala lemin! So'ba 
mafandele su'dik emi heheo-hihilum nai 
lelek fo Manetualain nalo emi a. Nai 

emi dalek, hapu ka'da lumanak mesa 
kana manatee tenok, do manakoasa do 
matua-madema tunga hataholi a mata 
memete na. 

27 Nana memak Manetualain sue hele 
hata fo hataholi daebafa ka nafa'da 
nae nggoak, fo ela hataholi malela 
kala ala mae. Ma Manetualain boeo 
Ana hele hata fo hataholi daebafa ka 
nafa'da nae tapandoes, fo ela hataholi 
mabe'i-balakaiina la, ala mae. 

28 Manetualain hele hata fo lafa'da 
lae, nai daeanak, nananakamumulu- 
nakamamaek, lena-lenak daebafa ka 
nafa'da nae, sosoa-ndandaan ta, fo ela 
Manetualain tao nakalulutuk hata fo 
daebafa ka nafa'da nae, paluu nanseli. 

29 No enok ndia fo ta hapu hataholi 
esa boen, koao-ndaeao nai Manetualain 
matan. 

30 Hu ka nde Manetualain de nalosa 
emi da'di esa mo Kristus Yesus. Tunga 
Kristus, de Manetualain tao na ita da'di 
manatee tenok, ma tunga Ndia boe, de 
Manetualain tao na ita malole falik to 
Manetualain, nakadada'dik ita da'di Ndia 
hataholi kamahehele hehelin, ma Ana 
soitefa na ita. 

31 Da'di, sama na leo nanasulak nai 
Susula Malalaok dale nae, "See nau 
namatutua ao na soona, namatutua neu 
hata fo Lamatua ka tao-no'i ka." 

2 lTolano-tolanoo ngala lemein! Nai 

lelek fo au mai ma au tui-benga neu 
emi la'eneu Manetualain dale tutu'un 
fo hataholi daebafa ka beita bubulu 
kana fa, au ta pake hataholi daebafak 
ia manatee teno na, do au kokolak bafa 
maloa ndia fa. 

2Nana au aketu basa ae, nai lelek fo au 
bei sama-sama o emi a, au ta kokolak 
hata-hata fa, te au kokolak la'eneu Yesus 
Kristus fo nanalona-nggange nisak ndia. 

3Nai lelek fo au sama-sama o 
emi soona, au tapandoes ma dele 
ngge'be-ngge'be no bibii ka. 

4Au anduku-alosak halak neu emi ndia, 
ta no dede'a-kokola makee-mamina, do 
tunga hataholi daebafa ka manatee teno 
na fa. Te au anduku-alosa kana ninik 
enok fo ana da'di buti nae, Manetualain 
Dula Dale na manakoasa. 

> Au tao leondiak, fo daenga emi 
namahehelem neu Kristu sa, ana boso 
tunga hataholi daebafa ka manatee teno 
na, te tunga Manetualain koasa na. 

6Leomae leondiak boe, nai hataholi fo 
so'da samane na natea-nahele soona, 
memak au kokolak la'eneu manatee teno 
ka. Tehu manatee tenok ia, manatee 
teno daebafak ta ndia fa, do mana koasa 
lelek besak ia la manatee tenon fo koasa 
na neukose manasapu-manalalok. 

7 Manatee tenok fo au kokolak ndia, nde 
manatee tenok fo maneme Manetualain 
mai a. Manatee tenok ndia, hataholi 
daebafa ka beita nalela kana fa, tehu 
Manetualain sadia basan soaneu ita 
mandela-masa'an nai lelek daebafak ia 
beita nananakadada'dik fa. 

ŜTa hapu hataholi esa boen neme 
manakoasa lelek besak ia la, lalelak 
manatee tenok ndia fa. Nana leo uni ka 
lalela kana soona, neukose ala ta lona- 
nggange Lamatuak fo mandela-masa'ak 
ndia fa. 

9Nasafali na, dede'ak ndia nandaa no 
hata fo nanasulak nai Susula Malalaok 
dale nae, "Hata fo hataholi daebafa ka 
beita nitan do namanene fan, ma ana 
beita moli da'di nai hataholi daebafa 
ka dudu'a-aafi na dalek, ndia nde 
Manetualain sadian soaneu hataholi fo 
manasue-lai nana." 

10 Dede'ak ndia, Manetualain nafa'da 
basan neu ita, ninik Dula Dale na 
nakalala'o na. Manetualain Dula Dalen 
ndia nde bubuluk basa hata lala'ena, 
losa neu Manetualain dale tutu'un fo 
nananafuninisa ka boe. 

11 Nana manabubuluk hataholi esa 
dale na, nde bee na hataholi ndia dula 
dale na mesa kana hetu? Leondiak boe, 
la'eneu Manetualain. Fo Mana bubuluk 
Manetualain dale na, ka'da Manetualain 
Dula Dalen ndia mesa kana! 

12Ma dula dale daebafak ndia, ta 
nanafek neu ita fa, te Dula Dalek fo 
maneme Manetualain mai a dei, fo ela ita 
bubuluk hata fo Manetualain ba'e-pala 
basan neu ita. 

13 Hu ndia de, metema ami mafa'da 
mangalele'do basa hata lala'ena la'eneu 
Manetualain neu hataholi fo nanuu 
Manetualain Dula Dale na soona, ami 
ta mafa'dan tunga hataholi daebafa ka 
mantee teno na fa, te tunga Manetualain 
Dula Dale na nanoli na. 

14 Hataholi fo Manetualain Dula Dale na 
beita nai dalen dale fa, ana ta sipok hata 
fo Dula Dalek ndia nafa'da ka fa. Nana 
ba'eneu hataholi ndia, dede'a nggoak 

basa sila la. Hataholi sila la ta lalela kana 
fa, nana dede'ak sila la hataholi a bubulu 
kana ninik ka'da dede'a samane ka. 

15 Hataholi fo Manetualain Dula Dale 
na nai dale soona, ana bubuluk basa 
hata lala'ena, tehu dede'ak ndia, ta hapu 
hataholi esa boen, nalela kana fa. 

16 Nai Susula Malalaok dale nanasulak 
nae, "See ka nde bubuluk Manetualain 
dudu'a-aafin? Ma see ka nde napalani 
nanoli-nafa'da nana?" Ita nde tanuu 
dudu'a-aafik fo sama no Kristu sa. 

1 Tolano-tolanoo ngala lemin! Tunga 

ndoo na, au ta kokolak o tolanoo 
ka sama leo au kokolak o hataholi fo 
Manetualain Dula Dale na dalen dale. 
Au kokolak o emi, ka'da sama leo au 
kokolak o hataholi fo bei naso'da tunga 
hihii-nanau daebafa ka: ma sama leo au 
kokolak o hataholi fo bei ni'iana beuana 
nai namahehelek neu Kristu sa dalek. 

2 Makahulu na, au fe emi ka'da nana'a 
hi'iana beuana, te ta hataholi taouina ka 
nana'a na fa: nana emi balakai ma beita 
dai soaneu ndia fa. Besak ia boeo, emi 
balakai ma beita dai soaneu ndia fa, 

3 hana emi bei maso'da tunga emi 
ha'da-tatao daebafa ma. Nana metema 

emi bei mape'da dalek ma esa nahote no 
esa soona, ade ndia ta natu'du nae, emi 
bei maso'da tunga ha'da-tatao hataholi 
daebafa ka, sama leo hataholi fo ta 
nalelak Manetualai na fa do? 

4Metema hapu nggelok lafa'da lae, 
"Au tunga Paulus", ma nggelok lae, "Au 
tunga Apolos" soona, ade ndia ta nafa'da 
nae, tolanoo ka ha'da-tataom bei sama 
leo hataholi daebafa ka fa do? 

> Tunga ndoo na, see Apolos ndia? Ma 
see Paulus ndia? Ami ka'da Manetualain 
malalau-maoonon, fo hela-nole basa 
emi soaneu mamahele neu Kristus. 

Ami makalala'ok ka'da tatao-nono'ik fo 
Lamatua ka paletan neu ami esa-esak. 

6 Au sele, ma Apolos tee tee, tehu 
Manetualain nde nakamomoli ka. 

7 Da'di paluu ka nde Manetualain dei. 
Nana Ndia nde nakamomoli ka. De 
manasele no manatee tee a, ta paluu fa. 

8 Duas nde bee na bekededemak. 
Neukose ala sipo ngga'di, tunga 
esa-esak sosota-mamangun. 

9 Ami nde bee na hataholi fo sama-sama 
maue-male'di soaneu Manetualain: ma 
emi nde bee na, sama leo Manetualain 

tina-osin. Tolanoo kala nde bee na, sama 
leo Manetualain uma na boe. 

10 No Manetualain fe au malela ka de, 
au da'dileo ndolu uma malelaina, de 
au tao basa uma ndia fandere na so, 
boema hataholi fe'ek nde nafofo'a uma 
ndia neu fanderen ndia lai na. Hataholi 
a esa-esak, muse taoafik matalolole, 
tao leo beek fo nafofo'a uma ndia neu 
fanderen ndia lain. 

11 Nana Manetualain mesa kana nde 
tao Yesus Kristus da'dileo fanderen kisak 
soaneu uma ndia, de ta hapu fanderen 
fe'ek fa. 

1? Hapu nggelok lafofo'a uma nai 
fanderen ndia lain, ninik ala pake 
lilopilas, nggelok ala pake lilofulak, 
nggelok ala pake poemata, nggelok bai 
soona, ala pake ai, na'u tuk do ha'deaik 
boe. 

13 Hataholi a esa-esak ue osan neukose 
nananitak nai faik fo Kristus fafali ma'i 
na. Nana neu faik ndia te, neukose ha'i 
nde tao na hataholi a esa-esak ue osan 
nananitak. Neukose ha'i nde fola ma 
naketu ue osak sila matea-mahelen. 

14 Metema hataholi napadedeik uma neu 
fanderen ndia lain soona, nakatatakak fo 

ha'i ta na'a fan de neukose hataholi ndia 
ana sipo ngga'di na. 

15 Tehu metema hataholi ndia ue osan 
ha'i na'ahenin soona, neukose ana tu'da: 
neukose aoina na naso'da, tehu sama 
leo hataholi fo besa ka nala ha'i selik. 

16 Ade tolanoo ka bubuluk mae, emi ia 
Manetualain uman do ta? Ma Manetualain 
Dula Dale na, ana leo nai emi dalek do 
ta? 

17 Metema hapu hataholi tao nalutu 
Manetualain uma na soona, neukose 
Manetualain boeo tao nalutu hataholi 
ndia. Nana Manetualain uma na nde 
bee na, soaneu ka'da Manetualain mesa 
kana, fo emi nde uma ndia. 

18 Boso hataholi esa boen ke'dindiu 
seluk aoina na. Metema hapu hataholi nai 
emi dalek, name'da aoina na manatee 
tenok tunga uuku-dodoo daebafak ia 
soona, hataholi ndia muse ana da'di 
hataholi nggoak, fo ela te'e-te'e ana dadi 
hataholi manatee tenok. 

19 Nana daebafa ka nafa'da nae 
manatee tenok soona, manatee tenok 
ndia nggoak tunga Manetualain mata 
memete na. Nana nai Susula Malalaok 
dale nanasulak nae, "Manetualain 

nakahihi'ik hataholi manatee teno kala 
ninik sila malela na." 

20Hapu nanasusulak nae leo ia boe, 
"Lamatua ka bubuluk basa hataholi 
manatee teno kala dudu'a-aafin nde bee 
na dudu'a-aafi sosoa-ndandaa tak." 

21 Hu ndia de, hataholi esa boen boso 
mamatutua-madedema hataholi daebafa 
ka, nana basa hata lala'ena nanafe basak 
da'di emi nuum so: 

22Paulus, Apolos, Petrus, daebafak ia, 
maso'da ka ma mamate sa, le'do fai 
besak ia, do le'do fai manamai ka boe, 
basa hata lala'ena nde bee na, emi nuum 
SO. 

23Ma emi ia Kristus nuun, ma 
Manetualain nuun Kristus. 

' Bole tafa'da tae, ami ia Kristus 

malalau-maoonon fo ami nde mataa 
tui-benga Manetualain dale tutu'un fo 
daebafa ka beita bubulu kana ndia fa. 

2 Malalau-maoono leondia ka, belaba'u 
makasososa na nde ana muse lilineka 
neu tua na. 

3 Ba'eneu au soona, ta da'di natatanek 
hata fo emi do su'di see a boe, dudu'a- 
dodoo la'eneu au aoina nga. Lena-lenak 

hata fo au dudu'a-dodoon la'eneu au 
aoina nga boeo, ta hata-hata fa. 

4 Au ame'da nana, au ta asala nai 
dede'a beek ndia boen, tehu ndia ta da'di 
buti esa nae, memak au ta asala fa. 
Lamatua ka nde naketu nae, au masalak 
do ta fa. 

SHu ndia de, hu ka nde beita la'e fai 
na fa, de boso no lai-laik emi maketu 
mae hataholi esa nasala do ta. Mahani 
losa Lamatua ka fali ma'in dei. Ndia 
nde neukose buka basa bibila-babaak 
fo nananafunik nai makahatu ka dalek. 
Ndia nde neukose ofeheni basa dale 
tutu'uk fo manaenek nai hataholi 
daebafa ka dalen dale. Neu lelek ndia 
soona, besa ka hataholi a esa-esak ana 
sipo kokoa-kikiok fo nandaa ana sipon 
neme Manetualain mai. 

6 Tolano-tolanoo ngala lemin! Soaneu 
emi paluu ma, de au fua basa sila la neu 
Apolos ma neu au aoinang lain. Dede'ak 
ia tetee-tutu'dan nae, fo ela neme ami 
nana'dam ndia mai de, emi hapu manoli 
dede'ak esa nde ia sosoa-ndandaan nae 
le'e. Dede'ak ndia nae, "Ho'u mahehele 
neu nakanenete nanatao basa kala". 

No enok ndia, nai emi dalek ta hapu 

esa namatutua-namadedema esa boen, 
ma nakamumulu-nakamamaek hataholi 
fe'ek fa. 

7 See ka nde nakadada'dik emi lenaheni 
hataholi fe'e kala? Ade basa hata 
lala'ena, emi ta sipon neme Manetualain 
mai fa do? Da'di tao le'e de emi nau 
koao-ndaeao, nono'kabai de hata fo emi 
manuuk sila la ta hata nanafek sila la fa? 

8 Memak emi ta paluu seluk hata-hata 
so'on! Emi mamasu'i so. Emi da'di 
manek so! Te ami ta. Malole na seli, 
metema emi te'e-te'e dadi manek so, fo 
ela ami hapu paleta sama-sama mo emi. 

9 Nana tunga au hahapu nga soona, 
ami hataholi nadedenuk fo Manetualain 
nakadada'dik basa ami dadileo buas esa, 
fo lanilun nai hataholi daebafa ka ma ata 
nusa so'da kala matan. Ami sama na leo 
hataholi matasi'da-matasaik, fo laketu 
hukulisan nai lea matan, fo daebafa ka 
hika-natadale ami. 

10 Hu ka nde Kristus, de ami dadi 
hataholi nggoak, ma emi dadi hataholi 
Salani malelak! Ami tapandoes ma emi 
balakaik! Lakamuu-lakadau ami, ma ala 
koa-kio emi! 

ll [osa hatematak ia, ami la'ola'di 
la'a-ndoe sa ma ami maa ma'da: ami 
bua-lo'am ela ka'da manai ami ao ma: 
hataholi fepa-li'u ami; ami mamana 
mate'e-mahanim ta; 

12 Ami pusema ti'tihenin soaneu tunga 
sanga ami so'da ma. Metema ala 
soo-supa ami soona, ami bala sana ninik 
baba'e-papalak: metema ala fepa-li'u 
ami soona, ami ta haelai mamanasa fa: 

13 metema hataholi tao nanggenggeo 
ami na'de ma soona, ami bala sana ninik 
dede'a-kokola makee-mala'da. Ami ta 
lenak neme kadafudae daebafak ia mai 
fa: losa besak ia, bei lafa'da lae, ami 
sama leo kadafudae. 

14 Au sulak fe emi susulak ia fo au 
ta akamamaek emi ia fa, te suekande 
au anoli-afa'da emi, sama leo au ana 
bonging. 

15 Nana au nde dadi emi amam, leomae 
da'dileo hataholi salanik, fafa'ka ma emi 
hapu mesen lifun sanahulu so. Nai emi 
maso'dam fo da'di esa mo Kristu sa dale 
ka, au nde da'di emi amam, nana au uni 
fe emi Hala Malole la'eneu Kristus. 

16 Hu ndia de au oke anseli, fo ela emi 
tunga au nana'dang ndia. 

17Hu ka nde dede'ak ndia de, au 
adenu Timotius ne'i. Da'dileo Kristus ana 
manatungan, Timotius ia sama leo au 
ana bongi susue-lalaing. Ndia hataholi 
esa hapu nananamahelek. Mahani te, 
neukose ana fe emi nasanene'dak 
la'eneu eno-dala maso'dak fo au tungan, 
nai lelek fo au amahele basa Kristus, fo 
nde eno-dala maso'dak fo au anolin neu 
salani kala esa-esak, ma su'di nai bee 
bee a mesan boe. 

18 Hataholi de'ubee lai emi dalek, ala 
dadi hataholi manakoao-ndaeaok so, 
nana laedaenga neukose au ta ne'i 
donge-dama emi so'on. 

19Tehu metema Lamatua ka fe au fai 
loak soona, neukose ta doo ka so'on 
te, au ne'i so. Mahani te, neu faik ndia 
soona, neukose au ita hata fo hataholi 
manakoao-ndaeaok sila la tao-no'in; ta 
ka'da hala kokola nala mesa kana fa. 

20 Nana metema Manetualain paleta 
hataholi esa so'da na soona, dede'ak 
ndia nananitak neme hataholi ndia so'da 
na balakai na mai, te ta neme hala 
kokolan mai fa. 

21 Da'di hele ka'da hata fo emi mahii 
kana! Ade emi nau au ne'i fo au anoli 

emi no balakaik do au anoli emi no 
mangana'uk ma susue-lalaik do? 
lTunga ndoo na, au sipo basa 
halak lae, nai emi dalek sosoa-piao 

ka su'diselin, de nalosa emi nggelok 
hohonge seluk inapala na. Hataholi fo ta 
nalelak Lamatua ka fa boeo, ana ta tao 
leondiak fa! 

2| eomae leondiak boe, emi bei koao- 
ndaeao bai. Tunga ndoo na, emi dale 
ma muse he'di sa, fo kaluaheni hataholi 
manatao tatao-nono'ik leondia ka neme 
emi dalek mai. 

3Tunga ao paa ka soona, au doo ka 
eme emi mai, tehu tunga samane ka 
soona, au nai emi tala'daheom. Da'di 
au nau tao nono'kabai de, au nai emi 
tala'da, "No Lamatuak Yesus Kristus 
na'de na, au afa'da ae, hataholi manatao 
tatao-nono'i manggenggeok leondia ka, 
muse hukus!" Metema emi makabubua 
soona, bole mafa'da mae, au nai emi 
tala'da, ma no ita Lamatuan Yesus 
Kristus koasa na, 

4(5:3) 

Semi muse fe hataholi ndia leo Nitu 
neu, fo ela hataholi ndia ao paa na 
nakalulutuk, fo no enok ndia, dula dale 

na hapu so'dak, nai lelek fo Lamatua ka 
fali ma'in. 

6Ta nandaa emi koao-ndaeao fa. 
Fafa'kama emi malelak basa dede'a lasi 
ka nae, "Laluteik faa anak tao na ha'de 
sopu nanakame ka basa-basan sa'e!" 

7 Tu'u-tapaheni makahuluk lalutei 
palaak ndia, fo nde lalutei sala-singo ka, 
fo ela emi dadi ha'de sopu nanakame 
beuk fo balisi neme lalutei sala-singo 
palaa ka mai, fo daenga au bubuluk 
ae, memak emi leondiak. Nana ita feta 
Paskah na nanasadia basak, hu ka nde 
Kristus nde da'dileo ita bi'ilopo Paskah 
na, fo nanatunu-hotu basak so. 

8 Da'di mai fo ata teu tao ita fetan ndia, 
ninik loti lalutei ta ka, fo nde loti fo ana 
dadi ta'du matetu-mandaak esa nae, 
basa-basan nandaa no Manetualain dale 
na. Ita boso tao feta Paskah ndia ninik 
loti fo nanapake laluteipalaak fo nde 
lalutei sala-singo ka ma tatao- nono'i 
mangalau ka. 

9 Nai au susula makahulu nga dalek, au 
afa'da emi, fo ela emi boso leo mapalasa 
mo hataholi manasosoa-piao kala. 

10 Fo au afa'da ka, ta nde hataholi 
manasosoa-piaok, do tenepetak, do 


1 KORINTUS 5.11-6.1 21 


manatipu-daik, do manasongo tangok, 
fo ta lelak Manetualain makandondook 
fa. Ta! Au dudu'a ka ta nde hataholi sila 
la fa: nana metema emi muse madook 
emi aoina ma neme hataholi sila la mai 
soona, tao leo bee o paluu emi kalua 
la'oela daebafak ia. 

11 Au dudu'a nga nde ia ae, emi boso 
leo mapalasa mo hataholi fo ana manaku 
nae, ndia hataholi Salanik, tehu hataholi 
ndia manasosoa-piaok, do manatene 
petak, do mana songo-tangok, do ana 
hii ka'da tao nanggenggeo hataholi fe'ek 
na'den, do manamafuk, do nakodaa. 
Mangatuuk mi'a mo hataholi sila la boeo, 
bosok! 

12 Memak naketu-nala'di hataholi ta 
Salani ka, au ito-atong ta ndia fa. 
Neukose Manetualain nde naketu-nala'di 
hataholi sila la. Tehu la'eneu emi hataholi 
salani mala soona, ade emi ta nde 
maketu-mala'di sala fa do? Nai Susula 
Malalaok dale nanasulak nae, "Usiheni 
hataholi manatao tatao-nono'i mangalau 
kala, leme emi tala'da mai." 

13 (5:12) 

1 Tao le'e de, metema emi nggelok 
lale'a lo tolanoon esa fo sila bei 

namahehelek esa soona, napalani neu 
kalaak tolanoon ndia leo manamaketu- 
mala'di fo ta nalelak Manetualai na fa? 
Tao le'e de ta noke Manetualain hataholi 
kamahehele nala fo laketu dede'ak ndia 
fa? 

2 Ade emi ta bubuluk neukose 
Manetualain hataholi kamahehele nala 
nde laketu-lala'di daebafak ia fa do? 
Da'di metema memak neukose emi nde 
maketu-mala'di daebafak ia soona, ade 
emi ta maketu-mala'di mabe'i dede'a 
sosoa-ndandaa tak sila la fa do? 

3 Ade emi ta bubuluk neukose ita nde 
taketu-tala'di ata nusa so'da kala fa 
do? Mu'da hata no dede'ak manai ita 
maso'da mandoo fain ia bai. 

4Boema metema dede'ak leo sila kala 
moli-da'di soona, ade emi minin leo 
hataholi fo ana ta ho'u paleta hata esa 
boen, nai hataholi salani ka dalek neu 
do? 

SMamaek nanseli! Tao leo bee o nai emi 
dalek hapu hataholi esa manatee teno na 
dai soaneu naketu-nala'di nale'a-napilik 
nai tolano-tolanook fo hataholi Salanik 
mesa-mesan. 

6Tehu tao le'e de emi kalaak 
emi tolanoom fo namahehelek esa 
leo manamaketu-mala'dik fo ta 
namahehelek esa fa. 

7 Metema emi esa neu kalaak tolanoon 
fo namahehelek esa leo manamaketu- 
mala'di ka neu soona, te'e-te'e emi 
basa-basa mala kala ndia so. Malole 
lenak po'ilotak emi aoina ma fo ala taon 
no ta matetuk do ala tao lakatutu'dak 
emi. 

8 Soe matuaina na nde, emi nde 
lena-lenak ta tao hataholi fe'e kala no 
ta matetu-mandaak fa. Emi nde tao 
makatutu'dak hataholi fe'e kala boe. 
Lena-lenak emi tao leondiak neu emi 
tolanoom fo emi namahehelek esa boe! 

9 Ade emi bubuluk hataholi ta 
manatunga Manetualain hihii-nanau 
na, neukose ala ta da'di lima eik neme 
Manetualain hataholi kamahehele 
nala mai fa do? Boso fe hataholi 
ke'dindiu na emi! Hataholi manatao-no'i 
sosoa-piao kala, manasongo-tango kala, 
manahohonge kala, touk fo nase'o ao 
paa na neu ina kala fo ana hapu doik, 
touk manatao tatao-nono'ik fo manini 

mamaek soaneu nonoo tou na ma saoina 
na, 

10 manamamana'ko kala, manatenepeta 
kala, manamafu kala, hataholi fo ana 
nau ka'da tao langgenggeo hataholi 
fe'ek na'de na, manadidina-nenene 
hataholi fe'e ka, basa hataholi leo sila 
kala, neukose ala ta da'di lima eik neme 
Manetualain hataholi kamahehele nala 
mai fa. 

11 Makahulu na, hapu hataholi de'ubee 
nai emi dalek, bei lanuu ha'da-palii 
leo sila kala. Tehu besak ia soona emi 
malalaok neme sala-singo ka mai so. Emi 
dadi Manetualain nuu hehelin so. Emi 
malole falik mo Manetualain, nana emi 
mamahele neu Lamatuak Yesus Kristus, 
ma hu ka nde ita Aman Manetualain Dula 
Dale na koasa na. 

12 Hapu nggelok boeo lafa'da lae, 
hataholi a esa-esak bole tao basa hata 
lala'ena. Tehu ba'eneu au soona, ta basa 
hata lala'ena masosoa-ndandaak fa. 
Da'di leomae au bole tao su'di bee ka, 
tehu au ta nau po'ilotak au aoina nga fo 
su'di bee ka koasa fan. 

13 Hapu nggelok boeo lafa'da lae, 
nana'a-nininuk nde bee na soaneu tei 

ka, ma tei ka nanasadiak soaneu nana'a- 
nininu ka. Tehu neukose Manetualain 
tao namopo duas. Hataholi daebafa 

ka ta bole pake ao paa na soaneu 
sosoa-piao ka, te paken ka'da soaneu 
nalalau-naoono Lamatua ka. Soona 
neukose Lamatua ka nakaboboi ao paak 
ndia. 

14 Manetualain tao naso'da Lamatuak 
Yesus neme mamate sa mai so, leondiak 
boe, neukose Manetualain tao naso'da 
falik ita ninik koasa na. 

15Tolano-tolanoo kala bubuluk basa, 
emi ao paa ma nde bee na lima eik 
neme Kristus ao paa na mal. Da'di, 
ade au bole ho'i a Kristu sao paa na ei 
liman esa, boema au taon dadi hataholi 
manasosoa-piaok esa ei liman do? Ta 
leondiak makandondook fa! 

16 Do fafa'kama emi beita bubuluk 
metema hataholi esa sese'do-babalik no 
hataholi manasosoa-piaok esa soona, 
duas da'di hataholi esa ndia so! Nana 
nai Susula Malalaok dale nanasulak nae, 
"Duas dadi esa." 

17 Tehu hataholi fo ana dadi esa no 
Lamatua ka, Lamatua ka Dula Dale na 
no hataholi ndia da'di esa. 

18 Madook aoina ma neme tatao-nono'i 
sosoa-piao ka mai. Nana hataholi tao 
basa sala-singo fe'e kala ndia, ana 
da'di nai hataholi ao paa na deak. 
Tehu hataholi fo ana tao tatao-nono'i 
sosoa-piao ka soona, ndia sosoa na nae, 
ana tao sala-singok soaneu ao paa na 
mesa kana. 

19 Emi muse bubuluk te emi ao paa ma 
nde bee na, Manetualain Dula Dale na 
mamana leleo na. Dula Dalek ndia, ana 
leo nai emi dalek. Fo Manetualain nde 
fe Dula Dalek ndia neu emi a. Emi aoina 
ma emi nuun ta ndia fa, te Manetualain 
nuun ndia. 

20 Manetualain asa na emi de Ana bae 
ketun so. Hu ndia de, pake matalolole 
emi ao paa ma fo ela Manetualain 
nanakoa-kiok. 

1Besak ia au sanga kokolak la'eneu 

dede'ak fo emi sesei kana nai emi 
susulam dale. Metema touk esa ana ta 
saoana fa soona, ndia malole boe. 

ZTehu fo ela ana boso hapu dudungu- 
papauk soaneu tao dede'ak fo ta kandaa 
kala, malole lenak tou kala esa-esak 
masaoinak ma ina kala esa-esak 
masaotouk. 


1 KORINTUS 7.3-7 27 


3Saotou ka muse tao natetu belaba'un, 
dadileo soatouk soaneu saoina na, ma 
saoina ka muse tao natetu belaba'un 
soaneu saotou na, esa-esak muse tao 
natetu belaba'un soaneu esa. 

4Saoina ka ana ta paleta aon aoina 
na fa: manapaleta aoina na nde bee na 
saotou ka. Leondiak boe, saotou ka ana 
ta paleta aon aoina na fa: manapaleta 
aoina na nde bee na saoina na. 

SDa'dileo saotou saoinak, ela leo bee 
na esa boso doo ka neme esa mai. 
Bole, soaneu faik de'ubee dale na, sa'di 
duas lakaheik no'u- no'u so. No enok 
ndia, esa-esak hapu hule-haladoi no 
neenee-linolinok. Tehu basa soona, duas 
muse lakabubua falik, da'dileo saoina 
saotouk. Metema ta leondiak fa soona, 
neukose emi bisa tunga dudungu-papau 
dula dale mangalau ka, nana emi ta 
makatatakak ma emi dale ma fa. 

6 Au kokolang ia, ta da'dileo paleta fa, 
tehu da'dileo nanoli-nafa'dak. 

7 Tunga ndoo na au nau anseli, metema 
basa hataholi lala'ena, dadi sama leo au. 
Tehu esa-esak sipo basa baba'e-babati 
hehelik neme Manetualain mai so. 

Hataholi esa nanuu baba'e babatik ia, 
nggelok lanuu baba'e babatik ndia. 

8 Ba'eneu hataholi fo ana beita saoana 
fa, ma ba'eneu basa ina-inak fo mana 
da'di inafalu la so, au nanoli-nafa'dang 
nde ia: Malole lenak emi maso'da 
mesa-mesa ma mahele sama leo au. 

9Tehu metema emi ta makatatakak 
ma dale ma fa soona, malole lenak emi 
bole saoana. Nana malole lenak tolanoo 
ka saoana, neme emi nasa saoanan lua 
ponu-ponu. 

10 Ba'eneu sila fo mana saoana basa 
kala, au fes paleta nde ia: Tunga ndoo 
na, au ta nde fe paleta ia fa, tehu 
Lamatua ka. Inak esa ana saoana basa 
soona, ana boso nalai la'oela saotou na. 

11 Tehu metema nalai la'oelan soona, ta 
bole saoana so'on, do ana fali seluk leo 
saotou na neu. Ma saotouk esa, ta bole 
elaheni saoina na fa. 

12 Soaneu hataholi fe'e kala soona, 
au nanoli-nafa'dang nde ia: ia au 
nanoli-nafa'da mesang ia, ta Lamatua 
ka fa metema hataholi salanik esa, 
ana sao na inak esa, ta namahele neu 
Yesus fa, tehu saoinan ndia nakaheik leo 

sama-sama non soona, hataholi ndia ta 
bole elaheni fan. 

13 Ma metema ina salanik esa, ana sao 
na touk esa, ta namahele neu Kristus 
fa, tehu saotoun ndia nakaheik leo 
sama-sama non soona, saoinak ndia ta 
bole elaheni saotoun ndia fa. 

14 Nana tou kamahehele ta ka, nandaa 
soaneu ana da'di Manetualain hataholi 
kamahehele nala ei liman, nana ana sao 
na inak fo mana da'di Manetualain nuun 
so. Leondiak boe, saoina kamahehele 
ta ka, nandaa soaneu ana da'di 
Manetualain hataholi kamahehele nala 
ei liman, nana ana sao na touk fo mana 
da'di Manetualain nuun so. Metema ta 
leondiak fa soona, tao leo bee o, ana 
nala sama leo ni'iana dinitiu, te se'kona 
ni'iana sila la, landaa dadi Manetualain 
hataholi kamahehele nala ei liman boe. 

15 Tehu metema hataholi kamahehele 
tak ndia, ana elaheni saoinan do saotoun 
fo hataholi namahehelek esa soona, 
boso kena ka'in. Nai dede'ak ia dalek, 
tolanoo kaduak fo namahehelek esa, nau 
inak do touk boe sila ao loak so, nana 
Manetualain nau fo ela emi maso'da no 
mole-dame. 

16 Nana dadileo saoinak fo namahele 
Lamatua ka so, na tao leo bee fo o bisa 
bubuluk te'e-te'e mae, o ta hapu soitefa 
ma saotou ma fa? Leondiak boe, da'dileo 
saotouk fo namahele Lamatua ka so, tao 
leo bee fo o bisa bubuluk te'e-te'e mae, 
o ta hapu soitefa ma saoina ma fa? 

17 Ela leo bee na, esa-esak ito-ato 
maso'da na, tunga Lamatua ka 
hehela-nonolen, sama leo Manetualain 
naketu basan ba'eneun, nai lelek 
Manetualain nalon soaneu namahele 
neun. Nakanenetek sila la nde au anolin 
neu salani kala esa-esak. 

18 Sama na leo, metema hataholi esa 
nanasunat basak nai lelek fo ana sipok 
Manetualain hala nalolo na soona, 
hataholi ndia boso boe sanga enok 
loseheni sunat ndia ta'du-tana nala. 
Leondiak boe, metema hataholi esa 
beita nanasunat nai lelek fo ana sipok 
Manetualain hala nalolo na fa soona, 
hataholi ndia boso noke suna tana. 

19 Nana tunga suna ta nakanenete 
na, do ta tunga fan boeo, duas sosoa- 
ndandaan ta no'u-no'u. Fo paluu ka nde, 
tunga Manetualain paleta nala. 

20 Fla leo bee na, hataholi a esa-esak 
naso'da nahele nai heheo-hihiluk fo 
sama leo nai lelek ana sipok Manetualain 
hala nalolo na. 

21 Metema nai lelek fo lalo o ndia, o 
nde bee na ata esa. Soona o boso susa 
no dudu'a-dodoo dede'ak ndia. Tehu 
metema neu faik esa, o ta dadi ata so'on 
soona, pake fai loak ndia leona. 

22 Nana ata esa namahele basa neu 
Lamatua ka soona, ata ndia hataholi 
Lamatuak fo ao loak. Ma hataholi ao loak 
esa, namahele basa neu Lamatua ka 
soona, ata ndia nde bee na Kristus atan 
SO. 

23 Manetualain asa na emi de Ana bae 
ketun so. Hu ndia de, emi boso fe aoina 
ma soaneu da'di hataholi daebafa ka 
atan bai. 

24 Da'di tolano-tolanoo ngala lemin! Nai 
lelek fo lalo emi a, emi heheo-hihilum leo 
beek soona, ela leo bee na emi maso'da 
mahele mo Manetualain. 

25Besak ia la'eneu hataholi fo ala 
beita saoana fa. La'eneu dede'ak ndia 
soona, au ta sipo paleta hata-hata neme 
Lamatua ka mai fa. Tehu da'dileo hataholi 
fo hu ka nde Lamatua ka baba'e-babatin 


1 KORINTUS 7.26-30 32 


de nandaa nananamahelek, au nau fe au 
nanoli-nafa'dang neu emi. 

26 La'eneu basa toto'a-sosotak 
manda'dik besak ia, de au ame'da malole 
lenak metema hataholi a naso'da nahele 
sama leo so'dan besak ia. 

27 Metema o masaoinak so, soona boso 
sanga enok fo matapo'i meme saoinak 
ndia mai. Metema o saoinan beita soona, 
boso boe sanga saoinak bai. 

28Tehu metema o saoana, soona sala- 
singok ta ndia fa. Leondiak boe, metema 
anafe'oanak esa saoana, soona ndia 
ta nanuu sosoak nae, nasala-nasingo 
fa. Ka'da sila fo masaoana kala nde, 
neukose latongo lo tototo'a-sosotak 
ba'u ka. Ma au hii o matapo'i meme 
toto'a-sosotak sila la mai. 

29 Au dudu'a nga leo iak, tolano-tolanoo 
ngala lemin: Ita ta tanuu fai ba'u ka 
so'on. Mulai neme besak ia mai a, 
hataholi masaoina kala esa-esak, ela 
leo bee na laso'da nono'ka bai saoina ta 
kala; 

30 ma hataholi manakii-makaleleu kala, 
nono'ka bai dale nala ta he'di sa fa: 
hataholi manahika-setelee kala, nono'ka 
bai ta lamahoko fa: hataholi manaasa 

basa kala, nono'ka bai ala ta lanuu 
hata-hata esa boen; 

31 ma hataholi fo ana su'ba ka'da dede'a 
daebafa ka, ela leo bee na naso'da 
nono'ka bai dede'ak sila la ta tao lan 
langa na naleo fa. Nana ta doo ka so'on 
te, neukose daebafa ka no heheo-hihilun 
besak ia ala sapu-lalo! 

32 Au hii fo ela emi matapo'i meme 
toto'a-sosota ka mai. Hataholi saoina ta 
kala, neukose ala tao dudu'a-aafim neu 
ka'da dede'a Lamatua ka, nana ana hii 
tao namahoko Lamatua ka dale na. 

33Tehu hataholi fo masaoana ka, 
neukose ana dudu'a-dodoo ka'da 
hata-heto daebafak ia, nana ana nau tao 
natetu sao na hihii-nanaun; 

34 mate'e na, ana ta bubuluk tao 
bee ela bee a fa. Inak esa saotoun 
ta, do anafe'oanak esa, neukose ana 
dudu'a-dodoo dede'ak ba'u ka la'eneu 
Lamatua ka, nana ana hii fo ela ao paa 
samanen dadi Manetualain nuun. Tehu 
inak esa masaotouk soona, ana tao basa 
dudu'a-aafin neu dede'a daebafak ia la, 
nana ana hii tao namahoko saotou na 
dale na. 

35 Au sulak basa dede'ak ia la, soaneu 
emi malole ma mesa kana, ta no dudu'ak 
kena-ka'i ia do kena-ka'i ndia fa. Fo au 
ahii ka nde ka'da, fo ela emi tao-no'i 
tatao-nono'i ndoos ma kandaa kala, ma 
fo ela emi hapu tao basa dudu'a-aafim 
neu Lamatua ka. 

36 Metema hataholi esa name'da 
nana, ana tao tatao-nono'i ta kandaak 
soaneu tonanga na, fo metema ana ta 
nakatatakak na dale na de ana dodoo 
hana, ana muse sao anafe'oanak ndia 
soona, neme na fo ana tao su'di beek, fo 
ana dodoo nana, malole. Metema ala sao 
soona, ta nasala-nasingo fa. 

37 Tehu metema hataholi esa, ana tao 
basa nakeketuk nai dalen dale soaneu 
ana ta sao tonangan ndia, ma nakeketun 
ndia ta no nakasetik fa, soona nakeketun 
ndia malole, sa'di ana tao-no'i nabe'in. 

38 Mangale'do na, hataholi masaoana 
ka tatao-nono'in malole, ma hataholi 
saoana ta ka, tatao-nono'in malole seluk 
bai. 

39 Ina masaoanak esa, bei nanapa'ak 
no saotou na nai lelek saotou na bei 
naso'da. Metema saotou na maten 
soona, inak ndia bole sao seluk no touk 

see fo nahii kana, sa'di touk ndia, sila 
namahehelek esa. 

40 Tehu neukose naua-nanale nanseli, 
metema ana ta sao seluk fa. Au hahapu 
mesang ndia, tehu au ame'da ae hata 
fo au kokolak ndia nde bee na no 
Manetualain Dula Dale na koasa na. 

8 1 Besak ia la'eneu nana'a-nininuk 

fo ala fen neu sosongo-tatango ka. 
Memak la'en sama leo hataholi la hala 
na lae, "Ita basa-basa tala malelak so." 
Tehu malela ka ana tao na hataholi a 
dadi manakoao-ndaeaok, ma susue-lalai 
ka nakatutuluk hataholi a tao malole. 

2 Hataholi fo naedaenga malela na ba'u 
ka ndia, tunga ndoo na hataholi ndia 
beita nalelak dede'a mademaina Ia fa. 

3Tehu hataholi fo te'e-te'e ana sue-lai 
Manetualai na, Manetualain nalelak 
hataholi ndia. 

4La'eneu na'a nana'ak fo nanafe basak 
neu sosongo-tatango ka, ita bubuluk 
tae, tunga ndoo na sosongo-tatangok 
ta. Boema ita boeo bubuluk basa, 
Manetualain ka'da esa: ta hapu fe'ek 
so'on. 

5Memak hapu buas ba'u ka ala foi na'de 
nala na'de manetualain ma lamatuak, 
nau nai lalai do nai daebafa ka boe. 

6 Tehu ba'eneu ita soona, Manetualain 
ka'da esa. Ndia nde Amak, fo mana 
makadada'dik basa hata lala'ena. Fo ita 
taso'da soaneu Ndia. Ma Lamatuak ka'da 
esa boe, fo nde Yesus Kristus. Tunga 
Ndia de, Manetualain nakadada'dik basa 
hata lala'ena, ma hu ka nde Ndia boe, de 
ita taso'da. 

/Leomae leondiak boe, ta basa 
hataholi la lalelak dede'ak ndia fa. 

Sila fo makahuulu na ala senedo'ok 
neu sosongo-tatango ka, besak ia bei 
lame'da lae, nana'ak fo nanafe basak neu 
sosongo-tatango ka nde bee na nana'a 
sosongo-tatangok. Soona metema 

la'a nana'ak ndia soona, lame'da lae 
sila lasala-lasingo. Dede'ak ndia ana 
da'di hu ka nde namahehele nala beita 
latea-lahele fa. 

8 Tunga ndoo na, nana'a-nininuk ta nde 
tao na ita tututi-nanaton to Manetualai 
na natea-nahele fa. Metema ita ta'a 
nana'ak ndia soona, ita ta hapu nanalak 
hata esa boen. Nasafali na, metema ita 

ta ta'a nana'ak ndia fa soona, ita boeota 
tu'da hata esa boen. 

9Tehu masanene'dak! Fo boso hu 
ka nde emi mi'a su'di bee ka, de emi 
tao ma hataholi fe'ek fo namahehele 
na beita natea-nahele fa ndia, da'di 
nasala-nasingo. 

10 Au dudu'a nga leo iak: Leo uni ka 
emi namahehele na natea-nahele so, 
boema emi bei mangatuuk mi'a nai uma 
sosongok dale. Basa boema hataholi 
esa nita emi mangatuuk mi'a nai ndia. 
Metema hataholi ndia namahehele 
na beita natea-nahele fa soona, ade 
neukose emi ta nde tao ma hataholi ndia 
napalani na'a nana'ak fo nanafe basak 
neu sosongo-tatangok ndia fa do? 

11 Hu ndia de, emi namahehele na nde 
tao na hataholi fo namahehele na beita 
natea-nahele ndia la'ok sala eno ndoo 
sa. Te se'kona Kristus mate soaneu 
hataholi ndia boe. 

12Ma metema emi tao salak leondiak 
neu emi tolanoom fo namahehelek 
esa, soona emi tao malutu hataholi 
tapandoe sala namahehele na de emi 
masala-masingo neu Kristus. 

13 Hu ndia de, metema nana'a ka 
tao na au tolanoo kamaheheleng esa 
nasala-nasingo soona, neukose au ta u'a 
paa makandondook so'on. Nana boso 
nalosak, au tolanoong fo namahehelek 
esa ndia nasala-nasingo hu ka nde au. 

1 Ade au ta hataholi ao loak fa do? 

Ade au ta hataholi nadedenuk fa do? 
Ade au beita ita hai Yesus fo ita Lamatua 
na fa do? Ade emi ta nde au ue-osang 
buna-boan soaneu Lamatua ka fa do? 

2| eomae hataholi fe'e kala, ala ta nau 

manaku au da'dileo hataholi nadedenuk 
fa, tehu emi manaku dede'ak ndia! 
Nana emi maso'dam da'dileo hataholi 
kamahehele ka nde bee na, ana dadi buti 
heme au ue-osang buna-boan da'dileo 
hataholi nadedenuk esa. 

3Metema hataholi sanga au sala nga 
soona, neukose au ataa ae leo ia: 

4 Ade au ta anuu hak, sipo nana'a- 
nininuk hu ka nde au ue-osang fa 
do? 

3 Ade au ta anuu hak la'ok o saoina 
kamahehelek esa nai au leleo-lala'o nga 
dalek, sama leo Lamatuak Yesus tolanoo 
nala ma hataholi nadedenu fe'e kala, fo 
leo Petrus ala tao ka fa do? 

6 Do ka'da au o Barnabas mesa mala 
nde muse tunga sanga aom ami so'da 
ma do? 

7 Ta hapu soldadu esa muse tunga 
sanga aon paluu na nai lelek nai musu 
dale fa! Ta hapu hataholi manatao 
tina-osi fo ana sele angol nai osin dale, 
boema ta na'a ango la buna-boan neme 
osin ndia mai fa! Ta hapu manafoo fo 
nakaboboi bi'ilopo, tehu ta ninu bi'ilopo 
sila oe na fa. 

8 Au kokolak dede'ak ndia, ta ka'da hu 
ka nde au biasa la'ola'di fan, tehu hu ka 
nde Susula Malalao ka kokolak dede'ak 
ndia boe. 

9 Nai Musa susulan dale nanasulak nae, 
"Sapi fo ana bei heheta-aa'i gandu ma fo 
gandu ma de'enala latapo'i leme pule na 
mai soona, boso pole nggonggolo na." 
Tehu ade ka'da sapi a nde Manetualain 
ta taoafi kana fa do? 

10 Do dede'ak ndia sosoa na la'e ita 
nde ndia do? Memak ndia nanasulak 
soaneu ita. Nana hataholi manatati tina 
osi ma hataholi manatao balisi gandu 
ma, metema basa ue-le'di nala soona 
hataholi sila landaa lamahehena sipo 

baba'ek esa neme ue-osan buna-boan 
mai. 

11 Ami sele-nggali basa bini ngge 
samane ka nai emi dalem dale so. Soona 
metema ami ketu-kolu baba'e-papala 
hata-heto neme emi mai soona, ade 
ndia sosoa na nae, ami makaseti ba'u ka 
nanseli neme emi mai ndia do? 

12 Metema hataholi fe'e kala lanuu hak 
lamahena hapu neme emi mai, ade ami 
ta nde manuu hak lena seluk neme 
sila mai fa do? Tehu au beita nau pake 
hak ndia fa. Nasafali na, au nau anseli 
lu'a-lepa basa hata lala'ena, neme au tao 
hata esa napangge au fo boso tui-benga 
Hala Malole la'eneu Kristu sa. 

13Tao leo beeo emi bubuluk basa 
hataholi manamalalau-maoono nai 
Manetualain Uman dale a, ana sipo 
nana'ak neme Manetualain Uma na mai. 
Ma hataholi fo manaito-ato nai mamana 
fee-fee tutunu-hohotu ka, ana hapu 
baba'ek esa neme tutunu-hohotuk fo 
nanafek manai ndia. 

14 | eondiak boe, Lamatua ka naketu 
basa hataholi fo manatui-benga Hala 
Malole ndia, muse ana hapu maso'da na 
neme tutui-bebengan ndia mai. 


1 KORINTUS 9.15-18 41 


15Tehu au beita pake ita hak sila Ia 
esa boen. Ma au sulak susulak ia, ta no 
dudu'ak fo ela besak ia emi tao matetu 
dede'ak sila la soaneu au leona. Malole 
lenak au mate, neme au amopo dede'ak 
fo au amatutua-amadedemak ndia. 

16 Nana metema ndia ka'da dede'ak 
fo tui-benga Hala Malole maneme 
Manetualai na mai soona, au ta anuu 
hak amatutua-amadedema fa, nana 
Manetualain paleta basa au soaneu 
tao-no'in so. Susa-soe ba'eneu au, 
metema au ta tui-benga Hala Malole 
ndia fa! 

17 Leo uni'ka au akalala'ok tatao-nono'ik 
ndia ninik au hihii-nanau mesa nga 
soona, au bole amahena hapu ngga'di. 
Tehu au tui-benga Hala Malole ndia hu 
ka nde au nanapaletak. Manetualain nde 
paleta au fo au tao dede'ak ndia. 

18 Metema leondiak soona, au ngga'di 
nga beek? Au ngga'di nga nde au hapu 
tui-benga Hala Malole ndia ninik au ta 
tao ambela hataholi esa boen, fo hani 
pake au, nana au ta akaseti au hak ka 
da'dileo manatui-benga Hala Malole ndia 
fa. 

19 Au beita ata neu hataholi esa boen: 
au hataholi ao loak. Leomae leondiak 
boe, au tao au aoinang ia da'di ata neu 
basa hataholi lala'ena. Au tao ndia, fo 
ela au hapu sengi hataholi makadotok 
soaneu Kristus. 

20[ a'eneu hataholi Yahudi a, au tao 
da'dileo hataholi Yahudi, fo ela au bisa 
sengi hataholi Yahudi a soaneu Kristus. 
La'eneu hataholi fo naso'da tunga Musa 
hoholo-lalane na, au tao nono'ka bai 
au nanapa'ak neu hoholo-lalanek ndia, 
leomae tunga ndoo na au ta nanapa'ak 
neu fan. Au tao ndia fo ela au bisa helas 
da'di Kristus ana manatungan. 

21 La'eneu hataholi ta Yahudi a, au tao 
sama leo hataholi ta Yahudi, fo au aso'da 
nai Musa hoholo-lalane na deak. Au tao 
ndia fo ela au bisa helas da'di Kristus ana 
manatungan. Tehu ndia ta nanuu sosoak 
nae au ta tunga Manetualain paleta na 
fa: lena-lenak Kristus paleta nala nde 
koasa na au. 

22 Nai hataholi fo namahehele nala 
beita matea-mahele kala tala'da soona, 
au boeo tao sama leo hataholi fo 
namahehele na beita matea-mahelek 
fa, fo ela au bisa helas da'di Kristus ana 

manatungan. Dede'a keke'u na, au da'di 
su'di bee ka soaneu basa hataholi la, 
fo ela no enok leo bee ka boe, au bisa 
soitefa ala sila nggelok. 

23 Au tao basa sila la soaneu Hala Malole 
maneme Manetualain ndia mai, fo ela au 
boeo tunga nanaba'e-palak. 

24Tolanoo ka tao leo bee o bubuluk 
basa nai nakasusu'di ka dalek, basa 
mana tunga kala tunga lalaik, tehu ka'da 
hataholi esa sipo palsen. Hu ndia de, 
malaik mapane'e fo tolanoo ka sipo 
palsee na. 

25 Hataholi fo bei nai nanoli ka dalek, 
nakatatakak aoina na nai basa dede'ak 
lala'ena dalek. Ana tao leondiak, nana 
ana hii ala bokolii bunga sesengi ka neu 
botolii na, fo nde bunga manamale lai-lai 
ka. Tehu ita ia soona, takatatakak aoina 
tala neme basa dede'ak lala'ena mai, 
nana ita hii nanabokoliik ninik bunga fo 
neukose ana ta male lai-lai fa. 

26 Hu ndia de, au alaik no dudu'a kisak. 
Sama leo nai nakasusu'di natu'tu ka 
dalek, au ta tu'tu lu'ilapa fa. 

27 Au sanga eno besa-besa soaneu tao 
balakai au ao paa nga, ma au sanga 
enok soaneu koasa alan. Au tao leondiak 

nana au ta nau lelek au fufu'di hataholi 

fe'e kala tunga nai nakasusu'dik ndia 

dalek, te au soona nanatipahenik. 
lTolano-tolanoo ngala lemin! 

10 Ela leo bee na mafandendelek, 
hata fo ana da'di neu ita bei ba'ikai 
nala, lelek fo ala tunga Musa. Ko'a sa 
nasulu-nahapa na la'iesa kasa, de ala 
lena lala Tasi Pila sa selik no so'da-molek. 

2 Soaneu da'di Musa ana manatunga 
nala de basa-basas lala'ena nanasalanik 
nai ko'as dale ma nai tasi ndia dalek. 

3Basa-basas la'a nana'a salanik matak 
esa, 

4ma linu nininu salanik matak esa. 
Basa-basas linu neme lete batu salanik 
fo sama-sama no sala: lete batu ndia 
nde Kristus mesa kana. 

5 Leomae leondiak boe, sila ba'u ka, 
Manetualain ta hii fas, hu ndia de mates 
de popola nala lalefule'ak nai mo solokae 
ka. 

6 Basa sila la ala da'di nana'dak esa 
soaneu ana fe ita nafandendelek, fo ela 
boso tahiik dede'a mangalau kala sama 
leo sila. 

7Fo ela ita boeo boso songo-tango 
sama leo sila nggelok tao-no'in. Nai 

Susula Malalaok dale nanasulak nae, 
"Boema leoina ndia mulai la'a-linu ma 
ala foti-longe soaneu sene-do'ok neu 
sosongo-tatango ka." 

ŜIta ta bole sosoa-piao sama leo sila 
nggelok fo ala sosoa-piao. Nanahu sila 
hataholin lifun duahulu telu, mates nai 
nai faik esa dale na, hu ka nde ala tao 
tatao-nono'i matak leondia ka. 

9Ita ta bole so'ba-so'ba to Lamatua ka, 
sama leo makahulu na sila nggelok so'ba 
Lamatua ka de nalosa menge malaso ka 
ana kaa nisas. 

10 Ita boeo ta bole bemumu: sama leo 
makahulu na sila nggelok bemumu de 
nalosa ata nusa so'da manini Mamate sa 
taonisa la'iesa kasa. 

11 Ala hapu basa manda'dik sila la, fo ela 
ana da'di natutu'duk esa soaneu hataholi 
fe'e kala. Ala sulak ela basa dede'ak sila 
la, fo ela ana da'di nasanene'dak esa 
soaneu ita, nana ita taso'da nai le'do fai 
mate'e ka nde ia so. 

12 See dodoo nana napadeik natetu 
soona, ela leo bee na nanea matalolole: 
fo boso nalosak ana tu'da. 

13 Emi la'ola'di soso'ba-susu'di kala 
nde bee na, soso 'ba-susu'di mandoo 

fai sila. Tehu Manetualain ta nafandele 
heni hala hehelu na fa. Neukose Ana 
ta po'ilotak emi nanaso'ba-su'dik lena 
neme emi balakai balakai ma mai fa. 
Hu ndia de, metema emi matongo 
mo soso 'ba-susu'di ka soona, Ana fe 
emi enok fo daenga emi makatatakak 
mahele. 

14 Hu ndia tolano-tolanoo ngala lemin! 
Ela leo bee na, madook emi aoina ma 
neme sosongo-tatango ka mai. 

15 Au kokolak o emi, sama leo au 
kokolak hataholi manatee teno kala. 

Ela leo bee na, emi taidodoo aom au 
hala-kokolang ia. 

16 Nai lelek ita tinu angol no toke makasi 
neu Manetualain, ade ndia ta natu'du 
nae, ita da'di esa to Kristus nai mamate 
na dalek fa do? Ma nai lelek ita baba'e 
loti, fo ita ta'a sama-sama ndia, ade ndia 
ta natu'du nae, ita da'di esa nai Kristu 
ao paa na dalek nde ndia fa do? 

17 Hu ka nde hapu ka'da loti esa, ma ita 
basa-basa tala ta'a neme loti fo kisak 
ndia mai boe, soona ita makadotok ia la, 
nalupa ao paak esa. 

18 So'ba taoafik neu hataholi Yahudi la. 
Sila fo mana'a nana'ak manai mamana 

tutunu-hohotuk lain ndia nde bee na, nde 
hataholi fo ala da'di esa no mamanak 
ndia. 

19 Au dudu'a nga leo beek la'eneu 
dede'ak ndia? Sosongo-tatangok do 
nana'a-nininuk fo ala fen neu sosongo- 
tatangok ndia boeo, sosoa-ndandaan ta 
makandondook. 

20 Hata fo ala fen nai mamana 
tutunu-hohotu ka ndia, ala fen neu 
sosongo-tatango ka, ma dula dale 
mangalau kala, te ala ta fen neu 
Manetualain nde ndia fa. Au ta nau emi 
da'di esa mo dula dale mangalau kala fa. 

21 Emi ta bole minu neme Lamatua ka 
nggala ango la, ma minu neme dula dale 
mangalau kala nggala ango la mai boen. 
Emi ta bole mi'a nai Lamatua ka mei na 
ma nai dula dale mangalau kala mei na 
fa. 

22 Do fafa'kama ita nau tao ta Lamatua 
ka nape'da dalek do? Ade ita balakai na 
ba'u lenaheni Lamatua ka do? 

23 Hataholi la lae, "Ita bole tao su'di 
beek fo ita nau." La'en! Tehu ta basa 
hata fo ita tahii kana ndia, masosoak 
fa. "Ita bole tao su'di beek fo ita nau, 

tehu ta basa hata fo ita taon ndia, nini 
nafofo'ak fe ita maso'da na fa." 

24 Hataholi esa boen boso tunga sanga 
soaneu ka'da ndia paluu na mesa kana. 
Hataholi a muse ana tunga sanga soaneu 
hataholi fe'ek paluu na boe. 

25 Emi bole mi'a su'di beek fo lase'on 
nai pasa paa. Boso palisak makahulu 
kana, leomae hapu kekena-kaka'ik nai 
emi dale bobongoanam dale. 

29 Nana nai Susula Malalaok dale 
nanasulak nae, "Daebafak ia no oe isin 
lala'ena nde bee na, Lamatua ka nuun." 

27 Metema hataholi kamahehele tak 
esa, nalo emi fo mi'a-minu, boema 
emi sipok hala nalolon ndia soona, 
mi'a-minu hata fo ana sadian soaneu 
emi ndia. Boso palisak lutu-lutuk 
nana'a-nininuk sila la leme bee mai, fo 
ela boso hapu kekena-kaka'ik nai emi 
dale bobongoanam dale. 

28 Tehu metema hapu hataholi nafa'da 
emi nae, "Nana'a-nininuk ia la ala fe 
basan neu sosongo-tatango ka so," 
soona boso mi'a nana'ak ndia, nana emi 
manea hataholi ndia paluu na, ma hu ka 
nde dale bobongo ana ka nakababale na. 

29 Au dudu'ak ndia, ta nde emi dale 
bobongoana ma nakababale na fa, 
tehu hataholi ndia dale bobongoana 
na nakababale na dei. Fafa kama hapu 
nggelok latane lae, "Weh, tao le'e de 
hataholi fe'ek dale bobongoana na 
nakababale na, muse ana ta'da au aoloa 
nga? 

30 Metema au u'a nana'a-nininuk no au 
oke makasi neu Manetualain soona, tao 
le'e de hataholi muse nakamu-nakadau 
au, hu ka nde nana'a-nininuk sila la, 
te se'kona au oke basa makasi neu 
Manetualain, soaneu nana'a-nininuk sila 
la so?" 

31 Emi tao su'di beek ndia boe, emi mi'a 
do emi minu ma tao basa sila la soaneu 
koa-kio Manetualain. 

32 Maso'da tao leondiak leona, fo 
nalosa emi ta tao ma hataholi fe'ek tao 
sala-singok fa; nau sila hataholi Yahudi 
do ta Yahudi, do Manetualain hataholi 
kamahehele nala boe. 

33 Maso'da sama leo au leona. Au 
sanga enok, fo au tao amahoko basa 
hataholi lala'ena dale na, nai basa hata 
lala'ena dalek, ta no dudu'ak soaneu 
aoina ka paluu na mesa kana. Au dale 

tutu'u nga nde bee na ka'da, fo ela sila 
nanasoi-tefak. 
1 Na'da ma au nana'da nga leona, 

1 1 sama leo au boeo na'da Kristus 
nana'da na. 

2 Au koa-kio emi, nana emi mafandele 
au tataas esa, ma emi tunga nanolik fo 
au fen neu emi a. 

3Tehu au hii emi bubuluk dede'ak esa 
seluk fo nde, nae fo manda'di malangan 
neu tou kala esa-esak nde bee na 
Kristus, fo manda'di malangan neu 
saoina ka nde bee na saotou ka, ma fo 
manda'di malangan neu Kristu sa nde 
bee na Manetualain. 

4Metema touk esa ana pake lalaa 
langak nai lelek ana hule-haladoi, 
do nai lelek nanduku-nalosak halak 
maneme Manetualai na nai hataholi 
ba'u ka matan soona, hataholi ndia 
nakamumulu-nakamamaek Kristus. 

3 Ma metema inak esa ana ta pake 
lalaa langak nai lelek ana hule-haladoi 
do nanduku-nalosak halak maneme 
Manetualai na nai hataholi ba'u ka 
matan soona, inak ndia nakamumulu- 
nakamamaek saotoun fo manda'di 
malangan neu ndia. Ndia sama leo, 

nono'kabai de inak ndia langa na 
nananggeupolik so. 

6 Nana metema inak esa ta nau 
pake lalaa langak fa soona, malole 
lenak ngguteheni langa doo na. Tehu 
metema inak esa nggeupolik langa 
doo na do nggute langa doo na soona, 
ndia nakamumulu-nakamamaek esa 
ba'eneun. Hu ka nde ndia de, malole 
lenak ana pake lalaa langak. 

7 Tou ka ta paluu pake lalaa langak 
fa, nana tou ka nde bee na dula 
mandela-sa'ak neme Manetualain aoina 
na mai. Tehu ina ka nde bee na dulak 
neme tou ka mandela-masa'an, 

8 hana tou ka ta nananakadada'dik 
neme ina ka mai fa, te ina ka nde 
nananakadada'dik neme tou ka mai. 

9Tou ka boeo ta nananakadada'dik 
soaneu ina ka paluu na fa, te ina ka 
nananakadada'dik soaneu tou ka paluu 
na. 

10 Hu ndia de, soaneu tao namahoko 
ata nusa so'da kala de inak esa muse 
pake lalaa langak, da'dileo ta'du esa 
nae, ndia nai tou ka koasan dae. 

11| eomae leondiak boe, nai ita 
maso'da na dalek, fo da'dileo hataholi 

kamahehelek, ina ka ta napadeik mesa 
kana fo natapo'i neme tou ka mai, ma 
tou ka boeo ta napadeik mesa kana, fo 
natapo'i neme ina ka mai fa. 

12 Nana leomae inak makasososa ka 
nananakadada'dik neme tou ka mai, 
tehu basa ndia boema tou ka nanabongik 
neme ina ka mai, ma basa hata lala'ena, 
neme Manetualain mai. 

13 So'ba tolanoo kala tai-dodoo aom 
dede'ak ia: Ade malole ba'eneu inak 
esa hule-haladoi neu Manetualain nai 
hataholi ba'u ka matan, te ana ta pake 
lalaa langak fa? 

14 Neme maso'dak mandofai a, lanoli 
basa emi lae, metema tou ka langa doo 
na manalu a soona, ndia nana'de hata 
esa fo ta nandaa fa, 

15 tehu ba'eneu ina ka soona, fen langa 
dook soaneu babaa ketu langa na, ma 
langa doo manalu a nde bee na ta'du 
lolenapun nde ndia. 

16 Naa, metema hapu nggelok nau 
latuik la'eneu dede'ak ia soona, ta hapu 
eno fe'ek fo au hapu kokola kana fe'ek 
nae, nau ita, do Manetualain hataholi 
kamahehele fe'e nala boeo, basa-basas 
lanuu ka'da ha'da-tatao leondia ka nai 

salani ka dalek; fe'ek neme ndia mai 
soona, ta so. 

17 Nai natutu'duk manamaik ia soona, 
au ta koa-kio emi fa, nana emi 
natotongom nai mamaso-kasasi dalek, 
ta ka'da nini buna-boa malole fa te nini 
buna-boa ta malole boen. 

18 Makasososa na au amanene lae, 
nai emi natotongo ma dalek, hapu 
bubua-bubua kala laseikosalak. De tunga 
au dale dodoo nga, hala tutuik sila la, 
ba'u na tete'e ka. 

19 Memak nandaa, nasi'da-naba'e 
ka moli-da'di nai emi dalek, fo ela 
nananitak, see ka nde hataholi 
kamahehelek isi matetuk. 

20Tehu nai lelek emi makabubua fo emi 
perjamua na, Lamatua ka perjamuan ta 
ndia fa. 

21 Nana nai lelek fo ta'a soona, emi 
esa-esak natona ho'i aon nana'a na, fo 
na'a nakahuluk nalosa nggelok ta hapu 
hata esa boen, tehu nggelok la'a losa ala 
da'di manamafuk. 

22Tao le'e de emi tao leondiak? Ade 
emi uma loom ta do? Emi bisa mi'a 
ma minu nai uma. Ade fafa'ka ma 
emi nau makamumulu-makamamaek 

Manetualain salani nala, ma emi 
makamamaek hataholi nuu ta kala. 
Au muse afa'da emi ae le'e bai? Muse 
au koa-kio emi do? Ta! Neukose au ta 
koa-kio emi makandondook fa. 

23 Nana hata fo au anolin neu emi ndia, 
au sipon neme Lamatua ka mesa kana 
mai fo nae: nai le'odaek ndia, nai lelek 
Yesus fo ita Lamatua na nanake'dindiu 
ka, Ana ho'i na loti, 

24 de noke basa makasi neu Manetualain 
soaneu loti ndia boema, Ana tete'i loti 
ndia ninik lima na ma nae, "Ia nde bee 
na Au ao paa nga, fo nanafehenik soaneu 
emi. Tao-no'i ia, soaneu masanene'dak 
Au." 

25 Leondiak boe, la'a basa boema Ana 
ho'i na nggalaa ango la ma nae, "Angol 
ia, nde bee na Manetualain hehelu- 
balataa beu na, fo nanapakunisak 
ninik Au daa nga. Nai fai-faik fo emi 
minu angol ia soona, tao-no'in soaneu 
masanene'dak Au." 

26 No enok ndia, nai fai-faik fo emi mi'a 
loti ma minu angol ia, emi tui-benga 
Lamatua ka mamate na losa Au fali ma'i 
nga. 

27 Hu ndia de, hataholi fo na'a Lamatua 
ka loti na, ma ninu Lamatua ka ango la 
no enok fo ta kandaak fa soona, hataholi 
ndia nasala-nasingo soaneu Lamatuak fo 
Ana tunu-hotu basa ao paa na, ma daa 
na. 

28 Da'di hataholi a esa-esak muse 
palisak nakahuluk aoina na, fo besa ka 
na'a loti ma ninu angol ndia. 

29 Nana metema hataholi a na'a loti, 
ma ninu angol no ana ta manaku nae, 
perjamuan ndia natutik no Lamatua ka 
ao paa na fa soona, neukose hataholi 
ndia ka'da nini Manetualain huhuku na 
neu aoina na mesa kana. 

30 Hu ndia de, ba'u ka nai emi dalek 
lamahe'di ma tapandoe, ma mate 
nggelok boe. 

31Tehu metema ita palisak ita aoina na 
nakahuluk soona, neukose Manetualain 
ta huku ita fa. 

32 Tehu metema Manetualain huku ita 
soona, ita bei nanananolik fo ela huhuku 
ka boso la'e ita sama-sama no daebafak 
ia. 

33 Hu ka nde ndia de, au tolano-tolanoo 
ngala lemin! metema emi makabubua fo 

mi'a nai Lamatua ka perjamua na soona, 
emi muse mahahani aok. 

34 Metema hapu nggelok lamala'a 
soona, muse na'a nakahuluk nai uma. 
Metema emi taoafik neu dede'ak 
ia soona, emi natotongom nai emi 
mamaso-kasasi ma, neukose ta nini 
huhukuk neme Manetualain neu emi 
aoina ma fa. La'eneu dede'a fe'e kala, 
neukose au afa'da mangalele'dos neu 
emi, metema au ne'i. 

1 2 1 Besak ia la'eneu baba'e-babatik 

fo Manetualain Dula Dale na fe 

kala. La'eneu dede'ak ia la soona, au 
nau tolanoo ka bubuluk ndoo-matetun. 

2Mafandendelek te, nai lelek fo 
emi beita malelak Lamatua ka, ala 
dudungu-papau emi fo emi sene-do'ok 
neu sosongo-tatango hala-kokola ta ka. 

3Emi muse bubuluk te, hataholi fo 
Manetualain Dula Dale na hela-nolen 
soona, ta bole kokolak nae, "Yesus 
nanasoo-supak!" Leondiak boe, ta hapu 
hataholi esa boen nafa'da nae, "Yesus 
nde Lamatua ka," metema Manetualain 
Dula Dale na ta hela-nole hataholi ndia 
fa. 

4Hapu baba'e-babati mata-mata kala 
neme Manetualain Dula Dale na mai, 
tehu Dula Dalek esa nde fe basa sila la. 

> Hapu tatao-nono'i mata-mata kala 
soaneu nalalau-naoono Lamatua ka, 
tehu Lamatuak fo nananalalau-naoonok 
ndia, Lamatuak fo ka'da esa boe! 

6 Hapu eno mata-mata kala soaneu 
tao-no'i Lamatua ka tatao-nono'in, tehu 
manafe be'ibalakaik neu hataholi fo ana 
tao basa sila la, nde bee na Manetualain 
fo kisak ndia boe. 

7Soaneu ita basa-basa tala malole na, 
de Manetualain Dula Dale na tao-no'i 
mesa-mesa kana nai hataholi a esa-esak 
dalek. 

8 Dula Dalek ndia fe be'ibalakaik neu 
hataholi esa fo ana kokolak ninik heohak. 
Neu fe'e kala soona, Dula Dalek fo sama 
ndia, ana fen be'ibalakaik fo lafa'da 
mangalele'do see Manetualain ndia. 

9 Dula Dalek fo sama ndia boeo, ana fe 
be'ibalakai matuaina neu hataholi esa 
fo namahele Kristus. Tehu neu fe'e kala 
seluk bai soona, Dula Dalek ndia fes 
koasa fo lakahahaik hataholi. 

10 Dula Dalek ndia ana fe koasa neu 
hataholi esa fo ana tao manda'di beuk, 

ma neu nggelok soona, ana fes baba'e- 
babatik fo lafa'da Manetualain dale tutu'u 
nala. Neu nggelok seluk bai soona, Dula 
Dalek ndia fes be'ibalakaik fo lafa'da 
lalelak baba'e-babati bee ka nde neme 
Manetualain Dula Dale na mai, ma bee 
ka nde ta. Ana fe nggelok be'ibalakaik 
fo ala kokolak linik dede'a matabeu 
mata-mata kala, ma ana fe nggelok 
be'ibalakaik fo lafa'da mangalele'do 
dede'ak sila la sosoa-ndandaan. 

11 Basa sila lala'ena ka'da Dula Dale 
kisak ndia nde tao sala: Dula Dalek ndia 
ana fe hataholi a esa-esak nok ndia 
baba'e-babatin tunga Dula Dalek ndia 
hihii-nanaun. 

12 Kristus nde bee na, sama leo hataholi 
daebafa ka ao paa na, fo ao paak ndia 
ka'da esa, tehu napadeik neme lima-ein 
ba'u ka. Basa lima-eik sila la leomae 
ba'u ka, tehu nalupa aok esa. 

13 | eondiak boe, ita basa-basa tala. 
Nau hataholi Yahudi do ta Yahudi, ata 
do hataholi ao laok: ita basa-basa tala 
nanasalani basak neme Dula Dalek fo 
sama ndia, boema nakadiditak ita neu 
Kristus ao paa na, fo ela ita da'di esa to 

Kristus. Dula Dalek ndia nananakona nai 
ita basa-basa tala dalen dale so boe. 

14Hu ka nde aok ndia, ana ta da'di 
neme ka'da eik esa, do limak esa mai fa, 
te neme lima eik ba'u ka mai. 

15 Metema ei ka nae, "Au ta na'de limak 
fa, de ao ka lima-ein ta au fa", soona 
ndia ta nanuu sosoak nae, ao ka lima-ein 
ta eik ndia fa. 

16 Boema metema di'idoo ka nae, "Hu 
ka nde au ta na'de matak fa," de ao ka 
lima-ein ta au fa, soona ndia ta nanuu 
sosoak nae, ao ka lima-ein ta di'idook 
ndia fa. 

17 Leouni ka, aok ndia matak mesa- 
mesan, na tao leo bee fo ao ka hapu 
namanene? Do metema aok ndia di'idook 
mesa-mesan, na tao leo bee fo ao ka 
ana hapu hae? 

18 Ita tita Manetualain tao lima-eik sila 
la, esa-esak neu mamana na, tunga dale 
hihii na. 

19 Metema aok ndia lima-ein ka'da esa 
mesa kana soona, bee ka nana'de ao ka? 

20 Hu ndia de, memak hapu lima-eik 
ba'u ka, tehu aok ka'da esa. 

21 Da'di, mata ka ta bole nafa'da lima 
ka nae, "Au ta paluu o fa!" do langa ka 
nafa'da ei ka nae, "Au ta paluu o fa!" 

22 Dede'a nasafali na nae, lima-ei 
tapandoes ndia nde ita paluun nanseli a: 

23 ma ei-limak fo ita tafa'da tae, ta 
neulauk fa ndia nde ei-limak fo ita 
tafaduli matalolole nana. Ao ka ei-liman 
fo nananitak ta malole fa ndia nde 
lena-lenak ita taoafik neu nana. 

24 Ao ka ei-liman fo nananita basak 
neulauk soona, ta paluu ita taoafik neu 
fan. Manetualain pe'da-fua basa ita ao 
paa na namata leondiak so de nalosa 
ei-limak fo ta neulau kala, taoafik ba'u 
ka neus. 

25No enok ndia, aok ndia ta 
nanababa'ek ma nanatao kofe'ek fa; 
tehu ao ka lima-ein fo manakofe'ek sila 
la esa tulu-fali esa. Lima ei kala esa 
muse taoafik neu esa. 

26 Metema limak-eik esa doidoso soona, 
basa lima-ei fe'e kala boeo doidoso; 
ma metema lima-eik esa nanakoa-kiok 
soona, basa lima-ei fe'e kala boeo tunga 
namahokok. 

2/ Emi basa-basa mala nde bee na 
Kristu sao paa na, ma emi esa-esak nde 
bee na lima-eik neme ao paak ndia mai. 

28 Leondiak boe nai salani ka dalek, 
Manetualain naketu basa mamanak 
soaneu hataholi mata-mata kala; 
Makasososa na hataholi nadedenu kala; 
kadua, nabi la, katelu, mese nala, boema 
sila fo manatao manda'di beu kala, basa 
boema sila fo nanafe baba'e-babatik 
soaneu lakahahaik hataholi, do soaneu 
tulu-fali hataholi fe'ek, do soaneu 
nauli-nalanga, do soaneu kokolak linik 
dede'a matabeu mata-mata kala. 

29 Sila basa-basas ta hataholi 
nadedenuk, do nabi, do mesen boe. 
Basa-basas ta lanuu koasa soaneu tao 
manda'di beuk fa, 

30 do soaneu lakahahaik hataholi, do 
kokolak linik dede'a mata beu mata-mata 
kala, do lafa'da mangalele'do dede'ak 
sila la. 

31Hu ndia de, ela leo bee na emi 
sanga enok te'e-te'e, fo ela emi hapu 
baba'e-babati matuaina. Tehu manamaik 
ia soona, neukose au atu'du emi, enok 
esa malole na seli. 

1 3 lLeomae au kokolak alelak 

hataholi daebafak mata-mata 
kala dede'a na, lena-lenak au kokolak 
alelak ata nusa so'da kala dede'a naboe, 
tehu metema au ta sue-lai hataholi fe'ek 
fa soona, au sama na leo tong lou ka fo 
lii na ba'u na seli. 

2|eomae au tui-benga alelak 
Manetualain dede'a-kokolan ma au 
alelak basa dede'a nanabibila-babaa 
kala, ma au bubuluk basa hata 
lala'ena, boema au amahele anseli neu 
Manetualain, nalosa au adenu lete kala fo 
ala keko, tehu au ta sue-lai hataholi fe'ek 
fa soona, basa sila la sosoa-ndandaan 
ta. 

3 Leomae au feheni basa au hata-hetong 
lala'ena leo hataholi nuu ta-hata ta kala 
neu, ma au fe au aoina nga neu fo ala 
hotuhenin, tehu metema au ta sue-lai 
hataholi fe'ek fa soona, basa sila la 
sosoa-ndandaan ta makandondook. 

4Hataholi manasue-lai hataholi fe'e 
ka, ana ta haelai namanasa fa, ma 
dale malole. Ana ta namanasa hataholi 
metema hataholi nakalenalena fan, ta 
manatui dede'a sosoa-ndandaa tak, ta 
manakoao-ndaeaok fa. 

> Ana ta namatutua-namadedema ao 
na, ta laka-nakaseti hataholi fe'ek fo 
tunga hihii-nanaun fa, ta namanasa 
lai-lai, ma ta nape'da dalek boen. 

6 Hataholi manasu-lai hataholi fe'e ka, 
ana ta hii tatao-nono'i mangalau ka fa, 
te ana hii ka'da tatao-nono'i malole. 

7 Nakatatakak nasasale matak no basa 
hata lala'ena, ma ana nau namahele 
hataholi fe'ek tatao-nono'i malole na: 
nai ha'da-tatao leo bee ka boe, hataholi 
manasue-laik ndia, ta ketu namahehena 
na nai basa dede'ak lala'ena dalek, ma 
nahani basa hata lala'ena no ta haelai 
namanasa fa. 

8 Susue-lalaik ndia manaketu basa 
tak. Besak ia, hapu hataholi tui-benga 
nalelak Manetualain dede'a-kokolan, 
tehu mahani te neukose ana hahae 
tui-benga dede'a-kokolak ndia. Besak 
ia, hapu nggelok kokolak lalelak dede'a 
matabeu mata-mata kala, tehu mahani 
te neukose ana hahae kokolak dede'a 
matabeuk sila la. Besak ia, hapu hataholi 
bubuluk basa dede'ak lala'ena, tehu 
mahani te hata fo sila bubulu kana ndia, 
neukose lafandelehenin. 

9 Nana ita malela na ma ita be'i balakain 
fo tui-benga Manetualain dede'a-kokola 
na, beita natetu-nandaa fa. 

10 Mahani te neukose losa fai 
na te, Manetualain tao na basa- 
basas latetu-landaa, fo nalosa hata 
manamatetu-mandaa tak ndia, neukose 
mopos. 

11 Nai lelek fo au bei ana nga, au 
kokolak sama leo ni'iana, au dale 
nameme'da nga sama leo ni'iana, ma au 
dudu'a-dodoo sama leo ni'iana. Besak ia 
au touinak so, hu ndia de au ha'da-tatao 
ni'iana nga, au tu'u-tapahenis so. 

12 Hata fo ita titan nai besak ia nde bee 
na, sama na leo salaok fo keluha'buk nai 
titinok dale. Tehu mahani te, neukose ita 
titan no mangale'ok tutik. Besak ia au 
beita bubuluk basa hata lala'ena fa, tehu 
mahani te, neukose au bubuluk la'iesa 
kasa, sama leo Manetualain bubuluk 
basa au aoina nga lala'ena. 

13 Da'di soaneu hatematak ia, hapu 
dede'ak telu fo ita muse tao-no'i taheles 
fo nde: namahele ka, namahena ka, 
ma nasue-nalai ao ka. Neme dede'a ka 
teluk sila la, fo nanapaluu nanseli a nde, 
sue-lai hataholi fe'ek. 

14 lEla leo bee na emi sanga enok 
fo sue-lai hataholi fe'ek. Ma sanga 
enok boe, soaneu sipo baba'e-babatik 
fo Manetualain Dula Dale na fe kala, fo 
paluu nanseli a nde, be'ibalakaik soaneu 
tui-benga Manetualain dale tutu'u na 
neu hataholi daebafa ka. 

2 Hataholi manakokolak nalelak dede'a 
matabeu ka, hataholi ndia ana ta kokolak 
soaneu hataholi daebafak fa: te ana 
kokolak soaneu Manetualain. Ta hapu 
hataholi fo nalelak hata fo ana kokola 
kana fa, nana Manetualain Dula Dale 
na nde tao nan ana kokolak dede'ak 
fo ka'da Manetualain mesa kana nde 
bubulu kana. 

3Nasafali na nae, hataholi manatui- 
benga Manetualain dede'a-kokola na, 
ana tui-bengan neu hataholi daebafa ka: 
fo natetea-naheheles, an fes manggatek, 
ma ana kokoe-nanasis. 

4Hataholi manakokolak dede'a matabeu 
ka, ka'da ana tulu-fali ao ina na mesa 
kana, tehu hataholi fo manatui-benga 
Manetualain dede'a-kokola na, ana 
hela-nole hataholi kamahehele kala fo 
ala fo'a. 

SMalole na seli, metema emi basa-basa 
mala hapu kokolak malelak dede'a 
matabeu mata-mata kala. Tehu malole 
ba'u ka nde metema emi hapu tui-benga 
Manetualain dale tutu'u na. Nana 
hataholi manatui-benga Manetualain 
dede'a-kokola na, hataholi ndia ba'ulena 
hataholi manakokolak nalelak dede'a 
matabeu mata-mata kala: dede'a na 
fe'ek bai, metema hataholi manakokolak 
nalelak dede'a matabeu mata-matak 
ndia, hapu nafa'da mangalele'do hata 
fo ana kokola kana ndia, fo ela basa 
hataholi kamahehele kala lalelak 
sosoa-ndandaan. 

5Metema leo uni ka au ne'i fo au 
kokolak o emi ninik dede'a matabeu 
mata-mata kala, soona sosoa-ndandaan 
hata soaneu emi? Sosoa-ndandaan 
ta faa anak boen! Dede'a na fe'ek, 
metema au tui-benga la'eneu tao leo 
beek de Manetualain natu'du aoina 
na, do afa'da mangalele'do hata esa 
la'eneu Manetualain, do au tui-benga 
Manetualain dede'a-kokolan, do au anoli 
dede'ak fo Manetualain paleta kala. 

7 Perkakas musik fo samanen ta tehu 
nalii, fo leo kinuk ma kecapi, metema ta 

lakaminak matalolole lii nala fa soona, 
tao leo beek fo hataholi a bubuluk 
lakaminak lii beek ndia. 

8 Natutu'du fe'ek esa seluk nae, 
metema pupuu musu nanapuu lu'ilapak 
soona, see ka nde nahehele aon fo neu 
natee-natati? 

9 Leondiak boe, no emi be'ibalakaim fo 
emi kokolak malelak dede'a matabeuk 
mata-mata kala. Metema no emi 
be'ibalakaim ndia, fo emi kokolak 
dede'a-kokolak fo ta managale'dok 
fa soona, hataholi esa boen ta hapu 
nalelak hata fo emi kokolak ndia fa. Emi 
dede'a-kokolam sila la neukose mopo 
kasa, ma hu pe'dan ta. 

10Nai daebafak ia hapu dede'a mata- 
mata kala, tehu nai dede'ak sila la, ta 
hapu esa boen fo ta masosoa-ndandaak 
fa. 

11 Tehu metema hataholi esa kokolak 
dede'ak esa, fo au ta alelak dede'ak ndia 
fa soona, hataholi manakokolak dede'ak 
ndia sama leo hataholi manamai ba'eneu 
au; leondiak boe, au hataholi manamai 
ba'eneu hataholi ndia. 

12 [a'eneu emi soona, au bubuluk emi 
mahiik manseli hapu baba'e-babatik 

neme Manetualain Dula Dale na mai. 
Tehu paluu makasososak nanseli a nde, 
emi muse sanga enok, fo pake emi 
be'ibalakaim soaneu hela-nole hataholi 
kamahehele kala fo ala fo'a. 

13 Hu ndia de, hataholi manakokolak 
nalelak dede'a matabeu ka, muse 
ana dokodoe neu Manetualain fo ela 
Manetualain fen be'ibalakaik soaneu 
nafa'da mangalele'do hata fo ana 
kokolak ndia. 

14 Nana metema au hule-haladoi inik 
dede'a matabeuk soona, au dula dale 
nga memang ana hule-haladoi, tehu au 
dudu'a-aafing ta la'ok fa. 

15 Da'di au muse tao beek? Neukose au 
tao ka nde ia: neukose au hule-haladoi 
inik au dula dale nga, tehu au boeo 
hule-haladoi inik au dudu'a-aafing boe. 
Neukose au akamee inik au dula dale 
nga, tehu au boeo nau akamee inik au 
dudu'a-aafing boe. 

19 Nana metema emi moke makasi neu 
Manetualain, ninik emi dula dale ma 
mesa kana, ma hapu hataholi fe'ek fo 
ta nalelak dede'a matabeuk fo maneme 
Manetualain Dula Dale na mai ndia fa 
soona, hataholi ndia ta hapu nafa'da nae, 

"Amin", neu o huhule-haladoi makasim 
ndia, nana ana ta bubuluk hata fo emi 
mafa'da ka fa. 

17 Leomae emi hule-haladoi makasim 
neu Lamatua ka ndia malole na seli, tehu 
huhule-haladoik ndia, sosoa-ndandaan 
ta makandondook ba'eneu hataholi fe'e 
kala. 

18 Au oke makasi neu Manetualain, 
hana au mesa nga hapu kokolak nai 
dede'a matabeuk mata-mata kala dalek, 
lenaheni neme emi basa-basa mala. 

19 Tehu nai nakabubua mamaso-kasasi 
a dalek, au nau pake ka'da dede'ak 
de'ek lima fo hataholi a hapu nalela 
kana, neme au pake dede'a lifu-lifu kala 
nai dede'a matabeu kala dalek. Au nau 
leondiak, fo ela au hapu anoli hataholi. 

20 Tolano-tolanoo ngala lemin! Boso 
dudu'a-dodoo sama leo ni'iana. Nai 
dede'a mangalau ka dalek soona, ela 
leo bee na emi mahele sama leo ni'iana. 
Tehu nai dudu'a-aafi ka dalek soona, ela 
leo bee na emi da'di hataholi fo touinak 
SO. 

21 Nai Susula Malalok dale nanasulak 
nae leo ia, "Manetualain nae, 'Tunga 
hataholi fo ana kokolak ninik dede'a 

fo hataholi ta lalela kana fa, neukose 
Au kokolak o hataholi kamahehelek ia 
la. Tunga hataholi manamai a hehelan- 
nonolen, ma neukose Au kokolak o Au 
hataholi kamahehele ngala, Leomae 
leondiak boe, ala ta nau lamanene Au 
dede'a-kokolang fa." 

22 Da'di baba'e-babatik soaneu kokolak 
ninik dede'a matabeu mata-mata 

ka nde bee na, ta'du-tana soaneu 
hataholi kamahehele ta kala, te ta 
soaneu hataholi kamahehele kala fa. 
Ma baba'e-babatik soaneu tui-benga 
Manetualain dale tutu'u na neu hataholi 
daebafa ka, nde bee na ta'du-tana 
soaneu hataholi kamahehele kala, te ta 
soaneu hataholi kamahehele ta kala fa. 

23 Hu ndia de, metema leo uni ka nai 
hataholi kamahehele kala nakabubua 
mamaso kasasi na dalek, basa hataholi 
kamahehele kala kokolak nai dede'a 
matabeu mata-mata kala dalek, boema 
hataholi deak de'ubee ala mai, do 
hataholi fo ta hataholi kamahehele kala, 
soona tao leo beeo hataholi sila la laedae 
nga emi basa-basa mala mamulu so! 
24Tehu metema emi basa-basa mala, 
tui-benga Manetualain dede'a-kokolan, 

boema hataholi kamahele beitak esa, 
do hataholi deak esa ala mai soona, 
dede'a-kokolak fo emi basa-basa mala 
tui-bengak ndia, neukose natu'du 
hataholi ndia sala-singon, fo dede'a- 
kokolak sila tao la hataholi ndia name'da 
na sala-singo nala. 

25 Basa dede'ak fo nananafunik nai 
dalen dale ka, neukose nafa'dan, nalosa 
nakaloe-nakadae ao na, boema ana 
sene-do'ok neu Manetualain. Neukose 
ana manaku nae, tete'e ka Manetualain 
nai emi tala'da heom. 

26 Da'di tolano-tolanoo ngala lemin! 
Basa sila la sosoa-ndandaan beek? 
Metema emi makabubua fo sene-do'ok 
neu Lamatua ka soona, nggelok lakamee, 
nggelok fe nanolik, nggelok tui-benga 
hata esa neme Manetualain mai, nggelok 
kokolak nai dede'a matabeu kala 
dalek, ma nggelok lafa'da mangalele'do 
sosoa-ndandaan. Tehu basa sila la muse 
tao-no'in soaneu lanoli ma soaneu sila 
basa-basas malole na. 

27 Metema hapu nggelok nau kokolak 
nai dede'a matabeu ka dalek soona, 
muse hataholi dua do nai lain ka'da 
hataholi telu langganggati aok. Ma muse 

hapu nggelok lafa'da mangalele'do hata 
fo hataholi manakokolak ndia nafa'da ka. 

28 Metema ta hapu hataholi nafa'da 
mangalele'do fan soona, hataholi fo 
mana kokolak nai dede'a matabeuk ndia, 
muse denge-denge nai nakabubuak 
ndia dalek. Neme na fo ala kokolak lo 
Manetualain ka'da nai dale nala dalek. 

29 Hataholi dua do telu sipo halak 
neme Manetualain mai soona, muse ala 
tui-benga halak ndia, ma fe'e-fe'ek sila 
la taidodoo hata fo lafa'dak ndia. 

30Tehu metema, leo uni ka halak 
maneme Manetualai na mai neu hataholi 
fe'ek esa fo nangatuuk nai nakabubuak 
ndia dalek, soona hataholi manakokola 
ka, muse ana hahae kokolak. 

31 No enok leondia ka, emi basa-basa 
mala, hapu mangganggati aok fo 
tui-benga Manetualain dede'a-kokolan, 
fo ela basa-basas hapu sipo nanolik ndia 
fo ala boetai lamahele. 

32 Baba'e-babatik maneme Dula Dale ka 
soaneu tui-benga Manetualain dede'a- 
kokola na, hataholi manatui-benga 
Manetualain dede'a-kokolan ndia muse 
nauli nalela kana. 

33 Hu ka nde ita Manetualain nde 
bee na, Manetualain fo Ana hii ka'da 
mole-dame, te Ana ta hii tasi'bu a fa. 
Sama leo ana da'di nai basa Manetualain 
hataholi kamahehele nala, 

34ina kala muse bedenge nai 
nakabubua kala dalek. Ta bole fes loak 
soaneu ala kokolak fa. Ala ta bole da'di 
mauli-malangan fa, basa sila la nandaa 
no agama hoholo-lalanen. 

35 Metema ala nau bubuluk hata esa 
soona, muse latane dede'ak ndia neu 
saotou na nai uma. Mamaek nanseli, 
metema inak esa ana kokolak nai 
nakabubua salani ka dalek. 

36 Ade Manetualain hala-kokolan mai 
neme emi mai do? Do ka'da hala kokolak 
sila la nanananduku-nalosak neu emi? 

37 Metema hapu hataholi name'da 
nana ndia nanuu baba'e-babatik soaneu 
nanduku-nalosak halak maneme 
Manetualai na mai, do nanuu baba'e- 
babati fe'ek neme Manetualain Dula 
Dale na mai soona, hataholi ndia muse 
name'da nae, hata fo au sulak ia nde 
bee na paleta neme Lamatua ka mai. 

38 Tehu metema hapu nggelok ta sipok 
dede'ak ia fa soona, boso taoafik neun. 


1 KORINTUS 14.39-15.4 74 


39 Hu ndia de tolano-tolanoo ngala 
lemin! Sanga enok leona manduku- 
malosak halak maneme Manetualai na 
mai, tehu boso kena-ka'i hataholi fo 
ana nau kokolak nai dede'a matabeu 
mata-mata kala dalek. 

40 Tehu basa sila la muse taon no malole 
na, ma nanaito-atok. 

1 Ma besak ia, tolano-tolanoo 

15 ngala lemin! au nau emi 
mafandendele seluk, Hala Malole 
maneme Manetualain mai fo au tui- 
benga akahulu kana neu emi so. Emi 
sipo man de emi mamahele Kristus, 
nana Hala Malole ndia. 

2 Metema emi ho'u mahehele hata fo au 
tui-bengak ndia soona, Hala Malole ndia 
soitefa na emi, ta'da fe'e metema emi 
mamahele ta no malelak fa. 

3Hata fo au anduku-alosa kana neu 
emi ndia, nde bee na hata fo au sipon 
boe. Fo nanapaluuk nanseli a, sama leo 
nanasulak nai Susula Malalaok dale, au 
anduku-alosa kana neu emi ae, hu ka 
nde ita sala-singon de Kristus mate: 

4latoi henin so, tehu basa boema 
naso'da falik nai fai katelu na. Ndia boeo, 
nanasulak nai Susula Malalaok dale. 

3 Au tui-benga neu emi boe, au afa'da 
ae Kristus fo naso'da falik ndia, natu'du 
aoina na neu Petrus boe, ma basa boema 
neu hataholi nadedenu kasanahulu dua 
nala. 

6 Basa ndia boema, natu'du aoina na 
seluk neu hataholi manatungan, lenak 
neme natun lima la'iesa tutik. Hataholi 
sila la, ba'u na bei laso'da losa besak ia, 
ka'da sila de'ubee soona mate sos. 

7 Basa ndia boema, Kristus natu'du 
aoina na neu Yakobis, de basa boema, 
neu basa hataholi nadedenu kala. 

8 Natu'du aoina makabui mate'e na neu 
au boe, au fo sama na leo ni'iana beuana 
fo nanabongik ta la'e fai na fa! 

9 Au nde bee na Lamatua ka hataholi 
nadedenun fo nai daeanak nanseli. Au ta 
andaa nanaseseik Lamatua ka hataholi 
nadedenun fa, nana au fepa-li'u basa 
Manetualain hataholi kamahehele nala 
SO. 

10Tehu, hu ka nde Manetualain 
susue-lalain, de au da'di sama leo au fo 
besak ia. Ma ta palsuma, Manetualain 
fe do'o do ampon neu au fa. Nakalenak 
bai, au nde puselaipana lenaheni basa 
Lamatua ka hataholi nadedenu fe'e nala: 

Tehu tunga ndoo na au ue-osang ta ndia 
fa: te ndia fo Manetualain manasue-lai 
au ma manatao-no'i sama-sama no au 
a, Ue-osan ndia. 

1! Da'di, neme emi see mai boe, fo 
manasipok Hala Malole ndia, ade ndia 
neme au a mai, do neme Lamatua ka 
hataholi nadedenu fe'e nala mai, ndia 
ta da'di hata-hata fa. Fo nanapaluuk 
nanseli a nde, ami tui-benga Hala Malole 
ndia, ma emi mamahele. 

1? Metema hata fo ami tui-bengak ndia 
nde nae, Kristus nanatao naso'da falik 
neme mamate sa mai soona, tao le'e 
de hapu nai emi dalek, nggelok lafa'da 
lae, neukose hataholi manamate kala, ta 
nanatao naso'da falik fa? 

13 Metema tete'e ka, hataholi manamate 
kala, neukose ta nanatao naso'da falik 
fa soona, dede'ak ndia sosoa na nae, 
Kristus ta nanatao naso'da falik neme 
mamate sa mai fa. 

14 Ma metema leo uni ka, Kristus ta 
nanatao naso'da falik neme mamate 
sa mai fa soona, palsuma la'iesa kana 
ami tui-benga hata-hata, ma palsuma 
la'iesa kana emi mamahehele boe, nana 

emi namahehelem ndia ta nanuu netes 
hata-hata fa. 

15 | enak neme ndia mai a, nananitak 
nae ami masapepeko la'eneu 
Manetualain, nana ami tui-benga 
mae, Manetualain tao naso'da falik 
Kristus neme mamte sa mai so, te 
se'kona Manetualain ta tao naso'da fali 
kana fa, metema memak tete'e ka, 
hataholi manamate kala ta nanatao 
naso'da falik fa! 

19 Nana metema hataholi manamate 
kala, ta nanatao naso'da falik neme 
mamate sa mai fa soona, Kristus boeo ta 
nanatao naso'da falik neme mamate sa 
mai fa. 

17 Ma metema Kristus ta nanatao 
naso'da falik neme mamate sa mai 
fa soona, emi namahehele ma sosoa- 
ndandaan ta, dede'ak ndia sosoa na 
nae, emi bei maso'da nai ha'da-tatao 
masala-masingo ka dalek, ma emi ta 
manuu namahehenak makandondook fa. 

18 Ndia sosoa na boeo nae, hataholi 
kamahehelek fo manamate basa kala, 
boeo ta lanuu namahehenak fa. 

19 Metema ita namahehenan neu Kristu 
sa, nate'e ka'da ita maso'dan manai 

daebafak ia soona, neme basa hataholi 
daebafak manai daebafak ia lala'ena, ita 
nde susa-soen ba'una seli! 

20Tehu nananitak, Kristus nanatao 
naso'da falik neme mamate sa mai so. Ia 
nde da'di bua nape'dak esa nae, hataholi 
manamate basa kala, neukose nanatao 
naso'da falik. 

21 Nana, mamate sa masok leo daebafa 
ka tunga hataholi esa, leondiak boe, 
naso'da falik neme mamate sa mai, 
nanafek neu hataholi daebafa ka tunga 
hataholi esa boe. 

22 Sama leo basa hataholi daebafa 
ka mate, nana nanalekek da'di esa 
no Adam, leondiak boe, neukose 
basa-basan nanatao naso'dak, nana 
nanalekek da'di esa no Kristus. 

23Tehu neukose esa-esak nanatao 
naso'da falik tunga ndia baba'e na: 
makasososa na Kristus; basa boema 
mahani te nai lelek Ana mai selu ka, 
hataholi-hataholi fo nanalekek Kristus 
nuu nala, tunga esa-esak baba'en. 

24 Basa ndia soona, fai mate'e ka 
losa. Neu faik ndia te, neukose Kristus 
sengi basa manapaleta lala'ena, basa 
manakoasa lala'ena, ma basa mabe'i- 

balakai kala lala'ena: soona Ana fe Ndia 
koasa paletan leo ita Aman Manetualain 
neu. 

25 Kristus muse paleta nahele, losa 
Manetualain fe Kristus musu noon nala 
lakaluku-lakatele leun. 

26 Musu mate'ek fo neukose Ana sengi 
nana, nde mamate sa. 

27 Nai Susula Malalaok dale, nanasulak 
nae leo ia, "Manetualain tao na basa 
hata lala'ena lakatele leun so". Dede'ak 
fo nae "basa hata lala'ena", ndia sosoa- 
ndandaan nde, ta leke Manetualain fo 
manatao na basa hata lala'ena ndia, 
lakatele neu Kristus. 

28 Tehu basas lala'ena lakatele leu 
Kristus paleta na dae, soona Ndia 
mesa kana fo nde Manetualain Ana 
na, neukose Ana fe aoina na neu 
Manetualain fo manatao na basa-basan 
lala'ena lakatele neun so. Soona neukose 
Manetualain mesa kana nde paleta basa 
hata lala'ena. 

29 Metema hataholi manamate kala ta 
nanatao naso'da falik fa soona, tao le'e 
de hapu hataholi nanasalanik soaneu 
hataholi manamate ka? Sosoak hata, 
ala tao dede'ak ndia? Metema memang 

hataholi manamate ka ta nanatao 
naso'da falik makandondook fa soona, 
sosoak hata, ala tao dede'ak ndia? 
30Ma sosoak hata, ami nau masasale 
matak mo susa-soe tunga-tunga faik? 

31 Tolano-tolanoo ngala lemin! Tunga 
faik, au akatatakak doidoso ka, au 
amahoko hu ka nde emi maso'da ma, 
hana emi mamahele basa neu Kristus 
Yesus, fo ita Lamatua na so. 

32 Metema ndia tunga ka'da hataholi 
daebafa ka tai-dodoon mesa kana soona, 
au hapu nananalak hata soaneu sanga 
enok nono'ka bai de, au la'ban bana 
makaa kala nai kota Efesus ia? Metema 
memang hataholi manamate kala ta 
nanatao naso'da falik fa, naa, malole 
lenak ita tunga dede'a bini esa ia nae, 
"Mai fo ata ta'a-tinu, ma hika-setelee, 
nana balahaa te, neukose ita mate so." 

33 Boso fe hataholi ke'dindiu na emi. 
Leleo-napalasa ta malole a, tao nalutu 
ha'da-palii malole a. 

34 Besak ia, mame'dak leona, fo boso 
boe tao sala-singok bai. Ndandaa na emi 
muse bii-mae, nana nai emi dalek, hapu 
nggelok beita lalelak Manetualain fa. 

35 Fafa'kama hapu nggelok latane lae, 
"Tao leo bee fo hataholi manamate kala 
nanatao naso'da falik? Ao paak fo leo bee 
ka nde nanafek neus, nai lelek nanatao 
naso'da falik?" 

36 Nggoak nanseli! Metema emi sele 
bini-ngges leo dae dale neu, soona 
bini-ngges ndia neukose ana ta moli 
fa, metema bibi-ngges ndia beita mate 
nakahulu kana fa. 

37 Ma bini-ngges fo emi selen nai 
dae dale ndia, fafa'kama bini-ngge 
gandum, do bini-ngge fe'ek, nde bee na 
bini-ngges ndia de'e na mesa kana, fo 
mahani te manamolik ndia, neukose ta 
basa bubu'u-palusa lala'ena fa. 

38 Neukose Manetualain mesa ka nde 
fe bini-ngges ndia lupak fo tunga mata 
memete na malole soaneu bubu'u-palusa 
ndia. Soaneu basa bini-ngge mata-mata 
kala, Manetualain fe bubu'u-palusa na, 
esa-esak nok lupa na. 

39 Basa hata mahahae kala ao nala ta 
matak esa fa. Hataholi daebafa ka ao na 
fe'ek, bana-manu ao paa na fe'ek boe: 
manupui la ao na fe'ek neme i'a ka ao 
na. 

40 Leondiak boe, no basa hata manai 
lalai no daebafa ka. Hata manai lalai Ia 
esa-esak nok lole-napun, ma hata manai 
daebafa kala leondiak boe. 

41 Le'do a lole napun fe'ek neme bula 
ka lole napun. Nduu kala boeo, esa-esak 
nok lole napun. Lena-lenak nduuk sila la 
esa-esak nok lole-napun, 

42 Mahani te dede'a na da'di tao 
leondiak no hataholi manamatek fo 
nanatao naso'da fali ka boe. Ao paak fo 
nananatoik ndia nde bee na, ao paak fo 
bisa pulu po'on, tehu ao paak fo nanatao 
naso'da fali ka nde bee na, ao paak fo ta 
bisa pulu po'o fan. 

43 Nai lelek fo ao paak ndia nananatoik, 
ao paak ndia ta malole ma ndole-ndaku, 
tehu nai lelek fo nanatao naso'da fali ka, 
ao paak ndia nde bee na ao paak malole 
ma balakaik. 

44 Nai lelek latoi-latano nana, ao paak 
ndia ao paak neme daebafa ka mai; 
tehu nai lelek fo naso'da falik soona, 
ao paak ndia ao paak fo nanafek neme 
Manetualain Dula Dale na mai. Hapu ao 
paak fo neme daebafa ka mai, ma hapu 
ao paak fo neme Manetualain mai. 

45 Nanasulak nai Susula Malalok dale 
nae leo ia, "Hataholi makasososa ka nde 
Adam, fo ana da'di mahahae maso'dak", 
tehu Adam fo makabui ka, nde Dula 
Dalek fo manafe maso'da ka. 

46 Fo manamai makahulu ka nde bee na 
ao paa ka, te ta dula dale ka fa. Dula 
dale ka mai nakabuik. 

47 Adam makasososa ka, da'di neme 
dae a mai, tehu Adam kadua da'di neme 
nusa so'da ka mai. 

48 Hataholi daebafak ia nde bee na, 
sama leo Adam makasososa ka, fo 
nananakadada'dik neme dae a mai, tehu 
hataholi nusa so'da ka nde bee na, sama 
leo Ndia fo manamaik neme nusa so'da 
ka mai. 

49 Sama na leo ita, besak ia nde bee na 
sama leo Adam, fo nananakadada'dik 
neme dae a mai, soona mahani te 
neukose ita da'di sama leo Ndia, fo 
manamaik neme nusa so'da ka mai. 

50 Tolano-tolanoo ngala lemin, au 
dudu'a nga nde bee na: ao paak fo 
nananakadada'dik neme daak ma paa 
ia, ana ta hapu masok leo Manetualain 
Daebafa Beu na fa: ma ao paak fo 

hapu maten ia, ana ta hapu da'di 
matea-mahelek fa. 

51 Taoafik neu dede'a bibila-babaak ia: 
Neukose ita basa-basa tala ta mate fa, 
tehu ita basa-basa tala neukose nanatao 
nasafalik. 

52 Dede'ak ndia neukose ana da'di no 
kaiboboianak nai hatematak esa dalek, 
nai lelek fo pupuu ka nanapuuk soaneu 
mate'e na. Nana nai lelek fo pupuuk ndia 
lii na nananamanenek soona, neukose 
hataholi manamate kala nanatao naso'da 
falik ninik ao paa matea-mahelek, ma 
ita basa-basa tala neukose nanatao 
nasafalik. 

93 Ita ao paan fo hapu maten ia, muse 
nananggatik ninik ao paak fo ta hapu 
mate fan, no enok ndia ao paak maneme 
daebafa ka, muse nananggatik ninik ao 
paak maneme nusa so'da ka mai. 

54 Metema ao paak fo manamate basa 
ka, nananggatik ninik ao paak fo ta hapu 
mate fan, ma ao paak maneme daebafa 
ka, nananggati basak ninik ao paak fo 
maneme nusa so'da ka mai soona, nai 
lelek ndia besa ka ana da'di hata fo 
nanasulak nai Susula Malalaok dale nae, 

"Mamate sa nanatao nakalulutuk so: 
sesengi ka hapun so!" 

55 "Hai mamates, o sesengi ma nai bee? 
Hai mamates, o made'de ma nai bee?" 

59 Mamate sa, madene na nde sala- 
singo ka, fo sala-singo ka nakalala'ok 
ue-le'din tunga agama hoholo-lalanen. 

37 Tehu toke makasi neu Manetualain: 
Ana fe ita sesengik tunga ita Lamatuan 
Yesus Kristus! 

58 Hu ndia tolano-tolanoo susue-lalai 
ngala lemin! Ela leo bee na, emi balakaik 
ma matea-mahele. Maue-male'di 
makandoo soaneu Lamatua ka no 
te'e-te'ek, nana emi bubuluk mae, hata 
fo emi tao-no'in soaneu Lamatua ka, ta 
palsuma fa. 

1Besak ia la'eneu doik fo emi nau 

1 6 tulu-falin neu tolano-tolanook fo 
namahehelek esa. Au oke, fo ela emi 
taon nandaa no natutu'duk fo au fen neu 
hataholi kamahehelek manai Galatia la. 

2 Nai fai makasososa ka tunga-tunga fai 
mamaso na soona, ela leo bee na emi 
basa-basa mala esa-esak pe'da fe'e doik 
nandaa no ndia hahapu na. Pe'da doik 
sila la leona losa au mai, fo ela nai lelek 

ndia ta paluu emi makabubua doik seluk 
so'on. 

3Mahani te metema au losa soona, 
neukose au adenu hataholi fo emi hele 
ma kala. Au fes susula la'o enok, fo ela 
lini doik sila leo Yerusalem leu. 

4Ma metema meten malole ba'eneu 
au soaneu au u boe soona, au la'ok 
sama-sama os. 

> Neukose au donge-dama emi, nai 
lelek au tuli tunga Makedonia, nana au 
tutu'u basan, au sanga singa tunga naa. 

6 Bole da'di, neukose au leo dodoo 
faa o emi, fafa'kama nai fai delapena 
nitabunan ia dale na. Basa ndia soona, 
emi hapu tulu-fali au, fo au akandoo leo 
mamana fe'ek u. 

7Au ta nau donge-dama emi, singa 
ka'da leondiak mesa kana fa. Metema 
Lamatua ka po'i soona, au hii leo o emi 
dodoo ana faa. 

8Besak ia, neukose au leo nai ia fo nai 
kota Efesu sa, losa fai Pentakosta. 

9 Hapu fai loak ba'u ka nai ndia, soaneu 
au tao tatao-nono'i masosoa-ndandaa 
kala, leomae hataholi ba'u ta nau sipok 
fa boe. 


1 KORINTUS 16.10-15 8/ 


10 Metema Timotius ne'i soona, sipo 
kana no malole, fo ela ana leo no emi 
no namahokok, nana hataholi ndia sama 
leo au, fo naue-nale'di soaneu Lamatua 
ka boe. 

11 Boso nalosak hapu nggelok lakaloloe- 
lakadadae kana. Tulu-falin, fo ela ana 
la'ok nakandoo leleo-lala'on fo ana fali 
ma'in leo au mai no so'dak, nana au 
ahanin ana mai no tolanoo fe'e kala. 

12 | a'eneu ita tolanoon Apolos soona, 
au adenun la'i de'ubee so, fo ela no 
tolanoo fe'e nala le'i donge-dama emi. 
Tehu name'da nana beita namahele ndia 
muse ne'i besak ia fa. Tehu mahani te 
metema ana hapu loak soona, tao leo 
beeo neukose ne'i. 

13 Fla leo bee na manea matalolole 
ma matea-mahele nai emi maso'da ma 
dalek, da'dileo hataholi kamahehelek. 
Da'di palani ma balakaik, ma da'di 
mabe'i-balakaik. 

14Basa hata fo emi tao-no'i nana, 
tao-no'in no susue-lalaik. 

15 Tao lo beeo, emi malelak Stefanus 
ma uma isi nala. Hataholi sila la nde 
da'di hataholi kamahehelek makasososa 
nai Akhaya. Hataholi sila la no dale 

katematuak, laue-lale'di hehelik soaneu 
lalalau-laoono Manetualain hataholi 
kamahehele nala. 

16 Au oke te'e-te'e, fo ela emi tunga 
hataholi leo sila kala hehela-nonolen, 
boema hataholi fe'ek fo, laue-lale'di leu 
esa de malalau-maoono moos. 

17 Au amahoko Stefanus, Fortunatus, 
ma Akhaikus mamai nala. Ala nggati emi 
nai lelek emi ta makabubua mo au fa. 

18 Ala tao la au dale nga namahoko, 
sama leo ala tao lamahoko emi dale ma. 
Hataholi leo sila kala muse so'ulai kasa. 

19 Hataholi kamahehelek manai Asia 
la, landuku-lalosak sila nate'a na neu 
emi. Akwila ma Priskila boema hataholi 
kamahehelek fo lakabubua nai duas uma 
na boeo, ala haitua fe emi nate'ak boe. 

20 Basa hataholi kamahehehelek manai 
ia la, landuku-lalosak sila nate'a na neu 
emi. Matete'aok no susue-lalaik da'dileo 
tolanoo kamahehelek esa. 

21 Au akadaik seluk nate'ak nai ia, fo 
au sulak aong nae: Nate'ak neme au, 
Paulus. 

22 Hataholi fo ana ta sue-lai Lamatua ka, 
neme na fo nanasoo-supak! Maranata! 
ami Lamatua ma mai leona. 

23 Fla leo bee na Lamatuak Yesus 
ba'e-pala emi. 

24 Au susue-lalaing no emi basa-basam 
fo manda'di esa mo Kristus Yesu sa. 
Ha'da-holomata neme ami, Paulus 


2 Korintus 


1 Tolano-tolanook fo Manetualain 

hataholi kamahehelen manai 
Korintu sala, ma Manetualain hataholi 
kamahehelen manai Akhaya la, lala'ena 
lemin! Au, Paulus fo Kristus Yesus 
hataholi nadedenun, fo nanaso'uk tunga 
Manetualain hihii-nanaun, sama-sama 
no ita tolanoon Timotius, 

2 ami mamahena, ela leo bee na 
ita Aman Manetualain ma Lamatuak 
Yesus Kristus fe baba'e-papalak ma 
so'da-molek neu emi. 

3 Koa-kio Manetualain fo ita Lamatuan 
Yesus Kristus Aman. Ndia Amak fo dale 
na malole nanseli, ma Ndia Manetualain 
basa oe mata manakokoe-nanasik 
lala'ena. 

4Ana tao natea-nahele ami dale ma, 
nai lelek fo ami la'ola'di toto'a-tataa ka, 
fo ela no be'i-balakaik fo ami sipon neme 
Manetualain mai ndia, ami boeo hapu 
tao matea-mahele basa hataholi manai 
toto'a-tataa ka dalek. 

5 Doidosok-doidosok fo Kristus la'ola'di 

kala, ba'u ka ami la'ola'din so boe. 
Ma tunga Kristus boe, de ami dale ma 
nananatetea-nahehelek nanseli. 
6Metema ami la'ola'di toto'a-tataa 
ka soona, ndia nde bee na mana 
matetea-mahehele emi dale ma, hu ka 
nde emi so'da-mole ma. Metema ami 
dale ma nananatetea-nahehelek soona, 
emi boeo nananatetea-nahehelek, 
nalosa emi da'di mana makatatakak 
nai toto'a-tataa ka dalek sama leo ami 
mame'da mita doidoso ka boe. 

7 Ami mamahele tataas esa, ma ami 
dale ma ta beita la'iesa fo ana falahaa 
la'eneu emi, nana ami bubuluk basa, 
emi doidoso mo ami. Ma hu ndia de, 
emi boeo tunga nananatetea-nahehelek 
sama-sama mo ami. 

8 Tolano-tolanoo ngala lemin! Ami nau 
emi bubuluk la'eneu toto'a-tataak fo ami 
la'ola'din nai nusa Asia. Doidosok fo ami 
lu'a-lepak ndia, ana ne'e nambela ami 
de nalosa ami ta mamahena neukose 
maso'da so'ok: 

9 hakalenak ami mame'dan sama leo 
ala huku lisa ami nde ndia so. Tehu 
dede'ak ndia ana da'di, fo daenga ami 

boso masalai neu ami be'i-balakai mesa 
ma, tehu ami masalai neu Manetualain 
fo manatao naso'da hataholi manamate 
kala. 

10 Ndia nde soi-tefa nala ami neme 
susa-soe mamates matuaina ndia 
mai. Ma mahani te neukose Ndia 
boeo nde neukose soi tefa nala ami 
nai fai makabuin, nana ami tao ami 
namahehena ma neu ka'da Ndia mesa 
kana. 

11 Ami mamahele, no emi hule-haladoim 
soaneu ami a de, neukose Manetualain 
soi-tefa seluk ami neme susa-soe a mai. 
Manetualain nakaheik ba'e-pala ami 
da'dileo natataak neu hule-haladoi ba'u 
soaneu ami. Ma hu ndia de, hataholi 
ba'u ka neukose loke makasi neu 
Manetualain. 

12 Ami mamahoko nana ami dale 
bobongoana ma natetea-nahehele ami 
nae, ami maso'dam nai daebafak ia, 
makasososa na ami tututi-nanatom mo 
emi a, ami makalala'ok basan no dale 
ndoos ma matetuk so. Ami tao basa 
sila la ta no hataholi daebafak manatee 
teno na fa, tehu no be'ibalakaik fo 
Manetualain fe ka. 

13 Fo ami sulak fen neu emi a nde bee 
na, ka'da la'eneu dede'a-dede'ak fo emi 
hapu lees ma malela kana. Besak ia, emi 
ta malelak ami no matetu na fa, tehu au 
amahena mahani te neukose te'e-te'e 
emi malelak ami. No enok ndia, mahani 
te neu lelek Lamatuak Yesus fai mamai 
na te, neukose emi dale ma namatua 
neu ami, sama leo ami boeo dale ma 
namatua neu emi. 

14 (1:13) 

15Hu ka nde namahehelek ndia de 
neme makasososan mai a, au tutu'u 
basa ne'i donge-dama emi, fo ela emi 
hapu baba'e-papalak diku la'i dua. 

16 Au dudu'a ae donge-dama emi nai au 
leleo-lala'ong leo Makedonia u, fo au tuli 
seluk emi nai au leleo-lala'o fafali ma'i 
nga dalek, fo ela emi tulu-fali au fo au 
akandoo leo Yudea u. 

17 Tehu au dudu'a asafali seluk au 
dale tutu'ung ndia so. Naa, ade ndia 
natu'du nae, au dale dudu'ang ndia 
ta matea-mahelek fa do? Lelek fo au 
aketu au dale tutu'ung ndia, ade au 
aketun tunga au hihii-nanau mesa nga, 
nalosa ba'ihanak soona, au ae, "Hei", ma 
ba'ihanak seluk bai soona, au ae, "Ta"? 

18 No Manetualain fo hapu 
nananamahelek ndia, au helu neu 
emi ta nde, "Hei" ma "Ta". 

19 Nanahu Yesus Kristus fo Manetualain 
Anan, fo nananafa'dak neu emi neme 
Silas, Timotius ma neme au a, ta nde 
hataholi fo "Hei" ma "Ta." Nasafali na, 
Ndia nde bee na natataa "Hei", neme 
Manetualain mai. 

20 Nana tunga Ndia, de Manetualain 
nafa'da basa nae, "Hei" neu basa hala 
hehelu na. Hu ndia de, ita tafa'da tae, 
"Amin" neu Manetualain, hu ka nde 
Yesus Kristus. Ami tao leondiak, fo ela 
Manetualain nanakoa-kiok. 

21 Manetualain mesa kana nde tao na 
ami ma emi tatea-tahele da'di esa to 
Kristus. Ndia boeo nde hele heheli ita 
soaneu aoina na. 

22 Soaneu ndia de, Manetualain paku 
basa ita da'di Ndia nuun, ma Ana fe Dula 
Dale na leo nai ita dalen dale, da'dileo 
bua pepedak esa nae, neukose Ana fe 
ita basa hata fo Ana helu ka. 

23 Manetualain sakasii au, nana Ana 
bubuluk au dale nga, au ta da'di u 
leo Korintus u fa nana, au ta nau tao 
akahehe'dik emi dale ma fa. 

24 Au ta laka-akaseti emi la'eneu hata 
fo emi muse mamahelen, nana emi 
mamahele manseli neu Kristus so. Ka'da 
au tao-no'i neu esa o emi, fo ela emi 
boetai maua-manale. 

1 Hu ndia de, au ho'i basa nakeketuk 

fo au ta ne'i seluk leo emi no 
donge-damak fo ka'da tao na emi dale 
he'di. 

2Nana, metema au tao akahehe'dik 
emi soona, see ka nde kokoe-nanasi au, 
metema ta nde emi fo au akahehe'dik 
basa emi dale ma ndia fa do? 

3 Hu ndia de au sulak fe emi susulak 
ia. Au ta nau ne'i donge-dama emi fo 
emi makahehe'dik au, te see ko na emi 
nde muse tao mamahoko au. Nana au 
amahele, metema au amahoko soona, 
emi basa-basa mala mamahoko boe. 

4 Au sulak fe emi susulak ia no dale 
he'dik nanseli, nalosa au luu oe nga 
titihenin. Au ta dodoo ae, au tao 
akahehe'dik emi dale ma fa, tehu au nau 
emi bubuluk, au sue-lai emi ba'u na seli. 

5Makanaema hapu hataholi tao 
nakahehe'dik emi dale ma soona, ana 
ta tao dede'ak ndia neu au fa, te neu 
emi basa-basa mala, do nai dae neu emi 

nggelok. Au ta kokolak dede'a lenak neu 
dede'ak ndia fa. 

6 Ba'eneu hataholi matak leondia ka, 
emi hataholi mala ba'u na ala fen 
nasanene'dak soona dai so. 

7Besak ia emi muse fe do'o do ampon 
neu hataholi ndia, ma fe manggatek neu 
selu kana, fo ela ana boso dale he'di 
nanseli, losa ketu namahehena na. 

8 Hu ndia de au oke, fo ela emi matu'du 
selu kana, mae te'e-te'e emi sue-lain. 

9 Au sulak fe emi susulak ia no dudu'ak 
soaneu au fola emi, ade emi nau tunga 
mahele au natutu'du ngala do ta. 

10 Metema emi fe do'o do ampon neu 
hataholi manatao salak basa neu emi 
a soona, au boeo fe do'o do ampon 
neu hataholi ndia boe. Nana hata fo 
au fe do'o do ampon basan, metema 
memak hapu nggelok paluu nanafe do'o 
do ampon soona, au fe do'o do ampon 
neu ndia nai Kristus matan, soaneu emi 
malole ma. 

11 Au tao leondiak, fo ela Nitu boso 
hapu loak soaneu ana koasa ita. Nana 
ita bubuluk basa nitu dale tutu'u na so. 

12 Nai lelek au losa Troas no dudu'ak 
soaneu tui-benga Hala Malole la'eneu 

Kristus te, Lamatua ka soi enok basa fe 
au fo aue-ale'di nai mamanak ndia so. 

13 Tehu au dale nga ta tesa-tama fa, 
nana au ta atongo o ita tolanoon Titus nai 
naa fa. Boema au ate'a hataholi manai 
mamanak ndia de au u leo Makedonia u. 

14Tehu makasi neu Manetualain! Ana 
hela-nole ami tataas esa, fo ami la'ok 
nai Kristus eno sesengi na, hu ka nde 
ami maso'da da'di esa mon. Manetualain 
pake ami, fo ela halak la'eneu Kristu 
sa namaloa sama leo kaboominik fo 
nabomini leo basa mamanak lala'ena 
neu. 

15 Nana ami nde bee na, sama leo 
kaboomini ka boo na, fo naboomini 
fo Kristus nde tunu-hotun soaneu 
Manetualai na. Ba'eneu hataholi fo 
nasasale matak no momopo-mamate sa, 
ami ia sama leo mamate ka'boo ka, fo 
boo na nanisa. Tehu ba'eneu hataholi fo 
bei hapu nanasoi-tefak, soona ami sama 
leo kaboominik fo boo mini na ninis leo 
maso'da ka neu. Naa, see ka nde tao 
natetu bela ba'uk ia? 

16 (2:15) 

17 Ami ta sama leo hataholi makadotok, 
fo ala tao halak maneme Manetualain 

mai a, sama leo bua dangan. Ami dale 
tutu'u ma nde bee na neuisik, nana 
Manetualain nde ami. Ma Manetualain 
mesa kana nde nita ami manduku- 
malosak halak ndia da'dileo Kritus ata 
nala. 

1 Ade meten soona, nono'ka bai de 

ami koa-kio seluk ami aoina ma 
do? Do bole da'di ami paluu susula 
kokoa-kikiok soaneu emi, do neme emi 
mai, sama leo hataholi fe'e kala paluu ka 
do? 

2 Emi nde ami susula kokoa-kikiom 
fo nanasulak nai ami dalem dale, fo 
hataholi la esa-esak bubuluk ma ana 
lees ana. 

3 Sila nde lita lae emi malupa susulak 
fo Kristus nde sula kana, fo Ana haituan 
tunga ami. Susulak ndia ta nanasulak 
ninik tinta fa, te nanasulak ninik 
Manetualain Dula Dalen fo maso'da ka: 
boeo ta sula kana nai batu lei lain fa, te 
nanasulak nai hataholi daebafa ka dale 
na. 

4 Ami mafa'da mae leondia nana, ami 
mamahele Manetualain tunga Kristus 
dalek. 

> Ami ta manuu ne'ek hata esa boen 
soaneu ami mafa'da mae, ami mapalani 
tao-no'i ue-le'dis ia, tehu Manetualain 
nde fe be'i-balakaik ndia neu ami a. 

6 Ndia nde tao na ami mapalani da'di 
malalau-maoono soaneu hehelu beuk 
esa, fo nde Heheluk fo namahena 
neu Manetualain Dula Dale na, ta neu 
hoholo-lalane nanasula ka fa. Nana 
nanasulak ndia nini mamates, tehu 
Manetualain Dula Dalen ndia ana fe 
maso'dak. 

7 Nai lelek hehelu-balataak fo 
manini mamates ndia nanataok ma 
nanadoki-dulak neu batu a, Manetualain 
ndela-sa'an nandela-nasa'a neu Musa 
mata panan. Sa'a na nandela-nasa'a 
leondiak, nalosa leoina Israe la ta labe'i 
lakanae Musa mata panan, leomae 
sa'ak manai mata panan ndia ana 
mulai keluha'bu nai lelek ndia. Naa, 
metema hehelu-balataak fo nanataok, 
fo manini mamates ndia nanapaku 
nisak ninik Manetualain ndela-sa'an fo 
mandela-masa'ak matuaina leondia ka, 

8tao leo bee o, hehelu-balataak 
nanataok ma nanafek neme Manetualain 

Dula Dale na, nanapaku nisak ninik 
mandela-masa'ak lena seluk bai. 

9 Metema hehelu-balataak fo manahuku 
hataholi daebafak ndia, mandela- 
masa'an leondiak soona, tao leo bee o 
hehelu-balataak fo manatao na hataholi 
daebafa ka malole falik no Manetualai 
na, mandela-masa'an lena seluk bai. 

10 Bole tafa'da tae, hata fo makahulu na 
mandela-masa'ak, ta mandela-masa'ak 
so'on, nanahu mandela-masa'ak besak 
ia. 
11 Metema hata esa nakatatakak ka'da 
ba'ihanak mesan, tehu nandela-nasa'a 
leondiak, soona tao leo bee o hata 
manaketu basa ta ka, nandela-nasa'a 
lena seluk bai. 

12 Hu ka nde ami manuu namahehena 
leondia ka de, ami mapalani kokolak 
leondiak. 

13 Ami ta sama leo Musa fo ana babaa 
mata panan ninik tema bibia ni'is, fo 
ela leoina Israe la ta lita Manetualain 
ndela-sa'an fo mate koe-koe non de basa 
boema ana sapu-lalo nai mata panan. 

14 Sila dudu'a-aafin nanatatana ketuk 
so. Ma losa besak ia boeo, dudu'a-aafi 
nala bei nanatatanak ninik tema bibia 

ni'is, nai lelek fo lamanene hehelu palaak 
ndia nanalees. Tema bibia ni'is ndia 
ka'da hapu nanabuka henik, metema 
hataholi a da'di esa no Kristus. 

15 Besak ia boeo, metema ala lees Musa 
hoholo-lalane nala soona, tema bibia 
ni'is ndia bei tatanaketu dudu'a-aafi 
nala. 

16 Tehu metema hataholi esa ana mai 
nasasalematak no Manetualain mai 
soona, tema bibia ni'is ndia nanabukak 
neme hataholi ndia mata-panan mai. 

17 Naa, Manetualain nde bee na Dula 
Dalek. Ma nai bee Manetualain Dula Dale 
na nai ndia soona, nai ndia boeo hapu ao 
loa ka. 

18 Besak ia ita basa-basa tala mata- 
panan ta nanapotik ninik tema bibia 
ni'is so'on, nalosa ita hapu tangale'do 
Lamatuak Yesus mandela-masa'an. 
Nanahu mandela-masa'ak ndia da'di 
neme Dula Dale ka mai ma Dula Dalek 
ndia nde bee na Lamatua ka nde ndia, 
soona ita boetai tandela-tasa'a, nanahu 
ita nanatao nasafalik nakandondoo 
henin da'di sama leo Ndia. Boema 
ita boetai tandela-tasa'a takandoo. 
Mandela-masa'ak ndia neme Dula Dale 

ka mai, ma Dula Dalek ndia nde bee na 
Manetualain. 
1 Ami ho'u ue-le'dis ia nanahu 
Manetualain dale malole na. Hu ndia 
de ta ketu ami namahehena ma fa. 

2 Ami ta pake eno-dala makahatuk 
fo nini bibii-mamaek fa. Ami ta nau 
maue-male'di no tipu-daik do puputa- 
papaik Manetualain dede'a-kokolan fa. 
Ami malalau-maoono Manetualain no 
dale neuisik tunga hihii-nanaun. Hu ndia 
de, ami mamahena basa hataholi la 
taidodoo ami no malole, nandaa no dale 
bobongoana nala. 

3 Metema Hala Malole fo ami tui-bengak 
ndia boeo beita lalela kana no malole 
fa soona, ka'da hataholi fo bei sanga 
mopo-mate a nde ta lalela kana fa. 

4 Nitu lalais fo manakoasa daebafak ia, 
nde babaa ketu hataholi kamahehele 
tak sila la dudu'a-aafin. Ndia nde 
napanggengge sala, fo ela ala ta lita 
mangale'dok maneme Hala Malole 
la'eneu Kristus matua-mademan, fo 
nalupa Manetualain dula na. 

> Halak fo ami manduku-malosa kana 
ndia, ta nde halak la'eneu ami fa, tehu 
la'eneu Yesus Kristus nae Ndia nde bee 

na Lamatuak ma ami nde bee na o ata 
mala, nanahu ndia. 

6 Manetualain fo nafa'da nae, "Ela leo 
bee na neme makahatuk dale mai, 
mangale'do ka tii," Manetualain ndia 
nde nakatitiik mangale'dok ndia nai ita 
dalen dale, fo ela ita dudu'a-aafin da'di 
mangale'dok fo ita talelak matalolole 
Manetualain mandela-masa'an fo 
nandela-nasa'a neu Kristus mata-panan. 

/Tehu hata-heto samanek mana'a hiik 
ndia nanape'dak nai uledae dale, fonde 
ami aoinam beli tak ia. No enok ndia 
nananitak nae, Manetualain nde koasa 
na lena, te ta ami fa. 

ŜAla usi ami neme basa boboak lala'ena 
mai, tehu ta lakahapi la ami fa. Ami 
manggangok, tehu ta losa ketu ami 
namahehena ma fa. 

9Ba'u ka musu lo ami, tehu ta la'iesa 
fo ami leo mesa ma fa. Ma nasi'a ami 
nanafepak losa ami tu'u meu, tehu ta 
mate ami fa. 

10 Ami mame'da Kristus mamate na 
tataas esa nai ami ao paa ma, fo ela 
maso'da na boeo nananitak nai ami ao 
paa ma. 

11 Doodoo basa ia, nai ami maso'da ma 
dalek, mamate sa mama'u ami tataas 
esa nanahu Yesus, fo ela no enok ndia, 
Yesus maso'da na boeo nananitak nai 
ami ao paam manafuu-mopok ia. 

12 Dede'ak ia sosoa na nae, nai ami 
aoinam dale, mamate sa ana bei 
nakalala'ok ndia tatao-nono'in no 
mahelek, tehu ami mamahoko nana 
maso'da ka bei tao-no'i no mahelek nai 
emi aoinam dale. 

13 Nai Susula Malalaok dale hapu 
dede'a ka nae, "Au amahele, hu ndia 
de au kokolak." Naa, no namahehelek 
manapila lo'a-lo'a leondia ka boe, ami 
kokolak nana ami mamahele. 

14 Ami mamahele mae Manetualain fo 
manatao naso'da falik basa Lamatuak 
Yesu sa, neukose Ana tao naso'da falik 
ami mo Yesus, fo no emi ma ami leo 
mata na neu. 

15 Basa sila lala'ena nde bee na, soaneu 
emi paluu ma. Nana boetai hataholi ba'u 
ka lame'da lita Manetualain susue-lalain 
soona, boetai nonoke hule-haladoi 
makasi ba'u ka, nanananduku-nalosak 
neu Manetualain. No enok ndia, 
Manetualain nanakoa-nanakiok. 

16 Hu ndia de, ta ketu ami namahehena 
ma fa. Leomae tunga ao paa ka soona, 
boetai nakalulutuk, tehu tunga samane 
ka soona, ami nanatao nabebeuk tunga 
faik. 

17 Ma to'a-tataa bibianak fo ami 
la'ola'din soaneu ba'ihanak mesa kana 
ia, neukose nabuna-naboa fe ami uanale 
matuaina nanseli ma manaketu basa tak. 
Uanalek ndia ba'u lena nanseli, metema 
takasasama kana no toto'a-tataak ndia. 

18 Nana ami ta paluu hata nananita ka 
fa, te ami paluu ka nde hata nananita ta 
ka dei. Hata nananita ka, nakatatakak 
ka'da ba'ihanak mesan, tehu hata 
nananita tak ndia matea-mahelek losa 
dodoo na. 

5 1 Nana ami bubuluk basa, uma fo 
nde ao paak fo ita leon nai daebafak 
ia, nanaofehenik soona, Manetualain 
sadia fe ita uma esa nai nusa so'da ka. 
Manetualain nde tao matan uma ndia de 
napadeik nahele losa dodoo na. 

2 Uma fo besak ia ita leo nai dalek ia, 
ita honggu'u, nana ita tahiik leo nai ita 
uman manai nusa so'da ka. 

3 Uma ndia nde ita ao paa beu na. 

“Nai lelek fo ita bei leo nai uma manai 
daebafak ia dale ka, ita honggu'u, nana 
ita lelepa mabela na. Ta hu ka nde ita 
nau tatapo'i teme ita ao paa daebafa na 
mai fa, te hu ka nde ita nau pake ita ao 
paan maneme nusa so'da ka mai, fo ela 
ita ao paan fo bisa maten ia, nanatao 
nasafalik da'di ao paa maso'dak. 

> Manetualain nde sadia fe ita soaneu 
nanatao nasafalik ndia, de Ana fe Dula 
Dale na neu ita, da'dileo bua pepe'dak 
esa. 

6 Hu ndia de ami dale ma natea-nahele 
tataas esa. Ami bubuluk basan, nai lelek 
fo ami bei leo nai ao paak fo bisa maten 
ia, ami doo ka neme uma fo neukose 
ami leo sama-sama mo Lamatua ka. 

7Nana ami maso'da tunga ka'da ami 
mamahele neu Kristus. Ami ta tunga 
hata fo nananita ka fa, 

8 hu ndia de, ami dale ma natea-nahele. 
Ami mahiik manseli, matapo'i neme ami 
ao paam ia mai, fo ela ami hapu leo mo 
Lamatua ka. 

9 Hu ndia de, ami sanga enok te'e-te'e, 
fo ela ami so'da ma nandaa no Lamatua 
ka dale na, nau nai lelek fo ami bei leo 
nai uma manai daebafak ia, do nai lelek 

fo ami leo nai uma manai nusa so'da ka 
boe. 

10 Nana tao leo bee o, ita basa-basa 
tala nanakalaak leo Kristus kandela 
kekee-fufulan mata na teu, fo neukose 
ita esa-esak hapu babala na, nandaa 
no tatao-nono'in nai daebafak ia, nau 
tatao-nono'i malalole do tatao-nono'i 
mangalauk boe. 

11 Ami bubuluk, sosoak hata ita bii 
Lamtua ka, hu ndia de ami sanga enok 
fo hataholi la lamahele, see ami ia. 
Manetualain nalelak besa-besa no ami, 
de au amahena emi boeo malelak ami 
nai emi dalem dale. 

12 Ami kokolak mae leondia, tehu ami 
ta moke emi koa-kio ami. Ka'da ami 
nau fe emi ne'ek malole esa soaneu 
mamatutua-mamadedema neu ami, fo 
ela emi bubuluk, tao leo beek fo emi 
muse mataa hataholi fo ana mete ka'da 
hataholi a mata aon, te ana ta mete 
ha'da-paliin fa. 

13 Metema memak ami nono'kabai de 
kamulu sa soona, dede'ak ndia ana da'di 
nana, Manetualain paluu na. Boema 
metema emi mita ami langa ma matetuk 

soona, dede'ak ndia ana da'di nana, emi 
paluu ma. 

14 Kristus susue-lalain nde koasa na ami 
a, nalosa ami bubuluk metema hataholi 
esa mate basa soaneu hataholi lala'ena 
soona, dede'ak ndia sosoa na nae, mate 
basa hataholi lala'ena so. 

15 Kristus mate soaneu hataholi 
lala'ena, fo ela hataholi maso'da ka ana 
boso naso'da soaneu aoina na mesa 
kana, tehu soaneu Kristus fo Ana mate 
de naso'da falik hu ka nde hataholi sila 
la paluu na. 

16 Hu ndia de, ami ta uku-dou hataholi 
ninik hataholi daebafa ka uuku-dodoun 
fa. Memak ami uku-dou hai Kristus ninik 
hataholi daebafa ka uuku-dodoun, tehu 
besak ia soona, ta so. 

17 Hataholi fo naso'da da'di esa no 
Kristu sa, ana da'di hataholi beuk. So'da 
palaa ka ta kana so. Basa-basan, ana 
da'di beuk so. 

18 Manetualain nde tao basa sila 
lala'ena. Manetualain tao na ita malole 
falik ton, tunga Kristus. Boema nadenu 
ita tanoli-tafa'da hataholi a, fo ala malole 
falik lo Manetualain boe. 

19 Ami tui-benga mae, no Kristus 
hehela-nonolen de Manetualain tao na 
hataholi daebafa ka malole falik lon. 
Manetualain tao dede'ak ndia ta no ana 
leke sala-salak fo hataholi daebafa ka 
taon neu aoina na. Boema Manetualain 
fe ami be'ibalakaik soaneu tui-benga 
halak ndia. 

20 Da'di ami ia nde bee na, Kristus 
hataholi nadedenun. Manetualain 
nanduku-nalosak hala hehelu na, tunga 
ami. No Kristus na'de na, ami dokodoe 
manseli neu emi, fo sipo ma Manetualain 
dale susue na, fo nini fe emi malole falik 
mon. 

21 Kristus sala-singon ta, tehu 
Manetualain fen Ana lu'alepa ita 
sala-singo nala, fo ela ita malole falik 
to Manetualain, nana ita da'di esa to 
Kristus. 

1 Hu ka nde ami maue-male'di 
sama-sama mo Manetualain de 
ami dokodoe manseli fo emi boso 
makamiminak Manetualain dale malolen 
ndia. 

2 Nai Susula Malalaok dale Manetualain 
nafa'da nae, "Nai faik fo Au ahii kana, 
Au amanene basa o so, ma nai fai 

so'da-mole ka, Au tulu-fali basa o so." 
Mafandendelek matalolole, te besak ia 
nde faik fo Au ahiik ndia! Besak ia nde 
faik soaneu emi nanasoi-tefak! 

3 Ami ta nau ami lau-onon nanafe salak 
fa. Hu ndia de, ami sanga enok fo ami ta 
fe ne'ek neu hataholi esa boen soaneu 
ana tao dede'ak fo tao na hataholi fe 
salak neu ami. 

4Nasafali na, nai basa hata lala'ena 
dalek, ami matu'du mae, ami nde 
bee na Manetualain ata nala. Nana 
basa toto'a-tataa mata-mata kala, ami 
la'ola'di basan no ta haelai mamanasa 
fa: 

“ami nanafepa-li'uk, ala tao ami leo bui 
dale meu, ma ala tutu-fepa ami. Ami 
maue-male'di no ami pusema titi, nasi'a 
ami ta sungu fa, ma nasi'a basa ami 
nana'a-nininum. 

6 No dale malalaok, manatee tenok, 
ta haelai mamanasa, ma dale malole, 
ami matu'du mae, ami nde bee na 
Manetualain atan. Boeo no namahena 
neu Manetualain Dula Dale na tutulu- 
fafalin, ma no susue-lalaik fo matetu 
ka. 

7 No tui-benga hala ndoo sa, ma no 
Manetualain koasa na, ami matu'du 
mae ami ia nde bee na Manetualain 
ata nala. Ami ho'u mahele Manetualain 
hihii-nanaun da'dileo ami tee-tafam fo 
ami sapu ma musu a ma soaneu ami 
masala'e ami aoina ma boe. 

8 Ami nanafe ha'da-holomata, tehu 
nananakamumulu-nakamamaek boe: 
nanakoa-kiok, ma nanafepa-li'uk 
boe. Leomae ami tao tunga ndoo na, 
ami nanakalaak mana masapepeko- 
masandandalik. 

9 Ami ta nananita-nalelak fa, tehu 
da'dileo hataholi nadedenuk lita-lalelak 
ami. Laedaenga ami manamatek, te see 
ko na ami bei maso'dak. Leomae ami 
nanafepa-li'uk, te ami ta mate fa. 

10 [eomae ami dale ma 
nananakahehe'dik, tehu ami mamahoko 
tataas esa boe. Ami nananitak hataholi 
nuu ta-hata tak, tehu ami tao ma 
hataholi ba'u ka lamasu'i so. Ami 
nananitak ta manuu hata esa boen, tehu 
tunga ndoo na ami manuu basa-basan 
lala'ena. 

11 Tolano-tolanoo susuek fo manai 
Korintu sala lemin! Ami kokolak no 

mangale'dok basa neu emi so. Basa ami 
dale ma oe-isin lala'ena, ami mafa'da 
basan neu emi so. 

12 Ami ta mafuni ami dale ma soaneu 
emi fa, te ka'da emi nde mafuni emi dale 
ma soaneu ami a. 

13 Besak ia, neme na fo au kokolak 
o emi sama leo au kokolak o au ana 
bongin. Hu ndia de, buka emi dale ma 
leona soaneu ami boe. 

14Boso nau da'di esa mo hataholi fo ta 
lamahele neu Yesu sa: nanahu ndia ta 
nandaa fa. Hapu nai bee, malole da'di 
esa no mangalau ka! Ta hapu mangale'do 
ka nakabubua no makahatu ka fa. 

15 Hapu nai bee, Kristus nala halak 
no Nitu a. Hu ndia de, ta hapu nai 
bee hataholi kamahehele ka sama no 
hataholi kamahehele ta ka. 

16 Tututi na leo beek nai Manetualain 
Uma na no Uma sosongo-tatango ka 
tala'da? Ita ia, Manetualain uman, fo nde 
Manetualain fo maso'da ka. Manetualain 
nafa'da nae, "Neukose Au leo nai sila 
tala'da heon, ma Au aso'da sama-sama 
os. Neukose Au da'di sila Manetualain, 
ma neukose sila da'di Au hataholi 
kamaheheleng. 

17 Hu ndia de, la'oela hataholi fo ta 
nalelak Manetualain ndia, ma ta'da 
kofe'ek emi aoina ma neme sila mai. 
Boso makabubua makandondook mo 
hata manggenggeoka, soona neukose 
Au sipok emi. 

18 Neukose Au da'di emi Amam, ma 
neukose emi da'di Au anang. Leondiak 
Manetualain fo Mana Koasa nafa'da." 

1 Tolanoo susue ngala lemin! Basa 

hala heheluk sila la ala fen neu 
ita. Hu ndia de ela leo bee na tao 
talalao aoina tala neme basa hata fo tao 
nanggenggeo ita ao paa samanen. Ela 
leo bee na ata fe ha'da-holomata neu 
Manetualain, ma sanga enok fo taso'da 
mateu-mandaak sama na leo Ndia. 

2 Sipok ami nai emi dalem dale. Ami ta 
masala neu hataholi esa boen, ma ami 
beita makatutu'dak mita hataholi esa 
boen. Ami ta la'u nanalak makandondook 
neme su'di see a mai boen. 

3 Au afa'da ae leondia, tehu ta soaneu 
au fe salak neu emi fa. Nana sama leo 
au afa'da basan nai makahulu na ae, ami 
sue-lai emi ba'una seli, boema ita nde 
bee na tialaik losa mate. 

4 Au amahele emi te'e-te'e. Nakalenak 
bai, au amatutua-amadedema emi 
nanseli! Leomae ami la'ola'di toto'a- 
sosotak ba'u ka, tehu au hapu 
kokoe-nanasik ba'u ka, hu ka nde emi. 
Tete'e ka au dale nga namahoko! 

> Lelek ami losa Makedonia boeo, ami ta 
hapu loak hahae aom makandondook fa. 
Neme basa boboak lala'ena, ami hapu 
toto'a-tataak: neme hataholi fe'ek, ami 
hapu nale'a-napilik, ma name ami dalem 
dale, ami hapu bibii-namata'uk. 

6 Tehu ami moke makasi ba'u ka, nana 
Manetualain tao natea-hahele hataholi 
manaketu namahehena kala dale nala 
tataas esa, Ana tao na ami dale ma 
loa-loak mesan ninik Titus mamai na. 

7 Ami dale ma loa-loak mesan ta ka'da 
hu ka nde Titus mai so, tehu boeo hu 
ka nde nafa'da dale na loa-loak mesan 
nanahu emi. Nafa'da ami nae emi mahiik 
manseli matongo mo au, ma nae emi 
masasale dale neu emi tatao-nono'i 
makahulu mala, de besak ia emi nau 
masala'e au. Dede'ak ndia tao na au 
amahoko lena seluk bai. 

ŜLeomae au susula nga nini dale 
he'dik fe emi, tehu au ta asasaledale 

sulak susulak ndia fa. Memak nai lelek 
au bubuluk basa, au susulang ndia 
nakahehehe'dik emi dale ma leomae 
ka'da fai keke'uanak esa mesa kana, 
tehu au hihii ae asasale dale boe. 

9 Tehu besak ia au amahoko, ta hu 
ka nde emi dale ma he'di sa fa, te hu 
ka nde emi dale he'dim ndia tao na 
emi tukatei-saledale. Memak emi dale 
he'dim ndia enok esa no Manetualain 
hihii-nanaun. Da'di ami ta makatutu'dak 
emi fa. 

10 Nana dale he'di leondia ka, nini 
tukatei-saledalek fo ninini na nde 
so 'da-mole ka. De hataholi a neukose 
ta nasasale dale neu dede'ak ndia fa. 
Nasafali na, dale he'dik fo ka'da enok 
esa no hataholi daebafa ka hihii-nanau 
na, buna-boan nde mamate sa. 

11 Soba emi taoafik hata fo hapu nini 
buna-boak neme dale he'dik fo enok esa 
no Manetualain hihii-nanaun! Buna-boan 
nde ia, emi sanga enok te'e-te'e soaneu 
tao mamaneu kelupua ka! Emi makamu 
sala-singo ka, emi bii-mamata'u, emi 
mahiik, emi manggate, emi nau huku 
mana tao masala kala! Nai basa dede'ak 

ia la dalek, emi matu'du basa mae emi 
salam ta. 

12 Da'di leomae au sulak basa susulak 
ndia so, tehu au sula kana ta hu ka nde 
hataholi sala tak ndia fa. Boeo ta hu ka 
nde hataholi fo ana doidoso hu ka nde 
salak ndia fa. Au sulak susulak ia fo ela 
nai Manetualain matan, emi mame'da 
aom, emi taoafik neu ami ba'una seli. 

13 Hu ndia de ami dale ma loa-loak 
mesan. Fe'ek neme ami dale ma loa-loak 
mesan, lena-lenak ami mamahoko hu ka 
nde ami mita Titus namahoko, nanahu 
emi kokoe-nanasim. 

14 Memak au amatutua-amadedema 
basa emi neun so. Makasi ba'u ka, emi 
ta makamamaek au fa. Basa hata fo 
ami mafa'da hain neu emi ndia, memak 
tete'e ka. Leondiak boe, hata fo ami 
mamatutua-mamadedema emi neu 
Titus, nananitak tete'e ka boe. 

15 Besak ia, ana boetai sue-lai emi, 
nana nafandele, tao leo beek de emi 
basa-basa mala nau tunga hehela- 
nonolen, ma tao leo beek de emi sipo 
kana no ha'da-holomata. 

16 Au amahohoko anseli, nana emi hapu 
nananamahelek nai basa dede'ak lalaena 
dalek. 

1 Tolano-tolanoo ngala lemin! Ami 

hii emi boeo bubuluk la'eneu tao leo 
beek de Manetualain malole na seli neu 
hataholi kamahehelek manai Makedonia 
la. 

2 Sila nanafola basak ninik toto'a-tataa 
mabelaina la so. Tehu nai toto'a-tataak 
sila la tala'da, ala lamahoko ma dale 
nala malole lanseli nai fe tutulu-fafali 
ka dalek soaneu tulu-fali hataholi fe'ek, 
leomae sila nuu ta-hata tak lanseli. 

3 Au afa'da no namahehelek ae, ala fe 
tunga sila hahapu na, nakalenak ala fe 
lenak bai. Ta no hataholi nadedenun fa, 

4 ala loke lanseli neu ami lae, metema 
ami nau soona, sila boeo fe tutulu-fafalik 
neu hataholi kamahehele kala. 

SAla fe lena neme ami mamahena ka. 
Makasososa na ala fe aoina nala neu 
Lamatua ka, basa boema neu ami boe, 
dede'ak ndia nandaa no Manetualain 
hihii-nanaun. 

6 Hu ndia de, ami makaseti Titus fo ana 
mulai tatao-nono'ik ia, fo ela nakalala'ok 

nakandoo tatao-nono'i malole ia, nai emi 
tala'da boe. 

7 Emi nai uluk nai basa-basan lala'ena: 
Emi nai uluk nai dede'a namahele ka 
dalek, nai dede'a nafa'da hahapu ka 
dalek, nai dede'a malela ka dalek, nai 
tutulu-fafalik no te'e-te'e ka dalek, ma 
nai emi susue-lalaim neu ami dalek. Hu 
ndia de, malole lenak emi nai uluk nai 
tatao-nono'i malole ia dalek boe. 

8 Au ta paleta emi fo emi tao dede'ak 
ia fa. Tehu ka nde natu'du nae, hataholi 
fe'e kala manggate lanseli tulu-fali nonoo 
hataholi nala de au boeo nau bubuluk, 
emi susue-lalaim losa nai bee so. 

9 Nana emi bubuluk tete'e ka, Yesus 
Kristus fo ita Lamatua na sue-lai na 
ita ba'u na seli. Yesus kamasu'ik, tehu 
Ana tao aoina na da'di nuu ta-hata tak, 
soaneu emi paluu ma, fo ela no nuu 
ta-hata tan ndia, emi da'di kamasu'ik. 

10 Tunga au hahapu nga soona, la'e 
mamana na emi tao makababasak 
hata fo emi taon ndek teu maneu 
ka so. Nanahu emi nde makasososa 
dudu'a-dodoo ma mulai tatao-nono'ik 
ndia. 

11 Naa, ela leo bee na besak ia emi 
makalala'ok makandoon, tunga emi 
nabebe'i ma. Ela leo bee na, te'e-te'e 
emi tao makababasak tatao-nono'ik 
ndia, sama leo makahulu na emi dale 
tutu'u ma boe. 

12 Metema te'e-te'e emi nau fe soona, 
neukose Manetualain sipok emi fefeem 
ndia, tunga hata fo emi manuun, te ta 
tunga hata fo emi ta manuu fan. 

13 Au ta anuu dudu'ak makandondook 
soaneu po'ilotak hataholi fe'e kala leme 
lulu'a-lelepak ia mai, nalosa au tao 
amabela emi. Te hu ka nde besak ia, 
emi so'da ma natetu so, de emi muse 
tao matetu hataholi sila toto'a-tataa 
nala. Fo ela neu faik esa, metema emi 
nai toto'a-tataa ka dalek, boema sila 
nai tetu-tema ka dalek, soona neukose 
ala tulu-fali emi. No enok ndia de, emi 
matulu-mafali ao. 

14 (8:13) 

15 Nai Susula Malalaok dale nanasulak 
nae, "Hataholi fo tutunga-sasangan 
ba'u ka, ta nakalena fa, ma hataholi fo 
tutunga-sasangan faa ka, ta kulang fa." 

16 Ami moke makasi ba'u ka neu 
Manetualain, nana sama leo ami boe, de 

Ana tao na Titus te'e-te'e tulu-fali emi, 
de ana tulu-fali emi! 

17 Nana Titus ta ka'da te'e-te'e tao 
natetu ami nonoke ma fa, tehu ndia 
boeo te'e-te'e sanga tulu-fali emi, de 
nalosa no hihii-nanau mesa na, de ana 
naketu soaneu ne'i leo emi neu. 

18 Ami madenun no tolanook esa fo 
tolanook ndia nanafe ha'da-holomata 
nanseli nai basa hataholi kamahehele 
kala, nana ue-le'din nde ana tui-benga 
Manetualain Hala Malole na. 

19 Fe'ek neme ndia mai, hataholi ndia 
nanahele basak so boe, ma Salani kala 
laketu basan soaneu sama-sama no 
ami nai ami leleo-lala'o ma dalek. Nana 
neukose ami tao leleo-lala'ok soaneu 
manduku-malosak tutulu-fafalik ndia, fo 
ela Lamatua ka nanakoa-kiok, ma fo ela 
emi mita ami te'e-te'e nau tulu-fali. 

20 Ami manea besa-besa fo ela boso 
hapu hataholi fe salak neu ami nai 
ami manduku-malosak tutulu-fafalik 
matuaina ia. 

21 Ami nau tao tunga ka'da ndoo na, ta 
ka'da nai Lamatua ka matan fa, tehu nai 
hataholi daebafa ka matan boe. 

22 Sama-sama no Titus ma tolanook 
ndia, ami boeo haitua tolanoo fe'ek esa. 
Ami soba fali-fali mon so, de nananitak 
ana nau tulu-fali tataas esa. Ma besak ia, 
lena-lenak ana nau tulu-fali emi, nanahu 
ana tao basa namahehenan neu emi. 

23 La'eneu Titus ia nde bee soona, 
au nonoong fo naue-nale'di no au 
soaneu tulu-fali emi. Ma la'eneu tolanoo 
kaduak fo leu sama-sama lo na, sila 
nde bee na hataholi fo nanadenuk 
neme salani kala mai ma ala da'di 
namatutua-namadedemak ba'eneu 
Kristus. 

24 Ami mamahena emi matu'du emi 
susue-lalaim neus, fo ela basa salani 
kala bubuluk lae, emi sue-lais ma lae 
hata fo ami mamatutua-mamadedeman 
la'eneu emi nde bee na tete'e ka. 

lTunga ndoo na, ta paluu au 

sulak seluk fe emi susulak la'eneu 
tutulu-fafalik fo bei nanahaituak leo 
Manetualain hataholi kamahehelen 
manai Yudea la. 

2 Au bubuluk emi mahiik manseli 
tulu-fali, de au amatutua-amadedema 
basa emi neu hataholi manai Makedonia 
la so. Au afa'd?s ae, neme teu maneu 

ka, tolanook fo namahehelek esa fo 
manaleo nai Korintus nai nusak Akhaya, 
laheheleaon basa soaneu fe tutulu-fafalik 
so. Naa, te'e-te'e emi manggatem ndia, 
nafofo'a sila ba'u ka manggate na boe. 

3Besak ia au adenu Titus no tolanoo 
ka duak sila la le'i, fo ela hata fo ami 
mamatutua-mamadedeman la'eneu emi 
ndia, boso nalupa kokola bafalouk mesa 
kana. Da'di emi muse maheheleaom 
basa so, nana au afa'das ae, emi 
maheheleaom basa soaneu dede'ak ndia 
SO. 

4Tehu au bibii ka'da boso nalosak hapu 
hataholi Makedonia Ia tunga sama-sama 
lo au nai lelek au ne'i. Ma metema 
ala hapu la emi beita maheheleaom 
fa soona, weh, mahani te se ami mae 
manseli, nana ami mafa'da basa mae, 
ami mamahele manseli neu emi! Ma 
neukose emi mae boe. 

SHu ka nde ndia de, au dodoo nana 
paluu au adenus le'i lakahuluk soaneu 
ito-ato tutulu-fafalik fo emi heluk ndia. 
Au tao leondiak fo ela mahani te, 
metema au ne'i soona, emi fefeem 
ndia nanasadiak so. No enok ndia, 
nananitak nae emi fefeem ndia, emi fen 

no dale namahokok, te ta hu ka nde 
laka-nakasetik fa. 

6Mafandendek leona! Te hataholi 
manasele-nggali bini-ngges faa ana ka, 
neukose ana ketu-kolu buna-boak faa 
anak boe. Tehu hataholi manasele-nggali 
bini-ngges ba'u ka, neukose ana 
ketu-kolu buna-boak ba'u ka boe. 

7 Hataholi a esa-esak muse fe tunga 
dale hihii na. Ana boso fe no dale bibia- 
seselik, do hu ka nde laka-nakasetik, 
nana Manetualain sue-lai hataholi fo ana 
fe no dale namahokok. 

8 Manetualain nanuu koasa fe emi 
baba'e-papalak manasasi kao kao ka, 
fo ela emi manuu hata fo emi paluu 
ka tataas esa: lena-lenak neukose emi 
manuu lenak soaneu tao malole ma 
soaneu tulu-fali hataholi. 

9 Nai Susula Malalaok dale nanasulak 
nae leo ia la'eneu Manetualain, "Ana 
nggenggela-ngganggali fe hataholi nuu 
ta-hata ta kala: dale malole na manaketu 
basa tak, losa dodoo na." 

10 Manetualain nde sadia bini ngges 
soaneu manasele-nggali, ma nana'a- 
nininuk soaneu ita. Ndia boeo, neukose 
Ana sadia ma tao namaba'u hata fo emi 

sele nggali ka, fo ela emi dale malole ma 
buna-boan tama seluk. 

11 No enok ndia, neukose emi hahapu 
ma dai ma lena nai basa hata lala'ena 
dalek, nalosa emi hapu fe tataas esa no 
dale malole. Ma emi fee feem fo ami 
baba'e ka, nini fe hataholi ba'u ka loke 
makasi neu Manetualain. 

12 Nanahu tatao-nono'i malole fo emi 
tao-no'in ndia, ta ka'da tao natetu 
Manetualain hataholi kamahehele 
nala toto'a-tataan mesa kana fa, tehu 
neukose nini fe hataholi ba'u ka loke 
makasi neu Manetualain. 

13 Ma neme tatao-nono'i malole fo 
emi matu'dun ndia, hataholi Salanik 
ba'u ka nai Yudea, neukose ala koa-kio 
Manetualain, nana lita emi mamahele 
ma ma emi lilineka ma ba'u na seli neu 
Hala Malole la'eneu Kristus. Sila boeo 
koa-kio Manetualain, nana emi dale ma 
malole nanseli soaneu baba'e neu sila 
ma neu basa hataholi fe'e kala, hata fo 
emi manuun. 

14 Soona neukose ala hule-haladoi fe 
emi no susue-lalaik, nanahu Manetualain 
dale malole na ba'u na seli neu emi. 

15 Ela leo bee na ita toke makasi neu 
Manetualain, hu ka nde baba'e-babati 
matuainan ndia. 

10 1 Besak ia, au fo Paulus nau uni 

hata esa soaneu emi. Au ia, tunga 
hataholi a nafafa'da na au mangana'uk 
metema au asasalematak o emi, tehu au 
apalani, metema ita komododoon. Naa, 
hu ka nde Kristus mangana'u na ma 
Kristus dale malole na, 

2 de au dokodoe anseli, fo boso nalosak 
emi tao ma au, no nakasetik au tao 
balakaik neu emi, metema mahani te 
au ne'i. Nana au dodoo soaneu tao 
balakaik neu hataholi fo lafa'da lae, ami 
maue-male'di no dudu'a daebafak. 

3Memak ami bei maso'da nai daebafa 
ka, tehu ami ta ulepo'de minik dudu'a 
daebafak fa. 

4Tee-tafa fo o ami paken nai ami 
ulepo'de ma dalek, ta tee-tafa fo neme 
daebafak ia mai fa, tehu Manetualain 
koasa na. No tee-tafa ndia de, ami tao 
makalulutuk kota musu la. Ami siliheni 
manamatui kala, 

> ma tao makalulutuk kota musu 
koao-ndae aok fo lafofo'an soaneu la'ban 
malelak la'eneu Manetualai na. Ami 

tahan hataholi la dudu'a-aafin, ma ami 
tao malas lakatele leu Kristus. 

6Ma metema emi tunga basa no dale 
katematuak soona, ami maheheleaom 
soaneu huku basa hataholi fo manatunga 
ta kala. 

7 Ela leo bee na emi mame'da ha'da- 
tatao ka ndoo na nde bee. Metema 
hataholi esa namahele Kristus nuun 
ka'da ndia mesa kana soona, ela leo bee 
na ana dodoo nasafalin ma ana name'da 
nae ami boeo Kristus nuun sama na 
leondia boe. 

8 Au ta bii-mae metema au muse 
amatutua-amadedema lena ba'u ka 
neu koasa fo Lamatua ka fe basan 
neu ami a, nana koasa ndia nanafek 
soaneu mafofo'a emi, te ta soaneu tao 
nakalulutuk fa. 

9 Au ta nau emi mame'da mae au bei 
akabibiik emi ninik au susula ngala fa. 

10 Hapu hataholi nai emi dalek nafa'da 
nae, "Paulus susulan sila la balakaik 
ma maheohak, tehu metema Paulus 
nai ita tala'daheon soona, ha'da-paliin 
mangana'uanak ma hala-kokolan 
sosoa-ndandaan ta!" 

11 Hataholi leondia ka muse name'da 
nae, metema ami nai emi tala'daheom 
soona, ami tatao-nono'im nandaa no 
hata fo ami sula kana nai ami susula 
mala dalek. 

12 Tao leo beeo, ami ta mapalani 
makasasamak do ami tao ami aoina 
ma, dedenak esa no hataholi fo lafa'da 
lae sila hataholi matua-madema la fa. 
Hataholi sila la, nggoa na seli! Ala tao 
aon ai uukuk fo ala uku seluk aoina nala. 

13 Ami ta leondiak fa. Metema ami 
mamatutua-mamadedema hata fo ami 
tao-no'i basan soona, ami sanga enok 
fo boso seli dae too a fa. Nanahu hata 
fo ami mamatutua-mamadedeman 
ndia nate'e neu ka'da tatao-nono'ik fo 
nananaketu basak neme Manetualain 
soaneu ami. Ma emi nanalekek baba'ek 
neme ami ue-osam buna-boan mai. 

14 Da'di nai lelek fo ami donge-dama 
emi ma ami mini Hala Malole la'eneu 
Kristus neu emi ndia, tete'e ka ami ta 
kalua meme ami nusa ue-le'dim dae too 
na dalek mai fa. 

15 Ami ta koa-kio ami aoina ma hu ka 
nde hataholi fe'ek fo manai dae too deak 
ue-le'din, fo Manetualain naketun basan 

soaneu ami so. Nasafali na, ami mahele 
nai dae too fo Manetualin naketun 
soaneu ami, ma ami mamahena mae 
emi boetai mamahele neu Kristus, fo 
ela ami hapu tao tatao-nono'i matuaina 
seluk nai emi tala'da. 

16 No enok ndia, ami boeo hapu 
tui-benga Hala Malole ndia nai nusa fe'e 
kala, ta paluu ami muse mamatutua ami 
aoina ma neu ue-le'dis fo nanatao-no'i 
basak nai hataholi fe'ek nusa lau-onon 
dale. 

17 Nai Susula Malalaok dale nanasulak 
nae, "Hataholi fo ana nau namatutua- 
namadedema hata esa, ela leo bee 
na namatutua-namadedema hata fo 
Lamatua ka tao basan so." 

18 Nana hataholi nanakoa-kio ka nde 
bee na hataholi fo Lamatua ka koa-kion, 
te ta nde hataholi fo ana koa-kio seluk 
aoina na fa. 

lFe au loak fo au tao nono'ka 

1 1 bai amanggoa faa anak. Emi nau 
hetu? 

2 Au ahiik emi sama leo Manetualain 
boeo nahiik emi. Emi sama na leo ana 
fe'oanak fo bei malalaok, fo au aheluk 

basa on fo fen kabing no touk esa, fo 
nde Kristus. 

3 Tehu au bibii ka'da, emi dudu'a-aafim 
nanadudungu-papauk soaneu ta lilineka 
seluk neu Kristus sama na leo Hawa, fo 
makahulu na boeo nanadudungu-papauk 
neme menge a malela talimo'di na mai. 

4Nana meten soona, ka'da emi 
mamahoko sipo hataholi mai fo nanoli 
emi Yesus fe'ek, te ta Yesus fo ami 
tui-bengan neu emi ndia fa. Ma emi boeo 
nau sipo dula dalek ma hala malole fo 
fe'ek nanseli no Manetualain Dula Dale 
na, ma Hala Malole fo emi sipo hain 
neme ami so. 

STete'e ka au ame'da nana au ta nai 
daeanak neme sila fo lalela kasa da'dileo 
hataholi nadedenu nananita nalelak sila 
la mai fa! 

6 Fafaka ma, au malela kokola nga beita 
dai fa, tehu la'eneu malela ka soona, au 
ta hataholi nggoak fa. Dede'ak ndia ami 
fe basa buti neu emi, nai basa dede'ak 
lala'ena dalek so. 

7 Nai lelek au tui-benga Hala Malole 
maneme Manetualain neu emi ndia, au 
ta oke emi se'ba-bae au faa anak boen. 
No enok ndia, au tao au aoina nga nai 

daeanak. Au tao leondiak soaneu au 
amadedema emi. Ade ndia sosoa nanae, 
au asala neu emi do? 

8 Nai lelek au alalau-aoono emi ndia, 
salani fe'e kala nde seba bae au a. Bole 
tafa'da tae, au tao akatutu'dak salanik 
sila la, fo ela au hapu tulu-fali emi. 

9 Metema nai lelek ndia au to'a-taa 
soona, au beita tao susa ita emi 
hataholim esa boen. Tolano-tolanook fo 
manamaik leme Makedonia la mai a, sila 
nde tao latetu basa hata fo au paluu ka. 
Au anea matalolole fo ela au boso tao 
susa emi nai su'di dede'a bee ka dalek 
boen, ma neukose au anea akandoo fo 
ela dede'ak ndia nahele leondiak. 

10 Au namatutua-namadedemang ia, ta 
hapu losehenin nai bee boen, nai basa 
nusa Akhaya lala'ena, nanahu Kristus 
nanolin fo ndoo sa ndia, hapun nai au 
dalek. 

11 Tao le'e de au afa'da ae leondia? 
Ade hu ka nde au ta sue-lai emi fa do? 
Manetualain bubuluk au sue-lai emi! 

12 Hata fo au taon besak ia, neukose 
au tao-no'i akandoon, fo ela "hataholi 
nadedenu" fe'e kala ta lanuu ne'ek 
soaneu lamatutua-lamadedema aoina 

nala, ma lafa'da lae sila laue-lale'di sama 
leo ami. 

13 Hataholi leo sila kala nde bee 
na, hataholi nadedenu pepekok. Sila 
manaso'u belak manatipu-dai hataholi 
mata memete na ninik ala tao aoina nala 
nalupa leo Kristus hataholi nadedenu 
nala. 

14Ta dodoo doak sila tataon leondia 
ka fa, nana nitu boeo ana tao aoina na 
nalupa leo ata nusa so'da mangale'do ka 
boe! 

15 Da'di dede'a beuk ta ia so'on, 
metema Nitu malalau-maoono nala tao 
aoina nala nalupa leo malalau-maoono 
fo ala tao-no'i Manetualain hihii-nanaun. 
Mate'e na sila boeo neukose ala 
sipo babalak nandaa no basa sila 
tatao-nono'in lala'ena. 

16 Au kokolak la'iesa selu kana bai: 
Boso nalosak hapu nggelok lafa'da 
lae au hataholi nggoak. Tehu metema 
emi boeo mafa'da mae au leondiak 
soona, fe au hataholi nggoak ia loak 
amatutua-amadedema faa anak boe. 

17 Manamaik ia, neukose au afa'da 
au namatutua-namadedemang, tehu 
Lamatua ka ta nde nadenu au afa'da 

dede'ak ndia fa. Nai dede'ak ia dalek, 
te'e-te'e au kokolak sama leo hataholi 
nggoa ka. 

18 Memak hapu hataholi ba'u lamatutua- 
lamadedema dede'a daebafa kala, da'di 
au nau amatutua-amadedema boe. 

19 No namahokok, emi ta haelai 
mamanasa hataholi nggoa ka, nanahu 
emi mame'da emi aoina ma hataholi 
malelak! 

20 Fmi makahei-makaheik mesan, 
metema hataholi tao emi da'di ata, 
do ana eese-lulumu emi ma ana ho'i 
nanalak neme emi mai, do name'da 
aoina na dema lena emi, ma napalani 
fapa emi! 

21 Au mae manaku ae ami tapandoe 
manseli soaneu tao leondia ka. Tehu hata 
fo hataholi fe'ek napalani namatutua- 
namadedeman soona, au apalani boe, 
leomae au kokolak sama leo hataholi 
nggoa ka. 

22 Metema sila lamatutua-lamadedema 
ao nala da'dileo hataholi Ibrani soona, 
au boeo hataholi Ibrani. Metema 
sila lamatutua-lamadedena ao nala 
da'dileo hataholi Israel soona, au boeo 
hataholi Israel. Metema sila lamatutua- 

lamadeema ao nala da'dileo Abraham 
tititi-nonosin soona, au boeo leondiak. 

23 Metema sila lamatutua-lamadedema 
ao nala da'dileo Kristus malalau- 
maoonon soona, au lena seluk bai. 
Meten soona au samaleo hataholi nggoak 
nai lelek au afa'da dede'ak ndia. Tehu 
memak au aue-ale'di sotamate lena, 
nasi'a ala tao au leo bui dale neu, la'iba'u 
ka ala tao la au doidoso ma nasi'a hihii 
nae mate au. 

24 Hataholi Yahudi la tao doidoso au la'i 
lima ninik ala fepa au la'i telu hulu sio so. 

25 Hataholi Roma la filuk au la'i telu. Ala 
pia hai au ninik batu so boe. nanapia haik 
ninik batu. La'i telu, au la'ola'di ofa ka 
hala nai tasi, ma la'iesa au abo'u-abonuk 
nai tasi lai dodoo na li'u duahulu ha. 

26 La'i ba'u ka au tao leleo-lala'ok fo 
nini susa-soe; asasalematak o faa lee, 
susa-soe manabonga uma, susa-soe 
neme hataholi Yahudi la do nau neme 
hataholi ta Yahudi la, susa-soe nai kota 
dale ma nai kota deak, susa-soe nai 
tasi lai, ma susa-soe neme hataholi fo 
ala manaku aoina nala da'dileo hataholi 
salanik, te se'ko na ta. 

27 Au puselaipana ma tunga sanga hihii 
leo mate: nasi'a ta sungu fa, ta u'a 
inu fa, la'i ba'u ka au mate o la'a sa, 
makalini nanahu au bualo'a papakeng 
ta, ma mamana leleong ta. 

28 Fe'ek neme basa sila la mai, tunga 
faik au helahae neu basa salani kala 
maso'da na boe. 

29 Metema hapu nggelok tapandoe 
soona, au boeo ame'da tapandoe. 
Metema hapu nggelok tu'da leo sala- 
singo ka dalek leu soona, au dale nga 
nakalulutuk. 

30 Naa, metema au muse amatutua- 
amadedema hata esa soona, au 
amatutua-amadedema dede'ak fo 
lena-lenak natu'du au tapandoe nga. 

31 Manetualain, fo Lamatuak Yesus 
Aman, Ana bubuluk nae, au ta pepeko 
fa. Koa-kio na'de na losa dodoo na. 

32 Lelek au nai Damsi ka, gobelnol 
fo manakoasa nai ndia, fo ana paleta 
nai Mane Aretas paletan dae, nadenu 
soldadu manamanea kota ndia lelesu na, 
fo ala ho'u au. 

33 Tehu ala tao au neu sapai esa dalek 
de, ala dodoko au leo deak neu tunga 

bolok esa nai tembo ka. Au atapo'i eme 
gobelnol ndia lima na, eno na leondiak. 

1 2 1 Memak ta hapu nanalak hata 

esa boen soaneu namatutua- 
namadedema ka fa. Tehu au boeo 
nau amatutua-amadedema dede'ak fo 
Manetualain natu'dun neu au nai ninitak 
dale. 

2 Au alelak hataholi kamahehelek esa fo 
teuk sanahulu haa maneu ka, nanaso'uk 
leo mamanak fo madema nai nusa 
so'da ka. Au ta bubuluk, ade ao paa na 
te'e-te'e nanaso'uk do ka'da ninitak esa 
mesa kana ndia, ka'da Manetualain nde 
bubulu ka. 

3 Au kokolak la'iesa selu kana: Au 
bubuluk ae hataholi ndia nanaso'uk leo 
Firdaus dalek neu. Au ta bubuluk, ade ao 
paa na te'e-te'e nanaso'uk do fafa'ka ma 
ka'da ninitak esa mesa kana ndia. Ka'da 
Manetualain nde bubulu ka. Nai naa, 
hataholi ndia namanene basa dede'ak fo 
hataholi daebafa ka ta hapu nakasasama 
kana ninik dede'a-kokolak do tea na 
seli ba'eneu hataholi daebafa ka kokola 
kana. 

#(12:3) 


2 KORINTUS 12.5-7 47 


SLa'eneu hataholi ndia nde au nau 
amatutua-amadedeman, te ta la'eneu 
au aoina nga mesa kana fa. Nanahu 
metema au amatutua-amadedema aoina 
nga, lena-lenak dede'ak fo natu'du 
au tapandoe ngala nde neukose au 
amatutua-amadedema nana. La'eneu au 
aoina nga soona, ka'da basa dede'ak fo 
natu'du ao tapandoe nga, ndia nde au 
nau amatutua-amadedema nana. 

$Leo uni ka au boeo hii amatutua- 
amadedema hata esa soona, au ta nau 
da'di hataholi manakokolak bafalouk fa, 
nanahu neukose au afa'da hata fo ndoo 
sa. Tehu au akatatakak au aoina nga, fo 
ela ta hapu hataholi nafa'da nae, au lena 
neme hata fo sila lita au tao-no'in, do 
hata fo namanene au afa'da ka basa ka 
SO. 

7Tehu fo ela au boso koao-ndaeao 
anseli hu ka nde ninitak matuaina sila 
la, de au hapu he'dis matak esa nai 
au ao paa nga. Da'dileo Nitu nadedenu 
na, he'dis ndia nanahaituak soaneu 
ana tao na au doidoso fo ela au boso 
koao-ndaeao. 

ŜLa'i telu au hule-haladoi neu Lamatua 
ka, fo ela he'dis ndia nanaso'uk neme au 
mai. 

9Tehu Lamatua ka nataa nae, "Au 
sue-lai o, de ndia dai o so, nana Au 
koasa nga balakai na lena, metema 
o nai tapandoe sa dalek." Da'di au 
amahoko metema au tapandoe soona, 
nai lelek ndia nde au ame'da ita Kristus 
nasulu-nahapa au ninik be'i-balakain. 

10 Da'di au amahoko unik au tapandoe 
ngala. Au boeo amahoko, metema hu 
ka nde Kristus de au nakamumulu- 
nakamamaek, au la'ola'di toto'a-sosotak, 
nanausi-puuk, ma la'ola'di toto'a-tataak. 
Nana metema au tapandoe soona, nai 
lelek ndia nde au balakaik. 

11 Tete'e ka, au tao nono'ka bai sama 
leo hataholi nggoak so, tehu emi nde tao 
ma au da'di tao leondiak. Tunga ndoo na, 
emi nde muse koa-kio au. Nana leomae 
au ta soandaa hata esa boen, te au ta 
kala makandondook la'eneu hataholi 
nadedenuk fo nananita-nalelak sila la fa! 

12 Manda'di beu kala, ma dede'a 
matuaina la, boema tatao-nono'i matua 
la nananatu'duk no au ta haelai amanasa 

emi fa, fo ela ana da'di buti esa nae, au 
ia hataholi nadedenuk esa. 

13 Nai dede'a bee ka dalek, nde emi ta 
nanataoafik fa, metema nakasasama 
kana no salani fe'e kala? Bole-bole ka'da 
nai dede'ak ia dalek: nae au ta tao susa 
emi soaneu sebabae au. Fe ampon neu 
au salang ndia! 

14Besak ia soaneu kala'i telu na, au 
aheheleao fo au ne'i donge-dama emi. 
Tehu au ta nau tao susa emi fa, nana au 
ahii ka ta nde hata fo emi manuu ka fa, 
te au ahii ka nde emi aoina ma dei. Nana 
ni'iana la ta nde muse leu tunga sanga 
soaneu ina-aman so'da nala fa, tehu ina 
amak nde muse leu tunga sanga soaneu 
ana nala so'da na. 

15 Hu ndia de no dale namahokok, 
au ahiik tunu-hotu basa hata lala'ena 
soaneu emi, leomae au aoina nga 
mesa kana boe. Metema au sue-lai emi 
leondiak soona, ade nandaa emi ta 
sue-lai fa do? 

16 Naa, emi makaheik mae, au beita 
tao susa hai emi fa. Leomae leondiak 
boe, hapu nggelok lafa'da lae, au ia 
manaputa-paik. Lae au hapu nanalak 
neme emi mai, nanahu au tipudai nga. 

17 Hapu nai bee? Ade tunga hataholi 
fo au adenus leo emi leu ndia, au la'u 
nanalak neme emi mai do? 

18 Au adenu basa Titus ne'i donge- 
dama emi so, ma au adenu tolanoo 
kamahehelek fe'ek esa sama-sama non. 
Ade Titus ho'i nanalak neme emi mai do? 
Tehu ami dua maue-male'di no dudu'ak 
fo sama, ma mapalani minik enok fo 
sama! 

19 Bole da'di emi maedaenga dodoo 
basa ia, ami sanga enok masala'e ami 
aoina ma, la'eneu emi do? Emi dudu'a 
sala manseli! Manetualain bubuluk nae, 
basa hata fo ami mafa'dak ndia, nde 
bee na tunga Kristus hihii-nanaun. Ma 
basa hata fo ami tao-no'i ka nde bee na 
soaneu mafofo'a emi maso'da samane 
ma. 

20 Au bibii ka'da mahani te nai lelek 
au ne'i donge-dama emi te, au hapu a 
emi ta sama leo hata fo au amahena 
ka, ma emi boeo hapu ma au ta sama 
leo hata fo mamahena ka. Boso nalosak 
neukose hapu nggelok lahote, lape'da 
dalek, dale nala lamahana beloo, 
paluu ka'da aoina na mesa kana, esa 
nakamumulu-nakamamaek esa, esa 

dudungu-papau esa, koao-ndaeaok, ma 
tao tasibu. 

21 Au bibii ka'da boso nalosak mahani 
te nai lelek au ne'i, te Manetualain 
nakadadaek au nai emi matam fo au 
kii-makaleleu nana sila ba'u ka nai emi 
dalek, makahulu na lasala-lasingo, ta 
lasafali dale nala, ma ala ta hahae tao 
sila tatao-nono'i manasosoa-piao na, 
manggenggeok ma ta kandaa ka fa. 

1 2 lIa nde bee soona soaneu kala'i 

telu na au ne'i donge-dama emi. 
Nai Susula Malalaok dale nanasulak 
nae, "Dede'a kala esa-esak muse hapu 
manasakasii dua do telu fe sakasii na, fo 
besa ka dede'ak ndia nanapakek." 

2 Hataholi lelek maneuk eli la, ala tao 
basa sala-singok ma basa hataholi fe'e 
kala boeo au fe basa balataak nakahuluk 
ndek lelek au donge-dama emi nai kala'i 
dua na. Besak ia lelek au bei doo ka 0 
emi, au fe emi nasanene'da seluk ae, 
metema au ne'i seluk soona, ta hapu 
hataholi esa boen neme sila mai a, 
neukse latapo'i neme huhuku ka mai fa. 

3Soona neukose emi hapu basa buti 
fo emi mahii kana nae, te'e-te'e Kristus 
kokolak tunga au. Metema Kristus fe 

napalanik neu emi soona, Ana ta fe 
napalani manganana'uk fa, te natu'du 
koasa na. 

4Memak nai lelek ala lona-nggange 
nana, Ana male-tale, tehu basa boema 
naso'da hu ka nde Manetualain koasa na. 
Ami boeo male-tale nai ami maso'dam 
fo da'di esa mo Kristu sa dalek, tehu 
metema ami masasale matak mo emi 
soona, ami boeo balakaik sama-sama 
mo Kristus, hu ka nde Manetualain koasa 
na. 

> So'ba emi so'ba su'dik emi aoina 
ma, ade emi te'e-te'e maso'da tunga 
namahehelek neu Kristu sa do ta! Tao 
leo bee o emi nameme'da mae, Kristus 
Yesus nai emi dalek! Dede'a na fe'ek, 
metema memak emi ta mamahele 
te'e-te'e fa. 

6 Au amahena emi mame'da mae, 
ami ta nde hataholi fo ta nakatatakak 
soso ba-susu'dik fa. 

7 Ami hule-haladoi neu Manetualain fo 
ela leo bee na, Ana nau tulu-fali emi, fo 
boso boe tao salak bai. Ta nde soaneu 
ami matu'du mae, ami ia makatatakak 
mabe'i soso'ba-susu'di ka, tehu fo ela 
emi tao hata fo Manetualain nahii kana, 

leomae meten soona ami ta makataka 
soso'ba-susu'di ka fa. 

8 Nana ami ta hapu tao hata esa boen 
fo naseikosalak no ndoo sa. Nasafali na 
ami muse tunga hata fo ndoo sa. 

9 Ami mamahoko, metema ami 
tapandoe ma emi balakaik. Nakalenak 
ami hule-haladoi boe, fo ela emi da'di 
matetu-mandaak. 

10 Hu ndia de au sulak susulak ia nai 
lelek au beita nai emi tala'da heom fa. 
No enok ndia, mahani te metema au ne'i 
soona, ta paluu au tao heohaa napalani 
balakaik neu emi ninik au pake koasa fo 
Lamatua ka fen neu au a. Koasa ndia 
nanafek soaneu au afofo'a emi, te ta 
soaneu tao nakalulutuk fa. 

11 Mate'e na tolano-tolanoo kala ela leo 
bee na emi mamahoko, ma sanga enok 
leona fo da'di matetu-mandaak. Sipo ma 
basa au nanoli-nafa'dang lala'ena. Ela 
leo bee na emi dalek esa ma maso'da no 
mole-dame. Manetualain fo Mana Sue-lai 
Matuaina, ma manini mole-dame ndia, 
neukose no emi. 

12 Matete'a aok esa no esa no susue- 
lalaik sama leo tolanoo namahehelek esa. 

Basa Manetualain hataholi kamahehen 
lala'ena, haitua fe emi nate'ak. 

13 | amatuak Yesus Kristus ba'e-pala 
emi, Manetualain sue-lai emi, ma 
Manetualain Dula Dale na no emi 
basa-basa mala! Ha'da holomata neme 
ami, Paulus 

14 (13:13) 


Galatia 


1 Tolano-tolanoo kamahehelek manai 
kota Galatia la lemin! Au, fo Paulus, 

ma basa tolanoo kamahehelek fo mana 
lo au a, ami mamahena ela leo bee na, 
ita Aman Manetualain ma Lamatuak 
Yesus Kristus fe baba'e-papalak ma 
so'da-molek neu emi. Au da'di Lamatua 
ka hataholi nadedenun, ta hu ka nde 
hataholi daebafa ka, lele'a-nonolen do hu 
ka nde, hataholi daebafa ka nde so'u au 
da'di Lamatua ka hataholi nadedenun fa 
te, Yesus Kristus fo ita Aman Manetualain 
tao naso'da fali kana neme mamate sa 
mai ndia, nde so'u au a. 

2(1:1) 

3(1:1) 

4Nana hu ka nde Kristus Ana tunga 
ita Aman Manetualain hihii-nanaun, 
de Ana fe heni ao ina na, da'di neu 
tutunu-hohotuk soaneu ita sala-singo 
nala, fo ela Ana soi-po'i na ita teme 
ha'da-ndandaa daebafa mangalau ka 
mai. 


GALATIA 1.5-10 2 


5 Kokoa-kikiok neu Manetualain losa 
dodoo na! Amin. 

6 Au dodoo doak emi ia! Hu ka nde 
Kristus susue-lalain de Manetualain nalo 
emi, tehu besak ia, no lai-laik emi heok 
masadea Manetualain de, emi tunga 
"hala malole" fe'ek, te emi ta tunga Hala 
Malole fo maneme Manetualai na mai 
so'ok. 

7 Tunga ndoo na, ta hapu "hala malole 
fe'ek" fa. Te hapu ka'da hataholi tui- 
benga fe emi "hala malole" fe'ek la'eneu 
Kristus. Fo ala tui-benga popo'de-papaik 
de, nalosa ala tao tasibu emi. 

8 Hataholi fo mana tui-benga "hala 
malole" fe'ek neme Hala Malole fo ami 
tui-benga ka, neme na fo Manetualain 
huku hataholi ndia leomae ami nde ndia, 
do ata nusa so'dak ndia boe! 

9 Ami mafa'da basa nai makahulun so, 
tehu besak ia, au afa'da la'i esa selu 
kana: Hataholi mana tui-benga fe emi 
"hala malole" fe'ek neme Hala Malole fo 
emi sipon neme ami mai ndia soona, ela 
leo bee na, Manetualain huku hataholi 
ndia! 

10 Ade no enok ndia fo meten soona, 
nonoo ka bai de, au amahena hataholi 

daebafa ka, manaku au do? Ta leondiak 
fa! Au amahena ka'da Manetualain nde 
manaku au a. Ade au bei sanga enok fo, 
au ho'i hataholi daebafa ka dale na, fo 
ela ala manaku au do? Metema au bei 
tao leondiak soona, Kristu satan ta au fa. 

11 Tolano-tolanoo kala muse bubuluk 
te, Hala Malole fo au tui-bengak ndia, ta 
neme hataholi daebafa ka mai fa. 

12 Boema au ta sipo halak ndia neme 
hataholi daebafa ka mai fa, ma hataholi 
ta nanoli-nafa'da au boen. Te Yesus 
Kristus nde nafa'da Hala Malole ndia 
isi-liin neu au a. 

13 Tao leo bee o, emi bubuluk basa au 
so'da nga, neme makahulu na mai a 
au masok agama Yahudi. Boema emi 
bubuluk, au tatao-nono'i mangalau 
nga tao leo beek, la'eneu Manetualain 
hataholi kamahehele nala, ma au sanga 
eno balakaik tao leo beek fo, au tao 
akalulutu kasa. 

14 Nai dede'a nakalala'ok agama Yahudi 
a hoholo-lalanen soona, au nde malole 
lenaheni au dedena-baba'ung hataholi 
Yahudi ngala. Au nde manggate anseli, 
nai nakalala'ok ami bei ba'i kai mala 
ha'da na. 

15 Tehu no Manetualain dale malole na 
de, beita bongi au boen te, Ana hele ma 
nalo au fo, au alalau-aoonon. 

19 Manetualain natu'du Ana na neu au, 
fo ela au tui-benga Hala Malole la'eneu 
Anan ndia neu hataholi ta Yahudi la. 
Lelek ndia, au ta oke nanoli-nafa'dak 
neme hataholi esa mai boen. 

17 Ma au ta u leo hataholi manai 
Yerusalem, fo mana da'di Lamatua ka 
hataholi nadedenun fo lakahuluk leme 
au a mai boen. Tehu au u leo nusa Ara 
ba u, boema au fali seluk eme ndia leo 
Damsik u. 

18 Basa teuk telu dale na boema, au u 
leo Yerusalem u fo, au alelelaok o Petrus. 
De au leo on, faik sanahulu lima dale na. 

19 Au ta atongo o Lamatua ka hataholi 
nadedenu fe'en esa boen, ta'da fe'e 
Yakobis, fo Lamatua ka tolanoo na. 

20 Hata fo au sulak ia, memak tete'e 
ka. Manetualain bubuluk basa, au ta 
asapepeko fa! 

21 Basa ndia boema au u leo basa nusak 
manai Siria ma Kilikia u. 

22 Losa hatematak ndia, hataholi 
kamahehelek manai Yudea la, beita 
lalelak tutik au fa. 


GALATIA 1.23-2.4 5 


23 Ka'da lamanene hataholi Ia lafa'da 
lae, "Hataholi fo makahulu na, ana 
fepa-li'u ami a, besak ia ana tui-benga 
namahehelek fo ana nau tao nakalulutu 
kana." 

24 Boema ala koa-kio Manetualain, 
nanahu au. 

1 Basa teuk sanahulu haa boema, au 
o Barnabas fali leo Yerusalem meu, 
ma ami mo Titus boe. 

2 Au u leo Yerusalem u nana, 
Manetualain nafa'da basa au nae, au 
muse u. Nai natotongo hehelik esa dalek 
mo mauli-malangan manai naa la dalek, 
au afa'da mangalele'do, Hala Malole fo 
au tui-bengan neu hataholi ta Yahudi la. 
Nanahu, au ta nau au ue-le'ding neme 
makahulu na losa besak ia, louk fa. 

3 Tehu leomae Titus, fo no au a, hataholi 
Yunani, tehu nai natotongok ndia dalek, 
ala ta laksetin fo ana tunga suna ta 
nakanenete nala fa, 

4leomae hapu hataholi lakasetin fo 
ana tunga nakanenetek sila la. Hataholi 
sila la nde bee na, nde hataholi fo ala 
solodo'dok leo ita partei na dalek leu fo 
ala masok no nafufunik, da'dileo tolanoo 
ka. Ala masok no denge-dengek nana, 

ala sanga palisak matalolole ita so'dan 
fo nanase'i po'ik hu ka nde, ita da'di esa 
to Kristus Yesus. Ala nau lo falik ita leo 
ha'da-tatao makahulu ka neu, fo da'di 
ata, 

3 tehu ami ta tungas makandondook fa. 
Nana ami nau manea, fo ela Hala Malole 
ndia, matetu-mandaak nahele soaneu 
emi. 

6 Tehu leomae leondiak boe, hataholi fo 
lafa'da lae, nananita-nalelak sila la ta 
loke lakaseti dede'a beuk neme au a mai 
fa ba'eneu au soona, nananita-nelelak 
do ta boeo ta hata-hata fa, nana 
Manetualain ta metematak fa. 

7 Dede'a nasafali na, hataholi fo lafa'da 
lae, hataholi nananita-nalelak sila la, ala 
manaku lae, Manetualain paleta basa 
au fo, au tui-benga Hala Malole ndia 
neu hataholi ta Yahudi la, sama leo Ana 
paleta Petrus fo, neu tui-benga Hala 
Malole ndia neu hataholi Yahudi la boe. 

8 Nanahu Manetualain nde fe Petrus 
be'i-balakaik fo ana da'di Lamatua ka 
hataholi nadedenun soaneu hataholi 
Yahudi la, leondiak boe, Ana fe au 
be'i-balakaik fo au da'di Lamatua ka 

hataholi nadedenun soaneu hataholi ta 
Yahudi la boe. 

9Yakobis, Petrus, ma Yohanis, fo meten 
soona, ala da'di mauli-malanga hataholi 
kamahehele kala boeo, ala manaku lae, 
Manetualain fe au bela ba'u hehelik ia 
boe. Boema laho'u limak lo Barnabas 
ma au, fo da'dileo ta'du-tana tia-laik 
esa. Boema sila lo ami mala halak esa 
mae, ami tao-no'i nai hataholi ta Yahudi 
la dalek, ma sila tao-no'i nai hataholi 
Yahudi la dalek. 

10 Sila nonoken ka'da esa mesa kana 
neme ami mai, fo nde, fo ela ami taoafik 
neu hataholi nuu taa kala. Boema au 
amahoko nana, au ahiik tatao-nono'ik 
ndia. 

ll [elek fo Petrus bei neme Antiokia 
ndia, au la'ba nana no le'do-le'dok, nana 
tatao-nono'in sala. 

12 Makasososa na, na'a-ninu nakabubua 
no tolano-tolanook ta Yahudi la. Tehu 
lelek fo Yakobis nadenu hataholi la 
ala losa boema, nadook ao na neme 
tolano-tolanook ta Yahudi la ma ana ta 
nau na'a-ninu nakabubua nos so'ok, 
nana ana bii neu hataholi fo ala nau fo 
ela sunat basa hataholi la. 

13 Tolano-tolanook Yahudi fe'e kala 
boeo, ha'da-tatao manadea-dale nala 
sama leo Petrus boe, de nalosa Barnabas 
boeo, ana tee tunga de, ha'da-tataon 
sama leo hataholi sila la boe. 

14 Au mete ita heo-hilu nala ta nandaa 
no Hala Malole ndia eno ndoo na so'ok 
boema, au afa'da Petrus nai hataholi 
makadotok sila la matan ae, "Tolanoo ka 
hataholi Yahudi, te se ko na tolanoo ka 
so'da na, sama leo hataholi ta Yahudi la 
so'da na, na tao le'e de besak ia, tolanoo 
ka makaseti hataholi fe'e kala fo, laso'da 
sama leo hataholi Yahudi la?" 

15 Memak tunga bobongi ka soona, ami 
ia hataholi Yahudi, te ta "hataholi ta 
Yahudi masala-masingok fa". 

16 Tehu leomae leondiak boe, ami 
bubuluk basa, hataholi malole falik lo 
Manetualain, hu ka nde ka'da lamahele 
Yesus Kristus, te ta hu ka nde ala tao 
tunga agama hoholo-lalanen fa. Ami 
boeo mamahele Yesus Kristus fo tunga 
ami namahehelem ndia, de ami malole 
falik mo Manetualain, te ta hu ka nde 
ami tao tunga agama hoholo-lalanen fa. 
Nanahu hataholi ta esa boen, ana hapu 

malole falik no Manetualain fa, metema 
ana tunga ka'da agama hoholo-lalanen. 

17 Ami sanga enok fo ami malole falik 
mo Manetualain, tunga ami maso'da 
da'di esa mo Kristus. Tehu leomae ami 
tao matetu basa sila la so, boeo ami 
bei, "hataholi masala-masingok", sama 
leo hataholi ta Yahudi la boe. Ade ia 
sosoa na nae, Kristus nde tao na ami, 
masala-masingo do? Tao leo bee o, ta 
hetu! 

18 Metema au mulai afofo'a falik agama 
hoholo-lalanen eno dalan fo au tao 
alutu kala soona, au atu'du ae, au da'di 
hataholi mana la'o-lena hoholo-lalanek 
SO. 

19 Tehu au mate basa soaneu agama 
hoholo-lalanen so hoholo-lalanek ndia 
nde tao nakamaten ana fo ela au 
hapu aso'da soaneu Manetualain. Au 
nanalona-nggangek sama-sama no 
Kristus so. 

20Besak ia, au ta nde aso'da fa, te 
Kristus nde naso'da nai au dale ka. 
So'dak fo au ame'dan nai besak ia, nde 
bee na maso'dak fo au hapun neme 
namahehelek neu Manetualain Anan fo 

mana sue-lai au a, ma Ana tunu-hotu 
basa ao ina na soaneu au so. 

21 Au ta akadadaek Manetualain 
baba'e-papalan fa. Tehu metema 
hataholi a tututi-nanaton no Manetualain 
malole falik, hu ka nde hataholi a tao 
tunga agama hoholo-lalanen soona, 
ndia sosoa na nae, Kristus mamate na 
sosoa-ndandaan ta! 

1 Tolano-tolanook hataholi 

kamahehelek manai kota Galatia la 
lemin! Emi nggoa ma seli! Ta bubuluk 
see ka nde dudungu-papau nala emi so? 
Kristus mamaten nai ai nggangek lai na, 
au tui mangalele'don neu emi so! 

2 So'ba mafa'da su'dik au, dede'ak 
esa nde ia: Ade emi sipo Manetualain 
Dula Dale na, nanahu emi tao tunga 
agama hoholo-lalanen, do hu ka nde emi 
mamanene Manetualain Hala Malole na, 
boema emi mamahele Kristus do? 

3Tao le'e de emi mamanggoa tao 
leondiak! Emi mulai maso'da beu ka 
ninik Manetualain Dula Dale na so, na 
masa bole, besak ia emi nau sanga aom 
emi matetu-mandaam, ninik emi be'i 
balakai mesa ma? 

“Basa hata fo emi la'oladik sila la, 
manda'di tak do? Masa bole, manda'di 
tak! 

SManetualain fe Dula dale na neu emi, 
ma Ana tao mana da'di beu kala nai emi 
tala'da. Ade Manetualain fe basa sila 
la neu emi, hu ka nde emi tao tunga 
agama hoholo-lalanen do, hu ka nde emi 
mamanene Hala Malole ndia boema emi 
mamahele Kristus? 

6 Dede'ak ndia, sama na leo hata fo 
nanasulak nai Susula Malalaok dale 
la'eneu Abraham-nae leo ia, "Abraham 
namahele Manetualain, boema hu ka 
nde namahehelen ndia de, Manetualain 
sipo kana da'dileo hataholi fo nandaa no 
dale na." 

"Hu ndia de, ela leo bee na emi 
bubuluk te, hataholi fo te'e-te'e Abraham 
tititi-nonosi nala nde bee na, nde 
hataholi fo namahele neu Manetualai na. 

8 Susula Malalao ka nafa'da basa 
nakahuluk dede'ak ndia nae, metema 
Manetualain nau hataholi ta Yahudi 
la nau malole falik loon soona, sila 
muse lamahelen dei. Hala Malole ndia, 
nananafa'da nakahuluk neu Abraham, 
nai hala hehelun ia dalek nae, "Neukose 

Manetualain fe baba'e-papalan neu basa 
hataholi daebafa ka lala'e na, tunga o." 

9 Abraham nanaba'e-palak, hu ka 
nde namahele. Leondiak boe, basa 
hataholi kamahelek lala'e na, neukose 
nanaba'e-palak sama-sama lo Abraham. 

10 Hataholi fo lamahena neu ka'da 
agama hoholo-lalane na, basa-basas 
laso'da nai soo-supa ka dalek. Nanahu 
nai Susula Malalaok dale, nanasulak 
nae, "Hataholi fo ana ta lilineka nahele 
nai nakalala'ok basa hata fo nanasulak 
nai Agama Susula Hololo-lalanen dale fa 
soona, Manetualain soo-supan!" 

11 Ta hapu hataholi esa boen, malole 
falik no Manetualain, hu ka nde ana tao 
tunga agama hoholo-lalanen fa. Dede'ak 
ndia nananafa'da basak nai Susula 
Malalaok dale nae, "Ka'da hataholi fo 
namahele neu Manetualain, nalosa 
tututi-nanaton no Manetualai na malole 
falik soona, neukose naso'da!" 

1? Tehu agama hoholo-lalanen, ta 
nangatuuk nai namahehele ka fa. Nai 
Susula Malalaok dale nanasulak nae, 
hataholi mana tunga agama hoholo- 
lalane na, neukose naso'da, hu ka nde 
hoholo-lalanek ndia. 

13 Tehu Kristus soi-po'i ita teme agama 
hoholo-lalanen soo-supan mai so. Ana 
tao dede'ak ndia tunga, Ana poi lotak ao 
ina nanasoo-supak, hu ka nde ita. Nana 
nai Susula Malalaok dale, nanasulak 
nae, "Sosoo-susupak ba'eneu hataholi fo 
maten nanalonak nai dii ai lai na." 

14 Kristus tao leondiak, fo ela baba'e- 
papalak fo Ana helu fen neu Abraha 
ma, Ana fen neu hataholi ta Yahudi la 
boe. No enok ndia, ita fo tamahele neu 
Manetualai na, hapu sipo Dula Dalek fo 
Manetualain heluk ndia boe. 

15 Tolano-tolanoo ngala lemin! Malole 
lenak au pake nakandandaak neme ita 
maso'da mandoo fai na mai. Metema 
hataholi esa, naheluk no hataholi esa, fo 
ala paku lisa hala heheluk ndia soona, ta 
hapu hataholi esa boen, tao nakamate 
hala heheluk ndia, do tama seluk dede'a 
beuk neu hala heheluk ndia. 

16 Manetualain tao hala hehelu nala 
soaneu Abraham, ma basa hataholi fo 
Abraham tititi-nonosi nala. Nai Susula 
Malalaok dale, ala ta sulak lae, "ma 
soaneu hataholi-hataholi fo Abraham 
tititi-nonosin fa", fo sosoa na nae, 
hataholi makadotok. Te nai Susula 

Malalaok dale, nanasulak nae leo ia, "ma 
soaneu o tititi-nonosim", fo sosoa na 
nae, ka'da hataholi esa mesa kana, fo 
nde Kristus. 

17 Fo au sanga afa'da dede'a ka, nde 
ia: Manetualain hala hehelu na, nanatao 
basak so, ma Ana paku nisa nakahulu 
kana. Basa teuk natun haa telu hulu 
besa ka Agama Hoholo-lalanen nanafek 
mai, de ana ta hapu tao nakamate hata 
fo nanapaku nisak ndia, do ana lose heni 
Manetualain hala hehelun ndia fa. 

18 Nanahu metema Manetualain fe 
fee na, namahena neu agama hoholo- 
lalanen soona, fe feek fo Ana helu ka, ta 
nde ndia fa. Nana hu ka nde Manetualain 
helu basan neu Abraham de, tao leo bee 
o Ana fen neu. 

19 Metema leondiak soona, sosoak 
hata de, agama hoholo-lalanen nanafek 
mai? Natataa na nae, hoholo-lalanek 
ndia nanatamak, soaneu nafa'da 
hataholi daebafa ka la'o-lena na. Agama 
hoholo-lalanen ndia, nanapakek losa 
ka'da Abraham tititi-nonosin esa ana 
mai, fo nanaseseik nai Manetualain hala 
hehelun no Abraha ma, dalek. Agama 
hoholo-lalanen ndia, ata nusa so'da kala 

nde landuku-lalosa kana, fo hataholi esa 
da'di mana makalala'ok. 

20 Na, muse hapu hataholi dua laheluk, 
fo besa ka paluu hataholi mana 
makalala'ok esa. Tehu Manetualain ta 
paluu hataholi mana makalala'ok fa, 
nanahu Ndia mesa kana nde naketu. 

21 Ade dede'ak ndia sosoa na nae, 
agama hoholo-lalanen naseikosalak no 
Manetualain hehelu-balataan do? Tao 
leo bee o, ta! Nanahu metema agama 
hoholo-lalanen nanafek mai, soaneu nini 
so'dak fe hataholi daebafa ka soona, 
hataholi a malole falik no Manetualain 
tunga agama hoholo-lalanen. 

22 Tehu nai Susula Malalaok dale 
nanasulak nae, basa hataholi daebafa 
ka lala'ena, lai sala-singo ka koasa na 
dae. Hu ndia de, fe feek fo nanaheluk 
tunga namahehelek neu Yesus Kristu sa, 
nanafek neu hataholi fo namahele a. 

23 Fai na beita losa soaneu tamahele 
Kristus fa, te agama hoholo-lalanen 
nanea ita no mahelek: ita sama leo 
nanalonga nahelek losa namahehelek 
ndia nananafa'dak. 

24 No enok ndia, agama hoholo-lalanen 
da'dileo ita mana manean, losa Kristus 

mai, fo Ana tao na ita malole falik 
to Manetualain, nanahu ita tamahele 
Kristus. 

25 Besak ia, hu ka nde fai na losa, 
soaneu hataholi daebafa ka namahele 
Kristus so de, agama hoholo-lalanen ta 
nanea ita so'on. 

26 Nanahu emi mamahele Kristus Yesus 
de, emi da'di esa moon, hu ndia de, emi 
da'di Manetualai nanan. 

27 Emi basa-basa mala nanasalanik 
ninik Kristus na'de na, da'di emi sipo 
basa Kristus ha'da-paliin, nai emi ao ina 
ma dalek so, 

28 Nai dede'ak ia dalek, hataholi Yahudi 
no hataholi ta Yahudi, ata no malanga 
na, ma tou ka no ina ka, sama so. Emi 
basa-basa mala da'di esa, hu ka nde 
Kristus Yesus. 

29 Metema emi manuu Kristus soona, 
emi nde bee na, Abraham tititi-nonosin. 
De neukose, emi sipo hata fo Manetualain 
helu ka. 

lTehu paluu au afa'da emi no 

balakaik te: hataholi esa nanuu 
haak, sipo pusaka, tehu teu na bei nai 
dae soona, hataholi fe'ek nanea pusaka 
nala, ma ana ito-ato hataholi ndia paluu 

nala, losa hataholi ndia aman naketu 
nae, hataholi mana sipo puasaka ndia, 
teu na dai. Ala taon sama leo ata esa, 
leomae tunga ndoo na, hataholi ndia 
hata-heton basa sila lala'ena. 

2(4:1) 

3Ita boeo leondiak: Lelek fo ita teu na 
bei nai dae, dula dalek fo mana koasa 
daebafak ia la, ala tao ita da'di ata. 

4Tehu losa fai na nandaa te, 
Manetualain nadenu Ana na mai leo 
daebafa ka mai. Inak esa naso'da nai 
agama hoholo-lalanen dalek, nde bongi 
ni'iana ndia. 

> No enok ndia, Ana se'i po'i hataholi fo 
laso'da nai agama hoholo-lalanen koasa 
na dae, fo daenga ita da'di Manetualai 
nana nala. 

6 Hu ka nde emi ia Manetualai nana 
nala, de Manetualain nadenu Ana na 
Dula Dale na masok leo emi dalem dale 
ma au daleng dale, fo nde Dula Dalek fo 
nalo bou-bou nae, "Ama, ou au Amang." 

7 Da'di besak ia, emi ta da'di ata so'on, 
te emi da'di anak so. Ma hu ka nde 
Manetualai nanan emi, de neukose Ana 
fe emi, basa hata lala'en fo Ana sadia 
basan, soaneu ana nala. 

8Makahulu na, emi ta malelak 
Manetualain fa, hu ndia de emi da'di 
ata neme koasa fo lafa'da lae lamatuak, 
tehu tunga ndoo na, Manetualain ta nde 
ndia fa. 

9Tehu besak ia, emi malelak 
Manetualain so, do la'e selu kana bai 
soona, Manetualain nalelak emi so. Naa, 
tao le'e de emi nau fali seluk leo dula 
dale daebafak ia la, fo tapandoes ma 
nuu taa-hata tak sila meu? Tao le'e de 
emi nau da'di ata seluk neu dula dalek 
sila la bai? 

10 Fo emi sene do'ok neu fai malole, 
bula malole, ma teu malole. 

11 Au bibii ka'da, boso nalosak au 
sosota-mamangung soaneu emi a, 
manda'di tak. 

1? Tolano-tolanoo ngala lemin! Au 
dokodoe anseli, fo sa'di leo bee na, emi 
da'di sama leo au. Nana au da'di sama 
leo emi so boe. Emi ta tao salak hata esa 
boen, la'eneu au fa. 

13 Tao leo bee o emi bei mafandendelek, 
hu beek de, neme makasososan mai a, 
au tui-benga Hala Malole ndia, neu emi. 
Dede'a ka huu na nde, hu ka nde au tu'u 
he'dis. 

14 elek ndia, emi ta malua au fa, 
leomae au ao paa nga nalupa soso'ba- 
susu'di matua ina esa, ba'eneu emi. 
Tehu emi sipok au, sama leo emi sipok 
Manetualai nata nusa so'da na, do sama 
leo emi sipok Yesus Kristus. 

15 Emi maua-manale manseli, nai lelek 
ndia. Tehu besak ia, ua-nalek ndia nai 
bee so? Au bubuluk basa, lelek ndia emi 
sue ma au ba'u na seli. 

16 Ade besak ia, emi tao au da'di musu 
nook, nana au afa'da dede'a ndoo sa neu 
emi do? 

17 Hataholi fe'e kala, ala manggate 
lanseli sanga emi, tehu hataholi sila 
la dudu'a-aafin ta malole la fa. Ala hii 
ka'da, tao laketu emi tututi-nanatom 
mo ami a, fo daenga emi tunga sila no 
manggatek. 

18 Memak malole soaneu emi manggate 
nai tatao-nono'i malole dalek, sa'di 
leondiak tataas esa, fo boso ka'da nai 
lelek au sama-sama o emi a. 

19 Au ana susue-lalai ngala lemin! 
Besak ia, au doidoso seluk, nanahu emi. 
Au doidoso sama leoinak esa doidoso, 
nai lelek ana bongi ana na. Neukose 
au doidoso akandoo, metema Kristus 

ha'da-tataon, beita nanaselek nai emi ao 
inam dale fa! 

20 Au ahiik anseli, besak ia au nai emi 
tala'da, fo daenga au hapu kokolak o 
emi, ninik hala fe'ek, nanahu au ta 
bubuluk tao emi tao leo bee ka so'on! 

21 Tolano-tolanook fo ala nau laso'da 
nai agama hoholo-lalanen koasa na 
dae, so'ba mamanene su'dik au dei! 

Au sanga afa'da emi, hata fo tunga 
ndoo na, nanasulak nai Musa Susula 
Hoholo-Lalanen dale. 

22 Nanasulak nai ndia nae, Abraha 
manan dua: esa inan ata, boema esa 
inan, ta da'di ata fa. 

23 Ni'iana fo nanabongik neme inak 
mana da'di ata, nanabongi biasa, nana 
hataholi daebafa ka hihii-nanaun ndia. 
Tehu ni'iana fo nanabongik neme inak fo 
ta manda'di ata, nanabongik hu ka nde, 
Manetualain hehelu-balataan. 

24 Dede'ak ia, taon da'di nakasasamak 
esa. Ina kaduak sila la, nde bee na, 
sama na leo hehelu-balataak dua: fo esa 
da'di neme Lete Sinai mai fo nde Hagar: 
ana nala nanabongik da'dileo ata. 

25 Da'di, Hagar nde Lete Sinai, fo nai 
nusa Ara ba. Ana da'di salaok neme kota 

Yerusale ma no basa lau nala lala'e na, 
besak ia, ala da'di ata so. 

26 Tehu Yerusalem manai nusa so'dak 
ndia nde, Yerusalem beu ka, fo ita inan 
nde ndia. 

27 Nanahu nai Susula Malalaok dale 
nanasulak nae, "Mamahoko setelee 
leon, hei ina kalte'di sala lemin, inak 
fo beita bongi nita la'i esa boen! 
Mamahoko-setelee ma hika-matadale 
leon, hei emi fo beita mame'da mita 
he'di bobongi ka la'i esa boen! Nanahu 
inak fo saotou na nalai la'oela nana, 
neukose ana bongi seluk anak ba'u ka, 
neme inak fo bei naso'da no saotou na." 

28 Tolano-tolanoo ngala lemin! Em nde 
bee na, Manetualai nanan fo nana bongik 
hu ka nde Manetualain hehelu-balataan: 
emi sama na leo Ishak. 

29 Lelek ndia, ni'iana fo nanabongik 
tunga hataholi daebafa ka hihii-nanaun 
ndia, ana fepa-li'u ni'iana fo nanabongik 
hu ka nde Manetualain Dula Dale na 
hihii-nanaun. Besak ia, leondiak boe. 

30Tehu ala sulak beek nai Susula 
Malalaok dale? Nanasulak nai ndia nae 
leo ia: "Usiheni ata inak ndia no anan, 
nana neukose inak fo manda'di ata 

ndia ana na, ana ta hapu hak pusaka 
sama-sama no inak fo ta manda'di ata, 
ananafa." 

31 Hu ndia tolano-tolanoo ngala lemin, 
ita ia, inak manda'di ata, ana nala ta nde 
ita ia fa: te ita nde bee na, inak fo ta 
manda'di ata, ana nala nde ita. 

lBesak ia, ita ao na loak, nana 

Kristus se'i po'i ita so! Hu ndia de 
ho'u mahele emi ao loa ma, fo boso nau 
da'di ata seluk bai. 

2 Mafandendelek te, metema emi nau 
sunat emi soona, dede'ak ndia sosoa na 
nae, Kristus sosoa-ndandaan ta ba'eneu 
emi so. Mana mafa'dak ia, nde au, fo 
Paulus. 

3 La'i esa seluk, au fe nasanene'dak neu 
hataholi fo noke sunat ana. Ndia muse 
tao natetu basa agama hoholo-lalanen 
lala'ena! 

4Metema emi sanga enok fo emi 
malole mo Manetualain tunga agama 
hoholo-lalanen soona, dede'ak ndia 
sosoa na nae, emi tututi-nanatom mo 
Kristu sa, ketun so. No enok ndia, emi 
maso'da nai Manetualain susue-lalain, 
dae too na deak so. 


GALATIA 5.5-10 23 


5Tehu ba'eneu ami soona, ami 
mamahena neu Manetualain Dula 
Dale na tutulu-fafalin, tunga ami 
namahehelem neu Kristu sa, de 
Manetualain soi fe ami enok, soaneu ami 
malole moon. 

6 Hu ka nde, metema ita da'di esa too 
Kristus soona, tunga do ta tunga suna ta 
fa o, ta hata-hata fa. Fo paluu nanseli a, 
nde ka'da tamahele Kristus, fo dede'ak 
ndia, nananitak nai ita susue-lalain neu 
hataholi fe'e ka. 

7 Makahulu na, emi puse laipana no 
malole. Tehu tao le'e de besak ia, emi ta 
tunga Manetualain hihii-nanaun so'ok? 
See nde fufu'di-oo'dok nala emi a? 

8 Tao leo bee o, mana tao dede'ak ndia, 
ta nde Manetualain fo mana maloo emi a 
fa! 

9 Hataholi la lafa'da lae, "Lalu teik faa 
anak, tehu ana tao na ha'de sopuk 
makadotok ana sa'e." 

10 | eomae leondiak boe, au ta amahele, 
neukose emi manuu dudu'a-aafi fe'ek 
fa, nana ita da'di esa too Kristus so. Ma 
au amahele, see mana tao tasibu emi 
dudu'a-aafi ma, neukose Maneualain ana 
hukun. 

11 Tolano-tolanoo ngala lemin! La'eneu 
au soona, tao le'e de, ala musu lakandoo 
lo au, metema au bei tui-benga ae, ta 
paluu suna ta nakaneneten ndia fa. 
Metema memak au tui-benga leondiak 
soona, au tutui-bebengang la'eneu Kristu 
sai nggangen ndia, ta tao nakananasak 
hataholi fa. 

12 Malole lenak hataholi mana tao tasibu 
emi dudu'a-aafim sila la, kalua henis 
tutik leme hataholi kamahehele kala 
dalek mai! 

13 Tolanoo kala nananalo basak, soaneu 
da'di hataholi ao loak so. Tehu emi 
boso pake emi ao loam ndia, fo tao 
makandoo su'di bee ka, fo emi mahiik 
tao-no'in. Dede'a nasafali na, emi muse 
masue-malai ao, ma esa nalalau-naoono 
esa. 

14 Agama hoholo-lalanen lala'ena, isi na 
nai paleta esa nde ia dalek nae, "Ela leo 
bee na, o sue-lai o nonoo hataholi ma, 
sama leo o sue-lai o ao ina ma." 

15 Tehu metema emi makisu-makaa aok 
soona, masanene'dak te, neukose emi 
makalulutuk no'u-no'u. 

16 Au dudu'a nga leo iak: Neme na fo 
Manetualain Dula Dale na hela-nole emi, 

ma boso maso'da tunga hihii-nanauk ma 
ha'da-tatao hataholi daebafa ka. 

17 Nana hataholi daebafa ka, hihii- 
nanaun naseikosalak no Manetualain 
Dula Dale na hihii-nanaun, ma 
Manetualain Dula Dale na hihii-nanaun 
naseikosalak no hataholi daebafa ka 
hihii-nanaun. Duas laseikosalak, nalosa 
emi ta hapu tao hata fo emi mahii kana 
fa. 

18 Tehu metema Manetualain Dula 
Dale na hela-nole emi soona, agama 
hoholo-lalanen ta koasa emi fa. 

19 Hataholi daebafa ka hihii-nanaun 
ma ha'da-tataon, nananitak nai 
tatao-nono'in fo nde, sosoa-piao ka, 
manggenggeo ka, ma ta kandaa ka 
dalek: 

20 hai sosongo-tatango ka dalek, ma 
suangi a dalek, nai esa musu no esa, 
nahote ka, ta nau hataholi lena fan, 
namanasa lai-lai, ma paluu ka'da ao ina 
na mesa kana; nasi'da-naba'e ka, ma 
nok ia nok naa, 

21 boema nape'da dale ka, mana mafuk, 
feta-dote, ma bei nggelok seluk bai. 
Hu ka nde basa dede'ak sila la de, 
besak ia au fe emi nasanene'dak sama 

na leo makahulu na boeo, au fe emi 
nasanene'dak ae, basa hataholi mana 
tao-no'i tatao-nono'i leondia ka, neukose 
ana ta da'di lima-eik nai Manetualain 
hataholi kamahehele nala dalek fa. 

22 Dede'a nasafali na nae, metema 
Manetualain Dula Dale na hela-nole 
hataholi soona, buna-boan nde: ala 
lasue-lalai a0, ala lamahoko-setelee, 
ala lanuu dale mana tesa-tamak, ala 
ta haelai lamanasa, ma ha'da-tataon 
malole, ala malole lo hataholi fe'ek, ala 
lilineka, 

23 lanuu dale nakaloe-nakadaek, ma ala 
paleta labe'i ao ina nala tataas esa. Ta 
hapu agama esa boen, fo hoholo-lalanen 
ana kena-ka'i dede'ak leo sila kala fa. 

24Hataholi fo mana da'di Kristus Yesus 
hataholi nala, hataholi sila la ala tao 
lakamate ha'da-tatao daebafa nala 
no basa dale hihii masuu nala, ma 
hihii-nanau nala. 

25 Manetualain Dula Dale na ana fe basa 
ita so'da beu ka so; hu ndia de, Ndia nde 
muse koasa ita so'da na. 

26Ita ta bole da'di hataholi mana 
koao-ndaeaok, ma ta bole esa tao 

nakahehe'dik esa dale na, boema ta bole 
esa nape'da dalek no esa fa. 

lTolano-tolanoo ngala lemin! 

Metema emi mita hataholi esa tao 
sala-singok soona, ela leo bee na emi 
mana maso'da nai Manetualain Dula 
Dale na dale ka, hela-nole hataholi ndia 
fo ana fali ma'in leo eno ndoo sa mai. 
Tehu muse emi tulu-fali hataholi ndia no 
dale nakaloe-nakadaek, ma manea fo 
daenga emi boso tu'da leo tatao-nono'ik 
ndia dalek meu. 

2 Fla leo bee na, emi matulu-mafali ao 
nai hataholi toto'a-tataa na dalek, fo ela 
no enok ndia de, emi tao tunga Kristus 
paleta na. 

3Metema hataholi esa naedaenga ndia 
hataholi nananita-nalelak, te see ko na 
ta, soona hataholi ndia nasapepeko seluk 
ao ina na. 

4Hataholi a, esa-esak muse palisak 
ao ina na, ade ha'da-tataon malole do 
ta. Metema malole soona, hataholi ndia 
bole namatutua-namadedema ao na neu 
dede'ak ndia. Tehu boso makasasama 
kana no hata fo hataholi fe'e kala tao 
nana. 

> Nanahu hataholi a esa-esak, muse 
lu'a-lepa aon lulu'a-lelepan. 

6 Hataholi mana sipo Kristus nanoli 
na, ela leo bee na, ana tulu-fali ndia 
mese na, ninik hata malole beek fo ndia 
nanuun. 

7 Manea, fo, hataholi boso ke'di ndiu 
emi. Ta bole makamiminak Manetualain 
fa! Hata fo emi sele-nggalin, soona ndia 
nde emi ketu-kolu nana. 

8Metema hataholi sele-nggali tunga 
ha'da-tatao daebafa ka soona, neukose 
ana ketu-kolu mamate sa. Tehu metema 
ana sele-nggali tunga Manetualain Dula 
Dale na hehela-nonolen soona, neukose 
ana ketu-kolu so'da matetu ka ma mana 
ketu basa ta ka, neme Manetualain Dula 
Dale na mai. 

9Hu ndia de, ita boso pela-malua 
tao-no'i dede'a malole: nanahu metema 
ita ta hahae tao-no'i dede'ak sila la 
fa soona, neu faik esa te, neukose ita 
ketu-kolu buna-boan. 

10 Hu ndia de, metema bei hapu fai loak 
soaneu ita soona, ela leo bee na ata 
tao malole neu basa hataholi lala'ena, 
lena-lenak ba'eneu ita tolanoon fo, ita 
namahehelek esa. 


GALATIA 6.11-15 29 


11 Taoafik matalolole baba'ek fo,au 
sulak aong ninik susula de'e matua 
mesa-mesan. 

12 Hataholi fo namatutua-namadedema 
ao ina na, ninik dede'a ao paa ka, 
hataholi sila la nde sanga enok fo 
lakaseti emi tunga suna ta nakanenete 
nala. Tehu ala tao leondiak, fo daenga 
hataholi Yahudi la boso fepa-li'us, hu ka 
nde Kristu sai nggange na. 

13 Hataholi mana tunga suna ta 
nakanenete nala boeo, ala ta tunga 
agama hoholo-lalanen boen. Tehu 
ala nau sunat emi, fo ela lamatutua- 
lamadedema ao nala lae, emi boeo tunga 
nakanenetek sila la. 

14 Tehu au ta nau amatutua-amadedema 
hata esa makandondook boen, ta'da fe'e 
ka'da ita Lamatuan Yesus Kristus, fo Ana 
mate nanalona-nggange basa ka so. 
Nana, hu ka nde ala lona-nggange lisan 
ndia de, daebafa ka sosoa-ndandaan ta 
ba'eneu au so. Nonoo ka bai de, au mate 
basa soaneu daebafa ka so boe. 

15 Nanasunat do ta nanasunat fa o, ndia 
ta paluu nanseli fa. Fo paluu ka nde, 
da'di hataholi daebafa beuk. 

16 Ba'eneu hataholi fo laso'da tunga 
dale nakeketu leondia ka, ma ba'eneu 
Manetualain hataholi kamahehelen 
lala'ena, au amahena, ela leo bee 
na, Manetualain fes so'da-molek ma 
susue-lalai na. 

17 Mulai neme besak ia mai a, esa 
boso boe fe salak neu esa bai, nana au 
anuu ta'du-tana nai ao paa nga dalek fo 
nafa'da nae, au ia, hataholi mana tunga 
Kristus. 

18 Fla leo bee na, ita Lamatuan Yesus 
Kristus fe tolanoo kala, baba'e-papalak 
tataas esa. Amin. Ha'da-holomata neme 
ami, Paulus 


Efesus 


1 Manetualain hataholi kamahehelen 
fo manai Efesus ala, fo mana lilinekak 
neu Kristu sala lemin! 

2 Au fo Paulus, fo Kristus Yesus hataholi 
nadedenun, no Manetualain hihii-nanaun 
de, au amahena ela leo bee na, ita Aman 
Manetualain ma Lamatuak Yesus Kristus 
fe baba'e-papalak ma so'da-molek neu 
emi. 

3 Koa-kio Manetualain, fo ita Aman 
Lamatuak Yesus Kristus! Ana ba'e-pala 
ita ninik basa baba'e-papala samane ka 
nai nusa so'da ka dalek, nanahu ita da'di 
esa to Kristus. 

4Lelek fo daebafak ia beita 
nananakada'dik fa te, Manetualain 
hele basa ita tunga Kristus no dudu'ak, 
fo ela ita da'di Ndia nuu hehelin, ma 
sala-singok tak nai mata na. Hu ka nde, 
Manetualain susue-lalain 

>de, naketu basa nakahuluk nae, tunga 
Yesus Kristus de, neukose Ana so'u ita 
da'di Ndia anan. Ma memak dede'ak ndia 
nde, nahiik Ana tao nana. 

6 Koa-kio Manetualain fo matua- 
madema, nana hu ka nde tunga Ana 
susue na de, Ana sue-lai na ita ba'u na 
seli. 

7 Nana, hu ka nde Kristus mamate na 
de, Manetualain se'i po'i ita, fo dede'ak 
ndia sosoa na nae, Ana fe do'o do ampon 
neu ita sala-singon so. 

8 Ana tao leondiak, nanahu Ana sue-lai 
na ita ba'u na seli, ma Ana po'a ngganga 
fe ita susuek ndia, henuk no manatee 
tenok ma malelak. 

? Tunga Manetualain hihii-nanau mesa 
na de, nafa'da dale tutu'u nafuni na neu 
ita: naketu basa nae, neukose Ana tao 
nakababasak dale tutu'u nafufunin ndia, 
tunga Kristus. 

10 Dale tutu'u nafufunin ndia nde, fo 
ela basa hata lala'ena, nau basa hata 
manai nusa so'da ka do manai daebafa 
ka, ala da'di esa, fo Kristus da'dileo 
malangan. Ma fai na losa soona, neukose 
Manetualain tao nakababasak basa 
dede'ak sila la. 

11 Manetualain tao basa hata lala'ena 
tunga hihii-nanaun, ma nakeketu mesa 
na. Neme makasososan mai a, Ana hele 
basa ita so, nana Ana nau ita da'di Ndia 

hataholi kamahehelen, hu ka nde ita 
da'di esa to Kristus so. 

12 Neme na fo, ita nde makasososa 
tamahena neu Kristu sa, koa-kio 
Manetualain, hu ka nde matua-madema 
na! 

13 Emi boeo da'di Manetualain hataholi 
kamahehelen, ndek lelek fo emi 
mamanene Manetualain hala-hehelu na, 
fo nde Hala Malole fo mana fe so'dak 
neu emi a. Emi mamahele neu Kristus 
Yesus, hu ndia de Manetualain tao 
ta'du-tana neu emi, fo emi da'di Ndia 
nuun. Ta'du-tana ndia nde, Dula dalek fo 
Ana helu ka. 

14Dula dalek ndia nde da'di, bua 
nape'dak esa nae, neukose ita sipo hata 
fo Manetualain helu basan neu hataholi 
kamahehele nala so. Dede'ak ndia 
nini namahehelek fe ita nae, neukose 
Manetualain soi-tefa na, hataholi 
kamahehele nala. Koa-kio Manetualain, 
nanahu matua-madema na! 

15 Hu ndia de, lelek fo au amanene lae, 
emi mamahele Lamatuak Yesus, ma 
emi sue lai basa Manetualain hataholi 
kamahehele nala, 

16 3y oke makasi tataas esa neu 
Manetualain soaneu emi. Au seseik emi 
na'de mala tataas esa, nai lelek fo au 
hule-haladoi. 

17 Au dokodoe, fo ela Manetualain, 
Amak fo mandela-masa'ak, ma ita 
Lamatuan Manetualain, fo nde Yesus 
Kristus, Ana fe Dula dale na neu emi. 
Neukose Dula Dalek ndia, Ana tao na 
emi da'di hataholi manatee tenok ma 
neukose natu'du Manetualain neu emi, 
fo daenga emi malela kana. 

18 Au dokodoe neu Manetualain, fo ela 
Ana soi emi dudu'a-aafi mala, fo ana 
mangale'do; fo ela emi malelak hata 
fo emi mamahenan neme Manetualain 
fo mana maloo emi a. Fo ela emi 
boeo bubuluk, baba'e-papala mana'a 
hiik ma mana sasikao-kao ka, fo 
Manetualain sadia basan ba'eneu 
hataholi kamahehele nala so: 

19 ma Manetualain tao-no'i no mahelek 
nanseli, henuk no koasa, nai ita hataholi 
kamahele kala dalek. Manetualain 
koasan ndia, sama na leo Manetualain 
koasa matua ina na, 

20fo Ana paken, nai lelek fo Ana tao 
naso'da falik Kristus neme mamate sa 

mai, ma Ana fen nangatutuu mandema 
sama-sama no Manetualain nai nusa 
so'da ka dalek. 

21 Kristus nangatutuun ndia, dema 
lenaheni basa mana paleta lala'e 
na, basa mana koasa lala'ena, basa 
mauli-malangan lala'ena, basa malangan 
lala'e na, ma su'di see fo, ana hapu 
nangatutuu madema lala'e na: nau 
mana maso'dak nai le'do fai besak ia, do 
nai le'do fai mana mai ka boe. 

22 Manetualai tao basa sila lala'ena 
lakatele nai Kristus koasa na dae, ma 
soaneu hataholi kamahehele kala malole 
na de, Manetualain tao Kristus da'di 
malangan neu basa hata lala'ena. 

23 Hataholi kamahehele kala nde bee na, 
Kristu sao na. Nanatao natetu-nandaak, 
neme Ndia fo mana tao matetu-mandaak 
basa hata lala'ena, su'di nai mamanak 
bee ndia boe. 

t Makahulu na emi mate tunga 
samane ka, nana emi masala- 
masingo ma emi la'o lena Manetualain 

paleta nala. 

2 Nai lelek ndia, emi tunga ha'da-tatao 
daebafak ia: fo dede'ak ndia sosoa na 
nae, emi tunga mana koasa lalai a no 

daebafa maloa, fo nde dula dalek fo 
besak ia, ala koasa la hataholi fo ta 
lamahele neu Manetualai na, dale nala. 

3Makahulu na, ita basa-basa tala 
sama leo sila boe, ita taso'da tunga 
ita ha'da-tatao hataholi daebafa na, 
ma ita tao-no'i hata fo nandaa no ita 
dudu'a-aafi ao paa na. Nai lelek ndia, 
Manetualain nasa-melun tu'da la'e ita, 
sama leo hataholi fe'e kala boe. 

4Tehu Manetualain dale malole na, ba'u 
na seli! Ana sue na ita ba'u na seli, 

5 nalosa leomae ita tututi-nanaton no 
Manetualain Dula Dale na, nono'ka bai 
de ketun, hu ka nde ita la'o lena nala. 
Ana tao naso'da falik ita sama-sama to 
Kristus. Da'di, ka'da no Manetualain dale 
malole na de, Ana soi-tefa nala emi. 

Hu ka nde ita da'di esa to Kristus 
Yesus, de Manetualain tao naso'da falik 
ita sama-sama to Kristus, fo daenga ita 
paleta sama-sama ton nai nusa so'da ka 
dalek boe. 

7 Manetualain tao leondiak, fo ela nai 
le'do fai mana mai ka, hataholi daebafa 
ka hapu lita Manetualain susue-lalain 
ba'u na seli. Manetualain nafa'da 
susue-lalaik ndia, tunga dale malole na 

neu ita, fo Kristus Yesus nde da'di lelete 
a. 
8 Manetualain sue-lai emi, hu ndia 

de Ana soi-tefa na emi, nanahu emi 
mamahele Yesus. Emi so'da-molem 
ndia, ta neme emi ue-osam buna-boan 
mai fa, te hu ka nde Manetualain 
baba'e-babatin. Da'di, ta hapu hataholi 
esa boen, fo ana koao la'eneu dede'ak 
ndia fa. 

9 (2:8) 

10 Manetualain nde nakadada'dik ita, 
ma tunga Kristus Yesus de, Ana tao 
nasafali ita, fo daenga ita tao-no'i dede'a 
malole fo Ana sadia basan soaneu ita so. 

11 Tolano-tolanook fo ta hataholi 
Yahudi la lemin! Mafandendelek emi 
ha'da-tataom, nai lelek makahulu na: 
hataholi Yahudi fo ala manaku aon lae, 
sila hataholi nanasunat ala, loke emi 
soona lae, "hataholi nanasunat tak", lae 
sila nanasunat basak ndia, sosoa na nae, 
hataholi daebafa ka nde tao ta'du-tana 
ndia, neu sila ao paa na. 

12 Nai lelek ndia, emi ta da'di esa 
mo Kristus fa. Emi nde bee na, 
hataholi manamai, fo emi ta masok nai 
Manetualain hataholi kamahehele nala 


EFESUS 2.13-16 8 


dalek fa. Emi ta masok nai Manetualain 
hehelu-balataan fo Ana taon no hataholi 
kamahehele nala dalek fa. Emi maso'da 
nai daebafa ka, ta no namahehenak ma 
ta no Manetualain. 

13Tehu besak ia, hu ka nde emi da'di 
esa mo Kristus Yesus so de, makahulu 
na emi nai doo ka, te hu ka nde Kristus 
mamate na de, emi deka so. 

14 Nana Kristus nde bee na, ita mana 
mole-dame na. Ana tao nakabubua 
hataholi Yahudi la lo hataholi ta Yahudi 
la, da'dileoina esa. Kota batu, mana 
ta'da kofe'e kasa, fo nde esa musu no 
esa, besak ia Kristus tao nakalulutu 
kana, ninik Ana tunu-hotu ao ina na. 

15 Agama Yahudi a hoholo-lalanen no 
paleta nala ma nakanenete nala, Kristus 
lose henis, fo daenga leoina ka duak 
sila la, ala da'dileoina esa, hataholi nala 
beuk, fo ala da'di esa loon. No enok ndia 
de, Kristus nakadada'dik mole-dame a. 

16 No Kristus mamaten nai ai nggangek 
lai na de, Ana tao nakabubua leoina ka 
duak sila la da'di esa, ma Ana fes ala 
mole-dame lo Manetualain, boema musu 
ndia mopo kana. 

17 Hu ndia de Kristus mai fo Ana tui- 
benga Hala Malole la'eneu mole-dame 
ndia neu emi: nau soaneu emi hataholi 
ta Yahudi fo makahulu na, emi doo ka 
mo Manetualain, do soaneu hataholi 
Yahudi fo ala deka lo Manetualai na boe. 

18 Hu ka nde Kristus da'di lelete de, 
ita basa-basa tala nau hataholi Yahudi 
do hataholi ta Yahudi boe hu ka nde 
Manetualain Dula dalen fo kisak ndia de, 
ita hapu deka to Ama ka. 

19 Hu ndia de, emi ta masok hataholi 
mana mai do hataholi deak so'on. Besak 
ia, emi da'di hataholi kamahehelek 
sama-sama moo Manetualain hataholi 
kamahehele nala so. Emi nde bee na, 
Manetualain tei dale nala. 

20 Fmi nananafofo'ak nai netes fo 
Lamatua ka hataholi nadedenu nala lo 
nabi la, lafofo'a ka lain, fo Kristus Yesus 
nde da'di batu nete sa. 

21 Ndia nde pe'da-fua uma ndia, 
da'di Manetualain Uma hehelin soaneu 
Lamatua ka. 

22Hu no maso'dak fo da'di esa no 
Kristu sa de, emi boeo nananafofo'ak 
sama-sama no hataholi fe'e kala, 

da'di uma esa soaneu Manetualain: fo 
Manetualain no Dula dale na, leo lai ndia. 
1 Hu ndia de au, Paulus, fo nanahukuk 
nanahu Kristus Yesus, soaneu emi 
hataholi ta Yahudi la paluu ma. 

2Tao leo bee o, emi mamanene basa 
lae, hu ka nde Manetualain dale malole 
na de, Ana fe basa au bela ba'uk ia, 
nanahu emi paluu ma. 

3 Manetualain soi heni dale tutu'u nafuni 
na de nafa'dan neu au so. La'eneu 
dede'ak ndia, au sulak basan nai lain no 
keke'uk de, 

4metema emi lees ana soona, tao 
leo bee o, emi malelak dede'a nafunik 
la'eneu Kristus, sama na leo au alela 
kana boe. 

SMakahulu na Lamatua ka beita nafa'da 
nita dede'a nafunik ndia neu hataholi fa, 
tehu besak ia, Manetualain Dula Dale 
na nafa'dan neu Lamatua ka hataholi 
nadedenu nala lo nabi nala so. 

6 Dede'a nafunik ndia, nae leo ia: Tunga 
Hala Malole ndia de, hataholi ta Yahudi la 
lame'da lita Manetualain baba'e-papalan, 
fo makahulu na Ana sadian ka'da soaneu 
hataholi Yahudi la. Tehu hataholi ta 
Yahudi la da'di lima eik neme aok fo 

sama mai de, sila boeo sipo hata fo 
Manetualain helu basa ka, tunga Kristus 
Yesus. 

7 Manetualain fe au baba'e-babati 
hehelik fo nde bela ba'u ka soaneu 
au tao amaloloa Hala Malole ndia. Au 
sipo baba'e-babati hehelik ndia, tunga 
Manetualain koasan fo, ana tao-no'i nai 
au ao inang dale a. 

8 Nai basa Manetualain hataholi 
kamahehele nala dalek, au nde nai dae 
anak naan seli a. Tehu Manetualain fe 
au baba'e-babati hehelik ia fo nde: bela 
ba'uk soaneu tui-benga neu hataholi ta 
Yahudi la, Hala Malole la'eneu Kristus 
su'i-beten fo mana basa taa ka fa: 

9 ma boeo, fo ela tunga au fo, basa 
hataholi la bubuluk, tao leo beek de 
Manetualain fo mana makadada'dik lalai 
a no daebafa maloa ia, Ana tao-no'i dale 
tutu'un fo, neme makahulun eli mai a, 
nananafunik soaneu daebafa ka. 

10 Manetualain dudu'a na nde bee 
na, fo ela besak ia, tunga hataholi 
kamahehele kala, de basa mana ho'u 
koasa manai lalai ma daebafa ka, ala 
bubuluk Manetualain manatee teno na, 

nai basa hata mata-matak lala'e na 
dalek. 

11 Manetualain tao dede'ak ndia, nandaa 
no dale tutu'u mana ketu basa ta na, 
fo Ana taon ninik ita Lamatuan Kristus 
Yesus nde da'di lelete a. 

12 No namahehelek neu Kristus, ma 
da'di esa ton de, Ana ta kena-ka'i 
ita, soaneu deka to Manetualain no 
namahele te'e-te'ek. 

13 Hu ndia de, au nonoke nga nde ia: 
boso dodoo ka'da au doidosong ia, nana 
basa sila lala'ena nde bee na, soaneu 
emi basa-basa mala malole ma. 

14Hu ka nde ndia de, au senek nai Ama 
ka matan. 

15 Neme Ndia mai de, basa nggileo- 
bobongik manai nusa so'da ka ma manai 
daebafa ka lala'ena, ala sipo Manetualain 
so'da matetu-mandaa nala. 

16 Au hule-haladoi fo ela leo bee na, 
Manetualain fo mandela-masa'a ka, Ana 
nau natetea-nahehele emi dale ma ninik 
Dula Dale na. 

17 Ela leo bee na, hu ka nde emi 
mamahele Kristus de, Kristus leo nai emi 
dalem dale, ma emi so'da ma, susue ka 
koasa nan. 

18 Au hule-haladoi fo ela leo bee na, 
emi sama-sama mo basa Manetualain 
hataholi kamahehele nala, hapu 
mame'da mita Kristus susue-lalain loloa 
na, nanalu na, boema dedema na, 

19 fo ta hapu nalelak matalololen ninik 
hataholi daebafa ka dudu'a-aafin fa. 
Ela leo bee na emi malelak Kristus 
susue-lalain ndia, fo no enok ndia, 
neukose emi te'e-te'e da'di sama leo 
Manetualain. 

20 No Manetualain koasan fo Ana 
tao-no'i no mahelek nai ita dalen dale 
a, Manetualain hapu tao-no'i ba'u ka 
seluk bai, neme hata fo ita token do ita 
dudu'a-dodoo nana. 

21 Fla leo bee na Manetualain nanakoa- 
kiok neme bobongik-leo bobongik neu, 
nai hataholi kamahehele ka dalek, 
tunga Kristus Yesus. Kokoa-kikiok neu 
Manetualain losa dodoo na! Amin. 

1 Hu ndia de au hataholi nanatahan 

esa, fo nanatahan, hu ka nde au 
alalau-aoono Lamatua ka au oke alan 
seli neu emi: fo ela emi so'da ma 
natetu-nandaa no emi nangatutuu ma, 
da'dileo hataholi fo Manetualain nalo 
basan so. 

2 Fla leo bee na, makaloe-makadae ao 
mala tataas esa, dale mangana'uk, ma 
boso haelai mamanasa. Matu'du emi 
susue-lalaim, ninik esa tulu-fali esa. 

3Sanga enok te'e-te'e fo maso'da 
no mole-dame, fo ela emi makaboboi 
mahele nakabua-nakesak fo Manetualain 
Dula Dale na nakadada'di kana, 
nananakaboboik nahele. 

4Hapu ka'da aok esa, ma Dula Dalek 
esa. Leondiak boe, emi nananalook 
soaneu namahehenak matak esa. 

SHapu ka'da Lamatuak esa, 
namahehelek esa, ma oe salanik 
esa, 

ema Manetualain esa, fo Ana da'di 
Amak neu basa hataholi lala'e na. Ndia 
ndia nde Lamatuak neu lalai a ma 
daebafa ka, fo Ana tao-no'i tunga basa 
sila lala'e na, ma Ana koasa nai basa sila 
lala'e na dalek. 

/Ita esa-esa na, sipo baba'e-babati 
hehelik esa, tunga hata fo Kristus fe 
nana. 

ŜNai Susula Malalaok dale nanasulak 
nae, "Lelek fo Ana kae leo mamana 
madema ina neu a, no hataholi 
nanatahan ba'u ka; boema Ana fe 

hataholi daebafa ka baba'e-babati 
hehelik." 

9Na, metema nananafa'da basak 
nae, "Ana kae" soona sosoa na nae, 
makasososa na, Ana kona leo mamana 
madema ina nai daebafak ia bui na. 

10 Fo mana konak ndia boeo, nde Ndia 
fo mana kae losa mamanak fo dema na 
seli heni lalai a, de nalosa hapun nai 
basa mamanak lala'ena. 

11 Ndia nde "fe baba'e-babati hehelik 
neu hataholi daebafa ka": Ana so'u 
nggelok da'di Lamatua ka ana mana 
tungan, ma nggelok da'di nabi, ma 
nggelok seluk bai soona, ala da'di 
mana tui-benga Hala Malole ndia, ma 
nggelok seluk, Ana so'us da'di mesen, 
ma manamete-makanae hataholi 
kamahehele kala. 

12 Ana tao leondiak, fo sue ka nde 
Manetualain hataholi kamahehele 
nala nanasadia matalololek soaneu 
lalalau-laoono Lamatua ka ma lafofo'a 
hataholi kamahehele kala fo nde Kristu 
sao paa na. 

13 No leondia ka de, ita basa-basa tala 
da'di esa, hu ka nde namahehelek matak 
esa, ma malelak matak esa, la'eneu 

Manetualain Ana na. Fo ita da'di touinak 
nai namahehele ka dalek, fo boetai 
tatetu-tandaa, sama leo Kristus. 

14 Soona ita ta da'di ni'i ana manggonga- 
po'ak, hu ka nde hataholi mana po'de-pai 
kala, nanoli lupa-lupa nala so'on. Nana 
no sila puta-pain ndia de, hataholi ba'u 
ka latofa-latalak. 

15Ta! Dede'a nasafali na, ita muse 
tatu'du ka'da dede'a ndoo sa, ninik 
ita dale susue-lalai katematua na, fo 
daenga nai basa dede'ak lala'ena dalek, 
ita boetai tatetu-tandaa sama na leo 
Kristus, fo Ana da'di malangan soaneu 
ita. 

16 No hehela-nonolen de, aok ndia 
lima-ein nanape'da fua matalololek, 
ma latuti-lanato ao leme esa-esak bu'u 
molen mai. Ma metema lima eik sila, 
tao-no'i tunga matetu na soona, basa 
aok ndia lala'ena, neukose namatua fo 
ana da'di touinak fo balakaik, tunga 
susue-lalai ka. 

17 Hu ndia de, no Lamatua ka na'de 
na, au sanga afa'da dede'a ka nde ia no 
balakaik ae, boso boe maso'da sama leo 
hataholi fo beita nalelak Manetualain fa, 

fo ana dodoo ka'da hata mana da'di ta 
kala. 

18 Dudu'a-aafi nala makahatuk so. Ala 
ta lalelak maso'dak fo Manetualain fe ka 
fa, nana ala ta lalelak Manetualain faa 
anak boen. Ala da'di tao leondiak nanahu 
lalanga batu lanseli. 

19 Ala ta lanuu dudu'a-aafi bibii-mamaek 
faa anak boen, nalosa ala tunga ka'da 
nasa melu ka, boema ala sosoa-piao 
su'di bebe'i ka. 

20Tehu Kristus Yesus fo emi malela 
ka,ta leondiak fa. 

21Emi mamanene Kristus so! Ma 
da'dileo ana mana tungan, de lanoli basa 
emi Manetualain ha'da-paliin fo hapun 
nai Kristus dale ka so. 

22 Hu ndia de, tu'u-tapa heni emi 
ha'da-tatao palaa mala no maso'da 
palaam fo emi hihii-nanau manamopo 
mala, nde tao nakalulutu kana. 

23 Fla leo bee na, tao mabebeu emi dale 
ma no emi dudu'a-aafim lala'e na. 

24 Fla leo bee na, emi maso'da sama leo 
hataholi beuk fo nananakadada'dik tunga 
Manetualain mata aon; fo nde ha'da palii 
matetu ka, ndoos ma malalaok. 


EFESUS 4.25-30 18 


25 Hu ndia, tolano-tolanoo ngala lemin! 
Boso masapepeko-masandandali bai. 
Esa tao ndoos no esa, nana ita basa-basa 
tala nde bee na, Kristu sao paa na, lima 
ein no'u-no'u. 

26 Metema emi mamanasa soona, 
boso po'ilotak nasak ndia, nini fe emi 
sala-singok. Boso mamanasa losa le'do 
tenak, 

27fo daenga nitu a boso hapu loak, 
dudungu-papau emi. 

28 Hataholi fo ana biasa namanako, 
muse ana hahae namanako leona. 
Dede'a nasafali na, ana muse naue- 
nale'di, fo ana hapu tei-buin no matetu 
na, fo daenga ana hapu tulu-fali hataholi 
mana to'a-taa kala. 

29 Metema emi kokolak soona, boso 
kokolak dede'a manggenggeok. 

Pake ka'da dede'a-kokolak fo nini 
nanoli-nafa'dak fe hataholi fe'ek. 
Dede'a-kokolak leondia ka, neukose nini 
malole fe hataholi mana mamanene 
nana. 

30 Boso tao makahehe'dik Manetualain 
Dula Dale na. Nana Manetualain tao 
ta'du-tana neu emi ninik Dula Dale ka, 
de emi da'di Manetualain nuun so. Dula 

dalek ndia boeo, nalupa bua pepe'dak 
esa nae, losa Fai Soi-tefa ka te, neukose 
ana mai neu emi. 

31 Tao mamopo basa dale he'dik 
lala'ena, nape'da dale ka ma nasa-melu 
ka. Hahae nasapala ka, ma dodoki-aali 
ka. Boso boe mape'da dudu'a-aafi 
nakamuu-nakadau ka do dudu'a-aafi 
fe'ek matak leondia ka bai. 

32 Dede'a nasafali na, ela leo bee na, 
emi dale ma malole, masue-malai ao, 
ma esa fe do'o do ampon neu esa, sama 
leo Manetualain boeo, Ana fe do'o do 
ampon neu emi, tunga Kristus. 

1 Emi nde bee na, Manetualai nana 

susuen. Hu ndia de, emi muse 
sanga enok fo tunga Manetualain 
heheo-hihilun. 

2 Fla leo bee na, susu'e ka koasa emi 
so'da ma, sama leo Kristus boeo, Ana 
sue-lai emi. Ana fe heni ao ina na soaneu 
ita, da'dileo tutunu-hohotu kaboominik 
esa fo ana tao namahoko Manetualain 
dale na. 

3 Emi nde bee na, Manetualain hataholi 
kamahehelen. Hu ndia de, tatao-nono'i 
sosoa-piao ka, ma matetu-mandaa ta 
ka, do tene peta ka, ta nandaa emi 

tao-no'i fas. Boso nalosak hataholi fe'e 
kala hapu ne'ek soaneu lafa'da lae, emi 
tao-no'i tatao-nono'ik leo sila kala. 

“Emi boeo, ta mandaa kokolak dede'a- 
kokola mnggenggeok, sosoa-piaok, ma 
hata fo ta kandaak fa. Dede'a nasafali 
na, ela leo bee na, emi moke makasi neu 
Manetualain. 

STaoafik matalolole hataholi mana 
sosoa-piao ka, do matetu-mandaa ta ka, 
do mana tene peta ka ha'da-tatao matak 
leo sila kala, sama no sosongo-tatango 
ka, hataholi ndia, ta hapu da'di lima 
eik hataholi kamahehelek fo Kristus ma 
Manetualain paleta fan. 

6 Emi boso nanake'dindiuk, hu ka nde 
mana kokola bafa lou kala. Nana dede'ak 
ia la nde tao lafo'a Manetualain nasa 
melun, soaneu hataholi fo ta lamahele 
fan. 

"Hu ndia de, boso makabubua 
makandondook mo hataholi matak leo 
sila kala. 

8 Makahulu na, emi nai makahatu ka 
dalek. Tehu besak ia, emi da'di Lamatua 
ka, hataholi kamahehelen so, da'di emi 
nai mangale'do ka dalek so. Hu ndia de, 

emi muse maso'da nai mangale'do ka 
dalek. 

9 Nanahu neme mangale'dok ndia mai 
de, basa tatao-nono'i malole mata-mata 
kala, tao tunga ka'da ndoo na, ma ndoo 
sa, ala tii mai, fo nandaa no Manetualain 
mata memete na. 

10 Sanga enok fo malelak hata fo 
nandaa no Lamatua ka dale na. 

11 Boso tao-no'i tatao-nono'i sosoa- 
ndandaa tak fo hataholi mana maso'da 
nai makahatuk dale kala, tao-no'i ka. 
Dede'a nasafali na, ela leo bee na, emi 
tu'u-tapa heni basa dede'a matak leo sila 
kala. 

12 Nanahu dede'a-dede'ak fo sila taon 
no nafufunik ndia, ka'da kokola kana 
boeo, nini mamaek so. 

13 Basa hata manai mangale'dok dale a, 
nananitak no mangale'dok. 

14 Nana basa hata fo nananitak no 
mangale'dok, nde bee na mangale'dok. 
Hu ndia de, nananafa'dak nae, "Fo'a 
leona, hei o fo mana sungu ka, ma fo'a 
falik meme mamate sa mai! neukose 
Kristus nandela-nasa'a na o." 

15 Hu ndia de, taoafik matalolole, o 
so'da ma eno-dalan. Boso maso'da sama 

leo hataholi nggoa kala: te maso'da 
sama leo hataholi malela kala. 

16 Pake matalolole o fai loam lala'ena, 
nana le'do-fai besak ia nde bee na, 
le'do-fai mangalauk. 

17Boso mamanggoa, fo palisak 
matalolole hata fo Lamatua ka nahii 
kana. 

18 Boso mafuk angol, nana ndia nde tao 
nalutu emi a. Dede'a nasafali na, ela leo 
bee na, Manetualain Dula Dale na koasa 
na emi. 

19 Pake dede'a-kokolak neme mazmu 
ra mai, nakamee kokoa-kikiok, ma 
nakamee salanik nai emi hala-kokola 
ma dalek. Ela leo bee na, no dale 
namahokok, emi makamee kokoa-kikiok 
neu Lamatua ka. 

20 La'eneu hata beek boe, ela leo bee na 
emi moke makasi tataas esa neu Amak 
Manetualain, ninik ita Lamatuan Yesus 
Kristus na'de na. 

21 Soaneu fe ha'da-holomata neu 
Kristus de, ela leo bee na, emi esa 
nakatele neu esa. 

22 Saoina ka nakatele neu saotou ka, 
sama leo nakatele neu Lamatua ka. 

23 Nanahu saotou ka nde bee na, 
malangan soaneu saoina ka, sama leo 
Kristus boeo, Ana da'di malangan neu 
hataholi kamahehele kala, ma Ndia 
boeo, nde da'di Mane Mana Fe So'dak 
neu hataholi kamahehele kala fo ala 
da'di Kristu sao paa na. 

24 Sama leo hataholi kamahehele kala 
boeo lakatele neu Kristus, leondiak boe, 
nai basa dede'ak lala'ena dalek, saoina 
ka muse nakatele neu saotou ka. 

25 Saotou ka sue-lai saoina na, sama 
leo Kristus sue-lai hataholi kamahehele 
kala, boema Ana fe heni ao ina na, 
soaneu hataholi kamahehelek sila la. 

29 Kristus tao leondiak fo ela Ana hapu 
tao balisi hataholi kamahehelek sila la 
ninik nanoli na, ma tunga oe salani ka, 
fo daenga makabui na, Ana hapu fen neu 
Manetualain. 

27 No enok ndia, Kristus tao na hataholi 
kamahehelek sila, lapadeik no matua- 
mademan ma matetu-mandaak nai mata 
na, fo ta hapu bu'u-ba'ek do bu'u-ba'e 
esa boen. 

28 | eondiak boe, saotou ka muse sue-lai 
saoina na sama leo ana sue-lai ndia ao 

paa na. Hataholi mana sue-lai saoina na, 
sosoa na nae, ana sue-lai ao ina na. 

29 Beita la'i esa fo, hapu hataholi 
nakamuu-nakadau seluk ao ina na fa. 
Dede'a nasafali na, ana nakaboboin 
ma manean sama leo Kristus boeo, 
nakaboboi hataholi kamahehele nala. 

30 Ita bubuluk dede'ak ndia, nanahu ita 
nde bee na, lima eik neme Kristu sao 
paa na mai. 

31 Nai Susula Malalaok dale nanasulak 
nae, "Hu ndia de, neukose touk esa, ana 
la'oela inan no aman fo ana da'di esa no 
saoina na, fo neukose duas da'di esa." 

32 Lalanek nananafa'dak ndia, 
sosoa-ndandaan dema na seli. De au 
akasasamak dede'ak ndia no Kristus 
tututi-nanaton no hataholi kamahehele 
kala. 

33 Tehu lalanek nananafa'dak ndia boeo, 
nanauu tututi-nanatok no emi boe: Ela 
leo bee na, saotou kala esa-esak sue-lai 
saoina na, sama leo ana sue-lai ao ina 
na, ma ela leo bee na, saoina kala esa- 
esak sanga enok fo fe ha'da-holomata 
neu saotou na. 

1 Ana ngala lemin! Emi da'dileo 
6 ni'iana mana tunga Kristus, hu ndia 

de, tunga ina-amam paleta nala, nana 
ndia nde nandaa emi tao-no'i nana. 
2"Fe ha'da-holomata neu inam no 
amam", ndia nde paleta makasososak fo 
Manetualain fen no hehelu-balataak, 

3fo nde, "Fo daenga emi maua-manale, 
ma emi teu ma, namanalu nai daebafa 
ka". 

4Tolano-tolanook fo manda'di ama 
kala lemin! Boso tao lupa-lupa kala mo 
ana mala, nalosa lamanasa. Dede'a 
nasafali na nae, tao mamatua dale nala 
no malole na, ma manolis Lamatua ka 
nanoli-nafa'dan. 

> Tolano-tolanook fo manda'di ata la 
lemin! Tunga emi malangam fo manai 
daebafak ia, paleta na. Tao-no'i no 
ha'da-holomata, ma tunga no te'e-te'ek, 
nono'ka bai de, emi tao-no'i neu Kristus 
nde ndia. 

6 Emi boso tao leondiak, ka'da nai lelek 
fo lanea emi a, fo daenga emi hapu 
kokoa-kikiok neme hataholi daebafa ka 
mai. Tehu ela leo bee na, emi tao no'i 
basa sila la, sama leo Kristu satan, fo 
ana tunga Manetualain hihii-nanaun no 
dale katema tuak. 

/Tatao-nono'ik fo emi tao-no'in da'dileo 
ata ndia, ela leo bee na emi tao-no'in 
no namahokok, nono'ka bai de, emi 
malalau-maoono Lamatua ka nde ndia, 
te emi ta malalau-maoono ka'da hataholi 
daebafa ka fa. 

8Mafandendelek te, hataholi a esa- 
esak, nau ata do hataholi ao loak ndia 
boeo, neukose ana sipo babala na neme 
Lamatua ka mai, soaneu tatao-nono'i 
malole fo ana tao-no'i nana. 

?Tolanok fo mana da'di malanga nala 
lemin! Ela leo bee na emi heheo-hihilum 
leondiak, soaneu emi ata mala. Boso tao 
makatoto'a kasa ninik huhukuk. Nana 
mafandendelek te, emi moo emi atam 
sila la, sama-sama manuu malangan 
ka'da esa, fo nde Lamatuak manai nusa 
so'da ka. Ana ta metematak fa. 

10 Mate'e na, ela leo bee na emi da'di 
balakaik, minik be'i-balakaik fo emi 
hapun neme Lamatua ka mai, nana emi 
da'di esa moon. 

11 Pake la'i esak tee-tafa musu fo 
Maneualain fen neu emi a, fo ela 
emi hapu makatatakak mabe'i nitu a 
keke'di-ndindiun ma maa mangana'u na. 

12 Nanahu ita ta ule-po'de soaneu 
laban hataholi daebafak fa, tehu ita 
laban be'ibalakaik maneme basa nitu 
mana koasa nai le'do fai mangalauk ia 
lala'ena. Ita la'ban dula dale manga lauk 
fo mana koasa nai lalai ma daebafa ka, 
be'ibalakain. 

13 Hu ndia de besak ia, pake la'i esak 
Manetualain tee-tafa musun lala'e na, 
fo ela neu fai mangalau na, fo musu 
a nasasale matak no emi soona, emi 
matati mabe'i. Ma fo ela emi matati basa 
losa mate'e na te, emi bei mapalani 
manseli. 

14 Ela leo bee na, emi manea tataas 
esa. Pake lilinekak neu Manetualai na, 
da'di neu kalikee, boema dale ndoo sa, 
da'dileo, o ba'du besi ma. 

15 Ela leo bee na, dale hihiik soaneu tui- 
benga Hala Malole fo manini so'da-mole 
ka, ana da'di emi ta'bu ei ma. 

16 Nai basa fai lala'ena, pake emi 
namahehelem neu Lamatua ka, 
da'dileo tee tafa mana ta'da esa; fo 
no namahehelek ndia, emi hapu tao 
makamate Nitu a, kokou isi mana pila 
na. 

17 Ho'i ma so'da mole ka, fo taon da'di 
topi musu, boema pake Manetualain 
dede'a-kokolan da'dileo tafa, neme 
Manetualain Dula Dale na. 

18 Tao-no'i basa dede'ak sila la no 
huhule-haladoik, soaneu moke tutulu- 
fafalik neme Manetualain mai. Nai basa 
fai loak lala'ena, hule-haladoi sama na 
leo Manetualain Dula Dale na, hela-nole 
emi. Ela leo bee na, emi manea tataas 
esa, ma boso makadede'ak. Hule-haladoi 
tataas esa soaneu Manetualain hataholi 
kamahehelen lala'ena. 

19 Ma hule-haladoi soaneu au boe, 
fo ela nai lelek fo au kokolak soona, 
Manetualain fe au dede'a-kokola ka, 
nandaa. Fo ela au apalani afa'da Hala 
Malole ndia, dede'a nafufuni nala. 

20 Nana hu ka nde Hala Malole ndia 
de, au da'di Lamatuak Yesus hataholi 
nadedenun, ma besak ia, au nai bui dale. 
Hule-haladoi, fo ela au apalani kokolak 
la'eneu Hala Malole ndia, sama na leo, 
au muse kokola kana. 

21Tikhikus, fo ita tolanoon ma ita 
tialai mana lilinekak nai Lamatua ka 
tatao-nono'in dale ka, neukose nafa'da 
emi, basa hata lala'e na la'eneu au, fo 

daenga emi bubuluk au so'da nga ma au 
ue le'ding. 

22 Hu ndia de au adenun ne'i leo emi 
neu fo, ana tui au so'da nga neu emi 
basa-basa mala, fo daenga namatutua 
emi dale ma. 

23 Fla leo bee na Amak Manetualain, ma 
Lamatuak Yesus Kristus soi enok fe basa 
hataholi kamahehelek lala'e na, soaneu 
ala da'di esa ma lasue-lalai ao. boema 
lamahele lahele Kristus. 

24 Fla leo bee na Manetualain fe 
baba'e-papalak neu emi basa-basa mala 
fo mana sue-lai neu ita Lamatuan Yesus 
Kristus ninik susue-lalaik fo ta hapu 
mate fan. Ha'da-holomata neme ami, 
Paulus 


Filipi 


1 Tolanoo-tolanook fo Manetualain 

hataholi kamahehelen fo lamahele 
neu Yesus Kristu sa, mauli-malangan, 
ma manatuli-fali hataholi kamahehelek 
manai Filipi la lemin! Au fo Paulus ma 
Timotius fo Kristus Yesus ata nala, 

2 ami dua mamahena ela leo bee na, ita 
Aman Manetualain ma Lamatuak Yesus 
Kristus, fe baba'e-papalak ma so'da 
molek neu emi. 

3 Tunga faik au afandele emi soona, au 
oke makasi neu Manetualain. 

4Boema tunga faik au hule-haladoi 
fe emi soona, au hule-haladoi no 
namahokok. 

> Au oke makasi neu Manetualain, 
nanahu neme makasososa na losa 
besak ia, emi bei tulu fali mahele au, de 
nalosa au tao amaloloa Manetualain Hala 
Malolen ndia so. 

6 Manetualain nde mulai tatao-nono'i 
malole ndia, neu emi a, de au amahele, 
neukose Ana tao-no'i nakandoo tatao- 

nono'ik ndia, losa nakababasa kana nai 
Kristus Yesus Fai fafali ma'i na. 

7Memak la'e mamana na, au anuu 
dudu'a leondiak soaneu emi, nana emi 
basa-basa mala nai au daleng dale 
tataas esa. Boema hu ka nde emi boeo 
sipo baba'e-babatik fo Manetualain fen 
neu au a boe; nau besak ia, fo lelek au 
bei nai bui dale a, do nai lelek au nai bui 
a deak boe, au asala'e ma au ho'u ahele 
Hala Malole ndia. 

8Manetualain bubuluk basa, au ahiik 
alan seli o emi. Au tao leondiak nana, au 
sue-lai a emi ba'una seli, sama na leo 
Kristus Yesus sue-lai emi a. 

9 Au huhule-haladoi nga nde ia, soaneu 
emi: ela leo bee na, emi boetai sue-lai 
Manetualain, ma emi nonoo hataholi ma, 
ma emi malela ma tama nakandoo nai 
dede'a ndoo sa, ma dudu'a-aafi manatee 
teno ka dalek. 

10 No enok ndia, emi hele malelak bee 
ka nde malole, ma emi so'da ma balisi 
neme sala-singo ka mai do neme kalaak 
bee ka mai boe, nai Faik fo Kristus fali 
ma'i na. 

11 Neukose emi so'da ma henuk no 
tatao-nono'ik fo te'e-te'e malole, fo 

hapun neme ka'da Yesus Kristus mesa 
kana mai: soona neukose Manetualain 
nandela-nasaa ma nana koa-kiok. 

12 Au nau emi bubuluk, au doidosong 
sila la, nini fe hataholi ba'u ka boetai 
lamanene ma lamahele Hala Malole ndia. 

13 Hu ndia de, basa mane ka hataholi 
mana manea nala, lo hataholi manai kota 
ia dalek lala'ena, ala bubuluk beno'u lae, 
au nanatahan nanahu au alalau-aoono 
Kristus. 

14 Ma no au nanatahan ia de, nini fe 
hataholi kamahehelek ba'u ka nai kota 
ia, boetai lamahele Lamatua ka ma 
boetai lapalani tui benga Manetualain 
Hala Malole na. 

15 Memak tete'e ka nai sila dalek, hapu 
hataholi nggelok ala nau tui benga 
Kristus, nana nape'da dale ka, ma nale'a 
napili ka, tehu hataholi nggelok soona, 
ala nau tui benga Kristus no dale balisi. 

16 Hataholi matak leo ia kala, ala tao 
leondiak, nanahu ala sue-lai Manetualain 
ma ala sue-lai au boe, hu ka nde ala 
bubuluk Manetualain paleta basa au, 
soaneu au tui-benga ae, Hala Malole 
ndia, la'en. 

17 Tehu hapu hataholi nggelok, ala tui- 
benga Kristus no dudu'a-aafi mangalauk. 
Ala tui benga Kristus dede'a-kokolan, 
soaneu sila paluu na. No enok ndia, sila 
lamahena, ala boetai tao susa au nai 
uma tahanan dale. 

18Tehu ta da'di hata fa! Nanahu 
leomae leo beek ndia boe, leomae 
ala tao dede'ak ndia no dale balisi 
do dudu'a-aafi masalak boeo, Kristus 
nanatui-bengak boe; hu ndia de, au 
amahoko. Ma neukose au ame'dan 
leondiak nakandoo, 

19 nanahu au bubuluk basan, hu no emi 
huhule-haladoim, ma no Yesus Kristus 
Dula Dale na tutulu fafalin de, neukose 
ala po'i au. 

20 Fo au ahiik ma au amahena ka nde, fo 
ela au ue-osang nini buna-boak. Dede'a 
nasafali na, au amahena fo ela tunga 
faik, lena-lenak besak ia, au apalani, 
nalosa no au ao paa samaneng nai lelek 
fo au aso'da do au mate boeo Kristus 
nanakoa-kiok. 

21 Hu ndia de, leomae au mate boeo, 
neukose au hapu nanalak. 

22Tehu metema no au maso'dang 
nai daebafa ia, au bei hapu tao-no'i 

tatao-nono'i masosoa-ndandaak lena 
seluk bai soona, au ta bubuluk hele bee 
ka fa. 

23 Besak ia, au dodoo doa kana so: Au 
ahiik anseli, au la'oela daebafak ia, fo au 
u leo o Kristus, nana ndia nde malole 
nanseli a: 

24 tehu au dodoo ae, hu ka nde emi 
paluu ma, de malole na seli, metema au 
leo ahele nai daebafa ka. 

25 Au amahele dede'ak ndia. Hu ndia de 
au bubuluk basan, neukose au leo ahele 
o emi, fo ela au hapu tulu-fali emi, fo emi 
boetai balakai ma emi boetai mamahoko 
nai namahehelek nai Lamatua ka dalek. 

26 Hu ndia de, metema au fali seluk leo 
emi ne'i te, emi fo mana da'di esa moo 
Kristus Yesus a, neukose hapu ne'ek ba'u 
ka seluk fo emi dale ma namatua soaneu 
au tatao-ono'ing. 

27 Na, fo nana paluuk besak ia nde, nae 
emi so'da ma nandaa no hata fo Hala 
Malole a nakasetin la'eneu Kristus ndia. 
No enok ndia, fafa'ka ma au bei atongo 
o emi do ta, neukose au amanene 
lae, emi teik esa-dalek esa mahele ma 
tunga sanga sama-sama soaneu ka'da 
dudu'a-aafik esa ma hihii-nanauk esa: fo 

nde soaneu namahehelek fo nandaa no 
Hala Malole fo maneme Manetualai na 
mal a. 

28Ela leo bee na, emi mapalani tataas 
esa, boso bii emi musu noo mala. 

No enok ndia, emi hapu matu'dus 
mae, neukose sila kala ma emi sengi, 
nana sesengik ndia, ana mai neme 
Manetualain mai. 

29 Nanahu Manetualain fe basa emi 
baba'e-babatik, fo ta soaneu ka'da 
mamahele neu Kristus fa, te soaneu emi 
doidoso, ba'eneu Kristus boe. 

30Makahulu na emi mita au doidoso, de 
losa besak ia boeo, au bei doidoso ahele, 
nanahu au amahele Kristus. Besak ia 
boeo, emi doidoso sama leo au boe, 
nanahu emi mamahele Kristus. 

l Emi hataholi balakaik, nanahu 

emi da'di esa mo Kristus. Ma emi 
mamahoko nanahu Kristus sue-lai emi! 
Manetualain Dula Dale na hela-nole 
emi de, emi masue-malai ao ma 
matulu-mafali ao. 

2 Na, so'ba te'e-te'e, emi tao ma au 
dalenga namahoko ninik dede'ak ia 
la: Maso'da teik esa-dalek esa ninik 

susue-lalaik matak esa, dudu'a-aafik 
matak esa, ma dale hihiik matak esa. 

3Boso tao-no'i hata esa, hu ka nde 
emi paluu ma mesa kana do soaneu 
mamatutua-mamadedema ao ma. 
Dede'a nasafali na, ela leo bee na emi 
esa-esak, no dale nakaloe aok nafa'da 
nae, hataholi fe'ek malole lena neme 
ndia ao ina na mai. 

4Taoafik neu hataholi fe'ek paluu na: 
boso paluu ka'da ao ina ma mesa kana. 

> Ela leo bee na, emi heheo-hihilum ma 
ha'da-tataom sama na leo Yesus Kristus: 

6 Tunga matetu na soona, Yesus sama 
leo Manetualain, tehu leomae leondiak 
boe, Ana ta name'da nae, heheo-hihilun 
ma ha'da-tataon fo sama leo Manetualain 
ndia, muse Ana ho'u nahele fan. 

/Tehu Ana lao ela ndela sa'an de, Ana 
da'di ata esa, nai lelek fo Ana da'di 
hataholi daebafak sama leo ita. 

8 Nakaloe-nakadae ao ina na, boema 
naso'da tunga Manetualain paleta na, 
losa Ana mate neme ai nggangek lain. 

9Hu ndia de Manetualain so'u 
namademan, boema Ana fen koasa 
matua ina lenaheni basa koasa fe'ek 
lala'ena. 

10 Soaneu fe ha'da-holomata neu Yesus 
de, basa hata manai nusa so'da ka, ma 
manai daebafa ka, ma manai baebafa ka 
bui na boeo, ala sene-do'ok neun. 

11Basa-basas lala'ena, neukose ala 
manaku lae, Yesus Kristus nde Lamatua 
ka; no enok ndia Amak Manetualain 
nanakoa-kiok. 

12 Hu ndia, tolano susue-lalai ngala 
lemin! Sama na leo emi tunga mahele 
au, nai lelek fo au be'i o emi a, lena-lenak 
besak ia, nai lelek ita komododoon, 
ela leo bee na emi tunga mahele au. 
Manetualain soi-tefa nala emi so, hu 
ndia de sanga enok makandoo fo ela emi 
so'da ma, natetu-nandaa. Tao-no'i basa 
dede'ak sila la no ha'da-holomata, ma 
tunga neu Manetualain, 

13 hana Manetualain nde tao-no'i 
dede'ak sila la, nai emi ao inam dale, 
soaneu emi nau ma emi tao mabe'i 
Manetualain hihii nanaun. 

14 Boso tao-no'i basa sila la, no muum 
toli-toli do nale'a-napilik. 

15 No enok ndia, emi matu'du mae, 
emi nde bee na Manetualai nanan, fo 
sala-singo ta kala, ma emi maso'da 
tunga ndoo na ma emi ndoos nai 

hataholi mangalauk fo masala-masingo 
kala tala'da. Ma nai lelek fo emi 
manduku-malosak halak mana fe so'da 
ka neu hataholi sila la, ela leo bee na emi 
mangale'do nai sila tala'da, fo nangale'do 
na daebafa ka. Metema emi maso'da 
leondiak soona, neukose au hapu 

ne'ek soaneu au amatutua-amadedema 
emi nai lelek fo Yesus Kristus fafali 

ma'i na. Fo ndia da'di buti nae, au 
sota-mate te ta louk fa, ma au hapu au 
tutunga-sasangang buna-boan. 

16 (2:15) 

17 Fafa kama neukose ala taolisa au, 
fo daenga au daa nga da'di sama leo 
tutunu-hohotuk fo nanapo'ak neu hata 
fo emi fen neu Manetualai na, fo ana 
da'dileo ta'du-tana nae, emi mamahelen. 
Metema memak muse leondiak soona, 
au oke makasi neu dede'ak ndia ma au 
amahoko o emi. 

18 eondiak boe, ela leo bee na emi 
boeo mamahoko-setelee moo au. 

19 Au amahele no Lamatuak Yesus 
tutulu-fafalin de, no lai-laik au adenu 
Timotius ne'i, fo ana fe au halak la'eneu 
emi so'da ma soona, besa ka au dale 
nga tesa-tama. 

20 Ka'da Timotius mesa-mesa kana 
nde hataholi fo heheo-hihilun ma 
ha'da-tataon sama no au, ma te'e-te'e 
ana dudu'a-dodoo emi so'da ma. 

21Te basa fe'ek sila la soona, ala ito-ato 
ka'da sila paluu nala, te ala ta ito-ato 
Yesus Kristus paluu na fa. 

22 Emi nde mita matam buti na nae, 
Timotius masosoa-ndandaak. Ana 
tao-no'i puse laipana no auso, soaneu 
ami tao mamaloloa Manetualain Hala 
Malole na. Ana tulu-fali au, sama leo 
anak esa ana tulu-fali ama na. 

23 Hu ndia de, metema laketu basa au 
dede'a nga, fo au bubuluk ala laketu 
taon tao leo beek soona, no lai-laik au 
adenun ne'i donge-dama emi. 

24 Au amahele no Lamatua ka tutulu- 
fafalin, fo ta doo ka so'on te, au boeo 
ne'i donge-dama emi boe. 

25 La'eneu ita tolanon Epafroditus fo 
emi mandenun ana tulu fali au a, au 
dodoo basan ae, paluu au adenun fo 
ana fali seluk leo emi neu. No au nai au 
tatao-nono'i nga dalek ma ana sota-mate 
no au so. 

26 Dale na nahiik nanseli no emi basa 
basa mala. Dale na ta tesa-tama fa 

nana, emi mamanene basa hala ka nae, 
namahe'di. 

27 Memak namahe'di tete'e ka de, 
nalosa isa ba'i na maten. Tehu 
Manetualain sue-lain: fo Ana ta sue-lai 
ka'da ndia mesa kana fa, te au boe, fo 
ela au dale nga boso boe susa seluk bai. 

28 Hu ndia de, au ahiik anseli, soaneu 
au adenun ana fali seluk leo emi neu, fo 
ela metema emi matongo moon soona, 
emi mamahoko seluk ma au dale nga 
boeo, ana tesa-tama. 

29 Hu ndia de, emi muse sipo kana no 
dale katema tuak, da'dileo tolanook 
esa nai namahehele ka dalek. Fe 
ha'da-holomata neu basa hataholi 
leondia ka. 

30 Soaneu Kristus tatao-nono'in paluu 
na de, isa bai na maten: ana ta sue so'da 
na fa, te sa'di ana tulu-fali au ninik emi 
na'de ma. 

lTolao-tolanoo ngala lemin! Mate'e 

na, ela leo bee na emi mamahoko 
nanahu emi da'di esa mo Lamatua ka 
so. Au ta ame'da belak soaneu kokolak 
asafali seluk hata fo makahulu na au 
sulak basan, de au fen neu emi a so: 

ninik dede'ak sila la, malole soaneu emi 
maso'da ma. 

2T'akouk hataholi mana tao mangalau 
kala, fo hataholi sila la landaa lokes lae 
'busa'. Ala lakaseti hataholi la fo sunat 
asa. 

3 Te see ko na, ita nde sipo sunat matetu 
ka, te sila soona, ta. Ita sene-do'ok 
neu Manetualain, hu ka nde Dula Dale 
na hehela-nonolen, ma ita toke makasi 
nanahu ita taso'da da'di esa to Kristus 
Yesus. Ita ta tamahena neu ito-atok 
tunga ha'da-tatao ao paa ka fa. 

“Tunga ndoo na, au bisa amahena neu 
ito-atok sila la neme hataholi fe'e kala 
mai boe. Nanahu metema hapu hataholi 
esa, ana dodoo nae, ndia hapu ne'ek 
soaneu namahena neu ito-atok fo tunga 
ha'da-tatao ao paak sila la soona, au 
lena seluk neme ndia mai bai. 

3 Au nanasunat nai lelek fo au faik falu. 
Au ina amang hataholi Israel, fo ala 
da'di leme leo Benyamin a mai: au ia, 
hataholi Ibrani isi-isik. Metema tao tunga 
agama Yahudi a hoholo-lalanen soona, 
Au ia partei Farisi fo au muse tao atetu 
hoholo-lalanek sila la. 

6 Lena-lenak, au nde manggate fepa-li'u 
ahe'di, hataholi kamahehele kala. 
Metema meten tunga agama Yahudi a 
hoholo-lalanen mai soona, au ia hataholi 
malole ma hataholi sala-singo tak. 

7 Makahulu na, au ae daenga basa sila 
la nini nanalak fe au, tehu hu ka nde 
Kristus de besak ia, au bubuluk basa sila 
la nini tutu'dak fe au. 

8Tehu ta ka'da dede'ak sila la mesa 
kasa fa: te basa hata lala'ena, au afa'da 
ae, ka'da lini tutu'dak fe au. Nanahu 
besak ia, au hapu hata esa, beli na 
ba'una seli so: fo nde au alelak au 
Lamatuang Yesus Kristus. Hu ka nde 
Kristus de, au ata po'i eme basa hata 
lala'ena mai. Au oke basa sila lala'ena 
soona, au ae kadafu dae sila la, fo 
daenga no enok ndia, au hapu anuu 
Kristus, 

9fo te'e-te'e, au da'di esa on. Au 
ta sanga enok soaneu tututi-nanatok 
no Manetualai na, malole falik, tunga 
agama hoholo-lalanen so'on. Besak ia, 
au tututi-nanatong no Manetualai na 
malole falik, nanahu au amahele neu 
Kristus so. Da'di, tututi-nanato malole 
ndia, ana da'di neme Manetualai na mai, 

ma tunga namahehelek neu Yesus Kristu 
sa. 

10 Au ahiik ka'da dede'ak esa mesa 
kana, fo nde au alelak Kristus, ma au 
ame'da ita koasa fo mana tao naso'da 
fali kana neme mamate sa mai a so Au 
ahiik doidoso ma mate sama leo Yesus. 

11 Ma au amahena Manetualain tao 
naso'da falik au eme mamate sa mai 
boe. 

12 Au ta afa'da ae, au hapu buna-boan, 
do au matetu-mandaak so. Tehu au 
sanga enok akandoo, fo au hapu bua 
palsen fo Kristus Yesus sadia ka. Nana, 
hu ka nde dede'ak ndia de, Ana loso na 
falik au, de Ana tao au da'di Ndia nuun 
SO. 

13 Tolano-tolanoo ngala lemin! Tao leo 
bee o, au ta ame'da ae, tete'e ka au loso 
a bua palsen ndia so. Tehu hapu dede'ak 
esa au taon, fo nde au ta lipa leo dea u 
so'ok te, au sanga enok akandoo fo au 
hapu hata manai ulu ka. 

14 Hu ndia de au alaik akandoo losa 
mate'e na, fo au sengi, soona au hapu 
so'dak manai nusa so'da ka: hu no enok 
ndia de, Manetualain nalo ita tunga 
Kristus Yesus. 

15Ita basa-basa tala namahehelen 
na natea-nahele so: hu ndia de ita 
ha'da-tataon boeo, muse nandaa no ita 
namahehelen ndia. Tehu metema nai emi 
dalek, bei hapu hataholi nggelok hahapu 
na fe'ek soona, neukose Manetualain 
nafa'da mangalele'do fen neu emi boe. 

16 Tehu au amahena, emi taoafik neu 
dede'a ka nde ia: Nai ita maso'da 
na dalek, ita muse tunga tahele 
nakanenetek fo ita tungan losa besak ia. 

17 Tolano-tolanoo ngala lemin! Tunga au 
leona. Tunga hata fo au tao-no'i ka so. 
Nana ami matu'du heheo-hihilu matetu 
ka so. Hu ndia de, taoafik matalolole neu 
hataholi fo mana tunga ami heheo-hihilu 
mala. 

18 Hata fo au afa'dan neu emi ia, au 
afa'dan do'e-do'e neu emi so. Hu ndia 
de besak ia, no dale he'dik, au afa'da 
asafali selu kana neu emi ae, hapu 
hataholi ba'u ka so'da nala tao lalutu 
Kristus mamaten manai ai nggangek lai 
na, sosoa-ndandaan so. 

19 Hataholi matak leo sila ka, neu 
mate'e na te ala masok leo tasi ha'ik 
dale leu. Nana hataholi sila la, ala tao 
sila hihii-nanau ao paa nala da'di neu 

sila lamatua na. Ma dede'a manini 
mamae ka, ala taon da'di sila dede'a 
namahokon, nana ala du'a-dodoo ka'da 
dede'a daebafa ka mesa kana. 

20Tehu ita nde bee na, nusa so'da ka 
hataholin ita. Lamatuak Yesus Kristus fo 
ita Mane Mana Fe So' da na, Ana mai 
neme mamanak ndia mai boe. Ndia nde 
ita tahani ninga-ninga too nana. 

21 Tta ao paa tapandoen fo hapu noe 
henin ia, neukose Kristus tao nasafalin, 
fo ana da'di sama leo Ndia ao paa 
mandela-masa'a na. Ana hapu tao tataos 
ndia, nana hu nanuu koasa soaneu Ana 
tao-no'i basa hata lala'ena. 

lTolano-tolanoo susue-lalai ngala 

lemin! Hu ndia de, ela leo bee na emi 
mamahele te'e-te'e neu Lamatua ka. Au 
sue-lai emi ba'u na seli! Emi nde tao 
mamatutua au dale nga de, au amahoko 
a. Au ahiik anseli o emi. 

2 Ba'eneu neu au tolanoo inang Euodia 
ma au tolano inang Sintike! Au oke 
anseli, fo ela emi dua dalek esa da'dileo 
hataholi fo namahehelek esa. 

3 Soaneu au tia-lai malalau-maoono 
mana lilineka ngala, au oke fo daenga 
tolanoo kala tulu-fali tolanoo inak 

ka duak sila la. Nanahu duas boeo, 

ala tao-no'i sota mate lo au, soaneu 
tui-benga Manetualain Hala Malole na, 
sama na leo Klemen ma basa tolanoo 
fe'ek fo mana tao-no'i sama-sama lo au 
a. Sila na'de nala nanasulak nai Hataholi 
Maso'da kala susulan dale. 

“Ela leo bee na, emi mamahoko tataas 
esa, nana hu emi maso'da da'di esa mo 
Lamatua ka so. La'i esa seluk au afa'da: 
mamahoko leona! 

> Ela leo bee na, basa hataholi la hapu 
lita emi heheo-hihilu malole ma. Nanahu 
ta doo ka so'on te, neukose Lamatua ka, 
ana mai so. 

6 Boso bii neu hata esa boen. Hule- 
haladoi nai basa dede'ak lala'ena dalek, 
ma manduku-malosak emi nonoke 
ma neu Manetualain. Hata fo emi 
paluun soona, mafa'dan tataas esa neu 
Manetualain, no moke makasi. 

7 Soona so'da-molek maneme 
Manetualain mai, fo hataholi daebafa ka 
ta hapu nalela kana ndia fa, neukose 
nanea emi dale ma, ma emi dudu'a-aafim 
fo mana da'di esa no Kristus Yesus a so. 

8 Mate'e na, tolanoo kala tao mahenu 
dudu'a-aafi mala ninik dede'a kabelik, 

fo nandaa nanakoa-kiok, fo nde dede'a 
ndoos, ha'da-holomata, tunga ka'da 
ndoo na, matetuk, manini suse-lalaik ma 
malole. 

?Ela leo bee na, hata fo emi sipon ma 
manolin neme au a mai, tao tungan 
ma manea matalololen: nau neme 
hala-kokola ka mai do neme tatao-nono'i 
ka mai boe. Manetualain fo oe mata 
so'da-mole ka, nonok emi. 

10 Tunga au dale nameme'da nga soona, 
mulai au aso'da nai Lamatua ka dalek 
boema, au aua-anale anseli, nana dodoo 
basa ia, besa ka emi hapu loak seluk, 
fo emi mafandele au so'da nga. Au ta 
dodoo ae, emi mafandele heni au so: 
memak emi bei taoafik mahele au, tehu 
emi ta hapu loak soaneu matu'du fan. 

11 Au afa'dak ia, ta hu ka nde au to'a-taa 
fa te, hu ka nde au dodoo basan, hata fo 
au hapun ndia, au ame'da nana, dai so. 

1? Au la'oladi basa toto'a-tataa mata- 
mata kala so, ma maso'da mana dai 
lena ka so boe. Au alelak basa dede'a 
nafufunik soaneu asasale matak o 
maso'da matak leo bee ka so boe: nau 
nai maso'da tetu-tema ka dalek, do nai 
maso'da nuu taa-hata ta ka dalek boe, 

nau nai maso'da mana dai lena ka dalek 
do nai maso'da to'a-taa ka dalek so boe. 

13Hu ka nde Kristus fe au koasa de, 
au hapu be'i-balakaik soaneu au asasale 
matak o basa manda'dik lala'ena. 

14 Tehu emi tulu-fali au nai au susa nga 
dalek so: ma hata fo emi tao no'in ndia, 
memak malole. 

15 Tolano-tolanook fo manai Filipi la 
lemin! Emi bubuluk te'e-te'e, nai lelek 
makahulu na, au la'oela Makedonia, nai 
lelek makasososa na, au tao amaloloa 
Hala Malole ndia, emi mesa-mesa ma 
nde tulu-fali au a: emi mesa-mesa ma 
nde mame'da mita, nanalak ma tutu'dak 
sama-sama mo au a boe. 

16 [elek fo au bei eme Tesalonika, au 
paluu tutulu-fafalik, de emi haitua fe au, 
tutulu-fafalik lenak neme la'i esa mai so. 

17 Ndia ta nanuu sosoak nae, au hii 
ka'da sipo emi fe fee ma fa. Fo au ahii 
ka nde, fo ela au ita buna-boak fo ana 
boetai tama fe emi nanalak. 

18 Au sipoalas te see ko na dai ma 
lena! Emi haitua fe au basa tutulu fafali 
kala, au sipo alas neme Epafroditus mai 
so. Besak ia, au hapu basa hata fo au 
paluu ka so. Emi fe feem sila la, sama 

leo tutunu-hohotu kaboo minik esa, 
fo ala fen leo Manetualai na neu de, 
Manetualain sipo nan no namahokok. 

19 Manetualain fo au sene-do'o ka, fo 
su'i-beten sasi kao-kao nai Kristus Yesus 
dale ka, neukose Ana tao natetu basa 
emi paluum lala'ena. 

20 Koa-kio neu ita Aman Manetualain 
losa dodoo na! Amin. 

21 Manduku-malosak au nate'a nga, neu 
basa Manetualain hataholi kamahehelen 
fo mana da'di esa lo Kristus Yesus a, 
lala'ena. Ma sipo ma nate'ak neme 
tolanook fo sama-sama lo au nai ia. 

22Basa Manetualain hataholi 
kamahehelen manai kota ia lala'ena, 
nakalenak Kese la uma isi nala boeo, ala 
haitua fe emi sila nate'a na boe. 

23 Fla leo bee na, Lamatuak Yesus 
Kristus fe baba'e-papalak neu emi 
basa-basa mala. Ha'da-holomata neme 
ami, Paulus ma Timotius 


Kolose 


1 Tolano-tolano salanik manai Kolose 

la lemin! Emi ia, Manetualain salani 
mana lilinekan, ma emi boeo maso'da 
da'di esa moo Kristus so! Manetualain 
so'u basa au o Timotius da'di Kristus 
Yesus, ana mana tungan so, de ami 
dua mamahena ela leo bee na ita Aman 
Manetualain fe baba'e-papalak ma 
so'da-molek neu emi basa: basa mala. 

2 (1:1) 

3 Ami mamanene hataholi la lafa'da lae, 
emi mamahele Kristus Yesus ma emi 
sue-lai Manetualain hataholi nala boe. 
Hu ndia de, nai lelek fo ami hule-haladoi 
fe emi soona, ami moke makasi tataas 
esa neu Manetualain, fo ita Lamatuan 
Yesus Kristus Aman. 

“(1:3) 

SEmi mamahele ma emi sue-lai, 
nanahu emi mamahena Manetualain 
sadia fe emi hata esa nai nusa so'da ka. 
Emi mamanene basa dede'ak ndia, ndek 
ala tui-benga Hala Malole ndoo sa neu 
emia. 

6 Halak maneme Manetualain ndia, 
nakapepela leo basa daebafa ka lala'e na, 
boema halak ndia, nini baba'e-papalak 
nakandoo fe hataholi a so'da na, sama 
leo emi hapu baba'e-papalak mulai neme 
lelek fo emi mamanene ala tui-benga 
Manetualain susue-lalain neu emi a. 

7 Epafras fo ami tolano susue-lalaim 
ndia nde tui-benga dede'ak ndia neu emi 
a. Epafras ia, Kristus malalau-maoono 
mana lilinekan, fo nalalau-naoono 
soaneu ita paluu na. 

8 Ndia nde nafa'da ami nae, hu no 
Manetualain Dula dale na koasa na de, 
emi masue-malai ao. 

9 Hu ndia de ami mamanene dede'ak 
ndia boema, ami hule-haladoi fe emi 
tataas esa. Ami moke Manetualain, fo 
daenga Manetualain Dula dale na fe 
emi dudu'a matane ma malelak, nalosa 
emi bubuluk matalolole Manetualain 
hihii-nanaun. 

10 No enok leondia ka, de besa ka 
emi hapu maso'da tunga Manetualain 
hihii-nanaun, boema tao ma dale na 
namahoko tataas esa, nalosa nai basa 
dede'ak lala'e na dalek, emi hapu 

mabuna-maboa tatao-nono'i malole. 
Boema emi boe tai malelak Manetualain. 

11 Fla leo bee na Manetualain koasa 
matua-madema na, ana tao natea- 
nahele emi, nalosa emi lu'a-lepa mabe'i 
doi doso ka, nai basa dede'ak lala'e na 
dalek, no namahokok ma dudu'a naluk, 

12 boema moke makasi neu Ama ka. 
Nana hu ka nde, Amak ndia sue-lai emi 
de, emi mandaa sipo hata fo Ana sadia 
basan, ba'e neu salani nala nai nusa 
so'da ka dalek. 

13 Ana soi nala ita teme koasa makahatu 
ka mai, boema no ita leo Manetualain 
Ana susue na, nusan dale neu. 

14 Nanahu Anan ndia nde soi-tefa nala 
ita, boema Ana fe do'o do ampon neu ita 
sala-singo nala so. 

15 Kristus nde bee na Manetualai naoina 
na dula Mangaledon fo nananita tak, 
Kristus nde bee na Ana uluk, fo lena heni 
basa hata nananaka da'dik lalae'na. 

16 Manetualain nakadada'dik basa 
hata manai nusa so'da kala ma mania 
daebafa ka lala'e na, boema basa hata 
nananita kala ma nananita ta kala, fo 
nde dula dale mana koasa ma mana 
paleta kala lala'ena tunga Kristus. Lalai a 

ma daebafa ka Manetualain nakadada'di 
kasa tunga Kristus, ma soaneu Kristus. 

17 Basa hata lala'ena beita da'di fa te, 
Kristus da'di nakahuluk so. Ma hu ka nde 
de, basa hata lala'e na, esa-esak neu 
mamana na. 

18 Kristus nde da'di langak neu ao ka, 
fo aok ndia salani kala, nanahu Kristus 
nde da'di salani kala oe mata maso'da 
na. Ndia nde hataholi makasososak fo 
Ana fo'a falik neme mamate sa mai, fo 
sue ka Ndia nde nananita nalelak neme 
basa hata lala'e na mai. 

19 Manetualain fe la'i esak koasa paletan 
neu Kristus, 

20 hana hu ka nde Kristus de, basa hata 
lala'ena malole falik lo Manetualain-fo 
basa hata manai daebafa ka ma manai 
nusa so'da ka boe. Manetualain tao basa 
sila la tunga Yesus mamate na, nai ai 
nggangek lain. 

21 Makahulu na emi doo ka meme 
Manetualain mai de emi musu moon 
nana emi ha'da-tataom ma dudu'a-aafi 
mangalau mala. 

22 Tehu besak ia no Manetualain Ana na 
mamate na de Manetualain tao na emi 
tututi nanatom mon ana, malole falik. No 

enok ndia, emi hapu masasale matak mo 
Manetualain no heheo-hihilu malalaok, 
matetu mandaak ma sala-singo tak. 

23 Tehu tao leo bee o emi muse lilineka 
mahele ma mapadeik mahele nai emi 
namahehele ma dalek. Boso nalosak emi 
po'i heni namahehenak fo nanafe basak 
neu emi, nai lelek emi sipok Hala Malole 
maneme Manetualai na mai a. Hala Mole 
ndia nanatui benga basak neu hataholi 
manai daebafa ka lala'ena. Ma hu no 
enok ndia de au Paulus, dadi malalau 
naoono boe. 

24Besak ia, au nau doi doso soaneu 
emi paluu ma. Au nau au ao paa nga doi 
doso nanahu au nau tao atetu Kristus 
doi doso na soaneu salani nala, fo Kristu 
sao na nde, salanik sila la. 

25 Manetualain hele au da'di malalau- 
maoono neu salani nala, fo emi paluu 
ma. Au muse tui-benga la'i esak 
Manetualain Halan ndia lala'e na. Au 
tui-benga, 

26 halak fo neme teu netek eli mai a, 
Manetualain nafunin soaneu hataholi 
daebafa ka lala'ena, tehu besak ia 
nanatui-bengak neu Manetualain salani 
nala so. 

27 Manetualain nau nafa'da salani nala 
nae, hala nafunin ndia, malole na seli 
soaneu hataholi daebafa ka lala'e na. 
Hala nafunik ndia nde: Kristus nai emi 
dalem dale. Dede'ak ndia sosoa na 
nae, tao leo bee o, emi mamahoko 
sama-sama mo Manetualain nai mamana 
mandela-masa'a na dalek. 

28 Kristus ndia nde ami tui-bengan neu 
basa hataholi lala'e na. Ami manoli- 
mafa'das ma ami fes nasanene'dak, ninik 
basa ami dudu'a-aafim lala'e na. Ami 
hihii ma nde bee soona, ami nau moo 
basa hataholi lala'ena leo Manetualain 
mai, fo namahehele nala latea-lahele, 
nanahu ala da'di esa lo Kristus so. 

29 Hu ka nde dede'ak ndia de, au 
puse laipana nai lau-ono ka dalek. Au 
alalau-aoono unik be'i-balakaik fo Kristus 
fen neu au lala'e na. Be'i-balakaik ndia, 
henuk no Manetualain koasa na, nai au 
so'da nga dalek. 

1 Au nau emi bubuluk, tao leo bee 
de au puse laipana anseli soaneu 
emi ma soaneu sila fo manai Laodikia la, 
boema soaneu hataholi fo beita lalelak 

matalolole au fa. 

2 Au tao basa sila la, fo ela sila dale nala 
latea-lahele ma lasue-lalai ao nalosa 
tututi-nanato nala latea-lahele. No enok 
ndia, sila lalelak te'e-te'e ma lamahele 
boema ala bubuluk Manetualain dede'a 
nafufuni na, fo nde Kristus. 

3 Kristus nde soi nabe'i Manetualain 
manatee tenon ma malelan lala'ena, fo 
makahulu na, nananafunik ndia. 

4 Au afa'da basa dede'ak ia la neu emi, 
fo daenga hataholi boso ke'di ndiu nala 
emi ninik dede'a-kakola makee-mamina 
nala. 

> Nanahu leomae au doo ka eme emi 
mai, tehu bole tafa'da tae, au nai emi 
tala'da. Ma au amahoko nana au ita emi 
teik esa-dalek esa ma emi namahehelem 
neu Kristu sa natea-nahele. 

S Emi sipok Kristus Yesus da'dileo 
Lamatuak so. Hu ndia de, ela leo bee na 
emi da'di esa moon, 

7 ma mahuu-maoka nai Kristus dalek. 
Ela leo bee na emi mapadedeik emi 
maso'da ma neu netes esa lain, fo 
nde Kristus. Ela leo bee na emi boetai 
mamahele Kristus, tunga hata fo lanoli 
basan neu emi a so. Boema ela leo bee 

na, emi mamahoko ma moke makasi 
ba'u ka neu Manetualain. 

8 Ela leo bee na emi manea matalolole, 
fo daenga hataholi boso fufu'di-oodok 
nala emi, ninik hataholi daebafa ka 
malela sosoa-ndandaa ta nala, fo nini 
ka'da momopo-mamates. Manatee tenok 
sila la, ala ta mai leme Kristus mai fa, te 
leme ka'da hataholi daebafa ka hahapu 
na ma leme dula dalek fo mana koasa 
daebafa ka no lalai a mai. 

9 Nanahu basa Manetualain ha'da- 
tataon lala'e na, hapun nai Kristu sao 
paa hataholi daebafa na dalek. 

10Ma hu ka nde emi da'di esa mo 
Kristus de, emi hapu so'da matetu ka. 
Nanahu Kristus nde bee na, malangan 
neu basa dula dale mana koasa ma 
mana paletak lala'e na. 

11 Hu ka nde emi da'di esa mo Kristus 
de, emi nanasunat, tehu ta nanasunat 
ninik sunat fo hataholi daebafa ka tao 
ka fa, te neme sunat fo Kristus tao 
ka. Kristus fo manase'i po'i emi neme 
ha'da-tatao masala-masingo ka koasa 
na mai. 

12 Nanahu nai lelek fo ala salani emi 
a, emi nananatoik sama-sama mo 

Kristus: boema no salanik ndia boe de, 
emi nanatao naso'da falik sama-sama 
mo Kristus, nanahu emi mamahele 
Manetualain koasan fo manatao naso'da 
falik Kristus neme mamate sa mai a. 

13 Makahulu na emi mate tunga samane 
ka, nanahu emi masala-masingo ma 
hu ka nde emi ta nanasunat tunga ao 
paa ka fa. Tehu besak ia, Manetualain 
tao naso'da falik emi sama-sama moo 
Kristus. Ana fe do'o do ampon neu ita 
sala-singo nala so, 

14 ma Ana sii heni ita susula hutan fo 
nakaseti ita tao hata esa no eno-dalak fo 
nini susa-soe fe ita. Hu no susula hutak 
ndia nanalona nggangek nai ai nggange 
ka de, Manetualain lose heni basa kalaak 
soaneu ita. 

15 Nai ai nggangek lain, Kristus tao nala 
dula dalek fo ala paleta ma ala koasa, 
basa-basas male henis. Ana tao na basa 
daebafa ka lita, Ana hela nos, sama 
leo hataholi nanatahan ala, nai lelek fo 
Ana tao feta fai sesengi na, nono'ka bai 
hataholi nanahuku kala, fo Ana taos 
da'di natutu'duk esa nai lea matan. 

16 Hu ndia de, boso po'ilotak hataholi fe 
salak neu emi la'eneu nana'a-nininuk, do 

la'eneu feta bula beuk, la'eneu fai Saba 
ta, ma la'eneu agama fai malole fe'e-fe'e 
nala. 

17 Nanahu basa sila la ka'da salaok 
neme dede'a mana mai kala, tehu 
matetu na soona, nde Kristus. 

18 Boso po'ilotak hataholi fo tako 
nakaloloe ao na do namahele ata 
nusa so'da kala, tao nakatutu'dak 
emi. Te hataholi ndia, ana koao 
ninik dudu'a-aafi daebafa na boema 
namatutua-namadedema ao na ninik 
ninita nala, 

19 nalosa ana ta ho'u nahele Kristus da'di 
ndia malanga na fa. No Kristus hehela- 
nonolen de, ao paa ka nananakaboboik 
ma nanatao nakabubuak da'di esa, hu 
ka nde ua kakaluk ma bu'u mole kala, 
boema ala moli da'di tunga Manetualain 
hihii-nanaun. 

20 Fmi mate sama-sama mo Kristus so, 
ma emi nanase'i po'i basak neme dula 
dalek fo mana koasa daebafa ka no lalai 
a. Na, tao le'e de, emi maso'da sama 
leo hataholi fo daebafak ia bei koasa 
nala sala? Tao le'e de emi bei tunga 
nakanenetek fo nae, 

21 "Boso to'to ia", "Boso malamei ndia", 
"Boso koi la'e ia"? 

22 Basa nakanenetek sila, ka'da la'eneu 
dede'a-dede'ak fo pake basan soona, 
sosoa-ndandaan ta so'ok. Basa sila 
la, ka'da nakanenetek ma nanolik fo 
hataholi daebafa ka nde tao nana. 

23 Memak meten soona, nakanenetek 
ma nanolik, boema dede'a manatee 
tenok ndia, ala paleta fo daenga hataholi 
a sene-do'ok neu ata nusa so'da kala, 
ma nakaloloe-nakadae ao ina na, boema 
ana fepa li'u ao ina nala, tehu basa 
sila la sosoa-ndandaan ta, soaneu nauli 
hataholi a hihii-nanau ao paa na. 

l Emi nanatao naso'da falik sama- 

sama mo Kristus so. Hu ndia de, emi 
muse sanga enok soaneu emi hapu hata 
manai nusa so'da ka, fo nai bee Kristus 
paleta sama-sama no Manetualain. 

2 Tao emi dudu'a-aafim neu dede'ak 
manai nusa so'da ka, fo boso dudu'a- 
dodoo dede'ak manai daebafa ka. 

3 Nanahu emi mate basa so de, emi 
so'da ma nananafunik sama-sama no 
Kristus, nai Manetualain dalek. 

4Ma nai lelek fo Ana natu'du seluk ao 
ina na soona, emi boeo nananitak, emi 
mandela-masa'a sama na leo Ndia boe! 

SHu ndia de, tao makamate emi hihii- 
nanau daebafam fo ana tao nakalulutuk 
emi maso'da ma fo nde, sosoa-piao ka, 
dede'a ta kandaa kala fa, nasa sasao ana 
masuu ka, hihii-nanau mangalau ka, ma 
tene peta ka, nana tene peta ka sama 
no sosongo-tatango ka. 

6 Dede'a matak leo sila kala nde, tao 
la Manetualain namanasa hataholi fo ta 
mana tunga nana fa. 

7 Makahulu na, emi boeo tunga hihii- 
nanau mangalauk sila la, ndek lelek fo 
ana bei koasa emi a. 

8Tehu besak ia, ela leo bee na emi 
tu'u-tapa heni basa mangalauk sila la, 
neme emi dalem dale mai: fo nde, boso 
boe mamanasa bai, do makasese'bok do 
mape'da dalek neu hataholi. Boso kalua 
dede'a-kokola dodoki-aalik do dede'a 
manggenggeok neme emi bafam dale 
mai makandondook. 

9 Esa boso nasapepeko-nasandandali 
esa boen, nana emi tu'u-tapa heni so'da 
palaa ka no basa ha'da-paliin lala'ena so. 

10 Besak ia, emi hapu so'da beu ka 
de, emi da'di hataholi beuk so. Mana 
makadada'dik emi a, fo Manetualain, Ana 
tao nabebeu emi nakandoo, tunga Ndia 
mata aon. Dede'ak ia tetee-tutu'dan 
nae, fo ela emi malelak Manetualain no 
matetu-mandaak. 

11 Basa dede'ak sila la mate'e na nde, 
leomae hataholi Yahudi do hataholi ta 
Yahudi, hataholi nanasunat do hataholi 
nanasunat beitaak, hataholi manamai 
do hataholi malela ha'da tak, ata do 
malangan boeo, basa-basas sama, 
nanahu Kristus nde basa hata lala'e na, 
ma Ana da'di esa no basa hata lala'e na! 

12 Tolanoo ka nde bee na. Manetualain 
hataholi kamahehelen Manetualain Ana 
sue-lai emi, boema Ana hele emi da'di 
Ndia nuu hehelein. Hu ndia de, emi muse 
matu'du susue-lalaik, emi dale ma muse 
malole, emi manuu dale nakaloloe- 
nakadae aok, dale mangana'uk, ma 
makatatakak doi-dosok. 

13 Esa boso hae lai namanasa esa 
boen, esa fe do'o do ampon neu esa, 
metema esa bei nape'da dalek no esa. 
No namahokok. Lamatua ka ana fe do'o 
do ampon neu emi so. 

14Tehu nanapaluuk nanseli a, nde: Emi 
muse masue-malai ao, nana susue-lalaik 
ndia nde pa'a nakabubua emi basa-basa 
mala, nalosa emi da'di matetu-mandaak. 

15 Ela leo bee na, mole-dame fo Kristus 
fen nai emi dalem dale a, nde naketu 
basa emi nakeketum lala'ena. Nana 
Manetualain nalo emi, soaneu emi da'di 
lima-eik neme aok esa mai, fo ela emi 
maso'da nai mole-dame fo maneme 
Kristu sa mai a. Ela leo bee na, emi 
moke makasi neu Lamatua ka. 

16 Fla leo bee na, Kristus nanolin fo 
henuk no baba'e-papala ka, ana susi leo 
emi dalem dale neu. Ela leo bee na, esa 
nanoli esa, ma esa nanoli-nafa'da esa no 
dudu'a-aafi matetu-mandaak. Makamee 
nakamee Masmur, ma kokoa-kikiok, 
boema makamee hataholi kamahehele 
kala nakamee nala: makamee soaneu 
Manetualain ma moke makasi neun nai 
emi dalem dale. 

17 Basa hata fo emi tao-no'in, do emi 
kokola kana, emi muse taon ma kokola 
kana ninik Lamatuak Yesus na'de na. 
Moke makasi neu Amak Manetualain 
soaneu hata fo Yesus tao-no'in neu emi 
a. 

18 Tolano-tolanoo saoina kala lemin! 
Makatele neu emi saotou ma, nana 
hataholi kamahehele kala ha'da tataon 
muse leondiak. 

19 Tolano-tolanoo saotou kala lemin! 
Sue-lai emi saoina mala. Boso tao 
balakaik neus. 

20 Ni'i ana la lemin! Emi da'di hataholi 
kamahehelek soona,emi manuu bela- 
ba'uk soaneu tunga ina amak paleta na 
tataas esa, nana hada-tataok leondia ka 
nde, nandaa no Manetualain dale na. 

21 Tolano-tolanook fo mana da'di amak 
kala lemin! Boso tao makahehe'dik emi 
ana mala dale na, fo boso nalosak ketu 
namahehena nala. 

22 Tolano-tolanook fo mana da'di ata la 
lemin! Ela leo bee na, nai basa dede'ak 
lala'ena dalek, emi tunga emi malangam 
manai daebafak ia paleta na. Boso 
tunga paleta nala, ka'da nai lelek fo emi 
malanga ma nanea emi a, fo sue ka 
nde emi malanga ma, ana koa-kio emi. 
Tunga paleta nala no dale katema tuak, 
hu ka nde emi fe ha'da-holomata neu 
Lamatuak Yesus. 

23 Ladenu emi tao-no'i su'di tatao-nono'i 
beek ndia boe, ela leo bee na emi 

tao-no'in no dale katema tuak, nono'ka 
bai de emi malalau-maoono Lamatua 
ka nde ndia, te emi ta malalau-maoono 
ka'da hataholi daebafa ka fa. 

24 Mafandendelek te, neukose emi sipo 
ngga'di neme Lamatua ka mai. Hata 
fo Lamatua ka sadia basan soaneu 
hataholi kamahehele nala, neukose 
ndia nde Ana fen neu emi a. Nanahu 
malanga matetu-mandaak fo emi 
malalau-maoono ka nde, Kristus mesa 
kana. 

25 Ma see tao salak soona, ana lu'a-lepa 
aon salak ndia: nanahu Lamatua ka ta 
metematak fa. 

1 Tolano-tolanook fo mana da'di 
4 malanga nala lemin! Ela leo bee na, 
emi tao emi ata mala no ndoos ma tunga 
matetu na. Nana mafandendelek te, emi 
boeo manuu malangan esa nai nusa 
so'da ka boe. 

2 Fla leo bee na, emi hule-haladoi 
no manggatek ma manea matalolole, 
boema moke makasi neu Manetualain. 

3Hule-haladoi fe ami boe, fo ela 
Manetualain fe ami fai loak malole, 
soaneu ami tao mamaloloa halak la'eneu 

Kristus dede'a nafufuni na. Nana hu ka 
nde dede'ak ndia de, au masok bui. 
4Hu ndia de, hule-haladoi fo daenga 
au hapu afa'da mangalele'do dede'a 
nananafufunik ndia no mangale'dok, 
tunga eno dala matetu na. 

5 Nai emi tututi-nanatom mo hataholi 
kamahehele ta kala dalek, ela leo 
bee na emi maso'da no dudu'a-aafi 
matetu-mandaak, ma pake basa fai loak 
lala'ena no malole. 

6 Ela leo bee na, dede'a-kokolak fo emi 
kokola kana, muse nini nanahokok fe 
hataholi, ma hataholi hii namanenen 
tataas esa. Ela leo bee na emi bubuluk, 
tao tao leo beek fo, emi muse mataa 
hataholi a natatane nala. 

7 Tikhikus, fo ita tolano susue na, 
neukose nafa'da emi basa hata lala'ena 
la'eneu au. Ana lilineka nai tatao-nono'i 
ka dalek sama-sama no au, soaneu 
Lamatua ka. 

8 Au adenun ne'i leo emi neu, fo daenga 
emi bubuluk ami so'da ma, fo emi 
mamahoko. 

9 Neukose Onisimus ne'i soona, ana 
sama-sama no Tikhikus: Onisimus ia, 
emi hataholim ndia, fo hataholi mana 


KOLOSE 4.10-13 18 


lilinekak de ami sue-lain. Neukose 
Tikhikus ana tui basa hata manda'dik 
manai au mamanang ia. 

10 Aristarkhus, fo sama-sama no au nai 
bui dale a, ana haitua fe emi nate'ak boe. 
Leondiak boe Markus fo no Barnabas ina 
aman ka'a fa'di kala Au haitua fe emi 
halak ae, metema Markus ne'i soona, 
sipo kana no malole. 

11 Yesus fo na'de Yustus boe. Neme 
hataholi Yahudi fo lamahele basa neu 
Lamatuak Yesus a, ka'da sila telu mesa 
kasa nde besak ia, ala tao-no'i lo au 
a, fo ami sama-sama makalala'ok 
Manetualain bela ba'un. Ala tulu-fali au 
te'e-te'e. 

12 Nate'ak neme Epafras. Emi hataholin 
ndia boe. Kristus Yesus atan ndia fo ana 
manggate hule-haladoi tataas esa fe emi. 
Ana noke te'e-te'e neu Manetualain fo ela 
emi namahehele ma da'di natea-nahele, 
ma emi mamahele te'e-te'e, fo daenga 
emi tunga Manetualain hihii-nanaun 
lala'ena, no matetu-mandaak. 

13 Au ita matang ana tao-no'i puse 
laipana soaneu emi, boema soaneu 
hataholi Laodikia la lo hataholi Hierapoli 
sala. 

14 Dote Lukas, fo ita sue-lai ka, no 
Demas ala haitua fe emi, nate'ak boe. 

15Manduku-malosak ami nate'a ma 
neu tolano kamahehelek manai Laodikia 
la: boeo neu Nimfa, ma neu tolanoo 
kamahehelek fo mana hule-haladoi nai 
uma nala. 

16 Emi lees basa susulak ia soona, 
sanga enok fo, tolanoo kamahehelek 
manai Laodikia la, ala lees susulak ia 
boe. Leondiak boeo, emi muse lees 
matam susulak fo, ala haitua fe emi 
neme Laodikia mai a. 

17 Ma mafa'da Arkhipus fo, "Ana tao 
nakababasak ndia bela-ba'un, soaneu 
nalalau-naoono Lamatua ka." 

18 Nate'ak neme au, Paulus. Au 
mesa nga nde sulak baba'ek ia. Boso 
mafandele henin te, besak ia au bei nai 
bui dale! Ela leo bee na, Lamatua ka fe 
baba'e-papalak neu emi. Ha'da-holomata 
neme ami, Paulus 


1 Tesalonika 


1 Tolano-tolanook fo Amak 

Manetualain ma Lamatuak 
Kristus Yesus hataholi kamahelen, 
manai Tesalonika la lemin! Ami fo 
nde: Paulus, Silas ma Timotius, ami 
mamahena ela leo beena, Manetualain 
fe baba'e-papalak ma so'da-molek neu 
emi. 

2 Ami moke makasi nakandoo neu 
Manetualain, nanahu emi basa-basa 
mala. Neu lelek fo ami hule-haladoi 
neu ita Aman Manetualain soona, 
ami mafandendelek mahele emi. Ami 
hule-haladoi fe emi tunga faik. Ami 
mafandele, tao leo beek de, emi 
matu'dun nai emi tatao-nono'i ma dalek 
mae, emi mamahele neu Kristus, tao 
leo beek de, emi sue-lai hataholi fe'ek, 
de nalosa emi malalau-maoonos, ma 
tao leo beek de, emi mamahena no 
matea-mahelek neu ita Lamatuan Yesus 
Kristus. 

3(1:2) 

4Tolano-tolanoo ngala lemin! Ami 
bubuluk Manetualain sue-lai emi, ma 
Ana hele basa emi, da'di Ndia nuu 
hehelin so. 

5 Nana ami tui-benga Hala Malole neu 
emi, ta ninik ka'da hala-kokolak mesa 
kana fa, te ninik koasa, ma Manetualain 
Dula Dale na. Ma ami mamahele te'e-te'e 
neu Hala Malole ndia ndoo na. Emi 
bubuluk, tao leo beek de, ami maso'da 
soaneu emi paluu ma, nai lelek fo ami 
bei makabubua mo emi a. 

6 Emi tunga ami heheo-hihilum, ma 
Lamatua ka heheo-hihilun. Leomae emi 
doidoso manseli, tehu emi sipok no 
namahokok, halak fo ami tui-bengan neu 
emi a. Namahokok ndia, nanafek neme 
Manetualain Dula Dale na mai. 

7 No enok ndia de, emi da'di natutu'duk 
esa soaneu basa hataholi kamahehelek 
fo manai Makedonia ma Akhaya lala'ena. 

8 Nana mulai neme emi mai de, halak 
la'eneu Lamatua ka, nakapepela losa 
Makedonia ma Akhaya so. Tehu ta ka'da 
ndia mesa kana fa: nakalenak hala tutuik 
la'eneu tao leo bee de emi mamahele 
Manetualain boeo, ana losa mamanak 

lala'ena so de, ta paluu ami kokolak 
hata-hata so'on. 

9Basa hataholi sila la, ala kokolak 
la'eneu tao leo beek de, emi sipok ami 
nai lelek fo makahulu na, ami ne'i ndia. 
Ala kokolak la'eneu, tao lo beek de, emi 
tu'u-tapa heni emi sosongo-tatangom 
de emi mai leo Manetualain fo kisak ma 
maso'dak ndia, de emi sene-do'ok neun. 

10 Boeo ala kokolak la'eneu, tao leo 
beek de, emi tao emi mamahehena ma 
neu Manetualain Ana na mamain neme 
nusa so'da ka mai, fo nde Yesus, fo 
Manetualain tao naso'da fali kana, neme 
mamate sa mai so. Yesus ndia boeo, nde 
soi-tefa nala ita teme Manetualain nasa 
melun, nai fai mana mai ka. 

1 Tolano-tolanoo ngala lemin! Emi nde 
2 bubuluk mae, ami ne'i donge-dama 
emi nai Tesalonika ndia, ta palsuma fa. 

2 Emi boeo bubuluk mae, ami beita ne'i 
donge-dama emi fa te, ala fepa-li'u ami 
ma ala kokolak lakamamaek ami neme 
Filipi so. Hataholi makadotok ala laban 
ami. Leomae leondiak boeo, Manetualain 
fe basa ami mapalanik, soaneu ami 
manduku-malosak halak neme Hala 
Malole a la'eneu Ndia, neu emi. 

3 Ami leleko emi ndia, salak ta ndia fa: 
Boeo ta no dudu'a-aafi ta malole, do 
soaneu tipudai fa. 

4Ta! Ami ta kokolak soaneu tao 
mamahoko hataholi dalen fa te, soaneu 
tao mamahoko Manetualain dale na, 
fo mana so'ba ami dale'ma. Nana 
Manetualain nafa'da nae, ami mandaa 
tui-benga Hala Malole ndia. 

SEmi boeo bubuluk, beita la'iesa fo ami 
fufu'di-oo'dok emi ninik dede'a-kokolak 
makee-mamina fo sue ka nde ami hapu 
doik neme emi mai. Manetualain nde 
da'di sakasii a. Nana amai ta mape'da 
dudu'a-aafi leondiak makandondook fa. 

6 Ami ta sanga enok fo, ami hapu 
kokoa-kikiok neme emi mai do neme 
hataholi fe'ek mai boe. Leomae da'dileo 
Kristus hataholi nadedenun de, ami 
manuu hak hapu ha'da-holomata neme 
emi mai. 

'Tehu ami tao manga'uk neu emi nai 
lelek ami nai emi tala'da, sama leoinak 
esa nasaluluku ana nala. 

8 Ami sue-lai emi ba'u na seli. Hu ndia 
de, ami ta nau tui-benga ka'da Hala 
Malole maneme Manetualain fa te, ami 
fe ami so'da ma neu emi boe. 

9 Lele'do le'odaen, ami puse laipana 
sanga ami so'da ma. Nana ami ta nau 
da'di lelepa mabela esa soaneu su'di see 
a boen, nai lelek fo ami tao maloloa Hala 
Malole la'eneu Manetualain neu emi a fa. 
Ami ule po'dem ndia, tao leo bee o, emi 
bei mafandendele kana. 

10 Ami maso'da no malalaok, ndoos, ma 
ami ta masala-masingo soaneu emi fo, 
mana mamahele basak neu Kristu sa 
so. Manetualain ma emi, nde da'di ami 
sakasii ma. 

11 Emi bubuluk basa, ami sue-lai emi 
esa-esak, sama leo amak esa, ana 
sue-lai ana nala. 

12 Ami manoli-mafa'da emi, ami 
matetea-mahehele emi dale ma, ma ami 
makaseti emi fo ela emi maso'da tao 
leondiak fo nandaa no Manetualain dale 
na. Nana Manetualain nalo basa emi, fo 
sue ka nde emi da'di Ndia hataholin nai 
Daebafa Beu na dalek, ma emi mame'da 
mita matua-mademan. 

13 Hapu seluk dede'ak fe'ek esa, nde 
tao na ami moke makasi tataas esa neu 
Manetualai na. Dede'ak ndia nde ia nae, 
nai lelek fo ami manduku-malosak halak 
ndia, ta da'dileo halak neme hataholi 

daebafa ka mai fa te, da'dileo halak fo 
te'e-te'e ana mai neme Manetualain mai. 
Ndia nde mana tao-no'i nai emi fo mana 
mamahele Kristu sa, ao inan dale. 

14 Tolano-tolanoo ngala lemin! Dede'ak 
fo emi la'oladi ka, Manetualain hataholi 
kamahehelen manai Yudea, fo manda'di 
esa lo Kristu sa, ala la'oladin boe. Emi 
la'oladi doidosok neme emi hataholi 
mala mai seluk, sama leo Manetualain 
hataholi kamahehelen manai Yudea Ia, 
ala la'oladin neme hataholi Yahudi la 
mai. 

15 Hataholi sila la nde taolisa, Lamatuak 
Yesus ma nabi la, boema ala fepa-li'u 
ami a. Ala musu lo basa hataholi la de, 
Manetualain ta hiis maka ndondook fa. 

16 [ena-lenak, ala sanga enok fo 
lapanggengge ami, fo ami boso meu 
tui-benga fe nggileo bobongi ta Yahudi 
la, halak fo manini so'dak fes ala. No 
enok ndia de, hataholi Yahudi sila la, 
boe tama lakandoo sala-singo nala, 
de nalosa sala-singo nala, dede'u na 
lamadai. De besak ia, neu mate'e na, ala 
hapu Manetualain nasa-melun! 

17 Tehu tolano-tolanoo ngala lemin! 
Lelek ami masi'da-maba'e ta doo anak 

mo emi a nasi'da-naba'ek tunga mata 
memete ka, tehu dale ka soona, ta 

ami dale ma boetai nahiik no emi, de 
nalosak ami sanga enok te'e-te'e, fo ami 
matongo seluk mo emi. 

18 Ami dodoo mae, ami sanga meu 
donge-dama emi de au soba hain la'i esa 
do la'i dua so, tehu Nitu a napanggengge 
nahele ami. 

19 Tete'e ka, emi nde ami namahehena 
ma, ma ami namahoko ma. Nana mahani 
te, metema Lamatuak Yesus Ana mai fo, 
ita teu tataan soona, neukose emi nde 
da'di, ami namatutua-namadedema ma! 

20 Memak emi nde da'di ami namatutua- 
namadedemam, ma ami nama hoko 
ma! 

1 Mate'e na, ami ta makatatakak ma 

ami dale ma so'on. Hu ndia de, ami 
dodoo mae, malole lenak ami leo mesa 
ma meme Atena ma, 

Zami madenu ita tolanon Timotius 
ne'i. Timotius ia, Manetualain malalau- 
maoonon esa, fo nalalau-naoono 
sama-sama no ami, soaneu ami 
tui-benga Hala Malole la'eneu Kristus. 
Ami madenu Timotius ne'i fo natetea- 

nahehele emi, fo ela emi boetai 
mamahele seluk neu Kristus. 

3No enok ndia, ta hapu hataholi esa 
boen neme emi mai a, nakadedeak 
hu ka nde ita doidoson ia la. Emi 
bubuluk, doidosok sila la, nanalekek nai 
Manetualain dale tutu'u na dalek, soaneu 
ita. 

4Nai lelek fo ami bei mo emi a, 
nakahuluk, ami mafa'da basa emi mae, 
neukose ita doidoso. Dede'ak ndia, 
memak tete'e ka ana da'di, de emi nde 
bubulu kana. 

>Hu ndia de tolano-tolanoo ngala 
lemin, au adenu Timotius ne'i nana, au 
ahiik anseli bubuluk emi namahehelem 
neu Kristu sa, losa bee so. Au bibii 
ka'da, nitu a ana hapu enok, soaneu 
ana dudungu-papau nala emi, fo ami 
sosota-mamangum, manda'di tak. 

6 Besak ia Timotius fali ma'in so de, 
nafa'da basa ami hala namahokok 
la'eneu, tao leo beek de emi mamahele 
Kristus, ma emi masue-malai ao. Nafa'da 
ami nae, emi mafandele ami tataas esa. 
Ma emi mahiik matongo mo ami, sama 
leo ami boeo, mahiik matongo moo emi. 

7 Hu ndia, tolano-tolanoo ngala 
lemin! Nai basa ami toto'a-tataam 
ma ami doidoso ma dalek, ami hapu 
namahokok neme halak la'eneu emi a. 
Emi namahehelem neu Kristu sa, ana 
tao namatutua ami dale ma, 

8 nalosa besak ia, ami mame'da, 
te'e-te'e ami maso'da, sa'di emi matea- 
mahele makandoo, ma da'di esa mo 
Lamatua ka. 

9 Ami moke makasi ba'u ka nanseli neu 
Manetualain, neu basa namahokok fo 
ami mame'dan, hu ka nde emi. 

10 [ele'do le'odaen, ami hule-haladoi 
neu Manetualain no dale katema tuak, fo 
ela ami hapu matongo matam mo emi, 
fo ami tao matetu hata fo emi paluu ka, 
soaneu emi mamahele neu Kristus tunga 
matetu na. 

11 Fla leo bee na, ita Aman Manetualain, 
ma ita Lamatuan Yesus, soi enok fe ami, 
fo ela ami hapu matongo mo emi! 

12 Fla leo beena Lamatua ka, tao na 
emi, boetai masue-malai ao, ma boetai 
sue-lai basa hataholi lala'ena, nalosa emi 
susue-lalaim ndia boetai tama nakandoo, 
sama leo ami susue-lalaim neu emi a. 

13 No enok ndia, neukose Lamatua 
ka natetea-nahehele emi dale ma, fo 
emi da'di malalaok, ma emi ta masala- 
masingo nai ita Aman Manetualain 
matan, nai lelek fo ita Lamatuan Yesus, 
Ana mai no basa hata fo ana da'di Ndia 
nuu nala. 

lTolano-tolanoo ngala lemin! Mate'e 

na, ami fe basa emi natutu'duk 
la'eneu emi muse maso'da tao leo beek 
fo, nandaa no Manetualain dale na. 
Memak emi maso'da leondiak so. Tehu 
besak ia, no Lamatuak Yesus koasa na, 
ami moke manseli, ma ami makaseti 
emi, fo ela emi boetai sanga enok seluk, 
nai basa dede'ak sila la dalek. 

2 Nana emi bubuluk basa natutu'duk- 
natutu'duk fo, ami fe basan neu emi, 
ninik Lamatuak Yesus koasa na so. 

3 Manetualain hihii-nanaun nde ia: 
Manetualain nau, fo ela emi so'da ma 
da'di Ndia nuu hehelin, malalaok ma 
madook ao ma neme basa tatao-nono'i 
sosoa-piaok lala'ena mai. 

4Tou kala esa-esak, muse bubuluk, 
naso'da tao leo beek no saoina na, fo 
ana tao namahoko Manetualain dale na, 
ma hataholi daebafa ka dale na boe. 

> Boso tunga ka'da emi dale hihii ma, 
fo makaseti saoina ma tunga ka'da emi 
nasa sasaok mana masuu ma, nana 
hataholi fo ta nalalelak Manetualai na, 
tatao-nono'in leondiak. 

6 Nai basa tatao-nono'ik sila la dalek, 
emi boso ke'dindiu do tao mangalauk neu 
emi tolanoo ma do tipu dain. Makahulu 
na ami fe basa emi nasnene'dak mae, 
neukose Lamatua ka huku hataholi mana 
tao-no'i tatao-nono'i masalak leo sila 
kala. 

7 Manetualain ta nalo ita fo taso'da nai 
sosoa-piao ka dalek fa te, sue ka nde ita 
taso'da no malole, fo tao tamahoko dale 
na. 

8 Hataholi see ka nde, ana ta sipok 
nanolik ia la fa soona, ana ta tipa 
hataholi daebafak ndia fa te, ana tipa 
Manetualain fo mana fe emi Dula Dale 
malalao na, nde ndia. 

?Hu ka nde Manetualain nanoli basa 
emi de, emi masue-malai ao so, de ta 
paluu ami fe seluk emi susulak, fo ami 
manoli emi so'on. 

10Nana emi matu'du basa susue-lalaik 
ndia neu emi tolanoom manai Makedonia 
la so. Tehu tolano-tolanoo ngala lemin, 

ami moke manseli, fo ela emi so'da ma, 
ana da'di malole seluk bai. 

11 Sanga enok fo maso'da pe'daom, fo 
boso meu sese'do-babalik nai hataholi 
fe'ek dede'an dale. Ela leo bee na, emi 
tunga sanga emi so'da ma, sama na leo 
makahulu na, ami mafa'da basan neu 
emi so. 

12 Metema emi maso'da leondiak 
soona, emi ta mamahena hataholi so'on, 
ma hataholi fo ta lamahele Kristu sa, 
neukose ala fe ha'da-holomata neu emi. 

13 Tolano-tolanoo ngala lemin! Ami 
nau emi bubuluk matalolole, hata da'di 
soaneu hataholi mana mate basa kala: 
fo ela emi dale ma boso he'di sa, sama 
leo hataholi fo ala ta lamahena leo 
lakabubua lo Manetualai na fa. 

14 Ita tamahele Yesus maten, ma 
naso'da falik so. Hu ndia de, ita boeo 
tamahele, neukose Manetualain tao 
naso'da falik basa hataholi kamahehele 
mana mate basa kala, fo sue ka nde 
laso'da sama-sama lo Yesus. 

15Besak ia, ami nau mafa'da emi, 
hata fo Lamatua ka nanoli-nafa'dan, 
la'eneu dede'ak ndia, nae leo ia: Nai 
lelek fo Lamatuak Yesus fai mama'i na 


1 TESALONIKA 4.16-5.2 13 


te, hataholi mana mate makahulu kala, 
lakahuluk leme ita hataholi bei maso'da 
kala. 

16 Mahani te, neukose ata nusa so'da 
kala malanga na, naloo napane'e ma 
Manetualain pupuu na, nanapuuk da'di 
ta'du-tana esa. Soona, Lamatuak Yesus 
kona neme nusa so'da ka mai, ma 
hataholi kamahehelek mana mate basa 
kala, neukose Manetualain tao naso'da 
fali kasa lakahuluk. 

17 Basa ndia soona, ita bei maso'dak 
nai faik ndia, ita sama-sama to hataholi 
sila la fo, teu tatongo to Lamatua ka nai 
ko'as lain nai lalai, fo ita leo to Lamatua 
ka, losa dodoo na. 

18 Hu ndia de, ela leo bee na, emi esa 
natetea-nahehele esa dale na, ninik 
dede'ak ia la. 

lTolano-tolanoo ngala lemin! Ta 
5 paluu ami sulak seluk fe emi susulak 
so'on, la'eneu faihi'da fai na nandaa, fo 
basa dede'ak sila la, ala da'di. 

2Nana emi bubuluk basan no 
mangale'dok, Lamatua ka fai mamain 
ndia, sama na leo nakodaa ana mai nai 
fai le'odae na. 

3Nai faik fo hataholi a nafa'da nae, 
basa hata lala'na neenee-lino linok ma 
malole mesa-mesan soona, nai faik ndia 
nde, susa-soe a, ana mai no kaiboik 
fo tuni-ndeni nalas, sama leoinak esa 
nameda he'di bobongik, nai lelek fo ana 
sanga bongi a. 

4Tehu emi ta nde hataholi fo, naso'da 
nai makahatu ka dalek, fo faik ndia tao 
nanggenge kana, sama leo nakodaa fai 
mamai na. 

> Nana emi basa-basa mala nde bee 
na, hataholi fo naso'da nai mangale'do 
ka dalek: nai fai lele'do na. Ita ta ta 
nde hataholi fo, naso'da nai makahatuk 
dalek, nai fai le'odae na fa. 

SHu ndia de, ita bole sungu-sungu 
mesan, sama leo hataholi fe'e kala 
fa. Ita muse tanea matalolole, ma ita 
dudu'a-aafin, muse magale'dok. 

7 Hataholi mana sungu ka, ana sungu 
nai fai le'odae na, ma hataholi mana 
mafu ka, ana mafuk nai fai le'odae na 
boe. 

8Tehu ita nde bee na, hataholi fo 
naso'da nai mangale'do ka dalek, nai fai 
lele'do na: hu ndia de, ita dudu'a-aafin 
boeo, muse mangale'dok. Ita muse 

tamahele tahele Lamatua ka, ma sue-lai 
hataholi fe'ek, boema tamahena no 
namahehelek tae, neukose Manetualain 
soi-tefa na ita. Ndia nde tee-tafa fo 
nasulu-nahapa ita, nai lelek ita laban 
makahatu ka. 

9 Manetualain hele ita, fo ta sue ka nde, 
Ana huku ita fa, te sue ka nde, Ana 
soi-tefa ita, tunga ita Lamatuan Yesus 
Kristus 

10 Ana mate soaneu ita, fo neu fai 
mamai na ta bubuluk ita beitaso'da do, 
ita mate so ita hapu taso'da sama-sama 
ton. 

11 Hu ndia de, ela leo beena emi esa 
nanoli-nafa'da esa, ma esa natetea- 
nahehele esa, sama leo besak ia, emi 
tao ka. 

12 Tolano-tolanoo ngala lemin! Ami 
manoli-mafa'da emi, fo daenga emi 
fe ha'da-holomta neu hataholi mana 
maue-male'di fe emi, fo nde hataholi 
fo Lamatua ka hele basas, soaneu 
lauli-lalanga ma lanoli-lafa'da emi a. 

13 Taos no ha'da-holomata ma no 
susue-lalaik, nana emi mafandele 
hataholi sila ue-le'din soaneu emi a. 
Maso'da no mole-dame tatas esa. 

14 Tolano-tolanoo ngala lemin! Ami 
moke boe, fo daenga manoli-mafa'da 
hataholi mana pela-bale kala: matetea- 
mahehele hataholi mana bii-mamta'u 
kala: tulu-fali hataholi mana paluu 
tutulu-fafalik, ma boso haelai mamanasa 
hataholi. 

15Manea matalolole, fo boso nalosak 
nggelok balas mangalauk neu nggelok. 
Sanga enok, fo daenga esa tao malole 
neu esa nakandoo, ma neu basa hataholi 
lala'ena. 

16 Fla leo bee na, emi mamahoko tataas 
esa, 

17 ma hule-haladoi tataas esa. 

18 Nai basa dede'ak lala'ena dalek, 
ela leo beena emi moke maksai neu 
Manetualain, nana tatao-nono'i leondia 
ka nde, Manetualain nau emi tao-no'i 
nana, nana maso'da da'di esa moo 
Lamatuak Yesus so. 

19 Boso fuu misa Dula Dale ka. 

20 Boso heheta-aa'i hala-kokolak fo 
Manetualain Dula Dale na nafa'dan neu 
emi a. 

21 Emi muse palisak besa-besa mo basa 
hata lala'ena, fo bee ka nde malole a 
soona, muse tunga ka nde ndia. 

22 Tehu madook emi ao ma, neme basa 
tatao-nono'i mangalau mata-matak 
lala'ena mai. 

23 Manetualain nde fe ita mole-dame 
ndia. Ela leo bee na, Ana tao na emi, 
te'e-te'e maso'da ka'da soaneu Ndia 
mesa kana. Ami hule-haladoi, fo ela leo 
bee na, nanea emi dale nakababale ma, 
dudu'a-aafim, ma emi tatao-nono'im, ta 
hapu sala-singok faa anak boen, nai faik 
fo ita Lamatuan Yesus Kristus fafali ma'i 
na. 

24 Manetualain fo mana maloo basa emi 
a, neukose Ana tao natetu basa dede'ak 
sila la, nana Manetualain mana lilinekak. 

25 Tolano-tolanoo ngala lemin, 
hule-haladoi fe ami! 

26 Matete'aok no susue-lalaik, sama leo 
hataholi Kamahehele ka. 

27 No Lamatua ka koasa na, au oke 
anseli, fo ela emi lees susulak ia, neu 
basa tolanook fo, emi namahehelek esa. 

28 Fla leo beena, ita Lamatuan Yesus 
Kristus fe baba'e-papalak neu emi. 
Ha'da-holomata neme ami, Paulus 


2 Tesalonika 


1 Tolano-tolanoo salanik manai 

Tesalonika, fo Amak Manetualain ma 
Lamatuak Yesus salani nala lemin! Ami 
fo Paulus, Silas ma Timotius, 

2 ami mamahena, ela leo bee na, Amak 
Manetualain ma Lamatuak Yesus Kristus, 
fe baba'e-papalak ma mole dame neu 
emi. 

3Tolano-tolanoo ngala lemin! Ami 
muse moke makasi tataas esa neu 
Manetualain, hu ka nde emi. Ma memak 
nandaa ami tao leondiak, nana emi 
boetai mamahele neu Kristus, ma emi 
boetai masue-malai ao. 

“Hu ndia de, tao le'e de ami kokolak 
la'eneu emi, nai lelek fo ami meu 
donge-dama Manetualain salani nala. No 
namahokok, ami tuis tao tao leo beek 
de, emi mamahele mahele Kristus, nai 
fefepa-lili'uk ma doidosok fo emi la'oladi 
kala dalek. 

> Emi hapu doidosok sila la, hu ka nde 
Manetualain Daebafa Beu na. Hu ndia 
de, emi mandaa masok leo dalek meu. 

6 Neukose naketu-nala'di tunga matetu 
ha, ma neukose Ana balas doidosok neu 
hataholi mana tao doidoso emi a. 

/Boema ba'eneu emi fo mana doidosok 
besak ia la ma ami boe neukose 
Manetualain tao namalola ita basa tala 
dale nala, nai faik fo Lamatuak Yesus no 
ata nusa so'dan mana koasa nala, leme 
nusa so'da ka mai, fo latu'du ao nala, 

8 hai ha'i mana pila lo'a-lo'a ka dalek. 
Ana mai soaneu Ana huku hataholi 
fo ala ta taoafik neu Manetualain 
nanoli-nafa'dan, boema hataholi fo so'da 
nala ta nandaa no ita Lamatuan Yesus 
nanoli na fa. 

9 Neukose Manetualain huku hataholi 
sila la, fo ala doidoso losa dodoo na. 
Neukose hataholi sila la, nanatapa henik 
leo deak leu fo, ala doo ka leme Lamatua 
ka no koasa matua-mademan mai. 

10 Basa sila la, neukose ala da'di nai faik 
fo Ana mai, fo basa hataholi kamahehele 
kala lamatutua-lamadedeman ma ala 
fe ha'da-holomata neun. Emi boeo, 
neukose nai Manetualain hataholi 
kamahehelen sila la dalek, nana emi 
mamahele halak fo, ami tui-bengan neu 
emi a. 

11 Hu ndia de, ami hule-haladoi tataas 
esa fe emi. Ami hule-haladoi neu 
Manetualain fo ela emi hapu maso'da 
tunga hihii-nanaun, hu no dede'a ka 
nde ndia de, nalo emi. Ela leo bee na, 
Manetualain koasa na, tao natetea- 
nahehele emi, fo ela emi tao-no'i dede'a 
malole. Manetualain koasa na boeo, 
sama-sama no emi fo, emi tao-no'i 
tatao-nono'i mateu-mandaak, hu ka nde 
emi mamahele Kristus. 

12 No enok ndia fo, emi mamatutua- 
mamadedema ita Lamatuan Yesus, ma 
Yesus boeo, namatutua-namadedema 
emi, nana ita Manetualain ma Lamatuak 
Yesus Kritus dale malole na. 

1 La'eneu ita Lamatuan Yesus mamai 

na, ma la'eneu manda'dik esa nae, 
neukose Ana tao nakabubua ita to Ndia, 
au oke ela leo bee na, 

“boso no lai-laik, emi mapangamak 
do emi susa, nana emi mamanene hala 
tutui ka nae, Lamatuak Yesus fai mamai 
na, ana losa so. Nana fafakama tutuik 
ndia, ana da'di neme nabi la lafa'da 
ela dede'ak ndia, do fafakama ana 
da'di neme nanolik esa mai: do bole 
da'di, hataholi nggelok lafa'da lae, ami 

sulak hai dede'ak ndia, nai ami susulam 
nggelok dalek so. 

3 Leomae leo beek boeo, boso nau 
haaholi ke'di ndiu emi. Nana faik ndia 
beita losa fa te, hapu dede'ak de'u bee, 
ala da'di lakahuluk: Soona neukose 
hataholi ba'u ka fali deak fo, lalelesi 
Kristus; Boema Hataholi Mangalauk fo 
nananafa'da basak, tao leo bee o ana 
masok leo tasi ha'ik dale neu a, neukose 
ana to'da mai. 

4Ma neukose ana laban Manetualain, 
ma ana manaku nae, ndia nanuu koasa, 
lenaheni basa dula dale mangalauk fo, 
hataholi daebafa ka sene-do'o kasa. 
Lena-lenak, neukose nangatuuk neu 
Lamatua ka Uman dale fo nafa'da nae, 
Manetualain nde ndia. 

SMafandendelek te, au afa'da hai 
dede'ak sila la neu emi, ndek makahulu 
na, au bei sama-sama o emi a. 

6 Boema emi bubuluk, bee ka nde besak 
ia, bei napangge na basa sila la de, ala 
beita da'di fa. Ela neu faik fo Manetualain 
naketu basa ka soona, neukose Hataholi 
Mangalauk ndia, ana to'da mai. 

7 Emi bubuluk mae, Hataholi Mangalauk 
fo mana tao tatao-nono'i mangalauk 

ndia, ana mulai tao-no'i no nafufunik, 
hana hapu hata esa napangge nan. 
Tehu mahani te, metema fai na 

losa fo Manetualain tipa heni mana 
mapanggenggeek ndia soona, 

Ŝbesa ka Hataholi Mangalauk ndia 
nananitak. Tehu metema Lamatuak 
Yesus mai soona, Ana taonisa Hataholi 
Mangalauk ndia, ninik ani hahae na. 

Ma neukose nanatao nakalulutuk ninik 
Lamatua ka mamai mandela-masa'a na. 

9 Neukose Hataholi Mangalauk ndia, 
ana mai no koasa matua ina esa, neme 
Nitu a mai. Neukose ana tao manda'di 
beu mata-mata kala, ma dede'a matua 
ina fo, henuk no ke'dindiu ka. 

10 Ana pake basa ke'dindiu mangalauk 
lala'ena, fo ana ke'dindiu hataholi fo, 
ala ta nau sipok hala ndoos maneme 
Manetalai na mai. Neukose mate basa 
hataholi sila la, nana ala ta nau lamahele 
halak fo manini so'dak ndia fa. 

11 Hu ndia de, Manetualain haitua koasa 
esa neu fo, ana tao nalas latofa-latalak, 
nalosa lamahele neu hata fo, ta ndoo sa 
fa. 

12 Mate'e na, basa hataholi fo ala hii tao 
sala-singok, ma hataholi fo ala ta nau 

lamahele dede'a ndoos ndia fa soona, 
neukose nanahukuk. 

13 Tolano-tolanook fo Lamatua ka 
sue-lai ka lemin! Ami muse moke makasi 
makandoo neu Manetualain soaneu 
emi, nana neme makasososa na mai, 
Manetualain hele basa emi, fo Ana 
soi-tefa na emi. Dede'ak ndia ana da'di 
neme hata fo, Manetualain Dula Dale na 
tao-no'in neu emi, fo Ana tao emi da'di 
Manetualain hataholi kamahehelen fo 
malalaok, ma hu ka nde emi mamahele 
hala ndoos, fo maneme Manetualai na 
mai. 

14Hu no dede'a ka nde ndia de, 
Manetualain nalo emi tunga Hala Malole 
fo ami tui-bengan neu emi a. Manetualain 
nalo emi nanahu, Ana nau fo ela emi 
hapu mame'da mita ita Lamatuan Yesus 
Kristus matua-mademan. 

15 Hu ndia tolano-tolanoo ngala lemin! 
Mapadeik matetetu ma ho'u mahele 
nanolik fo, ami manoli emi kala, nau nai 
lelek fo ami tui-bengan neu emi, do nai 
susula makasososak fo, ami sulak fen 
neu emi a. 

16 Fla leo bee na, ita Lamatuan Yesus 
Kristus ma ita Aman Manetualain, fe emi 

kokoe-nanasik, ma natetea-nahehele 
emi dale ma, fo ela emi hapu tao-no'i 
ma tui-benga hata fo malole. Hu ka 
nde Manetualain sue-lai ita, ma hu ka 
nde dale malole na de, Ana tao na ita 
tatea-tahele, boema ita tamahena ka'da 
hata fo malole. 

17 (2:16) 

lTolano-tolanoo ngala lemin! Au 

oke emi hule-haladoi soaneu ami. 
Hule-haladoi, fo ela Lamatua ka dede'a 
kokolan nakapepela nakandoo no lai-laik, 
ma ala sipo kana no malole, sama leo 
makahulu na emi boe. 

2 Hule-haladoi boe, fo ela Manetualain 
po'i ami neme hataholi mangalau kala 
mai. Nana hataholi ba'u ka lamanene 
halak ndia, tehu ta basa hataholi sila la, 
lamahele fan. 

3Tehu Lamatua ka, mana lilinekak. 
Neukose natetea-nahehele emi, ma 
nasulu-nahapa emi neme Hataholi 
Mangalauk ndia mai. 

4Ma ami mamahele te'e-te'e, Lamatua 
ka nde tao na ami mamahele emi tao-no'i 
ma neukose emi tao-no'i makandoo, 
hata fo ami madenun neu emi a. 

> Ela leo bee na, Lamatua ka hela-nole 
emi, fo daenga emi boetai malelak 
Manetualain susue-lalain neu emi a, 
boema Kristus fe emi be'ibalakaik fo 
emi hapu makatatakak nai basa dede'ak 
lala'ena dalek. 

6 Tolano-tolanoo ngala lemin! No 
Lamatuak Yesus Kristus koasa na, ami 
moke neu emi, fo madook ao mala neme 
basa hataholi mana pela-bale kala mai, 
ma hataholi fo ala ta tunga nanolik fo 
ami manoli sala fa. 

7 Emi nde bubuluk mae, emi muse 
maso'da sama leo ami. Nai lelek fo ami 
bei nai emi tala'da, ami ta pela-bale fa. 

ŜAmi ta mi'a-minu hiik hataholi 
nana'a-nininun fa. Te lele'do-le'odaen, 
ami puse ma titi no ue-le'di sa, fo daenga 
ami boso tao susa emi esa boen. 

9 Ami tao leondiak, nana ta hu ka nde 
ami ta manuu hak soaneu ami makaseti 
emi fo tulu-fali ami fa te, hu ka nde ami 
nau da'di natutu'duk esa soaneu emi. 

10 Nai lelek fo ami bei nai emi tala'da, 
ami fe emi nakanenete ka nae, "Hataholi 
fo, ana ta nau naue-nale'di fa soona, ta 
bole na'a-ninu fa." 

11 Ami kokolak dede'ak ia, nana ami 
mamanene lae, hapu hataholi la lai emi 
dalek, ala pela-bale. Ala ta nau tao hata 
esa boen, te langa nala lakadoto lo ka'da 
hataholi fe'ek ito-ato nala. 

12 No Lamatuak Yesus koasa na, ami 
paleta hataholi sila la, ma ami fes 
nasanene'dak, fo ela laue-lale'di, soaneu 
ala tunga sanga aon, sila so'da na. 

13 Tehu ba'eneu emi soona, emi boso 
pela-malua tao-no'i tatao-nono'i malole 
a. 

14 Fafakama neukose hapu hataholi ta 
nau tunga hata fo ami mafa'dan nai 
susulak ia dalek fa. Soona, ia'akouk 
hataholi matak leondia ka, ma boso 
leomapalasa moon, fo daenga ana mae. 

15 Tehu boso taon da'di musu: ka'da 
manoli-mafa'dan sama leo tolanoo ka 

16 [amatua ka nde bee na, ita oe mata 
so'da-mole na. Ela leo bee na, Ana fe 
so'da-molek neu emi, nai basa dede'ak 
lala'ena dalek. Ela leo bee na, Lamatua 
ka no emi basa-basa mala. 

17 Nate'ak neme au fo Paulus. Au mesa 
nga nde sulak nate'ak ia. Au sulak ta'du 
ia, neu basa au susula ngala. 

18 Fla leo bee na, ita Lamatuan Yesus 
Kristus ba'e-pala emi basa-basa mala. 
Ha'da-holomata neme ami, Paulus 


1 Timotius 


1 Timotius, au ana ndoong fo nai 

Lamatua ka dalek! Susulak ia, 
neme au Paulus, fo Kristus Yesus 
ana nadedenun. No Manetualain, fo 
ita Manen Mana Fe So'da na, ma no 
Yesus Kristus fo ita tamahehena ka 
paleta na, de au oke, Ela leo bee na, 
Amak Manetualain, ma ita Lamatuan 
Yesus Kristus, Ana fe baba'e-papalak, 
susue-lalaik ma mole-dame neu emi. 

2 (1:1) 

3 Au nau o leo mahele meme Efesus, 
sama leo makahulu na, au afa'da basa 
o, ndek au u leo Makedonia u a. Nana 
nai Efesus, hapu hataholi de'ubee, ala 
tui-benga nanoli masa kala, de o muse 
mafa'da hataholi sila la, fo ala hahae 
tui-benga nanolik sila la. 

4Mafa'das fo daenga, ala hahae kokolak 
la'eneu dede'a me'iafek, ma tutui 
momoli-dada'di manalu ina sila la. Nana 
basa sila la, lini ka'da nasi'da-naba'ek 
mesa kana, te ta lini nafofo'ak soaneu 
Manetualain dale tutu'un, fo hapu 


1 TIMOTIUS 1.5-9 2 


lalela kasa, tunga ka'da namahele neu 
Manetualain. 

> Au nanoli-nafa'dang ndia, tetee- 
tutu'dan nde, ela leo bee na, hataholi 
a dale na balisi ma dale nakababale na 
malalaok, boema namahele te'e-te'e neu 
Lamatua ka, fo no enok ndia, ala hapu 
lasue-lalai ao. 

6 Hapu hataholi nggelok, ta laso'da 
leondiak so'on, ma mopos lai nale'a- 
napili sosoa-ndandaa ta ka dalek. 

7 Ala nau da'di mese agama, te se'kona 
ta lalelak matalolole do lamahele 
te'e-te'e neu dede'ak fo, lafa'dak ndia fa. 

8 Ita bubuluk tae, agama hoholo-lalanen 
ndia, nde bee na malole, metema tungan 
no matetu na. 

9Ita muse tafandendelek te, ala ta tao 
hoholo-lalanek sila la, soaneu hataholi 
mana tunga hoholo-lalane kala fa, 
tehu soaneu hataholi mana la'olena 
hoholo-lalane kala, basa hataholi mana 
tao tatao-nono'i mangalau kala, hataholi 
fo ana ta lili neka neu Lamatua ka fa, 
hataholi masala-masingo kala, hataholi 
agama ta kala, hataholi mana tunga 
daebafa ka hihii-nanaun, hataholi mana 

taonisa inan do aman, ma basa hataholi 
kanisak lala'ena, 

10 soaneu mana sosoa-piao kala, touk 
sao seluk touk, hataholi mana mamanako 
neok, masapepeko-masandandali kala: 
mana sakasii pepeko kala, ma su'di see 
fo, tatao-nono'in ta nandaa no nanoli 
ndoo sa fa. 

11 Nanolik sila la, hapus nai au tui-benga 
Hala Malole a dalek, fo nde Manetualain 
fo matua-madema, ma nanakoa-kiok 
ndia, Hala Malole na. 

12 Au oke makasi neu ita Lamatuan 
Yesus Kristus, hu ka nde Ana fe au 
be'i-balakaik fo au alalau-aoonon, nana 
nafa'da nae, au andaa soaneu bela ba'uk 
ndia, 

13 eomae makahulu na, au tao 
anggenggeo na'de na, au fepa-li'un 
boema au akamumulu-akamamae kana. 
Tehu Manetualain sue-lai au, nana lelek 
ndia, au beita amahele fa de, au ta 
bubuluk hata fo au taok ndia fa. 

14Ma nakalenak bai, ita Lamatua na, 
Ana fe la'iesak susue-lalain neu au. Ana 
fe au be'i balakaik, fo au amahelen, ma 
au sue-lai au nonoo hataholi ngala. Ana 

fe, be'i balakaik ndia neu basa ita fo 
manda'di esa to Kristus Yesus a. 

15 Dede'ak ia, tete'e ka la'en hu ndia 
de, nandaa sipo kana ma tamahelen no 
dale katema tuak: "Kristus Yesus mai 
leo daebafak ia mai, fo Ana soi-tefa 
na hataholi masala-masingo kala." Ma 
au nde hataholi masala-masingok fo, 
mangalauk nanseli a. 

16 Tehu neme enok ndia mai de, 
Manetualain sue-lai au, fo ela basa 
hataholi la lita, Kristus Yesus ta haelai 
namanasa au fo, hataholi masala- 
masingok ia. Fo dede'ak ia, ana da'di 
natutu'duk esa, soaneu basa hataholi fo, 
neu fai makabuin besa ka lamahele neun 
na, ala hapu so'da matetu ka, ma mana 
ketu basa ta ka. 

17 Manetualain fo Manek neu basa le'do 
fai manalu a, nandaa fen ha'da-holomata 
ma koa-kion tataas esa, nana Ndia nde 
mana ketu basa tak, fo ta nananitak, ma 
ka'da kisak! Amin. 

18 Timotius, au ana ngonei! Au fe o bela 
ba'uk ia, nana au afandele nabi la, ala 
tui-benga Manetualain hala hehelu na, 
nai salani ka dalek, la'eneu o ao ina ma. 
Ela leo bee na, hala heheluk ndia, ana 

da'di tua-lepa nai o ue-le'di malolem 
ndia dalek. 

19 Malalau-maoono no ho'u mahele 
namahehele ndoo sa, ma dale malalao 
ka. Hapu hataholi nggelok, ta lamahele 
dale nakeketu nala fa, de nalosa 
namahehele nala lakalulutuk. 

20 Hataholi sila la nggelok nde, 
Himeneus no Aleksander. Hataholi 
kaduak sila la, au hukus ninik au fe 
duas leo nitu a neu, fo ela duas hahae 
lakamumulu-lakamamaek Manetualain. 

! Makasososa na, au oke anseli, fo 

ela o manoli salani kala, dokodoe 
ma hule-haladoi, boema loke makasi 
neu Manetualain, soaneu basa hataholi 
lala'ena: 

2soaneu mane-mane kala, ma basa 
hataholi mana ho'u koasa lala'ena. Moke 
fo ela ita taso'da no nee nee-lino linok, 
mole-dame soaneu Manetualain, no 
ha'da-tatao matetu-mandaak. 

3Ndia nde malole ma nandaa no 
Manetualain, fo ita mana Soi-Tefa na, 
dale na. 

4Ana nau, fo ela basa hataholi lala'ena 
hapu so'dak, ma lalelak eno ndoo sa. 

"Nana, hapu ka'da Manetualain esa 
mesa kana, ma hapu ka'da hataholi esa 
mesa kana nde da'di hataholi tala'dak, 
soaneu Manetualain no hataholi daebafa 
ka, fo nde Kristus Yesus. 

6 Yesus Kristus ia, hataholi daebafak 
esa, fo Ana fe heni ao ina na, soaneu 
Ana soi tefa na basa hataholi lala'ena, 
leme sala-singo nala mai. No enok ndia, 
Manetualain naketu la'e fai na nae, Ana 
nau basa hataholi lala'ena, hapu so'dak. 

7 Hu ndia de, nadenu au u leo hataholi 
ta Yahudi la, fo au tui-benga fes, halak 
la'eneu namahehele ka, ndoo na. Fo au 
afa'dak ia nde bee na, tete'e ka, au ta 
pepeko fa. 

8 Au nau, fo ela su'di nai mamanak bee 
ndia boe, basa tou kala hule-haladoi no 
dale malalaok, boso no nasa-meluk do 
nale'a-napilik. 

9 Ela leo beena, basa ina kala bubu'u- 
dada'a ao ina nala no mandaa na, ma 
ala pake-nggao no ha'da-holomata. Ala 
boso nggute adudodoki langa doo nala, 
do pake lilo pila poemata, do ala pake 
bua lo'a kabeli ina la. 

10 Te ela leo bee na, ina kala bubu'u- 
dada'a ao ina nala, ninik tatao-nono'i 

malole, fo besa ka nandaa ba'eneu inak 
fo, lamahehele neu Manetualai na. 

11 Ina kala muse lanoli no pe'dao nala, 
ma tunga paleta. 

12 Au ta nau ina kala lanoli do ala paleta 
tou kala fa: muse ala pe'dao nala. 

13 Nana Manetualain nakadada'dik 
hataholi makasososa ka nde Adam, de 
besa ka Hawa. 

14Boema nitu a ta ke'di ndiu Adam fa, 
te ana ke'di ndiu ka nde ina ka dei, de 
nalosa ana la'o lena Manetualain paleta 
na. 

15|eomae leondiak boe, neukose ina 
ka hapu so'dak, nana ana bongi anak: 
sa'di no dale nakaloe aok, namahele 
nahele Kristus, ma ana sue-lai nahele 
hataholi fe'ek, ma naso'da malalaok neu 
Manetualain. 

lDede'ak ia, memak tete'e ka 

la'en. "Hataholi fo ana nau da'di 
mauli-malanga salani ka, hataholi ndia 
ana hele tatao-nono'ik esa, beli na seli." 

ZMauli-malanga salanik esa, muse 
hataholi bu'u-ba'e tak, saon ka'da esa, 
nakatatakak nala dale na, manatee 
tenok, ma mana ito-ato malole; ana nau 
sipok hataholi leo uman neu, ma nanoli 

nalelak hataholi: boso hataholi mana 
mafuk ala lalu: 

3 ana ta hii natutu-nafepa fa. Te hataholi 
ndia, hala-kokolan mangana'uk, ana hii 
ka'da mole-dame. Ana ta bole tene peta 
doik fa. 

4Muse ana ito-ato nalelak uma loon no 
malole, ma nanoli ana nala, fo ala tunga 
paleta na, ma ala fe ha'da-holomata 
neun. 

> Nana metema hataholi esa, ta ito-ato 
nalelak uma loon fa soona, neme bee mai 
a, ana hapu ito-ato nalelak Manetualain 
hataholi kamahehele nala? 

6 Hataholi mauli-malanga salanik esa, 
ta bole hataholi fo, besa ka ana da'di 
hataholi salanik fa, nana neukose 
hataholi ndia, ana da'di hataholi mana 
koaok, fo nanasoo-supak, sama na leo 
makahulu na Nitu a boe. 

7 Hataholi ndia, na'de na ta 
nanggenggeo nai lau na dalek fa: 
nana metema ta leondiak fa soona, 
neukose hataholi la lakamumulu- 
lakamamae kana, fo ana tu'da leo Nitu 
a, hihi'in dale neu. 

8 Mana tulu-fali salani ka boeo, muse 
hataholi malole, ma ana tao tunga ka'da 

ndoo na; ana ta tene peta doik, ta 
maninu ala lalu fa. 

9 Muse ala ho'u lahele, hataholi salani 
ka namahehelen fo Manetualain nanoli 
kala, no dale matetuk. 

10 Fla leo bee na, palisak makahulu 
kasa, fo metema tete'e ka, bu'u-ba'e ta 
kala soona, besa ka fes lalalau-laoono 
nai salani ka dalek. 

11 Hataholi sila, saoina nala boeo, muse 
hataholi malole, boso hataholi mana tui 
dede'a pe'dak. Muse lakatatakak lalelak 
ao ina nala, ma ala tao tunga ka'da ndoo 
na, nai basa dede'ak lala'ena dalek. 

12 Hataholi mana tulu-fali salani ka, 
muse saon ka'da esa. Muse ana ito-ato 
nalelak ana nala ma uma loon no malole. 

13 Hataholi mana tulu-fali, no malole 
nai salani ka dalek, neukose nanafe 
ha'da-holomata, ma ana boetai napalani 
kokolak la'eneu sila namahehele na, neu 
Kristus. 

14 Au amahena, ta doo ka so'on te, 
neukose au ne'i donge-dama o. Leomae 
leondiak boe, au sulak fe o susulak ia, 

15 fo ela metema, au bei akamama'ak 
au nene'i nga boeo, o bubuluk basa 
tao leo beek fo, ita muse taso'da 

sama leo Manetualain tei dalen, fo nde 
Manetualain hataholi kamahehelen fo 
maso'dak. Salanik leondia ka nde, sama 
na leo dii mana tia-tobak esa, fo ana 
tia-toba nahele Manetualain nanoli ndoo 
nala. 

16 Ta hapu hataholi esa boen, hapu 
nalelesi nae, basa nanolik fo Manetualain 
natu'du kala nde bee na, tete'e ka: 
Natu'du ao ina na, sama leo hataholi 
daebafa ka. Manetualain Dula Dale na 
nafa'da nae, ndoos, boema basa ata nusa 
so'da kala litan. Tutui na, nanatui-bengak 
nai basa nggileo-bobongi kala tala'da, 
boema basa daebafa ka lamahelen, ma 
nanaso'uk leo nusa so'da ka neu. 

4 1 Manetualain Dula Dale na nafa'da 

no mangale dok nae, nai fai-fai mana 
mai ka te, hataholi nggelok fali deak fo 
lalelesi Kristus. Neukose ala tunga dula 
dale manga lau kala nanoli nala. 

“fo hataholi mana dea-dale 
masapepekok sila la nde tui-benga 
nana. Hataholi sila la, dale nala 
makahatuk so. 

3|anoli hataholi a fo ala boso saoana, 
ma laluli nana'a-nininuk nggelok. 

Te se'kona nana'a-nininuk sila la, 

Manetualain nakadada'di kasa soaneu 
hataholi kamahehele kala ma hataholi 
mana malelak Manetualain nanoli ndoo 
na, fo la'a-linu soona, ala hule-haladoi, 
loke makasi neu Manetualain 
4Manetualain nakadada'dik basa hata 
lala'ena malole. Hu ndia de, metema ita 
sipon no hule-haladoik ma toke makasi 
neu Manetualain soona, ta hapu hata 
nana nalulik esa boen. 

> Nana Manetualain dede'a-kokolan ma 
huhule-haladoi ka, tao nalalao basa hata 
lala'ena. 

6 Metema o manoli basa dede'ak 
sila la neu tolano kamahehele kala 
soona, o da'di Kristus Yesus malalau- 
maoono malolen. Boema o fufu'a-kakali 
makandoo o namahehele ma ninik 
Manetualain dede'a-kokolan fo ita 
tamahele ka, ma ninik nanoli ndoos fo o 
tungan dodoo basa ia so. 

7 Madook o ao ina ma neme tutui 
me'iafe sosoa-ndandaan ta kala mai. 
Boema manggate mamaso kasasasi. 

8Nanoli ao paa ka, sosoa-ndandaan 
ka'da faa anak mesa kana, tehu nanoli 
samane ka, sosoa-ndandaan ba'una seli 
nai basa dede'ak lala'ena dalek, nana isi 

na, hehelu balataak soaneu ita maso'dan 
nai besak ia ma nai fai mana mai ka. 

9 Dede'ak ndia memak tete'e ka, ma 
nandaa sipo kana, boema tamahele 
la'iesa kasa. 

10 Hu ndia de, ita sanga enok ma ita 
puselaipana no tatao-nono'i ka, nana ita 
tamahena neu Manetualain fo maso'dak 
ndia: Ndia nde tao naso'da basa hataholi 
lala'ena, nakalenak ba'eneu hataholi 
kamahehele kala. 

11 Manolis basa dede'ak sila la boema 
madenus fo ala tao tungan. 

12 Boso fe hataholi nakadadaek o, 
hu ka nde o bei muli soluk. Te ela 
leo beena, o da'di natutu'duk esa 
ba'eneu hataholi kamahehele kala, nai 
o dede'a-kokolam ma o ha'da tataom 
dalek, nai o susue-lalaim neu o nonoo 
hataholi ma dalek, nai o namahehelem 
neu Kristus Yesu sa dalek, ma nai o so'da 
malalao-malalafu ma dalek. 

13 Fo losa au ne'i te, o manoli matalolole 
Susula Malalao ka isi liin neu basa 
hataholi lala'ena boema mafa'das fo ala 
boetai manggate ka. 

14Boso mafandele henin fo pake 
Manetualain Dula Dale na fe o baba'e- 

babatin ndek lelek fo mauli-malanga 
salani kala lalaa lima nala neu o langam 
lai na, ma boso mafandele heni hata fo 
nabi la lafa'da elan soaneu o so'da ma. 

15 Tao-no'i basa sila la no o dale katema 
tua ma, fo ela basa hataholi la lita, o 
ue-le'dim nini buna-boa malole. 

16 Manea o ao ina ma, ma manea o 
nanoli ma boe. Ela leo beena, o lilineka 
mahele nai basa dede'ak sila la dalek, 
nana no enok ndia, neukose o moo 
hataholi fo lamanene o nanoli mala, 
hapu so'dak. 

1 Boso kokolak balakaik moo toulasi 

kala, te kokolak koe-koe moos, sama 
na leo o kokolak moo o amam nde ndia. 
Tao muli-solu kala da'di o tolanom, 

2 boema tao ina lasi kala da'di o 
inam, ma tao ana fe'oana kala, da'di 
o fa'di inanam. Taos no ha'da tatao 
matetu-mandaak. 

3 Fe ha'da-holomata neu inafalu fo 
te'e-te'e naso'da mesa kana. 

4Tehu metema inafalu bee maupu-anak 
soona, manoli-mafa'da upu-anan sila fo 
ala taoafik matalolole ina-ama bei ba'in 
sila la so'da na, nana sila muse balas 
sila ina ama bei ba'in, dale malole na. 

Tatao-nono'i leondia ka nde nandaa no 
Manetualain dale na. 

SInafalu fo te'e-te'e naso'da mesa- 
mesa kana, ma ta hapu hataholi 
mete-nakanae so'da na te namahena 
neu ka'da Manetualain soona, muse ana 
hule-haladoi lele'do-le'odaen fo noke 
tutulu-fafalik neme Manetualain mai. 

$Tehu inafalu fo ana nau naso'da nai 
ka'da namahoko-setelee ka dale ka, 
meten soona, bei naso'da tehu mana 
mate basak so. 

7 Manoli nanoli-nafa'dak ia la neu salani 
kala, fo ala boso tao sala-singok. 

8Tehu metema hapu hataholi ta 
nau mete-nakanae tolano ka'a fa'di 
nala, lena-lenak ana ta nau mete- 
nakanae uma isi nala fa soona, hataholi 
ndia nalelesi seluk namahehele na: 
de mangalau na lenaheni hataholi 
kamahehele ta kala. 

9Inafalu fo nandaa sulak na'de na 
leoinafalu la susulan dale neu a nde: 
inafalu fo teu na ta bole nai nee hulu dae 
fa, ana saoana ka'da la'iesa, 

10 inafalu fo ana tao malole nai basa 
dede'ak lala'ena dale ka nde: naka 
boboi ana nala no malole, namahoko 

sipok hataholi sungu nai uman, nalalau- 
naoono hataholi kamahehele kala, 
tulu-fali hataholi mana to'a ta kala, ma 
ana tao tatao-nono'i malole lupa-lupa 
kala no te'e-te'ek. 

11 Boso sulak inafalu bei muli solu 
kala leo susulak ndia dalek neu. Nana 
metema dale sasaoana nala lasuu soona, 
ala nau sao seluk, fo ta lamahele Kristus 
so'on. 

12 Soona ala tao salak ndia so. Nana 
lalelesi sila hala-hehelu na. 

13 Nakalenak seluk bai, ala tu'u-tapa 
heni le'do fain fo leu dakak hinga uma tai 
kala. Boema mangalau ina na nde, ala 
kokolak langgenggeo hataholi na'den, 
ma hataholi dede'an o, leu sese'dok leo 
dalek leu, boema ala kokolak dede'ak 
fo tunga ndoo na, ta nandaa ala kokola 
kana fa. 

14 Hu ndia de, au nau inafalu muli solu 
kala sao seluk fo ala hapu anak, ala 
ito-ato uma loon, fo ela ita musu noo 
na, boso hapu loak, tao langgenggeo ita 
na'de na. 

15 Nana hapu ina falu nggelok la'o sala 
de, ala tunga Nitu a so. 

16 Tehu metema ina salanik esa, nai 
tei dale na dalek hapu inafalu soona, 
muse ana tulu-falina nafalu ndia: boso fe 
salani kala mete lakanae inafalu ndia. Fo 
no enok ndia, salani kala hapu tulu-falina 
nafalu tolano ka'a fa'di ta kala. 

17 Mauli-malanga salanik bee metema 
nakalala'ok bela ba'un no malole soona, 
nandaa ana hapu ha'da-holomata, 
diku la'i dua, lena-lenak, hataholi 
mana manggate tui-benga ma mana 
manoli-mafa'da ka 

18 Nana nanasulak nai Susula Malalaok 
dale nae, "Sapi mana aa'i gandu ma, 
boso pole nggonggolo na," boema 
"Hataholi maue-male'di ka, nanuu hak 
sipo ngga'di na." 

19 Metema ala kalaak mauli-malanga 
salanik esa soona, boso sipo kalaak ndia, 
ta'da fe'e hapu sakasii dua do lena neme 
dua mai. 

20 Hataholi mana tao sala-singo ka, 
muse kena-ka'in nai basa salani kala 
matan, fo ela salani fe'e kala, ala bii. 

21 Nai Manetualain, Kristus Yesus ma 
ata nusa so'da nanahele kala matan, au 
oke fo ela o tunga basa nanoli-nafa'dak 

ia la no boso neo hataholi esa boen, ma 
boso metematak. 

22 Boso no lai-laik, o lalaa o lima ma neu 
hataholi esa langan lain, fo so'un da'di 
Lamatua ka malalau-maoonon. Metema 
hataholi fe'ek tao sala-singok soona, 
boso muu sese'dok nai sala-singok ndia 
dalek. Manea o ao ina ma fo ela malalaok 
nahele. 

23 Boso minu ka'da oe mesa kana: minu 
angol faa fo matoto'bi o tei dalem, nana 
nasi'a o mamahe'di. 

24 Hataholi nggelok sala-singon, 
nananaketu-nala'di beitaak, te litan no 
mangale'dok so. Tehu basa soona, besa 
ka lita hataholi nggelok sala-singon. 

25 Leondiak boe, tatao-nono'i malole a, 
litan tutik. Ma hata nananafuni ka, ta 
hapu lafuni lala fan. 

1 Hataholi Salanik mana da'di ata, 

muse ana fe ha'da-holomata neu 
tua na, fo daenga hataholi a boso tao 
nanggenggeo Manetualain na'de na, ma 
ita nanoli nala. 

2 Ata bee tua na hataholi salanik soona, 
boso nakasoe no tuan ndia, nana sila 
basa-basas hataholi salanik mesan. 

Te sila muse lalalau-laoono sila tuan 

ndia, no malole lena seluk bai, nana 
Manetualain sue-lai sila ma sila tuan 
ndia boe. O muse manoli-mafa'da basa 
dede'ak ia la lala'ena. 

3 See nanoli nanoli fe'ek neme nanolik 
ia la ma sila nanolin ndia, ta nandaa no 
ita Lamatuan Yesus Kristus nanoli ndoo 
na ma ita agama na nanoli na fa soona, 

4hataholi mana koaok ndia, boema 
ta nalelak hata esa boen! Mangalau 
na nde, ala hii ka'da latuik ma lale'a 
dede'a manda'di taa kala, fo ninini na 
nde, nape'da dale ka, nasi'da-naba'e 
ka, nakamumulu-nakamamae ka, dale 
ba'ihana ka, 

"fo nale'a-napili ka, ta hahae fa. 
Hataholi sila dudu'a-aafi nala lakale'o 
ma dudu'a-aafi nala, ta malole la so'on. 
Laedaenga lamasu'i neme agama mai. 

6 Memang agama nini hahapu matua 
ina, metema nai hataholi ndia dale 
nameme'da na, ndia hahapu-dadain sila 
la, dai so. 

7 Nana ita ta tini hata esa boen leo 
daebafa ka mai, boema ita ta tini hata 
esa boen, kalua neme daebafa ka mai fa. 

8 Hu ndia de, metema ita hapu ta'a 
pake soona, dai so. 

93 Tehu metema hataholi a nau namasu'i 
soona, ana tu'da leo sosoba-susu'dik 
dale neu, ana tu'da leo hihi'ik dale neu 
ma ana tu'da leo hihii-nanau nggoak 
mata-matak fo mana tao makalulutu ka, 
dalek neu. 

10 Nana neme dale he'di doi ka mai de, 
basa tatao-nono'i mangalau mata-mata 
kala, ala da'di. Hapu hataholi nggelok, 
ala usi ka'da doi ka de, ala ta nau tunga 
hataholi Salani ka nanoli nala so'on. Hu 
ndia de, doidoso ka tao nakalulutuk dale 
nala. 

11 Tehu Manetualain nuun o de, o muse 
madook ao ma neme basa dede'ak sila 
la mai. Sanga enok fo daenga o da'di 
hataholi ndoos nai Manetualain matan, 
boema fe o so'da ma neu Manetualain, 
ma mamahele Kristus, sue-lai o nonoo 
hataholi ma, matea-mahele nai doidoso 
ka dalek, ma heo hilum mangana'uk. 

12 Sanga enok te'e-te'e fo maso'da 
sama leo hataholi Salani ka, fo daenga 
o hapu so'da matetu ka ma mana ketu 
basa ta ka. Nana hu ka nde dede'ak ndia 
de, Manetualain nalo o ndek lelek fo o 
makaheik neme hataholi mafandii kala 
matan mae, o mamahele Kristus. 


1 TIMOTIUS 6.13-17 20 


13 Ma besak ia, nai Manetualain fo mana 
fe hahae maso'da ka neu basa hata 
lala'ena matan, ma nai Kristus Yesus 
fo mana mafa'da ndoos neme Pontius 
Pilatus mata na, au oke dede'ak esa nde 
ia neme o mai: 

l4Tunga basa paleta sila la no ndoos 
ma matetuk, losa faik fo ita Lamatuan 
Yesus Kristus fali ma'in. 

15 Manetualain nde naketu fai mamain 
ndia, nandaa no fai na.Ndia nde mana 
koasa kisak; Ndia mandela-masa'ak, 
Manek nai basa manek lala'ena, ma 
Lamatuak neu basa tuan lala'ena. 

16Ka'da Ndia mesa kana nde, mamate 
sa ta koasa nala fan; Naso'da nai 
ndela-sa'a ka dalek, fo ta hapu hataholi 
esa boen, deka no fan. Ma hataholi 
daebafak esa boeo, beita nitan la'iesa 
boen, do hapu nita hai son. Basa 
ha'da-holomata ma koasa ba'eneun, losa 
dodoo na! Tete'e ka. 

17 Ba'eneu hataholi kamasu'ik manai 
daebafak ia la, ela leo beena, mafa'das 
fo ala boso koao ma boso lamahena neu 
hata-heto mana sapu-lalok sama leo 
su'ibete sa. Sila muse lamahena neu 

ka'da Manetualain fo mana po'a-ngganga 
basa hata lala'ena fe ita, fo ta'a pake. 

18 Mafa'das fo latu'du tatao-nono'i 
malole nala nai basa dede'ak lala'ena 
dalek ma ala nau tulu-fali hataholi. 

19 No enok ndia, sila hapu lakaduduluk 
hata-heto soaneu sila maso'dan nai fai 
mana mai ka. Ma no enok ndia boe, de 
neukose ala hapu so'da mana ketu basa 
taa ka fo nde so'da matetu ka. 

20 Timotius ei! Manea matalolole, hata 
fo ala fen neu o a. Madook ao ma neme 
dede'a-kokola sosoa-ndandaa ta kala 
mai, ma hahae male'a dede'ak fo lafa'da 
sala-sala lo sosoa-ndandaan fo nde 
"Malela ka". 

21 Nana hapu hataholi nggelok lafa'da 
lae, sila hapu malelak ndia, nalosak ala 
la'ok sala leme hataholi Salani ka nanoli 
nala, fo makahulu na, sila lamahele nana 
so. Ela leo beena, Lamatua ka fe tolano 
kala, baba'e-papalak. Ha'da-holomata 
neme ami, Paulus 


2 Timotius 


1 Timotius fo au ana susue nga! Au, 

fo Paulus, au sulak fe o susulak ia, 
nana au amahena, ela leo bee na Amak 
Manetualain ma ita Lamatuan Kristus 
Yesus, fe baba'e-papalak, susue-lalaik 
ma mole-dame neu o. No Manetualain 
hihii-nanaun de, ala so'u au da'di Kristus 
Yesus hataholi nadedenun, boema 
nadenu au, fo au u tui-benga la'eneu 
maso'dak fo Manetualain helu ka. Ita 
hapu so'dak ndia, nana ita da'di esa to 
Kristus Yesus. 

2 (1:1) 

3 Au oke makasi neu Manetualain fo, 
au alalau-aoonon no dale katema tuak, 
sama na leo makahulu na, au bei ba'i kai 
ngala tao-no'i ka. Au oke makasi tataas 
esa neu Manetualain, nai lelek fo au 
afandele o nai huhule-haladoi ka dalek, 
leomae lele'dok do le'odaek ndia boe. 

4Au afandele o dale he'di ma. Hu ndia 
de, au ahiik alanseli, au atongo o o, fo 
ela au amahoko te'e-te'e. 

3 Au afandele o, nana o mamahele te'e- 
te'e neu Kristus, sama leo o beim Lois 
ma o inam Eunike, lamahele te'e-te'e 
boe. De au amahele o namahehele ma 
boeo, leondiak. 

6 Hu ndia de, au fe o nasanene'dak, fo 
ela o tao maso'da falik baba'e-babatik 
hehelik fo, Manetulain fe o, nai lelek fo, 
au lalaa au lima nga neu o langam lai na. 

7 Nana Manetualain fe ita Dula Dale ka, 
ana ta tao na ita da'di hataholi mana 
bii-mamata'uk fa. Te Manetualain Dula 
Dalen ndia nde, tao na ita tatea-tahele, 
ana tao na ita dale na henuk no 
susue-lalai ka, ma ita takatatakak ta ita 
ao ina na. 

8Hu ndia de, o boso bii-mae da'di 
sakasii la'eneu ita Lamatua na neu su'di 
see a, ma boeo boso bii-mae malelak 
au fo, hataholi nanahukuk, hu ka nde 
Lamatua ka. Te ela leo bee na, no 
Manetualain be'ibalakain de, o doidoso 
soaneu Hala Malole ndia. 

9 Manetualain soi-tefa nala ita, ma 
nalo ita, fo ela ita da'di Ndia hataholi 
kamahehelen. Ana tao leondiak nana, ta 
hu ka nde, hata fo ita tao-no'in fa, te hu 
ka nde, tunga dale tutu'u mesa na, ma 

susue-lalain, de ita tunga Yesus Kristus, 
te daebafak ia beita nananakada'dik fa. 

10 Boema besak ia, Manetualain natu'du 
susue-lalain ndia neu ita, ninik ita Mane 
Mana Fe So'da na fo Kristus Yesus mamai 
na. Yesus sengi mamate sa koasa na, de 
nini so'da mana ketu basa ta ka, tunga 
Hala Malole ndia. 

11 Soaneu tui-benga Hala Malole ndia 
de, Manetualain so'u au da'di Lamatua 
ka hataholi nadedenun ma mesen. 

12 Hu ndia de, au lu'a-lepa basa 
doidosok ia la, tehu au amahele ahele, 
nanahu au bubuluk te'e-te'e, see hataholi 
fo au amahelek ndia. Au amahele, hata 
fo Ana fe basan neu au ndia, nanea 
nabe'in, losa Fai Mate'e ka. 

13 Tunga te'e-te'e neu nanoli ndoos fo, 
au fe basan neu o so. Ma ela leo bee 
na, o ho'u mahehele namahehelek ma 
susue-lalaik fo, ana da'di ita nuun, nana 
ita da'di esa to Kristus Yesus so. 

14 No Manetulain Dula Dalen manai 
ita dalen dale a, tutulu-fafalin de, ela 
leo bee na, o manea matalolole dede'a 
kabelik fo, Ana fe basan neu o a so. 

150 bubuluk basa, hataholi manai nusa 
Asia, ala la'oela au so, fo Figelus no 
Hermogenes lai dalek boe. 

16 Tehu Onesiforus uma isi nala, ala tao 
la au amahoko la'i de'ubee so. Ela leo 
bee na, Lamatua ka natu'du susue-lalain 
neus. Nana leomae au nai bui dale, tehu 
Onesiforus, ana ta mae au da'di hataholi 
bui fa. 

17 Au losa Roma tutika, ana sanga enok 
nakandoo fo ana sanga aw, losa natongo 
no au. 

18 Boema o bubuluk basa, ana tulu-fali 
au ba'u ka nanseli neme Efesus so. 

Ela leo bee na, Lamatua ka natu'du 
susue-lalain neu Onesiforus, nai faik fo 
Lamatua ka naketu-nala'di basa hataholi 
daebafa ka lala'ena. 

1 Timotius, fo au ana nga! Ela leo 
bee na, o matea-mahele neme 
susue-lalaik fo Ana fen neu ita, nana ita 

da'di esa too Kristus Yesus. 

2Makahulu na, o mamanene au 
nanoli ngala neme hataholi makadoto 
kala matan so, de ela leo bee na 0 
manoli nanolik sila la neu hataholi fo, 

o mamahele, tete'e ka hataholi sila la, 
lanoli lalelak hataholi fe'ek. 

30 boeo muse doidoso, sama leo 
Kristus Yesus soldadu mana lilineka 
mahelen. 

4Soldadu esa, nakalala'ok bela ba'un 
soona, neukose ana ta paluu ndia 
tatao-nono'in so'on, nana ana nau ndia 
tata-nono'in, nandaa no ndia malanga 
na dale na. 

> Hataholi mana makaminak bola esa, 
ana ta sengi nai nakaminak esa dalek, 
metema ana ta tunga nakaminak ndia, 
nakanenete nala fa. 

6 Hataholi mana tao tina osi esa, ana 
puselaipana no ue-le'din soona, ndia nde 
nanuu haak, hapu bubu'u-palusan buna 
boan. 

7 Tai dodoo, au hala-kokolang ia la, 
nana neukose Lamatua ka fe o dudu'a 
aafi matane, fo o malelak basa au 
hala-kokolang ia la, sosoa-ndandaan. 

8Mafandendelek dede'ak ia: Hala 
Malole fo au tui-bengak ndia, nde bee 
na, halak la'eneu Yesus Kristus, fo Dauk 
tititi-nonosin nde ndia: Ndia nde Kristus 
fo naso'da falik neme mamate sa mai so. 

9 Nana hu ka nde tui-benga Hala 
Malole ndia de, au doidoso: nakalenak 
bai, ala pa'a au ninik namosina, sama 

leo ala pa'a hataholi mangalauk esa. 
Tehu ala ta hapu pa'a laa, Manetualain 
dede'a-kokolan ninik namosina fa. 

10 Hu ndia de au akatatakak, fo au lu'a- 
lepa basa sila la, soaneu Manetualain 
hele basa hataholi la paluu na, fo ela 
hataholi sila la boeo, hapu so'dak fo 
Manetualain fen tunga Kristus Yesus, ma 
ho matua-mademan fo mana ketu basa 
ta ka. 

11 Dede'a-kokolak ia la, tete'e ka la'en: 
"Metema ita mate basa ton soona, 
neukose ita taso'da ton. 

12 Metema ita tatea-tahele soona, 
neukose ita paleta sama-sama ton boe, 
Metema ita talelesin soona, neukose 
Ndia boeo, nalelesi ita. 

13 Metema ita ta lilineka tahele fa, tehu 
Ana lilneka nahele, nana lilinekan, ta 
nasafali nita fa." 

14 Ela leo bee na, o mafa'da hataholi 
la, fo lafandendelek basa dede'ak ia la. 
Manoli-mafa'das nai Manetualain matan, 
fo ela ala boso lale'a la'eneu dede'ak 
esa sosoa-ndandaan, te ndia sosoa- 
ndandaan ta, ma ana tao na, hataholi 
mana mamanene kala, lapangamak. 

15 Ela leo bee na, o sanga enok 
te'e-te'e, fo Manetualain manaku o 
da'dileo hataholi fo nandaa da'di Ndia 
malalau-maoonon. Sanga enok, fo o 
boso bii-mae o tatao-nono'im ndia, fo 
ela o nanoli ma, nandaa no nanoli ndoos 
fo maneme Manetualai na mai a. 

16 Madook ao ina ma neme hataholi 
mana kokolak dede'a-kokola 
sosoa-ndandaa ta kala, ma kokola 
nakamumulu-nakamamaek Manetualai 
na mai. Dede'a-kokola matak leo sila 
kala, ka'da tao na hataholi a, boetai da'di 
hataholi mangalauk. 

17 Hataholi sila nanoli nala lananama 
sama leo dioha'i mangalau seisala ka. Fo 
Himeneus no Filetus lai dalek boe. 

18 [afa'da lae, fofo'a falik neme mamate 
sa Mai a, ana da'di so. Tehu nanolik ia la, 
sala no nanoli ndoo sa, de ana tao nalutu 
hataholi nggelok namahehele na so. 

19Tehu batu netes fo Manetualain 
nafofo'a ka, matea-mahelek, ta hapu 
hataholi nanggenggengok nala fan. 
Nanasulak nai batu netes ndia lain nae, 
"Lamatua ka nalelak Ndia hataholi nala," 
boema "Hataholi fo nafa'da nae, Lamatua 
ka hataholin ndia, soona hataholi ndia, 

muse ana hahae tao-no'i tatao-nono'i 
masalak." 

20 Nai uma matu ina esa dalek, hapu 
bua lo'a uma lo mata-mata kala. Ala tao 
buas sila la nggelok leme lilo fulak do 
lilo pilas a mai, tehu nggelok soona, ala 
taos leme ai, do dae a mai. Buas sila 
la nggelok soona, fai malole de'i fo ala 
pakes, boema nggelok soona, ala pakes 
mandoo fai a. 

21 Leondiak boe, hataholi fo ana hahae 
tao-no'i tatao-nono'i managalau ka, 
neukose hataholi ndia nanapaluuk 
nanseli. Nana so'da na malalaok, ma 
nandaa no ndia malanga na, dale 
na. Hataholi leondia ka, neukose 
nananamahelek soaneu ana tao basa 
tatao-nono'i malole lala'ena. 

22 Madook ao ina ma neme, hihii-nanau 
muli-solu kala mai. Sanga enok fo 
maso'da tunga Manetualain hihii- 
nanaun, lilineka mahele neu Manetualain 
nanoli nala, sue-lai nonoo hataholi ka, 
boema manuu dale mole-dame. Maso'da 
tao leondiak, sama-sama moo hataholi 
fo laloo loke tutulu-fafalik neme Lamatua 
ka mai, no dale matetu-mandaak. 

23 Boso matuik moo hataholi nggoak fo 
ta lalelak hata esa boen. O bubuluk basa 
sila la, nini ka'da nale'a-napilik. 

24 Hataholi fo ana tao-no'i soaneu 
Lamatua ka, ta nandaa nale'a-napilik 
fa, muse ana tao mangana'uk neu basa 
hataholi lala'ena, ma nanoli hataholi no 
malole, ma boso haelai mamanasa. 

25 Hataholi ndia, muse nanoli hataholi 
mana lena-laba kala no mangana'uk, fo 
ela leo bee na, Manetualain fe hataholi 
sila la, fai loak soaneu ala tuka tei-sale 
dale leme sala-singo nala mai, fo lalelak 
nanoli ndoo sa. 

26 No enok ndia, besa ka dale nala fali, 
fo latapo'i leme hihi'i Nitu fo mana pa'a 
nalas ala, de nakasetis fo ala tunga 
hihii-nanau na. 

2 1 Mafandendelek dede'ak esa nde 
ia: te neu fai-fai mate'e kala soona, 
neukose hapu toto'a-sosotak ba'u ka. 

ZNeukose hataholi a, paluu ka'da ao 
ina na mesa kana, ala tenepeta doik, 
ala koao-ndaeao, ma ala hii ka'da tui 
dede'a me'iafek. Ala hii ka'da laka 
mumulu-lakamamaek hataholi, ala lena 
laban ina ama nala, ta loke lalelak 

makasi, ma lakamuu-lakadau dede'a 
samane kala. 

3 Ala ta nau sue-lai nonoo hataholi ka, 
ala ta nau fe do'o do ampon neu hataholi, 
ala hii ka'da tao langgenggeo hataholi 
na'den, ma ala hii ka'da laseti-lalaka, ta 
lape'da dale susue-lalaik, ma ta lahiik 
tatao-nono'i malole a fa. 

4Ala hii ka'da ke'dindiu hataholi, 
lamatutua-lamadedema ao nala, ma 
hahae keke'u kala. 

> Meten tunga ao paa ka soona, ala 
tao latetu agama nakanenete nala, tehu 
tunga ndoo na, ala ta tao tunga agama 
nanoli huhuu na fa. Madook ao ina ma 
neme hataholi matak leo sila kala mai. 

6 Hapu sila nggelok, ala masok lafufunik 
leo uma-uma la leu fo, ala fufu'di-oodok 
ina mana malek fo, sala-singo ba'u kala, 
ma hihii-nanau mata-mata kala, koasa 
lalas. 

7 Tunga ndoo na, inak sila la loke lanoli 
lakandoo, tehu ala ta hapu lalelak nanoli 
ndoos fo maneme Manetualai na mai fa. 

8Sama na leo Yanes no Yambres, 
fo makahulu na ala lena-laban Musa, 
leondiak boe, hataholi sila la ala 
lena-laban Manetualain nanoli nala. 

Dudu'-aafi nala nalutus, ma namahehele 
nala boeo, kou mosa so. 

9 Hu ndia de, ala ta hapudai hata esa 
boen, nana basa hataholi la bubuluk 
basa sila nggoa na, sama na leo Yanes 
no Yambres boe. 

10 Tehu o soona, o tunga au nanoli- 
nafa'dang, au ha'da-tataong, au so'da 
nga tetee-tutu'dan so. O mita matam, 
tao leo beek de, au amahele te'e-te'e 
neu Yesus Kristus, ma au sue-lai nonoo 
hataholi ka so. O boeo bubuluk basa, au 
ta hae lai amanasa ma au nakatataka 
nga so. 

110) mita ala fepa-li'u au de, au doidoso 
so. O bubuluk basa, hata da'di au neme 
Antiokia, Ikonium, ma Listra so: ma o 
bubuluk basa, hu beek de au doi doso 
so. Tehu Lamatua ka, soi-tefa na au 
neme basa dede'ak sila la dalek mai. 

12 Memak basa hataholi fo laso'da 
tunga ndoo na, ma laso'da lo Kristu sa, 
neukose ala hapu fefepa-lili'uk, 

13 tehu hataholi mangalau kala, lo 
hataholi mana ke'dindiu kala, ala boetai 
mangalauk lakandoo. 

14Tehu ba'eneu o, Timotius, ela leo bee 
na, o ho'u mahele nanoli ndoos fo lanolin 

neu o de, o mamahelen no dale katema 
tuak: nana o bubuluk basa, o mese mala 
nde see so. 

150 muse mafandendelek te, o malelak 
Susula Malalao ka te, o bei ana ka. 
Susula Malalaok ndia nde fe o malelak, 
soaneu o hapu so'da-mole ka tunga o 
mamahele neu Yesus Kristus. 

16 Basa hata fo nanasulak nai Susula 
Malalao ka dalek ndia, Manetualain fen 
neu nabi la tunga Dula Dale ka nafafa'da 
na, ma masosoa-ndandaak soaneu 
nanoli hataholi a, hata bee ka nde ndoo 
sa, soaneu kena-ka'i, ma tao matalolole 
masala ka, ma soaneu nanoli hataholi 
a fo ela naso'da tunga Manetualain 
hihii-nanaun. 

17 Hu ndia de, basa hata fo nanasulak 
nai Susula Malalao ka dalek ndia, 
masosoa-ndandaak ba'eneu hataholi 
mana malalau-maoono Manetualai na, 
ala hapu tao-no'i tatao-nono'i malole 
mata-mata kala. 

1 Neukose Kristus Yesus, Ana fali 

seluk leo daebafak ia mai, fo 
naketu-nala'di hataholi maso'da kala ma 
hataholi mana mate kala: ma neukose 
Ana mai fo, Ana paleta leo Mane ka. 

Hu ndia de, au oke anseli neu o, nai 
Manetua lain ma Kristus Yesus matan fo: 

2 ela leo bee na, o tao mamaloa halak fo 
maneme Manetualai na mai a, ma boso 
hahae sanga enok, fo ela hataholi la 
lamanenen, nana hataholi nggelok nau 
lamanene ma nggelok ta nau lamanene 
fa. Ela leo bee na mafa'das fo lamahele, 
mafa'da sala nala, matetea-maheheles. 
Boso manoli hataholi no nasak. 

3 Nana neukose losa fai na te, hataholi 
a ta nau namanene nanoli ndoo sa 
so'on. Te neukose ala tunga ka'da 
sila hihii-nanau mesa nala, ma laloo 
lakabubua mesen makadotok fo lanoli 
sila, hata fo nandaa no sila di'idoo 
namanenene na. 

ANeukose ala ko'o ketu di'idoo nala 
soaneu hata malole a, tehu ala pasak 
di'idoo nala neu tutui me'iafe kala. 

5 Leomae leondiak boe, o muse 
makatatakak maa o ao ina ma, nai fai leo 
beek ndia boe. Makatatakak nai doidoso 
ka dalek, tao-no'i o bela ba'um sama 
leo hataholi mana tui-benga Hala Malole 
a, ma makalala'ok matalolole o bela 
ba'um sama leo Manetualain hataholi 
malalau-maoonon. 

$La'eneu au ao ina nga soona, fai 
na losa soaneu au mate da'dileo 
tutunu-hohotuk esa neu Manetualain. 
Ba'ihanak seluk faa bai te, neukose au 
la'oela daebafak ia. 

7Au tunga nakasusu'dik lala'ena no 
malole de, au losa dae dudui mate'e 
ka so. Ma au lilineka ahele Kristus losa 
mate'e na. 

8 De besak ia, Manetualain sadia basa 
au, bua palsen na so. Neu Fai Mate'e 
ka te, neukose Lamatuak fo Mana 
maketu-mala'di matetuk ndia, Ana fe 
bua palsen ndia neu au, nana au so'da 
nga malole no Manetualain. Ta ka'da au 
mesa nga sipo bua palsen ndia fa, tehu 
basa hataholi fo lahiik ma mana mahani 
Lamatua ka mamain ndia boeo. 

9 Sanga enok fo mai lai-lai dei, 

10 te Demas la'oela au nana, ana sue 
daebafak ia. Neu leo Tesalonika neu so, 
ma Kreskes neu leo Galatia neu, boema 
Titus neu leo Dalmatia neu. 

11 De besak ia, ela ka'da Lukas mesa 
kana, ana leo no au. Hu ndia muu 
soluk Markus fo o mai soona moon, 
nana Markus nde tulu-fali au, nai au 
tatao-nono'ing dale ka. 

12 Au adenu Tikhikus neu leo Efesus neu 
SO. 

13 Metema o mai soona, ho'i mini au 
ba'du u'da nga, au la'oelan nai Troas, nai 
Karpus uman. Ho'i minin no au susula 
ngala boe. Boso mafandele heni susula 
bana lou ka, fo ho'i mini boen. 

14 Nana Aleksander fo tuka liti ndia, ana 
tao mangalauk ba'u ka la'eneu au so. 
De neukose Lamatua ka, Ana balas ana, 
nandaa no tatao-nono'in. 

150 boeo, muse i'akouk hataholi ndia, 
nana hataholi ndia ana laban mangalalau 
no ita tutui-bebengan. 

16 Nai lelek fo au uni au dede'a nasala'e 
makasososa nga, hataholi esa ta no au 
boen: te basa-basas la'oela au mesa- 
mesa nga: ela leo bee na, Manetualain 
ta fe hataholi sila la, salak nai dede'ak ia 
dalek fa! 

17 Tehu Lamatua ka no nahele au, nai 
au boboa nga. Ana fe au be'i balakaik, 
de nalosa au apalani tui-benga la'i esak 
Hala Malole ndia, fo ela basa hataholi ta 
Yahudi la, lamanene beno'u. Ma au ala 
soe mamate sa deak. 

18 Memak neukose Lamatua ka soi- 
po'i au eme hataholi mana mape'da 

dale mangalauk lo au a. Neukose no 
falik au no so'dak, leo nusa so'da 
ka neu. Ela leo bee na Lamatua ka 
nananamatutua-namadedemak losa 
dodoo na! Amin. 

19 Au haitua au nate'a nga neu Priskila 
ma Akwila, boema Onesiforus uma isi 
nala. 

20 Erastus leo nai Korintus, ma Trofimus 
namahe'di de, au la'oelan nai Miletus. 

21 Sanga enok tao leo bee fo, o muse 
mai, beidai oefaak beitaa ia. Ebulus, 
Pudes, Linus ma Klaudia, ala haitua fe o, 
nate'ak boe: leondiak boe, basa tolanoo 
kamahehele fe'e kala boe. 

22 Fla leo bee na, Lamatua ka nahele 
nai o boboa ma. Ela leo bee na, Lamatua 
ka fe baba'e-papalak neu tolanoo kala! 
Ha'da-holomata neme ami, Paulus 


Titus 


1 Susulak ia neme au, Paulus. 

Au sulak susulak ia, da'dileo 
Manetualai natan ma Yesus Kristus 
hataholi nadedenun. Au nanahelek 
ma nananadenuk, soaneu au tulu-fali 
Manetualain hataholi kamahehele nala, 
fo ela ala da'di balakaik nai namahehele 
nala dalek. Au boeo muse hela-noles, fo 
ela lalelak nanoli ndoos fo agama nanoli 
kala. 

2 Nanolik ndia nae, hu no namahehena 
ka de, neukose ita hapu so'da matetu ka, 
ma mana ketu basa ta ka. Manetualain 
helu basa so'dak ndia ndek daebafa 
ka beita da'di fa Manetualain ta 
nasapepeko-nasandandali fa. 

3 Manetualain nafa'da hehelu-balataan 
ndia, nandaa no fai na, nai hala hehelun 
dale. Manetualain fo ita Manasoi- 
manatefa na, namahele au de, Ana 
paleta au, fo au u tui-benga hala hehelun 
ndia. 

4Titus ei! O nde bee na, te'e-te'e au 
anang, nana ita dua tamahele no'u-no'u 

neu Kristus so. Au amahena ela leo 
bee na, Amak Manetualain ma ita Mane 
Mana soi-tefan, fo Yesus Kristus, fe 
baba'e-papalak ma so'da-molek neu o. 

> Au la'oela o meme Kreta, fo ela hata 
bee ka paluu nanaito-atok soona, o 
ito-atos. Boema fo ela o so'u penatua 
nai kota esa-esak. Mafandendelek basa 
natutu'duk fo au anoli o kala: 

6 Penatua fo o sanga so'uk ndia, muse 
hataholi esa, sala-singon ta: saoinan 
ka'da esa: ana nala muse lamahele 
Kristus so, fo ela ala boso da'di ni'iana 
mangalau kala, do ni'iana langa batu 
kala. 

7 Mauli-malanga salani ka nde bee 
na hataholi mana ito-ato Manetualain 
tatao-nono'i nala. Hataholi ndia, ta 
bole masala-masingok fa, ta bole mana 
koaok, ma ba'unasa, do mana mafuk, do 
ana hii sanga ka'da natutu-nafepak, do 
ana tao dale na nai ka'da doi ka. 

8 Te muse hele hataholi fo, ana hii sipok 
hataholi leo nai uman no namahokok, 
ana hii ka'da tatao-nono'i malalole, 
nakatatakak na ao ina na, ana tao tunga 
ka'da ndoo na, malao-malalafuk, ma 
mana ito-ato malole. 

9 Hataholi ndia, muse ana ho'u nahele 
nanoli ndoos fo nanoli basa kala so. 
Nana no enok ndia, fo besa ka ana hapu 
nanoli hataholi tunga nanoli ndoo sa, ma 
natu'du hataholi mana laba nana, sala 
na. 

10 Nana hapu hataholi ba'u ka, ala 
nau ka'da lena-laban nanoli ndoo sa, 
lena-lenak hataholi Yahudi mana masok 
beu kala: ala ke'dindiu hataholi fe'ek, 
ninik sila kokola bafa lou nala. 

11 Hataholi matak leo sila kala, muse 
ko'o ketu bafa nala, nana ala tao lalutu 
uma lo ba'u ka, ninik sila nanoli manda'di 
taan sila la. Ala tao enok ndia nana, ala 
sanga nanalak leomae enok ndia nini 
mamaek! 

12 Sila nabin esa, ana mai hai neme 
Kreta mai boe, de ana kokolak 
nae, "Hataholi Kreta la lasapepeko- 
lasandandali tataas esa, ma hataholi sila 
la sama leo bana makisu-makaa maolo 
ka, boema pelatua mangananalo kala." 

13 Nabi ndia hala-kokolan sila la, memak 
tete'e ka leondiak. Hu ndia de, o muse 
kena ka'is no balakaik: fo ela ala ho'u 
lahele nanoli ndoo sa, 

14 fo ala boso boe lamahele, hataholi 
Yahudi la tutui masapepekon sila la, do 
nakanenetek fo, hataholi ta lamahele 
nanoli ndoo sa tao ka. 

15 Basa hata lala'ena nde bee na, 
malalao-malalafuk ba'eneu hataholi 
malalao-malalafu ka. Tehu ba'eneu 
hataholi fo dudu'a-aafi manggenggeo 
kala, ma kamahehele ta kala soona, 
ta hapu hata malalao-malalafuk esa 
boen, nana dudu'a-aafin ma dale nala 
manggenggeok so! 

16 [afa'da lae, sila lalelak Manetualain, 
te se'kona nai tatao-nono'i nala, dalek 
soona, lalelesi Manetualain. Sila hataholi 
nanamaluak, ma ta mana tunga paleta 
fa; Hataholi sila la nde bee na hataholi 
fo, ala ta hapu tao tatao-nono'i malole 
esa boen. 

lTehu ba'eneu o so Titus na, ela leo 
bee na, o Manoli hataholi la, nanoli 
ndoos. 

ZManoli toulasi kala, fo daenga 
lakatatakak ao ina nala, manatee-tenok, 
boema laso'da sama leo hataholi fo 
nanda nanafe ha'da-holomata. Muse ala 
ho'u lahele nanoli ndoos fo, maneme 
Manetualai na mai, lasue-lalai ao no 

matetu-mandaak, ma lakatatakak nai 
doidoso ka dalek. 

3 Leondiak boe, ela leo bee na o 
manoli-mafa'da ina lasi kala, fo ela 
ha'da-tatao nala nandaa no Manetualain 
hataholi nala, so'da na. Sila ta bole 
kokolak langgenggeo hataholi fe'ek 
na'den, ma ta bole da'di mana mafuk te 
sila muse lanoli tao-no'i dede'a malole, 

4fo daenga no enok ndia, sila hapu 
lanoli-lafa'da ana fe'oana kala, fo ala 
sue-lai saotou na ma ana nala, 

> ma ala da'di hataholi manatee tenok, 
so'da nala malalao-malalafuk, ma ala 
da'di ina mana ito-ato uma lo malole, ala 
tunga saotou nala paleta na. No enok 
ndia, ta hapu hataholi nakadadaek halak 
fo maneme Manetualai na mai. 

6 Leondiak boe, manoli hataholi muli- 
solu kala, fo ala da'di hataholi manatee 
tenok. 

7 Ela leo bee na, o ha'da-tatao malole 
ma, ana da'di natutu'duk nai basa 
dede'ak lala'ena dalek. Metema o 
manoli-mafa'da hataholi soona, muse 
manoli tunga ndoo na, ma no te'e-te'ek. 

8 Metema o kokolak soona, kokolak 
pake dede'a-kokolak manatee tenok, 

fo hataholi boso nakamuu-nakadau 

o hala-kokolam, fo daenga o musu 
noo mala ala mae, nana ta hapu o 
dede'a-kokola mangalaum esa boen fo, 
ala paken soaneu ala laban ita. 

9? Mafa'da basa ata-ata la, fo sila muse 
tunga sila malanga na paleta na, ma 
ala tao lamahoko dale nala, nai basa 
dede'ak lala'ena dalek. Sila ta bole laban 
sila malanga na, 

10 do lamanako fa. Ela leo bee na, sila 
latu'du lae, sila ha'da-tataon malole 
ma sila mana lilinekak, fo ela no sila 
ha'da-tataon ndia fo, hataholi a koa-kio 
nanolik la'eneu Manetualain fo ita Mana 
soi-tefa na. 

11 Nana Manetualain natu'du basa 
susue-lalain, soaneu Ana soi-tefa na 
basa hataholi daebafa ka lala'ena so. 

12 Manetualain susue-lalain ndia, nde 
nanoli ita fo ela ita so'da na boso 
naseikosalak no Manetualain hihii- 
nanaun, ma ita boso tunga hihii-nanau 
daebafa ka. Ita nanananoli-nafa'dak, fo 
ela ita hapu takatatakak ita ao ina na, 
tao tunga ndoo na, ma ata lilineka tahele 
neu Manetualain, nai lelek fo ita taso'da 
nai daebafak ia. 

13 Besak ia, ita beitahani Faik fo ita 
tamahehenak ndia: Neu Faik ndia te, 
neukose daebafa ka nita Yesus Kristus 
matua-mademan, fo nde Manetualain 
fo Matua Madema, ma ita Mane Mana 
soi-mana tefa na. 

14 Ana tunu-hotu basa ao ina na soaneu 
ita, ma Ana se'i-po'i ita teme mangalauk 
lala'ena mai, fo Ana tao ita da'di Ndia 
hataholi kamahehe malalao-malalafuk 
ma mana manggate tao tatao-nono'i 
malole. 

15 Manolis basa dede'ak sila la, ma 
manoli-mafa'das, ma kena-ka'i basa 
o hataholi mana mamanene kala, no 
malole. Boso po'ilotak hataholi esa boen, 
nakadadaek o. 

1 Mafa'da o salani mala, fo ala boso 

laban mauli-malangan ma mana 
koasa nai nusak dale a, boema ala 
tao-noi tatao-nono'i malole tataas esa. 

2 Mafa'das fo ala boso tao langgenggeo 
hataholi na'den, do lasipo bafak lo su'di 
see a, te ela leo beena, ala tao malole 
neu basa hataholi lala'ena. 

3 Nana makahulu na ita bei nggoa kala, 
ita beitatofa-tatalak, ma ita ta tunga 
paleta fa. Ita beitaso'da nai nasa melu 

ka dalek, ma ita beitape'da hihii-nanau 
mata-mata kala nai ita dalen dale: ita 
beitape'da dudu'a-aafi mangalauk nai ita 
dalen dale, ita ta nau hataholi lenak ita 
boema esa bei nakamuu-nakadau esa. 

4Tehu Manetualain fo ita Mane Mana Fe 
So'da na, natu'du susue-lalain ma dale 
malole na neu ita. 

> Ana soi tefa nala ita nana ta hu ka nde 
ita tatao-nono'i malole na fa, te hu ka 
nde Ana sue-lai ita. Ana soi-tefa na ita 
tunga Manetualain Dula Dale na koasa 
na, nalosa ita nanasafek ma nanabongi 
nasafalik soaneu mulai so'da matetu ka 
ma mana ketu basa ta ka. 

6 Manetualain fe Dula Dale na neu ita, 
tunga Yesus Kristus fo ita Mane Mana Fe 
So'da na nde da'di lelete, 

"fo ela no Yesus susue-lalain ndia de, 
ita malole falik too Manetualain ma ita 
hapu so'da matetu ka ma mana ketu 
basa tak fo ita tamahehena ka. 

8 Dede'ak ia, memak tete'e ka la'en. 
Au nau o taoafik neu dede'ak ia la, fo 
ela hataholi fo lamahele neu Manetualai 
na, te'e-te'e ala sanga enok soaneu 
ala tao-no'i tatao-nono'i malole ma 

masosoa-ndandaak soaneu basa hataholi 
lala'ena. 

9 Madook o ao ina ma neme basa natuik 
sosoa-ndandaa ta kala mai, ma tutui 
momoli dada'di ka mai, nale'a-napili ka, 
boema masii ao, la'eneu agama hoholo- 
lalanen. Basa sila la, sosoa-ndandaan 
ta,ma ta nini nanalak faa anak boen. 

10 Hataholi fo nakadada'dik nasi'da- 
naba'ek nai salani ka dalek soona, ela 
leo bee na, o mabenga hataholi ndia, la'i 
esa do la'i dua: basa ndia soona, boso 
boe leo mapalasa moos bai. 

110 bubuluk basa, hataholi matak leo 
sila kala, sala-singo nala ba'una seli, de 
neme na fo sala-singon sila la nde da'di 
ta'du tana nae, sila hataholi masala kala. 

1? Au adenu Artemas do Tikhikus le'i de, 
ala losa tutika sanga enok lai-lai leona, 
fo mai matongo moo au nai Nikopolis, 
nana au dodoo ae, oefaak ia dale na, au 
sanga u leo nai na. 

13 Sanga enok te'e-te'e fo, tulu-fali 
Zenas fo hataholi malela kekee-fufula 
matua ina ndia, ma Apolos, fo ela ala 
la'o no ala ta to'a-taa hata esa boen. 

14 Ita hataholi nala muse lanoli fo, ala 
tao-no'i tatao-nono'i malole, fo daenga 

ala tao latetu sila paluu nala: fo boso 
nalosak sila laso'da no sosoa-ndandaa 
tak. 

15 Basa tolanook fo sama-sama lo 
au a, ala haitua fe o nate'ak boe. 
Manduku-malosak ami nate'a ma neu ita 
nonoon fo, ita namahehelek esa. Ela leo 
bee na, Lamatua ka fe baba'e-papalak 
neu basa tolanoo kala. Ha'da-holomata 
neme ami, Paulus 


Filemon 


1 Tolanoo Filmon fo ami nonoom 

ma ami tia-lai malalau-maoonom. 
Nate'ak neme ita tolanoon Timotius ma 
neme au, Paulus fo nanatahan, hu ka 
nde ita Lamatuan Yesus Kristus. Au sulak 
susulak ia fe emi, 

2 ma basa hataholi kamahehelek fo 
mana lakabubua nai o uma ma, ma ita 
tolanoo inan Apfia no nonoon Arkhipus, 
fo ana puse laipana no ita boe. 

3 Ami mamahena ela leo beena, ita 
Aman Manetualain, ma Lamatuak 
Yesus Kristus, fe o baba'e-papalak ma 
mole-dame. 

4Metema au hule-haladoi neu 
Manetualain soona, au seseik o na'de 
ma. 

> Nanahu au amanene hataholi la lafa'da 
lae, tolanoo ka namahele te'e-te'e neu 
Lamatuak Yesus, ma tolano ka sue-lai 
basa Manetualain hataholi kamahehele 
nala. 

6 Au hule-haladoi fo ela leo beena, ita 
hataholi kamahehele ka nakabuan ia, 

nini fe ita malelak ba'u ka soaneu basa 
baba'e-papalak fo ita tanuun, nanahu ita 
da'di esa to Kristus. 

/Tolanoo Filmon ei, o susue-lalaim 
neu Manetualain hataholi kamahehele 
nala, ana tao na au amahoko ma 
natetea-nahehele au! Basa Manetualain 
hataholi kamahehele nala lamahoko so, 
nanahu tolanoo ka. 

S Hu ndia da'dileo tolanook fo 
namahehelek esa, tunga ndoo na au bisa 
paleta tolanoo ka fo, tolanoo ka tao hata 
fo tolanoo ka muse tao-no'in. 

9Tehu, hu ka nde au sue-lai tolanoo ka 
de, ka'da au oke mesan ia. Au lasik esa, 
ma besak ia au nanatahan nai bui dale, 
nana au tui-benga Kristus Yesus. 

10 Au fo Paulus, au oke dede'ak esa 
ia, neme o mai, la'eneu Onisimus fo au 
ana susueng nai Kristus dalek. Nana 
nai tahanan ia dalek, au da'di ndia ama 
mana hela-nolen, nai namahehelek 
soaneu Kristu sa. 

11 Makahulu na Onisimus ia, sosoa- 
ndandaan ta soaneu o, tehu besak ia, 
masosoa-ndandaak so, tehu ta ka'da 
soeneu o mesa ma fa te, soaneu au boe. 

12 Besak ia, au haitua falik hataholi fo 
au sue-laik ndia, leo o ne'i so. 

13 Tunga ndoo na, au nau ahelen neme 
ia, fo ana nggati o, fo daenga ana 
tulu-fali au nai tahanan dale, nana au 
tui-benga Manetualain Hala Malole na. 

14Tehu au ta nau tao leondiak, metema 
o beita makaheik fa. Au nau, metema 
o makaheik no dale katema tuak. Au ta 
nau laka-akaseti o fa. 

15 Fafa kama Onisimus nasi'da-naba'e 
no o, ka'da soaneu fai nggenggelok esa 
mesan, fo ela o bisa hapu fali kana losa 
dodoo na. 

16 Besak ia, ana ta da'di ata esa soaneu 
ka'da tolano ka mesa kana fa: tehu 
lena neme ndia mai. Ndia nde bee na, 
hataholi kamahehele susue-lalaik boe. 
Sosoa-ndandaan ba'u na seli soaneu 
au, lena-lenak soaneu o bai! Tao leo 
bee o, sosoa-ndandaan ba'u na seli, 
nau da'dileo ata do da'dileo tolanook nai 
Lamatua ka dalek! 

17 Hu ka nde tolanoo ka tao au da'di 
tolanook nai namahehelek esa dalek 
de, sipo ma falik Onisimus, sama na leo 
tolanoo ka sipok au. 


FILEMON 1.18-23 4 


18 Metema ana tao salak do nahuta- 
nabu'u o soona, neme na fo, de'i au 
baes. 

19 Na, malole lenak au tao susula lima 
leek leona ae: Au, fo Paulus, neukose au 
bae ketu la'iesa kasa. Tao leo beeo, ta 
paluu au abenga tolanoo ka ae, tolanoo 
ka boeo, nahuta au, fo nde o so'da beu 
ma. 

20 Hu ndia de, no Lamatua ka na'de na, 
tulu-fali su'dik au, fo tao mamahoko au 
dale nga, sama leo tolanook nai Kristus 
dalek. 

21 Au sulak susulak ia, nana au amahele, 
neukose tolanoo ka tao matetu hata fo 
au oke ka. Nakalenak bai, au bubuluk, 
neukose tolanoo ka tao lena neme ndia 
mai bai. 

22 Au amahena tolanoo ka sadia fe au 
kama esa nai tolanoo ka umam, nana 
au amahena Manetualain sipok emi 
basa-basa mala huhule-haladoim, fo no 
falik au leo emi neu. 

23 Epafras, fo hu ka nde Kristus de, ala 
tahan ana sama leo au boe, ana haitua 
fe o nate'ak boe. 

24 Sipo ma nate'ak neme au tia-lai 
malalau-maoonong Markus, Aristarkhus, 
Demas ma Lukas mai boe. 

25 Ela leo bee na Lamatuak Yesus fe 
baba'e-papalak neu emi. Ha'da-holomata 
neme ami, Paulus 


Ibrani 


1 Nai lelek makahulu eli, la'i ba'u ka 
Manetualain kokolak no ita bei ba'i 
kai nala tunga nabi la ninik Ana pake eno 

mata-mata kala. 

2Tehu nai le'do fai mate'ek ia, Ana 
kokolak no ita tunga Ana na. Tunga Anan 
ia nde, Manetualain nakadada'dik lalai 
ma daebafa ka no basa oe isin lala'ena. 
Ma Manetualain naketu basa, nae Anan 
ndia boeo nde nanuu hak nanuu basa 
hata lala'ena. 

3 Ndia nde nangale'do Manetualain 
matua-mademan, fo mandela-masa'a 
ka, Ndia nde dulak fo mangale'dok 
neme Manetualain ao ina na mesa 
kana. Ndia boeo nde nakaboboi lalai 
no daebafak maloa ia matea-mahelen 
ninik dede'a-kokolan fo mana koasa 
matua ina na. Ana soi basa enok fe 
hataholi daebafa ka soaneu nanasoi-po'ik 
neme sala-singo nala mai boema, Ana 
nangatuuk kandela mana paleta nai nusa 
so'da ka sama-sama no Manetualain fo 
Mana koasa ma madema ina. 

4 Anak ndia, hapu nangatutuu madema 
ina nanseli neme ata nusa so'da kala 
mai, ma na'dek fo Manetualain fe neun 
boeo, matua-mademan lenaheni na'dek 
fo nanafek neu ata nusa so'da kala. 

> Beita la'iesa fo Manetualain nafa'da 
nae leondiak neu ata nusa so'dak esa 
boen nae, "O nde Au Ana nga: nai faik 
ia dale na, Au da'di O Amam." Beita la'i 
esa boen, fo Manetualain nafa'da nae 
leo ndia la'eneu ata nusa so'dak bee boe 
nae, "Neukose Au da'di ndia Aman, ma 
neukose Ana da'di Au Anang." 

6 Tehu nai lelek fo Manetualain nadenu 
Ana ulu na leo daebafak ia mai a, 
Manetualain nafa'dan nae leo ia, "Basa 
Manetualain ata nusa so'da nala, muse 
sene-do'ok neu Anak ndia." 

7 La'eneu ata nusa so'da kala, 
Manetualain nafa'da nae leo ia, 
"Manetualain tao na ata nusa so'da nala 
da'di anin, ma malalau-maoono nala, ala 
da'di ha'i pilak." 

8Tehu neu Anan ndia, Manetualain 
nafa'da nae, "O nde bee na Manetualain, 
ma neukose O paleta da'dileo Manek 
neme doon losa dodoo na! Neukose O 
nde koasa ma paleta no matetu na. 

90 nau tunga matetu na, ma O 
mamanasa tipu-dai ka: Hu ndia de Au, 
O Manetualai ma, Ana hele O, Ma Ana 
fe O ha'da-holomata fo nini namahokok, 
lenaheni O nonoo mala." 

10 Basa boema Manetualain boeo 
nafa'da nae, "O nde bee na Lamatuak. 
O nde, fo nai makasososa na, 
makadada'dik daebafa ka, fo mana tao 
lalai a ninik O lima ma mesa kana. 

11 Tehu basa sila la, neukose ala 
sapu-lalo, ma ana da'di taisaik, sama leo 
bua papake ka, Tehu O neukose ta da'di 
masafali fa. 

12 Neukose O didiku lalai no daebafa ka, 
sama leo ba'du a. ma neukose O nggatis 
ninik fe'ek. Tehu ta la'iesa fo O da'di 
masafali fa, ma O so'da ma neukose 
mate'en ta." 

13 Manetualain beita nafa'da nita ata 
nusa so'dak esa boen nae, "Mangatuuk 
leon mai Au boboa kona nga, losa O 
musu noo mala, Au fes lakaluku-lakatele 
leu O." 

14 Metema leondiak soona, tunga 
ndoo na, ata nusa so'dak sila la beek 
sila? Sila nde bee na dula dalek fo 
lalalau-laoono Manetualain, ma fo 

Manetualain nadenus, soaneu tulu-fali 

hataholi fo neukose sipo so'da-mole ka. 
1 Hu ndia de, ita muse ho'u tahele 
nanolik fo ita tamanene basa kala, fo 

ela ita boso la'oela ita namahehele na. 

2 Ata nusa so'da kala lafa'da ita bei-ba'i 
kai nala hala hehelu ka, memak tete'e 
ka la'en, ma hataholi fo ana ta tunga do 
nakalala'o kana fa soona, neukose ana 
sipo huhukuk nandaa no tatao-nono'in. 

3 Muda hata no so'dak-molek matua 
ina, fo nanananduku-nalosak tunga 
hala heheluk ndia bai! Metema ita ta 
taoafik neu so'da-molek ndia fa soona, 
tao leo bee o, neukose ita ta tatapo'i 
teme huhukuk ndia mai fa. Nanahu 
Lamatua ka mesa kana nde makasososa 
po'a-benga so'da-molek ndia, ma 
hataholi fo lamanene makasososa nana, 
ala fe basa buti ndoo na neu ita so. 

4Fe'ek neme ndia mai, Manetualain 
boetai tao natetea-nahehele hataholi sila 
tutui- bebengan, ninik Ana tao manda'di 
beu matak-mata kala, ma dede'a matua 
ina la, boema Ana baba'e fee-feek 
maneme Dula Dale ka, tunga hihii-nanau 
mesa na. 

3 Ata nusa so'da kala ta hapu koasa 
neme Manetualain soaneu ala paleta 
daebafa beuk fo neukose ana mai, fo nde 
daebafak fo besa ka ita kokola kana ia. 

6 Nasafali na, nanasulak nai Susula 
Malalao ka baba'en esa dalek nae leo 
ia, "Hataholi daebafa ka, beek ndia, ou 
Manetualain, nalosa O nau mafandelen! 
Hataholi daebafa ka ka'da hataholi 
daebafak mesan, tehu O taoafik neun! 

/Soaneu fai keke'uanak esa mesa 
kana, O makadada'di kana nai ata 
nusa so'da ka dae faa anak. O fen 
nangatutuu mandela-masa'ak, ma 
maha'da-holomatak, 

8 boema O makadadada'di kana 
da'di mana koasa neu basa hata 
lala'ena." Naa, metema nananafa'dak 
nae Manetualain nakadada'dik hataholi 
daebafa ka, "da'di mana koasa neu basa 
hata lala'ena soona", ndia sosoa na nae 
ta hapu hata esa boen ta nai hataholi 
daebafa ka koasan dae fa. Leomae 
leondiak boe, besak ia ita ta tita hataholi 
daebafa ka koasa basa hata lala'ena fa. 

9Tehu ita tita basa Yesus koasa so! 
Ndia nananakadada'dik nai ata nusa 
so'da kala dae faa anak, soaneu fai 

keke'u anak esa mesa kana, fo ela no 
Manetualain dale malole na, fo Ana hapu 
mate soaneu basa hataholi daebafa ka 
lala'ena. Besak ia, ita tita Manetualain 
fen nangatutuu mandela-masa'ak, ma 
nanafe ha'da-holomata, nanahu Ana 
doidoso basa losa maten. 

10 Memak nandaa Manetualain fo mana 
makadada'dik basa hata lala'ena soaneu 
dale dudu'a na mesa kana, Ana tao Yesus 
manasoi-tefa fo matetu-mandaak, tunga 
doidoson. No enok ndia, fo Manetualain 
nalo hataholi ba'u ka, soaneu ala 
tunga nananamatutua-namadedemak 
sama-sama lo Yesus. Nanahu Ndia nde 
manasoi enok ba'eneu sila soaneu bisa 
nanasoi-tefak. 

11 Yesus safe balisi hataholi daebafa ka 
leme sala-singo nala mai: ma Ndia nde 
tao balisi, boema sila fo nanatao balisak 
ndia, sama-sama lanuu Amak esa. Hu 
ndia de, Yesus ta mae manaku hataholi 
sila, da'dileo tolanoo nala fa. 

12 Yesus nafa'da Manetualain nae, 
"Neukose Au tui-benga neu Au tolanoo 
ngala, la'eneu O. Neukose Au koa-kio O 
nai sila natotongo na dalek." 

13 Yesus boeo nafa'da nae, "Neukose 
Au tao Au namahehena nga neu 
Manetualain." Ma nafa'da boe nae, "Au 
nde ia, sama-sama o ni'iana-ni'iana fo O 
fe basan neu Au a so." 

14 Hu ndia de, basa hataholi fo noken 
nae anak ndia, nde bee na mahahae 
hataholi daebafak fo hapu maten, soona 
Yesus mesa kana sama hataholi sila, 
ma leo naso'da nai ha'da-tatao hataholi 
daebafa ka dalek. Ana tao leondiak, 
fo ela no mamate na, Ana hapu tao 
nakalulutuk Nitu fo mana koasa mamate 
sa. 

15 No enok ndia, fo Ana soi-po'i hataholi 
fo ana taon da'di ata nai maso'da na 
dalek, nanahu ala bii neu mamate sa. 

16 Dede'a mangale'do na, nae Ana ta 
tulu-fali ata nusa so'da kala fa, tehu 
Abraham tititi-nonosi nala. 

1/1a sosoa na, nae Ana muse da'di 
sama no tolanoo nala nai basa dede'ak 
lala'ena dalek. Ma no enok ndia, Ana 
hapu da'di Imam matua ina fo mana 
lilinekak ma madale susue-lalaik. No 
lau-onon ndia, de hataholi daebafa ka 
sala-singo nala, hapu do'o do ampon. 

18 Ma hu ka nde mesa kana doidoso hai, 
ma nanaso'ba-su'dik, de Ana hapu tulu- 
fali hataholi fo mana la'e soso'ba-susu'di 
ka, nana Ndia boeo nanaso'ba-su'dik 
haik ma mana doidosok. 

1 Tolano-tolanoo kamahehelek esa 

fo Manetualain nalo basa kala lemin! 
So'ba dodoo matalolole la'eneu Yesus 
ia dei! Manetualain nadenu hehelin Ana 
da'di Imam Matua ina nai ita agama na 
dalek. 

2 Ana lilineka neu Manetualain fo Ana 
hele basan soaneu tatao-nono'ik ndia, 
sama leo makahulu na Musa boeo 
ana lilineka, de ana tao nakababasak 
bela-ba'un nai Manetualain Uman. 

3Tehu Yesus nandaa hapu ha'da- 
holomata fo matua ina neme Musa mai. 
Nanahu hataholi mana mafoo'a uma, 
muse ana hapu ha'da-holomata matua 
ina lena neme uma ndia mai. 

4Memak uma la esa-esak hapu mana 
mafofo'ak, tehu mana mafofo'a basa 
hata lala'ena nde bee na Manetualain 
dei. 

SMusa lilineka da'dileo hataholi 
malalau-maoono nai Manetualain Uman 
ma nanduku-nalosak dede'a-dede'ak, fo 

neukose Manetualain nafa'dan nai fai 
manamai kala. 

6 Tehu Kristus lilineka da'dileo Anak fo 
nde nataa Manetualain Uma na. Ma ita 
ia nde Manetualain Uma na, metema ita 
manggate tahele ma tamahele tahele 
soona ita hapu hata fo ita tamahena ka. 

7 Hu ndia de, sama leo Manetualain 
Dula Dale na nafa'da nae, "Metema faik 
ia, emi mamanene Manetualain hala na 
soona, 

8Emi boso malanga batu, sama na 
leo bei-ba'ikai mala, lelek ala la'ban 
Manetualai na, boema ala so'ba-su'di 
Manetualain neme mo solokae ka. 

9Nai naa, 'Emi bei ba'ikai mala, ala 
so'ba-su'di Au', Manetualain nae, 'te see 
ko na, ala lita basa Au tatao-nono'ing, 
teuk hahulu dale na so.' 

10 Hu ndia de, Au amanasas boema Au 
ae, 'Ala ta lilineka neu Au tataas esa, ma 
ala ta tunga Au paleta ngala fa.' 

11 Au amanasa, de Au soo-supa ae, 
'Neukose ala ta masok leo nusak ndia 
leu fa, soaneu ala hapu hahae ao nala 
sama-sama lo Au." 

12 Tolano-tolanoo ngala lemin! 
Masanene'dak, fo boso nalosak nai 

emi dalek, hapu hataholi esa dale na 
mangalauk ma namahehelen ta, nalosa 
ana fali deak ma nadook ao ina na neme 
Manetualain fo maso'da ka! 

13 Da'di fo ela sala-singo ka boso 
ke'dindiu na hataholi esa boen nai emi 
dalek, nalosa ana la'ban Manetualain, 
ela leo bee na emi esa nanoli-nafa'da 
esa tunga faik, beidai ita bei taso'da nai 
lelek, fo nananafa'dak nae, "Faik Ia", nai 
Susula Malalaok dale. 

14Ita basa-basa tala nde bee na, 
tolanoo mana sanga enok esa to Kristus, 
sa'di losa mate'e na, ita ho'u tahehele 
ita namahehelen fo ita tanuun nai 
makasososa na. 

is Ta nde nanasulak nai Susula 
Malalaok dale nae, "Metema faik ia, emi 
mamanene Manetualain hala na soona, 
emi boso malanga batu, sama na leo emi 
bei-ba'i kai mala, nai lelek fo, ala la'ban 
Manetualai na." 

16 Naa, see ka nde hataholi-hataholi, fo 
namanene Manetualain hala na, boema 
ala la'ban selu kana? Hataholi sila la nde, 
basa hataholi fo Musa hela-noles kalua 
leme dae Masi ra mai hetu? 

17 Ma soaneu see ka nde, Manetualain 
namanasas losa teuk hahulu dale na? 
Soaneu sila fo lasala-lasingo fo ala tu'da, 
de mates leme mo maloa hetu? 

18 [elek fo Manetualain soo-supa nae 
leo ia, "Neukose ala ta masok leo 
nusak ndia dalek leu, soaneu ala hapu 
hahae ao nala sama-sama lo Au fa." Fo 
Manetualain dudu'a ka nde see ka? Fo 
nanadudu'a ka nde hataholi-hataholi fo 
mana la'ban Manetualai na hetu? 

19Besak ia ita talelak, tae sila ta 
hapu masok fa, nana ta lamahele neu 
Manetualain fa. 

1 Naa, Manetualain hala-hehelu na 
bei paken, de neukose ita nanafe 
mamana hahae aok fo Ana helu ka. Da'di 
ela leo bee na ita tanea, fo ela boso hapu 
hataholi esa boen nai emi dalek, ana ta 
hapu masok leo mamana hahae aok fo 

nanahelu basak ndia dalek neu fa. 

2 Nanahu Hala Malole ndia nanatui- 
benga basak neu ita, sama na leo neu sila 
boe. Tehu halak ndia sosoa-ndandaan ta 
ba'eneu sila. Nana, lelek lamanene halak 
ndia, ala ta nau lamahele fa. 

3 Tehu ita fo tamahele, neukose masok 
leo mamana hahae aok fo Manetualain 

heluk ndia. ita hapu mamana hahae aok 
fo Manetualain helun ndia. Dede'ak ndia, 
nandaa no Manetualain hala nafa'da 

na, nae leo ia, "Au amanasa, ma Au 
soo-supa, 'Neukose ala ta masok leo 
mamana hahae ao ka, sama-sama lo Au 
fa." Manetualain kokolak nae leondia, 
leomae tatao-nono'in basan ndek Ana 
nakadada'dik daebafak ia so. 

4Nana la'eneu fai kahitu a, hapun 
nanasulak nai Susula Malalaok dale nae 
leo ia, "Nai fai kahitu a, Manetualain 
hahae ao na neme basa tatao-nono'in 
lala'ena mai." 

5 La'eneu dede'ak ndia, nanasulak seluk 
nae leo ia, "Neukose ala ta masok leo 
nusak ndia dalek leu, soaneu ala hahae 
ao nala sama-sama lo Au fa." 

6 Da'di sila nde lamanene makasososa 
halak la'eneu Hala Malole ndia, neukose 
ta masok leo mamana hahae aok ndia 
fa, nana ala ta lamahele fa. Metema 
leondiak soona, dede'a na mangale'dok 
so, nae hapu hataholi fe'e kala nde bole 
masok mamana hahae aok ndia. 

7 Nanahu Manetualain nafa'da basa fai 
hehelik esa, fo nanaseseik lae, "Faik 
la". Teu-teu maneu kala, Manetualain 

kokolak la'eneu dede'ak ndia, tunga 
Dauk, nai na'ka sa ala kokolak lalane 
ka dalek, nae leo ia, "Metema nai faik 
ia, emi mamanene Manetualain hala na 
soona, emi boso malanga batu." 

8 Metema leo uni ka Yesua fe basa 
hataholi sila la mamana hahae aok, fo 
Manetualain helu ka, soona neukose 
Manetualain ta kokolak seluk la'eneu fai 
fe'ek esa seluk so'on. 

9 Da'di ba'eneu Manetualain hataholi 
kamahehele nala soona, bei hapu 
hala-heheluk soaneu ala hahae ao nala, 
sama leo Manetualain hahae ao na, nai 
faik kahitu ndia. 

10 Nanahu hataholi fo ana masok leo 
mamana hahae aok, fo Manetualain helu 
neun ndia soona, neukose ana hahae ao 
na, neme basa tatao-nono'in lala'ena 
mai, sama na leo Manetualain boe. 

11 Hu ndia de, mai leona, fo ata sanga 
enok te'e-te'e, soaneu ita masok leo 
mamana hahae aok fo Manetualain heluk 
ndia. Boso nalosak hataholi esa boen 
neme ita mai a, ana ta da'di masok leo 
mamana hahae aok ndia, sama leo sila 
fo makahulu na, nana ta lamahele neu 
Manetualain fa. 

12 Manetualain hala-kokolan nde bee 
na, hala-kokolak fo maso'dak, ma 
mabe'i-balakaik: tane na lenaheni 
tafaina tane kadua ka. Hala kokolak 
ndia, ana tola losa leo samane ka ma 
dula dale ka dae too na, ana tola losa 
leo bu'u-bu'u kala, ma dodole dui ka dae 
too na, nalosa ana bubuluk besa-besa 
no hataholi daebafa ka dale-aafin, ma 
dale tutu'u na. 

13Ta hapu mahahaek esa boen, fo 
nanafunik neme Manetualain mata 
memete na mai fa. Basan lala'ena 
makaholak ma nanabukak nai mata na. 
Hu ndia de, ita muse fe natataak neun. 

14Hu ndia de, ita muse ho'u tahehele 
neu ita manaku namahele ka. Nanahu ita 
tanuu Imam Matua ina esa, ba'u na seli, 
fo Ana masok basa losa leo Manetualain 
mata na neu so. Ndia nde Yesus, fo 
Manetualain Ana na. 

15Ita Imam Matua inan ndia, ta 
nde imam fo ta hapu name'da nita 
ita tapandoe nala fa. Nasafali na, 
nanaso'ba-su'di basak, nai basa dede'ak 
lala'ena dalek, sama leo ita boe, ka'da 
Ana ta tao sala- singok fa! 

16 Hu ndia de mai leona, fo no tene 
henuk, ata teu tataa Manetualain, fo 
Ana paleta no dale malole ndia. Neukose 
Manetualain sue-lai ita, ma Ana ba'e-pala 
ita, fo ela ita hapu tutulu-fafalik nandaa 
neu fai na. 

lImam matua ina, nanahelek 

neme hataholi kamahehele kala 
tala'da mai, ma nanaso'uk soaneu 
nalalalau-naoono Manetualain da'dileo 
hataholi kamahehele kala lima boa 
kona na. Bela-ba'un nde, ana tunu-hotu 
fe Manetualain, fee-feek ma tutunu- 
hohotuk soaneu sala-singo kala nanafe 
do'o do ampon. 

ZImam matua ina ndia, tapandoes nai 
dede'ak ba'u ka dalek, hu ka nde ndia 
de, ana muse tao mangana'uk soaneu 
hataholi ta mana bubuluk hata-hata ma 
mana la'ok sala eno nala. 

3Ma hu ka nde tapandoen ndia de, 
metema ana fe tutunu-hohotuk, soona 
ta ka'da hu ka nde hataholi kamahehele 
kala sala-singo nala fa, te huka nde ndia 
sala-singo nala boe. 

4Ta hapu hataholi esa boen, fo ana so'u 
aon ao ina na da'di imam matua ina fa. 
Hataholi da'di Imam matua ina, metema 

Manetualain nalon, soaneu bela-ba'uk 
ndia, sama na leo Harun. 

5 Leondiak boe Kristus. Ana ta so'u aon 
ao ina na mesa kana da'di Imam Matua 
ina fa. Te Manetualain mesa kana nde 
so'u nana. Manetualain nafa'dan nae, "O 
nde Au Ana nga, nai faik ia, Au da'di O 
Amam." 

6 Nai mamana fe'ek, Manetualain 
nafa'da boe nae, "O nde bee na, Imam 
losa dodoo na, sama leo Imam Melkisede 
ka." 

7 Nai lelek fo Yesus naso'da neme 
daebafak ia, Ana hule-haladoi, ma 
dokodoe no ngganggasik ma kikiik 
neu Manetualain fo nabe'i soi-tefa 
nalan neme mamate sa mai. Ma hu 
ka nde nakatele neu Manetualain no 
ha'da-holomata henuk neu Manetualain, 
de Manetualain namanenen. 

8 Yesus nde bee na, Manetualain Anan, 
tehu leomae leondiak boeo, Ana nanoli 
nakatele tunga doidoson. 

9Hu ndia de, nananakadada'di basak 
da'di mana soi-tefa fo matetu-mandaak, 
boema Ana da'di oe mata so'da molek fo 
mana ketu basa ta ka, ba'eneu hataholi 
fo mana makatele neun nana, 

10 ma Manetualain boeo, so'un da'di 
Imam Matua ina, sama leo Imam 
Melkisede ka! 

11 [a'eneu Yesus nangatutuun da'dileo 
Imam Matua ina ndia, hapu dede'ak 
ba'u ka paluu ami mafa'dan neu emi 
tehu tea na seli soaneu ami mafa'da 
mangalele'don, nana emi malela ma 
beita dai fa. 

12 Tunga ndoo na fai na losa ba'eneu 
emi soaneu da'di mesen, tehu bei paluu 
emi manoli neme hataholi fe'ek la'eneu 
Manetualain nanoli makasososa na eno 
ma'an. Emi beita hapu sipo nana'a-nininu 
matea fa, emi bei muse minu ka'da su'u 
oe mesa kana. 

13 Hataholi fo bei ninu ka'da su'u oe 
mesa kana, sosoa na nae, bei ni'iana 
beuana; ana beita nanuu malelak ba'u 
ka la'eneu hata bee ka nde ndoos ma 
hata bee ka nde sala ka. 

14 Nana'a-nininu balakai ka nde bee na, 
soaneu hataholi touinak a nana nanuu 
malela ba'u fo ana hapu mete kofe'ek, 
bee ka nde malole, ma bee ka nde 
mangalau ka. 

1 Hu ndia de, mai fo teu seluk leo 
nanoli manamai kala la'eneu da'di 


IBRANI 6.2-5 18 


touinak nai hataholi kamahehele ka 
maso'da na dalek, ma boso taoafik neu 
ka'da ita agama na isi makasososa na. 
Ita boso ulang seluk nanoli poko ka, 
nae hataholi a muse ana hahae tao no'i 
dede'a sosoa ndandaa ta kala, ma muse 
tamahele neu Manetualain, 

2 do nanoli pokok la'eneu oe salani ka, 
do la'eneu lalaa lima ka neu hataholi, 
do la'eneu mate so, te taso'da falik, do 
la'eneu huhukuk fo mana ketu basa ta 
ka. 

3 Metema Manetualain bei fe loak soona, 
mai leona fo teu leo nanoli mana maik 
ia! 

4Nanahu, hataholi mana fali dea 
basa ka, ta bisa hela-nole fali kana 
fa. Makahulu na sila nai mangale'dok 
maneme Manetualai na dalek, ma 
lame'da lita Manetualain baba'e-papalan 
so. Sila boeo, Manetualain Dula Dale na 
koasa nalas so. 

3 Sila bubuluk neme sila maso'da 
mandoo fai na mai, nae Manetualain 
dede'a-kokolan ndia malole, ma lame'da 
lita baba'e-babati henuk no koasa neme 
le'do fai fo manamai ka. 

6Tehu basa ndia soona, ala fali 
deak! Masa bole hela-nole fali kasa, 
soaneu tukatei-saledale seluk leme 
sala-singo nala mai bai. Nana sila bei 
lona-nggange seluk Manetualain Ana na, 
ma lakamumulu-lakamamae kana, nai 
lea matan. 

7 Da'e fo mana musi oe u'dak fo 
nasi'a u'da na kona neu lain, boema 
nakamomolik bubu'u palusa fo masosoa- 
ndandaak soaneu hataholi mana 
bubu'u-palusa nana, Manetualain 
ba'e-pala dae ndia. 

8 Tehu metema dae ndia nabuna-naboa 
fii, ma na'u ai ana madila-nggauk, soona 
dae ndia sosoa-ndandaan ta, de mahani 
te, neukose Manetualain soo-supan, fo 
mate'e na, nanahotu henik. 

9 Tehu Tolano-tolanoo susue ngala 
lemin! Leomae ami mafa'da mae leondia, 
tehu ami mamahele emi. Ami mamahele 
mae emi sipo basa dede'ak fo malole 
na lena bai, fo nde baba'e-papalak fo 
nalupa baba'ek neme emi so'da-molem 
mai. 

101ta Manetualain ta nde Manetualain 
fo ta mana tao tunga ndoo na fa. Ana 
ta nafandele heni hata fo emi tao-no'i 

ba'eneu na fa, ma susue-lalaik fo 

emi matu'du neun, nai lelek tulu-fali 
tolano-tolanook fo namahehelek esa, nai 
makahuhu na ma besak ia. 

11 Ami hii manseli fo ela emi esa-esak 
manggate makandoo losa mate'e na, 
nalosa emi sipo hata fo emi mamahenak 
ndia. 

12 Ami ta nau emi da'di manapela-balek 
fa. Tehu ami hii fo ela emi maso'da 
sama leo hataholi fo manasipo hata fo 
Manetualain helu ka, ma nanahu emi 
mamahele neun, ma emi mahani no ta 
haelai mamanasa fa. 

13 [elek fo Manetualain helu neu 
Abraham, Ana soo-supa, nae neukose 
Ana tao natetu hata fo Ana helu ka. 

Ma hu ka nde ta hapu hata fo dema 
lena neme Ndia mai, soona Manetualain 
Soo-supa ninik na'de na mesa kana. 

14 Ana nafa'da nae, "Au helu, neukose 
Au ba'e-pala o, ma Au tao a o 
tititi-nonosim lamba'u." 

15 Abraham nahani no ta haelai 
namanasa fa, de ana sipo hata fo 
Manetualain helu ka. 

16 Metema hataholi a soo-supa soona, 
ana soo-supa ninik hataholi fe'ek fo 

dema lena neme ndia mai, soona 
soo-supak ndia, ana tao nakamate basa 
nale'a-napilik lala'ena. 

17 Manetualain kokolak no mahelek neu 
hataholi-hataholi mana sipo hala hehelu 
na, nae neukose Ana ta nasafali dale 
tutu'u na fa. Hu ndia de, Ana tama seluk 
soo-supak neu hehelun ndia. 

18 Dede'ak dua ta hapu lasafali fa: Tao 
leo bee o Manetualain ta nasapepeko 
la'eneu hala hehelu na, ma soo-supan 
fa. Hu ndia de, ita fo tasulu-tahapa basa 
neu Manetualai na, nanafe manggate 
balakaik soaneu ho'u tahehele neu 
namahenak, fo nanabetubalak nai ita 
mata na. 

191ta namahenan ndia, sama leo 
naka fo nana pa'ak dema na seli nai 
oe dale, ma nalupa hoho'u matea, ma 
nee-nee-lino-linok, ba'eneu ita so'da 
na. Namahenak ndia, ana tola seli tema 
maloa manai Kama Malalao ka, nai 
Manetualain Uman manai nusa so'da ka. 

20 Yesus oti basa enok leo mamanak 
ndia soaneu ita, ma Ana masok basa leo 
naa neu fo Ana da'di ita Imam Matua 
Inan losa dodoo na, sama leo Imam 
Melkisede ka. 

1 Melkisedek ia, nde bee na manek 
neme Salem mai, neu Manetualain 

Imam Matua Inan nanseli. Lelek fo 
Abraham fali neme musu fo ana sengi 
basa mane-mane kala, Melkisedek mai 
solu kana, de ana fen baba'e-papalak. 

2 Boema Abraham fe Melkisedek 
baba'ek esa neme baba'ek sanahulu 
neu Melkisedek neme basa hata lala'en 
fo ana loso ninis neme musu dale mai. 
Melkisedek na'de na, sosoa-ndandaa 
makasososa ka nae, "Mane Ndoos 
Matetuk": ma hu ka nde Melkisedek ia 
manek neme Salem mai, soona na'dek 
ndia boeo sosoa-ndandaan nae, "Mane 
Mole-Dame". 

3La'eneu Melkisedek ia, ta hapu tutui 
mangale'dok nai bee bee a boen, nae 
nanuu ina amak, do bei-ba'ik; ta hapu 
tutui mangale'dok boen la'eneu, bobongi 
na do mamate na fa. Melkisedek ia, 
sama leo Manetualain Anan, fo nde ana 
da'di imam losa dodoo na. 

4Da'di ita titan nai ia, Melkisedek ia 
ba'u na seli; hu ka nde ba'u na seli 
leondia ka, de nalosa Abraham, fo ita 
leoina nala ama kai na, ana fen baba'ek 
esa neme baba'ek sanahulu neme basa 

hata lala'en fo ana hapun neme musu 
dale ndia. 

? Nai agama Yahudi a hoholo-lalanen 
dale nananaketu basak, nae imam-imam 
fo Lewi tititi-nonosi nala, muse sipo 
neme hataholi Israe la tutunga-sasangan 
baba'ek esa neme baba'ek sanahulu mai 
fo nde sila tolanoo nala, leomae Lewi 
tititi-nonosin sila sama-sama lo Abraham 
tititi-nonosi nala. 

6 Melkisedek ia, Lewi tititi-nonosin ta 
ndia fa, tehu ana sipo baba'ek esa neme 
baba'ek sanahulu neme basa hata lala'en 
fo Abraham loso ninis ala, ma ana fe 
Abraham baba'e-papalak boe, lena-lenak 
ana sipo basa hehelu-balataak neme 
Manetualain mai. 

7Memak ta bisa se'in tae hataholi 
nanaba'e-pala ka, nai dae lena neme 
hataholi mana ba'e-pala nana. 

ŜImam-imam fo mana sipo buas 
nananoke kala baba'ek esa neme 
baba'ek sanahulu mai ndia, nde bee na 
hataholi fo bisa mate. Tehu tunga Susula 
Malalao ka, Melkisedek fo mana sipo 
baba'ek esa neme baba'ek sanahulu mai 
ndia, nde bee na hataholi fo naso'da 
nehele. 

9 Bole tafa'da tae Lewi fo tititi-nonosin 
nde mana noke buas fo baba'ek esa 
neme baba'ek sanahulu neme hataholi 
Israe la mai, boeo ala bae baba'ek ndia 
tunga Abraham, nai lelek fo Abraham 
babae'na ana baen neu Melkisedek. 

10 | eomae beita bongi Lewi fa, tehu 
bole tafa'da tae, nai ba'i kain Abraham 
tei-dale bobongin dale so, nai lelek 
Melkisedek natongo no Abraham. 

11 No Lewi ima mala hehela-nonolen, 
de agama Yahudi a hoholo-lalanen 
nanafek neu hataholi Israe la. Nana Lewi 
imam-imam makahulu nala, ta hapu 
tao-no'i no matetuk, hata fo muse ana 
tao-no'i nana, de muse hapu imam fe'ek 
fo nde sama leo Imam Melkisede ka, fo 
ta neme Imam Haru ma mai so'on. 

1? Naa, metema nagatutuu imam-ima 
mala nasafali soona, agama Yahudi a 
hoholo-lalanen boeo, muse nasafali. 

13 Fo nanadudu'ak nai ia nde, ita 
Lamatua na: ana da'dineme leoana fe'ek 
mai, ma beita la'iesa fo hataholi esa boen 
neme Ndia leoana na nalalau-naoono hai 
da'dileo imam. 

14 Basa hataholi la, ala bubuluk lae ita 
Lamatua na da'di neme leoana Yehuda 

mai: ma Musa ta la'iesa fo ana seseik 
leoanak ndia, nai lelek ana kokolak 
la'eneu imam-ima mala. 

15 Dede'ak fo nanakokolak ia, ana da'di 
mangale'dok lena seluk bai, no imam 
fe'ek esa ana to'da mai, fo sama leo 
Melkisedek. 

16 Ndia nanaso'uk da'di imam, ta 
no nakanenete-nakanenete hataholi 
daebafa ka fa, te tunga so'da na, fo 
manakoasa ma ta hapu mate'e na fa. 

17 Nana nai Susula Malalaok dale 
nanafa'dak nae, "O nde bee na imam 
losa dodoo na, sama leo Imam Melkisede 
ka." 

18 Da'di besak ia, nakanenete palaa 
ka nanatao basak leo boboak neu so, 
nanahu ta matea ma sosoa-ndandaan 
ta. 

19 Agama Yahudi hoholo-lalanen, ta 
hapu tao na basa hata esa boen, da'di 
matetu-mandaak fa. Hu ndia de besak 
ia, namahenak esa nanafek neu ita, fo 
malole na lena: no enok ndia, fo ita hapu 
deka to Manetualain. 

20 Lena seluk bai, basa sila la da'di 
no soo-supak neme Manetualain mai. 

Ta hapu soo-supa leondiak nai lelek 
imam-imam fe'ek sila la nanaso'uk. 

21 Tehu Yesus nanaso'uk da'di imam, 
pake soo-supak, nai lelek fo Manetualain 
nafa'da neun nae, "Au soo-supa basa so, 
de neukose Au ta asafali Au nakeketu 
nga fa, 'O nde bee na imam losa dodoo 
na." 

22 No enok ia boe, de Yesus da'di bua 
nape'dak soaneu hehelu-balataak esa, 
malole na lena bai. 

23 Hapu seluk dede'ak esa nae: 
imam-imam fe'ek sila la hapu ba'u ka, 
tehu ka nde mate esa-esa nos, de nalosa 
ta hapu langatuu lakababasak kandela 
nagatutuu nala fa. 

24 Tehu Yesus naso'da losa dodoo na, 
da'di nangatutuun da'dileo ima ma, ta 
lali leo hataholi fe'ek neu fa. 

25 Hu ka nde ndia de, soaneu losa dodoo 
na, Yesus hapu soi-tefa na hataholi- 
hataholi fo ana mai neu Manetualai na, 
tunga Ndia, nana naso'da losa dodoo na, 
soaneu Ana dokodoe neu Manetualain, 
ba'eneu hataholi sila la. 

26 Da'di Yesus ndia nde Imam Matua Ina 
fo ita paluu ka. Yesus malalao-malalafuk. 
Ta hapu salak do sala-singok faa anak 

boen nai Yesus fa. Yesus fe'ek neme 
hataholi masala-masingo kala mai, 
ma nanaso'uk losa mamanak fo dema 
lenaheni lalai lala'ena. 

27 Ana ta sama leo imam matua ina 
fe'e kala fa, fo tunga faik, muse ala fe 
tutunu-hohotuk nakahuluk nana sila 
sala-singo nala, fo besa ka soaneu 
hataholi kamahehele kala sala-singon. 
Tehu Yesus fe tutunu-hohotuk ka'da 
la'iesa mesa kana, soaneu losa dodoo 
na, nai lelek Ana tunu-hotu ao ina na 
mesa kana, da'dileo tutunu-hohotuk. 

28 Agama Yahudi a hoholo-lalanen so'u 
hataholi fo ta matetu-mandaak da'di 
imam matua ina. Tehu makabui na, neme 
hoholo-lalanek ndia mai, de Manetualain 
tao hehelu-balataak ninik soo-supak 
nae, Ana so'u Ana na da'dileo Imam 
Matua Ina, fo nananakadada'di basak 
da'di Mana Soi-tefa fo matetu-mandaak, 
losa dodoo na. 

1 Basa hala kokolak ia la lala'e na, 

huu na nde ia: Ita tanuu Imam Matua 
Ina fo leondia ka nangatuuk paleta 
sama-sama no Manetualain, fo Mana 
Koasa matua ina nai nusa so'da ka. 

2 Ana tao-no'i belaba'un, da'dileo Imam 
Matua Ina nai Kama Malalaok nanseli a, 
fo nde nai Manetualain Uma Lopon isi-isi 
na dalek, fo Manetualain nde napadedei 
kana, te ta hataholi daebafa ka fa. 

3Basa Imam Matua Ina la, nanaso'uk 
soaneu ana fe tutunu-hohotuk neu 
Manetualain. Leondiak boe, ita Imam 
Matua Ina: ana muse nanuu hata esa, 
soaneu Ana tunu-hotu. 

4Leo uni ka, nai daebafak ia soona, 
neukose Ana ta da'di imam fa, nana hapu 
imam, soaneu ana fe tutunu-hohotuk, fo 
nananoke nakasetik nai agama Yahudi a 
hoholo-lalanen dale. 

> Tatao-nono'ik fo ala tao-no'in da'dileo 
imam ndia, tunga ndoo na ka'da dulak 
esa ma salaok esa neme hata fo manai 
nusa so'da ka mai. Ndia nananafa'da 
basak nakahuluk neme Manetualain 
neu Musa, nai lelek fo Musa nau 
napadedeik Manetualain Uma Lopo na. 
Manetualain nafa'da nae leo ia neu Musa, 
"Mafandendelek! Te basa sila la, muse 0 
taon tunga natutu'duk fo nananatu'duk 
neu o neme letek lai na." 

$Tehu besak ia, Yesus hapu bela-ba'u 
Ima ma, ndela-sa'an lenaheni imam- 

imam sila la bela-ba'un. Nanahu hala 
heheluk fo Ana ito-ato nai Manetualain 
no hataholi daebafa ka tala'da, nde 
bee na hala heheluk fo malole na lena, 
nanahu tunga hala heheluk soaneu 
dede'ak fo malole na lena. 

7 Leo uni ka nai hala-hehelu makasososa 
ka dalek, ta hapu hala hehelu manadai 
tak fa soona ta paluu tao hala hehelu 
kadua so'ok. 

8 Tehu Manetualain hapu basa salak 
nai hataholi kamahehele nala, de 
nalosa Manetualain nafa'da nae, 
"Mafandendelek, neukose losa fai na te, 
neukose Au tao hehelu-balata beuk, o 
leoina Israe la, ma no leoina Yehuda la. 

9Ta sama leo hehelu balataak fo Au 
taon no sila bei ba'i kai nala, nai lelek fo 
Au hela-noles kalua leme nusa Masi ra 
mai. Ala ta lilineka neu hehelu-balataak 
fo Au taon no sila fa: hu ka nde ndia de, 
Au ta afaduli fas. 

10Tehu besak ia, ia nde hehelu-balataak 
fo neukose Au taon no leoina Israe la nai 
fai-fai manamai ka, Manetualain nafa'da 
nae: Neukose Au tao Au hoholo-lalaneng 
neu dudu'a-aafi nala dalek, ma Au sula 
kana neu dale nala dalek. Neukose Au 

da'di sila Manetualai na, ma neukose sila 
da'di Au hataholi kamahehele ngala. 

11 Sila ta paluu lanoli sila lau nala fa, 
do lafa'da tolanoo nala lae, 'Malelak 
Manetualain leona.' Nanahu sila basa- 
basas, matua, ana, neukose lalelak 
Au. 

12 Neukose Au fe do'o do ampon neu 
sala-singo nala, ma Au ta afandele 
sala-singo nala so'on." 

13 No hehelu-balataa beuk esa 
nananafa'dak de Manetualain tao 
hehelu-balataak fo makasososak ndia, 
namalasi ma ana palaa so, ma hata beek 
fo namalasi soona, neukose no lai-laik 
ana sapu-lalo. 

1 Hehelu-balataa makasososa ka 

nanuu mamaso-kasasi nakanenete 
nala, ma la'eneu mamana hule-haladoik 
fo hataholi daebafa ka tao ka boe. 

ZLapadedeik uma lopo esa nai uma 
mamaso ka mata na, de ala foin na'de 
Kama Malalaok. Nai ndia hapu mamanak 
soaneu pe'da banu ka ma mei no loti fo 
ala fen neu Manetualai na boe, nai Kama 
Malalaok ndia dalek. 

3 Nai dalek, fo nai tema maloa kama 
kadua dea na, hapu kama esa nai 


IBRANI 9.4-6 31 


ndia, fo ala foi kama ndia na'de, Kama 
Malalao-Malalafuk. 

“Ala pe'da mei tutunu-hohotu ka 
nai kama ndia dalek. Mei ndia, ala 
tao neme lilopila sa, fo ala tunu-hotu 
boominik nai mei ndia lain. Ala pe'da 
Peti Hehelu-Balataa ka nai ndia boe. 
Lakadiditak lilopilas feo Peti ndia ao na 
lala'ena. Ala pe'da ule lilopilas esa nai 
Peti ndia dalek. Ule lilopilas ndia, isi na 
manna, Harun ai tete'e na, fo nanupu 
so,ma batu bebelak dua, fo Musa sulak 
Manetualain paleta kasanahulu na, nai 
batu kaduak sila la lain. 

SNai Peti ndia lain, hapu mahahae 
mali'dak dua, fo duas da'di neu ta'du 
esa nae, Manetualain nai mamanak 
ndia. Mahahae kaduak sila la, li'da nala 
lakapepela ketu basa Peti ndia tatana 
na, fo sala-singo kala nanafe do'o do 
ampon nai mamanak ndia. La'eneu 
dede'ak ia, besak ia ita beita hapu 
tafa'da mangalele'do dede'ak ndia fa. 

6 Ala ito-ato tao uma mamasok ndia 
dale na leondiak. Tunga-tunga faik, ima 
mala leu leo uma lopo ndia kaman manai 
mata dalek leu, fo lakalala'ok sila bela 
ba'un nai ndia. 

/Imam mana masok leo uma lopo 
ndia kama mate'e na neu a, ka'da 
imam matua ina mesa kana. Teuk esa 
soona, ana leo kama ndia dalek, ka'da 
la'i esa. Neu soona, nini bana daa, fo 
ana tunu-hotu fe Manetualain, soaneu 
ndia sala-singon, ma soaneu hataholi 
kamahehelek see, fo ta name'da fa te 
ana tao sala-singok so. 

8Hu no ito-ato leondia ka, de 
Manetualain Dula Dale na nafa'da no 
manga le'dok nae, metema uma lopo 
ndia uluk bei napadeik nahele nai ndia 
soona, enok leo Kama Malalao-Malalafu 
ka dalek neu a, ta nanasoik fa. 

9Dede'ak ia, ana da'di nakasasamak 
esa, soaneu ita nai besak ia; sosoa 
na nae, tutunu-hohotuk fo hataholi 
a fen neu Manetualain ndia, ta hapu 
tao natetu-nandaa hataholi mana fe 
tutunu-hohotuk ndia dale bobongoana 
na fa. 

10Nanahu basa ito-atok sila la, nandaa 
no ka'da nana'a-nininuk, ma tao nalalao 
ao mata-mata kala mesa kana. Basa 
sila la ka'da nakanenete ao paak, fo 
nanapakek ka'da losa fai na Manetualain 
tao nabebeun. 

11 Tehu Kristus mai basa da'dileo Imam 
Matua Ina neme dede'a-dede'a malole 
nanatao na kala so. Manetualain Uma 
Lopon fo nai bee, Ana tao-no'i belaba'un 
da'dileo Imam Matua Ina nde bee na, 
Uma Lopo fo matua-mademan lena ma 
matetu-mandaan lena. Hataholi daebafa 
ka ta nde tao nana fa: sosoa na nae, ta 
neme daebafak fo nananakadada'dik ia 
mai fa. 

12 Kristus masok leo Kama Malalao 
Malalafuk manai uma lopo ndia dalek, 
ka'da la'iesa mesa kana, soaneu losa 
dodoo na. Nai lelek ndia, Ana ta nini 
bi'i mane daa, do sapi ana daa soaneu 
tutunu-hohotuk fa, tehu nini daa na 
mesa kana, ma no enok ndia, Ana 
soi-po'i ita losa dodoo na. 

13 Bi'ihii ka daa na ma sapi mane daa 
na, boema sapi ana tutunu-hohotu ka 
afu na, nanapakek, soaneu nanapisik, 
metema ala pisi bi'i daa, ma sapi mane 
daa neu hataholi a soona, hataholi ndia 
balisi neme sala-singon mai. 

14 Naa, metema bi'i daa no sapi daa, 
ala hapu tao balisi hataholi a neme sala- 
singon mai soona, muda hata no Kristus 
daa na bai! Tunga Dula Dale mana ketu 

basa ta ka, de Kristus tunu-hotu aoina na 
da'dileo tutunu-hohotu matetu-mandaak 
soaneu Manetualain. Kristus daa na, ana 
tao nalalao ita dale na, neme agama ito 
ato mana da'di taan ndia mai, fo ita hapu 
talalau-taoono Manetualain fo maso'dak 
dia. 

15 Hu ndia de, Kristus da'di lelete neu 
hehelu beuk esa, fo ela ita fo Manetualain 
nalo basa ka, hapu baba'e-papala mana 
ketu basa tak, fo Manetualain helu ka. 
Basa sila la ala da'di, hu ka nde hataholi 
esa mamate na, fo nde Kristus. Fo no 
Kristus mamaten ndia, de Ana soi-tefa 
na hataholi a neme sala-singon, fo 
ala tao-no'in nai lelek fo ala bei pake 
hehelu-balataa makasososak ndia. 

16 Metema hataholi mana tao susula 
pusaka esa, maten soona, besa ka ala 
pake susula pusaka ndia. 

17 Hu ndia de, metema hataholi mana 
tao susula pusaka ndia, bei naso'da 
soona, beita hapu pake susula pusaka 
ndia fa. 

18 Hu ndia de, hehelu-balataa 
makasososa ka boeo, nanapaku nisak 
ninik daak boe. 


IBRANI 9.19-23 35 


19 Makasososa na, Musa nafa'da 
Manetualain paleta kasanahulu na neu 
hataholi Israe la. Basa ndia boema, Musa 
ho'i na sapi a daa na, ma bi'i hii mane a 
daa na, de ana sese'do kana no oe, de 
basa boema, ana pisin neu Manetualain 
Susula hoholo-lalanen, ma neu basa 
hataholi Israe la. Ana pisi ninik na'u esa 
na'de, hisop doo na, ma bi'ilopo pila 
balanggeo ka, bulu na. 

20 Musa bei pisi-pisi no bana daa 
nanasese'dok oe ndia, te nafa'da nae, 
"Bana daa ia, nde bee na ana paku nisa 
Manetualain hehelu-balatan, de emi 
muse tungan." 

21Basa boema, Musa pisi bana daa 
ndia, neu Lamatua ka Uma Lopo na, ma 
basa bua lo'as fo ala paken soaneu ala 
hule-haladoi ka boe. 

22 Memak tunga agama Yahudi a 
hoholo-lalanen soona, hihii nae basa 
hata lala'ena, ala tao lalalaos linik daak: 
sala-singo ka hapu do'o do ampon, 
metema hapu daa ka ana faa. 

23 Leondiak boe, ba'eneu hata fo 
nana'de hata nusa so'dak soona, paluu 
nanatao nalalaok. Tehu hata sila la, 

paluu tutunu-hohotu malole lena seluk 
ndia bai. 

24 Nana Kristus ta masok leo Kama 
Malalaok fo hataholi daebafak nde tao 
nana, ndia ka'da salaok esa neme Kama 
Malalao matetu ka mai. Kristus mesa 
kana nde masok leo nusa so'da ka neu: 
de besak ia, Ana nasasalematak no 
Manetualain, hu ka nde ita paluu na. 

25 Imam matua ina Yahudi la, tunga 
teuk soona, ala do'do lini bana esa daa 
na, fo ala masok leo Kama Malalao- 
Malalafuk ndia dalek leu. Tehu Kristus ta 
neu tunu-hotu fali-fali no ao ina na, nai 
ndia fa. 

26 Hu ka nde metema leondiak soona, 
dede'ak ndia sosoa na nae, Kristus 
doidoso fali-fali, mulai neme daebafak ia 
da'di makasososa na mai so. Tehu besak 
ia, ita bubuluk, nai fai makabuin ia, Ana 
mai ka'da la'iesa, de Ana loseheni ita 
sala-singon, ninik Ana tunu-hotu aoina 
na. 

27 Manetualain naketu basa, hataholi 
daebafa ka mate ka'da la'iesa, fo basa 
ndia soona, Manetualain naketu-nala'di 
hataholi sila tatao-nono'in. 

28 | eondiak boe Kristus nanatunu-hotuk 
ka'da la'iesa, soaneu Ana loseheni 
hataholi ba'u sala-singon. Neukose Ana 
mai seluk nai kala'i dua na, tehu Ana ta 
mai naketu-nala'di dede'a sala-singok 
fa, te Ana mai soi-tefa hataholi mana 
mahani mamai na. 

1 O 1 Agama Yahudi hoholo-lalanen 

ka'da fe dulak keluha'buk 
la'eneu dede'a malole manamai kala 
ta dula ndoos neme dede'ak sila Ia 
mai fa. Dede'ak sila la huu-huu na, 
ta nde hoholo-lalanek sila fa. Nana 
hoholo-lalanek sila la, ala ta hapu 
tao lalalao-lalafu hataholi manini 
tutunu-hohotuk neu Manetualai na fa, 
leomae tunga teuk hataholi ndia nini 
tutunu-hohotuk matak esa nakandoo. 

“Leo uni ka, hataholi manini fe 
Manetualain tutunu-hohotuk sila sala- 
singo nala tete'e ka ala hapu do'o do 
ampon soona, tao leo bee o ala ta tao 
sala-singok so'on. 

3Tehu see ko na tunga teuk ala 
fe tutunu-hohotuk sila la, ka'da lini 
nasanene'dak fe hataholi a sala-singo 
nala, 

4nanahu memak sapi daa no bi'ihii 
mane daa, ala ta hapu loseheni 
sala-singok fa. 

SHu ndia de, nai lelek fo Kristus mai leo 
daebafa ka mai a, nafa'da Manetualain 
nae, "O ta mahiik tutunu-hohotuk ma 
fee feek fa: nasafali na nae, O sadia basa 
ao paak ba'eneu Au so. 

60 ta hii tutunu-hohotu nanatunuk, do 
tutunu-hohotuk soaneu sala-singo ka 
hapu do'o do ampon fa. 

7 Soona Au afa'da ae 'Au nde ia, ou 
Manetualain! Au mai soaneu Au tao-no'i 
O hihii-nanaum, sama leo nanasulak 
basak la'eneu Au, nai Susula Malalaok 
dale so.'" 

8 Naa, makasososa na Kristus nafa'da 
nae, "O ta mahiik tutunu-hohotuk 
ma fee feek: O ta hii tutunu-hohotuk 
nanatunuk ma tutunu-hohotuk soaneu 
sala-singo kala hapu do'o do ampon fa." 
Kristus nafa'da nae leondia, leomae ala 
fe tutunu-hohotuk sila la, tunga agama 
Yahudi hoholo-lalanen. 

9 Boema Kristus nafa'da seluk nae, "Au 
nde ia, ou Manetualain! Au mai soaneu 
Au tao-no'i O hihii-nanaum." Hu ndia 
de Manetualain loseheni tutunu-hohotu 

palaak lala'ena so, de Ana nggatin ninik 
Kristus tutunu-hohotun. 

10 Yesus Kristus tao-no'i Manetualain 
hii-nanaun, nde Ana fe aoina na da'dileo 
tutunu-hohotuk so. Ana tunu-hotu aoina 
na, ka'da la'iesa mesakana, soaneu 
losa dodoo na. No enok ndia Ana tao 
nalalao-nalalafu ita basa-basa tala neme 
sala-singo ka mai. 

111mam Yahudi la, lakalala'ok belaba'un 
tunga faik, ma ala fe tutunu-hohotuk 
matak esa nakandondoo henin. Tehu 
tutunu-hohotuk sila la ta hapu loseheni 
hataholi a sala-singok makandondook fa. 

12 Nasafali na nae, Kristus fe ka'da 
tutunu-hohotuk la'iesa, fo nde aoina 
na mesa kana, sala-singo ka hapu do'o 
do ampon, ma tutunu-hohotuk ndia 
nanapakek soaneu losa dodoo na. Kristus 
fe basa tutunu-hohotuk ndia, boema 
neu nangatuuk neu Manetualain boboa 
kona na, de Ana paleta sama-sama no 
Manetualain. 

13 Neme ndia mai a, Kristus ka'da 
nahani nahele losa Manetualain fe musu 
noon nala lakaluku-lakatele leun. 

14 Da'di, no tutunu-hohotuk esa, de 
Kristus tao natetu-nandaa hataholi fo 
sala-singo nala nanatao balisik. 

15 La'eneu dede'ak ndia de, Manetualain 
Dula Dale na boeo ana fe sakasii neu ita. 
Manetualain Dula Dale na nafa'da nae, 

19 Manetualain nafa'da nae, "Ia nde 
hehelu-balataak fo neukose Au taon 
no hataholi sila la, nai fai-faik fo 
manamai ka: Neukose Au pe'da Au 
hoholo-lalaneng leo dale nala dalek neu, 
ma Au sula kana neu dudu'a-aafi nala 
dalek." 

17 Manetualain boeo nafa'da nae, 
"Neukose Au ta afandele sala-singo nala, 
ma tatao-nono'i mangalau nala so'ok." 

18 Da'di sala-singo kala, boema tatao- 
nono'i mangalauk sila la, ala hapu do'o 
do ampon so, soona ta paluu fe seluk 
tutunu-hohotuk, fo daenga ala hapu do'o 
do ampon so'on. 

19 Naa, tolano-tolanoo ngala lemin, 
neme Yesus mamaten ndia mai, de 
besak ia ita tapalani masok leo Kama 
Malalao-Malalau ka dalek teu. 

20 Yesus soi basa eno beuk esa soaneu 
ita, fo nde enok fo mana fe maso'da ka. 

Enok ndia tunga tema maloa, fo nde 
Yesus ao paa na mesa kana. 

21Ma besak ia, ita tanuu imam matua 
ina esa nde nataa neu Manetualain Uma 
na. 

22 Hu ndia de mai fo ata deka to 
Manetualain no dale ndoos, ma 
namahehelek fo matea-mahelek: no 
dalek fo nanatao nalalao-nalalafu basak 
neme dale nameme'da masalak, ma no 
ao paak fo nanabalisik ninik oe fo neu isi 
ka. 

23 Fla leo bee na, ata ho'u tahele neu 
namahehenak fo ita manakun, nana 
Manetualain bisa nananamahelek de 
neukose tao leo bee o Ana tao natetu 
hala hehelu na. 

24 Ma ela leo bee na ita esa taoafik neu 
esa, fo ela ita hapu esa fe manggatek 
neu esa soaneu sue-lai nonoo hataholi 
ka, ma tao-no'i dede'a-dede'a malole. 

25 Ela leo bee na ita takabubua 
sama-sama tahele, ma boso pela-bale 
sama leo hataholi fe'e kala. Lena-lenak 
ita muse lilineka tatetea-tahehele aok, 
nanahu ita bubuluk tae ta doo ka so'on 
te, neukose Lamatua ka ana mai so. 

26 Nana metema halak fo ndoos 
maneme Manetualain mai a, 
nanananduku-nalosa basak neu 
ita, tehu ta'ko ita ka'da tao sala-singok 
takandoo soona, ta hapu seluk tutunu- 
hohotuk soaneu loseheni ita sala-singon 
fa. 

27 Fla ka'da esa mesa-mesakana soaneu 
ita, fo nde tasasale matak to Manetualain 
naketu-nala'din, ma ha'i nasa-melu na, 
neukose ana hotuheni basa hataholi fo 
mana la'ba nana! 

28 Hataholi fo ana ta tunga hoholo- 
lalanek fo Musa fe ka fa soona, neukose 
nanahuku nisak ta no ampon fa, metema 
no sakasii dua do telu sakasii na tete'e 
ka hataholi ndia tao salak. 

29 Huhuku na bela na seli, nanaketuk 
neu hataholi fo ana heheta-aa'i 
Manetualain Anan na. Hu ka nde 
hataholi ndia nakadadaek Manetualain 
hehelu-balataa daa na, fo nde Kristus 
mamate na, fo mana tao balisin 
neme sala-singon mai. Ndia boeo 
nakamumulu-nakamamaek Manetualain 
Dula Dalen fo mana fe do'o do ampon 
matua ina nanseli a. 

30 Ita bubuluk, see Ndia fo nafa'da nae, 
"Neukose Au balas! Neukose Au huku!" 
ma mana mafa'dak nae, "Neukose 
Manetualain naketu-nala'di hataholi 
kamahehele nala." 

31 Bibii namata'u matua ina, metema 
ana tu'da leo Manetualain Fo Maso'da ka 
liman dale neu! 

32 Mafandele emi ha'da-tataom tao leo 
beek nai fai maneu ka. Nai lelek ndia, 
Manetualain sa'a na nasalaa basa neu 
emi soona, emi ba'u ka doidoso. Tehu 
tunga-sanga mahele no makakaatimi. 

33 Hapu fai na emi nananakamumulu- 
nakamamaek, ma nanataok no ta malole 
nai lea matan. Boeo hapu fai na emi 
doidoso mo sila fo nanatao leondia ka. 

34 Leondiak boeo emi tunga mame'da 
dale he'dik soaneu hataholi fo nanahuku 
ka. Ma nai lelek basa hata fo emi manuu 
kala nanaloso nak, emi sipok ndia no 
dale namahokok nana emi bubuluk mae 
emi bei manuu hata esa fo malole na 
lena, fo neukose nakatatakak losa dodoo 
na. 

35 Hy ka nde ndia, de boso ketu 
namahehena ma, nana metema emi 

mamahele mahele, soona hapu ngga'di 
matua ina soaneu ndia! 

36 Paluu emi boso haelai mamanasa, 
fo ela emi hapu tao-no'i Manetualain 
hihii-nanaun, ma no enok ndia, emi sipo 
hata fo Ana helu ka. 

37 Nanahu nai Susula Malalaok dale 
nanasulak nae, "Ka'da ba'ihanak seluk 
mesa kana, soona Ndia fo neukose mana 
maik ndia, neukose no lai-laik ana mai. 
Neukose, Ana ta nakamama'ak mamai 
na fa: 

38 Ma Au hataholi kamaheheleng fo 
ndoo sa, neukose namahele ma naso'da: 
tehu metema hapu nai sila tala'da ala 
fali deak, soona neukose Au ta sue fan." 

39 Ita ia, ta nde hataholi kamahehelek 
fo mana fali deak, ma mana la'ok sala 
enok fa. Nasafali na ita nde bee na, 
hataholi kamahehelek fo tamahele neu 
Manetualain, ma nanasoi-tefak. 

1 1 1 Namahehele ka sosoa na nae, 

tamahele te'e-te'e neu dede'ak fo 
nananamahena ka, ma tanuu nakeketuk 
neu dede'ak fo ta nananita ka fa. 

2 Hu ka nde namahehele ka, de hataholi 
lele makahulu na, Manetualain dale na 
namahoko neus. 

3Hu ka nde namahehele ka, de ita 
talelak tae daebafa ka no lalai maloa 
ia, nananakadada'dik neme Manetualain 
hala-kokolan mai. Da'di hata fo hapu 
nananita ka, ana da'di neme hata fo ta 
hapu nita fan. 

4Hu ka nde namahehele ka, de Habel fe 
Manetualain, tutunu-hohotuk fo malole 
lenaheni Kain tutunu-hohotun. Nanahu 
namahehelen ndia, de Manetualain 
sipok Habel da'dileo hataholi fo malole, 
nana nananitak nae, Manetualain sipok 
tutunu-hohotun. Habel maten so, tehu 
hu ka nde namahehele na, de ana bei 
kola-kola losa besak ia. 

"Hu ka nde namahehele ka, de 
Hanok ta mate fan, te nanaso'uk leo 
Manetualain neu. Ta hapu hataholi esa 
boen, hapu nita fan, nana Manetualain 
so'U basan so. Nai Susula Malalaok dale 
nanasulak nae, Hanok beita nanaso'uk 
fa te, ana tao namahoko Manetualain 
dale na. 

$Tehu ta no namahehele ka fa soona, 
ta hapu hataholi esa boen hapu tao 
namahoko Manetualain dale na. Nana 
hataholi fo manamai neu Manetualai 
na muse namahele nae, tete'e ka hapu 

Manetualain, ma nae Manetualain ana 
fe babalak neu hataholi fo mana sanga 
nana. 

7 Hu ka nde namahehele ka, de 
Manetualain nafa'da Noh, la'eneu 
dede'ak fo neukose ala da'di nai fai 
makabuin: fo ana ta hapu nita fan. Noh 
tunga Manetualain paleta na, nalosa 
ana tao na ofak esa, de neu makabui 
na boema, nananitak ana soi-tefa nan 
sama-sama no uma isi nala. No enok 
ndia, daebafa ka nanahukuk, tehu Noh 
mesa kana, hu ka nde namahehele na 
de nananafa'dak neme Manetualain mai, 
da'dileo hataholi fo malole. 

8 Hu ka nde namahehele ka, de 
Abraham tunga Manetualain paleta na, 
nai lelek Manetualain nalon ma nadenun 
neu leo nusak fo Manetualain helu neu 
na. Boema Abraham la'o no ana ta 
bubuluk neukose neu leo bee neu fa. 

9 No namahehele ka, de Abraham leo 
da'dileo hataholi manama nai nusak fo 
Manetualain helu basak ndia. Abraham 
leo nai ndia, nai uma lopo dale. Leondiak 
boe, Ishak ma Yakob, ala sipo heheluk fo 
sama neme Manetualain mai. 

10 Nana Abraham nahani talu-talu no 
kota fo Manetualain tutu'un ma nafofo'an 
ninik fanderen fo matea-mahelek. 

11 Hu ka nde namahehele ka, de 
Abraham bisa hapu tititi-nonosik neme 
Sara mai, leomae Abraham namalasi 
nanseli so, ma Sara kalate'dis. Abraham 
namahele nae, neukose Manetualain tao 
natetu hala-hehelu na. 

12 | eomae Abraham nai lelek ndia, 
sama leo hataholi fo mate ao paa na so, 
tehu ana hapu tititi-nonosik ba'u ka, fo 
dede'u na ta hapu leke nala fan, dede'u 
nala sama leo nduuk manai lalai a, ma 
solokaek manai tasi su'u na. 

13 Basa hataholi sila la lamahehele 
lahele losa mate. Ala ta sipo dede'ak fo 
nanaheluk neme Manetualain mai fa, 
tehu ka'da lita ma ala sipo kana neme 
doo ka mai. Ma no enok ndia de lafa'da 
lae, sila ka'da hataholi manamai, ma 
manasepo-danga nai daebafak ia. 

14 Hataholi fo nafa'da nae leondia, 
natu'du no mangale'dok nae, sila bei 
sanga nusak fo neukose ana da'di sila 
dae oen. 

15 Ala dudu'a-dodoo ka, ta nde nusak 
fo ala la'oelak ndia fa. Nana metema 

leondiak soona, ala hapu fai loak ba'u ka 
soaneu ala fali leo nusak ndia leu. 

16 Tehu nananitak, sila lahiik nusak esa 
fo malole na lena, fo nde nusak manai 
nusa so'da ka. Hu ndia de Manetualain ta 
mae, metema loken lae, sila Manetualai 
na. Lena-lenak Manetualain sadia basa 
kota esa soaneu sila so. 

17 Hu ka nde namahehela ka boe, de 
Abraham nahiik tunu-hotu Isak da'dileo 
tutunu-hohotuk, nai lelek Manetualain 
so'ba nana. Da'di leomae Manetualain 
naheluk basa neu Abraham, tehu 
Abraham nahiik nahele fe heni anan fo 
kisak ndia. 

18 Manetualain nafa'da basa neu 
Abraham nae, "Tunga Ishak ia, de 
neukose o hapu tititi-nonosik, fo Au 
helun neu o a." 

19 Abraham namahele nae Manetualain 
nabe'i tao naso'da falik Ishak neme 
mamate sa mai. Da'di bole tafa'da tae, 
Abraham name'da nana, nono'ka bai ana 
hapu falik Ishak. 

20 Hu ka nde namahehele ka, de Ishak 
helu, ana fe baba'e-papalak neu Yakob 
no Esau soaneu so'da manamai nala. 

21 Hu ka nde namahehele ka, de 
beita mate fan, te Yakob no nasala'da 
neu ai tete'e na langa na, de ana fe 
baba'e-papalak neu Yusuf ana nala 
esa-esak. 

22 Hu ka nde namahehela ka, de Yusuf 
lelek fo hihii nae mate nana, ana kokolak 
la'eneu leoina Israe la kalua leme Masir 
mai, ma ana la'oela hala heheluk la'eneu 
hata fo muse nanatao-no'ik soaneu 
popola na. 

23 Hu ka nde namahehele ka, de Musa 
ina aman lafunin bulak telu dale na nai 
lelek bongi basa nana. Ina aman lita, lae 
ni'iana ia mana'a hiik, de ala ta bii lena 
la'ban mane ka paleta na fa. 

24 Hu ka nde namahehele ka, de Musa 
namatua boema, ana ta nau hataholi 
la seseik lae, Mane Masir a anafe'o na, 
anan ndia fa. 

25 Ana nau ka'da doidoso sama-sama no 
Manetualain hataholi kamahehele nala, 
neme soaneu ka'da le'do fai nggenggelok 
esa, name'da nita namahokok neme 
maso'da masala-masingo ka mai. 

26 Musa name'da, nae beli na ba'u 
na seli soaneu hapu nakamumulu- 
nakamamaek hu ka nde Mane Mana Fe 

So'dak fo Manetualain heluk ndia, neme 
hapu basa nusa Masi ra hata-haton 
lala'ena mai, nana Musa namahena 
ngga'di fai makabui ka. 

27 Hu ka nde namahehela ka, de 
Musa la'oela Masir no ta name'da bii 
bii-namata'uk soaneu Mane Masi ra 
nasa-melun fa. Musa la'ok nakandoo 
tunga dale tutu'u na, nono'ka bai, nita 
basa Manetualain fo nananita tak ndia. 

28 Hu ka nde namahehele ka, de Musa 
tao Paskah ma ana fe paleta, fo pisi daak 
neu hataholi Israe la uma nala lelesu 
na, fo sue ka nde Ata nusa so'da manini 
Mamate sa, ana boso taonisa hataholi 
Israe la ana ulu nala. 

29 Hu ka nde namahehele ka, de 
hataholi Israe la, ala hapu lena lala Tasi 
Pila sa selik, nono'ka bai ala la'ok nai 
dae ma'dak lai na, tehu hataholi Masir 
ala, tasi ndia ko'do henis nai lelek ala 
so'ba lena boe. 

30 Hu ka nde namahehele ka, de 
hataholi Israe la, tao landefaheni kota 
Yeriko tembo nala, nai lelek ala la'ok 
okofefeo kana nai faik hitu dale na. 

31 Hu ka nde namahehele ka boe, de 
Rahab fo ina manasosoa-piaok ndia, ala 

ta taolisan sama-sama no hataholi mana 
la'ban Manetualai na fa, nana ana sipok 
Israel mata-mata nala no mangana'uk. 

32 Naa, au bisa kokolak akandondoo 
henin tehu fai ta dai soaneu au fa, 
hana au beita seseik seluk Gideon, 
Barak, Simson, Yefta, Dauk, Semuel, ma 
nabi-nabi la boen. 

33 Hu ka nde namahehele ka, de ala 
sengi basa nusa-nusa kala so. Ala 
tao-no'i hata fo ndoo sa, nalosa ala sipo 
hata fo Manetualain helu ka. Ala ko'oketu 
singa la bafa nala, 

34 ala taolisa ha'i manapila lo'a-lo'a 
ka, ala di'oheni tafaina mamai na: ao 
nala tapandoes, tehu ala da'di balakaik: 
lapalani nai musu dale, nalosa ala sengi 
leoina manamai la soldadu nala. 

35 Hu ka nde namahehele ka, de ina 
kala hapu falik hataholi manamate 
basa nala, nana nanatao naso'da falik. 
Hapu nggelok po'ilotak aoina nala 
nanafepali'uk losa mates, de ala ta sipok 
soaneu soipo'i fas, nana ala nau nanatao 
naso'da falik ba'eneu maso'dak esa fo 
malole na lena sluk bai. 

36 Hapu nggelok nananakamumulu- 
nakamamaek, nanafiluk, nanapa'ak ninik 
namosina, ma nanataok leo bui dale leu. 

37 Ala tapas linik batu losa mates, hapu 
nggelok nanatatik ninik hoholok, ma 
nggelok nanado'dok ninik tafaina. Ala 
laleu-lalaa lo bua papake nala nanataok 
neme bi'ilopo louk do bi'ihii lou ka mai. 
Sila nuu ta-hata ta kala, nanafepa-li'uk 
ma nanatao doidosok. 

38 Daebafak ia nde bee na mamanak fo 
ta nandaa ba'eneu sila fa. Ala laleu-lalaak 
nai mo maloa, ma nai pupu kala lain, 
boema ala leo nai lea lua kala dalek boe, 
ma bolo dae la dalek. 

39 Basa hataholi sila la hapu sesengi 
matua ina nanseli, hu ka nde namahehele 
nala! Tehu ala ta sipo hata fo Manetualain 
helu ka fa, 

40 nanahu Manetualain nanuu dale 
tutu'uk fo malole na lena soaneu ita. Dale 
tutu'u na nde nae, ka'da sama-sama no 
ita, neukose sila latetu-landaa. 

1 2 1 Naa, la'eneu ita mesa tala 

soona, nai ita boboakaisun hapu 
sakasii makadotok nanseli! Hu ndia de, 
mai fo ata tu'u-tapaheni basa hata fo ana 
tao nambela ita, ma basa sala-singok 

fo lakadita lahele ita. Ma mai fo no 
te'e-te'ek teu tunga nakasusu'di ka nde 
ita mata na. 

2 Fla leo bee na ita mata memete 

na nasale leo Yesus neu, nana Ndia 
nde nafofo'a ita namahehele na, ma 
nakaboboin neme makasososa na losa 
mete'e na. Yesus nakatatakak doidoso ka 
neme ai nggangek lain! Ana ta nafaduli 
nae, mate nai ai nggangek lain ndia nde 
bee na, hata esa fo nini mamaek. Ka'da 
nafandele neu namahokok fo neukose 
name'da nitan nai fai makabuin. Besak 
ia, nangatuuk nai Manetualain kandela 
mane na boboa kona na, ma Ana paleta 
sama-sama non. 

3So'ba dodoo su'dik, Yesus doidoso na 
leo beek nai lelek nasasale matak no 
hataholi masala-masingok fo ala la'ba no 
lakakaa timi! Hu ndia de dale mala boso 
ba'ihana, ma boso ketu namahehena 
mala. 

4Nana, nai ulepo'dek soaneu la'ban 
sala-singo ka, emi beita la'iesa fo 
ulepo'de losa emi daa ma muse titihenin 
fa. 

5Ma boso mafandele heni Manetualain 
nanoli-nafa'dan ia, fo nanafek neu emi 

da'dileo Ndia ana nala Nae leo'na: 
"Au ana ngonei, taoafik matalolole 
Lamatua ka nanoli nala, ma dale ma 
boso ba'ihana, metema Ana namanasa 
emi. 

6 Nana Lamatua ka nanoli basa hataholi 
fo Ana sue-lain, ma Ana filuk basa 
hataholi fo nakahei kana da'dileo Ndia 
Anan." 

7 Ela leo bee na, emi sipok Manetualain 
fefepan ndia, da'dileo nanolik esa neme 
amak esa mai. Nana ade anak esa, aman 
beita huku nita fan do? 

8 Metema emi ta nanahukuk sama leo 
basa ana fe'en ia la fa soona, sosoa na 
nae, emi ta moli-da'di neme Ndia mai fa. 

91ta tanuu amak nai daebafa ka. Ana 
nanoli ita, ma ita fe ha'da-holomata 
neun. Naa, muda hata no ita Ama 
samanen manai nusa so'da ka bai, tao 
leo bee o ita muse takatele neun, fo ela 
ita taso'da. 

101ta ina aman fo manai daebafa ka, 
lanoli ita ka'da nai faik fo nanuu too-lane. 
Tehu Manetualain nanoli ita soaneu ita 
malole na, fo ela ita da'di malalaok 
sama-sama ton. 

11 Memak nai lelek fo ita nanananoli 
ka, huhukuk ndia ta nandaa no ita 
dale na fa, tehu nini ka'da dale he'dik 
mesa kana. Tehu basa ndia soona, 
ba'eneu ita fo nanananoli basa ka, 
huhukuk ndia tao na ita taso'da tunga 
Manetualain hihii-nanaun, ma nini 
buna-boa so'da-molek neu ita. 

12 Hu ndia de, tao balakai emi limam 
mana ndole-ndaku mala, ma emi 
lungulanga mana delem ndia! 

13 [a'ok tataas esa leona neu eno 
matetu ka, fo ela emi ei helam ndia boso 
kosik, te lena-lenak ana lea-hai. 

14 Sanga enok soaneu maso'da 
mole-dame mo basa hataholi lala'ena. 
Sanga enok boe, soaneu maso'da 
no malalao-malalafuk, ka'da soaneu 
Lamatua ka. Nana ta hapu hataholi esa 
boen, fo hapu nita Lamatua ka, metema 
ana ta naso'da sama leondiak fa. 

15 Manea leona, fo boso nalosak hapu 
hataholi esa boen, ana kalua neme 
Manetualain dale malole na mai, fo 
ela boso hapu nggelok da'di sama leo 
bubu'u-palusa malasok nai emi tala'da 
heom, nalosa nini toto'a-tatak ma ana 

tao nalutu hataholi ba'u ninik ndia laso 
na. 

16 Manea leona, fo ela boso hapu 
nggelok laso'da sosoa-piao, do ala ta 
so'ulaik dede'a samane kala, sama leo 
hata fo Esau tao-no'i ka. Ana nase'oheni 
ndia ha ka da'dileo ana uluk ka'da 
soaneu nana'ak mango esa. 

17 Emi bubuluk mae makabui na, Esau 
nahiik hapu baba'e-papalak ndia neme 
aman mai, tehu ana tipahenin. Nana 
leomae no kikii-makaleleuk, ana sanga 
enok, soaneu ana taonahi sala na, tehu 
failoak soaneu dede'ak ndia, ta hapun 
so'ok. 

18 Tolano-tolanoo kala ta masasale 
matak mo hata esa, sama leo leoina 
Israe la makahulu na lasasale matak lo 
nana. Ala lasasale matak lo hata esa, fo 
bisa nafaloen, fo nde Lete Sinai no ha'i 
mana pila lo'a-lo'a na; ala lasasale matak 
lo makahatu ka, makahatu nggeoina ma 
ani sangu a: 

19 ala lasasale matak lo pupuu lii kala, 
ma hala liik matua ina la. Lelek hataholi 
Israe lala lamanene halak ndia, boema 
ala loke lanseli, fo ela halak ndia boso 
kokolak seluk no sila bai. 

20 Nana ta lakataka lamanene paleta 
fo halak ndia nanduku-nalosa kana fa. 
Nana halak ndia nae, "Basa hataholi fo 
mana koila'e letek ia, ta afaduli, ade 
bana-manu ndia, do see ndia boe, muse 
pian ninik batu losa maten." 

21 Hata fo hataholi Israe lala litak 
ndia mangalau nanseli, losa Musa 
nae, "Au bii-amata'u ma au dele 
ngge'be-ngge'be!" 

22 Nasafali na, emi mai leo Pupuku 
Sio na mai, ma Manetualain kotan fo 
maso'da ka, fo nde Yerusalem manai 
nusa so'da ka no ata nusa so'da lifu-lifu 
nala. 

23 Emi tunga natotongok esa, fo henuk 
no hika-setelee ka, fo nde natotongo 
Manetualain ana ulu nala, fo na'de nala 
nanasulak nai nusa so'da ka dalek. Emi 
mai masasale matak mo Manetualain, 
fo mana Maketu-Mala'di basa hataholi 
daebafa ka lala'ena. Emi masasale matak 
mo hataholi kamahehele kala dula dale 
nala, fo ala da'di matetu-mandaak so. 

24 Emi mai masasale matak mo Yesus, 
fo Lelete soaneu hehelu-balataa beuk 
ndia. Emi masasale matak mo daa 

nanapisi ka, fo malole na lenaheni Habel 
daa na. 

25 Hu ndia de, masanene'dak fo boso 
nalosak emi ta nau mamanene Ndia 
fo mana kokolak neu emi a. Sila fo ta 
nau lamanene Ndia fo mana maik leo 
daebafa ka mai, ma nanduku-nalosak 
halak maneme Manetualai na mai, ana 
ta bisa nalai fa. Mu'da hata no ita ia fo 
mana mamanene Ndia fo mana kokolak 
neme nusa so'da ka mai a. Metema ita 
ta nau tamanene fan soona, hapu nai 
bee ita bisa taladeak! 

26 Nai lelek ndia, hala na tao 
nanggengek daebafa ka. Tehu besak 

ia Ana helu nae, "La'iesa seluk soona, 
neukose Au tao anggenge kana, ta ka'da 
daebafa ka mesa kana fa, tehu lalai a 
boe." 

27 Dede'a ka nae, "la'iesa seluk" 
natu'du nae, neukose basa daebafak 
fo nakadada'di kana, neukose Ana 
fae nanggenggengo kana ma Ana 
kekoheo kana, fo daenga ela ka'da hata 
manggengo ta kala. 

28 Hu ndia de ela leo bee na, ita toke 
makasi neu Manetualain, nanahu Ana fe 
ita nusak esa ta nanggengo fa. Ela leo 

bee na, ita toke makasi ma sene-do'ok 
neu Manetualain no ha'da-holomata ma 
bibii-namata'uk, tunga enok fo mesa 
kana nahii kana. 

29 Nana ita Manetualain ndia, sama leo 
ha'i fo manahotu naputu ka. 

1 Fla leo bee na emi masue- 

13 malai ao mahele, da'dileo 
tolano-tolanook fo namahehelek esa. 
ZBoso hiapenge sipok hataholi fo emi 
beita malela kana, leo emi umam neu. 
Nana no tatao leondia ka, de hapu 
hataholi ta name'da fa te, ana sipo hai 
ata nusa so'dak nai uman so. 
3Mafandendelek leona te, hataholi 
manai bui dale la, nono'ka bai emi 
boeo nai bui dale sama-sama mos. Ma 
hataholi-hataholi fo ala tao su'dibebe'i ka 
lo sala, ela leo bee na emi mafandeles, 
nono'ka bai ala tao emi leondiak boe. 
4Basa hataholi lala'ena, muse latu'du 
heo-hilu ha'da-holomata soaneu uma 
lo a, hu ndia de ela leo bee na saotou 
saoinak, esa lilineka nahele no esa. 
Hataholi mana sosoa-piao ka ma 
manahohonge ka, neukose Manetualain 
naketu-nala'dis. 

> Boso fe doi ka koasa emi so'da ma, 
tehu ela leo bee na emi mamahoko neu 
hata fo emi manuu ka. Nana Manetualain 
nafa'da basa nae, "Neukose Au ta 
po'ilotak emi do la'oela emi fa." 

Hu ndia de, ita tapalani tafa'da 
tae, "Au Lamatua nga nde bee na, au 
manatulu-faling, de au ta bii fa. Hata fo 
hataholi daebafa ka, hapu tao-no'in neu 
au?" 

7Boso mafandeleheni emi mauli- 
malangam fo mana manduku-malosak 
Manetualain hala hehelu na neu emi a. 
Taoafik neu, tao leo bee fo sila laso'da, 
ma tao leo beek fo sila mate, ma tunga 
sila namahehele nala. 

8 Yesus Kristus sama nahele, nau 
makahulu na, besak ia, ma losa dodoo 
na. 

? Boso po'ilotak nanoli matabeu mata- 
matak lala'ena, ala tao latofa-latalak 
emi. Ita dale na, muse nananatetea- 
nahehelek ninik Manetualain dale malole 
na, fo ndia nde malole a. Boso hu ka 
nde nananaketuk neme ito-atok la'eneu 
nana'a-nininuk. Hataholi fo makahulu 
na ala tunga nakanenetek sila la, ala ta 
hapu sosoa-ndandaan fa. 

101ta tanuu mei tutunu-hohotuk 
esa, soaneu ita fe tutunu-hohotuk 
neu Manetualain. Ma imam-imam fo 
lalalau-laoono nai Manetualain Uma Lopo 
na, ala ta hak la'a tutunu-hohotuk manai 
mei tutunu-hohotuk ndia lain fa 

11 Bana daa fo nanatunu-hotuk da'dileo 
tutunu-hohotuk soaneu sala-singo kala 
hapu do'o do ampo na, imam matua ina 
ninin leo Kama Malalao-Malalafu ka neu, 
tehu bana ndia ao na nai pandopo manai 
sila la dae too na deak. 

12 Hu ka nde ndia de, Yesus boeo mate 
nai kota lelesu ina na deak, soaneu tao 
balisi hataholi kamahehele nala neme 
sala-singo nala mai ninik daa na mesa 
kana. 

13 Hu ndia de mai leona, fo ata 
teu takaninin nai Pandopo manai 
sila la dae too na deak, fo tunga 
nananakamumuluk-nakamamaek 
sama-sama ton. 

14Nana, nai daebafa ka ta hapu 
mamana leleok fo matea-mahelek 
soaneu ita fa. Nasafali na ita sanga 
mamana leleok fo manamai ka. 

15 Hu ndia de, no Yesus hehela-nonolen, 
de ela leo bee na ita koa-kio Manetualain 

tataas esa: fo ndia nalupa ita tutunu- 
hohotu kokoa-kikion esa neun, fo ita 
tunu-hotun tunga difadoo ka soaneu 
tamatutua-tamadedema na'de na. 

16 Boso mafandeleheni tao malole, 
ma matulu-mafali ao, nanahu ndia 
nde tutunu-hohotuk fo nandaa no 
Manetualain dale na. 

17 Tunga emi mauli-malangam paleta na 
leona, ma makatele neus. Nana sila nde 
taoafik tatas esa neu emi samane ma, 
ma sila nde muse lataa neu Manetualai 
na. Metema emi tungas soona, sila hapu 
laue-lale'di no dale namahokok: metema 
ta, soona neukose laue-lale'di no dale 
he'dik, fo ndia ta nini nanalak fe emi fa. 

18 Hule-haladoi makandoo soaneu ami. 
Ami mamahele, ami dale bobongoana 
ma neuisik, nana nai basa dede'ak 
lala'ena dalek, ami nau tao-no'i hata 
ndoo sa tataas esa. 

19 Au dokodoe anseli, fo ela emi hule- 
haladoi fe au, fo sue ka nde Manetualain 
no falik au lai-lai leo emi neu. 

20 Manetualain tao naso'da falik basa ita 
Lamatuan Yesus neme mamate sa mai 
so. Hu ka nde mamaten ndia, de besak ia 
Ana da'di Mana Foo Matua Ina, ba'eneu 

ita, fo nde bi'ilopo nala. Mamaten ndia 
boeo, Ana pakunisa hehelu-balataa 
manaketu basa tak fo Manetualain taon 
no ita. 

21 Sa'di tao leo bee na Manetualain, 
fo oe mata mole-dame ndia, tao 
natetu-nandaa emi, ninik basa hata 
malole fo emi paluun soaneu tao-no'i 
hihii-nanaun. Sa'di leo bee na, no Yesus 
Kristus hehela-nonolen, de Manetualain 
tao-no'i nai ita dalek, hata fo nahii kana. 
Ela leo bee na, Kristus nanakoa-kiok losa 
dodoo na! Amin. 

22 Au dokodoe, fo ela emi taoafik neu 
au nanoli-nafadang ia, no boso haelai 
mamanasa, nanahu au susulang ia, ta 
manalu nanseli fa. 

23 Fla leo bee na emi bubuluk mae, 
ita tolanoon Timotius nanapo'ik neme 
bui dale mai so. Metema ana mai leo 
au mamanang ia mai soona, mahani 
te neukose au on nai lelek au ne'i 
donge-dama emi a. 

24 Manduku-malosak ami nate'a ma 
neu basa emi mauli-malanga mala, ma 
neu basa Manetualain hataholi kamahele 
nala. Boeo sipo ma nate'ak neme ita 
tolano-tolanoon manai Italia la. 

25 Sa'di leo bee na Lamatua ka ba'e-pala 
tolanoo kala basa-basa mala. 


Yakobus 


1 Tolano-tolanoo Salanik fo mana 

1 makapepela manai daebafa ka 
lala'ena lemin! Nate'ak neme au, Yakobis 
fo Manetualain ma Lamatuak Yesus 
Kristu sata na. 

2 Tolano-tolanoo ngala lemin! Metema 
emi la'oladi sosoba-susu'di mata-mata 
kala soona, mafa'da mae, emi hapu 
nanalak ndia. 

3 Nana emi bubuluk basa, metema emi 
mamahele mahele Lamatua ka, nai lelek 
fo emi matongo mo sosoba-susu'di ka 
soona, ninini na nde, emi makatatakak. 

4Manea, fo ela emi dale makatatakam 
ndia, nakapela nakandoo, losa te'e-te'e, 
emi da'di matetu-mandaak, ma emi ta 
to'a taa hata esa boen. 

> Metema hapu hataholi esa nai emi 
dalek, dudu'a-aafi manatee teno na 
beita dai fa, soona ela leo bee na, 
ana noke neme Manetualain mai fo 
neukose Manetualain fen dudu'a-aafi 
manatee tenok; nana Manetualain fe no 

dale malole ma susue-lalaik, neu basa 
hataholi la. 

6 Tehu hataholi mana noke ka, muse 
namahele te'e-te'e: dale na boso naba'e. 
Nana hataholi dale ka ba'e ka nde bee 
na, sama na leo lii a nai tasi lai, fo ani na 
fuu neu mai non. 

7 Hataholi matak leondia ka, dudu'a- 
aafin ta natea-nahele fa: ana ta hapu 
ho'i nakeketuk esa boen, nai basa hata 
fo ana tao ka fa. Hu ndia de, hataholi 
leondia ka boso namahena ana hapu 
hata esa neme Lamatua ka mai boen. 

8 (1:7) 

9 Hataholi kamahehele nuu ta-hata ta 
ka, ela leo bee na namahoko, metema 
Manetualain so'u namadedeman. 

10 Ma hataholi kamahehele kamasu'i- 
makabete ka, ela leo bee na namahoko 
boe, metema Manetualain nakadadae 
kana. Nana hataholi kamau'i-makabete 
ka, neukose ana sapu lalo sama na leo 
na'u buna ka. 

11 Nai lelek le'do a tii, fo haa na la'en 
soona, ana male fo kono heni buna 
na tutika mopo lolenapun. Leondiak 
boe, hataholi kamasu'i-makabete ka: 

neukose ana sapulalo nai lelek fo ana 
beitao tao no ue le'din. 

12 Maua-manalek ba'eneu hataholi fo 
nakatatakak na dale na, nai lelek fo 
ana la'oladi sosoba-susu'di ka. Nana 
metema, nala sosoba-susu'dik ndia deak 
soona, neukose ana sipo nggadi na, fo 
nde maso'dak fo Manetualain helu basan 
neu hataholi mana sue-lai nana. 

13 Metema hataholi esa hapu sosoba- 
susu'di leondia ka soona, boso mafa'da 
nae, "Sosoba-susu'dik ndia, neme 
Manetualain mai," nana mangalau ka ta 
hapu soba-su'di nala Manetualain ma 
Manetualain boeo, Ana ta pake mangalau 
ka, soaneu soba-su'di hataholi esa boen. 

14Tehu hataholi a, hapu soso'ba- 
susu'dik, metema ana tunga hihii-nanau 
mangalau na, fufu'di-oo'don. 

15 Basa soona, metema ana tunga ndia 
hihii-nanau mangalaun ndia soona, 
ana bongi sala-singo ka, ma metema 
sala-singo ka namatua soona, ninini na 
nde mamate sa. 

16 Tolanoo susue-lalai ngala lemin, boso 
fe hataholi ke'dindiu emi! 

17 Basa fe fee malole ma bua palsen 
matetu-mandaa ka, ana mai neme nusa 

so'da ka mai. Fo Manetualain mana 
Makadada'dik basa hata masalaak manai 
lalai a, nde nakona nana. Ndia nde 
Manetualain fo, Ana ta da'di nasafafali, 
ma ta nini makiu-makahatuk faa ana 
boen. 

18 No dale hihii mesa na de, Ana tao ita 
da'di Ndia anan, tunga hala-kokola ndoo 
na. Ana tao leondiak, fo ela ita hapu 
mamana matua-madema lena heni basa 
hata maso'dak fo nakadada'di kasa. 

19 Tolano-tolanoo ngala lemin! Taoafik 
matalolole dede'a ka nde ia: Hataholi a, 
muse namanene no lai-laik, tehu kokolak 
koe-koe, ma boso hae lai mamanasa. 

20 Nana hataholi mana mamanasa ka, 
ana ta hapu tao tatao-nono'i malole fo 
nandaa no Manetualain dale na fa. 

21 Hu ndia de, tu'u-tapa heni basa 
ha'da-tatao manggenggeok ma tatao- 
nono'i mangalauk lala'ena. Sipok ma 
Manetualain sele-nggali dede'a-kokolan 
manai emi dalem dale ndia, no dale 
nakaloe-nakadaek, nana dede'a-kokolak 
sila la, lanuu be'ibalakaik soaneu ana 
soi-tefa nala emi. 

22 Fla leo bee na, emi tao-no'i hata 
fo Manetualain nafa'dak ndia. Boso 

ka'da mamanenen, nana metema ka'da 
leondiak mesan soona, emi ke'di ndiu 
seluk emi ao ina ma nde ndia. 

23 Hataholi fo namanene Manetualain 
dede'a-kokolan, tehu ana ta tao tunga 
fan soona, hataholi ndia sama leo 
hataholi fo, ana titino mata-panan nai 
titinok dale. 

24 Ana titino matalololen, fo basa 
soona ana la'o, tutika nafandele heni 
mata-panan lupa na leo beek. 

25 Manetualain hoholo-lalanen matetu- 
mandaak, ma nanuu be'i balakaik fo ana 
soi-po'i hataholi daebafa ka. Hu ndia 
de, hataholi fo ana palisak matalolole 
ma ana taoafik matalole boema ana 
tao tunga hoholo-lalanek sila la, ma 
ta ka'da namanene fo nafandele heni 
fas soona, Manetualain fe hataholi ndia 
baba'e-papalak nai basa tatao-nono'i na 
dalek. 

26 Metema hataholi esa, ana dodoo 
nana, ndia hataholi mana tunga agama 
hoholo-lalanen, tehu ta nanea na maa na 
fa soona, ana ke'dindiu seluk ao ina na 
nde ndia: soona palsuma la'i esa kana, 
namahele neu Lamatua ka. 

27 Nana tunga Amak Manetualain 
mata memetena soona, hataholi mana 
tao tunga agama hoholo-lalanen no 
matetu-mandaa ka nde: tulu-fali kisa 
ana maa kala, falu ina mana doi doso 
kala, ma nanea ao ina na, fo daenga 
ha'da-tatao daebafa ka, boso tao nalutu 
namahehele na. 

1 Tolano-tolanoo ngala lemin! Da'dileo 

hataholi fo namahele Lamatuak 
Yesus Kristus, Lamatuak fo Mandela 
masa'ak ndia, emi boso bibinga-baba'e 
hataholi a, tunga ao paa ka. 

2 Nana metema hataholi kamasu'ik esa 
ana pake ndeli lilo pilas ma bua-lo'a 
neulauk, ana mai leo emi nakabuam esa, 
boema hataholi nuu tak esa, ana pake 
si'da sae, ala mai leo emi nakabuam ndia 
mai boe, 

3soona, emi fe makahuluk ha'da- 
holomata neu hataholi mana pake 
bua-lo'a neu lauk ndia mae, "Tuan, 
mangatuuk muu kandela neulauk ia 
lain." Tehu emi mafa'da hataholi nuu 
tak ndia mae, "Mapadeik muu eli, do 
mangatuuk muu dae lain." 

4No emi tatao-nono'im leondia ka, emi 
bibinga-baba'e emi nonoo hataholi ma, 

boema emi mete hataholi a, tunga emi 
dudu'a-aafi mangalau ma. 

> Mafandendelek tolano-tolanoo 
susue-lalai ngala lemein! Manetualain 
hele basa hataholi nuu taa-hata tak 
manai daebafak ia la, ala da'di hataholi 
kamasu'ik nai namahehele ka dalek. 
Neukose hataholi sila la, nde da'di 
Manetualain hataholi kamahehelen, 
sama leo Manetualain helu basan neu 
hataholi mana sue-lai nana. 

$Tehu emi sosona, makamumulu- 
makamamaek hataholi nuu taa kala, te 
see ko na hataholi kamasu'i kala ala 
tuni-ndeni emi, ma ala lele'a-loloso emi 
leo mana maketu-mala'di ka meu! 

7 Sila nde lakamumulu-lakamamaek 
emi na'de malolem fo, Manetualain fen 
neu emi a! 

8Emi tao-no'i tatao-nono'im malole, 
metema emi tao tunga hoholo-lalanek 
fo nanasulak nai Susula Malalaok dale 
nae leo ia, "Sue-lai o nonoo hataholi ma, 
sama na leo o sue-lai ao ina ma." 

93 Tehu metema emi bibinga-baba'e 
hataholi a tunga ao paa ka soona, emi 
tao sala-singok ndia so, de Manetualain 
hoholo-lalanen naketu nae, emi nde 

bee na, hataholi mana la'o lena 
hoholo-lalanek. 

10 Metema hataholi a la'o lena 
Manetualain hoholo-lalanen esa soona, 
ana la'o lena la'i esak hoholo-lalanek sila 
lala'ena. 

11 Nana ndia fo mana mafa'dak nae, 
"Boso hohonge," ndia boeo nde nafa'da 
nae, "Boso manisa." Da'di metema 
emi ta hohonge fa, tehu emi manisa 
soona, emi hataholi mana la'o lena 
hoholo-lalanek boe. 

12 Kokolak ma tao-no'i sama leo hataholi 
fo, neukose nananaketu-nala'dik tunga 
Manetualain hoholo-lalanen fo mana 
soi-po'i hataholi daebafa ka. 

13 Nana neukose Manetualain ta natu'du 
susue-lalain neu hataholi fo, ta nalelak 
susue-lalai ka fa. Tehu susue-lalai ka, 
neulau na ba'u lena hoholo-lalane ka. 

14 Tolano-tolanoo ngala lemin! Sosoak 
hata, hataholi a kokolak nae, "Au 
hataholi kamahehelek", tehu ta natu'dun 
nai tatao-nono'in dalek fa? Ade no 
namahehele matak leondia ka, hataholi 
ndia hapu so'dak do? 

15|eo uni ka touk esa do inak esa, 
paluu bua papakek do nana'a-nininuk. 

16 Sosoak hata emi mafa'dan mae, 
"Pake jeket ma mu'a-minu fo mu'u ma 
leona!" tehu emi ta fen hata fo ana 
paluun nai so'da na dalek fa. 

17 Leondiak boe namahehele ka. 
Metema namahehelek ndia, ta natu'dun 
nai tatao-nono'in dalek fa soona, 
namahehelek ndia sosoa-ndandaan ta. 

18 Fafakama nggelok lafa'da lae, 
"Hapu hataholi nggelok lamahena neu 
namahehele na, ma nggelok lamahena 
neu tatao-nono'in". Soona, neukose 
au ataa ae, "Matu'du au, tao leo bee 
fo hataholi a nanuu namahelek, tehu 
tatao-nono'in fe'ek, boema au atu'dun 
nai au tatao-nono'ing dalek ae, au anuu 
namahehelek." 

19 Emi mamahele Manetualain ka'da 
esa hetu? Na, dula dale mangalau kala 
lamahele dede'ak ndia boe, de ala dele 
bengge'be lo bibii ka! 

20 Emi nggoa ma seli! Ade paluu 
natu'du fe emi buti, la'eneu namahehele 
ka ta no tatao-nono'i ka fa soona, 
sosoa-ndandaan ta do? 

21 Mete ka'da ita ba'ikain, "Abraham 
Manetualain sipo kana no malole, nana 
tatao-nono'in ndek: lelek fo, ana tunu- 

hotu anan Isak nai mei tutunu-hohotuk 
lain neu Manetualain." 

22 Ita titan no mangale'dok, nai dede'ak 
ia dalek nae, namahehele ka muse 
no tatao-nono'i ka soona, besa ka 
natetu-nandaa. 

23 Dede'ak ndia nandaa no Susula 
Malalao ka lalanen esa nde ia nae, 
"Abraham namahele Manetualain, 
ma hu ka nde namahehelen ndia 
de, Manetualain sipo kana, da'dileo 
hataholi mana tao tunga Manetualain 
hihii-nanaun." Hu ndia de loke Abraham 
lae, "Manetualain tia-lain." 

24 Besak ia, dede'a ka mangale'dok nae: 
Manetualain sipok hataholi a no malole, 
nana hataholi ndia tatao-nono'in boe, te 
ta ka'da namahehele na mesa kana fa. 

25 Boema mete mitak Rahab fo ina 
mana sosoa-piaok ndia. Manetualain 
sipo kana no malole, nana tatao-nono'in 
ndek lelek fo, nafuni hataholi Israe 
la mata-mata nala neme uman dale, 
boema ana tulu-falis, de ana fes lalai fali 
tunga eno fe'ek. 

26 Sama na leo ao paa ka. Metema ao 
paa ka, samanen ta soona, ao paak 
ndia maten. Leondiak boe, metema 

namahehele ka ta no tatao-nono'i ka fa 
soona, namahehelek ndia maten. 

1 Tolano-tolanoo ngala lemin! Boso 

hataholi ba'u ka nai emi dalek, nau 
da'di mesen. Nana ela emi bubuluk te, 
laketu-lala'di hataholi mana da'di mese 
nala soona, bela na lena heni hataholi 
fe'e kala. 

2 Nasi'a ita basa tala tao salak. Tehu 
hataholi fo ana beita tao nita salak ninik 
hala-kokola na, hataholi ndia, hataholi 
matetu-mandaak, nana ana hapu koasa 
na, ao ina na lala'ena. 

3 Metema ita takaak lapa neu ndala bafa 
na soona, ndala ndia tunga ita hihii na, 
boema ita hapu tauli taa, ndala ndia ao 
ina na lala'ena. 

4Ho'i nakandandaak neme ofa ka mai. 
Leomae ofak ndia ba'una seli, boema ani 
matua ina lepa ninin, tehu uli a baba'u 
ana na nde ndia boeo, ana hapu nauli 
ninin, fo ana tunga mana ho'u uli a, hihii 
na. 

> Leondiak boe, no ita maa na: leomae 
ita maa na baba'uana na nde ndia, tehu 
ana hapu tao na ao paa ka, koao ninik 
dede'a matua ina la. Dodoo su'di kana 

dei te, nula matua ina, ha'i na'a henin 
nana, hu ka nde ka'da ha'i kaa anak esa. 

6 Maa ka, sama leo ha'i a. Nai ao paa ka, 
maak ndia nde nakadada'dik mangalau 
ka, fo nananama leo basa ao ina ka 
lala'ena neu. Fo ana tao nakalulutuk lita 
so'da na lala'ena, hu ka nde nanahotuk 
ninik ha'i fo maneme tasi ha'i ka Mai a. 

7 Hataholi daebafa ka hapu tao kamau 
basa bana makaa kala, basa manupui la, 
basa bana manalo'do-lae kala, ma basa 
i'a kala. 

8Tehu hataholi daebafa ka maa na 
soona, ta hapu hataholi esa boen, hapu 
tao kamau nala fan. Maak ndia mangau 
ka, ma ta hapu koasa nala fan; maa ka 
henuk no laso manini mamate sa. 

?Ita pake maa ka fo toke makasi neu 
Amak Manetualain fo ita Aman, tehu ita 
pake maa ka boe, fo soo-supa ita nonoo 
hataholin fo, Manetualain naka dada'di 
kana tunga lupa aon ndia. 

10 Baba'e-papalak ma soo-supak kalua 
leme bafak esa mai. Tunga ndoo na, ta 
bole tao leondiak fa! 

11 Ade hapu oe mami sa no oe masi ka, 
duas faa leme ka'da oe mata esa mai 
do? 

12 hi kaa ka, ana ta naboa ai Zetu na 
boa na, ma ai ango la, ana ta naboa ai 
kaa ka boa na fa. Oe mata masi ka, ana 
ta faa oe mamis fa. 

13 Metema nai emi dalek, hapu hataholi 
manatee tenok ma hataholi malelak 
soona, ela leo bee na natu'dun ninik 
so'da malole na ninik, ana tao-no'i 
tatao-nono'i malole sama-sama no dale 
nakaloloe-nakadae ka, ma manatee teno 
ka. 

14 Tehu metema emi mape'da dalek, emi 
dale ma bei he'di sa, emi bei paluu ka'da 
emi ao ina ma mesa kana soona, boso 
koao minik emi manatee tenom ndia, 
nana no enok ndia, emi popo'de-papai 
hala ndoos maneme Manetualai na mai. 

15 Manatee teno matak leondia ka, ana 
ta mai neme nusa so'da ka mai fa te, 
ana mai neme daebafa ka, neme nasa 
melu ka, ma neme nitu a mai! 

16 Nai bee hapu dale he'di ka, ma 
paluu ka'da ao ina ka mesa kana soona, 
hai ndia boeo, hapu musu a, ma basa 
tatao-nono'i mangalau mata-mata kala. 

17 Tehu hataholi fo nanuu manatee 
tenok maneme lai na mai ndia, maka 
sososa na, hataholi ndia matetu- 


YAKOBUS 3.18-4.3 14 


mandaak, fo basa soona, ana hii ka'da 
mole-dame, hala-kokolan mangana'uk, 
ma ana tunga paleta. Dale na henuk 
no susue-lalaik, fo susue-lalaik ndia, 
nabuna-naboa tatao-nono'i malole. 
Hataholi ndia ta mana metematak, ma 
ta manadea dalek fa. 

18 Memak malole ndia, nde bee na buna 
boak neme bini-ngge mole-dame a, fo 
hataholi mana sue-lai mole-dame a, nde 
sele-nggali nana. 

1 Metema natutu-nafepak ma nale'a- 
4 napili ka, ana da'di nai emi dalek 
soona, basa sila la ala da'di neme bee 
mai? Ade ana ta da'di neme hihii-nanauk 
fo ana ta hahae tao musu nai emi dalem 
dale, fo ela emi hapu manuu hika-setelee 
daebafa ka hetu! 

2Emi mahiik hata esa, tehu emi ta hapu 
fan, soona emi manisa! Emi manggate 
sanga hata esa, tehu emi ta hapu fan 
soona, emi male'a-mapilik ma emi 
matutu-mafepa. Emi ta hapu hata esa 
boen, nana emi ta moke neu Manetualain 
fa. 

3 Ma leomae emi moken so boe, tehu 
leondiak boeo emi ta hapu fan, nana 
emi nonokem ndia, sala eno na: hata 

fo emi mokek ndia nde bee na, soaneu 
emi hapu manuu hika-setelee daebafa 
ka mesa kana. 

4Emi nde bee na, hataholi ta mana 
lilinekak fa! Ade emi ta bubuluk fa te, 
metema emi tao tia-laik mo daebafak 
ia soona, emi da'di Manetualain musu 
noon fa do? Hu ndia de, metema see tao 
tia-laik noo daebafak ia soona, hataholi 
ndia tao ao ina na da'di, Manetualain 
MUSU Noon. 

> Boso maedaenga, Susula Malalao 
ka ta hapu ne'ek soaneu nafa'da nae, 
"Manetualain pe'da-fua Dula Dalek fo 
hihii-nanaun balakai na seli ndia, nai ita 
dalen dale." 

6 Leomae leondiak boe, Manetualain 
susue-lalain fo Ana fen neu ita ndia, 
balakai na lena heni ita dale hihii na. 
Hu ndia de, nai Susula Malalaok dale 
boeo nanasulak nae, "Manetualain laban 
hataholi mana koao ka, tehu Ana sue-lai 
hataholi fo nakaloe-nakadae dale na." 

7 Hu ndia de, makaluku-makatele neu 
Manetualain, ma laban Nitu a, fo ela Nitu 
a nalai la'oela emi. 

8 Deka mo Manetualain, fo Manetualain 
boeo, Ana deka no emi. Safe balisi lima 

mala, hei hataholi masala-masingo kala 
lemin! Malalao-malalafu dale mala, hei 
hataholi dale kaba'e kala lemin! 

9 Ela leo bee na, emi tuka tei-sale dale 
no te'e-te'ek ma kikii-makaleleuk: ela 
leo bee na, emi hihika ma nasafali da'di 
kikiik, ma emi namahoko ma, nasafali 
da'di dale he'dik! 

10 Ela leo bee na, emi makaloe-makadae 
ao ma, nai Amak Manetualain matan, fo 
besa ka Ana so'u namadedema emi. 

11 Tolano-tolanoo ngala lemin! Esa 
boso nakamuu-nakadau esa, ma esa 
boso fe salak neu esa boen. Hataholi fo 
nakamuu-nakadau, do ana fe salak neu 
tolanoon fo duas sama-sama hataholi 
kamahehelek soona hataholi ndia 
nakamuu-nakadau ma ana fe salak neu 
Manetualain hoholo-lalanen nde ndia. Ma 
metema emi fe salak neu Manetualain 
hoholo-lalanen soona, ndia sosoa na nae, 
emi ta tunga hoholo-lalanek sila nde ndia 
fa te, emi da'di mana maketu-mala'di 
neu hoholo-lalanek sila la. 

12 Te se'kona ka'da hataholi esa mesa 
kana, nde nanuu haak, fe hoholo-lalanek 
sila la neu hataholi daebafa ka, ma 
naketu-nala'di hataholi daebafa ka. 

Hataholi ndia nde, Manetualain fo nanuu 
koasa fe so'dak, ma hukunisa hataholi 
daebafa ka. Da'di, emi ia see, de nalosa 
emi nau fe salak neu emi nonoo hataholi 
ma? 

13 Tolao-tolanook fo lafa'da lae, "Faik 
ia, do balahaa te, neukose ami meu 
leo nai kota esa teuk esa dale na, nana 
ami sanga dangan fo sanga tali-doik," 
nenene au nanoli-nafa'dang nde ia dei. 

14 Emi ta bubuluk hata fo neukose ana 
da'di neu emi so'da ma, nai fai balahaa 
na fa! Emi sama na leo ka'da ko'de 
ndenu ka fo titan ka'da hatematak esa 
mesan, tehu basa soona, ana sapu-lalo. 

15 Tunga ndoo na, emi muse mafa'da 
mae leo ia, "Metema Lamatua ka nau 
ami bei maso'da soona, ami tao ia, tao 
naa." 

16 Tehu besak ia, emi koao-ndaeao, ma 
emi tui ka'da dede'a masapepekok. Tutui 
masapepeko leondia ka, sala ndia. 

17 Hu ndia de, hataholi fo ana bubuluk 
basa, hata malole bee ka nde, muse ana 
tao-no'i nana, tehu ana ta tao-no'i fan, 
soona hataholi ndia nasala-nasingo. 

lTolano-tolanoo kamasu'i ngala 
lemin! Mamanene au nanoli- 

nafa'dang nde ia nae, Ela leo bee na 
emi kii-makaleleu, nana neukose emi 
doidoso ma to'a sota! 

2Emi hata-hetom laboo so. Andae a, 
na'a heni emi bua lo'am so. 

3 Emi lilopila lilofulam, lulutu ka na'a 
basas: neukose lulutu na, ana da'di 
sakasii, fo ana laban seluk emi, fo 
na'aheni emi ao paa ma, sama leo hai a. 
Emi pe'da madodou hata-heto, nai le'do 
fai fo sanga basa nana. 

“Emi ta bae hataholi mana so'ubelak 
manai emi tina-osi mala, ngga'di nala 
fa. Besak ia, mamanene hataholi sila 
dale haladoi na! Basa hataholi mana 
ketu-kolu emi tina-osim buna boa na, 
Manetualain fo Mana Koasa, namanene 
dale haladoi nala so. 

SEmi ta to'a ta hata esa boen, ma emi 
maso'da nai namahoko-setelee ka dalek, 
nai daebafak ia. Emi hani maao emi ao 
paa ma, nono'ka bai de, emi mahani fai 
dodo'do na. 

6 Emi huku ma, emi taomisa hataholi 
sala ta kala, tehu ala ta laban emi fa. 

7 Hu ndia, tolano-tolanoo ngala lemin! 
Boso haelai mamanasa losa Lamatua ka 
fai mamai na. Mete mitak hataholi mana 

tao tina osi esa, nahani losa dae oen 
nini fen buna boa kabelik. Ana ta haelai 
namanasa fa, te nahani nahele u'da oe 
faa ka ma u'da oe timu a. 

8 Ela leo bee na emi boeo, boso haelai 
mamanasa ma mamatutua dale mala, 
nana Lamatua ka fai mamai na, ana 
deka so. 

9Boso beemumu, ma esa boso fe 
salak neu esa boen, fo ela Manetualain 
boso huku emi. Mafandendelak! Te 
mana maketu-mala'di a, fai na deka de, 
nahehele aon sanga mai ia so. 

10 Tolano-tolanoo ngala lemin! 
Mafandendelek basa nabi fo mana 
kokolak pake Lamatua ka na'de na, 
hataholi sila ta haelai lamanasa fa ma 
lakatatakak nai doidoso ka dalek. Hu 
ndia de, ho'i natutu'duk neme hataholi 
sila so'da na mai. 

ll! Loke hataholi sila la lae, hataholi 
maua-manalek, nana lakatatakak. Emi 
bubuluk basa, Ayub ta haelai namanasa 
fa, ma emi bubuluk, tao leo beek de neu 
mate'e na, boema Amak Manetualain fen 
baba'e-papalak. Nana Amak Manetualain 
ndia mana sue-laik nanseli, ma dale 
malole. 

12 Paluu makasososa ka nde, boso 
soo-supa minik lalai a, do daebafa ka, do 
su'di bee ka. Ka'da mafa'da mae, "Hei" 
metema emi dale dodoo ma nae, hei, 
ma mafa'da mae, "Ta" metema emi dale 
dodoo ma nae, ta: fo ela Manetualain 
boso naketu huhukuk neu emi. 

13 Metema nai emi dalek, hapu nggelok 
susa soona, ela leo bee na ana hule- 
haladoi. Metema hapu nggelok lamahoko 
soona, ela leo bee na, ana koa-kio 
Manetualain. 

14 Metema nggelok lamahe'di soona, 
ela leo bee na nalo ma Penatua la ala 
hule-haladoi fen, ma ala lose mina neu 
hataholi kamahe'dis ndia, ninik Lamatua 
ka na'de na. 

15 Metema ala hule-haladoi no 
namahehelek soona, neukose Amak 
Manetualain nakahahaik hataholi 
kamahe'dis ndia, ma Ana fe do'o do 
ampon neu sala-singok fo, ana tao no'i 
nana. 

16Hu ndia de, ela leo bee na, esa 
nafa'da sala na neu esa, ma esa 
hule-haladoi fe esa, fo ela emi hapu 
lea-hai. Hataholi fo ana hule-haladoi 


YAKOBUS 5.17-20 21 


tunga Manetualain hihii-nanau na, nanuu 
koasa matua ina. 

17 Elia, hataholi daebafak leo ita boe. 
Tehu ana hule-haladoi te'e-te'e fo u'da 
na boso mai, de tete'e ka, u'da na ta mai 
teuk telu seselik fa. 

18 Basa boema, ana hule-haladoi 
seluk, boema u'da na mai, de dae a 
naisi-namina. 

19 Tolano-tolanoo ngala lemin! Metema 
nai emi dalek, hapu hataholi esa, ana 
ta tunga Manetualain dede'a-kokolan 
so'on, boema hataholi esa no fali kana 
leo Manetualai mai soona, 

20 mafandendelek, Susula Malalao ka 
lalanen esa nde ia nafa'da nae, Hataholi 
fo no falik hataholi masala-masingok 
esa, neme eno-dala masala-masingo 
na mai soona, hataholi ndia soi-tefa 
na hataholi masala-masingok ndia 
samane na neme sala-singo ka mai, 
ma neme mamate sa mai, ma ana tao 
na, sala-singok ba'u ka, nanafe do'o 
do ampon. Ha'da-holomata neme ami, 
Yakobis 


1 Petrus 


1 Tolano-tolanook fo Manetualain 

hataholi kamahehele susue-lalain 
fo manai dae sepo-danga nai nusa 
Pontus, Galatia, Kapadokia, Asia ma 
Bitinia la lemin! Au, Petrus, fo Yesus 
Kristus hataholi nadedenu na, au 
amahena ela leo bee na, Manetualain 
baba'e-papalan ma so'da-mole mana 
sasikao-kao na, Ana fen neu emi 
basa-basa mala. Emi nanahele basak 
da'di Manetualain hataholi kamahehelen, 
fo nandaa no Amak Manetualain dale 
tutu'u na. Ma Manetualain Dula Dale na, 
nakadada'dik basa emi, da'di hataholi 
kamahehele malalaok ma susuek, 
soaneu Manetualain mesa kana, fo ela 
emi tunga Yesus Kristus, fo manatao 
nalalao emi ninik daa na. 
2(1:1) 
3Mai fo toke makasi neu Amak 
Manetualain, ma ita Lamatuan Yesus 
Kristus! Ana sue-lai na ita ba'una seli, 
hu ndia de, Ana fe ita so'da beuk ninik 
Ana tao naso'da falik Yesus Kristus neme 


1 PETRUS 1.4-7 2 


mamate sa mai. Dede'ak ia, nini fe ita 
namahehena matea-mahelek. 

“Ita tamahena, ita hapu baba'e- 
papalak, fo Manetualain sadia basan 
soaneu hataholi kamahehele nala, fo nde 
baba'e-papalak fo Ana pe'dan nai nusa 
so'da ka, fo ta hapu nalutu fan, do naboo 
do ana koumosa fa. 

5Basa sila la nde bee na, soaneu 
emi, nana emi mamahele Manetualain. 
Boema Manetualain nanea emi ninik 
koasa na, fo ela emi sipo so'da molek fo 
nanasadia basak soaneu nananafa'dak 
nai le'do fai mate'e ka. 

Hu ndia de, ela leo bee na emi 
mamahoko, leomae besak ia, soaneu fai 
nggenggelok esa mesa kana, emi dale 
ma muse he'di sa, nanahu emi la'oladi 
soso ba-susu'di mata-mata kala. 

7 Dede'ak ia tetee-tutu'dan nde, fo ela 
ana da'di buti esa nae, ade te'e-te'e, emi 
mamahele Lamatua ka do ta. Lilopila 
sa hapu nalutun boeo, bei nanaso'bak 
ninik ha'i. Na, emi namahehele ma nde 
bee na, beli na lenaheni lilo pilasa, da'di 
muse so'ban boe, fo ela natea-nahele. 
Fo no enok ndia, neukose emi nanakoa- 
nanakiok, ma nanafe ha'da-holomata, 

boema nana namatutua-namadedemak 
nai faik fo Yesus Kristus fafali ma'i na. 

8 | eomae makahulu na emi ta mita fan, 
tehu emi sue-lain. Besak ia boeo, emi 
ta mita fan, tehu emi mamahelen boe. 
Hu ndia de emi mamahoko matua ina 
manseli, de nalosa ta tafa'da talelak emi 
namahokom ndia fa. 

9Hu ka nde, namahehele ka tetee- 
tutu'dan emi hapun so, fo nde emi so'da 
samane ma. 

10 So'da molek ndia nde, basa nabi Ia 
palisak matalololenana, ma lafa'da ela 
baba'e-papalak fo Manetualain fen neu 
emi ndia. 

11 Nabi sila la, ala palisak matalolole 
tao leo beek, ma faihi'da fo dede'ak 
sila la ala da'di, fo tetee-tutu'dan nde, 
Kristus Dula Dalen manai sila dalen 
dale a. Nai lelek ndia Kristus Dula Dale 
na nafa'da elas, la'eneu doidosok fo 
Kristus muse la'oladin, ma la'eneu basa 
doidosok sila la seli soona, besa ka 
nananamatutua-namadedemak. 

12 Manetualain nafa'da nabi sila la nae, 
hata fo sila tao-no'in ndia, ta soaneu 
sila paluu na fa, tehu soaneu emi paluu 
ma: fo nde basa dede'ak fo besak ia 


1 PETRUS 1.13-17 4 


emi mamanenen no mangale'dok neme 
manatui-benga Hala Malole la'eneu 
Yesus Kristu sa. Hataholi sila, ala 
tui-benga dede'ak sila la neu emi, ninik 
Manetualain Dula Dale na koasa na, fo 
Ana haituan neme nusa so'da ka mai. 
Lena-lenak ata nusa so'da kala boeo, ala 
lahiik bubuluk halak fo hataholi sila la 
tui-bengak ndia. 

13 Hu ndia de, ela leo bee na mahehele 
ao ma leona. Manea ma mamahena no 
dale katema tuak neu baba'e-papalak fo, 
neukose nanafek neu emi, nai lelek fo 
Yesus fali ma'in. 

14 Mamahele neu Manetualain, fo 
boso maso'da tunga emi hihii-nanau 
makahulu ma, nai lelek fo emi beita 
malelak Manetualain fa. 

15 Dede'a nasafali na, ela leo bee na emi 
malalaok nai basa hata fo, emi tao-no'i 
ka dalek, sama leo Manetualain fo mana 
malo emi a, malalaok. 

16 Nai Susula Malalaok dale nanasulak 
nae, "Ela leo bee na emi malalaok, 
nanahu Au malalaok." 

17Emi maloo Manetualain ndia mae 
Amak, nai lelek fo emi hule-haladoi neun. 
Na, Manetualain ndia nde naketu-nala'di 


1 PETRUS 1.18-21 5 


hataholi daebafa ka, nandaa no esa-esak 
tatao-nono'in, nana Manetualain ta 
metematak fa. Hu ndia de, nai lelek fo 
emi bei maso'da nai daebafak ia, ela leo 
bee na, emi mamatutua-mamadedema 
Manetualain, nai emi maso'da ma dalek. 
18 Emi bubuluk hata fo nanabae basak 
soaneu se'i po'i emi neme so'da manda'di 
tak fo emi bei ba'i mala ue ela kala. 
Babae na ta nanabaek ninik hata fo hapu 
nalutu fan sama leo lilo fulak do lilo pilas 


19tehu nanabaek ninik hata esa 
beli na seli, fo nde Kristu saoina na, 
fo Ana da'dileo bi'ilopo masalak ma 
hina-dila tak, fo nanatunu-hotuk soaneu 
Manetualain. 

20 Manetualain hele Kristus, te daebafak 
ia, nananakadada'di beitak. Ma nai 
faik-faik fo le'do-fai a sanga basan ia, 
Ana mai leo daebafa ka mai, fo daenga 
Ana soi-tefa na emi. 

21Tunga Yesus Kristus, de emi 
mamahele Manetualain nde tao naso'da 
fali kana neme mamate sa mai, boema 
namatutua-namadedeman. Da'di, emi 
mamahele, ma emi tao emi namahehena 
ma, neu ka'da Manetualain mesa kana. 


1 PETRUS 1.22-2.1 6 


22 Hu ka nde emi tao tunga Manetualain 
nanoli nala, de emi tao balisi emi ao ina 
mala, ma emi sue-lai hataholi fo emi 
namahehelek esa, no dale ndoos. Hu 
ndia de, ela leo bee na emi masue-malai 
ao no dale katema tuak. 

23 Nanahu tunga Manetualain dede'a- 
kokola maso'dan ma mana ketu basa 
tak ndia, de nakadada'dik emi da'dileo 
hataholi nanabongi nasafalik, fo ta 
nanabongik neme hataholi daebafak mai 
fa, te neme Amak fo mana ketu basa ta 
ka mai. 

24 Nai Susula Malalaok dale nanasulak 
nae leo ia, "Basa hataholi daebafa ka 
lala'ena, sama na leo na'u a, boema 
lole-napun, sama na leo na'u buna ka. 
Fo metema na'u a male soona, kono heni 
buna na; 

25 tehu Lamatua ka dede'a-kokolan, 
nahele losa dodoo na." Halak ndia nde 
Hala Malole, fo nanatui-benga basak neu 
emi so. 

2 1 Hu ndia de, tu'u-tapaheni basa emi 
dudu'a-aafi mangalaum lala'ena: fo 

boso masapepeko-masandandali, boso 

dea-dalek, boso mape'da dalek, ma boso 

makamumulu-makamamaek hataholi 
fe'ek. 

2Te ela leo bee na, emi da'di ni'iana 
nanabongi beuk, fo ana maa ma'da neu 
su'u oe matetu ka tataas esa. No enok 
ndia, neukose emi moli-da'di ma nanasoi 
tefak. 

3 Nai Susula Malalaok dale nanasulak 
nae leo ia, "Emi mame'da mita Lamatua 
ka dale malole na ba'u na seli so." 

4Hu ndia de, mai leo Lamatua ka mai 
leo na. Nanahu Lamatua ka sama leo 
batu maso'dak, batu fo hataholi daebafa 
ka tu'u-tapa henin, nana lae batu ndia, 
sosoa-ndandaan ta: tehu Manetualain 
hele nan, da'dileo batu kabelik. 

SEmi sama leo batu maso'dak. Hu ndia 
de, ela leo bee na emi nau nanapakek 
soaneu mafofo'a Manetualain Uma 
samane na. No enok ndia, emi da'di 
imam, fo emi maso'da hehelik soaneu 
Manetualain, ma tunga Yesus Kristus, 
de emi fe tutunu-hohotu samanek neu 
Manetualain, fo nandaa no Manetualain 
dale na. 

6 Nanahu nai Susula Malalaok dale 
nanasulak nae leo ia, "Au hele basa 
batu kabelik esa so, de Au pe'dan nai 

Sion, da'dileo batu makasososak, fo see 
namahelen soona, dale na ta ba'ihana 
fa." 

7 Ba'eneu hataholi kamahehele kala 
soona, batu ndia beli na seli, tehu hapu 
Susula Malalao ka lalanen esa nde ia, 
ana tu'da la'e hataholi kamahele tak sila 
la. Lalanek ndia nae leo ia, "Batu fo tuka 
uma la, ta pake fan, te see ko na, batu 
ndia ana da'di batu makasososak," 

8 ma, Batu ndia, nde tao na hataholi 
a nakatunu, boema ala tu'u leu." 
Hataholi sila lakatunu nana, ta lamahele 
Manetualain dede'a-kokolan fa. 
Manetualain naketu basa hataholi sila la, 
leondiak so. 

9Tehu emi ia nde bee na, leoina 
nanahelek, fo la lalau-laoono mane 
ka mane ka imam mala, leoina 
malalao-malalafuk, ma Manetualain 
hataholi kamahehele susue-lalai nala. 
Manetualain hele emi, ma nalo emi 
kalua meme makahatu ka dalek mai, fo 
masok leo mangale'do mandela-masa'a 
na dalek meu, fo ela emi tao mamaloloa 
Manetualain tatao-nono'i matua ina nala. 

10 Makahulu na Manetualain hataholi 
kamahehelen ta emi fa, tehu besak ia emi 

da'di Manetualain hataholi kamahehelen 
so. Makahulu na Manetualain ta sue-lai 
emi fa, tehu besak ia, Ana sue-lai emi 
SO. 

11 Tolanoo susue-lalai ngala lemin! 

Emi ia, hataholi mana mai, ma mana 
sepo-danga nai daebafak ia. Hu ndia 
de, au oke anseli, fo ela emi boso tunga 
nasa-melu daebafa ka, fo matati soaneu 
la'ban samane ka tataas esa. 

12 Matu'du emi ha'da-palii malole ma, 
neu hataholi fo beita lalelak Lamatua ka, 
fo ela metema lakamumulu-lakamamaek 
emi, sama leo hataholi mangalauk, tehu 
no emi ha'da-palii malolem ndia de, 
neukose ala koa-kio Manetualain nai faik 
fo Ana fali ma'i na. 

13 Hu ka nde Lamatua ka, de emi muse 
makatele neu mana koasa hataholi 
daebafa ka: nau neu Kesel fo ana da'di 
mana koasa makasososak, 

14 do neu gobelnol, fo Kese la natu'du 
basan soaneu ana huku hataholi mana 
tao tatao-nono'i mangalau kala, ma 
soaneu ana fe ha'da-holomata neu 
hataholi mana tao tatao-nono'i malole a. 

15 Nanahu Manetualain nau, fo ela no 
emi tatao-nono'i malolem ndia, de emi 

ko'o ketu hataholi mana kokolak dede'a 
nggoa kala, bafa na. 

16 Ela leo bee na emi maso'da sama 
leo hataholi ao loa ka, tehu boso pake 
emi ao loam ndia, fo emi mafuni emi 
tatao-nono'i mangalau mala, te emi 
muse maso'da sama leo Manetualai nata 
nala. 

17 Fe ha'dak neu basa hataholi lala'ena, 
ma sue-lai emi tolanoo salani mala. Bii 
Manetualain, ma fe ha'da-holomata neu 
Kese la. 

18 Tolanook fo mana da'di malalau- 
maoono la lemin! Makatele neu emi 
malanga ma no ha'da-holomata; ta ka'da 
neu sila fo dale malole-mangana'u kala 
fa, tehu neu sila fo nasa-melu mangalau 
kala boe. 

19Soona neukose Manetualain fe emi 
baba'e-papalak, nanahu metema emi 
malelak Manetualain hihii-nanaun soona, 
leomae hataholi tao mangalauk neu emi 
boeo, emi ta haelai mamanasa fa. 

20 Nanahu, ade malole na nde bee, 
metema emi makatatakak nai huhukuk 
fo emi lu'a-lepak ndia, nanahu emi sala 
ma? Tehu metema emi doidoso, hu 

ka nde emi tao ndoos, soona neukose 
Manetualain fe emi baba'e-papalak. 

21 Hu ka nde dede'ak ndia, de 
Manetualain nalo emi. Nana Kristus 
boeo, Ana doidoso soaneu emi, de no 
enok ndia, Ana fe emi natutu'duk esa, fo 
ela emi tunga ei tatabun ndia. 

22 Ana beita tao nita salak, ma 
beita hapu hataholi namanenen, 
nasapepeko-nasandandali fa. 

23 Lelek fo nanadodoki-aalik tehu Ana ta 
balas ninik dodoki-aalik fa. Lelek fo Ana 
doidoso, tehu Ana ta tao mangalauk neu 
hataholi mana tao mangalauk neu na fa. 
Ka'da Ana fe dede'a na neu Manetualain, 
fo mana maketu-mala'di tunga matetu 
na. 

24 Kristus lu'a-lepa ita sala-singon neme 
ai nggangek lain, fo ela ita tatapo'i teme 
sala-singo ka koasa na mai, fo taso'da 
tunga Manetualain hihii-nanaun. Kristus 
hina nala, nde lakahahaik emi a. 

25 Makahulu na, emi sama leo bi'ilopo 
mana mopo ka, tehu besak ia, Ana 
sanga emi de, no falik emi leo Manafoo 
ma Mana Makaboboi emi samane ma 
neu so. 


1 PETRUS 3.1-6 12 


lLeondiak boe, ba'eneu emi fo 
saoina kala lemin! Ela leo bee na, 

emi muse tunga emi saotou ma paleta 
na, fo ela metema nai saotouk sila la, 
hapu nggelok, beita lamahele halak fo 
maneme Manetualai na mai fa soona, 
no emi ha'da tatao malolem ndia, 
fo lamahele leona. Ma ta paluu emi 
mafa'das hata-hata esa boen, 

2 hana lita emi ha'da-tataom matetu 
ma, ma ndoos ndia. 

3Boso malole-manapu ka'da nai deak 
fo nde, balias emi langa doo ma, do pake 
lilo-henu, do pake ka'da bua lo'a kabeli 
ina nala. 

4Tehu ela leo bee na emi malole- 
manapu nai emi dalem dale, fo nde 
ha'da-palii malole-mangana'u ka, ma 
nenee-lino lino ka; ndia nde lole-napu 
matea-mahelek ma kabelik tunga 
Manetualain mata memete na. 

> Makahulun eli, inak fo lamahele 

ma lamahena neu Manetualai na, ala 
bubu'u-dada'a ao ina nala ninik, ala 
tunga saotou nala paleta na. 

6 Sara leondiak boe. Ana tunga Abraham 
paleta na, ma noken soona nae, ndia 
malanga na. Besak ia, tolanoo kala nde 

bee na Sara anan, metema emi tao-no'i 
dede'a malole, ma emi ta bii-mamata'u 
neu hata esa boen. 

7 Ma ba'eneu emi, fo saotou kala 
lemin! Ela leo bee na, maso'da no 
dudu'a-aafi neuk mo emi saoina mala, 
ma emi muse bubuluk, sila be'i-balakain 
ta ba'u emi be'i-balakaim fa. Taos 
no ha'da-holomata, nanahu emi mo 
sila hapu maso'da matetu ka neme 
Manetualain mai. Tao tungan leondiak, 
fo ela boso hapu hata napanggengge 
emi huhule-haladoim. 

8 Dede'a keke'u na nae: ela leo bee na 
emi teik esa-dalek esa ma dudu'a-aafik 
esa. Ela leo bee na emi masue-malai 
ao, sama leo tolanoo ka, boema esa tao 
malole neu esa, ma esa nakaloe-nakadae 
ao na neu esa. 

? Boso balas mangalauk ninik 
mangalauk, do dodoki-aalik ninik 
dodoki-aalik; te balas ana ninik, 
hule-haladoi fo ela Manetualain fen 
baba'e-papalak. Nana Manetualain nalo 
emi fo ela emi sipo baba'e-papala na. 

10Nai Susula Malalaok dale nanasulak 
nae leo ia, "See nau hapu so'dak 
ma ana nau la'oladi fai-fai malole, 

soona muse nanea bafa na, fo daenga 
ana boso kokolak dede'a-kokola 
mangalauk, ma boso kokolak dede'a 
masapepeko-masandandalik. 

11 Ana muse nadook ao na neme 
tatao-nono'i mangalau ka mai, ma 
tao-no'i ka'da tatao-nono'i malole. ela 
leo bee na, ana sanga enok te'e-te'e, fo 
ana hapu mole-dame a. 

12 Nanahu Lamatua ka mete-nakanae 
tataas esa neu hataholi mana tao 
tunga hihii-nanau na. boema Lamatua 
ka namanene tataas esa neu sila 
huhule-haladoin: tehu Lamatua ka la'ban 
hataholi mana tao-no'i tatao-nono'i 
managalau kala." 

13 Metema emi tatao-nono'im malole 
soona, see ka nde napalani tao 
mangalauk neu emi a? 

14Tehu leomae emi muse doidoso, 
nanahu emi tao-no'i tatao-nono'i malole 
soona, emi maua-manale! Boso bii 
hataholi esa boen, ma emi dale ma boso 
ba'ihana. 

15 Tehu nai emi dalem dale, ela leo bee 
na emi fe Kristus ha'da-holomata hehelik 
fo nandaa no nangatutuu na da'dileo 
Lamatua ka. Ma ela leo bee na emi 

mahehele aom tataas esa, soaneu emi 
fe natataak neu hataholi see fo natane, 
la'eneu emi namahehena ma. 

16 Tehu emi tao-no'i sila la no nakaloe 
aok ma ha'da-holomata. Ela leo bee 
na, emi dale bobongo ana ma ndoos, 
fo ela metema hataholi nakamumulu- 
nakamamaek emi, hu ka nde emi so'da 
ma malole, sama leo hataholi mana 
tunga Kristu sa, soona neukose hataholi 
mana makamumulu-makamamaek emi 
ndia, ana mae. 

17 Malole lenak doidoso hu ka nde 
tatao-nono'i malole a metema doidosok 
ndia nde bee na, Manetualain hihii- 
nanaun neme emi doidoso, hu ka nde 
tatao-nono'i mangalau ka. 

18 Nanahu Kristus mate ka'da la'i esa 
mesa kana, losa dodoo na. Hu ka nde 
hataholi daebafa ka sala-singon de 
hataholi sala tak esa, Ana mate soaneu 
hataholi masala-masingo ka. Kristus 
tao-no'i basa sila la, fo ela Ana hapu 
hela-nole emi leo Manetualain mai. Ala 
tao lisan tunga ao paa ka, tehu nanatao 
naso'da falik tunga samane ka. 

19 No heheo-hihilu Dula Dale ka, de neu 
tui-benga halak maneme Manetualain 
mai a, neu basa samane nanahuku kala: 

20 fo nde Noh tepo-lele na, hataholi fo 
ta mana tunga Manetualai na, samane 
nala. Nai lelek ndia, Manetualain nahani 
no ta haelai namanasa, losa Noh tao 
na ofa ka. Hataholi manai ofak lai na 
basa-basas ka'da hataholi falu laso'da 
leme faa tua ka mai. 

21 Naa, mana da'dik ndia, nalupa 
nakandandaak esa, neme oe salanik fo 
besak ia, nini so'dak fe emi. Tehu salanik 
ndia ta nde tao balisi hataholi a ao paa na 
neme manggenggeo na mai fa, te nalupa 
emi hehelu-balatam neu Manetualain 
no dale katema tuak. Salanik ndia nini 
so'dak fe emi, nanahu Yesus Kristus 
naso'da falik neme mamate sa mai de, 

22 Ana kae falik leo nusa so'da ka neu 
so. Besak ia, Ana koasa sama-sama 
no Manetualain, ma Ana paleta basa 
ata nusa so'da kala, basa mana koasa 
lala'ena, boema basa be'i balakaik 
lala'ena. 

1 Hu ka nde Kristus doidoso tunga ao 
4 paa ka so, de emi muse tao matetea 
dale mala no namahehele leondia ka. 


1 PETRUS 4.2-6 17 


Nanahu hataholi fo ana doidoso tunga 
ao paa ka, soona ana ta tao sala-singok 
so'on. 

2Hu ndia de, emi bei maso'da nai 
daebafa ka, de ela leo bee na emi 
maso'da tunga Manetualain hihii- 
nanaun, te ta tunga hataholi daebafa ka 
hihii-nanaun fa. 

3 Nai le'do fai maneu ka, doo ka nanseli, 
emi tao-no'i tunga hataholi fo ta lalelak 
Lamatua ka, tatao-nono'i nala so. Hu 
ndia de, emi so'da ma ta malole fa. Emi 
tunga nasa-melu ka, mafuk ala-lalu, tao 
feta-dote, mi'a-minu, ma sene-do'ok 
meu sosongo-tatango manggenggeo ka. 

4Besak ia, hataholi fo ta lalelak 
Lamatua ka, dodoo doa kana de bekola 
lae, emi ta tunga sila so'da na, fo tao 
sala-singok ta pake too-lane so'on. Hu 
ndiia de, ala tao lalutu emi na'de ma. 

STehu neukose, sila muse fe natataak 
neu Manetualain fo, nahehele aon basa, 
soaneu naketu-nala'di hataholi maso'dak 
ma mana mate kala so. 

6 Hu ka nde ndia de Hala Malole a, 
nanatui-banga basak neu hataholi mana 
mate kala so. Dede'ak ia sosoa na nae, 
fo ela sila nanaketu basak nai ao paa 

ka dalek sama na leo basa hataholi fo 
neukose nananaketuk hapu naso'da 
tunga samane ka, tunga Manetualain 
hihii-nanaun. 

7Basa hata lala'e na sanga deka 
basan ia so, hu ndia de, ela leo bee na 
emi muse paleta ma ao ina mala ma 
manea, fo ela emi hapu loak soaneu 
hule-haladoi. 

8| enak neme basa sila lala'ena, ela leo 
bee na emi masue-malai ao te'ete'e, 
nanahu no nasue-nalai ao ka, fo besa ka 
emi esa fe do'o do ampon neu esa. 

9Fla leo bee na, esa sipok esa leo 
esa-esak uman neu, no dale katema 
tuak. 

10 Emi esa-esak sipo basa baba'e-babati 
mata-mata kala neme Manetualain mai 
so. Hu ndia de, emi da'dileo hataholi 
mana ito-ato malole neu Manetualain 
baba'e-babatin sila la, ela leo bee na emi 
pake baba'e-babatik sila la soaneu emi 
basa-basa mala paluu ma. 

11 Hataholi mana manduku-malosak 
hala ka, muse nanduku-nalosak halak 
maneme Manetualai na mai: hataholi 
mana malalau-maoono hataholi fe'e ka, 
muse nalalau-naoono ninik be'i balakaik 

maneme Manetualai na mai, fo ela nai 
basa dede'ak lala'e na dalek, Manetualain 
nananamatutua-namadedemak tunga 
Yesus Kristus. Ndia nde mana koasa ma 
nandaa nana namatutua-namadedemak 
losa dodoo na. Amin. 

12 Tolanoo susue-lalai ngala lemin! 
Besak ia emi doidoso manseli, nanahu 
emi bei nanaso'ba-su'dik. Tehu emi boso 
dodoo mae, nono ka bai de, hata matua 
ina esa, ana da'di neu emi. 

13 Malole lenak emi mamahoko, nanahu 
emi doidoso sama-sama mo Kristus. 
Soona mahani te, metema Kristus 
namatutua-namadedeman nananatu'duk 
soona, neukose emi mamahoko. 

14Emi maua-manale, metema emi 
nananakamumulu-nakamamaek, 
nanahu Kristu sana mana tungan emi. 
Dede'ak ndia sosoa na nae, Dula Dale 
mamalaok fo nde Manetualain Dula dale 
na, nai emi dalem dale. 

15 Boso hapu hataholi esa boen, nai emi 
dalek, ana doidoso nanahu nanisa do 
namanako, do mana tao-no'i mangalauk, 
do neu sese'do-babalik nai hataholi 
dede'an dale. 

16 Tehu metema emi doidoso nanahu 
emi hataholi Salanik, soona boso 
bii-mae, hu dede'ak ndia. Moke makasi 
neu Manetualain mae, emi doidoso hu ka 
nde emi mini Kristus na'de na. 

17 Fai na losa, soaneu Manetualain 
naketu-nala'di daebafa ka so. De neukose 
Manetualain hataholi kamahehele nala 
nde, nananaketu-nala'di nakahulu 
ka. Naa, metema Manetualain mulai 
naketu-nala'di losa ita soona, neukose 
da'di tao leo beek neu hataholi fo, ala ta 
lamahele Manetualain Hala Malolen ndia 
fa? 

18 Nai Susula Malalaok dale nana 
nanasulak nae leo ia, "Metema hataholi 
malole a boeo, susa nanseli soaneu 
soi-tefa nala, na muda hata neu hataholi 
masala-masingok fo, ta lalelak Lamatua 
ka ndia fa!" 

19 Hu ndia de, metema hapu hataholi 
ana doidoso nanahu Manetualain 
hihii-nanaun leondiak, soona ela leo bee 
na hataholi ndia naso'da tunga ndoo 
na, ma ala fe basa so'da nala neu Mana 
Makadada'di kasa. Neukose Ana tao 
natetu hala hehelu na. 

1 Au oke, mana mauli-malanga 

salani kala taoafik neu salani 
kala. Au sulak susulak ia, sama leo 
nonoo mauli-malangan, ma sama leo 
hataholi fo mana sakasii matan Kristus 
doidoso na so, de neukose au boeo 
nananamatutua-namadedemak, nai lelek 
fo Kristus namatutua-namadedeman 
nananatu'duk neu hataholi daebafa ka. 
Hu ndia de, au oke anseli, 

2 fo ela emi foo-lolo matalolole bi'ilopo 
fo Manetualain fe emi a. Foo-lolo bi'i 
sila la no dale namahokok, tunga 
Manetualain dale hihii na, ma boso no 
dale bibia-seselik. Boso sanga hahapuk 
neme emi ue le'dim ndia mai, te emi 
tao-no'ik ndia, nana memak te'e-te'e, 
emi hii malalau-maoono. 

3Boso tao emi ao ina ma, nono'kabai 
de, emi da'di mana koasa neu hataholi fo 
ala fe emi maneas ala, te emi muse da'di 
natutu'du malole soaneu hataholi sila. 

4Soona mahani te, neu faik fo Mana 
Foo-lolo Matua Ina ndia Ana mai soona, 
neukose emi sipo ti'ilanga mandela- 
masa'a ka, fo ndela-sa'an ta kou mosa 
fa. 

> Leondiak boe, tolanoo muli solu kala 
lemin! Tunga lasi kala paleta na. Emi 
muse makaloe-makadae ao mala, ma 
esa nalalau-naoono esa no dale nakaloe 
aok. Nana nai Susula Malalaok dale 
nanasulak nae leo ia, "Manetualain 
la'ban hataholi mana koaao-ndaeao 
ka, tehu Ana sue-lai hataholi mana 
makaloloe-makadae ao ka." 

6 Hu ndia de, makaloe-makadae ao ma, 
nai Manetualain lima mabe'i-balakai na 
dae, fo ela fai na losa soona, Ana tao 
namadedema emi. 

7 Fe la'i esak emi dale mana ba'i hana 
ma, leo Manetualain neu, nana Ndia nde 
nafaduli emi a. 

8 Ela leo bee na, emi manea ma 
mahehele ao mala! Nanahu Nitu a nde 
bee na, emi musu noo ma. Nitu ndia 
sama leo meo asu a, fo ana la'ok neu 
mai ma nangao sanga nana'a na. 

9 La'ban nitu a ninik namahehele 
matea-mahelek, nana emi bubuluk, nai 
basa daebafa ka lala'e na, tolanoo Salani 
fe'e kala boeo, ala doidoso sama leo emi 
boe. 

10 Tehu emi doidoso basa hatematak 
esa soona, neukose Manetualain tao na 

emi da'di matetu-mandaak. Neukose 
Ana fe emi mapadeik metetu, ma 
natetea-nahehele emi. Nanahu Ndia nde 
bee na, Manetualain fo dale susue na, 
ba'u na seli. Fo nalo basa emi, soaneu 
emi mame'da mita matua-mademan fo, 
mana ketu basa ta ka, tunga Kristus. 

11 Ndia nde mana koasa losa dodoo na! 
Amin. 

1? Au tolanoo salaning Silas fo mana 
lilinekak ndia, nde tulu-fali au de, au 
sulak fe emi susula keke'u anak ia. Au 
hii fe emi manggatek, ma au nau emi 
mamahele, hata fo au sulak ia, nde 
bee na hala ndoos la'eneu Manetualain 
susue-lalain. Fo ela leo bee na, emi ho'u 
mahehele neu susue-lalaik ndia. 

13 Tia-lai salanik manai Babeloon fo 
Manetualain hele basa kala, ala haitua fe 
emi, nate'ak boe: leondiak boe, au ana 
susueng, Markus. 

14 Matete'aok no susue-lalai katemak 
tuak, sama leo tolanoo Salani ka. Ela leo 
bee na, Lamatua ka fe mole-dame neu 
emi basa-basam fo, mana da'di Kristus 
nuun nala. Ha'da-holomata neme ami, 
Petrus 


2 Petrus 


1 Tolano-tolanoo ngala lemin! Susulak 

ia neme au, Simon Petrus, fo Yesus 
Kristu satan ma hataholi nadedenun. Au 
sulak susulak ia soaneu emi, fo mana 
mamahele te'e-te'e sama leo ami boe. 
Yesus Kristus fo nde Manetualain ma ita 
Mane Mana Fe So'da na, Ana tao basa 
tatao-nono'i ndoos lala'ena, nalosa ita 
tamahele neun. 

2 Fla leo bee na Manetualain fe baba'e- 
papalan ma mole-dame na, ana sasi 
kao-kao neu emi, nanahu emi malelak 
Manetualain ma Yesus, fo ita Lamatua 
na. 

3Manetualain pake koasa na, de Ana 
fe ita, basa hata fo ita paluun soaneu 
maso'da ndoo sa. Ana tao dede'ak ndia, 
nanahu ita talelak Yesus fo nalo basa ita, 
soaneu ita tame'da tita matua-mademan 
ma dale malole na. 

4Hu no enok ndia de, Manetualain 
ba'e-bati fe ita baba'e-papalak matua ina 
ma mabelik fo, Ana helu basa ka so. No 
baba'e-papalak sila la de, emi matapo'i 

neme hihii-nanau mangalauk fo mana 
tao makalulutuk nai daebafak ia, boema 
no enok ndia fo emi sipo Manetualain 
ha'da-tatao mana ketu basa ta na. 

> Hu ndia de, sanga enok te'e-te'e, fo 
ela emi mamahele mahele Kristus, ma 
emi namahehelem ndia, tia-saka selu 
kana no so'da malolea. Fe'ek neme so'da 
malole ndia mai, emi muse da'di hataholi 
malelak, 

6 ma fe'ek neme malelak ndia mai, emi 
boeo, muse paleta ma emi ao ina ma. 
Fe'ek neme paleta ao ina ka mai, ela leo 
bee na emi boeo, makatatakak nai lelek 
fo, emi masasale matak mo basa hata 
lala'ena. Ma fe'ek neme nakatatakak nai 
lelek fo emi masasale matak mo basa 
hata lala'ena, emi boeo muse maso'da 
tunga Manetualain hihii-nanaun. 

7Nai emi maso'dam fo tunga 
Manetualain hihii-nanau na dalek, muse 
tama selu kana no, emi susue-lalaim 
neu emi tolanoom fo, namahehelek esa 
boe. Basa soona, emi susue-lalaim neu 
emi tolanoom fo namahehelek esa, ela 
leo bee na, emi tama selu kana ninik, 
sue-lai basa hataholi lala'e na. 

8 Basa sila la nde bee na, ha'da-tataok 
fo paluu emi tao tungan nai emi so'da 
ma dalek. Metema emi manuu la'iesak 
ha'da-tataok sila la soona, neukose 
emi boetai manggate ma emi hapu 
buna-boan, boema emi malelak ita 
Lamatuan Yesus Kristus no malole seluk 
bai. 

93 Tehu hataholi fo ana ta nanuu 
ha'da-tataok sila la fa soona, hataholi 
ndia dale na ma dudu'a-aafin poken, 
de nalosa nafandele heni sala-singo 
makahulu nala, nanatao balisik so. 

10 Hu ndia, tolano-tolanoo ngala 
lemin! Boetai sanga enok seluk, fo ela 
Manetualain nalo ma Ana hele nahele 
emi ndia, boetai natea-nahele. Metema 
emi tao tungan leondiak soona, neukose 
emi ta fali deak so'on. 

11 No enok ndia, neukose emi hapu hak 
matetuk soaneu masok leo Lamatuak fo 
ita Mane Mana Fe So'dan, Yesus Kristus 
nusa mana ketu basa ta na dalek meu. 

12 Hu ndia de, au fe emi nasanene'dak 
tataas esa, la'eneu dede'ak ndia, 
leomae emi bubuluk basan so, ma emi 
mamahele manseli neu nanolik fo emi 
sipon neme Manetualain mai ndia. 

13 Nai lelek fo au bei aso'da, au 
ame'dan, au muse fe emi nasanene'dak 
la'eneu dede'ak sila la. 

14Nana au bubuluk basan, ta doo ka 
so'on te, neukose au la'oela daebafak 
ia, nanahu ita Lamatuan Yesus Kristus 
nafa'da basa au no mangale'dok so. 

15 Hu ndia de, au sanga enok, fo leomae 
mate au so boeo, emi mafa ndendelek 
mahele dede'ak sila la. 

16 Nai lelek fo ami mafa'da emi, ita 
Lamatuan Yesus Kristus, Ana mai 
no matua-mademan ndia, ami ta 
mamahena neu hataholi daebafa ka, 
tutui masapepeko nala ndia fa. Kristus 
matua-mademan ndia, ami mita matam 
SO. 

17 Nanahu, nai lelek fo Manetualain 
fen ha'da-holomata ma namatutua- 
namadedema nana, ami nai ndia. Lelek 
ndia, hala ka nananamanenek neme Nadia 
fo Mandela Masa'a ka, nafa'dan nae, "Au 
ana susue nga nde ia, fo nandaa no Au 
dale nga!" 

18 Ami mamanene matam halak ndia 
neme nusa so'da ka mai, nana lelek 
ndia, ami sama-sama mo Yesus Kristus 
neme lete malalaok lain. 

19 Hu ndia de, ami boetai mamahele 
Manetualain hala hehelun fo, basa nabi 
la tui-benga kala. Malole lenak, emi 
taoafik neu hala heheluk ndia, nana hala 
heheluk ndia, sama leo banu manapilak 
esa, nasalaa nai mamana makahatu ka, 
fo ana pila nahele losa dulu fula, boema 
sama leo nduu timu a, fo nasalaa nai emi 
dalem dale. 

20 Nakalenak seluk bai, ela leo bee na, 
emi mafandendelek dede'ak esa nde ia 
nae: Manetualain hala hehelun fo basa 
nabi la, landuku-lalosa kana ndia, boso 
mafa'da sosoa-ndandaan tunga emi 
dudu'a-dodoo mesa ma. 

21 Nana beita la'iesa fo Manetualain 
hala hehelu na, nanatui-bengak tunga 
ka'da hataholi daebafa ka hihii-nanaun 
fa. Te hu ka nde, Manetualain Dula Dale 
na koasa na basa nabi la, de besa ka 
ala tui-benga hala heheluk fo maneme 
Manetualai na mai. 

lMakahulu na, hapu nabi 

masapepeko kala, ala mai leo 
Manetualain hataholi kamahehele nala 
dalek mai. Leondiak boe, neukose mese 
pepeko kala, ala mai leo emi tala'da mai 
boe. Mesen sila la, lanoli nanoli masalak, 

fo nini ka'da momopo-mamates fe 
hataholi a. Ma neukose lalelesi Mana 
Koasa fo mana soi-po'i sila. No enok 
ndia, sila nde lini momopo-mamates fe 
sila ao ina na, fo ta doo anak so'on te, 
ana tuni nalas so. 

2Leomae leondiak boeo, hataholi 
ba'u ka tunga mese masapepekok sila 
la maso'dan fo henuk no nasa melu 
mata-matak sila la. Boema, neme mese 
pepekok sila la tatao-nono'i nala mai 
de, neukose hataholi ba'u ka lafa'da 
sala la'eneu Eno Ndoos fo mana leo 
Manetualai na neu a. 

3Hu ka nde mese masapepekok sila la 
tenepeta nala de, neukose ala tui emi, 
sila tutui manapopo'de-papai nala, fo 
tao ka nde ala hapu nanalak neme emi 
mai. Tehu sila huhuku nala, nanasadiak 
doo ka so, boema momopo-mamates 
fo nananaketu basak soaneu sila boeo, 
nahani mema kasa so. 

4 Ata nusa so'da masala-masingo kala 
boeo, Manetualain ta po'ilota kasa 
latapo'i leme huhuku ka mai fa. Ana 
tapas leo tasi ha'ik dale leu. Manetualain 
taos leo faka makahatuk dale leu fo, 

tahan naheles leme ndia, losa Fai 
Naketu9-nala'di ka losa. 

SLeondiak boe, no daebafa ka, nai lelek 
makahulu na. Manetualain ta po'ilota 
kasa latapo'i leme huhuku ka mai fa. 
Lelek ndia, Manetualain fe faa tua ka luu 
na daebafa hataholi masala-masingo ka 
de, ka'da Noh no hataholi hitu laso'da. 
Nana Noh tui-benga halak la'eneu 
maso'dak fo nandaa no Manetualain dale 
na. 

6 Dede'a na sama no kota Sodo ma no 
Gamora: Manetualain hotu heni kota sila 
ninik ha'i, fo ela ana da'di natutu'duk 
la'eneu hata fo neukose ana da'di neu 
hataholi mangalau kala. 

7Tehu Lot naso'da, nana ana tunga 
Manetualain hihii-nanaun: ana doidoso 
nanseli, nana hataholi mangalauk sila la, 
ha'da-tatao ta kandaa nala fa. 

8 Nai hataholi matak leo sila kala 
tala'da heon, Lot fo hataholi malole ndia, 
naso'da no dale na doidoso nanseli, nana 
tunga faik, ka'da nita ma namanene 
hataholi sila la, tatao-nono'i mangalau 
nala. 

9 Da'di Amak Manetualain bubuluk tao 
tao leo beek fo, Ana soi-tefa na hataholi 

fo mana tao tunga hihii-nanaun, metema 
lasasale matak lo soso'ba-susu'di ka. 
Ma Amak Manetualain bubuluk eno na 
tao leo beek fo Ana po'ilotak hataholi 
mangalau kala laso'da, fo losa fai na Ana 
hukus nai Fai Naketu-nala'di ka, 

10 nakalenak ba'eneu hataholi 
mana tunga nasa-melun hihii-nanau 
manggenggeo nala, ma hataholi fo 
lakamumulu-lakamamaek Manetualain 
koasa na. Mese masapepekok sila 
la lapalani ma koao-ndaeao lanseli, 
nalosa ala ta hiapenge lakamumulu- 
lakamamaek basa hata maso'da 
mandela-masa'ak manai nusa so'da ka 
boe! 

11 Te se'kona ata nusa so'da kala, nde 
be'i-balakain ma koasa nala ba'u lena 
heni mese masapepekok sila la, boeo 
ala ta lapalani lakamumulu-lakamamaek 
hata maso'da mandela-masa'ak sila la, 
hai Amak Manetualain matan fa. 

12 Tehu mesen masapepekok sila la 
su'di selin! Sila sama leo bana fo bongi 
naan soona, ho'u nan fo do'don henin. 
Ala tao hata esa soona, ala ta dodoo fa, 
te ala tao tunga ka'da sila dale hihii nala, 
nalosa ala laban dede'ak fo ta lalela kana, 

ninik dede'a nakamumulu-nakamamaek. 
Hu ndia de, mopo-mates sama leo bana 
makaa-makisu ka, nana tatao-nono'i 
mangalaun sila la. 

13 Neukose ala sipo sila tatao-nono'i 
mangalaun ndia buna-boan, fo nde 
doidosok ma to'a-taa ka. Tatao-nono'ik 
fo, nandaa no hataholi sila dale na nde, 
ala tao su'di bee ka nai fai lele'do na, 
sa'di ala tao latetu sila dale hihii na. 
Metema langatuuk lakabubua lo emi 
nai feta-dote soona, hataholi la malua 
heheo-hihilu nala, nana nasa melu 
mata-mata kala, tao lalas da'di mana 
mafu kala. 

14 Ala ta pela malua no tao sala-singo 
ka fa, ma ala hii mete inak no mata 
mana koteok. Ma hataholi fo besa ka 
namahele, fo namahehele na beita 
natea-nahele fa soona, leu fufu'di-oodo 
kasa. Hataholi sila dale nala, lateme no 
tenepeta ka so. Hataholi sila la nde bee 
na, hataholi nanasoo-supa basa kala so! 

15Hu ka nde ala ta nau tunga eno 
ndoo sa fa de, ala la'ok sala. Ala la'ok 
tunga enok fo makahulu na, Bileam 
fo Beor ana na, eno-dalan. Bileam ia, 

nahiik nanseli, ana hapu doik neme 
tatao-nono'i mangalau na mai. 

16 Tehu ana hapu fefepa mabela, hu 
ka nde tatao-nono'i mangalau ndia, nai 
lelek fo keledei na, ana kokolak ninik 
hataholi a hala kokolan, de nalosak 
no nakasetik, ana hahae tatao-nono'i 
kamulun ndia. 

17 Mese pepekok sila la, sama leo 
oe mata ma'da ka, ma sama leo 
kode ndenuk fo ani-sangu fuus ala. 
Manetualain sadia basa sila mamana na 
nai mamanak esa, makahatuk nanseli. 

18 Ala kokolak no bafa maloa, tehu louk; 
boema hu no sila mata mana koteo nala 
de, ala tao latu'da hataholi fo besa ka, 
ala kalua leme hataholi mana la'ok sala 
eno kala dalek mai. 

19 Mese masapepekok sila la helus lae, 
ala soi po'i hataholi sila la, te se'ko 
na sila bei da'di ata neu ha'da-tataok 
fo mana tao nalutu hataholi a. Nana 
metema hataholi esa, ana sengi hataholi 
fe'ek soona, hataholi ndia da'di ata neu 
hataholi mana sengin ndia. 

20Hataholi mana malelak Amak 
Manetualain, ma ita Mana Soi-Tefan, 
Yesus Kristus soona, hataholi ndia 

natapo'i neme basa koasa daebafak fo 
mana tao nanggenggeo hataholi daebafa 
ka. Tehu metema neu fai makabuin 

fo lakahihi'ik la selu kana soona, neu 
mate'e na te, hataholi ndia ha'da-tataon 
mangalau na, lenaheni ha'da-tatao 
makasososa na. 

21 Malole lenak hataholi matak leo 
sila kala, boso lalelak Manetualain eno 
ndoo na, neme lalela kana, tehu neu fai 
makabuin te, ala ta nau tao tunga paleta 
fo Manetualain fen neus ala fa. 

22 Hataholi sila tatao-nono'in, natetu- 
nandaa no dede'a lasi ka nae, "Neukose 
busa na'a seluk muta na", ma "Ladiu 
basa bafi oe so, tehu neukose neu loli 
seluk nai tane dale." 

t Tolano-tolanoo susue-lalai ngala 

lemin! Susulak ia nde bee soona, 
au susula kaduang fo au fe neu emi a. 
Nai au susula kaduang ia dalek, au tao 
atetea-ahehele emi dale ma, fo ela emi 
hapu dudu'a-aafi matetu-mandaa ka. 

2 Au oke, fo ela emi mafandendelek 
hala-kokolak fo, makahulu na 
Manetualain nabi nala kokola kasa, ma 
mafandendelek paleta neme Lamatuak 
fo Manek Mana Soi-Tefa ka, fo Lamatua 

ka hataholi nadedenu nala, tui-bengan 
neu emi a. 

3Makasososa na, emi muse bubuluk 
te, neu fai-fai mate'e kala te, neukose 
hataholi fo hihii-nanau nasa melun koasa 
la so'da nala, ala to'da mai, 

“fo ala kokolak lae leo ia, "Lafa'da lae, 
Lamatua ka helu nae, neukose Ana mai! 
Na, besak ia Ana mai de, nai bee? Ita 
ama kai nala, mate basas so, tehu basa 
hata lala'ena, bei sama leo makahulu na, 
fo nai lelek Manetualain nakadada'dik 
lalai a no daebafa ka boe." 

STa'ko ala ta nau manaku lae, 
makahulun eli, Manetualain nakadada'dik 
lalai a no daebafa ka ninik ka'da hala- 
kokolan mesa kana fa. Manetualain 
nakadada'dik daebafa ka neme oe a mai, 
ma no oe; 

6 ma ninik oe boe fo nde, neme faa tuak 
matua ina mai de daebafak makahulun 
eli, Manetualain tao namopon. 

/Tehu no Manetualain hala-kokolan 
ndia boe de, lalai no daebafak besak ia 
nananakaboboik, soaneu fai makabui 
na, nanahotu henik ninik ha'i nai 
Fai Naketu-nala'di ka sama-sama no 
hataholi mangalau kala. 

8 Tehu tolano-tolanoo ngala lemin! Boso 
mafandele heni dede'ak esa nde ia nae, 
tunga Lamatua ka mata memete na 
soona, faik esa, sama leo teuk lifun esa 
a'eneu Lamatua ka. Duas matak esa. 

9 Amak Manetualain ta nakamama'ak 
fe hata fo Ana helu basa ka fa, leomae 
hataholi nggelok laedaenga leondiak. 
Dede'a nasafali na, Ana ta hae lai 
namanasa emi fa nana, Ana ta nau 
mate-mopo emi esa boen. Ana nau fo ela 
basa hataholi lala'ena, ala tuka tei-sale 
dale bee no'u leme sala-singo nala mai. 

10 Tehu Lamatua ka Fai mamai na, 
neukose ana losa, sama leo nako ka. 
Nai faik ndia te, neukose lalai a mopo 
kana, no manggulu matua ina, ana 
da'di nai lalai, ma basa hata manai lalai 
a, neukose putu la'i esa kasa, boema 
daebafa ka no basa oe isin lala'e na, 
neukose mopo la'i esa kasa. 

11 Hu ka nde basa sila lala'ena, nanatao 
nakalulutuk ninik enok matak leondia ka, 
soona emi maso'da tao leo beek bai? Emi 
muse maso'da no ndoos ma malalaok, 

12 nai lelek fo emi mahani ma emi 
mahiik manseli, Manetualain Fai na ana 
losa. Neu faik ndia te, neukose lalai 

a nanahotu henik, ma hu ka nde ha'i 
ndia haa na, de basa hata manai lalai a 
lala'ena, neukose noe henis. 

13 Tehu ita tahani hata fo Manetualain 
helu ka, fo nde lalai ma daebafa beu ka, 
fo nai bee hapu ka'da ndoos a, nai ndia. 

14 Hu ndia, tolanoo susue-lalai ngala 
lemin! Nai lelek fo emi mahani Faik ndia, 
emi muse sanga enok te'e-te'e, fo emi 
so'da ma malalaok ma sala-singo tak nai 
Manetualain matan, Boema makaboboi 
emi tututi-nanatom no Manetualai na fo, 
malole nahele. 

15 Bole tafa'da tae, Lamatua ka ta hae 
lai namanasa ita ndia nde bee na, Ana fe 
ita fai loak soaneu ita tuka tei-sale dale, 
fo daenga ita hapu so'da ka. Paulus, fo 
ita tolanoo susue na, ana sulak fe emi 
susulak nae leondia boe. Manetualain 
fen dudu'a-aafi manatee tenok, de ana 
sulak susulak ndia. 

16 Nai basa Paulus susula nala dalek 
lala'ena, ana sulak tataas esa la'eneu 
dede'ak sila la. Memak nai Paulus 
susulan sila la dalek, hapu baba'ek 
de'u bee, ita ta talela kasa fa. Boema 
hataholi fo ta lalelak hata esa boen, 
ma namahehele nala beita latea-lahele 

fa, ala popo'de-papai baba'ek sila la, 
sosoa-ndandaan leona. Boso dodoo doak 
dede'ak ndia, nana hapu baba'ek nggelok 
nai Susula Malalaok dale boeo, hataholi 
sila la, ala popo'de-papais, tao leondiak 
boe. Tehu hataholi sila tatao-nono'in, 
nde nini fes momopo-mamates ndia. 

17 Tehu ba'eneu emi fo, au tolanoo 
susue ngala lemin! Emi bubuluk basa 
dede'ak sila la so. Hu ndia de, manea 
matalolole, fo boso nalosak ala hela lini 
emi leo hataholi mangalauk sila dalek 
meu, fo emi tu'da meme emi mamana 
napadedei matea-mahele ma mai. 

18 Ela leo bee na, Lamatuak Yesus 
Kristus, ma ita Mane Mana Soi-Tefa 
na, Ana fe baba'e-babatin neu emi, fo 
ela emi boetai malela kana. Koa-kion, 
neme besak ia, losa dodoo na! Amin. 
Ha'da-holomata neme ami, Petrus 


1 Yohanes 


1 Susulak ia isi na la'eneu, dede'a- 
kokolak mana fe maso'dak ndia 
hapun te, daebafak ia beita da'di fa. Ami 
mamanene matam, dede'a-kokolak ndia. 
Ta ka'da ami mita fan, te ami ho'u la'en 

so boe. 

2 Lelek fo maso'dak ndia natu'du ao 
ina na, ami mitan. Hu ndia de ami 
da'di sakasii la'eneu maso'dak ndia. 
Ami tui-benga fe emi, so'da matetu ka 
ma mana ketu basa ta ka, fo hapun 
sama-sama no Ama ka, boema Ama ka 
natu'dun neu ami de ami mitan so. 

3Hata fo ami mitan ma ami 
mamanenen, ndia nde ami tui- 
bengan neu emi a, fo ela emi sama-sama 
mo ami, taso'da to Ama ka ma Anan 
Yesus Kristus. 

4Ami sulak susulak ia, fo ela ita 
tamahoko te'e-te'e. 

SHalak ia nde ami mamanenen neme 
Manetualain Ana na mai. Boema 
ami manduku-malosa kana neu emi. 
Halak ndia nafa'da nae, Manetualain 

ndia, mangale'do ka huu na. Ta hapu 
makahatuk faa anak nai dalek boen. 

6Metema ita tafa'da tae, ita taso'da 
da'di esa ton, te se'kona ita taso'da 
nai makahatu ka dalek, soona ita 
tasapepeko tunga hala-kokola ka, ma 
tunga tatao-nono'i ka boe. 

/Tehu metema ita taso'da nai 
mangale'do ka dalek, sama leo 
Manetualain nai mangale'do ka dalek, 
soona ita taso'da nai nakabua-nakaesa 
ka dalek, boema ita esa mole-dame no 
esa, soona Manetualain Anan fo Yesus 
daa na, ana safe nalalao ita teme ita 
sala-singo nala mai. 

8 Metema ita tafa'da tae, ita sala-singon 
ta soona, ita ke'dindiu seluk ita ao ina 
na, fo no enok ndia, Manetualain ta nai 
ita dalen dale fa. 

9Tehu metema ita manaku ita 
sala-singon neu Manetualain soona, 
neukose Ana tao natetu hala hehelu 
na, ma naketu-nala'di tunga matetu 
na. Neukose Ana fe do'o do ampon neu 
ita sala-singon, ma Ana safe balisi ita 
tatao-nono'i masala-masingo nala. 

10Tehu metema ita tafa'da tae, ita 
sala-singon ta soona, nono'kabai de 

ita tao Manetualain da'di masapepeko- 
masandandalik, boema ita ta tape'da 
Manetualain dede'a-kokolan nai ita dalen 
dale fa. 

1 Ana ngala lemin! Au sulak fe emi 

susulak ia, fo ela emi boso boe tao 
sala-singok bai. Tehu metema bei hapu 
emi nggelok tao sala-singok soona, hapu 
ita hataholi mana masala'en esa na'de 
Yesus Kristus. Ana tao tunga ka'da ndoo 
na. Neukose nasala'e ita nai Ama ka 
matan. 

2 No Yesus Kristus tunu-hotu ao ina na, 
de ita sala-singon hapu do'o do ampon. 
Tehu ta ka'da ita mesa tala sala-singon 
hapu do'o do ampon fa te, basa hataholi 
daebafa ka sala-singon boeo, hapu do'o 
do ampon. 

3Metema ita tuga Manetualain paleta 
na soona, ndia nafa'da nae, ita talelak 
Manetualain. 

4Hataholi fo nafa'da nae, "Au alelak 
Manetualain," tehu ana ta tunga paleta 
na fa soona, hataholi ndia masapepeko- 
masandandalik, nana Manetualain ta nai 
dalen dale fa. 

> Tehu hataholi mana tunga Manetualain 
hala-kokola na, hataholi ndia ana sue-lai 

Manetualain tunga matetu na. Soona 
ndia da'di ta'du esa nae, ita taso'da to 
Manetualain. 

6 Metema see nafa'da nae, ndia naso'da 
no Manetualain soona, hataholi ndia 
muse tunga Kristus ei tata'bu na boe. 

7 Tolano susue-lalai ngala lemin! Au ta 
sulak paleta beuk fe emi ia fa, te paleta 
ia la paleta palaak fo lafa'dan neu emi, 
ndek emi mulai mamahele Yesus: paleta 
maneme Manetualain mai a. Fo halak 
ndia, emi mamanenen so. 

8 |eomae leondiak boeo, au sulak paleta 
ia la, paleta beuk boe: nana ndoo na, ita 
hapu titan nai Kristus ma emi ao inam 
dale. Nana makahatu ka boetai mopon, 
de mangale'do matetu ka,ana mulai 
nangale'do so. 

9 Hataholi fo nafa'da nae, ndia nai 
mangale'do ka dalek, tehu metema 
hataholi ndia bei nakamuu-nakadau 
tolano na soona, hataholi ndia bei nai 
makahatu ka dalek losa besak ia. 

10 Hataholi mana sue-lai tolano na, 
hataholi ndia naso'da nai mangale'dok 
dale, de hataholi ndia ta tao na hataholi 
fe'ek, tu'da leo sala-singok dale neu fa. 

11 Tehu hataholi fo nakamuu-nakadau 
tolano na, hataholi ndia so'da na, bei nai 
makahatuk dale, de ana ta bubuluk, ana 
la'ok leo bee neu fa, nana makahatu ka 
de ta nita lo dae so'on. 

1? Ana ngala lemin! Au sulak fe emi 
susulak ia nana hu ka nde Kristus de, 
emi sala-singom hapu do'o do ampon so. 

13 Ama ngala lemin! Au sulak fe emi 
susulak ia, nana emi malelak Hataholi 
fo Ana da'di neme makasososan eli mai 
a so. Ana muli-solu ngala lemin! Au 
sulak fe emi susulak ia, nana emi sengi 
Hataholi Mangalau ka so. 

14 Ana ngala lemin! Au sulak fe emi 
susulak ia, nana emi malelak Amak 
Manetualain so. Ama ngala lemin! 

Au sulak fe emi susulak ia, nana emi 
malelak Hala Kokolak fo ana da'di neme 
makasososan eli mai a so. Ana muli-solu 
ngala lemin! Au sulak fe emi susulak ia, 
nana emi mabe'i-balakaik. Manetualain 
dede'a-kokolan nai emi dalem dale, de 
emi sengi Hataholi Mangalau ka so. 

15 Boso sue-lai daebafak ia no basa oe 
isin lala'ena. Nana metema emi sue-lai 
daebafa ka soona, emi ta sue-lai Ama ka 
so'on. 

16 Basa daebafak ia oe isin lala'ena fo 
hataholi daebafa masala-masingo ka 
nitan, fo nahii kana boema namaututua- 
namadedeman soona, basa dede'ak sila 
la, ala ta da'di leme Ama ka mai fa, te 
ala da'di leme daebafa ka mai. 

17 Hataholi daebafa ka nahiik daebafa 
ka no basa oe isin lala'ena, tehu besak 
ia, neukose ana sapu-lalo. Tehu hataholi 
mana tunga Manetualain hihii-nanau na, 
naso'da nahele losa dodoo na. 

18 Ana ngala lemin! Le'do fai mate'e ka, 
deka ia so! Lafa'da basa emi lae, Kristus 
musu noo na, neukose ana mai; hu 
ndia de besak ia, hataholi mana musu 
lo Kristu sa, ba'u ka ala mai so. Basa 
manda'dik sila la, ala da'di ta'du esa nae, 
le'do fai mate'e ka, ana deka so. 

19 Kristus musu noon sila la nde, 
hataholi mana la'oela ita, fo memang 
tunga ndoo na soona, ita hataholin ta 
sila fa. Nana metema ita hataholin sila 
soona, tao leo beeo, lakabubua lahele 
lo ita. Tehu ala la'oela ita, fo ela ana 
da'di nafafa'dak esa nae, tete'e ka ita 
hataholin ta sila so'on. 

20Tehu Yesus Kristus fe Manetualain 
Dula Dale na neu emi so. Hu ndia de emi 
malelak nanoli ndoo sa. 

21 Hu ndia de, au sulak fe emi susulak 
ia, ta hu ka nde emi beita malelak nanoli 
ndoo sa fa, te hu ka nde emi malela kana 
so, boema emi bubuluk boeo, ta hapu 
masapepeko-masandandalik nai nanoli 
ndoos sila la dalek fa. 

22 Masapepeko-masandandali kala nde, 
hataholi fo lafa'da lae, Yesus ta nde 
Mane Mana Fe So'dak fo Manetualain 
helu ka fa. Fo Kristus musu noo nala nde 
hataholi sila la; nana ala ta nau sipok 
Ama ka ma Ana ka fa. 

23 Metema see ta sipok Ana ka fa soona, 
ana ta sipok Ama ka boen. Tehu metema 
see sipok Ana ka soona, ana sipok Ama 
ka boe. 

24 Hu ndia de, lelek emi mulai mamahele 
boema emi mamanene makasososa hala 
ka, ela leo beena emi manea matalololen 
nai emi dalem dale. Nana metema emi 
taoafik matalolole halak ndia soona, 
neukose emi maso'da tatas esa moo Ana 
ka ma Ama ka. 

25 Kristus helu basa, Ana fe ita so'da 
matetu ka ma mana ketu basa taa ka so. 

26 Au sulak fe emi susulak ia, la'eneu 
hataholi mana sanga enok fo ala sanga 
ke'dindiu emi a. 

27 Tehu la'eneu emi soona, Kristus 
fe basa Dula Dale na neu emi so. 
Boema metema Dula Dalek ndia bei 
nahele nai emi dalem dale soona, ta 
paluu hataholi nanoli emi so'on. Nana 
Dula Dalek ndia nanoli emi, la'eneu 
basa hata lala'ena: boema ta hapu 
masapepeko-masandandalik nai nanolin 
sila la dalek fa. Hu ndia de ela leo beena, 
emi tunga Dula Dale ka nanolin sila la, 
ma ela leo beena emi maso'da tataas 
esa mo Kristus. 

28 Hu ndia ana ngala lemin! Maso'da 
mahele mo Kristus, fo ela neu faik fo Ana 
mai a, ita tapalani teu tataan, te ita ta 
teu ke'ke, hu ka nde bibii-mamae ka fa. 

29 Emi bubuluk basa, nai Kristus 
maso'da na dalek, Ana tunga ka'da 
Manetualain hihii-nanaun. Hu ndia 
de emi muse bubuluk te, hataholi fo 
naso'da tunga Manetualain hihii-nanau 
na, hataholi ndia nde beena Manetualai 
nanan. 

1 Mete mitak Manetualain sue-lai 
na ita ba'u na seli de, nalosak ita 

nanaseseik lae, Manetualai nana nala. Ma 
memak ita nde bee na, Manetualai nana 
nala. Hu ndia de daebafa mangalauk ia, 
ana ta nau nalelak ita fa nana, ta nalelak 
Manetualain fa. 

2Tolano susue-lalai ngala lemin! Besak 
ia, Manetualai nanan ita so, tehu ita 
heo-hilun beita nandaa fa. Tehu ita 
bubuluk basan, metema Kristus mai 
soona, neukose ita da'di sama leo 
Kristus, nana ita titan nai heo-hilu isi-isi 
na dalek. 

3Hataholi fo ana tao namahehena na 
neu ka'da Kristu sa, muse nanea ao 

ina na fo ela te'e-te'e malalaok ma 
balisi neme sala-singo ka mai, sama leo 
Kristus boeo malalaok. 

4Hataholi mana tao sala-singo ka, ana 
la'o lena Manetualain hoholo-lalanen; 
nana sala-singo ka nde beena, la'o lenak 
esa soaneu Manetualain hoholo-lalanen. 

SEmi bubuluk basan, Kristus mai 
soaneu Ana koka heni hataholi daebafa 
ka sala-singon, boema emi bubuluk 
boeo, Kristus sala-singon ta. 

$Basa hataholi fo laso'da lo Kristu sa, 
ala ta bole tao sala-singok lakandondoo 
henin fa. Nana hataholi mana tao 

sala-singo lakandondoo heni kala, beita 
lita do lalelak Kristus fa. 

7Ana ngala lemin! Emi boso nau su'di 
see a, hela namopo emi. Nana metema 
see tunga Manetualain hihii-nanaun 
soona, Manetualai nanan hataholi ndia, 
sama na leo Kristus boeo, Manetualain 
Anan. 

8Tehu hataholi mana tao sala-singok 
nakandondoo heni na, Nitu anan hataholi 
ndia, nana Nitu a tao sala-singok neme 
makasososan eli mai so. Hu ndia de 
Manetualain Ana na mai fo daenga Ana 
tao nakalulutuk Nitu a tatao-nono'i 
mangalaun sila la. 

9 Metema Manetualai nanan see soona, 
hataholi ndia ta bole tao sala-singok 
nakandondoo henin fa, nana Manetualain 
ha'da-tataon nai hataholi ndia dalen 
dale. Boema hu ka nde hataholi ndia 
aman nde Manetualain, de ana boso boe 
tao sala-singok nakandondoo henin bai. 

10 Manetualai nana nala ma Nitu ana 
nala ta'du tanan leo iak: see ta tunga 
Manetualain hihii-nanaun do ana ta 
sue-lai tolano na fa soona, Manetualai 
nanan ta ndia fa. 

11 Neme makasososan mai a, lafa'da 
basa halak ndia neu emi nae: Ita muse 
tasue-talai ao. 

121ta boso sama leo Kaen fo ana da'di 
Nitu a anan de, ana taonisa tolano na. 
Hu beek de Kaen taonisa tolano na? 
Hu ka nde ana tao ka'da tatao-nono'i 
masala kala, tehu tolano na soona, ana 
tao ka'da tatao-nono'i ndoo sa. 

13 Hu ndia, tolano ngala lemin! Metema 
hataholi daebafa ka nakamuu-nakadau 
emi soona, emi boso nggenge. 

14 Ita bubuluk basan, ita kalua teme 
mamates dale mai de ita lali leo 
maso'dak dale teu so. Ita bubuluk 
dede'ak ndia, nana ita sue-lai ita tolano 
nala. Metema see dale susue-lalain ta 
soona, hataholi ndia bei nai mamate sa 
koasan dale. 

15 Boema metema see bei nakamuu- 
nakadau tolano nala soona, hataholi 
ndia, hataholi kanisak, de emi bubuluk 
basan, hataholi kanisa ka, ana ta hapu 
so'da matetu ka ma mana ketu basa ta 
ka fa. 

16 No enok ndia de, besak ia ita bubuluk 
eno nasue-nalai ao ka nde: Kristus fe 
heni so'da na soaneu ita. Hu ndia de, 

ita muse fe heni ita so'da na soaneu ita 
tolano nala boe. 

17 Metema hataholi manahapu- 
manadaik esa nita tolano na toto'a- 
tataan, tehu ana ta taoafik neu 
tolanon ndia fa soona, tao leo bee de 
hataholi ndia nafa'da nae, ndia sue-lai 
Manetualain? 

18 Ana ngala lemin! Ita boso sue-lai 
hataholi, ninik ka'da ita bafa lou na, 
do ninik ka'da hala-kokolak mesa 
kana. Te ela leo beena, ita sue-lai tinik 
susue-lalai matetu ka, fo ita tatu'dun nai 
ita tatao-nono'in dalek. 

19 No enok ndia, besa ka ita bubuluk, 
Manetualai nana ndoon ita, de ita dale 
na tesa-tama nai Manetualain matan. 

20 Metema ita tame'da nana, hata fo ita 
taon ndia salan soona, mafandendelek 
te Manetualain malela na ba'u lena ita 
malela na, hu ka nde Ndia nde bubuluk 
basa hata lala'ena. 

21 ena-lenak tolano ngala lemin! 
Metema ita tame'da nana ita sala-singon 
ta soona, ita tapalani tasasale matak to 
Manetualain. 

22 Boema ita token beek soona ita 
hapun, nana ita tunga paleta na ma ita 
tatao-nono'in nandaa no dale na. 

23 Ana paleta ita tao dede'a ka nde 
ia: Ita muse tamahele Anan, fo Yesus 
Kristus, ma ita muse tasue-talai ao sama 
na leo Kristus paleta basan neu ita so. 

24 Basa hataholi mana tao tunga 
Manetualain paleta nala, laso'da lo 
Manetua lain ma Manetualain naso'da 
nos. Ita bubuluk Manetualain naso'da no 
ita, nana Ana fe Dula Dale na neu ita so. 

lTolano susue-lalai ngala lemin! 

Boso mamahele basa hataholi fo ala 
manaku lae, sila lanuu Manetualain Dula 
Dale na so, tehu so'ba su'dik, ade sila 
dula dalen ndia, tete'e ka Manetualain 
Dula Dalen ndia do ta. Nana besak ia, 
nabi pepekok makadotok lafeomeok lai 
basa mamanak lala'ena so. 

2 Metema emi nau bubuluk, ade 
Manetualain Dula Dalen ndia do ta 
soona, eno na leo iak: Metema hataholi 
esa, ana manaku nae, Yesus Kristus 
Ana da'di sama leo hataholi daebafa 
ka de Ana mai leo daebafa ka mai 
soona, hataholi ndia Dula Dale na neme 
Manetualain mai ndia. 

3 Tehu metema hataholi esa, ana ta 
sipok Yesus fa soona, hataholi ndia ta 
nanuu Manetualain Dula Dale na fa. Te 
hataholi ndia nanuu Kristus Musu noo 
na dula dale na nde ndia. Tolano ka 
mamanene basa lae, neukose dula dalek 
ndia, ana mai, de besak ia, ana mai nai 
daebafa ka so. 

4Tehu, ana ngala lemin! Manetualain 
nuun emi so. Hu ndia de, emi sengi 
nabi pepeko kala nana, emi Dula Dale 
ma koasa na ba'u lena heni, daebafa ka 
hataholi nala dula dale na. 

> Nabi pepekok sila la, ala kokolak 
ka'da dede'a daebafak, fo daebafa ka 
nde namanene sala, nana daebafa ka 
hataholin sila. 

6Tehu ita soona, Manetualai nanan 
ita, de see nalelak Manetualain soona, 
namanene ita hala-kokolan. Boema 
metema Manetualai nanan ta see 
fa soona, ana ta nau namanene ita 
hala-kokolan fa. Metema ita nau talelak 
Dula Dale ndoo sa ma dula dale matofa 
matala ka soona, eno na leondiak. 

7Tolano susue-lalai ngala lemin! Mai fo 
tasue-talai ao leona, nana susue-lalaik 
ndia, ana da'di neme Manetualain mai. 

Hataholi mana sue-lai ka, ana da'di 
Manetualai nanan, hu ndia de nalelak 
Manetualain. 

8 Hataholi dale susue-lalai taa ka, ta 
nalelak Manetualain fa, nana Manetualain 
ndia, susue ka huu na. 

9 Manetualain nafa'da nae, Ana sue-lai 
ita, hu ndia de Ana fe Ana mane kisa na 
mai leo daebafa ka mai, fo daenga ita 
hapu so'dak tunga Anan ndia. 

10 Fo susue-lalai ka, huu na nde ndia: 
Ita ta nde sue-lai Manetualain fa te, 
Manetualain nde sue-lai ita ninik nadenu 
Ana na mai, fo ela ita sala-singon hapu 
do'o do ampon tunga Anan ndia. 

11 Tolano susue-lalai ngala lemin! 
Metema Manetualain sue-lai ita tao 
leondiak soona, ita boeo muse tasue-talai 
ao. 

12 Beita hapu hataholi esa boen, hapu 
nita Manetualain fa, tehu metema 
ita tasue-talai ao soona, Manetualain 
naso'da no ita, fo susue-lalain natetu- 
nandaa nai ita dalek. 

13 Hu ka nde Manetualain fe Dula Dale 
na neu ita, de besa ka ita bubuluk, ita 
taso'da to Manetualain ma Manetualain 
naso'da no ita. 

14 Ami mita matam Manetualain Ana 
na so. Hu ndia de ami tui-benga mae, 
Ama ka nadenun Ana mai fo Ana da'di 
daebafa ka Mane Mana Fe So'dana. 

15 Ba'eneu see fo ana sipok Yesus ndia 
nde beena Manetualain Anan soona, 
Manetualain naso'da no hataholi ndia, 
ma hataholi ndia boeo, naso'da no 
Manetualain. 

16 Ita nde bubuluk ma tamahele 
Manetualain susue-lalain neu ita. 
Manetualain ndia nde, susue-lalai ka huu 
na. Hu ndia de, metema susue-lalai ka 
nai see dalen dale soona, hataholi ndia 
naso'da no Manetualain ma Manetualain 
naso'da no hataholi ndia. 

17 Soona Ana tao na susue-lalaik manai 
ita dalen dale a, ana da'di natetu- 
nandaa, fo daenga Fai Naketu-Nala'di 
ka losa soona, ita tapalani. Ita tapalani 
nana ita maso'dan nai daebafak ia, sama 
leo Kristus maso'da na. 

18 See naso'da nai Manetualain susue- 
lalain dalek soona, ana ta bii namata'u fa: 
nana susue-lalai matetu-mandaak ndia, 
ana tao namopo bibii-namata'uk manai 
ita dalen dale a. Hu ndia de, dede'a 
mangale'do na nae, Metema Manetualain 

susue-lalai matetu-mandaan ndia beita 
nai see dalen dale fa soona, hataholi 
ndia ana bii nasasale matak no Fai 
Naketu-Nala'di ka. 

191ta tasue-talai ao nana, Manetualain 
sue-lai nakahuluk ita so. 

20 Metema hataholi esa nafa'da nae, 
"Au sue-lai Manetualain", tehu ana ta 
sue-lai tolano na fa soona, hataholi 
ndia masapepeko-masandandalik. Nana 
leomae hataholi ndia memetek tolano na 
boeo, ana ta sue-lai fan, na neme bee 
mai a, ana hapu sue-lai Manetualain fo 
nananita tak ndia. 

21 Hu ndia de, Kristus fe ita paleta 
nae leo ia, Ba'eneu see fo ana sue-lai 
Manetualain soona, ana muse sue-lai 
tolano nala boe. 

1 Metema see namahele Mane Mana 

Fe So'dak fo Manetualain helu ka, 
fo nde Yesus soona, Manetualai nanan 
hataholi ndia. Boema metema hataholi a 
ana sue-lai amak esa, soona ana sue-lai 
ana na boe. 

2No enok ndia, de ita bubuluk tae, ita 
sue-lai Manetualai nana nala: Ita sue-lai 
Manetualain ma tunga paleta nala. 

3Nana metema o sue-lai Manetualain 
soona, o muse tunga paleta nala. Nana 
paleta nala ta mabela fa. 

4Nana basa Manetualai nana nala, 
lapalani sengi daebafa mangalauk ia. 
Ita sengi daebafa ka ninik ka'da ita 
namahehele na. 

>See ka nde sengi daebafa ka? Ka'da 
hataholi fo namahele, Yesus nde bee 
na Manetualain Ana na, ndia nde sengi 
daebafa ka. 

6 Yesus Kristus mai leo daebafa ka mai, 
boema salanin ma maten. No enok ndia, 
Ana mai ta ka'da no oe mesa kana fa, te 
no oe ma daak. Boema Manetualain Dula 
Dale na sakasii nae, memak dede'ak 
ndia, tete'e ka. Mafandendelek te, Dula 
Dale ka, ta masa pepeko-masandandalik 
fa. 

7 Hapu sakasii telu: 

8fo nde, Manetualain Dula Dale na, oe 
a, ma daa ka telus hala tutui nala matak 
esa. 

91ta tamahele neu hataholi daebafak 
sakasiin, tehu Manetualain sakasii na, 
balakai na ba'u lena seluk bai. Leondiak 
Manetualain sakasii na, la'eneu Ana na. 

10 Hu ndia de, hataholi fo namahele 
Manetualain Ana na, ana sipo na sakasii 
ndia nai dalen dale so: tehu ba'eneu 
hataholi fo ta namahele Manetualai 
na, ana tao Manetualain nono'kabai de 
masapepeko-masandandalik, nana ta 
namahele hata fo Manetualain nafa'dan 
la'eneu Ana na fa. 

11 Sakasii ndia nae leo ia, Manetualain 
fe basa ita so'da matetu ka ma mana 
ketu basa ta ka, fo Ana na nde da'di 
maso'dak ndia huu na. 

12See nanuu Manetualain Ana na 
soona, nanuu so'dak ndia: ma see ta 
nanuu Manetualain Ana na fa soona, ta 
nanuu so'dak ndia fa. 

13 Au sulak susulak ia, fe emi mana 
mamahele neu Manetualain Ana na, 
fo ela emi bubuluk te, emi hapu so'da 
matetu ka ma mana ketu basa taa ka so. 

14 Hu ndia de, ita tapalani hule-haladoi 
neu Manetualain, nana ita tamahele, 
Ana sipok ita hule-haladoin, metema ita 
hule-haladoin ndia, nandaa no dale hihii 
na. 

15 Nana ita bubuluk basa, metema ita 
token soona, namanene ita nonoken 
ndia, boema ita bubuluk boeo, metema 

ita token beek soona, tao leo beeo Ana 
fe ita. 

16 Metema emi mita emi nonoo salanim 
esa, ana tao salak esa, leomae ta nini 
mamates fe fan, soona ela leo beena, 
emi hule-haladoi neu Manetualain fo Ana 
fe hataholi ndia, maso'da matetu ka, 
ma mana ketu basa ta ka. Dede'ak ia 
nandaa no hataholi fo ana tao salak, te 
salak ndia ta nini mamates fe fan. Tehu 
emi boso hule-haladoi neu Manetualain, 
soaneu hataholi fo sala na nini mamates. 
Emi tao salak soona, hule-haladoi neu 
Manetualain. 

17 Nana basa tatao-nono'i masala kala 
nde beena, sala-singok basa sila la, tehu 
hapu sala-singok luma, ta lini mamates 
fa. 

18 Ita bubuluk boeo, basa Manetualai 
nana nala lala'ena, boso tao sala-singok 
lakandondoo henin, hu ka nde lamahena 
Manetualain nasulu-nahapas de Hataholi 
Mangalauk ndia ta taos le'e esa boen. 

19 | eomae Hataholi Mangalauk ndia, 
ana koasa nai basa daebafak ia lala'ena, 
tehu ita bubuluk basa, Manetualain nuun 
ita so. 

20 Ita bubuluk basa, Manetualain Ana 
na mai, de ana fe ita malelak fo daenga 
ita talelak Manetualain fo ndoo sa. Fo 
ela ita taso'da to Manetualain fo ndoo 
sa, ma taso'da to Anan fo Yesus Kristus. 
Ndia nde Manetualain fo ndoo sa, ma 
Ndia nde so'da matetu ka mana ketu 
basa ta ka. 

21 Ana ngala lemin! Madook ao ina mala 
neme sosongo-tatango kala mai. 


2 Yohanes 


1 Susulak ia neme au, fo mauli- 

l malanga salanik. Au fe susulak ia 
neu Inak fo Manetualain hele ka, ma 
Ina ana nala. Au sue-lai emi te'e-te'e. 
Ta ka'da au mesa nga sue-lai emi fa, te 
basa hataholi mana malelak Manetualain 
fo ndoo sa, ala sue-lai emi boe. 

ZNanahu Manetualain leo nai ita dalen 
dale, ma no nahele ita losa dodoo na. 

3Ela leo bee na, Amak Manetualain, 
ma Yesus Kristus, fo Ama ka Anan 
ndia, fe ita baba'e-papalak, susue-lalaik 
ma mole-dame. Ela leo bee na, basa 
sila la ita tanuus no dale ndoos ma 
susue-lalaik. 

4Au amahoko anseli, nai lelek fo au 
amanene lae, Ina anan nggelok laso'da 
tunga Manetualain nanoli nala, sama leo 
Amak Manetualain paletan neu ita. 

SHu ndia de, au oke anseli neu Ina, fo 
daenga ita basa-basa tala, tasue-talai 
ao. Au ta afa'da paleta beuk ia la fa; 
lafa'da basa paleta ia la neu ita, ndek ita 
tamahele makasososa na so. 

6 Tasue-talai ao soona, sosoa na nae, 
emi maso'da tunga Manetualain paleta 
nala. Paleta sila la, emi mamanenes 
ndek makasososa na nae, emi muse 
maso'da nai nasue-nalai ao ka dalek. 

7 Hataholi mana ke'dindiuk ba'u ka, ala 
tapasasala leo basa daebafa ka lala'ena 
leu so. Hataholi sila la nde ta nau sipok 
Yesus Kristus mai hai neme daebafa ka, 
boema ta lamahele, Ana da'di hataholi 
daebafak fa. Hataholi matak leo sila kala, 
hataholi mana ke'dindiuk, fo Kristus 
Musu No nala nde hataholi sila la. 

8 Hu ndia de manea matalolole, fo 
boso nalosak emi mamopo hata fo, ami 
tao-no'i basan neu emi ndia. Sanga 
enok, fo ela emi hapu sipo la'iesak emi 
ngga'di ma neme Manetualain mai. 

9 Hataholi fo, ana ta ho'u nahele Kristus 
nanoli nala, te ana tao fe'ek neme Kristus 
fen nanoli kala mai soona, hataholi ndia, 
Manetualain ta. Hataholi fo naso'da 
nahele nai Kristus nanoli nala dale ka, 
hataholi ndia nanuu Amak Manetualain 
no Anan Yesus boe. 

10 Hu ndia de, metema hapu hataholi 
mai fo, ana ta tui-benga Kristus nanoli 
nala neu emi fa soona, boso mate'an ma 

boso sipok hataholi ndia leo emi umam 
neu. 

11 Nana, see nate'a hataholi matak 
leondia ka soona, ana tunga hataholi 
ndia, fo duas tu'da leo tatao-nono'i 
mangalauk ndia dalek leu. 

12 Au bei paluu afa'da emi, dede'a ba'u 
nanseli, tehu au dodoo basan ae, malole 
lenak au boso afa'dan tunga susula 
liik. Au amahena, au hapu loak fo au 
ne'i donge-dama emi soona, besa ka 
au kokolak matang o emi, fo ela ita 
basa-basa tala tamahoko te'e-te'e. 

13 Ina ka tolano inan fo Manetualain 
hele ka, ana nala haitua fe Ina, nate'ak 
boe. 


3 Yohanes 


lTolanoo Gayus fo au sue-lai ka! Au 

1 ia, mauli-malanga salanik. Au sue-lai 
o te'e-te'e, 

2 au hule-haladoi, fo ela leo bee na, 
tolanoo ka so'da-la'dak nai basa dede'ak 
lala'ena dalek, sama leo tolanoo ka 
samane na, so'da-la'dak boe. 

3Au amahoko anseli nana, nai lelek 
tolanoo salanik de'u bee, ala mai de 
lafa'da au lae, o lilineka mahele mo 
Manetualain fo ndoos ndia, hu ka nde 
nai o so'da ma dalek, o tunga mahele 
Manetualain nanoli nala. 

4Ta hapu hata esa boen, fo ana tao 
namahoko au dale nga lena neme, au 
amanene lae, au ana ngala laso'da tunga 
Manetualain nanoli nala. 

?Tolanoo ngo nei! Tolanoo ka lilineka 
nai tolanoo ka tatao-nono'in dalek, 
soaneu tolanoo Salani kala, nakalenak 
bai, o beita malelak hataholi Salanik bee 
boen o, o malalau-maoonos. 

6 Ala tui o susue-lalaim ndia neu salanik 
manai ami mamana ma so. Tulu-falis, fo 

ela ala leo la'ok lakandoo, fo no enok 
ndia, Manetualain dale na namahoko, 

7nana nai sila leleo-lala'on soaneu 
lalalau-laoono Kristu sa, ala ta sipo 
tutulu-fafalik hata esa boen, neme 
hataholi mana malela Manetualain taa 
kala mai. 

8Hu ndia de, ita hataholi Salani ka, 
muse tulu-fali ita tolano Salanin leo 
sila kala, fo ela ita basa-basa tala tao 
tamaloloa Manetualain nanoli ndoo na. 

9 Au sulak fe Salani kala, susula keke'u 
anak ia so, tehu Diotrefes fo ana hii 
da'di mauli-malangan nai Salani ka dalek 
ndia, ana ta nau tunga au fa. 

10 Mahani te, metema au ne'i soona, 
de'i fo au ofe heni basa tatao-nono'in 
lala'ena, fo nde tatao-nono'i mangalaun 
ma masapepeko-masandandalin neu 
ami a! Tehu tatao-nono'in ndia, beita dai 
fan. Nai lelek fo nonoo Salani kala leu 
leo kota ndia leu boeo, ana ta nau sipo 
kasa fa. Lena-lenak bai, nafa'da hataholi 
mana sipok tolanook sila la, fo ladenu 
hataholi sila kalua la'oela Salani kala! 

11 Tolanoo susue ngo nei! Boso 
nanadulak neme hata mangalau ka mai, 
te nanadulak neme ka'da hata malole 

a. Hataholi mana tao malole a, hataholi 
ndia, Manetualain hataholin. Ma hataholi 
mana tao mangalau ka, hataholi ndia 
beita nalelak Manetualain fa. 

12 Basa hataholi la koa-kio Demetrius. 
Manetualain boeo, Ana koa-kion. Ami 
koa-kion boe, ma hata fo ami kokola 
kana, hapu nananamahelek. 

13 Au bei paluu afa'da o, dede'a ba'u, 
tehu au dodoo basan, malole lenak au 
boso afa'das neu o, tunga susulak liik. 

14 Au amahena, ita dua hapu tatongo 
nai fai lalai anak ia, fo ita dua kokolak 
matak no matak. (1-15) Ela leo bee 
na, Lamatua ka fe baba'e-papalak 
neu tolanoo ka. O tia-laim manai au 
mamanang ia boeo, ala haitua fe o 
nate'ak boe. Manduku-malosak au nate'a 
nga, neu basa ita nonoo nala esa-esak. 


Yudas 


1 Tolano-tolanook fo, Manetualain 
nalo basak, ma sue-lai ma naneas 
soaneu Yesus Kristus. Da'dileo Yesus 
Kristu satan, au Yudas fo Yakobis tolanoo 
na, 
2au amahena: Ela leo bee na, 
Manetualain fe baba'e-papalak, susue- 
lalaik, ma so'da-mole manadai lenak neu 
emi. 
3Tolano susue ngala lemin! Au ahiik 
alanseli, sulak fe emi susulak la'eneu 
so'da-molek fo, ita basa-basa tala 
la'ola'din so. Tehu besak ia, au dodoo ae, 
au muse anoli-afa'da emi tunga susulak 
ia, fo emi ho'u mahele namahehelek 
fo Manetualain fe basan neu hataholi 
kamahehele nala, ka'da la'i esa, losa 
dodoo na. 
4Nana, ita ta tame'da fa te, hapu 
hataholi kikisa kala, ala masok talipeo 
leo ita hataholi kamahehele kala 
nakabuan dale mai so. Hataholi sila 
la, hataholi mangalau kala. Ala tui 
puta-pai halak la'eneu ita Manetualain 

susue-lalain, fo ala hapu loak, tao latetu 
sila ha'da-tatao ta kandaa nala fa. Ma 
ala ta sipok Yesus Kristus, fo Mana Koasa 
kisak, ma ita Lamatua na fa. Hataholi 
sila, huhuku na nana nafa'da elak nai 
Susula Malalaok dale, neme makahulun 
eli mai so. 

5Basa sila la, emi bubulu kasa 
so. Tehu au nau fe seluk emi nasa 
nene'dak la'eneu, tao leo beek de Amak 
Manetualain soi-tefa na hataholi Israe 
la leme dae Masir a mai, tehu makabui 
na, hataholi Israel bee, ta namahele fa 
soona, Ana huku nisas. 

Tao leo bee o, emi boeo bubuluk 
la'eneu ata nusa so'dak fo mana la'o 
lena sila koasa na too-lanen, nalosa 
ala la'oela sila mamana leleo na soona, 
Manetualain lange ata nusa so'dak sila 
la ninik namosina mana ketu basa taa 
ka, nai mamana makahatuk dale, nai 
daebafa ka buina. Ata nusa so'dak sila, 
nanatahan nahelek, losa sila huhuku 
na nananaketuk, metema fai mate'e ka 
losa. 

/Tao leo bee o, emi boeo bubuluk 
la'eneu kota Sodom no Gamora ma kota 
titia-tatai nala boe. Kota sila lau nala 

tatao-nono'in sama leo ata nusa so'dak 
sila la boe. Ala sosoa-piao, ma ala tao 
tatao-nono'i mangalauk, nalosa ala 
doidoso ninik ha'i mana ketu basa ta ka, 
fo ela ana da'di nasanene'dak neu basa 
hataholi a. 

8Tehu hataholi mangalauk fo mana 
talipeok sila la leondiak boe. Ala tao 
langgengeeo ao paa nala ninik me'i-afe 
nala. Lakadadaek Manetualain koasa na, 
boema lakamumulu-lakamamaek basa 
ata nusa so'dak manai nusa so'da ka. 

9 Mikael fo, nalanga basa ata nusa 
so'da kala, ana beita tao leondiak la'i 
esa boen. Nai lelek fo, nasipo bafak no 
nitu a nai nale'ak esa dalek, la'eneu 
see ka nde neukose ana hapu Musa 
popola na, Mikael ta fe salak neu Nitu 
a, ninik dede'a-kokola nakamumulu- 
nakamamaek fa. Mikael ka'da nae, 
"Neukose Lamatua ka huku o!" 

10 Tehu no dede'a-kokola nakamumulu- 
nakamamae ka, de hataholi sila la fe 
salak neu hata fo ta lalela kana fa. 
Hataholi sila sama leo bana aafi ta ka, fo 
ala tao tunga ka'da dale hihii mesa nala, 
nalosa sila nde tao lakalulutuk seluk ao 
ina nala. 

11 Soe ba'eneu sila. Ala tunga Kaen eno 
na so. Hu doi ka, de ala la'ok tunga eno 
masala ka, sama leo Bileam. Ma sila 
boeo, nanatao nakalulutuk, nanahu ala 
sanga musu sama leo Korah. 

12 Metema hataholi sila la, la'a 
lakabubua lo emi, nai emi feta 
perjamuan susue ma dalek soona, 
la'a no ta pake bibii-mamaek fa nana, 
hataholi sila la, maa maolok. Ta lafandele 
hataholi fe'ek so'on. Hataholi sila la, 
sama leo ko'a u'da ka, fo ani na fuu ninin 
mai, tehu u'da na ta mai fa. Hataholi sila 
la boeo, sama leo ai maboa ka, fo oka na 
nanafe'a henik, boema maten, de losa 
fai naboa na te, ta naboa fa. 

13 Sama leo lii napoponu nai tasi lai fo 
nafufu'de, leondiak boe, hataholi sila la 
tatao-nono'in nini mamaek. Sila nde bee 
na, sama leo bana mana leu-laa ka, fo 
Manetualain sadia basa mamana nala, 
nai makahatu ina dale, losa dodoo na. 

14 Hanok nde bee na, bobongi ka hitu a, 
neme Adam mai, fo makahulu na nafa'da 
ela la'eneu hataholi sila la nae, "Mete leo 
na, te neukose Amak Manetualain Ana 
mai no ata malalaon lifu-lifu kala, 

15 fo laketu-lala'di basa hataholi lala'e 
na. Ma neukose Amak Manetualain 
huku hataholi mangalau kala, nanahu 
tatao-nono'i nala, mangalauk. Boema 
neukose Ana huku hataholi masala- 
masingo kala, ma hataholi malena 
langa-masaba soo kala, nanahu hala- 
kokola nakamumulu-nakamamaek fo ala 
kokola kana." 

16 Hataholi sila la, ka'da bemumuu 
tataas esa, ma ala fe salak neu 
hataholi fe'ek. Laso'da tunga ka'da 
sila hihii-nanau masala-masingo nala. 
Lamatutua-lamadedema ao ina nala, 
boema ala koa-kio hataholi, fo daenga 
ala hapu nanalak. 

17 Tehu au tolanoo susue-lalai ngala 
lemin! Mafandendelek, hata fo makahulu 
na ita Lamatuan Yesus Kristus hataholi 
nadedenu nala lafa'da ka. 

18 Hataholi sila la, lafa'da lakahuluk emi 
lae, sanga losa le'do fai mate'e ka soona, 
neukose hapu hataholi mana hakinonoli 
emi a, ala to'da mai. Hataholi sila la 
nde, hataholi fo laso'da tunga ka'da sila 
hihii-nanau masala-masingo nala. 

19 Hataholi sila nde lini nasi'da-naba'e 
ka. Nana Manetualain Dula Dale na, ta 

koasa hataholi sila la fa, te hihi-nanau 
daebafa ka nde, koasa hataholi sila la. 
20Tehu ba'eneu emi, fo au tolanoo 

susue ngala lemin! Oebeu emi so'da ma 
nakandoo, tunga emi namahehelem neu 
Yesus Kristu sa. Nana emi namahehelem 
ndia, malalaok nanseli. Hu ndia de, emi 
muse hule-haladoi minik Manetualain 
Dula Dale na koasa na, 

21ma maso'da nai Mantualain susue- 
lalain dalek tataas esa, bei dai emi bei 
mahani ita Lamatuan Yesus Kristus 
susue-lalain, fo neukose ana fe emi so'da 
matetu ka, ma mana ketu basa ta ka. 

22 Ba'eneu hataholi dale ka ba'e kala, 
ela leo bee na emi matu'du emi dale 
susue-lalaim neus. 

23 Tulu-fali hataholi fe'e kala fo daenga 
laso'da, nono'ka bai de, emi hela henis 
leme ha'i pilak dale mai. Tulu-fali 
hataholi fe'ek, tehu manea matalolole, 
fo daenga emi boso tunga hataholi sila 
la, sala-singon. Soaneu hataholi fe'e 
kala, ela leo bee na emi sue-lais no 
bibii-namatua'uk, tehu mamanasas, 
nakalenak bua papake nala, hu ka nde 
sala-singo nala. 

24 Manetualain nanea nabe'i emi, fo 
daenga emi boso tu'da, ma no nabe'i 
emi leo ndela-sa'an dalek no namahokok 
ma malalaok. 

25 Ka'da Ndia mesa kana nde 
Manetualain fo Manasoi-tefa ita tunga 
ita Lamatuan Yesus Kristus. Ndia nde 
Manetualain fo mandela-masa'ak, 
matua-madema, mana koasa, ma 
manini-mafa'dak, neme makahulun eli 
losa besak ia, ma losa dodoo na! Amin. 


Wahyu 


1 Susulak ia isi na la'eneu hata 

fo Yesus Kristus nafa'dan la'eneu 
basa manda'dik fo neukose ala dadi. 
Manetualain nafa'da Kristus fo ela 
natu'dun Manetualain ata nala hata fo no 
lai-laik muse ana dadi. Kristus nadenu 
ata nusa so'da na neu leo Yohanis fo ata 
na fo nafa'dan manda'dik sila la. 

2Boema Yohanis tui basa hata fo nitan 

ndia. Ma ia nde hala nafafa'dak la'eneu 
hala heheleuk maneme Manetualain 
mai, fo Yesus Kristus natetea-nahehelen 
tunga sakasii na. 

3 Maua-manalek neu hataholi fo 
manales ma hataholi fo namanene 
susulak ia nafa'da ela ka, boema ana 
tunga hata fo nanasulak nai dale ka. 
Nana ta doo ka so'on te, basa ia la 
neukose ala da'di. 

4Tolano-tolanoo salani kahituk fo manai 
nusa Asia la lemin! Au, Yohanis, amahena 
emi nanaba'e-bati baba'e-papalak neme 
Manetualain fo nde, Ndia fo nai ia, fo nai 
ia so, ma nai ia nakandondoo henin, ma 

boeo neme dula dale kahituk fo manai 
Manetualain kandela mane na matan, 

> ma neme Yesus Kristus, sakasii fo 
manalilineka ka. Ndia nde makasososa 
naso'da falik neme mamate sa mai, ma 
Ndia nde manakoasa neu mane-mane 
daebafa kala. Yesus sue-lai ita, ma no 
mamate na de Ana soi-po'i ita teme ita 
sala-singon mai, 

6 boema nakadada'dik ita da'di leoina 
hehelik fo talalau-taoono Manetualain 
fo Ama na sama leo imam-imam. 
Yesus Kristus ndia matua-madema ma 
manakoasa losa dodo na. Amin! 

7 Mete leona! Yesus mai no ko'a sa ana 
poti nan! Basa hataholi la neukose litan, 
nai dalek sila fo manapau nana boe. 
Basa leoina manai daebafa ka lala'ena 
neukose ala kii-makaleleu nanahu 
Hataholi ndia. Hei, dede'ak ndia neukose 
ana da'di! Amin! 

8 Manetualain nae, "Au nde Alfa ma 
Omega, fo makasososak ma fo mate'ek". 
Au nde Manetualain fo manakoasa, 
fo nai ia, ma nai ia so, boema nai ia 
nakandondoo henin. 

9 Au Yohanis, emi tolanoom fo ua-nalek 
esa no emi nai doidosok fo basa Kristus 

ana manatunga nala la'ola'di ka. Ita 
takatatakak doidoso ka dadileo hataholi 
kamahehek fo Ndia nuun. Ala tapa au leo 
Pulu Patmo sa neu nanahu au tui-benga 
Manetualain hala hehelu na, ma hu ka 
nde au fe sakasii la'eneu Yesus. 

10 Nai Lamatua ka fai na, Manetualain 
Dula Dale na koasa na au, boema au 
amanene halak matuaina kokolak nai au 
dea nga sama leo pupuu ka lii na. 

11 Halak ndia nae, "Sulakma hata fo 
o mita ka fo haitua susulak ndia leo 
salani kahituk manai Efesus, Smirna, 
Pergamus, Tiatira, Sardis, Filadelfia, ma 
Laodikia." 

12 Au lipa leo dea u fo au mete see ka 
nde manakokolak no au a. Boema au ita 
banu eik hitu nanatao neme lilopila sa 
mai. 

13 Nai banu eik sila la tala'da heon, 
hataholi esa napadeik fo meten soona, 
sama leo Ana Hataholi ka. Ana pake 
ba'du manalu fo nalu na losa ei na. Nai 
fana na Ana pake babaa fana lilopilas. 

14 Langa doo na fulak sama leo bi'ilopo 
bulu na, do fulak sama leo a'ba sa. Mata 
na pila lo'a-lo'a sama leo ha'i a; 


WAHYU 1.15-20 4 


15 ej na pila lo'a-lo'a sama leo liti 
nanahotu ka. Hala na sama leo oe lili'do 
matuaina ngguu na. 

16 Lima kona ho'u nduuk hitu, ma 
tafaina matane kaduak esa kalua neme 
bafa na mai. Mata panan nahaa sama 
leo le'do nai le'dohana nees. 

17 Lelek au itan boema, au bala u 
mata na nono'kabai hataholi manamate 
ka. Tehu Ana fua lima kona na neu 
au lain boema nae, "Boso bii! Au nde 
makasososak ma mate'ek. 

18 Au nde Ndia fo maso'da ka! Au mate 
so, tehu mete leona te, Au aso'da losa 
dodoo na. Au koasa mamate sa, ma 
daebafa hataholi manamate ka. 

19 Hu ndia de, sulakma dede'ak fo o 
mita kala, fo nde dede'ak fo hapus besak 
ia, ma dede'ak fo mahani te neukose ana 
da'di. 

201a nde bibila-babaak neme nduu 
kahituk fo o mitas nai au lima kona nga, 
ma neme banu ei lilopila kahituk sila la. 
Nduu kahituk sila la nde, salani kahitu 
kala ata nusa so'da nala, ma banu ei 
kahituk sila la nde bee na nde salani 
kahituk sila la." 

1 "Neu ata nusa so'dak salanik manai 

Efesu sala, sulakman leoiak: Ia nde 
hala heheluk neme Ndia fo manaho'u 
nduu kahitu kala nai lima kona na, ma 
manala'ok manai banu ei lilopila kahituk 
sila la tala'da. 

2 Au bubuluk hata fo emi taon: Emi 
maue-male'di puselaipana ma emi 
makatatakak manseli. Au bubuluk emi 
ta tao dalek neu hataholi mangalau kala 
fa. Ma emi boeo so'ba basa hataholi fo 
manaku aoina na hataholi nadedenuk, te 
se'ko na ta, nana emi bubuluk mae sila 
masapepeko kala. 

3 Emi boeo ta haelai mamanasa ma ta 
ketu namahehenak, leomae emi doidoso 
nanahu Au. 

4Tehu hapu hata esa nai emi dalek fo 
Au akamu-akadaun: Emi ta sue-lai Au 
so'on sama leo makasososa na. 

SHu ndia de, mafandendelek leona 
te, emi tu'da meu nai doo ka so! 
Tukatei-saledale meme emi sala-singo 
mala ma tao-no'i hata fo makahulu na 
emi tao-no'in nana. Metema ta soona, 
neukose Au ne'i fo Au fe'aheni emi banu 
eim sila la neme mamana nala mai. 

6 Leomae leondiak boe bei hapu hata 
malole esa nai emi dalek: Emi makamu- 
makadau Nikolas ana manatunga nala 
tatao-nono'in, fo Au akamu-akadaus 
boe. 

7 Ba'eneu see fo ana hapu namanene 
soona, ela leo bee na ana taoafik 
neu hata fo Maneteualain Dula Dale 
na nafa'dan neu salani nala! Sila fo 
manasengi kala, neukose Au fes loak la'a 
ai boak neme ai huu maso'da ka fo ana 
moli nai Manetualain Osin dale." 

8 "Neu ata nusa so'da salanik manai 
Smirna la, sulakman leoiak: Ia nde hala 
heheluk neme Ndia fo makasososak ma 
mate'ek, fo manamate basak ma naso'da 
falik. 

9 Au bubuluk basa emi toto'a-tataa 
mala. Au bubuluk emi nuu ta-hata ta 
kala, tehu tunga doo na emi kamasu'ik! 
Au bubuluk kalaak pepekoko kala soaneu 
emi neme hataholi fo ana manaku aoina 
hataholi Yahudi, te se'ko na ta. Sila nde 
bee na Nitu hataholi kamahehelen! 

10 Boso bii neu doidosok fo ta doo 
ka soo'on te emi muse la'ola'din. 
Mafandendelek! te neukose Nitu tao emi 
nggelok leo bui dale neu soaneu emi 

nanaso'ba-su'dik. Neukose emi doidoso 

faik sanahulu dale na. Ela leo bee na emi 
lilineka neu Au losa mate, soona neukose 
Au fe emi so'da matetu ka ma manaketu 
basa ta ka da'dileo bua palsen sesengik. 

11 Ba'eneu see fo ana hapu namanene 
soona, ela leo bee na ana taoafik 
neu hata fo Manetualain Dula Dale na 
nafadan neu hataholi kamahehele nala! 
Sila fo manasengi kala, neukose ala ta 
doidoso hata-hata makandondook neme 
mamate kadua mai fa." 

12 "Neu ata nusa so'da salanik manai 
Pergamu sala, sulakman leoiak: Ia nde 
hala heheluk neme Ndia fo manaho'u 
tafaina matane kadua ka mai. 

13 Au bubuluk emi leo nai bee, fo nde 
nai mamanak fo Nitu paleta. Tehu emi 
lilineka mahele neu Au. Nakalenak lelek 
Antipas, Au sakasiing fo mana lilinekak 
ndia, nanataonisak nai emi matam nai 
Nitu mamana leleo na, emi ta malelesi 
mae emi mamahele neu Au fa. 

14|eomae leondiak boe, fo Au ta hiin 
nai emi dalek fa nde: Hapu hataholi 
nggelok nai emi dalek, ala tunga hata 
fo Bileam nanoli ka. Bileam nanoli Balak 
eno na tao leo beek fo tu'u hataholi Israe 

la leo sala-singo ka dalek leu, fo nde 
ninik ana fufu'di-oo'doss fo la'a nana'ak 
fo ala fe basan neu sosongo-tatango ka 
ma ala tao tatao-nono'i manasosoa-piao 
kala. 

15 Leondiak boe, nai emi dalek bei hapu 
hataholi fo ala bei ho'u lahele Nikolas 
ana manatunga nala nanoli nala. 

16 Hu ndia de, tukatei-saledale meme 
emi sala-singo mala mai leona! Metema 
ta soona, ba'ihanak seluk fa bai te 
neukose Au mai neu emi, soaneu Au 
atati o hataholi sila la ninik tafaina manai 
Au bafa nga. 

17 Ba'eneu see fo ana hapu namanene 
soona, ela leo bee na ana taoafik 
neu hata fo Manetualain Dula Dale na 
nafa'dan neu hataholi kamahehele nala! 
Sila fo manasengi kala, neukose Au po'i 
fes la'a loti manna fo nananafuni ka, 
ma esa-esak neukose ana sipo batu 
fulak esa neme Au mai. Nai batu ndia, 
nanasulak na'de beuk esa fo esa boeo 
ta bubulu kana fa, ka'da hataholi mana 
sipo nana." 

18 "Neu ata nusa so'da salanik manai 
Tiatira la, sulakman leoiak: Ia nde hala 
heheluk neme Manetualain Anan, fo 

mata na pila lo'a-lo'a sama leo ha'i a, ma 
ei na pila lo'a-lo'a sama leo liti nanahotu 
ka. 

19 Au bubuluk basa hata fo emi tao-no'i 
ka so: Au bubuluk emi sue-lai emi 
nonoo hataholi ma, emi lilineka, emi 
maue-male'di, ma emi makatatakak 
doidosok. Au bubuluk besak ia emi 
maue-male'di ba'ulena neme makahulu 
na mai. 

20Tehu Au akamu-akadau hata esa nai 
emi dalek fo nde: Emi tao dalek neu 
Izebel, inak fo ana manaku aoina na 
Manetualain hataholi nadedenun ndia. 
Ana tipudai na Au atang ba'u ka so, ma 
anolis fo ala hohonge ma la'a nana'ak fo 
nanafe basak neu sosongo-tatango ka. 

21 Au fe basan fai loak soaneu ana 
tukatei-saledale neme sala-singo nala 
mai so, tehu ana ta nau hahae tao-no'i 
dede'a sosoa-piaok sila la fa. 

22 Mafandendelek leona! Te neukose 
Au balan neu dae losa namahe'di nai 
pepe'uk lain. Nai ndia, no hataholi 
manahohonge lo nana, neukose ala 
doidoso lanseli. Basa sila la neukose Au 
tao-no'in besak ia, ta'dafe'e metema ala 

hahae tao-no'i dede'a mangalau kala 
sam-sama lon. 

23 Neukose Au taoisa la'iesak hataholi 
manatunga nala boe, fo ela basa 
salani kala lame'da lae, Au nde Ndia 
fo manabubuluk hataholi daebafa ka 
dudu'a-aafin ma dale nala. Neukose 
Au balas emi tunga emi esa-esak 
tatao-nono'in. 

24Tehu emi hataholim nggelok nai 
Tiatira ta tunga nanoli mangalauk ndia 
ma ta lanoli Nitu a malela matuaina nala 
fa. Au afa'da ae, neukose Au ta fe seluk 
emi lelepa mabela so'on. 

25 Tehu mahani te losa faik fo Au mai, 
ela leo bee na emi tunga mahele hata fo 
emi manuu basan so. 

26 Sila fo manasengi kala, ma losa 
mate'e na ala tao-no'i lahele hata fo Au 
ahii kana soona, neukose Au fes koasa 
fo sama leo Au sipon neme Au Ama nga 
mai. Neukose ala sipo koasa neme Au 
mai fo ala paleta leoina la ninik aitete'e 
besik, ma soaneu tao lakalulutuk leoina 
sila la sama leo uledae a. 

27(2:26) 

28 Neukose ala sipo nduu timu neme Au 
mai. 

29 Ba'eneu see fo hapu namanene 
soona, ela leo bee na ana taoafik 
neu hata fo Manetualain Dula Dale na 
nafadan neu hataholi kamahehele nala!" 

1 "Neu ata nusa so'da salanik manai 
Sardi sala, sulakman leoiak: Ia nde 

hala heheluk neme Ndia fo manaito-ato 
dula dale kahituk fo mana malalau- 
maoono Manetualain, ma manaho'u 
nduu kahituk sila la haitua hala heheluk 
nae: Au bubuluk emi so'da ma. Hataholi 
a bole nafa'da nae emi maso'da, tehu 
tunga ndoo na emi manamate kala. 

ZNanahu au mete emi so'dam fo 
da'dileo hataholi Salani ka, beita natetu 
no hata fo Manetualain nahii kana. Da'di 
fo'a leon meme emi susungu samanem 
ndia mai, fo tao matea-mahele ha'da 
tataok ma so'da Salani ka eno dalan fo 
emi bei manuu fan bei dai basa sila la 
te'e-te'e beita sapulalo fa. 

3Da'di, mafandendelek fo fali leo hata 
fo makahulu na nananoli basak neu emi 
ma hata fo emi mamanene basan so. 
Makalala'ok basa sila la ma tukaitei- 
saledale neme emi sala-singo mala mai. 
Metema emi ta fo'a fa soona, neukose 
Au mai fo Au huku emi. Neukose Au mai 

sama leo nakodaa, nalosa neukose emi 
ta bubuluk faihi'da fai na fo Au mai fa. 
4Tehu hataholi de'ubee nai emi dalek 
lai Sardis, bei laso'da malalaok lahele 
da'dileo hataholi Salani ka. Mahani te 
neukose hataholi sila la pake bualo'a 
fulak fo ala la'ok sama-sama lo Au, 
nanahu sila landaa soaneu dede'ak ndia. 
> Hataholi fo manasengi koasa 
makahatu ka, neukose ala fes pake 
ba'du manalu fulak ndia boe. Neukose 
Au ta kokaheni hataholi ndia na'de na 
neme susulak hataholi maso'da ka dalek 
mai fa. Ma nai Au Amang ma ata nusa 
so'da nala matan, neukose Au manaku 
ae, sila nde bee na Au nuu ngala. 
Nai lelek Au apadeik nai Au Amang 
matan sama-sama o basa mahahaek fo 
malalalau-maoono nana, neukose Au 
afa'da ae, Au alelak hataholi sila la. 

6 Ba'eneu see fo hapu namanene soona, 
ela leo bee na ana taoafik neu hata fo 
Manetualain Dula Dale na nafa'dan neu 
hataholi kamahehele nala." 

7"Neu ata nusa so'da salanik manai 
Filadelfia la sulakman leoiak: Ia nde 
halak heheluk neme Ndia fo malalaok 
ma matetuk. Ndia nde ho'u Dauk nggoe 

na. Metema Ana soi lelesu soona, ta 
hapu hataholi esa boen hapu kena fan, 
ma metema Ana kenan soona, ta hapu 
hataholi esa boen hapu soin fan. 

8 Au bubuluk hata fo emi tao-no'in: Au 
bubuluk basa, emi balakai ma ta ba'u ka 
fa, tehu emi tunga Au nanoli ngala so, 
ma emi lilineka mahele neu Au. Ba'eneu 
emi soona, Au soi basa lelesu esa so, fo 
su'di see a boe, ana ta hapu kena fan. 

9Taoafik leona! Hataholi fo ana da'di 
manasene-do'ok nakabubua no Nitu 
a lima ein ndia, fo nde masapepeko- 
masandandalik fo ala manaku aoina na 
Yahudi, te se'ko na ta. Neukose Au tao 
alas mai sene-do'ok nai emi matam fo 
ela sila boeo bubuluk lae, Au sue-lai emi. 

10 Emi matea-mahele sama leo Au 
paleta basan neu emi a. Da'di neukose 
Au asulu-ahapa emi nai lelek Au so'ba 
basa hataholi manai daebafa ka ninik 
toto'a-sosota matuaina. 

11 Au mai no lai-laik! Manea matalolole 
hata fo emi manuun, fo ela ta hapu 
hataholi esa boen loso na emi buapalse 
sesengim ndia. 

12 Hataholi manasengi ka, neukose Au 
taon da'dileo dii nai Au Manetualai nga 

Uma Malalaon dale, ma neukose ana 
leo nai mamanak ndia losa dodo na. 

Au Manetualaing na'de na ma kota na 
na'de na, fo nde Yerusalem Beu ka, 
neukose kona neme nusa so'da ka neme 
Au Manetualaing mai, fo neukose Au 
sula kana neu hataholi ndia aoina na. Au 
na'de beu nga boeo, neukose Au sula 
kana neu aoina na!" 

13 Ba'eneu see fo ana hapu namanene 
soona, ela leo bee na ana taoafik 
neu hata fo Manetualain Dula Dale na 
nafa'dan neu hataholi kamahehele nala!" 

14 "Neu ata nusa so'da salanik manai 
Laodikia la sulakman leoiak: Ia nde 
hala heheluk neme Ndia fo loken lae 
Amin, sakasii fo mana lilinekak ma 
ndoos, oemata basa hata lala'ena fo 
nananakadada'dik neme Manetualain 
mai. 

15 Au bubuluk hata fo emi tao-no'in: 
Au bubuluk emi ta makasufuk ma ta 
makato'bik boen. Tunga ndoo na emi 
da'di dede'a kaduak sila la esa! 

16 Tehu emi mato'bi-makasufuk. Ta 
mato'bik ma ta makasufuk boen. Hu 
ndia de neukose Au mutaheni emi kalua 
meme Au bafang dale mai. 

17 Emi mafa'da mae, ami kamasu'ik 
ma basa-basan manadaik. Da'di ami ta 
kulang hata-hata fa. Tehu emi ta bubuluk 
fa te, emi maleu-malaak manseli ma 
emi ha'da-tataom susa nanseli! Emi nuu 
ta-hata tak, makaholak, ma pokek. 

18 Hu ndia de Au anoli-afa'da emi fo 
ela asa lilopilas neme Au mai, fo nde 
lilopila isi ka, fo ela emi da'di kamasu'ik. 
Boeo asa bualo'a fulak neme Au mai, 
fo ela emi mabualo'ak fo babaketu 
emi ha'da-tatao makaholam ma manini 
mamae ka. Ma asa aidok boe, fo lose 
neu emi mata ma fo ela emi hapu mita. 

19 Hataholi fo Au sue-lai kala, sila 
nde Au ka'is ma Au filu kasa. Hu ndia 
de ela leo bee na, emi manggate ma 
tukatei-saledale neme emi sala-singo 
mala mai. 

20 Mete leona! Te Au apadeik nai lelesu 
bafa na de Au dedelu. Metema hapu 
hataholi namanene Au hala nga, o 
ana soi lelesu a soona, neukose Au 
masok fo Au atongo on, neukose Au u'a 
sama-sama on, ma ndia na'a sama-sama 
no Au. 

21 Sila fo manasengi kala, neukose Au 
fes loak langatuuk leu Au kandela mane 

nga sama-sama lo Au, sama leo Au 
boeo sengi so, de besak ia Au angatuuk 
sama-sama o Au Amang nai kandela 
manen lain. 

22 Ba'eneu see fo ana hapu namanene 
soona, ela leo bee na ana taoafik 
neu hata fo Manetualain Dula Dale na 
nafa'dan neu hataholi kamahehele nala!" 

' Basa ndia boema, au ita seluk 

ninitak esa. Au ita lelesu esa 
natahuka nai nusa so'da ka. Basa boema 
au amanene seluk halak fo nai makasoso 
na ana kokolak basa no au sama leo 
pupuu ka lii na. Halak ndia nae, "Mai, 
kae leoia mai. Neukose Au atu'du o hata 
fo mahani te neukose ana da'di." 

2 Tutika Manetualain Dula Dale na koasa 
na au. Boema au ita nai nusa so'da ka 
hapu kandela manek esa, ma hataholi 
esa nangatuuk nai kandela manek ndia 
lain. 

3Hataholi ndia mata panan nahaa 
sama leo poemata baiduri pandan pila 
momo'dok ma poemata dalima. Elus esa 
dula zamrud ana feo na kandela manek 
ndia. 

4Nai kandela manek ndia boboa kaisun, 
hapu kandela mane fe'ek duahuluha. 

Lasi kaduahuluha kala langatuuk lai 
ndia, fo buapapake nala fulak, ma ala 
pake bulamoli lilopilas. 

> Ndela sa nandela neme kandela 
manek ndia mai, ma ta'tas a nata'ta 
nakadedelek. Ma nai kandela manek 
ndia mata na, hapu obor manapilak hitu; 
fo ndia nde Manetualain Dula Dale kahitu 
nala. 

6 Nai kandela manek ndia mata na boeo, 
hapu hata esa meten soona, nono'ka bai 
de sama leo tasi titino ka, neuanak sama 
leo titino ka. Nai kandela mane ka boboa 
kaisun, fo nai boboan esa soona, hapu 
mahahaek ha. Mahahaek sila la dea-uluk 
henuk no matak. 

/Mahahae makasososa ka meten 
soona, sama leo singa. Kadua, sama leo 
sapi mane a. Katelu, matapanan sama 
leo hataholi a mata panan. Kaha, meten 
soona sama leo manupui kaka'ka ana 
bei laa-laa. 

8 Mahahae kahak sila la esa soona, 
li'dan ne, boema nai boboakaisun ma nai 
dalek henuk no matak. Lele'do-le'odaen 
mahahaek sila la ta hahae lakamee 
lae, "Malalaok, malalaok, Manetualain 

malalaok, Manetualain Mana Koasa; fo 
nai ia, nai ia so, ma nai ia losa doo na." 

9 Mahahae kahak sila la lakamee 
nakamee kokoa-kikiok, ha'da-holomata, 
ma makasi neu Ndia fo nangatuuk nai 
kandela manek ndia lain, fo nde Ndia 
fo naso'da losa dodoo na. Ma nai lelek 
mahahaek sila lakamee soona, 

10 mauli-malanga kaduahulu hak sila la 
bala leu Ndia fo nangatuuk nai kandela 
manek ndia lain mata na, boema ala 
sene-do'ok neu Ndia fo naso'da losa 
dodoo na. Basa boema ala tapa sila 
bulamoli nala neu kandela manek ndia 
mata na ma lae, 

11 "Ou, Lamatuak, ou ami Manetualaim! 
Ka'da O nde mandaa sipo kokoa-kikiok, 
ha'da-holomata, ma koasa. Nana O nde 
makadada'dik basa hata lala'ena, ma no 
O hihii-nanaum boe de basa hata lala'en 
sila la, ala da'di ma laso'da so." 

5 1 Basa boema au ita susula 

nanalunuk esa nai Ndia fo nangatuuk 
nai kandela manek ndia lima na. Susulak 
ndia henuk no susula liik nai boboan 
duas ma nananakadiditak ninik segel 
hitu. 

2 Boema au ita ata nusa so'da balakaiina 
esa, nalo bou-bou no hala matuaina nae, 
"See nde nandaa siiheni segel ia la ma 
ana buka susulak ia?" 

3Tehu nau nai nusa so'da ka, do nai 
daebafa ka, do nai daebafa ka bui na 
boe, ta hapu hataholi esa boen, napalani 
buka susulak ndia fo ana mete leo dalek 
neu. 

4Boema au kii ke'du-ke'du, nana ta 
hapu hataholi esa boen nandaa buka 
susulak ndia fo ana mete leo dalek neu. 

> Boema hataholi esa neme lasi-lasik 
sila la nafa'da au nae, "Boso kii! Mitak, 
Singa maneme leoina Yahuda fo Dauk 
tititi-nonosi matuaina na, ana sengi so! 
Ana sii nabe'i segel kahituk sila la de Ana 
buka susulak ndia." 

6 Basa boema au ita Bi'ilopo Ana 
esa napadeik nai kandela manek ndia 
tala'daheon, ma mahahae kaha kala ma 
lasi-lasik sila la okofefeo lan. Bi'ilopo Ana 
ndia meten soona sama leo nanado'do 
basa ka so. Susulan hitu ma matan hitu: 
fo nde Manetualain Dula Dale kahitun fo 
nadenus leu leo basa daebafa ka ala'ena. 

7 Basa boema Bi'ilopo Ana ndia neu 
leo mata neu, de Ana ho'i na susula 

nanalunuk ndia neme hataholi fo 
nangatuuk nai kandela manek ndia lima 
kona na mai. 

8 Bi'ilopo Ana ndia beitao leondiak 
te, mahahae kaha kala ma lasi-lasik 
kaduahulu hak sila la, bala leu mata 
na. Sila esa soona, ana ho'u sasanu ma 
mango lilopilas fo isi na boominik, fo nde 
Manetualain hataholi kamahehele nala 
huhule-haladoin. 

9 Lakamee nakamee beuk esa nae: 

"O mandaa ho'i susulak ndia fo siiheni 
segen nala. Nana O nanataonisak so, ma 
no O mamate ma de, hataholi daebafa 
ka neme basa leoanak lala'ena, dede'a 
kala, nusaina la ma leoina lala'ena, O 
asa basan soaneu Manetualain so. 

100 taos da'di leoina esa hehelik fo 
lalalau-laoono ita Manetualain ma ala 
paleta nai daebafa ka." 

11 Basa boema au ita seluk. Au amanene 
ata nusa so'da lifu-lifuk ma juta-juta 
hala nala. Lapadeik okofefeo la kandela 
mane ka, ma mahahae kaha kala, boema 
lasi-lasik sila la. 

12 Ma lakamee lapane'e lae, "Bi'ilopo 
Ana fo nanado'do basak ndia, nandaa 
sipo koasa, su'i-betes, manatee tenok 

ma be'ibalakaik: Ndia nandaa nanafe 
ha'da-holomata, nananan matutua- 
namadedemak ma nanakoa-kiok!" 

13 Boema au amanene basa mahahaek 
manai lalai, manai daebafa ka, manai 
daebafa ka bui na, manai tasi dale 
la lakamee. Dede'a keke'u na, basa 
mahahaek manai daebafa maloa ia lae, 
"Ndia fo nangatuuk nai kandela manek 
lain ma Bi'ilopo Ana ndia, nde bee 
na, nanakoak-nanakiok, ma maha'da- 
holomata boema matua-madema ma 
manakoasa losa dodoo na!" 

14Boema mahahae kahak sila la lataa 
lae, "Amin!" Ma lasi-lasik sila la bala leu 
ma ala sene-do'ok. 

1 Basa ndia boema, au ita Bi'ilopo 
6 Ana ndia siiba'e segel makasososak 
fo manai segel kahituk sila la. Boema au 
amanene halak esa nai mahahae kahak 
sila la dalek nae, "Kalua leona!" Halak 
ndia nggu na sama leo ta'ta sa nata'ta. 

2 Boema au ita tete'e ka hapu ndala 
fulak esa. Manasa'e nana, ana ho'u 
kokouk esa, ma ala fen bulamolik esa. 
Ana kalua nasale leo daebafa ka da'dileo 
manasengik fo neukose ana sengi musu 
nala. 

3Basa boema Bi'ilopo Ana ndia siiba'e 
segel kadua, boema au amanene 
mahahae kadua nae, "Kalua leona!" 

4Boema ndala fe'ek esa kalua seluk. 
Ndala ndia pilas. Manasa'e nana nanafe 
koasa fo ana tao namopo mole-dame 
neme daebafa ka mai, fo ela hataholi 
daebafa ka lado'doao. Boema ala fen 
tafaina matuaina esa. 

> Boema Bi'ilopo Ana ndia siiba'e segel 
katelu. Boema au amanene mahahae 
katelu nae, "Kalua leona!" Au mete 
boema, Au ita ndala nggeok esa. 
Manasa'e nana, ana ho'u tatais nai liman 
dale. 

6Ma au amanene hata esa nenenen 
sama leo hala ka nalo bou-bou neme 
mahahae kahak sila la tala'da mai. Halak 
ndia nae "Gandum malole litel esa beli 
na ba'u ngga'di faik esa, ma gandum 
matafe'ek litel telu, beli na ba'u ngga'di 
faik esa boe. Tehu boso tao malutu ai 
Zetu nala ma osi ango la!" 

7 Basa boema, Bi'ilopo Ana ndia 
siiba'e segel kaha. Boema au amanene 
mahahae kaha nae, "Kalua leona!" 

8 Au mete boema, au ita ndala bulu 
mama'uk esa. Manasa'e nana na'de 

Mamates. Faka Mamate sa tunga 
deka-deka non neme dea mai. Koasa 
soaneu daebafak ia baba'ek esa neme 
baba'ek ha mai nanafek neu sila, fo ela 
ala hapu lanisa tunga nata'ti ka, tunga 
le'dofai la'a-ndoe sa, tunga he'di-lau sa, 
ma tunga bana makaa kala. 

Basa ndia boema Bi'ilopo Ana ndia 
siiba'e segel kalima. Boema au ita nai mei 
tutunu-hohotu ka dae, hapu samanek 
fo hataholi manamatek nanataonisak, 
nanahu ala tao latea-lahele hala heheluk 
maneme Manetualain mai, tunga sila 
tutui-bebengan. 

10 Samanek sila la nggasi lapane'e 
lae, "Ou Lamatuak Fo Mana Koasa, O 
Malalaok ma Ndoos! Bei doobee seluk 
bai fo besa ka O maketu-mala'di laun 
manai daebafa ka fo hukus nanahu ala 
taolisa ami so?" 

11 Manetualain fe samanek sila la 
ba'du manalu fulak, ma nafa'das fo ela 
latetea-lahehele dale nala, fo ela lahani 
dodoo seluk bai. Sila muse lahani losa 
sila nonoo malalau-maoono nala, ma sila 
tolano-tolanoo nanataonisak sama leo 
sila, dede'u nala lamadai. 

12 Boema au ita Bi'ilopo Ana ndia siiba'e 
segel kane. Dae maggengo matuaina 
ana da'di. Le'do da'di nggeok sama leo 
tema nggeo abasela, ma bula ka da'di 
pilas sama leo daa ka. 

13 Nduu kala tu'da bepoko leme lalai 
leo daebafa ka mai, sama leo ai kak ka 
boamafo nala tu'da bepoko leme huu na 
mai, nai lelek ani matuaina fafae kasa. 

14 Lalai mopo kana sama leo susula doo 
nanalunu ka, ma basa lete kala ma pulu 
la, ala ke'ko leme mamana nala mai. 

15 Boema mane-mane daebafa kala, 
hataholi matua-madema la, malanga 
musu la, hataholi kamasui kala, hataholi 
manakoasa la, ma hataholi fe'e kala, nau 
ata do hataholi ao loak boe, basa-basas 
ke'ke lai lea-lua kala dalek, ma lai batu 
lete kala la lela nala. 

16 alo neu lete kala ma batu sila la 
lae, "Mapaluni ma ami leona! Mafuni ami 
neme Ndia fo nangatuuk nai kandela 
manek lain mata na ma neme Bi'ilopo 
Ana ndia nasa-melun mai." 

17 Fai Huhukuk fo manini bibii-namatau 
ka ana mai so! Manetualain ma Bi'ilopo 
Ana po'a nasa-melun mai, de hataholi 

esa boen ta nakatatakak nabe'i nai 
hataholi sila matan fa. 
7 1 Basa ndia boema, au ita ata nusa 
so'dak ha lapadeik lai daebafa ka 
bu'un has. Ala tahan ani na matan has 
nai daebafa ka, fo ela boso hapu anin nai 
dae ma'da ka do nai tasi a, do nai ai la 
lain boe. 

2 Boema au ita ata nusa so'da fe'ek 
esa, ana to'da neme dulu mai. Nini segel 
neme Manetualain fo maso'da ka mai. 
No hala napane'ek, ata nusa so'dak ndia 
nalo ata nusa so'da kahak fo manahapu 
koasa neme Manetualain mai, soaneu 
tao lalutu dae ma'da ka ma tasi a. 

3 Ata nusa so'dak ndia nae, "Boso tao 
malutu dae ma'da ka do tasi a, do ai 
la dei, metema ami beita fe ta'du-tana 
segel neu ita Aman Manetualain ata nala 
dedei nala fa." 

4Boema lafa'da au lae, hapu hataholi 
lifun natun esa hahuluha, nanafe 
ta'du-tana segel neme Manetualain mai, 
nai dedei nala. Ala ho'i hataholi sila la 
leme leoina Israe la leoana kasanahulu 
dua nala mai: 

5Neme leoanak esa-esak mai, hataholi 
lifun sanahulu dua: fo nde neme leo: 
Yehuda, Ruben, Gad, 

6 Aser, Naftali, Manase, 

7 Simeon, Lewi, Isakhar, 

87ebolun, Yusuf, ma Benyamin. 

9Basa ndia boema au mete seluk, 
boema au ita hataholi makadotok 
nanseli. Ta hapu hataholi esa boen 
hapu leke na dede'u nala fa. Hataholi 
sila la nde bee na leme basa leoina 
mata-mata kala, leoanak, nusaina, 
ma dede'a-dede'a kala mai. No ala 
pake ba'du manalu fulak ma ho'u ai 
palem ndanak nai lima nala, hataholi 
makadotok sila la lapadeik lasasale 
matak lo kandela mane ka ma lasasale 
matak lo Bi'ilopo Ana ndia. 

10 Boema no hala napane'ek, hataholi 
sila la lalo lae, "Ita so'da-molen ana 
mai neme ita Aman Manetualain fo 
nangatuuk nai kandela manek lain, ma 
neme Bi'ilopo Ana ndia mai." 

11 Basa ata nusa so'da kala lapadeik 
okofefeo la kandela mane ka, ma basa 
lasi-lasi nala, boema mahahae kahak 
sila la. Ata nusa so'dak sila la bala leu 

kandela mane ka mata na, boema ala 
sene-do'ok Manetualain. 

12 Lalo lae, "Amin! Kokoa-kikiok neu ita 
Aman Manetualain, fo matua-madema 
ma manatee tenok. Ndia nandaa 
sipo basa huhule-haladoi makasi, ma 
ha'da-holomata. Ndia manakoasa ma 
be'i balakaik, losa dodoo na! Amin." 

13 Hataholi esa neme lasi-lasik sila la 
natane au nae, "Hataholi manapake 
ba'du manalu fulak ia la, see sila ma ala 
leme bee mai?" 

14 Au ataa ae, "Au ta bubuluk fa Tuan, 
Tuan mesa kana nde bubulu ka." Boema 
nafa'da au nae, Hataholi sila la nde 
hataholi fo no so'da-molek ala la'ok seli 
le'dofai fefepa lili'u matuaina so. Ala safe 
basa ba'du manalu nala ma ala tao las 
da'di fulak ninik Bi'ilopo Ana ndia daa na. 

15 Hu ndia de, lapadeik lai Manetualain 
kandela mane na mata na fo ala koa-kion 
lele'do-le'odaen nai Manetualain Uman 
dale. Ma Ndia fo nangatuuk nai kandela 
manek ndia lai na, neukose Ana mai fo 
nasulu-nahapas. 

16 Neukose ala ta lame'da lamala'a 
so'on, do maa ma'da. Le'do, do le'dohaa 

ka boeo, neukose ta nahoi hataholi sila 
la so'on. 

17 Nana Bi'ilopo Ana fo nangatuuk nai 
kandela manek ndia tala'da heo na, 
neukose Ana da'di sila manafoo na. 
Neukose Ana hela-noles leo oe mata 
manafe maso'da ka leu. Ma neukose 
Manetualain hali nama'da hataholi sila 
luu oe nala leme mata nala mai." 

' Lelek Bi'ilopo Ana ndia siiba'e segel 

kahitu boema, nusa so'da ka da'di 
neenee-linolino, dodoo na fafa'kama li'u 
seselik esa. 

2 Boema au ita ata nusa so'dak hitu 
lapadeik lai Manetualain mata na de ala 
sipo pupuuk hitu. 

3 Ata nusa so'da fe'ek esa nini mango 
tutunu boominik lilopilas esa ana 
mai de napadeik neu mei tutunu- 
hohotu ka mata na. Ala fen boominik 
makadotok nanseli fo ana po'an neu 
basa Manetualain hataholi kamahehele 
nala huhule-haladoin fo ana tunu-hotus 
nai mei tutunu-hohotu lilopilas manai 
kandela mane ka mata na. 

4Sama-sama no Manetualain hataholi 
kamahehele nala huhule-haladoin, 
boominik fo bei manapilak ndia masu na 

namasu leo lain neme ata nusa so'dak fo 
manamapadeik nai Manetualain matan 
ndia, lima na mai. 

> Basa boema, ata nusa so'dak ndia ho'i 
na mango tutunu boominik ndia de, ana 
ho'i ha'i manai mei tutunu-hohotuk ndia 
lai na de, ana taon leo dalek neu, boema 
ana tapan leo daebafa ka neu. Tutika 
ta'ta sa boeo nata'ta lain, ma ndela sa 
tuti-nato, boema dae manggengo ka 
da'di. 

6 Basa ndia boema, ata nusa so'da 
kahituk manaho'u pupuu kahituk sila la 
laheheleaon fo ala puu pupuuk sila la. 

7 Ata nusa so'da makasososa ka ana 
puu pupuu na boema, u'da eis ma ha'i 
sese'dok no daak, ala tu'da lakamiu 
leo daebafa ka mai. Boema ha'i na'a 
naputu daebafa ka baba'ek esa neme 
baba'ek telu. Leondiak boe ai la ma na'u 
manamomo'do kala ha'i na'a naputu 
baba'ek esa neme baba'ek telu. 

8 Boema ata nusa so'da kadua ana puu 
pupuu na. Boema hata esa matuaina 
nanseli, meten soona sama leo lete 
manapila lo'a-lo'a ka, nanatapak leo tasi 
dale neu. Boema tasi oe na baba'ek esa 
neme baba'ek telu nasafali da'di daak, 

9 ma basa mahahaek manai tasi dale 
la baba'ek esa neme baba'ek telu mate 
la'iesa kasa. Leondiak boe ofak manai 
tasi lai la hea nakalulutuk basa baba'ek 
esa neme baba'ek telu. 

10 Basa boema, ata nusa so'da katelu 
ana puu pupuu na, boema nduuk 
matuaina esa pila lo'a-lo'a sama leo obo 
la, ana tu'da neme lalai mai, boema ana 
tuni na lee la ma oe mata manai daebafa 
ka baba'ek esa neme baba'ek telu. 

11 Nduuk ndia na'de, "Makahe'duk" Hu 
ndia de oe ala baba'e esa neme baba'ek 
telu oe na da'di makahe'duk, de mate 
basa hataholi makadotok nanahu linu oe 
fo manada'di makahe'duk ndia. 

12 Ata nusa so'da kaha ana puu pupuu 
na boema, le'do a, bula ka, nduu 
kala baba'ek esa neme baba'ek telu 
nanafapak de nalosa mangale'do nala 
mopos. No enok ndia, lele'do ka baba'ek 
esa neme baba'ek telu ta mangale'dok 
fa, leondiak boe le'odae ka baba'ek esa 
neme baba'ek telu. 

13 Boema au mete ita manupui kaka'ka 
esa ana bei laa dema na seli nai lalai, 
nalo bou-bou nae, "Soe, Soe, Soe 
ba'eneu basa hataholi manai daebafa ka, 

metema lamanene ata nusa so'da katelu 

fe'e kala, mahani te ala puu pupuu nala!" 
1 Boema ata nusa so'da kalima ana 
puu pupuu na boema, au ita nduuk 

esa tu'da neme lalai leo daebafa ka mai. 
Ala fe nduuk ndia faka mamate sa nggoe 
na. 

2Boema nduuk ndia soiheni faka 
mamates ndia lelesu na de ha'imasu 

ka kalua neme dalek mai a sama leo 
ha'imasu ka neme la'o matuaina dale 
mai. Le'do ma lalai maloa ala da'di 
makahatuk, hu ka nde ha'imasuk 
maneme fakak ndia dalek mai. 

3Boema lama kala kalua leme 
ha'imasuk ndia dalek mai de ala kona 
leo daebafa ka mai. Ala fe lamak sila la 
koasa sama na leo ala fen neu kula ka. 

4 Ala ka'is fo boso tao lalutu na'u do 
ai la do bubu'u palusa fe'e kala. Sila 
ka'da bole leu sapu la hataholi fo nai 
dedei na ta hapu ta'du-tana segel neme 
Manetualain mai. 

> Manetualain fes tao lahe'di hataholi 
daebafa ka nalosa ala doidoso lanseli 
dodoo na bulak lima, tehu ta bole tao 
namate fas. Lamak sila la de'de soona 
he'di na sama leo kula ka de'de. 

6 Nai bula kalimak sila la dalek, hataholi 
sila la sanga enok fo mate, tehu ala ta 
bisa mate fa. Ala hii mate, tehu mamate 
sa doo ka neme sila mai. 

7 Lamak sila la lupa na sama leo ndala 
naheheleaon fo neu natee-natati. Nai 
langa nala hapu hata esa meten soona, 
sama leo bulamoli lilopila sa. Mata pana 
nala sama leo hataholi mata panan. 

8 Langa doo nala sama leoina kala langa 
doo na, ma nisi nala sama leo singa nisi 
na. 

9 Fana nala nanababaak ninik hata esa 
sanga nae leo ba'du besi ka. Li'da nala 
nggu na sama leo ndala manahela kaleta 
bubuaina esa ngguun fo bei latee-latati 
nai musu dale. 

10 Maiko kala fo lade'de sama leo kula 
ka. Be'ibalakin nai ikon nala dalek fo ala 
tao doidoso hataholi a bulak lima dale 
na. 

11 [anuu manek fo ana paletas, ma 
manek ndia nde ata nusa so'dak 
manamanea faka mamate sa. Na'de na 
nai dede'a Ibrani dalek soona, Abadon, 
ma nai dede'a Yunani dalek soona, 
Apolion, fo sosoa na nae, "Mana Tao 
Nakalulutuk". 

12 Susa soe makasososa ka seli so. Basa 
ndia soona, hapu susa soe dua seluk 
muse ala mai. 

13 Basa boema, ata nusa so'da kane 
puu pupuu na. Boema au amanene hala 
ka mai neme mei lilopila tutunu-hohotuk 
manai Manetualain mata na bu'un has 
mai. 

14 Halak ndia nafa'da ata nusa so'da 
kane ndia nae, "Se'ipo'i ata nusa so'da 
kahak fo nanapa'ak nai Lee Efrat ndia 
leona!" 

15Ata nusa so'da kahak sila Ia 
nanase'ipo'ik. Sila nanasadia hehelik 
ba'eneu li'u, faik, bulak, ma teuk soaneu 
taolisa hataholi daebafa ka baba'ek esa 
neme baba'ek telu mai. 

16 afa'da au lae, soldadu manasa'e 
ndala sila la dede'u na nde bee soona, 
hataholi juta natun dua. 

17 Ma nai ninitak dale, au ita ndala 
sila la lo manasa'e nala. Manasa'e nala 
pake ba'du besi pilas sama leo ha'i a, 
momo'dok sama leo batu nilam, ma 
kunik sama leo belerang. Ndala sila la 
langa nala sama leo singa langa na, 
ma bafa nala kalua ha'i, ha'imasuk, ma 
belerang. 

18 Ala taolisa hataholi daebafa ka 
baba'ek baba'ek esa neme baba'ek telu, 
hu ka nde susa soe kateluk sila la fo 
nde: ha'i, ha'imasuk, ma belerang fo 
manakalua neme ndala sila la bafa na 
mai. 

19 Ndala sila la be'ibalakain nai bafa 
nala dalek, ma nai iko nala boe. Iko nala 
sama leo menge malangak. Ndala sila 
tao doidoso hataholi daebafa ka ninik iko 
nala. 

20 Tehu ela hataholi fo susa soe katelu 
kala ta taolisa fas ala, ala ta nau hahae 
tao batu sosongo-tatangok. Ala ta hahae 
sene-do'ok neu dula dale mangalau kala 
ma songo-tango lilopilas, lilofulak, liti, 
batu ma ai, fo ta hapu lita do lamanene, 
do la'ok boen. 

21 Ala ta tukatei-saledale leme tatao- 
nono'i mangalau nala fo nde: kanisak, 
malela suangi, hohonge ma nakoda. 
10 1 Boema au ita ata nusa so'da 

kahelek fe'ek esa, ana kona neme 
nusa so'da ka mai. Ko'a sa poti nan ma 
elus esa feo na langa na. Mata panan 
nahaa sama leo le'do a, ma ei na sama 
leo dii ha'i ka. 

2Nai lima na hapu susulaana 
nanalunuanak esa, nanabukak. Ei kona 
na ana hetan nai tasi dale, ma ei kii na 
ana hetan nai ma'dak lain. 

3 Boema nalo bou-bou napane'e hala 
na sama leo singa la nggasi. Ata nusa 
so'dak ndia nalo basa boema, manggulu 
kahitu kala lataa no hala matuaina. 

4Leondiak manggulu kahituk sila la 
kokolak basa boema, au nau sula kana, 
tehu au amanene hala ka neme nusa 
so'da ka mai nae, "Mafuni hata fo 
manggulu kahituk sila la lafa'da ka. Boso 
sula kana!" 

SBoema ata nusa so'dak fo au itan ana 
heta ei na nai tasi dale ma nai ma'dak 
lain ndia, ana so'uk lima kona na leo lalai 
neu. 

6 Ana soo-supa ninik Manetualain fo 
maso'dak losa dodoo na, ma mana 
makadada'dik lalai a, daebafa ka, ma 
tasi no basa hata lala'en fo manai dale 
ka. Ata nusa so'dak ndia nae, "Fai na 
neukose ta nakadodoo kana so'on!" 

/Tehu metema ata nusa so'da 
kahitu puu pupuu na soona, neukose 
Manetualain nakalala'ok dale tutu'un 
nanabibila-babaa na, sama leo Ana 

tui-benga basan neu ata-ata nala, fo nde 
basa nabi la. 

8 Basa boema, halak fo au amanene 
basan neme nusa so'da ka mai ndia, ana 
kokolak seluk no au nae, "Mu ho'i ma 
susula nanalunuk fo nanabukak manai 
ata nusa so'dak manaheta ei na nai tasi 
dale ma ma'dak lain ndia liman dale." 

9Boema au u leo ata nusa so'dak 
ndia u de, au oken fo ana fe susulaana 
nanalunuk ndia leo au mai. Boema nae, 
"Ho'i man fo mu'an leona. Nai o teim 
dale neukose ana da'di makahe'duk, 
tehu nai o bafam dale, makeek sama leo 
fai oe a." 

10 Au ho'i a susulaana nanalunuk ndia 
neme lima na mai boema, au u'an. Nai 
au bafang dale, au ame'dan makeek 
sama leo fani oe a, tehu au ko'don basan 
boema, nai au teing dale makahe'duk. 

11 Basa boema ala paleta au lae, 
"Tui-benga la'iesa seluk Manetualain 
halan la'eneu leoina la, nusaina la, 
dede'a kala, ma mane-mane kala." 

lBasa ndia boema, ata nusa 

1 1 so'dak ndia fe au ai keke'uanak 
esa, hihii nae leo ai tete'e uuku ka. 
Boema ana paleta au nae, "Mu leona, 

fo uku Manetualain Uma na ma mei 
tutunu-hohotuk manai ndia. Boeo leke 
hataholi de'ubee ala hule-haladoi nai 
dalek. 

2Tehu boso uku uma so'dak manai 
Manetualain Uman ndia dea ka, nana 
mamanak ndia fe basan neu hataholi ta 
manamalelak Lamatua ka fa. Neukose 
ala heheta-aa'i kota malalaok ndia, 
dodoo na bulak hahulu dua dale na. 

3Neukose Au adenu Au sakasiing dua 
fo ala ala pake bualo'a fafaluk. Neukose 
ala po'abenga Manetualain hala na faik 
lifun esa natun dua nehulu." 

4Sakasii kaduak sila la nde bee soona, 
ai zetun ndanak dua ma banu eik dua lai 
Manetualain fo manamakadada'dik lalai 
no daebafa ka, matan. 

SMetema hataholi so'ba tao hata esa ta 
malole neu duas soona, ha'i kalua neme 
bafa nala mai fo ana tao namate-mopo 
musu nala. No enok leondia ka, basa 
hataholi fo ala nau tao lahe'dis neukose 
nanataonisak. 

6 Ala hapu koasa soaneu kena lalai fo 
u'da na boso mai nai lelek ala po'abenga 
Manetualain dede'a-kokolan. Sila boeo 
koasa basa oemata la, fo ala tao lasafali 

oe da'di daak. Ma duas boeo lanuu koasa 
soaneu fepa daebafa ka ninik susa-soe 
mata-mata kala, faihi'da ndia boe sa'di 
ala nau taon. 

7 Ala tui-benga basa tutui-bebengan 
soona, bana manakaluak neme faka 
mamate sa dalek mai a, neukose ana 
laba nasa. Neukose bana ndia sengi duas 
fo ana taonisas. 

8 Popola nala neukose lalefule'ak nai 
kota matua ndia enon lain, fo nai bee sila 
Lamatua na nanalona-nggangek. Kota 
ndia na'de nakasasama na nde Sodom 
do Masir. 

9 Hataholi la leme basa nusaina, 
leoanak, ma dede'ak, ma leoina la 
neukose ala mai mete popola nala faik 
telu seselik, ma ala ta po'i latoi popolak 
sila la fa. 

10 | aun manai daebafa ka, neukose 
lamahoko sakasii kaduak sila la mamate 
na. Neukose ala tao feta, ma esa haitua 
fe esa palsen, nana nabi kaduak sila la 
lini doidoso ba'u fe hataholi daebafa ka 
SO. 

11 Basa faik telu seselik boema, ani 
hahae ka neme Manetualain mai de ana 
masok seluk leo nabi kaduak sila la dalek 


WAHYU 11.12-16 39 


neu. Boema ala fo'a lapadeik de nalosa 
basa hataholi manita sala, ala bii lanseli. 

12Basa boema, nabi kaduak sila la 
lamanene hala matuaina nalos neme 
nusa so'da ka mai nae, "Mai fo kae leo ia 
mai leona!" Boema ko'a sa poti na duas 
de ala kae leo nusa so'da ka leu neme 
musu nala matan mai. 

13 Boema nai lelek ndia, dae manggengo 
matuaina ana da'di. Kota ndia baba'ek 
esa neme baba'ek sanahulu nakalulutuk, 
de mate hataholi lifun hitu hu ka nde dae 
manggengok ndia. Hataholi fe'e kala bii 
lanseli, boema ala koa-kio Manetualain 
manai nusa so'da ka, matua-mademan. 

14 Susa soe kadua seli so. Tehu meten 
leona! Te susa-soe katelu ba'ihanak 
seluk faa bai te, nekose ana mai. 

15 Boema ata nusa so'da kahitu puu 
pupuu na, boema nai nusa so'da ka hala 
kala nananamanenek bela na seli nafa'da 
nae, "Koasa soaneu paleta daebafa ka 
besak ia nai ita Manetualain ma Mane 
Mana Fe So'dak fo nanahelu ka, liman 
dale. Neukose Ana paleta losa dodoo 
na!" 

16 Boema lasi-lasi kaduahuluhak fo 
langatuuk lai sila kandela manen manai 

Manetualain mata na, ala bala leu de ala 
sene-do'ok Manetualain. 

17 | afa'da lae, "Manetualain Fo Mana 
Koasa, fo nai, ma nai ia so! Ami moke 
makasi neu O, nana O pake basa O 
koasa matuaina ma, de O mulai paleta 
so! 

18 | eoina la fo ta nalelak Lamatua ka, 
ala tao musu nana fai na losa O po'a 
O nasa-melum, ma fai na boeo losa 
O maketu-mala'di hataholi manamate 
kala. Fai na nde ia, soaneu fe nggadi 
neu O ata mala, nabi la, ma neu basa 
O hataholi kamahehele mala, fo nde 
basa hataholi fo ala hule-haladoi neu O, 
nau matua do ana boe. Ia nde fai na 
soaneu tao nakalulutuk hataholi-hataholi 
fo manatao nakalulutuk daebafa ka!" 

19Boema Manetualain Uman manai 
nusa so'da ka natahuka, de Peti Hehelu 
Balataa ka nananitak nai dalek. Boema 
ndela sa tuti-nato, ma ta'ta sa nata'ta 
nakadedelek, boema dae manggengo ka 
ma u'da eis matuaina. 

1 2 1 Boema hata matabeu matuaina 

esa da'di nai lalai. Inak esa 
pake le'do da'dileo bua papake na, bei 
napadeik nai bulak lain. Nai langa na, 

hapu bulamolik esa ala taon neme nduuk 
sanahulu dua mai. 

2Inak ndia bei kailus, ma nanahu fai na 
losa soaneu ana bongi boema ana nggasi 
nahohe'dis. 

3Boema hata matabeuk esa seluk 
da'di nai lalai. Hapu naga pilas esa 
matuaina nanseli, fo nanuu langak hitu, 
ma susulak sanahulu. Langan esa soona, 
ana pake bulamolik esa. 

ANduuk manai lalai la ba'en neu telu 
soona, ana lele'a-loloso baba'ek esa 
ninik iko na fo ana tapas leo daebafa 
ka mai. Naga ndia napadeik nai inak fo 
ana sanga bongi ndia mata na fo sue ka 
nde, metema inak ndia bongi soona, ana 
ko'do na ana na. 

> Boema inak ndia bongi na ni'iana 
touanak esa, fo neukose ana paleta 
basa hataholi manai daebafa ka ninik 
aitete'e besik. Tehu ana loso na ni'iana 
ndia neme inak ndia mai, boema non leo 
Manetualain ma leo kandela mane na 
matan neu. 

6 Boema inak ndia nalai leo mo maloa 
neu, leo mamanak fo Manetualain 
sadia basan ba'eneun. Inak ndia 

nananakaboboik faik lifun esa natun dua 
nehulu dale na nai mamanak ndia. 

7Boema natee-nata'ti ka da'di nai nusa 
so'da ka. Mikael no ata nusa so'da nala 
latee-lata'ti laban naga ndia. Ma naga 
ndia ana manatunga nala boeo tulu-falin 
de ala laban Mikael. 

8 Tehu naga ndia ana kala de nalosa ala 
usiheni naga ndia no ana manatunga 
nala leme nusa so'da ka mai. 

9 Ala tapa naga matuaina ndia leo deak 
neu! Naga ndia nde menge lasik fo 
nana'de Nitu do Dula Dale Mangalauk fo 
manake'dindiu basa daebafa ka lala'ena. 
Ala tapan no ana manatunga nala leo 
daebafa ka. 

10 Boema au amanene hala ka nahala 
napane'e nai nusa so'da ka nae, "Besak 
ia fai na losa, Manetualain soi-tefa 
hataholi kamahehele nala! Besak ia 
Manetualain natu'du koasa na da'dileo 
Manek! Besak ia Mane Mana Fe so'dak 
fo nanaheluk ndia boeo natu'du koasa 
na! Nana manakalaak ita tolanoo nala 
lele'do le'odaen nai Manetualain mata 
na, nanakaluahenik neme nusa so'da ka 
mai so. 

11 Ita tolanoo nala ala sengin ninik 
Bi'ilopo Ana ndia daa na so, ma ninik 
hala ndoos maneme Manetualain fo ala 
tui-benga ka. Ala nau lanseli tunu-hotu 
so'da nala losa mate. 

12 Hu ndia de ela leo bee na nusa so'da 
ka no basa hata fo manaleo nai dale 
ka, lamahoko-setelee! Tehu soe ba'eneu 
daebafa ka ma tasi a, nana Nitu kona 
neu emi ninik nasa-melu matuaina na, 
nanahu ana bubuluk basa, fai na ela 
ka'da faa anak so." 

13 Nai lelek naga ndia name'da nae, 
ndia nanatapa basak leo daebafa ka 
neu boema, neu usi inak fo manabongi 
ni'iana touanak ndia. 

14 Tehu ala fe inak ndia manupui kaka'ka 
li'da matuainan dua, fo ela ana laa leo 
mamana na nai mo maloa. Mamanak fo 
nai bee lakaboboin teuk telu seselik, fo 
daenga naga ndia boso boe tao nahe'di 
bain. 

15 Boema naga ndia nasapula oe 
makadotok nanseli neme bafan dale leo 
inak ndia neu fo nakabobolok henin. 

16 Tehu daebafa ka tulu-fali inak ndia; 
daebafa ka napook bafa na de ana 

ko'doheni oe fo manakalua neme naga 
ndia bafa na mai. 

17 Naga ndia namanasa nanseli neu 
inak ndia, nalosa neu sapu na inak 
ndia tititi-nonosi fe'e nala, fo nde basa 
hataholi manatunga Manetualain paleta 
nala, ma manafe sakasii la'eneu Yesus 
ma koasa na. 

1 (12-18) Basa ndia boema naga 

1 3 ndia napadeik nai tasi su'u na. 
(13-1) Basa boema, au ita bana esa 
kalua neme tasi dale mai. Bana ndia 
susulan sanahulu, ma langan hitu. 
Susulan esa soona, hapu bulamolik esa, 
ma nai langan sila la esa-esak, nanasulak 
na'de nakamumulu-nakamamaek esa 
soaneu Manetualain. 

2 Bana fo au itak ndia, lupa na sama 
leo meoasu kokoto ka, ma ei na 
sama leo bana esa na'de beruang 
ei na, ma nggonggolo na sama leo 
singa nggonggolo na. Boema naga fe 
balakai na, kandela mane na, ma koasa 
matuaina na, neu bana ndia. 

3Langak esa neme bana ndia langa 
kahitu nala, meten soona nono'ka bai 
bisu mana aa'do ka, tehu bisu ndia ana 

hai so. Basa daebafa ka lala'ena tunga 
bana ndia no bafa nala bee poo. 

4Sila basa-basas lamatutua- 
lamadedema naga ndia, nanahu 
ana fe basa be'ibalakain neu bana ndia 
so. Ala sene do'ok neu bana ndia boema 
lae, "Ta hapu mabe'i-balakaik sama leo 
bana ndia fa. Ta hapu esa boen bisa 
sengi fan!" 

> Bana ndia sipo hak fo koao-ndaeao 
de nalosa nakamumulu-nakamamaek 
Manetualain. Manetualain fen koasa 
bulak hahuludua dale na. 

6 Boema ana mulai nakamumulu- 
nakamamaek Manetualain ma 
Manetualain na'de na, leondiak boe 
Manetualain mamana leleo na, ma 
basa manaleo nai nusa so'da ka boeo, 
nakamumulu-nakamamae kasa. 

7 Ala fen loak fo laban Manetualain 
hataholi kamahehele nala boe, boema 
ana sengis. Ma ala fen koasa basa leoana 
kala, nusaina la, dede'a kala, ma leoina 
la. 

8Basa hataholi manaleo nai daebafak 
ia poi na, neukose ala sene do'ok 
bana ndia, ta'da fe'e hataholi fo nanuu 
so'da matetu ka ma hataholi fo na'de na 

Manetualain sula kana nai buku esa dalek 
te daebafa ka beita nananakadada'dik 
fa. Bi'ilopo Ana fo hataholi la do'dolisa 
nana, susulan ndia. 

9 Hu ndia de metema see hapu 
namanene soona, namanene hala ka nde 
ia nae: 

10 "Hataholi fo muse nanatahan soona, 
tao leo beeo neukose nanatahan. Ma 
hataholi fo muse nanataonisak ninik 
tafaina soona, tao leo beeo neukose 
nanataonisak ninik tafaina. Hu ndia de, 
Manetualain hataholi kamahehele nala 
muse lakatatakak ma lilineka." 

11 Boema au ita bana fe'ek esa ana 
kalua neme daebafa ka bui na mai. Bana 
ndia susulan dua sama leo bi'ilopo ana 
susula na. Ma hala na sama leo naga 
hala na. 

12 Nai bana makasososak ndia mata 
na, ana pake koasa matuaina fo ana 
hapun neme bana ndia mai boe. Ana 
lakanakaseti daebafa ka lala'ena, ma 
basa hata fo manaleo nai daebafa ka 
poi na, fo ala sene-do'ok neu bana 
makasososak fo bisu mana aa'do na ana 
hai ndia so. 

13 Bana kadua ndia tao manda'di beu 
matuaina la. Nai basa hataholi la matan, 
ana tao ha'i a kona neme lalai leo 
daebafa ka mai. 

14 Basa hataholi fo laso'da nai daebafa 
ka, bana ndia ke'dindiu nalas ninik 
manda'di beuk fo ana taon nai bana 
makasososak ndia mata na. Ma nadenu 
basa-basas fo lapadedeik la ai batu 
nanadokik esa neme bana nanatati 
nahinak ninik tafaina so, tehu naso'da 
nahele ndia. 

15 Manetualain fe bana kadua tao 
naso'da bana makasososa ka lupa ao 
nanadoki dula na, nalosa lupa aok 
nanadoki dulak ndia kokolak nalelak de 
nadenu fo tao lisa hataholi fo ana ta nau 
sene-do'o kana. 

16 Basa hataholi matua ma ana, 
kamasu'ik ma nuu tak, ata ma hataholi 
ao loak, bana ndia nakasetis fo ala tao 
ta'du-tana neu lima kona na, do neu 
dedei na. 

17 Hataholi esa boen ta hapu asa do 
nase'o hata esa boen, metema ana ta 
nanuu ta'du-tana ndia, fo nde bana ndia 
na'de na, do nafa'da na'dek ndia. 

18 Nai ia paluu ka nde malelak. Hataholi 
manatee teno kala hapu leke la bana 
ndia na'de na sosoa-ndandaan, nana 
na'dek ndia nde bee na hataholi daebafak 
esa na'den ndia. Na'dek ndia nde: natun 
ne, ne hulune. 

14 1 Basa ndia de au mete boema 

nono'ka bai Bi'ilopo Ana ndia 
napadeik nai Lete Sion lain. Bi'ilopo Ana 
ndia sama-sama no hataholi lifun natun 
esa hahuluha. Bi'ilopo Ana ndia no Aman 
na'de nala nanasulak nai hataholi sila la 
esa-esak dedei na. 

2Boema au amanene hala ka neme 
lalai mai, nanggu sama leo oe lili'do 
matuaina ma sama leo manggulu ka 
nanggulu matuaina. Nenene halak ndia 
soona, sama leo musi kala lalii leme 
manamakaminak kecapi la mai. 

3 Nai kandela mane ka matan ma 
mahahae kaha kala boema lasi-lasik 
manai kandela ndia boboakaisun, 
hataholi lifun natun esa hahuluha sila 
la lakamee nakamee beuk esa. Ta hapu 
hataholi esa boen nalelak nakameek 
ndia fa, ka'da hataholi lifun natun esa 
hahuluha ila la lalela kana. Hataholi 

sila nanasoi-tefa basak neme basa laun 
manai daebafa ka lala'ena mai so. 

4Hataholi sila la nde bee na hataholi 
isi matetuk lahele sama leo anafe'oana 
matatema, nanahu ala beita sungu- 
langape'uk lo ina anafe'ok la'iesa boen. 
Ala tunga Bi'ilopo Ana ndia su'di leo bee 
neu. Neme basa laun manai daebafa 
ka lala'ena dalek, sila nde nanasoi- 
po'i basak da'dileo tutunu-hohotu 
makasososak neu Manetualain ma neu 
Bi'ilopo Ana. 

5 Ala beita lasapepeko-lasandandali lita 
fa, ma ta hapu bu'uba'ek faa anak nai 
hataholi sila la fa. 

6 Boema au ita ata nusa so'da fe'ek 
esa ana laa dema na seli nai lalai. Ata 
nusa so'dak ndia nini halak la'eneu 
Hala Malole fo matea-mahelek soaneu 
nanananduku-nalosa kana neu hataholi 
manai daebafa ka, fo nde neu basa 
leoina, leoanak, dede'ak, ma nusaina la. 

7 Ata nusa so'dak ndia nalo bou-bou 
napane'e nae, "Bii neu Manetualain 
leona, ma koa-kio matua-mademan! 
Nana fai na losa soaneu Manetualain 
naketu-nala'di hataholi daebafa ka 
so. Sene-do'ok neu Ndia fo mana 

makadada'dik lalai a, daebafa ka, tasi a 
ma basa oemata lala'ena!" 

8 Ata nusa so'da kadua tunga ata nusa 
so'da kaesa boema nalo bou-bou nae, 
Ana tu'u neu so. Kota Babel matuaina 
tu'u neu so. Kota ndia tao na basa leoina 
lala'ena mafuk angol, fo angol neme 
nasa manasosoa-piao na mai. 

9 Ata nusa so'da katelu tunga ata 
nusa so'da kaduak sila la, boema nalo 
bou-bou napane'e nae, "Hataholi fo 
manasene-do'ok neu bana ndia no bana 
ndia lupa ao nanadokidulan ma ana hapu 
bana ndia ta'du-tanan nai dedei na do 
lima na, 

10 hataholi ndia neukose ninu 
Manetualain ango la, fo nde angol nasa 
melun, fo nanadi'a basak leo nggalan 
dale no ta kulang faa anak boen! Basa 
hataholi sila la neukose ala doidoso nai 
ha'ipilak ma belerang manai ata nusa 
so'da malalao kala ma Bi'ilopo Ana ndia 
matan. 

11 Ha'imasuk maneme ha'i fo manatao 
doidoso hataholi sila la, neukose namasu 
poka-poka nakandondoo henin losa 
dodoo na. Lele'do-le'odaen ha'imasuk 
ndia ta hahae tao doidoso fas, fo 

nde sila fo manasene-do'ok neu bana 
ndia no lupa ao nanadoki dula na, ma 
basa hataholi fo ana hapu bana ndia 

ta'du-tanan." 

12 Nai dede'ak ia dalek, Manetualain 
hataholi kamahehele manatunga 
Manetualain paleta nala, ma manalilineka 
neu Yesu sa, paluu lakatatakak. 

13 Boema au amanene hala ka neme 
nusa so'da ka mai nae, "Sulakma ia 
leona: Mulai besak ia, maua-manalek 
neu hataholi fo ana mate te bei nalalau- 
naoono Lamatua ka!" Manetualain Dula 
Dale na nataa nae, "Tete'e ka! Neukose 
ala hahae ue-le'di puselaipana ka, nana 
sila lau-onon buna boan no naheles tatas 
esa." 

14Basa boema au ita, ko'a fulak bubuak 
esa to'da mai. Nai ko'as ndia lain, 
hataholi esa meten soona sama leo Ana 
Hataholi ka nangatuuk nai lain. Bulamoli 
lilopilas esa nai langan lain, ma ana ho'u 
dope keke'tu-kokolu matane esa. 

15 Basa boema, ata nusa so'da fe'ek 
esa kalua neme Manetualain Uman dale 
mai. Nalo bou-bou napane'e Ndia fo 
manamangatuk nai ko'as ndia lai na nae, 
"Leleuk o dope keketu-kokolum ndia 


WAHYU 14.16-20 52 


leona fo besak ia ketu-kolu leona, nana 
fai keketu-kokolu ka losa so: daebafa ka 
namalatu soaneu nanaketukoluk so!" 

16 Boema Ndia fo manamangatuuk nai 
ko'as ndia lai na, ana leleuk dope na 
leo daebafa ka neu, boema daebafa ka 
boeo, nanaketukoluk. 

17 Basa boema, au ita selu ata nusa 
so'da fe'ek esa kalua neme Manetualain 
Uman manai nusa so'da ka mai. Ndia 
boeo ana ho'u dope keketu-kokolu 
matane esa. 

18 Basa ndia boema, ata nusa nusa 
so'da fe'ek esa ana koasa ha'i a, ana 
mai neme mei tutunu-hohotu ka mai. 
Nalo bou-bou napane'e ata nusa so'dak 
fo manaho'u dope matane ndia nae, 
"Leleuk o dope keketu-kokolum ndia 
leona, fo ke'di angol manai daebafa ka 
boa na, nanahu boa nala lamalatu so." 

19 Boema ata nusa so'dak ndia leleuk 
dope na leo daebafa ka neu, de ana 
ke'di ai ango la boa nala neme ndana 
nala mai, de ana tapas leo mamana 
kaka'bi angol fo Manetualain nasa-melun 
manalua ponu-ponu na dalek neu. 

20 Ala ka'bi angol boak sila la nai kota 
deak, de daa ka faa neme mamana 

kaka'bi angol ndia mai a, sama leo lee 
a faa, dodoo na kilo natun telu, ma 
dedema na hihii nae metel dua. 

1 Basa boema, au ita nai lalai hata 

1 5 matabeuk esa ba'u na seli. Boema 
ata nusa so'dak hitu lo susa-soe hitu, fo 
susa-soe mate'e kala. Ia nde la'i mate'e 
na Manetualain po'aheni nasa-melun. 

2 Basa ndia boema, au ita hata esa 
meten soona, sama leo tasi titinok 
nanasese'dok ha'i. Boeo au ita hataholi 
fo manasengi bana ma lupa ao nanadoki 
dula nanasene-do'o ka, ma manasengi 
hataholi fo ala ta'du-tana na'de nala 
ninik bana ndia na'de na. Hataholi 
manasengik sila la lapadeik lai tasi titino 
ka su'u na, ma ala ho'u Manetualain fes 
kacapi la. 

3Boema lakamee Manetualain atan 
Musa ma Bi'ilopo Ana nakamee na. Lii 
na nae leo ia, "Lamatuak, Manetualain 
Mana Koasa, O tatao-nono'im ba'u na 
seli ma matabeuk! Manek neu basa 
leoina lala'ena. O tataonono'im nde 
maketu-mala'di tunga matetu na ma 
ndoos! 

4See ka nde ta bii neu O fa Lamatuak? 
See ka nde ta nau tui-benga O matua- 

mademan fa? Ka'da O mesa ma nde 
malalaok. Basa leoina lala'ena neukose 
ala mai sene-do'ok neu O, nanahu O 
tatao-nono'im tunga matetu na, basa 
hataholi Ia litan so." 

> Basa ndia boema, au ita Manetualain 
Uman manai nusa so'da ka natahuka, 
de au ita Manetualain Uma Lopo na nai 
dalek. 

6 Boema ata nusa so'da kahitu kala 
lo susa-soe kahituk sila la kalua leme 
Manetualain Uman dale mai. Bualo'a 
papake nala neme tema fula balisi ma 
mangadilak. Ma ala pake babaa fanak fo 
nanataok neme lilopila sa mai. 

7 Basa boema, mahahae ka ha kala 
sila la, esa fe ata nusa so'da kahituk 
sila la nggala lilopilas hitu, henuk no 
Manetualain nasa-melun. Manetualain fo 
maso'dak losa dodoo na. 

8 Boema Manetualain Uman ndia henuk 
no ha'imasuk maneme Manetualain 
matua-mademan ma koasa na mai. Ata 
nusa so'da kahituk fo manini susa-soe 
kahituk sila la beita nate'e fa soona, ta 
hapu hataholi esa boen hapu masok leo 
Manetualain Uman dale neu. 

1 Boema au amanene hala 

1 6 matuaina esa neme Manetualain 
Uman dale mai de nafa'da ata nusa so'da 
kahituk sila la nae, "Meu leona, fo po'a 
Manetualain ngalaa nasa-melun kahitun 
sila la isi na leo daebafa ka neu!" 

2 Boema ata nusa so'da makasososa 
ka neu de ana po'a nggalaa na isi na 
leo daebafa ka neu. Boema bisungguma 
matuaina la ala da'di neu basa hataholi 
manahapu bana ndia ta'du-tanan, ma 
neu hataholi fo ana sene-do'ok neu bana 
ndia lupa ao nanadoki dula na. 

3Basa ndia boema, ata nusa so'da 
kadua ana po'a nggalaa na isi na leo 
tasi dale neu. Boema tasi oe na da'di 
daak sama leo hataholi manamate kala 
daa na, de mate basa hata mahahaek fo 
manamaso'dak nai tasi dale la lala'ena. 

“Basa boema, ata nusa so'da katelu 
po'a nggalaa na isi na leo lee la ma oe 
mata la dalek neu, boema basa-basas oe 
nala da'di daak. 

SBoema au amanene ata nusa so'dak 
fo manakoasa oe nae, "Huhukuk fo O 
maketu ka nde bee na tunga ndoo na, 
ou Malalaok, Manetualain fo nai ia, ma 
nai ia so!" 

6 Hataholi daebafak mangalau kala 
taolisa Manetualain hataholi kamahehele 
nala ma nabi nala so. Besak ia O fes linu 
daak. Memak ndia nandaa soaneus! 

7 Boema au amanene hala ka neme mei 
tutunu-hohotu ka mai nae, "Lamatuak, 
Manetualain fo Mana Koasa, O maketu- 
mala'di huhuku ka ndoos ma tunga ndoo 
na!" 

8 Basa ndia boema, ata nusa so'da kaha 
ana po'a nggalaa na isi na leo le'do neu, 
boema le'do hotu naputu hataholi a ninik 
mahaa matuainan fo sama leo ha'i a 
ndia. 

9 Hataholi daebafa ka putus, hu ka 
nde le'do haa na, ma putu sila fo 
manasupa-soo Manetualain na'de na, 
Manetualain fo manakoasa susa-soe sila 
la. Leomae leondiak boe, ala ta nau 
tukatei-saledale leme sala-singo nala 
mai, ma ala ta nau koa-kio Manetualain 
matua-mademan fa. 

10 Boema ata nusa so'da kalima ana 
po'a nggalaa na isi na leo bana ndia 
kandela mane na neu. Boema bana ndia 
nusa na da'di makahatuk ma hataholi 
daebafa ka ala kaa maa nala, hu ka nde 
lame'da he'dis. 

11 Boema ala supa-soo Manetualain nai 
nusa so'da ka, nanahu lame'da he'dis hu 
ka nde bisungguma nala. Tehu ala ta nau 
tukatei-saledale boen neme tatao-nono'i 
managalau nala mai fa. 

12Basa ndia boema, ata nusa kane a 
ana po'a nggalaa na isi na leo Lee Efrat 
matuaina ndia dalek neu. Boema lee 
ndia ma'dan, de nalosa mane kala leme 
dulu mai de ala la'ok tunga dalek. 

13 Boema au ita dula dale mangalauk 
telu, lupa na leo lo'donggele ka. 
Lo'donggelek sila la esa-esa kalua neme 
naga bafan dale, neme bana ndia bafan 
dale, ma neme nabi pepeko kala bafan 
dale mai. 

14 Sila nde bee na dula dale mangalauk, 
fo manatao manda'di beu kala. Dula dale 
mangalauk kateluk sila la leu leo basa 
manek manai daebafa ka lala'ena, de ala 
tao lakabubuas fo latee-latati nai Faik 
matuaina, fo nde Manetualain fo Mana 
Koasa Fai na. 

15 "Mamanene leona! Te Au mai sama 
leo nako'ka. Maua-manalek neu hataholi 
fo naheheleaon nahele, ma nanea 
buapapake na, nalosa ana ta la'ok no 
makaholak fo ana mae nai lea matan." 

16 Basa boema, dula dalek sila tao 
lakabubua manek sila la, nai mamana 
ka nai dede'a Ibrani dale soona ala foin 
na'de, Harmagedon. 

17 Basa ndia boema, ata nusa so'da 
kahitu ana po'a nggala na isi na leo 
lalai maloa neu. Manetualain kokolak 
napane'e neme kandela manek manai 
Uma Malalaok ndia dale ka nae, "Lamadai 
SO." 

18 Boema ndela sa tuti-nato ma ta'ta sa 
nata'ta, ma dae nanggengo matuaina. 
Beita la'iesa fo dae manggengo matak 
leondia ka ana da'di, mulai neme 
hataholi daebafa ka nananakadada'di 
kana. Dae manggengok ia nde bee na 
dae manggengok matuaina nanseli. 

19 Kota matuaina ndia heaba'en neu 
baba'ek telu, ma basa nusaina manai 
daebafa ka, kota nala boeo lakalulutuk. 
Boema Manetualain nafandele na Babel 
fo kota matuaina ndia. Manetualain 
fen ninu angol neme Ndia nggalaa na 
mai, fo nde angol nasa-melun manalua 
ponu-ponu na. 

20Basa pulu la mopos, ma basa lete 
kala boeo mopo kasa. 

21 U'da eis bubuaina la, fo bubuak esa 
soona bela na kilo limahulu, ala tu'da 
leme lalai mai, de lapaluni la hataholi 
daebafa kala. Boema ala supa-soo 
Manetualain nanahu susa-soe u'da eis 
matuaina ndia. 

1 Basa ndia boema, hataholi esa 

1 7 neme ata nusa so'da kahituk 
mana ho'u nggalaa susa-soe kahituk sila 
la, ana mai de nafa'da au nae, "Mai, fo 
au atu'du o, tao leo beek fo manasosoa 
piao matuaina ndia nanahukuk. Kota 
ndia nde kota matuaina fo manadekak 
no lee la ndia. 

2 Mane-mane daebafa kala hohonge lon, 
ma daebafa ka isi nala da'di manamafuk 
nanahu linu angol manasosoa-piao na. 

3 Boema Manetualain Dula Dale na 
koasa na au, de ata nusa so'dak ndia no 
au leo mo maloa neu. Nai naa, au ita inak 
esa nangatuuk nai bana pila balanggeok 
esa lain, ma ala sulak lahenu ao na ninik 
na'de nakamumulu-nakamamaek neu 
Manetualain. Bana ndia langan hitu, ma 
susulan sanahulu. 

4Inak ndia pake ba'du momo'do kunik 
ma pilabalanggeok, boema nanabalias 
ninik lilopilas, poemata, ma mutiara. 

Ana ho'u mango lilopilas esa nai lima 
dale henuk no dede'a manggengeok fo 
buna-boak neme sosoa-piaon mai. 

SNai dedei na, nanasulak na'dek esa 
fo nanuu sosoa-ndandaa nanabibila- 
babaak. Na'dek ndia nde "Babel Fo 
Matuaina, basa manasosoa-piaok 
lala'ena ma hataholi mangalauk manai 
daebafa ka inan nde inak ndia." 

6 Boema au ita inak ndia mafuk hu ka 
nde Manetualain hataholi kamahehele 
nala daa na, hataholi fo nanataonisak 
nanahu ala lilineka neu Yesus. Lelek au 
ita inak ndia boema au bafang poo poo. 

7Boema ata nusa so'dak ndia nafa'da 
au nae, "Tao le'e de o bafam poo poo? 
Malole lenak au afa'da o inak ndia 
bibila-babaan ma bana fo ana sa'e nana 
bibila-babaan, fo nde bana fo nanuu 
langak hitu ma susulak sanahulu. 

8 Bana ndia makahulu na naso'da hai 
so, tehu besak ia ta naso'da so'on. 
Ba'ihanak seluk faa bai te, neukose ana 
kalua neme faka mamates dale mai, fo 
nasasale matak no momopo-mamate 
sa. Hataholi fo laso'da nai daebafa ka, 
fo na'de nala ta nanasulak nai Susula 
Hataholi Maso'da ka dalek te daebafak ia 

beita nananakadada'dik fa, neukose ala 
dodoo doa kana, metema lita bana ndia. 
Nana bana ndia makahulu na naso'da 
hai so. Besak ia ta naso'da so'ok, tehu 
neukose ana to'da mai seluk. 

9 Nai dede'ak ia dalek, paluu hapu 
dudu'a-aafi matane soaneu talelak. 
Langak hitu ndia nde pupukuk hitu, fo 
nde pupuku-pupukuk manai mamanak 
inak ndia nangatuu ka. Ma langak hitu 
ndia nde bee na manek hitu boe: 

10 manek sila la lima tu'da so, esa bei 
paleta, ma esa seluk bai soona, ana 
beita mai fa. Metema mahani te ana mai 
soona, ana muse paleta ka'da hatematak 
esa mesa kana. 

11Ma bana fo makahulu na naso'da hai 
tehu besak ia ta naso'da so'o ka nde bee 
na, nde mane kafalu a. Ndia nde manek 
esa neme mane kahituk sila la mai boe, 
fo besak ia ana la'ok nasale leo mamana 
momopo-mamate ka neu. 

12 Susula kasanahuluk fo o mitak ndia 
nde manek sanahulu, fo ala beita paleta 
fa. Tehu neukose ala fes koasa fo ala 
paleta da'dileo mane ka, sama-sama lo 
bana ndia dodoo na li'u esa. 

13 Mane kasanahuluk ia la basa-basas 
lanuu dudu'ak sama. Basa-basas fe sila 
be'ibalakain ma koasa na leo bana ndia 
neu. 

14 Neukose latati lo Bi'ilopo Ana ndia. 
Tehu Bi'ilopo Ana ma ana manatunga 
manalilinekan fo nanatao nananalo 
basak ma nanahelek sila la, neukose 
ala sengi manek sila la. Nana Ndia nde 
Lamatuak neu basa tuan lala'ena, ma 
Manek neu basa manek lala'ena." 

15 Ata nusa so'dak ndia boeo nafa'da 
nae, "Oe fo o mitak ndia nde bee na 
mamanak fo manasosoa piaok ndia 
nangatuuk, fo nde leoina la, lau nala, 
nusaina la, ma dede'a kala. 

190 mita susula kasanahuluk ma 
bana ndia, neukose nakamu-nakadau 
manasosoa-piaok ndia. Neukose ala 
loso la basa hata-heton lala'ena, ma ala 
tao lan da'di makaholak. Neukose ala 
la'ahenin paa na ma ala taolisan ninik 
ha'i. 

17 Nanahu Manetualain nakababale basa 
dale nala soaneu lakalala'ok Manetualain 
dale tutu'u na. Manetualain tao nalas 
lalahalak soaneu ala fe sila koasa na neu 

bana ndia, fo ela bana ndia paleta losa 
hata fo Manetualain nafa'da ka ana da'di. 
18Inak fo o mitak ndia nde kota 
matuaina, fo ana paleta mane-manek 
manai daebafa ka." 
1 Basa ndia boema, au ita ata 

1 8 nusa so'da fe'ek esa kona neme 
nusa so'da ka mai. Ata nusa so'dak 
ndia koasa na ba'u na seli, de nalosa 
ndela-sa'an tao na basa daebafa ka 
lala'ena da'di mangale'dok. 

2 Nalo bou-bou napane'e nae, "Ana tu'u 
neu so! Babel matuaina ana tu'u neu so! 
Besak ia kota ndia da'di nitu la ma dula 
dale mangalau kala mamanan so. Basa 
manupui manggenggeok mata-matak fo 
hataholi a ta nahii kasa, ala leo lai dalek. 

3 Nana basa leoina la linu basa angol 
nasa-melu manasosoa-piao na so. 
Mane-mane daebafa kala hohonge 
lon, ma manadangan manai daebafa 
ka lamasu'i neme sosoa-piaon fo ta 
nakatatakak nala fan ndia." 

4Boema au amanene hala fe'ek esa 
neme nusa so'da ka mai nae, "Kalua 
leona, Au hataholi kamahehele ngala 
lemin! Kalua meme dalek mai leona! Emi 

boso tunga sala-singo nala, ma boso 
tunga lu'a-lepa huhuku na! 

> Nana sala-singon nadodou losa 
lalai, ma Manetualain nafandele neu 
tatao-nono'i mangalau nala. 

6 Taon sama na leo ana tao basan neu 
emi a: balas ana la'i dua soaneu basa 
hata fo ana tao-no'i basa ka. Isi mango 
na ninik nininuk fo nanala lenaheni neme 
nininuk fo nanasadiak soaneu emi. 

7 Fen doidosok ma dale he'dik dede'u 
na sama no matua-madema ma so'da 
manadailenak fo nanafek neu aoina na. 
Nana ana ka'da nafa'da tataas esa neu 
aoina na nae, 'Au ia, ina manek fo mana 
paleta! Au ta inafalu fa: neukose au ta 
la'ola'di dale he'dik fa!' 

8 Hu ka nde dede'ak ndia de ka'da 
nai faik esa mesa kana neukose 
susa-soe he'dilaus, dale he'dik ma 
la'andoes lapalunilan. Ma neukose 
ha'i naputun, nana Amak Manetualain 
fo manamaketu-mala'di nana nanuu 
koasa." 

9 Mane-manek daebafak fo ala tunga nai 
inak ndia tatao-nono'i manasosoa-piao 
na ma inak ndia nasa sasaoana na, 
neukose ala kii ma makaleleu kota ndia, 

metema lita ha'imasu ka namasu neme 
ha'i fo manahotu naputu nana. 

10 Neukose lapadeik leme doo ka mai, 
nana ala bii sila la'e doidoson. Lafa'da 
lae, "Awii, susa-soen ba'una seli ba'eneu 
kota Babel fo mabe'i-balakaik, kota 
fo nananita-nalelak ndia! Nai ka'da 
li'u esa mesa kana de o huhuku ma 
nananakalala'ok!" 

11 Basa manadangan manai daebafa 
kala boeo, ala kii-makaleleu ma ala falu, 
hu ka nde inak ndia, nana ta hapu seluk 
hataholi esa boen asa sila buadanga nala 
so'on. 

12Ta hapu hataholi asa sila lilopilan, 
lilofulan, poemata, ma mutiara nala 
so'on. Leondiak boe, sila tema fula 
mangadila nala, tema pila balanggeok, 
tema sutra, ma tema pila sangadelak, 
basa ai mata-matak fo kikisa ka de'i 
fo hapun, bualo'as fo nanataok neme 
ngga'di dui mai, ma neme ai kabeli kala, 
neme liti, besi, ma neme batu mangadila 
ka mai: 

13 ai lou makeek, bumbu-bumbu, 
boominik, ai daa tuuk, ma boominik: 
angol ma mina, ha'desopuk ma gandum: 

sapi ma bi'ilopo, ndala ma kaleta, ata la, 

lena-lenak hataholi a ani hahae na boe. 
14Manadanga nala lafa'da inak ndia 

lae, "Basa hata fo o hii manuun, ta kasa 

so, ma o maso'da mandai lenam, ma 

o lole-napum mopos so. Neukose o ta 

hapus so'on!" 

15Manadangan fo ala da'di lamasu'i 
so, nanahu ala dangan nai kota ndia, 
neukose lapadeik leme doo ka, nana 
ala bii sila la'e doidoso na. Neukose ala 
kii-makaleleu, ma ala falu, 

16 hoema lae, "Awii, susa-soen ba'una 
seli ba'eneu kota nananita nalelak 
ia! Biasa na ana pake bualo'a fula 
mangadilak, tema pila balanggeok, ma 
tema pila sangadelak. Biasa na ao na 
henuk no lilopilas, poemata ma mutiara! 

17 Tehu nai ka'da li'u esa mesa kana de 
namopo basa su'ibeten sila la lala'ena!" 
Basa manaho'u ofak, penumpang, 
ma ofa isi la, boema basa hataholi fo 
tutunga-sasangan nai tasi a, lapadeik 
leme doo ka, 

18 ma nggasi nai lelek lita ha'imasu ka 
namasu neme ha'i fo mana'a kota ndia. 
Lalo bebou lae, "Beita hapu kota fe'ek 
sama leo kota matuaina ia fa!" 

19 Boema ala sosonu daesopuk leo 
langa nala lain neu, da'dileo ta'du-tana 
fafaluk, boema ala kii-makaleleu, ma ala 
nggasi-nggasi mesan lae, "Awii, susa 
soen ba'una seli ba'eneu kota matuaina 
ia! Su'ibeten tao na basa hataholi fo 
nanuu ofak nai tasi lai, ala da'di lamasu'i! 
Tehu nai ka'da li'u esa mesa kana, de 
kota ndia namopo basa-basan lala'ena 
so!" 

20 Hai nusa so'dak! Mamahoko-setelee 
neu kota ndia nakalulutu na! Hai 
Manetualain hataholi kamahehele nala, 
hataholi nadedenu kala, nabi-nabi 
la, mamahoko-setelee leona! Nana 
Manetualain hukun da'dileo babalak neu 
hata fo ana tao-no'in neu emi! 

21Basa ndia boema, ata nusa so'da 
kahelek esa so'u na batu esa, ba'u batu 
tututuk matuaina, boema ana tapan leo 
tasi dale neu ma nae, "Eno na leoiak, 
kota Babel fo nananita nalelak ndia, 
neukose nanatapa napane'ek, nalosa 
neukose ta natongo non so'on. 

22 Musi kala lii na neme 
manamakaminak kecapi la, neme 
basa manamakamee kala, neme 
manamakaminak kinu kala ma neme 

manafuu pupuu kala, neukose ta 
nananamanenek nai o dalek so'on! 
Boeo neukose ta hapu hataholi 
manamaue-male'di malelaina nai ndia, 
ma batu tutu'tu ka lii na, neukose ta 
nananamanenek so'on. 

23 Neukose hataholi ta nita seluk banuk 
pila nai kota ndia dalek fa, ma neukose 
ta tamanene feta ka'bi nga lame nai 
ndia so'on. O hataholi manadanga mala 
nde bee na hataholi nananita-nalelak 
nanseli nai daebafa ka, ma no o malela 
makahatu ma, de o ke'dindiu ma basa 
leoina manai daebafa ka lala'ena!" 

24 Babel nanahukuk nana nai kota ndia 
dalek, hapu nabi la daa na, Manetualain 
hataholi kamahehele nala daa na so. 
Dede'a keke'u na, basa hataholi fo 
nanataonisak nai daebafa ka, daa nala. 

1 Basa ndia boema, au amanene 

19 hata esa sama leo hataholi 
makadotok hala nala nangguu neme 
nusa so'da ka mai de lalo bebou 
lae, "Koa-kio Manetualain leona! Ita 
Manetualain nde bee na Manetualain 
fo manasoi-tefa. Ndia Manetualain fo 
nananamatutua-namadedemak ma 
manakoasa! 

2 Nakeketu na tunga ka'da ndoo na, ma 
manatee tenok. Naketu basa huhukuk 
soaneu manasosoa-piao matuaina, 
fo manatao nalutu daebafa ka ninik 
sosoa-piaon. Manetualain huku basa 
manasosoa-piaok ndia, nana ana taonisa 
Manetualain ata nala." 

3 Boema hataholi makadotok sila la lalo 
bebou seluk lae, "Koa-kio Manetualain 
leona! Te ha'imasuk maneme ha'i fo 
manahotu naputu kota matuaina ndia, 
neukose ana ta hahae namasu ka fa." 

4Boema lasi-lasi kaduahuluha kala, 
ma mahahae kahak fo manaokofeo 
la kandela manek ndia, ala bala leu 
de ala sene-do'ok neu Manetualain fo 
nangatuuk nai kandela manek ndia 
lai na. Lafa'da lae, "Amin! Koa-kio 
Manetualain leona!" 

> Boema au amaneme hala ka neme 
kandela manek ndia mai nae, "Emi muse 
koa-kio ita Manetualai na, emi basa-basa 
mala, ana ma matua, malalau-maoono 
ma manasene-do'o kana!" 

6 Boema au amanene hala ka sama 
leo hataholi makadotok lalo bebou. 
Halak ndia napane'e nanseli sama leo 
lii matuaina ngguu na, ma sama leo 

manggulu ka nanggulu. Au amanene 
lafa'da lae, "Koa-kio Lamatua ka, nanahu 
ita Manetualain Fo Mana Koasa ndia Ana 
da'di Manek so." 

7 Mai Leona, fo ata tamahoko-setelee, 
mai fo ata koa-kio matua-mademan! 
Nana fai na losa so ba'eneu Bi'ilopo 
Ana ka'bing no penganten ina ka, ma 
penganten ina ka boeo naheheleaon 
basa soaneu ana ka'bing non so. 

8 Manetualain fe basan, bua papakek 
fo nanataok neme tema fula balisi ma 
mangadilak neu pengante na. Tema fula 
mangadilak ndia nde bee na, ta'du-tana 
neme Manetualain hihii-nanaun fo 
hataholi kamahehele nala nde tao nana. 

Boema ata nusa so'dak ndia nafa'da 
au nae, "Sulakma dede'ak ia la leona: 
'Maua-manalek neu hataholi, fo nanakaik 
leo Bi'ilopo Ana ndia feta ka'bi nga 
neu.'" Basa boema ata nusa so'dak ndia 
kokolak selu kana nae, "Ia nde hala 
tete'ek neme Manetualain mai." 

10 Au bala u ata nusa so'dak ndia 
mata na, fo au sanga sene-do'o kana, 
tehu nafa'da au nae, "Bosok! Boso 
sene-do'ok neu au te sene-do'ok neu 
Manetualain! Nana au boeo ata sama 

leo o ma sama leo basa o tolanoom fo 
manaho'u lahele neu Yesus sakasii na. 
Nana Yesus sakasiin ndia fe koasa neu 
Manetualain hataholi kamahehele nala, 
fo ala tui-benga Manetualain hala hehelu 
na!" 

11Basa boema, au ita nusa so'da ka 
natahuka, boema au ita ndala fulak esa. 
Manasa'e ka na'de, Fo Mana Lilinekak 
ma Ndoos. Ana tao tunga ndoo na, 
nai naketu huhuku ka dalek ma nai 
natee-natati ka dalek. 

12 Mata na sama leo ha'i pila ka, ma Ana 
pake bulamolik makadotok nai langa na. 
Na'dek esa nanasulak nai aoina na, fo 
ka'da ndia mesa kana nde nalelak na'dek 
ndia. 

13 Ana pake ba'du manalu a, nanabolo 
basak nai daak dale so. Ma loken soona 
lae, "Manetualain Dede'a-Kokolan." 

14 Soldadu nusa so'da kala tungan no 
ala sa'e ndala fulak, ma ala pake bua 
fulak balisi. 

15 Tafaina matane esa kalua neme bafa 
na mai, ma ninik tafaina ndia de neukose 
Ana sengi leoina la ma neukose Ana 
paletas ninik ai tete'e besi. Ana ka'bi 


WAHYU 19.16-20 72 


ango la nai Manetualain Fo Mana Koasa 
kaka'bi angol nasa-melu na dalek. 

16 Nai ba'du manalu na, ma nai puu na 
nanasulak na'de ka nde ia, "Manek nai 
basa manek lala'ena." 

17 Boema au ita ata nusa so'dak esa 
napadeik nai le'do lain. Nalo bou-bou 
napane'e neu basa manupui manalaa 
nai lalai la nae, "Mai makabubua leona, 
soaneu tunga feta matua fo Manetualain 
tao ka! 

18 Mai Leona, fo mi'a mane kala ao isi 
nala, malanga soldadu la ao isi nala, 
palani tati batu la ao isi nala. Mai leona 
fo mi'a manasa'e ndala la lo ndala nala 
ao isi nala, ma basa hataholi daebafak 
ala, matua ma ana, ata do hataholi ao 
loa kala ao isi nala!" 

19 Basa boema, au ita bana ndia ma 
mane-mane daebafa kala lo soldadu 
nala, lakabubua fo latee-latati lo Ndia fo 
manasa'e ndala fula ka, no soldadu nala. 

20 Boema ala ho'u la bana ndia no 
nabi pepekok fo manatao mada'di beuk 
manai bana ndia mata na. No manda'di 
beuk sila la, de bana ndia ke'dindiu na 
hataholi manamanuu bana ndia ta'du 
tana na, ma hataholi fo manasene-do'ok 

neu bana ndia lupa ao nana doki-dula 
na. Boema ala tapa bana ndia ma nabi 
pepekok sila la no maso'dak leo tasi ha'ik 
fo manapila lo'a-lo'a ka dalek neu. 

21 Boema ala taolisa sila soldadu 
nala ninik tafaina manakaluak neme 
manasa'e ndala fulak ndia bafa na mai. 
Boema manupui la mai de lamoa hataholi 
nanataonisa kala ao isi nala. 

' Basa ndia boema, au ita ata 
20 nusa so'dak esa kona neme nusa 
so'da ka mai. Ana ho'u faka mamate sa 
nggoe na ma lange matuaina esa nai 
liman dale. 

2 Boema ana ho'u na naga fo menge 
lasik ndia, fo Nitu do dula dale mangalauk 
ndia de ana feo puputun soaneu teuk 
lifun esa dale na. 

3Basa boema, ata nusa so'dak ndia 
tapa naga ndia leo faka mamates dale 
neu, boema ana nggoenisa fakak ndia, 
ma ana segel ana fo ela naga ndia ta 
hapu ke'dindiu seluk leoina la beidai 
teuk lifun esa ndia beita basa fan. Basa 
ndia soona, ana muse po'in soaneu fai 
keke'uanak esa mesa kana. 

4Boema au ita kandela mane kala, 
ma hataholi manamangatuuk manai 

lai na, ala fes koasa fo laketu-lala'di 
huhukuk. Au boeo ita hataholi fo langa 
nala nanate'teheni kala samane nala. 
Hataholi sila la fe sakasii la'eneu Yesus 
ma ala tui lamaloloa Manetualain hala 
hehelu na. Hataholi sila la ta sene-do'ok 
neu bana ndia do bana ndia lupa ao 
nanadoki-dula na fa. Sila boeo beita sipo 
lita bana ndia ta'du-tanan nai dedei nala 
do nai lima nala fa. Boema ala laso'da 
falik de ala paleta da'dileo mane ka 
sama-sama lo Kristus teuk lifun esa dale 
na. 

>Ja nde kala'i makasososan fo hataholi 
manamate kala nanatao naso'da falik. 
Tehu hataholi manamate fe'e kala ta 
nanatao naso'da falik nai lelek teuk lifun 
esa ndia dale na fa. 

6 Maua-manalek neu hataholi fo nanatao 
naso'da falik nai kala'i makasososan 
ndia. Sila landaa da'di Manetualain nuun. 
Mamate kala'i dua, ana ta koasa sila 
so'on. Neukose ala da'di Manetualain ima 
mala, ma Kristus ima mala, ma neukose 
ala paleta sama-sama lon teuk lifun esa 
dale na. 

7 Basa teu lifu kisak ndia soona, 
neukose ala se'ipo'i Nitu neme bui dale 
mai, 

Ŝfo neu ke'dindiu leoina 
manatapasasalak nai basa daebafa 
ka lala'ena, fo nde Gog ma Magog. 
Nitu tao nakabubuas fo latee-latati. Sila 
dede'u nala de'u solokaek manai tasi 
su'u na. 

Boema ala tapasasala leo basa 
daebafa ka lala'ena leu de ala leu sapu la 
Manetualain hataholi nala mamana leleo 
nala ma kota fo Manetualain sue-lai ka. 
Tehu ha'i kona neme lalai mai de ana 
hotunisas. 

10 Basa boema Nitu fo manake'dindiu 
nalas ndia, ala tapan leo tasi ha'ik ma 
belerang dale neu. Bana ndia no nabi 
pepekok sila la ala tapa lakahulu kasa 
leo mamanak ndia neu. Neukose ala tao 
lalas doidoso lele'do le'odaen losa dodoo 
na. 

11 Basa ndia boema, au ita kandela 
manek dula fula matua esa ma Ndia fo 
manamangatuuk manai lai na. Lalai no 
daebafa ka mopo kasa neme mata na 
mai, nalosa ta nananitak so'on. 

12 Ma au ita hataholi manamate kala 
ana-matua lapadeik lai kandela manek 
ndia mata na. Boema susula kala boeo 
nanabukak. Boema susula fe'ek esa 
nanabukak, fo nde Susula Hataholi 
Maso'da ka. Basa boema huhuku ka 
nanaketuk neu hataholi manamate kala, 
nandaa no sila tatao-nono'in tunga hata 
fo nanasulak nai susulak sila la dalek. 

13 Boema tasi fe hataholi manamatek 
manai dale ka. Mamate sa ma Faka 
Mamate sa boeo fe hataholi manamatek 
manai sila dale ka. Laketu-lala'di hataholi 
manamatek sila la basa-basas huhuku 
nala nandaa no sila tatao-nono'in. 

14Basa boema, ala tapa Mamate sa 
no Faka Mamate sa leo tasi ha'ik dale 
neu. Tasi ha'ik ia nde bee soona mamate 
kala'i dua na. 

15 Hataholi fo na'de na ta nanasulak 
nai Susula Hataholi Maso'da ka dalek, 
nanatapak leo tasi ha'ik dale neu. 

2 1 1Boema au ita lalai beuk ma 

daebafa beu ka. Lalai makasososa 
ka ma daebafa makasososa ka mopos 
ma tasi mopo kana. 

2 Boema au ita kota malalaok ndia, fo 
nde Yerusalem beu ka ana kona neme 

nusa so'da ka, fo neme Manetualain 
mai. Kota ndia nanasadia basak sama 
leo penganten inak esa nanapainotek 
soaneu natongo no penganten tou ka. 
3Boema au amanene hala ka neme 
kandela manek ndia nalo bou-bou 
napane'e nae, "Besak ia Manetualain 
mamana leleo na nde bee na nakabubua 
no hataholi daebafa ka! Neukose 
naso'da nos, ma neukose ala da'di 
Manetualain hataholi kamahehelen. 
Neukose Manetualain nde leo nos, ma 
Ana da'di sila Manetualai na. 

4Neukose Ana lose nama'da luoe 
neme mata nala mai. Neukose ta 

hapu mamates so'on. Dale he'dik, 
kii-makaleleuk, do he'di-laus boeo 
neukose ta hapu so'on. Dede'a palaa 
kala mopos so." 

>” Boema Ndia fo manamangatuuk nai 
kandela manek ndia lai na nae, "Besak ia 
Au tao a basa-basan lala'e na beuk so!" 
Boeo nafa'da au nae, "Sulakma ia, nana 
dede'a-kokolak ia la tete'e ka ma hapu 
nananamahelek. " 

6 Boema Ana kokolak nae, "Basa so! Au 
nde Alfa ma Omega, fo makassososak 
ma mate'ek. Au nde Lamatuak neme 

Makasososak ma Makabuik. Basa 
hataholi mana maa ma'da kala, neukose 
Au fes linu hiik neme oe mata fo manafe 
maso'da ka. 

7 Hataholi fo manasengi kala, neukose 
ala sipo basa dede'ak sila la neme Au 
mai. Neukose Au da'di sila Manetualai 
na, ma sila da'di Au ana ngala. 

8Tehu hataholi manabii-mamata'u 
ka, hataholi kamahehele tak, hataholi 
mangalauk, kanisa ka, hataholi 
manasosoa-piao ka, hataholi manapake 
malela suangi la, manasongo-tango 
ka, ma basa mana masapepeko- 
masandandali kala, neukose nanatapak 
leo tasi ha'i ma belerang manapila 
lo'a-lo'a ka dalek leu. Ia nde mamate 
kala'i dua." 

9Esa neme ata nusa so'da kahituk 
fomana ho'u nggalaas fo henuk no 
susa-soe mate'e kahitu kala, ana mai 
de nafa'da au nae, "Mai leona! Neukose 
Au atu'du o Penganten, fo Bi'ilopo Ana 
saoina na." 

10 Boema Manetualain Dula Dale na 
koasa na au, de ata nusa so'dak ndia 
no au leo lete mademaina esa poi na. 
Natu'du au kota malalaok Yerusalem, fo 

ana kona neme nusa so'da ka mai fo 
neme Manetualain mai. 

11 ho nandela-nasa'an ma Manetualain 
matua-mademan. Kota ndia mangadilak 
sama leo batu poemata, sama leo batu 
baiduri pandan, fo neuanak sama leo 
titino ka. 

12 Tembok manaokofeo nala nana dema 
na seli, no lelesuinan sanahulu dua, ma 
ata nusa so'dak sanahulu dua lanean. 
Nai lelesuina nala, nanasulak leoina 
Israe la ma leoana kasanahulu dua nala 
na'de nala. 

13 Hapu lelesuina telu lasale leo basa 
mamanak lala'ena: lelesu telu lai boboan 
dulu, telu lai boboan kona, telu lai 
boboan kii, ma telu lai boboan muli. 

14Tembok kota ndia nananafofo'ak nai 
batu netes sanahulu dua lain. Nai batu 
netes sila la lain, nanasulak Bi'ilopo Ana 
ndia hataholi nadedenu kasanahulu dua 
nala na'de nala. 

15 Ata nusa so'dak fo manakokolak no 
au ndia, nanuu aitete'e uukuk neme 
lilopila sa mai soaneu ana uku kota ndia 
lelesu inanala, ma tembo ka. 

16 Kota ndia lupa na bala'kak. Nanalu na 
sama no loloa na. Boema ata nusa so'dak 

ndia uku kota ndia ninik aitete'e uuku 
na, de ana hapu nanalu na kilometel 
lifun dua natun ha. Loloa dedeman sama 
na leo nanalu na. 

17 Lelek ata nusa so'dak ndia ana uku 
tembo ka, boema ana hapu tembok ndia 
dedema na metel nehulu. Uukuk fo ata 
nusa so'dak ndia pakek ndia nde bee na 
uukuk fo hataholi daebafa ka paken. 

18 Tembok kota ndia nanataok neme 
batu baiduri pandan, tehu kota ndia 
aoina na nanataok neme lilo isi ka mai 
de neuanak leo titino ka. 

19 Kota ndia batu nete nala 
nanapainotek ninik batu poemata 
mata-matak lala'ena. Batu netes 
makasososa ka, nanataok neme batu 
baiduri, kadua neme batu nilam, katelu 
neme batu yakut, ka ha neme batu 
zamrud, 

20 kalima neme batu baiduri sepah, ka 
ne neme batu delima, kahitu neme batu 
ratna cempaka, kafalu neme batu pirus, 
kasio neme batu topas, kasanahulu 
neme batu krisopras, kasanahulu esa 
neme batu lazuardi, ma kasanahulu dua 
neme batu kecubu nga. 

21 | elesuina kasanahulu dua nala, ala 
taon neme mutiara sanahulu dua, fo 
lelesu la esa soona, ala tao mutiara esa 
neu. Enok manai kota ndia nanataok 
neme lilo isi ka mai de neuanak sama 
leo titino mangadila ka. 

22 Au ta ita Manetualai Uma na nai kota 
ndia dalek fa, nana Manetualain Uma na 
nde Lamatua ka mesa kana, Manetualain 
Fo Mana Koasa, ma Bi'ilopo Ana ndia. 

23 Kota ndia ta paluu hapu mangale'dok 
neme le'do haa na do bula ka mai 
fa, nana Manetualain ndela-sa'an, 
nandela-nasa'a nan ma Bi'ilopo Ana ndia 
nde bee na kota ndia banu na. 

24 Leoina manai daebafa kala, neukose 
ala la'ok nai ndela-sa'a na dalek, ma 
mane-mane kala boeo neukose lini 
su'i-bete nala nala leo kota ndia dalek 
neu. 

25 Kota ndia lelesuina nala nanasoik 
tunga faik, de ta nanakenak fa, nana ta 
hapu le'odaek nai ndia fa. 

26 eoina la matua-mademan ma 
su'i-bete nala, neukose linis leo kota 
ndia dalek neu. 

27 Tehu hataholi fo manatao-no'i 
dede'a manggenggeo kala, do hataholi 

masapepeko-masandandali ka, dede'a 
keke'u na, hata beek boe, metema 
mangenggeok soona, neukose ta masok 
leo kota ndia dalek makandondook fa. 
Fo manamaso ka nde ka'da hataholi fo 
na'de nala nanasulak nai Susula Hataholi 
Maso'da kala fo nde Bi'ilopo Ana ndia 
susulan dale. 
22 1 Ata nusa so'dak ndia boeo 
natu'du au lee fo oe na ana fe 
maso'dak. Lee ndia mangadilak sama leo 
titino ka, ma ana faa neme Manetualain 
ma Bi'ilopo Ana ndia kandela mane na 
mai, 

2 ana faa nai enok manai kota ndia 
tala'da heon. Nai lee ndia su'u na fo nai 
su'un duas, hapu ai manafe maso'da ka, 
fo naboa la'i sanahulu dua nai teuk esa 
dale na fo nde bulak esa naboa la'i esa. 
Doo na nanapakek soaneu lakahahaik 
leoina la. 

3 Nai kota ia dalek, ta hapu hataholi 
esa boen fo Manetualain supa-soo 
fan. Manetualain ma Bi'ilopo Ana ndia 
kandela mane na, nai kota ndia dalek fo 
ata nala hule-haladoi neun, 

4ma lita mata panan. Na'de na 
nanasulak nai dedei nala. 

> Neukose ala ta paluu banuk do le'do 
haa na fa, nana le'odaek ta so, ma Amak 
Manetualain mesa kana nde nasala 
nalas. Neukose ala paleta da'dileo mane 
ka losa dodoo na. 

6 Boema ata nusa so'dak ndia nafa'da 
au nae, "Dede'ak ia la tete'e ka ma hapu 
nananamahelek. Amak Manetualain fo 
manafe Dula Dale na neu nabi la, nadenu 
basa ata nusa so'da na soaneu natu'du 
ata nala hata fo no lai-laik muse ana 
da'di." 

7 Yesus nae, "Taoafik neu dede'ak 
ia leona! Neukose Au mai no lai-laik. 
Maua-manalek neu hataholi fo ana tao 
tunga dede'a-kokola nafa'da elak nai 
susulak ia dalek!" 

ŜAu, Yohanis, amanene basa ma au 
ita basa ia la so. Lelek au amanene ma 
au ita basan, boema au bala u ata nusa 
so'dak fo manamatu'du basa sila la neu 
au a, mata na de au sanga sene-do'o 
kana, 

9tehu nafa'da au nae, "Bosok! Boso 
sene-do'ok neu au! Sene-do'ok neu 
Manetualain! Nana au boeo ata sama 
na leo o, ma sama leo o tolanoo nabi 

mala, ma basa hataholi manatao tunga 
hala-heheluk manai susulak ia dale ka!" 

10 Boema nafa'da seluk au nae, "Boso 
bibila-babaa dede'a-kokola nafa'da elak 
nai susulak ia dale ka, nana fai na deka 
so soaneu basa sila la ala da'di. 

11 Hataholi manatao tatao-nono'i 
mangalau ka, neme na fo ana tao 
mangalauk nakandoo. Hataholi manatao 
nanggenggeo so'da na, neme na fo ana 
tao nanggenggeo aoina na, hataholi 
manatunga Manetualain hihii-nanau 
na, neme na fo ana tunga Manetualain 
hihii-nanaun nakandoo, ma hataholi 
fo naso'da hehelik soaneu Manetualai 
na, neme na fo naso'da hehelik soaneu 
Manetualain nakandoo." 

12 Yesus nae, "Taoafik neu dede'ak ia 
leona! Ta doo ka so'on te neukose Au 
mai uni ngga'di soaneu bae hataholi 
a esa-esak tunga hata fo ana tao-no'i 
nana. 

13 Au nde Alfa ma Omega fo 
makasososak ma mate'ek: Au nde 
Lamatuak neme makahulu na losa 
makabui na." 

14 Maua-manalek neu hataholi fo ana 
safe ba'du manalu na losa malalaok, 

nalosa sila lanuu hak la'a ai boak neme 
ai maso'da ka boa na, ma ala masok leo 
kota ndia dalek tunga lelesuina na. 
15Tehu hataholi fo manatao dede'a 
manggenggeo kala, manapake malela 
makahatu kala, hataholi manatao 
tatao-nono'i sosoa-piao kala, hataholi 
kanisa kala, manasongo-tango kala, ma 
hataholi masapepeko-masandandalik, 
nau ninik dede'a-kokolak, do ninik 
tatao-nono'ik boe, basa hataholi sila la 
mamana nala nai kota ndia deak. 

16 "Au, Yesus, haitua basa Au ata nusa 
so'da nga le'i, fo ela lafa'da dede'ak ia 
la soaneu salani kala paluu na. Au ia 
Dauk tititi-nonosin. Au nde nduu timu fo 
mangale'dok ndia." 

17 Manetualain Dula Dale na ma 
Penganten Ina ka lafa'da lae, "Mai 
leona!" Basa hataholi fo lamanene 
dede'ak ia boeo, muse lafa'da lae, "Mai 
leona!" See fo ana maa ma'da soona, 
ela leo bee na ana mai! Ma see fo nahii 
kana soona, ela leo bee na ana ho'i oe fo 
manafe maso'dak ndia no ta bae fa. 

18 Neu hataholi a esa-esak fo namanene 
dede'a nafa'da elak nai susulak ia dale 
ka, au, Yohanis, fe balataa ka nde 

ia: metema hataholi tama hata esa 
neu dede'a nafa'da elak ia la soona, 
Manetualain neukose tama hataholi ndia 
huhuku na ninik susa-soe fo nanasulak 
nai susulak ia dale ka. 

19 Ma metema hataholi tao kulang 
hata esa neme dede'a nafa'da elak ia 
la soona, Manetualain boeo neukose 
tao kulang baba'en fo nanasulak nai 
susulak ia dale ka, fo nde baba'ek neme 
ai maso'da ka ma neme kota malalaok 
ndia. 

20 Ndia fo manamanduku-malosak 
basa hala heheluk ia la nae, "Tete'e ka, 
neukose Au mai no lai-laik!" Amin! Mai 
leona, ou Lamatuak Yesus! 

21 Sa'di leo bee na, Lamatuak Yesus fe 
baba'e-papalan neu basa Manetualain 
hataholi kamahehele nala! 

